༄༅། །ཕྱག་རྒྱ་ཆེན་པོ་ལྔ་ལྡན་སྔོན་འགྲོའི་

ཁྲིད་ཡིག་ངེས་དོན་གྲུབ་པའི་

ཤིང་རྟ་ཞེས་བྱ་བ་

བཞུགས་སོ།།

༄༅། །རྗེ་བཙུན་བླ་མ་དམིགས་མེད་ཐུགས་རྗེའི་བདག་ཉིད་ཅན་རྣམས་ལ་སྒོ་གསུམ་གུས་པ་ཆེན་པོས་ཕྱག་འཚལ་ལོ། །

ཟབ་མོ་ལྟ་བ་རྒྱ་ཆེན་སྤྱོད་པའི་རྒྱུད། །

བཀའ་བབ་བྱིན་རླབས་ཆུ་བོ་གཅིག་འདྲེས་པས། །

དམ་པའི་རྗེས་ཟིན་དོན་གཉིས་འབྲས་ཐོབ་པའི། །

རྒྱུད་གསུམ་བླ་མ་རྣམས་ལ་ཕྱག་འཚལ་ལོ། །

གདོད་མའི་དོན་རྟོགས་ཇི་སྙེད་མཁྱེན་པ་རྒྱས། །

སྒྲིབ་བྲལ་ས་བཅུའི་དབང་ཕྱུག་སྐྱེ་དགུའི་དཔལ། །

རང་གཞན་དོན་བརྙེས་རྩོད་ལྡན་མཁྱེན་བརྩེ་ལྡན། །

རྒྱལ་བ་འཇིག་རྟེན་གསུམ་མགོན་ཞབས་ལ་འདུད། །

རྒྱལ་དང་རྒྱལ་བའི་སྲས་ཀྱི་ཐུ་བོ་པ། །

གང་དེ་གངས་ཅན་མཁས་གྲུབ་གཙུག་གི་རྒྱན། །

མཁའ་སྤྱོད་མཁའ་འགྲོའི་གཙོ་བོ་ཆོ་འཕྲུལ་ཆེ། །

ཁྱབ་བདག་དཔལ་མགོན་བླ་མ་སྙིང་དབུས་རོལ། །

རང་བཞིན་རང་རིག་བྱང་སེམས་ཡི་དམ་ལྷ། །

རང་གསལ་རིག་སྟོང་མཐའ་བྲལ་བླ་མ་མཆོག །

རང་བབས་མ་བཅོས་ལྷུན་འབྱམས་ཕྱག་རྒྱ་ཆེ། །

རང་ཤར་བྱང་ཆུབ་ཆེན་པོར་བསྔོ་འདིས་སྲུངས། །

བསྟན་པ་ཡོངས་རྫོགས་དོན་རྒྱུད་སྙིང་པོའི་གཞུང༌། །

ཚེ་གཅིག་སངས་རྒྱས་མན་ངག་ལྔ་ལྔན་ཆོས། །

ལམ་གྱི་སྔོན་འགྲོ་ཐུན་མོང་ཕྱི་ནང་སོགས། །

འདུས་གསལ་བཤད་ཀྱི་བདག་རྒྱུད་བྱིན་གྱིས་རློབས། །

དེ་ཡང་ཕྱག་རྒྱ་ཆེན་པོ་ལྔ་ལྡན་ཞེས་དུས་གསུམ་གྱི་སངས་རྒྱས་མགོན་པོ་འབྲི་གུང་པ་ཆེན་པོའི་ཐུགས་ལ་བརྣགས་པ། བསྟན་པ་ཡོངས་རྫོགས་ཀྱི་ཉམས་ལེན། མདོ་སྔགས་ཐམས་ཅད་ཀྱི་ཉིང་ཁུ། ཟབ་ལམ་ཐམས་ཅད་ཀྱི་ཡང་བཅུད། རྒྱལ་བའི་བཀའ་ཚད་མ། མདོ་རྒྱུད་ཀྱི་ལུང་ཚད་མ། གྲུབ་པའི་ཉམས་མྱོང་ཚད་མ། རྟེན་འབྲེལ་མི་བསླུ་ཚད་མ་སྟེ་ཚད་མ་བཞི་པོས་གཏན་ལ་ཕབས་ནས་སྟོན་པར་མཛད་པ། རྒྱུ་མཚན་ཉིད་ཕར་ཕྱིན་ཐེག་པའི་ཚུལ་གྱིས་ལམ་སྦྱང་། འབྲས་བུ་གསང་སྔགས་རྡོ་རྗེ་ཐེག་པའི་ལམ་དངོས་ཉམས་སུ་ལེན་པ་ཡིན་ལ། འདིར་ཕྱག་རྒྱ་ཆེན་པོ་ལྔ་ལྡན་གྱི་སྔོན་འགྲོ་རྣམས་དགོས་དབང་དང་བསྟུན་སྨིན་ཁྲིད་ཀྱི་དོད་གདམས་ངག་མཐར་ཆགས་སུ་བཤད་པའི་དབང་དུ་བྱས་ནས་རང་གིས་བློ་ནུས་གང་དཔོག་ཉུང་བསྡུས་སུ་བརྗེད་ཐོ་བྱ་བ་ལ།

**དང་པོ་ཐུན་མོང་ཕྱི་ཡི་སྔོན་འགྲོ།**

ཐུན་མོང་ཕྱི་ཡི་སྔོན་འགྲོ། ཐུན་མིན་ནང་གི་སྔོན་འགྲོ། ཁྱད་པར་བྱང་སེམས་ཀྱི་སྔོན་འགྲོ་དང་གསུམ་ལས། ཐུན་མོང་ཞེས་པ་གཞུང་གི་ལུགས་ལ་ཐེག་པ་མཐའ་དག་གི་བསམ་བྱ་ཐུན་མོང་དང༌། མན་ངག་གི་ལུགས་ལ་སྐྱེས་བུ་གསུམ་གའི་བསམ་བྱ་ཐུན་མོང་ཡིན་པས་ན་ཐུན་མོང་ངོ་།།

**༡༽ ཆོས་ཉན་པའི་ཚུལ།**

དེ་ལ་ཆོས་ཉན་པའི་ཚུལ་དང༌། བཤད་བྱའི་ཆོས་ཀྱི་རིམ་པ་གཉིས། དང་པོ་ལའང་ཀུན་སློང་དང་ཀུན་སྤྱོད་གཉིས།

**1 ཀུན་སློང་།**

དང་པོ་ཀུན་སློང་ལའང༌། བསམ་པ་རྒྱ་ཆེ་བ་བྱང་ཆུབ་སེམས་ཀྱི་ཀུན་སློང་དང༌། ཐབས་རྒྱ་ཆེ་བ་གསང་བ་སྔགས་ཀྱི་ཀུན་སློང་གཉིས་ལས།

1. **བསམ་པ་རྒྱ་ཆེ་བ་བྱང་ཆུབ་སེམས་ཀྱི་ཀུན་སློང་།**

དང་པོ་བསམ་པ་རྒྱ་ཆེ་བ་བྱང་ཆུབ་སེམས་ཀྱི་ཀུན་སློང་ནི། སེམས་ཅན་ཐམས་ཅད་ཕ་མ་མ་བྱས་པ་མེད། ཕ་མ་བྱས་པའི་དུས་དྲིན་ཆེན་པོས་བསྐྱངས་པ་ཤ་སྟག་ཡིན་ལ། དྲིན་ཆེན་དེ་དག་ཞེ་འདོད་དང་ལག་ལེན་ཕྱིན་ཅི་ལོག་ཏུ་སོང་ནས་ལམ་ལོག་མགོ་རྨོངས་སུ་གྱུར་པ་འདི་རྣམས་སྙིང་རེ་རྗེ། བདག་གིས་ད་རེས་དམ་པའི་ཆོས་ཟབ་མོ་ཉན་ནས་ཉམས་སུ་བླངས་ཏེ་རིགས་དྲུག་གི་ལས་སྣང་སྡུག་བསྔལ་དང་བྲལ་ཏེ་སངས་རྒྱས་ཀྱི་གོ་འཕང་ཐོབ་པར་བྱ་སྙམ་པ་འདི་ཡིན།

1. **འཇིག་སྐྱོབ་ཀྱི་ཀུན་སློང་།**

དེ་ལྟ་བུ་མ་བསམ་ན། མི་དགེ་བའི་ཀུན་སློང༌། ནད་དང་གདོན་དང་རྒྱལ་པོའི་ཆད་པ། མུ་གེའི་འཇིགས་པ་སོགས་ལས་སྐྱོབ་པའི་ཆེད་དུ་ཆོས་བསྒྲུབ་ན། དམའ་ཉན་ཐོས་ཐེག་པ་ནས་མཐོ་འོད་གསལ་ཕྱག་རྒྱ་ཆེན་པོའི་བར་གང་ཉམས་སུ་བླངས་ཀྱང་འཇིགས་པ་དེ་དག་ལས་སྐྱོབ་ན་མ་གཏོགས་མི་ཕན་པས་སྤང་དགོས་ཤིང་དེ་ལ་འཇིགས་སྐྱོབ་ཀྱི་ཀུན་སློང་ཟེར།

1. **ལེགས་སྨོན་གྱི་ཀུན་སློང་ནི།**

ཡང་ལེགས་སྨོན་གྱི་ཀུན་སློང་ནི། ངས་ཆོས་ཤིག་ཞུ་དབང་ལུང་རེ་ཐོབ། མཚམས་སྒྲུབ་རེ་བྱས་ནས་སྙན་གྲགས་བཀུར་བསྟི་རྙེད་པ་སོགས་ཀྱིས་ཚེ་འདི་ལ་ཟས་གོས་བདེ་བ་ཐོབ་བྱེད་དུ་རློམ་ནས་ཆོས་ཀྱིས་འཇིག་རྟེན་སྒྲུབ་པ་འདི་ལྷ་ཆོས་བཙོང་ནས། མི་ཆོས་འཇིག་རྟེན་ཆོས་བརྒྱད་སྒྲུབ་པ་ཡིན་ལ། མཉམ་མེད་དྭགས་པོས། ཆོས་ཆོས་བཞིན་དུ་མ་སྤྱད་ན། ཆོས་ཀྱིས་སླར་ངན་སོང་དུ་འགྲོ་བའི་རྒྱུ་བྱེད་གསུངས་པ་བཞིན་དཀོར་མ་ཞུ་ན། ཁྲོ་ཆུ་འབར་བ་ལྕགས་ཞུན་མེ་འབར་བའི་སྡུག་བསྔལ་མྱོང་དགོས་པས་ཀུན་སློང་དེ་འདྲ་སྤང་དགོས་ཏེ། ཞེན་པ་བཞི་བྲལ་ལས། ཚེ་འདི་ལ་ཞེན་ན་ཆོས་པ་མིན། ཞེས་གསུངས་པས། དེ་ལྟ་བུའི་ཀུན་སློང་གིས་ཉན་ཐོས་ཐེག་པ་ནས། ཕྱག་རྒྱ་ཆེན་པོའི་བར་ཉམས་སུ་ལེན་མདོག་བྱས་ནས་ལོ་དགུ་འདག་སྦྱར་དུ་བསྡད་ཀྱང་རྙེད་པ་སྙན་གྲགས་རེ་བྱུང་ན་ཆོས་དེ་ཉམས་སུ་བླང་བའི་འབྲས་བུ་རེད་ཟེར་རྒྱུ་མ་གཏོགས་མེད། དཔེར་ན་བོང་ཤ་ལ་རི་དྭགས་ཀྱི་རྔ་མ་སྦྱར་ནས་འཚོང་བ་དང་འདྲ། མཉམ་མེད་དྭགས་པོའི་ཆོས་བཞི་ལས། བློ་ཆོས་སུ་འགྲོ་བ། ཞེས་གསུངས་པས་ཚེ་འདི་ལ་མ་ཆགས་པ་བློ་ཆོས་སུ་འགྲོ་བ་ཞིག་དགོས།

1. **ལུངབ་མ་སྟན་གྱི་ཀུན་སློང་།**

ལུང་མ་བསྟན་གྱི་ཀུན་སློང་ནི། ཆོས་ཤིིག་ཞུ་བའི་བཟོ་ཙམ་མ་གཏོགས་དོན་དུ་གཉེར་བྱ་མེད་པ། འབེན་མེད་པར་མདའ་སྟོང་འཕེན་བྱེད་པ་ལྟ་བུ་དགེ་མི་དགེ་གཉིས་ཀ་ལུང་སྟོན་རྒྱུ་མེད་པ་དེ་ཡིན། བླ་མ་ཞིག་གིས་དབང་བསྐུར་བ་ཐོས་འཕྲལ་ཁ་གདངས་ནས་རྒྱུག་འགྲོ་བ་དེ་ཕག་པ་ཁྱི་ཡིས་དེད་ནས་མཆོད་རྟེན་ལ་སྐོར་བ་རྒྱབ་པ་འདྲ་བས་ཐར་པའི་ས་བོན་ཙམ་འཇོག་སྲིད། དགེ་བའི་ཀུན་སློང་ལ་སྐྱེས་བུ་ཆེ་འབྲིང་ཆུང་གསུམ་གྱི་ཀུན་སློང་ཡོད་པས།

1. **སྐྱེས་བུ་ཆུང་ངུའི་ཀུན་སློང་།**

སྐྱེས་བུ་ཆུང་ངུའི་ཀུན་སློང་ལའང༌། རང་ངན་སོང་ལས་ཐར་ནས་མཐོ་རིས་ལྷ་མིའི་གོ་འཕང་ཐོབ་ཆེད་ཉན་ཐོས་ཀྱི་ཐེག་པ་ནས་འོད་གསལ་ཕྱག་རྒྱ་ཆེན་པོའི་བར་ཉམས་སུ་བླངས་ཀྱང༌། མཐོ་རིས་ཐོབ་པའི་རིང་ལམ། ཉེ་ལམ། མྱུར་ལམ་གྱི་རྒྱུར་འགྲོ་བ་མ་གཏོགས་སངས་རྒྱས་ཀྱི་རྒྱུར་གང་ཟག་བསམ་པས་འགྲོར་མི་འཇུག ཀུན་སློང་དེ་ལྟ་བུའི་སོ་ཐར་འདུལ་ཁྲིམས་གཉིས་བརྒྱ་ལྔ་བཅུ་རྩ་གསུམ་བསྲུངས་ནས་ཆོས་གོས་གྱོན་པར་བསྡད་ཀྱང༌། བསམ་པ་རྒད་པོའི་བསམ་རྒྱུ་ལས་མ་འཕགས་པས་རྒད་པོ་སྡོམ་ལྡན་ཞིག་ཡིན། དེ་བཞིན་དུ་བསྐྱེད་རིམ་གྱི་ལྷ་ཞི་བ་རང་རྒྱུད་པ་བསྒོམས་ན་འདོད་ལྷར་སྐྱེ། ཁྲོ་བོ་རང་རྒྱུད་པ་བསྒོམས་ན་འདྲེ་རུ་སྐྱེ་བ་ཡིན་ཏེ། དཔལ་སྤྲུལ་རིན་པོ་ཆེས། ཁ་གདངས་མིག་བགྲད་ལྷ་སྒོམ་འདྲེ་རུ་ལོག །ཨུ་ཚུགས་གླེན་སྒོམ་བསྒོམས་པས་བསླུ་མཐོང་ནས། ཞེས་གསུངས་པ་བཞིན་ནོ། །དེ་བཞིན་དུ་ཆོས་དྲུག་ཕྱག་ཆེན་སྒོམ་ཡང་ཚོགས་བསགས་སྒྲིབ་སྦྱོང་ཞིག་གིས་ཐེག་ན་གཟུགས་མེད་སྐྱེ་མཆེད་མུ་བཞི་དང༌། གཟུགས་ཁམས་གནས་རིས་བཅུ་བདུན་དུ་སྐྱེ། བསགས་སྦྱང་གིས་མ་ཐེག་ན་བྱི་བ་དང༌། དྲེད་རྨོང་གི་གནས་ལས་འགྲོ་ས་མེད་པ། ས་པཎ་གྱིས། བླུན་པོས་ཕྱག་རྒྱ་ཆེ་སྒོམ་པ། །ཕལ་ཆེར་དུད་འགྲོའི་རྒྱུ་རུ་འགྲོ། །གསུངས་མོད། དེ་ལྟ་བུའི་ཀུན་སློང་སྤང་དགོས། མཉམ་མེད་དྭགས་པོས་ཆོས་ལམ་དུ་འགྲོ་བར་གསུངས་པ་དེ། སྲིད་པ་ཁམས་གསུམ་འཁོར་བར་མ་ཞེན་པ་ཆོས་ལམ་དུ་འགྲོ་བ་ཞིག་དགོས་གསུངས་པ་རེད། ཞེན་པ་བཞི་བྲལ་ལས། འཁོར་བ་རུ་ཞེན་ན་ངེས་འབྱུང་མིན། །ཞེས་གསུངས་སོ། །

1. **སྐྱེས་བུ་འབྲིང་གི་ཀུན་སློང་།**

སྐྱེས་བུ་འབྲིང་གི་ཀུན་སློང་ནི། སྲིད་པ་རིགས་དྲུག་པོ་འདི་སྡུག་བསྔལ་གྱི་རང་བཞིན༌དང༌། སྡུག་བསྔལ་གྱི་འཕྲུལ་འཁོར། མེ་འོབ། སྲིན་གླིང༌། སྤུ་གྲིའི་སོ་ལྟ་བུའི་རང་བཞིན་དུ་མཐོང་ནས། རང་འཁོར་བ་རིགས་དྲུག་གི་གནས་ལས་ཐར་ཏེ། ཞི་བ་ཉན་རང་གི་གོ་འཕང་དོན་དུ་གཉེར་ནས། རིང་ལམ་མཚན་ཉིད་ཐེག་པ། ཉེ་ལམ་རྡོ་རྗེ་ཐེག་པ། མྱུར་ལམ་ཕྱག་རྒྱ་ཆེན་པོ་སོགས་ཅི་ཉམས་སུ་བླངས་ཀྱང་ཉན་རང་དགྲ་བཅོམ་པའི་གོ་འཕང་ཐོབ་པའི་རིང་ལམ་མམ། མྱུར་ལམ་ལས་སངས་རྒྱས་ཐོབ་པའི་རྒྱུར་མི་འགྲོ་སྟེ། ཇོ་བོ་རྗེ་བོད་ན་བཞུགས་དུས་ཞོགས་ཇ་བཞེས་སྐབས། ཨ་ཁ་ཁ་གསུངས། འབྲོམ་སྟོན་པས་ཅི་རེད་ལགས་ཞུས་པས། རྒྱ་གར་ན་ཁོ་བོའི་སློབ་མ་ཧེ་བཛྲ་སྒྲུབ་པ་ཞིག་ཡོད་པ་ད་ལྟ་ཉན་ཐོས་འགོག་པའི་ལམ་དུ་ཞུགས་ཐལ་གསུངས། ཧེ་བཛྲ་གྱིས་ཉན་ཐོས་འགོག་པའི་ལམ་དུ་ཞུགས་པ་ཇི་ལྟར་ལགས་ཞུས་པས། གང་ཟག་གི་བསམ་པས་སྒྲུབ་མ་ཤེས་ན་ཧེ་བཛྲ་གྱིས། ངན་སོང་གསུམ་དུ་ཡང་འཕེན། སངས་རྒྱས་ཀྱི་སར་ཡང་འཕེན་པས། བསྒྲུབ་བྱའི་ཆོས་བས་སྒྲུབ་ཚུལ་ལམ་བསམ་པ་གཙོ་ཆེ་གསུངས། ཞེན་པ་བཞི་བྲལ་ལས། རང་དོན་ལ་ཞེན་ན་སེམས་བསྐྱེད་མིན། གསུངས་ལ། མཉམ་མེད་དྭགས་པོས། ལམ་འཁྲུལ་པ་སེལ་བ་གསུངས་པ་དེ་རང་ཉིད་ཞི་བདེར་མི་གོལ་ཞིང་ལམ་འཁྲུལ་པ་སེལ་བ་ཞིག་དགོས་གསུངས་པ་རེད།

1. **སྐྱེས་བུ་ཆེན་པོའི་ཀུན་སློང་།**

སྐྱེས་བུ་ཆེན་པོའི་ཀུན་སློང་ལ། དེ་ལྟའི་འོག་མ་བཞི་པོ་དེ་རང་དོན་སྒྲུབ་པའི་བསམ་སྦྱོར་ལ་ཐུགས་པས། དུས་དེ་རིང་ནས་བཟུང་རང་དོན་མིན་པར་སེམས་ཅན་ཐམས་ཅད་སྡུག་བསྔལ་རྒྱུ་འབྲས་གཉིས་དང་བྲལ་ཏེ་མཐའ་གཉིས་ལ་མི་གནས་པ་རྫོགས་པའི་སངས་རྒྱས་ཀྱི་གོ་འཕང་ཐོབ་པར་བྱ་བསམ་པ་དེ། བསམ་པ་རྒྱ་ཆེ་བ་བྱང་ཆུབ་སེམས་ཀྱི་ཀུན་སློང་ཡིན། དེ་ལ་ཟུར་གཉིས་སམ་དོན་གཉིས་ལྡན་པ་ཞིག་བྱང་ཆུབ་སེམས་བསྐྱེད་ཀྱི་ངོ་བོ་ཡིན། རྒྱལ་ཚབ་བྱམས་པས། སེམས་བསྐྱེད་པ་ནི་གཞན་དོན་ཕྱིར། །ཡང་དག་རྫོགས་པའི་བྱང་ཆུབ་འདོད། །ཅེས་པས་ཟུར་དང་པོ་སྙིང་རྗེས་སེམས་ཅན་ལ་དམིགས་པས་སེམས་ཅན་ཐམས་ཅད་སྡུག་བསྔལ་རྒྱུ་འབྲས་གཉིས་དང་བྲལ་ཏེ། ཟུར་ཕྱི་མའམ་དོན་གཉིས་པ་ཤེས་རབ་ཀྱིས་རྫོགས་བྱང་ལ་དམིགས་པས་རྫོགས་པའི་སངས་རྒྱས་ཀྱི་གོ་འཕང་ཐོབ་པར་བྱ་བསམ་དགོས་ཏེ། སེམས་ཅན་གྱི་དོན་དུ་ཞེས་བསམ་ཡང་སངས་རྒྱས་ཀྱི་ས་ལ་འགོད་འདོད་མ་བསྐྱེད་ན་སྙིང་རྗེ་ཙམ་དང༌། སངས་རྒྱས་ཐོབ་པར་བྱ་བསམ་ཡང་སེམས་ཅན་གྱི་དོན་དུ་མ་བསམ་ན་བྱམས་པ་ཙམ་ལས་མ་འཕགས་པས་དེ་གཉིས་ཡ་མ་བྲལ་བ་ཞིག་དགོས། ཀུན་སློང་འདི་ཆོས་ཉན་སྒྲུབ་ཐམས་ཅད་ལ་དགོས་པ་ཡིན་ཏེ། སྦྱོར་བ་སེམས་བསྐྱེད་དམ་པ། དངོས་གཞི་དམིགས་མེད་དམ་པ། རྗེས་བསྔོ་བ་དམ་པ་སྟེ། དམ་པ་གསུམ་འདི་མེད་ཐབས་མེད།

**2**  **ཐབས་རྒྱ་ཆེ་བ་གསང་བ་སྔགས་ཀྱི་ཀུན་སློང་།**

གཉིས་པ་ཐབས་རྒྱ་ཆེ་བ་གསང་བ་སྔགས་ཀྱི་ཀུན་སློང་ལ། གསང་སྔགས་རྡོ་རྗེ་ཐེག་པའི་ཆོས་འཆད་ཉན་སྒོམ་སྒྲུབ་གང་གི་དུས་ཡིན་ནའང་རྩ་བ་འདུན་པ་བསྒྱུར་བ་ལ་ཐུག་སྟེ། ཇི་སྐད་དུ། ཆོས་རྣམས་ཐམས་ཅད་རྐྱེན་ཡིན་ཏེ། །འདུན་པའི་རྩེ་ལ་རབ་ཏུ་གནས། །ཞེས་པ་ལྟར་གནས་དུས་སྟོན་འཁོར་སོགས་མ་དག་པ་འདི་ལྟར་མི་ལྟ་བར། ཕུན་ཚོགས་རྣམ་ལྔ་གསལ་བཏབ་ནས་ཉན། ཡབ་རྗེ་འཇིགས་མེད་གླིང་པས། བླ་མ་མིར་མཐོང་ན་དངོས་གྲུབ་ཁྱི་ལས་མི་འབྱུང༌། གསུངས་པས། དེ་ཡང་གནས་ཕུན་སུམ་ཚོགས་པ་འོག་མིན་སྟུག་པོ་བཀོད་པའི་ཞིང་ཁམས། སྟོན་པ་ཕུན་སུམ་ཚོགས་པ་རྡོ་རྗེ་འཆང་ཆེན། འཁོར་ཕུན་སུམ་ཚོགས་པ་རིགས་ལྔའི་སེམས་དཔའ་སེམས་མ། ཆོས་ཕུན་སུམ་ཚོགས་པ་ཐེག་པ་ཆེན་པོ། དུས་ཕུན་སུམ་ཚོགས་པ་རྟག་པ་རྒྱུན་གྱི་འཁོར་ལོ་ཡེ་ནས་ཡིན་པ་ལ་ཡིན་པར་ཤེས་པའི་བློ་བཞགབླ་མ་སངས་རྒྱས་ཇི་ལྟར་ཡིན་ཞེ་ན། སྐུ་དགེ་འདུན། གསུང་དམ་ཆོས། ཐུགས་སངས་རྒྱས་ཏེ་མཆོག་གསུམ་ཀུན་འདུས།

དེ་བཞིན་སྐུ་གསུང་ཐུགས་བླ་མ་ཡི་དམ་མཁའ་འགྲོ་སྟེ་རྩ་གསུམ་ཀུན་འདུས། ཇི་སྐད་དུ། བླ་མ་སངས་རྒྱས་བླ་མ་ཆོས། །དེ་བཞིན་བླ་མ་དགེ་འདུན་ཏེ། །ཀུན་གྱི་བྱེད་པོ་བླ་མ་ཡིན། །བླ་མ་དཔལ་ལྡན་རྡོ་རྗེ་འཆང༌། །ཞེས་པ་ལྟར་བླ་མའི་ཐུགས་ཡེ་ཤེས་དེ་ཆོས་སྐུ་ཡིན། ཡེ་ཤེས་དེའི་རྣམ་འགྱུར་གཟུགས་སྐུ་ཡིན་ལ། གཟུགས་སྐུའི་ངོ་བོ་ཆོས་སྐུ། ཆོས་སྐུའི་རྣམ་འགྱུར་གཟུགས་སྐུ། དབྱེར་མེད་རྡོ་རྗེའི་སྐུ་ཡིན་ཏེ་ཐུགས་ཡེ་ཤེས་ཆེན་པོའི་སྐུ་ལྟར་ཤར་བ་སྣང་སྟོང་སྐུ་རྡོ་རྗེ། ཡེ་ཤེས་ཆེན་པོ་གསུང་ལྟར་གྲགས་པ་གྲགས་སྟོང་གསུང་རྡོ་རྗེ། ཐུགས་ལྟར་འཕྲོ་བ་དྲན་རྟོག་ཐུགས་རྡོ་རྗེ། རྡོ་རྗེ་གསུམ་གྱི་རང་བཞིན་ཡིན་པས་ཐུགས་ཡེ་ཤེས་ཆེན་པོའི་འཆར་ཚུར་གཟུགས་སྐུ་དང༌། གཟུགས་སྐུའི་ངོ་བོ་ཡེ་ཤེས་ཡིན་པས། དེ་གཉིས་དབྱེར་མི་ཕྱེད་པའི་ཆ་ཟུང་འཇུག་རྡོ་རྗེ་འཆང༌བླ་མ་ཡིན་པས་བླ་མ་སངས་རྒྱས་སྐུ་གསུམ་ཀུན་འདུས་ཡིན། འདས་པའི་སངས་རྒྱས་ཐམས་ཅད་ཀྱི་སྤྲུལ་པ། མ་འོངས་སངས་རྒྱས་ཐམས་ཅད་ཀྱི་འབྱུང་ཁུངས། ད་ལྟའི་སངས་རྒྱས་ཐམས་ཅད་ཀྱི་རྒྱལ་ཚབ། སྔར་བྱོན་སངས་རྒྱས་རྣམས་ཀྱིས་མ་ཐུལ་བའི་རང་ཅག་སྙིགས་མའི་སེམས་ཅན་རྣམས་རྗེས་སུ་འཛིན་པའི་ཐུགས་རྗེ་དང༌། བཀའ་དྲིན་ངོས་ནས་སངས་རྒྱས་ལས་ཀྱང་ལྷག་པ་ཡིན།

ཆོས་ཉན་པའི་འཁོར་རྣམས་ཀྱང༌། བརྟག་གཉིས་ལས། སེམས་ཅན་རྣམས་ནི་སངས་རྒྱས་ཉིད། །སོགས་གསལ་བར་སངས་རྒྱས་ཡིན་པར་བསྟན་ཏེ། རང་བཞིན་རྣམ་དག ངོ་བོ་ཡེ་དག ཡོན་ཏན་ལྷུན་གྲུབ་ཀྱི་སངས་རྒྱས་ཡིན་ཀྱང༌། སངས་རྒྱས་གོ་མི་ཆོད་པའི་རྒྱུ། འོན་ཀྱང་དྲི་མ་གློ་བུར་བས་སྒྲིབ་ཡོད་མོད། མཉམ་མེད་དྭགས་པོས། གཞི་བདེ་གཤེགས་སྙིང་པོ། རྟེན་མི་ལུས་རིན་ཆེན། རྐྱེན་དགེ་བའི་བཤེས་གཉེན། ཐབས་དེ་ཡི་གདམས་པ། ཞེས་གསུངས་པས། བླ་མའི་གདམས་ངག་གིས་ཟིན་ན་མ་འོངས་པའི་སངས་རྒྱས་ཡིན་ཏེ། བརྟག་གཉིས་ལས། འོན་ཀྱང་བློ་བུར་དྲི་མས་སྒྲིབ། །དྲི་མ་དེ་བསལ་སངས་རྒྱས་དངོས། །ཞེས་པ་ལྟར་རོ། །སྟོན་འཁོར་གཉིས་ཀ་སངས་རྒྱས་བྱང་སེམས་ཡིན་ན། དེའི་ཞིང་ཁམས་ཀྱང་རང་བཞིན་གྱིས་ཡིན་པར་གྲུབ་ལ། ཆོས་ནི་འོད་གསལ་ཕྱག་རྒྱ་ཆེན་པོ་ལྔ་ལྡན། རྡོ་རྗེ་འཆང་ནས་རྩ་བའི་བླ་མའི་བར་དུ་ཞལ་ནས་སྙན་དུ་རྒྱུད་པའི་སྙིང་པོ་དོན་གྱི་རྒྱུད་པ་མ་ཆད་པ་རྟག་རྒྱུན་གྱི་འཁོར་ལོ་སྟེ། ཕུན་སུམ་ཚོགས་པ་ལྔ་ཡེ་ནས་ཡིན་པ་ལ་ཡིན་པར་གསལ་བཏབ་པ་སྟེ། སྣང་སྲིད་གཞི་བཞུགས་ཀྱི་སངས་རྒྱས་ལ་གཞིར་གཞེངས་སུ་གསལ་བཏབ་པ་མ་གཏོགས། བོང་བུ་ལ་རྟ་ཡིན། བྱེ་མ་ལ་གསེར་ཡིན་ཟེར་བ་ལྟ་བུ་མ་ཡིན་ནོ། །

**2 ཀུན་སྤྱོད།**

གཉིས་པ་ཀུན་སྤྱོད་ལ། སྤང་བྱའི་ཀུན་སྤྱོད་དང༌། བླང་བྱའི་ཀུན་སྤྱོད་གཉིས་ལས། དང་པོ་ལ་གསུམ། སྣོད་ཀྱི་སྐྱོན་གསུམ། དྲི་མ་དྲུག །མི་འཛིན་པ་ལྔ་ཡོད་པ་ལས།

1. **སྤང་བྱའི་ཀུན་སྤྱོད།**

དང་པོ། སྣོད་ཅེས་པ་སྣོད་དུག་ཅན་ཞིག་གི་ནང་དུ།བཅུད་བཟང་པོ་ཇི་ཙམ་བླུགས་ན་སྣོད་དུག་གིས་ཟས་དུག་ཅན་དུ་འགྲོ་བ་བཞིན་སློབ་མ་སྣོད་མིན་ལ་ཆོས་ཇི་ཙམ་བསྟན་ཀྱང༌། ཉོན་མོངས་གཉེན་པོར་མི་འགྲོ་བ་མ་ཟད། ཉོན་མོངས་པའི་སྣོན་མར་འགྱུར་བ་དང༌། ཆོས་གྲལ་དུ་ཆགས་སྡང་རྨོངས་གསུམ་སྐྱེས་ན་ལས་ངན་གསོག་པས་ཟས་ལ་དུག་འདྲེས་པ་ལྟ་བུ་ཡིན་པས་སྤང་དགོས། རྣ་བས་མ་ཉན་ན་སྣོད་ཁ་སྦུབ་སྟེང་དུ་ཆུ་བླུགས་ཀྱང་ནང་དུ་མི་འགྲོ་བ་བཞིན། ལུས་ཆོས་གྲལ་དུ་ཡོད་ཀྱང་སེམས་ཆོས་གྲལ་ལ་མེད་པས། རྣ་བའི་དབང་པོ་གཏད་ནས་ཉན་དགོས། ཞབས་རྡོལ་སྣོད་དུ་བཅུད་བླུགས་ན་མི་ཆགས་པ་བཞིན་རྣ་བས་ཉན་ཀྱང་སེམས་ལ་མ་བཟུང་ན་མི་ཕན་པས་ཚིག་དོན་གཉིས་ཀ་ཡིད་ལ་འཛིན་དགོས་ཏེ། ནོར་བཟང་གི་རྟོགས་བརྗོད་ལས། རྣ་བས་མི་ཉན་ཁ་སྦུབ་ལྟ་བུའི་སྐྱོན། །ཡིད་ལ་མི་འཛིན་ཞབས་བརྡོལ་ལྟ་བུའི་སྐྱོན། །ཉོན་མོངས་དང་འདྲེས་དུག་ཅན་ལྟ་བུའི་སྐྱོན། །ཞེས་གསུངས་པས། དེ་གསུམ་གྱི་གཉེན་པོ་ལ། མདོ་ལས། ཉོན་རབ་ཏུ་ཉོན་ལེགས་པར་ཡིད་ལ་ཟུངས་ཤིག་དང་ངས་ཁྱོད་ལ་བཤད་དོ་གསུངས་ཏེ། སྣོད་ཁ་སྦུབ་པ་ལྟ་བུ་མ་ཡིན་པར་ཉོན། དུག་དང་མ་འདྲེས་པ་རབ་ཏུ་ཉོན། ཞབས་རྡོལ་ལྟར་མ་ཡིན་པ་ལེགས་པར་ཡིད་ལ་ཟུངས་ཤིག་དང༌། ངས་ཁྱོད་ལ་བཤད་དོ་ཞེས་གསུངས་པ་ཡིན་པས། ཀུན་སློང་ཆགས་སྡང་དང་མ་འདྲེས་པ་ཚིག་རྣ་བས་ཉན། དོན་ཡིད་ལ་བཟུང་དགོས། དེ་ལྟར་མ་བྱས་ན་ཆོས་ཐོས་པའི་ཕན་ཡོན་ཙམ་ཡོད་སྲིད་ཀྱང༌། ཆོས་ཀྱི་ཚིག་དོན་ཅུང་ཟད་ཙམ་མི་ཤེས་པས། བཅོམ་ལྡན་འདས་ཀྱིས། ངས་ནི་ཁྱོད་ལ་ཐར་པའི་ལམ་བསྟན་གྱི། །ཐར་པ་རང་ལ་རག་ལས་ཤེས་པར་གྱིས། །ཞེས་གསུངས་པས། རང་དྲིན་རང་ལ་ཆེ་བ་ཞིག་བྱེད་དགོས་པ་ཡིན།

གཉིས་པ་དྲི་མ་དྲུག་ནི། རྣམ་བཤད་རིག་པ་ལས། ང་རྒྱལ་དང་ནི་མ་དད་དང༌། །དོན་ལ་གཉེར་བ་མེད་ཉིད་དང༌། །ཕྱི་རོལ་རྣམ་གཡེང་ནང་དུ་སྡུད། །སྐྱོ་བས་ཉན་པ་དྲི་མ་ཡིན། །ཞེས་པ་ལྟར། །གཞན་ལས་ང་ལྷག་སྙམ་པའི་ང་རྒྱལ་ཡོད་ནས་བཟུང༌། དམན་པ་ལ་བརྙས་བཅོས། བར་མ་ལ་འགྲན་སེམས། མཐོ་བ་ལ་ཕྲག་དོག་སྐྱེས་པས་ང་རྒྱལ་གྱི་ལྒང་སྦུག་ལ་ཡོན་ཏན་གྱི་ཆུ་མི་ཆགས་ཞེས་པ་ལྟར། རང་གི་སྐྱོན་མི་མཐོང༌། གཞན་གྱི་ཡོན་ཏན་མི་མཐོང་བས། རྟག་ཏུ་རང་སྐྱོན་ངོས་བཟུང༌། བཟང་ངན་འབྲིང་གསུམ་གོང་དུ་བཀུར་དགོས། རྗེ་མི་ལས། མཆེད་གྲོགས་དང་དབང་གྲལ་མཐུན་དུས་སུ། །གྲལ་མགོ་དང་ཁང་རྒན་མ་འདོད་ཅིག །འདོད་ན་ཆགས་སྡང་དམ་ཚིག་འཁྲུག །མཐུན་པོ་བྱེད་བཞིན་རང་མགོ་འདོན། ཞེས་གསུངས་པས། མ་དད་པ་ནི་ཆོས་དང་གང་ཟག་ལ་ཡིད་མ་ཆེས་པ་ཡིན་པས། དེའི་གཉེན་པོ་ཆོས་དང་གང་ཟག་གི་མི་བསླུ་བར་ཡིད་ཆེས་དགོས། དད་པ་མེད་ན་ཆོས་ཀྱི་འཇུག་སྒོ་འགག་པ་ཡིན་པས་དད་པ་རྣམ་བཞིའི་ནང་ནས་མི་ལྡོག་པའི་དད་པ་འཆང༌། དོན་དུ་གཉེར་བ་མེད་ན་ཆོས་མི་ཤེས་པ་དང༌། དོན་གཉེར་རབ་འབྲིང་ཐ་གསུམ་ལ་ཆོས་པ་རབ་འབྲིང་ཐ་གསུམ་འབྱུང་བས། སྔོན་གྱི་སངས་རྒྱས་དང༌། བཀའ་བརྒྱུད་གོང་མ་རྣམས་ཀྱིས་དཀའ་བ་བརྒྱ་ཕྲག་གི་སྒོ་ནས་ཆོས་ཞུས་པ་ཡིན་པས། མེ་ཚོགས་སྤུ་གྲིའི་སོ་ཡང་བརྒལ་ནས་ནི། །འཆི་མཐར་ཐུག་གི་བར་དུ་དམ་ཆོས་བཙལ། །ཞེས་པ་ལྟར་དཀའ་ཚེགས་དང་ཚ་གྲང་ཁྱད་དུ་བསད་ནས་ཉན་དགོས། དོན་གཉེར་མེད་པའི་མི་དེས་ཆོས་ཐོབ་ནའང་རྟ་སྔུན་ལ་རུས་པ་བླུགས། ཁྱི་སྔུན་ལ་རྩྭ་འཕང་པ་ལྟ་བུ་ཡིན་ལ། དེའི་གཉེན་པོ་ཆོས་དང་འཕྲད་པར་དཀའ་བ་དང། དགེ་བའི་བཤེས་གཉེན་དང་མཇལ་བར་དཀའ་བའི་འདུ་ཤེས་བསྐྱེད་ནས་ཆོས་ཀྱི་ཚིག་དོན་རེ་རེ་ལའང་དོན་གཉེར་གྱི་འདུན་པ་བསྐྱེད་དགོས། ཕྱི་ཚོགས་དྲུག་ཡུལ་ལ་གཡེང་ན་ཆགས་སོགས་ཉོན་མོངས་པ་སྐྱེ་བས་རང་རྒྱུད་གཡེང་བའི་རྒྱུ་ཡིན་པ་མ་ཟད་བསམ་བློ་མང་ན་ཟླ་བ་གྲགས་པའི་ཕ་དང་འདྲ་བས། དེའི་གཉེན་པོ་དྲན་ཤེས་བག་ཡོད་དང་ལྡན་པས་ཉན་དགོས། སེམས་ཧ་ཅང་སྡུད་ཆེ་ན་གཉིད་རྨུགས་བྱིང་བ་རྣམས་འབྱུང་བས། དབང་པོ་བག་ཡངས་སུ་བཞག ཤེས་པ་དྭངས་སྟོན་ནས་ཉན་དགོས། སྐྱོ་བས་ཉན་པ། ཚ་གྲང་ཉི་ཆར་རླུང་སོགས་ཀྱིས་གདུང་བ་དང༌། ཆོས་ཐུན་རིང་དྲགས་པར་སྐྱོ་སུན་མེད་པར་དཀའ་བ་དང་དུ་ལེན་ནས་ད་རེས་ལུས་རྟེན་འདི་ལ་རྒྱུད་ལྡན་གྱི་བླ་མ་མཇལ། ཟབ་མོའི་གདམས་ངག་ཉན་པའི་སྐལ་བ་བཟང་སྙམ་པའི་སྤྲོ་བཞིན་དུས་ཚོད་ཆུད་ཟོས་མེད་པ་ཉན་དགོས།

གསུམ་པ་མི་འཛིན་པ་ལྔ་ནི། ཚིག་འཛིན་ལ་དོན་མི་འཛིན་པ། རྒྱལ་བའི་ལུང་རྟོགས་ཀྱི་བསྟན་པ་རིན་པོ་ཆེ་ཁ་ཕྲལ་ནས། དོན་ལ་མི་སེམས་པ་ཚིག་སྙན་སྙན་དང་གཏམ་རྒྱུད་སོགས་ཚིག་འཁྲི་བཅད་དགོས་ཟེར་ནས་དོན་མེད་པའི་ཚིག་ཕྲེང་འཛིན་པ་ཡིན། དོན་འཛིན་ལ་ཚིག་མི་འཛིན་པ། བཀའ་བརྒྱུད་པ་སྒོམ་ཆེན་ཡིན་ཟེར་བ་རྣམས་བཤད་པ་ཚིག་གི་རོ་རེད་སེམས་ངོ་འདི་ཅིག་གོ་དགོས་ཟེར་སློབ་གཉེར་ཚིག་ལ་མི་ལྟ་བར་དོན་རྗེན་པར་འཛིན་རྒྱུ་ཡོད་པར་འདོད་པ་དེ་ཡིན་པས། ཚིག་དོན་གཉིས་ཀ་འབྲེལ་ཆགས་སུ་འཛིན་དགོས། བརྡ་མ་འཕྲོད་པར་འཛིན་པ། དྲང་ངེས་ལྡེམ་དགོངས་ཀྱི་གསུང་སྣ་ཚོགས་པ་རྣམས་ཕྱིན་ཅི་ལོག་ཏུ་འཛིན་པ་ཡིན་པས་དེའི་གཉེན་པོ། གང་ཟག་ལ་མི་རྟོན་ཆོས་ལ་རྟོན། ཚིག་ལ་མི་རྟོན་དོན་ལ་རྟོན། རྣམ་ཤེས་ལ་མི་རྟོན་ཡེ་ཤེས་ལ་རྟོན་དགོས། ལོག་པར་འཛིན་པ་གསང་སྔགས་ཀྱི་ཆོས་ཞུས་ནས་བཟུང་ནག་ཆང་སྦྱོར་སྒྲོལ་གྱི་སྤྱོད་པ་སྤྱད་ཆོག་པར་བསམ་པ་དེ་ཡིན་པས་སྤྱོད་པ་དུས་ཚོད་དང་འབྲེལ་ནས་ཏིང་ངེ་འཛིན་གྱི་དྲོད་ཐོབ། འབྲུ་གསུམ་གྱི་ཆང་གི་དྲི་རོ་ཁ་དོག་བསྒྱུར་ནུས་པའི་དུས་ལྟ་བུ་ལ་སྤྱོད་པ་ལས་རང་དགར་སྤྱད་ན་མི་ཡོང༌། དཔེར་ན། ཕྱི་ལོ༣༤༤ནས༤༡༣བར་སྐབས་སུ། ལི་ཡུལ་དུ་པཎྜི་ཏ་ཀུ་མ་ར་ཤིའམ། ཅོ་མོ་ལོ་སྲི་ཁོང་དགུང་ལོ་ང་བདུན་དུས་སུ་རྒྱ་ནག་གོང་མ་ཡོ་ཆིན་རྒྱལ་པོ། ཅིང་མིང་ཏི་ཧྥུ་ཅན་གྱིས་ལི་ཡུལ་དུ་དམག་བཏང་ནས་ཙནྡ་ཇོ་བོ་པེ་ཅིང་དུ་ཡོད་པ་དེ་དང་། སངས་རྒྱས་ཀྱི་རིང་བསྲེལ་པཎྜི་ཏཱ་འཁོར་བཅས། རྒྱལ་ས་ཁྲང་ཨན་དུ་གདན་དྲངས་རྡོར་གཅོད་དང༌། དམ་ཆོས་པད་དཀར་སོགས་མདོ་སྡེ་དུ་མ་དང༌། དབུ་མ་རྩ་ཤེར་དབུ་མ་བཞི་བརྒྱ་པ་ལེའུ་བཅུ། ཀླུ་སྒྲུབ་ཀྱིས་རྒྱ་ནག་ཏུ་མཛད་པར་གྲགས་པའི་ཤེར་ཕྱིན་ཆེན་མོ་བམ་པོ་སུམ་བརྒྱ་གྱ་བཞི་བསྒྱུར། ཁོང་ལ་རྗེས་སུ་བཙུན་མོ་བཅུ་ཡོད་པས་དགེ་འདུན་རྣམས་མ་མོས་པས། ཉིན་གཅིག་གན་ཌི་བརྡུང་ནས་དགེ་འདུན་རྣམས་ཆོས་སྟོན་ཚོགས་པའི་དུས་སུ་པཎྜི་ཏཱས་དགེ་འདུན་རྣམས་ལ་དྲོ་མ་དྲང། ཁབ་སྡེར་མ་རེ་འགྱེད་པས། དགེ་འདུན་རྣམས་ཀྱིས་ཟ་མ་ནུས་པར་ལུས་པས། པཎྜི་ཏས་ཁྱེད་དགེ་འདུན་གཙང་མ་རྣམས་ཀྱིས་ཟ་མ་ནུས་ན། ང་བསླབ་པ་མ་གཙང་བས་ཟ་ཟེར་ནས་ཁབ་ཐམས་ཅད་ཟོས་པས་ཞུ་ཐུབ་པ་དགེ་འདུན་རྣམས་དད་པས་དེ་ལྟ་བུ་ལ་ཟེར་བ་ཡིན། གོང་འོག་བསྣོལ་ནས་འཛིན་པ། སྔོན་འགྲོ་མ་ཞུས་གོང་ནས་དངོས་གཞི་འཆད་ཉན་བྱེད། དབང་མ་ཞུས་གོང་ནས་སྔགས་ལ་བལྟ་ནས་ཉམས་སུ་ལེན་ཁུར་སོགས། གོ་ལྡོག་ནས་འཛིན་པ་ཡིན། སངས་རྒྱས་ཀྱི་བསྟན་པ་སྐས་ཀྱི་གདང་བུ་ལྟར་གོང་འོག་མ་ནོར་བ་འཛིན་དགོས།

1. **བླང་བྱའི་ཀུན་སྤྱོད།**

གཉིས་པ་བླང་བྱའི་ཀུན་སྤྱོད་ལ། འདུ་ཤེས་བཞི་བསྟེན་པ་སྡོང་པོ་བཀོད་པའི་མདོ་ལས།རིགས་ཀྱི་བུ་བདག་ཉིད་ལ་ནད་པའི་འདུ་ཤེས་བསྐྱེད་པར་བྱའོ། །ཆོས་ལ་སྨན་གྱི་འདུ་ཤེས་བསྐྱེད་པར་བྱའོ། །དགེ་བའི་བཤེས་གཉེན་ལ་སྨན་པ་མཁས་པའི་འདུ་ཤེས་བསྐྱེད་པར་བྱའོ། །ནན་ཏན་ཉམས་སུ་ལེན་པ་ནི་ནད་ཉེ་བར་འཚོ་བའི་འདུ་ཤེས་བསྐྱེད་པར་བྱའོ། །ཞེས་གསུངས་པ་ལྟར། རང་རྒྱུད་ཀྱི་རྒྱུ་དུག་གསུམ་འབྲས་བུ་སྡུག་བསྔལ་གསུམ་གྱི་ནད་ཀྱིས་ཟིན་པ་དེ་ངོ་ཤེས་དགོས། ནད་པ་དེས་སྨན་པ་མཁས་པ་ཞིག་ཐབས་འཚོལ་བ་བཞིན་རྒྱུད་ལྡན་གྱི་བླ་མ་བསྟེན་དགོས། སྨན་པས་ཟས་སྤྱོད་སོགས་ཇི་ལྟར་བཤད་པའི་ངག་ལ་མ་ཉན་ན་ནད་ལོག་རྒྱག་ཉེན་ཡོད་པ་བཞིན་བླ་མའི་བཀའ་ལ་ཚད་མར་འཛིན་དགོས། འཆི་སོས་ཀྱི་སྨན་སྤྲད་ཀྱང་མ་ཟོས་ན་ནད་ལ་མི་ཕན་པ་བཞིན་ཆོས་བཤད་པ་རྣམས་ཉམས་སུ་ལེན་དགོས། དེ་ལྟར་མ་ཡིན་པ། བླ་མ་ལ་གླ་བའི་འདུ་ཤེས། ཆོས་ལ་གླ་རྩིའི་འདུ་ཤེས། རང་ལ་རྔོན་པའི་འདུ་ཤེས། ནན་ཏན་ཉམས་སུ་ལེན་པ་ལ་མདའ་འམ་རྙིས་གླ་བ་གསོད་ཐབས་ཀྱི་འདུ་ཤེས་བཞག་ནས་ཆོས་ཞུ་ཁུལ་བྱེད་ན། ཆོས་ལ་བརྟེན་ནས་སྡིག་གསོག་པས་ངན་སོང་གི་གཏིང་རྡོ་བྱེད་པ་ཡིན། ཆོས་གང་ཐོས་པ་དེ་རང་རྒྱུད་ལ་ཁ་ཚུར་སྐོར་ནས་ཉམས་སུ་མ་བླང་ན་ཁྱི་སྣ་ལ་སྦྲང་རྩི་བསྐུས་པ་ལྟར་འགྱུར་བ། གྲུབ་ཆེན་ལུ་ཡི་པའི་ཞལ་ནས། ཁྱི་རྒོད་མི་སྲུན་སྣ་ལ་སྦྲང་རྩི་བསྐུས་པས་ཕྱོགས་རྣམས་ཀུན་ཏུ་ཟ་བར་བྱེད། དེ་བཞིན་བློ་དམན་སྐལ་དམན་རྣམས་ལ་བླ་མའི་མན་ངག་བྱིན་པས་རང་རྒྱུད་བསྲེགས། སྐལ་ལྡན་སྐྱེ་མེད་རྟོགས་པ་རྣམས་ནི་སྣང་བ་ཐུག་འཕྲད་ཙམ་གྱིས་རྣམ་རྟོག་འཇོམས། ཞེས་གསུངས། ཆོས་ཉན་པའི་སྐབས་སུ་ཆོས་ཀྱི་ཁྲི་བཤམ་གདན་འདིང་བ་དང༌། མཎྜལ་མེ་ཏོག་སོགས་འབུལ་བ་སྦྱིན་པ། ས་སོགས་གད་གཙང་བྱ་ཞིང་སྤྱོད་ལམ་མ་གུས་པ་སྡོམ་པ་ཚུལ་ཁྲིམས། དཀའ་ཚེགས་ཚ་གྲང་བཟོད་པ་བཟོད་པ། ལོག་ལྟ་མེད་པའི་དད་སྤྲོའི་ཉན་པ་བརྩོན་འགྲུས། མ་ཡེངས་པར་ཉན་པ་བསམ་གཏན། ཐེ་ཚོམ་དོགས་སེལ་འདྲི་ཞིང་སྒྲོ་འདོགས་གཅོད་པ་ཤེས་རབ་སྟེ། ཕར་ཕྱིན་དྲུག་ཚང་བ་བྱས་ནས་ཉན་དགོས། འཆད་པ་པོའི་རྙེད་བསྟོད་སྙན་གྲགས་ཀྱི་རེ་བ་མེད་པའི་སྒོ་ནས་ཆོས་འཆད་པ་སྦྱིན་པ། གཞན་ལ་ཟུར་ཟ་ཁྱད་གསོད་མེད་པ་ཚུལ་ཁྲིམས། ཡང་ཡང་དྲིས་ན་མི་འཁྲོ་བ་བཟོད་པ། ཉིན་མཚན་རྣམས་སུ་ཆོས་བཤད་ན་མི་སྐྱོ་བ་བརྩོན་འགྲུས། ཚིག་དོན་ལ་སེམས་གཏད་པ་བསམ་གཏན། འཁོར་གསུམ་དག་པ་དང༌། སློབ་མ་ལ་ཐོས་བསམ་བསྐྱེད་པ་ཤེས་རབ་བཅས་ཚང་བས་བཤད་དགོས་པ་ཡིན་ནོ། །

**༢༽ བཤད་བྱའི་ཆོས་ཀྱི་རིམ་པ་ལ།**

གཉིས་པ་བཤད་བྱའི་ཆོས་ཀྱི་རིམ་པ་ལ། ཤེས་བྱ་ཉི་མ་ལྟ་བུའི་ཆོས་བཞིས་བཤེས་གཉེན་བསྟེན་པ། བསམ་བྱ་བདུད་རྩི་ལྟ་བུའི་ཆོས་བཞིས་འཁོར་བ་ལ་བློ་ལྡོག་པའི་ཁྲིད་གཉིས་ལས།

**1 ཤེས་བྱ་ཉི་མ་ལྟ་བུའི་ཆོས་བཞི།**

དང་པོ་བླ་མ་བརྟགས་ཤིང་བཙལ་ཤེས་པ། གཉིས་པ་བླ་མ་བསྟེན་པའི་ཚུལ་ཤེས་པ། གསུམ་པ་བླ་མ་མཉེས་པའི་ཐབས་ཤེས་པ། བཞི་པ་དགོངས་བཅུད་རྫོགས་པར་ལེན་ཤེས་པ་དང་བཞི་ལས།

**༡ བླ་མ་བརྟགས་ཤིང་བཙལ་ཤེས་པ།**

དང་པོ༌ནི། ཐེག་ཆེན་བསྟན་པའི་སྙིང་པོ་ལས། ཡང་དག་ལམ་སྟོན་མཚན་ལྡན་བླ་མ་བཙལ། ཞེས་གསུངས་པས། རང་རེ་རྒྱུ་དུག་གསུམ་གྱི་འབྲས་བུ་སྡུག་བསྔལ་གསུམ་གྱི་ནད་ཀྱིས་མནར་བའི་ནད་པ་ལ་སྨན་པ་མཁས་པ་ལྟ་བུའི་བླ་མ་ཞིག་བཙལ་དགོས་པས། ནད་ལས་གྲོལ་བའི་ཐབས་སྨན་པ་མ་གཏོགས་གཞན་གྱིས་མི་ཤེས་པ་ལྟར། ཐར་པའི་ལམ་དེ་རང་གིས་རང་གར་མི་ཤེས། ཕ་མ་ཉེ་དུ་སོགས་ཀྱིས་ཀྱང་སྟོན་མི་ཤེས། རང་བཟོ་དང་ཕོ་ཚོད་ཀྱིས་ས་ལམ་ཡོན་ཏན་མི་སྐྱེ། སྔར་གྱི་བྱ་བ་ངན་གོམས་བག་ཆགས་བརྟས་པའི་སྟོབས་ཀྱིས་བྱང་ཆུབ་ཀྱི་ལམ་ལ་འཇུག་པར་མི་འགྱུར་བས་དགེ་བའི་བཤེས་གཉེན་མཚན་ཉིད་ལྡན་པ་ཞིག་བཙལ་དགོས། བརྒྱད་སྟོང་པ་ལས། བྱང་ཆུབ་སེམས་དཔའ་སེམས་དཔའ་ཆེན་པོ་བླ་ན་མེད་པ་ཡང་དག་པར་རྫོགས་པའི་བྱང་ཆུབ་ཏུ་མངོན་པར་རྫོགས་པར་འཚང་རྒྱ་བར་འདོད་པས་དང་པོ་ཉིད་དུ་དགེ་བའི་བཤེས་གཉེན་དག་ལ་བསྙེན་པར་བྱ། བསྟེན་པར་བྱ། བསྙེན་བཀུར་བར་བྱའོ། །ཞེས་སོགས་མང་བ་དང༌། བླ་མེད་བྱང་ཆུབ་ཀྱི་ལམ་ལ་ཞུགས་ནས་སངས་རྒྱས་ཀྱི་ས་ལ་འགྲོ་བ་ལ་ལམ་མཁན་དགེ་བའི་བཤེས་གཉེན་མེད་ན་ཕྱི་རོལ་པའི་ལམ་དུ་ནོར་དོགས་ཡོད། ཉན་ཐོས་ལམ་དུ་གོལ་དོགས་ཡོད། རང་རྒྱལ་ལམ་དུ་འཁྱར་དོགས་ཡོད། ལམ་མཁན་དགེ་བའི་བཤེས་གཉེན་ཡོད་ན་ལམ་ནོར་གོལ་འཁྱར་གསུམ་དུ་མི་འགྲོ་བ་རྣམ་མཁྱེན་གྲོང་དུ་སླེབ་པར་འགྱུར་བ་ཡིན། དེ་ལྟར་ཡང་དཔལ་འབྱུང་གི་རྣམ་ཐར་ལས། དགེ་བའི་བཤེས་གཉེན་ནི་ཕ་རོལ་ཕྱིན་པའི་ལམ་དུ་འཛུད་པས་ལམ་མཁན་ལྟ་བུའོ། །ཞེས་གསུངས། དེ་བཞིན་དུ་སྐྱེལ་མ་དང་འདྲ་བའི་དགེ་བའི་བཤེས་གཉེན་མེད་ན་ཆོམ་རྐུན་དང་འདྲ་བའི་ཉོན་མོངས་པ་དང་ཕྱི་ཡི་བདུད་དང་ལོག་འདྲེན་ལ་སོགས་པས་དགེ་བའི་ནོར་འཕྲོག་དོགས་ཡོད། བདེ་འགྲོའི་སྲོག་གཅོད་དོགས་ཡོད་པས། དེ་ལྟར་ཡང༌། སྤྱོད་འཇུག་ལས། ཉོན་མོངས་ཆོམ་རྐུན་ཚོགས་འདིས་ནི། །གླགས་རྙེད་གྱུར་ན་དགེ་འཕྲོག་ཅིང༌། །བདེ་འགྲོའི་སྲོག་ཀྱང་གཅོད་པར་བྱེད། །ཅེས་གསུངས་པ་དང༌། འཁོར་བའི་རྒྱ་མཚོ་བརྒལ་བའི་ཚེ་མཉན་པ་དང་འདྲ་བའི་དགེ་བའི་བཤེས་གཉེན་མེད་ན་དམ་པའི་ཆོས་ཀྱི་གྲུ་རྫིང་ལ་ཞུགས་ནས་ཕྱིན་ཀྱང་། འཁོར་བ་ཉིད་དུ་བྱིང་ཞིང་འཁོར་བའི་ཆུ་རྒྱུན་གྱིས་འཁྱེར་བར་འགྱུར། ཀླུ་སྒྲུབ་ཞབས་ཀྱིས། སྐྱ་བ་འཛིན་པ་མེད་པ་ནི། །གྲུ་ཡི་ཕ་རོལ་ཕྱིན་མི་འགྱུར། །ཡོན་ཏན་ཐམས་ཅད་རབ་རྫོགས་པ། །བླ་མ་མིན་པ་སྲིད་ཐར་མིན། །ཞེས་གསུངས་ལ། མཉན་པ་དང་འདྲ་བའི་དགེ་བའི་བཤེས་གཉེན་བསྟེན་པར་བྱས་ན། སྡོང་པོ་བཀོད་པའི་མདོ་ལས། དགེ་བའི་བཤེས་གཉེན་ནི་འཁོར་བའི་ཆུ་བོ་ཆེན་པོ་ལས་སྒྲོལ་བའི་མཉན་པ་ལྟ་བུའོ། །ཞེས་གསུངས། དེའི་ཕྱིར་ཐར་འདོད་དག་གིས་ལམ་མཁན་ནམ་བསྐྱེལ་མའམ་མཉན་པ་ལྟ་བུའི་དགེ་བའི་བཤེས་གཉེན་ཡང་དག་ཚུལ་བཞིན་བསྟེན་པར་བྱ་དགོས་ཞེས་མདོ་ལས་གསུངས་ཤིང༌། ཁྱད་པར་རྡོ་རྗེ་ཐེག་པར་ནི། བྷ་བི་ལྷས། གང་ཕྱིར་རྡོ་རྗེ་འཛིན་པ་ནི། །དངོས་གྲུབ་སློབ་དཔོན་རྗེས་འབྲང་ཕྱིར། །ཞེས་དང༌། ཀྱེ་རྡོར་ལས། །གཞན་གྱི་བརྗོད་མིན་ལྷན་ཅིག་སྐྱེས། གང་དུ་ཡང་ནི་མི་རྙེད་དེ། །བླ་མའི་དུས་ཐབས་བསྟེན་པ་དང༌། །བདག་གི་བསོད་ནམས་ལས་ཤེས་བྱ། །ཞེས་སོགས་བླ་མ་བསྟེན་དགོས་པ་དང༌། མ་བསྟེན་ན་དངོས་གྲུབ་མི་འགྲུབ་པའི་ཚུལ་རྒྱ་ཆེར་གསུངས་ཤིང༌། ཁྱད་པར་སྒྲུབ་བརྒྱུད་འདི་བྱིན་རླབས་ཀྱི་ལམ་དུ་བཞེད་པས་རྟོགས་པ་མ་སྐྱེས་པ་སྐྱེད་པར་བྱེད་པ། བསྐྱེད་པ་བོག་དབྱུང་བར་བྱེད་པ་གཉིས་ཀ་བླ་མའི་བྱིན་རླབས་ལ་རག་ལས་པ། དེས་ན་གང་ལ་དོན་གྱི་དབང་སྐུར་ཞུས་པའི་རྡོ་རྗེ་སློབ་དཔོན་དེ་ཉིད་སོ་སོ་སྐྱེ་བོའི་ཚུལ་སྟོན་ཀྱང་རྡོ་རྗེ་འཆང་ཉིད་དུ་བལྟ་དགོས་ཤིང༌། དོན་གྱིས་ཀྱང་དེ་ལྟར་ཡིན་ཏེ། རྡོ་རྗེ་སྙིང་པོའི་རྒྱན་ལས། རྟག་ཏུ་བླ་མ་ལ་གུས་པའི། །སློབ་མས་བླ་མ་འདི་ལྟར་ལྟ།བླ་མ་སངས་རྒྱས་ཀུན་དང་མཉམ། །དེ་ཉིད་རྟག་ཏུ་རྡོ་རྗེ་འཆང༌། །ཞེས་དང༌། བྷ་བའི་ལྷས་ཀྱང༌། བླ་མ་དང་ནི་རྡོ་རྗེ་འཛིན། །ཐ་དད་པ་ནི་མི་བརྟག་གོ །ཞེས་སོགས་གསུངས་པ་ལྟར། རྡོ་རྗེ་འཆང་དང་བླ་མ་དད་པ་མཉམ་པའི་སྒོ་ནས་མཆོག་ཐུན་དངོས་གྲུབ་ཐོབ་ཆེད་ཚུལ་བཞིན་བསྟེན་པར་བྱ་བ་ལམ་གྱི་རྩ་བ་ཡིན། ཐར་པ་དོན་གཉེར་གྱི་སྐྱེས་བུ་དེས་ཐོག་མར་ལམ་གྱི་ཡོན་ཏན་ཐམས་ཅད་ཀྱི་འབྱུང་གནས་དགེ་བའི་བཤེས་གཉེན་མཚན་ལྡན་དེ་ལ་རབ་དུ་དད་པས་མཉེས་པ་གསུམ་གྱིས་བསྟེན་ན། བསོད་ནམས་ཚོགས་རྫོགས་ཤིང་བླ་མའི་ཐུགས་རྒྱུད་ཀྱི་ཡོན་ཏན་མཐའ་དག་རང་རྒྱུད་ལ་ཐོབ་ནས་མངོན་མཐོ་དང་ངེས་ལེགས་ཀྱི་ཡོན་ཏན་ཚོགས་དཔག་ཏུ་མེད་པ་གོང་འཕེལ་འགྱུར་ཏེ། སྐྱེས་རབས་ལས། དམ་པ་རྣམས་ནི་སུས་ཀྱང་མི་བསྲིང་སྟེ། །དུལ་བའི་ཚུལ་གྱིས་དགེ་བ་བསྟེན་པར་བྱ། །དེ་དང་ཉེ་ན་དེ་ཡི་ཡོན་ཏན་རྡུལ། །ཆེད་དུ་མ་གོས་པར་ཡང་གོས་པར་འགྱུར། ཞེས་གསུངས་པ་དང༌།

སྒམ་པོ་པས། དེ་ལ་རང་ཉིད་ལས་དང་པོ་པའི་དུས་སུ་སངས་རྒྱས་དང་ས་ཆེན་པོ་ལ་གནས་པའི་བྱང་སེམས་རྣམས་བསྟེན་པའི་ནུས་པ་མེད་པས། དགེ་བའི་བཤེས་གཉེན་སོ་སོ་སྐྱེ་བོ་བསྟེན་པའོ། །རང་ལས་སྒྲིབ་ཕལ་ཆེར་ཟད་ཙ་ན། དགེ་བའི་བཤེས་གཉེན་ས་ཆེན་པོ་ལ་གནས་པའི་བྱང་ཆུབ་སེམས་དཔའ་བསྟེན་པར་ནུས་པའོ། །རང་ཚོགས་ལམ་ཆེན་པོ་ཡན་ཆད་ལ་གནས་ཙ་ན་དགེ་བའི་བཤེས་གཉེན་སངས་རྒྱས་སྤྲུལ་པའི་སྐུ་ལ་བསྟེན་པར་ནུས་པའོ། །རང་ས་ཆེན་པོ་ལ་གནས་ཙ་ན་དགེ་བའི་བཤེས་གཉེན་ལོངས་སྤྱོད་རྫོགས་སྐུ་ལ་བསྟེན་པར་ནུས་པའོ། །བདག་ཅག་ལས་དང་པོ་པ་ལས་ཉོན་གྱི་མུན་ཁང་ན་འདུག་ཚེ། བཤེས་གཉེན་གོང་མ་རྣམས་བསྟེན་པ་ལྟ་ཞོག་ཞལ་མཐོང་བ་ཙམ་ཡང་མེད་པ་ལ། དགེ་བའི་བཤེས་གཉེན་སོ་སོ་སྐྱེ་བོ་དང་མཇལ་བས། དེས་གསུང་གི་སྒྲོན་མེས་ལམ་སྣང་བར་བྱས་ནས་དགེ་བའི་བཤེས་གཉེན་གོང་མ་རྣམས་དང་མཇལ་བར་འགྱུར་ཏེ། དེས་ན་ཐམས་ཅད་ལས་དྲིན་ཆེ་བ་ནི་དགེ་བའི་བཤེས་གཉེན་སོ་སོ་སྐྱེ་བོ་ཡིན། ཞེས་གསུངས། དེས་ན་དགེ་བའི་བཤེས་གཉེན་ཇི་ལྟར་དགོས་ཞེ་ན། སོ་ཐར་གྱི་དགེ་བའི་བཤེས་གཉེན་ལ། སུམ་བརྒྱ་པ་ལས། །ཚུལ་ཁྲིམས་ལྡན་ཅིང་འདུལ་བའི་ཆོ་ག་ཤེས། །ནད་པར་སྙིང་བརྩེ་འཁོར་ནི་དག་པ་དང༌། །ཆོས་དང་ཟང་ཟིང་ཕན་འདོག་ལ་བརྩོན་པ། །དུས་སུ་འདོམ་པ་དེ་དག་བླ་མར་བསྔགས། །ཞེས་གསུངས་པ་ལྟར། སོ་ཐར་གྱི་སྡོམ་ལྡན་ཞིག་གིས་འགྲིག ཐེག་ཆེན་བྱང་སེམས་ཀྱི་བླ་མ་ལ། མགོན་པོ་བྱམས་པས། བཤེས་གཉེན་དུལ་བ་ཞི་བ་ཉེར་ཞི་བ། །ཡོན་ཏན་ལྷག་པར་བརྩོན་བཅས་ལུང་གིས་ཕྱུག །དེ་ཉིད་རབ་ཏུ་རྟོགས་པ་སྨྲ་མཁས་ལྡན། །བརྩེ་བའི་བདག་ཉིད་སྐྱོ་ངལ་སྤངས་ལ་བསྟེན། །ཞེས་ཆོས་བཅུ་དང་ལྡན་པ་ཞིག་ལ་སློབ་མས་བསྟེན་དགོས། རང་མ་དུལ་ན་གཞན་འདུལ་མི་ཐུབ་པས། དེ་ལ་བཤེས་གཉེན་དུལ་བ་ནི་ཚུལ་ཁྲིམས་ཀྱི་བསླབ་པས་སེམས་ཀྱི་རྟ་དུལ་བར་བྱས་པ། ཞི་བ་ནི། ལེགས་ཉེས་དཔྱོད་པའི་འཇུག་ལྡོག་ལ་དྲན་པ་དང་ཤེས་བཞིན་བརྟེན་པས་ནང་གི་སེམས་ཡོངས་སུ་ཞི་ཞིང་ཡང་དག་པའི་དམིགས་པ་ལ་རྩེ་གཅིག་ཏུ་གནས་པ་ཏིང་ངེ་འཛིན་གྱི་བསླབ་པས་སེམས་ནང་དུ་ཞི་བར་གནས་པ།ཉེ་བར་ཞི་བ་ནི། ཞི་གནས་ལ་བརྟེན་ནས་དམིགས་པའི་དོན་སོ་སོར་ངེས་ཤིང་གསལ་བའི་ཉེ་བར་ཞི་བ། ལྷག་མཐོང་གི་ཆར་གཏོགས་ཤེས་རབ་ཀྱི་བསླབ་པའི་དོན་མཐོང་བས་རྨོངས་པ་ཉེ་བར་ཞི་བ་སྟེ་བསླབ་པ་གསུམ་དང་ལྡན་པ། སློབ་མ་ལས་ཡོན་ཏན་ཆེས་ལྷག་པ། བརྩོན་བཅས་ནི་གཞན་དོན་ལ་སྤྲོ་བ། ལུང་གིས་ཕྱུག་ཅེས་པ་སྡེ་སྣོད་གསུམ་སོགས་ཀྱི་ཐོས་པ་ལྡན་པ། དེ་ཉིད་རྟོགས་པ་ནི། ལུང་རིག་གི་རྟོགས་པའམ་དེ་ཁོ་ན་ཉིད་མངོན་དུ་གྱུར་པ། སྨྲ་མཁས་པ་ནི། ཁམས་དབང་དང་འཚམས་པའི་གདུལ་བྱའི་བློ་ལ་དོན་སྐྱེལ་བར་གཟོ་བ། བརྩེ་བ་ནི་རྙེད་བཀུར་སོགས་ལ་མི་ལྟ་བར་བྱམས་དང་སྙིང་རྗེའི་ཀུན་ནས་བསླང་བ། སྐྱོ་བ་སྤངས་པ་ནི་ཆོས་འཆད་པའི་དཀའ་སྤྱད་བཟོད་པའོ། །དེའི་སྟེང་དུ། རྡོ་རྗེ་ཐེག་པའི་བླ་མ་ལ། རྒྱུད་སྡེ་སོགས་ལས་དུ་མ་གསུངས་ཀྱང༌། ཇི་སྐད་དུ། །སྔགས་དང་རྒྱུད་ཀྱི་སྦྱོར་བ་ཤེས། །སྙིང་བརྩེ་ལྡན་ཞིང་བསྟན་བཅོས་མཁས། །དེ་ཉིད་བཅུ་ནི་ཡོངས་སུ་ཤེས། །དཀྱིལ་འཁོར་འབྲི་བ་ལས་ལ་མཁས། །གསང་སྔགས་འཆད་བྱེད་སློབ་དཔོན་ཏེ། །ཞེས་གསུངས་ལ། མདོར་ན། སྨིན་བྱེད་དབང་གི་ཆུ་བོ་ཟམ་མ་ཆད་པས་རྒྱུད་སྨིན་པ། དབང་དུས་ཁས་བླང་དམ་སྡོམ་མ་ཉམས་པས་རྒྱུད་ཞི་ཞིང་དུལ་བ། སྔགས་ཀྱི་གཞི་ལམ་འབྲས་བུའི་རྒྱུད་དོན་ཁོང་དུ་ཆུད་པ། རྟོགས་པས་བདག་རྒྱུད་གྲོལ་བ། ཐུགས་རྗེས་གཞན་དོན་དགོངས་པ། ཚེ་འདིར་ཞེན་པ་སྤངས་ལ་ཕྱི་མ་དང་དུ་ལེན་པ། འཁོར་བའི་སྡུག་བསྔལ་མཐོང་བས་སྐྱོ་ཤས་ཀྱིས་གཞན་རྒྱུད་བསྐུལ་བ། སློབ་མ་རྗེས་འཛིན་མཁས་ཤིང་བརྒྱུད་པའི་བྱིན་རླབས་ལྡན་པ་དགོས། སྐྱོ་ཤས་ཆེ་ཞིང་བྱ་བ་ཉུང་བ། ཁྱད་པར་ཕྱག་རྒྱ་ཆེན་པོ་སྟོན་པའི་བླ་མ་ནི་ཕྱག་རྒྱ་ཆེན་པོའི་དོན་མངོན་སུམ་དུ་མཐོང་བ། ལམ་རྣལ་འབྱོར་བཞིའི་གོ་མྱོང་རྟོགས་པ་ཅི་རིགས་ལྡན་པ། སློབ་མ་བཟང་ངན་མེད་པ་རྗེས་སུ་འཛིན་པ། བརྒྱུད་པ་གསེར་གྱི་ཉག་ཐག་ལ་དམ་སེལ་གྱི་གཡའ་ཡིས་མ་གོས་པས་བརྒྱུད་པ་གོང་མའི་བྱིན་རླབས་བུམ་པ་གང་བྱོའི་ཚུལ་དུ་སྙན་ནས་སྙན་དུ་རྒྱུད་པའི་བྱིན་རླབས་ལྡན་པ་ཡིན་མིན་བརྟགས། བརྒྱུད་པ་ལ་སེལ་ཡོད་ན། སྔགས་ཀྱི་དངོས་གྲུབ་དམ་ཚིག་གཅིིག་པུ་ལ་བརྟེན་ནས་འབྱུང་བ་ཡིན་པས་བྱིན་རླབས་མི་འབྱུང༌། སྐྱོ་ཤས་ཆེ་ཞིང་བྱ་བ་ཉུང་བ་ཡིན་ན། ཆོས་དང་ལག་ལེན་དེ་བཞིན་དུ་འགྱུར་བས། བརྒྱུད་པ་སེལ་མེད་དང་། སྐྱོ་ཤས༌ཆེ་ཞིང་བྱ་བ་ཉུང་བ་ནི་འཇིག་རྟེན་མགོན་པོས་གཙོ་བོར་གསུངས་ཡོད། དེའི་སྟེང་དུ་ཆེན་པོ་གསུམ་གྱི་བློས་མ་རེག་པའི་ལྟ་བ་ལ་གོ་མྱོང་རྟོགས་གསུམ་དང་ལྡན་པ་ཡིན་མིན་བརྟགས། ཁྱད་པར་སྙིགས་དུས་འདིར་ཐམས་ཅད་འཛོམས་པ་དཀོན་པས། ཇོ་བོ་རྗེས། དེ་ལྟའི་ཡོན་ཏན་མ་ལུས་ལྡན་པ་དག །རྩོད་པའི་དུས་འདིར་ཤིན་ཏུ་དཀོན་པས་ན། །ཡོན་ཏན་ཕྱེད་དང་བཞི་ཆ་བརྒྱད་ཆ་ཅན། །དེ་ལྟ་བུ་ཡི་སྔགས་པའི་གྲོགས་པོ་བསྟེན། ཞེས་དཔུང་བཟང་གིས་ཞུས་པའི་མདོ་ལས་གསུངས་པའི་སྒྲུབ་གྲོགས་ཀྱི་མཚན་ཉིད་དང་མཚུངས་སོ་གསུངས་པ་ལྟར་དང༌། ཁྱད་པར་བྱང་ཆུབ་ཀྱི་སེམས་ཡོད་མེད་བརྟགས། བྱང་ཆུབ་སེམས་དང་ལྡན་ན་འབྲེལ་ཚད་དོན་ལྡན་ཡིན་ལ། །བླ་མ་བརྟགས་པ་དེ་མ་བསྟེན་གོང་བརྟགས་དགོས་བསྟེན་ཚར་ན་བརྟག་བྱའི་ཡུལ་མིན། དུ་མ་འདུས་པའི་མདོ་ལས། །སློབ་དཔོན་སྐྱོན་ལ་གང་སེམས་པ། །དགེ་བསགས་དོན་མེད་ལྷ་སྤངས་པས། །ལྷ་ཀླུ་གདུག་པ་ལ་སོགས་ཀྱིས། །མྱུར་དུ་སྲོག་གཅོད་དམྱལ་བར་ལྟུང༌། བདག་གིས་དྲིན་ལ་གནས་བསམ་པས། །མནར་མེད་པ་ཡང་རབ་ཏུ་སྐྱེ། ཞེས་གསུངས། དཀོན་མཆོག་སྤྲིན་ལས། བླ་མ་བསྟེན་ན་དགེ་བ་འཕེལ་ཞིང་མི་དགེ་བ་འགྲིབ་པར་རྟོགས་པས། མཁན་པོ་ཐོས་པ་ཆེ་འམ་ཆུང་བ་འམ། ཤེས་པའམ་མི་ཤེས་པའམ། ཚུལ་ཁྲིམས་དང་ལྡན་པའམ་ཚུལ་ཁྲིམས་འཆལ་བའང་སྟོན་པའི་འདུ་ཤེས་བསྐྱེད་དེ། ཞེས་གསུངས་པས།

མདོར་བསྡུ་ན། གདུལ་བྱ་དེའི་སྐབས་དང་མཚམས་ཤིང་སྐབས་སུ་བབས་པའི་ཆོས་སྟོན་ནུས་པ་དང་དེའི་རྒྱུད་ལ་དེའི་བློ་དང་འཚམས་པའི་རྣམ་དཀར་གྱི་ཡོན་ཏན་སྔར་མེད་གསར་དུ་བསྐྱེད་ཅིང་ཡོད་པ་གོང་ནས་གོང་དུ་སྤེལ་བའི་ཐབས་ལ་མ་རྨོངས་པས་འགྲོ་རྣམས་སྲིད་འཚོ་ལས་བསྒྲལ་བའི་ཐུགས་རྗེ་དང་ལྡན་པ་ནི་མཚན་ཉིད་ལྡན་པའི་རྡོ་རྗེ་སློབ་དཔོན་ཡིན་ནོ། །ལྷག་པའི་བསམ་པ་བསྐུལ་བའི་མདོ་ལས། བྱམས་པ་འདི་ནི་སྤོབས་པ་དོན་དང་ལྡན་པ་སྟོན་པ་ཡིན་ཏེ། དོན་མེད་པ་དང་ལྡན་པས་མ་ཡིན་པ་དང༌། ཆོས་དང་ལྡན་པས་སྟོན་པ་ཡིན་ཏེ། ཆོས་མ་ཡིན་པ་དང་ལྡན་པ་མ་ཡིན་པ་དང༌། ཉོན་མོངས་པ་བྲི་བར་བྱེད་པ་ཡིན་ཏེ། ཉོན་མོངས་པ་འཕེལ་བར་བྱེད་པ་མ་ཡིན་པ་དང༌། མྱ་ངན་ལས་འདས་པའི་ཡོན་ཏན་སྟོན་པ་ཡིན་ཏེ། འཁོར་བའི་ཡོན་ཏན་སྟོན་པ་མ་ཡིན་པ་དང་བཞིའོ། །བྱམས་པ་གང་ལ་རྒྱུ་འདི་བཞི་སྤོབ་པར་སྟོན་པར་གྱུར་པ་དེ་ལ་རིགས་ཀྱི་བུའམ་བུ་མོ་གང་གིས་སངས་རྒྱས་ཀྱི་འདུ་ཤེས་བསྐྱེད་པར་བྱའོ། །ཞེས་གསུངས་སོ། །

**༢ བླ་མ་བསྟེན་པའི་ཚུལ་ཤེས་པར་བྱ་བ།**

དཀའ་བ་དང་སྐྱོ་དུབ་མེད་པར་བསྟེན་པ་དང་གཅིག །དེ་ཡང་དལ་གཅིག་ཙམ་གྱིས་མི་ཆོག་པ་ཡུན་དུ་བསྟེན་པ་དང་གཉིས། སྟོང་ཉིད་སྙིང་རྗེ་བྱང་ཆུབ་སེམས་རྒྱུད་ལ་སྐྱེ་བ་ལ་བླ་མའི་དགོངས་པ་ལོན་པར་བྱ་བ་དང་གསུམ། བླ་མའི་གསུང་དེ་ཆོས་ཐམས་ཅད་ཀྱི་མཐིལ་ཡིན་པས་ཅི་གསུང་བཀའ་བཞིན་སྒྲུབ་པ་དང་བཞི། སྙིགས་དུས་འདིར་བླ་མའི་ཐབས་མཁས་མཛད་པ་མ་མཛད་ན་གདུལ་བྱ་འདུལ་བར་མི་ནུས་པས་ཅི་མཛད་ལེགས་མཐོང་གིས་མི་གུས་པ་སྤང་ཤིང་སངས་རྒྱས་ཀྱི་འདུས་ཤེས་བྱ་བ་སྟེ་ལྔའི་སྒོ་ནས་བསྟེན་པར་བྱ་དགོས་པ་ནི། སྡོང་པོ་རྒྱན་གྱི་མདོ་ལས། བྱང་ཆུབ་སེམས་དཔའ་ནོར་བཟང་ལ་འཕགས་པ་འཇམ་དཔལ་གྱིས་བཀའ་བསྩལ་པ། རིགས་ཀྱི་བུ་ཁྱོད་ཀྱི་དགེ་བའི་བཤེས་གཉེན་བསྟེན་པ་ལ་སྐྱོ་བ་མེད་པར་བྱའོ། དགེ་བའི་བཤེས་གཉེན་ཡུན་རིང་དུ་བསྟེན་པར་བྱའོ། དགེ་བའི་བཤེས་གཉེན་གྱི་རྟོགས་པ་ཐོབ་པར་གྱི་ཤིག །དགེ་བའི་བཤེས་གཉེན་གྱི་ཇི་སྐད་གསུངས་པ་བཞིན་དུ་གྱིས་ཤིག དགེ་བའི་བཤེས་གཉེན་གྱི་ཐབས་མཁས་པ་དང་སྤྱོད་པ་ཟབ་མོ་ལ་ཁོང་འཁྲོ་བར་མི་བྱའོ། ཞེས་གསུངས་སོ། གཉིས་པ་བླ་མ་བསྟེན་པའི་ཚུལ་ཤེས་པར་བྱ་བ་ནི། བཀུར་སྟི་དང༌། རིམ་འགྲོ །མོས་གུས། སྒྲུབ་པ་བཞིའི་སྒོ་ནས་བསྟེན་པར་བྱ་བ་ལས། བཀུར་སྟིས་བསྟེན་པ་ནི། ཕྱག་འཚལ་བ་དང་ཕེབས་པ་ན་མྱུར་དུ་ལྡང་བ་དང༌། ལུས་འདུད་པ་དང༌། སྐོར་བ་བྱ་བ་དང༌། ངོམ་པ་མེད་པའི་སེམས་ཀྱིས་ཡང་ཡང་ལྟ་བ་སོགས་ཏེ། སྡོང་པོ་བཀོད་པའི་མདོ་ལས། དགེ་བའི་བཤེས་གཉེན་ལྟ་བ་ལ་ངོམ་པ་མེད་པར་གྱིས་ཤིག །དེ་ཅིའི་ཕྱིར་ཞེ་ན། དགེ་བའི་བཤེས་གཉེན་རྣམས་ནི་མཐོང་བར་དཀའོ། །འབྱུང་བར་དཀའ་འོ། །མཇལ་བར་དཀའ་འོ། །ཞེས་གསུངས། ཕ་དམ་པས། ཡི་དམ་གྱི་ལྷ་བརྒྱ་ཞལ་མཇལ་བ་ལས་བླ་མའི་ཞལ་རས་ལན་གཅིག་མཇལ་བ་ཕན་ཡོན་ཆེ་སྟེ་བོད་བླུན་པོ་ཚོས་མ་གོ་གསུངས།

རིམ་འགྲོས་བསྟེན་པ་ནི། ཆོས་མཐུན་ཟས་གོས་གནས་མལ་གདན་འབུལ། བསྙུན་དྲི་སྨན་སོགས་ནོར་དང་ཡོ་བྱེད་ཀྱིས་ལུས་སྲོག་ལ་མི་ལྟ་བར་བསྙེན་བཀུར་བྱེད་པ་སྟེ། དཔལ་འབྱུང་གི་རྣམ་ཐར་ལས། སངས་རྒྱས་བྱང་ཆུབ་ནི་དགེ་བའི་བཤེས་གཉེན་ལ་རིམ་འགྲོ་བྱས་པས་ཐོབ་བོ་ཞེས་གསུངས། གཞན་ཡང་མ་གུས་པའི་སྤྱོད་པ། ཇི་སྐད་དུ། །འབུར་ཚུགས་ལྟ་དང་བཞིན་གཉེར་ཐལ་མོ་རྡེབ། །རྒྱང་ཟུར་སྟོན་དང་རྐང་ལག་སྐྱོང་བ་དང༌། །ཉལ་འཕྲེས་འཐབ་འཛིང་རྩེད་མོ་འཇོ་སྒེག་བྱེད། །མཆིལ་སྣབ་འདོན་དང་དྲི་མ་འགོངས་པ་དང༌། །བཞུད་ཚེ་མ་གནང་མདུན་འགྲོས་ཞབས་རྗེས་བརྫེི། །ལྷམ་སྟན་གཞོན་པར་ནོར་རྫས་སྤྱོད་པ་དང༌། །སྐུ་ལ་ཚད་གཞལ་ན་བཟའ་བཞུགས་གདན་འགོང༌། །མ་གུས་མི་ཤེས་ཉེས་དེ་སྤང་བར་བྱ། །ཞེས་གསུངས་པ་རྣམས་ཚུལ་བཞིན་བྱ་དགོས།

མོས་གུས་ཀྱིས་བསྟེན་པ་ནི། ནད་པས་སྨན་པ་བསྟེན་པའམ། འཇིགས་བཅས་བསྐྱེལ་མ་བསྟེན་པ་ལྟར། སྲོག་ལ་བབས་ཀྱང་བླ་མའི་ཐུགས་དང་འགལ་བར་མི་བྱ་སྙམ་པའི་སྙིང་སྟོབས་དང༌། འཕྲལ་རྐྱེན་གྱིས་སྣང་བ་མི་འགྱུར་བ་བློ་གྲོས་བརྟན་པ། ལུས་སྲོག་ཡལ་བར་བོར་ནས་ཞབས་ཏོག་སྒྲུབ་པ། ཅི་གསུངས་བཀའ་ལ་ཉན་པའི་སྐྱེས་བུ་དེ་ནི་མོས་གུས་ཁོ་ནས་གྲོལ་བར་འགྱུར་བ་སྟེ། སྔར་འབྲི་གུང་མཐིལ་གྱི་མཚམས་པ་རྫོགས་ཆེན་དོན་གྲུབ་སྐལ་བཟང་འཁྲུངས་ཡུལ་ཁམས་སྡེ་དགེ་རྫོགས་ཆེན་ནས་ཡིན། ཁོང་ལྷ་སར་ཕེབས་ནས་ཕ་ཡུལ་དུ་མར་ལོག་སྐབས་ཕེབས་ལམ་ནས་ཚོང་པ་ཞིག་དང་འཕྲད་པས། སྐྱབས་མགོན་བསྟན་འཛིན་འགྲོ་འདུལ་གྱི་མཚན་ཐོས་པས་དེ་མཇལ་དགོས་བསམ་པ་ལྡོག་ཏུ་མེད་པ་ཞིག་ཤར། དེ་འཕྲལ་ཡར་ལོག་ནས་འབྲི་གུང་དུ་སྐྱབས་མགོན་མཇལ་ནས་མཐིལ་དུ་སྐུ་མཚམས་འདག་སྦྱར་དུ་བཞུགས་པས། སྐབས་ཤིག་ན་ནས་རྐང་ལག་བཞི་ཀ་ཞ་རིལ་གྱུར་ཀྱང་སྐུ་མཚམས་བཞུགས་ནས་མཚན་དགུང་ལ་༧སྐྱབས་མགོན་དྲན་པས་གདུང་བའི་ཤུགས་ཀྱིས་གསོལ་བ་བཏབ་པས་མངོན་སུམ་དུ་མཇལ་མོས་གུས་བཟོད་མེད་དུ་འབར། བརྗོད་དུ་མེད་པའི་ཉམས་ཤར། དེ་མ་ཐག་ཕྱག་རྒྱ་ཆེན་པོའི་རྟོགས་པ་མངོན་དུ་གྱུར་ནས་ཡན་ལག་བཞི་ཀ་ཞ་རིལ་ལས་གྲོལ། སྐུ་མི་སྣང་བར་གྱུར་པས་ཇ་ཡུན་ཙམ་ལས་མ་སོང་དེ་ལས་དུས་རིང་ཙམ་མཇལ་རྒྱུ་མ་བྱུང་སྙམ་ཙ་ན་ནམ་ལངས་ནས་བྱིའུས་སྐད་ཐོས་པ་ལྟར་ཡིན། ཇི་སྐད་དུ་དོན་འགྲུབ་སྐལ་བཟང་གིས་མཛད་པའི་དེ་ཉིད་རབ་གསལ་ལས། མཚན་ཐོས་ཙམ་ལ་མོས་གུས་བྱས་པའི་མོད། །ཤིན་ཏུ་རྟོགས་དཀའ་སེམས་ཀྱི་གནས་ལུགས་གང༌། །ཚེགས་མེད་རྒྱུད་ལ་སོན་པར་བྱེད་ནུས་པ། །དུས་འདིར་རྗེ་བཙུན་ཁྱོད་ལས་གཞན་སུ་ཞིག །ཅེས་གསལ་བ་དང༌། ༧སྐྱབས་མགོན་དེ་འབྲི་གུང་གདན་རབས་ཉེར་བདུན་པ་༧སྐྱབས་མགོན་ཕྱི་ལོ༡༧༢༤་༡༧༥༤་སྐབས་ཡིན། བླ་མ་ལ་སངས་རྒྱས་དངོས་སུ་མཐོང་བའི་དད་པ་ཡོད་ན་དེ་ལྟར་ཡོང་བ་ཡིན།

སྒྲུབ་པས་བསྟེན་པ་ནི། བསྟན་སྙིང་ལས། སྐྱོ་མེད་གུས་པས་བླ་མའི་བཀའ་བཞིན་སྒྲུབ། །ཞེས་གསུངས་པས། བླ་མ་ལ་སངས་རྒྱས་མཐོང༌། མཛད་སྤྱོད་ཀྱི་དགོངས་གཞི་ཤེས། དམ་ཆོས་གང་གསུངས་ཡིད་ལ་འཛིན་པས་ཤེས་རབ་དང་ཐོས་པ་ཆེ་བ། མགོན་མེད་ལ་ཕན་སེམས་སྙིང་རྗེ་ཆེ་བ་བླ་མའི་བཀའ་དང་དམ་ཚིག་ལ་གུས་པ། སྒོ་གསུམ་ཞི་ཞིང་དུལ་བ། བླ་མ་དང་མཆེད་གྲོགས་ཀྱི་མཛད་སྤྱོད་གང་ཡང་བློ་ལ་ཤོང་བ་སོགས་མདོར་ན་ངལ་བ་ཁྱད་དུ་གསོད། ལྟོ་གོས་གཏམ་གསུམ་ལ་གྱོང་སྐུར་ཞིང༌། ཚེ་འདིའི་འཆིང་ཐག་ལས་གྲོལ་བར་བྱ་དགོས། རྗེ་མི་ལས། བླ་མ་དང་མཉམ་དུ་འགྲོག་དུས་སུ། །བཟང་ངན་སྐྱོན་ཡོན་མ་རྟོག་ཤིག བརྟག་ན་སྐྱོན་གྱི་ཕུང་པོར་མཐོང་། །དག་སྣང་གྱིས་ལ་རང་འགོ་ཐོན། འཕགས་པ་ཡོན་ཏན་བཀོད་པའི་མདོ་ལས། བདུད་ཀྱི་ལས་བཞི་སྟེ། བླ་མ་ལ་མི་གུས་པ་དང༌། ཆོས་ཡིད་ལ་མི་བྱེད་པ། ཁེངས་པའི་ཚིག་སྨྲ་བ། ཚེ་འདི་ལ་སེམས་པའོ། །ཞེས་གསུངས། དམ་པའི་ཆོས་ལ་ཞུགས་དུས་བདུད་ཀྱིས་བར་གཅོད་ནས་དད་པ་འགྲིབ་པར་གསུངས་པས། དེ་ཡི་རྟགས་སུ་དགེ་བའི་བཤེས་གཉེན་གྱི་སྐྱོན་ལ་རྟོག་པ་དང༌། ཆོས་བྱེད་སྤྱིའི་ངན་སྐྱོན་རྟོགས་པ་དང༌། ཐ་མལ་གྱི་གྲོགས་སུ་འགྲོགས་པ་དང༌། ཉམས་ལེན་བརྩོན་འགྲུས་ལྷོད་པ་དང༌། འདོད་ཡོན་བག་མེད་དུ་སྤྱོད་པ། དཀོན་མཆོག་ལ་མོས་གུས་མེད་པ་རྣམས་ཡིན། ཁ་ཅིག་བླ་མ་དང་འགྲོགས་པའི་དུས་སུ་དད་པ་ཆེ་ཆེ་ལྟར་ཡོད་ཀྱང་བྲལ་ནས་བརྗེད་པ་དང༌། རྐྱེན་དང་འཕྲད་ཚེ་ཡོད་ལ་དེ་ནས་མེད་པ་དང༌། ཆོས་དང་ཟང་ཟིངའདོད་ཐོག་བྱུང་བའམ། ནད་གདོན་སོགས་ཀྱིས་གཙེས་དུས་དད་པ་ཆེ་ལ་རྗེས་ནས་མེད་པ། ཆོས་དང་བླ་མ་གཅིག་ལ་ཕུར་བཙུག་པའི་དད་པ་མེད་པར་གཅིག་བཞག་ནས་གཅིག་ལ་དགའ་བ་ལྟར་བྱེད་པ་རྣམས་སྤངས་ནས་འགྱུར་མེད་ཀྱི་དད་པ་བརྟན་པོས་ཁ་ནང་དུ་བསྐོར་ནས་ཉམས་ལེན་མཛོད་དང༌། རང་རྒྱུད་ལ་ཆོས་ཀྱི་ཡོན་ཏན་ཅུང་ཟད་རེ་འཆར་དུས་གདམས་ངག་ཟབ་པར་གོ དེས་ཆོས་ལ་ངེས་ཤེས་སྐྱེ། དེ་ཙ་ན་བླ་མའི་བཀའ་དྲིན་དྲན་པས་མོས་གུས་ཀྱང་ཤུགས་ལས་འབྱུང༌། དེས་ལམ་གྱི་ཡོན་ཏན་ཐམས་ཅད་འབད་མེད་དུ་འབྱུང་བ་ཡིན་འདུག་གོ །

**༣ བླ་མ་མཉེས་པའི་ཐབས་ཤེས་པར་བྱ་བ།**

གསུམ་པ་བླ་མ་མཉེས་པའི་ཐབས་ཤེས་པར་བྱ་བ་ནི། མོས་གུས་དང་སྒྲུབ་པ་གལ་ཆེ་བས། དགེ་བའི་བཤེས་གཉེན་ལ་སངས་རྒྱས་ཀྱི་འདུ་ཤེས་བཞག་ལ། ཇི་སྐད་གསུངས་པའི་བཀའ་མི་གཅོག་པ་དང༌། མོས་པ་དང་གུས་པ་དང་དད་པ་བསྐྱེད་པ་སྟེ་སྤྱན་སྔ་གྲགས་པ་འབྱུང་གནས་ཀྱིས་ཡང་སྒོམ་པ་ལ།མོས་གུས་ཀྱིས་བླ་མ་དབང་དུ་སྡུད་བྱ་བ་ལགས། ཁྱེད་ཀྱི་མོས་གུས་དེས་ངས་འཇིག་རྟེན་གསུམ་གྱི་མགོན་པོས་གནང་བའི་གདམས་པ་རྣམས་མི་འབུལ་བའི་དབང་མི་འདུག་གསུངས་པ་ལྟར་ཡིན། བསྟན་སྙིང་ལས། །ཟང་ཟིང་རྫས་དང་སྲི་ཞུ་སྒྲུབ་པས་མཆོད། ཅེས་པས། གཡོ་སྒྱུ་མེད་པའི་ཟང་ཟིང་གིས་མཉེས་པར་བྱེད་པ། ང་རྒྱལ་མེད་པའི་ཞབས་ཏོག་གིས་མཉེས་པར་བྱེད་པ། ཉམས་ཆགས་མེད་པ་སྒྲུབ་པས་མཉེས་པར་བྱེད་པ་གསུམ་ཡིན། དེའི་ནང་ནས་རབ་སྒྲུབ་པའི་མཆོད་པ་ཞེས་བྱ་སྟེ། བླ་མས་ཇི་ལྟར་བསྟན་པའི་ཆོས་ཐམས་ཅད་དཀའ་སྤྱད་དང་སྙིང་རུས་སྒོ་ནས་ཉམས་སུ་ལེན་པ། རྗེ་མི་ལ་ལྟ་བུ་མདོར་ན་མི་དགེ་བ་ཐམས་ཅད་སྤངས་པ་ཚུལ་ཁྲིམས་ཀྱི་བསླབ་པ། དགེ་བ་ཐམས་ཅད་སྒྲུབ་པ་ཤེས་རབ་ཀྱི་བསླབ་པ། རང་གི་སེམས་འདུལ་བ་ཏིང་ངེ་འཛིན་གྱི་བསླབ་པ་སྟེ། བསླབ་གསུམ་མ་ཉམས་པར་སྒྲུབ་པ་མཉེས་པ་ཐམས་ཅད་ཀྱི་མཆོག་ཡིན་ནོ། །འབྲིང་ལུས་ངག་གི་ཞབས་ཏོག་ཡིན་ཏེ། སྒོ་གསུམ་བླ་མའི་བྲན་དུ་བཀོལ་ནས་ཞབས་ཏོག་བྱེད་པའོ། །ཐ་མ་ཟང་ཟིང་གི་མཆོད་པ། ཅི་ཡོད་བླ་མའི་ཕྱོགས་སུ་འབུལ་ནས་གཏོང་ཕོད་ཀྱི་སྒོ་ནས་བླ་མ་མཉེས་པར་བྱེད་པ་སྔོན་བླ་མ་རྔོག་པས་སྤོང་དག་བྱས་ནས་མར་པ་ལ་ཕུལ་བའི་རྣམ་ཐར་ལྟ་བུའོ། །བླ་མ་བསྟེན་ཚར་ན་མཛད་སྤྱོད་མ་ངེས་པ་ཇི་ལྟ་བུ་མཛད་ཀྱང་ཐབས་མཁས་ཀྱི་མཛད་སྤྱོད་ལ་དག་སྣང་བྱ་དགོས། བླ་མ་ལ་སངས་རྒྱས་སུ་ལྟ་བའི་དོན། ཇི་ལྟར་སངས་རྒྱས་ཡིན་པ་ཤེས་ན་དེ་ལ་སྐྱོན་རྟོག་གི་བློ་མི་སྐྱེ་བ་སྒོ་ཐམས་ཅད་དུ་ཡོན་ཏན་སེམས་པ་ཞིག་ངང་གིས་འབྱུང་བ་པཎ་ཆེན་ནཱ་རོས་ཏིལླི་བསྟེན་པ་ལྟ་བུ་ཡིན་པས་མཛད་སྤྱོད་གང་ལའང་ལོག་པར་མི་བལྟ་སྟེ། སྔོན་བྲམ་ཟེ་ཞིག་ཌོམ་བྷི་ཧེ་རུ་ཀ་ལ་དད་ནས་ཆོས་ཞུ་ཟེར་བ་ལ། བླ་མ་ཌོམ་བྷི་པའི་ཞལ་ནས། ང་རྣལ་འབྱོར་པའི་ཕྱི་ཀུན་སྤྱོད་ལ་མ་དད་ན་ཡོན་ཏན་འགྲིབ་པ་ཡིན་ནོ་གསུངས། བྲམ་ཟེ་དེ་ཌོམ་བྷི་པ་ལ་བསྟེན་ནས་རྫུ་འཕྲུལ་དང་མངོན་ཤེས་ཐོབ་ཅིང༌། བླ་མ་ཚུལ་བཞིན་བསྙེན་བཀུར་བྱེད་པའི་ཚེ། བླ་མས་ཆང་གསོལ་བའི་ཞལ་སྐྱུག་ཅུང་ཟད་བྲམ་ཟེའི་མགོ་ལ་ཕོག་པ་བྲམ་ཟེ་གཞན་ཞིག་གིས་མཐོང་བས་དེ་ན་རེ་དེ་འདྲ་ཁྱོད་ཀྱི་བླ་མ་ཡིན་ནམ་ཟེར་བ་ལ་ཁོང་ངའི་བླ་མ་མིན་བྱས་པས། ཁོ་ཡི་རྒྱུད་ཀྱི་མངོན་ཤེས་རྫུ་འཕྲུལ་ཐམས་ཅད་ཡལ་ནས་མེད་པར་སོང་བ་ཡིན། ཇི་སྐད་དུ། འཕགས་པའི་ཡུལ་གྱི་དབང་ཕྱུག་ཕལ་མོ་ཆེ། །གདོལ་པ་གཡུང་པོ་སྡིག་སྤྱོད་ཕལ་པའི་ཚུལ། །ཉམས་པ་ལས་ཀྱང་ཤིན་ཏུ་ཉམས་པ་ཡོད། །ཅེས་གསུངས། སྟོང་ཕྲག་བརྒྱ་པ་ལས་བྱང་ཆུབ་སེམས་དཔའ་སེམས་དཔའ་ཆེན་པོ་ལ་ལ་ནི་ཐབས་མཁས་པས་སེམས་ཅན་ཡོངས་སུ་སྨིན་པར་བྱ་བའི་ཕྱིར་འདོད་པའི་ཡོན་ཏན་ལྔ་ལ་ལོངས་སུ་སྤྱད་དེ་ཆུང་མའི་འཁོར་གྱི་ནང་ནས་མངོན་པར་བྱུང་ནས་བླ་ན་མེད་པ་ཡང་དག་པར་རྫོགས་པའི་བྱང་ཆུབ་དུ་མངོན་པར་འཚང་རྒྱའོ་ཞེས་དང༌། མདོ་ལས། གང་ཟག་གི་ཚོད་གང་ཟག་གིས་མི་བཟུང་ཏེ་དེ་ལྟར་ན་ཉམས་པར་འགྱུར་ཏ་རེ་ཞེས་གསུངས་པས་དག་སྣང་སྦྱང་དགོས། དེ་ལྟར་མ་ཡིན་སྐྱོན་ལ་བརྟགས་ན། ཡུན་རིང་འགྲོགས་ན་སངས་རྒྱས་ལ་སྐྱོན་མཐོང༌། ཟེར་བ་བཞིན། སྔོན་སངས་རྒྱས་ཀྱི་ཉེ་གནས་དགེ་སློང་ལེགས་སྐར་གྱིས་ལོ་བཅུ་གཉིས་སུ་བྱས་པ། བསམ་གཏན་བཞིའི་ཏིང་ངེ་འཛིན་མངའ་བ། གསུང་རབ་ཡན་ལག་བཅུ་གཉིས་ཁ་ཏོན་དུ་ཤེས་པ་ཡིན་ཀྱང༌། དེ་བཞིན་གཤེགས་པའི་མཛད་པ་ཐམས་ཅད་ལ་གཡོ་དང་སྒྱུས་སྤྱོད་པ་མཐོང་སྟེ། དེ་ཡང་ཡུལ་ཀཱ་ཤི་ཀའི་གྲོང་ཁྱེར་ཤིང་པ་པུ་ལར་བཅོམ་ལྡན་འདས་བསོད་སྙོམས་ལ་བྱོན་པ་དང་སེམས་ཅན་མོས་པ་རྣམས་ཕྱི་བཞིན་འབྲང་བའི་ཚེ། ལེགས་སྐར་གྱིས་རྗེས་རྣམས་ཕྱག་ཤིང་མི་སྣང་བར་བྱས་ཀྱང་དེ་ལྟར་མ་ནུས་སོ། །དེ་ནས་གྲོང་དུ་གཤེགས་པ་དང་ཆང་མ་མོ་ཞིག་གི་སྒོ་དྲུང་ན་གཅེར་བུ་པ་སྦང་མ་ཟ་བ་ཅིག་མཐོང་བ་ལ། ལེགས་སྐར་ན་རེ། འཇིག་རྟེན་ན་དགྲ་བཅོམ་པ་ཅིག་ཡོད་ན་མཆོག་ཏུ་འགྱུར་རོ། །དེ་ཅིའི་སླད་དུ་ཞེ་ན། མི་འདི་ནི་རྒྱུ་ཡང་མེད་འབྲས་བུ་ཡང་མེད་དོ་ཞེས་སྨྲའོ། །ཞེས་ཟེར་བ་དང༌། དེའི་ཚེ་བཅོམ་ལྡན་འདས་ཀྱིས། གླེན་པ། དགྲ་བཅོམ་པ་ནི་ཆང་ཡང་མི་འཐུང༌། མི་ཡང་མི་གཙེ། ཕ་རོལ་བསླུ་བར་ཡང་མི་བྱེད་དེ། མ་བྱིན་པར་ཡང་མི་ལེན། འདོད་པས་ལོག་པར་གཡེམ་པ་ལ་སོགས་པ་ཡང་མི་བྱེད་དོ་ཅེས་མ་ཐོས་སམ། མི་འདི་ཕ་མ་ཡང་བསད། སྦང་མ་ཡང་ཟ་ན་དགྲ་བཅོམ་པར་རུང་ངམ། འདི་ནི་ལུས་བྲལ་མ་ཐག་ཏུ་བར་མཚམས་མེད་པར་དམྱལ་བར་འགྲོའོ། །ཞེས་གསུངས་པ་དང༌། དེའི་ཚེ་སྐར་མ་ན་རེ། ཆེན་པོ་བཞི་ནི་འགྱུར་སྲིད་ཀྱི། འདི་ནི་དམྱལ་བར་མི་འགྲོའོ། །ཞེས་ཟེར་རོ། དེ་ནས་རྒྱལ་པོའི་ཁབ་ཏུ་བྱོན་པ་དང༌། གཅེར་བུ་པ་སྡུག་བསྔལ་འགྱུར་གྱིས་འདི་སྐད་ཅེས་སྨྲས་སོ། །སེམས་ཅན་གྱི་ཉོན་མོངས་པ་ནི་རྒྱུ་ཡང་མེད་རྐྱེན་ཡང་མེད་ལ། སེམས་ཅན་གྱི་རྣམ་པར་གྲོལ་བ་ཡང་རྒྱུ་དང་རྐྱེན་མེད་དོ། །ཞེས་ཟེར་རོ། །དེའི་ཚེ་ཡང་ལེགས་སྐར་གྱིས། འཇིག་རྟེན་ན་དགྲ་བཅོམ་པ་མཆིས་ན་འདི་མཆོག་ཡིན་ཞེས་ཟེར་རོ། །དེ་ལ་བཅོམ་ལྡན་འདས་ཀྱིས། གླེན་པ་གཅེར་བུ་པ་སྡུག་བསྔལ་འགྱུར་ནི་དགྲ་བཅོམ་པ་མ་ཡིན། རྣམ་པར་གྲོལ་བ་ཡང་མ་ཡིན། ཞེས་བཀའ་སྩལ་ཏོ། །སྐར་མས་སྨྲས་པ། ཅིའི་ཕྱིར་དགྲ་བཅོམ་པས་དགྲ་བཅོམ་པ་ལ་ཕྲག་དོག་མཛད་ཅེས་ཟེར་རོ། །བཅོམ་ལྡན་འདས་ཀྱིས་གླེན་པ། བཅོམ་ལྡན་འདས་ནི་དགྲ་བཅོམ་པ་ལ་ཕྲག་དོག་མི་བྱེད་ཀྱི་ཁྱོད་ཉིད་ལྟ་བ་ངན་པ་སྐྱེས་པའོ། །འདི་ནི་ཞག་བདུན་ཁ་ཟས་མ་ཞུ་བའི་ནད་ཀྱིས་བཏབ་ནས་ལྟོ་བ་ན་སྟེ་འཆིའོ། །ཤི་ནས་སྐྱུགས་པ་ཟ་བའི་ཡི་དྭགས་སུ་སྐྱེའོ། །དེའི་རོ་ཡང་དུར་ཁྲོད་དུ་སྐྱེལ་ལོ། །ཞེས་གསུངས་པ་དང༌། སྐར་མ་གཅེར་བུ་པའི་དྲུང་དུ་སོང་ནས། ཁྱོད་ལ་དགེ་སྦྱོང་གོའུ་ཏམ་གྱིས་འདི་སྐད་ཟེར་གྱི། ཁྱོད་ཀྱིས་བག་བྱ་བ་སྣ་ཚོགས་ཀྱི་སྒོ་ནས་དགེ་སྦྱོང་གོའུ་ཏ་མ་རྫུན་དུ་སྨྲ་བར་གྱིས་ཤིགདེས་དེ་བཞིན་དུ་བྱས་ཏེ་ཞག་བདུན་དུ་ཅི་ཡང་མ་ཟོས་སོ། །ཞག་བདུན་དུ་སོང་བ་ན་བུ་རམ་ཐིགས་པ་ཅིག་འཐུངས་ནས་དེའི་རྗེས་ལ་སྐོམ་པས་ཆུ་གྲང་ཅིག་འཐུངས་བས་དེ་མ་ཞུ་བའི་ནད་ཀྱིས་ཚེའི་དུས་བྱས་ཏེ། དེའི་རོ་བསླབ་པ་གཅིག་པ་རྣམས་དང་སློབ་དཔོན་གཅིག་པ་རྣམས་ཀྱིས་དུར་ཁྲོད་དུ་བསྐྱལ་ལོ། །སེམས་སྐྱུགས་པ་ཟ་བའི་ཡི་དྭགས་སུ་གྱུར་ནས་རོ་དེའི་དྲུང་ན་བསྡད་དོ། །སྐར་མས་དེ་ཐོས་ནས་དུར་ཁྲོད་དུ་སོང་བ་དང༌། གཅེར་བུ་པ་སྐྱུགས་པ་ཟ་བའི་ལུས་སུ་གྱུར་ནས་རོ་དེའི་དྲུང་ན་སྒུར་པོར་འདུག་པ་མཐོང་ངོ༌། །དེ་ལ་ཁྱོད་ཤི་འམ་ཤིའོ།ཇི་ལྟར་ཤི་དྲིས་པས་སྔ་མ་བཞིན་ཟེར་རོ། །རོ་འདིར་སུས་བསྐྱལ་བསླབ་པ་གཅིག་པ་རྣམས་ཀྱིས་སོ། །གར་བསྐྱལ། ཅི་གླེན་པ་ཁྱོད་ཀྱིས་དུར་ཁྲོད་ཡིན་པ་མི་ཤེས་སམ། ཁྱོད་ཀྱིས་ལུས་ཅི་ལྟ་བུ་ཞིག་ཐོབ། སྐྱུགས་པ་ཟ་བའི་ལུས་འདི་ལྟ་བུ་ཐོབ་བོ། །སྐར་མ་ཁྱོད་ཉོན་ཅིགདེ་བཞིན་གཤེགས་པ་ནི་དགེ་བར་གསུངས། ཡང་དག་པར་གསུངས། དུས་ལ་བབ་པར་གསུངས། དོན་ཡོད་པར་གསུངས། ཆོས་སུ་གསུངས། བདེན་པར་གསུངས་པ་ལ་ཁྱོད་ཅི་ཡི་ཕྱིར་ཡིད་མི་ཆེས། དེ་ལ་ཡིད་མི་ཆེས་ན་ཁོ་བོའི་ལུས་འདི་འདྲ་བ་མྱོང་བར་འགྱུར་རོ་ཞེས་ཟེར་རོ། །དེ་ནས་སྐར་མ་བཅོམ་ལྡན་འདས་ཀྱི་དྲུང་དུ་སོང་ནས། བཅོམ་ལྡན་འདས་ནི་དེ་སྐད་གསུངས་མོད་ཀྱི་གཅེར་བུ་པ་སྡུག་བསྔལ་འགྱུར་ནི་སུམ་ཅུ་རྩ་གསུམ་ལྷ་ཡི་གནས་སུ་སྐྱེས་སོ། །ཞེས་ཟེར་རོ། །བཅོམ་ལྡན་འདས་ཀྱིས་ཡི་དྭགས་སུ་སྐྱེས་པ་དེ་བསྟན་ནོ། །དེའི་ཚེ་སྐར་མས་དེ་བཞིན་གཤེགས་པ་དེ་སྐད་གསུང་ཡང་སེམས་ཅན་དམྱལ་བ་ཆེས་མ་མཆིས་སོ། །དཀོན་མཆོག་གསུམ་མི་བདེན་ནོ། །གོའུ་ཏ་མ་ནི་མཚན་ལྟས་མཁས་པས་ཤེས་པ་ཡིན་ནོ་ཟེར་ནས་ལོག་པར་ཞུགས་པས། དེ་ཆུ་བོ་བརྒལ་བྱེད་ཀྱི་འགྲམ་ན་འདུག་པ་ལ་སས་བར་མཐོང་ཕྱེ་ནས་དམྱལ་བར་སོང་བ་ལྟ་བུ་ཡིན་ནོ། །

**༤ དགོངས་བཅུད་རྫོགས་པར་ལེན་ཤེས་པར་བྱ་བ་ནི།**

བཞི་པ་དགོངས་བཅུད་རྫོགས་པར་ལེན་ཤེས་པར་བྱ་བ་ནི། འབྲི་གུང་པ་ཆོས་ཀྱི་རྒྱལ་པོས། ཇི་ལྟར་བུང་བ་མཁས་པ་ཡིས། །མེ་ཏོག་པདྨའི་རིགས་ཤེས་ནས། །ཕྱི་མེ་ཏོག་གི་མདངས་ལ་མ་གནོད་པར། །ནང་སྦྲང་རྩི་བླངས་ནས་མཁའ་ལ་འཕུར། །ཞེས་གསུངས་པ་བཞིན། ཅི་མཛད་ལེགས་པར་མཐོང་བའི་དག་སྣང༌། ཅི་གསུངས་ཚད་མར་འཛིན་པའི་མོས་གུས། སྐྱོ་ངལ་སུན་པ་མེད་པའི་སྙིང་རུས་ཀྱིས་བླ་མའི་ཐུགས་དམ་གྱི་མཐིལ་རྩི་བཅུད་ལྟ་བུ་གང་ཡིན་པ་དེ་རང་རྒྱུད་ལ་ལོན་པ་བྱེད་དགོས། བླ་མའི་དགོངས་པ་མ་ལོན་པར་སྤྱོད་པ་ལ་བསླབ་ན་ཚུལ་ཆོས་སུ་འགྲོ་བས་དགོངས་པ་ལོན་ནས་སྤྱོད་པ་ལ་བསླབ། དེ་བཞིན་བླ་མས་བསོད་ནམས་དང་ཡེ་ཤེས་ཀྱི་ཚོགས་གསོག་པའི་སྐབས་སུ། དེའི་ཁྲོད་དུ་ལོངས་སྤྱོད་ཕྲ་མོ་རེ་ཙམ་མམ། ལུས་ངག་ངལ་བ་བྱེད་པའམ་ཡིད་ཀྱིས་རྗེས་སུ་ཡི་རང་འབུལ་བ་ཚུན་ཆད་དོན་མཐུན་པར་བྱས་ན་དགེ་ཚོགས་ཇི་སྙེད་ཐོབ་པ་དེ་རང་ལ་ཐོབ་པ་ཡིན། སྔོན་དབུས་གཙང་དུ་འགྲོ་བའི་མི་གཉིས་སྲན་རྩམ་ཉུང་ངུ་དང་རྩམ་པ་བསྲེས་པའི་དཔེ་ལྟར་ཡིན། རང་ལ་མོས་གུས་མེད་ན་བླ་མ་ཇི་ཙམ་བཟང་ཡང་མི་ཕན། བླ་མ་དངོས་སུ་བཞུགས་པའི་སྐབས་ཞབས་ཏོག་རིམ་འགྲོ་མེད་པ། ཞལ་མི་བཞུགས་སྐབས་གཟུགས་བརྙན་འབྲི་བསྒོམ་བྱེད། གནས་ལུགས་ཟབ་མོ་ཞིག་གཞན་དུ་འཚོལ་ཞིང་བླ་མའི་ཐུགས་རྒྱུད་ཡོན་ཏན་རང་རྒྱུད་ལ་འཕོ་བའི་མོས་གུས་དང་གསོལ་འདེབས་མི་བྱེད་པ་སྒྲུབ་བྱེད་དང་བསྒྲུབ་བྱ་འགལ་བ་ཡིན། འོན་ཀྱང་སྐྱེས་བུ་དམ་པ་སྦས་ཚུལ་དུ་བཞུགས་པ་རྣམས་ཀྱི་ཡོན་ཏན་སོ་སྐྱེའི་མི་ཤེས་ཤིང༌། ཟོག་པོ་ཁ་མཁས་བསླུ་ཐབས་ཅན་ལ་དམ་པ་ལྟར་སྣང་བ་མང་བས་རང་ལ་ཚེ་རབས་ནས་འབྲེལ་བའི་བླ་མ་དེ་གཙོ་ཆེ། སྔོན་རྗེ་བཙུན་མི་ལ་ལ་རོང་སྟོན་ལྷ་དགས་ཁྱེད་ཀྱི་ཚེ་རབས་ཀྱི་བླ་མ་ལྷོ་གྲོ་བོ་ལུང་ན་སྐྱེས་མཆོག་མར་པ་ལོ་ཙཱ་ཞེས་བྱ་བ་དེ་ཡིན་གསུངས་པའི་ཚེ། མཚན་ཐོས་མ་ཐག་དད་པ་གཏིང་ནས་འཁྲུངས་ཤིང་སྲོག་ལ་བབས་ཀྱང་བླ་མ་དེ་མཇལ་ནས་ཐུགས་ཟིན་པ་ཞིག་བྱེད་དགོས་སྙམ་དུ་ཐུགས་རྒྱུད་ལ་སྐྱེས་པ་ཡིན། དེ་བཞིན་དུ༧སྐྱོབ་པ་འཇིག་རྟེན་གསུམ་གྱི་མགོན་པོས་བདེ་གཤེགས་ཕག་མོ་གྲུ་པའི་མཚན་ཐོས་པ་ཙམ་གྱིས་ལུས་ཀྱི་བ་སྤུ་ལྡང་ནས་ཟླ་བ་ཤར་བ་མཐོང་སྐབས་སུ་བླ་མའི་ཟླ་ཞལ་ཡིན་ན་སྙམ་པ་སོགས་མཇལ་འདོད་བཟོད་མེད་བྱུང་ནས་ཐོག་མར་ཁམས་ནས་དབུས་སུ་བྱོན་སྐབས་དབུས་ཕྱོགས་རི་རྒྱུད་ནས་འཇའ་ཚོན་ཤར་བ་སྣེ་མོ་འདན་གྱི་རི་རྒྱུད་དང་འབྲེལ་བ་ལྟས་བཟང་བྱུང་བ་ཡིན། འཕགས་པ་རྟག་ཏུ་ངུས་ཆོས་འཕགས་བསྟེན་པ་དང༌། དཔལ་ནཱ་རོ་པས་ཏཱིལླི་པ་བསྟེན་པ་དང༌། མི་ལས་མར་པ་བསྟེན་པ་ལྟར་དགོས། དེ་ལྟར་བླ་མ་བསྟེན་པས་སངས་རྒྱས་ཀྱི་གོ་འཕང་ཐོབ་ལ་ཉེ་བ་དང༌། རྒྱལ་བ་རྣམས་དགྱེས་པ། བདུད་སྡིག་གྲོགས་ཀྱིས་མི་ཚུགས་པ། ཉོན་མོངས་དང་ཉེས་སྤྱོད་ཐམས་ཅད་རང་ཤུགས་ཀྱིས་འགག་པ།ས་ལམ་ཉམས་རྟོགས་གོང་དུ་འཕེལ་བ། ཚེ་རབས་ཐམས་ཅད་དུ་དགེ་བའི་བཤེས་ཀྱིས་མི་འཕོང་པ། ངན་སོང་དུ་མི་ལྷུང་བ། གནས་སྐབས་དང་མཐར་ཐུག་གི་དོན་ཐམས་ཅད་འབད་མེད་དུ་འགྲུབ་པའོ། །བསྟེན་མཁས་སློབ་མའི་མཚན་ཉིད།

སོ་ཐར་སློབ་ལ། སུམ་བརྒྱ་པ་ལས། སློབ་དཔོན་ལ་གུས་ཚུལ་ཁྲིམས་ཡང་དག་དང༌། །བསམ་གཏན་དང་ནི་དོན་ལ་རྟག་བརྩོན་དང༌། །གྲིམས་ཤིང་དུལ་ལ་བཟོད་དང་ལྡན་པ་ནི། །བསྡོམ་བརྩོན་གནས་པ་ཆོག་པར་ཤེས་པར་བྱ། །ཞེས་པ་ལྟར་དང༌། བྱང་སེམས་ལ། ཐེག་ཆེན་སྡེ་སྣོད་དགེ་བའི་བཤེས་ལ་དད། །སྙིང་བརྩེ་ཟབ་དང་རྒྱ་ཆེ་རྟོགས་པའི་བློ། །བསྡུ་བཞི་ཕྱིན་དྲུག་སྤྱོད་པ་ཆེར་མི་ཞུམ། །བཟོད་ལྡན་གཞན་དོན་བརྩོན་ལྡན་ཟབ་དོན་མོས། ཞེས་དང༌། སྔགས་ལ། བསྡོམ་འབྱུང་ལས། བརྟེན་ཅིང་དུལ་ལ་བློ་གྲོས་ཆེ། །བཟོད་ལྡན་དྲངས་ཤིང་གཡོ་སྒྱུ་མེད། །མི་དགེ་བཅུ་ནི་རབ་ཏུ་སྤངས། །སེམས་ཅན་རྣམས་ལ་བྱམས་པར་ལྟ། །འབར་བའི་མེ་དང་དུག་སོགས་བཞིན། །ཕ་རོལ་རྫས་ལ་སྲེད་མི་བྱེད། །རྟག་པར་རྒྱུན་དུ་བླ་མ་མཆོད། །དམ་ཆོས་ལྟ་བ་ལ་སྤྲོ་ཞིང༌། །རྟག་ཏུ་སྦྱིན་བསྲེགས་སོགས་ལ་དགའ། །འཇིག་རྟེན་ཕ་རོལ་མངོན་འདོད་པ། །རབ་བསྔགས་སློབ་མ་དེ་ལ་སྦྱིན། །ཞེས་དང༌། དམ་ཚིག་བཀོད་པའི་རྒྱུད་ལས། སྙིང་བརྩེ་ལྡན་ཅིང་རབ་ཏུ་དུལ། །དཔའ་བརྟན་བརྟུལ་ཞུགས་རབ་ཏུ་ཆེ། །གཏོང་ཕོད་བླ་མ་ལ་གུས་པ། །ཞེས་དང༌། ཁྱད་པར་མེད་དུ་མི་རུང་བ། སློབ་དཔོན་ཨ་བྷ་ཡས། དད་པས་རྡོ་རྗེ་སེམས་པའི་བསྡོམ་པ་ཤིན་ཏུ་དོན་དུ་གཉེར་བ་རྡོ་རྗེ་ཐེག་པ་ལས་སྟོན་པ་གཞན་མི་འཚོལ་བར་གྱུར་ནའོ། །ཞེས་གསུང་ལ། གཞན་ཡང་བློ་གཟུ་བོར་གནས་པ། བློ་གྲོས་ལྡན་པ། དོན་གཉེར་ཆེ་བ། གུས་པ་ཡིད་གཏོད་པ་སྟེ་མཚན་ཉིད་ལྔ་འམ། ཡང་ན་བློ་གསལ་བ་ཤེས་འདོད་པ་བླ་མར་གུས་པ་གསུམ་དང་མི་ཕྱེད་པའི་དད་པ་མི་ལྡོག་པའི་བརྩོན་འགྲུས་གཞན་དྲིང་མི་འཇོག་པའི་གསུང་རབ་དང་བཤེས་གཉེན་ལ་དད་གུས་བཅས་བཞི་ཚང་བ་དགོས་ཏེ། བདེ་མཆོག་མཁའ་འགྲོ་རྒྱ་མཚོ་ལས། སློབ་མ་རིགས་བཟང་ཆོས་ལ་སྤྲོ། །སློབ་དཔོན་གྱི་ནི་ཡང་དག་བསྡུད། །སྙིང་རྗེ་མེད་ཅིང་འཁྲོ་དང་གདུག །ཁེངས་དང་སྙེམས་ཆགས་རྣམ་གཡེང་ཅན། །དྲན་དང་རྨོངས་དང་སྙོམ་ལས་ཅན། །གཞན་གྱི་སྲོག་ལ་སྙིང་བརྩེ་མེད། །གཞན་གྱི་ནོར་ལ་སྲེད་པ་ནི། །བླ་མས་རྟག་ཏུ་སྤང་བར་བྱ། །ཞེས་གསུངས། སློབ་མའི་བྱ་བ་བཤེས་གཉེན་ཚོལ་བ་ལ་སྐྱོ་བ་མེད་པ། སྐུ་ལྟ་བས་ཆོག་མི་ཤེས་པ། དེས་བསྟན་པ་དང་རྗེས་སུ་མཐུན་པར་འཛིན་པ། དེའི་ཐབས་མཁས་སྤྱོད་པ་ལ་མི་ཁྲོ་བ་དེ་ལས་རྟོགས་པ་ཐེབས་པར་བགྱིས་པ་བཅས་སོ། །བཤེས་གཉེན་བསྟེན་ཚུལ་ལོག་ན་ཚེས་གཅིག་ནས་འཆུག་ན་གནམ་གང་བར་འཆུག་ཚར་བས་བླ་མར་བརྙས་སྨོད་ཤོར་ན་རྒྱལ་བ་ཀུན་ལ་བརྙས་པ་ཡིན། ཁྲོ་སེམས་སྐད་ཅིག་སྐྱེས་ན་སྐད་ཅིག་མའི་གྲངས་དང་མཉམ་པའི་དགེ་རྩ་བཅོམ་ནས་བསྐལ་པར་དམྱལ་བར་སྐྱེ། སྔགས་ལ་བརྟེན་ཀྱང་མཆོག་མི་འགྲུབ།རྒྱུད་དོན་བརྩོན་པས་སྒྲུབ་ཀྱང་དམྱལ་བ་སྒྲུབ་པ་དང་འདྲ། ཡོན་ཏན་སྔར་མ་སྐྱེས་པ་གསར་དུ་མི་སྐྱེ། སྐྱེས་ཟིན་པ་ཉམས་ཤིང་ཚེ་འདིར་མི་འདོད་འབྱུང༌། ཕྱི་མ་ངན་སོང་མུ་མཐའ་མེད། ཚེ་རབས་ཐམས་ཅད་དུ་དགེ་བའི་བཤེས་ཀྱིས་འཕོང་པར་འགྱུར་བས་ན་བཤེས་གཉེན་ཚུལ་བཞིན་དུ་བསྟེན་པ་དེ་ལས་གལ་ཆེ་བ་མེད་དེ། མདོ་སྡེ་རྒྱན་ལས། བསྟེན་པ་ཇི་སྐད་བསྟན་པ་སྒྲུབ་པ་དེས། །དེ་ཡི་སེམས་ནི་ཡང་དག་མགུ་བར་བྱ། །ཞེས་གསུངས་པ་བཞིན་ཉམས་སུ་ལེན་དགོས་སོ། །

**2 བསམ་བྱ་བདུད་རྩི་ལྟ་བུའི་ཆོས་བཞི།**

གཉིས་པ་བསམ་བྱ་བདུད་རྩི་ལྟ་བུའི་ཆོས་བཞིས་འཁོར་བ་ལ་བློ་ལྡོག་པའི་ཁྲིད་ལ། ཚེ་འདིར་མངོན་ཞེན་གྱི་གཉེན་པོ་དལ་འབྱོར་རྙེད་དཀའ་བ་བསམ་པ་དང༌། སྙོམ་ལས་དང་ལེ་ལོའི་གཉེན་པོ་འཆི་བ་མི་རྟག་པ་བསམ་པ་དང༌། སྲིད་པ་ལ་བདེ་བར་འཛིན་པའི་གཉེན་པོ་འཁོར་བའི་ཉེས་དམིགས་ལ་བསམ་པ་དང༌། དལ་འབྱོར་དོན་ཡོད་པ་བྱ་ཕྱིར་ལས་རྒྱུ་འབྲས་ལ་བསམ་པ་དང་བཞི་ལས།

**༡ དལ་འབྱོར་རྙེད་དཀའ་བའི་ཁྲིད།**

དང་པོ་དལ་འབྱོར་རྙེད་དཀའ་བའི་ཁྲིད་ལ། དལ་འབྱོར་ཚང་བའི་ལུས་རྙེད་པར་དཀའ་བ་བསམ་པ་དང༌། དཔེ་དང་གྲངས་ཀྱི་སྒོ་ནས་རྙེད་པར་དཀའ་བ་བསམ་པ་དང༌། རྙེད་པའི་ལུས་རྟེན་ཕན་ཐོགས་ཆེ་བར་བསམ་པ་གསུམ་ལས།

**1 དལ་འབྱོར་གྱི་ལུས་རྙེད་པར་དཀའ་བ་བསམ་པ།**

དང་པོ་དལ་འབྱོར་ཚང་བའི་ལུས་རྙེད་པར་དཀའ་བ་བསམ་པའི་ཁྲིད་ནི། དལ་བ་ཞེས་པ་ཆོས་བྱེད་པ་ལ་མི་ཁོམ་པའི་གནས་བརྒྱད་དང་བྲལ་བ་ནི་དལ་བ་སྟེ། མི་ཁོམ་པའི་གནས་བརྒྱད་ནི། ཇི་སྐད་དུ་མགོན་པོ་ཀླུ་སྒྲུབ་ཀྱིས། དམྱལ་བ་ཡི་དྭགས་དུད་འགྲོ་དང༌། །ཀླ་ཀློ་ཚེ་རིང་ལྷ་དང་ནི། །ལོག་ལྟ་སངས་རྒྱས་ཀྱིས་སྟོང་པ། །ལྐུགས་པ་དེ་དག་མི་ཁོམ་བརྒྱད། །གསུངས་པས། དམྱལ་བར་སྐྱེས་ན་ཚ་གྲང་གི་སྡུག་བསྔལ་དྲག་པོས་གཟིར་བའི་གནས་ཡིན་པས་མི་ཁོམ། ཡི་དྭགས་བཀྲེས་སྐོམ་གྱི་སྡུག་བསྔལ་གྱིས་སེམས་འཚིག་པའི་རང་བཞིན་གྱི་གནས་ཡིན་པས་མི་ཁོམ། དུད་འགྲོ་རྨོངས་ཤིང་གཅིག་གིས་གཅིག་ལ་འཚེ་བའི་གནས་ཡིན་པས་མི་ཁོམ། ལྷ་ཚེ་རིང་པོ་ནི་འདུ་ཤེས་མེད་པས་མི་ཁོམ་པ་དང༌། ཀླ་ཀློ་ནི་བླང་དོར་ཕྱིན་ཅི་ལོག་ཏུ་སྤྱོད་ཅིང་ཆོས་སྟོན་པའི་བླ་མ་དམ་པ་དང་འཕྲད་པར་དཀའ་བའི་གནས་ཡིན་པས་མི་ཁོམ། ལོག་ལྟ་ཅན་ནི་དཀོན་མཆོག་དང་ལས་འབྲས་མི་བདེན་པར་འདོད་པའི་གནས་ཡིན་པས་མི་ཁོམ། སངས་རྒྱས་ཀྱིས་སྟོང་པ་སངས་རྒྱས་མ་བྱོན་པའི་འཇིག་རྟེན་དུ་སྐྱེས་པའི་མི་རྣམས་ལ་བསྒྲུབ་རྒྱུའི་ཆོས་མེད་པའི་གནས་ཡིན་པས་མི་ཁོམ། གླེན་ལྐུགས་ནི་སྨྲ་མི་ཤེས་ཤིང་དོན་མི་གོ་བས་ཆོས་ཀྱི་སྐལ་བས་ཕོངས་པའི་གནས་ཡིན་པས་མི་ཁོམ། དེ་དག་ནི་མི་ཁོམ་པའི་གནས་བརྒྱད་དོ། །དེ་དང་བྲལ་བས་དལ་བ་བརྒྱད་དོ། །གཞན་ཡང་ཆོས་བྱེད་ནུས་པའི་ལུས་ཐོབ་ཀྱང༌། ཆོས་རྣམ་པར་དག་པ་ཞིག་བྱེད་ན་དེའི་སྟེང་དུ་མི་ཁོམ་པ་བཅུ་དྲུག་གིས་མ་གོས་པ་ཞིག་དགོས་ཏེ། དེའང་དུག་ལྔ་ཤིན་ཏུ་རག་པས། ༡རྒྱུད་དཀྲུག་པ། ༢སྡིག་གྲོགས་ཀྱིས་ཟིན་པ། ༣ལྟ་སྤྱོད་ཕྱིན་ཅི་ལོག་པ། ༤ལེ་ལོ་ཆེ་བ། ༥སྔོན་ལས་ངན་པ་སད་ནས་བར་ཆད་ཀྱི་མཚོ་བརྡོལ་བ། ༦གཞན་དབང་ཅན་བྲན་ནམ་ཁོལ་པོར་གྱུར་པ། ༧ལྟོ་གོས་སམ་འཆི་བ་ཙམ་ལ་འཇིགས་ནས་ཆོས་ལ་ཞུགས་ནས་ཆོས་མིན་སྤྱོད་པ། ༨རྙེད་བཀུར་སྙན་གྲགས་ཕྱིར་དུ་ཆོས་ལྟར་བཅོས་པ་བཅས་འཕྲལ་བྱུང་རྐྱེན་གྱི་མི་ཁོམ་པ་བརྒྱད་དང། ༡ལུས་དང་ལོངས་སྤྱོད་སོགས་ལ་ཞེན་ཆགས་ཆེ་བ། ༢མི་གཞི་ཤིན་ཏུ་རྩུབ་པ་ཀུན་སྤྱོད་ངན་པ། ༣འཁོར་བ་དང་ངན་སོང་གི་སྡུག་བསྔལ་ཇི་ཙམ་བཤད་ཀྱང་མི་སྐྲག་པ། ༤ཐར་པའི་ཕན་ཡོན་ཇི་ཙམ་བཤད་ཀྱང་མི་དད་པ། ༥མི་དགེ་བ་ལ་རང་བཞིན་གྱིས་དགའ་བ། ༦ཁྱི་ལ་རྩ་སྤྲད་པ་ལྟར་ཆོས་ལ་མི་སེམས། ༧སེམས་བསྐྱེད་དང་སྡོམ་པའི་རྩ་བ་ཉམས་པ། ༨བླ་མ་དང་མཆེད་ལ་དམ་ཚིག་ཉམས་པ་སྟེ། རེས་ཆད་བློ་ཡི་མི་ཁོམ་བརྒྱད་བཅས་བཅུ་དྲུག་པོ་དེ་དག་གིས་ཆོས་རྒྱུད་ལ་མི་སྐྱེ་ཞིང༌། ངན་འགྲོའི་རྩ་བ་བྱེད་པས་མི་འབྱུང་བའི་ཐབས་ལ་འབད།

འབྱོར་བ་བཅུ་ནི། སློབ་དཔོན་ཀླུ་སྒྲུབ་ཀྱིས། མི་ཉིད་དབུས་སྐྱེས་དབང་པོ་ཚང༌། །ལས་མཐའ་མ་ལོག་གནས་ལ་དད། །ཞེས་པ་ལྟར། མི་ལུས་མ་ཐོབ་ན་ཆོས་དང་མི་མཇལ་བས་མི་ལུས་རྟེན་གྱི་འབྱོར་བ། མཐའ་འཁོབ་ཏུ་མ་སྐྱེས་ཤིང་སངས་རྒྱས་ཀྱི་འཁོར་རྣམ་བཞི་གང་རུང་བཞུགས་པའི་ཡུལ་དབུས་སུ་སྐྱེས་པ། སྐྱེ་ས་ཡུལ་གྱི་འབྱོར་བ།དབང་པོ་སྐྱོན་དང་བྲལ་བ་དབང་པོ་ཡོན་ཏན་གྱི་འབྱོར་བ། ལས་མཐའ་མ་ལོག་པར་མཚམས་མེད་དང་ཉེ་བའི་མཚམས་མེད་མ་བྱས་པ་དགེ་བ་ལ་མོས་པ་བསམ་པའི་ཁྱད་པར་གྱི་འབྱོར་བ། སངས་རྒྱས་ཀྱི་བསྟན་པ་དཀར་ཆོས་ཐམས་ཅད་སྐྱེ་བའི་གནས་འདུལ་བ་ལ་དད་པས་བློ་ཆོས་ལ་ཕྱོགས་པ་གནས་ལ་དད་པའི་འབྱོར་བ་ལྔ་པོ་རང་ལ་ལྟོས་ཏེ་ཚང་དགོས་པས་རང་འབྱོར་ལྔ་ཡིན། དེ་ཡང་ཆོས་སྒྲུབ་པ་ལ་མི་ཡི་ལུས་རྟེན་ཐོབ་པ་ཞིག་ངེས་པར་དགོས་ཏེ། དེ་ཐོབ་པ་ལ། དལ་བའི་རྒྱུ་ཚུལ་ཁྲིམས་རྣམ་དག །འབྱོར་བའི་རྒྱུ་སྦྱིན་སོགས་དགེ་བ་ཡོད་པས་གྲོགས་བྱས། སྨོན་ལམ་རྣམ་པར་དག་པས་མཚམས་སྦྱར་ཡོད་པ་ལ་དལ་འབྱོར་གྱི་ལུས་ཐོབ་པར་འགྱུར་བ་ལས། སྤྱིར་ཚུལ་ཁྲིམས་སྲུང་བ་དཀོན། སྲུང་བ་རྣམས་ཀྱང་དག་པ་དཀོན་པས་ན་རྒྱུའི་སྒོ་ནས་རྙེད་པ་དཀའ་སྟེ། མདོ་ཏིང་ངེ་འཛིན་རྒྱལ་པོ་ལས། གལ་ཏེ་མང་དུ་ཐོས་པས་དེ་རྒྱག་ཤིང༌། ཐོས་པས་རྒྱག་ནས་ཚུལ་ཁྲིམས་མི་སྲུང་ན། ཚུལ་ཁྲིམས་འཆལ་བས་ངན་འགྲོར་དེ་འགྲོ་སྟེ། ཐོས་པ་མང་པོས་དེ་ལ་སྐྱོབ་མི་ནུས། ཞེས་གསུངས་པས། དང་པོ་ཚུལ་ཁྲིམས་བླངས་ནས་མ་ཉམས་ན་སངས་རྒྱས་བསྟན་པའི་རྒྱལ་མཚན་སྒྲེང། བདུད་ཀྱི་རུ་མཚོན་སྙིལ་བ་པོ་ཡིན་པས་སྲུང་དགོས། སོ་ཐར་རྩ་བཞི་གཅིག་ཉམས་ཀྱང་གཞན་སྲུང་དགོས། བཞི་ཀ་ཉམས་ན་ཚུལ་བཞིན་བཤགས་པ་བྱེད་དགོས། ཚུལ་ལྡན་ང་རྒྱལ་ཆེ་བ་བས། ཚུལ་འཆལ་འགྱོད་པ་མང་ན་དགའ། ཟེར་བས་ཚུལ་ཁྲིམས་ལྡན་པ་གཞན་ལ་ཡི་རང་ཕུལ་ན་རང་ཚུལ་ལྡན་དུ་འགྱུར་བ་ཡིན་པས་ཡི་རང་དང་བཤགས་པ་དགོས། འཇུག་པ་ལས། སྐྱེ་བོ་ཚུལ་ཁྲིམས་རྐང་པ་ཆག་གྱུར་ན། །སྦྱིན་པས་ལོངས་སྤྱོད་ལྡན་ཡང་ངན་འགྲོར་ལྟུང༌། །ཞེས་གསུངས་པ་ལྟར་ཡིན། རྟེན་བཟང་ལྷ་སོགས་ཀྱང་སོར་སྡོམ་སྣོད་དུ་མ་གྱུར་ན་གཞན་དག་ལྟ་ཅི། སྡོང་པོ་བཀོད་པའི་མདོ་ལས། མིར་གྱུར་པའང་རྙེད་པར་དཀའ། དལ་བ་ཕུན་སུམ་ཚོགས་པ་རྣམ་པར་དག་པ་རྙེད་པར་དཀའ། ཞེས་དང༌། བཤེས་སྤྲིང་ལས། མི་ཉིད་ཆེས་ཐོབ་དཀའ་བས་མི་དབང་གིས། །དམ་ཆོས་སྤྱོད་པ་དེ་འབྲས་མཆིས་པར་མཛོད། །ཅེས་གསུངས། ཡུལ་དབུས་རྒྱ་གར་རྡོ་རྗེ་གདན་བསྐལ་པ་སྟོང་ཡང་མི་འཇིག་པ་གནམ་ཟོ་བཏགས་པ་ལྟར་གནས་པ། སོ་ཕག་ས་རྡོ་མི་འཇིག་པ་མི་སྲིད་ཀྱང༌། དྲང་སྲོང་ཞོ་འཐུང་གི་རུས་ཕྱེ་འཐོར་བ་ལས་གྲུབ་པའི་ཆོས་སྐུའི་རྒྱུ་མཐུན་རྡོ་རྗེ་གདན་མི་འཇིག་པ་དེ་དག་སྔར་ཡུལ་དབུས་ས་ཚིགས་དང༌། ཆོས་ཚིགས་གཉིས་ཀ་ཡིན་ཀྱང༌། ད་ལྟ་ནི་མུ་སྟེགས་པས་བཟུང༌། བོད་ལ་སྔར་མེས་དབོན་རྣམ་གསུམ་དང་སྤྲུལ་པའི་ལོ་ཙཱ་བ་རྣམས་ཀྱིས་ཆོས་བསྒྱུར། དགེ་འདུན་གྱི་སྡེ་བཙུགས་པ་སོགས་བསྟན་པ་སྔ་དར་དང༌། སྐྱེས་མཆོག་མར་པ་ལོ་ཙཱ་སོགས་ཀྱིས་དཀའ་བ་མང་པོ་སྤྱད་ནས་ནཱ་རོ་པ་མཇལ། གྲུབ་ཆེན་ནཱ་རོ་པས་ཀྱང་ཕྱག་མཛད་པའི་ཡུལ་དུ་གྱུར་པ། མི་ལ་རས་པ་སོགས་བཀའ་བརྒྱུད་གྲུབ་ཐོབ་རྒྱ་མཚོ་བྱོན། སངས་རྒྱས་ཀྱིས་ལུང་བསྟན་པ་བཞིན་འབྲི་གུང་པ་འཇིག་རྟེན་གསུམ་གྱི་མགོན་པོས་འཁོར་འབུམ་ཕྲག་བྱེ་བའི་ཚོགས་པ་བསྐྱངས་ཤིང་གླིང་ལོག་སྐབས་དགེ་འདུན་ཁྲི་ཚོ་ནམ་མཁར་འཕུར་ནུས་པའི་གྲུབ་ཐོབ་བྱོན་པ་སོགས་སངས་རྒྱས་ཀྱི་བསྟན་པ་གངས་ལ་ཉི་མ་ཤར་བ་ལྟར་མཛད་ནས་བཟུང་ད་བར་བསྟན་པ་འཕེལ་འགྲིབ་ཅི་རིགས་བྱུང་ཡང་ལུང་རྟོགས་ཀྱི་བསྟན་པ་མ་ཉམས་པར་ཡོད་པས་ཆོས་ཚིགས་ཡུལ་དབུས་ཡིན། དབང་པོ་མ་ཚང་ན་སྡོམ་པའི་སྣོད་དུ་མི་འགྱུར་ཞིང་ཐོས་བསམ་གྱི་སྐལ་པ་མེད། ལས་མཐའ་ལོག་པ་རྔོན་པ་དང་སྨད་འཚོང་སོགས་ཀྱི་རིགས་རྒྱུད་ལ་སྐྱེས་ན་ཆུང་ངུ་ནས་ལོག་ལམ་ལ་ཞུགས་པས་སྒོ་གསུམ་ཆོས་དང་འགལ། གནས་ལ་དད་པ་ནི། དད་པའི་གནས་མ་ཡིན་པ་ཕྱི་རོལ་པའི་བསྟན་པ་སོགས་ལ་ཇི་ཙམ་དད་ཀྱང་འཁོར་བ་དང་ངན་སོང་ལས་མི་སྐྱོབ་པས་ལུང་རྟོགས་ཀྱི་བསྟན་པ་ལ་རྒྱུ་མཚན་ཤེས་པའི་དད་པ་ནི་རང་འབྱོར་ལྔ་ཡི་གཙོ་བོ་ཡིན།

གཞན་འབྱོར་ལྔ་ནི། སློབ་དཔོན་ཀླུས། །སངས་རྒྱས་བྱོན་དང་དེས་ཆོས་གསུངས། །བསྟན་པ་གནས་དང་དེའི་རྗེས་འཇུག །གཞན་ཕྱིར་སྙིང་ནས་བརྩེ་བའོ། །ཞེས་གསུངས་ཏེ། མུན་བསྐལ་དུ་མ་སྐྱེས་པ་སངས་རྒྱས་འཇིག་རྟེན་དུ་བྱོན་པའི་བསྐལ་བ་དང་ཐུག་པས་སྟོན་པ་ཁྱད་པར་གྱི་འབྱོར་པ། བྱོན་ཀྱང་ཆོས་མ་བསྟན་ན་མི་ཕན་པས་ཆོས་འཁོར་རྣམ་གསུམ་བསྟན་པས་དམ་པའི་ཆོས་ཀྱི་འབྱོར་བ། ཆོས་བསྟན་ཀྱང་བསྟན་པ་གནས་པ་དཀོན་པས་ད་ལྟ་བསྟན་པའི་གནས་ཚད་མ་རྫོགས་པས་གནས་པ་དུས་ཀྱི་འབྱོར་པ། བསྟན་པ་གནས་ཀྱང་དེ་ལ་མ་ཞུགས་ན་མི་ཕན་པས་བསྟན་པའི་སྒོར་འཇུག་ཏུ་ཡོད་པ་རང་གི་སྐལ་བའི་འབྱོར་བ། ཞུགས་ནས་ཁྱིམ་སྤངས་དབེན་པར་ཐོས་བསམ་སྒོམ་གསུམ་བྱེད་པར་མཐུན་རྐྱེན་སྦྱོར་བ་དཀོན་པས། བསྟན་པའི་སྦྱིན་བདག་གིས་མཐུན་རྐྱེན་སྦྱོར་བ་ལྷག་པའི་བསམ་པས་འབྱོར་བ་སྟེ་ལྔའོ། །ཡང་ན་ཀུན་བཟང་བླ་མའི་ཞལ་ལུང་ལས། མཐུན་རྐྱེན་དགེ་བའི་བཤེས་ཀྱིས་མ་ཟིན་ན་ཆོས་ཀྱི་དེ་ཉིད་མི་ཤེས་པས་དེས་ཟིན་པ་ལྷག་པའི་ཐུགས་རྗེའི་འབྱོར་བ། ཞེས་གསུངས། ལྔ་པོ་གཞན་ངོས་ལ་ལྟོས་ཏེ་ཚང་དགོས་པས་གཞན་འབྱོར་ལྔ་ཡིན། དེ་ཡང་སངས་རྒྱས་བྱོན་ཞེས་པ། སྲིད་པ་ཆགས་གནས་འཇིག་སྟོང་བཞིའི་ཡུན་ལ་བསྐལ་པ་ཟེར། སངས་རྒྱས་བྱོན་པའི་བསྐལ་པ་ལ་སྒྲོན་བསྐལ་དང༌། མ་བྱོན་པའི་བསྐལ་པ་ལ་མུན་བསྐལ་ཞེས་གྲགས་ལ། སྔོན་བསྐལ་པ་མངོན་པར་དགའ་བ་ཞེས་བྱ་བའི་སྒྲོན་བསྐལ་ནས་ད་ལྟའི་བསྐལ་པ་བར་སྒྲོན་བསྐལ་བཞི་དང༌། མུན་བསྐལ་ཆིག་སྟོང་བཞི་བརྒྱ་བྱུང་ཞིང༌། དེ་རྗེས་ད་ལྟའི་བསྐལ་པ་འདི་ལ་སངས་རྒྱས་སྟོང་འབྱོན་པས་བསྐལ་པ་བཟང་པོ་ཞེས་བྱ། འདིའི་འོག་ཏུ་མུན་བསྐལ་དྲུག་ཅུ་འབྱུང༌། དེ་འོག་བསྐལ་པ་གྲངས་ལྡན་ནམ་ཡོན་ཏན་བཀོད་པ་ཞེས་པའི་སྒྲོན་བསྐལ་གཅིག །དེ་རྗེས་མུན་བསྐལ་ཆིག་ཁྲི། དེ་རྗེས་བསྐལ་པ་སྙན་པ་ཆེན་པོ་ཞེས་སྒྲོན་བསྐལ་གཅིག་སོགས་འདྲེས་མར་འབྱུང་བས་དེ་ལྟར་ན་མུན་བསྐལ་ཆིག་ཁྲི་བཞི་སྟོང་དྲུག་ཅུ་ཐམ་པའི་རིང་ལ། སངས་རྒྱས་བདུན་ལས་མི་འབྱོན་ཞིང༌། དེ་ལས་ཀྱང་ནི་ཆོས་གསུངས་པ་དཀོན། བདག་ཅག་གི་སྟོན་པས་གདུལ་བྱའི་སྣོད་ལྡན་དཀའ་བ་ལ་དགོངས་ནས་ཆོས་མི་གསུངས་པར་བཞེད་པ་ལ། བརྒྱ་བྱིན་དང་ཚངས་པས་ཆོས་འཁོར་བསྐོར་བར་གསོལ་བ་བཏབ་པ་ལྟར་ཡིན། ཆོས་ལ་ཡང་གསང་སྔགས་གསུངས་པ་ནི་ཤིན་ཏུ་དཀོན། བསྟན་པ་གནས་པའང་དཀོན་ཏེ། སངས་རྒྱས་སྔ་མའི་བསྟན་པ་རྫོགས་ཕྱི་མའི་སྟོན་པ་མ་བྱོན་བར་བསྟན་པ་མེད་པ་དང༌། བསྟན་པ་གནས་ཀྱང་དེའི་རྗེས་སུ་འཇུག་པ་དཀོན་ཏེ། ཕྱི་རོལ་པའི་ཆོས་འདྲ་མིན་དང༌། བསྟན་པ་ལ་རྒྱབ་ཀྱིས་ཕྱོགས་པ་མང་ཞིང༌།བསྟན་པ་ལ་ཞུགས་པར་རློམ་པ་ཕལ་ཆེར་ཚེ་འདིའི་བདེ་འབྲས་ཙམ་དོན་དུ་གཉེར་བའམ། བཀའ་དང་བསྟན་བཅོས་ནས་ཇི་ལྟར་གསུངས་པའི་ཆོས་ལུགས་མ་འཁྲུལ་བ་རྣམས་དོར་ནས་ཁུངས་དང་མ་འབྲེལ་བའི་གདམས་ངག་ངན་ངོན་ཙམ་དང་ཐོས་རྩོད་ཕྱོགས་རེ་བ་ལྷུར་ལེན་མཁན་མང༌། བསྟན་པར་ཞུགས་ཀྱང་ཁྱིམ་སྤང་དབེན་པ་བསྟེན་ནས་ཟས་གོས་ངན་ངོན་ཙམ་གྱི་ཐོས་བསམ་སྒོམ་གསུམ་བྱེད་པར་མཐུན་རྐྱེན་སྒྲུབ་པ་དཀོན་ཞིང༌། དགེ་བའི་བཤེས་གཉེན་གྱིས་མ་ཟིན་ན། བཀའ་རྒྱ་ཆེ། ལུང་གྲངས་མང༌། ཤེས་བྱའི་མཐའ་ལ་ཟད་དུས་མེད་པས་བརྒྱུད་ལྡན་བླ་མའི་མན་ངག་མ་བསྟེན་པར་ཉམས་སུ་ལེན་མི་ཤེས། ཇོ་བོ་རྗེ་ལ། ཁུ་རྔོག་འབྲོམ་གསུམ་གྱིས་རྟེན་གང་ཟག་གཅིག་ཐར་པ་དང་ཐམས་ཅད་མཁྱེན་པའི་གོ་འཕང་ཐོབ་བྱེད་ལ་བཀའ་བསྟན་བཅོས་ཀྱི་གཞུང་དང་བླ་མའི་གདམས་ངག་གཉིས་གང་གཙོ་ཞུས་པས། དེ་བླ་མའི་གདམས་ངག་གཙོ་ཆེ་གསུངས། ཅི་ལགས་ཞུས་པས་སྡེ་སྣོད་གསུམ་ཁ་བཏོན་དུ་འཆད་ཤེས་ཤིང་ཆོས་ཐམས་ཅད་ཀྱི་མཚན་ཉིད་ལ་མཁས་ཀྱང་ཉམས་སུ་ལེན་དུས་བླ་མའི་གདམས་ངག་གི་ལག་ལེན་མེད་ན་ཆོས་དང་གང་ཟག་ཡ་བྲལ་དུ་འགྲོ་གསུངས། ཡང་བླ་མའི་གདམས་ངག་གི་ལག་ལེན་འུབ་ཀྱིས་དྲིལ་ན་སྡོམ་པ་གསུམ་ལ་གནས་པ་དང༌། སྒོ་གསུམ་དགེ་བ་ལ་འབད་པར་འདུས་པ་གདའ་ཡེ་ཞུས་པས། དེས་ཅུང་མི་ཕན་གསུངས། འོ་ན་ཅི་ལགས་ཞུས་པས། སྡོམ་གསུམ་གནས་ཤིང་དག་ཀྱང་ཁམས་གསུམ་འཁོར་བ་ལ་ཡིད་མ་དབྱུང་ན་སླར་འཁོར་བའི་རྒྱུ་བྱེད། ཉིན་མཚན་སྒོ་གསུམ་དགེ་བ་ལ་འབད་ཀྱང་རྫོགས་བྱང་དུ་བསྔོ་མ་ཤེས་ན་ཕྱིན་ཅི་ལོག་གི་རྟོག་པ་འགའ་ཞིག་གིས་འཛད། མཁས་བཙུན་སྟོན་སྒོམ་དུ་ཡོད་ཀྱང་འཇིག་རྟེན་ཆོས་བརྒྱད་ལ་བློ་མ་ལོག་ན་ཅི་བྱས་ཚེ་འདིའི་མདུན་མར་སོང་ནས་ཕྱི་མའི་ལམ་མི་རྙེད་གསུངས་པས་བཤེས་གཉེན་གྱིས་ཟིན་པ་གལ་ཆེ།

**2 དཔེ་གྲངས་ཀྱི་སྒོ་ནས་རྙེད་དཀའ་བསམ་པ།**

གཉིས་པ་དཔེ་དང་གྲངས་ཀྱི་སྒོ་ནས་རྙེད་པར་དཀའ་བ་ལ་བསམ་པ། མགོན་པོ་ཀླུ་སྒྲུབ་ཀྱིས། རྒྱ་མཚོ་ཆེར་གཡེང་གཉའ་ཤིང་བུ་ག་དང༌། །རུས་སྦལ་འཕྲད་པ་བས་ཀྱང་དུད་འགྲོ་ལས། །མི་ཉིད་ཆེས་ཐོབ་དཀའ་བས་མི་དབང་གིས། །དམ་ཆོས་སྤྱོད་པ་དེ་འབྲས་མཆིས་པར་མཛོད། །ཞེས་པས་ངན་སོང་གསུམ་པོ་གཏིང་ཟབ་པ་རྒྱ་ཆེ་བ་སྡུག་བསྔལ་མཐའ་མི་མངོན་པ་འཇིག་རྟེན་ཁམས་འདི་རྒྱ་མཚོ་ཆེན་པོ་གཅིག་ཏུ་གྱུར་པ་ལྟ་བུའི་ནང་ན་རུས་སྦལ་ལོང་བ་ལྟ་བུའི་ངན་སོང་གི་འགྲོ་བ་བླང་དོར་གྱི་མིག་དང་བྲལ་བ། ལོ་བརྒྱ་རེ་ལ་སྟེང་དུ་ཐེངས་གཅིག་ལས་མི་འབུད་པ་ལྟ་བུ་དེ་ལས་ཐར་དཀའ་བ། རྒྱ་མཚོ་དེ་ན་གཉའ་ཤིང་བུ་ག་གཅིག་པ་ལྟ་བུའི་ལྷ་མའི་ལུས་རྟེན་རྒྱ་ཆུང་ཞིང་ཉུང་བ། དེ་ཤར་རླུང་གིས་བདས་ནས་ནུབ་ལ་འགྲོ།ནུབ་རླུང་གིས་བདས་ནས་ཤར་ལ་འགྲོ་བ། དེ་བཞིན་དུ་ལྷོ་བྱང་དང་མཚམས་སུ་ཡང་རླུང་གིས་བདས་པ་ལྟར་དགེ་བའི་རྐྱེན་གྱི་གཞན་དབང་ཅན་ཡིན་པ། བུ་གར་རུས་སྦལ་མགྲིན་པ་ཆུད་པ་ཤིན་ཏུ་དཀའ་བ་བཞིན།་དེ་ལས་མི་ལུས་ཐོབ་པ་དཀའ་བ་ཡིན་ནོ། །གྲངས་ཀྱི་སྒོ་ནས་རྙེད་པ་དཀའ་སྟེ། སྤྱིར་ལུས་རྟེན་ཐོབ་པ་ལས་མ་ཐོབ་པའི་བར་དོའི་སེམས་ཅན་ཆེས་མང་བ་ཞིག་ཡོད། རྡོ་གཅིག་གི་འོག་ཏུ་གྲོག་ཚང་ཞིག་གི་གྲོག་མ་ཙམ་འཛམ་གླིང་མི་ལ་མེད་པ་ལྟ་བུ། དེ་བས་ན་འབུ་གཅིག་པུ་སྐྱེས་འགྱུར་གྱི་བར་དོ་ལའང་ཐུག་པ་མེད་ན་སེམས་ཅན་གཞན་ལྟ་ཅི་སྨོས། དེ་ཡང་ངན་སོང་གི་ལུས་མང་ཞིང་མཐོ་རིས་ཀྱི་ལུས་དཀོན་ཏེ། འདུལ་བ་ལུང་ལས། །་དམྱལ་བ་ནི་ས་ཆེན་པོའི་རྡུལ་ཙམ། ཡི་དྭགས་ནི་ཁ་བ་ས་སྐྱ་བབ་པ་ཙམ། དུད་འགྲོ་ནི་ཆང་དར་མའི་སྦང་མ་ཙམ་མོ། །ཞེས་གསུངས་སོ། ། དེ་ལྟ་བུ་ངན་སོང་གསུམ་ནི་གྲངས་མང་ཞིང་དལ་འབྱོར་རྟེན་རྙེད་པར་དཀའ་བ་ཡིན། ཅི་ཕྱིར་རྙེད་པར་དཀའ་ན། དལ་འབྱོར་གྱི་ལུས་ནི་རྒྱུ་དགེ་བ་བསག་པས་ཐོབ་པ་ཡིན་ལ། ངན་སོང་གསུམ་དུ་སྐྱེས་པ་ནི། དགེ་བའི་ལས་བསགས་མི་ཤེས་པར་རྟག་ཏུ་སྡིག་པ་འབའ་ཞིག་ལ་སྤྱོད་པའི་ཕྱིར་རོ། །

**3 རྙེད་པའི་ལུས་རྟེན་ཕན་འདོགས་ཆེ་བར་བསམ་པ།**

གསུམ་པ་རྙེད་པའི་ལུས་རྟེན་ཕན་འདོགས་ཆེ་བར་བསམ་པ་ནི། མཉམ་མེད་དྭགས་པོས། རྟེན་ནི་མི་ལུས་རིན་ཆེན་མཆོག་ཅེས་གསུངས༌། སེམས་ཅན་སངས་རྒྱས་སྙིང་པོ་ཅན་ཡིན་ན། འགྲོ་བ་གཞན་རྟེན་ཅན་གྱིས་སངས་རྒྱས་བསྒྲུབ་ནུས་པ་ཞིག་ཡིན་ནམ་ཞེ་ན། མ་ཡིན་ཏེ། མི་ལུས་རིན་པོ་ཆེ་ཞེས་བྱ་བ་ལུས་དལ་འབྱོར་གཉིས་དང་ལྡན་པ། སེམས་དད་པ་རྣམ་གསུམ་དང་ལྡན་པ་འདི་ཐར་པ་ཐམས་ཅད་མཁྱེན་པ་སྒྲུབ་པའི་རྟེན་གྱི་གང་ཟག་ཡིན། དེའི་ཕྱིར་རྟེན་མཆོག་ཅེས་གསུངས་པ་ཡིན་ཞིང༌། འཛམ་གླིང་ན་སྐྱེས་པའི་དལ་འབྱོར་ཕུན་ཚོགས་ཀྱི་རྟེན་ནི། གཞན་ལས་དགེ་སྡིག་གི་སྟོབས་ཆེ་བའི་ཕྱིར་ན་མཆོག་གིའང་མཆོག་སྟེ། སྡོམ་འབྱུང་ལས། གླིང་གསུམ་སྐྱེས་པ་ཁམས་དྲུག་ལྡན། །མཆོག་ཡིན་འཛམ་གླིང་ལེགས་སྐྱེས་པ། །ལས་ཀྱི་ས་པ་རབ་ཏུ་གྲགས། །ཞེས་གསུངས་པས་དེ་ལྟ་བུའི་རྟེན་བཟང་དེ་ཡང་སྟབས་ལེགས་དང་སྟེས་དབང་གིས་ཐོབ་པ་མ་ཡིན་པ། བསྐལ་མང་ཚོགས་གཉིས་བསགས་པའི་འབྲས་བུ་ཡིན་ཏེ། བསྟན་སྙིང་ལས། ད་ལྟའི་ལུས་འདི་བསོད་ནམས་མཐུ་ལས་རྙེད། །ཕྱིས་ནས་དལ་འབྱོར་འདི་འདྲ་རྙེད་དཀའ་སྟེ། །ཞེས་གསུངས་པས། རྙེད་དཀའ་དེ་འདྲ་ཐོབ་པའི་དུས་སུ། རང་གིས་འཇོན་ན་ཡིད་བཞིན་ནོར་བུ་ལས་ཀྱང་ཕན་པའི་ཡོན་ཏན་ཆེ་སྟེ།རྟེན་འདི་ལ་ཚེ་འདིའི་ཕུན་ཚོགས། ཕྱི་མ་མཐོ་རིས་དང་མྱང་འདས། སངས་རྒྱས་ཀྱི་གོ་འཕང་ཡང་བསྒྲུབ་པའི་ཕན་ནུས་ལྡན་པ་ཞིག་སྟེ། སློབ་སྤྲིངས་ལས། གང་ཞིག་ཐོབ་ནས་སྐྱེ་བའི་རྒྱ་མཚོ་མཐར་འབྱིན་ཞིང༌། བྱང་ཆུབ་མཆོག་གི་ས་བོན་དགེ་བའང་འདེབས་བྱེད་པ། ཡིད་བཞིན་ནོར་བུ་བས་ཀྱང་ཡོན་ཏན་ཆེས་ལྷག་པའི། མི་ཉིད་ཐོབ་ནས་སུ་ཞིག་འབྲས་བུ་མེད་པར་བྱེད། །ཅེས་གསུངས་པ་བཞིན། ལེགས་པར་བསམ་ན། སྔ་མ་གང་བྱས་ད་ལྟའི་ལུས་ལ་ལྟོས། ཟེར་བས་སྔོན་བསགས་བསོད་ནམས་བསགས་པའི་འབྲས་བུའི་ལུས་རྟེན་ཁྱད་པར་ཅན་འདི་ཐོབ་པ་ཡིན། དེ་ལྟར་མི་ལུས་ཐོབ་ནའང། དོན་རྒྱུད་སྙིང་པོའི་བསྟན་པ་འདིའི་སྒོར་ཞུགས་པ་ཤིན་ཏུ་སྐལ་པ་བཟང་པོ་ཞིག་སྟེ། རྗེ་མི་ལས། བཀའ་བརྒྱུད་བླ་མའི་མན་ངག་གིས། །བྱང་ཆུབ་ཐོབ་པར་ཆ་མཆིས་ཀྱང༌། །མི་ལས་འཕྲོ་ཅན་ཞིག་མ་ལགས་པ། །སྐལ་མེད་རྣམས་ལ་རང་དབང་མེད། །ཅེས་གསུངས། དེ་ལྟར་མི་ལུས་ཐོབ། བསྟན་པའི་སྒོར་ཞུག་ནའང༌། ཆོས་ལ་ཚུལ་བཞིན་དུ་ཞུགས་པ་ནི་དེ་བས་ཀྱང་རྙེད་པར་དཀའ་སྟེ། གསེར་མདོག་གི་རྟོགས་བརྗོད་མདོ་ལས། ཆོས་དང་འཕྲད་ནས་རྣལ་འབྱོར་བྱེད་པ་ཡང་རྙེད་པ་དཀའོ། ཞེས་གསུངས་པ་བཞིན་ཕྱི་མ་གར་འགྲོ་ད་ལྟའི་ལས་ལ་ལྟོས། །ཟེར་བས་དེ་ལ་བལྟས་ན་ཕྱི་མ་ཞོ་འཐུང་རྩམ་པ་ཟ་ས་ཞིག་དང༌། རྒྱ་ཟས་ལེའུ་བཅོ་བརྒྱད་ཟ་ས་ལ་མི་སྐྱེ་ངོ་མ་རེད། མགོ་ལ་རྭ་དང་ཁ་ལ་མེ་འབར་བ་ཞིག་ཏུ་སྐྱེ་བའི་རྒྱུ་གསོག་བཞིན་པ་རེད། ད་ལུས་རྟེན་འདིའི་ཐོག་ནས་སྙིང་པོ་ལེན་དགོས། ཡར་འགྲོ་མར་འགྲོའི་ས་མཚམས་རྟ་ཁ་སྲབ་ཀྱིས་བསྒྱུར་མཚམས་ད་ལྟ་ཡིན། སྐྱིད་སྡུག་གང་གི་སྣེ་འཛིན་རང་ལག་ཏུ་ཡོད། སྐྱིད་ཀྱི་སྣེ་འཛིན་བསམ་ནས་དམ་ཆོས་དགེ་བ་ཞིག་སྒྲུབ་ན་ཚེ་སྟོད་བས་ཚེ་སྨད་སྐྱིད། ཚེ་སྨད་བས་བར་དོ་སྐྱིད། བར་དོ་བས་སྐྱེ་བ་ཕྱི་མ་སྐྱིད། བདེ་ནས་བདེ་བར་འགྲོ་བ་ཡིན་ཏེ། སྤྱོད་འཇུག་ལས། །བྱང་ཆུབ་སེམས་ཀྱི་རྟ་ཞོན་ནས། །བདེ་ནས་བདེ་བར་འགྲོ་བ་ལ། །སེམས་ཤེས་སུ་ཞིག་སྒྱིད་ལུགས་འགྱུར། །ཞེས་དང༌། བསོད་ནམས་ཀྱིས་ནི་ལུས་བདེ་ལ། །མཁས་པ་ཡིས་ནི་སེམས་བདེ་ཞིང༌། །གཞན་དོན་འཁོར་བ་གནས་ཀྱང་ནི། །སྙིང་རྗེ་ཅན་དག་ཅི་སྟེ་སྐྱོ། །ཞེས་པས། དམིགས་བཅས་བསོད་ནམས་ཚོགས་ཀྱིས་ལུས་བདེ་སྟེ། རིགས་དང་ཡོན་ཏན་འབྱོར་བའི་གོ་འཕང་ཐོབ། དམིགས་མེད་ཡེ་ཤེས་ཚོགས་ཀྱིས་སེམས་བདེ་ཞིང་བདག་མེད་རྟོགས་པའི་ཤེས་རབ་ཀྱིས་ཆོས་རྣམས་དོན་དམ་སྤྲོས་བྲལ་དང༌། ཀུན་རྫོབ་སྒྱུ་མར་མཐོང་བས་འཁོར་བའི་འཇིགས་དང་སྡུག་བསྔལ་ལས་བྲལ་ཏེ་བདེ་བར་འགྱུར་བ་ཡིན། སྡུག་གི་སྣེ་འཛིན་ནས་སྡིག་པ་སྒྲུབ་ན་ཚེ་སྟོད་བས་ཚེ་སྨད་སྡུག ཚེ་སྨད་བས་བར་དོ་སྡུག བར་དོ་བས་སྐྱེ་བ་ཕྱི་མར་སྡུག་ནས་ངན་སོང་མུ་མཐའ་མེད་པ་འགྲོ་དགོས་པས། དེས་ན་སྙིང་པོ་ལེན་དགོས། སྙིང་པོ་ཆོས་རྣམ་དག་ཞིག་མ་བྱུང་ན། མ་ཤི་ཚུན་ཆོད་བདེ་བ་སྒྲུབ་པ་དང་སྡུག་བསྔལ་སེལ་བ་ཞིག་བརྩོན་པ་ནི་དུད་འགྲོ་ལའང་ཡོད་པས་མི་ལུས་ལོན་ཀྱང་དུད་འགྲོ་འདྲ་སྟེ། སློབ་སྤྲིང་ལས། ཇི་ལྟར་གླང་བུ་ཁྲོན་ཟབ་ཁ་ནས་འཁྲུངས་པ་ཡི། །རྩྭ་ལོ་ཁམ་འགའ་ལ་ནི་ཡིད་ནི་ཆགས་གྱུར་ནས། །རྙེད་པ་འགྲུབ་པ་མེད་པར་གཡང་དུ་ལྷུང་བ་ལྟར། །འཚོ་བའི་འཇིག་རྟེན་བདེ་ལྡན་འདོད་པའང་དེ་དང་འདྲ། །ཞེས་གསུངས། དེས་ན་དལ་བརྒྱད་འབྱོར་བཅུ་ཚང་བའི་མི་ལུས་ནི། རྣམ་མཁྱེན་སྒྲུབ་པའི་རྟེན་ཁྱད་པར་ཅན་ཞིག་ཡིན་པས། རྒྱུ་དཔེ་གྲངས་གསུམ་གྱིས་རྙེད་པར་དཀའ་བ་ཡིད་བཞིན་གྱི་ནོར་བུ་རིན་པོ་ཆེ་དང་ཆོས་མཚུངས་པས་མི་ལུས་རིན་པོ་ཆེ་ཞེས་བྱ་བ་དང༌། རྙེད་པ་དོན་ཆེ་བས་ཀྱང་རིན་པོ་ཆེ་ཞེས་བྱའོ། །དེ་ལྟར་རྙེད་པའི་རིན་པོ་ཆེ་དེ་ཉིད་ཀྱང༌། སྤྱོད་འཇུག་ལས། སྐྱེས་བུ་དོན་འགྲུབ་ཐོབ་པར་གྱུར་པ་ལ། །གལ་ཏེ་འདི་ལ་ཕན་པ་མ་བསྒྲུབས་ན། །ཕྱིས་འདི་ཡང་དག་འབྱོར་པ་ག་ལ་འགྱུར། །ཞེས་གསུངས་པས་སྙིང་པོ་ལེན་ལུགས་ཆེ་འབྲིང་ཆུང་གསུམ་ཡོད་པས། ཆུང་ངུས་ངན་སོང་སྡུག་བསྔལ་གྱི་རང་བཞིན་ཤེས་ནས་ལྷ་མའི་གོ་འཕང་སྒྲུབ་ཆེད། མི་དགེ་བཅུ་སྤོང་གི་ཚུལ་ཁྲིམས་དང་སྦྱིན་པ་ཏིང་ངེ་འཛིན་སོགས་བསྒོམ་སྒྲུབ་བྱས་ཀྱང༌། སྐྱེས་བུ་ཆུང་ངུའི་སྙིང་པོ་ལོན་པ་ཡིན། དེ་ནི་ལམ་གྱི་རྟེན་ཙམ་ལས་ལམ་རང་གི་ངོ་བོ་མིན། འབྲིང་ལམ་བདེན་བདག་མེད་རྟོགས་པའི་ཤེས་རབ་ཀྱི་བསླབ་པ་དང་འཁོར་ཚུལ་ཁྲིམས་དང་ཏིང་འཛིན་ལ་བསླབ་ནས་སྐྱེས་བུ་འབྲིང་གི་སྙིང་པོ་ལོན་པ་ཡིན་ཀྱང༌། ཆེན་པོའི་སྙིང་པོ་ལོན་མེད། སྐྱེས་བུ་ཆེན་པོས་རྒྱུ་མཚན་ཉིད་ཐེག་པ་དང་འབྲས་བུ་སྔགས་ཀྱི་ཐེག་པའི་སྒོ་ནས་བཀའ་བརྒྱུད་གོང་མའི་རྗེས་ཤུལ་སྙེག་འཇའ་ལུས་མཁའ་སྤྱོད་འགྲོ། སྒོམ་མེད་ཆོས་སྐུའི་རྒྱལ་ས་ཟིན་ན་སྙིང་པོ་ལོན་པ་ཡིན་ནོ། །སྙིང་རྗེ་པད་དཀར་ལས། དལ་བ་ཕུན་སུམ་ཚོགས་པ་ཐོབ་པ་ནི་བརྒྱ་ལམ་དུ་ཟད་པས་ན་།་བག་ཡོད་པས་ལེགས་པར་བརྩོན་འགྲུས་བརྩོམ་པ་གྱིས་ཤིག ཕྱིས་འགྱོད་པར་འབྱུང་ཏ་རེ། ཞེས་གསུངས། ཉན་རང་གི་དགྲ་བཅོམ་དང་སངས་རྒྱས་ཀྱི་གོ་འཕང་ཡང་དལ་འབྱོར་གྱི་རྟེན་ལས་ཐོབ། གསང་སྔགས་ཀྱི་ཆོས་རླབས་པོ་ཆེ་ཡང་དལ་རྟེན་ཁོ་ན་ལས་འགྲུབ། ཐེག་པ་ཆེ་ཆུང་གི་ཆོས་ཐམས་ཅད་དལ་རྟེན་འཕགས་པར་གསུངས་པས་ད་རེས་ཐར་པའི་ལམ་སྣ་ཟིན་པར་བྱ་དགོས་པས་ན། སྤྱོད་འཇུག་ལས། མི་ཡི་གྲུ་ལ་བརྟེན་ནས་ནི། །སྡུག་བསྔལ་ཆུ་བོ་ཆེ་ལས་སྒྲོལ། །གྲུ་འདི་ཕྱིིས་ནས་རྙེད་དཀའ་བས། །རྨོངས་པའི་དུས་སུ་གཉིད་མ་ལོགས། ཞེས་གསུངས་སོ། །ལུས་ཀྱི་རྟེན་མཆོག་དེ་འདྲ་ཐོབ་ཀྱང༌། སེམས་ཀྱི་རྟེན་མཆོག་དད་པ་མེད་ན་བྱང་ཆུབ་སྒྲུབ་པར་མི་ནུས་ཏེ། ཕལ་པོ་ཆེ་ལས། སྲིད་པའི་གནས་ཅན་དད་པ་ཆུང་བ་ཡིས། །སངས་རྒྱས་བྱང་ཆུབ་ཤེས་པར་མི་ནུས་སོ། །ཞེས་སོགས་གསུངས་པས་དད་པ་བསྐྱེད་པར་བྱ་དགོས། མདོ་རྒྱ་ཆེར་རོལ་པ་ལས། བཀའ་བསྩལ་པ་ཀུན་དགའ་བོ་དད་པ་ལ་སྦྱོར་བར་གྱིས་ཤིག་འདི་ན་དེ་བཞིན་གཤེགས་པས་གསོལ་བ་འདེབས་པའོ་ཞེས་གསུངས་པ་ལྟར་རོ། །

དད་པ་ལ་དང་འདོད་ཡིད་ཆེས་གསུམ་ལས་སྐྱབས་གནས་ཀྱི་ཡོན་ཏན་མཐོང་ནས་དང་བ་སྐྱེ་བ་དང་བའི་དད་པ། སྐྱབས་ཡུལ་གྱི་གོ་འཕང་ཐོབ་པར་འདོད་པ་འདོད་པའི་དད་པ། རྟེན་འབྲེལ་ཟབ་མོའི་ཆོས་ལ་ཡིད་ཆེས་སྐྱེ་བ་ཡིད་ཆེས་ཀྱི་དད་པ་ཡིན། དཔལ་སྒམ་པོ་པས། མི་ལུས་རིན་ཆེན་ཞེས་བྱ་བ་ལུས་དལ་འབྱོར་རྣམ་གཉིས་ལྡན་པ་སེམས་དད་པ་རྣམ་གསུམ་དང་ལྡན་པ་དེ་བླ་མེད་བྱང་ཆུབ་སྒྲུབ་པའི་རྟེན་གྱི་གང་ཟག་ཡིན་ནོ་ཞེས་གསུངས་པ་ལྟར་ཤེས་པར་བྱའོ།

**༢ ལེ་ལོའི་གཉེན་པོར་འཆི་བ་མི་རྟག་པའི་ཁྲིད།**

གཉིས་པ་སྙོམ་ལས་ལེ་ལོའི་གཉེན་པོར་འཆི་བ་མི་རྟག་པ་བསམ་པ་ལ། འདུས་བྱས་ཐམས་ཅད་མི་རྟག་པར་བསམ་པ་དང༌། ངེས་པར་འཆི་བ་ལ་བསམ་པ་དང༌། ནམ་འཆི་ངེས་མེད་ལ་བསམ་པ་གསུམ་ལས།

**1 འདུས་བྱས་མི་རྟག་པར་བསམ་པ།**

དང་པོ་ནི། འཆི་བ་མ་དྲན་པ་ཚེ་འདིའི་ཆེ་ཐབས་དང་འཇིག་རྟེན་གྱི་བདེ་བ་ཙམ་དོན་དུ་གཉེར་བ་ཁོ་ནས་སྔོན་ནས་ད་བར་མྱང་འདས་ཀྱི་སར་མ་སླེབས་པས་ན། ད་ནས་བཟུང་ཚེ་འདིའི་མངོན་ཞེན་ལ་ཆགས་པ་སྤང་ཕྱིར་འདུས་བྱས་མི་རྟག་པའི་ཆོས་ཅན་ལ་བསམ་དགོས། མདོ་རྒྱ་ཆེར་རོལ་པ་ལས། སྲིད་གསུམ་མི་རྟག་སྟོན་ཀའི་སྤྲིན་དང་འདྲ། །འགྲོ་བའི་སྐྱེ་འཆི་གར་ལ་བལྟ་དང་མཚུངས། །འགྲོ་བའི་ཚེ་ནི་ནམ་མཁའི་གློག་འདྲ་སྟེ། །རི་གཟར་འབབ་ཆུ་བས་ཀྱང་མྱུར་མགྱོགས་འགྲོ། །ཞེས་པ་ལྟར། ཕྱི་སྣོད་ཀྱི་འཇིག་རྟེན་ནང་བཅུད་ཀྱི་སེམས་ཅན་ཐམས་ཅད་མི་རྟག་སྟེ། འཇིག་རྟེན་འདི་སྔོན་བསྐལ་པ་ཞིག་ནས་ནམ་མཁའ་སྟོང་པ་གཅིག་ཏུ་གྱུར་པའི་བར་བསྐལ་ཉི་ཤུ་རྫོགས་ནས། ད་ལྟའི་འཇིག་རྟེན་འདི་ཆགས་པའི་མགོ་བརྩམ་པ་ལ་འོག་གཞི་ཡིད་མཁའ་རྣམ་དག་ནམ་མཁའ་མཐིང་གསལ་ཆོས་འབྱུང་དབྱིབས་མུ་ཁྱུད་ཅན་ཞིག་ཆགས། དེ་སྟེང་རླུང་ལྗང་ནག་ཤར་ནུབ་ལྷོ་བྱང་དུ་འཐབ་པས་རྒྱ་གྲམ་གྱི་རྣམ་པ། དེ་སྟེང་སྤྲིན་གསེར་གྱི་སྙིང་པོ་ལས་ཆར་བབས་པས་ཆུ་དཀྱིལ་རླུང་གིས་ཁམས་རབ་འབྲིང་ཐ་གསུམ་འབྱེད་པའི་རི་རབ་གསེར་རི་རྡོ་སུལ་ལྕགས་རི་བཅས་མས་རིམ་ནས་ཡར་ཆགས། བཅུད་ཀྱི་སེམས་ཅན་ཡས་རིམ་ནས་མར་ཆགས་ཏེ། སྲིད་རྩེ་ནས་བཟུང་དམྱལ་བའི་བར་རྟོག་པ་ཇེ་རག་ལ་སོང་སྟེ། རིམ་གྱིས་དམྱལ་བའི་སེམས་ཅན་གཅིག་དང་པོ་སྐྱེ་བའི་བར། བར་བསྐལ་ཉི་ཤུ། དེ་ནས་གནས་པའི་མགོ་བརྩམས་ཏེ་ཚེ་ལོ་དཔག་མེད་ཐུབ་པ་ནས་བཅུ་པའི་བར་དུ་འགྲིབ་པ་ཡ་ཐོག་རིང་མོ། དེ་ནས་འཕེལ་ཏེ་ཚེ་ལོ་བརྒྱད་ཁྲི་འཕེལ། ཡང་འགྲིབ་སྟེ་བཅུ་པའི་བར་ཁུག་པ་གཅིགདེ་ལྟར་འཕེལ་འགྲིབ་བཅོ་བརྒྱད་རྫོགས།དེ་ནས་ཡར་འཕེལ་ཚེ་ལོ་དཔག་མེད་དུ་འཕེལ། དེ་ནས་འགྲིབ་པ་དང་སངས་རྒྱས་མོས་པ་འབྱོན་ནས་ཡར་འཕེལ་བརྒྱད་ཁྲིར་ཐུག་པ་མ་ཐོག་ཐུང་ངུ་སྟེ་བར་བསྐལ་ཉི་ཤུ། ཚེ་ལོ་བརྒྱད་ཁྲི་ནས་འཇིག་པའི་མགོ་བརྩམས་ཏེ་ཞིང་འདིའི་དམྱལ་བའི་སེམས་ཅན་གསར་སྐྱེ་གཅིག་མི་སྐྱེ་བར་ཞིང་གཞན་དང་གཞན་གྱི་དམྱལ་བར་སྐྱེ། དམྱལ་བ་རྡོ་རྗེ་གདན་དུ་མཚམས་མེད་དང་ཆོས་སྤོང་རྡོ་རྗེ་སློབ་དཔོན་ལ་དམ་ཉམས་པ་འགའ་ཞིག་ལས་དམྱལ་བ་རྣམས་སྟོང༌། དེ་ནས་རིམ་བཞིན་ཡི་དྭགས་དུད་འགྲོ་རྣམས་སྟོང། མི་རྣམས་རིམ་གྱིས་བསམ་གཏན་གཉིས་པའི་སེམས་ཐོབ་ནས་འཕོས་ཏེ་བསམ་གཏན་གཉིས་པའི་འོད་གསལ་གྱི་གནས་སུ་སྐྱེ། དེ་ནས་རྒྱལ་ཆེན་རིགས་བཞི་དང༌། སུམ་ཅུ་རྩ་གསུམ་དང༌། ནམ་མཁའ་ལ་བརྟེན་པའི་འདོད་ལྷའི་གནས་བཞི་པོ་བསམ་གཏན་གཉིས་པར་འཕོ། དེ་བཞིན་བསམ་གཏན་དང་པོ་རྣམས་གཉིས་པར་འཕོ། བསམ་གཏན་གཉིས་པ་ནས་དམྱལ་བའི་མཐིལ་གཉིས་བར་དུ་སྣ་ནས་དབུགས་རྒྱུ་མཁན་གཅིག་མེད་པར་འགྱུར། ཆར་མི་འབེབས་ཤིང་རྩི་ཤིང་ནགས་ཚལ་ཐམས་ཅད་སྐམ་ནས་ཉི་མ་བདུན་རིམ་གྱིས་ཤར་བས་རི་རབ་གླིང་བཞི་ལྷ་གནས་དང་བཅས་པ་མེས་ཚིག་ནས་མེ་ལྕེ་ཆེན་པོ་གཅིག་ཏུ་གྱུར་པ། རླུང་གིས་ཐུར་དུ་དེད་ནས་ངན་སོང་གནས་སྟོང་པ་རྣམས་བསྲེགས་ནས་དམྱལ་བའི་མེ་དང་འཕྲད་པ་ན། དང་པོ་དམྱལ་བའི་མེས་དུས་མཐའི་མེ་གྱེན་དུ་བསྲེགས་པ་དང༌། ལས་སྟོབས་ཤུགས་བཙན་པས་དུས་མཐའི་མེས་དམྱལ་བའི་མེ་ཐུར་དུ་བསྲེགས་པ་དང༌། ལྷན་ཅིག་དེའི་སེམས་ཅན་རྣམས་མིག་འབྱེད་འཛུམ་ཙམ་གྱི་ཡུན་ལ་ཞིང་གཞན་གྱི་མནར་མེད་དུ་སྐྱེ། དེ་ནས་མེ་ལྕེ་གྱེན་དུ་ལྡོག་པས་ལྷ་གནས་གོང་མ་གནས་སྟོང་པ་རྣམས་བསྲེགས་སྟེ་བསམ་གཏན་གཉིས་པ་མན་ཆད་ཐལ་ཕུང་ཆེན་པོ་གཅིག་ཏུ་གྱུར་པ་ལ།བསམ་གཏན་གཉིས་པ་རྣམས་གསུམ་པར་འཕོས་པས་བསམ་གཏན་གཉིས་པ་རྣམས་སྤྲིན་ཆུའི་སྙིང་པོ་ཅན་ཆགས་པ་ལས་ཆར་གྱི་རྒྱུན་གཉའ་ཤིང་ཙམ་དང༌། གཤོལ་མདའ་ཙམ་དུ་བབས་པས་སྔར་གྱི་ཐལ་ཕུང་དེ་ཆུས་བཤིག །བསམ་གཏན་གསུམ་པ་རྣམས་བཞི་པའི་སེམས་ཐོབ་ནས་འཕོས་ལ་འོག་རླུང་རྒྱ་གྲམ་འུ་རུ་རུ་གྱེན་དུ་འཕགས་ནས་བསམ་གཏན་གསུམ་པ་མན་ཆད་ཐལ་བ་རླུང་གིས་གཏོར་བ་ལྟ་བུར་གྱུར་ནས་ནམ་མཁའ་སྟོང་པ་གཅིག་ཏུ་གྱུར་པའི་བར་དུ་བར་བསྐལ་ཉི་ཤུ་སྟེ། བསྐལ་བ་ཆགས་གནས་འཇིག་སྟོང་བཞི་ཡི་ཡུན་ལ་བར་བསྐལ་བརྒྱད་ཅུ་དེ་ལ་བསྐལ་པ་ཆེན་པོ་གཅིག་ཅེས་བཏགས་པ་ཡིན་ལ་འདི་ནི་སྒོམ་ཚུལ་ཡིན། བཤད་ཚུལ་གཞན་ལས་ཤེས་དགོས། བསམ་གཏན་བཞི་པ་ཡང་མཐར་རང་བཞིན་གྱིས་འཇིག་སྟེ་མི་རྟག་གོ་དེ་བཞིན་དབྱར་དགུན་སྟོན་དཔྱིད་སོགས་དུས་བཞི་དང༌། ཉི་ཟླ་འཆར་ནུབ། ཕྲ་བ་སྐད་ཅིག་མ་སོགས་མི་རྟག་ཅིང༌།

དེ་ཡང་སྐྱེས་པའི་དུས་དེ་ཉིད་ལ་འཇིག་པ་དང་། སྐྱེ་བ་དེ་ཉིད་འཇིག་པའི་དོན་ཡིན། འཕགས་པ་ནམ་མཁའ་མདོག་གི་འདུལ་བའི་མདོར། སྐད་གཅིིག་མ་གང་ལ་སྐྱེས་པ་སྐད་ཅིག་མ་དེ་ཉིད་ལ་འཇིག་སྟེ་སྐད་ཅིག་མའི་རྒྱུན་ལ་གནས་པ་ཡོད་པ་མ་ཡིན་ནོ་ཞེས་གསུངས། སྐད་ཅིག་མ་གཅིག་ལ་རང་བཞིན་བརྟན་པོར་གནས་ཤིང་མི་འགྱུར་བའི་དངོས་པོ་ཞིག་ཡོད་ན་འདུས་བྱས་རང་བཞིན་མི་རྟག་པར་གསུངས་པ་འགལ། དེས་ན་རང་ཉིད་སྐྱེད་བྱེད་ཀྱི་རྒྱུ་དེ་གས་རང་ཉིད་འགགས་པར་བྱེད་པའི་རྒྱུ་ཡིན་པ་རེད། དེས་ན་རྟག་འཛིན་བདུད་འདིས་ཡིད་དབང་འཕྲོག་པས་ན་མི་རྟག་པ་སྒོམ་པ་ལ་འབད་དགོས།

**2 ངེས་པར་འཆི་བ་ལ་བསམ་པ།**

གཉིས་པ་ངེས་པར་འཆི་བ་ལ་བསམ་པ་ནི། སྐྱེ་བ་ཡོད་ན་འཆི་བ་ཆོས་ཉིད་དུ་གྲུབ་པས་ཉི་མ་ནུབ་རེར་ཕྱོགས་པའམ། གསོད་སར་འཁྲིད་པའི་དུད་འགྲོ་བཞིན་སྐད་ཅིག་རེ་རེ་སོང་ཡུད་ཙམ་རེ་རེ་སོང་བཞིན་ཚེ་འཛད་ཅིང་ཚེ་ལ་སྣོན་རྒྱུ་ནི་མེད་དེ། ཞི་བ་ལྷས། ཉིན་མཚན་སྡོད་པ་ཡོད་མེད་པར། །ཚེ་འདི་རྟག་ཏུ་གོད་འགྱུར་ཞིང༌། །སྣོན་པ་གུད་ནས་འོང་མེད་ན། །བདག་ལྟ་འཆི་བར་ཅེས་མི་འགྱུར། །ཞེས་གསུངས་པ་ལྟར་ལུས་ཀྱི་འབྱུང་བཞི་སྡུད། སྲོག་ནི་ཟད། དབུགས་ནི་འགགལུས་འདི་རོ་རུ་འགྱུར། སེམས་ནི་གཞན་དུ་འཁྱམ་དགོས་པ་ཡིན་སྙམ་དགོས། རྗེ་མི་ལས། རོ་ཞེས་བྱ་མཐོང་ན་འཇིགས་པ་དེ། །དུས་ད་ལྟ་རང་གི་རྩ་ན་གདའ། །ཞེས་དང༌། ལུང་ལས། ཁ་གཅིག་ཟས་ཀྱིས་བརྣངས་ནས་འཆི། །ལ་ལ་སྨན་གྱིས་འཆི་བ་ཡོད། །མི་མཐུན་རྐྱེན་དག་ཅི་ཞིག་སྨོས། །ཞེས་གསུངས།

**3 ནམ་འཆི་ངེས་མེད་ལ་བསམ་པ།**

གསུམ་པ་ནམ་འཆི་ངེས་མེད་ལ་བསམ་པ་ནི། ལོ་ཆུང་ནད་མེད་མཐུན་རྐྱེན་འཛོམ་ཡང་མི་འཆི་བའི་ངེས་པ་མེད། ཚེ་འདིའི་བདེ་སྐྱིད་སྙན་གསུམ་ཆེད་དུ་བྱ་རྩོལ་ལ་ཞེན་པའི་སྐབས་འདིར་གློ་བུར་འཆི་བ་ནམ་ཡོང་མི་ཤེས། འཆི་བའི་དུས་ཕ་མ་གཉེན་བཤེས་དགའ་མཛའ་སུས་ཀྱང་མི་ཕན། གྲྭ་སྟོང་ཕྲག་མང་པོའི་བླ་མ་ཡིན་ཡང་གྲྭ་པ་གཅིག་འཁྲིད་ས་མེད། སྡེ་འབུམ་ཕྲག་མང་པོའི་དཔོན་པོ་ཡིན་ཡང་གཡོག་པོ་གཅིག་འཁྲིད་ས་མེད། འཛམ་གླིང་ལོངས་སྤྱོད་བདག་པོ་ཡིན་ཡང་ཁབ་སྐུད་ཙམ་ཡང་འཁྱེར་ས་མེད། ཐ་ན་གཅེས་པའི་ལུས་ཀྱང་རང་དབང་མེད་པ་ཤུལ་དུ་བཞག་ནས་འགྲོ་དགོས། ཉལ་སའི་ཐ་མ་ན་ཉལ། ཟས་ཀྱི་ཐ་མ་ལ་སྤྱོད། གོས་ཀྱི་ཐ་མ་གྱོན། གཏམ་གྱི་ཐ་མ་གླེང༌། གཉེན་བཤེས་ཀྱིས་མཐའ་སྐོར་ཞིང་འཆི་བའི་དུས་ལ་བབས་ཚེ། བཤོལ་ནི་མི་ཐེབ། སྡོད་དབང་ནི་མེད། གཉེན་བཤེས་ལོངས་སྤྱོད་བློས་ནི་མི་ཐོང་རྗེས་སུ་མི་འབྲང་བར། གཅེར་བུ་ལག་པ་སྟོང་པར་ཕྱི་མའི་ལམ་པོ་ཆེར་འགྲོ་བའི་དུས་སུ་བསགས་ཚད་སྡིག་པ་དེ་རང་མིན་པ་སུས་ཀྱང་མི་འཁུར་བས། ཁུར་པོ་དེ་བླངས་ནས་འགྲོ་བ་མ་གཏོགས་མེད། སངས་རྒྱས་རི་དབང་གསེར་མདོག་མཚན་དཔེས་སྤྲས་པའང་འདོར་བའི་ཚུལ་སྟོན་པར་མཛད་དགོས་ན། བདག་ལྟ་བུའི་ཆུ་བུར་ལུས་ལ་སྙིང་པོ་ཅི་ཡོད་བསམ་དགོས། རྗེ་དྭགས་པོ་རིན་པོ་ཆེ་སྒྲུབ་པ་ལ་བྱོན་ཁར། བླ་མ་བྱ་ཡུ་བས། ངའི་སྙིང་དམར་པོ་ཕྱུང་ཡང་ཤ་དུམ་པ་ཞིག །འཆི་བ་མི་རྟག་པ་སྒོམ་པ་གལ་ཆེ། དེ་མ་སྒོམ་ན་ཆོས་གནད་དུ་མི་འགྲོ་བ་ཡིན་གསུངས། སྒམ་པོ་པས་ཀྱང་ཐུགས་དམ་མཐིལ་མཛད། དེའི་སློབ་མ་ཡང་སློབ་ཐམས་ཅད་ཀྱི་ཀྱང་འདི་ལ་ཐུགས་དམ་གཅེས་ཆེར་མཛད་པ་ཡིན། རྗེ་འཇིག་རྟེན་གསུམ་གྱི་མགོན་པོས། ཀཱ་ཅིས་ཀྱང་མི་རྟག་འཆི་བ་ལ། །ཆོས་འཇིག་རྟེན་གྱི་བྱ་བཞག་ཀྱང་རྫུན་པོར་གདའ། །ཆོས་བརྒྱད་འཇའ་ཚོན་གྱི་རི་མོ་ལ། །ཀཱ་བློ་གཏད་ཅིག་འདུག་གམ་མི་འདུག་སོམས། །ཞེས་གསུངས་པས། ད་ལྟ་བླ་སློབ་གྲོགས་མཆེད་དཔོན་གཡོག་བཟའ་ཚང་སོགས་བརྩེ་བས་འགྲོགས་པ་རྣམས་ཀྱང་མི་འབྲལ་བ་མེད། འཕྲལ་རྐྱེན་དྲག་པོའི་གློ་བུར་མི་འབྲལ་བའི་ངེས་པ་མེད་པས། འཕྲལ་སྣང་ཡུད་ཙམ་འདིར་བརྩེ་བས་འགྲོགས་ཤིང་སྐྱོང་དགོས། ཕ་དམ་པས། བཟའ་ཚང་མི་རྟག་ཚོང་འདུས་མགྲོན་པོ་འདྲ། །ངན་ཤག་འཐབ་མོ་མ་བྱེད་དེང་རི་བ། །ཅེས་གསུངས། དེ་བཞིན་དགྲ་གཉེན་ཡང་མི་རྟག་པ་ཚེ་སྟོད་སྨད་ལ་ཡང་འགྱུར་བ་དང༌། འཕགས་པ་ཀཏྱ་ནས། ཕ་ཤ་ཟ་ཞིང་མ་ལ་རྡེག །གསོད་པའི་དགྲ་བོ་དཔང་དུ་བཟུང༌། །ཆུང་མས་ཁྱོ་ཡི་རུས་ལ་འཆའ། །འཁོར་བའི་ཆོས་ལ་གད་མོ་བྲོ། །ཞེས་གསུངས་པ་བཞིན། དགྲ་གཉེན་ཆགས་སྡང་ཨ་འཐས་ན། ཕན་པ་མེད་པས་རྟག་ཏུ་བསམ་པ་བཟང་པོ་ལ་བསླབ། ད་ལྟ་བཟང་ངན་གྱི་སྣང་བ་འདི་ལ་རྟག་པ་མེད་དེ། མཁྱེན་གཟིགས་ཁུ་ནུ་རིན་པོ་ཆེས། ཡུལ་གྱི་རྣམ་པར་འགྱུར་བས་སེམས་མི་རྟག །བདེ་སྡུག་ཚོར་བས་འགྱུར་ཕྱིར་སེམས་མི་རྟག །འཆར་སྒོ་དུ་མས་འགྱུར་ཕྱིར་སེམས་མི་རྟག །སེམས་ཀྱང་དེ་ལྟར་གློག་ཕྲེང་རྨ་འབེབ་བྱེད། །ཅེས་གསུངས་པ་ལྟར་རྟག་བརྟན་མེད་པས། དུས་རྟག་ཏུ་འཆི་བ་མི་རྟག་པ་སྒོམ། རང་རྒྱུད་ཀྱི་སྐྱོན་ལ་རྟོག །ངེས་འབྱུང་དང་སྐྱོ་ཤས་བསྐྱེད། ཞི་དུལ་དང་བག་ཡོད་ལ་བསླབ། དུས་རྟག་ཏུ་ཡིད་ཕྱ་དུང་ངེ༌། སེམས་སྐྱོ་ཆད་དེ་དགོས། རྗེ་མི་ལས། མི་མེད་ལུང་པའི་བྲག་ཕུག་ན། །སྐྱོ་ཆད་དེ་བ་ལ་སངས་དུས་མེད། །བླ་མ་དུས་གསུམ་སངས་རྒྱས་ལ། །ཡིད་དུང་ངེ་བ་ལ་འབྲལ་བ་མེད། །ཅེས་གསུངས་པ་ལྟར་དགོས།

འཛམ་བུ་གླིང་པ་ལ་ཚེ་ཚད་ངེས་པ་མེད་པས་ནམ་འཆི་ཆ་མེད། འགལ་རྐྱེན་མང་བས་ནམ་འཆི་ཆ་མེད། འཚོ་རྐྱེན་ཉུང་བས་ནམ་འཆི་ཆ་མེད། ལུས་ལ་སྙིང་པོ་མེད་པས་ནམ་འཆི་ཆ་མེད་དེ། ཚོམ་ལས། སང་དང་འཇིག་རྟེན་ཕྱི་མ་གཉིས། །སྔོན་ལ་གང་ཡོང་ལྟོས་མེད་པས། །སང་གི་ཆེས་ལ་མི་འབད་པ། །ཕྱི་མའི་དོན་ལ་འབད་པར་རིགས། །ཞེས་གསུངས་ལ། འཆི་བའི་དུས་སུ་ཕན་ངེས་པ་དམ་པའི་ཆོས་མ་གཏོགས་མེད་པས་ཕན་ངེས་དམ་ཆོས་ཞིག་སྒྲུབ་དགོས། ཀུན་བཟང་བླ་མའི་ཞལ་ལུང་ལས། སྤྱིར་ལུས་སེམས་ཚོགས་པ་མི་རྟག་པས་གཡར་པོ་བདག་ཏུ་མ་འཛིན། འགྲོ་ན་ལམ་མི་རྟག་པས་གོམ་པ་ཆོས་ཕྱོགས་སུ་འདོར། འདུག་ན་གནས་མི་རྟག་པས་དག་པའི་ཞིང་ཁམས་ཡིད་ལ་བྱ། བཟའ་བཏུང་དང་ལོངས་སྤྱོད་མི་རྟག་པས་ཏིང་ངེ་འཛིན་ཟས་སུ་ཟ། ཉལ་ན་གཉིད་མི་རྟག་པས་འཁྲུལ་པ་འོད་གསལ་དུ་སྦྱངས། འབྱོར་ན་ནོར་མི་རྟག་པས་རྟག་ཏུ་དམན་ས་བཟུང༌། སྨྲ་བའི་ཚིག་མི་རྟག་པས་བཟླས་བརྗོད་དང་ཁ་ཏོན་བསྐུལ། དད་པ་དང་ངེས་འབྱུང་མི་རྟག་པས་དམ་བཅའ་བརྟན་པོར་བརྩོན། འདུ་ཤེས་དང་རྣམ་རྟོག་མི་རྟག་པས་མི་གཞི་བཟང་པོ་ལ་བསླབ། ཉམས་དང་རྟོགས་པ་མི་རྟག་པས་ཆོད་ཉིད་ཟད་སར་སྐྱོལ་དང༌། དེའི་དུས་སུ་སྐྱེ་འཆིའི་བར་ལག་འགྱེལ། འཆི་བྲོད་ཀྱི་གདེང་རྙེད། འཆི་མེད་ཀྱི་བཙན་ས་ཟིན། འཆི་ཡོང་སྙམ་པའི་ཡི་མུག་དེ་དེ་དུས་བསྒོམ་མི་དགོས་ཏེ། རྗེ་མི་ལས། ང་འཆི་བས་འཇིགས་ནས་རི་ལ་ཕྱིན། །ནམ་འཆི་ཆ་མེད་བསྒོམས་བསྒོམས་ནས། །འཆི་མེད་གཉུག་མའི་བཙན་ས་ཟིན། །ད་འཆི་བའི་འཇིགས་པ་བོར་ཏེ་ཐལ། །ཞེས་གསུངས། དེ་ལྟར་མ་བྱུང་བར་དུ་འཆི་བ་མི་རྟག་པ་འདི་ཁོ་ན་བསྒོམ་དགོས། མཉམ་མེད་དྭགས་པོས། ཡུན་རིང་མི་སྡོད་འཆི་བར་ངེས་ཀྱི་ཐར་པ་མྱུར་དུ་སྒྲུབས། །ཉི་མ་ནུབ་པའི་གྲིབ་སོ་བཞིན་དུ་མི་རྟག་ཕ་རོལ་འགྲོ་ངེས་ཀྱི། །ལེ་ལོ་སྙོམ་ལས་སྤོངས་ལ་བརྩོན་འགྲུས་དྲག་པོ་མེ་བཞིན་སྦོར། །ཞེས་དང༌། ཕ་དམ་པས། མི་རྟག་པ་འདི་རྒྱུད་ལ་སྐྱེས་ན་དང་པོ་ཆོས་ལ་འཇུག་པའི་རྒྱུ་བྱེད། བར་དུ་བརྩོན་འགྲུས་ཀྱི་ལྕག་བྱེད། མཐར་འོད་གསལ་ཆོས་སྐུར་ཐོབ་པར་བྱེད། ཅེས་དང༌། པོ་ཏོ་བའི་ཞལ་ནས། ངེད་ཀྱི་སྣང་སེལ་མི་རྟག་པ་སྒོམ་པ་འདི་རང་ཡིན་ཏེ་ཉེ་འབྲེལ་དང་ཡོ་བྱེད་ལ་སོགས་པ་ཚེ་འདིའི་སྣང་བ་ཀུན་བསལ་ནས་རང་གཅིག་པུར་གཉིས་སུ་མེད་པར་ཚེ་ཕ་རོལ་ཏུ་ཕྱད་ཅེས་འགྲོ་བར་ཤེས་ཙ་ན། ཆོས་མིན་པ་ཅེས་ཀྱང་བྱར་མེད་སྙམ་ནས་ཚེ་འདི་ལ་མ་ཆགས་པ་ཞིག་གདོད་འོང་བ་ཡིན། འདི་བློ་ལ་མ་སྐྱེས་བར་དུ་ཆོས་ཐམས་ཅད་འགགས་འདུག་པ་ཡིན་གསུངས། མཁྱེན་གཟིགས་ཁུ་ནུ་རིན་པོ་ཆེས། མི་རྟག་འཆི་བ་མ་དྲན་ན། །གསང་བ་འདུས་པ་མི་ཟབ་སྟེ། །མི་རྟག་འཆི་བ་དྲན་གྱུར་ན། །སྐྱབས་འགྲོ་་ཚིག་གཅིག་ཡིན་ཡང་ཟབ། །ཅེས་གསུངས། བཅོམ་ལྡན་འདས་ཀྱིས། ངའི་འཁོར་བུམ་པ་བཟང་པོ་འདྲ་བ། ཤཱ་རིས་བུ་དང༌། མོའུ་འགལ་གྱི་བུ་དང་འདྲ་བར་གདུག་ཚོད་ཡོན་དང་བཅས་པ་བྱིན་པ་བས་འདུས་བྱས་མི་རྟག་པ་སྒོམ་པ་གཅིག་གལ་ཆེ་གསུངས་པས། སྦྱོར་བ་སེམས་བསྐྱེད་དང་དངོས་གཞི་མི་རྟག་པ་གཤའ་མ་རྒྱུད་ལ་མ་སྐྱེས་བར་དུ་ཐབས་སྣ་ཚོགས་ཀྱིས་བློ་བཅོས་སྟེ་བསྒོམ། མི་རྟག་པའི་ཡོན་ཏན་ནི། འཁོར་བའི་ཉེས་སྤོང་ཡོན་ཏན་ངང་གི་འདུ། །རྟག་འཛིན་ལས་གྲོལ་དགྲ་གཉེན་ཆགས་སྡང་ཞིག །དགེ་ལ་རབ་བརྩོན་ཚེ་འདིར་འཁྲུལ་པར་ཤེས། །ཚོགས་གཉིས་རབ་རྫོགས་གྲགས་ལྡན་ལྷས་གཟིགས་ཤིང༌། །བདེ་བར་ཚེ་ཡི་འདུ་བྱེད་མཐོ་རིས་འགྲོ། །མྱུར་དུ་འཆི་མེད་བདུད་རྩིའི་གོ་འཕང་ཐོབ། ཞེས་སོ། །མཇུག་བསྔོ་བས་རྒྱས་ཐེབ་པར་བྱས་ལ་སྒྲུབ་བརྒྱུད་གོང་མའི་རྗེས་ཤུལ་སྙེགས་པ་ཞིག་འབད་དགོས་པ་ཡིན་ནོ། །

**༣ སྲིད་པ་བདེར་འཛིན་གྱི་གཉེན་པོར་འཁོར་བའི་ཉེས་དམིགས་ཀྱི་ཁྲིད།**

གསུམ་པ་སྲིད་པ་ལ་བདེ་བར་འཛིན་པའི་གཉེན་པོར་འཁོར་བའི་ཉེས་དམིགས་བསམ་པ་ལ་གཉིས། འཁོར་བ་སྤྱི་ཡི་ཉེས་དམིགས་བསྒོམ་པ་དང༌། བྱེ་བྲག་སོ་སོའི་ཉེས་དམིགས་བསྒོམ་པའོ། །སྤྱིར་ལམ་ཉམས་སུ་ལེན་པ་ལ། ལམ་གྱི་གེགས་ཉིད་ཤེས་ནས་སྤང་དགོས། ཞེན་ཆགས་དེ་རྒྱུད་ལ་ཡོད་ན་ལམ་ཡང་དག་སྐྱེ་མི་ཐུབ་པས། ལས་དང་པོ་པའི་རྒྱུད་ལ་ལམ་སྐྱེ་བའི་གེགས་ཀྱི་གཙོ་བོ་ནི་སྲིད་བའི་བདེ་བ་ལ་ཆགས་པ་ཉིད་ཡིན་པས་ན། དེའི་གཉེན་པོ་འཁོར་བའི་ཉེས་དམིགས་བསམ་དགོས། དེ་ལ་འཁྲིད་ཚུལ་གཞན་ལ་ལས་རྒྱུ་འབྲས་ཀྱི་ཁྲིད་སྔོན་དུ་བཤད་ཡོད་ཀྱང༌། འདིར་ནི་རྒྱལ་དབང་རིན་ཆེན་ཕུན་ཚོགས་ཀྱི་ཆོས་དྲུག་དབང་གི་རྒྱལ་པོའི་དགོངས་པ་བཞིན། དེ་བཞིན་གཤེགས་པས་བདེན་པ་བཞིའི་ཆོས་སྟོན་པ་ན། སྡུག་བསྔལ་ཤེས་པར་བྱ་ཞེས་གསུངས་པ་ལྟར། དང་པོ་སྡུག་བསྔལ་ཤེས་པར་བྱ་བ་འཁོར་བའི་ཉེས་དམིགས་དེ་ནས་ཀུན་འབྱུང་སྤང་བར་བྱ་བ་ལས་རྒྱུ་འབྲས་ཀྱི་ཁྲིད། ལམ་རྒྱུད་ལ་བསྟེན་པ་སྐྱབས་འགྲོ་ནས་བཟུང་ལྔ་ལྡན་གྱི་བླ་མ་སྐུ་བཞིའི་བར་དང༌། འགོག་པ་མངོན་དུ་བྱ་བ་འོད་གསལ་ཕྱག་རྒྱ་ཆེན་པོ་དངོས་གཞིའི་ཁྲིད་བཏབ་ནས། ལེ་ལོ་ཅན་འབད་མེད་དུ་གྲོལ་བ་གནས་ལུགས་ཕྱག་རྒྱ་ཆེན་པོ། བརྩོན་འགྲུས་ཅན་འབད་བཅས་སུ་གྲོལ་བ་ཐབས་ལམ་ནཱ་རོ་ཆོས་དྲུག་རྣམས་ཡིན་པས།

**1 འཁོར་བ་སྤྱི་ཡི་ཉེས་དམིགས་བསྒོམ་པ།**

དང་པོ་སྐྱེས་ནས་མ་ཤི་བ་མེད། ཤི་ནས་མེད་དུ་མི་འགྲོ་བས་སླར་ཡང་སྐྱེ་བ་ལེན་དགོས། སྐྱེ་བ་བླང་ཕྱིན་ཆད་འཁོར་བའི་གནས་ལས་མ་འདས་ཏེ། སྤྱིར་འཁོར་བ་ཟོ་ཆུན་འཕྱན་པ་ཞེས་ལས་དང་ཉོན་མོངས་པའི་ཐག་པས་དམ་དུ་བསྡམས་པ། འཁོར་ལོ་བསྐོར་མཁན་རྣམ་པར་ཤེས་པ་བསྐྱོད་པ་ལ་རག་ལས་པར་འཇུག་པ། འཁོར་བའི་ཁྲོན་པ་ཆེན་པོ་སྲིད་རྩེ་ནས་མནར་མེད་ལ་ཐུག་གི་བར་དུ་བར་མེད་འཕྱན་པ་ངན་སོང་ལ་རང་གི་རང་ཉིད་ཐུར་དུ་འགྲོ་བར་འཇུག་པ། ལྷ་མི་ལ་གྱེན་དུ་འབད་པས་ཇི་བཞིན་ལྟ་དྲངས་བར་བྱ་བ། མི་ཤེས་པ་ལ་སོགས་པ་ཉོན་མོངས་པ། ལས་དང༌།  སྐྱེ་བའི་ཀུན་ནས་ཉོན་མོངས་པ་གསུམ་ཡོད་ཀྱང༌། ཉོན་མོངས་པ་ལ་བརྟེན་ནས་ལས་བྱས་པ་དང༌། ལས་བྱས་པ་ལ་བརྟེན་ནས་སྡུག་བསྔལ་འབྱུང་བ། སྡུག་བསྔལ་ལ་བརྟེན་ནས་ཉོན་མོངས་པ་སྐྱེ་ཞིང་རྒྱུན་མི་ཆད་པར་འཁོར་ནས། སྔ་མ་དང་ཕྱི་མ་བར་གྱི་རིམ་པ་ངེས་པ་མི་ཟིན་པ་ཉི་མ་རེ་རེ་བཞིན་སྡུག་བསྔལ་དང་འགྱུར་བའི་སྡུག་བསྔལ་གྱིས་བཙོག་པའི་ཕྱིར་ཟོ་ཆུན་ཁྱུད་མོ་ཞེས་བྱ་ལ། དེ་བཞིན་དུ་འཁོར་བ་ཐོག་མེད་དུས་ནས་འཁྱམས་ཏེ་དགྲ་གཉེན་བར་གསུམ་མ་བྱས་པ་མེད། སེམས་ཅན་རེ་རེའི་མ་བྱས་པའི་གྲངས་མི་ཟད་པ་མདོ་ནས་གསུངས་པའི་དོན། མགོན་པོ་ཀླུ་སྒྲུབ་ཀྱིས། །རེ་རེས་བདག་གི་རུས་པའི་ཕུང་པོ་ནི། །ལྷུན་པོ་མཉམ་པ་སྙེད་ཅིག་འདས་གྱུར་ཏེ། །མ་ཡི་ཐུག་མཐའ་རྒྱ་ཤུག་ཚིག་གུ་ཙམ། །རིལ་བུར་བསྒྲང་ཡང་ས་ཡིས་ལང་མི་འགྱུར། །ཞེས་གསུངས་པ་ལྟར། འཁོར་བ་འདི་ནི་ཐར་དུས་མེད་པའི་བཙོན་ཁང༌། སླེབ་དུས་མེད་པའི་མགྲོན་པོ་དང་འདྲ། ལས་ལ་ཟིན་དུས་མེད་པའི་སྡུག་བསྔལ། འདོད་པས་ཚིམ་པ་མེད་པའི་སྡུག་བསྔལ། སྐྱེ་ཤི་ཟད་པ་མེད་པས་སྡུག་བསྔལ། ཁམས་གསུམ་འཁོར་བ་གང་དུ་སྐྱེས་ཀྱང་སྡུག་བསྔལ་གྱི་རང་བཞིན། སྡུག་བསྔལ་གྱི་ཡོ་ལང༌། སྡུག་བསྔལ་གྱི་འཁྲུལ་འཁོར་ལས་མ་འདས་པས། དེ་ལས་ཐར་བར་ངེས་པའི་དམ་ཆོས་གཤའ་མ་ཞིག་བསྒྲུབས་ནས་སངས་རྒྱས་ཀྱི་གོ་འཕང་ཐོབ་པར་བྱ་སྙམ་མོ། །

1. **བྱེ་བྲག་སོ་སོའི་སྡུག་བསྔལ་བསམ་པ།**

གཉིས་པ་བྱེ་བྲག་སོ་སོའི་སྡུག་བསྔལ་བསམ་པ་ནི། ལུང་ལས༌། །ཡང་སོས་ཐིག་ནག་བདུད་འཇོམས་དང༌། །ངུ་འབོད་ངུ་འབོད་ཆེན་པོ་དང༌། །ཚ་བ་རབ་ཚ་མནར་མེད་བརྒྱད། །ཅེས་པ་ལྟར། དང་པོ་ཡང་སོས་ནི། ལྕགས་བསྲེགས་ས་གཞི་དམར་ལམ་མེ་བ་མདག་མེ་སྨུག་ནག་ཁྲུང་གང་ཙམ་འབར་བའི་ཀློང་དུ་རང་གི་སྔར་བྱས་ལས་འབྲས་ཐོག་ཏུ་བབས་པའི་སེམས་ཅན་དེ། ལུས་བོང་འཛམ་བུ་གླིང་པའི་མི་བཞི་འགྱུར་ཙམ་མདོག་སྨུག་ནག་ཁྲག་ཚོས་པ་ལྟ་བུ་པགས་པ་སྲབ་པ། ཤ་ཚགས་དམ་པ། ཤིན་ཏུ་དྭངས་པམིག་ལྟ་བུ་རེག་བྱ་བསྲན་མི་བཟོད་པ། ཚ་སྲན་དང་འཇིགས་སྲན་ཆུང་བ་སྐྲ་གྱེན་ལ་ཟིང་བ། མིག་ཟུར་གསུམ། བ་སྤུ་གཟེང་བ། ཡན་ལག་རག་པ། གསུས་ཁྱིམ་ཆེ་བ་དཔག་ཏུ་མེད་པ་རྫུས་ཏེ་སྐྱེས་ཤིང་སྐྱེས་མ་ཐག་ཡིད་མི་དགའ་ཞིང་འཇིགས་ཞུམ་མེ་སོང་བ་དང༌། གཤིན་རྗེའི་སྐྱེས་བུ་སྟོབས་ལྡན་མཚོན་ཐོགས་འཇིགས་པའི་གཟུགས་ཅན་དག་འོང་སྟེ་མཚོན་ཆས་རྡེག་པ་དང༌། ཐམས་ཅད་ཕན་ཚུན་ཁོང་ཁྲོའི་སེམས་སྐྱེས་ན་འཐབ་པ་དང༌། གཅོད་པ་དང་འབིག་པ་ལ་སོགས་དུ་མས་ཤི་མ་ཐག་ནམ་མཁའ་ནས་ཡང་སོས་པར་གྱུར་ཅིག་ཅེས་པའི་སྒྲ་དང་རླུང་ཞིག་ལུས་ལ་ཕོག་མ་ཐག་སྔོན་བཞིན་འཚེ་བར་བྱེད་པས་སྡུག་བསྔལ་བར་མེད་དུ་མྱོང་བའོ། །མདོ་འཇིག་རྟེན་གདམས་པ་ལས། །མི་རྣམས་མི་ནི་གསོད་པ་དག །རྡེག་ཅིང་གཤག་ལ་ཡང་འཚོ་བས། །དེ་ཕྱིར་ཡང་སོས་ཡིན་པར་བཤད། །ཅེས་སོ། །ཐིག་ནག་ནི། གཞན་སྔར་བཞིན་ལ་དམྱལ་བའི་སེམས་ཅན་དེའི་ལུས་ལ་ཐིག་ནག་པོ་དུ་མས་བཏབ་སྟེ་སོག་ལེ་རྣོན་པོ་མེ་འབར་བས་འདྲ་ཞིང༌། སྟ་རེས་གཤག་པར་འགྱུར་བའི་སྡུག་བསྔལ་བའོ། །འཇིག་རྟེན་གདམས་པའི་མདོ་ལས། །གང་ཕྱིར་དེ་ནི་ཤིང་བཞིན་དུ། །ཐིག་ནག་བཏབ་ནས་སོག་ལེ་དག །འབར་བ་ཡིས་ནི་གཤག་བྱེད་པ། །དེ་ཕྱིར་ཐིག་ནག་ཡིན་པར་བཤད། །ཅེས་སོ། །བསྡུས་འཇོམས་ནི། ལྕགས་ཀྱི་གཏུན་ཆེན་ནང་དུ་དམྱལ་བའི་སེམས་ཅན་དེ་བླུགས་ནས་ལྕགས་ཀྱི་ཐོ་ཆེན་མེ་འབར་བ་ཀླད་ལ་བསྐོར་ཞིང་ཕྱེ་མར་བྱེད་པས་ངུ་ཅོ་དི་རི་རི་འཇིགས་སྐྲག་བསམ་ཡུལ་ལས་འདས་པའི་ངང་དུ་ཤི། སླར་ཐོ་བ་བཏེགས་པ་ན་སོས། དེ་བཞིན་རི་མ་ཧེ་གཡག་རྒོད་སོགས་ཀྱི་གཟུགས་སུ་གྱུར་པའི་བར་དུ་ཏིལ་བཞིན་བཙིར་ཏེ་ཤི་སོས་འཇིགས་སྐྲག་བར་མེད་ཀྱི་སྡུག་བསྔལ་བའོ། །མདོ་ལས། །རི་དང་ཐོ་བ་འབར་བས་གཟིར། །གང་ཕྱིར་བསྡུས་ནས་དེར་འདོར་དང༌། །བརྡུང་དང་བསྲེག་པར་བྱེད་པས་ན། །དེ་ཡི་ཕྱིར་ན་བསྡུད་འཇོམས་ཏེ། །ཞེས་སོ། ངུ་འབོད་ནི། ལྕགས་བསྲེགས་མེ་འབར་ཁང་པ་སྒོ་མེད་པའི་ནང་དུ་འཚོད་ཅིང་སྡུག་བསྔལ་བར་མེད་པས་ངུ་འབོད་བྱེད་པའོ། །མདོ་ལས། །དེར་ནི་དྲག་པོས་མེ་དག་གིས། །རྒྱུན་མི་ཆད་པར་བསྲེགས་པས་ན། །གང་ཕྱིར་སྐད་ནི་དྲག་འབྱིན་པ། །དེ་ཕྱིར་དེ་ནི་ངུ་འབོད་དོ། །ཞེས་སོ། །ངུ་འབོད་ཆེན་པོ་ནི་ལྕགས་ཁང་སྒོ་མེད་མེ་འབར་གཉིས་རིམས་སུ་ཚུད་པས་མི་ཐར་བའི་འོ་དོད་ཆེན་པོ་འབོད་ཅིང་སྔར་བས་ཉིས་འགྱུར་སྡུག་བསྔལ་མྱོང་བའོ། །མདོ་ལས། མེ་བསྲེགས་པ་ཡང་དྲག་ཕྱིར་དང༌། ངུ་འབོད་པ་ཡང་ཆེ་ཕྱིར་དང༌། ཇེ་ཞིང་ཆེ་བ་ཉིད་ཀྱི་ཕྱིར། །དེ་ནི་ངུ་འབོད་ཆེན་པོ་ཡིན། ཞེས་སོ། ། ཚ་བ་ནི་ལྕགས་སྣོད་སྟོང་གསུམ་ཙམ་གྱི་ནང་དུ་ཁྲོ་ཆུས་འཚོད་པ་དང༌། སྟེང་དུ་ཐོན་རིམ་བཞིན་དུ་ལྕགས་ཀྱུས་བཟུང་ཞིང་ཐོ་བས་བརྡུང་བའི་དྲན་པ་ཉམས་པ་དེ་བདེ་བར་རློམ་དགོས་པའི་སྡུག་བསྔལ་བའོ། །མདོ་ལས། །གང་ཕྱིར་རྟག་ཏུ་ཚ་བའི་མེས། །གདུང་བ་དྲག་པོ་སྐྱེ་བའི་ཕྱིར། །འཇིག་རྟེན་དུ་ནི་ཚ་བའི་མེས། །དོན་དུ་མཐུན་པར་གྲགས་པ་ཡིན། །ཞེས་སོ། །རབ་ཏུ་ཚ་བ། ལྕགས་ཁྱིམ་མེ་འབར་ནང་དུ་ལྕགས་ཀྱི་གསལ་ཤིང་རྩེ་གསུམ་མེ་འབར་འོག་སྒོ་དང་འཕོང་ཚོས་ནས་བསྣུན་པས་ཕྲག་པ་དང་སྤྱི་བོ་བར་ཕུག་པས་ཁ་སྣ་ནས་མེ་ལྕེ་ལྷབ་ཀྱིས་འབྱུང་བ་དང་མཉམ་དུ་ཁྲག་ཞག་འབབ་པ་སོགས་ཀྱིས་སྡུག་བསྔལ་བའོ། །མདོ་ལས། །མེ་ནི་རབ་ཏུ་དྲག་པོ་ཡིས། །དེར་འཁོད་སེམས་ཅན་སྲེག་པར་བྱེད། །ཚ་བ་ཕུལ་དུ་བྱུང་བས་ཏེ། །དེ་ཕྱིར་རབ་ཏུ་ཚ་བར་གསུངས། །ཞེས་སོ། མནར་མེད་ནི། ལྕགས་ཁྱིམ་མེ་འབར་བའི་ནང་དུ་གཤིན་རྗེའི་ལས་མཁན་རྣམས་ཀྱིས་ལྕགས་སྲེག་གི་སོལ་བ་རི་ལྟར་སྤུངས་པའི་ནང་དུ་བཅུག་ནས་དམྱལ་བའི་སེམས་ཅན་བསྲེགས། མེ་དང་ལུས་གཉིས་མེད་དུ་འདྲེས་ཁྲོ་ཆུ་ཁར་བླུགས་པ་སོགས་ལས་ཐར་བའི་དུས་མེད། ཉེ་འཁོར་ལྷག་པ་བཅུ་དྲུག་གིས་བསྐོར་བའི་ནང་དུ་བསྲེགས་པ་བཟོད་དཀའི་སྡུག་བསྔལ་བར་མེད་ཀྱིས་དེ་ལས་ལྷག་པ་མནར་རྒྱུ་མེད་པས་ན་མནར་མེད་ཅེས་བྱའོ། །མདོ་ལས། མེ་སྟག་དེ་ནི་ལུས་ཅན་གྱི། །རུས་པ་དག་ཀྱང་ལྡག་པར་གྱུར། །ཅུང་ཟད་བདེ་བའི་སྐབས་མེད་པས། །དེ་ཕྱིར་མནར་མེད་ཡིན་པར་བཤད། ཞེས་པས། ཚེ་ཚད་ནི། མདོ་དྲན་པ་ཉེར་བཞགས་ལས། །ཡང་སོས་ལ་སོགས་དྲུག་རིམ་བཞིན། །འདོད་ལྷའི་ཚེ་དང་ཉིན་ཞག་མཉམ། །ཞེས་པས། མི་ལོ་ལྔ་བཅུ་ལ་རྒྱལ་ཆེན་རིགས་བཞིའི་ཞག་གཅིག །དེ་སུམ་ཅུ་ལ་ཟླ་བ། དེ་བཅུ་གཉིས་ལ་ལོར་བྱས་པའི་རང་ལོ་ལྔ་བརྒྱ་ནི་རྒྱལ་ཆེན་རིགས་བཞིའི་ཚེ་ཚད་ཡིན་ཞིང༌།་དེ་དག་ཞག་གཅིག་ཏུ་བརྩིས་པས་དེ་སུམ་ཅུ་ལ་ཟླ་བ་ཟླ་བ་བཅུ་གཉིས་ལ་ལོར་བྱས་པས་རང་ལོ་ལྔ་བརྒྱ་ལ་ཡང་སོས་ཀྱི་ཚེ་ཚད་ཡིན། དེ་བཞིན་མི་ལོ་བརྒྱ་ལ་ཞག་གཅིག་ཏུ་བྱས་པའི་རང་ལོ་སྟོང་ལ་སུམ་ཅུ་རྩ་གསུམ་པའི་ཚེ་ཚད་དེ་ཞག་ཏུ་བྱས་པའི་རང་ལོ་སྟོང་ལ་ཐིག་ནག་ཚེ་ཚད། ཡང་མི་ལོ་ཉིས་བརྒྱ་ལ་ཞག་གཅིག་ཏུ་བྱས་པའི་རང་ལོ་སྟོང་ལ་འཐབ་བྲལ་བའི་ཚེ་ཚད། དེ་ཞག་ཏུ་བྱས་པའི་རང་ལོ་ཉིས་སྟོང་ལ་བདུད་འཇོམས་ཚེ་ཚད་དོ། །མི་ལོ་བཞི་བརྒྱ་ལ་ཞག་ཏུ་བྱས་པའི་རང་ལོ་བཞི་སྟོང་ལ་དགའ་ལྡན་བའི་ཚེ་ཚད། དེ་ཞག་ཏུ་བྱས་པའི་རང་ལོ་བཞི་སྟོང་ལ་ངུ་འབོད་དོ། །མི་ལོ་བརྒྱད་བརྒྱ་ལ་ཞག་ཏུ་བྱས་པའི་རང་ལོ་བརྒྱད་སྟོང་ལ་འཕྲུལ་དགའི་ཚེ་ཚད། དེ་ཞག་ཏུ་བྱས་པའི་རང་ལོ་བརྒྱད་སྟོང་ལ་ངུ་འབོད་ཆེན་པོའོ། །མི་ལོ་སྟོང་དྲུག་བརྒྱ་ལ་ཞག་གཅིག་ཏུ་བྱས་པའི་རང་ལོ་ཁྲི་དྲུག་སྟོང་ལ་གཞན་འཕྲུལ་དབང་བྱེད་པའི་ཚེ་ཚད། དེ་ཞག་ཏུ་བྱས་པའི་རང་ལོ་ཁྲི་དྲུག་སྟོང་ལ་ཚ་བའི་ཚེ་ཚད་དོ། །རབ་ཏུ་ཚ་བ་བར་བསྐལ་ཕྱེད་དང་མནར་མེད་པའི་བར་བསྐལ་གཅིག་ཐུབ་བོ། །དེ་ནི་མཚམས་མེད་ལས་བྱས་པའི་སེམས་ཅན་དང༌། སྔགས་སུ་ཞུགས་ནས་རྡོ་རྗེ་སློབ་དཔོན་ལ་ལོག་ལྟ་སྐྱེས་པ་སོགས་སྐྱེ་བའི་གནས་ཡིན་ཏེ། ལས་གཞན་གྱིས་འདིར་སྐྱེ་མི་ནུས། དེའི་འཁོར་ཉེ་འཁོར་བ་ནི། མེ་མ་མུར་གྱི་འོབ། རོ་མྱག་གི་འདམ། མཚོན་ཆའི་ཐང༌། རལ་གྲིའི་ནགས་ཚལ་བཞི་ནི་ཕྱོགས་བཞི་ནས་བཞི་རེ་སྟེ་བཅུ་དྲུགམཚམས་བཞི་ན་ལྕགས་ཀྱི་ཤལ་མ་རིའི་སྡོང་པོ་རེ་ཡོད་དོ། །མནར་མེད་ཀྱི་ལས་སྲབ་པ་དག་ཕྱིར་ཐོན་པའི་ཚེ་རྒྱང་ནས་གྲིབ་མ་ནག་ངམ་མེ་མཐོང་ནས་དགའ་སྟེ་ཕྱིན་པས་ཐལ་ཚན་མདག་མེ་རབ་འབར་དུ་ཚུད་ནས་སྡུག་བསྔལ་ལོ། །རོ་མྱག་འདམ་ནི་རྒྱང་ནས་ཆུ་མཐོང་བས་དགའ་སྟེ་ཕྱིན་པས་ཆུ་མེད་པ་རོ་སྣ་ཚོགས་པ་རུལ་བའི་འདམ་དུ་ཚུད་ནས་སྲིན་འབུ་ལུས་སེར་མགོ་ནག་དུག་མཆུ་རྣོ་ཅན་གྱིས་ཟ་ཞིང་འཚུབ་པའི་སྡུག་བསྔལ་བའོ། །རལ་གྲིའི་ཚལ་ནི། ནགས་ཚལ་མཐོང་ནས་དེར་རྒྱུག་པས་རལ་གྲིའི་ནགས་ཚལ་དང་འཕྲད་ནས་གཏུབ་པའི་སྡུག་བསྔལ་བའོ།ཤ་མ་རི་ནི། རི་བོ་རྩེ་མོ་དང་རྩ་བ་ནས་ཆགས་ཡུལ་དེས་འབོད་པ་ཐོས་ནས་འགྲོ་བའི་ཚེ་ལྕགས་སྡོང་ཚེར་མས་གང་བའི་རི་དེར་ཡར་མར་འགྲོད་པས། ལོ་མ་མཚོན་ཆའི་རྩེ་མོ་ཐུར་དང་གྱེན་དུ་བསྟན་ནས་གཏུབ། ཁྱི་སྲེ་བོ་དང༌།སྐྱེས་པ་བུད་མེད་འཇིགས་རུང་དག་གིས་འཁྱུད་ཅིང་ཟ་བའི་འགྲམ་ཁུང་ནས་ཀླད་པ་སྐྱ་རྩིར་གྱིས་འོང་བ་སོགས་ཀྱི་སྡུག་བསྔལ་བའོ། །གྲང་དམྱལ་བརྒྱད་ནི། ཁ་བ་དང་བུ་ཡུག་འཚུབས་ཤིང་མུན་ནག་ཤིན་ཏུ་མི་ཟད་པ་གངས་རི་དང་འཁྱག་རོམ་གྱི་ཁྲོད་དུ། དམྱལ་བའི་སེམས་ཅན་ལས་ཀྱིས་བརྫུས་སྐྱེས་སུ་གྱུར་པ་དེ་ལུས་དཔག་ཚད་དུ་མ་ལྡན་པ་གཞོན་ཤ་ཆགས་པ་མིག་ལྟ་བུ་ཚོར་བ་ཤིན་ཏུ་རག་པ་ཞིག་ཏུ་གྱུར་ལ། རླུང་ཤིན་ཏུ་མི་བཟད་པས་བརྡུང་བས་གྲང་བའི་རེག་བྱ་བཟོད་དུ་མེད་པའི་སྡུག་བསྔལ་བས་ལུས་ཆུ་བུར་གྱིས་གང་བ་ཆུ་བུར་ཅན། ཆུ་བུར་བརྡོལ་ནས་རྨར་སོང་བ་ཆུ་བུར་རྡོལ་བ་ཅན། གྲང་ཟུག་མི་བཟོད་སོ་འཚིར་བས་སོ་འཐམ་པ། སྨྲེ་ངག་བར་མེད་འདོན་པ་ཨ་ཆུ་ཆུ། སྐད་ཆགས་པས་ཤུགས་རིང་ཀྱེ་ཧུད་འདོན་པ་ཀྱཻ་ཧུད་འདོན་པ། ལྤགས་མདོག་སྔོན་པོ་བཞི་ཚལ་གས་པ་ཨུད་པལ་ལྟར་གས་པ། དེ་ལས་མདོག་དམར་པོར་གྱུར་ནས་བརྒྱད་ཚལ་གས་པ་པདྨ་ལྟར་གས་པ། དེ་ཡང་དམར་ནག་ཏུ་གྱུར་ནས་བཅུ་དྲུག་སོགས་གྲངས་མེད་གས་པ་པདྨ་ཆེན་པོ་ལྟར་གས་པ་སོགས་གྲང་བའི་སྡུག་བསྔལ་མྱོང་བའོ། །དེ་ཡང༌། ཨ་ཆུ་ཀྱི་ཧུད་སོ་ཐམ་པ། །ཆུ་བུར་ཅན་དང་ཆུ་བུར་རྡོལ། །པདྨ་པད་ཆེན་ལྟར་གས་པ། །ཨུ་པལ་ལྟར་གས་གྲངས་དམྱལ་བརྒྱད། །ཚེ་ཚད་ནི་ཡུལ་མངྒ་དྷ་ཡི་བྲེ་བོ་ཆེ་ཏིལ་ཁལ་བརྒྱད་ཅུ་ཐམ་པ་བླུག་སྣོད་དེ་ཏིལ་སྦྱང་སྣོད་གཅིག་ཡིན་པ་དེ་ནས་མི་ལོ་བརྒྱ་རེ་ལ་ཏིལ་རེ་ཕྱིར་ཕྱུང་བས་ཟད་པ་ན་ཆུ་བུར་ཅན་གྱི་ཚེ་ཚད། དེ་ཉི་ཤུ་ལ་ཆུ་བུར་རྡོལ་བ་ཅན། དེ་ཉི་ཤུ་སོ་འཐམ་པ་སོགས་འགྲེ་འོ།ཉི་ཚེ་བའི་སྡུག་བསྔལ་ནི། མཛོད་ལས། །ཟང་མོ་ཆེར་ཚོད་ཐོ་ལུམ་ཟ། ཁྲོ་ཆུ་འཐུང་དང་ལྕེ་རྨོས་རྨོད། ལྷེལ་མར་འགྲིལ་དང་འཁྱུད་མོའི་བསྡམ། ལྕགས་སྲེག་བྱེ་མར་རྔོད་སོགས་སོ། །ཞེས་དང༌། གཞན་ཡང་གནས་ངེས་མེད་སྡུག་བསྔལ་ངེས་མེད།བྲག་དང༌། རྡོ་ཡི་ནང་དུ་འཐུམ་པ་དང༌། ཆབ་རོམ་དང༌། ཆུ་ཚན་དུ་འཚོད་པ། ཕྱག་མ། ཕྲུ་བ། སྒོ། ཀ་བ། ཐབ་དང་ཐག་པ་སོགས་རྟག་ཏུ་བཀོལ་ཞིང་སྤྱོད་པའི་གཟུགས་སུ་འདུ་ཤེས་པས་སྡུག་བསྔལ་བའོ། །སྔོན་གྲུབ་ཐོབ་གླིང་རས་ཀྱིས་ཡར་འབྲོག་མཚོ་ནང་དུ་གཙང་བླ་རྟ་ནག་ཉ་ཆེན་དུ་སྐྱེས་པར་གཟིགས་པ་ལྟ་བུ་ཡིན། སྔོན་སངས་རྒྱས་ཞལ་བཞུགས་སྐབས་གནས་པའི་གྲོང་གི་ཤན་པ་ཞིག་གིས་མཚན་མོ་སྲོག་མི་གཅོད་པའི་ཁྲིམས་བླང་བ་ཤི་བས་ཉི་ཚེ་བའི་དམྱལ་བར་སྐྱེས་ཀྱང༌། མཚན་མོ་ཁང་བཟང་ཡིད་དུ་འོང་བ་ལ་བུད་མེད་བཞིས་མཆོད་ཅིང༌། ཉིན་མོ་བུད་མེད་བཞི་པོ་ཁྱི་སྲེ་བོ་བཞི་ལ་གྱུར་ནས་ཟ་བས་སྡུག་བསྔལ་བ་ཞིག་ཏུ་སྐྱེས་པ་དང༌། ཡང་གཙུག་ལག་ཁང་ཡིད་དུ་འོང་བར་དགེ་སློང་ལྔ་བརྒྱ་ཙམ་གནས་པ་ཉིན་གུང་ཙམ་ལ་གཎྜི་བརྡུང༌། གདུགས་ཚོད་ལ་འདུས་ཚེ་གཙུག་ལག་ཁང་ལྕགས་སྲེག་ཀྱི་ཁང་པར་ལྷུང་བཟེད་སོགས་མཚོན་ཆར་གྱུར་ནས་རྡེག་རེས་འབའ་ཞིག་བྱེད་པ་གདུགས་ཚོད་ཡོལ་ནས་སྔར་བཞིན་གྱེས་ཏེ་གནས་པར། སངས་རྒྱས་འོད་སྲུང་དྲུང་དུ་གུང་ཚིག་སྐབས་ཚིག་རྩུབ་རྒྱབ་པའི་རྣམ་སྨིན་ཡིན་པར་བཤད་པ་སོགས་མཐའ་ཡས་པའོ། །འཕགས་པ་ཀླུ་སྒྲུབ་ཀྱིས། །འདི་ན་ཉིན་གཅིག་མདུང་ཐུང་སུམ་བརྒྱ་ཡིས། །རབ་ཏུ་དྲག་བཏབ་སྡུག་བསྔལ་གང་ལགས་པ། །དེས་ནི་དམྱལ་བའི་སྡུག་བསྔལ་ཆུང་ངུ་ལའང༌། །འོལ་ཡང་མི་མཆིས་ཆར་ཡང་མི་ཕོད་དོ། །ཞེས་སོ། །དེ་ལྟར་ཚ་གྲང་གི་སྡུག་བསྔལ་སེམས་ཐོག་ཏུ་ལེན་སྐབས་ལྟད་མོ་བལྟ་བ་ལྟར་མ་ཡིན་པ་དེར་དངོས་སུ་སྐྱེས་ནས་སྡུག་བསྔལ་ཉམས་སུ་མྱོང་བ་མངོན་སུམ་ལྟ་བུ་བསམ་དགོས། གནས་དང༌།ལུས་དང༌། སྡུག་བསྔལ་དང༌། ཚེ་ཚད་བཅས་རིམ་པ་བཞིན་དུ་ཉམས་ཁྲིད་ལྟར་བསམ། དེའི་དུས་སུ་སེམས་སྡུག་ལྷང་ངེ་ཡོང་བ་སྐྱོ་ཤས་ཡིན་ལ། ཐར་འདོད་ཀྱི་བློ་སྐྱེ་བ་ནི་ངེས་འབྱུང་ཡིན་པས་ངེས་འབྱུང་གི་འབྲས་བུ་དང་བསམ་པ་གཉིས་ལས་འདི་བསམ་པ་ཡིན། དམྱལ་བར་སྐྱེ་བའི་རྒྱུ་གཙོ་ཆེར་ཞེ་སྡང་གིས་ཀུན་ནས་བསླངས་པའི་སྲོག་གཅོད་པ་སོགས་ཡིན་པས་དེ་དག་གི་ལས་ཐོག་མེད་ནས་བསགས་པ་གྲངས་ཀྱིས་མི་ཆོད་པས་བཤགས་སྡོམ་དང༌། དེར་སྐྱེས་པའི་སེམས་ཅན་ལ་མར་ཤེས་དྲིན་དྲན་གྱི་སྙིང་རྗེ་དང༌། དེ་ལྟའི་སྡུག་བསྔལ་རྒྱུ་འབྲས་གཉིས་དང་བྲལ་ན་ཅི་མ་རུང་སྙམ་པའི་འདུན་པ། བྲལ་བར་གྱུར་ཅིག་སྙམ་པའི་སྨོན་པ། བྲལ་བ་ཞིག་ངས་བྱའོ་སྙམ་པའི་དམ་བཅའ་དང་འབྲེལ་བ་སྟེ། འབྲེལ་བ་བཞི་ལྡན་གྱི་སྒོ་ནས། བསླུ་མེད་མཆོག་གསུམ་ལ་གསོལ་བ་འདེབས། གཙོ་བོ་རྒྱལ་བ་འགྲོ་བའི་མགོན་སོགས་འདོན། སྦྱོར་དངོས་རྗེས་གསུམ་ཚང་བ་ཉམས་སུ་ལེན་དགོས།

ཡི་དྭགས་ཀྱི་སྡུག་བསྔལ་ནི། །སྤྱིར་ཡི་དྭགས་རིགས་དུ་མ་ཡོད་ཀྱང༌། །བསྡུ་ན་ཕྱི་སྒྲིབ་ཅན་དང༌། ནང་སྒྲིབ་ཅན་དང༌། དགོས་ཁུལ་གྱི་སྒྲིབ་པ་ཅན་གསུམ་ཏེ། གང་དུ་སྐྱེ་བའི་གནས་ནི། མདག་མེ་དང༌། རྡོ་སྲེག་གིས་གང་བ། སྡོང་དུམ་མེས་ཚིག་པ་མང་པོ་དང༌། དུག་ཚེར་དྲག་པོ་ཐ་ཐོར་ཡོད་པ། གྲམ་པ་སྐྱ་ཁྲིག་གེ་དང༌། ན་བལ་སྐམ་པོ་མང་པོས་གཡེང་བ། བྱེ་མ་དང་སྲེག་མའི་ཐང་སྐྱ་བོ་ཚ་ངད་དང་ལྡན་པ།ཆུའི་སྒྲ་ཙམ་ཐོས་མ་མྱོང༌། དབྱར་དུས་ཟླ་བ་ཡང་ཚ་ཞིང་སྲེག་པ། དགུན་དུས་ཉི་མའང་གྲང་ནས་སྲན་མི་བཟོད་པའི་གནས་དེར། མི་ཡིས་བལྟས་པ་ཙམ་གྱིས་སེར་སྣའི་དུག་ཚད་ནད་ཀྱིས་ཁ་སྐོམ་ནས་མི་བཟོད་པ། ལུས་ཤྭ་མང་སྐམ་པོ་རྐོ་གྱོང་ལྟ་བུ། མགོ་བོ་རྫ་མ་ཙམ། ཁ་ཁབ་མིག་ཙམ། མགྲིན་པ་རྟ་རྔ་ཙམ། ལྟོ་བ་ཡུལ་ལྗོངས་ཙམ། ཡན་ལག་འཇག་སྐྱ་ཙམ། ཤ་ལྤགས་སྐམ་སྟེ་རུས་མིག་ཏུ་ཐིམ་པ། བཀྲེས་སྐོམ་མི་བཟོད་པས་དལ་མེད་རྟག་ཏུ་ཟས་སྐོམ་འཚོལ་བ། ལུས་མི་ཐེག་བཞིན་འགྲོ་བའི་སྒྲ་ལ་ཤིང་རྟ་གོག་པོ་འདྲུད་པའི་སྒྲ་ལྟར་ཚག་སྒྲ་དང་ཁོག་སྒྲ་འབྱིན་པ་ལྷུ་ཚིགས་འཐབ་པ་ལས་མེ་སྟག་དམར་ཚལ་ཚལ་བྱེད་པ་ངལ་དུབ་ཀྱི་ཟུག་རྔུ་དྲག་པོ་མྱོང་བཞིན་རྟག་ཏུ་ཆུ་དང་ཟས་སྐོམ་ཇི་ཙམ་བཙལ་ཡང་མི་རྙེད། རྙེད་ན་རང་དབང་མེད་པར་གཞན་གྱིས་འཕྲོག་ཅིང་མཚོན་ལྡན་གཤེད་མས་འདེད་ཅིང་རྡེག་པ་སོགས་ཀྱིས་སྡུག་བསྔལ་བའོ། །ནང་སྒྲིབ་ཅན་ནི། འབད་རྩོལ་དྲག་པོས་ལོ་སྟོང་ཕྲག་མང་པོ་ལ་བཙལ་བས་ཅུང་ཟད་རེ་རྙེད་པའི་ཚེ། ཟ་ན་ཁ་རུ་མི་ཆུད། ཆུད་ཀྱང་མགྲིན་པར་མི་ཐར། ཐར་ཀྱང་ལྟོ་བ་ནས་མེ་འབར་བས་འཚིགས་པ་སོགས་ཀྱིས་སྡུག་བསྔལ་བའོ། །དགོས་ཁུལ་གྱི་སྒྲིབ་པ་ཅན་ནི། ཡི་དྭགས་རེ་རེའི་ལུས་ལ་མང་པོའི་ཚང་བཅས་ནས་ཟ་བ་དང༌། ཟས་ཅུང་ཟད་རྙེད་པ་མེ་རུ་གྱུར་ནས་ཁ་ལྕེ་རུ་མེ་ལྷབ་ལྷབ་འབར་ནས་འཚིགས་པ་དང༌། བྱེ་ཚན་ཟ་བ་དང༌། རང་གི་སྦ་བའི་ཁྲག་རྣག་ཁ་ཟས་སུ་ཟ་བ་སོགས་དུ་མ་ཡོད་དོ། །སློབ་དཔོན་ཀླུ་སྒྲུབ་ཀྱིས། །ཡི་དྭགས་རྣམས་ལ་སོ་ཀའི་དུས་སུ་ནི། །ཟླ་བའང་ཚ་ལ་དགུན་གྱི་ཉི་མའང་གྲང༌།ལྗོན་ཤིང་འབྲས་བུ་མེད་འགྱུར་དེ་དག་གིས། །བལྟས་པ་ཙམ་གྱིས་ཀླུང་ཡང་སྐམ་པར་འགྱུར། །ཞེས་སོ། ཚེ་ཚད་ནི། མིའི་ཟླ་བ་གཅིག་ལ་ཡི་དྭགས་ཀྱི་ཞག་གཅིག་དུ་བྱས་པའི་རང་ལོ་ལྔ་བརྒྱ་ཐུབ་ཅིང༌། ངེས་མེད་དུ་ཚེ་འཕོས་བའང་ཡོད་དོ། །མཁའ་ལ་རྒྱུ་བའི་ཡི་དྭགས། རྒྱལ་བཙན་ཤི་འདྲེ། ཐེའུ་རང་སོགས་ཀྱང་བསམ་ངན་གནོད་སེམས་ཁོ་ནར་བརྩོན་ཞིང་ཚེ་འཕོས་མ་ཐག་ངན་སོང་དུ་འགྲོ་བ་མང་བའོ། །དེ་རྣམས་ལ་གོང་བཞིན་སྦྱོར་དངོས་རྗེས་ཚང་བསམ་དགོས།

དུད་འགྲོ་ལ། ཕལ་ཆེར་གླིང་བར་མུན་ནག་ཏུ་གནས་པ་དང༌། ཕྱི་ཡི་རྒྱ་མཚོ་ལ་གནས་པ་དང༌། ཁ་འཐོར་བ་མཐོ་རིས་སུ་གནས་པའང་ཡོད་དོ། །དེ་རྣམས་སྤྱི་ཁྱབ་ཏུ་བླུན་ཞིང་རྨོངས་པ་རི་རབ་ཀྱིས་ནོན་པ་ལྟ་བུའི་སྡུག་བསྔལ་དང༌། ཆེ་བ་ལ་ལས་ནི་ཉ་དང་ཆུ་སྲིན་གྱི་རིགས་རིའི་རྒྱལ་པོ་རི་རབ་ལ་ལན་གསུམ་དཀྲིས་འཁོར་བ། ཆུང་བ་ཁབ་རྩེ་ཙམ་སོགས། ཆེ་བས་ཆུང་བ་རྣམས་ཁྱུར་མིད་བྱེད། ཆུང་བས་ཆེ་བ་ཟ་ཞིང༌། དུང་སོགས་པ་འགས་ཆུ་སྲིན་ལ་སོགས་ཆེན་པོ་རྣམས་འབིགས་ཤིང་གསོད་པ།ཀླུ་རྣམས་ལ་བྱེ་ཚན་ཀྱི་ཆར་འབབ་པ་དང་མཁའ་ལྡིང་གིས་འཚེ་བའི་སྡུག་བསྔལ་སོགས་བརྗོད་ཀྱིས་མི་ལང། ཁ་འཐོར་རྣམས་མུ་ཏིག་དང༌། རུས་པ༌། ཤ་ལྤགས་སོགས་ཀྱི་ཆེད་དུ་གསོད་པ་དང༌། བཀོལ་ཞིང་སྤྱོད་པ་སོགས་སྡུག་བསྔལ་བསམ་གྱིས་མི་ཁྱབ་པའོ།

མི་ལ་འགྱུར་བའི་སྡུག་བསྔལ་དང༌། སྡུག་བསྔལ་གྱི་སྡུག་བསྔལ། ཁྱབ་པ་འདུ་བྱེད་ཀྱི་སྡུག་བསྔལ་ཆེན་པོ་གསུམ་དང༌། སྐྱེ་རྒ་ན་འཆིའི་སྡུག་བསྔལ་གྱི་ཆུ་བོ་ཆེན་པོ་བཞི། དགྲ་སྡང་བ་དང་འཕྲད་པའི་སྡུག་བསྔལ། གཉེན་བྱམས་པ་དང་བྲལ་བའི་སྡུག་བསྔལ། མི་འདོད་ཐོག་བབས་ཀྱི་སྡུག་བསྔལ། འདོད་པ་ཐོག་ཏུ་མི་འཁེལ་བའི་སྡུག་བསྔལ། ཡོད་པ་གསོག་སྲུང༌། མེད་པ་འཚོལ་དཀའ་སོགས་སྡུག་བསྔལ་དཔག་ཏུ་མེད་པའོ། །འགྱུར་བའི་སྡུག་བསྔལ་ནི་བདེ་སྐྱིད་ཡོད་འཕྲོ་ལ་སྡུག་བསྔལ་དུ་འགྱུར་བ་སྟེ། མཐོན་པོ་དམའ་སར་ལྷུང༌། ཕྱུག་པོ་དབུར་པོར་འགྱུར། ད་ལྟ་རྒྱུ་ནོར་ཡོད་པ་ད་ལྟ་ཇག་པས་འཕྲོག་པ་ལྟ་བུ་དང༌། ཁང་གཞིས་མེས་ཚིག་པ་ལྟ་བུ། གནམ་གྲུ་མཁའ་ལ་འཕུར་ནས་བདེ་བར་འགྲོ་བཞིན་པའི་སྐབས་གློ་བུར་སྐྱོན་ཤོར་ནས་སར་ལྷུང་བ་ལྟ་བུ་སོགས་འཕྲལ་དུ་འགྱུར་བའི་སྡུག་བསྔལ་བ་སྟེ། སྤྱིར་འཁོར་བའི་གནས་འདིར་བདེ་སྐྱིད་སྙན་གསུམ་ལྟར་སྣང་ལ་རྟག་པ་མེད་པའི་མཐར་སྡུག་བསྔལ་ཁོ་ན་ལས་མ་འདས་པ་ཡིན་པ་ཤེས་པའི་སྐྱོ་བ་བསྐྱེད་དགོས།

སྡུག་བསྔལ་གྱི་སྡུག་བསྔལ་ནི། དགྲས་དེད་པའི་ཁར་མཁར་འགྱེལ་བ་ལྟ་བུ་རང་ན་བའི་ཐོག་བུ་ཤི་བ་ལྟ་བུ།་སྡུག་བསྔལ་ཉིས་བརྩེགས་ཡོང་བ་སོགས། འཁོར་བའི་གནས་འདིར་སྡུག་བསྔལ་སྣོན་མར་གྱུར་པ་ཁོ་ན་ཡིན་པས་སྐྱོ་བ་བསྐྱེད་དགོས།

འདུ་བྱེད་ཀྱི་སྡུག་བསྔལ་ནི། ལྟར་སྣང་བདེ་བར་རློམ་པ་ཐམས་ཅད་སྡུག་བསྔལ་གྱི་རྒྱུ་ཡིན། ཟས་ཟོས་པ་དང༌། གོས་གྱོན་པ་གནས་ཁང་ལོངས་སྤྱོད་རྒྱན་དང་སྟོན་མོ་ཐམས་ཅད་སྡུག་བསྔལ་གྱི་རྒྱུས་སྒྲུབ་པས་འདི་ཐམས་ཅད་སྡུག་བསྔལ་ཁོ་ན་ཡིན།

སྐྱེ་བའི་སྡུག་བསྔལ་ནི། འཛམ་གླིང་མི་རྣམས་མངལ་སྐྱེས་ཡིན་པས། སློབ་སྤྲིང་ལས། ཤིན་ཏུ་མི་བཟད་དྲི་ང་མི་གཙང་གཅིར་བས་འགགས། །རབ་ཏུ་དོག་པས་མུན་ནག་འཐིབས་པོར་འདུག་པ་ཡི། །མངལ་གནས་དམྱལ་བ་ལྟ་བུའི་ནང་དུ་དེ་ཞུགས་ནས། །ལུས་ཡོང་བསྐུམ་ལ་སྡུག་བསྔལ་ཆེན་པོ་བརྣག་དགོས་སོ། །ཞེས་གསུངས་པ་ལྟར་མངལ་དུ་རྣམ་ཤེས་ཞུགས་ཏེ། ཕོ་བའི་འོག་ལོང་ཁའི་སྟེང་ན་ཁ་རྒལ་ཚིག་ལ་བསྟན་ནས་དྲི་ང་མི་གཙང་ལྗང་ལྗིན་གྱི་ཁྲོད་དུ་ཡོད་པ་ལ་རིམ་གྱིས་མེར་མེར་དང༌། ནུར་ནུར་སོགས་ནས་འགྱུར་བའི་སྡུག་བསྔལ་ཉམས་སུ་མྱོང༌། ཡན་ལག་དབང་པོ་དོད་པ་སོགས་ཀྱི་ཚེ། ཟུག་ངུ་དང༌། མུན་ནག་དང༌། སྐྱུག་བྲོ་བ་དང༌། བཙོན་རྭའི་འདུ་ཤེས་འབྱུང་ཞིང༌། མ་ལའང་མགོ་ན་བ་དང༌། སྐྱུག་པ་དང༌། ལུས་མི་བདེ་བ་མདངས་འགྱུར་ཞིང་སྦོས་པ་སོགས་འབྱུང༌། དེ་བཞིན་ཟས་ཚ་གྲང་འགྲངས་ལྟོགས་འགྲོ་འདུག་སོགས་བྱེད་ཚེ། བུ་ཡི་སྣང་བར་ཚ་བས་གདུང་ཞིང་གྲང་བས་བསིལ་བ། རླུང་གིས་འཁྱེར་བ། གཡང་དུ་ལྷུང་བ་ལྟ་བུ་སོགས་ཀྱི་འཇིགས་སྐྲག་གི་ཚོར་བ་དང༌། བཙས་པའི་སྐབས་རླུང་གི་མགོ་མཇུག་ལྡོག་ཚེ་སྟོབས་ཆེན་གྱིས་རྐང་པ་ནས་བཟུང་སྟེ་བསྐྱུར་བ་ལྟ་བུ་དང༌། ལྕགས་ཀྱི་གྱུར་མིད་ནས་དྲངས་པ་ལྟ་བུའི་སྣང་བ་འཆར། སྐྱེ་སྒོ་དོག་པ་རྣམས་མ་བུ་གཉིས་ཀ་འཆི་བའམ།བུ་འཆི་བའང་ཡོད།མིན་ཀྱང་ཤི་ལ་ཐུག་པའི་སྡུག་བསྔལ་མ་བུ་གཉིས་ཀས་མྱོང་བ་སྟེ། ཨོ་རྒྱན་ཆེན་པོས། མ་བུ་གཉིས་ཀ་གཤིན་ཡུལ་གོམ་ཕྱེད་བོར། །མ་ཡི་ཁ་རུས་མ་གཏོགས་རུས་ཚིགས་བྱེ། ཞེས་སོ། །བཙས་ན་ཕྲུ་མ་བཤུས་ཚེ་པགས་པ་བཤུས་པའི་སྡུག་བསྔལ་ལྟ་བུ། སྐྱེས་ནས་ལང་ཚོ་སྨིན་རིམ་བཞིན་ཚེ་འཕེལ་བ་ལྟར་སྣང་ཡང་དོན་དུ་སྐྱེས་ཉིན་ནས་བཟུང་ཚེ་ནི་ཉིན་རེ་བཞིན་དུ་འཆི་བར་ཇེ་ཉེར་འགྲོ་བ་དང༌། ཟིན་དུས་མེད་པའི་བྱ་བཞག་ལ་སྤྱོད་ཅིང་དེ་དག་སྡིག་པ་འབའ་ཞིག་ལ་འབྲེལ་བས་ངན་སོང་སྡུག་བསྔལ་གྱི་རྒྱུ་སྒྲུབ་པ་དང༌།

རྒས་པའི་སྡུག་བསྔལ་ནི། རིམ་པས་འབྱུང་བ་ལས་སྡེབ་ལ་བྱུང་ན་མི་ཐེག་པ་ལྟ་བུ་ཡོད་པ། རྒྱ་ཆེར་རོལ་པ་ལས། རྒ་བས་གཟུགས་སྡུག་གཟུགས་མི་སྡུག་པར་བྱེད། །རྒ་བས་གཟི་བརྗིད་འཕྲོག་ཅིག་མཐུ་སྟོབས་འཕྲོག །རྒ་བས་བདེ་བ་འཕྲོག་ཅིང་བརྙས་པར་བྱེད། །རྒ་བས་འཆི་བྱེད་རྒ་བས་མདངས་ཀྱང་འཕྲོག །ཞེས་དང༌། རྗེ་མི་ལས། །རྟོད་ཕུར་འདོན་པའི་ལྡང་ལུགས་དང་གཅིག །བྱ་ལ་འཇབ་པའི་འགྲོ་ལུགས་དང་གཉིས། །ས་རྡོ་ཆད་པའི་སྡོད་ལུགས་དང་གསུམ། །གསུམ་འདི་གསུམ་འཛོམས་པའི་དུས་ཚོད་ན། །ཨ་ཕྱི་སྒྱུ་ལུས་ཀྱི་རྒུད་པའི་ཡིད་ཕམ་མ། །ཕྱི་པགས་པ་འདུས་པའི་གཉེར་མ་དང་གཅིག །ནང་ཤ་ཁྲག་ཟད་པའི་འབུར་གོ་དང་གཉིས། །བར་གླེན་ལྐུགས་འོན་ལོང་ཐོམ་ཡོལ་དང་གསུམ། །གསུམ་འདི་གསུམ་འཛོམས་པའི་དུས་ཚོད་ན། །ཨ་ཕྱི་མི་སྡུག་སྟོན་པའི་ཁྲོ་གཉེར་ཅན། །ལྕི་ལ་ཧྲུལ་བའི་དུག་པོ་དང་གཅིག །གྲང་ལ་ཉོག་པའི་བཟའ་བཏུང་དང་གཉིས། །ལྤགས་སྤོ་བཞི་སྦྱོར་གྱི་མལ་ས་དང་གསུམ། །གསུམ་འདི་གསུམ་འཛོམས་པའི་དུས་ཚོད་ན། །ཨ་ཕྱི་མིས་འགོམ་ཁྱིས་འགོམ་གྱི་རྟོགས་ལྡན་མ། ཞེས་གསུངས་པ་ལྟར་རོ། །

ན་བའི་སྡུག་བསྔལ་ནི། རྒྱ་ཆེ་རོལ་པ་ལས། དཔེར་ན་དགུན་སྨད་རླུང་དང་ཁ་བ་ཆེ། །ཙ་ཤིང་གེལ་པ་ནག་སྨན་མདངས་ཀྱང་འཕྲོག །དེ་ལྟར་ནད་འདིས་འགྲོ་བའི་མདངས་འཕྲོག་ཅིང༌། །དབང་པོ་ཟུངས་དང་སྟོབས་ནི་ཉམས་པར་བྱེད། །ཅེས་གསུངས་པ་ལྟར་མལ་གྱི་གཏིང་དུ་ལྷུང༌། ན་བའི་ཟུག་གཟེར་གྱིས་བཏབ། ཟས་སྐོམ་གྱི་ཞེན་པ་བྲལ། ཉིན་དང་མཚན་མི་ཆོད། གཉིད་མི་འོང་ཞིང་ཤེས་པ་འཁྲུལ། བཤའ་གཅོད་གཏུབ་པ་སོགས་ཀྱི་སྡུག་བསྔལ་མི་འདོད་བཞིན་སྤྱོད་འཆི་བ་གློ་བུར་འོང་སྙམ་གྱིས་སྐྲགསྨན་པའི་ངོ་སྲུང༌། ཡོ་བྱད་ཐམས་ཅད་ཟད། གཞན་སུན་རང་སྡུག་པ་སོགས་ཀྱི་སྡུག་བསྔལ་བ་སྟེ། ཀླུ་སྒྲུབ་གཉིས་པ་འཇིག་རྟེན་གསུམ་མགོན་གྱིས། ལུས་འབྱུང་བཞི་ལ་དར་རྒུད་བྱུང་ཙ་ན། །རྒྱུག་ཤེད་དང་དཔའ་རྩལ་ཡང་རྫུན་པོར་གདའ། །ལང་ཚོ་སྟོན་ཀའི་མེ་ཏོག་ལ། །ཀྭ་བློ་གཏད་ཅིག་འདུག་གམ་མི་འདུག་སོམས། །ཞེས་གསུངས་སོ། །

འཆི་བའི་སྡུག་བསྔལ་ནི། རྒྱ་ཆེར་རོལ་པ་ལས། འཆི་དང་འཕོ་དང་འཆི་འཕོ་དུས་བྱེད་པ། །འཕངས་ཤིང་སྡུག་པའི་སྐྱེ་བོ་རྟག་ཏུ་འབྲལ། །ཕྱིར་མི་འོང་ཞིང་འཕྲད་པར་འགྱུར་མ་ཡིན། །ཤིང་ལས་ལོ་འབྲུལ་འདྲ་ཞིང་ཀླུང་རྒྱུན་མཚུངས། ཞེས་གསུངས་པ་ལྟར་རང་གཅིག་པུར་ཕ་རོལ་དུ་འགྲོ། བསགས་པའི་ཟས་ནོར་དང༌། བརྩེ་བའི་གཉེན་འཁོར་ཐམས་ཅད་ཤུལ་དུ་འཇོག །འཆི་བའི་ཚོར་བས་ནི་གདུང༌། སྙིང་ནི་མི་དགའ། སྒྲ་ངར་ངར་པོ་ནི་འདོན། སྨན་པས་ནི་བོར། ཕོ་ཚོད་དང་སྙེམ་པའི་གདེང་ཤོར། འཁྲུལ་སྣང་གི་མས་གཏུགས་འཇིག་རྟེན་ཕ་རོལ་དུ་ནི་འགྲོ། སྐྱས་ཆེན་པོས་ནི་འདེགས། མུན་པ་ཆེན་པོར་ནི་ཞུགས །ལས་ཀྱི་རླུང་གིས་བདས། ས་ཚུགས་མེད་པའི་ཕྱོགས་སུ་ནི་འགྲོ།ནོར་བསྒོ་བཤའ་བྱར་ནི་མེད།བློས་ནི་མི་ཐོང༌། ངན་སོང་སྡུག་བསྔལ་དྲན་པས་འཇིགས་ཤིང་སྐྲག །འཆི་བ་གློ་བུར་སླེབས་པས་ཉམ་ང༌། གསོན་པའི་སྣང་བ་ནུབ་པའི་བག་གྲང༌། སྡིག་ཆེན་རྣམས་བྲང་སེན་རྗེས་ཀྱིས་བཀང་ནས་ལུས་ཀྱི་འབྱུང་བ་སྡུད། དབུགས་ནི་ངར། ཡན་ལག་ནི་གཡོབ།འདུ་ཤེས་ནི་འཁྲུལ། དབུགས་ཀྱི་རྒྱུ་བ་ནི་ཆད། ཁ་གདང་ཞིང་མིག་སྐྱ་ལོག་གེ་འཆི་བའོ། །རྗེ་མི་ལས། མི་སྡིག་ཅན་འཆི་བ་མཐོང་ཙ་ན། །ལས་རྒྱུ་འབྲས་སྟོན་པའི་སློབ་དཔོན་ཡིན། ཞེས་གསུངས། ཤི་ནས་མེད་མི་འགྲོ་སྟེ། གཤིན་རྗེའི་བསུ་མ་སླེབས། བར་དོའི་སྣང་བ་ཤར། མགོན་སྐྱབས་ནི་མེད། འཇིགས་པའི་སྒྲ་བཞི། ཡ་ང་བའི་གཡང་ས་གསུམ་སོགས་ཀྱིས་སྡུག་བསྔལ་ཞིང་ལུས་འཚོལ་བར་བྱེད་དོ། །དེ་ལྟ་བུས་འཆི་བ་ནམ་ཡོང་ཆ་མེད་པས་དེ་དུས་ཕན་ངེས་ཆོས་མ་གཏོགས་མེད། པོ་ཏོ་བའི་ཞལ་ནས། ཁྱོད་ཀྱིས་འཆི་བ་མི་རྟག་པ་མང་དུ་སོམ་དང༌། དེར་འཆི་ངེས་པའི་བློ་གཅིག་བྱུང་ན། སྡིག་པ་སྤང་བ་ལ་དཀའ་རྒྱུ་མེད་པ་ཞིག་འོང་གི །དེའི་སྟེང་དུ་བྱམས་པ་དང་སྙིང་རྗེ་མང་དུ་སྒོམས་དང༌།སེམས་ཅན་གྱི་དོན་བྱེད་པ་ལ་དཀའ་རྒྱུ་མེད་པ་ཞིག་འོང་གི །དེའི་སྟེང་དུ་ཆོས་རྣམས་ཀྱི་གནས་ལུགས་སྟོང་པ་ཉིད་མང་དུ་སྒོམས་དང་དེ་རྒྱུད་ལ་སྐྱེས་ན་འཁྲུལ་བ་སྦྱོང་བ་ལ་དཀའ་རྒྱུ་མེད་པ་ཞིག་འོང་གི་གསུངས་པས། འཆི་བ་མ་དྲན་ན་ཚེ་འདི་ལ་གཡེང་ནས་དགྲ་གཉེན་བར་མར་ཆགས་སྡང་རྨོངས་གསུམ་གྱིས་དུས་འདའ། རྒྱུ་ཟས་ལོངས་སྤྱོད་ལ་ཆོག་ཤེས་མེད་པའི་གསོག་སྲུང་སྤེལ་གསུམ་གྱིས་ཉིན་མཚན་བར་མེད་པ་གཡེང་ཞིང་དེ་དག་གཏོར་བརླག་ཡོང་དོགས་སོགས་ཀྱིས་སྡུག་བསྔལ་མཐའ་མེད་ཀྱི་རང་བཞིན་ལ་སྤྱོད་པ་ཡིན་ཏེ། རྗེ་མི་ལས། །ནོར་དང་པོ་བདག་སྐྱིད་གཞན་སྨོན་པོ། །ཅི་ཙམ་ཡོད་ཀྱང་ཆོག་ཤེས་མེད། །བར་དུ་སེར་སྣའི་མདུད་པས་བཅིངས། །དགེ་བའི་ཕྱོགས་སུ་གཏོང་མི་ཕོད། །དགྲ་འདྲེ་གཉིས་ཀྱི་གཡབ་མོ་ཡིན། །རང་གི་བསགས་པ་མི་ཡིས་སྤྱོད། །ཐ་མ་སྲོག་གི་བདུད་དུ་འོང༌། །དགྲ་བོའི་ནོར་གཉེར་སེམས་ལ་གཟན། །འཁོར་བའི་བསླུ་རྡོ་འདི་སྤངས་པ་ཡིན། ཞེས་དང༌། ཀླུ་སྒྲུབ་གཉིས་པ་འབྲི་གུང་པ་འཇིག་རྟེན་གསུམ་གྱི་མགོན་པོས། ནོར་བསགས་ནས་འཛད་པ་མཐོང་ཙ་ན། སེར་སྣ་དང་སྡུག་གསོགས་ཀྱང་རྫུན་པོར་གདའ། ཟས་ནོར་རྩྭ་ཁའི་ཟིལ་པ་ལ། ཀྭ་བློ་གཏད་ཅིག་འདུག་གམ་མི་འདུག་སོམས། ཞེས་གསུངས་པས། ཚེ་འདིར་རྙེད་བདེ་གྲགས་བསྟོད་རྣམས་ཐོབ་པ་ལ་རབ་ཏུ་ཞེན་ནས། དེའི་ཐབས་ཁོ་ན་ལ་དོན་དུ་གཉེར་བའི་གང་ཟག་དག་ལ་ཆོས་ཚུལ་བཞིན་བྱེད་པའི་སྐལ་པ་མེད། འདོད་པ་ཆེ་ཞིང་ཆོག་ཤེས་མེད་པར་སྲིད་པའི་བདེ་བ་དོན་དུ་གཉེར་བ་དེས་ལམ་སྒྲུབ་པ་ལ་བློ་ཁ་ཕྱོགས་སུ་མི་འཇུག གལ་ཏེ་ལམ་སྒྲུབ་པ་ལ་ཞུགས་སུ་ཆུགས་ཀྱང་ཐོས་བསམ་སོགས་གང་བྱས་ཚེ་འདིའི་དོན་དུ་སོང་ནས་མཐར་ཆོས་ལ་བརྟེན་ནས་ཉེས་པ་དུ་མ་འགྱུར་བའི་རྒྱུར་བས་ན། མདོར་ན། ད་ཕན་ཆད་འཆི་བ་མ་དྲན་པས་ཚེ་འདིའི་བྱ་གཞག་ལ་གཡེངས་ནས་ཆགས་སྡང་རྨོངས་གསུམ་དགྲ་གཉེན་ཉེ་རིང་བདེ་སྐྱིད་སྙན་གསུམ་ལ་ཆགས་ཏེ་དུས་ཚོད་ཆུད་ཟོས་བཏང་བས། ད་ནི་ཚེ་ལྷག་ཅུང་ཟད་ཡོད་པ་འདི་ལ་ངེས་པར་འཆི་ཆོས་ཤིག་བསྒྲུབ་སྙམ་པའི་དམ་བཅའ་བྱ་དགོས། རྗེ་མི་ལས། སྤྱིར་རྒྱལ་བ་མི་ཡི་དབང་པོ་དེས། །ཆོས་རྣམས་ཆོས་བརྒྱད་འཇོམས་ཕྱིར་གསུངས། །ད་ལྟའི་མཁས་པར་རློམ་པ་རྣམས། །ཆོས་བརྒྱད་ཆེ་རུ་མ་སོང་ངམ། །རྒྱལ་བས་ཚུལ་ཁྲིམས་གསུངས་པ་དེ། །འཇིག་རྟེན་བྱ་བ་སྤང་ཕྱིར་གསུངས། ད་ལྟའི་ཁྲིམས་སྲུང་བཙུན་པ་རྣམས། །བྱ་བཞག་མང་དུ་མ་སོང་ངམ། །མདོར་ན་འཆི་བ་མ་དྲན་པའི། །དམ་ཆོས་ཅི་བྱེད་ཇི་ནར་གདའ། ཞེས་གསུངས་སོ། །

ལྷ་མ་ཡིན་གྱི་སྡུག་བསྔལ་ནི། །ལྷ་ཡིས་བདེ་འབྱོར་ལ་ཕྲག་དོག་གི་མེས་གདུང་བས་གཡུལ་གཤོམ་ཏེ་འཐབ་རྩོད་ཁོ་ནས་དུས་འདའ་བ་རྟག་ཏུ་གཡུལ་ཕམ་པ་མང་ཞིང༌། ལྷ་ཡིས་མཚོན་ཆས་གཏུབ་པ་སོགས་ཀྱིས་འཆི་བས་སྡུག་བསྔལ་བའོ། །འདོད་ལྷ་ལའང་འཆི་འཕོའི་སྡུག་བསྔལ་མྱོང་དགོས་ཏེ། འཕགས་པ་ཀླུ་སྒྲུབ་ཀྱིས། ལུས་ཀྱི་ཁ་དོག་མི་སྡུག་འགྱུར་བ་དང༌། །སྟན་ལ་མི་དགའ་མེ་ཏོག་ཕྲེང་རྙིང་དང༌། གོས་ལ་དྲི་མ་ཆགས་དང་ལུས་ལ་ནི།སྔོན་ཆད་མེད་པའི་རྔུལ་འབྱུང་ཞེས་བྱ་བ། །མཐོ་རིས་འཆི་འཕོ་སྒྲོན་བྱེད་སྔ་ལྟས་ལྔ།ཞེས་འཆི་འཕོས་ལྔ་ལྟས་ཤར་བས་རང་འཆི་བར་ཤེས་པས་སྡུག་བསྔལ།ཟླ་བོ་རྣམས་ཀྱིས་ཤེས་ཏེ་མེ་ཏོག་འཐོར་ཞིང་རྒྱང་ནས་སྨོན་ལམ་འདེབས། གཅིག་པུར་ལུས་པ་སྡུག་བསྔལ་ཞིང་གར་སྐྱེས་ལྷ་མིག་གིས་མཐོང་བས་སྡུག་བསྔལ་གྱི་གནས་སུ་སྐྱེ་བ་མཐོང་ན་ནི་འཕོ་བའི་སྡུག་བསྔལ་མ་སང་གོང་དུ་ལྟུང་བའི་སྡུག་བསྔལ་གྱིས་ནོན་བཞིན་འོ་དོད་འབོད་པས་ལྷ་ཡི་ཞག་བདུན་དུ་སྡོད་དགོས། ལྷ་སུམ་ཅུ་རྩ་གསུམ་པའི་ཞག་བདུན་ལ་མི་ལོ་བདུན་བརྒྱ་ཡིན། དེ་བར་སྔར་གྱི་བདེ་སྐྱིད་དྲན་ཀྱང་སྡོད་དབང་མེད་པས་སྡུག་བསྔལ། ཁམས་གོང་མ་གཉིས་འཆི་འཕོའི་སྡུག་བསྔལ་མངོན་གྱུར་མེད་ཀྱང༌། ཁྱབ་པ་འདུས་བྱེད་ཀྱི་སྡུག་བསྔལ་ལས་མ་འདས། འཕེན་བྱེད་ཀྱི་ལས་ཟད་ནས་མདའ་ནམ་མཁར་འཕང་ནས་ས་ལ་ལྷུང་བ་བཞིན་གནས་རིས་འོག་མར་ལྷུང་བས་སྡུག་བསྔལ་བ་ཡིན་ཏེ། མགོན་པོ་བྱམས་པས། འགྲོ་ལྔ་དག་ལ་བདེ་བ་མེད། །མི་གཙང་ཁང་པར་དྲི་ཞིམ་མེད། ཞེས་དང༌། ཀླུ་སྒྲུབ་གཉིས་པ་འབྲི་གུང་པ་འཇིག་རྟེན་གསུམ་གྱི་མགོན་པོས། སྐྱེ་འཆིའི་སྡུག་བསྔལ་མཐོང་ཙ་ན། །ཁྲོམ་ལྷ་མིའི་བདེ་སྐྱིད་ཀྱང་རྫུན་པོར་གདའ། །སྐྱིད་སྡུག་སྲིད་པའི་འཁོར་ལོ་ལ། །ཀྭ་བློ་གཏད་ཅིག་འདུག་གམ་མི་འདུག་སོམས། ཞེས་གསུངས་པས། མཐོ་སྲིད་རྩེ་ནས་དམའ་མནར་མེད་བར་བདེ་བའི་གོ་སྐབས་མི་འདུག་སྙམ་པའི་ཞེན་པ་གཏིང་ནས་ལོག་པ་འཁྲིས་ནད་ཅན་ལ་བཙོ་ཟན་བྱིན་པ་ལྟ་བུ་ཞིག་དགོས་ཏེ། རྗེ་མི་ལས། རིགས་དྲུག་འཁོར་བའི་སྡུག་བསྔལ་དེ། །བསམ་ན་སྙིང་རླུང་དྲག་པོ་ལྡང༌། །ཞེས་གསུངས་པ་བཞིན། ཐར་པའི་རྒྱུ་ནི། བཞི་བརྒྱ་པ་ལས། གང་ལ་འདི་སྐྱོ་ཡོད་མིན་པ། །དེ་ལ་ཞི་གུས་ག་ལ་ཡོད། །རང་ཁྱིམ་ལས་བཞིན་སྲིད་པ་ནི། །འདི་ལས་ཕྱུང་ན་བྱ་བ་དཀའ། །གསུངས་པ་ལྟར་ཁྱབ་པ་འདུས་བྱེད་ཀྱི་སྡུག་བསྔལ་ལ་ཉེས་དམིགས་སུ་བལྟས་ཏེ་ཡིད་ཁུང་ནས་སྐྱོ་བ་མ་སྐྱེས་ན་ཐར་པར་སྤྲོ་བ་མི་སྐྱེ། དེ་མ་སྐྱེས་ན་དེས་ཀུན་ནས་བསླང་ཏེ་ཐར་པའི་རྒྱུ་མི་བསྒྲུབ། མཁས་པ་ཆེན་པོ་འགས་ཀྱང་ཆོས་བརྒྱད་རྩིད་སྐུད་ཀྱི་པྲེང་ངེ་བསྡམས་པ་དེ། སྐྱོ་ཤས་དེ་ལ་ནན་ཏན་མ་མཛད་པས་ལན་དེས་ན་འཁོར་བ་ལ་སྐྱོ་བ་སྐྱེ་དགོས། སྐྱེ་བ་བླངས་པ་དེ་ཉིད་ཀྱིས་ན་རྒ་འཆི་བའི་སྡུག་བསྔལ་ཐམས་ཅད་འདྲེན་པར་བྱེད། གདོན་བགེགས་ཐམས་ཅད་དེ་ལ་བརྟེན་ནས་འཇུག །ཁུ་ཁྲག་ཚོགས་པའི་ཕུང་པོ་ལ་ངའི་ལུས་ཞེས་རྨོངས་ནས་བདག་ཏུ་བཟུང་། དེ་ལ་བརྟེན་ནས་ཆགས་སྡང་སོགས་ཉོན་མོངས་ཐམས་ཅད་རྒྱས༌། ཉོན་མོངས་དེ་དག་གིས་ལས་ངན་བསགས། དེའི་མཐུས་སླར་ཡང་སྡུག་བསྔལ་མྱོང༌། སེམས་ལ་ཉོན་མོངས་ཀྱི་བག་ཆགས་བཞག་པས་ཉོན་མོངས་པ་ཇེ་རྒྱས་སུ་སོང་སྟེ་འཁོར་བའི་སྡུག་བསྔལ་མཐའ་མེད་པ་འདི་བྱུང་བས། འཁོར་བར་སྐྱེ་བ་སྡུག་བསྔལ་ཐམས་ཅད་ཀྱི་སྒོ་ཡིན། དེས་ན་རང་རེ་བཀའ་བརྒྱུད་པས་ཞེན་ལོག་སྒོམ་གྱི་རྐང་པ་ཞེས། བློ་ཆོས་སུ་འགྲོ་བར་བྱེད་པའི་བགྲོད་བྱེད་ཀྱི་རྐང་པ་ལྟ་བུ་ཡིན། འཁོར་བ་ལ་ངེས་འབྱུང་གི་བློ་གཤའ་མ་ཞིག་སྐྱེས་ན་ཅི་བྱས་ཆོས་སུ་འགྲོ་བ་ཡིན་པས་དེ་ལྟར་སྦྱོར་དངོས་རྗེས་གསུམ་ཚང་བ་ཉམས་སུ་ལེན་དགོས་སོ། །

**༤ དལ་འབྱོར་དོན་ཡོད་བྱ་ཕྱིར་ལས་རྒྱུ་འབྲས་བསམ་པའི་ཁྲིད།**

བཞི་པ་ལ་དལ་འབྱོར་དོན་ཡོད་བྱ་ཕྱིར་ལས་རྒྱུ་འབྲས་བསམ་པ་ལ་གསུམ། ནག་པོ་སྡིག་པའི་ལས། དཀར་པོ་དགེ་བའི་ལས་དང༌། ཐམས་ཅད་ལས་ཀྱི་རང་བཞིན་བསྟན་པའོ། །

**1 ནག་པོ་སྡིག་པའི་ལས།**

དང་པོ། དེ་ལ་སངས་རྒྱས་ཀྱིས་ཀུན་འབྱུང་སྤང་བར་བྱ་གསུངས་པ་དེ་ལས་རྒྱུ་འབྲས་ཀྱི་ཁྲིད་འདི་ཡིན། འཁོར་བའི་གནས་རིས་མཐོ་དམན་བདེ་སྡུག་ཚེ་ཚད་དེ་དག་ཐམས་ཅད་ལས་རྒྱུ་འབྲས་ལས་བྱུང་བ་ཡིན་ཏེ། ཆོས་རྣམས་ཐམས་ཅད་རྒྱུ་ལས་བྱུང༌། ཞེས་གསུངས་པས། ནང་པས་རྒྱུ་ལས་བྱུང་བར་འདོད། ཕྱི་རོལ་པས་རྒྱུ་མེད་པའམ་མ་བྱུང་བར་འདོད་ལ། རྒྱུ་ལས་འགོག་པ་གང་ཡིན་པ། ཞེས་པས༌། འགོག་ཚུལ་ལ། ཕྱི་རོལ་པས་རྒྱུ་མི་འགོག་པར་འབྲས་བུ་འགོག་པར་འདོད་དེ། དཔེར་ན་རྒྱུ་དུག་འཐུང་བ་མི་འགོག་པར་འབྲས་བུ་ནད་འགོག་པ་ལྟར་ཡིན་ཀྱང༌། དེས་འབྲས་བུ་འགོག་མི་ནུས་ཏེ་རྒྱུ་འགོག་དགོས། དཔེར་ན་དུག་མ་འཐུང་ན་ནད་མི་འབྱུང་བ་བཞིན་སྐྱེ་བ་ཕྱི་མ་ཕན་ཆད་ཀྱི་རྒྱུ་ཀུན་འབྱུང་ལས་ཉོན་རྣམས་འགོག་དགོས། དེ་ལ་སྐྱེས་བུ་གསུམ་གྱི་འགོག་ཚུལ་མི་འདྲ་བ་གཞན་ནས་ཤེས་དགོས་ལ། རྒྱལ་བས་ཆོས་ཀྱི་ཕུང་པོ་མཐའ་ཡས་པར་གསུངས་པའི་དོན་རྩ་ཡིན་པས་ཤིན་ཏུ་ཟབ་ཅིང་རྒྱ་ཆེ་བས་རོ་གཅིག་རྟོགས་ནས་ལས་རྒྱུ་འབྲས་ལ་འཕྲིགས་ཚུད་པ་ཙམ་མ་གཏོགས་ཐ་མལ་པས་ཇི་བཞིན་མི་རྟོགས།

དེ་ཡང་འཇིག་རྟེན་ན་དགེ་སྡིག་ལྟ་ཚུལ་མི་གཅིག་པས། ནང་པས་བདེ་བའི་འབྲས་བུ་བསྐྱེད་པ་ལ་དགེ་བ་དང༌། སྡུག་བསྔལ་འབྲས་བུ་བསྐྱེད་པ་ལ་སྡིག་པ་ཞེས་བྱ། ཐེག་པ་ཆེ་ཆུང་དབང་དུ་བཏང་ན། འཁོར་བའི་སྐྱོན་ལས་ལྡོག་པ་དང་། གཞན་ལ་མི་འཚེ་བ་དགེ་བ་དང༌། དེ་ལས་ལྡོག་པ་སྡིག་པར་ལྟ་བ་ཐེག་དམན། རང་གཅེས་འཛིན་གྱི་བསམ་པས་ཀུན་ནས་བསླང་པའི་བྱ་བ་ཐམས་ཅད་མི་དགེ་བ། གཞན་ཕན་བསམ་པས་ཀུན་ནས་བསླང་པའི་སྤྱོད་པ་ཐམས་ཅད་དགེ་བར་ལྟ་བ་ཐེག་ཆེན་ཐུན་མིན་གྱི་ཁྱད་པར་ཡིན་པས་དགེ་བའི་རྒྱུས་བདེ་བའི་འབྲས་བུ་དང༌། མི་དགེ་བའི་རྒྱུས་སྡུག་བསྔལ་གྱི་འབྲས་བུ་བསྐྱེད་པ་ལ་ཕལ་ཆེར་འདུ་བས། མཛོད་ལས། དེ་ལ་ཚེ་ལོང་བསྡུས་ནས་ནི། །དགེ་དང་མི་དགེ་ཅི་རིགས་པར། །ལས་ཀྱི་ལམ་ནི་བཅུ་གསུངས་སོ། །ཞེས་གསུངས་པས་ན་འདིར་ཉམས་སུ་ལེན་པ་ལ། ལས་གང་ལས་ཐོན་པའི་ཆ་ནས་ལུང་ངག་ཡིད་གསུམ་གྱི་ལས་ལ་བཞག །ལས་ཀྱི་འབྲས་བུའི་ཆ་ནས་དགེ་བའི་ལས་དང་མི་དགེ་བའི་ལས་གཉིས་ལ་བཞག་པས། དང་པོ་སྤང་བྱ་མི་དགེ་བའི་ལས་ལ།དབུ་མ་རིན་ཆེན་ཕྲེང་བ་ལས། འདོད་ཆགས་ཞེ་སྡང་གཏི་མུག་གསུམ། །དེས་སྐྱེས་ལས་ནི་མི་དགེ་བ། ཞེས་གསུངས་པས། རང་ཕྱོགས་ལ་ཆགས། གཞན་ཕྱོགས་ལ་སྡང༌། ལས་འབྲས་ལ་རྨོངས་པའི་མ་རིག་པ་གསུམ་གྱིས་ཀུན་ནས་བསླངས་པའི་སྒོ་གསུམ་གྱི་ལས་རྣམས་ཏེ། ལུས་ཀྱི་ལས། སྲོག་གཅོད་པ།་མ་བྱིན་ལེན་པ། འདོད་ལོག་གསུམ། ངག་གི་ལས། རྫུན། ཕྲ་མ། ཚིག་རྩུབ། ངག་འཁྱལ་བཞི། ཡིད་ཀྱི་ལས། བརྣབ་སེམས། གནོད་སེམས། ལོག་ལྟ་གསུམ་དང་བཅུའོ། །

དེ་ཡང་སྲོག་གཅོད་ནི་ཡན་ལག་ལྔ་དང་ལྡན་པ་སྟེ། གཞི་སེམས་ཅན། བསམ་པ་དེར་མ་འཁྲུལ་བའི་ཤེས་པ། སྦྱོར་བ་དུག་མཚོན་རིག་སྔགས་སོགས་ཀྱིས་གསོད་པའམ། གསོད་དུ་འཇུག་པ། ཀུན་སློང་ཉོན་མོངས་ཆགས་སྡང་རྨོངས་གསུམ་གང་རུང་དང་ཁྱད་པར་ཞེ་སྡང༌། མཐར་ཐུག་རང་མ་ཤི་བའི་སྔོན་དུ་ཤི་བའོ། །དེ་ལྔས་ནི་སྲོག་གཅོད་ཀྱི་ལས་ལམ་རྫོགས་ལ། ཡན་ལག་ཅི་རིགས་མ་ཚང་ན་ཉེས་པ་འབྱུང་ཡང་ལས་ལམ་མ་རྫོགས་པ་དེ་བཞིན་གཞན་ལའང་ཤེས་དགོས། ཤ་ལྤགས་སོགས་ཀྱི་ཆེད་དུ་གསོད་པ་འདོད་ཆགས་ཀྱི་སྒོ་ནས་སྲོག་གཅོད་པ། འཁོན་ཞུགས་པ་ལྟ་བུ་ཞེ་སྡང་གི་སྒོ་ནས་སྲོག་གཅོད་པ། ཕྱུགས་སོགས་མཆོད་སྦྱིན་ལྟ་བུ་གཏི་མུག་གི་སྒོ་ནས་སྲོག་གཅོད་པ་སྟེ་གསུམ། སྲོག་གཅོད་ཀྱི་ནང་ནས། དགྲ་བཅོམ་པ་དང༌། རང་གི་བླ་མ། ཕ་མ་དང༌། དགེ་སྦྱོང་རྣམས་ནི་མཚམས་མེད་ལས་ཞེས་སྡིག་པ་ཤིན་ཏུ་ཆེའོ། །སེམས་ཅན་ཞིག་གསོད་བློ་སྐྱེས་པའམ། ངག་ཏུ་སྨྲས་ནས་གསོད་རྒྱུ་མ་གྲུབ་ཀྱང༌། གཞི་སེམས་ཅན་ཡིན་པ་ཤེས་པ། བསམ་པ་གསོད་སེམས་སྐྱེས་པས་སྡིག་པའི་ཡན་ལག་གཉིས་པ་རྫོགས་ཚར་བས་བསད་པ་ཙམ་མི་ལྕི་ཡང་སྡིག་པས་གོས་ཚར་བ་ཡིན། གསོད་མཁན་མིན་ཡང་སོད་ཟེར་མཁན་ལ་སྡིག་པ་མེད་སྙམ་པའམ། སྡིག་པ་ཡོད་ཀྱང་ཆུང་སྙམ་ཡང༌། གསོད་དུ་འཇུག་མཁན་ལྟ་ཅི། རྗེས་སུ་ཡིད་རང་བྱེད་མཁན་བཅས་པར་སེམས་ཅན་རེ་རེ་བསད་པའི་སྡིག་པ་ཡོད་པ་ཡིན། བགོ་བཤའ་རྒྱག་པ་ལྟ་བུ་མིན་པ་ཤེས་དགོས། མི་བསད་ན་ལས་སེམས་ཅན་གཞན་བསད་ན་ཉེས་པར་མི་བརྩི་བ་དང༌། སེམས་ཅན་གསོད་པ་ཆོས་སུ་བྱེད་པ་དང༌། རང་དང་ལྟ་བ་མི་མཐུན་པ་བསད་ན་གསོད་མཁན་ལྷ་ཡུལ་དུ་སྐྱེ་ཟེར་བ་སོགས་སྣ་ཚོགས་ཡོད་ཀྱང་སེམས་ཅན་ཐམས་ཅད་ལ་སྙིང་རྗེའི་སྒོ་ནས་ཚེ་སྲོག་སྐྱོབ་པ་སངས་རྒྱས་ཀྱི་ཆོས་ལུགས་ཁོ་ནའི་ཁྱད་པར་རོ། །

མ་བྱིན་པ་ལེན་པ་ནི། གཞན་བདག་གིར་བཟུང་བའི་དངོས་པོ། དཀོན་མཆོག་ལ་བསྔོ་བའི་ཡོ་བྱད་སོགས་དང༌། བསམ་པ་གཡོ་སྒྱུའི་སེམས་དང༌། མཐུ་དང༌། འཇབ་བུས་ལེན་པ། ཀུན་སློང་དུག་གསུམ་སྤྱི་དང་ཁྱད་པར་འདོད་ཆགས། སྦྱོར་བ་རང་ངམ་གཞན་ལ་བྱེད་དུ་འཇུག་པ་མཐར་རྫས་དེ་དག་གནས་སྤོས་སམ་མ་སྤོས་ཀྱང་རུང་རང་ལ་ཐོབ་བློ་སྐྱེས་པའོ། །དབྱེ་ན། ཉེས་མེད་བཙན་འཕྲོག་ལྟ་བུ་མཐུ་ཡི་སྒོ་ནས་ལེན་པ། ཁང་པ་འབུགས་པ་ལྟ་བུ་འཇབ་བུའི་སྒོ་ནས་བརྐུས་པ། བྲེ་སྲང་ལོག་པ་སོགས་གཡོ་སྒྱུའི་སྒོ་ནས་ལེན་པ་ཡོད། མ་བྱིན་ལེན་པའི་ནང་ནས་དགེ་འདུན་གྱི་འདུ་སྒོ་འཕྲོག་པ་ནི་མཚམས་མེད་པ་དང་ཆ་འདྲ་ཡིན་པ་སྡིག་པ་ཤིན་ཏུ་ཆེ། ཀུན་བཟང་བླ་མའི་ཞལ་ལུང་ལས། ཁྱད་པར་བླ་མ་སེར་མོ་རྣམས་ཀྱང་ཚོང་བྱེད་པར་ཉེས་པའམ་སྐྱོན་དུ་མི་ལྟ་ཞིང་སྐུ་ཚེ་ཧྲིལ་པོ་དེ་ལ་སྒྲིལ་བ་ལ་ཕོ་རྒོད་པོར་རློམ་པར་འདུག་ཀྱང༌། བླ་མ་སེར་མོ་ཞིག་གི་རྒྱུད་ཆུད་ཟོས་བྱེད་པ་ལ་ཚོང་ལས་ཐུ་བ་མེད་ཅེས་གསུངས། སྔོན་རྗེ་མི་ལ་གངས་རིའི་དགོན་པ་ཞིག་གི་སྒོར་གཟིམ་སྐབས་གྲྭ་བ་ཞིག་གིས་བ་བཤའ་རྒྱུའི་ཤ་ལ་ཇི་ཐོབ་ཁོག་རྩིས་འདིང་བཞིན་ནམ་ལངས་པ་དང་གཏོར་མ་གཏོང་བ་སོགས་བྱས་ནས་རྗེ་བཙུན་ད་དུང་གཟིམ་བཞུགས་པ་ལ་ཁོས་ཆོས་པར་རློམ་ནས་ཆོས་སྤྱོད་བཟླས་སྒོམ་མེད་པ་ད་དུང་ཉལ་ནས་སྡོད་པ་ཟེར་འཕྱ་བས། རྗེ་བཙུན་གྱིས་ང་རྟག་ཏུ་དེ་ལྟར་ཉལ་སྡོད་པ་ཞིག་མིན་ཡང༌། མདང་བ་བཤའ་རྒྱུའི་ཚོང་རྩིས་བསམ་བློ་གཏང་བས་གཉིད་ལོང་མ་བྱུང་གསུངས་པ་དང་འདྲ་བས་མི་ཚེ་འཁྲུལ་གཡེང་ངང་ནས་འཆི་བ་ཡིན།

ལོག་གཡེམ་ནི། གཞི་གཞན་གྱི་བདག་ཏུ་བཟུང་བའི་བུད་མེད་དང༌། བདུན་བརྒྱུད་ཚུན་གྱི་ཉེ་དུ༌། ཚུལ་ཁྲིམས་སྲུང་བའི་དགེ་སློང་མ་སོགས་གཞན་གྱི་སྡོམ་པ་ལྟུང་བའི་རྐྱེན་བྱས་པ་དང༌། གཞན་ཡང་ལམ་གཞན་ནས་ཁུ་བ་ཕྱུང་བ། རླ་རྔན་སྤྲད་ཚར་བ། རང་དབང་ཡིན་ཡང༌། ཉིན་མོ་དང༌། བསྙེན་གནས་དང༌། ན་བ་དང༌། སྦྲུལ་མ། མྱ་ངན་གྱིས་ནོན་པ། ཟླ་མཚན་ཡོད་དུས་དང༌། བང་མ་སང་བ། དཀོན་མཆོག་རྟེན་གྱི་དྲུང་དང་མ་སྨིན་པའི་གཞོན་ནུ་སོགས་ཡུལ་དུས་གནས་སྐབས་ཀྱི་ལོག་གཡེམ་རྣམས་ཐ་དད་པ་ཉམས་སུ་མྱོང་བའོ། །བསམ་པ་བསྒྲོད་འདོད། སྦྱོར་བ་དེ་རྩོམ་པ།ཀུན་སློང་ཉོན་མོངས་གསུམ་དང་ཁྱད་པར་འདོད་ཆགས། མཐར་ཐུག་དབང་པོ་གཉིས་རེག་པ་ལས་བྱུང་བའི་ཚོར་བདེ་ཉམས་སུ་མྱོང་བ་ལ་སྲེད་པས་བདག་གིར་བྱས་པའོ། །དབྱེ་ན། མ་སྲིང་ལྟ་བུ་རིགས་ཀྱི་སྲུང་བ་ལ་ལོག་པར་གཡེམ་པ། གཞན་གྱི་ཆུང་མ་ལྟ་བུ་བདག་པོས་སྲུང་བ་ལ་ལོག་པར་གཡེམ་པ། དགེ་སློང་མ་ལྟབུ་ཆོས་ཀྱིས་སྲུང་བ་ལ་ལོག་གཡེམ་སྟེ་གསུམ་མོ། །ལོག་གཡེམ་ཉེས་པ་ཆེ་ཤོས། མ་ཡང་ཡིན་ལ་དགྲ་བཅོམ་མ་ཡང་ཡིན་པ་ཞིག་ལ་ལོག་པར་སྤྱོད་པ་ལྟ་བུ་སྡིག་པ་ཤིན་ཏུ་ཆེ་བ་མཚམས་མེད་དང་ཆ་འདྲའོ། །

རྫུན་ནི། གཞི་རང་ལས་ཐ་དད་པའི་གང་ཟགབསམ་པ་གཞན་བསླུ་སེམས། སྦྱོར་བ་ལུས་ངག་གང་རུང་གི་རིག་བྱེད་དུ་ཐོན་པ། ཀུན་སློང་དུག་གསུམ་གང་རུང་གིས་རྫོགས་པ།མཐར་ཐུག་ཕ་རོལ་དེས་བདེན་པར་གོ་བའོ། །འདི་ངག་ཁོ་ནར་མ་ངེས་ཏེ། ལུས་ཀྱི་བརྡ་ལས་རྫུན་དུ་གྱུར་བའང་ཡོད། དབྱེ་ན། ཡོན་ཏན་མ་ཐོབ་ན་ཐོབ་ཚུལ། མི་ཆོས་བླ་མའི་རྫུན། གཞན་ལ་ཕན་གནོད་སྐྱེལ་བའི་རྫུན། ཕན་གནོད་མེད་པའི་རྫུན། དགེ་སྡིག་མེད་ཟེར་བ་རྔམ་པོ་ཆེའི་རྫུན་ནོ། །དེ་དག་གི་ནང་ནས་སངས་རྒྱས་ལ་སྐུར་བ་བཏབ་པ་དང༌། བླ་མ་ཕ་མ་སོགས་དབུ་གཡོག་པ་སྡིག་ཆེའོ། །

ཕྲ་མ་ནི། གཞི་ཕ་རོལ་པོ་མཐུན་པ། བསམ་པ་དབྱེ་འདོད་པ། སྦྱོར་བ་དེ་བརྩམས་པ། ཀུན་སློང་དུག་གསུམ་གང་རུང་དང་ཁྱད་པར་ཞེ་སྡང༌། མཐར་ཐུག་དོན་གོ་བ། སྔར་འགྲས་སླར་འདུམ་རྩོམ་པ་མི་འདུམ་པའི་བསམ་སྦྱོར་ཡང་འདིའི་ཁོངས་སུ་གཏོགས་པའོ། །དེ་ལ་མཛའ་བ་དངོས་སུ་འབྱེད་པ་བཙན་ཕྲ། གཞོགས་སྤོང་བྱེད་པ་གཞོག་ཕྲ། ལྐོག་ཏུ་འབྱེད་པ་ལྐོག་ཕྲ་གསུམ། ཕྲ་མའི་ནང་ནས་བླ་སློབ་དགེ་འདུན་དབྱེན་བྱེད་པ་སྡིག་པ་ཤིན་ཏུ་ཆེ། སྔོན་ཇོ་བོ་རྗེ་ལ། སྡེ་འཁྲུགས་བྱ་བ་གང་ལ་ཟེར། དེ་ལ་ཉེས་པ་ཅི་བདོག་ཞུས་པས། སྡེ་འཁྲུགས་བྱ་བ་བཙུན་པ་འཐབ་པ་ལ་ཟེར། བྱ་བ་ཡོངས་སུ་བསྟན་པའི་མདོ་ལས། སྡེ་འཁྲུགས་བྱེད་པའི་མི་རྣམས་དམྱལ་བ་མནར་མེད་དུ་སྐྱེ། དེ་ཡང་བཙུན་པས་དམག་དཔོན་བྱས་པ་བསྐལ་པ་གྲངས་མེད་དམྱལ་བར་སྐྱེ། མི་སྐྱས་དམག་དཔོན་བྱེད་པ་བསྐལ་པ་དྲུག་ཅུ། དམག་མི་རྣམས་བསྐལ་པ་སུམ་ཅུ། འཐབ་གྲལ་དུ་མ་སོང་ཡང་ཁ་ཕྱོགས་བྱས་ན་བསྐལ་པ་བརྒྱད། ཁ་ཕྱོགས་མིན་ཡང་ཞེ་ཕྱོགས་ཙམ་བྱས་པ་བསྐལ་པ་བདུན། འཁྲུགས་པ་ལ་མི་ཐེ་ཡང་རང་བཞིན་གྱིས་ཤི་བ་གྲོག་སྦུར་ཡན་ཆད་དམྱལ་བར་སྐྱེ། སྡེ་འཁྲུགས་བྱས་ཤུལ་དུ་ས་ཚིག་པ་ཞེས་ལོ་བཅུ་གཉིས་ལ་སྒྲུབ་ཀྱང་འབྲས་བུ་མི་འབྱིན་པར་གསུངས། ཡང་མདོ་འགའ་ལས། མ་འོངས་པ་ན་རབ་བྱུང་རྣམས་གཅིག་གིས་གཅིག་གསོད་པ་དེ་རྣམས་མནར་མེད་དུ་སྐྱེ། སྐྱེ་བོ་རྣམས་ཀྱིས་དེ་དག་གི་གོས་དམར་སེར་རྣམས་སངས་རྒྱས་ཀྱི་ན་བཟའ་ཡིན་ནོ་ཞེས་མཆོད་རྟེན་དུ་བྱས་ནས་མཆོད་པས་སུམ་ཅུ་རྩ་གསུམ་པའི་ལྷར་སྐྱེའོ། །ཀུན་དགའ་བོ་སྐྱེ་གནས་གོ་ལོག་པ་དེ་ལྟ་བུ་ལ་ལྟོས་ཤིག །ཅེས་གསུངས་སོ། །

ཚིག་རྩུབ་ནི། གཞི་སེམས་ཅན། བསམ་པ་མི་སྙན་བརྗོད་འདོད། སྦྱོར་བ་དེར་བརྩོན་པ། མཐར་ངག་ནས་ཐོན་པ། ཀུན་སློང་དུག་གསུམ་དང༌ཁྱད་པར་ཞེ་སྡང་ངོ༌། །དབྱེ་ན། དངོས་སུ་ངན་མཚང་སྨྲ་བ་ངོར་རྩུབ། ཀྱལ་ཀ་བསྲེས་ནས་ཚིག་ངན་བརྗོད་པ་གཞོག་རྩུབ། གཞན་བརྒྱུད་ནས་ངན་མཚང་སྨྲ་བ་བརྒྱུད་ནས་རྩུབ་པ། ཚིག་རྩུབ་མིན་ཡང་འཇམ་པོའི་སྒོ་ནས་ཕ་རོལ་པོ་ཡིད་མི་བདེ་བར་བྱེད་པའང་ཁོངས་སུ་འདུའོ། །ཚིག་རྩུབ་ནང་ནས་ཕ་མ་དང༌། འཕགས་པ་ལ་ཚིག་རྩུབ་ཉེས་པ་ཆེའོ། །

ངག་འཁྱལ་ནི། གཞི་སེམས་ཅན། བསམ་པ་བག་མེད་པ་ཅལ་ཅོལ་མང་པོ་སྨྲ་འདོད་པ། སྦྱོར་བ། ཁ་གསག་གླུ་སོགས་དོན་མེད་བརྗོད་པར་རྩོམ་པ་མཐར་ཐུག་ངག་གི་རིག་བྱེད་ནས་ཐོན་པ། ཀུན་སློང་དུག་གསུམ་སྤྱི་དང་ཁྱད་པར་གཏི་མུག་གོདབྱེ་ན། མུ་སྟེགས་པའི་བཟླས་བརྗོད་སོགས་ཆོས་མིན་ཆོས་ལྟར་སེམས་པ་ལོག་པའི་ངག་འཁྱལ། བྲེ་མོའི་གཏམ། གླུ། ཟློས་གར། རྒྱལ་རིགས་དང༌། དམག་དང༌། སྨད་ཚོང་གི་གཏམ་སོགས་འཇིག་རྟེན་པའི་ངག་འཁྱལ། སྣོད་མིན་ལ་ཆོས་བཤད་པ་ལྟ་བུ་བདེན་པའི་ངག་འཁྱལ་ཏེ་གསུམ་མོ། །ངག་འཁྱལ་ནང་ནས་ཆོས་ཁོ་ན་དོན་དུ་གཉེར་བ་རྣམ་པར་གཡེང་བར་བྱེད་པ་སྡིག་ཆེའོ། །ཁ་འདོན་བཟླས་བརྗོད་ངག་འཁྱལ་དང་བསྲེས་ན་འབྲས་བུ་མི་འབྱིན་པ་དང༌། ཁྱད་པར་ཚོགས་གྲལ་ལྟ་བུ་ངག་འཁྱལ་སྨྲ་བ་ནི་གྲལ་གང་གི་དགེ་ཚོགས་མི་གཅིག་གིས་གཅོག་ཅིང་སྦྱིན་བདག་གི་ཚོགས་བསགས་ཆུད་གཟན་པ་ཡིན། ཚིག་ཙམ་ཤེས་པ་དེ་ཡང་མི་འདོན་པ་རང་གཞན་ཕུང་ལ་སྦྱོར་བས་བཟླས་བརྗོད་ལ་བརྩོན་དགོས་སོ། །

བརྣབ་སེམས་ནི། གཞི་ཕ་རོལ་གྱི་ཕྱི་ནང་རྒྱུ་རྫས། བསམ་པ་དེ་རང་ལ་ཡོད་ན་སྙམ་པའི་རེ་སྨོན། སྦྱོར་བ་དེ་ཡང་ཡང་སེམས་པ། ཀུན་སློང་ཉོན་མོངས་དུག་གསུམ་དང་ཁྱད་པར་འདོད་ཆགས། མཐར་ཐུག་དེ་ཡང་ཡང་བྱེད་ཅིང་ཁྲེལ་དང་ངོ་ཚ་བོར་ནས་གཉེན་པོ་མ་བསྟེན་པ། དབྱེ་ན། རང་གི་ཆོ་འབྲང་དང་རིགས་ལ་ཞེན་པ་ལྟ་བུ་བདག་གི་བ་ལ་བརྣབ་སེམས། ཕ་རོལ་པོའི་རྒྱུ་ནོར་ལ་ཆགས་པ་ལྟ་བུ་གཞན་གྱི་བ་ལ་བརྣབ་སེམས། ས་འོག་གི་གཏེར་ལ་སྨོན་པ་ལྟ་བུ་གཉིས་ཀ་མ་ཡིན་པ་ལ་བརྣབ་སེམས་སྟེ་གསུམ་མོ། །བརྣབ་སེམས་ཀྱི་ནང་ནས་སྤོང་བ་པའི་རྙེད་པ་ལ་བརྣབ་སེམས་བྱེད་པ་སྡིག་ཆེའོ་ བརྣབ་སེམས་ཡོངས་སུ་རྫོགས་པ་ལ་ཆོས་ལྔ་ཚང་དགོས་ཏེ། རང་གི་ལོངས་སྤྱོད་ལ་ལྷག་པར་ཆགས་པའི་སེམས་དང༌། གསོག་འདོད་བརྐམ་ཆགས་ཀྱི་སེམས་དང༌། གཞན་ནོར་ལ་ཆགས་པའི་སེམས་དང༌། དེ་ཐོབ་འདོད་ཀྱི་ཧམ་སེམས་དང༌། བསམ་པ་དེ་མི་རུང་བར་མི་བསམ་པ་དང༌། དེའི་ལྡོག་ཕྱོགས་བསམ་ཚུལ་ཐམས་ཅད་ཟིལ་གྱིས་གནོན་པའོ། །

གནོད་སེམས་ནི། གཞི་སེམས་ཅན་རྒྱུད་དུ་གཏོགས་པ། བསམ་པ་གསོད་སྡིག་སོགས་གནོད་པ་བྱེད་པ། སྦྱོར་བ་དེ་ལ་སེམས་བཞིན་པའི་གནས་སྐབས། ཉོན་མོངས་གསུམ་ལས་ཁྱད་པར་ཞེ་སྡང༌། མཐར་ཐུག་དེ་ཡོན་ཏན་དུ་བལྟ་ཞིང་གཉེན་པོ་བསྟེན་མི་འདོད་པ། དེ་ལ་དམག་འཁྲུགས་སོགས་གཞན་གསོད་སེམས་ལྟ་བུ་ཞེ་སྡང་གི་ཆ་ལས་བྱུང་བ་གནོད་སེམས། འགྲན་ཟླ་སོགས་ལ་གནོད་སེམས་ཕྲག་དོག་གི་ཆ་ལས་བྱུང་བའི་གནོད་སེམས། དེ་བཞིན་འདོད་ཆགས་ཀྱི་ཆ་ལས་བྱུང་བའི་གནོད་སེམས། གནོད་བྱེད་སླར་འདུད་ཀྱང་མནར་སེམས་ལྟ་བུ་འཁོན་འཛིན་གྱི་ཆ་ལས་བྱུང་བའི་གནོད་སེམས་སོ། །གནོད་སེམས་ཀྱི་ནང་ནས་མཚམས་མེད་ཀྱི་ཀུན་སློང་གནོད་སེམས་ལྟ་བུ་སྡིག་པ་ཤིན་ཏུ་ཚབ་ཆེའོ། །གནོད་སེམས་ཡོངས་སུ་རྫོགས་པ་ལ་ཆོས་ལྔ་ཚང་དགོས་ཏེ། གནོད་བྱེད་ཀྱི་རྒྱུ་མཐུན་ཆོས་ལ་མཚན་འཛིན་གྱི་སྡང་སེམས་དང༌། ཚུར་གནོད་པ་བྱས་པར་བཟོད་མི་ཐུབ་པའི་སེམས། ཡང་ཡང་དྲན་པ་འཁོན་འཛིན་སེམས། བསད་ན་ཅི་མ་རུང་སྙམ་པ་འཁུ་བའི་སེམས། དེ་མི་འོས་པར་མི་བསམ་པ་ཟིལ་གྱིས་གནོན་པའི་སེམས་པའོ། །མདོར་ན་གཞན་ལ་ཁོང་འཁྲོའི་སེམས་ཀྱི་གནོད་པ་འདི་ལྟ་བུ་བྱ་སྙམ་པ་དང༌། ཁོ་ལ་ཡོན་ཏན་དང་བདེ་སྐྱིད་མེད་ན་ཅི་མ་རུང་སྙམ་པ་དང༌། མི་འདོད་པ་བྱུང་ན་དགའ་བ་སོགས་ཡིན་པ་དེ་ལྟར་མི་བྱེད་པ་བློ་སེམས་བཟང་པོར་བསྒྱུར་བ་གལ་ཆེའོ། །

ལོག་ལྟ་ནི། གཞི་མི་དགེ་བའི་ཆོས་སོགས་དངོས་པོའི་གནས་ལུགས་དང་མི་མཐུན་པའི་ལྟ་བ་དང༌། ལོག་པར་སྤྱོད་པ།

འདུ་ཤེས་ནི་ལོག་བཤད་དང་ལོག་ལྟ་བདེན་པར་འཛིན་པའོ། །ཉོན་མོངས་ནི་ཆགས་སྡང་རྨོངས་གསུམ་གང་རུང་ལ་རྨོངས་པ་ཤས་ཆེ། ཀུན་སློང་བདེན་དོན་ཁས་མི་ལེན་ཞིང་སྐུར་འདེབས་བྱེད་འདོད་པའོ། །སྦྱོར་བ་དེ་ལ་ཞུགས་པའོ། །བསམ་པ་དགེ་སྡིག་མེད་པར་ལྟ་བ་དང༌། རྒྱུ་འབྲས་ཕྱིན་ཅི་ལོག་ཏུ་ལྟ་བ་སོགས་དང༌། སྦྱོར་བ་ཡང་ཡང་སེམས་པ། ཀུན་སློང་ཉོན་མོངས་གསུམ་དང་ཁྱད་པར་གཏི་མུག །མཐར་ཐུག་དེར་ཐག་བཅད་ཅིང་གཉེན་པོ་མེད་པ། དབྱེ་ན་དགེ་སྡིག་བདེ་སྡུག་གི་རྒྱུར་མི་འདོད་པ་ལྟ་བུ་ལས་འབྲས་ལོག་ལྟ། ལམ་བདེན་གཉིས་ཉམས་སུ་བླང་ཡང་འགོག་བདེན་མི་ཐོབ་པར་འདོད་པ་ལྟ་བུ་བདེན་པ་ལ་ལོག་ལྟ། དཀོན་མཆོག་ལ་བསྐུར་འདེབས་ལྟ་བུ་དཀོན་མཆོག་ལ་ལོག་ལྟ་སྟེ་གསུམ་མོ། །ལོག་ལྟ་རྫོགས་པར་ཆོས་ལྔ་སྟེ། མི་ཤེས་རྨོངས་པའི་སེམས་དང༌། སྡིག་ལ་དགའ་བ་དྲག་ཤུལ་སེམས་དང༌། ལོག་ལྟ་ཡིན་པར་མི་སེམས་པ་ཉེས་པའི་སེམས་དང༌། ལོག་ཆོས་ལ་དགའ་བའི་སེམས་དང༌། དེ་ལ་ཡིད་རང་བས་དེ་ནོར་འཁྲུལ་ཤེས་པ་སོགས་ལྡོག་ཕྱོོགས་ཟིལ་གྱིས་གནོན་པའོ། །ལོག་ལྟས་དགེ་རྩ་གཅོད་ཅིང་སྡིག་སྤྱོད་ཀྱི་རྩ་བར་འགྱུར་རོ། །ལོག་ལྟ་ནི་མི་དགེ་བཅུ་ཡི་ནང་ནས་ལྕི་ཤོས་ཡིན། ཇི་སྐད་དུ། མི་དགེ་བཅུ་ལས་ལོག་ལྟ་ལྕི། སྲོག་གཅོད་གོང་ན་སྡིག་གཞན་མེད། ཟེར་བ་ཡིན།

འབྲས་བུ་ལ། རྣམ་སྨིན་གྱི་འབྲས་བུ། རྒྱུ་མཐུན་གྱིི་འབྲས་བུ། བདག་པོའི་འབྲས་བུ། སྐྱེས་བུ་བྱེད་པའི་འབྲས་བུ་བཞི་ལས།

རྣམ་སྨིན་གྱི་འབྲས་བུ་ངན་སོང་གསུམ་དུ་སྐྱེ་སྟེ། ཀུན་སློང་ཞེ་སྡང་གིས་དམྱལ་བ། འདོད་ཆགས་ཀྱིས་ཡི་དྭགས། གཏི་མུག་གིས་དུད་འགྲོ། ངོ་བོའི་སྒོ་ནས་མི་དགེ་བ་རྒྱུན་རིང་ཚབ་ཆེན་སྤྱད་ན་དམྱལ་བ། འབྲིང་ཡི་དྭགས། ཆུང་ངུ་དུད་འགྲོར་སྐྱེའོ། །

རྒྱུ་མཐུན་གྱི་འབྲས་བུ་ལ། མྱོང་བ་རྒྱུ་མཐུན་དང༌། བྱེད་པ་རྒྱུ་མཐུན་གཉིས་ལས། མྱོང་བ་རྒྱུ་མཐུན་ཚེ་ཐུང་བ་ལ་སོགས་པ་སྟེ། ཀླུ་སྒྲུབ་ཀྱིས་དབུ་མ་རིན་ཆེན་ཕྲེང་བ་ལས། སྲོག་གཅོད་པ་ཡིས་ཚེ་ཐུང་འགྱུར། རྐུ་བ་ཡིས་ནི་ལོངས་སྤྱོད་འཕོངས། །བྱི་ཕོ་བྱེད་པ་དགྲ་དང་བཅས། །རྫུན་སྨྲ་བ་ཡིས་སྐུར་པ་མང༌། །ཕྲ་མ་ཡིས་ནི་བཤེས་དང་འབྱེད། །ཚིག་རྩུབ་པ་ཡིས་མི་སྙན་ཐོས། །མི་འབྲེལ་བ་ཡི་ཚིག་མི་བཙུན། བརྣབ་སེམས་ཡིད་ལ་རེ་བ་འཇོམས། །གནོད་སེམས་འཇིག་པ་སྦྱིན་པར་བཤད། །ལོག་པར་ལྟ་བ་ལྟ་ངན་ཉིད། །ཅེས་སོ།།

བྱེད་པ་རྒྱུ་མཐུན་ནི། སྲོག་གཅོད་དང་རྐུ་སོགས་ལ་བློ་གོམས་པའི་སྟོབས་ཀྱིས་དེ་དང་འདྲ་བར་བྱེད་པ་ལ་རང་བཞིན་གྱིས་སྤྲོ་ཞིང་བྱེད་པར་འགྱུར་བའོ། །

བདག་པོའི་འབྲས་བུ། སྲོག་གཅོད་པས་ས་ཕྱོགས་གཟི་མདངས་ཆུང་ཞིང་གནོད་པ་ཡོད་སར་སྐྱེ། མ་བྱིན་པས་ནི་སད་སེར་སྡང་ཞིང་མུ་གེ་ཡོད་སར་སྐྱེ། འདོད་ལོག་གིས། འདམ་རྫབ་དང་དྲི་ང་བ་ཐལ་རྡུལ་ཡོད་སར་སྐྱེ་བ། རྫུན་གྱིས་སྐྲག་པའི་ཡུལ་སར། ཕྲ་མས་ས་ཕྱོགས་གཅོང་རོང་མཐོ་དམན་ཅན། ཚིག་རྩུབ་ཀྱིས་རྡོ་སྲེག་ཚེར་མ་ཅན་སོགས་ཡིད་མི་བདེ་སར། ངག་འཁྱལ་གྱིས་དུས་འགྱུར་ལྡོག་ཅན་དང་སོ་ནམ་བྱས་ཀྱང་འབྲས་བུ་མེད་སར། བརྣབ་སེམས་ཀྱིས་ལོ་འབྲས་ཆུང་སར། གནོད་སེམས་ཀྱིས་འབྲས་བུ་རོ་ཁ་བ་དང༌། འཇིག་དང་འཚེ་བ་ཅན། ལོག་ལྟས་འབྱོར་བ་ཉུང་ཞིང་སྐྱབས་དང་དཔུང་གཉེན་མེད་པར་སྐྱེའོ།

སྐྱེས་བུ་བྱེད་པའི་འབྲས་བུ་མང་པོ་འཕེལ་ནས་ཚེ་རབས་སུ་སྡུག་བསྔལ་མུ་མེད་མྱོང་དགོས་པ་དང༌། སླར་ཡང་ལས་ངན་གོང་དུ་འཕེལ་ནས་འཁོར་བར་འཁྱམས་པའོ། །དགེ་བཤེས་སྟོན་པས། ཇོ་བོ་པ་སྙིང་ཁམས་ཆེར་མི་རུང་རྟེན་འབྲེལ་འདི་ཕྲ་གསུང༌། པོ་ཏོ་བའི་ཞལ་ནས། ནམ་མཁའ་ལྕེས་བལྡགས་པ་ལ་རོ་མི་མྱོང༌། ལས་འབྲས་མ་བསམ་པ་ལ་ཆོས་ཀྱི་རོ་མི་མྱོང༌། བྱིས་པ་བརྡ་མི་འཕྲོད་པ་ཁྱིམ་མེ་འབར་བའི་ནང་དུ་གཅིག་པུར་བཞག་ན་ཕྱི་བ་བཙོས་པ་འདྲ་ཞིག་འོང༌། འུ་ཅག་ཆོས་ཀྱི་བརྡ་མ་འཕྲོད་པ་ཡང་དམྱལ་བའི་མེས་བསྲེགས་གསུངས། མི་དགེ་བ་དེ་དག་བྱས་པ་ལས་ངན་སོང་གི་སྡུག་བསྔལ་དང་གལ་སྲིད་མི་སྐྱེས་ན་ཚེ་ཐུང་བ་དང༌། ནད་མང་བ། དབུལ་ཞིང་འཕོངས་པ་སོགས་མི་འདོད་པ་མཐའ་དག་འབྱུང་བར་འདུག་པས་ཕྱིན་ཆད་སྲོག་ལ་བབས་ཀྱང་མི་བྱ་སྙམ་དུ་བསམ། དཀོན་མཆོག་བརྩེགས་པ་ལས། སྡིག་པས་སྡུག་བསྔལ་སོགས་པས་ན། །དེ་ལ་དགའ་བར་མི་བྱའོ། །བརྒྱ་ལ་སྡིག་པ་བྱས་ན་ཡང༌། །ཡང་དང་ཡང་དུ་དེ་མི་བྱ། །ཞེས་གསུངས་པས། དེ་མ་ཐག་བཤགས་ཤིང་དགེ་བ་དེ་ལས་སྟོབས་ཆེ་བ་བྱས་ན་སྡིག་པ་འདག་པར་འགྱུར་ཏེ། ཀླུ་སྒྲུབ་ཀྱིས། གང་ཞིག་སྔོན་ཆད་བག་མེད་གྱུར་པ་ལས། །ཕྱིས་ནས་བག་དང་ལྡན་པར་གྱུར་དེ་ཡང༌། །ཟླ་བ་སྤྲིན་བྲལ་ལྟ་བུར་རྣམ་མཛེས་ཏེ། །དགའ་བོ་སོར་ཕྲེང་མཐོང་ལྡན་བདེ་བྱེད་བཞིན། །ཞེས་པ་ལྟར། གཅུང་དགའ་བོ་བུད་མེད་ལ་ཆགས་པའི་དབང་དུ་གྱུར་པ་ལས་ལྡོག་ཏེ་བསྟན་པར་ཞུགས་པ་དང༌། སོར་ཕྲེང་ཅན་གྱིས་མི་དགུ་བཅུ་གོ་དགུ་བསད་པ་བསྟན་པར་ཞུགས་ནས་དགྲ་བཅོམ་པ་ཐོབ་ཅིང༌། མཐོང་ལྡན་ཏེ་མ་སྐྱེས་དགྲས་ཕ་བསད་པ་དང༌། བདེ་བྱེད་ཀྱིས་མ་བསད་ཀྱང་བསྟན་ལ་ཞུགས་པས་སྡིག་འབྲས་ལས་ཐར་བ་ལྟ་བུའོ། །

**2 དཀར་པོ་དགེ་བའི་ལས།**

གཉིས་པ་བསྒྲུབ་བྱ་དགེ་བའི་ལས་ནི། ཀླུ་སྒྲུབ་ཀྱིས། མ་ཆགས་མ་སྡང་གཏི་མུག་མེད། །དེས་བསྐྱེད་ལས་ནི་དགེ་བའོ། །ཞེས་པས་རང་ཕྱོགས་ལ་མ་ཆགས།གཞན་ཕྱོགས་ལ་མ་སྡང༌། ལས་འབྲས་ལ་མ་རྨོངས་པའི་ཤེས་རབ་གསུམ་གྱིས་ཀུན་ནས་བསླང་བའི་སྒོ་གསུམ་ལས་རྣམས་ཏེ། སྲོག་གཅོད་སྤངས་ནས་སྲོག་སྐྱོབ། མ་བྱིན་ལེན་སྤངས་ནས་སྦྱིན་པ་གཏོང༌། འདོད་ལོག་སྤངས་ནས་ཚུལ་ཁྲིམས་སྲུང༌། རྫུན་སྤངས་ནས་བདེན་པར་སྨྲ། ཕྲ་མ་སྤངས་ནས་འཁོན་པ་འདུམ། ཚིག་རྩུབ་སྤངས་ནས་སྙན་པར་སྨྲ། ངག་འཁྱལ་སྤངས་ནས་ཁ་བཏོན་བྱེད། བརྣབ་སེམས་སྤངས་ནས་གཏོང་སེམས་འཆང༌། གནོད་སེམས་སྤངས་ནས་ཕན་སེམས་བསྒོམ། ལོག་ལྟ་སྤངས་ནས་རྒྱལ་བའི་བཀའ་ལ་ཡིད་ཆེས་པས་ཡང་དག་པའི་ལྟ་བ་རྒྱུད་ལ་བསྟེན་དགོས། དབུ་མ་རིན་ཆེན་ཕྲེང་བ་ལས། དེ་དག་ལས་ལམ་དཀར་བཅུ་སྟེ། ཞེས་དང༌། ཕར་ཕྱིན་བསྡུས་པ་ལས། མཐོ་རིས་ཐར་པའི་བདེ་ལམ་གྱུར་པ་སྟེ། །ལས་ལམ་བཅུ་པོ་འདི་ལས་ཉམས་མི་བྱ། །ཞེས་དང༌། ཚུལ་ཁྲིམས་མ་ལུས་འདུས་པའི་གཞི་ཡིན་པས། །དེ་ཕྱིར་དེ་དག་རྣམ་པར་སྦྱང་བར་གྱིས། །ཞེས་གསུངས་པས་ན། དེའི་སྟེང་དུ། ཆང་མི་འཐུང་དང་འཚོ་བ་བཟང༌། །རྣམ་མི་འཚེ་དང་གུས་སྦྱིན་དང༌། །མཆོད་འོས་མཆོད་དང་བྱམས་པ་སྟེ། །མདོར་ན་ཆོས་ནི་དེ་ཡིན་ནོ། །ཞེས་གསུངས། དམ་པའི་ཆོས་འཛིན་པ་དང་ཆོས་སྒྲུབ་པ། སེམས་ཅན་གྱི་སྲོག་བསླུ་བ་དང༌། བྱང་ཆུབ་སེམས་ཀྱིས་ཟིན་པའི་དགེ་བ་སོགས་ནི་ཆེས་ཁྱད་པར་དུ་འཕགས་ཏེ། བློ་གྲོས་རྒྱ་མཚོས་ཞུས་མདོ་ལས། རྫོགས་པའི་བྱང་ཆུབ་སེམས་དང་ཆོས་འཛིན་དང༌། །ཆོས་སྒྲུབ་པ་དང་སྲོག་ཆགས་སྙིང་བརྩེ་བ། །ཆོས་བཞི་འདི་དག་ཡོན་ཏན་མཐའ་ཡས་ཏེ། །འདི་དག་མཐའ་ནི་རྒྱལ་བས་མི་གསུངས་སོ། །ཞེས་གསུངས་པ་བཞིན་ཉམས་སུ་ལེན་དགོས། དཀོན་མཆོག་བརྩེགས་པ་ལས། བསོད་ནམས་བདེ་བ་སོགས་པས་ན། །དེ་ཉིད་ལ་ནི་དགའ་བར་བྱ། །གལ་ཏེ་བསོད་ནམས་བྱས་ན་ཡང༌། །དེ་ནི་ཡང་དང་ཡང་དུ་བྱ། །ཞེས་གསུངས་སོ། འབྲས་བུ་ནི། རྣམ་སྨིན་གྱི་འབྲས་བུ། སྟོབས་ཆུང་ངུས་མི། འབྲིང་གིས་འདོད་ལྷ། ཆེན་པོས་གཟུགས་ཁམས་ཀྱི་ལྷར་སྐྱེ་བའོ། །ངེས་འབྱུང་གིས་ཟིན་ན་ཉན་རང་དང༌། བྱང་སེམས་ཀྱིས་ཟིན་ན་སངས་རྒྱས་ཀྱི་གོ་འཕང་དུ་འགྱུར་རོ། །ས་བཅུ་པའི་མདོ་ལས། བཅུ་པོ་འདི་དགའཁོར་བར་སྐྲག་ནས་སྙིང་རྗེ་དང་བྲལ་བར་གཞན་གྱི་སྒྲ་ཡི་རྗེས་སུ་འབྲངས་པས་ནི་ཉན་ཐོས་ཀྱི་འབྲས་བུ་ཐོབ། སྙིང་རྗེ་མེད་པར་གཞན་གྱི་དྲིང་མི་འཇོག་ཅིང་རང་ཉིད་འཚང་རྒྱ་བར་འདོད་ནས་རྟེན་འབྲེལ་ཤེས་པས་སྦྱང་ན་རང་རྒྱལ།སེམས་རྒྱ་ཆེ་བ་སྙིང་རྗེའི་ཐབས་མཁས་དང་སྨོན་ལམ་ཆེན་པོ་དང༌། སེམས་ཅན་མི་གཏོང་བ་དང་སངས་རྒྱས་ཀྱི་ཡེ་ཤེས་ལ་དམིགས་པས་སྦྱང་ན་བྱང་སེམས་ཀྱི་ས་དང་ཕར་ཕྱིན་ཐམས་ཅད་འགྲུབ། རྣམ་པ་ཐམས་ཅད་དུ་ཆེས་སྦྱངས་ནས་སངས་རྒྱས་ཀྱི་ཆོས་ཐམས་ཅད་འགྲུབ། ཅེས་གསུངས། མདོ་ལས། སྔོན་ཕྲེང་ལྡན་མ་སངས་རྒྱས་ལ་བསོད་སྙོམ་ཕུལ་ནས་དགེ་བའི་རྩ་བ་དེས་བདག་བྲན་མོ་དང་དབུལ་མོར་མ་གྱུར་ཅིག་ཅེས་སྨོན་ལམ་བཏབ་པས་ཚེ་དེ་ཉིད་ལ་རྒྱལ་པོ་གསལ་རྒྱལ་གྱིས་བླང་ནས་བཙུན་མོར་གྱུར་པ་ཡིན།

རྒྱུ་མཐུན་གྱི་འབྲས་བུས། བྱེད་པ་རྒྱུ་མཐུན་གསོད་པར་མི་དགའ་བ་དགེ་བ་ལ་བརྩོན་པར་འགྱུར། མྱོང་བ་རྒྱུ་མཐུན་དགེ་བཅུ་གོ་རིམ་བཞིན་ལོངས་སྤྱོད་ཆེ་བ། ཁྱིམ་ཐབ་མཛེས་པ། དགྲ་ཟླ་ཉུང་བ། ཀུན་གྱིས་བསྟོད་ཅིང་བྱམས་པ། འཁོར་གཡོག་གུས་པ། སྙན་པར་ཐོས་པ། ཚིག་བཙུན་པ། དོན་འགྲུབ་པ། འཚེ་བ་བྲལ་བ། ལྟ་བ་བཟང་པོ་རྒྱུད་ལ་སྐྱེ་བར་འགྱུར་བའོ། །བདག་འབྲས་ས་ཕྱོགས་བཀྲ་ཤིས་ཤིང་འཚོ་བ་མོད་སར་སྐྱེ་བ་སོགས་པའོ། །སྐྱེས་བུ་བྱེད་པའི་འབྲས་བུ། དགེ་འབྲས་གོང་ནས་གོང་འཕེལ་དང་བསོད་ནམས་རྒྱུན་མི་འཆད་པ་འབྱུང་བའོ། །གཞན་ཡང་ཚེ་རབས་གཞན་དུ་ཚོགས་རྒྱ་ཆེན་པོ་བསྒྲུབ་པའི་རྟེན་མཐོ་རིས་ཀྱི་ཡོན་ཏན་བརྒྱད་དུ་གྲགས་པའང་ཞར་བྱུང་དུ་བསྒྲུབ་དགོས་པས། གཞན་ལ་གནོད་འཚེ་སྤངས་པས་ཚེ་རིང། མར་མེ་ཕུལ་ཞིང་གོས་སོགས་བྱིན་པས་གཟུགས་བཟང༌། བླ་མ་དང་མཆེད་གྲོགས་ལ་ང་རྒྱལ་མེད་པར་བཀུར་བསྟི་བྱས་པས་རིགས་མཐོ།ཡོན་ཏན་ཅན་དང་ནད་པ་དབུལ་ཕུངས་སོགས་སྡུག་བསྔལ་ཅན་ལ་འདོད་རྒུ་སྦྱིན་པས་ལོངས་སྤྱོད་མངའ་དབང་ཕྱུགངག་དགེ་བ་ཁོ་ན་བྱས་པས་ཚིག་བཙུན། དཀོན་མཆོག་དང་ཕ་མ་སོགས་མཆོད་ཅིང་སྨོན་ལམ་བཟང་པོ་བཏབ་པས་དབང་ཐང་ཆེ། སྐྱེས་པ་ལ་དགའ་ཞིང་ཕོའི་དབང་པོ་གཅོད་པ་ལས་བསྐྱབས་པས་སྐྱེས་པའི་ལུས་ཐོབ། ཆོས་ལྡན་གྱི་བྱ་བ་ལ་རེ་བ་མེད་པའི་ཕན་གྲོགས་བྱས་པས་སྟོབས་ཕུན་སུམ་ཚོགས་པ་སྟེ་དེ་དག་གི་རྒྱུ་ལ་བསླབ། དེ་བས་འཁོར་བ་མི་འདོད་ཕྱིན་ཆད་དེའི་རྒྱུ་མི་དགེ་བ་སྤང་བ་ལ་བསླབ་དགོས་པས་འདིར་བཤད་པ་སོགས་བསོད་ནམས་ཆ་མཐུན་གྱི་དགེ་བ་དང༌། སྡོམ་པ་དམ་ཚིག་སོགས་ཐར་པ་ཆ་མཐུན་གྱི་དགེ་བ་ངོ་ལྐོག་མེད་པར་བསྒྲུབས་ནས་རང་མགོ་མ་གཡོག་པར་བྱ། ཐར་པ་ཐོབ་པའི་རྒྱུ་དང་པོ་འཁོར་བ་ལས་ངེས་འབྱུང་གི་བསམ་པ་བརྟན་པོས་ཟིན་པའི་ཚུལ་ཁྲིམས་རྣམ་དག་ཞིག་ཡོད་དགོས། དེ་ལ་བརྟེན་ནས་སེམས་རྩེ་གཅིག་པའི་ཏིང་ངེ་འཛིན་སྐྱེ། དེའི་རྒྱུ་བདག་མེད་རྟོགས་པའི་ཤེས་རབ་ཀྱིས་མི་རྟག་པ་དང༌། སྡུག་བསྔལ་བ་དང༌། སྟོང་པ་ལ་སོགས་སྤྱི་དང༌། རང་གི་མཚན་ཉིད་ཤེས་ནས་སྒྲིབ་པ་སྔར་བསགས་པ་དགཕྱིན་ཆད་འབྲས་བུ་འབྱིན་མི་ནུས་པར་བྱས་པས་འཁོར་བའི་སྡུག་བསྔལ་ཟད་ནས་མཐའ་བྲལ་གྱི་རིག་པའི་ངང་དུ་གནས་པ་ལ་ཐར་པ་བཏགས་པ་མ་གཏོགས་གཞན་ཞིགམཐོ་ལྡིང་ལྡིང་དང༌། ཁྲ་ལྷམ་ལྷམ་ཞིག་ལ་སླེབས་རྒྱུ་ཡོད་པ་ལ་ཐར་པ་དང་མྱང་འདས་ཐོབ་ཟེར་བ་མ་ཡིན་ནོ། །

**3 ཐམས་ཅད་ལས་ཀྱི་རང་བཞིན་བསྟན་པ།**

གསུམ་པ་ཐམས་ཅད་ལས་ཀྱི་རང་བཞིན་བསྟན་པ་ལ། མདོ་སྡེ་ལས་བརྒྱ་པ་ལས། ལུས་ཅན་རྣམས་ཀྱི་བདེ་སྡུག་ནི། །ལས་རྣམས་ཡིན་པ་ཐུབ་པས་གསུངས། ལས་རྣམས་ཀྱང་ནི་སྣ་ཚོགས་ལ། །དེ་ཡིས་འགྲོ་འདི་སྣ་ཚོགས་བྱས། སྣ་ཚོགས་རྣམས་པར་འཁྱམས་ཤིང་འཇུག །ལས་ཀྱི་དྲྭ་བ་འདི་ཆེའོ། །ཞེས་གསུངས་པས། ལས་དེ་ལ་གཅིག་ཏུ་དཀར་བའི་ལས་དང༌། གཅིག་ཏུ་ནག་པའི་ལས། དཀར་ནག་འདྲེས་མའི་ལས་དང་གསུམ། གཅིག་ཏུ་དཀར་བའི་ལས་ནི་མཐའ་གཅིག་ཏུ་བསམ་སྦྱོར་དགེ་བ་ཡིན། དེའི་འབྲས་བུ་ལྷ་མིའི་བདེ་འབྱོར་ཆེ་ཤོས་རྣམས་སུ་སྐྱེ། གཅིག་ཏུ་ནག་པའི་ལས་བསམ་སྦྱོར་གཉིས་མི་དགེ་བ་ཡིན་པས་ངན་སོང་གསུམ་གྱི་སྡུག་བསྔལ་ཆེས་ཤོས་རྣམས་སུ་སྐྱེ་འོ། །འདྲེས་མའི་ལས་བསམ་པ་དཀར་ལ་སྦྱོར་བ་ནག་པའི་ལས་དེད་དཔོན་སྙིང་རྗེ་ཅན་གྱིས་མི་ནག་མདུང་ཐུང་ཅན་བསད་པ་ལྟ་བུ་དང༌། བྲམ་ཟེ་ཁྱེའུ་སྐར་མས་མི་གཙང་བ་སྤྱད་པ་ལྟ་བུ་རང་འདོད་ཀྱི་འཁྲི་བ་མེད་ན་བྱང་ཆུབ་སེམས་དཔའ་ལ་ལུས་ངག་གི་ལས་བདུན་གནང་བའི་སྐབས་ཡོད་པ་ལྟར་དང༌། བསམ་པ་གནག་ལ་སྦྱོར་བ་དཀར་བ་ཀུན་སློང་རང་དོན་ཚེ་འདི་ཡི་ཆེད་དུ་སྦྱོར་བ་དགེ་བའི་ལས་བྱས་པ་ལྟ་བུ་ཡིན། འདྲེས་མ་ཐེངས་འགའ་བསམ་སྦྱོར་གཉིས་ཀ་དཀར་ཞིང༌། ཐེངས་འགའ་གཉིས་ཀ་གནག་པའི་ལས་ཡིན་པས། འབྲས་བུས་གླིང་བཞིའི་མི་དང༌། ལྷ་ཐོར་བུར་སྐྱེ་བ་ཡིན། ལས་མ་བྱས་པ་དང་མི་འཕྲད། བྱས་པ་ཆུད་མི་ཟ།ཉེ་དུ་ལོངས་སྤྱོད་ཀྱི་རྗེས་སུ་མི་འབྲང་། ལས་བསགས་པ་པོ་འབའ་ཞིག་གི་རྗེས་སུ་འབྲང་སྟེ། གཤིས་རྒྱུད་ཟིན་པའི་ཕུང་པོ་འབའ་ཞིག་ལ་སྨིན། དེ་ལྟར་སྨིན་པའི་ཚུལ། མཐོང་ཆོས་མྱོང་འགྱུར་གྱི་ལས་ལ། སྡིག་པའི་འབྲས་བུ་ཉི་འོག་གི་རྒྱལ་ཁབ་ས་འོག་ཏུ་སོང་བ་ལྟ་བུ།དགེ་བའི་འབྲས་བུ་རྒྱལ་པོ་གསལ་རྒྱལ་བུ་མོ་རྡོ་རྗེ་ལྟ་བུའོ། །ཚེ་འདི་ལ་སྡིག་པའི་ལས་བསགས་པ་མེད་ཀྱང༌། ད་ལྟ་དགེ་བ་འབའ་ཞིག་བྱེད་པ་དང༌། སྟོང་པ་ཉིད་ལ་གོམས་པར་བྱེད་པ་རྣམས་ངན་སོང་དུ་སྐྱེ་འགྱུར་གྱི་ལས་བག་ཉལ་དུ་ཡོད་པ་དེ་གཉེན་པོའི་མཐུས་མངོན་དུ་བསླངས་ནས་ཚེ་འདིར་སྨིན་པ་ཡོད་དེ། རྡོར་གཅོད་ལས། ཤེས་རབ་ཀྱི་ཕ་རོལ་དུ་ཕྱིན་པ་སྤྱོད་པའི་བྱང་ཆུབ་སེམས་དཔའ་མནར་ཞིང་རབ་ཏུ་མནར་བ་འགྱུར་ཏེ། དེ་མ་འོངས་པ་ན་སྡུག་བསྔལ་མྱོང་བར་འགྱུར་བའི་ལས་ཚེ་འདིར་སྨིན་པའོ། །ཞེས་དང༌། རྗེ་མི་ལས།ལས་རྒྱུ་འབྲས་ནུས་པ་སྨིན་པ་ལ། །དགེ་སྡིག་གི་རང་གཟུགས་མཐོང་བ་དེ། །སྒོམ་གོལ་སར་སོང་བ་མ་ཡིན་ཏེ། །རིགས་སོ་སོར་གསལ་བའི་བདེན་ཚིག་ཡིན། ཞེས་གསུངས། སྐྱེས་ནས་མྱོང་གྱུར་གྱི་ལས་མཚམས་མེད་པའི་ལས་ཡིན། ལན་གྲངས་གཞན་ནས་མྱོང་འགྱུར་མི་རྟ་སོགས་བསད་པའི་སྡིག་པ་ཡིན། ལས་དེ་མི་སྐམ་མི་རུལ། ཆུད་ཟ་བར་བྱེད་པ་ལའང་འབྲས་བུ་མྱོང་ནས་མཛད། བྱང་སེམས་མན་ཆད་གཉེན་པོ་སྟོབས་བཞིའི་སྒོ་ནས་བཤགས་ན་ཇེ་སྲབ་ལ་འགྲོ་སྟེ་དཔེར་ན་ཁ་བ་ཉི་མས་སྲབ་པ་ལྟ་བུའོ། །བྱང་ཆུབ་སེམས་རྒྱུད་ལ་སྐྱེས་ན་མ་བཤགས་ན་ཡང་རང་དག་འགྲོ་སྟེ།ཉི་མས་མུན་པ་སེལ་བ་བཞིན་ནོ། །དགེ་བའང་དགེ་རྩ་འཛད་པའི་རྒྱུ་བཞི། མཆོད་འོས་བསླུ་བ། དགེ་བ་ལ་འགྱོད་པ།བྱང་ཆུབ་སེམས་དཔའ་ལ་སུན་ཕྱུང་བ། གཡོ་སྒྱུ་སྤྱོད་པ་བཞི། ཁོང་ཁྲོ་དང་དགེ་བ་ངོམ་པ་སོགས་ཀྱིས་འཛད་པ་ཡིན། ལས་མྱོང་བ་པོ་སངས་རྒྱས་མན་ཆད་སེམས་ཅན་ཡན་ཆད་ཐམས་ཅད་ཀྱིས་མྱོང་དགོས། སྔོན་ཤཱཀྱའི་གྲོང་དུ་མཉན་ཡོད་ཀྱི་རྒྱལ་པོ་འཕགས་སྐྱེས་པོའི་དམག་འོང་ནས་ཤཱཀྱ་བརྒྱད་ཁྲི་བསད་ཚེ་བཅོམ་ལྡན་འདས་ཀྱང་དབུ་བསྙུང་བ་ལ། རྒྱུ་མཚན་ཞུས་པས། ཤཱཀྱ་རྣམས་ཉ་པར་གྱུར་ནས་ཉ་མང་པོ་བསད། ཉ་ཆེན་གཉིས་བཟུང་བ་ཀ་བར་བཏགས་ནས་བཞགས་པ་འགྲེ་ལྡོག་བྱས་པར་ང་དེ་ཚེ་ཉ་པའི་ཁྱེའུར་སྐྱེས་པས་ཉ་ཡིས་ཟུག་ངུ་མ་བཟོད་འདྲེ་ལྡོག་བྱེད་པར་བལྟས་ནས་གད་མོ་བྱས་པའི་འབྲས་བུས་དབུ་བསྙུང༌། ཉ་ཆེན་གཉིས་རྒྱལ་བློན་གཉིས་དང༌། གཞན་དམག་མིར་བྱས་ནས་ཤཱཀྱ་རྣམས་ཁ་དག་པར་བྱས་པ་ཡིན།་ངས་ཡོན་ཏན་གྱི་ཆོས་འདི་ལྟ་བུ་ཐོབ་མེད་ན་དེ་རིང་ང་གསོད་པ་ཡིན་གསུངས་པ་ལྟ་བུ། དེ་བཞིན་རྫུ་འཕྲུལ་གྱི་མཆོག་མོའུ་འགལ་གྱི་བུས་མུ་སྟེགས་འོད་སྲུང་རྫོགས་བྱེད་དམྱལ་བ་མྱོང་བའི་ཚུལ་གསུངས་པས་མུ་སྟེགས་རྣམས་ཀྱིས་བརྡུང་ནས་གཤེགས་པ་ལྟ་བུ་དང༌། དེ་བཞིན། རྒྱ་ནག་གོང་མ་ཆིན་སྔོན་མའི་དུས་ཀུ་མ་ར་ཤི་འམ། ཅུང་མོ་ལོ་ཧྲིའི་སློབ་མ་ཅེའུ་ཧྭ་ཤང་ལ། རྒྱལ་པོ་དད་ཆེས་པས་བཙུན་མོའི་འཁོར་ལ། གཡེལ་བར་གྱུར་པས་མ་དགའ་ནས་བཙུན་མོ་ཆེ་བས་ལྷམ་ཡ་གཅིག་ཅུའུ་ཧྭ་ཤང་གདན་འོག་ཏུ་བཅུག་ནས། ཧྭ་ཤང་གིས་ལོག་གཡེམ་དགོས་ཚུལ་ལ་མ་ཉན་པས་ལྷམ་ཡ་འཕྲོག་འཁྱེར་བྱས་ལུགས་དབྱེན་ཞུས་བྱས་པར་རྒྱལ་པོས་མ་ཉན་རུང༌། བློན་པོ་ལྟར་ཕྱིན་པས་ལྷམ་ཡ་གདན་འོག་ནས་ཐོན་པ་ཉེས་ཅན་དུ་བྱས་མགུལ་བཅད་པས་ཁྲག་འོ་མར་གྱུར། ཧྭ་ཤང་རང་གིས་མགོ་བླངས་ནས་སྐེ་ལ་སྦྱར་གཙུག་ལག་ཁང་དུ་བྱོན་ནས་ཆོས་བཤད་དབུ་པང་དུ་ལྷུང་ནས་གཤེགས་པ་ལྟ་བུ་ལས་དེ་ཉམས་སུ་མྱོང་དགོས། མི་འཆི་བའི་ལས་བསགས་ཡོད་ན་ཇི་ལྟར་བྱས་ཀྱང་འཆི་བར་མི་འགྱུར་བ་ལྷ་ཡི་བུ་གངྒ་ད་རིས་ལོ་རྒྱུས་ལྟ་བུ་ཡིན། ལས་ལྕི་ཡང་བྱེད་ཚུལ། རྟག་ཏུ་བྱེད་པ། མངོན་པར་ཞེན་པ། །གཉེན་པོ་མེད་པ། ཡོན་ཏན་གྱི་ཞིང༌། དཀོན་མཆོག་གི་ཞིང་ལ་བརྟེན་ནས་བསགས་པ་དང༌། ཁྱད་པར་རྡོ་རྗེ་སློབ་དཔོན་དཀོན་མཆོག་ཀུན་འདུས་ཀྱི་ངོ་བོ་ཡིན་པས་དེ་ལ་བརྟེན་ནས་དགེ་སྡིག་གང་བསགས་ཀྱང་ཕན་ཡོན་དང་ཉེས་པ་ཆེ། ཕན་བཏགས་པའི་ཡུལ་ཕ་མ་དང་སློབ་དཔོན། སྡུག་བསྔལ་གྱི་ཡུལ་ནད་པ་དང་སྡུག་བསྔལ་ཅན་སོགས་ལ་དགེ་སྡིག་ཕན་ཡོན་དང་ཉེས་པ་ལྕི་བ་ཡིན། དེ་ལས་ལྡོག་པ་ཆུང་ངུའོ། །

ལས་དེ་མྱོང་དུས་གང་ལྕི་བ་དེ་སྔོན་ལ་མྱོང༌། ལྕི་ཡང་མཉམ་ན་འཆི་ཁའི་མཚམས་སྦྱོར་གང་སྔ་བ་དེ་སྔོན་ལ་མྱོང༌། མཚམས་སྦྱོར་ཡང་མཉམ་ན། གོམ་ཤུགས་གང་ཆེ་སྔོན་དུ་མྱོང༌། གོམ་ཤུགས་ཡང་འདྲ་ན།སྔར་བྱས་གོ་རིམ་ལྟར་གང་སྔོན་དུ་བྱས་པ་དེ་ཐོག་མར་སྨིན་པ་ཡིན། ཀླུ་སྒྲུབ་གཉིས་པ་འཇིག་རྟེན་གསུམ་གྱི་མགོན་པོས། ལས་རྒྱུ་འབྲས་ལ་ངེས་ཤེས་སྐྱེས་ཙ་ན། །ཆོས་བྱར་མེད་ཀྱི་ཁ་ཏ་ཡང་རྫུན་པོ་གདའ། །འབྲུག་ཆར་མེད་ཀྱི་ནམ་མཁའ་སྟོང་པ་ལ། །ཀྭ་བློ་གཏད་ཅིག་འདུག་གམ་མི་འདུག་སོམས། །ཞེས་དང༌། མདོ་དྲན་པ་ཉེར་བཞག་ལས། རླུང་ནི་ཞགས་པས་ཟིན་ཡང་སྲིད། །ཉི་ཟླ་ཐང་ལ་ལྷུང་ཡང་སྲིད། །ལས་ཀྱི་རྣམ་སྨིན་བསླུ་མི་སྲིད། །གསུངས་པས། དེས་ན་དགེ་བའི་ལས་ལ་འབད་པར་བྱེད་དགོས།འཕགས་པ་ཞི་བ་ལྷས། དེ་བས་དགེ་ལ་མོས་བྱ་ཞིང༌། །གུས་པ་ཉིད་དུ་སྒྲུབ་པར་བྱ། ཞེས་གསུངས་པ་ལྟར། མི་དགེ་བ་སྤྱད་ན་རང་ལ་གནོད་པ་བསྐྱེད་པར་འདུག་པས་སྲོག་ལ་བབས་ཀྱང་སྤང་བར་བྱ་སྙམ་དུ་སྡིག་པ་ཆུང་ངུ་ཡང་འཛེམ་དགོས། མདོ་མཛངས་བླུན་ལས། སྡིག་པ་ཆུང་ངུ་ཡིན་ན་ཡང༌། །མི་གནོད་སྙམ་དུ་བརྙས་མི་བྱ། །མེ་སྟག་ཆུང་ངུ་དག་གིས་ཀྱང༌། །རྩྭ་ཕུང་རི་ཙམ་བསྲེག་པར་འགྱུར། ཞེས་གསུངས་པས་དུས་རྟག་ཏུ་དགེ་བ་ལ་འབད་ཅིང༌། དེའང་དགེ་བ་ཆུང་ངུ་ཡིན་ཡང་བརྙས་པར་མི་བྱ་སྟེ། མདོ་མཛངས་བླུན་ལས། དགེ་བ་ཆུང་ངུ་ཡིན་ན་ཡང༌། །མི་ཕན་སྙམ་དུ་བརྙས་མི་བྱ། །ཆུ་ཡི་ཐིགས་པ་བསགས་པ་ཡིས། །སྣོད་ཆེན་རིམ་གྱིས་གང་བར་འགྱུར། །ཞེས་གསུངས། མདོར་ན་དགེ་རྩ་རྣམས་ངེས་འབྱུང་གི་བསམ་པས་མ་ཟིན། སྟོང་ཉིད་ཀྱི་ལྟ་བས་མ་ཟིན། བྱང་ཆུབ་སེམས་ཀྱིས་མ་ཟིན་པའི་དགེ་རྩ་རྒྱ་ཆེ་ཆུང་ཅི་སྒྲུབ་ན་འཇིག་རྟེན་པའི་ཡང་དག་པའི་ལྟ་བ་དེ་བསྒོམ་ན་འབྲས་བུ་ལྷ་མིའི་གོ་འཕང་ཐོབ་པ་སྐྱེས་བུ་ཆུང་ངུའི་དགེ་བ་ཡིན། རང་དོན་ཡིད་བྱེད་ཀྱིས་ཚུལ་ཁྲིམས་དང་ཏིང་ངེ་འཛིན་ཤེས་རབ་ཀྱིས་གང་ཟག་བདག་མེད་པར་རྟོགས་ནས་སྐྱེ་བ་གསུམ་མམ་བདུན་སོགས་ལ་གོམས་པས་འབྲས་བུ་ལྷག་བཅས། ལྷག་མེད་དགྲ་བཅོམ་སོགས་ཐོབ་པ་སྐྱེས་བུ་འབྲིང་གི་ཐེག་དམན་ཐར་པ་ཆ་མཐུན་གྱི་དགེ་རྩ་ཡིན། དེས་ན་སྐྱེ་བ་སྔ་མ་དགེ་བ་རྒྱ་ཆེན་བསྒྲུབས་པས་ད་ལྟའི་ལུས་འདི་ཐོབ་པ་ཡིན། ད་ཕྱི་མ་གང་བྱེད་རང་ལ་རག་ལས་པས། གང་སྒྲུབ་ན་སངས་རྒྱས་ཀྱི་གོ་འཕང་སྒྲུབ་དགོས། མདོར་བསྡུས་ན། མི་དགེ་བ་བཅུ་སྤངས་པ་སོ་ཐར་སྡོམ་པ། དེ་བྱང་ཆུབ་མཆོག་གི་རྒྱུར་སེམས་བསྐྱེད་ཀྱིས་ཟིན་པ་བྱང་སྡོམ། དེའི་སྟེང་དུ་སྒོ་གསུམ་སྣང་གྲགས་ལྷ་སྔགས་ཡེ་ཤེས་ཀྱི་འཁོར་ལོར་མི་འབྲལ་བ་དམ་ཚིག་གམ་སྔགས་བསྡོམ་སྟེ། ཀླུ་སྒྲུབ་གཉིས་པ་འཇིག་རྟེན་གསུམ་གྱི་མགོན་པོས་རྡོ་རྗེའི་གསུངས་ལས། སྡོམ་གསུམ་མི་དགེ་བཅུ་སྤོང་གནད་གཅིག་ལ། །གསུངས་པ་བཞིན་ཉམས་སུ་ལེན་དགོས། རྗེ་མི་ལས། ཁྱོད་རང་རྣམས་ཆོས་ལ་སྙིང་རུས་མི་ནུས་པ་རྒྱུ་འབྲས་ལ་ཡིད་མ་ཆེས་པས་ལན། ལས་རྒྱུ་འབྲས་ལ་སྙིང་ནས་ཡིད་ཆེས་སྐྱེས་ན་ངའི་སྙིང་རུས་འདྲ་བ་སོ་སྐྱེ་སྙིང་རུས་ཅན་ཀུན་ལ་འོང་བར་འདུག་གསུངས་པ་ལྟར་ཡིན། དཔེར་ན་དུག་ཟོས་ན་ལུས་སྲོག་ལ་གནོད་པ་ཡོད་པ་ཡིད་ཆེས་ནས་དུག་ཟ་བ་སུ་ཡང་མེད། དུག་ཡིན་མིན་ཐེ་ཚོམ་ཙམ་བྱུང་ཡང་ཟས་ཀྱི་ཉེ་འཁོར་མི་འཇོག་པ་བཞིན། ལས་འབྲས་ལ་ཡིད་ཆེས་ཡོད་ན་ཕྱི་མ་དམྱལ་བར་ལྷུང་དོགས་ནས་སྒོ་གསུམ་སྤྱོད་ངན་སྲོག་ལྟར་བསྡོས་ནས་སྲུང་བ་ཞིག་འོང་ཐང༌། ཀླུ་སྒྲུབ་གཉིས་པ་འབྲི་གུང་པས། ཆོས་དངོས་གཞི་བས་ཀྱང་སྔོན་འགྲོ་ཟབ་གསུངས། དེས་ན་དུས་དང་རྣམ་པ་ཐམས་ཅད་དུ་དྲན་ཤེས་དང་མ་བྲལ་བའི་སྒོ་ནས་ཕྱི་ནང་སྣོད་བཅུད་སྣང་བ་ཐམས་ཅད་ལ་ཨ་འཐས་ཀྱིི་བདེན་ཞེན་མི་བྱ་ཞིང༌། བདེན་མེད་སྒྱུ་མའི་རྣམ་རོལ་དུ་བློ་སྦྱང༌། རྟག་ཏུ་བསམ་པ་བཟང་པོ་དགེ་བ་དང་དྲང་པོའི་ལམ་དུ་ཞུགས་ན་རང་བློ་ལས་སུ་རུང་བའི་མཐུས། འབྲེལ་ཚད་བློ་ཁ་ཆོས་ལ་ཕྱོགས་པ་ཡོང་བས་དགེ་ཚོགས་གོང་འཕེལ་དུ་འགྱུར། ཐ་ན་ཆོས་ལྡན་གང་ཟག་དེ་གནས་པའི་ཡུལ་ཕྱོགས་ཙམ་དུ་ཡང་དགེ་ཞིང་བཀྲ་ཤིས་པར་འགྱུར་བ་ཡིན་ནོ། །རྣམ་ཀུན་རང་སྐྱོན་ཁོ་ན་ལ་བརྟགས་ཤིང་གཞན་ལ་དག་སྣང་གི་རྒྱ་བསྐྱེད་པ་ནི་ལས་འབྲས་ཀྱི་རྩ་བ་གཅིག་ཡིན་པ་བཀའ་བརྒྱུད་གོང་མ་རྣམས་ཀྱིས་རྩིས་པོ་ཆེར་གདམས་པར་མཛད་དོ། །དལ་འབྱོར་ཐོབ་ཀྱང་རྟག་འཛིན་བདུད་ཀྱིས་བསླུས།ལས་འབྲས་ཐོས་ཀྱང་འཁྲུལ་སྣང་འཁོར་བར་གཡེང༌། བདག་དང་བདག་འདྲའི་ལས་ངན་སེམས་ཅན་རྣམས། ཞེན་ལོག་རྒྱུད་ལ་སྐྱེ་བར་བྱིན་གྱིས་རློབས།

**གཉིས་པ་ཐུན་མིན་ནང་གི་སྔོན་འགྲོ།**

གཉིས་པ་ཐུན་མིན་ནང་གི་སྔོན་འགྲོ་བསླབ་བྱ་གསེར་འགྱུར་གྱི་རྩི་ལྟ་བུའི་ཆོས། སྐྱབས་སྦྱང་བསག་འཇུག་གི་ཁྲིད་ལ། ལམ་ཐམས་ཅད་ཀྱི་རྟེན་གཞི་སྐྱབས་སུ་འགྲོ་བ། མི་མཐུན་སྡིག་སྒྲིབ་སྦྱོང་བ་རྡོ་རྗེ་སེམས་དཔའི་སྒོམ་བཟླས། མཐུན་རྐྱེན་ཚོགས་བསགས་པ་མཎྜལ། ཐུགས་རྒྱུད་དགོངས་པའི་བྱིན་རླབས་འཇུག་བྱེད་བླ་མའི་རྣལ་འབྱོར་གྱི་ཁྲིད་དང་བཞི་ལས། ཐུན་མིན་ཞེས་པ་གཞུང་གི་ལུགས་ལ་འཇིག་རྟེན་པའི་ཐེག་པ་དང༌། ཐེག་དམན་ཉན་རང་ཐེག་པ་དང་ཐུན་མོང་མིན། མན་ངག་གི་ལུགས་ལ་སྐྱེས་བུ་ཆུང་འབྲིང་གི་བསམ་བྱ་མིན་པ། སྐྱེས་བུ་ཆེན་པོའི་བསམ་བྱ་ཐུན་མོང་མ་ཡིན་པ་ཡིན་པས་ན་ཐུན་མིན་ཟེར།

**(1) ལམ་གྱི་རྟེན་གཞི་སྐྱབས་འགྲོའི་ཁྲིད།**

དེ་ལ་དང་པོ་ལམ་ཐམས་ཅད་ཀྱི་རྟེན་གཞི་སྐྱབས་སུ་འགྲོ་བའི་ཁྲིད་ལ། སྐྱབས་འགྲོའི་དབྱེ་བ། སྐྱབས་སུ་འགྲོ་ཚུལ།སྐྱབས་འགྲོའི་བསླབ་བྱ།སྐྱབས་འགྲོའི་ཕན་ཡོན་བསྟན་པ་དང་བཞི།

**1 སྐྱབས་འགྲོའི་དབྱེ་བ།**

དང་པོ་ནི། ཆོས་ཐམས་ཅད་ཀྱི་སྒོ་དབྱེ་བ་ནི་སྐྱབས་འགྲོ་ཡིན་ལ། སྐྱབས་འགྲོའི་སྒོ་འབྱེད་དེ་དད་པ་ཡིན། དད་པ་ལ་དང་འདོད་ཡིད་ཆེས་ཀྱི་དད་པ་གསུམ་ཡོད་པ་ལས། དང་བའི་དད་པ་ནི། སྐུ་གསུང་ཐུགས་རྟེན་དང༌། གཙུག་ལག་ཁང་མཐོང་བའམ། བླ་མ་དགེ་བའི་བཤེས་གཉེན་མཇལ་བ་དང༌། རྣམ་ཐར་ཐོས་པས་དང་བ་འདྲེན་ནས་དད་པ་སྐྱེ་བ་དེ་ཡིན། འདོད་པའི་དད་པ་ནི། ཡུལ་འཁོར་བའི་རང་བཞིན་མཐོང་བས་སྐྱེ་སྟེ། དགེ་བ་སྒྲུབ་འདོད། སྡིག་པ་སྤོང་འདོད། འཁོར་བའི་སྡུག་བསྔལ་དང་བྲལ་འདོད་སྐྱེ་བ་མཐོ་རིས་དང་ཐར་པ་ཐོབ་འདོད་སྐྱེ་བ་དེ་ཡིན། ཡིད་ཆེས་ཀྱི་དད་པ་ལས་རྒྱུས་འབྲས་གྱི་རྣམ་བཞག་མཐོང་བས་སྐྱེ་སྟེ། རང་ཉིད་འཁོར་བའི་སྡུག་བསྔལ་དུ་ལྷུང་བ་ལས་ཐར་བར་འདོད་པའི་སྐྱབས་ཡུལ་དེ་དཀོན་མཆོག་གསུམ་ཁོ་ན་ལས་གཞན་ལ་སྐྱོབ་པའི་ནུས་པ་མེད་པ་དང༌། དཀོན་མཆོག་གསུམ་གྱི་ཐུགས་རྗེ་ནུས་མཐུ་མཁྱེན་བརྩེ་ཡོན་ཏན་བྱིན་རླབས་ཐུན་མོང་མ་ཡིན་པ་ཤེས་ནས་སྙིང་ཐག་པས་ཡིད་ཆེས་སྐྱེ་བ་དེ་ཡིན། སློབ་དཔོན་རིན་པོ་ཆེས། ཡིད་ཁྱེད་ཤེས་ཀྱི་དད་པས་བྱིན་རླབས་འཇུག༔ བློ་ཐེ་ཚོམ་དང་བྲལ་ན་བསམ་པ་འགྲུབ༔ ཞེས་གསུངས་པས་རྨོངས་དད་ཙམ་མ་ཡིན་པ་རྒྱུ་མཚན་ཤེས་པའི་ཡིད་ཆེས་ཀྱི་དད་པ་ནི་འཕགས་པའི་ནོར་བདུན་གྱི་གཙོ་བོ། དཀར་པོ་ཡོན་ཏན་ཐམས་ཅད་སྐྱེ་པའི་ས་བོན་ལྟ་བུ་ཡིན་ཏེ། མདོ་ལས། དད་པ་མེད་པའི་མི་རྣམས་ལ། །དཀར་པོའི་ཆོས་ནི་མི་འབྱུང་སྟེ། །ས་བོན་མེ་ཡིས་ཚིག་པ་ལ། །སྨྱུ་གུ་སྔོན་པོ་ཇི་བཞིན་ནོ། །ཞེས་གསུངས་པས། བློ་གཞན་དུ་མི་འགྱུར་བའི་ཡིད་ཆེས་ཀྱི་དད་པ་ཞིག་ནི་མེད་ཐབས་མེད། དེ་ལ་ཡང་ཁྱད་པར་བཞི་ལྡན་གྱི་སྒོ་ནས་སྐྱབས་སུ་འགྲོ་དགོས་པས་ཀུན་སློང་གི་སྒོ་ནས་དབྱེ་ན་གསུམ། དང་པོ་སྐྱེས་བུ་ཆུང་ངུས་རྒྱུ་བསམ་པའི་ཁྱད་པར་རང་ཉིད་ངན་སོང་གསུམ་ལ་འཇིགས་ནས་མཐོ་རིས་ལྷ་མིའི་གོ་འཕང་དུ་ཐར་བར་འདོད་པ་འཇིག་རྟེན་པའི་སྐྱབས་འགྲོ་ཡིན། དེ་འཇིགས་པ་དང་འདོད་པ་གཙོ་ཆེ་ལ། དུས་ཀྱི་ཁྱད་པར་དུས་ཉི་ཚེ་བ་གནས་སྐབས་ཇི་སྲིད་འཚོ་དང། མཐར་ཐུག་ལྷ་མའི་གོ་འཕང་མ་ཐོབ་བར་དུའོ། །ཡུལ་གྱི་ཁྱད་པར། སངས་རྒྱས་སྐུ་གཟུགས་དང༌། དམ་ཆོས་གླེགས་བམ་བརྩེགས་པ། དགེ་འདུན་འཕགས་པ་མིན་ཡང་སོ་སྐྱེས་དགེ་འདུན་ཚུལ་ཁྲིམས་ལྡན་པ་ཙམ་ལས་རྒྱུ་མཚན་ཆེར་ཤེས་མི་དགོས། ཆེད་དུ་བྱ་བའི་ཁྱད་པར་འཇིག་རྟེན་པ་རང་གི་ཚེ་འདི་དང་ཕྱི་མའི་དོན་ཙམ་ལ་དམིགས་ནས་སྐྱེལ་མ་ལྟ་བུའི་ཚུལ་དུ་སྐྱབས་སུ་འགྲོ་བའོ། །དེ་ནི་འཇིག་སྐྱོབ་དང་ལེགས་སྨོན་གྱི་སྐྱབས་འགྲོ་བྱེད་པ་སྟེ་བསམ་པ་དེས་དཀོན་མཆོག་གསུམ་ལ་སྐྱབས་སུ་འགྲོ་ཡང་འཁོར་བ་ལས་མི་གྲོལ་ལོ། །འོན་ཀྱང་དམ་པའི་ཆོས་པདྨ་དཀར་པོ་ལས། སྐྱེས་བུ་དག་གམ་འོན་ཏེ་གཞོན་ནུའང༌། །གང་དག་ལ་ལས་དེ་ནི་སློབ་པའི་ཚེ། །རྩེད་མོ་དགའ་དང་བསང་པར་བྱེད་པ་ན། །རྩིས་ངོས་སེན་མོ་ཤིང་བུ་གཟུགས་བྲིས་པ། །དེ་དག་ཐམས་ཅད་བྱང་ཆུབ་ཐོབ་འགྱུར་ཏེ། །དེ་དག་ཐམས་ཅད་སྙིང་རྗེ་ཅན་དུ་འགྱུར། །ཞེས་གསུངས་པས་ཐར་པའི་ས་བོན་ཙམ་ནི་འཇོག་སྲིད་དོ།

སྐྱེས་བུ་ཆུང་ངུས་དཀོན་མཆོག་གསུམ་ལ་སྐྱབས་སུ་འགྲོ་ཞིང་ཕྱི་པས་མི་འགྲོ་བའི་ཁྱད་པར་ཡོད། ཀླུ་སྒྲུབ་གཉིས་པ་འཇིག་རྟེན་གསུམ་གྱི་མགོན་པོས། ཕྱི་ནང་ཁྱད་པར་སྐྱབས་འགྲོས་འབྱེད་པ་ལས།ཞེས་གསུངས་སོ། །སྐྱེས་བུ་འབྲིང་གིས་རྒྱུ་མཚན་ཤེས་དགོས་ཏེ། རྒྱུ་བསམ་པའི་ཁྱད་པར་ཉན་རང་གཉིས་ཀྱིས་སྲིད་པ་རིགས་དྲུག་སྡུག་བསྔལ་དུ་ཤེས་ནས་དེ་ལ་རང་ཉིད་གཅིག་པུ་ཐར་བར་འདོད་པའི་དཀོན་མཆོག་གསུམ་ལ་དད་པའི་སྒོ་ནས་སྐྱབས་སུ་འགྲོ་བསམ་པ་དེ་ཡིན། ཉན་རང་ལ་འཇིགས་པ་དང་འདོད་པའི་བསམ་པ་ཡོད་མོད་ཀྱི་རྒྱུ་དད་པ་གཙོ་ཆེ། དུས་ཀྱི་ཁྱད་པར་གནས་སྐབས་ཇི་སྲིད་འཚོ་དང་མཐར་ཐུག་དགྲ་བཅོམ་པའི་གོ་འཕང་མ་ཐོབ་བར་དུ་སྐྱབས་སུ་འགྲོ་བ་ཡིན། ཡུལ་གྱི་ཁྱད་པར་སངས་རྒྱས་ཉན་རང་དགྲ་བཅོམ་པ་ཞིག་ལས་སྤང་རྟོགས་མཐར་ཕྱིན་མཐའ་གཉིས་ལ་མི་གནས་པའི་སངས་རྒྱས་སྐུ་གསུམ་མི་འདོད་ལ། རྡོ་རྗེ་གདན་དུ་སངས་རྒྱས་པའི་ཤཱཀྱ་ཐུབ་པ་སོགས་དེ་ཉིད་མཁྱེན་པའི་ཡེ་ཤེས་དང་མཚན་དཔེས་བརྒྱན་ཅིང་ཉན་རང་ལས་འཕགས་པ་ནི་བསྐལ་པ་གྲངས་མེད་གསུམ་དུ་ཚོགས་བསགས་པ་དང༌། འཁོར་བསྒྱུར་གྱི་རིགས་སུ་འཁྲུངས་པའི་སྟོབས་ལས་བྱུང་བ་ཡིན། དེའི་སྐུ་ནི་རྣམ་སྨིན་གྱི་ཕུང་པོ་སྡུག་བདེན་ལྷག་མ་མི་གཙང་པའི་རང་བཞིན་ཡིན་པས་སྐྱབས་ཡུལ་མིན། ཐུགས་འགོག་པ་དམ་པ་དེ་ལ་སྐྱབས་སུ་འགྲོ་དགོས། ཆོས་ནི་ཐེག་ཆེན་མེད་ལ་སངས་རྒྱས་ཀྱིས་མ་གསུངས་བ་ཐེག་དམན་སྡེ་སྣོད་གསུམ་དང་བསླབ་གསུམ་ཡིན་པར་འདོད། དེ་ལུང་རྟོགས་གཉིས་ལས་རྟོགས་པའི་ཆོས། དེ་ལ་འགོག་ལམ་གཉིས་ལས། འགོག་པའི་བདེན་པ་དེ་ལ་སྐྱབས་འགྲོ་བའི་ཡུལ་ཡིན། དགྲ་བཅོམ་པ་ནི་སངས་རྒྱས་ཡིན་པར་འདོད་པས་སངས་རྒྱས་དཀོན་མཆོག་ཡིན་ཞེས་འདོད། དེ་ལ་གཉིས་ཉན་ཐོས་ནི་དགེ་འདུན་གཙོ་བོར་བྱེད། རང་སངས་རྒྱས་ནི་ཆོས་གཙོ་བོར་བྱས་པའི་མཆོག་གསུམ་ལ་སྐྱབས་སུ་འགྲོ། ཆེད་དུ་བྱ་བའི་ཁྱད་པར། ཉན་ཐོས་ནི་རང་དོན་དུ་དགྲ་བཅོམ་པ་ཐོབ་པར་འདོད། རང་སངས་རྒྱས་ནི་རང་དོན་དུ་རྟེན་འབྲེལ་རྟོགས་ནས་སངས་རྒྱས་མི་བཞུགས་པའི་ཞིང་དུ་རང་བྱུང་གི་ཡེ་ཤེས་ཐོབ་པར་འདོད་པའོ། སྐྱེས་བུ་ཆེན་པོས་རྒྱུ་བསམ་པའི་ཁྱད་པར་རང་དོན་མ་ཡིན་པ་སྙིང་རྗེའི་སེམས་ཅན་ལ་དམིགས་པའི་གཞན་དོན་དུ་སངས་རྒྱས་ཀྱི་གོ་འཕང་ཐོབ་པའི་བསམ་པ་སྟེ་སྦྱོར་བ་སེམས་བསྐྱེད་དམ་པ་ཡིན་ལ། བྱང་སེམས་པ་ལ་རྒྱུ་གསུམ་པོ་དེ་ཡང་ཡོད་མོད་ཀྱི་སྙིང་རྗེ་གཙོ་ཆེའོ། །དུས་ཀྱི་ཁྱད་པར་དུས་དེ་རིང་ནས་བཟུང་སངས་མ་རྒྱས་ཀྱི་བར་དུ་སྐྱབས་སུ་འགྲོ་བ་ཡིན། ཡུལ་གྱི་ཁྱད་པར་སངས་རྒྱས་སྐུ་བཞི་ཡེ་ཤེས་ལྔ་ལྡན། ཆོས་ཐེག་ཆེན་ལུང་རྟོགས་གཉིས། དགེ་འདུན་འཕགས་པ་ས་བཅུའི་བྱང་སེམས་སྟེ། ཐུན་མོང་ཕྱི་ཡི་སྐྱབས་དཀོན་མཆོག་གསུམ། ཐུན་མིན་ནང་གི་སྐྱབས་ཡུལ་བྱིན་རླབས་ཀྱི་རྩ་བ་བླ་མ། དངོས་གྲུབ་ཀྱི་རྩ་བ་ཡི་དམ། ཕྲིན་ལས་ཀྱི་རྩ་བ་མཁའ་འགྲོ་སྟེ་རྩ་བ་གསུམ། ཁྱད་པར་ཐབས་མཆོག་རྡོ་རྗེ་སྙིང་པོའི་སྐྱབས་ཡུལ། གནས་པ་རྩ་དག་པ་དགེ་འདུན་དཀོན་མཆོག་དང་སྤྲུལ་སྐུ། གཡོ་བ་རླུང་དག་པ་ཆོས་དཀོན་མཆོག་དང་ལོངས་སྐུ། བཀོད་པ་བྱང་སེམས་ཐིག་ལེ་དག་པ་སངས་རྒྱས་དཀོན་མཆོག་དང་ཆོས་སྐུ་གསུམ། རྗེ་མི་ལས། ཀུ་ཐང་ཉ་མ་ལ་གསུངས་པ། སངས་རྒྱས་ཆོས་དང་དགེ་འདུན་གསུམ། །འདི་གསུམ་ཕྱི་ཡི་སྐྱབས་གནས་ཡིན། །ངེད་ཀྱང་ཁོང་ལ་སྐྱབས་པས་འཚེང༌། །ཁྱེད་ཀྱང་ཁོང་ལ་སྐྱབས་ན་ལེགས། །བླ་མ་ཡི་དམ་མཁའ་འགྲོ་གསུམ། །འདི་གསུམ་ནང་གི་སྐྱབས་གནས་ཡིན། །ངེད་ཀྱང་ཁོང་ལ་སྐྱབས་པས་འཚེང༌། །ཁྱེད་ཀྱང་ཁོང་ལ་སྐྱབས་ན་ལེགས། །རྩ་དང་རླུང་དང་ཐིག་ལེ་གསུམ། །འདི་གསུ་གསང་བའི་སྐྱབས་གནས་ཡིན། །ངེད་ཀྱང་ཁོང་ལ་སྐྱབས་པས་འཚེང༌། །ཁྱེད་ཀྱང་ཁོང་ལ་སྐྱབས་ན་ལེགས། །སྣང་དང་སྟོང་དང་དབྱེར་མེད་གསུམ། །འདི་གསུ་དོན་གྱི་སྐྱབས་གནས་ཡིན། །ངེད་ཀྱང་ཁོང་ལ་སྐྱབས་པས་འཚེང༌། །ཁྱེད་ཀྱང་ཁོང་ལ་སྐྱབས་ན་ལེགས། །ཞེས་གསུངས། མཐར་ཐུག་བསླུ་མེད་གནས་ལུགས་རྡོ་རྗེའི་སྐྱབས་ཡུལ་མཆོག་གསུམ་ཀུན་འདུས་སངས་རྒྱས་ཆོས་ཀྱི་སྐུ་ཉག་གཅིག་ཡིན་ཏེ། རྒྱུད་བླ་མ་ལས། སྤང་ཕྱིར་བསླུ་བའི་ཆོས་ཅན་ཕྱིར། །མེད་ཕྱིར་འཇིགས་དང་བཅས་པའི་ཕྱིར། །ཆོས་རྣམས་གཉིས་ཏེ་འཕགས་པའི་ཚོགས། །གཏན་གྱི་སྐྱབས་མཆོག་མ་ཡིན་ནོ། །ཞེས་པས་ལུང་གི་ཆོས་ནི་དོན་རྟོགས་དགོས་པས་དོན་རྟོགས་དུས་ཚིག་ལ་དགོས་པ་ཆུང་བས་ཆུ་བརྒལ་ཟིན་དུས་གྲུ་ཁུར་མི་དགོས་པ་བཞིན་སྤང་པའི་ཕྱིར་དང༌། རྟོགས་པའི་ཆོས་ནི་ལམ་གོང་མ་ཐོབ་དུས་སྔ་མ་སྤངས་བའམ་བསླུ་བ་སྟེ་མི་རྟག་པའི་ཕྱིར་དང༌། ཉན་རང་འཕགས་པ་ལ་བྱང་སེམས་འཕགས་པའི་ཡོན་ཏན་མེད་པའི་ཕྱིར་དང༌། བྱང་སེམས་སོ་སྐྱེ་ལ་ད་དུང་ངན་སོང་གི་འཇིགས་པ་དང་བཅས་པའི་ཕྱིར་གཏན་གྱི་སྐྱབས་གནས་མ་ཡིན་ལ། མཐར་ཐུག་གི་སྐྱབས་སངས་རྒྱས་དེ་ཉིད་མཆོག་གསུམ་གྱི་བདག་ཉིད་ཡིན་ཏེ། རྒྱུད་བླ་མ་ལས། དམ་པའི་དོན་དུ་འགྲོ་བ་ཡི། །སྐྱབས་ནི་སངས་རྒྱས་ཉག་གཅིག་སྟེ། །ཐུབ་པ་ཆོས་ཀྱི་སྐུ་ཅན་ཏེ། །ཚོགས་ཀྱང་དེ་ཡི་མཐར་ཐུག་ཕྱིར། །ཞེས་གསུངས། ཆེད་དུ་བྱ་བའི་ཁྱད་པར་ནི། བྱང་ཆུབ་སེམས་དཔས་གཞན་དོན་དུ་རྣམ་པ་ཐམས་ཅད་མཁྱེན་པའི་སངས་རྒྱས་ཐོབ་འདོད་ཀྱིས་སྐྱབས་སུ་འགྲོ་བའོ། །

**2 སྐྱབས་སུ་འགྲོ་ཚུལ།**

གཉིས་པ་སྐྱབས་སུ་འགྲོ་ཚུལ་ནི།ཐུན་མོང་ཐེག་པའི་ལུགས་ལ། སངས་རྒྱས་ལ་སྟོན་པ། ཆོས་ལ་ལམ། དགེ་འདུན་ལ་ལམ་སྒྲུབ་པའི་གྲོགས་སུ་མོས་ཏེ་སྐྱབས་སུ་འགྲོ་བ་དང༌། ཐུན་མོང་མ་ཡིན་པ་གསང་སྔགས་སྤྱི་ཡི་ཚུལ་གྱིས་སྒོ་གསུམ་བླ་མ་ལ་འབུལ། ཡི་དམ་ལ་བརྟེན། མཁའ་འགྲོ་ལ་གྲོགས་ཀྱི་ཚུལ་དུ་བྱས་ནས་སྐྱབས་སུ་འགྲོ། ཁྱད་པར་ཐབས་མཆོག་རྡོ་རྗེའི་སྙིང་པོའི་ལུགས་ལ་རྩ་སྤྲུལ་སྐུར་བསྟེན་རླུང་ལོངས་སྐུར་སྦྱང་ཐིག་ལེ་ཆོས་སྐུར་དག་པའི་མྱུར་ལམ་ལ་སྐྱབས་སུ་འགྲོ་བ་དང༌། མཐར་ཐུག་བསླུ་མེད་རྡོ་རྗེའི་སྐྱབས་འགྲོ་སྐྱབས་ཡུལ་དེ་དག་གི་ཐུགས་རྒྱུད་ལ་བཞུགས་པའི་ཡེ་ཤེས་གནས་ལུགས་ཕྱག་རྒྱ་ཆེན་པོ་རང་རྒྱུད་ལ་བསྒྲུབ་བྱར་བྱེད་ཅིང་ལ་བཟླ་བའི་ཚུལ་གྱིས་སྐྱབས་སུ་འགྲོ་བ་ཡིན། དེ་ལྟར་སྐྱབས་སུ་འགྲོ་བའི་ཚུལ་ངེས་པར་བྱས་ནས་སྐྱབས་སུ་འགྲོ་བ་དངོས་ཀྱི་སྐབས་སུ་སྐྱབས་འགྲོའི་ཚོགས་ཞིང་གསལ་འདེབས་པ་ནི། བྱང་ཆུབ་སེམས་དཔའ་རྣམས་ཀྱི་རྫོགས་སྨིན་སྦྱང་གསུམ་ལས། འདི་ནི་ཞིང་ཁམས་སྦྱོང་བ་ཡིན་པས། ས་གཞི་ཐམས་ཅད་རིན་པོ་ཆེ་ལས་གྲུབ་པའི་འོག་མིན་ཞིང་ཁམས་དང་དབྱེར་མ་མཆིས་པ་མཛེས་ཤིང་ཡིད་དུ་འོང་བ་རང་ཉིད་ཐ་མལ་པའི། མདུན་དུ་དཔག་བསམ་གྱི་སྡོང་པོ་ཆེན་པོ་དབུས་དང་ཡལ་ག་ཕྱོགས་བཞིར་གྱེས་པ་རིན་པོ་ཆེའི་འཕྱང་འཕྲུལ་དྲིལ་གཡེར་སོགས་ཀྱིས་བརྒྱན་ཅིང་རླུང་གིས་བསྐྱོད་པ་ན་ཆོས་ཀྱི་སྡོམ་བཞིའི་སྒྲ་ལྷང་ལྷང་སྒྲོག་པ་དབུས་མའི་སྟེང་དུ་གྱད་དང་སེང་གེ་ཆེན་པོ་བརྒྱད་ཀྱིས་བཏེགས་པའི་རིན་པོ་ཆེའི་ཁྲི་ཡངས་ཤིང་རྒྱ་ཆེ་བའི་རྒྱན་དང་བཀོད་པ་ཕུན་སུམ་ཚོགས་པ་དང་ལྡན་པའི་སྟེང་དུ། པཾ་ལས་པདྨ་ཨ་ལས་ཟླ་བ་རཾ་ལས་ཉི་མའི་དཀྱིལ་འཁོར་འོད་འབར་བའི་སྟེང་དུ་ངོ་བོ་དྲིན་ཆེན་རྩ་བའི་བླ་མ་ལ། རྣམ་པ་རྡོ་རྗེ་འཆང་སྐུ་མདོག་སྔོན་པོ་བཻཌཱུརྻ་ལྟ་བུ་ཞལ་གཅིག་ཕྱག་གཉིས་རྡོ་རྗེ་དང་དྲིལ་བུ་ཐུགས་ཀར་བསྣོལ་ཐབས་སུ་འཛིན་པ་དར་དང་རིན་པོ་ཆེའི་རྒྱན་དུ་མས་བརྒྱན་པ་ཞབས་རྡོ་རྗེའི་སྐྱིལ་མོ་ཀྲུང་གིས་བཞུགས་པའི་སྤྱི་བོར་བརྒྱུད་པའི་བླ་མ་ཐམས་ཅད་ཁྲོམ་ཚོགས་དང་གཞན་རྣམས་ཀྱིས་སྐོར་བ་གསལ་གདབ་དགོས་ལ། ཁྱད་པར་ཕྱག་ཆེན་བརྒྱུད་པ། རྡོ་རྗེ་འཆང༌། ཏིལླི། ནཱ་རོ། མར་པ། མི་ལ། དྭགས་པོ། ཕག་གྲུའཇིག་རྟེན་གསུམ་མགོན་ནས་རྩ་བའི་བླ་མའི་བར་དང༌། གཞན་ཡང་ཟབ་མོ་ལྟ་རྒྱུད། རྒྱ་ཆེན་སྤྱོད་རྒྱུད་སོགས་རང་ལ་དབང་ཁྲིད་གདམས་པ་བསྩལ་བའི་དྲིན་ཐོབ་བླ་མ་རྣམས་ཀྱིས་བསྐོར་པ། མདུན་གྱི་ཡལ་གར་དཔལ་འཁོར་ལོ་སྡོམ་པ་དང་ཡི་དམ་ལྷ་ཚོགས། གཡས་ཀྱི་ཡལ་གར་ཐུབ་དབང་ཤཱཀྱའི་རྒྱལ་པོ་ལ་སྐལ་བཟང་སངས་རྒྱས་སྟོང་རྩ་གཉིས་སོགས་དུས་གསུམ་གྱི་སངས་རྒྱས་རྣམས་ཀྱིས་བསྐོར་པ་ཐམས་ཅད་ཀྱང་སྤྲུལ་སྐུའི་ཆ་བྱད་ཅན་མཚན་དཔེས་བརྒྱན་ཅིང་ཞབས་རྡོར་སྐྱིལ་དུ་བཞུགས་པ། སྐུ་མདོག་དཀར་སེར་དམར་ལྗང་མཐིང་ག་འོད་དང་འོད་ཟེར་དཔག་མེད་འཕྲོ་བ།རྒྱབ་ཀྱི་ཡལ་གའི་སྟེང་དུ་ཡུམ་ཆེན་མོ་ཤེས་རབ་ཀྱི་ཕ་རོལ་དུ་ཕྱིན་མ་གསེར་གྱི་མདོག་ཅན་ཕྱག་བཞི་དང་པོ་གཉིས་མཉམ་བཞག་འོག་མ་གཉིས་གཡས་པོ་ཏི་དང་གཡོན་སྐྱབས་སྦྱིན་གྱི་ཕྱག་རྒྱ། དམ་ཆོས་དཀོན་མཆོག་རྣམས་གླེགས་བམ་གྱི་རྣམ་པ་འོད་ཀྱི་དྲྭ་མིག་ཀློང་ན་བཞུགས་ཤིང་ཨ་ལི་ཀཱ་ལིའི་རང་སྒྲ་སྒྲོགས་པ། གཡོན་དུ་འཕགས་པའི་དགེ་འདུན་འཇམ་དཔལ་དབྱངས། ཕྱག་ན་རྡོ་རྗེ་སྤྱན་རས་གཟིགས་གཙོ་བོར་གྱུར་པའི་ཉེ་སྲས་བརྒྱད་ལ་བྱང་ཆུབ་སེམས་དཔའི་དགེ་འདུན་གྱིས་བསྐོར་པ། དེ་དག་གི་སྨད་སྐོར་དུ། དཔལ་ཡེ་ཤེས་མགོན་པོ་ཕྱག་བཞི་པ། བསྟན་སྲུང་ཆེན་མོ་ཨ་ཕྱི་ཆོས་ཀྱི་སྒྲོལ་མ་སོགས་ཡེ་ཤེས་དང་ལས་ལ་གྲུབ་པའི་སྲུང་མ་སྤྲིན་ཕུང་གཏིབ་པ་ལྟར་བཞུགས་པ་དེ་དག་ཐམས་ཅད་ཀྱང་རྣམ་མཁྱེན་གྱི་ཐུགས་དང་ལྡན་པ། མི་ལས་འདས་པའི་སྤྱན་གྱིས་གཟིགས། སྙན་གྱིས་གསན། ཐུགས་ཀྱིས་དགོངས་ཏེ་མཁྱེན་བརྩེ་ནུས་གསུམ་གྱི་ཡོན་ཏན་དཔག་ཏུ་མེད་པ། བདག་དང་སེམས་ཅན་ལ་རྗེས་སུ་བརྩེ་ཞིང་འདྲེན་པའི་དེད་དཔོན་དུ་བཞུགས་པར་བསམ། བསྐྱབ་བྱའི་སེམས་ཅན་ནི་རང་གི་གཡས་སུ་ཕ། གཡོན་དུ་མ། མདུན་དུ་བདག་ལ་སྡང་བར་བྱེད་པའི་དགྲ། གནོད་པར་བྱེད་པའི་བགེགས། ཐར་པ་དང་ཐམས་ཅད་མཁྱེན་པ་ལ་བར་དུ་གཅོད་པར་བྱེད་པ་ཐམས་ཅད་ཀྱིས་གཙོར་བྱས་པའི་མ་ནམ་མཁའ་དང་མཉམ་པའི་སེམས་ཅན་ཐམས་ཅད་ས་གཞིའི་ངོས་ལ་ཁྲོམ་ཆེན་པོ་ལྟར་ཚོགས་ནས་ཐལ་མོ་སྦྱར། ལུས་གུས་པས་ཕྱག་འཚལ། ངག་གུས་པས་སྐྱབས་འགྲོ་འུར་དི་རི་རི་འདོན། ཡིད་གུས་པས་དུས་དེ་རིང་ནས་བཟུང་སངས་མ་རྒྱས་བར་དུ་མཐོ་དམན་སྐྱིད་སྡུག་ལེགས་ཉེས་ཅི་བྱུང་ཡང་བླ་མ་དཀོན་མཆོག་རིན་པོ་ཆེ་རྣམ་གསུམ་མཁྱེན་ཁྱེད་བསྟེན་ཁྱེད་སྒྲུབ་ཁྱེད་ལས་གཞན་འཁོར་བ་དང་ངན་སོང་གི་སྡུག་བསྔལ་ལས་བསྒྲལ་ཐུབ་པ་མེད་སྙམ་པའི་གདུང་བ་དྲག་པོས། བདག་དང་མར་གྱུར་ནམ་མཁའི་མཐའ་དང་མཉམ་པའི་སེམས་ཅན་ཐམས་ཅད་བྱང་ཆུབ་སྙིང་པོ་ལ་མཆིས་ཀྱི་བར་དུ་དྲིན་ཅན་རྩ་བ་དང་སོགས་བསགས། ཐུན་དུ་བཅད་ལ་འགྲོ་ངེས་བྱ། ཁས་སྐྱབས་སུ་མཆི་ཟེར་ཡང་དོན་སྟོན་པ་སངས་རྒྱས་ནི་བདག་ཅག་གི་སྟོན་པའོ། །སྟོན་པ་དེ་ལས་ལྷག་པ་གཞན་མེད། དེས་བསྟན་པའི་དམ་པའི་ཆོས་ལུང་རྟོགས་ཀྱི་བདག་ཉིད་དེ་བྱང་ཆུབ་བསྒྲུབ་པའི་ལམ་ཡིན། དེ་ལས་ལྷག་པའི་ལམ་མེད། དེ་བཤད་སྒྲུབ་གཉིས་ཀྱི་སྒོ་ནས་འཛིན་པ་པོ་འདྲེན་པ་འཕགས་པའི་དགེ་འདུན་ཡིན། ཐར་པ་ཐམས་ཅད་མཁྱེན་པའི་ལམ་སྒྲུབ་པའི་གྲོགས་དེ་ལས་ལྷག་པ་མེད་སྙམ་པའི་ཡིད་ཆེས་དགོས། དེ་མ་བྱུང་ན་མདོ་སྔགས་ཀྱི་ལམ་སྒོམ་པའི་སྣོད་དུ་མི་རུང་ཞིང༌། སྔགས་བླ་མེད་ཀྱི་སྒོར་ཞུགས་པར་རློམ་ཡང་ནང་པ་སངས་རྒྱས་པའི་གྲལ་དུ་ཆུད་པར་དཀའོ། །ཐུན་བསྡུ་རན་པ་ན། སྐྱབས་ཡུལ་གྱི་ལྷ་ཚོགས་རྣམས་ཀྱི་སྐུ་ལས་འོད་ཟེར་སྣ་ཚོགས་འཕྲོས་ནས་ཉོན་མོངས་དང་ཤེས་བྱའི་སྒྲིབ་པ་ཐམས་ཅད་དགསེམས་ཅན་གྱི་བདེ་གཤེགས་སྙིང་པོའི་རིགས་ཁམས་ཡོད་པ་གནས་འགྱུར་ནས་ཡེ་ཤེས་མངོན་དུ་བྱས། རང་གི་མོས་གུས་དུང་དུང་བ་བྱས་པའི་རྐྱེན་ལས་སྐྱབས་ཡུལ་འཁོར་རྣམས་གཙོ་བོ་དང༌། དེ་ཡང་འོད་དུ་ཞུ་བ་རང་ལ་ཐིམ་པར་བསམ་ལ་དལ་ཅིག་སེམས་རང་བབ་མི་རྟོག་པའི་ངང་ལ་ལྷན་ནེར་མཉམ་པར་འཇོག་པ་ནི་གནས་ལུགས་དོན་གྱི་སྐྱབས་འགྲོ་ཡིན། དེ་ལྟར་བཞག་ཚེ་གསལ་བ་རིག་པའི་མཚན་ཉིད་དགེ་འདུན། གསལ་བའི་ངོ་བོ་གང་དུའང་མ་གྲུབ་པ་སྟོང་པ་སེམས་ཀྱི་རང་བཞིན་ཆོས། གསལ་སྟོང་ཟུང་འཇུག་བཅོས་མིན་རིག་པའི་ངོ་བོ་སངས་རྒྱས་དཀོན་མཆོགཟུང་འཇུག་བརྗོད་བྲལ་བློ་འདས་བླ་མ། དེ་ལ་འཁོར་བའི་སྡུག་བསྔལ་ཐམས་ཅད་བདེ་ཆེན་ཡེ་ཤེས་འཁོར་ལོར་བསྡོམས་པས་ཡི་དམ་འཁོར་ལོ་སྡོམ་པ། དེའི་རྒྱུན་བསྐྱངས་ན་ཕྲིན་ལས་ཐམས་ཅད་འབད་མེད་དུ་འབྱུང་བས་མཁའ་འགྲོའོ། །དེ་ལྟར་དཔྱད་འཇོག་རེས་མོས་སུ་བསྒོམས་པས་དེ་ནས་རྟོག་པ་འཕྲོ་བར་རྩོམ་པ་ན། རྗེས་ཐོབ་ཏུ་ཚོགས་ཞིང་སྔར་བཞིན་གསལ་བའི་ངང་ནས་དགེ་བའི་བསྔོ་བ་དང༌། སྨོན་ལམ་རྣམ་དག་བྱ་ཐུན་མཚམས་ཟ་ཉལ་འགྲོ་འདུག་ཐམས་ཅད་ལ་སྐྱབས་འགྲོ་ཚོགས་ཞིང་སྒོམ་པ་སོགས་དཀོན་མཆོག་གསུམ་དྲན་ཤེས་ཀྱི་སྣང་བ་མ་བྲལ་བ་བརྩོན་པར་བྱའོ། །

**3 སྐྱབས་འགྲོའི་བསླབ་བྱ།**

གསུམ་པ་བསླབ་བྱ་ལ། ཐུན་མོང་གི་བསླབ་བྱ་དང༌། སོ་སོའི་བསླབ་བྱ་གཉིས།

༡ ཐུན་མོང་གི་བསླབ་བྱ།

དང་པོ་ལ་སྐྱེས་བུ་དམ་པ་མཚན་ཉིད་དང་ལྡན་པ་ལས་ཆོས་ཉན་ཞིང༌། ཆོས་བཞིན་སྒྲུབ་པའི་གྲོགས་པོ་བསྟེན། གཉེན་འབྲེལ་དང་གཡོག་འཁོར་ཐམས་ཅད་ཆོས་ལ་འཛུད། སངས་རྒྱས་ཀྱི་གསུང་ངེས་པའི་སྡེ་སྣོད་གསུམ་དང༌། དབང་ཐོབ་པ་ཡིན་ན་རྒྱུད་སྡེ་བཞི་བསྙེན། རྡོ་རྗེའི་གསུངས་དགོངས་གཅིག་ལས། མདོ་རྒྱུད་ནས་གསུངས་ལྷ་རྣམས་གཙོ་བོ་བྱ། གསུངས་པས། མདོར་ན་སངས་རྒྱས་ཀྱིས་གསུངས། སྡུད་པ་པོས་བསྡུས། གྲུབ་ཐོབ་ཀྱིས་བསྒོམས། པཎྜི་ཏས་བཤད། ལོ་ཙཱ་བས་བསྒྱུར།མཁས་པ་རྣམས་ལ་གྲགས་པ་ཞིག་སངས་རྒྱས་ཀྱི་བསྟན་པ་ཡིན་པས་དེ་ཉན་བཤད་སྒོམ་སྒྲུབ་བྱེད་དགོས་དེའང་སྤྱོད་པ་འདུལ་བ་དང་མཐུན། སྒོམ་པ་མདོ་སྡེ་དང་མཐུན། བཤད་པ་མངོན་པ་དང་མཐུན་གསང་སྔགས་རྒྱུད་སྡེ་དང་མཐུན་པ་ཞིག་དགོས། ཅི་ཟ་ཅི་འཐུང་གི་ཕུད་དཀོན་མཆོག་ལ་མཆོད། ཉལ་བའི་དུས་གཞོག་གཡས་པ་ས་ལ་ཕབ་ནས། ཇི་སྐད་དུ། མགོན་པོ་མྱ་ངན་འདས་གཟིམ་ལྟར། འདོད་པའི་ཕྱོགས་སུ་ཉལ་བར་བྱ། ཞེས་མགོ་བྱང་དུ་བསྟན་ནས་འོད་དཔག་མེད་ཀྱི་ཏིང་ངེ་འཛིན་གྱིས་ཉལ། ལྡང་བའི་དུས་བྱང་ཆུབ་སེམས་སྐྱེད་དང་ལྡན་པའི་སྒོ་ནས་ལང་བ་སོགས་སྤྱོད་ལམ་དག་པར་བྱ།བདེ་སྐྱིད་བྱུང་ན་དཀོན་མཆོག་གི་ཐུགས་རྗེར་ཤེས་ཤིང༌། ན་ཚ་སྡུག་བསྔལ་ཅི་བྱུང་ཡང་བླ་མ་དཀོན་མཆོག་གསུམ་ལ་བློ་གཏད། དེ་ལ་ཕན་པའི་སྔགས་དང༌། དམིགས་པ་སྨན་དཔྱད། ཀློག་འདོན་སོགས་ཐམས་ཅད་ཀྱང་ཆོས་དཀོན་མཆོག་གི་ཡན་ལག་ཡིན་པས་སྐུལ་བ་མི་གདབ་པར་འབད་དགོས། ས་པཎ་གྱིས། འདི་ལ་ཁ་ཅིག་གིས་སྨན་དཔྱད་དང་ཀློག་འདོན་བྱས་ན་མཆོག་གསུམ་ལ་བློ་མ་ཁེལ་བ་ཡིན། སྐྱབས་འགྲོ་ལ་གནོད་ཟེར་ཡང༌། དེ་ལྟར་ན། འདུལ་བ་ལུང་སྨན་གྱི་གཞི་ལས། དགེ་སློང་ནད་པས་སྨན་པ་དང་སྨན་བསྟེན་པར་གསུངས་པ་དང༌། བཟའ་བཏུང་ཡང་སྨན་རྣམ་བཞིའི་གཅིག་ཏུ་གསུངས་པས་བཟའ་གཏུང་ཟ་བཞིན་ཏུ་སྨན་ཟོས་ན་སྐྱབས་འགྲོ་ལ་གནོད་ཟེར་བ་ག་ལ་རིགས། མཁས་པས་མཐོང་ན་ཁྲེལ་བར་འགྱུར་རོ། །ཞེས་གསུང་ལ། གཞན་ཡང་སྲོག་དང་བྱ་དགའི་ཕྱིར་དུ་དཀོན་མཆོག་མི་སྤང་ཞིང་བྱ་བ་ཅི་བྱེད་ཐམས་ཅད་དཀོན་མཆོག་གསུམ་གྱི་ཞབས་ཏོག་བྱ་བ་ལ་བསླབ་བོ། །

**༢ སོ་སོའི་བསླབ་བྱ།**

གཉིས་པ་སོ་སོའི་བསླབ་བྱ་ལ། སངས་རྒྱས་ལ་སྐྱབས་སུ་སོང་ན། ལྷ་གཞན་ལ་སྟོན་པར་མི་གཟུང་། ཆོས་ལ་སྐྱབས་སུ་སོང་ན་ཆོས་མ་ཡིན་པ་ལམ་དུ་མི་བྱ། དགེ་འདུན་ལ་སྐྱབས་སུ་སོང་ན་དགེ་འདུན་མ་ཡིན་པར་གྲོགས་དང་མཆོད་གནས་མི་གཟུང་ངོ༌། །སངས་རྒྱས་ལ་སྐྱབས་སུ་འཛིན་པ་ནི། ཆོས་སྟོན་པ་པོ་ལ་སྐྱབས་སུ་འཛིན་པ་ཡིན་པས། ལམ་མ་ནོར་བར་སྟོན་པའི་བཤེས་གཉེན་ལ་ཡོན་ཏན་ཐམས་ཅད་ཀྱི་རྩ་བར་བཟུང་ནས་བསྟེན་པ་ཞིག་དགོས། ཆོས་ལ་སྐྱབས་སུ་བཟུང་བས་ནི། བླ་མ་ལས་ཆོས་ཉན་ཅིང་དེའི་དོན་ལ་ཚུལ་བཞིན་དུ་སེམས་པ་དང༌། སྤང་བླང་ཚུལ་བཞིན་བྱེད་པ་ཞིག་དགོས། དགེ་འདུན་ལ་སྐྱབས་སུ་བཟུང་བས་ནི་འཕགས་པའི་གང་ཟག་རྣམས་གང་ན་བགྲོད་པའི་ལམ་དེ་ལ་རང་ཡང་སྙིང་ནས་འཇུག་པ་ཞིག་དགོས། ཆོས་སྐྱོང་འཇིག་རྟེན་པ་ལ་བསྟོད་པ་དང་གཏོར་མ་ཙམ་གྱིས་ནི་སྐྱབས་འགྲོ་མི་འཇིག་གི །དེ་དག་ལ་སྐྱབས་སུ་འགྲོ་བར་བྱས་ན་སྐྱབས་འགྲོའི་སྡོམ་པ་འཇིག་སྟེ། དཔེར་ན་འབངས་ཀྱིས་རང་གི་རྗེ་དཔོན་མ་ཡིན་པ་ལ་བསྟོད་པ་དང་མཆོད་པ་བྱས་ན་རང་གི་རྗེ་དཔོན་རྭ་བ་ལས་མི་འདའ་ཡང༌། རྗེ་དཔོན་གཞན་ལ་སྐྱབས་བཅོལ་ན་རང་གི་རྗེ་དཔོན་བསྟེན་མ་ཐུབ་པས་རང་གི་རྗེ་དཔོན་དེའི་རྭ་བ་ལས་འདས་པ་བཞིན་ནོ། །སྤྱིར་ཆོས་ཉོ་ཚོང་བྱེད་པའང་ཉེས་པ་ཆེ་མོད། འོན་ཀྱང་ཉོ་བ་པོའི་སར་ཀློག་པ་རྒྱུན་མི་འཆད་པས་རང་ཉིད་ཉམས་པར་འགྱུར་གྱི་བསྟན་པ་སྤྱི་འཇིག་མི་ནུས། ཉན་བཤད་བཀག་ན་མཁས་པའི་རྒྱུན་ཆད། ཆོས་ཤེས་པ་མེད་ན་པོ་ཏི་མང་ཡང་སངས་རྒྱས་ཀྱི་བསྟན་པ་ཞིག་པ་ཡིན། དེས་ན་སློབ་གཉེར་བྱེད་པ་ནི་ཤིན་ཏུ་གལ་ཆེ་བ་ཡིན། དེ་བཞིན་གོས་དམར་སེར་འགོམས་པ་སོགས་སྐྱབས་འགྲོའི་ཡན་ལག་ཉམས་པ་ཡིན་པ་ལས་དངོས་གཞི་མིན་ཡང༌། སྡོམ་བརྩོན་སྡེ་སྣོད་འཛིན་པ་ལ་མ་གུས་ཤིང་འཚེ་ན་དགེ་འདུན་གྱི་སྐྱབས་འགྲོ་ཉམས་པ་ཡིན་པས། དེ་ལྟ་བུ་བྱེ་བྲག་ཕྱེ་སྟེ་ཤེས་པར་བྱ། པཎ་ཆེན་བི་མ་ལས། སྐྱབས་གསུམ་དང་པོའི་བསླབ་བྱ་ནི། གནོད་སྦྱིན་མི་བསྟེན་ཕྱག་མི་འཚལ། །གཉིས་པ་སེམས་ཅན་ཐམས་ཅད་ལ། འཚེ་བ་སྤང་ཞིང་བརྩེ་བར་བྱ།གསུམ་པ་བདག་དང་གཞན་གྱི་ཡུལ། སྡིག་པ་ཅན་དང་འགྲོགས་པ་མིན། སྐུ་གཟུགས་ཚིགས་སུ་བཅད་པ་དང༌། །ལྷན་པ་སེར་པོ་བཏབ་པ་ལ། །དད་མོས་སྒོ་ནས་སྟོན་པར་བལྟ། ཞལ་ནས་གསུངས་པ་མཐའ་དག་ལ། སྐུར་པ་མི་གདབ་སྤྱི་བོར་བླང༌།གང་ཟག་དག་དང་མ་དག་ལ། །དམ་པ་ལྟ་བར་བྱ་བ་ཡིན། །ལུས་སྲོག་རྩིག་དང་བྱ་དགའི་ཕྱིར། །དཀོན་མཆོག་གསུམ་པོ་མི་སྤང་ངོ༌། །དུས་འདིར་རྐྱེན་རྣམས་ཅི་བྱུང་ཡང༌། །མགོན་སྐྱབས་གཞན་དུ་བཙལ་བ་མིན། ཆེ་བའི་ཡོན་ཏན་ཟས་དག་གིས། །རྟག་ཏུ་དྲན་ཞིང་མཆོད་པ་ཡིན། །རྒྱུན་གྱི་སྐྱབས་འགྲོ་བརྗོད་བྱ་ཞིང༌། །དུས་དྲུག་རྒྱུན་གྱི་བསྐུལ་མ་ཡིན། །ཞེས་གསུངས་པ་བཞིན། ད་ལྟ་རང་ལ་བླང་དོར་སྟོན་པའི་བླ་མ་ལ། སངས་རྒྱས་དཀོན་མཆོག་གི་འདུ་ཤེས་བཞག་ཐ་ན་སྐུ་ཡི་གྲིབ་མ་དང་གདན་མི་འགོམ་པར་ཞབས་ཏོག་ལ་འབད། ཅི་གསུངས་རྣམས་ཆོས་ཀྱི་འདུ་ཤེས་བཞག་ནས་དང་དུ་བླངས། འཁོར་གྲྭ་སློབ་ཚངས་པར་མཚུངས་པར་སྤྱོད་པ་རྣམས་གྲོགས་དགེ་འདུན་དཀོན་མཆོག་གི་འདུ་ཤེས་བཞག་མི་མཉེས་པར་མི་བྱ། ཁྱད་པར་གསང་སྔགས་སྟོན་པའི་བླ་མ་དེ། རྡོ་རྗེ་ཐེག་པར་བླ་མ་མཆོག་གསུམ་ཀུན་འདུས་ཡིན་པས་ཅི་མཛད་ལེགས་མཐོང་དང་བློ་གཏད་ཁྱེད་ཤེས་སྒོ་ནས་རྟག་ཏུ་གསོལ་འདེབས་ལ་འབད། གལ་ཏེ་རང་གིས་སྒོ་གསུམ་ནོར་སྐྱོན་གྱིས་མི་མཉེས་པ་བྱུང་ན་དེ་འཕྲལ་བཤག་སྡོམ་བྱ། ཕྱོགས་གཞན་དུ་དོན་གཉེར་ལ་འགྲོ་བའི་སྐབས། གར་འགྲོ་ཕྱོགས་ཀྱི་སངས་རྒྱས་དང༌། དཀོན་མཆོག་ལ་ཕྱག་འཚལ་ཏེ་སྐྱབས་འགྲོ་འདོན་བཞིན་འགྲོ། དེ་བཞིན་ཕྱི་ཡུལ་གྱི་ཁང་བཟང་སྐྱེད་ཚལ་སོགས་ནས། གཟུགས་མཛེས་ཡིད་འོང་གི་སྐྱེས་པ་བུད་མེད་སོགས་དངོས་པོ་ཅི་མཐོང་ཡང་བློས་བླངས་ཏེ་དཀོན་མཆོག་ལ་མཆོད། དགེ་རྩ་ཐམས་ཅད་མཆོད་པ་དང་བསྔོ་བ་བྱ། མདོ་ལས། གང་ཞིག་སངས་རྒྱས་སྐྱབས་སོང་བ། །དེ་ནི་ཡང་དག་དགེ་བསྙེན་ཏེ། །ནམ་དུ་ལྷ་ཡང་གཞན་དག་ལ། །སྐྱབས་སུ་འགྲོ་བ་མ་ཡིན་ནོ། །དམ་པའི་ཆོས་ལ་སྐྱབས་སོང་བ། །འཚེ་ཞིང་གསོད་པའི་སེམས་དང་བྲལ། །དགེ་འདུན་ལ་ཡང་སྐྱབས་སོང་བ། །མུ་སྟེགས་གཞན་ལ་ཕྱོགས་མི་བྱ། །ཞེས་གསུངས་སོ། །

**༤ སྐྱབས་འགྲོའི་ཕན་ཡོན།**

བཞི་པ་སྐྱབས་འགྲོའི་ཕན་ཡོན་ནི། ཁྱེའུ་རིན་ཆེན་བྱིན་གྱི་ཞུས་མདོ་ལས། གང་དག་སངས་རྒྱས་ལ་སྐྱབས་སུ་སོང་བ་དེ་ནི་དགེ་བའི་ཆོས་ཐམས་ཅད་མངོན་པར་འཕེལ་བ་ཡིན་ནོ། །ངོ་ཚ་ཤེས་པ་ཡིན་ནོ། །ཁྲེལ་ཡོད་པ་ཡིན་ནོ། །ཆོས་ལ་སྐྱབས་སུ་སོང་བ་དེ་དག་ནི་བག་ཡོད་པ་ཡིན་ནོ། །ཡོན་ཏན་གྱི་ཚོགས་མང་བ་ཡིན་ནོ། །རྟག་ཏུ་ཚེ་རབ་དྲན་པ་ཡིན་ནོ། །ཆོས་ཀྱི་བསྒོ་སྐལ་ཚོགས་དང་ལྡན་པ་ཡིན་ནོ། །དགེ་འདུན་ལ་སྐྱབས་སུ་སོང་བ་དེ་དག་ནི་སེམས་ལས་སུ་རུང་བ་ཡིན་ནོ། །ཏིང་ངེ་འཛིན་གཟུངས་ཀྱི་སྒོ་མང་བ་ཡིན་ནོ། །རྟག་ཏུ་རིགས་བཙུན་པ་ཡིན་ནོ། །ནམ་དུའང་སངས་རྒྱས་དང་ཆོས་དང་དགེ་འདུན་མི་འབྲལ་བ་ཡིན་ནོ་ཞེས་གསུངས། སྐྱབས་འགྲོ་ནི་ཆོས་ཐམས་ཅད་ཀྱི་རྟེན་གཞི་ཡིན་ཏེ། སྐྱབས་སུ་སོང་བ་ཙམ་གྱིས་ཐར་པའི་ས་བོན་འདེབས། མི་དགེ་བ་ལས་རིང་དུ་བྱེད། དགེ་བ་གོང་འཕེལ་དུ་འགྲོ། སྡོམ་པ་ཀུན་གྱི་རྟེན་གཞིར་འགྱུར་ཏེ། སྐྱབས་འགྲོ་བདུན་ཅུ་པ་ལས། སྡོམ་པ་ཀུན་ལ་ཡོད་མོད་ཀྱང༌། །སྐྱབས་སུ་མ་སོང་བ་ལ་མེད། །ཅེས་གསུངས་པས། ཡོན་ཏན་ཐམས་ཅད་ཀྱི་འབྱུང་གནས་སུ་འགྱུར། དཀར་ཕྱོགས་ཀྱི་ལྷ་ཡིས་སྲུང་སྐྱོབ་བྱེད། རྟག་ཏུ་མཆོག་གསུམ་གྱི་སྣང་བ་དང་མི་འབྲལ། ནང་པ་སངས་རྒྱས་པ་ཞེས་པའི་མིང་ཐོབ། ཚེ་འདིར་བློ་བདེ། ཕྱི་མ་དཀོན་མཆོག་གསུམ་གྱིས་རྗེས་སུ་འཛིན་པའི་གདེང་ཐོབ། སངས་རྒྱས་ལ་སྐྱབས་སུ་སོང་བས་རང་མངོན་པར་འཚང་རྒྱ། ཆོས་ལ་སྐྱབས་སུ་སོང་བས་ཆོས་འཁོར་རྒྱུན་མི་འཆད་པ་བསྐོར། དགེ་འདུན་ལ་སྐྱབས་སུ་སོང་བས་འཁོར་དགེ་སློང་དང་བྱང་ཆུབ་སེམས་དཔའི་དགེ་འདུན་དཔག་མེད་འདུ་བའི་རྟེན་འབྲེལ་དུ་འགྱུར། ཐ་ན་སྐུ་གསུང་ཐུགས་རྟེན་གང་རིགས་ལ་འབྲེལ་བ་ཅུང་ཟད་བྱས་པའང་རྒྱུད་ལ་ཐར་པའི་ས་བོན་ཐེབ་པར་འགྱུར་ཏེ། ཇི་སྐད་དུ། །བསམ་པ་བཟང་པོའི་མཆིལ་ལྷམ་ཞིག །ཐུབ་པའི་དབུ་ལ་བཞག་པ་དང༌། །གཞན་གྱིས་དེ་ཉིད་བསལ་བྱས་པ། །གཉིས་ཀ་རྒྱལ་སྲིད་ཐོབ་པར་གསུངས། །ཞེས་པ་ལྟར་དང༌། ལོག་པར་མོས་པའི་ལས་ཀྱི་སྒྲིབ་པ་སྦྱོང་བ་དང༌། མི་དང་མི་མིན་གྱི་གནོད་པས་མི་ཚུགས་ལུས་ཀྱི་ན་ཚ་དང་སེམས་ཀྱི་སྡུག་བསྔལ་ཆུང་ནུས་ཤིང་མདོར་ན་མི་མཐུན་པའི་ཕྱོགས་ཐམས་ཅད་སྦྱོང་བའོ། །སྔོན་ཡེལ་པ་ཞང་བཙུན་ལ་ཁམ་གཞི་བྱུང་གཞན་གྱིས་མཛེ་མཚམས་གྱིས་བྱས་པས་མ་བྱས་ང་དེ་བཞིན་གཤེགས་པའི་བསྟན་པ་ལ་རབ་ཏུ་བྱུང་བ་ཡིན་པས་མཛེ་མཚམས་མི་སྤྱོད། ཕན་ཡང་སྐྱབས་འགྲོ་བྱེད་མ་ཕན་ཡང་སྐྱབས་འགྲོ་བྱེད་ཟེར་ནས་མཆོག་གསུམ་ལ་རྩེ་གཅིག་ཏུ་གསོལ་བ་བཏབ་པས།ཅི་ཞིག་ན་རང་དབང་མེད་པའི་དད་པ་སྐྱེས། སྨྱོན་པ་བླ་རྡོལ་སྨྲ་བ་བཞིན་དུ་གྱུར། ང་ཡེལ་པ་ཞང་བཙུན་ཡིན་སངས་རྒྱས་ཆོས་ཀྱི་སྐུ་ལ་སྐྱབས་སུ་མཆིའོ། ཆོས་དོན་དམ་པ་ལ་སྐྱབས༴དགེ་འདུན་འཕགས་པ་ཕྱིར་མི་ལྡོག་པ་ལ་སྐྱབས༴ཟེར་བའི་དུས་སུ་སྤྱི་བོ་ནས་ཀླུ་ཆེན་པོ་ཞིག་ཟེང་ཀྱིས་ཐོན་ནས། ཀླུ་དེས་བདག་ཟུར་ཕུད་རྒྱུད་འདལ་ཡང་སངས་རྒྱས་ལ་སྐྱབས་སུ་མཆིའོ། །ཟེར་ནས་སོང་སྐད། དེ་ནས་མཛེ་ནད་སངས་ཀྱིས་སོས་པར་གྱུར། ཡང་སྔོན་རྒན་ཞུག་བླུན་པོ་ཞིག་ལ་སྦྱིན་བདག་མོ་ཞིག་དད་དེ་རས་ཟུང་སྦྱར་ཕུལ་ནས་ཆོས་ཞུས། ཁོང་ལ་ཆོས་བཤད་རྒྱུ་མེད་པས། མི་ཤེས་པས་སྡུག་བསྔལ་ཞེས་ཡང་ཡང་ལབ། དེ་ལ་སྦྱིན་བདག་མོ་དེས་རྒྱུ་མི་ཤེས་པ་ལས་འབྲས་བུ་སྡུག་བསྔལ་མྱོང་བར་རྟོགས་ཏེ་བདེན་པ་མཐོང༌། དེར་སློབ་དཔོན་གྱིས་འཁོར་བའི་སྡུག་བསྔལ་གྱི་ལས་བསྒྲལ་ཞེས་བསྔགས་པ་བརྗོད། དེར་རྐུན་པོ་ཞིག་གིས་བླུན་པོ་འདིའི་རས་རྐུ་བར་བྱ་སྙམ་ནས་ཕྱི་བཞིན་འབྲང་བས། རྒན་ཞུག་ཁོང་ཁང་པར་ཞུགས་པ་དང༌། རྐུན་པོས་རས་དེ་ང་ལ་སྤྲད་དགོས་ལབ། ཁོང་སྐྲག་ནས་ཕྱི་ལ་འགྲོ་མ་ནུས་པས་ཁང་པའི་རྒྱ་ཀར་ནས་ལོངས་ཤིག་སྨྲས་པས་རྐུན་མས་ལག་པ་གཅིག་གིས་བླང་པས་གྲྭ་རྒན་དེས་ང་ལ་སྦྱིན་བདག་གིས་ལག་གཉིས་ཀས་བྱིན། ཁྱོད་ཀྱིས་ལག་པ་གཉིས་ཀས་ལོངས་ཤིག་སྨྲས་དེར་ལག་གཉིས་ཀ་བརྐྱངས་པ་ན་ཐག་པས་བསྡམས་ནས་ཀ་བ་ལ་བཏགས། རྒན་ཞུག་ཕྱི་རུ་ཡོང་ནས་སྐྱབས་འགྲོའི་རྗེས་བཟློས་གྱིས་སྦྲགས་ནས་དཀོན་མཆོག་གསུམ་གྱི་སྐྱབས་འགྲོ་རེ་ལ་དབྱུག་པ་ན་ངེས་རེ་རྐང་པ་ལ་བརྒྱབ།དེར་རྐུན་མ་བཏང་སྟེ་རྐང་པ་འཐེང་བཞིན་ཆུ་འགྲམ་དུ་ཕྱིན། མགྲོན་པོ་ཞིག་གིས་ཁྱོད་ལ་ཅི་བྱུང་དྲིས་པས། ང་རང་རྐུན་མ་ཡིན་ཏེ།ང་བས་ཀྱང་རྐུན་ཆེན་རྒན་ཞུག་གྲྭ་རྒན་ཞིག་སྟེ་སྐྱབས་འགྲོ་རེ་དང་དབྱུག་པ་སྦྲགས་ནས་བརྡུང༌། སངས་རྒྱས་ལ་མངོན་ཤེས་མངའ་བས་སྐྱབས་འགྲོ་གསུམ་ལས་མ་གསུང༌། སྐྱབས་འགྲོ་བཞི་སྲིད་ན་ང་བསད་ཚར་སོང་ཟེར་ནས་སངས་རྒྱས་ལ་དད་བཞིན་དགོང་མོ་ཟམ་འོག་ཞིག་ཏུ་བསྡད། དེ་ཚེ་མི་མ་ཡིན་དཔག་ཏུ་མེད་པ་ཟམ་པ་ལ་འགྲོ་བར་བརྩམ་པར་འགྲོ་མ་ནུས། སྔར་བདེ་བླག་ཏུ་འགྲོ་ནུས་པ་ལ་འདི་ཅིས་ལན་བསམས་ནས་མི་དེ་ལ་ཁྱོད་ཀྱིས་རིག་པ་ཅི་ཤེས་དྲིས་པས། ངས་དཀོན་མཆོག་གསུམ་ལ་སྐྱབས་འགྲོ་ཞིག་ལས་གཞན་མི་ཤེས་ཟེར་བས། གདོན་དེ་དག་སྐྱབས་འགྲོ་ལ་ངེས་ཤེས་སྐྱེས་ཏེ་ཚེ་འཕོས་པས་ལྷར་སྐྱེས་ཞེས་གྲགས། རྐུན་པོ་དེ་ཡང་སངས་རྒྱས་ལ་དད་དེ་རབ་ཏུ་བྱུང་སྐད། དེ་ལྟ་བུ་ཕན་ཡོན་བསམ་གྱིས་མི་ཁྱབ་སྟེ། ཕར་ཕྱིན་སྡུད་པ་ལས། སྐྱབས་སོང་ཕན་ཡོན་གཟུགས་མཆིས་ན། །ནམ་མཁའ་འདི་ཡང་སྣོད་དུ་ཆུང༌། །རྒྱ་མཚོ་ཆེན་པོ་ཆུ་ཡི་གཏེར། །ཕུལ་གྱིས་གཞལ་བར་ག་ལ་ནུས། །ཞེས་གསུངས་སོ། །མི་ཚེ་གཅིག་ལ་སྐྱབས་འགྲོའི་ཉམས་ལེན་མཐར་ཕྱིན་པ་བྱེད་དགོས་པས།ཆོས་ཀྱི་བར་ཆད་ཐམས་ཅད་མཐུན་རྐྱེན་དུ་འཆར་ཞིང་དགེ་བ་གོང་འཕེལ་དུ་འགྱུར་བས་སྐྱབས་དཀོན་མཆོག་གསུམ་ལ་གསོལ་འདེབས་དང་སྐྱབས་འགྲོ་ལ་འབད་ནས་དུས་རྟག་ཏུ་དཀོན་མཆོག་ལ་བློ་གཏད་པ་གལ་ཆེའོ། །

1. **སྡིག་སྒྲིབ་སྦྱོང་བྱེད་རྡོར་སེམས་ཁྲིད།**

དོན་གསུམ་པ་སྡིག་སྒྲིབ་སྦྱོང་བྱེད་བླ་མ་རྡོ་རྗེ་སེམས་དཔའི་སྒོམ་བཟླས་ནི། ཟབ་ལམ་གྱི་རྟོགས་པ་ཁྱད་པར་ཅན་སྐྱེ་བ་ལ་བར་དུ་གཅོད་པ་སྡིག་སྒྲིབ་ཡིན་པས་ལས་དང་པོའི་གནས་སྐབས་སུ་ལས་སྒྲིབ་གཙོ་བོར་སྦྱང་དགོས། སྒྲིབ་པ་ནི་སྤྱི་མིང་ཡིན་ཞིང་དེ་ལ་ལས་ཉོན་ཤེས་བྱ་བག་ཆགས་ཀྱི་སྒྲིབ་པ་བཞི་ཡིན་ལ། དང་པོ་ལས་སྒྲིབ་ནི་རང་བཞིན་དང་བཅས་ལྟུང་གཉིས། རང་བཞིན་གྱི་སྡིག་པ་སྲོག་གཅོད་པ་ལྟ་བུ་དང༌། བཅས་པའི་ལྟུང་བ་མི་ཕལ་གྱིས་སྒྲུབ་ན་སྡིག་པ་མི་འབྱུང་བ་རབ་བྱུང་གིས་སྒྲུབ་ན་སྡིག་པར་འགྱུར་བ་རྩྭ་སྔོན་གཅོད་པ་ལྟ་བུ་ཡིན། གཉིས་ཀ་ཡིན་པ་དགེ་སློང་གི་སྲོག་གཅོད་པ་ལྟ་བུ་ཕམ་པ་སྟེ། རྡོ་རྗེའི་གསུང་དགོངས་པ་གཅིག་པ་ལས། སྡོམ་གསུམ་གོང་ནས་གོང་དུ་དོག་ཏུ་འགྲོ། །ཞེས་པས། ཕལ་པས་དུད་འགྲོ་ཞིག་བསད་པ་དང༌། དགེ་སློང་གིས་རྩྭ་སྔོན་བཅད་པ་གཉིས་སྡིག་པ་ཕལ་ཆེར་འདྲ་བ་ཡིན། དེས་ན་བཅས་པའི་ལྟུང་བ་སོ་བྱང་སྔགས་གསུམ་གྱི་སྡོམ་པ་ལས་འགལ་བ་ཐམས་ཅད་ཡིན། ལྟུང་བ་གོང་ནས་གོང་དུ་ཉེས་པ་ཇེ་ཆེར་འགྲོ་བ། དཔེར་ན་ཕལ་པས་ཤིག་གཅིག་བསད་ན་སྲོག་གཅོད་ཀྱི་སྡིག་པ་འབྱུང༌། བྱང་ཆུབ་སེམས་དཔའ་ཞིག་གིས་བསད་ན་སྲོག་གཅོད་ཀྱི་སྡིག་པར་འགྱུར་བ་མ་ཟད་མ་བསད་པའི་ཉེས་པ་འབྱུང༌། འོ་ན་མཚམས་མེད་མ་ཡིན་ནམ་སྙམ་ན་ཚེ་འདིར་ལུས་བསྐྱེད་པའི་མ་མ་ཡིན་པས་མཚམས་མེད་དུ་མི་འགྱུར། སྔགས་པ་ཞིག་གིས་བསད་ན་སྲོག་གཅོད་ཀྱི་སྡིག་པ་དང་མ་བསད་པའི་ཉེས་པའི་སྟེང་དུ་ལྷ་བསད་པའི་ཉེས་པ་འབྱུང་བས་ན། སྔ་མ་སྔ་མ་ལས་ཕྱི་མར་སྡིག་པ་གོང་འཕེལ་དུ་འགྱུར་བ་ཡིན།དེ་བཞིན་སོ་ཐར་ཤམ་ཐབས་ཟླུམ་མིན་གཅིང་བ་ཉེས་བྱས། བྱང་སེམས་ཀྱི་ཉེས་སྤྱོད་སྡོམ་པའི་ཚུལ་ཁྲིམས་དང་འགལ་བ། སྔགས་ཀྱི་བདེ་གཤེགས་བཀའ་འདས་ཀྱི་ལྟུང་བར་འགྱུར་བ་ཡིན། དེས་ན་རང་བཞིན་དང་བཅས་ལྟུང་འགལ་བ་རྣམས་ལས་སྒྲིབ་ཡིན་པས། དེས་གང་ལ་སྒྲིབ་ན་མཐོ་རིས་ལྷ་མིའི་གོ་འཕང་ཐོབ་པ་ལ་སྒྲིབ་པ་ཡིན། ཉོན་མོངས་པའི་སྒྲིབ་པ་ནི་ལས་དེས་ཀུན་ནས་སློང་བྱེད་བརྒྱད་ཁྲི་བཞི་སྟོང་དང་བསྡུ་ན་དུག་ལྔ་དུག་གསུམ། དེ་ཡང་བསྡུ་ན་ཚུལ་མིན་ཡིད་བྱེད་ཀྱི་རྟོག་པ་གཅིག་པུར་འདུ་བ་ཡིན། ཤེས་བྱའི་སྒྲིབ་པ་ནི། འཁོར་གསུམ་བདེན་ཞེན་གྱི་རྟོག་པ་དང༌། བག་ཆགས་ཀྱི་སྒྲིབ་པ་ནི། མདོ་ལྟར་ན་ཤེས་སྒྲིབ་ཤིན་ཏུ་ཕྲ་བའི་གནས་སྐབས་དང༌། སྔགས་ལྟར་ན་སྣང་གསུམ་འཕོ་བའི་བག་ཆགས་ཞེས། སྒྲིབ་པ་ཤིན་ཏུ་ཕྲ་བ་ཡིད་ཀྱི་རང་བཞིན་ཅན་གྱི་ལུས་ལ་བརྟེན་པའི་རག་པ་ལུས་སྐྱེད་པའི་རྒྱུ་འམ་དམར་ཆའི་བག་ཆགས། རག་པ་ཡིད་སྐྱེད་པའི་རྒྱུ་འམ་ས་བོན་དཀར་ཆའི་བག་ཆགས།རག་པ་ངག་སྐྱེད་པའི་རྒྱུ་འམ་ས་བོན་དཀར་དམར་གཉིས་འཛོམས་པའི་ནག་ལམ་མམ་རླུང་གི་རྒྱུ་བ་ཤིན་ཏུ་ཕྲ་མོའི་བག་ཆགས་རྣམས་ཡིན་པས། དེ་གཉིས་ཀྱི་གང་ལ་སྒྲིབ་ན་རྣམ་མཁྱེན་ཡེ་ཤེས་ཐོབ་པ་ལ་སྒྲིབ་པ་ཡིན། དེ་ལྟར་སྒྲིབ་པ་དེ་རྣམས་ཀྱིས་སྤྱིར་ཆོས་ཐམས་ཅད་ཀྱི་གནས་ལུགས་དེ་བཞིན་ཉིད་ལ་སྒྲིབ་པ་ཡིན་པས། རྒྱུད་བརྟག་གཉིས་ལས། སེམས་ཅན་རྣམས་ནི་སངས་རྒྱས་ཉིད། །འོན་ཀྱང་གློ་བུར་དྲི་མས་སྒྲིབ། ཞེས་གསུངས་པ་བཞིན། ཀུན་གཞིའི་མེ་ལོང་ལ་རྟོགས་པའི་གཟུགས་བརྙན་འཆར་བྱེད་ལ་སྒྲིབ་པས་སྒྲིབ་པ་དག་དགོས། སྒྲིབ་པ་དག་ན་རྟོགས་པ་ངང་གིས་འཆར། གསུངས་པ་བཞིན་ལས་དང་པོ་པས་ལས་སྒྲིབ་གཙོ་བོ་སྦྱང་དགོས། དེ་ལ་སྡིག་པ་སྦྱང་བའི་ཐབས་དུ་མ་གསུངས་པ་ལས་མཆོག་ཏུ་གྱུར་པ་བླ་མ་རྡོ་རྗེ་སེམས་དཔའི་སྒོམ་བཟླས་ཡིན་ཏེ། དེ་ཡང་དཀྱིལ་འཁོར་ཐམས་ཅད་ཀྱི་སྤྲོ་བསྡུ་བྱེད་པོ་བླ་མ་དང་རྡོ་རྗེ་སེམས་དཔའ་གཉིས་སུ་མེད་པར་བསྒོམས་ནས་བཤགས་པ་བྱེད་ན་སྔ་མ་ལས་ཁྱད་པར་དུ་གྱུར་པ་ཡིན་པས་ན། སྐབས་འདིར་ཀུན་འདུས་ནོར་བུ་ལུགས་སུ་བསྒོམ་པ་ཡིན། དེ་ལ་གཉེན་པོ་སྟོབས་བཞི་ཚང་དགོས་ཏེ། ཆོས་བཞི་བསྟན་པའི་མདོ་ལས། བྱམས་པ་བྱང་ཆུབ་སེམས་དཔའ་སེམས་དཔའ་ཆེན་པོ་ཆོས་བཞི་དང་ལྡན་ན་སྡིག་པ་བྱས་ཤིང་བསགས་པ་ཟིལ་གྱིས་གནོན་པར་འགྱུར་རོ། །བཞི་གང་ཞེ་ན། རྣམ་པར་སུན་འབྱིན་པ། གཉེན་པོ་ཀུན་ཏུ་སྤྱོད་པ་དང༌། ཉེས་པ་ལས་བཟློག་པའི་སྟོབས་དང༌། རྟེན་གྱི་སྟོབས་སོ། །ཞེས་གསུངས། ཞི་བ་ལྷས། སྦྱང་བྱ་སྡིག་པའི་སྒོ་དྲུག་ནི། སྦྱོང་བྱེད་གཉེན་པོ་སྟོབས་བཞིས་སྦྱང༌། སྦྱང་ཚུལ་དམ་པ་གསུམ་ལྡན་པས། ཞེས་གསུངས་པས། སྐབས་འདིར་རྟེན་གྱི་སྟོབས་ནི་རྡོ་རྗེ་སེམས་དཔའ་སྒོམ་ཞིང་སྐྱབས་སུ་བཟུང་ནས་སྨོན་འཇུག་བྱང་སེམས་དང་ལྡན་པ་དེ་ཡིན། དེ་ལ་དད་དང་སྙིང་རྗེ་བྱང་ཆུབ་ཀྱི་སེམས་བསྐྱེད་པ་གལ་ཆེ། སྡིག་པ་བཤགས་པ་ཐམས་ཅད་བྱང་ཆུབ་ཀྱི་སེམས་བསྐྱེད་པ་མེད་ན་ཉེས་ལྟུང་སྟོབས་བཞི་ཚང་བའི་སྒོ་ནས་བཤགས་ཀྱང་སྲབ་ཏུ་འགྲོ་བ་ཙམ་ལས་གཙང་དག་ཡོང་བར་མ་གསུངས། བྱང་ཆུབ་སེམས་བཅོས་མིན་ཞིག་སྐྱེས་ན་སྡིག་པ་ཅི་ཙམ་སྔོན་ཆད་བྱས་པ་ཐམས་ཅད་རང་བཞིན་གྱིས་འདག་པར་གསུངས་སོ། །སྤྱོད་འཇུག་ལས། གང་ལ་བརྟེན་ན་ཡུད་ཀྱིས་གྲོལ་འགྱུར་ན། དེ་ལ་བག་ཅན་རྣམས་ཀྱིས་ཅིས་མི་བསྟེན། དེས་ནི་དུས་མཐའི་མེ་བཞིན་སྡིག་ཆེན་རྣམས། །སྐད་ཅིག་གཅིག་གིས་ངེས་པར་སྲེག་པར་བྱེད། །ཅེས་གསུངས། རྣམ་པར་སུན་འབྱིན་པའི་སྟོབས་ནི། མགོན་པོ་བདག་ནི་མི་ཤེས་སོགས་གནོང་ཚིག་གིས་སྔར་བྱས་སྡིག་པ་ལ་འགྱོད་སེམས་བྱེད་པ་དེ་ཡིན། གཉེན་པོ་ཀུན་སྤྱོད་ཀྱི་སྟོབས་ནི། ཆོས་ལ་དོན་གཉེར་གྱི་འདུན་པ་བསྐྱེད་པ་སྟེ། དགེ་བ་ལ་འབད་པ་སོགས་དང༌། ངོ་བོ་སྐྱོང་བ་སོགས་ཡིན་ཏེ། མཉམ་མེད་དྭགས་པོ་ལ་སློབ་མ་ཞིག་གིས་སྔར་གསུང་རབ་གླུད་ཟོས་པ་དྲན་ནས་འགྱོད་དེ་ཞུས་པས། གསུང་རབ་དེ་བཞེངས་ཤིག་གསུངས། གསུང་རབ་བཞེངས་པ་ལ་རྣམ་གཡེང་མང་པོ་རང་བྱུང༌། སྡིག་པ་བཤགས་པ་ལ་ངོ་བོ་སྐྱོང་བ་རང་ཟབ་པ་མེད་དམ་ཞུས་པས། མཉམ་མེད་དྭགས་པོ་དགྱེས་ཏེ་དེ་ག་རང་ཡིན། སྔར་བྱས་སྡིག་པའི་ཕུང་པོ་རི་རབ་ཙམ་ཡོད་ཀྱང་ངོ་བོ་མཐོང་བས་སྐད་ཅིག་ལ་འདག་པ་ཡིན་གསུངས་པས། བྱང་ཆུབ་སེམས་བསྒོམ་པ་དང་ངོ་བོ་སྐྱོང་བ་ལས་ཟབ་པ་མེད་པས་འདིར་དེ་གཉིས་མ་བྲལ་བའི་སྒོ་ནས་རྡོ་རྗེ་སེམས་དཔའི་སྒོམ་བཟླས་བྱས་ཏེ་བདུད་རྩི་འབེབས་སྦྱོང་དང༌། ཡིག་བརྒྱ་བཟླ་བ་ཡིན། དེ་ལ་ཞི་བ་རིགས་འདུས་ཀྱི་ཡིག་བརྒྱ་དང༌། མངོན་བརྗོད་བླ་མའི་རྒྱུད་སོགས་ལས་གསུངས་པའི་ཁྲོ་བོ་ཧེ་རུ་ཀའི་ཡིག་བརྒྱ་གཉིས་ཡོད། ཧེ་རུ་ཀའི་ཡིག་བརྒྱའི་རྡོར་སེམས་ལ་རུས་པའི་རྒྱན་དྲུག་ཡོད་པ་གསོལ་ཀའི་སྐབས་ལྟར་ཡིན། སྐབས་འདིར་རྡོར་སེམས་ཞི་བའི་ཡིག་བརྒྱའི་དམིགས་རིམ་སྟོན་ཏེ། དངོས་གཞི་རྡོར་སེམས་སྒོམ་བཟླས་ལ་བླང་དོར་གྱི་གནས་ལ་རྨོངས་པའི་སེམས་ཅན་ཐམས་ཅད་ལ་སྙིང་རྗེ་ཆེན་པོའི་བློས་བཟུང་ནས་དེ་རྣམས་སངས་རྒྱས་ཐོབ་པར་བྱ། དེའི་ཆེད་དུ་བླ་མ་རྡོ་རྗེ་སེམས་དཔའི་སྒོམ་བཟླས་བྱ་སྙམ་དུ་སེམས་བསྐྱེད་ལ། རང་གི་སྤྱི་བོར་པདྨ་དཀར་པོ་འདབ་མ་སྟོང་དང་ལྡན་པ་དེའི་སྟེང་དུ་ཟླ་བའི་དཀྱིལ་འཁོར་ཉ་ཡོངས་སུ་གང་བའི་དབུས་སུ་རྡོ་རྗེ་དཀར་པོ་རྩེ་ལྔ་པའི་ལྟེ་བར་ཧཱུྃ་ཡིག་དཀར་པོས་མཚན་པ་ཚོན་གང་བ་ཞིག་ལ་སེམས་བཟུང༌། དེ་ལས་འོད་འཕྲོས་འཕགས་པ་མཆོད་སེམས་ཅན་གྱི་དོན་བྱས་ཚུར་འདུས་ཡོངས་སུ་གྱུར་པ་ལས། རྩ་བའི་བླ་མ་རྡོ་རྗེ་སེམས་དཔའ་སྐུ་མདོག་གངས་རི་ལ་ཉི་མའི་འོད་ཀྱིས་རེག་པ་ལྟར་དཀར་བ་ཞལ་གཅིག་ཕྱག་གཉིས་ཀྱི་གཡས་རིག་སྟོང་རྡོ་རྗེ་རྩེ་ལྔ་པ་ཐུགས་ཀར་འཛིན་ཅིང༌། གཡོན་སྣང་སྟོང་དྲིལ་བུ་སྐུར་བརྟེན་པ་ཞབས་ཕྱེད་དཀྱིལ་དར་དང་རིན་པོ་ཆེས་བརྒྱན་པ། དེ་ལ་དར་གྱི་ཆས་གོས་ལྔ་ལ་སྟོད་གཡོགསྨད་གཡོགདར་དཔྱང༌། སྐུ་རེགསྨད་དཀྲིས་བཅས་ལྔའོ། །ཡང་ན། སྟོད་གཡོག །སྨད་གཡོགགར་གྱི་ཕུ་དུང༌། ཚིག་གོས། ཟི་ལྡིར་བཅས་ལྔའོ། །རིན་པོ་ཆེའི་རྒྱན་བརྒྱད་ལ། དབུ་རྒྱན། སྙན་རྒྱན། མགུལ་རྒྱན། དཔུང་རྒྱན། དོ་ཤལ་དང་སོར་མོ་དོ་གཉིས་གཅིག་ཏུ་བརྩི། ཕྱག་གདུབ། ཞབས་གདུབ། སོར་གདུབ་རྣམས་སོ། །ཡང་ལུགས་གཅིག་ལ་གཞན་རྣམས་གཅིག་ལ་སོར་གདུབ་མ་བརྩིས་པའི་སྐ་རག་དོ་ཤལ་གཅིག་ཏུ་བསྡོམས་པས་བརྒྱད་དོ། །དེ་ལྟར་དུ་གསལ་བ་དེ་ཡང༌། ཐང་སྐུ་ལྟ་བུ་ལེབ་ལེབ། སྐུ་འདྲ་ལྟ་བུ་གདོས་བཅས་སེམས་མེད་བེམ་པོ་མ་ཡིན་པ། སྣང་ཆ་ནས་སྤྱན་གྱི་དཀར་ནག་ཚུན་མ་འདྲེས་པ་གསལ་བ། སྟོང་ཆ་ནས་དངོས་པོ་གདོས་བཅས་མ་ཡིན་པ་མཁའ་ལ་འཇའ་ཚོན་ལྟ་བུ། ངོ་བོ་དྲིན་ཅན་རྩ་བའི་བླ་མ་ཡིན་པ་ལ་རྣམ་པ་རྡོ་རྗེ་སེམས་དཔའི་ཚུལ་དུ་ཤར་བ། ཐུགས་མཁྱེན་བརྩེ་ཡེ་ཤེས་དང་ལྡན་པ་བདག་སོགས་སེམས་ཅན་ཐམས་ཅད་རྗེས་སུ་དགོངས་ནས་བཞུགས་པར་བསམ་ཞིང་དད་མོས་བྱང་ཆུབ་ཀྱི་སེམས་བསྐྱེད་པ་རྟེན་གྱི་སྟོབས་ཡིན། སུན་འབྱིན་པའི་སྟོབས་ནི། སྔར་བྱས་ལ་གནོང་འགྱོད་དྲག་པོ་སྐྱེས་ནས་བཤགས་པ་བྱེད་པའོ། །དེ་ཡང་སྤྱོད་འཇུག་ལས། མཛའ་དང་མི་མཛའི་དོན་གྱི་ཕྱིར། །སྡིག་པ་རྣམ་པ་སྣ་ཚོགས་བྱས། །མཛའ་བ་རྣམས་ཀྱང་མེད་འགྱུར་ལ། །མི་མཛའ་རྣམས་ཀྱང་མེད་པར་འགྱུར། །བདག་ཀྱང་མེད་པར་འགྱུར་བ་སྟེ། །ཞེས་གསུངས་པ་ལྟར། དགྲ་གཉེན་རང་གཞན་གྱི་དོན་དུ་བསགས་པའི་སྡིག་པ་དེ་ཁུར་ནས་འགྲོ་དགོས་པས་དེ་དུས་རང་གཅིག་པུ་མ་གཏོགས་སུ་དང་མཉམ་དུ་སྡིག་པ་བགོ་བཤའ་བྱར་མེད་པས་སྡིག་པ་ལ་འགྱོད་པ་དྲག་པོ་བསྐྱེད་དགོས།

སྦྱང་བྱ་སྡིག་པའི་སྒོ་དྲུག་པོ་ཡིན་ཏེ། དུས་ཀྱི་སྒོ་འཁོར་བ་ཐོག་མེད་ནས་ད་ལྟ་བར་དུ་བསགས་པའི་སྡིག་པ་དང༌། ཚེ་འདི་ལ་རང་བཞིན་བཅས་ལྟུང་གི་སྡིག་པ་ཡིད་ལ་དྲན་པ་ལོ་ཟླ་དུས་ཚོད་འདི་ལ་བགྱིས་པ་དང༌། བགྱིད་སྩལ། དེ་ལ་རྗེས་སུ་ཡིད་རང་བྱས་པའི་སྡིག་པ་ཐམས་ཅད། ལུས་ཀྱི་སྒོ་ནས་མི་འཆབ། ངག་གི་སྒོ་ནས་མི་གསང༌། ཡིད་ཀྱི་སྒོ་ནས་མི་སྦས་པ་འཐོལ་བཤགས་བྱེད་དགོས། ཀུན་སློང་གི་སྒོ་དུག་གསུམ་གྱིས་ཀུན་ནས་བསླངས་པའི་སྡིག་པ་ཐམས་ཅད། འགྲིམ་པའི་སྒོ་ལུས་ངག་ཡིད་གསུམ་གྱིས་སྡིག་བསགས་ཚད། ངོ་བོའི་སྒོ་མི་དགེ་བཅུ། མཚམས་མེད་ལྔ། སོ་བྱང་སྔགས་གསུམ་གྱི་དམ་སྡོམ་ལས་འགལ་བ་ཐམས་ཅད། ཡུལ་གྱི་སྒོ་སྲིད་ཞི་གཉིས་ལ་བརྟེན་ནས་བསགས་སྡིག་ཐམས་ཅད། བྱེད་ལས་ཀྱི་སྒོ། ཚེ་ཐུང་ནད་མང་དགྲས་འཇིགས་སོགས་དང༌། ཕྱི་མ་ངན་འགྲོར་འཁྱམས་པའི་རྒྱུ་སྡིག་ལྟུང་ཐམས་ཅད་ཁོང་དུ་དུག་སོང་བ་ལྟར་གནོང་འགྱོད་དྲག་པོ་དང་བཅས་ཏེ་བཤགས་དགོས། དེ་ཡང་འཕྲལ་དུ་མ་བཤགས་ན། སྤྱོད་འཇུག་ལས། བདག་གི་སྡིག་པ་མ་བྱང་བར། །སྔོན་དུ་འགུམ་པར་འགྱུར་ཏེ་མཆི། །ཇི་ལྟར་དེ་ལས་ངེས་ཐར་བ། །མྱུར་བའི་ཚུལ་གྱི་སྐྱབས་སུ་གསོལ། །ཞེས་གསུངས། སོར་ཆུད་པ་སྡོམ་པའི་སྟོབས་ལ། མི་དགེ་བཅུ་པོ་རེ་རེ་བཞིན་མི་བྱེད་པའི་དམ་བཅའ། དེ་བཞིན་མཚམས་མེད་ལྔ། ལྕི་བ་བཞི། མི་འོས་པའི་སྤྱོད་པ་ལ་ལོག་པར་ཞུགས་པས་ལོག་པའི་ལྕི་བ། མཁས་པའི་གྲལ་ལྕི། སྔགས་པའི་ནོར་ལྕི། དགེ་སློང་གི་ཕྱག་ལྕི། སྒྲུབ་པ་པོའི་ཟས་ལྕི་ཞེས་དང༌། ཡང་ན། སྐུར་བའི་ལྕི་བ་བཞི་ལ། མཉམ་ཉིད་དོན་ལ་ཁྱད་འདོན་ལྕི༌། ཏིང་ངེ་འཛིན་ལ་ཁྱད་འདོན་ལྕི། མཚམས་མེད་ལྔ་ལ་ཁྲག་དབྱུང་ལྕི། མི་དགེ་བཅུ་ལ་ལོག་ལྟ་ལྕི། ཞེས་པ་དང༌། ལོག་པ་བརྒྱད། དཀར་ནག་ཕྱོགས་ལ་སྨད་དང་བསྟོད། དད་པ་ཅན་གྱི་ཚོགས་བསགས་དང༌། དགེ་བ་ཅན་གྱི་ཐུགས་དཀྲུག་པ། བླ་མ་ལྷ་དང་མཆེད་ལྕམ་སྤངས། དཀྱིལ་འཁོར་གཉེན་པོ་འདྲལ་ཏེ་བརྒྱད། ཞེས་པས། ཚོགས་གྲལ་དུ་འཐབ་མོ་བྱས་ན་བླ་མ་ལྷ་དང་མཆེད་ལྕམ་སྤང་བ་དཀྱིལ་འཁོར་གཉེན་པོ་འདྲལ་བ་བཞི་པོ་སྡེབས་ལ་འབྱུང་བས། དེ་ལྟར་ལོག་བརྒྱད་མི་བྱེད་སྙམ་པའི་དམ་བཅའ། དེ་བཞིན་སོ་བྱང་སྔགས་ཀྱི་དམ་ཚིག་ཉམས་པ་མི་བྱེད་སྙམ་པའི་དམ་བཅའ་བྱ་དགོས། དེ་ལྟར་སྲུང་ནུས་པའི་བདག་རྒྱུད་ཡོངས་སུ་དག་པར་བླ་མ་རྡོ་རྗེ་སེམས་དཔས་བྱིན་གྱིས་བརླབ་ཏུ་གསོལ་སྙམ་པའི་སྒོ་ནས་དམ་བཅའ་བྱེད་ན་རྒྱུད་ཇེ་དག་ཏུ་འགྲོ་བ་ཡིན་སྤོམ་ཡོར་ཙམ་གྱིས་སྡོམ་སེམས་ལ་ཅི་ཡང་མི་འོང༌།

གཉེན་པོ་ཀུན་སྤྱོད་ཀྱི་སྟོབས་ནི། རྡོར་སེམས་ཀྱི་ཐུགས་ཀར་ཟླ་བའི་དཀྱིལ་འཁོར་སེན་གང་བའི་དབུས་སུ་ཧཱུྃ་ཡིག་དཀར་པོའི་མཐར་ཡི་གེ་བརྒྱ་པས་བསྐོར་བ་ལ་སེམས་གཏད་ནས་གསོལ་འདེབས་ཀྱི་ཚུལ་དུ་ཡིག་བརྒྱ་ཚར་གཅིག་བཟླས་པས་ཧཱུྃ་ཡིག་སྔགས་ཕྲེང་ལས་འོད་འཕྲོས་སེམས་ཅན་ཐམས་ཅད་ཀྱི་སྒྲིབ་པ་སྦྱང༌། སངས་རྒྱས་དང་བྱང་ཆུབ་སེམས་དཔའ་ཐམས་ཅད་མཆོད་ཅིང༌། ཐུགས་ཀ་ནས་བྱིན་རླབས་བདུད་རྩིའི་རྒྱུན་བཀུག་སྟེ་ཧཱུྃ་ཡིག་སྔགས་ཕྲེང་ལ་ཐིམ། དེ་ལས་ཐུགས་རྗེ་ཡེ་ཤེས་ཀྱི་བདུད་རྩིའི་རྒྱུན་བབས་སྐུ་གང་ཞབས་གཡས་པའི་མཐེ་བོང་ནས་ཐོན་རང་གཞན་སེམས་ཅན་ཐམས་ཅད་ཀྱི་སྤྱི་བོའི་ཚངས་བུག་ནས་ཞུགས་པས་ཚེ་འཁོར་བ་ཐོག་མེད་ཀྱི་སྡིག་སྒྲིབ་ཉེས་ལྟུང་ཐམས་ཅད་དུད་སོལ་གྱི་ཁུ་བ་དང་དུད་སྤྲིན་རླངས་པ་ལྟ་བུ། ནད་ཐམས་ཅད་ཁྲག་རྣག་རུལ་བ། གདོན་ཐམས་ཅད་སྡོམ་སྡིག་སྦལ་སྦྲུལ་གྱི་རྣམ་པ་ཆུ་སྣ་རྒྱུག་པས་ས་རྡུལ་དེད་པ་བཞིན་བདུད་རྩིའི་རྒྱུན་གྱིས་དེད་ནས་འོག་སྒོ་དང་བ་སྤུའི་བུ་ག་ཐམས་ཅད་ནས་ཐོན་རང་གི་འོག་ཏུ་ས་གས་པའི་མར་ཞབས་ནས་འཆི་བདག་ལས་ཀྱི་གཤིན་རྗེ་ལ་འཁོར་ལན་ཆགས་བུ་ལོན་ཤ་འཁོན་གྱི་བདག་པོ་རྣམས་ཀྱིས་བསྐོར་བའི་ཁ་དང་ལག་པ་གཟེད་པའི་ནང་དུ་སོང་བར་བསམ་པ་ནི་ལན་ཆགས་སྦྱོང་བ་ལ་མཆོག་གོ །དེ་ནས་རང་ལུས་བདུད་རྩིས་དཀར་ལྟེམ་གྱིས་གང་ཞིང་ལུས་སེམས་ལ་བདེ་སྟོང་གི་ཉམས་མྱོང་ཁྱད་པར་ཅན་བདག་གཞན་སེམས་ཅན་ཐམས་ཅད་ལ་བསྐྱེད་པར་གྱུར་པར་བསམ་ལ་ཡིག་བརྒྱ་བཟླ། མཐར་འཆི་བདག་ཐམས་ཅད་ཀྱི་ཁ་ལག་ཟུམ་ས་གས་པ་ཡང་སོས་ནས་བླ་མ་རྡོ་རྗེ་སེམས་དཔའ་ལ་མོས་གུས་དུང་དུང་གིས་གསོལ་འདེབས་ཚུལ་གྱིས་ཡི་གེ་བརྒྱ་པ་བཟླས་ཤིང༌། མགོན་པོ་བདག་ནི་མི་ཤེས་རྨོངས་པ་སོགས་ནས་གཙོ་བོས་བདག་ལ་སྐྱོབས་བརྗོད་མ་ཐག་ཏུ་བླ་མ་རྡོ་རྗེ་སེམས་དཔའ་དགྱེས་ཤིང་འཛུམ་པ་དང་བཅས་རིགས་ཀྱི་བུ་ཁྱོད་ཀྱི་སྡིག་སྒྲིབ་ཉེས་ལྟུང་ཐམས་ཅད་དག་པ་ཡིན་ནོ་ཞེས་གནང་བ་བྱིན་ནས་རང་གི་ལུས་ངག་ཡིད་གསུམ་དང་དབྱེར་མེད་དུ་གྱུར་པར་བསམ་ལ་སྣང་སྟོང་ཟུང་འཇུག་གི་དོན་ལ་མཉམ་པར་བཞག་གོ །སྤྱིར་བཤགས་ཚུལ་རང་བཞིན་ལྟ་བའི་བཤགས་པ་ཁྱུང་ཆེན་ནམ་མཁའ་ལ་ལྡིང་བ་ལྟ་བུ། སྒོམ་པ་ཏིང་ངེ་འཛིན་གྱི་བཤགས་པ་རྩ་སྦུར་མེས་བསྲེགས་པ་ལྟ་བུ། སྤྱོད་པ་ཐབས་ཀྱིས་བཤགས་པ་གླང་པོ་ཆེ་ཆུ་ལ་འཇུག་པ་ལྟ་བུ། གནོང་འགྱོད་ཚིག་གི་བཤགས་པ་རྒྱལ་པོས་བཀའ་ཆད་ཕོག་པ་ལྟ་བུ་བཞི་ཡོད། ལས་དང་པོ་པའི་སྐབས་སུ་སྒོམ་པ་དང༌། སྤྱོད་པ༌། གནོང་ཚིག་བཤགས་པས་ཞུ་བ་ཕུལ་ནས་ལྟ་བའི་ཀློང་དུ་བཟོད་པར་གསོལ་བའོ། །མཐར་དགེ་བ་འདི་ཡིས་སོགས་བསྔོ་བས་རྒྱས་གདབ་པར་བྱའོ། །བཟླས་བསྒོམ་གང་བྱེད་ཀྱང་ཡིད་གཞན་དུ་མི་གཡེང་བར་བཟླ་བ་གལ་ཆེ་སྟེ། རྒྱུད་ལས། གལ་ཏེ་ཏིང་འཛིན་འདི་མེད་ན། །རྒྱ་མཚོ་འཇིང་གི་ཕ་བོང་བཞིན། །བསྐལ་པར་བཟླས་ཀྱང་འབྲས་མི་འབྱིན། །ཞེས་དང་ཕན་ཡོན་ནི། སྙིང་པོ་རྒྱན་ལས། པད་དཀར་ཟླ་བའི་གདན་གནས་པའི། །རྡོ་རྗེ་སེམས་དཔའ་ལེགས་དམིགས་ཏེ། །ཡི་གེ་བརྒྱ་པའི་ཆོ་ག་བཞིན། སོགས་ནས། འབུམ་ཕྲག་གཅིག་ཏུ་བཟླས་གྱུར་ན། །རྣམ་པར་དག་པའི་བདག་ཉིད་འགྱུར། ཞེས་སོགས་མཐའ་ཡས་པའོ། །ཇོ་བོ་རྗེ་ལྟ་བུས་ཀྱང་སྔགས་ལ་ཞུགས་ནས་ཉེས་པ་ཅར་རྒྱག་ཉར་རྒྱག་བྱུང་གསུངས་ན་ད་ལྟ་རང་རེ་གཉེན་པོ་ཆུང་བ། དྲན་པ་ཉམས་པ། ཤེས་བཞིན་མེད་པ། ལྟུང་བའི་རྣམ་གྲངས་ཡང་ལེགས་པོ་མི་ཤེས་པ་དག་གིས་ནི། སྡིག་ལྟུང་ཆར་བཞིན་དུ་འབབ་པ་གདོན་མི་ཟ་བས་ན་བཤགས་སྡོམ་དྲག་པོས་ཡི་གེ་བརྒྱ་པ་ལ་འབད་པ་གལ་ཆེའོ། །

**(3) མཐུན་རྐྱེན་ཚོགས་བསགས་པ་མཎྜལ་གྱི་ཁྲིད།**

དོན་བཞི་པ་མཐུན་རྐྱེན་ཚོགས་བསགས་པ་མཎྜལ་གྱི་ཁྲིད་ནི། དེ་ལྟར་སྡིག་སྒྲིབ་དག་པས་མི་ཆོག་ཚོགས་བསགས་དགོས་ཏེ། མགོན་པོ་ཀླུ་སྒྲུབ་ཀྱིས། དགེ་བ་འདི་ཡིས་སྐྱེ་བོ་ཀུན། །བསོད་ནམས་ཡེ་ཤེས་ཚོགས་རྫོགས་ཤིང༌།བསོད་ནམས་ཡེ་ཤེས་ལས་བྱུང་བའི། །དམ་པ་སྐུ་གཉིས་ཐོབ་པར་ཤོག །ཅེས་གསུངས་པས་བསོད་ནམས་དང་ཡེ་ཤེས་ཀྱི་ཚོགས་གཉིས་མ་རྫོགས་ན། དག་པ་གཉིས་ལྡན་གྱི་སངས་རྒྱས་ཐོབ་ཐབས་མེད་པ་དང་དེ་བཞིན་སྟོང་ཉིད་ཀྱི་དོན་རྒྱུད་ལ་སྐྱེ་མི་ནུས་པས།མདོ་ལས། ཇི་སྲིད་ཚོགས་གཉིས་དམ་པ་དེ་ནི་མ་རྫོགས་པར། །དེ་སྲིད་སྟོང་ཉིད་དམ་པ་དེ་ནི་རྟོགས་མི་བྱེད། །ཅེས་གསུངས། སྟོང་ཉིད་མངོན་དུ་རྟོགས་ནས་ཀྱང༌། ད་དུང་ཇི་སྲིད་སངས་རྒྱས་ཀྱི་གོ་འཕང་མ་ཐོབ་བར་ལམ་གོང་ནས་གོང་དུ་བགྲོད་དགོས་པས་ན། ཚོགས་གཉིས་བསགས་པ་ལ་འབད་པ་གལ་ཆེ་བས། རྗེ་མི་ལས། བསོད་ནམས་འབད་དེ་མ་བསགས་ན། །ཐར་པའི་བདེ་བ་ཐོབ་མི་འགྱུར། །ཞེས་གསུངས། དེ་ལ་དམིགས་བཅས་བསོད་ནམས་ཚོགས་དང༌། དམིགས་མེད་ཡེ་ཤེས་ཚོགས་གཉིས་ལས། དམིགས་བཅས་བསོད་ནམས་ཀྱི་ཚོགས་སྦྱིན་པ་ནས་བསམ་གཏན་བར་ཐབས་སྤྱོད་པའི་ཕྱོགས་ལྔ། ཤེས་རབ་ནི་ཡེ་ཤེས་ཀྱི་ཚོགས་ཡིན་ལ། ཚོགས་གཉིས་པོ་དེས་འབྲས་བུ་སྐུ་གཉིས་ཐོབ་པའི་ཐབས་ལ་དམིགས་བཅས་བསོད་ནམས་ཚོགས་ཀྱིས་སངས་རྒྱས་གཟུགས་སྐུ་དང༌། དམིགས་མེད་ཡེ་ཤེས་ཚོགས་ཀྱིས་སངས་རྒྱས་ཆོས་སྐུ་ཐོབ་ཏེ། རིན་ཆེན་ཕྲེང་བ་ལས། ཆོས་ཀྱི་སྐུ་དེ་མདོར་བསྡུས་ན། །རྒྱལ་པོ་ཡེ་ཤེས་ཚོགས་ལས་བྱུང༌། །གཟུགས་ཀྱི་སྐུ་དེ་མདོར་བསྡུས་ན། །བསོད་ནམས་ཡེ་ཤེས་ཚོགས་ལས་བྱུང༌། །ཞེས་གསུངས། ཚོགས་གཉིས་བསགས་པའི་ཐབས་ཐམས་ཅད་མི་འདྲ་སྟེ། ཉན་རང་གཉིས་དང༌། བྱང་ཆུབ་སེམས་དཔའ་གསུམ་པོ། རྒྱུ་བསམ་པ་དང༌། སྦྱོར་བ་དམིགས་པ། འབྲས་བུ་ཐོབ་བྱའི་སྒོ་ཁྱད་པར་ཤིན་ཏུ་ཆེ། སྔགས་ལ་མཚན་བཅས་རྣལ་འབྱོར་ཐམས་ཅད་དམིགས་བཅས་བསོད་ནམས་ཚོགས་དང༌། མཚན་མེད་རྣལ་འབྱོར་ཐམས་ཅད་དམིགས་མེད་ཡེ་ཤེས་ཀྱི་ཚོགས་ཡིན། དེས་ན་མདོ་སྔགས་གཉིས་ཀྱི་ལམ་གྱི་ཚོགས་བསགས་པའི་ཐབས་མང་མོད་ཀྱང༌། སྐབས་འདིར་མཎྜལ་འབུལ་བ་ནི་ཚོགས་བསགས་པའི་སྒོ་ཐམས་ཅད་འདུས་ཤིང་བྱ་སླ་ལ་ཆོད་ཆེ་བ་དང༌། ལས་དང་པོ་པའི་ཉམས་སུ་བླང་སླ་བ་ཚོགས་བསགས་པ་ལ་མཆོག་ཏུ་གྱུར་པ་ཡིན་ཞིང༌། རྒྱུད་ལས། སངས་རྒྱས་ཞིང་ཁམས་ཐམས་ཅད་ལ། སྟོང་གསུམ་ཞིང་ཁམས་མ་ལུས་པ། །འདོད་པའི་ཡོན་ཏན་བརྒྱན་པ་ཡིས། །མཆོད་ན་སངསརྒྱས་ཡེ་ཤེས་རྫོགས། །ཞེས་གསུངས་པ་དང༌། ཀ་མ་ལ་ཤཱི་ལ། གླིང་བཞི་ཕུལ་བའི་བསོད་ནམས་ཀྱི། །བདུད་བཞི་མ་ལུས་ཞི་བར་འགྱུར། གླིང་ཕྲན་ཕུལ་བའི་བསོད་ནམས་ཀྱིས། །ཚད་མེད་བཞི་དང་ལྡན་པར་འགྱུར། །རིན་ཆེན་སྣ་བདུན་ཕུལ་བ་ཡིས། །འཕགས་པའི་ནོར་བདུན་ཐོབ་པར་འགྱུར། །གཏེར་ཆེན་འབུལ་བའི་བསོད་ནམས་ཀྱིས། །མི་ཟད་ལོངས་སྤྱོད་འཕེལ་བར་འགྱུར། །ཉི་ཟླ་ཕུལ་བའི་བསོད་ནམས་ཀྱིས། །ལྟ་བསྒོམ་སེམས་ལ་གསལ་བར་འགྱུར། །རིན་ཆེན་ཕུལ་བའི་བསོད་ནམས་ཀྱིས། །རང་བྱུང་ཡེ་ཤེས་ཐོབ་པར་འགྱུར། །མནྜལ་གཅིག་ཕུལ་དྲུག་དང་ལྡན། །བསོད་ནམས་ཚོགས་གཉིས་བསམ་མི་ཁྱབ། །དེས་ན་དེ་ལ་བརྩོན་པར་བྱ། །ཞེས་སོ། །མཎྜལ་བྱས་པ་ཙམ་གྱིས་ལྷ་གནས་རྣམས་དང༌། གླིང་བཞིའི་དབང་ཕྱུག་ཏུ་འགྱུར་བ་ཁང་བུ་བརྩེགས་པའི་མདོ་ལས་གསུངས།དེ་ལ་མཎྜལ་འབུལ་བའི་དུས་སུ་རང་ལུགས་ཕྱག་ལེན་ལ་སྒྲུབ་པའི་མཎྜལ་དང་མཆོད་པའི་མཎྜལ་གཉིས་ཡོད། དེ་ལ་མཎྜལ་གྱི་རྒྱུ་ནི། རབ་གསེར་དངུལ་སོགས་རིན་པོ་ཆེ། འབྲིང་འཁར་བ་ཟངས་སོགས། ཐ་ན་རྡོ་ཤིང་སོགས་སྟེག་འཇམ་པོས་རུང་ཡང༌། རྡོ་ཤིང་སོགས་ལ་ཁྲུ་གང་ལས་ཆུང་བ་འབུལ་མི་རུང༌། ཚོམ་བུའི་རྒྱུ་ལ་རབ་གཡུ་བྱུར་སོགས་རིན་པོ་ཆེ། འབྲིང་ཨ་བར་སྐྱུར་གསུམ་སོགས་སྨན་རིགས། ཐ་མ་ནས་འབྲས་སོགས་འབྲུ་རིགས་བྱེད། མཎྜལ་གྱི་གཞི་བྱི་དོར་ལེགས་པར་བྱས་ནས་ནག་ཚགས་སོགས་མ་སྤང་ན་སྒྲུབ་པ་པོ་ལ་ཁམས་འདུས་འབྱུང་བས་སྤང༌། དྲི་ཡིས་ཆག་ཆག་མ་བཏབ་ན་སྒྲུབ་པ་པོ་སྐམ་སར་སྐྱེ་བའི་སྐྱོན་དང༌། ཚོམ་བུ་དབུས་མཐོ་བར་བྱ་ཞིང་ཚོམ་བུ་མཐར་སོང་ན་མཐའ་འཁོབ་དང༌། དབུས་སུ་རུབ་ན་ཁམས་འདུས་འབྱུང་བ་སོགས་ཀྱི་རྟེན་འབྲེལ་ལོག་པ་སྤང་བར་བྱ།

དང་པོ་སྒྲུབ་པའི་མཎྜལ་གཡོན་དུ་བཟུང་ལག་གཡས་པས་ཕྱི་ཞིང་ཚོམ་བུ་ལྔ་བཀོད་ལ་ཚོགས་ཞིང་གསལ་བ་སྐྱབས་འགྲོའི་སྐབས་ལྟར་ཡིན། གནས་ཁང་བྱི་དོར་བྱས་ནས་ཆག་ཆག་གདབ། འདི་ཚོགས་གསོག་གི་དང་པོ་ཡིན་པས་མཆོད་པ་རྣམས་ཁ་ཚང་བ་རེ་དགོས། ཡོན་ཆབ་ཞལ་ཟས་སྤོས་མར་མེ་སོགས་འབྱོར་འཁོས་དང་བསྟུན་རྒྱུན་མ་ཆད་པ་རེ་དང༌། ཁྱད་པར་རྡོ་རྗེ་འཆང་དང་སྟོན་པའི་སྐུ་བརྙན། སྡུད་པ་དང༌། མདོ་ཏིང་འཛིན་རྒྱལ་པོ་འཇམ་དཔལ་མཚན་བརྗོད། བདེ་མཆོག་རྒྱུད་གང་རུང་གསུང་རྟེན། མཆོད་རྟེན་སོགས་ཐུགས་རྟེན་གང་རུང་གཡར་པོ་ཚུན་བྱེད་ནས་བཏེགས་ཁེབ་ལྡན་པ་འགོད། དེ་ནས་མཆོད་པ་འགོད་རྒྱུའི་འབྱོར་ཚོགས་དང་བསྟུན་སེར་སྣས་མ་གོས་པ་དག་པ་རྣམ་པ་གསུམ་གྱི་སྒོ་ནས་མཎྜལ་འབུལ་དགོས། དེ་ལ་བསམ་པ་དག་པ་ཚེ་འདིའི་འཇིགས་སྐྱོབ་དང་ལེགས་སྨོན་སོགས་མ་ཡིན་པ་བྱང་ཆུབ་སེམས་རིན་པོ་ཆེ་རྒྱུད་ལ་བཟུང་བར་བྱ་བའི་ཕྱིར་དུ། ཡུལ་དག་པ་ཕྱི་རོལ་པའི་སྟོན་པ་སོགས་མ་ཡིན་པ་དཀོན་མཆོག་རྣམ་པ་གསུམ་དང༌། དངོས་པོ་དག་པ། རྒྱུ་བཟང་བ། སྤུས་གཙང་བ། བཀོད་པ་ལེགས་པ་གསུམ་གྱི་སྒོ་ནས་མཆོད་པ་སྟེ།རྒྱུ་བཟང་བ་ནི་རང་ལ་གསེར་དངུལ་གཉིས་ཡོད་ན་གསེར་དེས་མཆོད་པས་མཚོན་འབྱོར་པ་གང་བཟང་བ་དེས་མཆོད་པ་ཡིན། སྤུས་གཙང་བ་གལ་ཆེ་ལ། གཙང་ཞིང་གཙང་མར་སྦྱར་བ་ཡི། །གསུངས་པ་ལས། གཙོག་ཀྱང་གཙོག་པར་སྦྱར་བ་མ་གསུངས། དེ་བཞིན་བཀོད་པ་ཁྱད་པར་འཕགས་པའི་མཆོག་ཀུན་གྱིས། གསུངས་པས་བཀོད་ལེགས་ཡིད་དུ་འོང་བར་བཤམ། སྤྱིར་རང་གི་གཡོན་ཕྱོགས་ཡུལ་གྱི་གཡས་ཕྱོགས་ནས་མཆོད་འགོ་བཟུང་སྟེ་བཤམ་པ་ཡིན། འདིར་བདེ་མཆོག་གཙོ་བོར་བྱས་ན་རང་གི་གཡས་ཕྱོགས་ཡུལ་གྱི་གཡོན་ཕྱོགས་ནས་མཆོད་མགོ་བཟུང༌། ཡོན་ཆབ་གཤེགས་ཚེ་མཇུག་ནས་ཡར་བསྡུ་བ་ཡིན། དེའང་གུས་པ་དང་བག་ཡོད་ཀྱིས་གཤེགས་དགོས། མི་གྲགས་རྣམས་ལ་ཇ་དྲངས་པའི་དུས་ཕོར་རྫིས་མགོ་ལ་ཁུར་ནས་འགྲོ་དགོས་ན་དཀོན་མཆོག་མཆོད་པ་ལ་གུས་པ་ཅི་ལ་མི་དགོས། དེ་ལ་འབྲུ་སོགས་གས་ཆགས་བྱ་བྲུན་ཐལ་རྡུལ་རྡོ་སོགས་མེད་པ་གཙང་མར་བྱས་ཏེ་དྲི་བཟང་གི་ཆུས་བརླན་ཕབ་པ་བཞགམཆོད་པའི་མཎྜལ་དེ་ལག་གཡོན་གྱིས་བཟུང༌། ལག་གཡས་ཀྱི་མཁྲིག་མ་ལ་ཤེས་རབ་སྐྱེད་བྱེད་ཀྱི་རྩ་ཡོད་པས་ཕྱི་ཞིང་ཡི་གེ་བརྒྱ་པ་བརྗོད་ལ་གཡས་སྐོར་གསུམ་དང་གཡོན་སྐོར་གསུམ་གྱིས་ཕྱི་ཞིང་གཞི་ཆོས་དབྱིངས་སྐྱེ་བ་མེད་པའི་མཎྜལ་ལ་གཞི་སྣང་མ་རིག་འཁྲུལ་པའི་དྲི་མ་ཐམས་ཅད་ལམ་བདེན་བདག་མེད་རྟོགས་པའི་ཤེས་རབ་ཀྱིས་ཕྱི་ཞིང༌། མཎྜལ་རྡུལ་དང་བྲལ་བ་བཞིན་དུ་སེམས་ཅན་གྱི་ལས་ཉོན་ཤེས་སྒྲིབ་ཐམས་ཅད་སང་སང་དག་པར་བསམ་ལ་ཕྱིས་པས་རྒྱ་མཚོ་ཆེན་པོ་སྔོ་ལ་དྭངས་པ་ཡིད་དུ་འོང་བ་ཞིག་བསམ། དེ་ཡང༌། འདིར་ཞིང་ཁམས་སྦྱང་བ་ཡིན་པས་མཎྜལ་མ་དག་པ་ཞིག་ཁོ་ནའི་དོན་དུ་བྱི་དོར་བྱེད་པ་མིན། རང་རྒྱུད་སྒྲིབ་གཉིས་དྲི་མ་དག་ཆེད་ཡིན་པས་དཀའ་ཚེགས་ཀྱི་སྒོ་ནས་མཎྜལ་བྱི་དོར་བྱེད་པ་ཡིན་པས་ན། སྔོན་བཀའ་གདམས་པ་ཆེན་པོ་དག་གིས་ཕྱག་གི་མཁྲིག་མའི་མདུན་ངོས་ཀྱིས་ཕྱིས་པས་དེ་བརྡོལ་ནས་རྨར་སོང་བའི་ཚེ་ཟུར་ངོས་གྱིས་ཕྱི་ཞིང༌། དེ་བརྡོལ་ནས་རྒྱབ་ངོས་ཀྱིས་ཕྱིས་པའི་ལོ་རྒྱུས་ཡོད་པས་དེས་ན་སྣམ་རས་སོགས་གཞན་གྱིས་མི་ཕྱི་བ་བྱི་དོར་བྱེད་ཚེ་ཡང་ལག་པའི་མཁྲིག་མ་ཁོ་ནས་ཕྱི་བའི་ཕྱག་སྲོག་ཡོད་པས་དེ་ལྟར་བྱ། ཨོཾ་བཛྲ་བྷཱུ་མི་སོགས་ཀྱི་ཚེ་བ་བྱུང་དང་དྲི་བཟང་གིས་ཆག་ཆག་གདབ། རྡོ་རྗེའི་ས་གཞི་གསེར་ལས་གྲུབ་པ་ཁོད་སྙོམ་པ་ཞིག་ཆགས་པར་མོས་ལ། དེ་ནས་གཡས་པའི་འཐེབ་སྲིན་གྱིས་མེ་ཏོག་ཚོམ་བུ་ཞིག་བཟུང་སྟེ། ཨོཾ་བཛྲ་རེ་ཁེ་སོགས་ཀྱི་སྔགས་ཚིག་དང་སྦྲགས་ནས་མཎྜལ་གྱི་གཞི་ལ་གཡས་སུ་བསྐོར་ཞིང་དབུས་སུ་བཞག །བཟོས་པའི་ལྕགས་རི་ཡོད་ན་སྐབས་འདིར་འགོད་ལ་རྡོ་རྗེའི་ལྕགས་རིས་བསྐོར་བར་བསམ། ཧཱུཾ་རི་ཡི་རྒྱལ་པོ་རི་རབ་སོགས་ཚོམ་བུ་འགོད་ཚུལ་དྷཱརྨ་ཀིརྟིའི་ཞལ་ལུང་དུ་ཡོད་པ་ཟུར་དཔེ་ལྟར་བཀོད་ལ་སོ་བདུན་མའི་དམིགས་པ་ལས་དང་པོ་པར་འོས་ཤིང་འཚམས་པ་ཁྱབ་བདག་དྷཱརྨ་ཀིརྟིའི་ཞལ་ལུང་དུ་ཡོད་པས་འདིར་མ་སྨོས་དེར་མི་གསལ་བ། སྒེག་མོ་སྔོན་མོ། ཕྲེང་བ་མ་དམར་སེར། གླུ་མ་སེར་མོ། གར་མ་ལྗང་གུམེ་ཏོག་མ་དཀར་མོ། བདུག་སྤོས་མཐིང་ཀ། སྣང་གསལ་དམར་མོ། དྲི་ཆབ་མ་ལྗང་གུ འདི་ཡི་སྒེག་སོགས་ལྷ་མོའི་སྐུ་མདོག་ཡི་དམ་བདེ་མཆོག་གཙོ་བོར་སྟོན་པ་ཡིན། དེ་ལྟར་ཡིད་ལ་དམིགས་པ་ཡང་ཡང་བྱ། གཞན་ཡང་བླ་སྒྲུབ་བདེ་བའི་རྡོ་རྗེ་ལྟར་ན་ཕྱི་ནང་གསང་གསུམ་དོན་གྱི་མཎྜལ། ཡང་ཟབ་ལྟར་ན། སྣང་ཚུལ་སྤྲུལ་སྐུའི་མཎྜལ། གནས་ཚུལ་ལོངས་སྐུའི་མཎྜལ། ཁྱབ་བྱེད་ཆོས་སྐུའི་མཎྜལ་སྟེ་སྐུ་གསུམ་མཎྜལ་བཅས་ཡོད་པས་སྐབས་འདིར་མ་བཤད། དེའི་རྗེས་སུ་དྷཱརྨ་ཀིརྟིའི་ཞལ་ལུང་ལྟར་བླ་མ་དང་དཀོན་མཆོག་གི་ཉེར་སྤྱད་དུ་གྱུར་ན་རང་ལུས་ཤ་ཁྲག་རུས་པ་སོགས་ཀྱང་མཆོད་རྫས་སུ་འབུལ་བའི་བློ་མ་སྐྱེས་ན་གོ་མི་ཆོད་པས་བདག་གིས་ལུས་ལོངས་སྤྱོད་དགེ་བའི་རྩ་བ་རྣམས་མཆོད་པ་འབུལ་ལོ་བཞེས་སུ་གསོལ། བདག་ལ་རྟོགས་པ་མཆོག་ཏུ་གྱུར་པ་སྐྱེ་བར་མཛད་དུ་གསོལ། ཞེས་གསོལ་བ་མང་དུ་གདབ། ས་གཞི་སྤོས་ཆུ་དང༌། སྐུ་གསུམ་ཡོངས་རྫོགས་ཕྱག་འཚལ་བ་སོགས་ཡན་ལག་བདུན་པ་འབུལ་ཞིང༌། གྲངས་གསོག་པའི་ཚེ་གཡོན་གྱིས་བཟུང་ནས་གཡས་ཀྱིས་ཚར་རེ་བཞིན་ཚོམ་བུ་རེ་འབུལ་ཞིང་བསགས། ལག་པ་ཤིན་ཏུ་ན་ནས་བཟུང་མི་ནུས་བར་དུ་སྙིང་རུས་བསྐྱེད་དེ་འབད་ན་ཚོགས་རྫོགས་སྟོབས་ཆེ་ཞིང་ཕྱག་སྲོལ་ཡིན་པས་དེ་ལྟར་དཀའ་སྤྱད་ཉམས་སུ་བླང༌། ཅེས་ཀྱང་མི་ནུས་ན་བཏེག་ལ་བཞུགས་ཏེ་གྲངས་བསགས་བཞིན་ཚོམ་བུ་འབུལ། གང་ལྟར་སྦྱོར་བ་སེམས་སྐྱེད་ཀྱིས་ཟིན་པ། དངོས་གཞི་དམིགས་མེད། མཇུག་བསྔོ་བས་རྒྱས་འདེབས་པ་སྟེ་དམ་པ་གསུམ་པོ་གལ་ཆེ་བས་ཐམས་ཅད་ལ་འདྲའོ། །མཎྜལ་འདི་ཚོགས་རྫོགས་པའི་ཐབས་རྨད་དུ་བྱུང་བ། ལམ་གྱི་གནས་སྐབས་ཐམས་ཅད་དུ་འདོར་དུ་མི་རུང་བའི་ཉམས་ལེན་ཡིན་ཏེ། རྒྱུད་ལས། ཚོགས་མ་བསགས་ལ་དངོས་གྲུབ་མེད། །བྱེ་མ་བཙིར་བས་མར་མི་འབྱུང༌། །ཞེས་གསུངས། དེས་ན་མཐར་ཐུག་གི་མཆོག་དངོས་གྲུབ་པ་ནི་ཚོགས་གཉིས་རྫོགས་པའི་འབྲས་བུ་མ་ནོར་བ་དེ་ཡིན་ཏེ། རྣལ་འབྱོར་དབང་ཕྱུག་ཏིལླི་པས། བུ་སྣང་བ་རྟེན་ཅིང་འབྲེལ་འབྱུང་འདི། །དོན་སྐྱེ་བ་མེད་པར་མ་རྟོགས་པར། །ཚོགས་གཉིས་ཤིང་རྟའི་འཕང་ལོ་ལ། །འབྲལ་བར་མ་བྱེད་ནཱ་རོ་པ། །ཞེས་དང༌། མཉམ་མེད་དྭགས་པོས། བསགས་སྦྱང་རང་སར་དག་ཀྱང་ཚོགས་ཆུང་ངུ་ནས་བསགས། ཞེས་གསུངས། དེ་བཞིན་ནོར་ལྷ་ཆོས་སྐྱོང་སྒྲུབ་ན་དངོས་གྲུབ་འདོད་པ་ཡང་སྔོན་བསགས་སྦྱིན་འབྲས་མེད་ན་མི་ཕན་ཏེ། སྔོན་རི་ཁྲོད་པ་འཚོ་བས་དབུལ་ནས་དམ་ཅན་བསྒྲུབས་པས་ཐུག་པའི་ནང་དུ་ཚིལ་རྡོག་པོ་ཆེ་ཙམ་ཞིག་ལས་ཐབས་མ་བྱུང་བ་དང་འདྲ། འཇིག་རྟེན་པའི་དངོས་གྲུབ་ཐམས་ཅད་ཚོགས་རྫོགས་པ་ལས་བྱུང་བ་ཡིན་ཏེ། ཇི་སྐད་དུ། འབད་རྩོལ་རི་བོ་ཙམ་བྱས་པ་བས་བསོད་ནམས་མེ་སྟག་ཙམ་བསགས་པ་དགའ། ཟེར་བ་བཞིན་ཡིན། ལར་དེང་སང་མཐའ་འཁོབ་ཡུལ་ལ་ལྟོས་པའི་ལོངས་སྤྱོད་དབང་ཐང་ཅུང་ཟད་མཐོང་བས་ཧ་ལས་འདུག་ཀྱང༌། དེ་ཙམ་རེ་ན་བསོད་ནམས་ཆེན་པོ་རང་བསག་དགོས་ཚོད་མི་འདུགཞིང་བསམ་དངོས་གསུམ་དག་ན་རྒྱལ་པོ་ང་ལས་ནུས་སྲན་ལྡོག་བདུན་གྱིས་སྦྱིན་འབྲས་ཀྱི་འཁོར་བསྒྱུར་རྒྱལ་སྲིད་ཐོབ་འདུགདེ་དག་ལ་ངོ་མཚར་དུ་འཛིན་པ་ནི། གཅིག་ཏུ་རང་ཉིད་བློ་ཆུང་བ་དང༌། གཉིས་སུ་འདིར་སྣང་གི་ཞེན་པ་ཆེ་བ་དང༌། གསུམ་དུ་ལས་འབྲས་འཕེལ་ཚུལ་ཨ་ཤྭ་ཀའི་འབྲས་བུ་བསྟན་པ་སོགས་ཀྱིས་གནད་མ་གོ་བའམ། གོ་ཡང་ཡིད་མ་ཆེས་པའི་རྟགས་ཡིན། ཁ་དཔེ་ལ་ཡང༌། ཕྱུག་པོ་ཀླ་ཀློའི་ནང་དུ་མང༌། ཟེར་བ་ལྟར་ཡིན། སྔོན་གྱི་བསགས་སྦྱང་ཡོད་པ་གཅིག་གིས་འབད་རྩོལ་མ་བྱས་ཀྱང༌། རང་བཞིན་གྱིས་ལོངས་སྤྱོད་ཀྱིས་མི་གཏོང་བ་དང་ཁ་ཅིག་འབད་རྩོལ་ཇི་ལྟར་བྱས་ཀྱང་ཕན་པ་མེད་པ་དབུལ་པོ་བུ་ལོན་སྒྲུབ་འཇལ་མ་ཐུབ་པའི་སྡུག་བསྔལ་བ་མཐོང་ཆོས་སུ་གྱུར་པས་ཤེས་ནུས་ལ། རྡོ་རྗེའི་གསུང་དགོངས་གཅིག་ལས། ཚེ་འདི་ཉིད་ལ་མཐོང་ཆོས་གཙོ་བོར་འབྱུང༌། གསུངས་པ་ལྟར་ཡིན། མཉམ་མེད་སྒམ་པོ་པ་ལ་སློབ་མ་ཞིག་གིས། སྙིགས་དུས་འདིར་ཆོས་ཡང་དག་བྱེད་པ་ལ་ཟས་གོས་ཡོ་བྱད་དཀའ་བར་འདུག་པས། ནོར་སྒྲུབ་བྱེད་དམ་བཅུད་ལེན་རེ་སློབ་བམ། ཡང་ན་ངེས་པར་འཆིར་འཇུག་ནུས་པ་ཞིག་དགོས་སམ། གང་ལགས་ཞུས་པས། ནོར་བསྒྲུབ་བྱས་ཀྱང་སྦྱིན་འབྲས་མེད་ན་དཀའ། སྙིང་ནས་ཆོས་བཞིན་བྱེད་པ་ལ་ཚེ་འདིའི་ཆེད་དུ་ནོར་སྒྲུབ་བྱེད་པ་འགལ། བཅུད་ལེན་བྱས་ཀྱང་སྔོན་བསྐལ་པ་ཡར་དར་ལ་ས་རྡོའི་བཅུད་མ་ཤོར་བའི་དུས་ལྟར་དེང་སང་མི་འོང་པས་ཕན་མེད། ངེས་པར་འཆིར་བཅུག་པ་ཡང་མི་འོང་སྟེ། དལ་འབྱོར་རྟེན་འདི་འདྲ་ཕྱིས་རྙེད་དཀའ་འོན་ཀྱང་ཤི་མ་ཤི་མེད་པར་ཉམས་སུ་ལེན་ནུས་པའི་བློ་ཞིག་སྙིང་ཐག་པ་ནས་སྐྱེས་ན་ལྟོ་གོས་ཀྱིས་མི་འཕོང་སྟེ། ཆོས་པ་མུ་གེས་ཤི་བའི་དཔེ་མེད། བཅོམ་ལྡན་འདས་ཀྱིས་ཀྱང་ཕྱེ་བྲེ་རེ་ལ་མུ་ཏིག་བྲེ་རེ་གཞལ་བའི་མུ་གེ་བྱུང་ཡང་སངས་རྒྱས་ཀྱི་རྗེས་འཇུག་ཟས་གོས་ཀྱིས་མི་འཕོང་པར་གསུངས། དེས་ན་ཚོགས་བསགས་སྒྲིབ་སྦྱོང་གང་བྱེད་ཀྱང་མཐའ་ཡས་སེམས་ཅན་གྱི་དོན་དུ་དམིགས་པ་ལས་རང་འདོད་གྱི་བློ་གཏན་ནས་མ་འདྲེས་པ་ཞིག་གལ་ཆེ། དེ་ལྟར་བྱས་ན་ནས་བཏབ་ན་སོག་མ་ཞོར་དུ་འབྱུང་བ་ལྟར་ཡིན་པས་ན། ཚེ་འདིའི་བདེ་སྐྱིད་རང་དོན་ཆེད་གཉེར་གྱི་བློ་དུག་བཞིན་དུ་སྤང་བར་བྱ་དགོས་སོ།

**(4) བྱིན་རླབས་ཀྱི་འཇུག་སྒོ་བླ་མའི་རྣལ་འབྱོར་གྱི་ཁྲིད།**

ལྔ་པ་ཐུགས་རྒྱུད་དགོངས་པའི་བྱིན་རླབས་ཀྱི་འཇུག་སྒོ་བླ་མའི་རྣལ་འབྱོར་གྱི་ཁྲིད་ནི། རང་རེ་བཀའ་བརྒྱུད་པས། མོས་གུས་སྒོམ་གྱི་མགོ་བོ་གསུངས་པ་བཞིན། ཆོས་ཡང་དག་པ་ཞིག་ཉམས་སུ་ལེན་ན། མཚན་ཉིད་ཀུན་ལྡན་བླ་མ་ཞིག་བཙལ་ཏེ། དེས་ཅི་གསུངས་བསྒྲུབ་སངས་རྒྱས་དངོས་ཀྱི་འདུ་ཤེས་ཀྱིས་སྙིང་ཐག་པ་ནས་གསོལ་བ་འདེབས་པ་གལ་ཆེ་སྟེ། མདོ་ལས། དོན་དམ་པ་ནི་དད་པས་རྟོགས་པར་བྱ་བ་ཡིན་ནོ། །ཞེས་གསུངས། ཇོ་བོ་རྗེ་ཡིས་ཀྱང༌། གྲོགས་དག་བྱང་ཆུབ་མ་ཐོབ་བར་དུ་བླ་མ་དགོས་པས་བཤེས་གཉེན་དམ་པ་བསྟེན། གནས་ལུགས་མ་རྟོགས་བར་དུ་ཐོས་བསམ་དགོས་པས་བླ་མའི་གདམས་ངག་ཉོན། བདེ་བ་ཐམས་ཅད་བླ་མའི་བྱིན་རླབས་ལགས་པས་དྲིན་དུ་བཟོ་བར་མཛོད། ཅེས་གསུངས། དགེ་བཤེས་ཁ་རག་སྒོམ་ཆུང་གིས། བླ་མ་འཇིག་རྟེན་དང་འཇིག་རྟེན་ལས་འདས་པའི་དངོས་གྲུབ་ཐམས་ཅད་ཀྱི་བྱེད་པོར་ངོ་ཤེས་དགོས། ཞེས་དང༌། སྡེ་སྣོད་གསུམ་ཤེས་ཀྱང་མོས་གུས་མེད་ན་ཕན་མེད། ཅེས་གསུངས། ཁྱད་པར་གསང་སྔགས་རྡོ་རྗེ་ཐེག་པའི་ལམ་ཐམས་ཅད་ནི་བླ་མ་ཁོ་ན་གལ་ཆེ་བ་ཡིན་པས། ཀླུ་སྒྲུབ་གཉིས་པ་འབྲི་གུང་པ་འཇིག་རྟེན་གསུམ་མགོན་གྱིས། གསང་སྔགས་བྱིན་རླབས་ལམ་པ་ཡིན། བླ་མའི་བྱིན་རླབས་མ་ཞུགས་ན། ཇི་ལྟར་རྟོགས་ཀྱང་བློས་བྱས་ཡིན། བློ་ནི་ཀུན་རྫོབ་སྒྲིབ་པར་བཤད། དེས་ན་བླ་མ་མཉེས་བྱས་ལ། སྐྱོ་དུབ་མེད་པས་གསོལ་བ་གདབ། ཅེས་དང༌། ཡེ་ཤེས་གསལ་བའི་རྒྱུད་ལས། མཚན་དང་དཔེ་བྱད་ལྡན་པའི་ལྷ། བསྐལ་པ་འབུམ་དུ་སྒོམ་པ་བས། །བླ་མ་སྐད་ཅིག་དྲན་པ་མཆོག །ཅེས་གསུངས་པས། བླ་མ་དེ་སོ་ཐར་ལུགས་ལ་ཉན་རང་འཕགས་པ་མིན་ཡང་སོ་སྐྱེ་ཡོན་ཏན་ཅན་དུ་མཐོང་བས་གོ་ཆོད་ལ༌། བྱང་སེམས་ཀྱི་འཕགས་པ་ས་ཆེན་པོ་ན་བཞུགས་པའམ། ཡང་ན་སངས་རྒྱས་སྤྲུལ་པའི་སྐུའམ། ཚོགས་ལམ་ས་ཆེན་པོ་ཡན་ཆད་ཀྱི་བྱང་སེམས་ཡོན་ཏན་ཅན་དུ་མཐོང་ན་གོ་ཆོད། ཕྱག་རྒྱ་ཆེན་པོའི་ལུགས་ཀྱི་བླ་མ་དེ། སོ་སྐྱེ་པཎ་ཌི་ཏའམ། འཕགས་པ་དགྲ་བཅོམ་པའམ་བྱང་སེམས་འཕགས་པའམ། སངས་རྒྱས་སྤྲུལ་སྐུར་མཐོང་བ་དང༌། ལོངས་སྤྱོད་རྫོགས་སྐུར་མཐོང་བས་ཀྱང་མི་འོང༌། བླ་མ་སངས་རྒྱས་ཆོས་ཀྱི་སྐུར་མཐོང་བའི་སྒོ་ནས་མོས་གུས་ལྟེམ་རྐྱང་མེད་པས་གསོལ་བ་འདེབས་ནུས་ན་རྐྱེན་གཞན་ལ་རག་ལས་མ་དགོས་པ་རྟོགས་པའི་ཡེ་ཤེས་རང་རྒྱུད་ལ་སྐྱེས་ནུས་པ་ཡིན། དེ་ལ་དགོངས་ཏེ་བཀའ་དམ་བླ་མ་རྣམས་ཀྱི་གང་ཟག་སྐྱོན་གྱིས་ཆོས་ལ་མི་དགོས་ཞེས་གསུངས་སྐད། དེ་རྒྱུད་ལ་སྐྱེས་པའི་དཔང་པོ་ཞིག་བསྟན་ན། རྒྱ་གར་འཕགས་པའི་ཡུལ་གྱི་ནཱ་རོ་པ། ཀླུ་ཡི་བྱང་ཆུབ་སོགས་དང༌། བོད་ཀྱི། མི་ལ་རས་པ། བདེ་གཤེགས་ཕག་གྲུ་ལ་སོགས་པ་རྣམས་ཡིན། ཡང་དགོས་ཟབ་ལམ་ཕྱག་རྒྱ་ཆེན་པོ་ལྔ་ལྡན་འདི་ལ་ནི། ཀུན་མཁྱེན་ཆོས་ཀྱི་གྲགས་པས། ཐལ་ཕྱིར་ཐ་སྙད་ཚིག་གིས་མ་བཅིངས་ཤིང༌། །རྟོག་གེ་འཁྲུལ་པའི་སྣང་བས་མ་བསླད་པ། །ཞེས་གསུངས་པས། ཐེག་པ་འོག་མ་ལྟར་རྟོག་དཔྱོད་དང་གཏན་ཚིགས་ལ་སོགས་པའི་སྒོ་ནས་ཟབ་མོའི་དོན་གཏན་ལ་འབེབས་པར་མ་གསུངས། རྒྱུད་སྡེ་འོག་མ་ལྟར་ཐུན་མོང་གི་དངོས་གྲུབ་ལ་བརྟེན་ནས་མཐར་ཐུག་མཆོག་ལ་སྦྱོར་བར་མ་གསུངས། རྒྱུད་སྡེ་གོང་མ་གཞན་ལྟར་དབང་གསུམ་དཔེ་ཡེ་ཤེས་ལ་བརྟེན་ནས་དོན་གྱི་ཡེ་ཤེས་ངོ་སྤྲོད་པས་ཡང་རྩལ་དུ་བཏོན་ནས་མ་གསུངས་ཏེ། བརྒྱུད་པ་གསེར་གྱི་ཉག་ཐག་ལ་དམ་སེལ་གྱི་གཡའ་ཡིས་མ་གོས་པའི་རྟོགས་པ་མཆོག་ལྡན་གྱི་བླ་མ་ཁོ་ན་ལ་སངས་རྒྱས་དངོས་ཀྱི་འདུ་ཤེས་བཞག །ཡིད་ཁྱེད་ཤེས་ཀྱི་མོས་གུས་དྲག་པོས་གསོལ་བ་འདེབས་པ་ལ་བརྟེན་ནས་ཐུགས་ཡིད་གཅིག་ཏུ་འདྲེས་ཏེ་བྱིན་རླབས་འཕོ་བའི་སྟོབས་ཀྱིས་རྟོགས་པ་རྒྱུད་ལ་སྐྱེ་བར་བཞེད་དེ། ནམ་མཁའ་དྲི་མ་མེད་པའི་མདོ་ལས། ཀུན་དགའ་བོ་དེ་བཞིན་གཤེགས་པ་རྣམས་ནི་སེམས་ཅན་ཐམས་ཅད་ལ་སྣང་བ་མ་ཡིན་གྱི། དགེ་བའི་བཤེས་གཉེན་ནི་ཡོངས་སུ་སྣང་བས་ཆོས་སྟོན་ཅིང་ཐར་པའི་ས་བོན་འདེབས་པའི་ཕྱིར། དེ་བཞིན་གཤེགས་པ་རྣམས་ལས་དགེ་བའི་བཤེས་གཉེན་ལྷག་པར་ཟུངས་ཤིག་ཅེས་གསུངས་པ་དང༌། ཨ་ལི་ཀ་ལི་ཆུ་ཀླུང་ཆེན་པོའི་རྒྱུད་ལས། དོན་དམ་ལྷན་ཅིག་སྐྱེས་པའི་ཡེ་ཤེས་ནི། །ཚོགས་བསགས་སྒྲིབ་པ་དག་པའི་ལག་རྗེས་དང༌། །རྟོགས་ལྡན་བླ་མའི་བྱིན་བརླབས་ཁོ་ན་ལས། །ཐབས་གཞན་བསྟེན་པ་རྨོངས་པ་ཤེས་པར་བྱ། །ཅེས་དང༌། གསང་འདུས་རྒྱུད་ལས། དེ་བཞིན་གཤེགས་པ་ཐམས་ཅད་ཀྱི་སྐུ་དང་གསུང་དང་ཐུགས་ཀྱི་དངོས་གྲུབ་རྣམས་ཅི་ལ་གནས། དེ་བཞིན་གཤེགས་པ་ཐམས་ཅད་ཀྱིས་བཀའ་བསྩལ་པ༌། སྐུ་དང་གསུང་དང་ཐུགས་ཀྱི་དངོས་གྲུབ་ནི་སློབ་དཔོན་གྱི་ལུས་དང་ངག་དང་སེམས་ཀྱི་རྡོ་རྗེ་ལ་གནས་སོ། །ཞེས་དང༌། དཔལ་ས་ར་ཧ་པས། བླ་མས་སྨྲས་པ་གང་གི་སྙིང་ཞུགས་པ། །ལག་པའི་མཐིལ་ལ་གནས་པའི་གཏེར་མཐོང་འདྲ། །ཞེས་དང༌། རྗེ་མི་ལས། རྒྱུད་ལྡན་བླ་མ་དམ་པ་དེ། །མ་རིག་མུན་པ་སེལ་བའི་ལམ་མཁན་ཡིན། །ལམ་དེ་དང་ལྡན་པའི་མི་ཡོད་དམ། །བླ་མ་སངས་རྒྱས་སུ་བསྟེན་པའི་མི་དེ་སྐྱིད། །སེམས་ཉིད་རང་ངོ་ཤེས་པ་འདི་ཨེ་མ་ཧོ། །ཞེས་གསུངས་པས། དེ་ལྟར་ཉམས་སུ་ལེན་པ་ལ། བླ་མ་སངས་རྒྱས་སུ་ཤེས་པ་དང་གཅིག །ཅི་མཛད་སངས་རྒྱས་ཀྱི་མཛད་པར་ཤེས་པ་དང་གཉིས། རང་ངོར་སངས་རྒྱས་ལས་ཀྱང་བཀའ་དྲིན་ཆེ་བར་ཤེས་པ་དང་གསུམ། དེ་སྐྱབས་གནས་སྤྱི་གཟུགས་སུ་ཤེས་པ་དང་བཞི། དེ་ལ་གསོལ་བ་བཏབ་ན་རྟོགས་པའི་ཡེ་ཤེས་རང་རྒྱུད་ལ་སྐྱེ་བར་ཤེས་པ་དང་ལྔ་ལས། བླ་མ་སངས་རྒྱས་སུ་ཤེས་པ་ལ། དྲང་དོན་ལྟར་ན་སངས་རྒྱས་རྣམས་ཀྱི་ཐུགས་རྗེ་དང་སྨོན་ལམ་གདུལ་བྱའི་བསོད་ནམས་སྟོབས་ཀྱིས་གང་འདུལ་ཆུ་ཟླའི་སྣང་བརྙན་ཡིན་པར་ཤེས་ནས་གསོལ་བ་བཏབ་ན་བྱིན་རླབས་འཇུག་པ་ཆོས་ཉིད་ཡིན་ཀྱང༌། ད་དུང་གཟུགས་སྐུ་དངོས་མཚན་དུ་བཟུང་ན། མ་དག་སྣང་ཞེན་དུ་སོང་བས་ཡེ་ཤེས་སྐྱེ་བའི་ཉེར་ལེན་རྣམ་དག་མི་འོང་བས། རྡོ་རྗེ་གཅོད་པར། གང་དག་ང་ལ་གཟུགས་སུ་མཐོང༌། །གང་དག་ང་ལ་སྒྲར་ཤེས་པ། ། ལོག་པའི་ལམ་དུ་ཞུགས་པ་ཡིན། །སྐྱེ་བོ་དེ་དག་ང་མི་མཐོང༌། །ཞེས་གསུངས་པས། མཚོན་བྱ་དོན་གྱི་བླ་མ་ཐུགས་ཆོས་སྐུ་ཡིན་ལ། མཚོན་བྱེད་རྟགས་ཀྱི་བླ་མའི་སྐུ་གསུང་ཐུགས་ཀྱི་རྣམ་པར་ཤར་བས་ན་བླ་མ་སངས་རྒྱས་ཡིན།་མཉམ་མེད་དྭགས་པོ་གཤེགས་ཁར། ཁོ་བོ་གཉིས་མེད་ཀྱི་དབྱིངས་སུ་གཤེགས་པ་ན་བླ་མ་མེད་པར་གྱུར་སྙམ་དུ་མ་སེམས་པར་བླ་མ་དམ་པ་དུས་གསུམ་སངས་རྒྱས་རྣམས་དང༌། ངའི་སེམས་དབྱེར་མི་ཕྱེད་པ་བརྟན་གཡོ་ཐམས་ཅད་ལ་ཁྱབ་པར་གནས་པ་ཡིན་པས་དེ་བཞིན་དུ་གོ་ཞིང་རྟོགས་པར་ཞུ། ཞེས་གསུངས། ཅི་མཛད་སངས་རྒྱས་ཀྱི་མཛད་པ་ལ། ཆོས་དང་འཇིག་རྟེན་གྱི་མཛད་པ་སྣ་ཚོགས་ལ་མ་དད་པ་མི་བྱ་བ་ཅི་མཛད་སངས་རྒྱས་ཀྱི་མཛད་པར་མ་བལྟས་ན། ཁོང་ཐུགས་བླ་མ་ཡིན་ཏེ་མཛད་ཚུལ་འདི་མ་ཡིན་སྙམ་ན་འགལ་བ་ཡིན་པས་དག་སྣང་སྦྱང༌། བདེ་གཤེགས་ཕག་གྲུའི་སློབ་མ་དགེ་བཤེས་མཚོན་བེར་ཞུ་བ་ཞིག །རྟོགས་པ་ཤིན་ཏུ་མཐོ་བར་གྲགས་པ་ཞིག་ཡོད་པ་དེ་ཤེས་པ་འཁྲུལ་ནས་སྡོད་མི་ཐུབ་པ་སྨྱོན་པ་ལྟ་བུ་བྱུང༌། དེར་ཀུན་གྱིས་ཁོང་ལ་དེ་ལྟ་བུ་ཡོང་བ་ཇི་ལྟ་བུ་ལགས། ཕག་གྲུ་ལ་ཞུས་པས། ཁོང་སྨྱོ་བ་དེ་ང་གཡེང་བས་ལན་གསུངས། རྟོགས་པ་མཐོ་བས་དེ་མི་སྐྱོབ་པ་ལགས་སམ་ཞུས་པས། སྐྱོབ་པས་ཚེ་འདིར་སྨིན་པ་ཡིན་མོད། དེ་མིན་བླ་མ་ལ་ལོག་ལྟ་སྐྱེས་པའི་སྡིག་པ་ལ་ཚད་བཟུང་མེད་གསུངས་པ་ལྟར༌། སངས་རྒྱས་གསང་བའི་སྒྱུ་འཕྲུལ་ལམ་རིམ་ལས། རེས་འགའ་ཞི་ལ་རེས་འགའ་དྲག །གཡེམ་ལ་གཡེམ་སྟོན་སྡང་ལ་སྡང༌། །དྲེགས་ལ་རི་དང་མུན་ལ་མུན། །རླུང་ལ་འང་དེ་བཞིན་མཐུན་མི་མཐུན། །ཞེས་གསུངས།

གསུམ་པ་རང་ངོས་ནས་སངས་རྒྱས་སུས་ཀྱང་མ་ཐུལ་བར་ལུས་པ་བདག་ལ་སངས་རྒྱས་ལས་ཀྱང་བཀའ་དྲིན་ཆེ་སྟེ། མི་དགེ་སྤོང་ཚུལ་བསླབ་སྟེ་ངན་སོང་སྒོ་འཕར་བཅད། དགེ་བ་བསྒྲུབ་ཚུལ་བསླབ་སྟེ་མཐོ་རིས་ཐེམ་སྐས་བཙུགས། བྱང་ཆུབ་མཆོག་ཏུ་སེམས་བསྐྱེད་བཅུག་ནས་རྣམས་མཁྱེན་གྱི་ས་བོན་བཏབ། རིག་པ་ཆོས་སྐུར་ངོ་སྤྲད་ནས་མཐར་ཐུག་སངས་རྒྱས་ཀྱི་ཕ་ཕོག་བསྩལ་བ་ཡིན་པས་བཀའ་དྲིན་ཆེ་བ་ཤེས་དགོས། ནམ་མཁའ་དྲི་མ་མེད་པའི་མདོ་ལས། ཀུན་དགའ་བོ་དེ་བཞིན་གཤེགས་པ་ནི་སེམས་ཅན་ཐམས་ཅད་ལ་སྣང་བ་མ་ཡིན་གྱི་དགེ་བའི་བཤེས་གཉེན་ནི་ཡོངས་སུ་སྣང་བས་ཆོས་སྟོན་ཅིང་ཐར་པའི་ས་བོན་འདེབས་པའི་ཕྱིར་དེ་བཞིན་གཤེགས་པ་རྣམས་ལས་དགེ་བའི་བཤེས་གཉེན་ལྷག་པར་ཟུངས་ཤིག་ཅེས་གསུངས་སོ། །

བཞི་པ་སྐྱབས་གནས་རྒྱ་མཚོའི་སྤྱི་གཟུགས་སུ་ཤེས་པ་ནི། དཀོན་མཆོག་གསུམ་ཀྱང་བླ་མར་འདུ་བ་སྟེ། རྒྱུད་བླ་མ་ལས།དག་ཐོབ་བྲལ་བ་སེམས་སངས་རྒྱས། །མི་འགྱུར་དྲི་མེད་ཆོས་དང་ནི། །ཡོན་ཏན་ལྷུན་རྫོགས་དགེ་འདུན་ཉིད། །ཡིན་ཕྱིར་རང་གི་སེམས་ཉིད་མཆོག །ཅེས་སོ། རྩ་བ་གསུམ་ཡང་བླ་མ་ཡིན་ཏེ། བིར་ཝ་པས། སྟོང་ཉིད་སྙིང་རྗེ་གཅིག་པུའི་སྐུ། །སྲིད་གསུམ་བདེ་ཆེན་ངོ་བོ་ཉིད། སྤྲོས་པའི་དྲི་མ་དང་བྲལ་བ། བླ་མ་རྡོ་རྗེ་ཅན་ཞབས་འདུད། ཅེས་པས། མཚོན་བྱེད་རྟགས་ཀྱི་བླ་མ་སྐུ་སྔགས་པའམ་རབ་བྱུང་ཚུལ་དུ་བཞུགས་པ་སྤྲུལ་སྐུ། གསུང་ལོངས་སྐུ་ཆོས་ཅན་རྟགས་ཀྱི་ལྷ་ཡི་དམ་ཞི་ཁྲོ་རབ་འབྱམས། ཐུགས་ཆོས་སྐུ་ཡེ་ཤེས་ཆེན་པོ་ཆོས་ཉིད་མཁའ་ལ་ཐུགས་རྗེའི་རྩལ་ཤུགས་ཀྱིས་འགྲོ་བས་མཁའ་འགྲོ་སོགས་སྐྱབས་གནས་རྒྱ་མཚོའི་སྤྲོ་བསྡུ་བྱེད་པོ་བླ་མ་ཡིན་པ་ཤེས་དགོས། དེ་ཡང་ཆོས་སྐུའི་རང་རྩལ་གཟུགས་སྐུར་ཤར་བ་བླ་མ་ཆོས་ཉིད་དོན་གྱི་ལྷ་བླ་མའི་ཐུགས་ཡེ་ཤེས་ཆེན་པོ། ཆོས་ཅན་རྟགས་ཀྱི་ལྷ་ཡི་དམ་གྱི་རོལ་པར་ཤར་བ། ཆོས་ཉིད་ཀྱི་མཁའ་ལ་ཐུགས་རྗེ་རྩལ་ཤར་གྲོལ་མ་འགག་པ་ཕྲིན་ལས་ཀྱི་རྩ་བ་མཁའ་འགྲོ་འོ། དེ་ལྟར་ཤེས་པའི་སྒོ་ནས། ཐུན་མོང་བླ་མའི་རྣལ་འབྱོར་འདི་དང༌། ཐུན་མིན་ཕྱི་ལྟར་བླ་མ་སྐུ་བཞིའི་སྒྲུབ་པ། ཁྱད་པར་བླ་མའི་རྣལ་འབྱོར། ནང་ལྟར་དུ་བླ་མ་བདེ་བའི་རྡོ་རྗེ། གསང་བ་སྙན་རྒྱུད་བདུད་རྩི་ཐིག་པ། ཡང་གསང་མོས་གུས་སྲོག་གི་འཁོར་ལོའི་སྒྲུབ་པ་རྣམས་ཡིན་པས། དཔལ་སྤྲུལ་རིན་པོ་ཆེས། བླ་མ་བསྟེན་ཐབས་མོས་གུས་ཡིན་གྱི་ཞེ་ས་མིན། བླ་མ་སྒྲུབ་ཐབས་མོས་གུས་ཡིན་ཏེ་གསོལ་འདེབས་མིན། གསུངས་པས། མོས་གུས་མེད་པའི་ཞེ་ས་དང༌། ཁ་ཡི་གསོལ་འདེབས་ཙམ་གྱིས་དོན་དུ་མི་འགྱུར་བས་ཕྱག་རྒྱ་ཆེན་པོའི་ལམ་གྱི་ཉེ་རྒྱུའི་སྤྱོད་པ་མོས་གུས་བླ་མའི་རྣལ་འབྱོར་འདི་ཡིན་པས། ཤེས་པ་ལྔའི་སྒོ་ནས་མོས་གུས་སྐྱེ་དགོས་ཏེ། ཇི་སྐད་དུ། བཀའ་བརྒྱུད་མོས་གུས་ཀྱི་བཀའ་བབ་ཡིན། མོས་གུས་ཀྱི་བརྒྱུད་པ་མ་ནུབ་ན། སྒྲུབ་བརྒྱུད་ཀྱི་བསྟན་པ་ཕྱོགས་མཐར་ཁྱབ། ཞེས་དང༌། མཉམ་མེད་དྭགས་པོ་གཤེགས་ཁར། ལར་བླ་མ་སྣང་བ་རྨི་ལམ་ཙམ་འདི་ནུབ་ཀྱང་ཐུགས་རྗེ་དང་བྱིན་རླབས་ཆུང་དུ་མི་འགྲོ་ཞིང་སྡུག་བསྔལ་ལས་སྐྱོབ་པ་དང་འཁོར་བར་མི་གཏོང་བ་ང་རང་ཤེས་ཀྱི། མོས་པ་དང་གུས་པའི་གདུང་བ་མི་བརྗེད་པ་ཞུ། ཞེས་དང༌། རྗེ་འཇིག་རྟེན་གསུམ་མགོན་གྱིས། ཉིན་མཚན་དུས་དྲུག་ཐམས་ཅད་དུ། །མོས་གུས་གདུང་ཤུགས་དྲག་པོ་ཡིས། །མཚན་ལྡན་རྗེ་དང་འབྲལ་མ་མྱོང༌། །བདག་འབྲལ་མེད་ཀྱི་རྣལ་འབྱོར་བློ་རེ་བདེ། །བློ་བདེ་བའི་རྣལ་འབྱོར་ཉམས་རེ་དགའ། །ཉམས་དགའ་བ་བླ་མའི་བཀའ་དྲིན་ཡིན། །ཞེས་གསུངས་པས། དུས་དང་རྣམ་པ་ཐམས་ཅད་དུ་འདི་ཁོ་ན་ཉམས་ལེན་གྱི་མཐིལ་བཅོལ་ན་ལམ་ཐམས་ཅད་ཀྱི་གནད་འགགས་མཐར་ཐུག་པ་ཡིན་པས་ཅི་ནས་ཀྱང་འབད་པ་གལ་ཆེའོ། །

ད་ཉམས་ལེན་དངོས་གཞི་ཚོགས་ཞིང་གསལ་འདེབས་པ་ནི། མདུན་གྱི་ནམ་མཁར་སེང་གེ་ཆེན་པོ་བརྒྱད་ཀྱིས་བཏེགས་པའི་རིན་པོ་ཆེའི་ཁྲི་ཡངས་ཤིང་རྒྱ་ཆེ་བའི་སྟེང་དུ་དུས་གསུམ་སངས་རྒྱས་ཐམས་ཅད་འདུས་པའི་ངོ་བོ་དྲིན་ཅན་རྩ་བའི་བླ་མ་ཡིན་པ་ལ་རྣམ་པ་རྡོ་རྗེ་འཆང་སྐུ་མདོག་སྔོན་པོ་གཡས་རྡོ་རྗེ་རྩེ་ལྔ་པ་དང༌། གཡོན་དྲིལ་བུ་ཐུགས་ཀར་བསྣོལ་བ་རལ་པའི་ཐོར་ཚུགས་ཅན་རུས་པ་དང་རིན་ཆེན་སྣ་ཚོགས་པའི་དབུ་རྒྱན་སོགས་ཞི་ཆས་བཅུ་གསུམ་གྱིས་བརྒྱན་པ། མཚན་བཟང་པོ་སོ་གཉིས་དང༌། དཔེ་བྱད་བརྒྱད་ཅུས་སྤྲས་པ། ཞབས་རྡོ་རྗེ་སྐྱིལ་ཀྲུང་གིས་བཞུགས་པ་རྒྱུད་པའི་བླ་མ་རྣམས་རྡོ་རྗེ་འཆང་ལ་ཐུག་གི་བར་ཐོ་བརྩེགས་སུ་བཞུགས་པར་བསྒོམ་པ་སྟེ། སྣང་ཆ་ནས་རྩ་བའི་བླ་མ་རྡོ་རྗེ་འཆང་དང་བརྒྱུད་པའི་བླ་མ་སོ་སོའི་རྣམ་པར་སྣང་ཡང༌། ངོ་བོ་བླ་མའི་ཐུགས་ཡེ་ཤེས་ཆེན་པོ་གཅིག་གི་རང་བཞིན་ཡིན་པས། སྐུ་མཚན་དཔེའི་ཡོན་ཏན། གསུང་ཚངས་པའི་ཡོན་ཏན། ཐུགས་མཁྱེན་བརྩེ་ནུས་གསུམ་གྱི་ཡོན་ཏན་དབྱེར་མེད་པ་ཡེ་ཤེས་གཅིག་གི་ངོ་བོར་ཡོངས་སུ་རྫོགས་པར་གསལ། མདོ་ལམ་ནས་བསྐལ་པ་མང་པོའི་ཚོགས། གསང་སྔགས་ཀྱི་ལམ་ནས་སྐད་ཅིག་མར་རྫོགས་པའི་གནད་ཞིང་དང་བསམ་པ་ལ་ཐུག་པས་རྩ་བའི་བླ་མ་ཚོགས་ཞིང་གི་རབ་དང་ཕུལ་དུ་གྱུར་པས་ཞིང་དག་པ་དང༌། བསམ་པ་དག་པ་སེམས་ཅན་ཐམས་ཅད་སངས་རྒྱས་ཀྱི་རང་བཞིན་ཡིན་པ་ལ་དེ་ལྟར་མ་རྟོགས་པ་རྣམས་ལ་ཚད་མེད་སྙིང་རྗེའི་ཚེ་ལུས་གཅིག་ལ་ཟུང་འཇུག་རྡོ་རྗེ་འཆང་གི་གོ་འཕང་སྒྲུབ་པར་འདོད་པ་ཤས་མི་བཟོད་འབྱུང་བ་ཞིག་དགོས་ཏེ། དཔལ་ས་ར་ཧ་པས། རྟོགས་པའི་རང་སྤྱོད་རྩིས་མེད་དེས་ངང་ནས། །རྨོངས་པའི་འགྲོ་བ་ཉམ་ཐག་མངོན་གྱུར་ན། །མི་བཟོད་སྙིང་རྗེའི་ཤུགས་ཀྱིས་མཆི་མ་འབྱུང༌། བདག་གཞན་བཟློག་ནས་ཕན་པ་ཉིད་ལ་སྤྱོད། །ཞེས་གསུངས་པ་བཞིན་ནོ། །དངོས་པོ་དག་པ་ལྷ་སྔགས་ཏིང་ངེ་འཛིན་གྱི་སྤྲུལ་པའི་མཆོད་པ་ཡིན། མདོ་ལས། ཞིང་ས་གཤིན་པོ་ཞིག་ལ་ས་བོན་འདེབས་དུས་སུ་མ་བཏབ་པར་ལྡུས་པ་འདྲ་ན་དེ་ལྟར་འཇོག་མི་ཕོད་པ་ལྟར། འདི་ཕྱིའི་བདེ་ལེགས་ཐམས་ཅད་འབྱུང་བའི་ཞིང་ས་དམ་པར་དུས་ཐམས་ཅད་དུ་རྒྱུན་ཆད་མེད་པར་བདེ་ལེགས་ཀྱི་ས་བོན་བཏབ་པས་ཆོག་པ་འདི་ལ་ཡང་མོས་གུས་དད་པའི་གཤོལ་གྱིས་བསོད་ནམས་ཀྱི་ཞིང་རྨོས་པར་གྱུར་ཅིག་ཅེས་གསུངས་པ་ལྟར་ཡིན་པས། དེ་ལ་ཚོགས་བསགས་པའི་སྒོ་མཐའ་ཡས་པ་ཐམས་ཅད་ཡན་ལག་བདུན་དུ་འདུ་བས་ན། སྔགས་ཀྱི་ཡན་ལག་བདུན་པ་གསེར་ཁང་མའི་ཚིག་དོན་བཞིན་འབུལ་བར་བྱ་ཞིང༌། དེའི་དམིགས་རིམ་ལམ་མཁྱེན་ངེས་དོན་གྱིས་མཛད་པར་བལྟ་ཞིང༌། མདོར་བསྡུ་ན། ཕྱག་འཚལ་བའི་སྐབས་སུ་ཐར་པ་ཆེན་པོའི་མདོ་ལས་གསུངས་པ་བཞིན། པདྨ་ཁ་འབུས་ཕྱེ་འདྲ་བས། ལག་གཉིས་སྤྱི་བོར་ཐལ་སྦྱར་ཏེ། ལུས་དཔག་མེད་པའི་སྤྲིན་ཚོགས་ཀྱིས། །ཕྱོགས་བཅུའི་སངས་རྒྱས་ལ་ཕྱག་འཚལ། ཞེས་པ་ལྟར། ལུས་ཞིང་རྡུལ་དུ་སྤྲུལ་ནས་ཕྱག་འཚལ་བ་ཡིན། དེ་ང་རྒྱལ་གྱི་གཉེན་པོ་ཡིན་པས། ང་རྒྱལ་ཅན་ལ་ཡོན་ཏན་བདུད་དུ་ལྡང༌། ཞེས་ང་རྒྱལ་གྱི་སྒོ་ནས་སྦྱིན་པ་སྦྱིན་ན་སྦྱིན་པ་བདུད་དུ་ལྡང༌། དེ་བཞིན་ཚུལ་ཁྲིམས་སོགས་བདུད་དུ་ལྡང་བ་ཡིན་པས་ང་རྒྱལ་བཅོམ་པའི་ཐབས་ལ་འབད་དགོས་ང་རྒྱལ་ཡོད་ན་རང་རྒྱུད་ཀྱི་སྐྱོན་མི་མཐོང༌། གཞན་རྒྱུད་ཀྱི་ཡོན་ཏན་མི་མཐོང་བས་དེའི་གཉེན་པོར་ཕྱག་འཚལ་བ་ཡིན། བཟང་ངན་འབྲིང་གསུམ་ཐམས་ཅད་གོང་དུ་བཀུར་ནས་སྡོད་སའི་གྲལ་འགོ་མི་རྩོད་པ་དམན་ས་བཟུང་དགོས། ཐོག་མར་ཡོང་དུས་ནས་མིག་མཐོ་བལྟས་བྱས་ཏེ་སྡོད་ས་མཐོ་བ་ཞིག་གང་དྲག་རེ། སྡོད་ས་ཞིག་མཐོང་མ་ཐག་ཏུ་མ་ཐོབ་པ་ཞིག་ཐོབ་པའི་སྣང་བས་འགྱིང་འདུག་བྱེད་པ་དེ་ང་རྒྱལ་བདུད་དུ་ལྡང་བའི་ནང་རྟགས་ཕྱི་རུ་སྟོན་པ་ལས། ཡོན་ཏན་སྟོན་པ་མིན་མོས་གུས་གཙོ་བོར་བཟུང་ནས་སྐྱབས་གནས་རྒྱ་མཚོའི་ཡོན་ཏན་དྲན་པའི་སྒོ་ནས་ཕྱག་འཚལ་དགོས། མཆོད་པ་ནི་འདོད་ཆགས་ཀྱི་གཉེན་པོ་ཡིན་པས། མཆོད་སྦྱིན་གཉིས་ཀ་མཆོད་པའི་ཁོངས་སུ་འདུ་བས་དེ་ཡང་ཡོངས་སུ་བཟུང་བའི་གཞི་གསུམ་ཐམས་ཅད་མཆོད་དགོས་ལ། རྒྱལ་བ་འཇིག་རྟེན་གསུམ་མགོན་གྱིས་སྲོག་གསུམ་གཏོང་བའི་མཆོད་པ་ཞེས་བདག་འཛིན་འཁོར་བའི་སྲོག །དུག་གསུམ་སྡུག་བསྔལ་གྱི་སྲོག །ཡུལ་ཞེན་འཆིང་བའི་སྲོག་གསུམ་བློས་བཏང་བའི་མཆོད་པ་རྫས་སྔགས་ཕྱག་རྒྱ་ཏིང་ངེ་འཛིན་ཚང་བའི་སྒོ་ནས་བདག་ཏུ་བཟུང་བ་དང་མ་བཟུང་བའི་དངོས་པོ་ཐམས་ཅད་ཀུན་བཟང་མཆོད་སྤྲིན་དུ་དམིགས་པས་མཆོད་པ་ཡིན། ཞེ་སྡང་གི་གཉེན་པོ་སྡིག་པ་བཤགས་པ་ཡིན། དེ་ཡང་སྟོབས་བཞི་ཚང་བའི་སྒོ་ནས་བཤགས། ཕྲག་དོག་གི་གཉེན་པོ་རྗེས་སུ་ཡི་རང་བ། རྒྱལ་བ་སྲས་སློབ་ཉན་རང་ཚོགས་དང༌། སོ་སྐྱེ་དགེ་རྩ་ཐམས་ཅད་ལ་སྙིང་ནས་དགའ་བས་རྗེས་སུ་ཡི་རང་བྱེད་པ་ཡིན། སྔོན་རྒྱལ་པོ་གསལ་རྒྱལ་གྱིས་བཅོམ་ལྡན་འདས་འཁོར་བཅས་ཟླ་བཞིར་མཆོད་པའི་ཚེ་དབུལ་མོ་ཞིག་གིས་རྗེས་སུ་ཡི་རང་བྱས་པས་སངས་རྒྱས་ཀྱིས་དབུལ་མོ་ལ་ཡོན་བསྔོ་མཛད་པས་ཉིན་དང་པོར་རྒྱལ་པོ་མ་རངས་པ་མེད་ཀྱང༌། ཉིན་གསུམ་པར་རྒྱལ་པོའི་བློན་པོ་མ་དགའ་ནས་ཁ་ཟས་བོ་བ་ལེན་དུ་འོང་བའི་མི་རྣམས་བརྡུང་བས་དབུལ་མོ་ཁོང་ཁྲོའི་རྐྱེན་གྱིས་དགེ་རྩ་འཇོམས་པ་ལྟར་འགྱུར་བས་ཕྲག་དོག་དང་ཁོང་ཁྲོ་མེད་པའི་ཡི་རང་དགོས། གཏི་མུག་གི་གཉེན་པོ་ཆོས་འཁོར་བསྐོར་བ་ནི། རང་ལུས་ཚངས་དང་བརྒྱ་བྱིན་གྲངས་མེད་དུ་སྤྲུལ་ནས། སངས་རྒྱས་བྱང་སེམས་ཉན་རང་རིག་པ་འཛིན་པ་རྣམས་ཀྱི་དྲུང་དུ་གདུལ་བྱའི་ཁམས་དབང་བསམ་པ་བཞིན་ཆོས་འཁོར་བསྐོར་བར་གསོལ་བ་འདེབས་པའོ། །ལོག་ལྟའི་གཉེན་པོ་མྱ་ངན་མི་འདའ་བར་སངས་རྒྱས་སྲས་བཅས་སོགས་ལ་རང་ལུས་སྤྲུལ་ནས་བཞུགས་པར་གསོལ་བ་འདེབས་པ། ཐེ་ཚོམ་གྱི་གཉེན་པོ་བསྔོ་བ་ནི། འཁོར་འདས་དུས་གསུམ་བསགས་ཡོད་ཀྱི་དགེ་བ་ཐམས་ཅད་སེམས་ཅན་ཐམས་ཅད་རྣམ་མཁྱེན་ཐོབ་པའི་ཆེད་དུ་བསྔོ་བ་དགོས་པ་མ་ཟད། གནས་སྐབས་མཐར་ཐུག་གང་གི་ཆེད་དུ་ཡིན་ན་ཡང་མ་བསྔོས་ན་མི་ཐོབ་པས་དགེ་རྩ་འཛད་པ་ཡིན། རྗེ་མི་ལས། རི་ལ་བསྒོམ་པའི་སྒོམ་ཆེན་དང༌། །འཚོ་བ་སྦྱོར་བའི་ཡོན་བདག་གཉིས། །འཚང་མཉམ་པོར་རྒྱ་བའི་རྟེན་འབྲེལ་ཡོད། །རྟེན་འབྲེལ་གྱི་སྙིང་པོ་བསྔོ་བ་ཡིན། །ཞེས་གསུངས། བསྔོ་བ་དེ་ཡང་འཁོར་གསུམ་དམིགས་མེད་ཀྱིས་ཟིན་དགོས་ཏེ་མ་ཟིན་ན་བསྔོ་བ་དུག་ཅན་དུ་འགྱུར་བས་སོ་སྐྱེས་སྐབས་ཇི་བཞིན་མི་འབྱུང་ཡང༌། འཇམ་དབྱངས་དང༌། ཀུན་ཏུ་བཟང་པོའི་ཇི་ལྟར་བསྔོས་པ་བཞིན་རང་གིས་བསྔོ་བར་བསམ། དེས་ན་དགེ་བ་བྱང་ཆུབ་ཀྱི་རྒྱུར་འགྲོ་མིན་བསྔོ་བ་ལ་རག་ལས་པས་འབད་པར་བྱ། བཀའ་གདམས་པའི་དགེ་བཤེས་གོང་མ་རྣམས་ཀྱིས་ཆོས་སྤྱོད་གཞན་མི་མཛད་པར་ཡན་ལག་བདུན་པ་ཁོ་ན་ལ་བརྩོན། མཉམ་མེད་དྭགས་པོ་ཚུན་བཀའ་བརྒྱུད་གོང་མ་ཀུན་གྱིས་ཕྱག་སྲོལ་ལའང་ཡོད་ཀྱང༌། རང་རེ་རྣམས་དད་བརྩོན་ཆུང་བས་ཚོགས་བསག་ལག་ལེན་དུ་མ་ཐེབ་པར། སྐུ་གསུང་ཐུགས་རྟེན་རྡུལ་གྱིས་གཡོགས། ཏིང་ཕོར་མཆོད་བཏེགས་ཐལ་བ་ཅམ་མེ་ལུས། སྟོང་ཉིད་སྙིང་རྗེའི་ཀུན་ནས་བསླངས་པའི་སྤོས་རྐང་གཅིག་དཀོན་མཆོག་ལ་འབུལ་མ་མྱོང༌། ཁ་ཞེ་མེད་པའི་ཡན་ལག་བདུན་པ་ཚར་གཅིག་མ་བཏོན་པ། བསོད་ནམས་མི་འདུག་ཟེར་བ། བསོད་ནམས་ག་ནས་ཡོང་དེས་ན་ཚོགས་བསགས་ཡན་ལག་བདུན་པ་ལ་འབད་པ་གལ་ཆེའོ། །གྲངས་བསགས་སྐབས་དཔལ་ལྡན་བླ་མ་སྐུ་བཞིའི་དབང་ཕྱུག་བསགས་པ་ཡིན། མཉམ་མེད་དྭགས་པོས་འོ་སྐོལ་གྱི་འདི་བྱིན་རླབས་ཀྱི་བརྒྱུད་པ་ཡིན་པས། བླ་མའི་བྱིན་རླབས་མ་ཞུགས་ན་ཕྱག་རྒྱ་ཆེན་པོའི་དོན་རྒྱུད་ལ་འཆར་མི་སྲིད་པ་ཡིན། བླ་མའི་བྱིན་རླབས་ཞུགས་པ་ལ་ཚེགས་མེད། ཅེས་གསུངས་པས། སྙིང་གི་དཀྱིལ་རུས་པའི་གཏིང་ནས་རྩ་བརྒྱུད་བླ་མ་རྣམས་ཀྱི་བཀའ་དྲིན་དང༌། སྐུ་གསུང་ཐུགས་ཀྱི་ཡོན་ཏན་རྣམས་བསམ་ཞིང་གདུང་བའི་ཤུགས་དྲག་པོས་ལུས་ཀྱི་བ་སྤུ་ལྡང་བ། མིག་མཆི་མ་འཁྲུགས་པ། ངག་སྨྲེ་སྔགས་འདོན་པ། ཡིད་བླ་མ་མིན་པ་བྱར་མེད་ཅིང༌། བློ་སྣ་བླ་མས་འཕྲོག་ནས་ཉིན་མཚན་ཁོར་ཡུག་ཏུ་གསོལ་བ་འདེབས་འདོད་པ་དང༌། ཉམས་འབར་ཞིང་ཤེས་པ་བན་བུན་མ་བྱུང་བར་དུ་འབད་དགོས་སོ། །མཐར་མོས་གུས་ཤུགས་དྲགས་བྱས་པའི་རྐྱེན་ལས་རྡོ་རྗེ་འཆང་ནས་རིམ་པས་རྩ་བའི་བླ་མའི་བར་ཐིམ་ནས་དབང་བཞི་ལེན་པའི་དམིགས་པ། བླ་མའི་དཔྲལ་བ་སོགས། ལུས་ཀྱི་ལས་སྲོག་གཅོད་སོགས་གསུམ་དང༌། ལུས་སྐྱེད་བྱེད་རྩ་ཡི་སྒྲིབ་པ་དང༌། སད་པའི་གནས་སྐབས་ཀྱི་སྒྲིབ་པ་སྦྱང༌། སྐུ་རྡོ་རྗེའི་བྱིན་རླབས་ཞུགས་ནས་བུམ་དབང་ཐོབ། དབང་དོན་གྱི་སྣང་སྟོང་ཡེ་ཤེས་རྒྱུད་ལ་སྐྱེས་སྣང་གྲགས་རིགས་གསུམ་ལྷ་སྔགས་ཡེ་ཤེས་ཀྱི་འཁོར་ལོར་གྲོལ། ལམ་བསྐྱེད་པའི་རིམ་པ་སྒོམ་པ་དབང༌། འབྲས་བུ་རྡོ་རྗེའི་སྤྲུལ་སྐུ་མངོན་དུ་བྱས། མགྲིན་པ་ནས་འོད་ཟེར་དམར་པོ་སོགས་ངག་གི་ལས་རྫུན་སོགས་བཞི་དང༌། ངག་སྐྱེད་བྱེད་རླུང་གི་སྒྲིབ་པ་དང༌། རྨི་ལམ་གནས་སྐབས་ཀྱི་སྒྲིབ་པ་སྦྱང་གསུངས་རྡོ་རྗེའི་བྱིན་རླབས་ཞུགས། དབང་དོན་གསལ་སྟོང་ཡེ་ཤེས་རྒྱུད་ལ་སྐྱེས་རླུང་འབྱུང་འཇུག་གནས་གསུམ་སྔགས་སུ་གྲོལ། གསུང་རྡོ་རྗེའི་ལོངས་སྐུ་མངོན་དུ་བྱས།ཐུགས་ཀ་ནས་འོད་མཐིང་འཕྲོས། ཡིད་ཀྱི་བརྣབ་སེམས་སོགས་གསུམ་དང་ཡིད་སྐྱེད་བྱེད་ཐིག་ལེའི་སྒྲིབ་པ་དང༌། གཉིད་མཐུག་གནས་སྐབས་ཀྱི་སྒྲིབ་པ་སྦྱང༌། དབང་དོན་བདེ་སྟོང་ཡེ་ཤེས་རྒྱུད་ལ་སྐྱེས། ཐུགས་རྡོ་རྗེ་ཆོས་སྐུ་མངོན་དུ་བྱས། ལྟེ་བ་ནས་འོད་ཟེར་འཕྲོས་སོགས་ཀུན་གཞིའི་རྣམ་ཤེས་དང༌། འཕོ་བའི་གནས་སྐབས་སོགས་ཀྱི་སྒྲིབ་པ་སྦྱང༌། དབང་དོན་རང་བྱུང་ཡེ་ཤེས་རྒྱུད་ལ་སྐྱེས། སྒོ་གསུམ་ཐ་དད་དུ་འཛིན་པའི་རྣམ་རྟོག་ཆོས་སྐུར་གྲོལ། ཕྱག་རྒྱ་ཆེན་པོ་རིག་སྟོང་དབྱེར་མེད་སྒོམ་པ་ལ་དབང༌། འབྲས་བུ་ཡེ་ཤེས་རྡོ་རྗེ་ངོ་བོ་ཉིད་སྐུ་མངོན་དུ་བྱས། མཐར་བླ་མ་འོད་ཟེར་གོང་བུར་ཞུ་ནས་རང་ལ་ཐིམ་བླ་མའི་སྐུ་གསུང་ཐུགས་དང་དབྱེར་མེད་དུ་གྱུར་པར་བསམ། སེམས་རང་བབས་བཅོས་སླད་མེད་པར་ཅི་གནས་སུ་གཞག ལྡང་ཚེ་སྣང་གྲགས་རིག་གསུམ་བླ་མའི་རང་རྩལ་དུ་མོས་ལ། མདོར་ན་དག་སྣང་ལམ་དུ་འཁྱེར། སྐྱིད་སྡུག་རྒྱུ་འབྲས་གཉིས་ཀ་མོས་གུས་ཀྱི་ལམ་དུ་འཁྱེར། རྐྱེན་སྣང་ཐམས་ཅད་བླ་མའི་རོལ་པར་ཤེས་པའི་སྒོ་ནས་ཁམས་འདུས་དད་པས་གསོ། རྐྱེན་ངན་ལམ་དུ་འཁྱེར། ཐམས་ཅད་བླ་མའི་རང་བཞིན་དུ་བལྟ་དགོས། སྐྱོབ་པ་འཇིག་རྟེན་གསུམ་གྱི་མགོན་པོས། དམིགས་པ་རྣམས་ཀྱི་ཆོས་གཅིག་པུ། །བླ་མ་ཡིན་ནོ་རྣལ་འབྱོར་པ། །བོག་འདོན་རྣམས་ཀྱི་ཆོས་གཅིག་པུ། །མོས་གུས་ཡིན་ནོ་རྣལ་འབྱོར་པ། །ཞེས་གསུངས། དབང་ལེན་ལ། ལམ་དབང་གི་གཞི་དབང་མཚན་ལྡན་རྡོ་རྗེ་སློབ་དཔོན་གྱིས་རྒྱུད་སྡེའི་དཀྱིལ་འཁོར་དུ་བཅུག་ནས་དབང་བསྐུར་བ་དེ་ཡིན། དེ་ལ་རབ་ཀྱིས་དབང་དོན་ལྟ་བ་རྟོགས། འབྲིང་གིས་བདེ་གསལ་མི་རྟོག་པའི་ཉམས་སྐྱེ། ཐ་མས་སྒོ་གསུམ་རྡོ་རྗེ་གསུམ་དུ་ངེས་ཤེས་འདྲོང་བ་ཞིག་དགོས། དེ་ལྟར་ཐོབ་ནས་བཟུང༌། ལམ་དབང་གི་ལམ་དབང་ནི། དབང་ཞུ་བ་དང༌། བདག་འཇུག་ལེན་པ་དང༌། བླ་མའི་རྣལ་འབྱོར་གྱི་དབང་བཞི་ལེན་པ་སོགས་ཡིན། ལམ་དབང་གི་འབྲས་དབང་མཐར་འོད་ཟེར་ཆེན་པོས་དབང་ཟབ་གསལ་གཉིས་མེད་ཐོབ་ནས་སངས་རྒྱས་པ་དེ་ཡིན། གཞི་དབང་ནི། ཆོས་ཉིད་བདེ་གཤེགས་སྙིང་པོ་དེ་རྟོགས་ན་མྱང་འདས་ལ་དབང་བྱེད། མ་རྟོག་ན་ཁམས་གསུམ་འཁོར་བར་དབང་བྱེད་པའི་སྒོ་ནས་གཞི་དབང་ཞེས་ལམ་དབང་གི་གཞི་དབང་བསྐུར་བའི་སྨིན་བྱེད་དངོས་ཡིན་ནོ། །དེ་ལ་དག་རྫོགས་སྨིན་གསུམ་གྱི་ཟབ་གནད་བསམ་གྱིས་མི་ཁྱབ་པ་དང་ལྡན་པ་ཡིན་པས། བླ་མའི་རྣལ་འབྱོར་དབང་ལེན་ཐུན་རེའི་འགོར་མ་ཆགས་པ་བྱ་བ་ནི་གནད་ཀྱི་དམ་པ་ཡིན་པས་མགོན་པོ་འབྲི་གུང་པས་ཐུན་འགོར་ཏིང་ངེ་འཛིན་གྱི་དབང་ལེན་ལ་གལ་ཆེར་འཛིན་པ་དེ་ཡིན་ནོ། །མཆོག་གསུམ་བསྟེན་ཀྱང་ཡིད་ཆེས་དད་པ་དམན། །བསག་སྦྱང་འབད་ཀྱང་སྲུང་སྡོམ་ཇི་བཞིན་མེད། །བདག་དང་བདག་འདྲའི་ལས་ངན་སེམས་ཅན་རྣམས། །དད་དང་སྙིང་རུས་ནུས་པར་བྱིན་གྱིས་རློབས།

**གསུམ་པ་ཁྱད་པར་བྱང་སེམས་སྔོན་འགྲོ།**

གསུམ་པ་ཁྱད་པར་བྱང་སེམས་སྔོན་འགྲོ་ལ། བྱམས་པ་དང༌། སྙིང་རྗེ། བྱང་ཆུབ་ཀྱི་སེམས་བསྒོམ་པ་གསུམ་ལས། ཀླུ་སྒྲུབ་གཉིས་པ་སྐྱོབ་པ་འཇིག་རྟེན་གསུམ་གྱི་མགོན་པོས།བྱམས་དང་སྙིང་རྗེའི་རྟ་ཕོ་ལ། །གཞན་ཕན་གྱི་དཀྱུས་ཐོག་མ་བཅད་ན། །ཁྲོམ་ལྷ་མའི་འོར་ཆེ་མི་འབྱུང་བས། སེམས་སྔོན་འགྲོ་འདི་ལ་ནན་ཏན་མཛོད། ཅེས་གསུངས་པས།

**༡ སྔོན་འགྲོ་གལ་ཆེ་བར་བསྟན་པ།**

སྔོན་འགྲོ་འདི་ལ་ནན་ཏན་མཛོད་ཅེས་པ། དང་པོ་ཐུན་མོང་གི་སྔོན་འགྲོ་བློ་ལྡོག་རྣམ་པ་བཞི་ཡིས་རྒྱུད་ལེགས་པོ་ཞིག་མ་སྦྱངས་ན་ཆོས་བྱས་ཚད་ཚེ་འདི་ཁོ་ནའི་ཆེད་དུ་འགྲོ་བས། རྗེ་འཇིག་རྟེན་མགོན་པོས། ཆོས་དངོས་གཞི་བས་ཀྱང་སྔོན་འགྲོ་ཟབ། ཅེས་གསུངས་པས། དེ་རྒྱུད་ལ་སྐྱེ་བ་ཞིག་གལ་ཆེ། དང་པོ་ཞིང་ས་བརྟུལ་བ་ལྟར་དངོས་གཞི་ཞུ་བར་བྱེད་པ་ལ་ཐུན་མོང་གི་སྔོན་འགྲོའི་རྒྱུད་སྦྱང་ཞིང་རང་གིས་རང་ཞིང་ས་གཤིན་པོར་བྱས་ནས། ཐུན་མིན་སྔོན་འགྲོའི་ཆུ་ལུད་རྒྱབ། ཁྱད་པར་སྔོན་འགྲོ་སོགས་ས་བོན་འདེབས་ནས་ལོ་ཐོག་བརྡུང་བཏགས་ཀྱི་བར་ནས་ཟ་རན་པ་ལྟ་བུ་དངོས་གཞི་ཡི་དམ་སོགས་ལྔ་ལྡན་འཁྲིད་པ་ཡིན་ལ། ཀླུ་སྒྲུབ་གཉིས་པ་འབྲི་གུང་སྐྱོབ་པས། ཐེག་པ་ཆེ་ཆུང་ཁྱད་པར་སེམས་སྐྱེད་ཡིན། གསུངས་པས། སྟོང་ཉིད་རྟོགས་པའི་ཤེས་རབ་ཀྱིས་ཐེག་པ་ཆེ་ཆུང་མི་འབྱེད། བྱང་ཆུབ་སེམས་སྐྱེད་ཀྱི་སྤྱོད་པ་རླབས་ཆེན་གྱིས་འབྱེད་པ་ཡིན་ཏེ། འཕགས་པ་ཀླུ་སྒྲུབ་ཀྱིས། རིན་ཆེན་ཕྲེང་བར། ཉན་ཐོས་ཐེག་པ་དེ་ལས་ནི། །བྱང་ཆུབ་སེམས་དཔའི་སྨོན་ལམ་དང༌། སྤྱོད་པ་ཡོངས་བསྔོ་མ་བཤད་དེས། །བྱང་ཆུབ་སེམས་དཔའ་ག་ལ་འགྱུར། །ཞེས་ཐེག་པ་ཆེ་ཆུང་གི་ཁྱད་པར་ལྟ་བས་མ་ཕྱེ་ཞིང༌། དེ་ནི་བྱང་ཆུབ་སེམས་དང་ཐབས་ཀྱི་སྤྱོད་པ་རྣམས་ཀྱིས་ཕྱེ་བར་གསུངས་སོ། །དེ་ལྟར་སྟོང་ཉིད་རྟོགས་པའི་ཤེས་རབ་ཀྱང་ཐེག་ཆེན་ལམ་ཐུན་མིན་དུ་མི་འགྱུར་ན་དེ་ལས་གཞན་པའི་ལམ་རྣམས་སྨོས་ཀྱང་ཅི་དགོས། དེའི་ཕྱིར་བྱང་ཆུབ་སེམས་གདམས་པའི་མཐིལ་དུ་བཟུང་ནས་མི་སྦྱང་བ་ཐུན་འགོར་ཚིག་ཙམ་ཞིག་དྲན་པས་མི་འོང༌། སྡོང་པོ་བཀོད་པའི་མདོ་ལས། རིགས་ཀྱི་བུ་བྱང་ཆུབ་ཀྱི་སེམས་ནི་སངས་རྒྱས་ཀྱི་ཆོས་ཐམས་ཅད་ཀྱི་ས་བོན་ལྟ་བུའོ། །ཞེས་གསུངས་ཏེ། དེའང་ནས་ཀྱི་ས་བོན་ནི་རྐྱེན་སུ་དང་ཚོགས་ཀྱང་གྲོ་འབྲས་སོགས་ཀྱི་མྱུ་གུའི་རྒྱུར་མི་རུང་བས། ནས་རང་གི་མྱུ་གུའི་རྒྱུ་ཐུན་མོང་མ་ཡིན་པ་ཡིན་ལ་དེས་ཟིན་པའི་ཆུ་ལུད་སོགས་ཀྱང་ནས་ཀྱི་མྱུ་གུའི་རྒྱུར་འགྱུར་བ་དེ་བཞིན་དུ། བླ་མེད་བྱང་ཆུབ་ཀྱི་སེམས་ནི་སངས་རྒྱས་ཀྱི་མྱུ་གུའི་རྒྱུ་ཡི་ནང་ནས་ས་བོན་ལྟ་བུ་ཐུན་མིན་གྱི་རྒྱུ་ཡིན། སྟོང་ཉིད་རྟོགས་པའི་ཤེས་རབ་ནི་ཆུ་ལུད་སོགས་དང་འདྲ་བས་བྱང་ཆུབ་གསུམ་ཀའི་རྒྱུ་ཐུན་མོང་བ་ཡིན། སྤྱིར་བུ་བསྐྱེད་པ་ལ་ཕ་མ་གཉིས་ཆ་དགོས་པ་ལྟར། ལམ་ཆ་ཚང་བ་ལ་ཐབས་ཤེས་གཉིས་ཆ་དགོས་པ་ཞིག་སྟེ། རྒྱུད་བླ་མ་ལས།ཐེག་མཆོག་ལ་མོས་ས་བོན་ཤེས་རབ་ནི། །སངས་རྒྱས་ཆོས་བསྐྱེད་མ་དང༌། ཞེས་བྱང་ཆུབ་ཀྱི་སེམས་ནི་ཕ་ཡི་ས་བོན་དང༌། བདག་མེད་རྟོགས་པའི་ཤེས་རབ་ནི། མ་ལྟར་གསུངས་པས། ཕ་བོད་ལ་བུ་དབྱིན་ཇི་སྐྱེ་མི་སྲིད་པས་བུ་ནི་ཕ་ཡི་རིགས་ངེས་པའི་རྒྱུ་ཡིན་ལ། མ་བོད་ལ་བུ་སྣ་ཚོགས་སྐྱེ་བས་ཐུན་མོང་གི་རྒྱུར་འགྱུར་བ་བཞིན་སྟེ། ཐབས་ཀྱི་གཙོ་བོ་བྱང་ཆུབ་སེམས་དང༌། ཤེས་རབ་ཀྱི་གཙོ་བོ་ཟབ་མོའི་སྟོང་ཉིད་རྟོགས་དགོས་ཏེ། རྗེ་བཙུན་བྱམས་པས། ཤེས་པས་སྲིད་ལ་མི་གནས་ཤིང༌། །སྙིང་རྗེའི་ཞི་ལ་མི་གནས་དང༌། །ཞེས་གསུངས་པ་ལྟར་བྱང་ཆུབ་སེམས་རིན་པོ་ཆེ་འདི་རྒྱུད་ལ་སྐྱེས་ན་དེ་ནི་རྨད་དུ་བྱུང་བའི་ལམ་གྱི་སྐྱེལ་སོ་ཞེས་ངོ་མཚར་དུ་འཛིན་གྱི། བྱིས་པ་མགུ་བའི་ཡོན་ཏན་ཕྲ་མོ་རེ་རྒྱུད་ལ་སྐྱེས་པ་ལ་དེ་ཙམ་ཡ་མཚན་མི་ཆེ་སྟེ། སྤྱོད་འཇུག་ལས། སེམས་ཀྱི་རིན་ཆེན་དམ་པ་འདི། །སྔ་ན་མེད་པའི་རྨད་ཅིང་འཁྲུངས། ཞེས་དང༌། དེ་དང་དགེ་མཚུངས་ག་ལ་ཡོད། དེ་འདྲའི་བཤེས་ཀྱང་ག་ལ་ཡོད། །བསོད་ནམས་དེ་འདྲ་ག་ལ་ཡོད། ཅེས་གསུངས་པས། ལས་དང་པོ་པ་རྣམས་ཀྱི་ཐད་ནས་ཐེག་པ་ཆེ་ཆུང་དུ་འཇོག་པའི་རྒྱུ་ཀུན་རྫོབ་བྱང་ཆུབ་ཀྱི་སེམས་ཡོད་མེད་ལས། ཆོས་ཐེག་པ་ཆེ་ཆུང་གིས་མིན་པས། ཀུན་རྫོབ་བྱང་ཆུབ་སེམས་གཙོ་ཆེ་ཞིང་ལྟ་བ་གྲོགས་ལ་དགོས། ངེས་པ་དོན་གྱི་སྐྱེལ་སོ་དོན་དམ་བྱང་ཆུབ་ཀྱི་སེམས་དེ་ལས་ཀུན་རྫོབ་བྱང་ཆུབ་སེམས་ལ་མཐར་ཐུག་འབྲས་བུ་མི་འགྱུར་ཡང་དང་པོ་བསམ་པ་བཟང་པོ་ཞིག་ཡོད་དགོས། བསམ་པ་བཟང་ན་ས་དང་ལམ་ཡང་བཟང༌། །བསམ་པ་ངན་ན་ས་དང་ལམ་ཡང་ངན། །ཟེར་བས། བསམ་པ་བཟང་པོ་བྱང་ཆུབ་སེམས་དང་ལྡན་ན། བཟང་པོ་ས་བཅུ་ལམ་ལྔ་བགྲོད་པ་ཡིན། བསམ་པ་ངན་ན་ངན་པ་ཁམས་གསུམ་ས་དགུ །འགྲོ་བའི་ལམ་རྒྱུད་ལྔ་ལ་འགྲོ་དགོས་པས་བྱང་ཆུབ་སེམས་དེ་མི་བསམ་བཟང་ཞིག་ལ་སྐྱེ་བ་ལས། བསམ་ངན་ཞིག་ལ་མི་སྐྱེ་བས། དང་པོ་བློ་སྦྱོང་དགོས། བློ་མ་སྦྱང་ན་རང་འདོད་ཀྱི་བསམ་སྦྱོར་མི་སྤང་ཞིང་རང་དོན་སྒྲུབ་ན་ཆོས་དང་འཇིག་རྟེན་གཉིས་ཆར་མར་ལྷུང་བ་མ་གཏོགས་མེད། འཇིག་རྟེན་མི་དྲག་ཞིག་ཡིན་ནའང་རང་འདོད་ཕུག་ཏུ་བཅུག་པ་རྣམས་ཐ་མ་རང་གཞན་གཉིས་ཕུང་གི་སར་ལྷུང་རྒྱུ་ལས་མེད། ཆོས་ཕྱོགས་ནས་རང་དོན་བསྒྲུབས་པས་ཉན་རང་རྣམས་ལ་བྱང་ཆུབ་སེམས་པའི་ས་ཡི་ཡོན་ཏན་དང༌། སངས་རྒྱས་ཀྱི་འབྲས་བུའི་ཡོན་ཏན་ཐམས་ཅད་མི་ཐོབ་པ་རང་འདོད་འདི་ལ་ཐུག་པས་བསམ་པ་བྱང་ཆུབ་སེམས་རྒྱུད་ལ་བསྐྱེད་དགོས། ཇོ་བོ་རྗེ་ཡིས། འབྲོམ། ཞིང་ས་གཤིན་ལ་གང་བཏབ་སྐྱེ། བསམ་པ་བཟང་ན་འདོད་དགུ་འབྱུང༌། །བརྩོན་འགྲུས་ཅན་ལ་བར་ཆད་མེད། །བླང་དོར་མཁས་པ་ཐར་པར་འགྲོ། །ཞེས་གསུངས་པས་བསམ་པ་བཟང་པོ་གལ་ཆེ།དེ་ཡང༌།ཞི་བ་ལྷས།བྱང་ཆུབ་སེམས་མཆོག་རིན་པོ་ཆེ། །མ་སྐྱེས་པ་རྣམས་སྐྱེས་གྱུར་ཅིག །སྐྱེས་པ་ཉམས་པ་མེད་པ་དང༌། །གོང་ནས་གོང་དུ་འཕེལ་བར་ཤོག །གསུངས་པས། བྱང་ཆུབ་སེམས་མཆོག་རིན་པོ་ཆེ་ཞེས་པ་སེམས་ཅན་ཐམས་ཅད་སངས་རྒྱས་ཀྱི་གོ་འཕང་ཐོབ་འདོད་ཀྱི་བསམ་པ་དེ་ཡིན། མ་སྐྱེས་པ་སྐྱེ་བའི་ཐབས་ལ། རྒྱས་ན་ཚད་མེད་བཞི། འབྲིང་བྱམས་དང་སྙིང་རྗེ། བསྡུ་ན་སྙིང་རྗེ་གཅིག་པོ་འདི་བསྒོམ། མི་ཉམས་པ་གོང་དུ་འཕེལ་བའི་ཐབས།བྱང་ཆུབ་མཆོག་ཏུ་སེམས་བསྐྱེད་པ་དང༌། དེའི་བསླབ་བྱ་སློབ་པ་ཡིན་པས། ཀླུ་སྒྲུབ་གཉིས་པ་འཇིག་རྟེན་གསུམ་གྱི་མགོན་པོས། བྱམས་དང་སྙིང་རྗེའི་རྟ་ཕོ་ལ། གསུངས་པས། འདིར་བྱམས་པ་དང་སྙིང་རྗེ་གཉིས་སྒོམ་པ་ཡིན། དེ་སྒོམ་ན་དགའ་བ་བཏང་སྙོམས་ཡང་ཤུགས་ལ་ཡོང་བ་མ་ཟད། སངས་རྒྱས་བྱང་ཆུབ་སེམས་ལས་འཁྲུངས་ཤིང་བྱང་སེམས་སྙིང་རྗེ་ལས་སྐྱེ་བ་དང༌། སྙིང་རྗེ་བྱམས་པ་ལས་སྐྱེ་བའི་ཕྱིར་དང་པོ་བྱམས་པ་བསྒོམ་པ་ཡིན།

**༢ བྱམས་པ་བསྒོམ་པ།**

བྱམས་པ་དམིགས་པའི་ཡུལ་སེམས་ཅན་ཐམས་ཅད་བདེ་བའི་རྒྱུ་འབྲས་གཉིས་དང་ལྡན་པར་འདོད་པ་དེ་ཡིན། དགེ་བཤེས་སྟོན་པ་ལ། རྣལ་འབྱོར་ཆེན་པོས། ཁོ་བོ་ལ་རླུང་མཉམ་འཇུག་སོགས་ཡོན་ཏན་འདི་དང་འདི་ལྟ་བུ་ཡོད་ཅེས་རྟོགས་འབུལ་བྱས་པས་འབྲོམ་སྟོན་པས་ཁྱོད་ལ་རྣ་རྩར་རྔ་བོ་ཆེ་བརྡུང་ཀྱང་མི་ཞིག་པའི་བསྒོམ་ཡོད་ཀྱང་བྱམས་པ་དང་སྙིང་རྗེ་བྱང་ཆུབ་སེམས་མེད་ན་ཉིན་མཚན་དུ་བཤགས་པ་བྱེད་དགོས་པའི་སར་སྐྱེ་བ་ཡིན་གསུངས་དེས་ན་དང་པོ་བྱམས་པ་བསྒོམ་པ་ལ། རང་གི་མ་དེ་མདུན་དུ་ཕུང་ཁམས་སྐྱེ་མཆེད་ཐམས་ཅད་དངོས་སུ་བསམ།མ་དེས་ལུས་བསྐྱེད། སྲོག་བྱིན། བླང་དོར་བསྟན། དཀའ་བ་སྤྱད་པ་སྟེ་དྲིན་རྣམ་པ་བཞི་དྲན་དགོས་པས། ལུས་བསྐྱེད་པའི་དྲིན་ནི་བདག་གནམ་ནས་ཐོག་ལྷུང་བ་ལྟར་དང༌། ས་ནས་མེ་ཏོག་སྐྱེས་པ་ལྟར་མ་ཡིན་པ་བར་དོའི་རྣམ་ཤེས་འཁྱམ་པོ་བྱ་སྤུ་རླུང་ཁྱེར་ལྟ་བུ་དེ་ཕ་མའི་ཁུ་ཁྲག་ལ་བརྟེན་ནས་ཟླ་དགུ་ངོ་བཅུ་བར་དུ་མ་ཡི་མངལ་དུ་བཟུང༌། ཕན་པའི་ཟས་དང་སྤྱོད་ལམ་བསྟེན། གནོད་པའི་ཟས་དང་སྤྱོད་ལམ་སྤངས། མ་འདིས་ཤ་ཁྲག་ཟས་བཅུད་དྭངས་མས་དལ་འབྱོར་གྱི་ལུས་དབང་པོ་ཀུན་ཚང་སྐྱོན་མེད་པ་འདི་བྱིན་པས་བདག་ལ་དྲིན་ཆེའོ་སྙམ་དུ་བསམ། སྲོག་བྱིན་པའི་དྲིན་ནི། སྐྱེས་མ་ཐག་ཤི་མིན་རོ་མིན། ཤི་ཕོ་ཡིན་ཟེར་ན་དབུགས་མ་ཆད། གསོན་པོ་རེད་ཟེར་ན་བརྡ་མ་འཕྲོད། སྔ་མ་ག་ནས་འོང༌། ད་གང་དུ་འགྲོ་མི་ཤེས། ལུས་ཀྱི་ཁ་ལག་མི་འཕྲོད། ངག་གི་བརྡ་དོན་མི་འཕྲོད། སེམས་ཀྱི་བླང་དོར་མི་ཤེས་པ། འབུ་ལྟ་བུ་དེ་འཆི་མ་བཅུག་པར། བརྩེ་བའི་སེམས་ཀྱིས་བསྐྱངས། བྱམས་པའི་མིག་གིས་བལྟས། སྙན་པའི་ངག་གིས་བོས། མངར་བའི་ནུ་ཞོ་བྱིན། སོར་བཅུས་ལག་ཏུ་བླངས། སྙིང་དམར་པོའི་དཀྱིལ་དུ་བཞག །ཟས་ཁས་སྙོད། མི་གཙང་ལག་གིས་ཕྱིས། ལུས་ཀྱི་དྲོད་ཀྱིས་གསོས། མེ་ཆུའི་གཡང་ལས་བསྐྱབས། སྐད་ཅིག་ཀྱང་འབྲལ་མི་ཕོད་པ་གཅེས་པར་བསྐྱངས་པ་རྣམས་དྲན་དགོས། བླང་དོར་བསྟན་པའི་དྲིན་ནི། ཁ་ཡིས་ཟས་ཟ་ལུགས། ལུས་ཀྱི་གོས་གྱོན་ལུགས། ངག་གི་ཚིག་བརྗོད་ལུགས་སོགས་མདོར་ན་བརྡ་དོན་ཕྲ་རག་ཐམས་ཅད་བླང་དོར་བསམ་གྱིས་མི་ཁྱབ་པ་བསྟན། བུ་འདི་གཞན་ལས་ལྷག་པ་ཞིག་བྱུང་ན་སྙམ་སྐྱོན་ཡོད་པ་གསང༌། ཡོན་ཏན་ཡོད་པ་སྒྲོག །ཟླ་བ་འགའ་རེ་སོང་དུས་ངོ་འཛུམ་ཙམ་རེ་བྱས་ནས་དགའ་སེམས་བསམ་གྱིས་མི་ཁྱབ་པ་བྱས། བླང་དོར་བསམ་གྱིས་མི་ཁྱབ་པ་བསྟན་པའི་དྲིན་ཆེན་ཡིན་སྙམ་དུ་བསམ་དགོས། དཀའ་བ་སྤྱད་པའི་དྲིན་ནི། མ་རང་ཉིད་ཡལ་བར་དོར་ནས་བུ་ན་ཡི་དོགས། ཤི་ཡི་དོགས། གཞན་དང་མི་མཉམ་པའི་དོགས། མོ་བྱེད་རྩིས་བྱེད་སྨན་པ་འབོད། རིམ་འགྲོ་ལ་སོགས་བརྗོད་ཀྱིས་མི་ལང་ཉིན་དལ་རྒྱུ་མེད། མཚན་གཉིད་རྒྱུ་མེད། རྐང་ལག་ཐམས་ཅད་སེར་ཁར་སོང་ཡང་ལས་བྱས། མ་རང་གིས

ཟ་མ་ནུས། གཞན་ལ་སྟེར་མ་ནུས། ཚེ་འདི་ཡི་ཆེད་དུ་སྤྱོད་མ་ནུས་ཕྱི་མའི་ཆེད་དུ་གཏོང་མ་ནུས་ཟས་ནོར་ཐམས་ཅད་བུའི་ཆེད་དུ་བསགས་ཤིང་གཏོང་བའི་ཚེ་བུ་ལ་འཕང་མེད་དུ་བཏང༌། དེ་ལྟར་བྱས་ན་མ་རང་གི་བསམ་དོན་འགྲུབ་པའི་ཁུལ་བྱས། བསམ་རྒྱུ་བསྒྲུབ་རྒྱུ་སྒོམ་རྒྱུ་བུ་ལས་མེད་པའི་དྲིན་ཆེ། དེ་རྣམས་འཇིག་རྟེན་ཕྱོགས་ཀྱི་དྲིན་དྲན་པ་ཡིན། ཆོས་ཕྱོགས་ནས་དལ་འབྱོར་གྱི་མི་ལུས་རིན་པོ་ཆེ་ཡང་མ་དྲིན་མོ་ཆེས་བསྐྱེད། བྱང་ཆུབ་སྒྲུབ་པའི་མཐུན་རྐྱེན་ཐམས་ཅད་ཀྱང་མ་སེམས་ཅན་མེད་ན་མི་འགྲུབ། དང་པོ་བྱང་ཆུབ་ཀྱི་སེམས་བསྐྱེད་པ་མ་སེམས་ཅན་མེད་ན་བསྐྱེད་ཐབས་མེད། བར་དུ་རྒྱལ་སྲས་ཀྱི་སྤྱོད་པ་ལ་སློབ་དུས་མ་སེམས་ཅན་མེད་ན་སློབ་པའི་ཡུལ་མེད། དེ་གཉིས་མེད་ན་མཐར་སངས་རྒྱས་པ་ཡང་མེད། ཁྱད་པར་དུ་དཀོན་མཆོག་གི་སྒྲ་ཙམ་ཡང་འཇིག་རྟེན་དུ་འབྱུང་བ་དཀོན་ན། ད་རེས་རང་གིས་འཇོན་ན་ཚེ་འདིར་ལུས་བདེ། བར་དོར་སེམས་བདེ། ཕྱི་མ་ལམ་བདེ། རྣམ་པ་ཐམས་ཅད་དུ་བདེ་ནས་བདེ་བར་འགྲོ་ཆོག་པའི་ཐབས་དམ་ཆོས་སྒྲུབ་ཏུ་ཡོད་པའང་མ་ཡི་དྲིན་ཡིན་སྙམ་དུ་སེམས། དེ་ལྟར་ཡང་ཡང་བསྒོམས་པས་མ་རྒན་ཡིད་དུ་འོང་ཞིང་གཅེས་ལ་འཕང་པའི་རྣམ་པ་ཅན་གྱི་ཡིད་འོང་གི་བཅོས་མའི་བྱམས་པ་སྐྱེས་ནས། ད་ལྟའི་རྟེན་གྱི་མ་གཅིག་པུ་མ་ཡིན་པའི་སྐྱེ་བ་གྲངས་མེད་ཀྱི་མས་ཀྱང་དེ་ལྟར་དྲིན་གྱིས་བསྐྱངས་པ་ཤ་སྟག་ཡིན་སྙམ་རིམ་པ་བཞིན་དུ་རང་གི་མཛའ་བཤེས་དང༌། བར་མ་གནོད་བྱེད་བཅས་ལ་བསྒོམ། མཐར་སེམས་ཅན་ཐམས་ཅད་ལ་བསྒོམ། འདི་རྣམས་སྐྱེ་ཤིའི་ངོ་མ་ཤེས་ཙམ་མ་གཏོགས་རང་གི་མ་དྲིན་ཅན་ཡིན། དེ་རྣམས་སྡུག་བསྔལ་མི་འདོད་པ་བདེ་བ་འདོད་པ་གཅིག་པས་དགྲ་གཉེན་བར་མར་འབྱེད་མི་ཤེས། མས་བུ་ལ་བྱམས་པ་ལྟར་བདག་ད་རེས་ཐེག་ཆེན་གྱི་ཆོས་དང་མཇལ། བླ་མས་རྗེས་སུ་བཟུང༌། ཁེ་ཉེན་ཤེས་པའི་དུས་འདིར་མ་རྣམས་གཏན་གྱི་བདེ་བ་ཐོབ་པ་ཞིག་མ་བྱས་ན་རང་འཁོར་བ་ལས་ཐར་ཙམ་གྱིས་མི་འོང་སྟེ། སློབ་སྤྲིང་ལས། ཉེ་དུ་འཁོར་བའི་རྒྱ་མཚོའི་ཁོངས་སུ་ཆུད་གྱུར་པ། ཀླུང་གི་ནང་དུ་ལྷུང་བ་ལྟ་བུར་སྣང་བཞིན་དུ། སྐྱེ་ཤི་འཕོས་པས་ངོ་མ་ཤེས་པ་དེ་བོར་ནས། གལ་ཏེ་གཅིག་ཐར་བྱེད་ན་དེ་ལས་ཁྲེལ་བོར་མེད། ཅེས་གསུངས། མ་སེམས་ཅན་ཟག་བཅས་དང་ཟག་མེད་ཀྱི་བདེ་བས་འཕོངས་པ་འདི་རྣམས་གཏན་གྱི་བདེ་བ་ཞིག་ཐོབ་ན་ཅི་མ་རུང་སྙམ་པའི་འདུན་པ་དང་འབྲེལ་བ། བདེ་བ་ཐོབ་པར་གྱུར་ཅིག་སྙམ་པའི་སྨོན་ལམ་དང་འབྲེལ་བ། བདེ་བ་དང་འཕྲད་པ་ཞིག་བདག་གིས་བྱའོ་སྙམ་པའི་དམ་བཅའ་དང་འབྲེལ་བ། དེ་ལྟར་བྱ་ནུས་པར་བླ་མ་དཀོན་མཆོག་གསུམ་གྱིས་བྱིན་གྱིས་བརླབ་ཏུ་གསོལ་སྙམ་པའི་གསོལ་འདེབས་དང་འབྲེལ་བ་སྟེ་འབྲེལ་བ་བཞི་ལྡན་གྱི་སྒོ་ནས་བྱམས་པ་བསྒོམ་མོ། །

ཕན་ཡོན་ནི། རྒྱ་ཆེར་རོལ་པའི་མདོ་ལས། བྱམས་སེམས་ལྡན་ལ་དུག་དང་མཚོན་མི་ཚུགས། །རོ་ལང་དང་ནི་འཇིགས་པ་གཞན་མི་འབྱུང༌། །བྱམས་སེམས་ལྡན་ལ་གཞན་གྱིས་གནོད་མི་འགྱུར། །དཔུང་བཅས་བདུད་རྣམས་རྒྱལ་མཚན་སྡེར་བཅས་པ། །ནག་པོའི་རྩ་ལག་བྱམས་པའི་སྟོབས་ཀྱིས་འཇོམས། །ཞེས་བྱམས་པ་ཡོད་ན་ལྷ་མིའི་བྱམས་ཤིང་འདུ་བ་དང༌། རྒྱལ་བས་ཀྱང་བདུད་སྡེ་བྱམས་པའི་སྟོབས་ཀྱིས་ཕམ་པར་མཛད་པས་སྲུང་བའི་མཆོག་ཏུ་འགྱུར་བ་སོགས་ཕན་ཡོན་ཚད་མེད་དོ། །ཐུན་མཚམས་ཐམས་ཅད་དུ་ལུས་ངག་ཡིད་གསུམ་གྱིས་བྱམས་པའི་ལས་བསྒྲུབ། བྱ་མས་བྱེའུ་གསོ་བའི་དཔེ་ལྟར་བྱམས་པ་ཚད་མེད་པ་ལ་འབད་པར་བྱའོ། །

**༣ སྙིང་རྗེ་སྒོམ་པ།**

གཉིས་པ་སྙིང་རྗེ་སྒོམ་པ་ནི། རང་གི་མདུན་དུ་མ་གསལ་བར་བསྒོམ། དེ་ཉིད་མེས་ཚིགས་པའམ། ཆུས་ཁྱེར་བ།གཞན་གྱིས་གསོད་པ་སོགས་མཐོང་ན་རང་ཉིད་ཀྱིས་སྡུག་བསྔལ་དེ་ལས་སྐྱོབ་པར་འདོད་པའི་སྙིང་རྗེ་སྐྱེ། ཡང་མ་དེས་བདེ་བ་འདོད། སྡུག་བསྔལ་མི་འདོད་ཀྱང༌། དེའི་རྒྱུ་མི་དགེ་བ། ལུས་ཀྱིས་ལས་ན་མི་དགེ་ལས། ངག་གིས་བཤད་ན་མི་དགེ་བཤད། སེམས་ཀྱིས་བསམ་ན་མི་དགེ་བསམ་པས་ཕྱིན་ཅི་ལོག་ཏུ་གྱུར་པའི་སྡུག་བསྔལ་བདེན་པས་དངོས་སུ་གནོད། ཀུན་འབྱུང་བདེན་པས་བརྒྱུད་ནས་གནོད། ཚེ་འདིས་སྡུག་བསྔལ་གྱིས་སྐྱེལ་མ་བྱས། ཕྱི་མའི་སྡུག་བསྔལ་གྱིས་བསུ་མ་བྱས། བར་དོའི་སྡུག་བསྔལ་གྱིས་མཚམས་སྦྱར་བའི་སྡུག་བསྔལ་རྒྱུ་འབྲས་གཉིས་དང་ལྡན་པ་མ་ཟད། བུ་ཡི་དོན་དུ་མི་ལ་འཛིངས། ཁྱི་ལ་འཐབ་ཐ་ནའང་མགོ་ཤིག་བསད་པ་གཅིག་པུའི་རྣམ་སྨིན་བསམ་གྱིས་མི་ཁྱབ། བསགས་པའི་དགེ་བ་ནི་ཟད། ལས་ངན་གྱི་སྡུག་བསྔལ་ནི་སྨིན། ཆོས་ཀྱི་མིག་དང་ནི་བྲལ། ལམ་གྱི་འཁར་བ་ནི་མེད། དམ་པའི་མགོན་གྱིས་མ་ཟིན། ཤེས་རབ་ཀྱི་མིག་ནི་མེད། ལས་ངན་གྱི་གཡང་སར་ལྷུང་དུ་ཉེ་བ་སོགས་ལ་བསམ་སྟེ་སྙིང་རྗེ་དམིགས་དགོས། དེ་ལྟ་བུའི་སྡུག་བསྔལ་གྱིས་རྒྱུ་འབྲས་གཉིས་དང་བྲལ་བར་གྱུར་ཅིགབྲལ་ན་ཅི་མ་རུང༌། བྲལ་བ་ཞིག་བདག་གིས་བྱ། དེ་བྲལ་བ་ཞིག་བླ་མ་དཀོན་མཆོག་གསུམ་གྱིས་ཐུགས་རྗེ་ནུས་པ་མ་ཆུང་སྙམ་པའི་འབྲེལ་བ་བཞི་ལྡན་གྱི་དམིགས་པ་བྱ། དཔྱད་འཇོག་སྤེལ་མ་དང་དེ་རིམ་པས་མཁའ་ཁྱབ་སེམས་ཅན་ཐམས་ཅད་ལ་སྙིང་རྗེ་འགོག་མེད་སྐྱེ་བ་ཞིག་ལ་འབད། མ་རྣམས་ལས་སྣང་སྡུག་བསྔལ་བྲལ་ནས་གཏན་བདེ་སངས་རྒྱས་ཀྱི་གོ་འཕང་ཐོབ་ན་ཅི་མ་རུང་སྙམ་པའི་འབྲལ་མེད་བྱ། སྤྱི་འབྱམས་གོ་ཡུལ་དུ་མ་ཤོར་བར་འབད། དཔེར་ན་མ་ལག་སྡུམ་གྱི་བུ་ཆུས་ཁྱེར་བ་ལྟར་བཟོད་དུ་མེད་པའི་སྙིང་རྗེ་སྐྱེ་བ་ཞིག་དགོས་ཏེ། རྗེ་མི་ལས། བྱམས་དང་སྙིང་རྗེ་མ་བསྒོམ་ན། །ཐེག་པ་དམན་པར་གོལ་བའི་རྒྱུ། །ཐབས་བྱང་ཆུབ་སེམས་ལ་འབད་ཀྱང་འཚལ། ཞེས་དང༌། དཔལ་ཕག་མོ་གྲུ་པས། སྙིང་རྗེའི་རླན་དང་མི་ལྡན་ན། །བྱང་ཆུབ་ཀྱི་མེ་ཏོག་མི་འཁྲུངས་པས། །སྟོང་རྐྱང་ལ་བྱང་ཆུབ་མ་རེ་ཨང༌། །ཞེས་གསུངས་ལ།སློབ་དཔོན་ཙཎྜ་གོ་མིས། སེམས་ཀྱི་ཤིང་ནི་ཐོག་མ་མེད་དུས་ཅན། །ཉོན་མོངས་ཁ་བའི་ཁུ་བས་བརླན་དགོས་པ། །རོ་ཞིམ་དངོས་པོར་བགྱི་བར་མི་ནུས་ལ། །ཡོན་ཏན་ཆུ་ཡི་ཐིགས་པས་ཅི་རུ་འགྱུར། ཞེས་རོ་ཁ་བ་ཏིག་ཏའི་སྡོང་པོ་ལྟ་བུ་ཞིག་ལ་བུར་ཁུ་ལྟ་བུའི་ཐིགས་པ་རེ་རེ་ཙམ་བླུགས་པས་མངར་མོར་བྱ་མི་ནུས་ལྟར། ཉོན་མོངས་པའི་ཁ་བས་ཐོག་མ་མེད་དུས་ནས་བསྒོས་པའི་སེམས་རྒྱུད་ལ། བྱམས་དང་སྙིང་རྗེ་སོགས་སྒོམ་པ་ཡུན་ཐུང་ངུའི་ཅིར་ཡང་མི་འགྱུར་བས་རྒྱུན་ལྡན་སྐྱོང་དགོས་སོ། །དེ་ལྟར་བསྒོམ་པའི་ཕན་ཡོན་ནི། དཔེར་ན། ལོ་ཏོག་ཐོག་མར་ས་བོན། བར་དུ་ཆུ། ཐ་མར་སྨིན་པ་གལ་ཆེ་བ་བཞིན་དུ། སངས་རྒྱས་ཀྱི་ལོ་ཐོག་ལའང་ཐོག་མཐའ་བར་གསུམ་དུ་གལ་ཆེ་བ་སྙིང་རྗེ་ཡིན་པ་དཔལ་ལྡན་ཟླ་བ་གྲགས་པས་གསུངས་པ་བཞིན། ཆོས་ཡང་དག་པར་སྡུད་པ་ལས་ཀྱང༌། ཆོས་གཅིག་པུ་གང་ཞེ་ན་སྙིང་རྗེ་ཆེན་པོའོ། །བཅོམ་ལྡན་འདས་སྙིང་རྗེ་ཆེན་པོ་ནི་སངས་རྒྱས་ཀྱི་ཆོས་ཐམས་ཅད་བྱང་ཆུབ་སེམས་དཔའ་རྣམས་ཀྱི་ལག་མཐིལ་དུ་མཆིས་པ་ལགས་སོ་སོགས་རྒྱ་ཆེར་གསུངས་པ་དང༌། ཡུམ་སྡུད་པ་ལས། མི་ཡི་འཇིག་རྟེན་འབྱུང་པོས་གདོན་དང་ནད་མང་བ། །གཞན་ལ་སྙིང་བརྩེར་ལྡན་པ་བདེན་པའི་བྱིན་གྱིས་ཞི། ཞེས་གསུངས་པ་བཞིན། འབྲི་གུང་སྐྱོབ་པ་འཇིག་རྟེན་གསུམ་གྱི་མགོན་པོ་ཨེ་ཆུང་ཕུག་ཏུ་མཚམས་སྒྲུབ་ཏུ་བཞུགས་སྐབས་མཛེ་ནད་བཞེས་པ་སྙིང་རྗེས་མཐུས་དེ་ཉིད་དུ་ཞི་བར་གྱུར་པ་ཏེ། ཇི་སྐད་དུ། སྔོན་ཆད་ནུས་པས་བསྙེམས་པའི་རྣལ་འབྱོར་འགའ། །ལུས་སྲོག་བརླགས་པའི་ས་གཉེན་ཨེ་ཆུང་དུ། །ལོ་བདུན་ཟབ་མོའི་ཐུགས་དམ་ཏིང་ངེ་འཛིན། །རྒྱུན་ཆད་མེད་པ་ཆུ་བོའི་རྒྱུན་བཞིན་བསྐྱངས། །འདི་དུས་གསོ་དཀའ་ས་བདག་ནད་ཆེན་ཡང༌། །སྙིང་རྗེས་དམིགས་རྣམ་གཅིག་པུས་མཐར་བསྐྲད་པས། །བྱམས་པའི་ཏིང་ངེ་འཛིན་གྱིས་བདུད་བཏུལ་བའི། །ཐུབ་པའི་དབང་པོས་གྲགས་སྙན་བདག་གིར་མཛད། ཅེས་པ་ལྟར་རོ།

**༤ བྱང་ཆུབ་སེམས་བསྒོམ་པ།**

གསུམ་པ་བྱང་ཆུབ་ཀྱི་སེམས་བསྒོམ་པ་ལ། བྱམས་པ་དང་སྙིང་རྗེའི་སྒོ་ནས་འཁོར་བའི་སྡུག་བསྔལ་ལས་མ་བསྒྲལ་བ་རྣམས་བསྒྲལ། ཉོན་མོངས་པའི་འཆིང་བ་ལས་མ་གྲོལ་བ་རྣམས་གྲོལ། མདོར་ན་བདག་གི་ལུས་ལོངས་སྤྱོད་དགེ་རྩ་དང་བཅས་པ་རང་འདོད་ཀྱི་འཁྲི་བ་མེད་པར་སེམས་ཅན་ལ་ཕན་འདོད་པར་འདོད་པའི་བསམ་པ་བརྟན་པོ་དེ་ལ་ལྷག་བསམ་དང་། སེམས་ཅན་ཐམས་ཅད་བླ་མེད་རྫོགས་བྱང་ལ་འགོད་འདོད་ཀྱི་བསམ་པ་ལ་ནི་བྱང་ཆུབ་སེམས་ཞེས་བྱའོ། །དེ་ལ་ཡང་། ཀུན་རྫོབ་དང་དོན་དམ་གཉིས་ལས། དོན་དམ་བྱང་སེམས་དངོས་གཞི་ཕྱག་རྒྱ་ཆེན་པོའི་སྐབས་སྟོན་པས་འདིར་ཀུན་རྫོབ་བྱང་སེམས་བསྒོམ་པ་ལ། ངོ་བོ། དབྱེ་བ། སེམས་བསྐྱེད་ཚུལ་གསུམ་ལས།

**1 ཀུན་རྫོབ་བྱང་ཆུབ་སེམས་ཀྱི་ངོ་བོ།**

དང་པོ་ནི། ཟུར་གཉིས་སམ་དོན་གཉིས་ལྡན་པ་བྱང་ཆུབ་སེམས་བསྐྱེད་ངོ་བོ་ཡིན་ཏེ། རྒྱལ་ཚབ་བྱམས་པས། སེམས་བསྐྱེད་པ་ནི་གཞན་དོན་ཕྱིར། །ཡང་དག་རྫོགས་པའི་བྱང་ཆུབ་འདོད། །ཞེས་དོན་དང་པོས་སེམས་ཅན་ཐམས་ཅད་སྡུག་བསྔལ་རྒྱུ་འབྲས་གཉིས་དང་བྲལ་ཏེ་སྙམ་པ་སྙིང་རྗེས་སེམས་ཅན་ལ་དམིགས་པ་ཡིན། དོན་ཕྱི་མ་རྫོགས་པའི་སངས་རྒྱས་ ཀྱི་གོ་འཕང་རིན་པོ་ཆེ་ཐོབ་པར་བྱ་སྙམ་པའི་ཤེས་རབ་ཀྱིས་རྫོགས་བྱང་ལ་དམིགས་པ་ཡིན་པས་དེ་གཉིས་ཡ་མ་བྲལ་བ་དགོས།

**2 སེམས་བསྐྱེད་ཀྱི་དབྱེ་བ།**

གཉིས་པ་དབྱེ་བ་ལ། དཔེའི་སྒོ་ནས་དབྱེ་བ་ས་གསེར་ཟླ་བ་སོགས་དང་། བློ་སྟོབས་ཀྱི་དབྱེ་བ་གསུམ་སྟེ། དོན་དང་པོས་སྙིང་རྗེའི་སེམས་ཅན་ལ་དམིགས་པར་དབྱེ་བ་མེད་ཀྱང༌། དོན་ཕྱི་མ་འདིའི་ཐོག་ནས། ང་རང་དང་པོ་སངས་རྒྱས་ཀྱི་གོ་འཕང་སྒྲུབ་བསམ་པ་རྒྱལ་པོ་ལྟ་བུའི་སེམས་བསྐྱེད་དེ་འདོད་པ་ཆེན་པོའི་སེམས་བསྐྱེད་ཞེས་བློ་སྟོབས་ཆུང་ངུ་ཡིན། ང་དང་སེམས་ཅན་མཉམ་དུ་སངས་རྒྱས་བསྒྲུབ་འདོད་པ་མཉན་པ་ལྟ་བུའི་སེམས་བསྐྱེད་ནི་ཡེ་ཤེས་དམ་པའི་སེམས་བསྐྱེད་ཞེས་བློ་སྟོབས་འབྲིང་པོ་རྗེ་བཙུན་བྱམས་པ་ལྟ་བུ་ཡིན། དང་པོ་སེམས་ཅན་ཐམས་ཅད་སངས་རྒྱས་ཀྱི་གོ་འཕང་བསྒྲུབ་བསམ་པ་དེ་རྫི་བོ་ལྟ་བུའི་སེམས་བསྐྱེད་ནི་དཔེ་མེད་པའི་སེམས་བསྐྱེད་ཅེས་ཤིན་ཏུ་བློ་སྟོབས་ཆེན་པོ་རྗེ་བཙུན་འཇམ་དཔལ་དབྱངས་ལྟ་བུ་ཡིན་པར་གསུངས། ས་མཚམས་ཀྱིས་དབྱེ་ན། ཚོགས་སྦྱོར་གྱི་ལམ་ནས་མོས་པ་སྤྱོད་པའི་སེམས་བསྐྱེད། ཅེས་བྱ་སྟེ་ཀུན་རྫོབ་བྱང་སེམས་མཚན་ཉིད་པ་རྒྱུད་ལ་སྐྱེ་རུང་ཡོད་ཀྱང༌། དོན་དམ་བྱང་སེམས་དོན་སྤྱིའི་སྒོ་ནས་གོ་མྱོང་ཙམ་ལས་མ་རྟོགས་པས་ན་སྟོང་ཉིད་ལ་མོས་པའི་དབང་གིས་མོས་པ་ལ་སྤྱོད་པའི་སེམས་བསྐྱེད་ཅེས་བྱ། ས་དང་པོ་ནས་བདུན་པའི་བར་ལྷག་བསམ་དག་པའི་སེམས་བསྐྱེད་ཅེས། མཉམ་བཞག་ཏུ་ཉོན་ཡིད་འགགས་ནས་རྗེས་ཐོབ་ཏུ་ངར་འཛིན་ཕྲ་བ་རེ་སྐྱེས་ཀྱང་བར་ཆད་མི་འགྱུར་བས་ལྷག་བསམ་དག་པའི་སེམས་བསྐྱེད་ཅེས་བྱ། དག་པ་ས་གསུམ་ནས་རྣམ་པར་སྨིན་པའི་སེམས་བསྐྱེད་ཅེས། སྔར་ཚོགས་སྦྱོར་ལམ་གྱི་སྐབས་སུ་སྨོན་ལམ་གང་བཏབ་པ་དེ་འགྲུབ་རན་ཅིང༌། དཔེར་ན་ལོ་ཏོག་སྨིན་པ་དང་འདྲ་ཞིང་གཞན་དོན་རླབས་ཆེན་འགྲུབ་པའི་དུས་ཡིན་པས་རྣམ་པར་སྨིན་པའི་སེམས་བསྐྱེད་ཅེས་བྱ། སངས་རྒྱས་ཀྱི་ས་ན་སྒྲིབ་པ་སྤངས་པའི་སེམས་བསྐྱེད་ཅེས། སྒྲིབ་གཉིས་བག་ཆགས་བཅས་པ་བྱང་ནས་ཀུན་རྫོབ་སེམས་བསྐྱེད་སྔར་བྱང་ཆུབ་སྙིང་པོ་མཆིས་ཀྱི་བར་ཞེས་པའི་ཁས་བླངས་དུས་ལས་འདས་ཀྱང༌། དོན་དམ་སེམས་བསྐྱེད་ཐོབ་ལ་མ་ཉམས་པའི་ཚུལ་དུ་ཡར་ལྡན་དུ་ཡོད་ཅིང༌། གཞན་སེམས་ཅན་དཔག་ཏུ་མེད་པར་སེམས་བསྐྱེད་པའི་འགོ་ཚུགས་པས་སེམས་བསྐྱེད་ཅེས་སྨོས་པ་ཡིན་ལ་དེ་ཡང་ཚོགས་སྦྱོར་ལམ་ནས་ཀུན་རྫོབ་སེམས་བསྐྱེད་རྣམ་དག་ཡོད་ཀྱང༌། དོན་དམ་སེམས་བསྐྱེད་ཚོགས་ལམ་པས་གོ །སྦྱོར་ལམ་པས་མྱོང༌། མཐོང་ལམ་པས་རྟོགས། སྒོམ་ལམ་པས་མངོན་དུ་བྱེད་པའོ། །

**3 སེམས་བསྐྱེད་ཚུལ།**

གསུམ་པ་སེམས་བསྐྱེད་ཚུལ་ལ། ཀུན་རྫོབ་སེམས་བསྐྱེད་སྨོན་འཇུག་གཉིས་ལས། སྤྱོད་འཇུག་ལས། འགྲོ་བར་འདོད་དང་འགྲོ་བ་ཡི། །བྱེ་བྲག་ཇི་ལྟར་ཤེས་པ་ལྟར། །དེ་བཞིན་མཁས་པས་འདི་གཉིས་ཀྱི། །བྱེ་བྲག་རིམ་བཞིན་ཤེས་པར་བྱ། ཞེས་གསུངས། དང་པོ་འབྲས་བུ་ལ་དམ་བཅའ་བ་སྨོན་པ་བྱང་ཆུབ་སེམས་བསྐྱེད། དེ་ཐོབ་པའི་རྒྱུའམ་ཕ་རོལ་ཕྱིན་དྲུག་བསྒྲུབ་འདོད་ཀྱི་བསམ་པས་དངོས་སུ་སྒྲུབ་པར་འཇུག་པ་རྒྱུ་ལ་དམ་བཅའ་བ་འཇུག་པའི་སེམས་བསྐྱེད་ཡིན། དེ་ལྟ་བུའི་སྨོན་འཇུག་སེམས་བསྐྱེད་དེ་གཉིས་ཀུན་རྫོབ་བྱང་སེམས་ཡིན་ཞིིང༌། དེ་ལྟའི་སེམས་བསྐྱེད་ལ་བརྟེན་ནས་ཚོགས་སྦྱོར་གྱི་ལམ་དུ་ཡུན་རིང་བློ་སྦྱངས་བའི་མཐུ་ལས་མཐར་མཐོང་ལམ་དུ་ཆོས་ཐམས་ཅད་ཀྱི་གནས་ལུགས་དེ་བཞིན་ཉིད་སྤྲོས་བྲལ་ཡེ་ཤེས་སྟོང་ཉིད་དོན་མངོན་སུམ་དུ་རྟོགས་པ་ནི་དོན་དམ་སེམས་བསྐྱེད་ཡིན། དོན་དམ་བྱང་ཆུབ་སེམས་དེ་སྐྱེ་བའི་རྒྱུ་ནི། །རྫོགས་པའི་སངས་རྒྱས་རབ་མཉེས་བྱས། །བསོད་ནམས་ཡེ་ཤེས་ཚོགས་རབ་བསག །ཆོས་ལ་མི་རྟོགས་ཡེ་ཤེས་ནི། །སྐྱེ་ཕྱིར་དེ་ནི་དམ་པར་འདོད། །ཅེས་ཡོངས་འཛིན་དམ་པ། ཕྱི་ཡི་ཡོངས་འཛིན་བླ་མ་རྫོགས་པའི་སངས་རྒྱས་ཀྱི་འདུ་ཤེས་ཀྱིས་རབ་ཏུ་མཉེས་པར་བྱས་ཤིང༌། སུན་པར་མ་བྱས་པ། དེ་ལ་བརྟེན་ནས་ནང་གི་ཡོངས་འཛིན་སྙིང་རྗེ་དང་ཤེས་རབ་གཉིས་ཀྱིས་ཡོངས་སུ་བཟུང་བ་དང༌། རྗེ་སྒྲུབ་དམ་པ། བསོད་ནམས་དང་ཡེ་ཤེས་ཚོགས་རྒྱ་ཆེན་པོ་བསགས་པ་དང༌། རྟོགས་པ་དམ་པ་དེ་ལྟར་བློ་སྦྱང་བའི་མཐུས་མཐར་མཐོང་ལམ་གྱི་ཡེ་ཤེས་སྟོང་ཉིད་དོན་དམ་པ་མངོན་སུམ་དུ་རྟོགས་པ་ཡིན་ཞིང་དེ་མཚན་ཉིད་པ་གོམ་སྟོབས་ཀྱིས་སྐྱེ་དགོས། ཀུན་རྫོབ་སེམས་བསྐྱེད་ཆོ་ག་ལ་བརྟེན་ནས་སྐྱེ་དགོས། དེ་ལ་དབུ་སེམས་གཉིས་སམ། ཟབ་མོ་ལྟ་བ་རྒྱ་ཆེན་སྤྱོད་སྲོལ་གཉིས་གང་ལྟར་ཡང༌། བླང་ཚུལ་རྒྱས་པ། ཀླུ་སྒྲུབ་གཉིས་པ་འབྲི་གུང་པའི་སེམས་བསྐྱེད་ཆེ་མོ་ལྟར་བླངས་དགོས་ཤིང༌། སེམས་བསྐྱེད་དེ་མི་ཉམས་ཤིང་གོང་དུ་འཕེལ་ཕྱིར་དུས་དང་རྣམ་པ་ཐམས་ཅད་དུ་རང་གིས་ལེན་པའི་ཆོ་ག་ཁྱབ་བདག་དྷཱརྨ་ཀིརྟིའི་ཞལ་ལུང་ལྟར་རམ། སྐྱབས་མགོན་ཕྲིན་ལས་ལྷུན་འགྲུབ་ཀྱི་སེང་གེ་ཁ་བབ་བཞིན། སྦྱོར་བ་སྔོན་འགྲོའི་ཆོས། དངོས་གཞི་དམ་བཅའ་བ། མཇུག་རང་གཞན་དགའ་བ་བསྒོམ་པ་གསུམ་ལས།

1. **སྦྱོར་བ་སྔོན་འགྲོའི་ཆོས།**

དང་པོ་སྦྱོར་བ་སྔོན་འགྲོའི་ཆོས་ལ་བླ་མར་སངས་རྒྱས་དངོས་ཀྱི་འདུ་ཤེས་ཀྱི་སྒོ་ནས་ཚོགས་ཞིང་གསལ་གདབ། ཡན་ལག་བདུན་གྱི་སྒོ་ནས་ཚོགས་བསག་པ་དང༌། ཚད་མེད་བཞིས་བློ་སྦྱོང་བ། དེའི་སྟེང་དུ་ཞི་བ་ལྷའི་དགོངས་པ་ལྟར་ཡོངས་སུ་བཟུང་བའི་གཞི་གསུམ་གཏོང་བ་ཡིན། ཡོངས་སུ་བཟུང་བའི་གཞི་གསུམ་ལ་འཛིན་པ་གཅོད་པས་དོན་གྱི་གཅོད་ཡུལ་གྱི་ཉམས་ལེན་ཀྱང་ཡིན། འཇིག་རྟེན་གསུམ་མགོན་གྱིས་ཀུ་ས་ལའི་ཚོགས་གསོག་ཀྱང་ཇོ་བོ་རྗེ་ཡི་ལམ་སྒྲོན་བློ་སྦྱོང་ལུགས་བཞིན་གསུངས་ཡོད། སྐབས་འདིར་བསྟན་གྱི་བློ་སྦྱོང་བའང་ཡིན། དེ་ནས་བྱང་ཆུབ་སྙིང་པོར་མཆིས་ཀྱི་བར་སོགས་ཀྱིས་ཁྱད་པར་བཞི་ལྡན་གྱི་སྒོ་ནས་སྐྱབས་སུ་འགྲོ།

**(2) དངོས་གཞི་དམ་བཅའ་བ།**

གཉིས་པ་དངོས་གཞི་ལ། ཇི་ལྟར་སྔོན་གྱི་ཞེས་ཚིག་སྔ་མ་གཉིས་ཀྱིས་བདེ་གཤེགས་རྒྱལ་བ་སྲས་བཅས་ཀྱིས་སྔོན་གྱི་སྨོན་པ་བྱང་ཆུབ་མཆོག་ཏུ་ཐུགས་ཇི་ལྟར་བསྐྱེད་པ་དང༌། ཕྱི་མ་གཉིས་ཀྱིས་འཇུག་པ་བྱང་ཆུབ་མཆོག་ཏུ་ཐུགས་བསྐྱེད་པ་ལྟར་ཞེས་པས། གང་གི་ལད་མོ་བྱ་བའི་ཡུལ་བསྟན། དེ་ནས་ཚིག་ཕྱི་མ་གཉིས་ཀྱིས་བདག་གིས་ཀྱང་དེའི་རྗེས་སུ་སློབ་སྟེ་སྨོན་པ་དང་འཇུག་པའི་བྱང་ཆུབ་མཆོག་ཏུ་སེམས་བསྐྱེད་པར་བགྱི་ཞིང༌། དེ་བཞིན་དུ་བསླབ་པའི་གནས་ཚུལ་ཁྲིམས་གསུམ་ལའང་བློ་ནུས་དང་སྦྱར་ཏེ། རྒྱུ་ཕར་ཕྱིན་དྲུག་ལ་གོམས་པར་བྱས་ནས། དོན་དམ་ཆོས་ཉིད་ཀྱིས་ཐོབ་པའི་གནས་སྐབས་ནའང་འཕེལ་བའི་ཚུལ་གྱིས་ལྟོས་ནས་བསླབ་པར་བགྱིའོ་སྙམ་པའི་སྒོ་ནས་ལན་གསུམ་བརྗོད་པའི་ཐ་མ་ལ་རྒྱལ་བ་སྲས་བཅས་ཀྱིས་ཐབས་ཡིན་ནོ་གསུང༌། བདག་གིས་ལེགས་སོ་བརྗོད་པར་བསམ། ཐོབ་ཤེས་ཀྱི་གོ་བ་དང་བཅས་ཡིད་ལ་བཞག་སྡོམ་པ་ཐོབ་མཚམས་ནི་བརྗོད་པ་གསུམ་གྱི་ཐ་མ་ལའོ། །

1. **མཇུག་རང་གཞན་དགའ་བ་བསྒོམ་པ།**

མཇུག་རང་གཞན་གྱི་དགའ་བ་བསྒོམ་པ་ནི། དེང་དུས་བདག་ཚེ་ཞེས་པས། དེངཾ་སེམས་བསྐྱེད་པར་གྱུར་པའི་དུསཾ་སྐབས་དང་ལྡན་པ་དེ་རིང་གི་ཉི་མ་བདགཾ་གསོན་པའི་ཚཾེ་འདི་ལ། སླར་འབྲཾས་བུ་འབྱུང་རུང་གི་དོན་ཆེན་པོ་ཡོཾད་པར་བྱས་ལ། གང་གིས་ན་དལ་བ་ཕུན་སུམ་ཚོགས་པའི་མིཾ་ཡཾི་སྲིདཾ་པཾ་ཞིག་ཐོབ་པ་དེ།ཉེས་ཐོབ་མ་ཡིན་པར་ལེཾགས་པཾར་ཐོབཾ་ཅིང༌། དེཾ་རཾིང་ནས་བདག་སངཾས་རྒྱཾས་ཀྱི་ཐུགས་ལས་བྱུང་བའི་བྱང་ཆུབ་སེམས་དཔའི་རིཾགས་སུ་སྐྱེསཾ་ཤིང་སངཾས་རྒྱསཾ་ཐམས་ཅད་ཀྱི་སྐུ་ཡི་གདུང་འཚོབ། གསུང་གི་མཛོད་འཛིན། ཐུགས་ཀྱི་གསང་བ་འཆང་བ། གདུལ་བྱའི་ལྷག་མ་སྐྱོང་བའི་ཕྲིན་ལས་འཛིན་པའི་སྲསཾ་སུ་དཾ་གྱུརཾ་ཏཾོ། དཾ་ནཾི་བདཾག་གཾིས་ཅཾི་ནཾས་སྲོག་དམར་པོ་འདི་ལ་ཐུག་ཀྱཾང༌། ཐེག་ཆེན་གྱི་རིཾགས་དངཾ་མཐུན་པཾའི་ལཾས་གཞན་དོན་ཁོ་ན་བརྩཾམ་སྟཾེ། རིམ་པ་བཞིན་དུ་བསླབ་པའི་གནས་མཐའ་དག་ལ་སྐྱོནཾ་མཾེད་ཅིང་ཡོན་ཏན་འབའ་ཞིག་གིས་ཤིན་ཏུའང་བཾཙུན་པཾའི་རིགས་འདཾི་ལཾ་རང་འདོད་ཡིད་བྱེད་ཀྱི་བསམ་ངན་དང༌། ཉེས་ལྟུང་གིས་རྙོག་པཾར་མཾི་འཾགྱུར་བ་དཾེ་ལྟརཾ་བྱཾའོ། །དེ་ཇི་ལྟར་རྒྱུད་ལ་སྐྱེས་ན་ལོང་བས་ཕྱག་དར་ཁྲོད་ནས་ནོར་བུ་རྙེད་པ་ལྟར་སྟབས་ལེགས་སྟེས་དབང་ལྟ་བུས་ངའི་རྒྱུད་ལ་རིན་ཆེན་བྱང་ཆུབ་སེམས་སྐྱེས་སོ་སྙམ་དུ་རང་དགའ་བ་བསྒོམ། བདཾག་གཾིས་སེམས་བསྐྱེད་པའི་དུས་དེཾ་རིཾང་གི་ཉི་མ་ཟླ་ཚེས་དུས་ཚོད་འདི་ཉིད་དུ་སྐྱོབཾ་པཾ་རྫོགས་པའི་སངས་རྒྱས་བྱང་སེམས་རྣམས་དཔང་པོར་བྱས་ཏེ། ཐམཾས་ཅདཾ་ཀྱཾི་སྤྱནཾ་སྔཾར་མཐའ་ཡས་རིས་མེད་པའི་འགྲཾོ་བཾ་རྣམས་བདཾེ་གཤཾེགས་སངས་རྒྱས་ཉིདཾ་ཀྱི་གོ་འཕང་དམ་པ་མངོན་དུ་བྱ་བ་དངཾ་དེ་ནཾི་མ་ཐོབ་བཾར་དུ་གནས་སྐབས་ལྷ་མིའི་བདེ་བ་མཐར་ཐུག་གཏན་གྱི་བཾདེ་བ་བླ་ན་མེད་པ་ལཾ་མགྲོཾན་དུ་འབཾོད་ཟིཾན་གྱིས། ཕན་བདེ་དེ་ལྟ་བུ་སྒྲུབ་པའི་སྨོན་འཇུག་བྱང་ཆུབ་སེམས་བསྐྱེད་པ་བདག་ལ། ལྷཾ་དངཾ་ལྷཾ་མིཾན་ལཾ་སོགཾས་འགྲོ་བ་རིགས་དྲུག་པོ་ཐམས་ཅད་ཡི་རང་བ་དང་རབ་ཏུ་དགཾའ་ཞིང་མགུ་བརཾ་གྱིཾས་ཤིགདེ་ནས་རི་དང་ཤིང་དང་ནགས་ཚལ་ལྷ་ལ་སོགས་པ་ནས་འོག་མིན་བར་གཅིག་ནས་གཅིག་ལ་བསྒྲགས་ཏེ། གནས་ག་གེ་མོ་ན། གང་ཟག་ཆེ་གེ་མོས་བདག་ཅག་རྣམས་གནས་སྐབས་དང་མཐར་ཐུག་གི་བདེ་བ་ལ་འགོད་པ་ཡིན་ཟེར་བས་དགའ་བ་སྒོམས་ཤིག་ཅེས་ཐོས་པར་བསམ་པ་ནི། ཕྱིས་ལྟུང་བ་ལ་སྦྱོར་འདོད་པ་སོགས་བྱུང་ན་ངོ་ཚ་ཁྲེལ་ཡོད་ཀྱི་རྟེན་དུ་རུང་བ་ཡིན། དེ་ལྟར་སེམས་བསྐྱེད་ནས་རྩ་ལྟུང་མ་བྱུང་བར་དུ། མིང་གནས་འགྱུར་ནས་རྒྱལ་སྲས་བྱང་ཆུབ་སེམས་དཔའ་ཞེས་པ་དང༌། དོན་གནས་འགྱུར་ནས་ལྷར་བཅས་སྐྱེ་དགུའི་བདག་པོ་དང་བཅས་པའི་ཕྱག་འོས་སུ་གྱུར་པ་དང༌། དཀར་ཕྱོགས་སྐྱོང་བའི་ལྷ་ཚངས་དང་བརྒྱ་བྱིན་སོགས་གཙང་རིས་ཀྱི་དཔལ་མགོན་བདུན་ཅུ་སོགས་ཀྱིས་སྲུང་ཞིང་སྐྱོབ། གང་དུ་གནས་པའི་ས་ཕྱོགས་སུ་ནད་མུག་ཞི་བ་སོགས་ཡོན་ཏན་ཐོབ་པ་ཡིན། དེ་ལྟ་བུས་བྱང་ཆུབ་སེམས་དེ་བསྐྱེད་པ་སླ་ཡང༌། རྒྱུད་ལ་སྐྱེ་བ་དཀའ་བས་བྱམས་པ་དང་སྙིང་རྗེ་ལ་ནན་ཏན་གྱི་སྒོ་ནས་འབད་དགོས། སོར་སྡོམ་ཉམས་ན་མཁན་སློབ་ལྔ་དྲུག་ཙམ་མགོ་སྐོར་བ་ལྟ་བུ་མ་ཡིན་པར། བྱང་སེམས་ཉམས་ན་ནག་པོའི་ཆོས་བཞི་ཅིག་ཆར་དུ་རྒྱུད་ལ་འབྱུང་སྟེ་མཆོད་འོས་བསླུ་བ། རྒྱལ་བ་སྲས་བཅས་མ་ལུས་པ་བསླུ་བ། འགྲོ་ལ་གཡོ་རྒྱུ་སྤྱོད་པ། སེམས་ཅན་ཐམས་ཅད་བསླུས་ཏེ་མདོར་ན་འཁོར་འདས་གཉིས་ཀ་ཁྱི་འཁྱམས་མགོ་སྐོར་སྐོར་བྱེད་པས་སྡིག་པ་ཤིན་ཏུ་ལྕི་བ་ཐོབ་པ་ཡིན།

**4 བྱང་ཆུབ་སེམས་ཀྱི་ཕན་ཡོན།**

བྱང་ཆུབ་སེམས་ཀྱི་ཕན་ཡོན་ནི། དགེ་བའི་རྩ་བ་ཡོངས་སུ་འཛིན་པའི་མདོ་ལས། འོད་སྲུང་དེ་བས་ཀྱང་གང་ཟག་གཅིག་གིས་བྱང་ཆུབ་ཏུ་སེམས་བསྐྱེད་པ་དཀོན་ན། བསོད་ནམས་ཁྱད་པར་དུ་ཆེ་ཞིང་དཔག་ཏུ་མེད། དེ་ཅི་ཕྱིར་ཞེ་ན། དཀོན་མཆོག་གསུམ་གྱི་གདུང་རྒྱུད་མི་འཆད་པའི་ཕྱིར་རོ། །ཞེས་གསུངས་ལ། བྱང་ཆུབ་སེམས་ཡོད་ན་སངས་རྒྱས་བསྒྲུབ་པར་དེས་ཆོག་ལ། མེད་ན་ཐབས་ཆག་པས་སངས་རྒྱས་སྒྲུབ་པའི་ས་བོན་མ་ནོར་བ། རང་བཞིན་གནས་རིགས་དང༌། རྒྱས་འགྱུར་གྱི་རིགས་གཉིས་ལས། དང་པོ་སེམས་ཅན་ཐམས་ཅད་ཀྱི་རྒྱུད་ལ་བདེ་གཤེགས་སྙིང་པོ་ཡོད་པ་དེ་ཡིན། རྒྱས་འགྱུར་གྱི་རིགས་ཀུན་རྫོབ་བྱང་ཆུབ་སེམས་ཡིན་ལ། དེ་གཉིས་སངས་རྒྱས་བསྒྲུབ་པ་ལ་རང་བཞིན་གནས་རིགས་རྒྱུ་དང༌། རྒྱས་འགྱུར་རིགས་རྐྱེན་ཡིན་པས་ས་བོན་ལྟ་བུ་ཡིན། དེ་ལྟ་བུའི་སེམས་དེ་རྒྱུད་ལ་སྐྱེས་པ་ནས་མིང་དོན་གནས་འགྱུར་བའི་ཕན་ཡོན་གོང་དུ་བཤད་པ་ལྟར་དང༌། དགེ་རྩ་ཐམས་ཅད་ཐེག་ཆེན་དུ་འགྲོ་བ་བཟང་ཤིང་གི་འབྲས་བུ་དཔེའི་ཕན་ཡོན་བསྟན་པ་དང༌། བྱང་སེམས་ཀྱིས་མ་ཟིན་ན་དགེ་འབྲས་ལན་གཅིག་མྱོང་ནས་འཛད་པ་ཆུ་ཤིང་གི་འབྲས་བུ་ལྟར་ལས་ཁྱད་པར་འཕགས་པ།དཔེར་ན་མར་མེ་རྡོག་པོ་གཅིག་ལ་མ་སེམས་ཅན་ཐམས་ཅད་སངས་རྒྱས་ཀྱི་གོ་འཕང་ལ་དམིགས་ནས་མཆོད་ན། ཡར་སངས་རྒྱས་ཀྱི་གྲངས་དང་མར་སེམས་ཅན་གྱི་གྲངས་དང་མཉམ་པའི་དགེ་རྩ་གོང་དུ་འཕེལ་བའི་ཕན་ཡོན། མཚམས་མེད་ཀྱི་ལས་བསགས་པ་ཞིག་གི་རྒྱུད་ལ་བྱང་ཆུབ་སེམས་རིན་པོ་ཆེ་སྐྱེས་ན་ངན་སོང་དར་གྱི་ཕོ་ལོང་ཙམ་ལས་འགྲོ་མི་དགོས་པ་དང༌། མ་ངེས་པའི་མི་བསད་རྟ་ཁྱེར་ལྟ་བུའི་སྡིག་པ་ཐམས་ཅད་བྱང་ཆུབ་ཀྱི་སེམས་རྒྱུད་ལ་སྐྱེས་པའི་སྐད་ཅིག་ལ་དུས་མཐའི་མེས་རྩ་སྦུར་བསྲེགས་པ་ལྟར་འཇོམས་པ་དང༌། དེས་ན་ལས་ཉོན་གྱི་སྒྲིབ་པ་དྲུངས་ནས་འབྱིན་པ། ཤེས་བྱའི་སྒྲིབ་པ་མཐར་འབྱིན་པ་ཡིན་པས་དེ་ལྟ་བུས་ཕན་ཡོན་རྒྱས་པ་ཕལ་པོ་ཆེའི་མདོ་དང༌། འབྲིང་སྤྱོད་འཇུག་གི་ལེའུ་དང་པོ་དང༌། མཁྱེན་གཟིགས་ཁུ་ནུ་རིན་པོ་ཆེའི་བྱང་ཆུབ་སེམས་བསྟོད་རིན་ཆེན་སྒྲོན་མེ་དང༌། བསྡུ་ན་བྱམས་སྨོན་ལས། ངན་འགྲོའི་ལམ་ལས་བཟློག་བགྱིད་ཅིང༌། མཐོ་རིས་ལམ་ནི་རབ་སྟོན་པ། རྒ་ཤི་མེད་པར་འདྲེན་བགྱིད་པ། བྱང་ཆུབ་སེམས་ལ་ཕྱག་འཚལ་ལོ། །ཞེས་གསུངས་པས།སྔོན་ཇོ་བོ་རྗེ་རྡོ་རྗེ་གདན་ལ་སྐོར་བ་མཛད་ནས། ཇི་ལྟར་བྱས་ན་མྱུར་དུ་རྫོགས་པའི་བྱང་ཆུབ་ཐོབ་སྙམ་དུ་དགོངས་པ་ན། སྐུ་གཟུགས་ཆུང་བ་རྣམས་བཞེངས་ནས་ཆེ་བ་རྣམས་ལ་མྱུར་དུ་འཚང་རྒྱ་བར་འདོད་པས་གང་ལ་བསླབ་པར་བྱ་ཞེས་དྲིས་པ་ན། བྱང་ཆུབ་སེམས་ལ་བསླབ་པར་བྱའོ་ཞེས་གསུངས། ཡང་གན་དྷོ་ལའི་སྟེང་གི་ནམ་མཁར་བུད་མེད་རྒན་པ་ཞིག་ལ་གཞོན་པ་ཞིག་གིས་དྲིས་པ་ལའང་ལན་སྔར་བཞིན་མཛད་པ་གསན་པས་བྱང་ཆུབ་སེམས་ལ་ཐུགས་ངེས་ཆེ་བར་སོང་སྐད། དེས་ན་དུས་དང་རྣམ་པ་ཐམས་ཅད་དུ་རང་རྒྱུད་ལ་བྱང་ཆུབ་སེམས་ཉག་མ་རེ་སྐྱེ་བའི་ཐབས་ལ་སྒོ་དུ་མ་ནས་འབད་པས་བསླབ། རང་ལ་བྱང་ཆུབ་སེམས་སྟོན་པའི་བླ་མ་དེ་ཐེག་ཆེན་གྱི་ལམ་དུ་འཛུད་པ་པོ་ཡིན་པས། གདམས་ངག་གཞན་སྟོན་པ་པོ་ལས་བཀའ་དྲིན་ཆེ་བ་ཡིན་ཏེ། ཇོ་བོ་རྗེས་བླ་མ་གཞན་གྱི་མཚན་ནས་བརྗོད་ཚེ་ཕྱག་ཐུགས་ཀར་ཐལ་མོ་སྦྱར། གསེར་གླིང་པའི་མཚན་ནས་བརྗོད་ཚེ་ཕྱག་སྤྱི་བོར་ཐལ་མོ་སྦྱར་ཏེ་སྤྱན་ཆབ་གཡོ་བཞིན་གསུངས་པ་ལ། སློབ་མ་རྣམས་ཀྱིས་ཇོ་བོས་བླ་མ་རྣམས་ཀྱི་མཚན་བརྗོད་པ་ལ་ཁྱད་པར་དེ་ཙམ་མཛད་པ་གང་ཡིན་ཞུས་པས། ངའི་བླ་མ་ཐམས་ཅད་གྲུབ་ཐོབ་ཤ་སྟག་ཡིན་པ་ཡོན་ཏན་ལ་ཆེ་ཆུང་མེད། བཀའ་དྲིན་ལ་ཆེ་ཆུང་ཡོད་དེ། ངའི་རྒྱུད་ལ་བྱང་ཆུབ་ཀྱི་སེམས་ཉག་མ་གཅིག་པུ་འདི། ཇོ་བོ་གསེར་གླིང་པའི་བཀའ་དྲིན་གྱིས་ཐོབ་པ་ཡིན་པས་ཁོང་བཀའ་དྲིན་ཆེ་གསུངས་པ་ལྟར་ཡིན། དེ་སྐྱེས་པ་མི་ཉམས་པའི་ཐབས་སྨོན་པའི་བསླབ་བྱ་ལ། བྱང་སེམས་ཉམ་པའི་རྒྱུ་བདག་རང་དོན་བསྒྲུབ་པའི་བསམ་པ་དང༌། དེའི་གྲོགས་ཁོང་ཁྲོ་གཉིས་པོ་འདི་ཡིན་ལ། སྨོན་པ་བྱང་སེམས་དེའི་ཟུར་གཉིས་གང་ཉམས་ན་རྩ་ལྟུང་བྱུང་ཚར་བས། དཔེར་ན་སྡོང་པོ་རྩ་བ་བཅད་ན་ཡལ་ག་ཤུགས་ཀྱིས་འཐོར་འགྱེལ་ཡོང་བ་དང་འདྲ། ཟུར་གཉིས་པོ་དེ་སེམས་ཅན་བློས་བཏང་བ་དང༌། རྣམ་མཁྱེན་བློས་བཏང་གཉིས་ཡིན། དཔེར་ན་དགྲ་ཞིག་ལ་ངས་ཁོ་ལ་ལྟད་མོ་ལྟོས་ཨ་བསམ་ཁོང་ཁྲོ་སྐྱེས་པའི་ཚེ་ཕུག་རང་འདོད་ཡིད་བྱེད་བསམ་པས་གཞན་བློས་བཏང་བ་དེས་སྙིང་རྗེས་སེམས་ཅན་ལ་དམིགས་པ་ཉམས་པར་བྱེད་པ་སྟེ། དཔེར་ན་དབྱུག་པ་མང་པོ་ལྷན་དུ་བསྡམས་པ་ན་གཅིག་བླངས་ན་གཞན་ཐམས་ཅད་ཤུགས་ལ་འཐོར་བ་ལྟར་སེམས་ཅན་བློས་བཏང་ན་རྩ་ལྟུང་བྱུང་ཚར་བས་གཞན་ཤུགས་ལ་འཐོར་བ་ཡིན། རྣམ་མཁྱེན་བློས་བཏང་བ། བདག་ཅག་གི་སྟོན་པས་ས་ཆེན་རྡུལ་འདས་ཞིག་སྦྱིན་པ་བྱིན་པས། དེ་བཞིན་ཕྱིན་དྲུག་ལ་བསླབ་ཅིང་ཚོགས་བསགས་པ་ལ་རང་བླ་ཤོར་ནས་ཚོགས་སྦྱོར་ལམ་ནས། ཨ་ངས་དེ་འགྲུབ་པ་མི་འདུག །དེ་ལས་ཉན་རང་དགྲ་བཅོམ་པའི་གོ་འཕང་སྒྲུབ་ན་དགའ་སྙམ་ནས་མཐོང་ལམ་རྟོགས་བྱའི་ཆོས་ཀུན་སྒྱུ་མ་ལྟར་ཉམས་འོག་ཏུ་མ་ཆུད་པ་རྣམ་མཁྱེན་བློས་བཏང་བ་ཡང་བདག་རང་འདོད་སྒྲུབ་པའི་བསམ་སྦྱོར་འདི་ལ་ཐུགས་པས། མདོ་ལུགས་ཀྱི་སོ་བྱང་གཉིས་ཀའི་སྡོམ་པ་དེ་ཡང་བདག་རང་འདོད་སྒྲུབ་པའི་བསམ་སྦྱོར་འདིས་ཤོར། སྔགས་ལུགས་ཀྱི་བླ་མ་ལྷ་དང་མཆེད་གྲོགས་ལ་འགལ་ནས་དམ་སྡོམ་ཉམས་པ་དེ་བདག་རང་དོན་སྒྲུབ་པའི་བསམ་སྦྱོར་འདིས་ཤོར། འདི་དང་ཕྱི་མ་ཁམས་གསུམ་འཁོར་བའི་སྡུག་བསྔལ་ཕྲ་རག་ཐམས་ཅད་རང་འདོད་སྒྲུབ་པའི་བསམ་སྦྱོར་འདི་ལ་ཐུག་པས་འདིའི་ཉེས་པ་དྲན་དགོས། དེའི་གཉེན་པོ་བདག་གཞན་མཉམ་པ་དང་བརྗེ་བ་བསྒོམ། མདོར་ན། སློབ་དཔོན་ཞི་བ་ལྷས། མང་དུ་བཤད་དག་ཅི་ཞིག་དགོས། །ཐུབ་པས་གཞན་དོན་མཛད་པ་དང༌། །བྱིས་པས་རང་དོན་སྒྲུབ་པ་ཡི། །འདི་གཉིས་ཀྱི་ནི་ཁྱད་པར་ལྟོས། །ཞེས་གསུངས་པས་བདག་གཞན་མཉམ་པར་ལྟ་དགོས། འཕགས་པ་ཀ་ཏྱས། ཕ་ཤ་ཟ་ཞིང་མ་ལ་རྡེག །ཆུང་མས་ཁྱོ་ཡི་རུས་པ་འཆའ། །བསད་པའི་དགྲ་བོ་པང་དུ་བཟུང༌། །འཁོར་བའི་ཆོས་ལ་གད་མོ་བྲོ། །ཞེས་གསུངས་པ་ལྟར། ད་ལྟའི་ཕ་མ་བུ་ཕྲུག་སོགས་སྔ་མ་ཇི་འདྲ་ཡིན་རྗེས་མ་དགྲ་གཉེན་ཅིར་འགྱུར་མི་ཤེས། དེས་ན་དགྲ་གཉེན་བར་གསུམ་ངེས་པ་མེད་པས་ཚང་མ་ཕ་མ་ལྟ་བུར་བྱམས་བརྩེའི་སྒོ་ནས་སྙོམས་ཤིང་སྡུག་བསྔལ་རྒྱུ་འབྲས་གཉིས་དང་བྲལ་བ་ཞིག་བྱའོ་སྙམ་པའི་བློ་སྦྱོང༌། དཔུང་བཟང་གི་ཞུས་པའི་མདོ་ལས། རེ་ཞིག་ཅིག་ན་དགྲ་ཡང་མཛའ་བོར་འགྱུར། །མཛའ་བོ་ཡང་ནི་དེ་བཞིན་དགྲར་ཡང་འགྱུར། །དེ་བཞིན་ཁ་ཅིག་ཀྱང་ནི་བར་མར་འགྱུར། །བར་མ་དེ་ཉིད་ཀྱང་ནི་དགྲ་བོར་འགྱུར། །དེ་བཞིན་མཛའ་བཤེས་འགྱུར་བར་རིགས་ནས་ནི། །བློ་གྲོས་ལྡན་པས་ནམ་ཡང་ཆགས་མི་བྱ། །ཞེས་གསུངས། བདག་གཞན་མཉམ་པ་དེ། ལམ་དུས་སུ་བསམ་སྦྱོར་གཉིས་ཀ་མཉམ་པ་འབྲས་དུས་སུ་བདག་གཞན་ཆོས་རྣམས་མཉམ་ཉིད་དུ་རྟོགས་པའི་ཐབས་ཡིན། དེས་ན་བདག་གཞན་ཐམས་ཅད་ཆོད་ཉིད་སྟོང་པའི་ངང་ནས་མཉམ། སྟོང་པ་སྣང་བའི་ངོས་ནས་མཉམ།ཀུན་རྫོབ་སྣང་བའི་ངོས་ནས་མཉམ། སྣང་སྟོང་ཟུང་འཇུག་གི་སྒོ་ནས་མཉམ་པ་ནི་མདོ་ལུགས་ཀྱི་མཉམ་པ་ཉིད་ཀྱི་དོན་ཡིན། དེ་ལེགས་པར་གོམས་ནས་བདག་གཞན་བརྗེ་བ་བསྒོམ་དགོས། དེ་བསྒོམ་པ་ལ། ཀྱེ་མ་མཁའ་མཉམ་སེམས་ཅན་ཐམས་ཅད་ཕ་མ་མ་བྱས་པ་མེད་པའི་དྲིན་ཆེན་འདི་རྣམས་བདེ་བ་འདོད་ཀྱང༌། ལ་ལས་སྡུག་བསྔལ་གྱི་རྒྱུ་ལ་སྤྱོད། ལ་ལས་སྡུག་བསྔལ་གྱི་འབྲས་བུ་ལ་སྤྱོད་པ་ནི་སྙིང་རེ་རྗེ་དེ་རྣམས་ཀྱི་སྡུག་བསྔལ་ཐམས་ཅད་བདག་ལ་སྨིན་ན་ཅི་མ་རུང༌། སྨིན་པར་གྱུར་ཅིག །བདག་གི་ཕན་བདེའི་དགེ་ཚོགས་ཐམས་ཅད་ཕ་མ་སེམས་ཅན་ལ་སྨིན་ན་ཅི་མ་རུང༌། སྨིན་པར་ཤོག་བསམ་ནས་བློ་སྦྱོང༌། ན་ཚ་དང༌། སྡུག་བསྔལ༌། མི་ཁ་ཟུག་པ། ཉོན་མོངས་ཆེ་རུ་འགྲོ་བ། གྱོད་ཁ་མཆུ། གྱོང་བུབ་ཁ་སོགས་མི་འདོད་པ་ཅི་བྱུང་ཡང་གཞན་ལ་འཁོན་དུ་མི་འཛིན་པར། བདག་གཅེས་འཛིན་འདིས་ལན་འདུག་སྙམ་དུ་ལེ་ལེན་རང་ལ་བདའ། སེམས་ཅན་གྱི་མི་འདོད་པ་ཐམས་ཅད་བསྡུས་ཤིང་གཞན་གྱི་སྡུག་བསྔལ་རང་ལ་ལེན། རླུང་འགྲོ་འོང་དང་བསྟུན་ནས་དམིགས་པ་སོགས་བྱ། དེ་དག་གི་སྐབས་སུ། སྐྱིད་ན་བདེ་བ་ཚོགས་སུ་བསྔོ། །ཕན་བདེའི་ནམ་མཁའ་ཁྱབ་པར་ཤོག །སྡུག་ན་གཞན་གྱི་སྡུག་བསྔལ་ཁུར། །སྡུག་བསྔལ་གྱི་རྒྱ་མཚོ་སྐེམ་པར་ཤོག །ཅེས་དང༌།མ་གྱུར་འགྲོ་བའི་སྡུག་བསྔལ་རྒྱུ་དང་བཅས།བྲལ་ནས་བདག་གི་རྒྱུད་ལ་སྨིན་གྱུར་ཅིག་བདག་གི་ཕན་བདེ་དགེ་ཚོགས་ཅི་མཆིས་པ། །མ་གྱུར་འགྲོ་བས་ཐོབ་ནས་སངས་རྒྱས་ཤོག །ཅེས་ཟ་ཉལ་འགྲོ་འདུག་སྤྱོད་ལམ་ཐམས་ཅད་དུ་ཚིག་གིས་སྦྱང་དོན་ལ་སེམས་ནས་སྐྱིད་སྡུག་ན་ཚ་ལམ་དུ་འཁྱེར་དགོས། དེ་ལྟ་བུས་བསམ་སྦྱོར་གྱིས་གཞན་ཕན་ཅི་ནུས་སྒྲུབ་པས་རིམ་གྱིས་གཞན་དོན་རྒྱ་ཆེན་པོ་འབྱུང་སྟེ། དགེ་ཚུལ་ཚེམ་བུ་པས། ཆུ་བོ་ཞིག་གི་འགྲམ་ན་མཛེ་མོ་ཉམས་ཐག་པ་ཞིག་ཆུ་བརྒལ་མ་ནུས་པར་ལུས་པ་མཐོང་བས། བདག་བས་གཞན་གཅེས་པའི་སེམས་ཀྱིས་མཛེ་མོ་དེ་ཆུ་བོ་ལ་སྒྲོལ་ཕྱིར་རང་གི་རྒྱབ་ཏུ་འཁུར་བར་བརྩམས་པ་ན་ལས་སྒྲིབ་དག་སྟེ། དེ་མ་ཐག་རྡོ་རྗེ་རྣལ་འབྱོར་མའི་ཞལ་གཟིགས་ཤིང་བྱིན་གྱིས་བརླབས་པ་དང༌། ཇོ་བོ་རྗེས། བདག་བས་གཞན་གཅེས་པའི་སེམས་རིན་པོ་ཆེ་ལ་ཐུགས་དམ་མཛད་པས་རྗེ་བཙུན་སྒྲོལ་མ་སོགས་ཀྱི་ཞལ་གཟིགས་ཤིང་རྒྱ་བོད་ཐམས་ཅད་དུ་འཕྲིན་ལས་ཀྱིས་ཁྱབ་པ་དང༌། མཚན་ཐོས་པ་ཙམ་གྱིས་འགྲོ་བའི་གསོས་སུ་འགྱུར་བ་འདི་བྱུང་བ་ཡིན། འཕགས་པ་ཀླུ་སྒྲུབ་ཀྱིས། །གཞན་ཕན་ལས་ལ་མཐུ་མེད་ཅིང༌། །དེ་ཡི་བསམ་པ་རྟག་ཏུ་བྱ། །གང་ལ་བསམ་པ་དེ་ཡོད་ན། །དེ་ནི་དེ་ལ་དོན་གྱིས་ཞུགས། །ཅེས་གསུངས། ཡོངས་སུ་བཟུང་བའི་གཞི་གསུམ་པོ་ཡང་སེམས་ཅན་གྱི་སྡུག་བསྔལ་བསལ་བ་དང་བདེ་བ་བསྒྲུབ་པའི་ཆེད་དུ་གཏོང་དགོས། དེ་རིང་ནས་བཟུང་བདག་སངས་རྒྱས་མ་ཐོབ་བར་དུ། ཆེ་ཚངས་དང་བརྒྱ་བྱིན། ཆུང་གྲོག་སྦུར་ཕྲ་མོ་ཡན་ཆད་ཀྱི་ལུས་མཐོ་དམན་གང་དུ་བླངས་པ་དེ་དག་གི་བཟང་ངན་ཆགས་སྡང་རྨོངས་གསུམ་གྱི་འབྲེལ་བའི་སེམས་ཅན་ཐམས་ཅད་ཀྱིས། ངའི་ལུས་དང་ལོངས་སྤྱོད་གཟུགས་མཐོང་སྒྲ་ཐོས་དྲི་མྱོང་ལུས་ཀྱི་རེག་པ་ཡིད་ལ་བསམ་པ་ཐམས་ཅད་ཀྱི་ནད་དང་སྡུག་བསྔལ་བར་ཆད་འཁོར་བའི་སྡུག་བསྔལ་དང་བཅས་པ་ཞི་བ་དང༌། རྒྱུ་འདོད་ཆགས་ཞེ་སྡང་སོགས་ཉོན་མོངས་པ་དེས་ཀུན་ནས་བསླངས་པའི་མི་དགེ་བ་ཐམས་ཅད་ཞི། མདོར་ན་སྡུག་བསྔལ་རྒྱུ་འབྲས་གཉིས་ཞི་ཞིང་བྲལ་བར་གྱུར་ན་ཅི་མ་རུང༌། ཞི་ཞིང་བྲལ་བར་ཤོག །བྲལ་བ་ཞིག་ངས་བྱ། དེ་ལྟར་བྱེད་ནུས་པ་ཞིག་བླ་མ་དཀོན་མཆོག་གིས་བྱིན་གྱིས་བརླབ་ཏུ་གསོལ་སོགས་འབྲེལ་བ་བཞི་སྦྲག་བསམ། དེ་བཞིན་ལུས་ལོངས་སྤྱོད་མཐོང་ཐོས་དྲན་རེག་ཐམས་ཅད་ཀྱི་རྒྱུད་ལ་བདེ་འབྲས་མངོན་མཐོ་ངེས་ལེགས་ཀྱི་བདེ་བ་དང༌། དེའི་རྒྱུ་བྱང་ཆུབ་ཀྱི་སེམས་རིན་པོ་ཆེ་སྐྱེ་བའི་སྨོན་ལམ་སོགས་འབྲེལ་བ་བཞི་སྦྲག་གི་བློ་སྦྱོང༌། ངག་ཏུ་ཡང༌། ལུས་དང་དེ་བཞིན་ལོངས་སྤྱོད་དང༌། དུས་གསུམ་དགེ་བའི་དངོས་པོ་རྣམས། །སེམས་ཅན་ཀུན་གྱི་དོན་གྱི་ཕྱིར། །ཕངས་པ་མེད་པར་བཏང་བར་བྱ། །ཞེས་ཚིག་གི་བསྐྱལ་དོན་ལ་བསམ། དེ་ལྟར་སྡུག་བསྔལ་རྒྱུ་འབྲས་གཉིས་གང་བྱུང་ལམ་དུ་ཁྱེར་བས་བྱང་ཆུབ་ལམ་གྱི་གྲོགས་བྱེད་ནས་བསྐལ་པ་གྲངས་མེད་ཀྱི་སྡིག་པ་དག་པ་དང་ཚོགས་རྫོགས་པ་དང༌། སྨོན་པའི་བསླབ་བྱ་མི་ཉམས་པའི་ཐབས་དམ་པ་ཡིན་ནོ། །

**5 སྨོན་པ་བྱང་ཆུབ་སེམས་ཀྱི་བསླབ་བྱ།**

སེམས་བསྐྱེད་ནས་བཟུང་བསླབ་པ་ལ་འབད་དགོས་ལ། སྨོན་པའི་བསླབ་བྱ། དམིགས་བཅས་བསོད་ནམས་ཚོགས་དང༌། དམིགས་མེད་ཡེ་ཤེས་ཚོགས་གཉིས་བསགས་པ་དང༌། བྱང་སེམས་ཀྱི་ཕན་ཡོན་དྲན་པ། ཡན་ལག་བདུན་པ་སོགས་ཀྱིས་མང་པོར་སྤེལ་ཞིང་སྦྱང་བ་དང༌། རྐྱེན་ངན་ཅི་བྱུང་ཡང་སེམས་ཅན་བློས་མི་སྤོང་བ་དང་ནག་པོའི་ཆོས་བཞི་སྤང་དགོས། མདོ་དཀོན་མཆོག་བརྩེགས་པ་ལས། བཞི་གང་ཞེ་ན། བླ་མ་དང་མཆོད་པར་འོས་པ་བསླུ་བ་དང༌། གཞན་འགྱོད་པའི་གནས་མ་ཡིན་པ་ལ་འགྱོད་པ་བསྐྱེད་པ་དང༌། ཐེག་པ་ཆེན་པོར་ཞུགས་པའི་སེམས་ཅན་རྣམས་ལ་མི་བསྔགས་པ་དང་ཚིགས་སུ་བཅད་པ་མ་ཡིན་པ་འབྱིན་པ་དང༌། སྒྱུ་དང་གཡོས་གཞན་ལ་མཉེས་པར་སྤྱོད་ཀྱི་ལྷག་པའི་བསམ་པ་མ་ཡིན་པའོ། །ཞེས་དང༌། ས་པཎ་གྱིས། སེམས་ཅན་གྱི་དོན་ཆེས་ཆེར་མི་འཛིན་ཅིང་རང་བདེ་དོན་དུ་གཉེར་ན་ཉམས། ཐབས་རྒྱ་ཆེན་པོ་ལ་འབད་མི་ནུས་པར་སེམས་ངོ་འཕྲོད་ཙམ་གྱིས་ཆོག་པར་འཛིན་ན་ཉམས། ཞེས་གསུངས། བླང་བྱ་དཀར་པོའི་ཆོས་བཞི་ནི། དཀོན་མཆོག་བརྩེགས་པ་ལས། བཞི་གང་ཞེ་ན། ཤེས་བཞིན་དུ་རྫུན་མི་སྨྲ་བ་དང་གཡོ་སྒྱུ་མེད་པར་སེམས་ཅན་གྱི་དྲུང་དུ་ལྷག་པའི་བསམ་པས་གནས་པ་དང༌། བྱང་ཆུབ་སེམས་དཔའ་ཐམས་ཅད་ལ་སྟོན་པའི་འདུ་ཤེས་བསྐྱེད་ནས། དེ་དག་གི་ཡང་དག་པའི་བསྔགས་པ་ཕྱོགས་བཞིར་བརྗོད་པ་དང༌། སེམས་ཅན་རྣམས་ཡོངས་སུ་སྨིན་པར་བྱེད་པ་དེ་དག་ཉི་ཚེ་བའི་ཐོག་མི་འདོར་བའི་བླ་ན་མེད་པའི་བྱང་ཆུབ་ཡང་དག་པར་འཛིན་དུ་འཇུག་པའོ། །འོད་སྲུང་བྱང་ཆུབ་སེམས་དཔའ་ཆོས་བཞི་དང་ལྡན་ན་སྐྱེ་གནས་ཐམས་ཅད་དུ་སྐྱེས་མ་ཐག་ཏུ་བྱང་ཆུབ་ཀྱི་སེམས་མངོན་དུ་འགྱུར་ཏེ་བྱང་ཆུབ་སྙིང་པོ་ལ་ཐུག་གི་བར་དུ་བརྗེད་པར་མི་འགྱུར་རོ། །ཞེས་གསུངས་སོ། །སྔོན་བདག་ཅག་གི་སྟོན་པ་ཤིང་རྟ་འདྲེན་པའི་དམྱལ་བར་སྐྱེས་ཚེ། གྲོགས་ཀ་མ་རུ་པ་ཁོང་གཉིས་མཉམ་པོར་དྲངས་པས་འདྲེན་མ་ཐུབ་པར། དམྱལ་སྲུང་རྣམས་ཀྱིས་མཚོན་ཆ་བསྣུན་པས་ཤིན་ཏུ་སྡུག་བསྔལ་བར་གྱུར་པས། ཁོང་གིས་ངེད་གཉིས་ཀས་མི་འདྲོངས་བའི་སྡུག་བསྔལ་བ་ལས་བདག་གཅིག་པུས་སྡུག་བསྔལ་མྱོང་ནས་འདི་བདེ་བར་བཞག་དགོས་དགོངས་ཏེ། དམྱལ་སྲུང་ལ་ཁོའི་ཐག་པ་བདག་གི་གཉའ་བར་ཐོགས་ཤིག །བདག་གཅིག་པུས་ཤིང་རྟ་འདྲེན་པར་བྱའོ་བྱས་པས། དམྱལ་སྲུང་ཁྲོས་ཏེ་སེམས་ཅན་རང་རང་གི་ལས་སྤྱོད་པ་ལ་སུས་ཅི་བྱ་ཞེས་ཐོ་ལུམ་བསྣུན་པས། བསམ་པ་བཟང་པོས་མཐུས་དམྱལ་བ་ནས་འཕོས་ཏེ་ལྷ་ཡུལ་དུ་སྐྱེས་པ་འདི་ཐུབ་པས་གཞན་ཕན་གྱི་བསམ་པ་སྐྱེས་པ་ཐོག་མ་ཡིན་པར་གསུངས། སྒམ་པོ་པས། སྡོམ་ནི། སེམས་ཅན་བློས་མི་བཏང་བ་དང༌། །སེམས་དེའི་ཕན་ཡོན་དྲན་བྱ་དང༌། །ཚོགས་གཉིས་བསག་པར་བྱ་བ་དང༌། །དཀར་ནག་ཆོས་བརྒྱད་བླང་དོར་དོར་ཏེ། །ལྔ་པོ་སྨོན་པའི་བསླབ་བྱ་བསྡུས། ཞེས་སོ། ལོ་ལེགས་པར་འདོད་ན་ས་བོན་ཙམ་གྱིས་མི་ཆོག་སོ་ནམ་བྱེད་དགོས་པ་ལྟར་སངས་རྒྱས་ཐོབ་འདོད་བསམ་པ་ཙམ་གྱིས་མི་ཆོག་བྱང་ཆུབ་སྤྱོད་པ་ཆེ་ཕྲ་ལག་ལེན་ཅི་ཐེབས་གང་ཐེབས་དགོས་པས།

**6 འཇུག་པ་སེམས་བསྐྱེད་ཀྱི་བསླབ་བྱ།**

དེའང་འཇུག་པའི་བསླབ་བྱ་ལ་ཕ་རོལ་དུ་ཕྱིན་པ་དྲུག་ཡིན། དེ་ལ་སྦྱིན་པ་ཚུལ་ཁྲིམས་བཟོད་པ་བརྩོན་འགྲུས་བསམ་གཏན་བཅས་ལྔ་ཐབས་སྤྱོད་པའི་ཕྱོགས་དང༌། ཤེས་རབ་ཡེ་ཤེས་ཏེ་དྲུག་ཡིན།

སྦྱིན་པའི་ངོ་བོ་གཏོང་སེམས་དེའི་ཀུན་ནས་བསླངས་པའི་ལུས་ངག་གི་ལས་ཡིན། དེ་འང་དབྱེ་ན། ཟང་ཟིང་གི་སྦྱིན་པ་དང༌། ཆོས་ཀྱི་སྦྱིན་པ་དང༌། མི་འཇིགས་པ་སྐྱབས་ཀྱི་སྦྱིན་པ་གསུམ། དེ་ལ་གཏོང་བ་ཡོངས་སུ་གཏོང་བ་གཏོང་བ་ཆེན་པོ་གསུམ། གཏོང་བ་ནི་ལྟུང་བཤགས་ལས་ཐ་ན་དུད་འགྲོའི་སྐྱེ་གནས་སུ་སྐྱེས་པ་ལ་ཟས་ཁམ་གཅིག་ཙམ་བསྩལ་བའི་དགེ་བའི་རྩ་བ་ཞེས་གསུངས་པ་ལྟར། ཇ་ཕོར་གང་སྤྲད་ནའང་སྦྱིན་པ་ཡིན། བསམ་པ་རྣམ་པར་དག་ན་དངོས་པོ་ལ་ཆེ་ཆུང་མེད། ཆུ་ཐིགས་དང་ནས་འབྲུ་སྦྱིན་པས་ཀྱང་ཡི་དྭགས་རིགས་གངྒའི་ཀླུང་གི་བྱེ་མ་སྙེད་ལ་ཕན་ཐོགས་པར་གསུངས། དེ་བཞིན་གསུར་གཏོང་བ་ནི་མཁའ་ལ་རྒྱུ་བའི་ཡི་དྭགས་ལ་ཕན་ཆེ་ཞིང་དེར་ཆོས་ཀྱི་སྦྱིན་པས་རྒྱུད་གྲོལ། དེ་ལ་བརྟེན་ནས་སྲོག་ལ་མི་འཚེ་བས་སྐྱབས་ཀྱི་སྦྱིན་པ་ཡང་ཡོང་སྟེ་ཕན་ཡོན་ཆེ། ཡོངས་སུ་གཏོང་བ་ནི། རྟ་གླང་བུད་མེད་སོགས་གཅེས་ཤིང་དཀོན་པའི་རིགས་སྦྱིན་པ་ཡིན། གཏོང་བ་ཆེན་པོ་ནི་ལུས་སྲོག་སྦྱིན་པ་གཏོང་བ་ཡིན་ལ་དེ་ནི་ས་ཐོབ་སེམས་དཔའི་སྤྱོད་ཡུལ་ཡིན། ཆོས་ཀྱི་སྦྱིན་པ་ནི་ལུང་འབོགས་པ་སོགས་གཞན་རྒྱུད་དགེ་ལ་སྦྱོར་ཐབས་བྱེད་པ་ཡིན། མི་འཇིགས་པ་སྐྱབས་ཀྱི་སྦྱིན་པ་འཆི་ངེས་པའི་སྲོག་བསྐྱབས་པ། ནད་པར་སྨན། གདོན་སྲུང་བ། གཡང་སར་སྐྱེལ་མ། སྒྲུབ་པ་དང་ཚུལ་ཁྲིམས་སོགས་ཀྱི་བར་ཆད་བཟློག་པ། རྒྱལ་པོའི་ཆད་པ། དགྲ་རྐུན་གཅན་གཟན་གནོད་པ་སྐྱོབ་པ་སོགས་ཡིན་ལ། མདོར་ན། འཁོར་བའི་རྒྱུ་ལས་སྐྱོབས་པ། འཕྲལ་གྱི་རྐྱེན་ལ་སྐྱོབས་པ། སྲོག་གི་བར་ཆད་ལས་སྐྱོབས་པའོ། སྦྱིན་རྒྱུ། ལུས་དང་ལོངས་སྤྱོད་དུས་གསུམ་བསགས་པའི་དགེ་བ་རྣམས་ཡིན། གང་ལ་སྦྱིན་ན་སེམས་ཅན་ལ་སྦྱིན། གང་གི་ཆེད་དུ་སྦྱིན་ན་གནས་སྐབས་མངོན་མཐོ་དང༌། མཐར་ཐུག་སངས་རྒྱས་ཀྱི་གོ་འཕང་ཐོབ་ཆེད་དུ་སྦྱིན། སྦྱིན་ཚུལ་ཇི་ལྟར་སྦྱིན་ན་ཚེ་འདིའི་ལན་དང་ཕྱི་མ་རྣམ་སྨིན་ལ་མི་རེ་བར་སྦྱིན། རང་དོན་བསམ་པས་མ་བསླད་པ་གཞན་ཕན་གྱི་ཟིན་པའི་གཏོང་སེམས་ཀྱིས་སྦྱིན་པ་ནང་པ་ཡིན། དེ་མིན་སྦྱིན་པ་ཙམ་ནི་ཕྱི་རོལ་པ་དང་མི་ཕལ་པའི་ཁྲོད་ན་ཡང་ཡོད། ནོར་རྫས་ལ་ཆགས་པ་སྤང་ཕྱིར་སྦྱིན་པ་ཐེག་དམན་ལའང་ཡོད་པས། སྙིང་རྗེ་དང་འཁོར་གསུམ་རྣམ་པར་མི་རྟོག་པའི་ཤེས་རབ་ཀྱིས་མ་ཟིན་ན་བྱང་སེམས་སྤྱོད་པའི་ཕར་ཕྱིན་དུ་མི་འགྲོ། སྦྱིན་པའི་སྐབས་སུ་ཡིད་དགའ་བ་དང་འཛུམ་པ་སྔོན་དུ་འགྲོ་བའི་སྒོ་ནས་ལག་གཉིས་བརྡར་ཏེ་སྦྱིན་ཞིང༌། སྦྱིན་པའི་ཚེ་སེམས་དྭང་བ། སྦྱིན་ཟིན་ནས་འགྱོད་པ་མེད་པ་གུས་པས། །སྦྱིན་འབྲས་བཅས་པ་ལེན་པ་པོའི་གཙོར་གྱུར་སེམས་ཅན་ཐམས་ཅད་རྣམ་མཁྱེན་ཐོབ་པའི་ཆེད་དུ་བསྔོ་བ་སྨོན་ལམ་བྱ། སྦྱིན་ཡུལ། སྦྱིན་པའི་དངོས་པོ། སྦྱིན་པ་པོ་བཅས་འཁོར་གསུམ་སྣང་ལ་རང་བཞིན་མེད་པའི་ངེས་ཤེས་འདྲོངས་དགོས། ལུས་དང་ལོངས་སྤྱོད་དགེ་རྩ་བཅས་པ་སེམས་ཀྱིས་སེར་སྣའི་འཛིན་པ་བཅོམ་ནས་གཏོང་སེམས་ཡོད་པ་དང༌། དེ་བཏང་བའི་འབྲས་བུ་བཅས་པ་སེམས་ཅན་ལ་བསྔོ་བའི་བློ་གོམ་པ། དེ་ཡང་འཁོར་གསུམ་པོ་རང་བཞིན་མེད་པར་ཤེས་པ་ལ་སྦྱིན་པའི་ཕ་རོལ་དུ་ཕྱིན་པ་ཟེར་གྱི། མངོན་འདོད་ཀྱི་དངུལ་ག་ཚད་འགྱེད་ཐུབ་ཐུབ་ཀྱིས་ཟེར་བ་མིན་སྟེ། སྤྱོད་འཇུག་ལས། གལ་ཏེ་འགྲོ་བ་དབུལ་བོར་བས། །སྦྱིན་པའི་ཕ་རོལ་ཕྱིན་ཡིན་ན། །ད་དུང་འགྲོ་བཀྲེན་ཡོད་ན་སྔོན། །སྐྱོབ་པ་ཇི་ལྟར་ཕ་རོལ་ཕྱིན། །བདོག་པ་ཐམས་ཅད་འབྲས་བཅས་ཏེ། །སྐྱེ་བོ་ཀུན་ལ་གཏོང་སེམས་ཀྱིས། །སྦྱིན་པའི་ཕ་རོལ་ཕྱིན་གསུངས་ཏེ། །དེ་ལྟས་དེ་ན་སེམས་ཉིད་དོ། །ཅེས་གསུངས་པ་དང༌། ཀླུ་སྒྲུབ་གཉིས་པ་འཇིག་རྟེན་གསུམ་གྱི་མགོན་པོས། གཏོང་དང་ཡོངས་སུ་གཏོང་དང་གཏོང་བ་ཆེ། །ཚད་མེད་གཏོང་བ་དམ་ཆོས་རིན་ཆེན་སོགས། །ཚད་མེད་སྦྱིན་པའི་ཕ་རོལ་ཕྱིན་པ་ཡི། །སངས་རྒྱས་ཀུན་གྱི་དགོངས་པ་རྫོགས་པར་ཤོག །ཅེས་སོ།

༈ ཚུལ་ཁྲིམས་ནི། གཞན་ལ་གནོད་པ་གཞི་དང་བཅས་པ་ལས་ཡིད་ཕྱིར་ལོག་པའི་སྤོང་སེམས་ནི་ཚུལ་ཁྲིམས་ཀྱི་ངོ་བོ་ཡིན། དེ་ལ་དབྱེ་ན་ཉེས་སྤྱོད་སྡོམ་པའི་ཚུལ་ཁྲིམས། དགེ་བ་ཆོས་སྡུད་ཀྱི་ཚུལ་ཁྲིམས། སེམས་ཅན་དོན་བྱེད་ཀྱི་ཚུལ་ཁྲིམས་གསུམ་ལས། ཉེས་སྤྱོད་སྡོམ་པའི་ཚུལ་ཁྲིམས་ནི། ལུས་ངག་ཡིད་གསུམ་གཞན་དོན་དུ་མི་འགྱུར་བ་མི་དགེ་བཅུ་པོ་ཐམས་ཅད་དུག་བཞིན་དུ་སྤངས་པ་དང༌། སྡོམ་པ་གསུམ་པོ་ཐོབ་པའི་གང་ཟག་གིས་སོ་བྱང་སྔགས་གསུམ་གྱི་ཉེས་སྤྱོད་ཐམས་ཅད་སྡོམ་དགོས། བསྡུ་ན། གཞན་གནོད་གཞི་བཅས་སྤོང་བ་སོ་ཐར། གཞན་ཕན་གཞི་བཅས་བསྒྲུབ་པ་བྱང་སེམས༌། སྒོ་གསུམ་རྡོ་རྗེ་གསུམ་དུ་ཤེས་པ་སྔགས་སྡོམ་ཡིན། མདོར་ན་ལུས་ངག་ཡིད་གསུམ་གྱི་གནོད་པའི་ལས་ཕྲ་མོ་ཙམ་སྤངས་པ་ཉེས་སྤྱོད་སྡོམ་པ་ཡིན། དགེ་བ་ཆོས་སྡུད་ཀྱི་ཚུལ་ཁྲིམས་ནི། དགེ་བའི་རྩ་བ་ཆ་ཕྲ་མོ་ཡན་ཆད་དུས་དང་རྣམ་པ་ཐམས་ཅད་ལ་ཅི་འགྲུབ་སྒྲུབ་པ་དང༌། ཕྱིན་དྲུག་ལ་སོགས་པའི་དགེ་བ་ལ་དམིགས་ནས་རང་རྒྱུད་ལ་མ་སྐྱེས་པ་བསྐྱེད་ཅིང་སྐྱེས་ཟིན་མི་ཉམས་པ་དང་གོང་དུ་སྤེལ་བར་བྱེད་པའོ། སེམས་ཅན་དོན་བྱེད་ཀྱི་ཚུལ་ཁྲིམས་ནི། རང་འདོད་རྩ་བ་ནས་ཟད་པའི་དུས་སུ་བསྡུ་བའི་དངོས་པོ་བཞིས་གཞན་དོན་སྒྲུབ་པ་ལ་འབད་པ་ཡིན། ལས་དང་པོ་པའི་སྐབས་སུ་དགེ་སྒྲུབ་སྡིག་སྤོང་བསླབ་བྱ་གང་ཉམས་སུ་ལེན་ཡང་དམ་པ་གསུམ་གྱིས་ཟིན་པའི་སྒོ་ནས་སེམས་ཅན་གྱི་དོན་དུ་བསྔོ་བ་དེ་ལ་འདུས་པ་ཡིན་ཡང༌། བསླབ་པའི་གཞི་བྱེ་བྲག་པ་ལེན་པ་ནི། ཐམས་ཅད་བསླབ་པར་མི་ནུས་པའི་གང་ཟག་དབང་དུ་མཛད་ནས་བསླབ་པའི་གཞི་མང་ཉུང་དང༌། དུས་ཁྱད་པར་ཡང་གསུངས་ཏེ། སྨན་གྱི་བླ་བཻཌུརྻའི་མདོ་ལས།རིགས་ཀྱི་བུའམ་རིགས་ཀྱི་བུ་མོ་གང་དག་ལོ་གཅིག་གམ་ཟླ་བ་གསུམ་དུ་བསླབ་པའི་གཞི་རྣམས་འཛིན་ན་ཞེས་འབྱུང་བ་དང༌། ཟླ་བ་སྒྲོན་མེའི་མདོ་ལས་ཀྱང༌། བསྐལ་པ་བྱེ་བ་གང་གཱའི་བྱེ་སྙེད་དུ། །སངས་རྒྱས་དག་ནི་བྱེ་བ་ཁྲག་ཁྲིག་ལ། །གདུགས་དང་བ་དན་མར་མེའི་ཕྲེང་བ་དང༌།ཟས་དང་སྐོམ་གྱིས་དད་སེམས་མཆོད་པ་བས། །གང་ཞིག་དམ་པའི་ཆོས་འདི་འཇིག་པའི་ཚེ། །བདེ་བར་གཤེགས་པའི་བསྟན་པ་འགག་པ་ན། །ཉི་མ་གཅིག་གཅིག་བསླབ་པ་གཅིག་གཟུང་བ། །དེ་བས་བསོད་ནམས་འདི་ནི་ཁྱད་པར་འཕགས། །ཞེས་འབྱུང་བས་ན། དེ་དག་ཀྱང་དོན་དང་བཅས་པར་གསུངས་པ་ཡིན་ནོ། །དེ་ལྟར་རང་གིས་ནུས་པ་དང་སྦྱར་ལ་ཁས་བླངས་བར་བྱ་སྟེ། ཁས་བླངས་ནས་སྲོག་གི་ཕྱིར་མི་ཉམས་པར་བསླབ་པར་བྱའོ། ། བསླབ་གསུམ་ནང་ནས་ཚུལ་ཁྲིམས་ཀྱི་བསླབ་པ་ནི་བསླབ་པ་གཉིས་ཀྱི་གཞི་རྩ་ལྟ་བུ་ཡིན་པས་ན། ཀླུ་སྒྲུབ་ཀྱིས། ཁྲིམས་ནི་རྒྱུ་དང་མི་རྒྱུ་ས་བཞིན་དུ། །ཡོན་ཏན་ཀུན་གྱི་གཞི་རྟེན་ལགས་པར་གསུངས། ཞེས་པས། མདོར་ན་དགེ་སྡིག་སྤོང་ལེན་གཉིས་སུ་འདུ། དེ་ཡང་སེམས་འདུལ་སྦྱོང་གི་དོན་གཅིག་ཏུ་འདུས་པ་ཡིན་ལ། དེའི་གནད་ཀྱིས་སྡེ་སྣོད་གསུམ་གྱི་ཆོས་རྣམས་འདུལ་བའི་ནང་དུ་འདུས་པ་ཡིན་པར་གྲུབ་བོ།

དེ་ལྟར་ཚུལ་ཁྲིམས་ཡོད་པ་དེ་ལ་མངོན་ཞེན་ཡོད་ན་ཚུལ་ཁྲིམས་བདུད་དུ་ལྡང་བ་ཡིན་པས་སྤང་ནས་དེ་ཐམས་ཅད་སྣང་ལ་རང་བཞིན་མེད་པའི་ངེས་ཤེས་འདྲོངས་དགོས། དེ་གོམས་པ་མཐར་ཕྱིན་པ་ལས་ཕ་རོལ་ཕྱིན་པ་ཐོབ་པར་འགྱུར་བས་ན། སྤྱོད་འཇུག་ལས། སྤོང་བའི་སེམས་ནི་ཐོབ་པ་ལས། །ཚུལ་ཁྲིམས་ཕ་རོལ་ཕྱིན་པར་བཤད། །ཅེས་གསུངས། མདོ་ཏིང་འཛིན་རྒྱལ་པོ་ལས། ཏིང་འཛིན་རྒྱལ་པོ་སྟོང་པ་འདི་སྒོམ་ན། །ཚུལ་ཁྲིམས་དག་པའི་མགོ་ལ་དེ་འདུག་སྟེ། །ཆོས་རྣམས་རང་བཞིན་རྟག་ཏུ་མཉམ་བཞག་པ། །བྱིས་པ་མི་རིགས་བརྩོན་པས་མི་ཤེས་སོ། །ཞེས་གསུངས་ལ། ཕན་ཡོན་ཚེ་འདི་གཅིག་པུ་ལའང་རྒྱན་གྱི་ནང་ནས་ཚུལ་ཁྲིམས་རྒྱན་མཆོག་དང༌། དྲི་ཡི་ནང་ནས་ཚུལ་ཁྲིམས་དྲི་བསུང་གིས། ཙན་དན་དྲི་ཡང་ཟིལ་གྱིས་གནོན་པ་དང༌། །ལོངས་སྤྱོད་ངང་གིས་འདུ། སྐྱེ་བོས་གུས་ཤིང་འདུད། ངོ་མ་ཤེས་ཀྱང་ཀུན་གྱིས་བྱམས་པ་སོགས། སློབ་དཔོན་དཔའ་བོས། ཚིག་ཏུ་མ་བརྗོད་ཚིག་ཏུ་མ་གྱུར་ཀྱང༌། །ཉམས་སུ་འཁོ་བའི་ལོངས་སྤྱོད་ཐམས་ཅད་འདུ། །སྡིག་པ་མེད་པར་འཇིག་རྟེན་ཀུན་གྱིས་འདུད། །ཚིག་མེད་མ་སྒྲུབ་དབང་ཕྱུག་ཐོབ་པར་འགྱུར། སོགས་ནས། རྐང་པ་བཀྲ་ཤིས་གྱུར་པའི་རྡུལ་དག་ཀྱང༌། །སྤྱི་གཙུག་དམ་པས་བླང་ཤིང་ལྷ་དང་མིས། །ཕྱག་འཚལ་མགོས་གཏུགས་ཐོབ་པ་ཀུན་གྱི་འཁྱེར། ཞེས་གསུངས། ཕྱི་མ་ངན་འགྲོའི་འཇིགས་དང་བྲལ་ཞིང་བདེ་འགྲོ་ཐོབ་པ་དང༌། དགོངས་གཅིག་ལས། ཚུལ་ཁྲིམས་ཕྱག་རྒྱ་ཆེན་པོ་གསུངས་པའི་གནད་ཀྱིས་ཟིན་ན། སངས་རྒྱས་ཀྱི་གོ་འཕང་ཐོབ་པར་འགྱུར་བ་སྟེ། འཇིག་རྟེན་མགོན་པོས། དུས་གསུམ་རྒྱལ་བ་ཀུན་གྱིས་བསྔགས་པ་ཡི། །ཚུལ་ཁྲིམས་རྣམ་དག་དྲི་མ་བྲལ་བ་ཡིས། །རང་གཞན་ཉེས་པའི་སྐྱོན་རྣམས་དག་གྱུར་ནས། །སངས་རྒྱས་རྣམས་ཀྱི་སྟོབས་བཅུ་ཐོབ་པར་ཤོག །ཅེས་གསུངས་སོ། །

༈ བཟོད་པ་ནི། གནོད་པ་དང་སྡུག་བསྔལ་ལ་ཇི་མི་སྙམ་པ་དང་དུ་ལེན་ཞིང་ཆོས་ལ་ངེས་སེམས་བཅས་མི་འཁྲུགས་པའི་སེམས་ནི་བཟོད་པའི་ངོ་བོ་ཡིན། དེ་ལ་དབྱེ་ན་གསུམ། གནོད་བྱེད་ལ་ཇི་མི་སྙམ་པའི་བཟོད་པ་དང༌། སྡུག་བསྔལ་དང་ལེན་གྱི་བཟོད་པ། ཆོས་ལ་ངེས་སེམས་ཀྱི་བཟོད་པ་གསུམ་ལས། དང་པོ། གཞན་གྱི་ལོག་སྒྲུབ་ཀྱིས་རང་ལ་རྡུང་སྡིག་དང་འཕྲོག་བཅོམ་ཚིག་ངན་སྨྲ་བ་དང༌། ལྐོག་ཏུ་མི་སྙན་བརྗོད་པ་སོགས་ལ་ཁོང་ཁྲོ་མི་བྱ་བར་རང་གི་ལྷག་བསམ་ལ་ནམ་ཡང་གཡོ་བ་མེད་པའི་ཕྱིར་བཟོད་པ་བསྒོམ་པ་སྟེ་དང་དུ་བླང་ནས་བྱམས་པ་དང་སྙིང་རྗེ་བསྐྱེད་དགོས།དེ་ལྟར་མ་བྱས་པ་ཁོང་ཁྲོའི་དབང་དུ་བཏང་ན། ཇི་སྐད་དུ། བསྐལ་པར་བསགས་པའི་དགེ་བ་ཡང༌། །ཁོང་ཁྲོ་གཅིག་གིས་འཇོམས་པར་བྱེད། གསུངས་པ་དང༌། དཀོན་མཆོག་བརྩེགས་མདོ་ལས། ཁོང་ཁྲོ་གང་ཞེ་ན། བསྐལ་པ་སྟོང་དུ་བསགས་པའི་དགེ་རྩ་སྲེག་པའི་ངང་ཚུལ་ཅན་ནོ། །ཞེས་གསུངས་པས། ཁོང་ཁྲོ་ཡོད་ན་བྱང་སེམས་སྐྱེ་བའི་ཡུལ་མེད་པས། སྤྱོད་འཇུག་ལས། ཁྲོ་བའི་སེམས་དེ་གཅིག་བཅོམ་ན། །དགྲ་དེ་ཐམས་ཅད་བཅོམ་དང་འདྲ། །ས་སྟེང་ཐམས་ཅད་ཀོ་གཡོག་ཀྱང༌། །དེ་དག་ཀོ་བས་ག་ལ་ལང༌། །ལྷམ་མཐིལ་ཙམ་གྱི་ཀོ་བས་ནི། །ས་སྟེང་ཐམས་ཅད་གཡོག་དང་འདྲ། །ཞེས་གསུངས། སྔར་འཇིག་རྟེན་གསུམ་མགོན་དྲུང་དུ་སྒོམ་ཆེན་ཞིག་གིས་ཁོ་བོ་སྒྱུ་ལུས་འབྱོངས་སོ་ཟེར། སྐྱོབ་པ་འཇིག་རྟེན་གསུམ་མགོན་གྱིས། ཁྱེད་ལ་སྡོམ་སྐྱོན་འདུག་ཟེར་བས་ཤིན་ཏུ་མ་ལེགས་ཅེས་གསུངས་པས། ཁོ་རབ་ཏུ་ཁྲོས་ཚེ། ཁྱོད་སྒྱུ་ལུས་འབྱོངས་ཡོད་ཟེར་བས་བལྟས་པ་ཡིན་གསུངས་པས། ཁོང་སྐྱེངས་པའི་ལོ་རྒྱུས་ལྟར། སྒྱུ་ལུས་འབྱོངས་ཡོད་ན་སྣང་སྲིད་སྒྱུ་མར་ཤེས་པས་ཁོང་ཁྲོ་ཡོང་དོན་མེད་ལ། བཟོད་པ་ལེགས་པོ་ཞིག་ཡོད་ནའང་བཟོད་ཐུབ་པ་དེ་ཙམ་མེད་པ་བྱུང་བ་ལྟར་མི་ལེགས་པས། གཞན་གྱིས་གནོད་འཚེ་ཇི་ལྟར་བྱུང་ཡང་སྔོན་གྱི་ལས་དང་རང་གི་རྐྱེན་ལས་བྱུང་བས་ཇི་མི་སྙམ་པ་སྲན་བཟོད་པར་བྱས་ལ་གཞན་ཕན་ཁོ་ན་ལ་བསླབ། ལར་ད་ལྟའི་དུས་ན་དགེ་སློང་བཟང་པོ་ཞིག་ཡིན་ཏེ་ཁོང་ཁྲོ་ཆེ་ཟེར་འཇིག་རྟེན་གྱི་ཁམས་ལ་སྐྱོན་གཅིག་ལ་ཁོང་ཁྲོ་ལས་ཐུ་བ་མེད། ཁོང་ཁྲོ་ཆེ་བཞིན་དུ་བཟང་པོ་ཞིག་ཇི་ལྟར་ཡིན། རྒྱ་གར་དམ་པ་སངས་རྒྱ་ཀྱི་ཞལ་ནས། འདོད་ཆགས་ཀྱི་ལས་བརྒྱ་བས་ཞེ་སྡང་གི་ལས་སྐད་ཅིག་མ་གཅིག་སྡིག་པ་ཆེ་བ་ཡིན་ཏེ་མ་གོ །ཞེས་གསུངས། ཆོས་རྒྱུད་ལ་སྐྱེས་པའི་གང་ཟག་དེའི་རྒྱུད་འཇམ་ལྷན་གྱིས་སོང་བ་ཞིག་དགོས། དེ་ལྟར་མ་ཡིན་པ་དགེ་སྦྱོར་ཅུང་ཟད་རེ་བསྒྲུབས། སྲུང་སྡོམ་སྣ་རེ་ཙམ་དག་པ་ལ་ང་དེ་ལྟ་བུ་ཡིན་ནོ་སྙམ་རྟག་ཏུ་ང་རྒྱལ་གྱིས་རྒྱུད་ཁེངས་ནས་གཞན་གྱི་ཚིག་བཤད་ལུགས་ལེགས་ཉེས་ཅུང་ཟད་ཙམ་ལ། ང་ལ་བརྙས་བྱུང་ང་ལ་སྨད་བྱུང་ཟེར་རྒྱུད་ཁྲོ་ལེང་ངེར་ཡོད་པ་དེ་ཆོས་ཀྱིས་སེམས་ལ་མ་ཕན་པའི་རྟགས་ཡིན། བཟོད་པ་བསྒོམ་པའི་ཡུལ་གནོད་བྱེད་སེམས་ཅན་གཟུགས་ཅན་གཟུགས་མེད་དང་ཆོས་དང་ཉོན་མོངས་སོགས་ལ་བཟོད་དགོས། དེས་ན་དུས་རྣམས་རྒྱུན་དུ་རང་དམན་ས་བཟུང༌། གཞན་གོང་དུ་ཁུར། བྱམས་སྙིང་རྗེ་བྱང་ཆུབ་སེམས་ལ་གཞི་བཅོལ་ཏེ་རང་རྒྱུད་ཆོས་ཀྱིས་འདུལ་བ་ནི་ཉམས་ལེན་གྱི་གནད་མ་ནོར་བ་ཡིན། ང་རྒྱལ་ཅན་གྱི་སྲུང་སྡོམ་དང༌། མཐོ་ལྟས་ཅན་གྱི་ལྟ་བ་སྟོང་ལས་དེ་དགའ་བ་ཡིན་པས་གནོད་བྱེད་ལ་ཇི་སྙམ་པར་བཟོད་པ་བསྒོམ་དགོས། ཕས་ཀྱི་རྒོལ་བ་ལ་བྲག་ཆ་ལྟ་བུ་བསམ་སྟེ་སླར་མི་རྒོལ། བརྡེག་པ་ལ་སྒྱུ་མ་ལྟ་བུར་བསམ་སྡེ་སླར་མི་བརྡེག གཤེ་བ་ལ་རྨི་ལམ་ལྟ་བུར་བསམ་སྟེ་སླར་མི་གཤེ། སློབ་དཔོན་ཟླ་བ་གྲགས་པས། འདི་འདིར་སེམས་ཅན་སྐྱོན་མིན་གྱི། །འདི་ནི་ཉོན་མོངས་རྣམས་སྐྱོན་ཞེས། །རྣམ་པར་དཔྱད་ན་མཁས་པ་རྣམས། །སེམས་ཅན་རྣམས་ལ་འཁྲུགས་མི་བྱེད། །ཅེས་གསུང༌།

གཉིས་པ། སྡུག་བསྔལ་དང་ལེན་གྱི་བཟོད་པ་ནི། ལུས་ངག་ཡིད་ལས་ཕྱིན་ཅི་ལོག་སྤོང་བ་དང་ཆོས་ཕྱིར་དཀའ་བ་སྤྱོད་པ་དང༌། ཚ་གྲང་བཀྲེས་སྐོམ། ནད་སོགས་སྡུག་བསྔལ་རྣམས་ཁྱད་དུ་བསད་ནས་སྔོན་གྱི་སངས་རྒྱས་བྱང་སེམས་བཀའ་བརྒྱུད་གོང་མ་རྣམས་ཀྱིས་ཀྱང་བྱ་དཀའ་བ་འདི་ལྟ་བུ་སྤྱད་ནས་སངས་རྒྱས་པ་ཡིན། བདག་ཀྱང་སངས་རྒྱས་ཐོབ་ཕྱིར་གཞན་དོན་དུ་དམྱལ་བའང་བཟོད་དགོས་ན་སྡུག་བསྔལ་བཟོད་པ་སྨོས་ཅི་དགོས། ཚེ་འདིའི་སྲིད་དབང་ཆེད་དུ་ལུས་སྲོག་ལོངས་སྤྱོད་ལྟོས་མེད་ཀྱི་སྡུག་བསྔལ་དང་དུ་ལེན་པ་འཛམ་གླིང་འདིར་མཐོང་ཆོས་སུ་མཆིས་ན་བྱང་ཆུབ་ཐོབ་པའི་ཕྱིར་དུ་སྡུག་བསྔལ་དང་དུ་ཅི་སྟེ་མི་ལེན། སྤྱོད་འཇུག་ལས། །འདོད་པའི་དོན་དུ་བསྲེག་ལ་སོགས། །དམྱལ་བ་སྟོང་ཕྲག་མྱོང་གྱུར་ཀྱང༌། །བདག་གིས་རང་གི་དོན་དང་ནི། །གཞན་གྱི་དོན་ཡང་མ་བྱས་སོ། །འདི་ནི་དེ་ཙམ་གནོད་མིན་ལ། །དོན་ཆེན་དག་ཀྱང་འགྱུར་བས་ན། །འགྲོ་བའི་གནོད་སེམས་སྡུག་བསྔལ་ལ། །དགའ་བ་འབའ་ཞིག་འདིར་བྱ་རིགས། །ཞེས་གསུངས། ཚེ་འདིའི་ཆེད་དུ་ལུས་སྲོག་ལྟོས་མེད་ཀྱི་སྡུག་བསྔལ་དང་དུ་ལེན་པ་དེ་ངན་སོང་གི་རྒྱུ་སྒྲུབ་པ་ཡིན་ལ། ཆོས་ཕྱིར་དུ་སྡུག་བསྔལ་དང་ལེན་བྱས་ན་འཁོར་བའི་གཡུལ་ཟློག་ཉོན་མོངས་དགྲ་འཇོམས་ཀྱི་དཔའ་བོ་ཡིན་པས་ལས་སྒྲིབ་འདག་པར་འགྱུར་བ་སོགས་ཕན་ཡོན་ཐོབ་སྟེ། སྤྱོད་འཇུག་ལས། སྡུག་བསྡལ་མེད་པར་ངེས་འབྱུང་མེད། །དེ་བས་སེམས་ཁྱོད་བརྟན་པར་མནོས། །ཞེས་དང༌། སྐྱོ་བས་དྲེགས་པ་སེལ་བར་བྱེད། འཁོར་བ་པ་ལ་སྙིང་རྗེ་སྐྱེ། །སྡིག་ལ་འཛེམ་ཞིང་དགེ་ལ་དགའ། །ཞེས་གསུངས། རང་གི་སྡུག་བསྔལ་ཐམས་ཅད་སྔོན་ལས་སུ་ཤེས་པས་དགའ་བས་དང་དུ་ལེན། གཞན་གྱི་སྡུག་བསྔལ་ལ་སྙིང་རྗེ་ཆེན་པོའི་རང་གི་བློས་བླངས་ཤིང་སྤྱོད་པ་དམ་པས་ལེགས་པར་སྒྲུབ། མ་འོངས་སེམས་ཅན་གྱི་དོན་བྱེད་པར་མི་སྐྱོ་བར་དང་དུ་ལེན་པར་བྱ། སྔོན་བཀའ་བརྒྱུད་གོང་མ་རྣམས། བློ་ཕུག་ཆོས་ལ་གཏད། །ཆོས་ཕུག་སྤྲང་ལ་གཏད། །སྤྲང་ཕུག་ཤི་ལ་གཏད། ཤི་ཕུག་གྲོགས་སྟོང་ལ་གཏད་ནས་བཀའ་གདམས་པའི་གཏད་ས་བཞི་ཉམས་སུ་བླང༌། རི་ཡི་བུ་བྱས། ན་བུན་གྱི་གོས་གྱོན། གྱོང་ལྟོ་གོས་གཏམ་གསུམ་ལ་སྐུར་བ་ཡིན་པ་ལས། བློ་ཕུག་རྒྱུ་ནོར་ལ་གཏད། རྒྱུ་ཕུག་ཚོང་ལ་གཏད། ཚོང་ཕུག་རྟེན་གསུམ་ལ་གཏད། རྟེན་ཕུག་ཆོས་བརྒྱད་ལ་གཏད་པ་མེད། རྗེ་མི་ལས། རྒྱབ་གོས་མེད། ཁ་ཟས་མེད་གནང་ནས་དཀའ་སྤྱད་སྙིང་རུས་མཛད། དེ་བཞིན། སྐྱོབ་པ་འཇིག་རྟེན་གསུམ་གྱི་མགོན་པོས་ཤིང་སྟག་མའི་ལོ་མས་ཇ་དང༌། ས་ཞག་ཐལ་བ་འཇམ་པོ་རྩམ་པ་དང་བསྲེས་ནས་བཞེས་ཤིང་དཀའ་བ་སྤྱད་པ་ཡིན་པས་ཆོས་ཕྱིར་དཀའ་སྤྱད་སྙིང་རུས་ཀྱིས་སྡུག་བསྔལ་དང་ལེན་གྱི་བཟོད་པ་བསྒོམ་དགོས་སོ། །

གསུམ་པ་ཆོས་ལ་ངེས་སེམས་ཀྱི་བཟོད་པ་ལ་གཉིས། དང་པོ་གཞན་གྱིས་གནོད་པ་བྱས་པ་ན་འདི་ལྟར་བསམ་འཁོར་བ་སྡུག་བསྔལ་གྱི་རང་བཞིན་ཡིན། མེའི་རང་བཞིན་ཚ་བ་བཞིན་དུ་སེམས་ཅན་རང་བཞིན་མི་བསྲུན་པ་ཡིན་པས་ཁྲོ་བར་མི་རིགས་སྙམ་དུ་བསམ། སྤྱོད་འཇུག་ལས། བསྲེགས་པའི་རང་བཞིན་མེ་བཀོན་འདྲ། ཞེས་སོ། གལ་ཏེ་སེམས་ཅན་གྱི་རང་བཞིན་བཟང་ལ་སྐྱོན་གློ་བུར་ཡིན་ནོ་ཞེ་ན། དེ་ལྟར་ཁྲོ་བར་མི་རིགས་སྙམ་དགོས་ཏེ། སྤྱོད་འཇུག་ལས། མཁའ་ལ་དུད་འཐུལ་བཀོན་པ་བཞིན། །ཞེས་དང༌། བདག་གིས་སྔོན་ཆད་སེམས་ཅན་ལ། །འདི་འདྲ་བ་ཡི་གནོད་པ་བྱས། །དེ་བས་སེམས་ཅན་འཚེ་བྱེད་པ། །བདག་ལ་གནོད་པ་འདི་འབྱུང་རིགས། །ཞེས་པ་བཞིན་བསམ་མོ། །དེ་ཡང་གཞན་གྱིས་གནོད་པ་དང་ལོག་སྒྲུབ་ལ་མི་སྐྱོ་ཞིང་དེ་ལས་ལྷག་པར་སྙིང་རྗེའི་གཞན་དོན་རྒྱ་ཆེན་སྒྲུབ་དགོས་སོ།

གཉིས་པ་དོན་དམ་བཟོད་པ་ནི། སྔོན་ཇོ་བོ་རྗེ་ལྷ་གཅིག་གི་དྲུང་དུ་རྒྱ་གར་གྱི་དགེ་སློང་སྦྱང་ཡོན་བཅུ་གཉིས་ལ་གནས་པ་གཉིས་བྱུང༌། ཇོ་བོས་གང་ཟག་བདག་མེད་གསུངས་པས་དད། ཆོས་བདག་མེད་གསུངས་པས་འཇིགས་འཇིགས་པ་དེ་ལྟར་མི་གསུངས་བར་ཞུ་ཟེར། ཟབ་མདོ་འདོན་པ་ཐོས་ཚེ། རྣ་བ་འགེབས་པས། ཇོ་བོ་ཐུགས་ཆད་དེ་བྱམས་སྙིང་རྗེ་བྱང་ཆུབ་ཀྱི་སེམས་ཀྱི་སེམས་ལ་བློ་སྦྱང་ནས་ཆོས་ཟབ་མོ་ལ་ཡིད་ཆེས་པ་ཞིག་མེད་ན། སྲུང་སྡོམ་དག་པ་གཅིག་པུས་གང་ཡང་མི་ཕྱིན་པར་འདུག་གསུངས་པས། ཟབ་མོའི་ཆོས་སྟོན་པའི་གང་ཟག་ལ་མོས་གུས་བྱ་གལ་ཆེ་སྟེ། བློ་ཆུང་བའི་སྐྱོན་གྱིས་མ་གུས་ཀྱང་སྐུར་བ་འདེབས་པར་མི་བྱ་བར་གནོད་པ་བྱ་བའི་བདག །གནོད་པར་བྱེད་པའི་དགྲ། གནོད་པ་ཉིད་མ་གྲུབ་པ་ཤེས་པར་བྱས་ལ། སྤྱོད་འཇུག་ལས། དེ་ལྟར་སྟོང་པའི་དངོས་རྣམས་ལ། །ཐོབ་པ་ཅི་ཡོད་ཤོར་ཅི་ཡོད། །ཅེས་པ་ལྟར་ཤེས་པར་བྱ་དགོས་ཏེ། བཟོད་པའི་ཕན་ཡོན་ཕྱི་མ་དགྲ་ཉུང་བ། ཚེ་འདིར་དགྲ་ཉུང༌། གཉེན་གྱིས་བཀུར་བ། རང་སེམས་མི་འཁྲུག་པ་སོགས་དང༌། ཇི་སྐད་དུ། བཟོད་པ་གཟུགས་བཟང་དམ་པ་རྒྱ་ཆེན་ཐོབ་གྱུར་ཏེ། །གསེར་མདོག་སྡུག་ཅིང་འགྲོ་བས་ལྟ་བའི་འོས་སུ་འགྱུར། །ཞེས་དང༌།འཇིག་རྟེན་གསུམ་གྱི་མགོན་པོས། རང་གཞན་ཐམས་ཅད་གདོད་ནས་ཆོས་ཀྱི་སྐུ། །སངས་རྒྱས་ཡོན་ཏན་ཀུན་དང་ལྡན་གྱུར་པ། །ཐོས་ན་མི་སྐྲག་ཉམས་སུ་ལེན་གྱུར་ཏེ། །ཤིན་ཏུ་མྱུར་བས་བྱང་ཆུབ་ཐོབ་པར་ཤོག །ཅེས་གསུངས་པ་ལྟར་རོ།

༑ བརྩོན་འགྲུས་ནི། དམིགས་པ་དགེ་བ་ལ་དམིགས་ནས་རྣམ་པ་མངོན་པར་སྤྲོ་བ་བརྩོན་འགྲུས་ཀྱི་ངོ་བོ་ཡིན། སྤྱོད་འཇུག་ལས། བརྩོན་གང་དགེ་ལ་སྤྲོ་བའོ། ཞེས་གསུངས། དེ་ལ་དབྱེ་ན། གོ་ཆའི་བརྩོན་འགྲུས།སྦྱོར་བའི་བརྩོན་འགྲུས། ཆོག་པར་མི་འཛིན་པའི་བརྩོན་འགྲུས་བཅས་གསུམ། དང་པོ་གོ་ཆའི་བརྩོན་འགྲུས་ལ། སྔོན་རྒྱལ་བ་གོང་མ་རྣམས་ཀྱིས་སྒྲུབ་པ་ལས་རང་རེའི་མི་ནུས་བསམ་སྒྱིད་ལུགས་མི་བྱ་བར། ཁོང་རྣམ་པས་དེ་ལྟར་མཛད་ནས་གྲུབ་པ་ཐོབ་འདུགང་ཡང་དེའི་རྗེས་འཇུག་ཡིན་པས་དེ་ལྷག་མ་བྱུང་ན་ཡང་དེ་ལྟར་བྱ་དགོས་སྙམ་གོ་ཆ་བསྒོ་དགོས། ཚེ་འདི་ཡི་ཆེད་དུ་ཉི་མ་དང་ཟླ་བའི་ནང་དུ་འགྲོ་བ་ལ་ལོ་མང་བརྩོན་ནས་འབྲས་བུ་འབྱིན་ནུས་པ་ལ། སངས་རྒྱས་ཀྱི་ས་ལ་ཅི་སྟེ་མི་བརྩོན། དལ་འབྱོར་གྱི་ལུས་རྟེན་ཐོབ། རྒྱུད་ལྡན་བླ་མ་མཇལ། ཆོས་སྒྲུབ་ཏུ་ཡོད་པའི་སྐབས་འདིར་ཚེ་ལུས་གཅིག་ལ་སངས་རྒྱས་པ་ཞིག་བྱ་སྙམ་དགོས།

སྦྱོར་བའི་བརྩོན་འགྲུས་ནི། སྙོམ་ལས་དང་ལེ་ལོའི་དབང་དུ་མི་གཏོང་བ་ད་ལྟ་དྲན་མ་ཐག་པང་དུ་སྦྲུལ་ཡོང་བ་ལྟར་ཉིན་མཚན་དལ་མེད་འབྲལ་བ་མེད་པ་བྱང་ཆུབ་ཕྱོགས་ལ་སྦྱོར་བའི་བརྩོན་འགྲུས་བསྐྱེད་དགོས་ཏེ། འབྲི་གུང་སྤྱན་སྔ་གྲགས་འབྱུང་གི་སློབ་མ་རྒྱལ་བ་ཡང་སྒོམ་པས། སྙིགས་མའི་ཚེ་ལ་སྐྱིད་ལོང་མེད། སྡོད་མེད་ཀྱི་ནམ་ཟླ་ཡུད་ཀྱིས་འགྲོ། སྐྱོ་མེད་ཀྱི་ཤེས་པ་ཡུལ་ཕྱིར་འཆོར། འཁྲུལ་པའི་སྣང་བ་འབྲིད་ལ་མཁས། །ལྟ་སྤྱོད་ཀྱི་ཤོམ་ར་བྱེད་བྱེད་ནས། །དལ་འབྱོར་གྱི་ཚེ་ཞབས་ཟད་ཉན་ཡོད། །ད་ཚེ་འདིའི་བློ་སྣ་བཏུང་ནས་ནི། །རྩེ་གཅིག་སྒྲུབ་པས་ཉམས་སུ་ལོངས།ཞེས་གསུངས་པ་ལྟར། མི་རྟག་པའི་སྐུལ་མ་བཏབ་སྟེ། ཕྱི་བཤོལ་དབང་དུ་སྐད་ཅིག་ཀྱང་མི་བཏང་བར་འཕྲལ་འཕྲལ་དམ་ཆོས་དགོས་པ་ཡིན། ཞི་བ་ལྷས། གཡུལ་དུ་རལ་གྲི་ལྷུང་གྱུར་ན། འཇིགས་པས་མྱུར་དུ་ལེན་པ་ལྟར། །དེ་བཞིན་དྲན་པའི་མཚོན་ཤོར་ན། །དམྱལ་བའི་འཇིགས་དྲན་མྱུར་དུ་བླང༌། ཞེས་པ་ལྟར་རོ། །ཆོག་པར་མི་འཛིན་པའི་བརྩོན་འགྲུས་ནི། །ཆོས་སྒྲུབ་པའི་དཀའ་ཐུབ་དང་ཕྱིན་དྲུག་སོགས་རེས་འཇོག་འདི་ཙམ་ཆོག་པར་མི་འཛིན་པ་སངས་རྒྱས་མ་ཐོབ་བར་དུ་སྤང་བྱ་རིམ་གྱིས་སྤང༌། རྟོགས་བྱ་རིམ་གྱིས་རྟོགས་དགོས་པས་རྒྱུན་མ་ཆད་པར་འབད་དགོས། ཞི་བ་ལྷས། ཡུངས་མར་བསྐངས་བའི་སྣོད་བསྐུར་བ། །རལ་གྲི་ཐོགས་པ་དྲུང་བསྡད་དེ། །བོ་ན་གསོད་སྡིག་འཇིགས་པ་ལྟར། །བརྟུལ་ཞུགས་ཅན་གྱིས་དེ་ལྟར་བསྒྲིམ། །ཞེས་པ་ལྟར་མ་ཡེང་བར་འབད། དྲན་པ་ཉེར་བཞག་ལས།གལ་ཏེ་ལེ་ལོ་གཅིག་ཡོད་པ། །དེ་ལ་ཆོས་ཀུན་མེད་པ་ཡིན། །ཞེས་གསུངས། ཤེས་རབ་ཡོད་ཀྱང་བརྩོན་འགྲུས་མེད་ན་ཆོས་པ་ཐ་མ་ཞིག་ལས་མི་ཡོང་བས་དེས་ན་དུས་དང་གནས་སྐབས་ཐམས་ཅད་དུ། ལྟོ་ཚད་ལ་ཕབ། གཉིད་སྲང་ལ་བཅུར། རིག་པ་གཞུ་ལ་དྲངས་ནས་ཐང་ལྷོད་མེད་པའི་བརྩོན་འགྲུས་གཞུ་བརྡུང་བ་ལྟ་བུ་མེད་ན། དལ་ཁོམ་རེས་མོས་ཆོས་ཀྱིས་གར་ཡང་མི་ཕྱིན་པས། ཡེང་མེད་དྲན་པའི་བརྩོན་འགྲུས་དགོས་ཏེ། ཇོ་བོ་རྗེས། ལེ་ལོའི་དབང་གིས་ད་དུང་ལུས་པས་བསྒྲུབ་པའི་བརྩོན་འགྲུས་མེ་ལྟར་སྦོར། །ཞེས་དང༌། སྐྱོབ་པ་འཇིག་རྟེན་གསུམ་མགོན་གྱིས། ཉེས་ཚོགས་ལྟ་བས་རང་གཞན་ཐམས་ཅད་ཀུན། །བྱ་དང་བྱེད་པའི་རྩོལ་བས་གཡེང་བ་ལ། །བྱར་མེད་རྩོལ་དང་བྲལ་བའི་བརྩོན་འགྲུས་ཀྱིས། །ལྷུན་གྲུབ་སྤྲོས་དང་བྲལ་བར་གནས་གྱུར་ཅིག །ཅེས་གསུངས་ལ། ཕན་ཡོན་ནི། སྡུད་པ་ལས། བརྩོན་འགྲུས་ཀྱིས་ནི་དཀར་པོའི་ཡོན་ཏན་འགྲིབ་མི་འགྱུར། ཡེ་ཤེས་མཐའ་ཡས་རྒྱལ་བའི་བང་མཛོད་རྙེད་པར་འགྱུར། ཞེས་སོ།

༈ བསམ་གཏན་ནི། དམིགས་པ་ལས་གཞན་དུ་མ་གཡེང་བར་དགེ་སེམས་རྩེ་གཅིག་པ་ནི་བསམ་གཏན་གྱི་ངོ་བོ་ཡིན། མདོ་སྡེ་རྒྱན་ལས། སེམས་ནི་ནང་དུ་གནས་པ་དང༌། ཞེས་དང༌། འཇུག་པ་ལས། བསམ་གཏན་སྡུད་པའི་མཚན་ཉིད་ཅན། ཞེས་གསུངས། དེ་ལ་དབྱེ་ན་གསུམ། གང་ལ་མཉམ་པར་བཞག་ན་ལུས་སེམས་ཤིན་སྦྱང་བསྐྱེད་པའི་བསམ་གཏན་ནི་མཐོང་ཆོས་བདེར་གནས་ཀྱི་བསམ་གཏན། རང་སྣོད་རུང་མངོན་ཤེས་སོགས་ཐུན་མོང་བའི་ཡོན་ཏན་བསྒྲུབ་པ་ནི་ཡོན་ཏན་སྒྲུབ་པའི་བསམ་གཏན། སེམས་ཅན་གྱི་དོན་ཁ་ན་མ་ཐོ་བ་མེད་པ་ཇི་ལྟར་རིགས་པ་བསམ་གཏན་གྱི་མཐུས་སྒྲུབ་པ་ནི་སེམས་ཅན་དོན་བྱེད་ཀྱི་བསམ་གཏན་ཏེ། འདི་གསུམ་བྱེད་ལས་ཀྱི་སྒོ་ནས་དབྱེ་བ་ཡིན། ཐོག་མར་བསམ་གཏན་བསྒྲུབ་པ་ལ་འདུ་འཛི་སྤངས་ནས་དབེན་པ་བསྟེན་དགོས། དེའང་ལུས་འདུ་འཛིས་དབེན། སེམས་རྣམ་རྟོག་ལས་དབེན་པ་གཉིས་བསྟེན་དགོས་ཏེ། རས་པ་ཞི་བ་འོད་ཀྱིས། རང་ཉིད་གཅིག་པུར་སངས་རྒྱས་ཀྱི་ངང༌། །ཆོས་མཐུན་གྲོགས་པོ་དགེ་སྦྱོར་གྱི་རྟེན། །གསུམ་བཞི་ཕན་ཆད་ཆགས་སྡང་གི་རྒྱུ། །བདག་དེས་ཀྱང་གཅིག་པུར་སྡོད་པ་ཞིག་ལགས། །གསུངས་པ་ལྟར་ལུས་འདུ་འཛི་ལས་དབེན་པ་དང༌། བསམ་རྒྱུ་དྲན་རྒྱུ་སྒྲུབ་རྒྱུ་ཆོས་ལས་མེད་པ་ཞིག་འཇིག་རྟེན་ཚེ་འདིའི་བྱ་བཞག་ཐམས་ཅད་ལིང་གིས་བློས་བཏང་བ་སེམས་འདུ་འཛིས་དབེན་པ་སྟེ་དེ་གཉིས་ཐུན་མོང་ཐེག་པའི་དབེན་པ། ཐུན་མིན་བྱང་ཆུབ་སེམས་པས་རང་འདོད་ཡིད་བྱེད་ཀྱི་བསམ་པ་ལས་དབེན་དགོས་ཏེ། སྡུད་པ་ལས། ཇི་ལྟར་དཔག་ཚད་ལྔ་བརྒྱ་ཡོད་པའི་རི་ཡི་སུལ། སྦྲུལ་གྱིས་གང་བར་ལོ་མང་བྱེ་བ་གནས་བྱེད་ན། །དབེན་པ་འདི་མི་ཤེས་པའི་བྱང་ཆུབ་སེམས་དཔའ་ནི། ལྷག་པའི་ང་རྒྱལ་རྙེད་དེ་འདྲེ་བར་གནས་པ་ཡིན། ཞེས་གསུངས་པས་སེམས་ཅན་རྣམས་རྣམ་གཡེང་འདུ་འཛི་གསོག་སྲུང་དབང་དུ་ཤོར་ན་ཆུ་སྲོལ་དུ་མ་ཆུག་པའམ། རྟ་རྒོད་སྒ་མེད་ཞོན་པ་ལྟར་རང་སྡུག་ཅིང་སོ་མི་གསོད། གཞན་སྡུག་ཅིང་སོ་མི་གསོད་པ་ལ་སྦྱོར། དེའི་སྟོབས་ཀྱིས་སེམས་ཕྱིན་ཅི་ལོག་སྣ་ཚོགས་ལ་འཇུག་སྙིང་འདོད་ཅིང་ཕུང་དཀྲོལ་སྣ་ཚོགས་སྤྱོད་ནས་འཆི་ཚེ་འགྱོད་དགོས་པར་འགྱུར་ཏེ། སྤྱོད་འཇུག་ལས། སེམས་ནི་རྣམ་པར་གཡེང་བའི་མི། །ཉོན་མོངས་མཆེ་བའི་ཕྲག་ན་གནས། །ཅེས་གསུངས་པས་ལུས་སེམས་འདུ་འཛི་ལས་དབེན་པ་གལ་ཆེ། ཚེ་འདིའི་ལོངས་སྤྱོད་ལ་ཆགས་ན། སྤྱོད་འཇུག་ལས། དེ་ལ་སེམས་པ་འབའ་ཞིག་གིས། །ཚེ་འདིར་དོན་མེད་འདའ་བར་འགྱུར། །རྟག་པ་མེད་པའི་མཛའ་བཤེས་ཀྱིས། །གཡུང་དྲུང་ཆོས་ཀྱང་འཇིག་པར་བྱེད། །ཅེས་གསུངས། དེ་བཞིན་དུ་ཚེ་འདི་ཁོ་ན་དོན་གཉེར་གྱི་བྱིས་པའི་གྲོགས་པོ་ལ་ནི་ཕར་ཕན་བྱས་ན་ཚུར་གནོད་བྱེད། ཇི་ལྟར་བྱས་ན་མགུ་བའི་དུས་མེད། ཁོ་ལས་ལྷག་ན་ཕྲག་དོག་བྱེད། ཞན་ན་ཁྱད་དུ་གསོད། ཇི་ཙམ་འགྲོགས་བཞིན་མི་དགེ་འཕེལ་ཞིང་དགེ་བ་འགྲིབ། དགྲ་འདུལ་གཉེན་སྐྱོང་ལ་ཟད་མཐའ་མེད་པས་ཕ་ཡུལ་རྒྱབ་ཏུ་བསྐྱུར། མི་ཡུལ་དང་དུ་ལེན། གནས་བྲག་རྩ་རུ་སྡོད། གྲོགས་རི་དྭགས་དང་འགྲོགས། བབ་ལུས་སེམས་ལ་བསྐུར། གྱོང་ལྟོ་གོས་གཏམ་གསུམ་ལ་གཏད། མི་མེད་ལོང་སྟོང་དུ་མི་ཚེ་བསྐྱལ། མི་གྲལ་ནས་བུད། ཁྱི་གྲལ་དུ་སྙེགས། ལྷ་གྲལ་དེ་ཐོབ་པ་ཞིག་དགོས་ཏེ། རྗེ་མི་ལས། མི་མེད་ལུང་པའི་བྲག་ཕུག་ན། །སྐྱོ་ཆད་དེ་བ་ལ་སང་དུས་མེད། །བླ་མ་དུས་གསུམ་སངས་རྒྱས་ལ། །ཡིད་དུང་ངེ་བ་ལ་འབྲལ་བ་མེད། །ཅེས་གསུངས་པ་ལྟར། ཡིད་སྐྱོ་བའི་གནས་སུ་བསམ་གཏན་འཁོར་ཟེར་བས། ངེས་འབྱུང་དང་སྐྱོ་ཤས། བསམ་གཏན་དང༌། ཏིང་འཛིན་སོགས་ས་ལམ་གྱི་ཡོན་ཏན་ཐམས་ཅད་རང་ཤུགས་ལ་སྐྱེ་བ་ཡིན་པས་དེ་ལྟ་བུ་ལ་འབད། དེ་བས་ན་དབེན་པའི་རི་ཁྲོད་ནི། དགྲ་དང་གཉེན་མེད༌། ཆགས་སྡང་གི་སྒྲོག་ལས་གྲོལ། ཚོང་དང་སོ་ནམ་མེད། བྱིས་པའི་གྲོགས་དང་བྲལ། བྱ་དང་རི་དྭགས་འགྲོགས་ན་བདེ། ཆུ་དང་ལོ་མ་དཀའ་ཐུབ་ཀྱི་ཟས་དང་མཐུན། རིག་པ་ངང་གིས་དྭངས། ཏིང་ངེ་འཛིན་ཤུགས་ལ་འཕེལ་བའི་གནས་སུ་བསྡད་ན་ལྟ་ཅི་སྨོས། དེར་འགྲོ་བསམ་གོམ་པ་བདུན་བོར་ན་ཡང༌། བསྐལ་པ་གངྒའི་ཀླུང་གི་བྱེ་མ་སྙེད་ཕྱོགས་བཅུའི་སངས་རྒྱས་ལ་མཆོད་པ་བས་ཀྱང་ཕན་ཡོན་ཆེ་བ་མདོ་ལས་གསུངས། ཞི་བ་ལྷས། ནགས་ན་རི་དྭགས་བྱ་རྣམས་དང༌། །ཤིང་རྣམས་མི་སྙན་བརྗོད་མི་བྱེད། །འགྲོགས་ན་བདེ་བ་དེ་དག་དང༌། །ནམ་ཞིག་ལྷན་ཅིག་གནས་པར་འགྱུར། །ཞེས་དབེན་པའི་གནས་སུ་སླེབས་པ་ཙམ་གྱིས་ཆགས་སྡང་ཉོན་མོངས་རྣམས་རང་ཤུགས་ལ་ཆུང་དུ་འགྲོ་ཞིང༌། ལམ་གྱི་ཡོན་ཏན་ཐམས་ཅད་རྒྱུད་ལ་སྐྱེ་སླ་བས་ན་དེ་ལྟར་གསུངས་པ་ཡིན། ཡུལ་འཁོར་སྐྱོང་གི་ཞུས་མདོ་ལས། སྔོན་གྱི་མི་མཆོག་དམ་པ་འོད་བྱེད་པ། ཀུན་ཀྱང་གོམས་པ་དམ་པ་བླ་མེད་པ། །འཚོལ་བའི་ཚེ་ན་སྤྱོད་ཡུལ་དགོན་པ་དགའ། །ཁྱོད་ཀྱང་དེ་ལྟར་སྤྱོད་པ་ལམ་དུ་ཕྱོགས། །དགོན་པར་གནས་ལ་རྟག་ཏུ་དགའ་བར་གྱིས། །སྐྱེ་བོ་སྙིང་དུ་སྡུག་པ་ཀུན་སྤོང་ལ། །ལུས་དང་སྲོག་ལ་སྲེད་པར་མ་བྱེད་པ། །བདེ་གཤེགས་ཡེ་ཤེས་རྒྱ་མཚོ་ཐོབ་པར་གྱིས། །ཞེས་དང༌། ཀླུ་སྒྲུབ་གཉིས་པ་འབྲི་གུང་པ་ཆེན་པོས། གཉིས་སུ་མེད་པའི་རི་བོ་ལ། །བདེ་བ་ཆེན་པོའི་ནགས་ཚལ་རྒྱས། །དྲན་པ་ཡེང་མེད་ཀྱི་རི་དྭགས་འཕྱོ། །བདེ་གསལ་མི་རྟོག་གི་རྩ་ཆུ་ཟ། །དགོན་པ་ཞིག་མཛད་ན་དེ་ན་མཛོད། །ཅེས་གསུངས་པ་ལྟར། གནས་དབེན་པ་ལ་མཉམ་པར་བཞག་དགོས། བྱིང་རྒོད་ཤས་ཆེ་ཆུང་དང་བསྟུན་པའི་གནས་མལ་བསྟེན་པ་དང་ཚ་གྲང་ཤས་ཆེ་ཆུང་དང་བསྟུན་པའི་ཁ་ཟས་བསྟེན་པ། ཞི་གནས་ཤས་ཆེ་ཆུང་དང་བསྟུན་པའི་ཐབས་ལ་བསྟེན་ནས། བསམ་གཏན་དངོས་ཉམས་སུ་ལེན་སྐབས། ལུས་གནད་རྣམ་སྣང་ཆོས་བདུན་དང་ལྡན་པ། སེམས་གནད་གང་དུའང་མི་རྟོགཅིར་ཡང་མི་འཛིན་པའི་ངང་ལ་མཉམ་པར་འཇོག་པ་ནི། བསམ་གཏན་ཕ་རོལ་ཕྱིན་པའི་ངོ་བོ་ཡིན་ཏེ། ཇོ་བོ་རྗེ་ཡིས། བསམ་གཏན་གྱི་མཆོག་བློ་མ་བཅོས་པ་ཡིན་ཞེས་གསུངས༌། དེ་ལ་ལང་གཤེགས་ལས། བྱིས་པ་ཉེར་སྤྱོད་བསམ་གཏན་དང༌། དོན་རབ་འབྱེད་པའི་བསམ་གཏན་དང༌། །དེ་བཞིན་གཤེགས་དགེའི་བསམ་གཏན་ནོ། ཞེས་གསུངས་པས་བྱིས་པ་ཉེར་སྤྱོད་ཀྱི་བསམ་གཏན་བདེ་གསལ་མི་རྟོག་པའི་ཉམས་ལ་ཞེན་ནས་དེ་ལ་ཆེད་གཉེར་ཉམས་ཞེན་དང་བཅས་སྒོམ་པའི་དུས་ཡིན། དོན་རབ་འབྱེད་པའི་བསམ་གཏན་ནི། ཉམས་ཞེན་དང་བྲལ་བསམ་གཏན་གྱི་རོ་མྱོང་མེད་ཀྱང་སྟོང་འཛིན་གཉེན་པོས་ཕྱོགས་ལ་ཞེན་ནས་སྒོམ་པའི་དུས་ཡིན། དེ་བཞིན་གཤེགས་དགེའི་བསམ་གཏན་ནི་སྟོང་འཛིན་གཉེན་པོས་བློ་དང་བྲལ་ཏེ་ཆོས་ཉིད་རྣམ་པར་མི་རྟོག་པའི་ཏིང་ངེ་འཛིན་ལ་གནས་པ་ཡིན། འཇིག་རྟེན་གསུམ་གྱི་མགོན་པོས། ཐམས་ཅད་མཁྱེན་པའི་བསླུ་བ་མེད་པའི་ཆོས། །རིགས་ཅན་རྣམས་ལ་ཕན་པ་གང་གསུངས་པ། །ཉོན་མོངས་རྣམ་རྟོག་མཐའ་དག་ཞི་བྱེད་པའི། །ཏིང་འཛིན་མཆོག་དེས་འགྲོ་ཀུན་རྒྱལ་གྱུར་ཅིག །ཅེས་གསུངས་སོ། །ཞིབ་པར་ཕྱག་ཆེན་ཞི་གནས་སྐབས་སུ་ཤེས་པར་བྱའོ། །

༈ ཤེས་རབ་ནི། བརྟག་བྱའི་ཆོས་ལ་ཡང་དག་པར་སོ་སོར་རྟོགས་པ་འམ་རྣམ་པར་འབྱེད་པ་ནི་ཤེས་རབ་ཀྱི་ངོ་བོ་ཡིན་ལ། དབྱེ་ན་འཁོར་བར་མི་ཆགས་པའི་རྒྱུ་ཀུན་རྫོབ་ལ་དམིགས་པའི་ཤེས་རབ། འཕགས་པའི་ཤེས་རབ་ཐོབ་པའི་རྒྱུ་དོན་དམ་གྱི་ཤེས་རབ། གཟུགས་སྐུ་ཐོབ་པའི་རྒྱུ་སེམས་ཅན་དོན་བྱེད་ཀྱི་ཤེས་རབ་བོ། ཀུན་རྫོབ་ཀྱི་ཤེས་རབ་འདུས་བྱས་དང༌། འདུས་མ་བྱས་ཀྱི་མཚན་ཉིད་དང་རྟེན་འབྲེལ་བཅུ་གཉིས་ལུགས་འབྱུང་ལྡོག་ལ་མཁས་པའོ། དོན་དམ་ཤེས་རབ་ཐོས་བསམ་བསྒོམ་གསུམ་གྱི་གོ་རྟོགས་གྲོལ་བའོ། སེམས་ཅན་དོན་བྱེད་ནི། ཤེས་རབ་མིག་གིས་འགྲོ་བའི་སྡུག་བསྔལ་མཐོང༌། དེ་སེལ་བའི་ཐབས་ལ་མཁས་མན་ངག་གིས་ལམ་སྣ་འདྲེན་པ་དང་སྨོན་ལམ་དམ་པ་མཁས་པའོ།

ཐོས་བསམ་སྒོམ་གསུམ་གྱི་ཤེས་རབ་གསུམ་ནི། ཐོས་པའི་ཤེས་རབ་ནི། མདོ་སྡེ་རྒྱན་ལས། རིག་པའི་གནས་ལྔ་དག་ལ་མཁས་པར་མ་སྦྱང་ན། །འཕགས་མཆོག་གིས་ཀྱང་ཐམས་ཅད་མཁྱེན་ཉིད་མི་འགྱུར་ཏེ།དེ་ལྟ་བས་ན་གཞན་དག་ཚར་གཅོད་རྗེས་བཟུང་དང༌། །བདག་ཉིད་ཀུན་ཤེས་བྱ་ཕྱིར་དེ་ལ་དེ་བརྩོན་བྱ། ཞེས་གསུངས་པ་ལྟར། དང་པོ་ཐོས་པ་གལ་ཆེ། ས་པཎ་གྱིས། སྒོམ་ན་ཐོས་པ་མི་དགོས་ཞེས། བླུན་པོ་བློ་རྒྱ་ཆུང་ངུས་སྨྲ། །ཐོས་པ་མེད་པའི་སྒོམ་པ་ཙམ། །འབད་ཀྱང་དུད་འགྲོ་སྒྲུབ་ཐབས་ཡིན། །རྒྱུ་འབྲས་བསླུ་བ་མེད་པ་འདི། །ཐམས་ཅད་མཁྱེན་པའི་ཁྱད་ཆོས་ཡིན། །མ་བསླབས་པ་ལ་ཀུན་མཁྱེན་དུ། །འགྲོ་ན་རྒྱུ་འབྲས་ག་ལ་བདེན། །ཞེས་གསུངས་པས། སྒོམ་ནས་སྒྲུབ་པའི་བསྟན་པ་མ་ནོར་བར་འཛིན་པ་ལ་ལུང་གི་བསྟན་པ་མ་ནོར་བར་ཐོས་བསམ་བྱེད་པར་རག་ལས་པས་ཐོས་པ་དང་བསམ་པའི་སྒོ་ནས་ཉམས་ལེན་གྱི་གནད་གཞན་ལ་འདྲི་མི་དགོས་པར་རང་རྐྱང་ཐུབ་པར་ཞུན་མཐར་བཅད་དགོས་པ་ཡིན་ཏེ། ཀ་མ་ལ་ཤི་ལའི་སྒོམ་རིམ་བར་པ་ལས། གང་ཞིག་ཤེས་རབ་ཀྱིས་དངོས་པོའི་ངོ་བོ་ཉིད་སོ་སོར་བརྟགས་ནས་མི་བསྒོམ་གྱི། ཡིད་ལ་བྱེད་པ་ཡོངས་སུ་སྤང་བ་ཙམ་འབའ་ཞིག་སྒོམ་པར་བྱེད་པ་དེས་རྣམ་རྟོག་ནམ་ཡང་མི་བཟློག་ཅིང༌། ངོ་བོ་ཉིད་མེད་པ་ནམ་ཡང་རྟོགས་པར་མི་འགྱུར་ཏེ། ཤེས་རབ་ཀྱི་སྣང་བ་མེད་པའི་ཕྱིར་རོ། །འདི་ལྟར་ཡང་དག་པར་སོ་སོར་རྟོགས་པ་ཉིད་ལས་ཡང་དག་པ་ཇི་ལྟ་བ་བཞིན་དུ་ཤེས་པའི་མེ་བྱུང་ན་རྩུབ་ཤིང་རྩུབ་པའི་མེ་བཞིན་དུ་རྟོག་པའི་ཤིང་བསྲེག་གོ་ཞེས་བཅོམ་ལྡན་འདས་ཀྱིས་བཀའ་བསྩལ་ཏོ། །ཞེས་གསུངས་པས་ཇི་ཙམ་སྒོམ་པ་དེ་ཙམ་དུ་ཆོས་ཤེས་པ་ཇེ་ཆེར་འགྲོ་བ་ཞིག་དགོས། དད་པ་བག་རེ་ཡོད་ཤེས་རབ་མེད་ན། ངུ་བའི་ཁ་ལ་ལྟས་ན་ངུ་བྲོ། རྒོད་པའི་ཁ་ལ་བལྟས་ན་རྒོད་བྲོ། ཆུ་སྣ་བཞིན་དུ་གར་ཁྲིད་ཅི་ཟེར་ལ་བདེན་པར་འཛིན་ནས་ཚུགས་མི་ཐུབ་བོ། །ཇོ་བོ་རྗེས། འབྲོམ། ཆོས་ལུགས་མང་ཡང་རང་ལུགས་བཟུང༌། །ལུགས་ལ་མ་ཞེན་གཞན་ལའང་སློབ། །གཞན་ལུགས་དག་ལ་སྒྲོ་བསྐུར་སྤོང༌། །ཐམས་ཅད་སློབ་ལ་གཅིག་ཏུ་སྒྲིལ། །ཞེས་གསུངས་པས་ཐོས་པའི་ཤེས་རབ་ཀྱིས་ཆོས་ཐམས་ཅད་ཀྱི་གནས་ལུགས་ཚིག་ཙམ་དུ་གོ །

བསམ་པའི་ཤེས་རབ་ནི། ཐོས་པ་ཙམ་དུ་མི་བཞག་པར་རང་རྒྱུད་ལ་གཤར་སྦྱང་བྱས་ཏེ་རྟོག་དཔྱོད་དང་རིག་པའི་སྒོ་ནས་ཐོས་དོན་འཁྲུལ་མ་འཁྲུལ་ལེགས་པར་བསམ་གཞིག་བྱས་ནས་གཏན་ལ་ཕབ།མ་ཤེས་པ་འདྲི་ཞིང་མ་འཁྲུལ་བའི་དོན་ལ་བསམ་པའོ། །བསམ་པའི་ཤེས་རབ་ཀྱིས་གནས་ལུགས་དོན་གོ་བའོ།

སྒོམ་པའི་ཤེས་རབ་ནི། ཤེས་ནས་ཉམས་སུ་བླང་སྟེ་གནས་ལུགས་ཀྱི་དོན་མ་ནོར་བ་རང་རྒྱུད་ལ་སྐྱེས་ནས། ཡིན་མིན་གྱི་སྒྲོག་ལས་གྲོལ་ཏེ་གནས་ལུགས་རང་ཞལ་མཐོང་བ་དེ་ཡིན་ཏེ། བདེ་གཤེགས་ཕག་མོ་གྲུ་པས། ཐོས་བསམ་ཤེས་རབ་སྒྲོན་མེ་དེ། །གོ་བའི་ཡུལ་དུ་མཚར་ཆེ་ཡང༌། །སྒོམ་སྒྲུབ་མ་བྱས་བྱང་ཆུབ་ཀྱི། །སྨྱུ་གུ་ཆོས་བརྒྱད་ཐན་པས་ཚིག །ཅེས་གསུངས་པས། སྒོམ་བསྒྲུབ་བྱ་བ་གལ་ཆེ། འཕགས་པ་ཀླུ་སྒྲུབ་ཀྱིས། ཤེས་རབ་རྒྱས་པར་བྱེད་པ་ཐོས་པ་སྟེ། དེ་དང་བསམ་པ་གཉིས་པོ་ཡོད་གྱུར་ན། དེ་ལས་སྒོམ་པ་ལ་ནི་རབ་ཏུ་སྤྱོད། དེས་ན་དངོས་གྲུབ་བླ་ན་མེད་པ་འབྱུང༌། ཞེས་གསུངས།

མན་ངག་རིན་ཆེན་སྤུང་པ་ནས། དེ་ལ་བསྒོམ་པས་སེམས་གནས་པའི་ཞི་བདེ་སྐྱེས་པ་ནི་ཞི་གནས། དེ་ལ་བསྒོམ་བྱ་སྒོམ་བྱེད་བསྒོམ་པ་གསུམ་རང་བཞིན་མེད་པར་རྟོགས་པ་ལྷག་མཐོང་ཡིན་ནོ་ཞེས་གསུངས་སོ། སྒམ་པོ་པས། ཞི་གནས་ནི་ཡང་དག་པའི་ཏིང་ངེ་འཛིན་ལ་བརྟེན་ནས་སེམས་ལ་སེམས་འཇོག་པ་དེའོ། ལྷག་མཐོང་ནི་དེའི་རྗེས་ལ་བྱ་བ་དང་བྱ་བ་མ་ཡིན་པར་ཤེས་པའི་ཆོས་རབ་རྣམ་པར་འབྱེད་པར་དེའོ། ཞེས་གསུངས

དེ་ཡང་དང་པོ་ཐོས་བསམ་གྱི་སྒྲོ་འདོགས་བཅད་ནས་སྒོམ་པ་ཉམས་སུ་ལེན་པའི་དུས་སུ་འདི་ལྟར་སྣང་བ་ཐམས་ཅད་དངོས་པོ་མེད་པ་སྟོང་གཟུགས་སྒྱུ་མའི་ཚུལ་དུ་བལྟས་པས་ཡུལ་སྣང་རྫུན་པའི་རང་བཞིན་དུ་གོ །དེ་ལྟར་སྣང་མཁན་ཡུལ་ཅན་སེམས་ཀྱི་གཤིས་སམ་བབས་ཀྱི་གནས་ལུགས་ལ་བརྟགས་པས་ཡུལ་སྣང་མ་འགག་པ་ཡུལ་གྱི་འཛིན་རྟོག་ཞི། ཆོས་ཉིད་སྟོང་གསལ་མཐའ་དབུས་མེད་པ་ནམ་མཁའ་ལྟ་བུར་རྟོགས་པའི་ངང་ལ་འཇོག་པ་ནི་ཤེས་རབ་ཀྱི་ཕ་རོལ་དུ་ཕྱིན་པ་སྟེ། སྒྲ་ཅན་འཛིན་གྱིས། སྨྲ་བསམ་བརྗོད་མེདཤེས་རབ་ཕ་རོལ་ཕྱིན། །མ་སྐྱེས་མི་འགག་ནམ་མཁའི་ངོ་བོ་ཉིད། །སོ་སོ་རང་རིག་ཡེ་ཤེས་སྤྱོད་ཡུལ་བ། །དུས་གསུམ་རྒྱལ་བའི་ཡུམ་ལ་ཕྱག་འཚལ་ལོ། །ཞེས་གསུངས། ཀ་མ་ལ་ཤྲཱི་ལས་བསྒོམ་རིམ་ཐ་མ་ལས། རྣལ་འབྱོར་པས་ཡེ་ཤེས་ཀྱི་མིག་ཕྱེ་ལ་ཤེས་རབ་ཀྱི་མཚོན་གྱིས་ཉོན་མོངས་པའི་དགྲ་རྣམས་ཕམ་པར་བྱས་ཏེ་འཇིགས་པ་མེད་པར་གནས་པར་བྱ་ཡི། མི་སྡར་མ་བཞིན་མིག་བཙུམ་པར་མི་བྱའོ་ཞེས་གསུངས་པ་དང༌། དེ་ཡང་བདེ་གཤེགས་ཕག་མོ་གྲུ་པས། སྒོམ་བྱུང་ཤེས་རབ་མ་སྐྱེས་ན། །ཡིན་ལུགས་མཁས་ཀྱང་དོན་མ་རྟོགས། །ཐ་སྙད་ཚིག་གི་ཐང་མ་དེ། །ཡིད་ཀྱི་ཡུལ་དུ་རྒྱ་ཆེ་ཡང༌། །ལག་ལེན་ཉམས་མྱོང་འཕྲང་ལ་སྡུག །སྨྲ་མཁས་ལྕེ་བདེའི་ལྟ་བ་ཡིན། །ཞེས་གསུངས་པ་ལྟར། དོན་དམ་པ་སྒོམ་བྱུང་གིས་རྟོགས་དགོས་པས། དེ་ཡང་ཕྱག་རྒྱ་ཆེན་པོའི་སྐབས་སུ་རྟོགས་པར་བགྱི་བ་སྟེ། སྐྱོབ་པ་འཇིག་རྟེན་གསུམ་གྱི་མགོན་པོས། འཁོར་དང་མྱ་ངན་འདས་པའི་ཆོས་རྣམས་གང༌། །གདོད་ནས་ཞི་ཞིང་མ་སྐྱེས་བློ་ལས་འདས། །ཆོས་ཀུན་ཤེས་རབ་ཕ་རོལ་ཕྱིན་པ་ཡིས། །རང་གཞན་སྤྲོས་པའི་མཐའ་དང་བྲལ་བར་ཤོག །ཅེས་གསུངས། བསྒོམ་པའི་ཤེས་རབ་ཀྱིས་གནས་ལུགས་སྟོང་པའི་ངང་དུ་གྲོལ་བའོ།།

སྡུད་པ་ལས། ཤེས་རབ་ཕ་རོལ་ཕྱིན་ལ་བསླབ་པར་བྱས་རྣམས་ཀྱིས། །ཕ་རོལ་ཕྱིན་པ་ཐམས་ཅད་འདིར་ནི་འདུས་པར་གསུངས། །ཞེས་གསུངས།

སྦྱིན་པ་ཡོད་ན་མ་ཆགས་པའི་རྒྱུ་ལས་ཚུལ་ཁྲིམས་སྐྱེ། ཚུལ་ཁྲིམས་ཡོད་ན་ཉེས་སྤྱོད་བསྡོམ་པའི་རྒྱུ་ཡིས་བཟོད་པ་སྐྱེ། བཟོད་པ་ཡོད་ན་དཀའ་བར་མི་སྐྱོ་བའི་རྒྱུ་ལས་བརྩོན་འགྲུས་སྐྱེ། བརྩོན་འགྲུས་ཡོད་ན་འབད་བརྩོན་རྒྱུ་ལས་བསམ་གཏན་སྐྱེ། བསམ་གཏན་ཡོད་ན་ལུས་སེམས་ལས་སུ་རུང་བའི་རྒྱུ་ལས་ཤེས་རབ་སྐྱེ་བས་རིམ་ལ་ལྟོས་པའི་དབང་དུ་ཡིན་ལ། དེ་ཡང་ཕ་རོལ་དུ་ཕྱིན་པ་དྲུག་ཚོགས་གཉིས་ཀྱི་རང་བཞིན་ཅན་གོང་ནས་གོང་དུ་འཕེལ་བ་ནི་ཡལ་ག་ལྟ་བུའོ། །གཞན་ཡང་སྦྱིན་པ་དང༌། སྙན་པར་སྨྲ་བ་དང༌། དོན་སྤྱོད་པ་དང༌། དོན་མཐུན་པ་སྟེ། བསྡུ་བའི་དངོས་པོ་བཞིས་གདུལ་བྱ་དཔག་ཏུ་མེད་པའི་དོན་བྱེད་པ་ནི་ལོ་འདབ་རྒྱས་པ་ལྟ་བུའོ། །དེས་ལྷའི་མིག་དང༌། རྣ་བ་དང༌། གཞན་སེམས་ཤེས་པ་དང༌། འཆི་འཕོ་དང༌། སྐྱེ་བ་ཤེས་པ་དང༌། ཟག་པ་ཟད་དེ། མངོན་པར་ཤེས་པ་དྲུག་གི་མཐུ་ཐོབ་ནས་གདུལ་བྱའི་ཡིད་དགའ་ཞིང་འདུན་པར་བྱེད་པ་ནི་མེ་ཏོག་ལྟ་བུའོ། །དེ་ལྟར་གནས་སྐབས་སུ་བྱང་ཆུབ་སེམས་པའི་ཡོན་ཏན་ཚད་མེད་ཐོབ་ཅིང༌། མཐར་ཐུག་སྐུ་གསུམ་ཡེ་ཤེས་ལྔའི་བདག་ཉིད་རང་དང་གཞན་གྱི་དོན་ཕུན་སུམ་ཚོགས་པའི་བར་འཇིག་རྟེན་དང་འཇིག་རྟེན་ལས་འདས་པའི་དངོས་གྲུབ་གཉིས་ཀྱིས་བསྡུས་པ་ཐོབ་པ་ནི་འབྲས་བུ་ལྟ་བུའོ། །རྟོགས་ཤིང་ཐོབ་པར་བྱ་བའི་དོན་མ་ལུས་པ་ཡིན་པས་ནའམ། རང་གཞན་གྱི་དོན་ཐམས་ཅད་འབྱུང་བ་ཞེས་བྱའོ། །མདོ་སྡེ་རྒྱན་ལས། སངས་རྒྱས་ཚུལ་བཞིན་ཡིད་བྱེད་པ། །ཡལ་ག་རྒྱ་ཆེར་འཕེལ་བ་དང༌། །སྨོན་ལམ་རྒྱུ་ནི་མི་བཅད་པས། །ལོ་མ་འདོར་ལེན་རྣམ་པ་གཉིས། །གྲུབ་པ་དེ་ཕྱིར་མེ་ཏོག་དང༌། །འབྲས་བུ་དོན་བྱེད་ཤེས་པར་བྱ། །ཞེས་འབྱུང་ངོ༌། །མདོར་ན་རྗེ་མི་ལས། བདག་འཛིན་སྤངས་པའི་ཕ་རོལ་ན། །སྦྱིན་པ་བྱ་བ་ལོགས་ན་མེད། །གཡོ་སྒྱུ་སྤངས་པའི་ཕ་རོལ་ན། །ཚུལ་ཁྲིམས་བྱ་བ་ལོགས་ན་མེད། །དོན་ལ་མི་སྐྲག་ཕ་རོལ་ན། །བཟོད་པ་བྱ་བ་ལོགས་ན་མེད། །ཉམས་ལེན་འབྲལ་མེད་ཕ་རོལ་ན། །བརྩོན་འགྲུས་བྱ་བ་ལོགས་ན་མེད། །ངང་ལ་གནས་པའི་ཕ་རོལ་ན། །བསམ་གཏན་བྱ་བ་ལོགས་ན་མེད། །གནས་ལུགས་རྟོགས་པའི་ཕ་རོལ་ན། །ཤེས་རབ་བྱ་བ་ལོགས་ན་མེད། །བྱས་ཚད་ཆོས་ཀྱི་ཕ་རོལ་ན། །ཐབས་ཞེས་བྱ་བ་ལོགས་ན་མེད། །བདུད་བཞི་བཅོམ་པའི་ཕ་རོལ་ན། །སྟོབས་ཞེས་བྱ་བ་ལོགས་ན་མེད། །དོན་གཉིས་གྲུབ་པའི་ཕ་རོལ་ན། །སྨོན་ལམ་བྱ་བ་ལོགས་ན་མེད། །ཉོན་མོངས་རང་མཚང་རིག་པ་ན། །ཡེ་ཤེས་བྱ་བ་ལོགས་ན་མེད། །ཅེས་གསུངས།

བསྡུ་ན་ཕྱིན་དྲུག་གི་མཚན་ཉིད་ནི། བྱང་སེམས་ཀྱིས་སྒྲུབ་པའི་བསླབ་བྱ་གང་ཞིག ཁྱད་ཆོས་བཞི་དང་ལྡན་པའི་སྦྱིན་སོགས་དྲུག་གིས་བསྡུས་པའི་དགེ་བ་མཐའ་དག་བསྒྲུབ་པའི་སེམས་མཚུངས་ལྡན་དང་བཅས་པའོ། །ཁྱད་ཆོས་བཞི་ནི། རང་རང་གི་མི་མཐུན་ཕྱོགས་དང་བྲལ་བ། གྲོགས་འཁོར་གསུམ་མི་རྟོག་པའི་ཤེས་རབ་ཀྱིས་ཟིན་པ། བྱེད་ལས་གཞན་གྱི་འདོད་དོན་རྫོགས་པར་བྱེད་པ། དེ་ལྟར་བྱས་ནས་ཆོས་བསྟན་པས་གདུལ་བྱའི་རྒྱུད་ལ་བྱང་ཆུབ་གསུམ་གང་རུང་དུ་སྨིན་པར་བྱེད་པའོ། །ཡང་ཁུ་རྔོག་འབྲོམ་གསུམ་གྱིས། ཇོ་བོ་རྗེ་ལ། ལམ་གྱི་ཆོས་ཐམས་ཅད་ཀྱི་མཆོག་གང་ལགས་ཞུས་པས། ཇོ་བོའི་ཞལ་ནས། མཁས་པའི་མཆོག་བདག་མེད་ཀྱི་དོན་རྟོགས་པ་ཡིན། བཙུན་པའི་མཆོག་སེམས་རྒྱུད་དུལ་བ་ཡིན། ཡོན་ཏན་གྱི་མཆོག་ཕན་སེམས་ཆེ་བ་ཡིན། གདམས་ངག་གི་མཆོག་རྟག་ཏུ་རང་སེམས་ལ་ལྟ་བ་ཡིན། །གཉེན་པོའི་མཆོག་གང་ཡང་རང་བཞིན་མེད་པར་ཤེས་པ་ཡིན། སྤྱོད་པའི་མཆོག་འཇིག་རྟེན་དང་མཐུན་པ་ཡིན། དངོས་གྲུབ་ཀྱི་མཆོག་ཉོན་མོངས་ཇེ་ཆུང་ལ་སོང་བ་ཡིན། གྲུབ་རྟགས་ཀྱི་མཆོག་འདོད་པ་ཇེ་ཆུང་ལ་སོང་བ་ཡིན། སྦྱིན་པའི་མཆོག་མ་ཆགས་པ་ཡིན། ཚུལ་ཁྲིམས་ཀྱི་མཆོག་སེམས་ཞི་བ་ཡིན། བཟོད་པའི་མཆོག་སེམས་དམན་ས་བཟུང་བ་ཡིན། བརྩོན་འགྲུས་ཀྱི་མཆོག་བྱ་བ་ཐོང་བ་ཡིན། བསམ་གཏན་གྱི་མཆོག་བློ་མ་བཅོས་པ་ཡིན། ཤེས་རབ་ཀྱི་མཆོག་གང་ལའང་དེར་འཛིན་མེད་པ་ཡིན། ཞེས་གསུངས༌། དེ་ལྟར་ཕ་རོལ་ཕྱིན་དྲུག་ལ་སོགས་པ་བྱང་ཆུབ་སེམས་དཔའི་གཞུང་ལམ་ཐམས་ཅད་མདོ་ཧྲིལ་གྱིས་དྲིལ་ན་སྟོང་ཉིད་སྙིང་རྗེའི་སྙིང་པོ་ཅན་ཞིག་ལ་འུབ་ཀྱིས་འདུས་པ་ཡིན་ཏེ། དཔལ་ས་ར་ཧ་པས། སྙིང་རྗེ་དང་བྲལ་སྟོང་པ་ཉིད་ལྟ་བ། །དེས་ནི་ལམ་མཆོག་རྙེད་པ་མ་ཡིན་ཏེ། །གལ་ཏེ་སྙིང་རྗེ་འབའ་ཞིག་སྒོམ་ན་ཡང༌། །འཁོར་བ་འདིར་གནས་ཐར་པ་ཡོད་དམ་ཅི། །གང་ལ་གཉིས་པོ་ཡོད་པར་གྱུར་པ་དེ། །སྲིད་པར་མི་གནས་མྱ་ངན་འདས་མི་གནས། །ཞེས་གསུངས་པས།སྲིད་ཞི་གཉིས་ཀྱི་མཐའ་ལ་མི་གནས་པ་ནི། མི་གནས་པའི་མྱ་ངན་ལས་འདས་པ་རྫོགས་པའི་སངས་རྒྱས་ཀྱི་གོ་འཕང་ཡིན་ནོ། །དེ་བཞིན་དུ། མགོན་པོ་ཀླུ་སྒྲུབ་ཀྱིས་ཞལ་ནས། སྟོང་ཉིད་སྙིང་རྗེའི་སྙིང་པོ་ཅན། །བྱང་ཆུབ་སྒྲུབ་པ་ཁ་ཅིག་ལའོ། །ཞེས་གསུངས། འབྲོམ་སྟོན་པས་ཇོ་བོ་རྗེ་ལ། ཆོས་ཐམས་ཅད་ཀྱི་མཐར་ཐུག་པ་དེ་གང་ལགས་ཞུས་པས། ཆོས་ཐམས་ཅད་ཀྱི་མཐར་ཐུག་པ་དེ་སྟོང་ཉིད་སྙིང་རྗེའི་སྙིང་པོ་ཅན་ཡིན་གསུངས། དཔེར་ན་སྨན་དཀར་པོ་ཆིག་ཐུབ་བྱ་བ་ནད་ཐམས་ཅད་ཀྱི་གཉེན་པོར་འགྲོ་བ་ཞིག་ཡོད་པ་ཡིན། དཔེ་དེ་བཞིན་དུ་སྨན་དཀར་པོ་ཆིག་ཐུབ་ལྟ་བུ་ཆོས་ཉིད་སྟོང་པ་ཉིད་ཀྱི་དོན་རྟོགས་ན་ཉོན་མོངས་ཐམས་ཅད་ཀྱི་གཉེན་པོར་འགྲོ་བ་ཡིན་གསུངས། འོ་ན་སྟོང་ཉིད་རྟོགས་ཟེར་བ་ཀུན་གྱི་ཆགས་སྡང་ཁ་མ་བྲི་བར་གདའ་བ་ཅི་ལགས་ཞུས་པས། ཇོ་བོས། དེ་ཀུན་ཁ་སྟོང་དུ་སོང་བ་ཡིན། སྟོང་པ་ཉིད་ཀྱི་དོན་གཤའ་མར་རྟོགས་ན། ལུས་ངག་ཡིད་གསུམ་རས་བལ་རྡོག་པས་མནན་པའམ། ཕྱེ་ཐུག་ལ་ཟོ་མར་སྐྱུར་བ་བཞིན་དུ་འགྲོ། སློབ་དཔོན་ཨཱརྻ་དེ་ཝས། ཆོས་རྣམས་ཀུན་གྱི་གནས་ལུགས་སྟོང་པར་འདུག་གམ་མི་འདུག་སྙམ་ཐེ་ཚོམ་ཟོས་པ་ཙམ་གྱིས་ཀྱང་སྲིད་པ་ཧྲུལ་པོར་འགྲོ་བར་གསུངས། དེས་ན་སྟོང་པ་ཉིད་ཀྱི་དོན་ཕྱིན་ཅི་མ་ལོག་པ་ཞིག་རྟོགས་ན་སྨན་དཀར་པོ་ཆིག་ཐུབ་དང་མཚུངས་ཏེ་ལམ་གྱི་ཆོས་ཐམས་ཅད་དེའི་ཁོངས་སུ་ཡོད་གསུངས། སྟོང་པ་ཉིད་རྟོགས་པའི་ཁོངས་སུ་ལམ་གྱི་ཆོས་ཐམས་ཅད་ཇི་ལྟར་ཡོད་ཞུས་པས། ཇོ་བོས་ཞལ་ནས། ལམ་གྱི་ཆོས་ཐམས་ཅད་ཕ་རོལ་ཕྱིན་དྲུག་ཏུ་འདུས་ཏེ། སྟོང་པ་ཉིད་ཀྱི་དོན་ཕྱིན་ཅི་མ་ལོག་པ་ཞིག་རྟོགས་ན། ཕྱི་ནང་གི་དངོས་པོ་མཐའ་དག་ལ་ཞེ་འདོད་ཀྱི་འཛིན་ཆགས་མེད་པས་སྦྱིན་པའི་ཕ་རོལ་དུ་ཕྱིན་པ་རྒྱུན་ཆད་མེད་པར་ཡོད། འཛིན་ཆགས་མེད་པས་མི་དགེ་བའི་དྲི་མས་མ་གོས་པ་ཚུལ་ཁྲིམས་ཀྱི་ཕ་རོལ་དུ་ཕྱིན་པ་རྒྱུན་ཆད་མེད་པར་ཡོད། དེ་ལ་ང་དང་ང་ཡིར་འཛིན་པའི་ཁོང་ཁྲོ་མེད་པས། བཟོད་པའི་ཕ་རོལ་དུ་ཕྱིན་པ་རྒྱུན་ཆད་མེད་པར་ཡོད། དེ་རྟོགས་པའི་དོན་ལ་སེམས་མངོན་པར་སྤྲོ་བ་དང་ལྡན་པས་བརྩོན་འགྲུས་ཀྱི་ཕ་རོལ་དུ་ཕྱིན་པ་རྒྱུན་ཆད་མེད་པར་ཡོད། དེ་ལ་དངོས་པོར་འཛིན་པའི་གཡེང་བ་དང་བྲལ་བས་བསམ་གཏན་གྱི་ཕ་རོལ་དུ་ཕྱིན་པ་རྒྱུན་ཆད་མེད་པར་ཡོད། གང་ལའང་འཁོར་གསུམ་རྟོག་པའི་ཡིད་དང་བྲལ་བས་ཤེས་རབ་ཀྱི་ཕ་རོལ་དུ་ཕྱིན་པ་རྒྱུན་ཆད་མེད་པར་ཡོད་གསུངས། འོ་ན་དེ་རྟོགས་པ་ཞིག་ལ་སྟོང་པ་ཉིད་ཀྱི་ལྟ་སྒོམ་སྤྱོད་པ་ཁོ་ནས་འཚང་རྒྱ་བ་ལགས་སམ་ཞུས་པས་འདི་ལྟར་སྣང་ཚོད་གྲགས་ཚོད་ཐམས་ཅད་རང་གི་སེམས་ལས་མ་བྱུང་བ་མེད། སེམས་རིག་པ་དང་སྟོང་པ་གཉིས་མེད་དུ་རྟོགས་པ་དེ་ལྟ་བ་ཡིན། དེ་ལ་མ་ཡེང་དྲན་པ་རྒྱུན་ཆགས་སུ་གནས་པ་སྒོམ་པ་ཡིན། དེ་ཡི་ངང་ལ་སྒྱུ་མ་ལྟ་བུ་ཚོགས་གཉིས་གསོག་པ་དེ་སྤྱོད་པ་ཡིན། དེ་དེ་ལྟར་ཉམས་འོག་ཏུ་ཆུད་པ་ཞིག་ཡོད་ན་རྨི་ལམ་དུ་འོང༌། རྨི་ལམ་དུ་བྱུང་ན་འཆི་ཁར་འོང༌། འཆི་ཁར་བྱུང་ན་བར་དོར་འོང༌། བར་དོར་བྱུང་ན་མཆོག་གི་དངོས་གྲུབ་ཐོབ་ངེས་ཡིན་གསུངས། དེས་ན་མངོན་པར་རྫོགས་པར་འཚང་རྒྱ་བ་ལ་སྙིང་རྗེ་གཞུ་ལྟ་བུ་དང༌། ཤེས་རབ་མདའ་ལྟ་བུ། ཐབས་མཁས་པའི་སྐྱེས་བུ་འཕོང་སྐྱེན་པ་ལྟ་བུ་གསུམ་ཚོགས་དགོས་ཏེ། སློབ་དཔོན་ཙཎྜ་གོ་མིས། ཨེ་མ་ཧོ། བཅོམ་ལྡན་རབ་དགེས་ཐུགས་རྗེས་གཞུ་མོ་མངའ་བ་ཁྱོད་ལྟ་བུ་བཞུགས་ལགས་ཀྱང་ཞེས་བྱ་བ་དང༌། ཁྱད་པར་འཕགས་བསྟོད་ལས། ལྷ་ཆེན་ཁྲོས་པའི་མདའ་གཅིག་གིས། །གྲོང་ཁྱེར་སུམ་བརྩེགས་བསྲེགས་ཞེས་གདའ། །ཁྱོད་ཀྱི་ཡེ་ཤེས་མདའ་གཅིག་གིས། །ཉོན་མོངས་བག་ཆགས་དང་བཅས་བསྲེགས། ཅེས་གསུངས། དེས་ན་རྒྱལ་བས་གསུངས་པའི་ཆོས་ཐམས་ཅད་སྟོང་ཉིད་སྙིང་རྗེའི་་སྙིང་པོ་ཅན་འདི་རྒྱུད་ལ་སྐྱེ་བའི་ཐབས་སུ་གསུངས་པས། བྱང་ཆུབ་སེམས་རིན་པོ་ཆེ་འདི་དང་བྲལ་ན་ལྟ་སྒོམ་ཆོས་ཟབ་ཟབ་ཇི་འདྲ་ཡོད་ཀྱང་རྫོགས་པའི་སངས་རྒྱས་ཐོབ་པ་ལ་མི་ཕན། བསྐྱེད་རིམ་དང་རྫོགས་རིམ་གསང་སྔགས་ཉམས་ལེན་རྣམས་ཀྱང་བྱང་ཆུབ་སེམས་ཀྱིས་ཟིན་ན་སངས་རྒྱས་ཐོབ་པའི་རྒྱུར་འགྲོ་བ་ཡིན་ཀྱང༌། བྱང་ཆུབ་སེམས་དང་བྲལ་ན་མུ་སྟེགས་པའི་ལམ་དང་འདྲ། མུ་སྟེགས་པ་རྣམས་ལ་ལྟ་སྒོམ་སྔགས་བཟླས་རྩ་རླུང་སྒོམ་པ་རྒྱུ་འབྲས་སྤང་བླང་བྱེད་པ་སོགས་ཡོད། བྱང་སེམས་དང་བྲལ་བའི་ཆོ་ག་སོགས་ནུས་མཐུ་ག་ཚད་ཆེ་ན་ཡང་དེ་ལ་ཡ་མཚན་ཆེ་རྒྱུ་མེད་དེ། རྗེ་མི་ལས། གཉིས་མེད་རྟོགས་པ་མ་ཤར་ན། །ཐུན་མོངས་ཡོན་ཏན་ཡད་ཡུད་ཀུན། །རྒྱལ་འགོང་ཕྱི་པ་རྣམས་ལའང་ཡོད།དེ་ཡིས་གྲུབ་ཐོབ་ག་ལ་གཏུབ། །ཅེས་དང༌། བདེ་གཤེགས་ཕག་མོ་གྲུ་པས། ནུས་མཐུ་ཆེ་བའི་གང་ཟག་དེ། །གྲོང་ཆོག་གི་མུ་ན་བཏང་བ་ཡིན། །རྨི་ལམ་རྣོ་བའི་སྒོམ་ཆེན་དེ། །འདྲེ་རྒྱལ་འགོང་གི་འགུགས་ཁྲིད་བྱེད་པ་ཡིན། །ཞེས་གསུངས་པ་བཞིན་ཕྱི་རོལ་པ་ལ་ཐུན་མོང་ཡོན་ཏན་ཡོད་ཀྱང༌། ཡང་དག་པའི་སྐྱབས་འགྲོ་དང༌། སེམས་བསྐྱེད་གཉིས་མེད་པས་འཁོར་བ་ལས་ཐར་མི་ནུས་པ་ཡིན། ཁ་རག་སྒོམ་ཆུང་གི་ཞལ་ནས། སྐྱབས་འགྲོ་ནས་བཟུང་སྔགས་ཀྱི་བར་སྡོམ་པ་ཐམས་ཅད་བླངས་ཀྱང་འཇིག་རྟེན་པའི་ཆོས་ལ་བློ་མ་ལོག་ན་ཕན་མེད། དུས་རྒྱུན་དུ་ཆོས་འཆད་ཀྱང་རང་གི་ང་རྒྱལ་མ་ཞི་ན་ཕན་མེད། ཡར་བསྐྱེད་བཏོན་ཀྱང་སྐྱབས་འགྲོའི་ཆོས་གཞུགས་ཤོར་ན་ཕན་མེད། ཉིན་མཚན་མེད་པར་དགེ་སྦྱོར་ལ་འབད་ཀྱང་དཔེར་ན་དགུན་ཁའི་འཁྱག་རོམ་སྟེང་དུ་མཁར་བརྩེགས་དགུ་ཐོག་ཡོད་པ་ཞིག་བཞེངས་ཏེ། དེ་ལ་ཞལ་བ་དང་རི་མོ་ལ་སོགས་པའི་རྣམ་འགྱུར་བྱས་པ་དང་འདྲ་སྟེ་ཕུགས་སུ་སྙིང་པོ་ཅི་ཡང་མེད། དེས་ན་སྐྱབས་འགྲོ་སེམས་བསྐྱེད་གཉིས་པོ་འདི་ཆོས་ངན་པའམ།ལས་དང་པོ་པའི་ཆོས་ཡིན་སྙམ་དུ་གལ་ཆུང་མི་བྱེད་པར། ལམ་ཐམས་ཅད་ཀྱི་སྦྱོར་དངོས་རྗེས་གསུམ་འདི་ཡི་ཁོངས་སུ་རྫོགས་པ་ཞིག་བྱེད་དགོས་པས་བཟང་ངན་མཐོ་དམན་ཐམས་ཅད་ནས་འདི་ཁོ་ན་རྩལ་དུ་བཏོན་ནས་སྦྱང་བར་བྱེད་པ་གལ་ཆེའོ། །དེ་ལྟར་ཉམས་ལེན་གྱི་སྙིང་པོ་གནད་བསྡུ་མ་ཤེས་ན་ཤེས་ཤེས་གོ་གོ་རིག་རིག་མང་པོས་མི་ཕན་ཏེ། སྔོན་ཇོ་བོ་རྗེ་བོད་དུ་ཕེབས་པའི་སྐབས་ལོ་ཆེན་རིན་ཆེན་བཟང་པོས་གདན་དྲངས་པས། ཇོ་བོ་རྗེས། ལོ་ཙ་བ་ལ་ཆོས་གང་མཁྱེན་ནམ་དྲིས་པས་མ་མཁྱེན་པ་མེད་པ་ལྟར་འདུག་པས། ཇོ་བོ་མགུ་སྟེ་ངོ་མཚར་ཆེ། ཁྱེད་ལྟ་བུའི་མཁས་པ་བོད་ན་བཞུགས་བཞིན་དུ་ཁོ་བོ་བོད་དུ་འོང་མི་དགོས་པ་འདུག་གསུངས། སླར་ཡང་དེ་ཐམས་ཅད་སྟན་ཐོག་གཅིག་ཏུ་ཉམས་སུ་ཇི་ལྟར་ལེན་གསུངས་པས། རང་རང་གི་གཞུང་ནས་ཇི་ལྟར་བཤད་པ་ལྟར་ཉམས་སུ་ལེན་པ་ཡིན་ཞུས་པས། ཇོ་བོ་མ་དགྱེས་ཏེ། ལོ་ཙ་བ་རུལ། ང་བོད་ལ་འོང་དགོས་པར་འདུག་གསུངས། འོ་ན་ཇི་ལྟར་བྱེད་ཞུས་པས། ཆོས་ཐམས་ཅད་གནད་གཅིག་ཏུ་བསྡུ་ནས་ཉམས་སུ་ལེན་དགོས་པ་ཡིན་གསུངས། དེས་ན་ཐོས་བསམ་སྒོམ་གསུམ་གྱི་དོན་བླ་མའི་མན་ངག་གིས་སྟེང་དུ་ཉམས་ལེན་གྱི་གནད་དྲིལ་བ་དེ་མ་ཤེས་པས་ཐབས་མེད། གནད་ཤེས་ནས་ཉམས་སུ་མ་བླངས་ན་མི་ཕན་པས། རྗེ་མི་ལས། མི་ལྟོགས་པ་ལ་ཟན་གོ་བས་མི་ཕན་ཟ་དགོས་པ་ལྟར། ཆོས་ཤེས་པས་མི་ཕན་ཉམས་སུ་ལེན་དགོས། ཞེས་གསུངས་པས།ཉམས་སུ་བླངས་པའི་འབྲས་བུ་ཡང་བྱམས་སྙིང་རྗེ་བྱང་ཆུབ་སེམས་གོང་ནས་གོང་དུ་འཕེལ་ཞིང༌། བདག་འཛིན་དང་ཉོན་མོངས་ཇེ་ཆུང་ཇེ་ཆུང་ལ་སོང་བ་ཞིག་ནི་ངེས་པར་དགོས་པ་ཡིན་ནོ། །འཇམ་མགོན་གསུང་ཕྱག་ཆེན་ངེས་དོན་སྒྲོན་མེ་ལས། མདོ་སྔགས་ཀྱི་བསྟན་རིམ་མཐའ་དག་ལྔ་ལྡན་དུ་མ་འདུས་པ་གཅིག་ཀྱང་མེད་པས། ཉམས་ལེན་གྱི་ཆོས་ལ་འདི་ཁོ་ནས་ཆོགསྤྲས་སྤྲོས་མང་པོ་མི་དགོས། ཆོས་ཀྱི་སྒོ་མོ་བརྒྱད་ཁྲི་བཞི་སྟོང་ཤེས་ཀྱང་ཉམས་སུ་མ་ལོན་ན་འཆི་ཚེ་ཐ་མལ་དུ་འགྲོ་བ་ཡིན་འདུག །ཅེས་དང༌། མདོར་ན་བཀའ་བརྒྱུད་གོང་མའི་གསུང་སྒྲོས་དཔང་པོར་བཀོད་དེ་སྒྱིད་ལུགས་ཞུམ་པ་མེད་པར་དེ་དག་གི་རྣམ་ཐར་སྣ་རེའི་རྗེས་སུའང་ཅི་ནུས་ཀྱིས་འཇུག་པར་བྱས་ཚེ་དོན་གཉིས་ལྷུན་འགྲུབ་འབྱུང་བ་ཐེ་ཚོམ་མེད། དེས་ན་གཞི་སྡོམ་པ་དང་དམ་ཚིག་རྣམས་མ་ཉམས་པར་སྲུང༌། ཚོགས་བསགས་སྒྲིབ་སྦྱོང་ལ་ཕྱོགས་རིས་དང་ཆོག་པར་མི་འཛིན་པར་ཅི་ནུས་སུ་འབུངས། འདོད་ཆུང་ཆོག་ཤེས་ཀྱི་དམན་ས་བཟུང༌། མོས་གུས་དག་སྣང་ལ་དགེ་སྦྱོར་གྱི་མཐིལ་བྱ། སྟོང་ཉིད་སྙིང་རྗེ་ཟུང་འབྲེལ་ལ་བསླབ། དེའི་ཡན་ལག་ཏུ་བག་ཡོད་དྲན་ཤེས་རྟག་ཏུ་བསྟེན་པས་ནམ་ཞིག་ནས་ས་ལམ་གྱི་བཤད་པ་མང་པོ་མི་དགོས་པར་གནས་ལུགས་ཕྱག་རྒྱ་ཆེན་པོ་ནང་ནས་འཆར། སྤྲོས་པ་བྲལ། ཐེ་ཚོམ་ཆོད། རེ་དོགས་ཟད་སར་འཁྱོལ་བ་ཞིག་བྱུང་ཚེ་འབྲས་བུ་ཐོབ་ཅེས་མིང་བཏགས་པར་འདུག་གོ །ཞེས་གསུངས་སོ། །

**7 རྗེ་འབྲེལ་བསྔོ་བ།**

རྗེ་འབྲེལ་བསྔོ་བ་ལ་དགེ་རྩ་དེ་རྣམས་གང་གིས་སྡུད་པར་བྱེད་ན་བྱང་ཆུབ་སེམས་ཀྱིས་ཀུན་ནས་བསླངས་ཤིང་། རྗེས་འཁོར་གསུམ་ཡོངས་དག་གི་བསྔོ་བས་སྡུད་པར་བྱེད། ཡུལ་གང་ལ་བསྔོ་ན། འཇིག་རྟེན་ཆོས་བརྒྱད། འཁོར་བའི་རྒྱུ་འབྲས།ཉན་རང་སོགས་ཀྱི་རྒྱུར་མི་བསྔོ་བར། གཞན་དོན་རྣམ་མཁྱེན་གྱི་རྒྱུར་བསྔོ་བར་བྱེད། བསྔོ་རྒྱུ། **བདག**་གི་དགེ་བ་ཕར་ཕྱིན་དྲུག་བསྡུ་དངོས་བཞི་སོགས་བྱས་པ། གཞན་ལ་བྱེད་བཅུག་པ་གཞན་གྱི་དགེ་བ་ལ་རྗེས་སུ་ཡི་རང་བ་**དང**༌། **འཁོར**་བར་སྣོད་བཅུད་ཀྱི་བསྡུས་པའི་སེམས་ཅན་ཐམས་ཅད་ཀྱི་དགེ་རྩ་དང༌། མྱང་**འདས**་སངས་རྒྱས་རྣམས་ཀྱི་དང་པོ་ཐུགས་བསྐྱེད། བར་དུ་ཚོགས་བསགས། མཐར་སངས་རྒྱས་པའང་སེམས་ཅན་གྱི་དོན་ཡིན་ཞིང་བདག་འཛིན་བྲལ་བས་བསྔོ་བར་གསུངས་ལ། དེ་བཞིན་ཆོས་དང་དགེ་འདུན་**ཐམས**་**ཅད་ཀྱི**་དགེ་རྩ། འདས་མ་འོངས་ད་ལྟ་**དུས**་གསུམ་**དུ**་བྱས་དང་**བསག་པ**། ཡི་རང་གི་དགེ་རྩ་**དང་ཡོད་པའི**་དགེ་བ་ཞེས། རྒྱུད་བླ་མ་ལས། ཤེས་བྱ་མཐར་ཐུག་རྟོགས་པའི་བློས། །ཐམས་ཅད་མཁྱེན་པའི་ཆོས་ཉིད་ནི། །སེམས་ཅན་ཐམས་ཅད་ལ་ཡོད་པ། །མཐོང་ཕྱིར་ཇི་སྙེད་ཡོད་པ་ཡིན། །ཞེས་གསུངས་ལ། དགེ་བ་ཇི་སྙེད་ཡོད་པའི་སྒྲས་འདུས་བྱས་དང་འདུས་མ་བྱས་པའི་དགེ་བ་གཉིས་བསྡུས་པ་ཡིན་ཞིང་འགའ་ཞིག་གིས་འདུས་མ་བྱས་ཆོས་ཀྱི་དབྱིངས་དགེ་བར་མི་འདོད་པ་ཡིན་མོད་ཀྱི། རྒྱན་སྟུག་པོ་བཀོད་པར། ཀུན་གཞི་ངང་ལུགས་དགེ་བ་ནི། །རྒྱལ་སྲས་རྣམས་ཀྱི་མཐོང་ཐོས་ཏེ། ཞེས་དང་། རང་ལུགས་ལ་འཁོར་ལོ་ཐ་མའི་མདོ་རྣམས་སུ། ཀུན་གཞི་ངང་ལུགས་དགེ་བ་ནི། ཞེས་སོགས་གསལ་བར་ལན་མང་དུ་གསུངས་པ་ལྟར། འདུས་བྱས་དགེ་སྡིག་གི་ཟླས་ཕྱེ་བའི་དགེ་བ་མིན་ཡང༌། རྣམ་བྱང་དགེ་བའི་ཆོས་མཐའ་དག་གོ་འབྱེད་པའི་ནུས་པ་ཡོད་པའི་ཆ་ནས་དགེ་བར་འཇོག་པ་ཡིན་པས། དཔལ་ཕྲེང་སེང་གེ་སྒྲ་མདོ་ལས། ཉོན་མོངས་ཀྱིས་སྟོང་པའི་ངོས་ནས་ཤེས་རབ་ཀྱི་ཆ་ཡིན་པས་དགེ་བ། ཡོན་ཏན་གྱི་རྒྱན་པའི་ངོས་ནས་ཐབས་ཀྱི་ཆ་ཡིན་པས་དགེ་བ་ཡིན་ཞེས་གསུངས་པས་ན་**ཡོད་པའི་དགེ་བའི་རྩ་བ་འདིས་བདག་དང་སེམས་ཅན་ཐམས་ཅད་མྱུར་དུ་བླ་ན་མེད་པའི་ཡང་དག་པར་རྫོགས་པའི་བྱང་ཆུབ་རིན་པོ་ཆེ་ཐོབ་**པའི་ཕྱིར་དུ་བསྔོ་བས་དེ་ལྟར་དུ་འགྲུབ་**པར**་གྱུར་**ཅིག** །ཅེས་བསྔོ་བ་ཡིན་ནོ། མདོར་ན། དལ་འབྱོར་གྱི་མི་ལུས་ཐོབ། མཚན་ལྡན་བླ་མ་མཇལ། ཟབ་དགུའི་གདམས་པ་ཐོབ། མདོ་རྒྱུད་ཆོས་རྣམས་ཉམས་སུ་ལེན་ནས་སངས་རྒྱས་སྒྲུབ་ཏུ་ཡོད་པའི་དུས་སྐབས་ཅུང་ཟད་འདིར་འདུན་མ་ལེགས་ཉེས་གང་བྱེད་རང་ལག་ཏུ་ཡོད་དུས་དལ་འབྱོར་ལ་སྙིང་པོ་ལེན། མི་རྟག་པས་རྒྱུད་བསྐུལ། རྟག་འཛིན་གྱི་བློ་སྣ་བསྟུང༌། དགེ་སྡིག་རྒྱུ་འབྲས་ལ་གཟབ། ཡིད་ཆེས་དཀོན་མཆོག་ལ་བཅོལ། བསམ་པ་བཟང་པོ་བྱང་ཆུབ་སེམས་དང་ལྡན་པའི་ངང་ནས་བསག་སྦྱང་ལ་འབད། བླ་མ་སངས་རྒྱས་སུ་ཤེས་པའི་མོས་གུས་ཀྱིས་དམ་ཚིག་རྣམ་དག་སྲུང༌། མཐར་ཐུག་ཐུགས་ཡིད་གཅིག་ཏུ་འདྲེས་ནས་ཚེ་འདིར་བཙན་ས་ཟིན་པ་ཞིག་བྱ་ཞིང་མ་རྒན་སེམས་ཅན་རྣམས་འཁོར་བའི་སྡུག་བསྔལ་ལས་བསྒྲལ་བའི་ཁུར་འཁྱེར་ཞིང་དགེ་བ་གང་བྱས་དེ་རྣམས་རྫོགས་བྱང་ཐོབ་པའི་བསྔོ་བ་བཅས་གདམས་ངག་གི་གནད་ཚང་ཞིང་འདིར་འཁྲིད་ཚུལ་གཞན་གྱི་སྣང་གསུམ་དང༌། ལམ་རིམ་སོགས་ཀྱི་གནད་འདུས་པར་མ་ཟད། བསག་སྦྱང་འཇུག་གསུམ་འདི་ཡི་ཁྱད་པར་གྱི་ཆོས་སུ་ཡོད་དོ། །ད་དུང་དངོས་གཞི་ཕྱག་རྒྱ་ཆེན་པོ་ལྔ་ལྡན་ཆ་ཚང་བའི་ལམ་གྱི་ཐུན་མོང་མ་ཡིན་པའི་སྒོར་འཇུག་པ་ལ་ནི། ལྔ་ལྡན་གཏོར་དབང་དང་དཔལ་འཁོར་ལོ་སྡོམ་པའི་དབང་གི་དཀྱིལ་འཁོར་དུ་བཅུག་ཅིང་སྣང་སྟོང་སྒྱུ་མའི་བསྐྱེད་རིམ་དང༌། ཟབ་མོ་བྱིན་རླབས་ཀྱི་གསང་ལམ་བླ་མ་སྐུ་བཞི་དང༌། སེམས་ཚོལ་ཞི་ལྷག་གི་སྣ་ཁྲིད་དེ་དོན་གྱི་ངོ་སྤྲོད་གཟོད་ཉམས་ཁྲིད་དམར་རྐྱང་དུ་འདེབས་པ་ཡིན་ནོ། །སྨྲས་པ། རབ་འབྱམས་ཤེས་བྱའི་ཆོས་རྣམས་མ་ལུས་པ། །ཅིག་ཆར་མཁྱེན་ཅིང་གཟིགས་པ་ཆོས་ཀྱི་རྗེ། །ཁྱབ་བདག་བསྟན་འཛིན་རྒྱལ་མཚན་ཐུགས་རྗེ་དང༌། །བཀའ་དྲིིན་དྲན་པས་སླར་ཡང་ཕྱག་བགྱིའོ། །ཆུ་བོ་སུམ་སྒྲིལ་མན་ངག་བདུད་རྩིའི་ཀློང༌། །འཇིག་རྟེན་གསུམ་མགོན་ཞལ་ཆབ་རོ་མངར་བཅུད། །གསུང་རྒྱུན་ལྔ་ལྔན་སྔོན་འགྲོའི་སྙིང་པོའི་གནད། །ལེགས་པར་བཏུས་ཏེ་རྒྱས་བསྡུས་འཚམ་པར་བཀོད། །ཆེར་རྒྱགས་འབྱོར་ལྡན་ཕྱུག་པོའི་གཞོན་ནུ་ཡིས། །མུ་ལྟོའི་ཟས་ལ་ཡི་གར་མི་འོང་ལྟར། །མ་སྦྱང་བྱིས་པས་འཐོར་རྙེད་བསྡུས་པ་ལ། །མཁས་རྣམས་མགུ་བ་བསྐྱེད་པར་ཅི་སྟེ་ནུས། །དེ་ལྟ་ན་ཡང་དེང་དུས་ཆོས་དད་ཕལ། །རང་བསྟན་འབྱུང་ཁུངས་ཇི་བཞིན་མི་ཤེས་ན། །ལམ་གྱི་ཕྱོགས་རེར་རྟོགས་པ་ག་ལ་ཞིག།དེ་ལྟའི་དོན་དུ་འགྱུར་བར་བདག་གིས་སྨོན། །དེང་སང་སྐྱེ་བོ་བློ་དང་བརྩོན་འགྲུས་དམན། །ཐོས་བསམ་ལམ་འཇུག་མི་ནུས་རྣམ་པར་གཡེང༌། །དངོས་གཞི་ལྟ་ཅི་སྔོན་འགྲོ་ཐོས་པའང་དཀོན། །བདག་འདྲ་འགའ་ལ་འདི་ཉིད་མཁོ་མཁོ་འདྲ། །དེས་ན་རང་གི་དྲན་པ་གསོ་ཕྱིར་དང༌། །དོན་གཉེར་གྲོགས་འགས་བསྐུལ་བ་བཟང་པོ་ནས། །ཀུན་སློང་ངན་སྐྱོན་དུག་གིས་མ་སྦག་པར། །ལྷག་བསམ་འཁར་བ་བཟང་པོར་བརྟེན་ནས་བྲིས། །བཤད་ཡམ་ཚིག་གི་སྦུན་པས་རབ་སུན་ནས། །ངེས་དོན་རིན་ཆེན་གླིང་དུ་བསྒྲོད་འདོད་དག །འདུས་གསལ་ལེགས་བཤད་གྲུ་ཆུང་འདིར་ཞུགས་དང༌། །ལྔ་ལྡན་ནོར་བུ་མི་རིང་རྙེད་པར་ངེས། །གྲུབ་བརྙེས་བྱིན་རླབས་བརྒྱུད་པ་མ་ཆད་ཅིང༌། །ཕྱག་རྒྱ་ཆེན་པོའི་ཉམས་རྟོགས་མཐར་ཕྱིན་ནས། །སྒྲུབ་ལ་རྩེ་གཅིག་གཞོལ་བའི་རྣམ་ཐར་ཅན། །བཀའ་བརྒྱུད་བླ་མའི་རྗེས་སུ་འཛིན་པར་ཤོག །བྱང་ཆུབ་སེམས་ཀྱི་རང་བཞིན་ཡི་དམ་ལྷ། །སྣང་སྲིད་བླ་མར་ཤེས་པས་རང་ཞལ་མཇལ། །འཁོར་གསུམ་ཡོངས་དག་བསྔོ་སོགས་ཆོས་ལྔ་པོ། །གནད་ཐོག་གཅིག་སྒྲིལ་ཉམས་ལེན་མཐར་ཕྱིན་ཤོག །བདག་ཀྱང་འདི་ནས་ཚེ་རབས་ཐམས་ཅད་དུ། །དཔལ་མགོན་བླ་མ་མཆོག་དང་མི་འབྲལ་ཞིང༌། །རྗེས་བཟུང་བཀའ་བཞིན་ཕྲིན་ལས་སྒྲུབ་བྱེད་ཅིང༌། །འཇིག་རྟེན་མགོན་པོའི་བསྟན་པ་རྒྱས་བྱེད་ཤོག །དགེ་བ་འདིས་མཚོན་དུས་གསུམ་བསགས་ཡོད་དགེས། །སྲས་བཅས་དུས་གསུམ་རྒྱལ་ཀུན་རྗེས་འགྲོ་བས། །མ་རྒན་འགྲོ་དང་བསྟན་པ་རྒྱས་ཕྱིར་བསྔོ། །ཀུན་ཀྱང་སྐུ་བཞིའི་བདག་ཉིད་མྱུར་ཐོབ་ཤོག །**བཀའ**་གདམས་ལྟ་སྤྱོད་གཙང་མའི་ས་འཛིན་ཁྱོན། །**བཀའ**་བབ་རྣམ་བཞིའི་ཟབ་གསང་ཆར་རྒྱུན་གྱིས། །**བཀའ**་ཕྱག་ལུགས་བཟང་པདྨོ་རབ་བཀྲ་བའི། །**བཀའ**་བརྒྱུད་བསྟན་པས་ས་ཆེན་ཁྱབ་གྱུར་ཅིག །བློ་གྲོས་གཙུག་ནོར་ཡོན་ཏན་འོད་གསལ་ཞིིང༌། །བདེན་གཉིས་རོ་འཛིན་སྟོང་ཉིད་ཕུད་སྒྲ་སྒྲོག།མཁྱེན་བརྩེའི་ལྟ་ཟེར་སྐྱེ་བོ་མི་བཟོད་པ། །ཀླུ་དབང་གཉིས་པའི་རིང་ལུགས་རྒྱས་རྒྱུར་ཅིག།༼ཅེས་པའི་ཤོ་ལོ་ཀ་འདི་གོ་རམ་པའི་གསུང་བདེན་ཚིག་ཆེ་སྙམ་གྱིས་ཁ་བསྒྱུར་བྱས་མཆན།༽ །དེ་ལྟར་ཕྱག་རྒྱ་ཆེན་པོ་ལྔ་ལྡན་གྱི་ཐུན་མོང་ཕྱི་ནང་གི་སྔོན་འགྲོའི་ཁྲིད་ཡིག་འདི་ཡང་བཤད་ཁྲིད་ཇི་ལྟར་བྱས་པ་བཞིན་འབྲི་དགོས་ཞེས་རང་སློབ་དཀོན་མཆོག་ཆོས་ཀྱི་ཕྲིན་ལས་སམ། ལེའུ་གོ་ཝེས་ནས་དོན་གཉེར་ཆེན་པོས་བཏུད་མར་བསྐུལ་བ་དང༌། གཞན་ཡང་དོན་གཉེར་ཅན་འགའ་ཞིག་གིས་བསྐུལ་ངོར། རྗེས་ཆོས་ཀྱི་གྲགས་པའི་བསྟན་པའི་ཡང་སྙིང་དང༌། རྒྱལ་དབང་ཀུན་དགའི་ལྔ་ལྡན་ནོར་ཕྲེང་གསལ་བྱེད། རིན་ཆེན་ཕུན་ཚོགས་ཀྱི་ཆོས་དྲུག་དབང་གི་རྒྱལ་པོ། ལྷོ་ཕྲིན་ལས་རྣམ་རྒྱལ་གྱི་དྷརྨ་ཀིརྟིའི་ཞལ་ལུང་དང་ཀུན་བཟང་བླ་མའི་ཞལ་ལུང་སོགས་ནས་ལེགས་པར་བཏུས་ཤིང༌། དཔལ་མགོན་བླ་མའི་ཞལ་རྒྱུན་གྱིས་བརྒྱན་ཏེ་བསམ་པ་དག་པས་སྦྱར་བའི་ཁུལ་ཡིན་ཡང༌། སྔར་སྲོལ་ལྔ་ལྔན་སྨིན་ཁྲིད་ལུགས་སུ་མཚམས་གྲུབ་ཟིན་རིམ་བཞིན་འཁྲིད་པ་ལས། སྔོན་འགྲོ་གཅིག་པུ་གསུང་སྲོལ་མེད་སྟབས་དེང་སང་བདག་འདྲ་ལ་ཉེར་མཁོའི་རྒྱུར་འགྱུར་བའི་སྨོན་པ་དང་བཅས། འབྲི་གུང་ལམ་མཁྱེན་པའི་མཚན་གྱིས་བྱིན་རླབས་བསྩལ་བ་མཆོག་སྤྲུལ་ཕྲིན་ལས་རྒྱ་མཚོའི་སྐྱེས་མིང་སྨུག་པོ་ལྡོང་རིགས་རཱ་ཛའམ། རཏྣ་ཤ་ས་ན་དྷྭ་ཛས་མ་ཧཱ་ཙི་ནའི་གླིང་ཆུང་གི་རྒྱལ་ས་འབྲི་གུང་བཀའ་བརྒྱུད་མདོ་སྔགས་ཆོས་གླིང་དུ་རབ་བྱུང་བཅུ་བདུན་ལྕགས་རྟ་དབོ་ཟླའི་ཚེས་གཉིས་ནས་དབུ་བརྩམ་མཇུག་ཚེས་ཉེར་གཉིས་ལ་རྫོགས་པར་བྱས་ཤིང་བྲེལ་ཟིང་གསེང་བར་དུ་བྲིས་པ་འདིས་ཀྱང་མཐའ་ཡས་པའི་སེམས་ཅན་ཐམས་ཅད་ལམ་མཆོག་འདི་ལ་བརྟེན་ནས་གནས་ལུགས་ཕྱག་རྒྱ་ཆེན་པོ་མངོན་དུ་བྱེད་པའི་རྒྱུར་གྱུར་ཅིགསརྦ་མངྒ་ལཾ། ཨོཾ་སྭ་སྟི། ཐུན་མོང་ཕྱིའི་སྔོན་འགྲོའི་ནོར་འཛིན་གཞིར། །ཐུན་མིན་ནང་གི་སྔོན་འགྲོས་སོ་ནམ་བསྐྲུན། །ཁྱད་པར་བྱམས་དང་སྙིང་རྗེའི་ཆར་གྱིས་བརླན། །ཕྱིན་དྲུག་ལམ་གྱི་འབྲས་བུ་གཡུར་ཟ་བའི། །ངེས་དོན་གྲུབ་པའི་ཤིང་རྟ་ལ་གཞུགས་ནས། །ལྔ་ལྡན་རིན་ཆེན་གླིང་དུ་བགྲོད་འདོད་པར། །མཁོ་ཕྱིར་མ་ཕྱིའི་སྐྱ་རེངས་གསར་འཆར་གཟིས། །ཕྱག་ཆེན་ལམ་དངོས་གསལ་བའི་རྒྱུར་གྱུར་ཅིག །ཅེས་པ་འདིའང་སོར་མོའི་འདུ་བྱེད་པ་གོང་པ་དཀོན་མཆོག་ཕྲིན་ལས་ཀྱིས་སྨོན་པ་སརྦ་དཱ་ཀ་ལྱཱ་ནཾ་བྷ་ཝནྟུ། ཕྱིས་སུ་རིག་མཛོད་མཛུབ་སྣོན་དང་དེབ་གཟུགས་དཔེ་གཟུགས་བཅས་པར་བསྐྲུན་མཁོ་འདོན་ཞུས་པས་འདི་ཡི་དགེ་བའི་རྩ་བ་མཁའ་མཉམ་སེམས་ཅན་ཡོངས་ལ་བསྔོ་ཞིང་མཐར་ཁྱབ་གཅིག་ཟུང་འཇུག་རྡོ་རྗེ་འཆང་གི་གོ་འཕང་ཐོབ་པར་སྨོན་པ་བཅས་མགོན་པོ་འབྲི་གུང་པའི་རྗེས་སུ་འཛིན་པའི་གྲྭ་རིགས་མདོ་ཁམས་ཀ་གྲོ་སྦས་ལུང་ཡངས་པའི་གསེར་གཞུང་དུ་སྐྱེས་པའི་རུས་མིང་ཀྲང་ཞེས་འབོད་པའི་དཀོན་མཆོག་བསྟན་འཛིན་ཉི་མས་སོ། །སྨྲས་པ། ༡ དཔལ་ལྡན་བླ་མའི་ལྗགས་ཀྱི་བུམ་བཟང་ལས། །ལེགས་འཁྲུངས་ཟབ་གསལ་གཉིས་མེད་ཕྱག་རྒྱ་ཆེ། །སྐལ་བཟང་མྱུར་ལམ་བགྲོད་པའི་ཐབས་ཡངས་པོར། །དམ་ལྡན་བུ་སློབ་ཚོགས་ཀྱི་དཔལ་དུ་བཞད། ༢ །ཀླུ་དབང་གཉིས་པ་ཆོས་རྒྱལ་རཏྣ་ཤྲིའི། །ཞལ་གྱི་གདམས་པའི་མན་ངག་ཆུ་གཏེར་ཆེ། །ལེགས་འབྱེད་འགྲོ་ཀུན་དབུལ་སེལ་མ་ཎི་ཀ། །བྱང་ཆུབ་བར་དུ་འདོད་པ་འཇོ་བཞུགས་གསོལ། ༣ །རྣམ་དག་ལྷག་བསམ་མཛེས་པའི་འོད་རིས་ལས། །རྣམ་དཔྱོད་སྒེག་པའི་ཉམས་ཀྱི་ཤུགས་འགྲོ་ཡིས། །རྣམ་མཁྱེན་བགྲོད་པའི་ལམ་བཟང་ལྔ་ལྡན་གཞུང༌། །རྣམ་དག་པིར་གྱིས་མ་ཕྱི་བཀོད་ཟིན་ཀྱང༌། ༤ །བཅོལ་ཆུང་བྱིས་བློའི་རྟོགས་པར་དཀའ་བའི་གཞུང༌། །རྣམ་དག་ཀུན་སློང་དང་བས་དག་བཅོས་ཁུལ། །གུས་རྟགས་སྦྱོར་བས་རིག་མཛོད་ངོགས་བསྐྲུན་པས། །དཔྱོད་ལྡན་བུང་བའི་ཚོགས་རྣམས་མགུ་ཡང་སྲིད། ༥ །འདི་བྲིས་དགེ་བ་ཇི་སྙེད་མཆིས་པ་ཀུན། །མ་གྱུར་འགྲོ་བ་ཡོངས་ལ་རབ་བསྔོས་ནས། །རྟོག་ཚོགས་སྒྲིབ་ཀུན་སེམས་ཉིད་ངོ་བོ་རུ། །སྦྲུལ་མདུད་རང་ཞིག་ལྟར་དུ་གྲོལ་བར་སྨོན། །སརྦ་མངྒ་ལཾ།། །།

**2 དཔལ་འཁོར་ལོ་སྡོམ་པའི་རྣམ་བཤད།**

༄༅། །དཔལ་འཁོར་ལོ་སྡོམ་པ་ལྷན་སྐྱེས་ལྷ་ལྔའི་རྣམ་བཤད་རྒྱུད་དང་བླ་མའི་གསུང་སྒྲོས་

གསལ་བྱེད་་ལྷན་སྐྱེས་ཉི་ཟླའི་འོད་སྣང་

ཞེས་བྱ་བ་བཞུགས་སོ།།

༄༅། །ན་མོ་གུ་རུ་ཤྲི་ཛཱ་ལ་ཙཀྲ་སཾ་ཝ་ར་བེ། བདེ་ཆེན་ཆོས་དབྱིངས་མཉམ་ཉིད་མཁའ་ཀློང་མཁྱེན་པའི་དཀྱིལ་འཁོར་ཉིན་བྱེད་ཀྱི། །ཐུགས་རྗེས་འོད་སྟོང་འགྲོ་བློའི་མུན་སེལ་ཡེ་ཤེས་སྣང་བའི་དཔལ་སྦྱིན་མཁན། །སྲིད་ཞིའི་གཙུག་རྒྱན་རྡོ་རྗེ་འཆང་དབང་འཇིག་རྟེན་གསུམ་གྱི་མགོན་པོ་མཆོག །བྱང་ཆུབ་བར་དུ་འབྲལ་བ་མེད་པར་སྙིང་གི་པདྨོར་དགྱེས་བཞུགས་གསོལ། །སྒ་ཡི་རིགས་འཁྲུངས་སྔོན་སྦྱངས་སད་པས་འཕགས་ཡུལ་རྡོ་རྗེ་གདན་པ་ཆེ། །སངས་རྒྱས་གྲགས་དང་འཇིགས་མེད་འབྱུང་སོགས་མཁས་གྲུབ་རྣམས་ལས་དམ་ཆོས་ནོར། །བླངས་ནས་ཉམས་བཞེས་གྲུབ་པའི་རོལ་རྩེད་ལས་མགོན་བྲན་བཀོལ་བསད་པ་གསོས། །པཎ་གྲུབ་རྒྱལ་བློན་ཁྱོད་ཞབས་བཏུད་པའི་ལོ་ཙཱ་བ་དེ་ཅིས་མི་དྲན། །སྲིད་ཞི་མཉམ་ཉིད་སྤྲོས་མཐའ་བྲལ་བའི་ངང༌། །བདེ་སྟོང་ཟུང་འཇུག་ཟག་བྲལ་ལྷན་ཅིག་སྐྱེས། །བདེ་ཆེན་ཡེ་ཤེས་འཁོར་ལོ་སྡོམ་པའི་མཆོག །སྲིད་ཉོན་མཐར་འབྱིན་ཧེ་རུ་ཀ་དཔལ་འདུད། །སྟོང་ཆེན་དག་དབྱིངས་ཆོས་སྐུའི་དཀྱིལ་འཁོར་ནས། །དམིགས་བྲལ་ཡེ་ཤེས་རང་གཟུགས་རྒྱལ་བའི་ཡུམ། །གང་ལ་རྟག་རོལ་ལྷན་སྐྱེས་ཕྱག་རྒྱ་ཆེ། །རབ་སྟེར་རྣལ་འབྱོར་མ་ཁྱོད་སྙིང་དབུས་རོལ། །མ་རྒྱུད་མཁའ་འགྲོའི་སྲོག་ཏིག་དྭངས་མའི་བཅུད། །རབ་འབྱམས་རྒྱུད་སྡེའི་མཐར་ཐུག་ངེས་དོན་གྱི། །རྣལ་འབྱོར་གསང་མཐའི་བདེ་མཆོག་འཁོར་ལོ་ཡི། །མན་ངག་ནམ་མཁའ་མཉམ་པའི་རྒྱུད་དོན་གྱི། །མངོན་རྟོགས་འདི་ལ་བག་ཆགས་འཇོག་ཕྱིར་དང༌། །འཕགས་བོད་གྲུབ་བརྒྱས་བསྙེན་པའི་ཡི་དམ་འདི། །རྒྱལ་བ་འབྲི་གུང་པ་ཡི་ཐུགས་དམ་འང་འདི། །དེ་ལ་རྣམ་བཤད་སྔར་ལྷག་མི་དགོས་ཀྱང༌། །མ་ངེས་གལ་ཆེའི་དོན་ཆེན་ནན་བརྗོད་བཞིན། །བརྒྱུད་པ་རིན་པོ་ཆེའི་གསུང་སྒྲོས་འགའ། །མཐོང་ཐོས་བརྗེད་དུ་འཕང་པས་དྲན་ཐོར་འབྲི། །བླ་མ་ལྷ་དང་མཁའ་འགྲོས་གནང་བ་སྩོལ། །

དེ་ཡང་རྗེ་མར་པས། རྒྱུད་ཟབ་མོར་གྲགས་པའི་དགྱེས་རྡོར་དང༌། །ཡང་སྙིང་འཁོར་ལོ་སྡོམ་པ་ཞུས། །ཞེས་གསུང་མཆོག་རྡོ་རྗེའི་མགུར་ལས་གསལ་བ་བཞིན། རྣལ་འབྱོར་གསང་མཐའི་ཡང་སྙིང་དཔལ་འཁོར་ལོ་སྡོམ་པ་ལྷན་སྐྱེས་ལྷ་ལྔའི་མངོན་རྟོགས་སྐོར་བརྗེད་ཐོར་འགོད་པ་ལ་ཐོག་མར་དགེ་བ་སྤྱི་བཤད་ཀྱི་སྒོ་ནས་གླེང་སློང་བ། བར་དུ་དགེ་བ་དངོས་གཞི་སྒྲུབ་ཐབས་ཀྱི་རིམ་པ། ཐ་མར་དགེ་བ་ཡི་དམ་འདི་ཉིད་ལ་འཇུག་པ་ཟབ་པའི་ཚུལ་ཏེ་གསུམ་ལས།

**1 ཐོག་མར་དགེ་བ་སྤྱི་བཤད་ཀྱི་སྒོ་ནས་གླེང་སློང་བ།**

དང་པོ་ཐོག་མར་དགེ་བ་སྤྱི་བཤད་ཀྱི་སྒོ་ནས་གླེང་སློང་བ་ནི། སྤྱིར་སངས་རྒྱས་རྡོ་རྗེ་འཆང་གིས་ཆོས་ཀྱི་སྒོ་གྲངས་མེད་པར་གསུངས་པ་ཐམས་ཅད་གདུལ་བྱའི་སྐལ་བ་དང་འཚམས་པར་གཟིགས་ནས་བསྟན་པ་དེ་དག །བསྡུ་ན་ཐེག་པ་ཆེ་ཆུང་གཉིས་སུ་འདུས་ལ། དེ་ཡང་ཆེ་ཆུང་གི་ཁྱད་པར་ནི། རྒྱལ་བ་འཇིག་རྟེན་གསུམ་མགོན་གྱི་རྡོ་རྗེའི་གསུང་ཚིག་བཅད་ལས། ཐེག་པ་ཆེ་ཆུང་ཁྱད་པར་སེམས་བསྐྱེད་ཡིན། །གསུངས་པས་བསམ་པ་བྱང་ཆུབ་སེམས་འདི་གལ་ཆེ། བྱང་ཆུབ་ཀྱི་སེམས་དང་བྲལ་ན་དབང་ཁྲིད་གདམ་པ་ལྟ་ཞོག་དཀྱིལ་འཁོར་ཕྱག་རྒྱ་སྟོན་པ་ཙམ་ཡང་མི་རུང་བར་གསུངས་ཏེ། ལག་ན་རྡོ་རྗེ་དབང་བསྐུར་བའི་རྒྱུད་ལས། གང་དག་གི་བྱང་ཆུབ་སེམས་རྫོགས་པར་མ་གྱུར་པ་དེ་དག་གཞུག་པར་མི་བྱ་སྟེ། དེ་དག་ནི་དཀྱིལ་འཁོར་ལ་ལྟར་མི་བཞུག་གོ །དེ་དག་ལ་ཕྱག་རྒྱ་དང་གསང་སྔགས་བསྟན་པར་མི་བྱའོ། །ཞེས་གསུངས་པས་བྱང་ཆུབ་མཆོག་ཏུ་ཐུགས་བསྐྱེད་དང་ལྡན་པས་གསན་བསམ་བསྒོམ་སྒྲུབ་བྱ་དགོས་སོ། །

**མདོ་སྔགས་ཀྱི་ཁྱད་པར།**

དཔལ་མཆོག་ཆེན་པོའི་རྒྱུད་ལས། དོན་གཅིག་ན་ཡང་མ་རྨོངས་དང༌། །ཐབས་མང་དཀའ་བ་མེད་པ་དང༌། །དབང་པོ་རྣོན་པོའི་དབང་བྱས་པས། །སྔགས་ཀྱི་ཐེག་པ་ཁྱད་པར་འཕགས། །ཞེས་གསུངས་པ་ལྟར། ཀུན་སློང་གི་ཆ་ནས་སེམས་ཅན་གྱི་དོན་དུ་བླ་མེད་བྱང་ཆུབ་འདོད་པ་དོན་གཅིག་ན་ཡང༌། དུས་རིང་གིས་གྲོལ་བ་རྒྱུ་ཡི་ཐེག་པ་དང༌། དུས་ཐུང་ཚེ་གཅིག་གམ་སྐྱེ་བ་གཞན་དུ་གྲོལ་བ་གསང་སྔགས་རྡོ་རྗེའི་ཐེག་པ་ཡིན་པའི་ཁྱད་པར། དོན་དུ་གཉེར་བྱ་མི་གནས་པའི་མྱང་འདས་ཙམ་དུ་གཅིག་ཀྱང་། ལྟ་བའི་ཆ་ནས་དབུ་མ་རབ་ཏུ་མི་གནས་པ་དང༌། གསང་སྔགས་ཀྱི་ཕྱག་རྒྱ་ཆེན་པོ་དོན་གཅིག་ན་ཡང༌། ཕར་ཕྱིན་ཐེག་པར་སྒྲོ་འདོགས་ཕྱི་ནས་གཅོད་པས་ཚིག་དང་ཐ་སྙད་ཀྱི་ལྟ་བར་སོང་ཞིང་དགག་སྒྲུབ་སོགས་དཀའ་ཐུབ་ཀྱིས་གདུང་བས་རྨོངས་ལ། ལྟ་ཡུལ་ཆོས་ཀྱི་དབྱིངས་ཙམ་ལ་གཞོལ་བར་གཅིག་ཏུ་འབབ་ནའང་། ལྟ་བ་རང་གི་ངོ་བོ་མཚན་ཉིད་ཐེག་པར་ཆོས་ཉིད་དོན་དམ་བདེན་པ་སྤྲོས་པའི་མཐའ་བརྒྱད་བྲལ་བ་སྟོང་ཆེན་གཏན་ལ་འབེབས་ལ། འདིར་ནི་དབྱིངས་དང་ཡེ་ཤེས་ཟུང་འཇུག་ཇི་ལྟ་བར་རྟོགས་མ་ནུས་པ་རྨོངས་པའི་ཆ་བསལ་ནས། དབྱིངས་དང་ཡེ་ཤེས་ཟུང་འཇུག་གི་རང་བཞིན་གཏན་ལ་ཕབས་པས་ཆོས་ཉིད་ལྟ་བའི་ཆ་ནས་མ་རྨོངས། མཚན་ཉིད་ཐེག་པས་རྟེན་འབྱུང་སྒྱུ་མ་ལྟ་བུའི་རང་བཞིན་དུ་གཏན་ལ་ཕབས་ཀྱང་ད་དུང་མ་དག་སྒྱུ་ལུས་ལྟ་བུ་ལས་སྒྱུ་ལུས་འོད་གསལ་ལམ་སྐུ་དང་ཡེ་ཤེས་གཏན་ལ་མ་ཕབ་པའི་རྨོངས་ཆ་དང་མ་བྲལ་ལ། འདིར་ནི་དེ་དག་བསལ་ནས་སྒྱུ་ལུས་འོད་གསལ་སྐུ་དང་ཡེ་ཤེས་ཀྱི་རྣམ་རོལ་གདོད་ནས་ཆོས་ཀྱི་དབྱིངས་དང་ཡེ་ཤེས་གཉིས་སུ་མེད་པའི་བདེན་གཉིས་དབྱེར་མེད་ལྷག་པའི་ཆོས་སྐུ་ཆེན་པོར་གཏན་ལ་ཕབ་པས་ལྟ་བས་མ་རྨོངས་པའི་ཁྱད་པར། རྒྱུ་དང་འབྲས་བུའི་ཆ་ནས་མཚན་ཉིད་ཐེག་པས་སེམས་ཅན་ལ་བདེ་གཤེགས་སྙིང་པོ་ས་བོན་ཡོད་པ་ཙམ་ལ་གཅིག་ཀྱང༌། རྐྱེན་ཚོགས་གཉིས་འཕེལ་བས་སངས་རྒྱས་ཐོབ་པར་འདོད་པ་རྒྱུ་ཡི་ཐེག་པ་སྟེ་རྒྱུ་འབྲས་སྔ་ཕྱི་ཁས་ལེན་པ་ལ། གསང་སྔགས་ཀྱིས་བདེ་གཤེགས་སྙིང་པོ་སེམས་ཅན་ཐམས་ཅད་ལ་རང་ཆས་ལྷུན་གྲུབ་ཡོན་ཏན་ཆ་ཚང་བ་ཡོད་པ་ཉི་མ་འདྲ་བ་སྦྱང་གཞི་ཡིན་ལ། དེ་སྦྱོང་བྱེད་དུ་འཇིག་རྟེན་མགོན་པོས་རྡོ་རྗེ་གསུང་ཚིག་བཅད་ལས། མདོ་དང་སྔགས་ཀྱི་ཁྱད་པར་དབང་ཡིན་ཏེ། །ཞེས་གསུངས་པ་བཞིན་སྦྱོང་བྱེད་ཐབས་རྒྱུད་སྡེ་སོ་སོའི་ལམ་གྱི་འཇུག་སྒོ་དབང་དང་དབང་དོན་གྱི་བསྐྱེད་རྫོགས་བསྒོམ་པས་ཐབས་ཀྱི་ཆ་ལ་མ་རྨོངས་པ་དང་། དེ་ཡང་ཐབས་ཀྱི་སྒོ་གཅིག་ཙམ་མ་ཡིན་པ་དབང་པོའི་འཇུག་པ་དང་མཐུན་པའི་བྱ་སྤྱོད་སོགས་རྒྱུད་སྡེའི་དབྱེ་སྒོ་མཐའ་ཡས་པའི་ཕྱིར་ཐབས་མང་བ་དང་། དགོངས་གཅིག་ལས། རང་བཞིན་རྣམ་དག་བྲལ་འབྲས་ཡོན་ཏན་ལྡན། །ཞེས་པ་ལྟར་རང་བཞིན་རྣམ་པར་དག་ཀྱང༌། སྦྱང་བྱ་གློ་བུར་གྱི་དྲི་མ་སྤྲིན་ལྟ་བུ་རྣམ་དབྱེར་བཅས་པའི་མཚན་ཉིད་ཀུན་གཞི་ཚོགས་བརྒྱད་བཅས་རིམ་གྱིས་སྦྱངས་པས། སྦྱངས་འབྲས་དོན་གྱི་གཞི་ཉི་མ་ཇི་བཞིན་མངོན་དུ་གྱུར་པ་རྣམ་དབྱེར་མེད་པའི་མཚན་ཉིད་ཅན་གྱི་ཁྱད་པར་སྟེ། རྒྱུད་བླ་མ་ལས། རྣམ་དབྱེར་བཅས་པའི་མཚན་ཉིད་ཅན། །གློ་བུར་དག་གིས་ཁམས་སྟོང་གི །རྣམ་དབྱེར་མེད་པའི་མཚད་ཉིད་ཅན། །བླ་མེད་ཆོས་ཀྱིས་སྟོང་མ་ཡིན། །ཞེས་གསུངས་པ་ལྟར་ལྷུན་གྲུབ་སྙིང་པོ་ཁམས་ཀྱི་སྒྲིབ་པ་སེལ་བ་ཙམ་ལས། ངོ་བོ་རྒྱུ་འབྲས་ཐ་དད་མི་འདོད་པས་འདུས་མ་བྱས་རང་སྣང་བའི་དཀྱིལ་འཁོར་དུ་ཤེས་པར་བྱེད་དོ། །

སྒོམ་པ་སྒྲུབ་ཚུལ་གྱི་ཆ་ནས། རྒྱུ་མཚན་ཉིད་ཐེག་པས། ཕྱི་སྣང་བའི་བདེན་ཞེན་ལྡོག་པ་ལ་སྒྱུ་མར་བསྒོམ་པས་ཕྱི་འབྱུང་བའི་རིགས་པ་ལ་རྨོངས། ནང་ཕུང་པོ་ལྷར་མ་ཤེས་པས་གནས་པ་དོན་ལ་རྨོངས། གསང་བ་ཉོན་མོངས་ཡེ་ཤེས་སུ་མ་ཤེས་པས་ལམ་ལ་རྨོངས་ལ། སྔགས་ཀྱིས་ཕྱི་འབྱུང་བ་ཡུམ་ལྔ། ནང་ཕུང་པོ་བདེ་གཤེགས་རིགས་ལྔ། རྟོག་ཚོགས་བྱང་ཆུབ་སེམས་དཔའི་བདག་ཉིད་ཡེ་ཤེས་ལྔ། བདེན་གཉིས་དབྱེར་མེད་སྣོད་བཅུད་དག་མཉམ་ཆེན་པོར་གཏན་ལ་འབེབས་པས་སྐབས་འདིར་བཅོམ་ལྡན་འདས་དཔལ་འཁོར་ལོ་སྡོམ་པའི་དཀྱིལ་འཁོར་ཆེན་པོར་གཏན་ལ་འབེབས་པའི་ཁྱད་པར།

ཐབས་སྤྱོད་པའི་ཆ་ནས། མཚན་ཉིད་ཐེག་པར་ཉོན་མོངས་པ་འདོད་ཡོན་ལམ་འཁྱེར་མེད་པས་དཀའ་ཐུབ་དང་ངལ་དུབ་བཅས་པ་ལས་འདོད་ཡོན་མ་སྤང་བར་བྱང་ཆུབ་སྒྲུབ་པའི་ལམ་མ་བསྟན་ལ། སྔགས་སུ་ཡེ་ཤེས་བདེ་མྱུར་དུ་སྐྱོབ་པ། སྔགས་མཚན་ཉིད་ཤེས་པས་འདོད་ཡོན་མ་སྤངས་ལམ་དུ་ཁྱེར་ཏེ་ཚེ་གཅིག་ཟུང་འཇུག་རྡོ་རྗེ་འཆང་གི་གོ་འཕང་སྒྲུབ་ནུས་པའི་ཁྱད་པར།

དབང་པོ་རྣོ་རྟུལ་གྱི་ཆ་ནས། མཚན་ཉིད་ཐེག་པར་གདུལ་བྱ་དབང་རྟུལ་འཇུག་པའི་ལམ་ཡིན་པས་བླང་དོར་དང་བཅས་པའི་སྤྱོད་པ་འབའ་ཞིག་བསྟན་ལ། སྔགས་ཀྱིས་ཐབས་ཟབ་ཅིང་མང་བ་དབང་རྣོན་འཇུག་པའི་ལམ་ཡིན་པས་ཁྱད་པར་དུ་འཕགས་པ་ཡིན། དེ་ལྟར་ཡང་གསང་བ་མཛོད་ཀྱི་མདོ་ལས། རྡོ་རྗེ་སེམས་དཔའ་ཉོན་ཅིག གསང་སྔགས་ཀྱི་ཐེག་པ་མཆོག་གི་དབང་ཕྱུག་གསང་བ་ཆེན་པོ་འདིས། ཚེ་འདི་ཉིད་ལ་སངས་རྒྱས་ཐོབ་པར་ནུས་ཀྱི་གཞན་དུ་བསྐལ་པ་བྱེ་བར་འབད་ཅིང་རྩོལ་ཀྱང་སངས་རྒྱས་ཐོབ་པར་མི་འགྱུར་རོ། །ཞེས་གསུངས། དེས་ན་དུས་གསུམ་གྱི་སངས་རྒྱས་ཐམས་ཅད་ཀྱང་གསང་སྔགས་ཀྱི་སྒོ་ནས་སངས་རྒྱས་པ་ཡིན་ཏེ། གུར་ལས། རྡོ་རྗེ་སྔགས་ནི་རབ་བསྒོམས་པས། །མཚུངས་མེད་ཡེ་ཤེས་རབ་ཏུ་ཐོབ། །དེ་ལྟར་མཁྱེན་ནས་སངས་རྒྱས་རྣམས། །སྔགས་ཀྱི་སྤྱོད་པའི་ཚུལ་ལ་ཞུགས། །ཞེས་གསུངས་སོ། །

**རྒྱུད་སྡེའི་རྣམ་དབྱེ།**

སྔགས་ལའང་། སྐབས་འདིར་རྒྱུད་སྡེ་བཞིར་དབྱེ་སྟེ། བདེ་མཆོག་རྩ་རྒྱུད་ལེའུ་ང་གཅིག་པར། མདོ་སྡེ་བྱ་བ་སྤྱོད་པ་དང༌། །རྣལ་འབྱོར་གསང་མཐའི་དབྱེ་བ་ཉིད། །སེམས་ཅན་མོས་པ་འཇུག་པ་རྣམས། །དེ་དང་དེ་ལ་དགའ་བ་བཞིན། །ཞེས་གསུངས་པ་ལྟར་མདོ་སྡེ་རྟོག་པའི་རྒྱུད་དང་། བྱ་རྒྱུད། སྤྱོད་རྒྱུད། རྣལ་འབྱོར་རྒྱུད། རྣལ་འབྱོར་གསང་བ། རྣལ་འབྱོར་གསང་མཐའ་སྟེ་རྒྱུད་སྡེ་དྲུག་ཏུ་གསུངས་པ་དང་། རབ་ཏུ་སྒྲོན་གསལ་ལས། རྡོ་རྗེ་འཆང་ཆེན་པོས་བསམ་པ་དང་། བག་ལ་ཉལ་དང་། ཁམས་དང་བག་ཆགས་ཀྱི་དབྱེ་བ་ལས་སྔགས་ཀྱི་བསྟན་བཅོས་རྣམ་པ་ལྔ་རུ་གསུངས་ཏེ། ཅེས་པ་ལྟར་བྱ་རྒྱུད། སྤྱོད་རྒྱུད། རྣལ་འབྱོར་རྒྱུད། རྣལ་འབྱོར་བླ་མའི་རྒྱུད། རྣལ་འབྱོར་མ་ཡི་རྒྱུད་བཅས་ལྔར་གསུངས་པ་དང་། སངས་རྒྱས་གསང་བ་ལས། རྣལ་འབྱོར་སྤྱོད་དང་བྱ་དབྱེ་བས། །རྒྱུད་སྡེ་རྣམ་པ་གསུམ་དུ་འདོད། །ཅེས་པ་ལྟར། རྣལ་འབྱོར་རྒྱུད། སྤྱོད་པའི་རྒྱུད། བྱ་བའི་རྒྱུད་དེ་གསུམ་དུ་གསུངས་པ་དང་། རྣལ་འབྱོར་བླ་མེད་རྒྱུད་དོན་ལ་འཇུག་པ་ལས། གསང་སྔགས་འབྲས་བུ་རྡོ་རྗེའི་ཐེག་པ་ལ་ནི་འཇུག་པའི་སྒོ་རྣམ་པ་བཞི་སྟེ། བྱ་བའི་རྒྱུད་དང་། སྤྱོད་པའི་རྒྱུད་དང་། རྣལ་འབྱོར་རྒྱུད་དང་། རྣལ་འབྱོར་བླ་ན་མེད་པའི་རྒྱུད་ཅེས་སྤྱིར་གྲགས་པ་ཡིན་ནོ། །ཞེས་གསུངས་པ་ལྟར། བཞིར་དབྱེ་བ་སོགས་དབྱེ་ཚུལ་དུ་མ་ཡོད་ལ། རྡོ་རྗེ་གུར་ལས། དམན་པ་རྣམས་ལ་བྱ་བའི་རྒྱུད། །བྱ་མིན་རྣལ་འབྱོར་དེ་ལྟག་ལའོ། །སེམས་ཅན་མཆོག་ལ་རྣལ་འབྱོར་རྒྱུད། །རྣལ་འབྱོར་བླ་མེད་དེ་ལྟག་ལའོ། །ཞེས་དབང་པོའི་རིམ་པར་བསྟན་པ་དང་། སམ་བྷོ་ཊ་ལས། དགོད་དང་བལྟ་དང་ལག་བཅང་དང་། །གཉིས་གཉིས་འཁྱུད་དང་རྣམ་པ་བཞི། །སྲིན་བུའི་ཚུལ་གྱིས་རྒྱུད་བཞིར་གནས། །ཞེས་པ་ལྟར་ཆ་མཐུན་དྲི་མེད་འོད་ལས་འབྱུང་བས། འདིར་ནི་རྒྱུད་སྡེ་བཞིར་དབྱེ་བའི་དབང་དུ་བྱས་ཏེ། བྱ་རྒྱུད། སྤྱོད་རྒྱུད། རྣལ་འབྱོར། རྣལ་འབྱོར་བླ་མེད་རྒྱུད་དང་བཞི་ལས། འདི་ནི་བླ་མེད་ཀྱི་རྒྱུད་སྡེ། བླ་མེད་ལའང༌། ཕ་རྒྱུད། མ་རྒྱུད། གཉིས་མེད་རྒྱུད་གསུམ་ཡོད་པ་ལས། ཐབས་གཙོ་བོར་སྟོན་པ་ཕ་རྒྱུད། ཤེས་རབ་གཙོ་བོར་སྟོན་པ་མ་རྒྱུད། གཉིས་ཀ་གཙོ་བོར་སྟོན་པ་གཉིས་མེད་རྒྱུད་གསུངས་པ་དང་། ཡང་སྒྱུ་ལུས་གཙོ་བོར་སྟོན་པ་གསང་བ་འདུས་པ། འོད་གསལ་གཙོ་བོར་སྟོན་པ་འཁོར་ལོ་བདེ་མཆོག ཟུང་འཇུག་གཙོ་བོར་སྟོན་པ་དུས་ཀྱི་འཁོར་ལོ། ཞེས་གསུངས་མོད། ཨོ་རྒྱན་ཡུལ་དུ་གྲུབ་ཆེན་ནག་པོ་སྤྱོད་པས་མ་ཚོགས་མཁའ་འགྲོའི་རྒྱ་མཚོར་ཚོགས་ཀྱི་འཁོར་ལོའི་སྐབས་སུ། མཁའ་འགྲོ་མ་དཔལ་གྱི་ཡེ་ཤེས་དབྱིངས་ཀྱི་དབང་ཕྱུག་མའི་ཞལ་ནས། ཆོས་འདུས་པར་བཤད་པའི་ལམ་རིམ་གཉིས། །རྒྱུད་བླ་མ་གོང་མའི་ཡུལ་འདས་ཀྱང༌། །དེའི་གོང་མའི་གོང་མ་བླ་མེད་པ། །དཔལ་བདེ་བའི་མཆོག་ལས་གཞན་དུ་ཅི། །ཞེས་དང༌། ཡུལ་མངྒ་དྷ་ནར་ཡོངས་གྲགས་པའི། །སྔགས་རྒྱུད་སྡེའི་མཐར་ཐུག་ཇི་སྙེད་དང༌། །བྱང་ཤམ་བྷ་ལ་ཡི་གྲོང་ཁྱེར་གྱི། །ཆོས་དུས་ཀྱི་འཁོར་ལོར་སྐད་པ་ཡང༌། །སྣོད་ལས་སྣང་མི་ཡི་སྣང་ངོར་བསྟན། །ཆོས་ཐེག་པའི་ཡང་རྩེ་བླ་མེད་པ། །གསང་རབ་གསང་གསང་བ་དོན་གྱི་མཐིལ། །རྒྱུད་འཁོར་ལོ་སྡོམ་པ་སྐད་པ་སྟེ། །ཞེས་གསུངས་པ་དང༌། རྗེ་མི་བསྐྱོད་ཞབས་ཀྱིས། སྤྱིར་བླ་མེད་ཀྱི་རྒྱུད་སྡེ་ཐམས་ཅད་ངོ་བོའི་གནས་ཚུལ་ལ་ཐབས་ཤེས་ཡ་བྲལ་དུ་སྟོན་པ་མེད་པས་ངེས་དོན་དུ་གཉིས་མེད་རྒྱུད་ལ་གནས་ནའང༌། གདུལ་བྱ་ཁ་དྲང་བའི་དོན་དུ་དེ་ལྟར་བཤད་པ་ཙམ་ཡིན་ལ། ཞེས་གསུངས་པ་དང༌། བརྟག་གཉིས་སྤྱི་དོན་རྡོ་རྗེའི་དྲྭ་བ་ལས། དཔལ་རང་བྱུང་རྡོ་རྗེས། དྲང་དོན་དུ་ཕ་མ་གཉིས་མེད་དུ་དབྱེ་ཞིང་། ངེས་དོན་དུ་བླ་མེད་རྒྱུད་མཐའ་དག་གཉིས་མེད་དུ་བཞེད་ལ། ཇོ་ནང་རྗེ་བཙུན་ཆེན་པོ་དང༌། ཀུན་མཁྱེན་བསྟན་པའི་ཉིན་བྱེད་སོགས་ཀྱང་དེ་དང་མཐུན་པར་གསུངས་པ་དང༌། རྔོག་པའི་བདེ་མཆོག་དཀའ་འགྲེལ་ལས། བདག་ཉིད་ཧེ་རུ་ཀ་སྐུ་གསུམ་དབྱེར་མེད་བདེ་བ་ཆེན་པོའི་ངོ་བོར་གྲུབ་ནས། དེའི་སྐུ་གསུང་ཐུགས་ཡོན་ཏན་ཕྲིན་ལས་རྣམས་ལས་དཔའ་བོ་དང་མཁའ་འགྲོ་དཔག་མེད་སྤྲུལ་ནས་སེམས་ཅན་གྱི་དོན་མཛད་པའོ། །ཇི་ལྟར་ན་ཐབས་ཤེས་ཟུང་འཇུག་ཉམས་སུ་བླངས་པས་འབྲས་བུ་ཐབས་ཀྱི་ཆ་ལས་དཔའ་བོ་དང་། ཤེས་རབ་ཀྱི་ཆ་ལས་དཔའ་མོ་སུམ་ཅུ་རྩ་དྲུག་སེམས་ཅན་གྱི་དོན་དུ་སྤྲུལ་པ་སྟེ། ཀུན་སྤྱོད་ལེའུ་བཅུ་བདུན་པར། ཐབས་དང་ཤེས་རབ་སྦྱོར་བ་ལས། །དེ་ཉིད་དུ་ནི་ཐམས་ཅད་སྤྲུལ། །ཞེས་གསུངས་པ་དང་། རྒྱལ་བ་འཇིག་རྟེན་གསུམ་མགོན་གྱིས་གསང་སྔགས་ནི་སྡེ་སྣོད་གསུམ་གྱི་སྙིང་པོར་བཞེད་དེ། ཆོས་ཐམས་ཅད་ཐབས་ཤེས་གཉིས་སུ་འདུས་པས། བཀའ་འཁོར་ལོ་གསུམ་གྱི་བརྗོད་བྱ་ཤེས་རབ་ཟབ་མོ་སྟོང་དང་རྟེན་འབྱུང་དུ་སྟོན་པ་དང༌། གསང་སྔགས་ཀྱི་གཞི་དེ་ཉིད་ལ་ཐབས་བདེ་ཆེན་སྙིང་རྗེ་ཆེན་པོས་གདམས་པའི་ཁྱད་པར་དུ་བྱས་ཏེ་བོག་བཏོན་ནས་ཐབས་ཤེས་གཉིས་མེད་ཟུང་འཇུག་གི་ངོ་བོར་འཚང་རྒྱ་བས་གསང་སྔགས་སྡེ་སྣོད་གསུམ་གྱི་སྙིང་པོར་གྱུར་པ་སྟེ། གསང་བ་རྒྱལ་པོ་ལས། ཤེས་བྱའི་དཀྱིལ་འཁོར་མ་ལུས་འདི་དག་ཐམས་ཅད་ནི། །སྐུ་གསུམ་ཡོངས་སུ་གྲུབ་པ་གསང་སྔགས་ཐེག་པ་སྟེ། །སྐུ་གསུམ་ཉིད་ལ་འཇུག་པ་ལམ་གྱི་ཐེག་པ་ཡིན། །སྐུ་གསུམ་འདུ་འབྲལ་མེད་པ་རྡོ་རྗེ་ཐེག་པའོ། །ཞེས་གསུངས་པའི་ཕྱིར་རོ། །དེ་ཡང་ལམ་དུ་བྱེད་ཚུལ་ཕ་དང་མ་དང་གཉིས་སུ་མེད་པའི་རིམ་པ་ཐ་དད་ཀྱང་ངོ་བོ་ཟུང་འཇུག་ལྷུན་གྱི་གྲུབ་པ་གཅིག་པ་ཉིད་དེ། མཁས་མཆོག་མི་ཕམ་གྱི་གསང་སྙིང་སྤྱི་དོན་དུ། དུས་གྱི་འཁོར་ལོ་ལས་ནི། འགྱུར་མེད་གྱི་བདེ་བ་དང་རྣམ་ཀུན་མཆོག་ལྡན་གྱི་སྟོང་པ་ཉིད་གཉིས་སུ་མེད་པའི་ཡེ་ཤེས་ཀྱི་སྐུ་མཚོན་བྱ་དོན་གྱི་ལྷན་ཅིག་སྐྱེས་པ་རྡུལ་དང་སེམས་ཀྱི་ཆོས་ལས་འདས་པའི་མཁའ་ཁྱབ་མཁའ་ཡི་རྡོ་རྗེ་ཅན་ཉིད་རྒྱུད་ཉིད་དང། འགྲེལ་བའི་ཡེ་ཤེས་གྲུབ་པའི་སྐབས་སོགས་ལས་ཤིན་ཏུ་གསལ་པོར་བསྟན་པ་ནི་རྒྱུད་སྡེ་མཐའ་ཐག་གི་དགོངས་གནད་ལ་ཁྱབ་བྱེད་དུ་འཇུག་དགོས་པའི་མན་ངག་དམ་པ་ཡིན་ནོ་གསུངས་པ་དང༌། རྡོ་རྗེ་སྙིང་འགྲེལ་ལས། མཆོག་གི་དང་པོའི་སངས་རྒྱས་ཚིག་དང༌བདེ་མཆོག་ངེས་དོན་ཤེས་པར་བྱ། །ཞེས་གསུངས་པས་ན། སྔགས་བླ་མེད་ཀྱི་ལྟ་བསྒོམ་གནད་མ་སྦས་པར་སྟོན་པའི་བདེ་མཆོག་ལྷན་སྐྱེས་ལྷ་ལྔའི་སྒྲུབ་ཐབས་འདི། རྫོགས་པའི་སངས་རྒྱས་རྣམས་དང་བཀའ་བརྒྱུད་གྲུབ་ཐོབ་རྒྱ་མཚོའི་གཤེགས་ཤུལ། སར་གནས་བྱང་སེམས་རྣམས་དང་རྣལ་འབྱོར་དབང་ཕྱུག་རྣམས་ཀྱི་བགྲོད་ལམ། རྩ་བརྒྱུད་བླ་མ་རྣམས་ཀྱི་ཐུགས་དམ། འཕགས་བོད་གྲུབ་བརྒྱས་བསྟེན་པའི་གསང་ལམ། དད་བརྩོན་ཤེས་རབ་ཅན་གྱི་མྱུར་ལམ། སངས་རྒྱས་བསྟན་པའི་ཉིང་ཁུ། རྒྱལ་བ་འབྲི་གུང་པའི་ཐུགས་ཀྱི་མནོག་ཆོས། འཕགས་ཡུལ་གྱི་སློབ་དཔོན་ཆེན་པོ་ལུ་ནག་དྲིལ་གསུམ་ཞེས་ཉི་ཟླ་ལྟར་གྲགས་པའི་ནང་ཚན་གྲུབ་པའི་སློབ་དཔོན་རྡོ་རྗེ་དྲིལ་བུ་པའི་ལུགས་འདི་ཡི་དངོས་གཞི་མན་ངག་གི་རྒྱུད་ནམ་མཁའ་མཉམ་པའི་ལེའུ་གསུམ་པར་བསྟན་པ་ལྟར་དང༌། ཡན་ལག་རྣམས་རྩ་རྒྱུད་དང་བཤད་པའི་རྒྱུད་ཅི་རིགས་ལ་བསྟེན་ནས་མཛད་པ། དཔལ་ཆེན་སྒ་ལོ་ཙཱ་བ་གཞོན་ནུ་དཔལ་གྱིས་བོད་དུ་བསྒྱུར་ཞིང་འདི་ཡི་སྒོ་ནས་གྲུབ་པ་ཐོབ། འཇིགས་རུང་དུར་ཁྲོད་བསིལ་བའི་ཚལ་དུ་གདུག་པའི་ལྷ་སྲིན་དང་ལས་མགོན་བྱ་རོག་གདོང་ཅན་བྲན་དུ་བཀོལ། སྡིག་མཛུབ་ཀྱིས་ནམ་མཁའི་བྱ་རོག་ས་ལ་ཕབས་ནས་བསད་པ་སླར་གསོས་པར་མཛད་པ། འཕགས་ཡུལ་གྱི་སློབ་དཔོན་ཨ་བྷྱ་ཀ་རའམ་སློབ་དཔོན་འཇིགས་མེད་འབྱུང་གནས་དང༌། མཁས་གྲུབ་ཆེན་པོ་ཙཱ་མི་སངས་རྒྱས་གྲགས་ཀྱིས་སྔགས་པའི་ཕྱག་དང་མེ་ཏོག་འཐོར་བའི་ཡུལ་དུ་གྱུར་པ་གྲུབ་པའི་སློབ་དཔོན་དེ་ཡིས་བཀའ་བརྒྱུད་སྟོང་གི་ཆུ་མགོ་དཔལ་ཕག་མོ་གྲུ་པ་ལ་གནང༌། དེས་རྗེ་འཇིག་རྟེན་མགོན་གསུམ་མགོན་ལ་གནང་བས་ཐུགས་དམ་གཙོ་བོ་མཛད་པ་ཡིན། སྐྱེས་མཆོག་མར་པ་ནས་རྒྱུད་པའི་བདེ་མཆོག་སྙན་རྒྱུད་སྐོར་གསུམ་ལྷ་དྲུག་ཅུ་རྩ་གཉིས་ཅན་སོགས་ཡོད་ཀྱང༌། མར་པ་རང་གིས་བསྒྱུར་བའི་བདེ་མཆོག་ལྷན་སྐྱེས་དཔའ་གཅིག་ལས། ལྷན་སྐྱེས་ལྷ་ལྔ་བདག་གི་མཇལ་ཡུལ་དུ་མ་ཐོབ་ཀྱང༌། རྒྱུད་སྡེ་ཀུན་འདུས་བྱུང་ཚུལ་ཟབ་དོན་སྒོ་བརྒྱ་འབྱེད་པའི་ལྡེ་མིག་ལས། ཡང་རྩ་རྒྱུད་ལ་བརྟེན་ནས་གྲུབ་ཆེན་ནཱ་རོ་ཏཱ་པས་བཀྲལ་བའི་བདེ་མཆོག་ལྷ་ལྔ་པ་ཀཾ་ཚང་ལུགས་ཞེས་གསུངས་པའི་ཀར་ལུགས་བདེ་མཆོག་ལྷན་སྐྱེས་ལྷ་ལྔའི་སྒྲུབ་ཐབས་རྒྱུད་རིམ་ལ་ཏིལླི་ནཱ་རོ་མར་པ་མི་ལ་དྭགས་པོ་ནས་སྙན་རྒྱུད་ཡི་གེ་མེད་པ་དུས་མཁྱེན་གྱིས་ཐོབ་པ་ནས་རིམ་པར་རྒྱུད་ཚུལ་འཁོད་འདུག་པ། དེ་ལྟར་ན་རྗེ་མི་བསྐྱོད་རྡོ་རྗེས་མཛད་པའི་བདེ་མཆོག་ལྷན་སྐྱེས་དེ་དང་འབྲི་གུང་བདེ་མཆོག་གཉིས་ཚིག་བཅད་ལྷུག་ཙམ་ལས་ཁྱད་པར་མེད་པ་མ་ཟད་སྒྲུབ་ཐབས་དོན་གཉིས་མཆོག་རྩོལ་འདི་དམིགས་རིམ་ཁ་གསལ་ཙམ་ཡོད་པས་ནཱ་རོ་མར་མི་དྭགས་པོ་ནས་སྙན་རྒྱུད་ཕག་གྲུས་རྒྱལ་དབང་སྐྱོབ་པ་ལ་རྒྱུད་པ་གཞིར་བཞག་ཁར། དཔལ་ཏིལླི་དང་ནཱ་རོ་ནས་རིམ་པར་རྒྱུད་པའི་ཙཱ་མི་དང༌། སློབ་དཔོན་ཨ་བྷྱ་ཀ་རས་སྒ་ལོ་ཙཱ་ལ་གནང་བས་དེས་ན་འཕགས་ཡུལ་གྱི་རྒྱུད་པའི་ཆུ་མགོ་གཅིག་པ་དང༌། བོད་དུ་མར་པ་དང་སྒ་ལོའི་བརྒྱུད་པ་ཆུ་བོ་གཉིས་འདྲེས་སུ་ཡོད་པ་དེ་ལྟར་ལ་སྔར་ནི་ཐེ་ཚོམ་ཙམ་ཡང་མ་མཆིས་ཀྱང༌། དེང་སྐབས་རྟོག་འཇུག་གི་རྩོད་སྤོང་ཞིག་ཀྱང་མཐོང་བ་ལས། གཞན་འཕགས་ཡུལ་གྱི་སློབ་དཔོན་ཆེན་པོ་ལུ་ནག་དྲིལ་གསུམ་གྱི་ལུགས་བདེ་མཆོག་དེ་ཉིད་དཔལ་ནཱ་རོ་པ་ནས་བྱུང་བའི་བརྒྱུད་པ་ཡིན་པས་གཟིགས་རྒྱ་ཡངས་པར་གནང་ཚེ་ཐེ་ཚོམ་གྱི་གཞི་རྩ་བྲལ་བར་འགྱུར་རོ། །

**ཡིད་ཆེས་གསུམ་ལྡན་གྱིས་ཉམས་སུ་ལེན་ཚུལ།**

ལམ་འདི་ལ་ཚུལ་ཇི་ལྟ་བུས་དཀྲི་ན། ཡིད་ཆེས་རྣམ་གསུམ་དང་ལྡན་པས་ཉམས་སུ་ལེན་དགོས་ཏེ། དྲི་མེད་འོད་ལས། བཅོམ་ལྡན་འདས་ཀྱིས། དང་པོ་རྒྱུད་ལ་ཡིད་ཆེས་པ་དང༌། དེ་ནས་བླ་མ་ལ་ཡིད་ཆེས་པ་དང༌། དེ་ནས་བདག་ཉིད་ལ་ཡིད་ཆེས་པ་སྟེ། འདི་གསུམ་གྱིས་ཡང་དག་པར་རྫོགས་པའི་སངས་རྒྱས་ཀྱི་ལམ་ཡོངས་སུ་རྫོགས་པར་འགྱུར་རོ། །ཞེས་གསུངས་པ་ལྟར།

དང་པོ་རྒྱུད་ལ་ཡིད་ཆེས་པ་ནི། སངས་རྒྱས་ཀྱི་ཞལ་ནས་གསུངས་པའི་རྒྱུད་མཁས་གྲུབ་ཚད་ལྡན་གྱིས་བཀྲལ་བའི་དོན་ནོ། །

གཉིས་པ་བླ་མ་ལ་ཡིད་ཆེས་པ་ནི། དེ་ལྟ་བུའི་ཆོས་དེ་སངས་རྒྱས་རྡོ་རྗེ་འཆང་ནས་ད་ལྟའི་བར་བླ་མ་བརྒྱུད་པ་མ་ཆད་ཅིང་ལམ་འདི་ལ་བསྟེན་ནས་གྲུབ་པ་ཐོབ་པའམ་ཉམ་མྱོང་ཁྱད་པར་ཅན་ཤར་བའི་བྱིན་རླབས་ལ་ཡིད་ཆེས་པའོ། །

གསུམ་པ་རང་ལ་ཡིད་ཆེས་པ་ནི། རང་ལ་ཉམ་མྱོང་ཇི་ལྟར་ཤར་བ་དེ་རྒྱུད་དང་མཐུན་ཞིང་བླ་མས་བསྟན་པ་བཞིན་ཉམས་མྱོང་དང་མན་ངག་གསུམ་ལ་ཡིད་ཆེས་ཐོབ་པའོ། །དེ་ལྟར་ན་སངས་རྒྱས་རྡོ་རྗེ་འཆང་གི་ཞལ་ནས་གསུངས་པ། གྲུབ་པའི་སློབ་དཔོན་ལུ་ནག་དྲིལ་གསུམ་གྱི་གཞུང་པཎ་ཆེན་ནཱ་རོ་པ་དང། ཨ་བྷྱ་ཀ་ར་སོགས་དང༌། བོད་ཀྱི་མར་རྔོག་དང་། དཔལ་སྒ་ལོ་ཙཱ་བ། ཕག་གྲུ་ཡབ་སྲས་ཀྱིས་བཀྲལ་བའི་རྒྱུད་དོན་སྒྲུབ་ཐབས་རྒྱལ་དབང་རིན་ཆེན་ཕུན་ཚོགས་ཀྱིས་བསྩལ་བ་ལ་ཡིད་ཆེས་ཁུང་བཙུན་ལྡན་པའོ། །

བླ་མ་ནི་སངས་རྒྱས་རྡོ་རྗེ་འཆང་སོགས་ནས་རྗེ་འཇིག་རྟེན་གསུམ་མགོན་ཡབ་སྲས་སོགས་གྲུབ་ཐོབ་བརྒྱུད་པ་བར་མ་ཆད་པ་གྲུབ་ཐོབ་གཉོས་མགར་ཆོས་གསུམ་སོགས་དང༌། དེ་རྗེས་གླེང་ལོག་སྐབས་དགེ་འདུན་ཁྲི་ཚོ་ནམ་མཁར་འཕུར་བ་སོགས་ནས། གྲུབ་དབང་ཨ་མགོན་དཔའ་ཆུང་ཁྱུང་དགའ་སོགས་ཉམ་མྱོང་ཁྱད་པར་ཅན་ཤར་བའི་བྱིན་རླབས་ལ་ཡིད་ཆེས་ཐུབ་ངེས་པའོ། །དེ་ལྟར་སྒྲུབ་བརྒྱུད་ཀྱི་གདམས་པ་ཉམས་སུ་ལེན་པར་རང་ལ་རང་ཡིད་ཆེས་པ་ཞིག་དགོས་པ་ནི་གལ་ཆེ་བར་མངོན་ནོ། །

**རྒྱུད་དོན་ཉན་པ་ལ་ཐོག་མར་དབང་བསྐུར་ནོད་པ།**

དེ་ལྟར་རྒྱུད་དོན་ཉན་པ་ཐམས་ཅད། ཇི་སྐད་དུ། ཐོག་མར་དབང་བསྐུར་ནོད་ལ་བསྡོམ་པ་བཟུང༌། །སྲུང་འཁོར་གཏོར་མ་ཡོན་འབུལ་སྔོན་བྱུང་བསྒོམ། །སློབ་མས་སྒོ་གསུམ་ཉེས་པ་བཅུ་གཅིག་སྤངས། །མི་ཡེང་སྨྲ་བའི་རྒྱན་ལྡན་འཆད་ཉན་ལ། །རྡོ་རྗེ་འཛིན་རྣམས་ལྷག་པར་གཟིགས་ཞེས་གསུངས། །ཞེས་པ་ལྟར་ཐོག་མར་དབང་བསྐུར་ནོད་ལ་བསྡོམ་པ་བཟུང་ཞིང༌། རྒྱུད་དོན་འཆད་པའི་ཚེ་དང་པོ་སྲུང་འཁོར་བསྒོམ་ཞིང་མཁའ་འགྲོ་ལ་གཏོར་མ་སྦྱིན། སྣོད་བཅུད་ཐམས་ཅད་ལྷ་སྔགས་ཡེ་ཤེས་རོལ་བའི་དཀྱིལ་འཁོར་དུ་ལྟ་ཞིང་སློབ་དཔོན་ལ་གསེར་གྱི་མཎྜལ་འབུལ། སྔོན་བྱུང་གི་གླེང་གཞི་དང་མཐུན་པར་སློབ་དཔོན་དཀྱིལ་འཁོར་གྱི་བདག་པོ་དང༌། སློབ་མ་སྒོ་གསུམ་ཉེས་པ་བཅུ་གཅིག་སྤངས་ཏེ། དེའང་ཉལ་བ་སོགས་ལུས་ཀྱི་གནས་ངན་ལེན་རྩེ་མོ་དང་། ཀྱལ་ཀ། ཞེ་སྡང་བའི་བརྒལ་ལན། ཅ་ཅོ། ཧ་ཅང་རྟོག་གེ་ལ་དགའ་བའི་གཏན་ཚིག །ཐལ་འགྱུར་གྱི་རྣམ་བཞག །མན་ངག་མེད་པ། རྫུན་གྱི་མན་ངག མ་སྨིན་པའི་སྐྱེ་བོའི་ཐོས་པ་དང༌། འགྲན་སེམས་དང༌། རྙེད་པའི་སེམས་དང་བཅས་སྤངས་ཏེ། དེ་ལྟར་སེམས་མི་གཡེང་ཞིང་སྨྲ་བའི་རྣམ་དཔྱོད་དང་ལྡན་པས་འཆད་ཅིང་ཉན་པ་ལ་འཕྲལ་ཡུལ་ཕན་ཡོན་ཚད་མེད་དེ། གསང་བདག་དང༌། རྡོ་རྗེ་འཆང་སོགས་ལྷག་པར་དགོངས་ཤིང་གཟིགས་པ་དང༌། མཁའ་འགྲོ་དམ་ཅན་རྣམས་བུ་སྡུག་པ་ལྟར་སྲུང་སྐྱོབས་མཛད་པར་གསུངས་སོ། །

པཎ་ཆེན་ནཱ་རོ་ཏཱ་པའི་རྗེས་འབྲང་མན་ངག་འཛིན་པ་རྣམས་ཀྱི་ལུགས་ལ་རྒྱུད་གསུམ་སྒོ་ནས་འཆད་དེ། དེའང་རྒྱུ་ཡི་རྒྱུད་སེམས་ཅན་ཐམས་ཅད་ལ་ཆོས་ཉིད་རང་བཞིན་རྣམ་དག་མྱང་འདས་ཇི་ལྟར་ཡིན་ཚུལ་དེའི་ཆོས་ཅན་རྒྱས་པར་ཕྱེ་ན་ཕུང་ཁམས་སྐྱེ་མཆེད་ཀྱི་བསྡུས་པའི་ཆོས་སམ། མདོར་ན་ལུས་ངག་ཡིད་གསུམ་ཇི་ལྟར་གནས་ཚུལ། ཐབས་རྒྱུད་སྨིན་བྱེད་དབང་དང་གྲོལ་བྱེད་ཀྱི་ལམ་རིམ་གཉིས་བཅས་ཉམས་སུ་ལེན་ཚུལ། འབྲས་རྒྱུད་སྨིན་གྲོལ་གཉིས་ཀྱི་རིམ་གཉིས་བསྒོམ་པ་རྟོགས་པའི་ཏིང་འཛིན་སྐྱེ་ནས་གྲུབ་པའི་ས་ཐོབ་ཏེ་སངས་རྒྱས་ཀྱི་སྐུ་དང་ཡེ་ཤེས་མངོན་གྱུར་སྣང་བ་རྣམས་ཡིན་པའོ། །

གསང་སྔགས་རྒྱུད་དོན་ཉམས་སུ་ལེན་པ་ལ་མ་སྨིན་པ་སྨིན་བྱེད་དབང༌། སྨིན་པ་གྲོལ་བྱེད་བསྐྱེད་རྫོགས་གཉིས་ཏེ། གསང་བ་འདུས་པའི་རྒྱུད་ཕྱི་མ་ལས། བླ་མ་སྔགས་ཀྱི་ལམ་གྱིས་ནི། །སློབ་མ་ཡོངས་སུ་སྨིན་པར་བྱ། །བརྟུལ་ཞུགས་བཟང་དང་དབང་བསྐུར་བ། །སངས་རྒྱས་བྱང་ཆུབ་སེམས་རྣམས་ཀྱིས། །བསྟན་པ་ཡོངས་སུ་གྲོལ་བ་ཡིན། །ཞེས་དང༌། རྩ་རྒྱུད་ལས། བླ་མ་བརྒྱུད་རིམ་གྱིས་ཐོབ་པའི། །དབང་བསྐུར་བས་ནི་སྔགས་ལེགས་ལྡན། །ཞེས་གསུངས་པས་སྔོན་དུ་དབང་བསྐུར་ལེགས་པར་ཐོབ་དགོས། དེ་ལྟར་ཡང་བསྟན་སྙིང་འགྲེལ་བ་ལེགས་བཤད་ལུང་གི་གཏེར་མཛོད་ལས། གལ་ཏེ་གཞན་དག་ཀྱང་བྱང་ཆུབ་ཀྱི་སེམས་སྦྱང་ན་གསང་སྔགས་ཉམས་སུ་ལེན་ཀྱང་དབང་བསྐུར་མི་དགོས་སོ་ཞེ་ན། གསང་སྔགས་ཀྱི་ལམ་དབང་དང་བླ་མ་ལ་རག་པ་ཡིན་པས། གསང་སྔགས་ལ་རང་གར་འཇུག་པས་དོན་མི་རྟོགས་ཤིང་བྱིན་རླབས་མི་འབྱུང་བས་ན། སྔགས་ཀྱི་ཡོན་ཏན་གང་ཡང་རྒྱུད་ལ་མི་སྐྱེ་སྟེ། ཐེག་པ་བླ་ན་མེད་པའི་རྒྱུད་ལས། ཐེག་ཆེན་ཆོས་ལ་རབ་ཞུགས་ཀྱང༌། །དེ་དོན་གསལ་བར་མི་ཤེས་པས། །སྔགས་ཀྱི་ཚུལ་ནི་རྟོགས་དཀའ་སྟེ། །བརྡ་དང་དགོངས་པས་བཤད་པ་དང༌། །ཇི་བཞིན་སྒྲ་དང་སྒྲ་མིན་སོགས། །ཟབ་མོའི་དོན་ལ་མི་སྤྱོད་པར། །སྒྲ་དང་ཚིག་གི་རྗེས་སུ་འབྲང༌། །ཕྱི་རོལ་བསྟན་བཅོས་ལ་དགའ་ཞིང༌། །གསུང་གི་བདུད་རྩི་རྒྱབ་ཀྱིས་ཕྱོགས། །དེ་ལ་དངོས་གྲུབ་མི་འབྱུང་སྟེ། །རྡོ་རྗེ་འཛིན་པས་སྤོང་བར་འགྱུར། །ཞེས་གསུངས་པ་དང༌། བདེ་མཆོག་རྩ་རྒྱུད་ལས། སྔགས་པས་དཀྱིལ་འཁོར་མ་མཐོང་བར། །གང་ཞིག་རྣལ་འབྱོར་པ་ཉིད་འདོད། །མཁའ་ལ་ཁུ་ཚུར་གྱིས་བརྡེགས་དང༌། །སྨིན་རྒྱུའི་ཆུ་ནི་འཐུང་དང་མཚུངས། །ཞེས་གསུངས་སོ། །

དབང་གི་ངོ་བོ་ནི་སློབ་མའི་རྒྱུད་ཀྱི་དྲི་མ་ཁྲུད་པ་དང་ནུས་པ་འཇོག་པའོ། །ངེས་ཚིག་ནི་གཞི་མ་སྨིན་པ་སྨིན་པར་བྱེད་པ་དང་། ལམ་ཁྱད་པར་ཅན་བསྒོམ་པའི་སྣོད་དུ་རུང་བར་བྱས་ཤིང་ཁྱད་པར་ཅན་བསྒོམ་པ་ལ་དབང་བས་ན་དབང་ཞེས་བྱའོ། །དེ་ལྟར་དབང་བསྐུར་ལེགས་པར་ཐོབ་པའི་རྣལ་འབྱོར་པས་ཉམས་སུ་ལེན་དགོས་པ་ཡིན་ནོ། །དེ་ཡང་བླ་སློབ་མཚན་ཉིད་རྟེན་འབྲེལ་ལེགས་པར་ཚོགས་ཤིང་། ཆོ་གའི་ཡན་ལག་བསྐྱེད་རྫོགས་ཀྱི་སྒོ་ནས་སློབ་མའི་རྒྱུད་ལ་དབང་དོན་གྱི་ཡེ་ཤེས་ངོ་སྤྲད་པའི་ཚེ། བུམ་དབང་གིས་སྣང་སྟོང་ལྷ་སྐུ། གསང་དབང་གིས་གསལ་སྟོང་ཏིང་འཛིན། ཤེར་དབང་གིས་བདེ་སྟོང་འོད་གསལ། བཞི་པའི་དབང་གིས་ལྷན་སྐྱེས་དོན་གྱི་ཡེ་ཤེས་ཇི་ལྟ་བ་བཞིན་དབང་རབ་ཀྱིས་ངོ་འཕྲོད། དབང་འབྲིང་གིས་ཉམས་ལེན་གྱི་གནད་གོ །དབང་པོ་ཐ་མས་ཀྱང་ཚིག་དོན་ངོ་ཤེས་ཅིང་རྒྱུད་ལ་སྐྱེས་པ་ཞིག་དགོས་ཏེ། དགོངས་གཅིག་ལས། དབང་དོན་རྒྱུད་ལ་སྐྱེས་ན་ཐོབ་པར་བཞེད། །གསུངས་པ་ལྟར་རོ། །

**2 བར་དུ་དགེ་བ་དངོས་གཞི་སྒྲུབ་ཐབས་ཀྱི་རིམ་པ།**

གཉིས་པ་བར་དུ་དགེ་བ་དངོས་གཞི་སྒྲུབ་ཐབས་ཀྱི་རིམ་པ་ནི། སྙིགས་དུས་ཀྱི་འདྲེན་མཆོག་རྒྱལ་དབང་རིན་ཆེན་ཕུན་ཚོགས་ཆོས་ཀྱི་རྒྱལ་པོའི་ཆོག་བསྒྲིགས་དོན་གཉིས་མཆོག་རྩོལ་འདི་ལ་སྤྱིར་ཉམས་སུ་བླང་བྱའི་ཆོས་ཚུལ། ཇི་ལྟར་ཉམས་སུ་ལེན་ཚུལ། སྒྲུབ་ཐབས་དངོས་དང་གསུམ་གྱི་ས་བཅད་མཛད་པ་ལ།

**དང་པོ་ཉམས་སུ་བླང་བྱའི་ཆོས།**

སྤྱི་དོན་དང་པོ་ཉམས་སུ་བླང་བྱའི་ཆོས་ནི། རྡོ་རྗེའི་གསུང་དགོངས་པ་གཅིག་པའི་ཚིག་བཅད་ལས། མདོ་རྒྱུད་ནས་གསུངས་ལྷ་རྣམས་གཙོ་བོར་གཟུང༌། །གསུངས་པ་བཞིན། ཁྱབ་བདག་སྟོན་པ་ཆོས་སྐུ་རྡོ་རྗེ་འཆང་ཆེན་དབྱིངས་དང་ཡེ་ཤེས་དབྱེར་མེད་པ་ལས་ལོངས་སྐུའི་ཚུལ་གྱིས་འོག་མིན་དུ་འོད་གསལ་ལྷན་སྐྱེས་ཀྱི་ཆོས་སྟོན་ཅིང་བཞུགས་ཚེ། རྩོད་ལྡན་གྱི་དུས་སྐལ་བབས་པ་ན་ཁམས་གསུམ་ལས་གཟུགས་མེད་ཁམས་ལ་བདག་པོ་མེད། གཟུགས་ཁམས་བདག་པོ་ཚངས་པ། འདོད་ཁམས་རྒྱ་ཆེ་བའི་བདག་པོ་ལྷ་དབང་ཕྱུག་ཆེན་པོ། རྒྱ་ཆུང་བའི་བདག་པོ་གཞན་འཕྲུལ་དབང་བྱེད་ཀྱི་བདུད་དགའ་རབ་དབང་ཕྱུག །བྱེ་བྲག་རི་རབ་རྩེ་མོ་མན་གླིང་བཞིའི་བདག་པོ་དབང་ལྡན་ན་གནས་པའི་མུ་སྟེགས་ལྷ་དབང་ཕྱུག་ལ་ཞི་རྒྱས་དབང་དྲག་གི་ལུས་བཞི་ལས། དྲག་པོ་འཇིག་བྱེད་ཆུང་མ་དུས་མཚན་མ་དང༌། ཐུན་མཚམ་སྦས་པའི་ཡུམ་སྒྲ་ཅན་སྔོན་མོ། ཉེ་བའི་སྒྲ་ཅན་ལྗང་ཁུ། མུན་པ་དམར་པོ། ཉེ་བའི་མུན་པ་སེར་པོ་བཅས་འཛམ་གླིང་གི་མང་ག་དྷར་གནས་བཅས་ཏེ། དེའི་ཚེ་པུལླི་ར་མ། ཛ་ལནྡྷ་ར། ཨོ་ཊི་ཡ་ན། ཨ་བུ་ཏ་བཅས་གནས་བཞི་དང༌། གོ་ད་ཝ་རི། ར་མེ་ཤྭ་ར། དེ་བའི་ཀོ་ཊ། མ་ལ་ཝ་བཅས་ཉེ་བའི་གནས་ཏེ་ཡུལ་བརྒྱད་ལ་ལྷ་བཞི་དང་དྲི་ཟ་བཞི་ནམ་མཁའ་ནས་བབས་ཏེ་བཟུང་བས་མཁའ་སྤྱོད་ཀྱི་གནས་ཞེས་གྲགས།

ཀ་མ་རུ་པ། ཨོ་ཊེ་གཉིས་ཞིང་དང༌། ཊི་ཤ་ཀུ་ནེ། ཀོ་ས་ལ་གཉིས་ཉེ་བའི་ཞིང༌། ཀ་ལིངྐ། ལམྦྷ་ཀ་གཉིས་ཚནྡྷོ། ཀཉྩའི་ཀ། ཧེ་མ་ལ་ཡ་གཉིས་ཉེ་བའི་ཚནྡྷོ་བཅས་ཡུལ་བརྒྱད་གནོད་སྦྱིན་བཞི་དང་སྲིན་པོ་བཞི་ས་སྟེང་ནས་ཡོང་སྟེ་བཟུང་བས་ས་སྤྱོད་གནས་ཞེས་གྲགས།

པྲེ་ཏ་པུ་རི། གྲི་ཧ་དེ་ཝ་གཉིས་འདུ་བའི་གནས་དང༌། སོ་རཱཥྚ་དང༌། སུ་ཝརྞ་དི་གཉིས་ཉེ་བའི་འདུ་བ། ན་ག་ར། སིནྡྷུ་གཉིས་དུར་ཁྲོད་དང༌། མ་རོ་དང་། ཀུ་ལུ་ཏཱ་གཉིས་ཉེ་བའི་དུར་ཁྲོད་སྟེ་ཡུལ་བརྒྱད། ཀླུ་བཞི་དང་ལྷ་མིན་བཞི་ས་འོག་ནས་ཡོང་སྟེ་བཟུང་བས་ས་འོག་གནས་ཞེས་གྲགས།

ཕྲ་མེན་བརྒྱད་ཀྱིས་འཛམ་གླིང་ཡུལ་བརྒྱད་བཟུང་བས་མཐོང་སྤྱོད་ཀྱི་གནས་ཞེས་གྲགས། ལྷ་ཀླུ་གནོད་སྦྱིན་དྲི་ཟ་སྲིན་པོ་སོགས་འཇིག་བྱེད་ཉེར་བཞིའི་རྟེན་ལིངྒ་དེ་དག་ལ་དྲག་པོ་དབང་ཕྱུག་ཆེན་པོ་ལྷར་བཀུར་ཞིང་ལོག་ལམ་དུ་འཁྱམས་ཏེ། དུག་ལྔ་རང་རྒྱུད་དུ་སྤྱོད་ཅིང་མིའི་ཤ་ཁྲག་མཆོད་པ་སོགས་ལུས་ཅན་སྲོག་དབུགས་གཅོད་པའི་མི་དགེ་བས་དུས་འདས་ཏེ་སྡུག་བསྔལ་བ་ལ་གཟིགས་ནས། རྡོ་རྗེ་འཆང་ཆེན་པོ་བདེ་ཆེན་ཡེ་ཤེས་ཀྱི་འཁོར་ལོ་ཧེ་རུ་ཀ་བཅོམ་ལྡན་འདས་དཔལ་འཁོར་ལོ་སྡོམ་པའི་སྐུར་བཞེངས་ཏེ། དྲག་པོ་འཇིག་བྱེད་དང་ཆུང་མ་དུས་མཚན་མ་གཉིས་ཞབས་འོག་ཏུ་མནན་ནས་བཏུལ། བདེ་ཆེན་མཁའ་འགྲོ་བཞིས་ཐུན་མཚམས་སྦས་པའི་ཡུམ་བཞི་བརྟུལ། ཐུགས་ཀྱི་འཁོར་ལོའི་དཔའ་བོ་དང་རྣལ་འབྱོར་མ་བརྒྱད་ཀྱིས་ལྷ་དང་དྲི་ཟ་བརྒྱད་བཏུལ་བས་མཁའ་སྤྱོད་ཐུགས་ཀྱི་འཁོར་ལོ།

གསུང་གི་དཔའ་བོ་དང་རྣལ་འབྱོར་མ་བརྒྱད་ཀྱིས་ས་སྟེང་གནོད་སྦྱིན་བཞི་དང་སྲིན་པོ་བཞི་བཏུལ་བས་ས་སྤྱོད་གསུང་གི་འཁོར་ལོ།

སྐུ་ཡི་འཁོར་ལོའི་དཔའ་བོ་རྣལ་འབྱོར་མ་བརྒྱད་ཀྱིས་ས་འོག་ཀླུ་བཞི་དང་ལྷ་མིན་བཞི་བཏུལ་བས་ས་འོག་སྐུ་ཡི་འཁོར་ལོ།

དམ་ཚིག་གི་འཁོར་ལོའི་ཁྲོ་བོ་ཡབ་ཡུམ་བརྒྱད་ཀྱིས་མིའམ་ཅི་བཞི་དང༌། ཕྲ་མན་བཞི་བཏུལ་བས་མཐོང་སྤྱོད་དམ་ཚིག་གི་འཁོར་ལོ་སྟེ་དེ་དག་དབང་དུ་བྱེད་པ་དང༌། ལོངས་སྤྱོད་པ་དང༌། ཐིམ་པའི་ཚུལ་གྱིས་བཏུལ་ཏེ་སྒྲིབ་པ་སྦྱང་ནས་སྒོ་གསུམ་སྐུ་གསུང་ཐུགས་སུ་བྱིན་གྱིས་བརླབས་པར་མཛད་ནས་རི་རབ་ཀྱི་རྩེ་མོར་གཞལ་ཡས་ཁང་དུ་བཅོམ་ལྡན་འདས་འཁོར་བཅས་རྡོ་རྗེ་རྣལ་འབྱོར་མ་དང་གསང་བདག་སོགས་ཀྱིས་གསོལ་བ་བཏབ་པས་ཐོག་མར་རྒྱུད་ལེའུ་འབུམ་པ་དང༌། དེ་ནས་ཤོ་ལོ་ཀ་འབུམ་པ་དྲྭ་བ་སྡོམ་པ་རྒྱ་མཚོའི་རྒྱུད་ཚིག་རྐང་འབུམ་པ། ལེའུ་ལྔ་བཅུ་རྩ་གཅིག་པ་ཡི་གེ་འབུམ་པ་སོགས། རྩ་རྒྱུད། བཤད་རྒྱུད། མན་ངག་རྒྱུད་རྣམས་གསུངས་པ་དང༌། བཤད་པའི་རྒྱུད་ལའང༌། སློབ་དཔོན་ཀར་རྒྱལ་ཟླ་བའི་འགྲེལ་བར། འབྱུང་དང་མཁའ་འགྲོ་ཀུན་སྤྱོད་དང་། །ཁ་སྦྱོར་རྒྱུད་དང་བླ་མ་སྟེ། །བཤད་རྒྱུད་རྣམ་པ་ལྔར་འདོད་དོ། །ཞེས་སྨིན་གྲོལ་གཙོར་སྟོན་ཧེ་རུ་ཀ་སྔོན་འབྱུང༌། ལས་རབ་འབྱམས་གཙོར་སྟོན་རྡོ་རྗེ་མཁའ་འགྲོ། མངོན་སྤྱོད་གཙོར་སྟོན་རྣལ་འབྱོར་མ་ཀུན་སྤྱོད། རྗོགས་རིམ་གཙོར་སྟོན་སཾ་བུ་ཊའི་རྒྱུད། བསྐྱེད་རིམ་གཙོར་སྟོན་ངེས་བརྗོད་བླ་མ། དེ་དག་བསྡུ་བའི་གནས་ཨོ་རྒྱན་ཡུལ་སོགས་དང༌། གཞན་ཡང་ཆ་མཐུན་རྒྱུད་སོགས་མཐའ་ཡས་པར་གསུངས་པ་དེ་རྣམས་མཁས་གྲུབ་གོང་མའི་ཡིག་ཆ་དང༌། མཁྱེན་རབ་དབང་ཕྱུག་དཔལ་ཆོས་ཀྱི་གྲགས་པའི་གསུང་སོགས་ལས་མཁྱེན་པར་འགྱུར་ལ་སླར་སྟོན་པ་ཤཱཀྱ་ཐུབ་པ་ཉིད་དཀྱིལ་འཁོར་འཁོར་ལོའི་དབང་ཕྱུག་དུ་སྤྲུལ་ནས་གསུངས་ཤིང་སློབ་དཔོན་ཀླུ་སྒྲུབ་གཙོ་བོར་གྱུར་པའི་འཕགས་ཡུལ་གྲུབ་ཆེན་བརྒྱད་བཅུ་རྣམས་མང་ཆེ་བ་ཡི་དམ་འདི་ཡི་སྒོ་ནས་གྲུབ་པ་བརྙེས་པས་ཡི་དམ་འདི་ཉིད་གཙིགས་སུ་འཛིན་པ་མང་ལ། ཁྱད་པར་དུ་གཙོ་བོ་ལུ་ནག་དྲིལ་གསུམ་གྱི་གཞུང་འདི་དར་སྲོལ་ཆེ་ཞིང༌། བོད་དུའང༌། རྗེ་མར་མི་དྭགས་གསུམ་དཔལ་ཆེན་སྒ་ལོ། ཕག་གྲུ། དུས་མཁྱེན། འབའ་རོམ། ཚལ་པ། འབྲི་གུང་། སྟག་ལུང་། འབྲུག་པ་སོགས་བཀའ་བརྒྱུད་རིན་པོ་ཆེའི་སྐྱེས་ཆེན་རྣམས་འདི་ཡི་སྒོ་ནས་གྲུབ་པ་ཐོབ་ཅིང་ཐུགས་དམ་གཙོ་བོ་ཡིན་ཞིང་ལམ་འདིའི་རྒྱུད་པ་རྣམ་པར་དག་པ་དང་ལྡན་པའོ། །དེ་ལྟར་ཡང་དགོངས་གཅིག་ལས། བརྒྱུད་པ་ལས་བརྒྱུད་པའི་ཆོས་ཟབ་ཅིང་ངོ་མཚར། གསུངས་པ་བཞིན་ནོ། །

**གཉིས་པ་ཇི་ལྟར་ཉམས་སུ་ལེན་ཚུལ།**

གཉིས་པ་ཇི་ལྟར་ཉམས་སུ་ལེན་ཚུལ་ནི།རྩ་རྒྱུད་ཀྱི་སྡོམ་དེ་ཉིད་བཅུ་བཞིས་བསྐྱེད་རྫོགས་ཉམས་སུ་ལེན་ཚུལ་སྤྱི་དང༌། བྱེ་བྲག རྣལ་འབྱོར་རྣམ་གསུམ་ཤེས་བྱ་སྟེ། །བྱིན་གྱིས་བརླབ་དང་རབ་བརླབས་དང༌། །བསམ་གྱིས་མི་ཁྱབ་གཟུགས་རྫོགས་པའི། །རྣལ་འབྱོར་སངས་རྒྱས་རྣམས་ཀྱིས་བསྔགས། །ཞེས་གསུངས་པ་དེ་ཉིད་༧རཏྣ་རཀྵའི་ཏས་བསྐྱེད་རིམ་དུ་བཀྲལ་བ། རྒྱལ་དབང་རིན་ཆེན་ཕུན་ཚོགས་ཀྱིས་ལུང་དྲངས་གནང་བ་འདི་ལ།

**རྣལ་འབྱོར་རྣམ་གསུམ།**

རྣལ་འབྱོར་རྣམ་གསུམ་ནི། བྱིན་གྱིས་བརླབས་པའི་རྣལ་འབྱོར། ཡོངས་སུ་བརྟགས་པའི་རྣལ་འབྱོར། རྫོགས་པའི་རྣལ་འབྱོར་གསུམ་སྟེ།

དང་པོ་བྱིན་གྱིས་བརླབས་པའི་རྣལ་འབྱོར་ནི། བྱིན་གྱིས་རླབས་དང་ཞེས་པས་ཆོས་ཀྱི་དབྱིངས་དང་ཡེ་ཤེས་གཉིས་སུ་མེད་པ་དོན་གྱི་ལྷ་དང༌། དེའི་དབང་གིས་སྣང་བ་གཟུགས་སྐུ་རྟགས་ཀྱི་ལྷ་དེ་ལ་ཕུང་ཁམས་སྐྱེ་མཆེད་ལྷ་ཡི་ང་རྒྱལ་དུ་བྱས་ནས་དེ་ལྟ་བུའི་ལྷ་ལ་དམིགས་པ་ན། བདག་གི་དེ་ཁོ་ན་ཉིད་ལ་ལྷ་ཡི་དེ་ཁོ་ན་ཉིད་ཀྱིས་བྱིན་གྱིས་རླབས་ཤིང་བསྒོམ་ན་ལྕགས་ཁམས་གསེར་དུ་བསྒྱུར་རྩི་བཏང་བ་བཞིན་དུ་ཤེས་ནས་མོས་པས་བསྒོམ་པའོ། །

གཉིས་པ་ཡོངས་སུ་བརྟགས་པའི་རྣལ་འབྱོར་ནི། རབ་རླབས་དང་ཞེས་པས་གསེར་སོགས་བཞུས་པ་ལས་སྐུ་གཟུགས་བྱེད་པ་བཞིན་བྱང་ཆུབ་སེམས་དག་པ་ལས་གཟུགས་སྐུ་སྐྱེད་པར་ཤེས་ནས་ལས་སུ་རུང་བའི་མངོན་པར་བྱང་ཆུབ་ལྔའི་ཚུལ་གྱིས་བསྒོམ་པ་རབ་ཏུ་བརླབས་པའོ། །

གསུམ་པ་རྫོགས་པའི་རྣལ་འབྱོར་ནི། བསམ་མི་ཁྱབ་པའི་གཟུགས་རྫོགས་པ། །ཞེས་པས་སྲིད་པར་སྐྱེ་བའི་རིམ་པ་སྦྱོང་བྱེད་ཀྱི་ཆོ་གས། དྭངས་པའི་ཆུ་མཚོར་གཟུགས་བརྙན་འཆར་བར་རྩོལ་སྒྲུབ་མེད་པ་བཞིན་དག་པར་རྟོག་པའི་རྣལ་འབྱོར་པས་ཏིང་ངེ་འཛིན་སྐད་ཅིག་མས་རྫོགས་པའོ། །འདི་གསུམ་གྱིས་སྔགས་མཐའ་དག་བསྡུས་པ་སོགས་རྣམ་སྣང་རྒྱུ་འཕྲུལ་དྲྭ་བ་ལས་གསུངས་པ་དང་མཐུན་པར་ཉམས་སུ་ལེན་པ་སྲིད་པ་གསུམ་སྦྱོང་བྱེད་སྐུ་གསུམ་ལམ་འཁྱེར་གྱི་གནད་ཚང་བར་སྟོན་པ་ཡིན་ནོ། །

**གསུམ་པ་སྒྲུབ་ཐབས་དངོས།**

གསུམ་པ་སྒྲུབ་ཐབས་དངོས་ལའང༌། སྔོན་འགྲོ །དངོས་གཞི། རྗེས་ཀྱི་བྱ་བ་གསུམ་ལས།

**༡༽ སྔོན་འགྲོ།**

ཐོག་མར་སྔོན་འགྲོ་ལ། འདུ་བྱ་བདུད་རྩི་བྱིན་རླབས་མྱོང༌། །གཏོར་མ་བཏང་ཞིང་མཆོད་བྱིན་རླབས། །སྐྱབས་སེམས་སྔོན་འགྲོ་ཅེས་གསུངས་པ་ལྟར།

**1 འདུ་བྱ་གནས་དང་ཡོ་བྱད།**

དང་པོ་འདུ་བྱ་བ་ལ་གནས་དང་ཡོ་བྱད་གཉིས་ལས། དང་པོ་སྒྲུབ་པའི་གནས་ནི། ལས་དང་པོ་པའི་གནས་ཆོས་ལྡན་རྒྱལ་པོའི་སྐྱོང་བ་ཏིང་ངེ་འཛིན་གྱི་འགལ་རྐྱེན་ཆུང་ཞིང་མཐུན་རྐྱེན་ཚོགས་པ། དབེན་ཞིང་ཡིད་དང་མཐུན་པ་རང་གི་ཁྱིམ་ཞེས་རང་གི་སྒྲུབ་ཁང་དུའོ། །ཏིང་འཛིན་ཅུང་ཟད་གནས་པ་དག་གི་གནས། མངོན་བརྗོད་ལས། རི་སུལ་དང་ནི་རི་རྩེ་དང༌། །ཆུ་བོ་ཆེན་པོའི་ངོགས་དག་དང༌། །རྒྱ་མཚོ་ཆེན་པོའི་འགྲམ་དག་དང༌། །ཤིང་གཅིག་དང་ནི་དགེ་བའི་གནས། །མ་མོའི་ཁྱིམ་མམ་དུ་ཁྲོད་དང༌། །སྣ་ཚོགས་དབེན་པའི་ས་ཕྱོགས་སམ། །ལྷ་་ཁང་དང་ནི་མཆོད་རྟེན་ནམ། །ཁྱིམ་མམ་གཞི་མདོ་དག་ཏུ་ནི། །སྒྲུབ་པ་པོ་ཡིས་སྦྱོར་སྒྲུབ་ན། །འདོད་པ་ཀུན་གྱི་འབྲས་བུ་སྟེར། །ཞེས་པ་ལྟར་གང་རུང་དུའོ། །

གཉིས་པ་ཡོ་བྱད་ནི། སྐུ་དང་སྨན་རཀ་གཏོར་མ་ཆུ་བཞི་ཉེར་སྤྱོད་ཕྱི་ནང་མཆོད་པ། རང་གི་མདུན་དུ་ཐོད་པ་ནང་མཆོད་བདུད་རྩིས་བཀང་བ་རྡོ་དྲིལ་ཐོད་པའི་ཌཱ་མ་རུ་སོགས་མ་ཚང་བ་མེད་པ་འདུ་བྱ་བའོ། །ལུ་ཧི་པའི་ལུགས་བདེ་མཆོག་ནཱ་རོ་པའི་ལྷན་སྐྱེས་ལྷ་ལྔའི་མངོན་རྟོགས་ལས། ཞོགས་པ་ལྡང་མ་ཐག་ཏུ། ཨོཾ་ཨེ་ཧྱ་ཧེ་མ་ཧཱ་བྷེ་ར་སོགས་སམ། ཡང་ན་བོད་སྐད་དུ། ཚུར་གཤེགས་ཚུར་གཤེགས་དཔའ་བོ་ཆེ། །དག་པའི་ངག་ནི་སྟོན་པ་པོ། །སྟོང་པ་ཉིད་ཀྱི་ཡེ་ཤེས་དང༌། །རང་བྱུང་སྤྲོ་དང་བསྡུད་པ་པོ། །ཞེས་སྒྲ་བྲག་ཆ་ལྟ་བུས་བསྐུལ་བས་གཉིད་ལས་སད་པར་བསམ་ལ་རོ་གདན་དུ་གཅེར་བུ་སྐྲ་གྲོལ་བས་འདུག་པར་བསམ། བདུད་རྩི་རིལ་བུ་ཁར་བཅུག་སྐབས་འབྲུ་གསུམ་བཟླས་ལ། བཟའ་བའི་དམ་ཚིག་ལ་གནས་པས་བདག་ཉིད་བཀྲ་ཤིས་པར་བྱ་བའོ་གསུངས་པས། བདུད་རྩི་རིལ་བུ་ཚུལ་བཞིན་སྒྲུབ་པ་མེད་ན་ནང་མཆོད་ལ་བདུད་རྩི་ཆོས་སྨན་བཏབ་པ་ལ་བྱའོ། །ཡང་རིལ་བུ་གཅིག་ཆང་ངམ་ཆུ་ལ་གཡོན་པའི་སྲིན་ལག་གིས་གཡས་པའི་མཐིལ་དུ་མཉེས་ཏེ། ཨོཾ་སུཾ་བྷ་ནི་སོགས་བརྗོད་པས་ཤར་དུ་གཏོར། ཨོཾ་གྲི་ཧ་ན་སོགས་བརྗོད་པས་བྱང༌། གྷྲི་ཧ་ན་པ་ཡས་ནུབ། དེ་བཞིན་ལྷོ་ལ་ཨོཾ་ཨ་ན་ཡ་སོགས་བརྗོད་པས་གནས་བཀྲ་ཤིས་པར་བྱའོ་ཞེས་གསུངས་སོ། །དང་པོ་རང་ཉིད་སྐད་ཅིག་གིས་བཅོམ་ལྡན་འདས་ལྷན་ཅིག་སྐྱེས་པའི་སྐུར་གསལ་བར་གྱུར། ཞེས་པ་ནི་སྡོམ་འབྱུང་ལས། དང་པོ་བདེ་མཆོག་ཕྱག་གཉིས་པ། །ལྷ་ཡི་རྣམ་པའི་རྣལ་འབྱོར་ལྡན། །ཅེས་པའི་དོན་ཡིན་ལ། སྐད་ཅིག་གིས་ལྷན་ཅིག་སྐྱེས་པའི་སྐུར་གསལ་བ་ནི། རང་ཉིད་སྐད་ཅིག་མ་རིག་འཁྲུལ་རྟོག་ལས་འདས་པའི་རང་རིག་ཤེས་པའམ་རིག་པ་སྐད་ཅིག་མ་ལྷན་སྐྱེས་ཞེས་པ་རང་བཞིན་སྟོང་པ་ཉིད་དང་མི་འགྱུར་བའི་བདེ་བ་ཆེན་པོ་ཟུང་དུ་འཇུག་པའི་རང་བཞིན་ལྷན་སྐྱེས་ཡེ་ཤེས་དེ་ཉིད་ཞལ་ཕྱག་གི་རྣམ་པར་བཞེངས་པ་བདེ་མཆོག་ལྷན་ཅིག་སྐྱེས་པའི་སྐུ་སྔོ་སང་ཞལ་གཅིག་ཕྱག་གཉིས་རྡོ་དྲིལ་ཡུམ་ལ་འཁྱུད་པ་འཇིག་དུས་མནན་པ་རྒྱན་དང་ཕྱག་མཚན་ཡོངས་རྫོགས་བཀྲག་ལམ་མེར་སྟོང་གསལ་ཡེ་ཤེས་སྙིང་པོ་ཅན་དུ་གསལ་དགོས་པ་ཡིན་ཏེ། དཔལ་འཁོར་ལོ་སྡོམ་པའི་རྒྱུད་ལས། སྐད་ཅིག་ཙམ་གྱི་རྣལ་འབྱོར་བདག །སྐད་ཅིག་གིས་ནི་ཕྱག་རྒྱར་ལྡན། །ཀུན་ནས་ཀུན་ཏུ་སྐད་ཅིག་གིས། །སྐད་ཅིག་གིས་ནི་གསང་སྔགས་འདོན། །ཞེས་གསུངས། རིག་པ་སྐད་ཅིག་མ་བྱང་ཆུབ་སེམས་ལྷ་ཡི་ཐུགས་ཡིན་ལ། དེའི་རང་རྩལ་ལྷའི་རྣལ་འབྱོར་དུ་གསལ་བ་སྟེ། རྒྱུད་ལས། གང་དང་ལྷན་ཅིག་གང་སྐྱེས་པ། །དེས་ན་ལྷན་ཅིག་སྐྱེས་པར་བརྗོད། །ཅེས་པ་ལྟར་དང་། མཁའ་འགྲོ་སྒྱུ་མ་བདེ་མཆོག་ལས། རི་མོ་ལུགས་མ་ལ་སོགས་ལ། །རྣལ་འབྱོར་འབྱུང་བར་མི་འགྱུར་སྟེ། །བྱང་ཆུབ་སེམས་ལ་རབ་བརྩོན་ན། །དེ་ཉིད་རྣལ་འབྱོར་ལྷར་འགྱུར་རོ། །ཞེས་གསུངས་པ་དང༌། དགོངས་གཅིག་ལས། ལྷ་ལ་གཅིག་ཆར་འཇུག་པ་ཟབ་མོའི་གནད། །གསུངས་པས་ཟབ་མོ་སྟོང་པ་ཉིད་རིག་པ་སྐད་ཅིག་མ་བྱང་ཆུབ་སེམས་ཀྱི་རང་གཟུགས་ལྷ་སྐུར་ཤར་བ་ནི་གནད་དུ་ཆེའོ། །གྲོལ་ཐིག་ལས་ཀྱང་། ཕྱག་རྒྱ་ཆེན་པོའི་གཟུགས་འཆང་བ། །སྒྱུ་མ་འཇའ་ཚོན་ལྟ་བུ་རུ། །རང་དང་གཞན་གྱི་རྒྱུད་སྦྱོང་བ། །ཡང་དག་གསལ་བ་ཞེས་བྱའོ། །ཞེས་གསུངས་སོ། །

**2 བདུད་རྩི་བྱིན་རླབས་པ།**

གཉིས་པ་བདུད་རྩི་བྱིན་རླབས་པ་ལ། སྦྱང་རྟོགས་སྦར་བ་གསུམ་ལས། དང་པོ་སྦྱང་བ་ནི། ཐོག་མར་རང་རྒྱུད་གཟུང་འཛིན་ཐ་མར་དུ་འཛིན་པའི་བགེགས་རྣམས་ལྷར་སྣང་ས་བོན་ཧཱུྂ་ཡིག་འོད་ཀྱིས་དུམ་སྐྱེས་མ་དམར་མོ་གྲི་ཐོད་ཅན་ཆུ་རྡུལ་ཕྲ་རབ་གྱི་རང་བཞིན་སྤྲོས་ཏེ་ཁནྜ་རོ་ཧེའི་སྔགས་ཀྱིས་བསང༌། སྭ་བྷ་ཝས་རང་བཞིན་གྱིས་དག་པའི་ཆོས་ཐམས་ཅད་རང་བཞིན་གྱི་དག་པར་སྦྱང་བ་ནི་ཐ་མར་ཞེན་འཛིན་དྲི་མ་བསང་ཞིང་དག་པ་དངོས་འཛིན་སྦྱང་བའོ། །སྟོང་པའི་ངང་ལས་ཐོལ་བྱུང་དུ་ཡི་གེ་ཡཾ་སྔོན་པོ་ནི་རང་རྒྱུད་དགེ་བ་ལ་སྤྲོ་བའི་བརྩོན་འགྲུས་མཚོད་བྱེད་རླུང་དཀྱིལ་ཟླ་གམ་གཞུ་དབྱིབས་ལྗང་གུའི་བཅད་ཁ་རང་ལ་བསྟན་པ་གསལ་བའི་དཀྱིལ་དུ་ཡི་གེ་ཡཾ་སྔོན་པོས་མཚན་པ། དེ་ལ་ཟུར་གཉིས་སུ་བ་དན་ལྕེ་གསུམ་གཡོ་བཞིན་པ་ནི་ལེ་ལོ་དང་རྣམ་གཡེང་སྒྱིད་ལུག་གི་དབང་དུ་མི་འགྲོ་བར་སྐུལ་ལྕག་མཚོན་པ། དེའི་སྟེང་དུ་རཾ་ཡིག་དམར་པོ་ལས་མེ་དཀྱིལ་གྲུ་གསུམ་འབར་བ་རཾ་གྱིས་མཚན་པ་ནི། རང་རྒྱུད་ཀྱི་ཡེ་ཤེས་མཚོན་བྱེད། དེའི་སྟེང་སྐུ་གསུང་ཐུགས་ཀྱི་ངོ་བོ་ཨོཾ་ཨཱཿཧཱུྂ་གསུམ་ནི། ཕྲ་བའི་ལུས་ངག་ཡིད་གསུམ་དུ་གྲགས་པ་རྩ་གཙོ་མོ་གསུམ་དང་འཁོར་ལོ་ལྔ་སོགས་དང༌། རྩ་བ་ཡན་ལག་གི་རླུང་དང༌། རྩ་རླུང་ལ་རྟེན་ནས་སེམས་ཀྱི་རྟེན་གཞི་ཐིག་ལེ་དང༌། དེ་གསུམ་གྱི་བྱེད་ལས་ལ་བརྟེན་ནས་རགས་པའི་ལུས་ངག་ཡིད་གསུམ་འདི་དག་གསང་བ་ཆེན་པོ་ཞེས་འཇིག་རྟེན་པ་ལྟ་ཅི་ཉན་རང་ལ་སོགས་པས་ཕྱོགས་ཙམ་ཡང་མི་ཤེས་པའི་སྐུ་གསུང་ཐུགས་མི་ཟད་རྒྱན་གྱི་འཁོར་ལོ་ཉིད་ཡེ་ནས་གནས་པ་སྟེ། ལུས་རྩ་ཁམས་སྐུ་རྡོ་རྗེ་ཡིན་ཏེ་འདི་དག་རང་བཞིན་སྣང་སྟོང་གཉུག་མ་ཉིད་དུ་གནས་པའི་ཕྱིར་དང༌། ངག་གྲགས་སྟོང་རླུང་ཁམས་གྲགས་སྟོང་གསུང་རྡོ་རྗེ། ཡིད་ཐིག་ལེ་གསལ་སྟོང་ཐུགས་རྡོ་རྗེར་གནས་ཀྱང་དེ་ལྟར་མ་ཤེས་པའི་ངོར། རང་བཞིན་གབ་ཅིང་སྦས་པ་ལྟར་གྱུར་པས་གསང་བ་ཞེས་བརྗོད་ལ། དེ་ལྟར་ཕྲ་རགས་སྒོ་གསུམ་པོ་གཉུག་མའི་གསང་གསུམ་རྡོ་རྗེ་གསུམ་དང་མི་ཕྱེད་པར་བཞུགས་པས་དེ་ལ་དགོངས་ཏེ། དགོངས་གཅིག་ལས། རྡོ་རྗེའི་ལུས་ནི་ཟབ་མོའི་འཁོར་ལོར་བཞེད། །ཅེས་གསུངས། སྐུ་གསུང་ཐུགས་ཀྱི་གསང་བ་གསུམ་གྱི་ངོ་བོ་ཡིན་པ་དེ་ཉིད་གསུང་ཡིག་འབྲུའི་ཚུལ་དུ་ཤར་བ་དེ་ཞུ་བ་ལས། སྐུ་གསུམ་མཚོན་བྱེད་མི་མགོའི་སྒྱེད་པུ་དུམ་བུ་གསུམ་པ་ལྟག་པ་ནང་བསྟན་གསུམ། དེའི་སྟེང་དུ་རང་བཞིན་སྐྱེ་མེད་ཡི་གེ་ཨ་ཡིག་ལས། ངོ་བོ་འགགས་མེད་སྣོད་བཅུད་བདེ་བ་ཆེན་པོ་མཚོན་བྱེད་ཀ་པཱ་ལ། བོད་སྐད་བདེ་སྐྱོང་ཟེར་བས་བདེ་བའི་བརྡར་ཕྱི་དཀར་བ། སྟོང་པའི་བརྡར་ནང་དམར་བ། བདེ་སྟོང་ཟུང་འཇུག་བརྡར་དུམ་བུ་གཅིག་པ། དྲིལ་བུ་པས། དེ་སྟེང་ཨ་ལས་ཐོད་པའི་སྣོད། །དུམ་བུ་གཅིག་པ་ནང་དམར་པོ། །ཞེས་གསུངས་པ་ལྟར། ཟུང་འཇུག་ཉམས་སུ་བླང་ན་མཆོག་དངོས་གྲུབ་པའི་བརྡར་དཔྲལ་བ་རང་ལ་བསྟན་པའོ། །དེའི་ནང་དུ་སྦྱོང་བྱེད་ཡེ་ཤེས་ལྔའི་རང་བཞིན་ལམ་མཚོན་བྱེད་དབུས་སུ་མེ་ལོང་ཡེ་ཤེས་ངོ་བོ་ཧཱུྂ་མཐིང་རྡོ་རྗེ་མི་བསྐྱོད་པ་དྲི་ཆུ་སྔོན་པོ། ཤར་དུ་ཆོས་དབྱིངས་ཡེ་ཤེས་ངོ་བོ་ཨོཾ་དཀར་རྡོ་རྗེ་རྣམ་པར་སྣང་མཛད་དྲི་ཆེན་སེར་པོ། བྱང་དུ་བྱ་གྲུབ་ཡེ་ཤེས་ངོ་བོ་ཁཾ་ལྗང་གུ་རྡོ་རྗེ་དོན་ཡོད་གྲུབ་པ་ཀླད་པ་དཀར་པོ། ནུབ་ཏུ་སོར་རྟོག་ཡེ་ཤེས་ངོ་བོ་ཨཾ་དམར་པོ་རྡོ་རྗེ་འོད་དཔག་མེད་བྱང་སེམས་དཀར་པོ། ལྷོར་མཉམ་ཉིད་ཡེ་ཤེས་ངོ་བོ་ཏྲཾ་སེར་པོ་རྡོ་རྗེ་རིན་ཆེན་འབྱུང་ལྡན་རཀྟ་དམར་པོའི་རྣམ་པར་ཡིག་འབྲུ་ལྔ་པོ་གྱེན་བསྒྲེང་རྫས་ལ་ཕྱེད་ནུབ་ཀྱིས་མཚན་པར་བསྐྱེད། རྡོ་རྗེ་དྲི་ཆུ་སོགས་བདུད་རྩི་ལྔ་ལ་དངོས་གྲུབ་ཀྱི་ནུས་པ་སྦར་བའམ། སྨིན་ཅིང་གསལ་བར་བྱེད་པས་ན་སྒྲོན་མ་ལྔར་གསུངས་ཏེ། ཕྱག་ཆེན་ཐིག་ལེ་ལས། མི་བསྐྱོད་པ་ནི་དྲི་ཡི་ཆུ། །རིན་ཆེན་དབང་པོ་ཁྲག་ཅེས་བཤད། །སྣང་བ་མཐའ་ཡས་ཞུ་བར་བརྗོད། །དོན་ཡོད་གྲུབ་པ་ཤ་ཆེན་ཏེ། །རྣམ་པར་སྣང་མཛད་རྟུག་པར་བཤད། །ཅེས་གསུངས་སོ། །རྣལ་འབྱོར་མའི་ཀུན་སྤྱོད་ལས། དེ་ཕྱིར་རྡོ་རྗེ་ཅན་དུ་བརྗོད། །ཅེས་གསུངས་པས་བདུད་རྩི་ལ་རྡོ་རྗེའི་སྒྲ་སྦྱར་བར་མཛད་དོ། །དཔལ་འཇམ་མགོན་ཆོས་ཀྱི་གྲགས་པས་བདེ་མཆོག་དོན་གཉིས་འདོད་འཇོར་ཤ་ལྔ་ཕྱོགས་མཚམས་ཕྱེས་གནང་བ་ལྟར་ན། སླར་ཡང་དབུས་སུ་རྣམ་ཤེས་ཀྱི་ཕུང་པོ་ཞེ་སྡང་དག་པ་མི་བསྐྱོད་པ་རྡོ་རྗེའི་ལྕགས་ཀྱུ་ཆེན་པོ་མི་ཤ་དམར་པོ་ལ་ཆུ་ཁམས་གནས་དག་མ་མ་ཀིའི་ས་བོན་བཾ་དམར་པོས་མཚན་པ། ཤར་ལྷོར་གཟུགས་ཀྱི་ཕུང་པོ་གཏི་མུག་དག་པ་རྣམ་སྣང་རྡོ་རྗེའི་ལྕགས་ཀྱུ་བ་གླང་གི་ཤ་ནག་པོ་ལ་མཁའ་ཁམས་གནས་དག་དབྱིངས་ཕྱུག་མའི་ས་བོན་མཾ་དཀར་པོས་མཚན་པ། ལྷོ་ནུབ་ཏུ་ཚོར་བའི་ཕུང་པོ་ང་རྒྱལ་དག་པ་རིན་འབྱུང་གནས་ཀྱི་ལྕགས་ཀྱུ་ཁྱི་ཤ་དམར་པོ་ལ་ས་ཁམས་གནས་དག་སངས་རྒྱས་སྤྱན་མའི་ས་བོན་ལཾ་དཀར་པོས་མཚན་པ། ནུབ་བྱང་དུ་འདུ་བྱེད་ཀྱི་ཕུང་པོ་ཕྲག་དོག་དག་པ་དོན་གྲུབ་རྒྱལ་པོའི་ལྕགས་ཀྱུ་གླང་ཆེན་གྱི་ཤ་དཀར་པོ་ལ་མེ་ཁམས་གནས་དག་གོས་དཀར་མོའི་ས་བོན་པཾ་དམར་པོས་མཚན་པ། བྱང་ཤར་དུ་འདུ་ཤེས་ཀྱི་ཕུང་པོ་འདོད་ཆགས་དག་པ་འོད་དཔག་མེད་གཡོ་བའི་ལྕགས་ཀྱུ་རྟ་ཤ་ལྗང་གུ་ལ་རླུང་ཁམས་གནས་དག་དམ་ཚིག་སྒྲོལ་མའི་ས་བོན་ཏཾ་ལྗང་ཁུས་མཚན་པ་དེ་ལྟར་ཤ་ལྔ་དངོས་གྲུབ་འགུགས་པར་བྱེད་པས་ན་ལྕགས་ཀྱུ་ལྔར་གསུངས་ཏེ། གདན་བཞི་ལས། ལྕགས་ཀྱུ་ཆེ་ལ་བཀོད་པ་ནི། །ཡེ་ཤེས་ལྷར་ནི་འགོད་པ་སྟེ། རྡོ་རྗེའི་ལྕགས་ཀྱུ་མི་བསྐྱོད་པ། །གནས་ཀྱི་ལྕགས་ཀྱུ་རིན་ཆེན་འབྱུང༌། །རྒྱལ་པོའི་ལྕགས་ཀྱུ་དོན་ཡོད་གྲུབ། །གཡོ་བའི་ལྕགས་ཀྱུ་འོད་དཔག་མེད། །ཅེས་གསུངས། འདི་ལ་ཤ་ལྔ་བདུད་རྩི་ལྔས་རིགས་ལྔ་ཡབ་ལྔ་ཡུམ་ལྔའི་ས་བོན་དབྱེ་བར་མཛད་པ་དང་སྒྲོལ་མ་དང་གོས་དཀར་ས་བོན་གོ་ལྡོག་པར་མཛད་འདུག ས་བོན་དང་ཤ་རྣམས་གོ་ལྡོག་པ་ལྟར་སྣང་ཡང་བུ་སྟོན་བཞེད་པ་ལྟར་བྱས་ཞེས་འཁོད་འདུག་པ་དང་། ཁྲི་པས་ས་བོན་མཾ་དང་ལཾ་གོ་ལྡོག་པ་གཏོར་བསྔོས་ལྟར་ཡིན་བཟོར་སྣང་ངོ་། །མདོར་ན་སྦྱོང་བྱེད་ཡེ་ཤེས་ལྔ་ཡི་རང་བཞིན་མཚོན་བྱེད་བདུད་རྩི་ཡེ་ཤེས་ལྔ་རིགས་ལྔའི་ས་བོན་ཧཱུཾ་ཨོཾ་ཁཾ་ཨཾ་ཏྲཾ་འབྲུ་ལྔ། སྦྱང་གཞི་ཕུང་ལྔ་འབྱུང་ལྔ་ཉོན་མོངས་ལྔ་མཚོན་བྱེད་ཤ་ལྔ་དེ་ལ་ཁམས་ལྔ་དག་པ་ཡུམ་ལྔའི་ས་བོན་བཾ་ལཾ་མཾ་པཾ་ཏཾ་ས་བོན་འབྲུ་ལྔ་དེ་ཡང༌། རྣལ་འབྱོར་མ་ཀུན་སྤྱོད་དང་ངེས་བརྗོད་རྡོ་རྗེ་མཁའ་འགྲོའི་ལུགས་ནག་པོ་པའི་བཞེད་པ་ལ་ཤ་ལྔ་བདུད་རྩི་ལྔ་བརྩིགས་ནས་འགོད་ཅིང་ཡབ་ལྔ་ཡུམ་ལྔའི་དབྱེ་བ་མི་མཛད་པ་ཐུན་མོང་དུ་དག་པ་སྦྱོར་བ་ནི་གཞུང་གི་དངོས་བསྟན་ལྟར་འབྲི་ཀར་ཐུན་མོང་གི་ལུགས་ལྟར་རོ། །སཾ་བྷོ་ཊར། འབུད་པ་སྦར་བ་ཉིད་དང་ནི། །ཁྱད་པར་དུ་ནི་བསྐོལ་བ་ཉིད། །ཤེལ་གྱི་གཟུགས་ཀྱིས་བསྐྱེད་བྱ་ཞིང། །ཞེས་གསུངས་པས། དེ་ཡང་རང་རྒྱུད་བརྩོན་འགྲུས་ཀྱིས་རླུང་གཡོས་ཏེ་བ་དན་བསྐྱོད་པས་ཡེ་ཤེས་ཀྱི་མེ་དམར་ལམ་གྱིས་འབར་བས་ཐོད་པ་དྲོས་པ་ནི། ཡེ་ཤེས་ཀྱི་མེ་སྦར་ནུས་ན་འཁྲུལ་སྣང་ཐམས་ཅད་སྐུ་དང་ཡེ་ཤེས་སུ་བྱིན་གྱིས་རླབས་ནུས་པ་མཚོན་བྱེད་དུ། ཤ་ལྔ་བདུད་རྩི་ལྔའི་རྫས་བཅུ་ས་བོན་དང་བཅས་པ་ཞུ་ཞིང་ཁོལ་བ་མ་དག་དྲི་མ་རྣམ་དག་དམ་ཚིག་བདུད་རྩི་དམར་སེར་ཉི་མ་འཆར་ཀའི་མདང་འོད་ལྟར་འཚེར་བ་ནི་བདུད་རྩིར་སྦྱང་བའོ། །

བར་དུ་རྟོགས་པ་ཅུང་ཟད་རང་རྒྱུད་ལ་སྐྱེས་ཚེ་དེས་རྒྱལ་བ་ཐམས་ཅད་ཐུགས་རྒྱུད་བསྐུལ་བ་མཚོན་བྱེད་རླངས་པ་གྱེན་ལ་སོང་ཧཱུཾ་ཡིག་དངུལ་ཆུའི་ཁ་དོག་ཅན་ལས་བྱུང་བའི་ཁ་ཊཾ་ག་རྩེ་མོ་ཐུར་བསྟན་ལ་ཕོག་པས་བྱང་ཆུབ་སེམས་ཀྱི་བདུད་རྩི་འཛག་ཅིང་ཞུ་བས། རྒྱལ་བ་རྣམས་ཀྱི་ཐུགས་ཡེ་ཤེས་དེ་ཉིད་རང་དམ་ཚིག་པ་དང་དབྱེར་མེད་དུ་གྱུར་པ་མཚོན་བྱེད་ཐོད་པའི་ནང་དུ་ལྟེམ་གྱིས་ལྷུང་སྟེ་དབྱེར་མེད་དུ་འདྲེས་པས་བདུད་རྩིའི་རྒྱ་མཚོ་ཁ་དོག་དཀར་བ། རེག་བྱ་བསིལ་བ། རོ་མངར་བ་བྱང་ཆུབ་སེམས་ཀྱི་རང་བཞིན་དུ་དུག་ལྔ་འཇོམ་པའི་བདུད་རྩི་སྨན་དུ་རྟོགས་པའོ། །འདུས་པ་ཕྱི་མ་ལས། རང་བཞིན་གྱི་ལུས་ཆོས་རྣམས་ལ། །དྲི་མ་ལྔ་ཡི་རྣམ་མཛེས་པ། །ཡེ་ཤེས་ལྔ་ཡི་བྱིན་རླབས་ཕྱིར། །བདུད་རྩི་ལྔ་རུ་རྟོགས་པར་བྱ། །ཞེས་གསུངས་སོ། །

ཐ་མ་སྦར་བ་ལ། དེ་ཡང་རྒྱལ་བ་འཇིག་རྟེན་གསུམ་མགོན་གྱིས། རྟོགས་པ་སྐྱེ་ཐབས་མོས་གུས་ཁོ་ནར་ངེས། །ཞེས་གསུངས་པ་ལྟར། རྟོགས་པ་ཇི་ལྟ་བ་བཞིན་རྒྱུད་ལ་སྐྱེ་བའི་རྐྱེན་དད་པ་དག་སྣང་མོས་གུས་གལ་ཆེ་བས། རང་རྒྱུད་ལ་མ་དག་པའི་སྣང་བ་མིན་པ་དག་སྣང་རྒྱལ་བའི་སྐུ་གསུང་ཐུགས་ཀྱི་རང་བཞིན་དངོས་སུ་མཐོང་བའི་མོས་གུས་དགོས་པ་མཚོན་བྱེད་དུ། དབྱངས་གསལ་བརྗོད་པས། དེ་ཡི་སྟེང་དུ་དབྱངས་ཡིག་དཀར་པོ་གསལ་བྱེད་དམར་མོ་གཉིས་ཡོངས་སུ་འདྲེས་ཏེ་ཞུ་བ་ལས་བྱུང་བའི་ཕྱོགས་དུས་རྒྱལ་བའི་སྐུ་གསུང་ཐུགས་ཀྱི་མཚོན་བྱེད་ཨོཾ་དཀར་ཨཱ་དམར་ཧཱུྂ་མཐིང་གསུམ་རྩེགས་མར་མགོ་བོ་ཐུར་དུ་བལྟ་བར་གནས་པ་དེ་ལས་འོད་འཕྲོས་པ་ནི། དག་སྣང་མོས་གུས་དྲག་པོས་ཐུགས་རྒྱུད་བསྐུལ་བས་བདེ་གཤེགས་ཐམས་ཅད་ཀྱི་སྐུ་གསུང་ཐུགས་ཀྱི་བྱིན་རླབས་བཀུག དག་སྣང་འབྱོང་ཚེ་སྣང་སྲིད་བླ་མ་ཡི་དམ་གཅིག་གི་རང་བཞིན་ཡིན་པ་མཚོན་བྱེད་དུ། རྒྱ་མཚོ་རྩི་སྨན་སོགས་རང་བཞིན་གྲུབ་པའི་བདུད་རྩི་དང༌། འགྲོ་བ་རྣམས་སྐུ་གསུང་ཐུགས་ཀྱི་ལྷར་བྱས་ཞེས་པ་ནི་པྲེ་ཏ་པུ་རི་སོགས་ས་འོག་ཡུལ་བརྒྱད་ན་བཞུགས་པའི་སྐུ་ཡི་འཁོར་ལོའི་ལྷ་དཔའ་བོ་སྟོབས་པོ་ཆེ་དང༌། དཔའ་མོ་འཁོར་ལོའི་ཤུགས་ཅན་སོགས་དང༌། ཀ་མ་རུ་སོགས་ས་སྟེང་གསུང་གི་འཁོར་ལོའི་ཡུལ་བརྒྱད་ན་བཞུགས་པའི་ལྷ་དཔའ་བོ་མྱུ་གུ་ཅན་དང༌། དཔའ་མོ་ས་སྲུང་མ་སོགས་དང༌། པུ་ལི་ར་མ་ལ་སོགས་མཁའ་སྤྱོད་ཡུལ་བརྒྱད་ན་བཞུགས་པའི་ལྷ་དཔའ་བོ་ཁནྜ་ཀ་པ་ལི་འམ་ཐོད་པ་དུམ་བུ་དང་། དཔའ་མོ་རབ་གཏུམ་མ་སོགས་ཐུགས་ཀྱི་འཁོར་ལོའི་ལྷ་སོགས་མདོར་ན་གནས་ཡུལ་ཉེར་བཞིའི་ལྷ་རྣམས་སྤྲོས། སེམས་ཅན་གྱི་དོན་བྱས། ས་བླ་ས་འོག་ས་སྟེང་ན་ཡོད་པའི་སེམས་ཅན་ཐམས་ཅད་འཁོར་ལོ་གསུམ་གྱི་ལྷར་གྱུར་པ་དེ་ཐམས་ཅད་བཀུགས་སྙོམས་འཇུག་རྗེས་ཆགས་ཀྱིས་ཞུ་ནས་ཡི་གེ་གསུམ་ལ་ཐིམ། དེ་ཡས་ནས་རིམ་པར་ཐིམ་པས་དམ་ཡེ་དབྱེར་མེད་དུ་གྱུར་པས་ཁ་དོག་དྲི་རོ་རེག་བྱ་ཕུན་སུམ་ཚོགས་པ་མགྲོན་རྣམས་ཟག་མེད་ཀྱི་བདེ་བ་བསྐྱེད་ནུས་པ་འཛད་མེད་གཏེར་ཆེན་པོར་གྱུར་པ་ནི་བདུད་རྩི་སྦར་བའོ། །སཾ་བྷོ་ཊ་ལས། གང་དུ་བདུད་རྩི་དང་ནི་ཆུ། །ལྔ་ཡི་བདག་ཉིད་དུ་ནི་གསུངས། །ཅེས་གསུངས་སོ། །དེ་ཡང་སྟེང་གི་འབྲུ་གསུམ་བརྩེགས་མ་གསལ་བ་མེ་ལོང་ཡེ་ཤེས། མཁའ་ཁྱབ་བདེ་གཤེགས་ཀྱི་བྱིན་རླབས་བསྡུ་བ། རང་བཞིན་གྱིས་གྲུབ་པའི་བདུད་རྩི་དང༌། འཁོར་ལོ་གསུམ་སོགས་འགྲོ་བ་རྣམས་རྗེས་ཆགས་ཀྱིས་ཞུ་བ་སོར་རྟོག་ཡེ་ཤེས། དེ་ཐམས་ཅད་གཅིག་ཏུ་འདྲེས་པ་མཉམ་ཉིད་ཡེ་ཤེས། ཟག་མེད་ཀྱི་བདུད་རྩི་རྒྱ་མཚོར་གྱུར་བ་ཆོས་དབྱིངས་ཡེ་ཤེས། ཁ་དོག་དྲི་རོ་ནུས་པ་ཕུན་སུམ་ཚོགས་པ་བྱ་གྲུབ་ཡེ་ཤེས་མཚོན་པས། སཾ་བྷོ་ཊ་ལས། ཡེ་ཤེས་རྡོ་རྗེས་བྱིན་རླབས་པས། །རྣམ་པ་ལྔ་ནི་རབ་ཏུ་བསྐྱེད། །ཅེས་གསུངས་སོ། །ནང་མཆོད་འདི་དང་ལྷ་བསྐྱེད་པ་གོ་བ་ཧ་ལམ་འདྲ་ཞེས་༧ལྷོ་འབྲོང་སྤྲུལ་གདན་སའི་ཁྲིད་དཔོན་གྲུབ་དབང་དགེ་འབྱུང་རིན་པོ་ཆེས་ནི་བདེ་མཆོག་ལ་མདུན་དུ་ནང་མཆོད་བཀོད་རྒྱུ་འདི་གལ་ཆེར་གནང་བ་མ་ཟད། གྲུབ་དབང་ཁྱུང་དགའ་རིན་པོ་ཆེས་ནི་མདུན་དུ་ཐོད་པར་བདུད་རྩི་བཀོད་པ་རྟག་པར་འཇོག་གནང་གི་འདུག་པས་འདི་ལ་དགོས་པ་ཅི་ཞིག་ཡོད་ཅེས་བཀའ་འདྲི་ཞུས་པར། ཁྱོད་ཀྱིས་ཤེས་བཞིན་འཇབ་དྲི་བྱེད་པ་རེད་འདི་ལ་དགོས་པ་ཆེན་པོ་ཅི་འགའ་འགའ་ཡོད་རེད། འདི་མེད་ན་བདེ་མཆོག་ཆ་ལག་གཅིག་མ་ཚང་བ་རེད་ལོ་གསུངས་སོ། །

དེང་སང་བདེ་མཆོག་སྐབས་བླ་མའི་མདུན་དུ་ཐོད་པའི་བདུད་རྩི་བཞག་པ་མ་མཐོང་ཡང་གཞན་པས་ནི་ཐོད་པ་བཞག་འདུག་གོ །རྙིང་ལུགས་འགའ་ལ་ཐོད་པ་རྫས་ཀྱི་དཀྱིལ་འཁོར་ཞེས་ཡོད་པ་འདྲ། དེ་ནས་ཨོཾ་ཨཱཿཧཱུྂ་ཞེས་གསུམ་བརྗོད་པ་ཐ་མའི་ཚེ་མཐེབ་སྲིན་སྦྱར་བའི་བདུད་རྩི་ལྕེར་མྱང་བ་ནི་མཐར་ཐུག་བདེ་ཆེན་ཡེ་ཤེས་རྒྱུད་ལ་སྐྱེ་བར་མཚོན་པའོ། །

**3 གཏོར་མ་འབུལ་བ།**

གསུམ་པ་གཏོར་མ་འབུལ་བ་ལ། སྡོམ་འབྱུང་ལས། ཆང་དང་གཏོར་མ་མེད་པ་ལ། །ལས་རྣམས་མྱུར་དུ་འགྲུབ་མི་འགྱུར། །ཞེས་གསུངས་པས། སྔོན་གཏོར་ལ་ཆབ་དང་ནང་མཆོད་བྲན། གོང་གི་བདུད་རྩི་བྱིན་རླབས་ལྟར་གྱིས་གཏོར་མ་ལ་བྱིན་རླབས། དུར་ཁྲོད་བརྒྱད་དང༌། དེར་གནས་པའི་ཕྱོགས་སྐྱོང་གཙོ་བོ་རྣམས་ཐུགས་ཀའི་ས་བོན་འོད་ཟེར་ལྕགས་ཀྱུས་སྙིང་ནས་དྲང་སྟེ་མགྲོན་སྡེ་ཚན་བཅུ་གཅིག་པོ་སྤྱན་དྲངས་པར་ལ། དེ་ལྟར་སྤྱན་དྲངས་པའི་མགྲོན་རྣམས་སྐད་ཅིག་གིས་འོད་གསལ་དུ་ཞུགས་པས་སོ་སོའི་འཁོར་ལོ་གསུམ་གྱི་ལྷ་ཚོགས་སུ་གྱུར་པ་ཕྱོགས་མཚམས་བརྒྱད་དུ་བཞུགས་པ་ལ་མཁའ་འགྲོ་མ་ཕྱག་ན་བྷནྡྷ་ཐོགས་པ་རྣམས་ཀྱིས་མཆོད་པ་ཕུལ་བར་བསམ་ལ། ཨོཾ་ཁ་ཁཱ་ཧི་ཁཱ་ཧི་སོགས་ཀྱིས་རྡོ་ཐལ་ཁ་ཕྱེ་བས་ཕྱོགས་གཡོན་དང་མཚམས་གཡས་སྐོར་གྱིས་འབུལ། ལྷ་ཚོགས་ཀླུ་ཚོགས་འདོད་གསོལ་བཅས་གཏོར་མ་གཙང་སར་ཕུལ་ལ་གཏོར་སྡེར་གཤལ་བའི་ཆུ་དེར་དོར་ནས་གཏོར་ཐེབ་ཁ་སྦུབ། ལྷ་མོ་རྣམས་སྙིང་ཁར་བསྡུ། གཏོར་མགྲོན་རང་གནས་སུ་གཤེགས།

**4 མཆོད་པ་བྱིན་གྱིས་བརླབས་པ།**

བཞི་པ་མཆོད་པ་བྱིན་གྱིས་བརླབས་པ་ནི། བདེ་མཆོག་ལ་མཆོད་འགོ་གཡོན་བསྟན་དགོས་པ། ངེས་བརྗོད་ལས། གཡོན་སྐོར་དུ་ནི་བསྐོར་བ་ཡིས། །མཆོད་པ་འགོད་དང༌། ཞེས་གསུངས་པ་ལྟར་ཡིན་ལ། ཁཎྜ་རོ་ཧེ་དུམ་སྐྱེས་མའི་སྔགས་ཀྱིས་ཆུ་དང༌། ནང་མཆོད་བདུད་རྩིས་བསང་དགོས་པ་ཡིན་ཏེ། བི་མུ་མ་ར་ཤུས་ལེགས་བསང༌། །བགེགས་ཀུན་རྣམ་པར་སེལ་བར་བྱེད། །ཅེས་བྷ་བ་བློ་ལྡན་གྱིས་གསུངས་པ་བཞིན་ནོ། །སྭཱ་བྷ་ཝས་འཇིག་རྟེན་ཐམས་ཅད་འོད་གསལ་དུ་སྦྱངས་བ་དམིགས་པ་ཐོག་མར་བདུད་རྩིའི་བསང་སྦྱང་སྐབས་གོང་དུ་བཤད་པ་བཞིན་བསང་སྦྱང་ཐམས་ཅད་ལ་སྔགས་དོན་གཅིག་པ་ཡིན་ནོ། །སྟོང་པའི་ངང་ལས་ཨ་ལས་ཐོད་པའི་སྣོད་སོ་སོར་ཧཱུྃ་ལས་བྱུང་བའི་མཆོད་རྫས་རྣམས་རང་བཞིན་སྟོང་པ། རྣམ་པ་མཆོད་རྫས། བྱེད་ལས་ལྷ་རྣམས་དབང་པོ་སོ་སོའི་སྤྱོད་ཡུལ་ཟག་མེད་ཀྱི་བདེ་བ་བསྐྱེད་ནུས་པ་ཀུན་བཟང་མཆོད་སྤྲིན་དུ་བསམ་ལ། འབྲུ་གསུམ་གྱི་བར་དུ་མཆོད་རྫས་སོ་སོའི་སྔགས་བཅུག་པ་དཔེར་ན་ཨོཾ་བཛྲ་ཨརྒྷཾ་ཨཱ་ཧཱུཾ་ཞེས་རྡོ་རྗེའི་མཆོད་ཡོན་སྐུ་གསུང་ཐུགས་བྱིན་གྱིས་རླབས་པའི་དོན་ཡིན། དེ་བཞིན་དུ་ཨཉྩ་མ་ནཾ་ཞལ་བསིལ། རྒྱ་དཔེ་ལ་ཨཉྩ་མཱ་ནི་ཡོད་ཀྱང་ཨཉྩ་མ་ནཾ་ཁོ་ན་བྲིས་འདུག་ཅེས་འབེ་ལོ་ཚེ་དབང་ཀུན་ཁྱབ་ཀྱིས་བདེ་མཆོག་རྣམ་བཤད་ཚོགས་ལྡན་འདོད་བུམ་ལས་གསུངས་འདུག །འབྲི་གུང་ཆོས་མཛོད་ཁྲི་པའི་རྣམ་བཤད་ལས་ནི་པཉྩ་ལ་ཨམྙ་ཞེས་བྲིས་གནང་འདུག་པ་ནི་ཡིག་ནོར་ཡིན་ནམ་དཔྱད། པྲོཀྵ་ནཾ་བསང་གཏོར། པདྱཾ། ཞབས་བསིལ་སོགས་རིམ་པ་བཞིན། ཤཔྟ་ཨ་ཧཱུཾ་གིས་བྱིན་རླབས་ཕྱག་རྒྱ་ཆོག་གཞུང་དུ་གསལ་བས་མ་བྲིས་ལ། སྤྱིར་བྱིན་རླབས་ཀྱི་ཕྱག་རྒྱའི་སྐབས་མཇུག་དུ་སེ་གོལ་གདབ་པར་མི་བྱ་ཞེས་སློབ་དཔོན་གྱི་ཞལ་ལས་ཐོས་པ་མ་ཟད་འཇམ་མགོན་ཡོན་ཏན་རྒྱ་མཚོའི་གསུངས་ལས་ཀྱང་འབྱུང་ངོ། །

**5 སྐྱབས་འགྲོ་དང་སེམས་བསྐྱེད།**

ལྔ་པ་སྐྱབས་འགྲོ་དང་སེམས་བསྐྱེད་ནི། སྐྱབས་ཡུལ་ལྔ་ཚོམ་དང༌། ཡང་ན་རྔོག་པའི་བདེ་མཆོག་རྣམ་བཤད་ནས་གསུངས་པ་བཞིན། རང་གི་སྙིང་གར་ཟླ་སྟེང་ཧཱུཾ་སྔོན་དངུལ་ཆུའི་མདངས་ལྡན་ཡེ་ཤེས་ལྔའི་བདག་ཉིད་ཡིན་པའི་ཕྱིར་འོད་ལྔས་ལུས་ཀྱི་ཕྱི་ནང་ཐམས་ཅད་ཁྱབ། སྒོ་གསུམ་གྱི་སྒྲིབ་པ་སྦྱང་། འོད་ཟེར་ཕྱིར་འཕྲོས་པས་ཆོས་དབྱིངས་ནམ་མཁའི་མཐའ་གཏུགས་པ་སྣང་བས་བླ་མ་བདེ་མཆོག་འཁོར་ལོ་ལྔའི་བདག་ཉིད་སྤྲོ་བསྡུ་བྱེད་པོ་མངོན་སུམ་དུ་བཞུགས་པར་བསྒོམ་པ་ལེགས། དེའི་དྲུང་དུ་བདག་སོགས་སེམས་ཅན་ཐམས་ཅད་དུས་དེང་ནས་བཟུང་སྟེ་མཆོག་གསུམ་ལ་བྱང་ཆུབ་མ་ཐོབ་བར་དུ་སྐྱབས་སུ་འགྲོ་སྙམ་པས་གཞུང་གི་བདག་དུས་དེང་ནས་སོགས་ཚར་གསུམ་ཐུན་མོང་གི་སྐྱབས་འགྲོ་དང༌། རྒྱུད་རྡོ་རྗེ་མཁའ་འགྲོ་ལས་གསུངས་པའི། སངས་རྒྱས་ཆོས་དང་དགེ་འདུན་ལ། །ཞེས་མཆོག་གསུམ་ལ་སྐྱབས་སུ་འགྲོ་བ་སྤྱི་དང༌། ཁྱད་པར་དུ་རྣལ་འབྱོར་ཏེ་བླ་མ་བཅོམ་ལྡན་འདས་དཔལ་འཁོར་ལོ་སྡོམ་པ་སངས་རྒྱས་དཀོན་མཆོག །གསང་སྔགས་ཏེ་ཐུགས་ཀའི་སྔགས་དང་ས་བོན་ཆོས་དཀོན་མཆོག །མཁའ་འགྲོ་མ་སྟེ་འཁོར་མཁའ་འགྲོ་མ་བཞི་དང་འཁོར་ལོ་གསུམ་གྱི་དཔའ་བོ་མཁའ་འགྲོ་ཐམས་ཅད་དགེ་འདུན་དཀོན་མཆོག་སྟེ་སྔགས་ཚུལ་འདི་ཡི་ཐུན་མོང་མ་ཡིན་པའི་དཀོན་མཆོག་གསུམ་མོ། །དེ་ལ་ཁྱད་པར་སུམ་ལྡན་གྱི་སྐྱབས་སུ་འགྲོ་ཚུལ་སྤྱི་དང་འདྲ། སེམས་བསྐྱེད་ལ་ངེས་བརྗོད་ལས་གསུངས་པའི་སེམས་ཅན་ཀུན་གྱི་དོན་སོགས་ནི་ཐོག་མར་སེམས་བསྐྱེད་པ་དེ་ཡིན་ལ། ཕྱི་མ་ནི་དེའི་ཆེད་དུ་བསྙེན་སྒྲུབ་ལ་འཇུག་བཞིན་པ་ཉིད་དོ་དེ་ལྟར་སེམས་བསྐྱེད་ལན་གསུམ་སོང་ནས།

**༢༽ དངོས་གཞིའི་ཡན་ལག**

དངོས་གཞི་ལ་རྣལ་འབྱོར་རྣམ་པ་གསུམ་གྱི་ཡན་ལག་དང་། དངོས་གཞིའོ། །

**༡ རྣལ་འབྱོར་གྱི་ཡན་ལག་དང་པོ།**

དང་པོ་ལ་ཡན་ལག་བཞི་ལས། རྣལ་འབྱོར་གྱི་ཡན་ལག་དང་པོ་ལའང༌། ཇི་སྐད་དུ། སྒོ་གསུམ་སྦྱངས། །ཚད་མེད་ཅེས་གསུངས་པ་ལྟར། ཡིད་དག་པར་བྱ་བ། ལུས་དག་པར་བྱ་བ། ངག་དག་པར་བྱ་བ། ཉོན་སྒྲིབ་སྤོང་ཕྱིར་ཚད་མེད་བཞི་བསྒོམ་པའོ། །

**དང་པོ་ཡིད་དག་པར་བྱ་བ།**

དང་པོ་ཡིད་དག་པར་བྱ་བ་ནི། རྣལ་འབྱོར་མ་ཀུན་སྤྱོད་རྒྱུད་ལས་གསུངས་པའི། ཤྲཱི་ནི་གཉིས་མེད་ཡེ་ཤེས་ཏེ། །སོགས་ཡི་གེ་བཞི་པའི་དོན་སྒྲུབ་ཐབས་ཀྱི་མགོར་ཡིད་ལ་བྱེད་པ་བདེ་མཆོག་མཁའ་འགྲོ་རྒྱ་མཚོའི་རྒྱུད་ལས་ཀྱང་གསུངས་པས། རྔོག་པའི་ཡིག་ཆར་རྣམ་ཐར་སྒོ་བཞིར་སྦྱར་བས་ན་ཤྲཱི་ནི་གཉིས་སུ་མེད་པའི་ཡེ་ཤེས་ཏེ། དེ་ལྟར་ན་སྟོང་པ་ཆོས་སྐུ། བདེ་བ་ལོངས་སྐུ། རིག་པ་སྤྲུལ་སྐུ། གཉིས་སུ་མེད་པ་ཟུང་འཇུག་ཡེ་ཤེས་ངོ་བོ་ཉིད་སྐུ་སྟེ་སྐུ་བཞིའི་ངོ་བོ་སྐྱེ་འགག་གནས་གསུམ་བྲལ་བ་གཟུང་འཛིན་གྱིས་སྟོང་པ་ནི་རྣམ་པར་ཐར་པའི་སྒོ་སྟོང་པ་ཉིད་དོ། །ཧེ་ནི་དོན་དམ་པར་བདག་གཞན་སོགས་ཆོས་ཐམས་ཅད་གདོད་ནས་རྒྱུ་མཚན་མས་སྟོང་པས་རྒྱུ་མཚན་མ་མེད་པའི་རྣམ་པར་ཐར་པའི་སྒོ། རུ་ནི་གཟུགས་སོགས་ངོ་བོ་ཉིད་ཀྱི་སྟོང་པས་ཚོགས་པ་རྣམ་རྟོག་བློའི་བཀོད་པ་བྲལ་བས་སྨོན་པ་མེད་པའི་རྣམ་པར་ཐར་པ། ཀ་ནི་གང་དུའང་མངོན་པར་འདུ་བྱ་བ་མེད་པས་ཕྱོགས་མཚམས་སྟེང་འོག་གང་དུའང་མི་གནས་པས་གནས་པ་མེད་པའི་རྣམ་པར་ཐར་པ་སྟེ་རྣམ་ཐར་སྒོ་བཞིའོ། །ཡི་གེ་བཞི་པའི་྅་ཧཾ་ཞེས་ཨ་ཧཾ་སྦྱར་བའི་ཚིག་ནི་བོད་སྐད་དུ་ངའོ་ཞེས་པ་སྟེ། དོན་ལ་ཆགས་གྲོལ་རང་རིག་ལྷན་སྐྱེས་ངོ་མ་དེ་རང་ངོ་གསུངས་པ་སྟེ། ཆོས་ཀུན་གཤིས་བབ་སྟོང་དང་སྙིང་རྗེའམ། རིག་སྟོང་ཟུང་འཇུག་མཉམ་པ་ཆེན་པོར་འཇོག་པ་ནི་ཡིད་དག་པའོ། །

**གཉིས་པ་ལུས་དག་པར་བྱ་བ།**

གཉིས་པ་ལུས་དག་པར་བྱ་བ་ནི། ཡི་གེ་བཞི་པའི་དོན་རིག་སྟོང་ཟུང་འཇུག་ལྷན་སྐྱེས་ཡེ་ཤེས་ལ་གནས་པ་དེའི་རང་རྩལ་དམིགས་མེད་སྙིང་རྗེས་གཞན་དོན་དུ་བདག་ཉིད་བཅོམ་ལྡན་འདས་བསྐལ་པའི་མེ་ལྟར་འབར་བའི་གཟི་བརྗིད་ཅན། སྐུ་མདོག་མཐིང་གསལ་ཞལ་གཅིག་སྤྱན་གསུམ་མཆེ་བ་ཅུང་ཟད་གཙིགས་པ་དབུ་སྐྲ་ཐོར་གཙུག་གི་རྩེ་མོར་ནོར་བུ། མདུན་དུ་སྣ་ཚོགས་རྡོ་རྗེ། གཡོན་དུ་ཟླ་ཕྱེད་ཐོད་སྐམ་རིན་ཆེན་རྩེ་ཕྲན་མི་བསྐྱོད་དབུ་རྒྱན་ཅན་ཐོད་རློན་དོ་ཤལ། ཕྱག་རྒྱ་དྲུག་དང་སྟག་ཤམ་གྲོལ་བ། གར་དགུའི་ཉམས་ལྡན་ཕྱག་གཉིས་རྡོར་དྲིལ་ཡུམ་ལ་འཁྱུད་པ། ཞབས་གཡས་བརྐྱངས་པས་དུས་མཚན་ནུ་མའི་བར་དང༌། གཡོན་བསྐུམ་པས་འཇིག་བྱེད་ནག་པོའི་མགོ་བོ་ལྟེབས་པའི་དཔྲལ་བར་བརྫིས་པ། ཡུམ་ཕག་མོ་དམར་གསལ་གཞོན་མཛེས་ཞལ་གཅིག་སྤྱན་གསུམ་སྐྲ་གྲོལ་གྲི་ཐོད་ཞབས་གཡས་བརྐྱང་ཞིང་གཡོན་པ་ཡབ་འཁྲིལ་བདེ་ཉམས་རྒྱས་པ་འོད་ཟེར་ཉི་འོད་འབུམ་གྱི་འཁྱུད་པ་ལྟར། པད་ཉིའི་གདན་སྟེང་དུ་སྣང་ལ་རང་བཞིན་མེད་པ་འགྱིང་ངེར་གསལ་བར་བསྒོམ་པས་ལུས་དག་པའོ། །

**གསུམ་པ་ངག་དག་པར་བྱ་བ།**

གསུམ་པ་ངག་དག་པར་བྱ་བ་ནི། དབྱང་གསལ་མགོར་ཨོཾ་དང་ཧཱུཾ་ཧཱུཾ་ཕཊ་ཀྱི་མཐའ་ཅན་ལྟེ་བར་ཟླ་དཀྱིལ་ལ་གཡོན་བསྐོར་དུ། དང་པོ་དཀར་པོ། གཉིས་པ་དམར་པོ་གསུམ་པ་སྔོན་པོ་འོད་ཟེར་ཁ་དོག་ལྔ་ལྡན་འཕྲོས་པ་ལས་ཐུགས་གསུང་སྐུ་ཡི་འཁོར་ལོའི་ལྷ་རྣམས་སྤྲོས་ཞེས་པར།

ཐུགས་ཀྱི་འཁོར་ལོའི་ཕྱི་ཡི་གནས་ཡུལ་བརྒྱད་ནི། ༡ པུ་ལི་ར་མ། ནང་རང་ལུས་མཚོན་མ། ལྷ་དཔའ་བོ་ཐོད་པ་དུམ་བུ་དང༌། དཔའ་མོ་རབ་གཏུམ་མ། ༢ དེ་བཞིན་སྤྱི་བོ་ཛ་ལནྡྷ་ར་ལྷ་དཔའ་བོ་ཀེང་རུས་ཆེན་པོ་དང༌། དཔའ་མོ་གཏུམ་མིག་མ། ༣ ལྟག་པ་ཨརྦུ་ཏ་ལྷ་དཔའ་བོ་མཆེ་བ་རྣམ་བརྩེགས་དང་། དཔའ་མོ་འོད་ལྡན་མ། ༤ རྣ་གཡས་ཨོ་རྒྱན་ཡུལ་ལྷ་དཔའ་བོ་ཀེང་རུས། དཔའ་མོ་སྣ་ཆེན་མ། ༥ རྣ་བ་གཡོན་པ་གོ་དཱ་ཝ་རིར་དཔའ་བོ་ལྷ་སྒྲ་དང༌། དཔའ་མོ་བློ་ཅན་མ། ༦ སྨིན་མཚམས་མཛོད་པུ་རཱ་མེ་ཤྭ་རར་དཔའ་བོ་འོད་དཔག་མེད་དང༌། དཔའ་མོ་མིའུ་ཐུང༌། ༧ མིག་གཉིས་དེ་བའི་ཀོ་ཊར་དཔའ་བོ་རྡོ་རྗེ་འོད་དཔག་མེད་དང༌། དཔའ་མོ་ལངྐ་དབང་ཕྱུག་མ། ༨ ཕྲག་པ་མ་ལ་ཝར་དཔའ་བོ་རྡོ་རྗེའི་སྐུ་དང༌། དཔའ་མོ་ཤིང་གྲིབ་མ་བཅས་སྟེ་བརྒྱད་དེ་མཁའ་སྤྱོད་ཐུགས་ཀྱི་ལྷ་རྣམས་སྐུ་མདོག་སྔོན་པོའོ། །

གསུང་གི་འཁོར་ལོའི་ཕྱི་ཡི་གནས་ཡུལ་བརྒྱད་ནི། ༡ ཀ་མ་རུ་པ། ནང་རང་ལུས་མཆན་ཁུང༌། ལྷ་དཔའ་བོ་མྱུ་གུ་ཅན་དང༌། དཔའ་མོ་ས་སྲུང་མ། ༢ དེ་བཞིན་ནུ་མ་ཨོ་ཊེར་ལྷ་དཔའ་བོ་རྡོ་རྗེ་རལ་པ་ཅན་དང༌། དཔའ་མོ་འཇིག་བྱེད་ཆེན་མོ། ༣ ལྟེ་བ་ཊི་ཤ་ཀུ་ནེར་ལྷ་དཔའ་བོ་ཆེན་པོ་དང༌། དཔའ་མོ་རླུང་ཤུགས་ཅན་མ། ༣ སྣ་ཀོ་ས་ལར་ལྷ་དཔའ་བོ་རྡོ་རྗེ་ཧཱུྂ་མཛད་དང༌། དཔའ་མོ་ཆང་འཐུང་མ། ཁ་ཀ་ལྐིང་རུ་དཔའ་བོ་རབ་བཟང་དང༌། དཔའ་མོ་ལྗང་ལྷ་མའམ་སྔོ་སང་མ་ཞེས་པའང་ཡོད་དོ། །༦ མགྲིན་པ་ལམ་བྷ་ཀར་དཔའ་བོ་རྡོ་རྗེ་རབ་བཟང་ངམ་རྡོ་རྗེ་བཟང་པོ་ཡང་ཟེར། དཔའ་མོ་ཤིན་ཏུ་བཟང་མ། ༧ སྙིང་ཀཉྩའི་ཀར་ལྷ་དཔའ་བོ་འཇིག་བྱེད་ཆེ་དང༌། དཔའ་མོ་རྟ་རྣ་མ། ༨ འདོམ་བར་ཧེ་མཱ་ལ་ཡར་དཔའ་བོ་མིག་མི་བཟང་དང༌། དཔའ་མོ་བྱ་གདོང་མ་སྟེ་བརྒྱད་དེ་ས་སྟེང་གསུང་གི་ལྷ་རྣམས་སྐུ་མདོག་དམར་པོའོ། །

སྐུ་ཡི་འཁོར་ལོའི་ཕྱི་ཡི་གནས་ཡུལ་བརྒྱད་ནི། ༡ མཚན་མ་པྲེ་ཏ་པུ་རིར་དཔའ་བོ་སྟོབས་ཆེན་དང༌། དཔའ་མོ་འཁོར་ལོའི་ཤུགས་ཅན། ༢ ཤང་ལམ་གྲེ་ཧ་དེ་བར་དཔའ་བོ་རིན་ཆེན་རྡོ་རྗེ། དཔའ་མོ་ཁཎྜ་རོ་ཧེ། ༣ བརླ་གཉིས་སོ་སོ་རཱཥྚ་དཔའ་བོ་རྟ་མགྲིན་དང༌། དཔའ་མོ་ཆང་འཚོང་མའོ། །༤ བྱིན་པ་སུ་ཝརྞ་ཎ་དཱི་པར་དཔའ་བོ་ནམ་མཁའི་སྙིང་པོ་དང༌། དཔའ་མོ་འཁོར་ལོ་གོ་ཆ་མ། ༥ སོར་མོ་བཅུ་དྲུག་ནཱ་ག་རར་དཔའ་བོ་ཤྲཱི་ཧེ་རུ་ཀ་དང༌། དཔའ་མོ་རབ་སྤང་འམ་བཞིན་བཟང་མ། ༦ བོལ་གོང་སིནྡྷུ་ལ་དཔའ་བོ་པདྨ་གར་དབང་དང༌། དཔའ་མོ་སྟོབས་ཆེན་མ། ༧ མཐེ་བོང་མ་རོ་ལར་དཔའ་བོ་རྣམ་པར་སྣང་མཛད་དང་། དཔའ་མོ་འཁོར་ལོའི་བསྒྱུར་མ། ༨ པུས་མོ་ཀུ་ལུ་ཏཱར་དཔའ་བོ་རྡོ་རྗེ་སེམས་དཔའ་དང་། དཔའ་མོ་བརྩོན་འགྲུས་ཆེན་མོ་བཅས་བརྒྱད་དེ་ས་འོག་སྐུ་ཡི་འཁོར་ལོའི་ལྷ་ཐམས་ཅད་སྐུ་མདོག་དཀར་པོའོ། །བདེ་མཆོག་རྩ་རྒྱུད་ལེའུ་ལྔ་བཅུ་པ་ལས། མཐོ་རིས་ས་སྟེང་ས་འོག་ཏུ། །དཔའ་བོ་ཡན་ལག་བརྟན་གཡོའི་བདག །པུ་ལི་ར་སོགས་གང་བསྟན་པ། །ཕྱི་ནང་བདག་ཉིད་ཅན་དུ་གནས། །ཞེས་གསུངས་སོ། །དྲིལ་བུ་པའི་ལུགས་ལྟར་ན། དཔའ་བོ་རྣམས་རྡོ་དྲིལ་འཛིན་པས་ཡུམ་ལ་འཁྱུད་པ་བདེ་མཆོག་ལྟར་དང༌། དཔའ་མོ་རྣམས་ཞལ་ཕྱག་ཕག་མོ་བཞིན་གྲི་ཐོད་ཅན་བདེ་ཕག་ཡབ་ཡུམ་ཇི་ལྟ་བ་བཞིན། ཐམས་ཅད་ཀྱང་ས་བཅུ་ཡོངས་སུ་རྫོགས་པའི་རང་བཞིན་ནོ། །

དེ་རྣམས་རང་གི་སྣ་བུག་གཡས་ནས་ཐོན་ས་འོག་ས་སྟེང་ས་བླའི་བགེགས་ཐམས་ཅད་བཅོམ་ནས་སྣ་བུག་གཡོན་པར་ཞུགས། ལྟེ་བའི་སྔགས་ཕྲེང་སོ་སོར་ཐིམ་པར་བསམ་པའོ། །ལུ་ཧི་པའི་ལུགས་ལ་ཨ་ལི་སྣ་བུག་གཡས་དང༌། ཀཱ་ལི་གཡོན་ནས་སྤྲོ་བསྡུ་བྱ་བ་དང༌། དྲིལ་བུ་པས་ཁ་ནས་སྤྲོ་བསྡུ་བྱ་བར་གསུངས་པའང་མཐོང་ངོ༌། །བདེ་མཆོག་གཞུང་འགའ་ཤས་ནས་འདི་ལ་དགའ་བ་གསུམ་ཞེས། དོན་དམ་དབྱེར་མེད་ཀྱི་དེ་ཉིད་དྲན་པ་ཐུགས་ཀྱི་དགའ་བ། དེའི་ངང་ལ་རང་བདེ་མཆོག་ལྷན་སྐྱེས་སུ་གསལ་བ་སྐུའི་དགའ་བ། ལྟེ་བར་ཟླ་དཀྱིལ་ལ་དབྱངས་གསལ་སྔོ་དམར་དཀར་བའི་ཕྲེང་བ་གསུམ་གྱིས་བསྐོར་བ་ལས་འོད་ཟེར་ཁ་དོག་ལྔ་ལྡན་སྣ་བུག་གཡས་ནས་ཐུགས་གསུང་སྐུ་ཡི་དཀྱིལ་འཁོར་ནམ་མཁའ་མཉམ་པར་སྤྲོས་ཏེ་སེམས་ཅན་ཐམས་ཅད་འཁོར་ལོ་གསུམ་གྱི་གོ་འཕང་ལ་བཀོད་བགེགས་ཐམས་ཅད་ཚར་གཅད་པར་བསམ། སླར་སྣ་བུག་གཡོན་ནས་འདུས་ཏེ་སྔགས་ཕྲེང་ལ་ཐིམ་པར་བསམ་པ་ནི་གསུང་གི་དགའ་བ་སྟེ་དགའ་བ་གསུམ་ཞེས་ཁྱད་ཆོས་སུ་བཤད་དོ། །འདི་ལ་མན་ངག་མི་འདྲ་བ་ཞིག་ཀྱང་ཡོད་འདུག དེ་ལྟར་ལུས་རྩ་ཁམས་དག་པ་སྣང་སྟོང་སྐུ་རྡོ་རྗེ། ངག་རླུང་ཁམས་དག་པ་གྲགས་སྟོང་ཨ་ལི་ཀ་ལི་གསུང་རྡོ་རྗེ། ཡིད་དག་པ་རྣམ་ཐར་སྒོ་བཞི་གསལ་སྟོང་ཐུགས་རྡོ་རྗེའི་རང་བཞིན་དུ་བྱིན་གྱིས་བརླབས་པའོ། །

**བཞི་པ་ཚད་མེད་བཞི་བསྒོམ་པ།**

བཞི་པ་ཉོན་སྒྲིབ་སྤང་ཕྱིར་ཚད་མེད་བཞི་བསྒོམ་པ་ནི། འདི་ལ་ཚངས་པའི་གནས་བཞི་ཟེར་བ་ནི། འཇིག་རྟེན་པའི་ཚངས་པ་འབྱུང་བའི་རྒྱུའམ་གནས་ནི་ཀླུ་སྒྲུབ་ཀྱིས། བྱམས་དང་སྙིང་རྗེ་དག་དང་དགའ་བ་དང༌། །བཏང་བསྙོམ་རྟག་ཏུ་ཡང་དག་གོམ་མཛོད་དང༌། །གོང་མ་བརྙེས་པར་མ་གྱུར་དེ་ལྟ་ནའང༌། །ཚངས་པའི་འཇིག་རྟེན་བདེ་བ་ཐོབ་པར་འགྱུར། །གསུངས་པ་ལྟར་རོ། །ཚད་མེད་བཞི་འདི་ལ། བསྐྱེད་རྫོགས་རྣལ་འབྱོར་ཐུན་མོང་དང་སྦྱར་ནས་སྤྱི་དོན་བཤད་པ། མཚན་བཅས་རྫོགས་རིམ་ལ་སྦྱར་ནས་སྦས་དོན་བཤད་པ། ཕྱག་ཆེན་དང་སྦྱར་ནས་མཐར་ཐུག་གི་དོན་བཤད་པ་ཡོད་པས། འདིར་གསང་སྔགས་ཐུན་མོང་བསྐྱེད་རྫོགས་ལྟར་བཤད་ན། བདེ་མཆོག་བསྡོམ་འབྱུང་གི་རྒྱུད་ལས། གཞན་ཕན་བསམ་པ་བྱམས་པ་སྟེ། །ཞེས་པའི་གཞུང་དོན་ལྟར་ཟླ་བ་གྲགས་པས། འགྲོ་ལ་ཕན་པ་ཉེར་སྒྲུབ་པ། །བྱམས་པ་ཆེན་པོ་ཞེས་བྱའོ། །ཞེས་གསུངས་པ་ལྟར། ཕ་མར་གྱུར་པའི་སེམས་ཅན་ཚད་མེད་པ་འདི་རྣམས་ཐ་མལ་སྣང་ཞེན་གྱི་རྟོག་པས་འཁོར་བའི་བཙོན་རར་ཆུད་པ་ཐམས་ཅད་མཐར་འཛིན་གྱི་རྟོག་པ་དེ་དང་བྲལ་ནས། རགས་པའི་ལུས་ངག་ཡིད་གསུམ་རྡོ་རྗེའི་སྐུ་གསུང་ཐུགས་ཀྱི་ངོ་བོར་སྨིན་པའི་བདེ་བ་དང་ལྡན་པར་གྱུར་ཅིག བདེ་བ་དང་ལྡན་ན་ཅི་མ་རུང་སྙམ་པའི་འདུན་པ། དེ་ལྟར་བྱ་སྙམ་པའི་ལྷག་བསམ། དེ་ལྡན་པར་ཤོག་སྙམ་པའི་སྨོན་པ་དང་འབྲེལ་བས་ཉམས་སུ་ལེན་དགོས་པ་དང༌། སྙིང་རྗེས་གཞན་གྱི་སྡུག་བསྔལ་འཇོམ། །ཞེས་པས་སྡུག་བསྔལ་བྲལ་འདོད་ཀྱི་སྙིང་རྗེས། གཞན་ལ་རྗེས་སུ་ཆགས་པའི་རྒྱུ་ཐ་མལ་གྱི་ལུས་ངག་ཡིད་གསུམ་པོ་ལུས་རྩ་ཁམས་སྣང་སྟོང་བདེ་ཆེན་མཆོག་གི་ཧེ་རུ་ཀ་དཔལ་འཁོར་ལོ་སྡོམ་པ་ཡབ་ཡུམ་སྐུའི་དཀྱིལ་འཁོར། ངག་རླུང་ཁམས་གྲགས་སྟོང་སྔགས་ཀྱི་རང་སྒྲ་གསུང་གི་དཀྱིལ་འཁོར། ཡིད་ཐིག་ལེ་གསལ་སྟོང་ཐུགས་ཀྱི་དཀྱིལ་འཁོར་ཏེ། སྒོ་གསུམ་རྡོ་རྗེའི་དཀྱིལ་འཁོར་གསུམ་གྱི་ངོ་བོར་སྨིན་ནས། ཐ་མལ་ཞེན་འཛིན་འཁྲུལ་དབང་དུ་ཤོར་བའི་སྡུག་བསྔལ་དང་བྲལ་ནས་ཟབ་མོའི་བསྐྱེད་རིམ་བསྒོམ་པར་གྱུར་ཅིག དེ་ལྟར་བསྒོམ་ན་ཅི་མ་རུང་སྙམ་པའི་འདུན་པ་སོགས་གོང་བཞིན་དང༌། གཞན་བདེས་ཚིམས་པ་དགའ་བ་སྟེ། །ཞེས་དེ་ལྟར་རིམ་པ་དང་པོའི་ཉམས་ལེན་ཚད་དུ་ཕྱིན་ནས་གང་སྣང་ལྷ་ཡི་འཁོར་ལོར་འཆར་བའི་རྣལ་འབྱོར་གྱིས། མ་དག་པ་སྣང་ཞེན་མཚན་འཛིན་གྱི་རྟོག་ཚོགས་སྡོམ་པར་འགྱུར་བའི་བསྐྱེད་རིམ་ལ་བརྩོན་པའི་དགའ་བ་དང༌། རྫོགས་རིམ་ཟབ་མོ་བསྒོམ་སྟོབས་ཀྱིས་རྡོ་རྗེའི་ལུས་རྩ་རླུང་ཐིག་ལེ་གནད་དུ་སྣུན་པས་འཕོ་བྲལ་ལྷན་སྐྱེས་གྱི་དགའ་བ་ཐོབ་པར་གྱུར་ཅིག དེ་ཐོབ་ན་ཅི་མ་རུང་སོགས་གོང་ལྟར་དང༌། སེམས་ཅན་གཞན་སྙོམས་བཏང་སྙོམས་སོ། །ཞེས་པས་སེམས་ཅན་ཐམས་ཅད་ཟབ་ཞི་རྡུལ་བྲལ་འདུས་མ་བྱས་པའི་རང་བཞིན་རྣམ་ཀུན་མཆོག་ལྡན་གྱི་སྟོང་ཉིད་དང་། མི་འགྱུར་བའི་བདེ་བ་ཆེན་པོའི་ཡེ་ཤེས་ཟུང་འཇུག་ཕྱག་རྒྱ་ཆེན་པོའི་རྣལ་འབྱོར་དང་དུས་ཐམས་ཅད་དུ་བདེ་སྡུག་ཉེ་རིང་ཆགས་སྡང་བཟང་ངན་གྱི་རྟོག་ཚོགས་ཐམས་ཅད་གཞི་མེད་རྩ་བྲལ་ཤེས་བཞིན་མ་གྲུབ་པའི་བཏང་སྙོམས་ཆེན་པོར་གྲོལ་བར་གྱུར་ཅིག གྱུར་ན་ཅི་མ་རུང༌། གྲོལ་བ་ཞིག་བྱའོ། །གྲོལ་བར་ཤོག་སྙམ་པའི་འབྲེལ་བ་བཞི་སྦྲགས་བསྒོམ། དེ་ཡང༌ཕན་མེད་གནོད་མེད་གཏི་མུག་བཏང་སྙོམས་མ་ཡིན་པ་བསྐྱེད་རྫོགས་ཟུང་འཇུག་གི་བཏང་སྙོམས་ཆེན་པོ་ཡིན་ཏེ། སྤྲོས་པ་མེད་པའི་རང་བཞིན་ཉིད། །ལྷ་དང་སྔགས་ནི་རྣམ་པར་གནས། །ཞེས་པ་ལྟར། སྟོང་ཉིད་སྙིང་རྗེ་དབྱེར་མེད་དེ་ངེས་དོན་གྱི་ལྷ་ཡང་བརྗོད་དོ། །དགོས་པ་ནི། དམན་པར་མི་ལྟུང་བ་དང༌། ཐེག་ཆེན་གྱི་རྣལ་འབྱོར་དུ་འགྲོ། བསྐྱེད་རྫོགས་ཏིང་འཛིན་ཚད་མེད་བཞི་ལས་བྱུང་བའི་ཁྱད་ཆོས་སུ་གྲུབ། མྱུར་དུ་བླ་མེད་རྫོགས་བྱང་ཐོབ་པའི་དགོས་པ་ཡོད་དོ། །

དེ་ལྟར་ཚད་མེད་པ་ཡོངས་སུ་རྫོགས་ན། དགྱེར་རྡོར་ལས། ཚངས་པའི་སྒྲིབ་བྲལ་སངས་རྒྱས་ཉིད། །ཅེས་དང་། དགོངས་གཅིག་ལས། ཚད་མེད་རྣམ་བཞི་སངས་རྒྱས་ངོ་བོ་ཉིད། །གསུངས་པ་བཞིན་ཚངས་གནས་བཞི་ལས་ཁྱད་པར་དུ་གྱུར་པ་སྲིད་ཞི་གཉིས་ལ་མི་གནས་པའོ། །སྦྱང་བྱ་ཕྲག་དོག་ཉོན་མོངས་ཀྱི་གཉེན་པོ། སྦྱོང་བྱེད་ཚད་མེད་བཞིས་རྣལ་འབྱོར་གྱི་ས་ལམ་སྲུང་བའོ། །

**༢ རྣལ་འབྱོར་གྱི་ཡན་ལག་གཉིས་པ།**

རྣལ་འབྱོར་གྱི་ཡན་ལག་གཉིས་པ་ལ། ཇི་སྐད་དུ། ཕུང་སོགས་བྱིན་གྱིས་རླབས་ཞེས་པ་ལྟར། ཕུང་ཁམས་སྐྱེ་མཆེད་བྱིན་གྱིས་རླབས་པ་གསུམ་ལས། སྐབས་འདིར་ཤེས་སྒྲིབ་ནི། ཕུང་ཁམས་སྐྱེ་མཆེད་ལྷ་ཡི་རང་བཞིན་ཡིན་པ་ལ་ཡིན་པར་མ་ཤེས་པ་དེའོ། །དེ་ཡང་གང་ཟག་དང་ཆོས་སུ་འཛིན་པ་ལས། དང་པོ་ཐ་མལ་དུ་འཛིན་པ་དང༌། གཉིས་པ་གཅིག་པུར་འཛིན་པ་སྟེ། ཐ་མལ་འཛིན་པའི་གཉེན་པོར་ལྷར་འཛིན་པ། གཅིག་པུར་འཛིན་པའི་གཉེན་པོར་ལྷ་སངས་རྒྱས་བྱང་སེམས་མང་པོར་ང་རྒྱལ་འཛིན་པས་ཕུང་ཁམས་བྱིན་རླབས་པར་གསུངས་པའོ། །

**དང་པོ་ཕུང་པོ་བྱིན་གྱིས་བརླབས་པ།**

ཕུང་པོ་བྱིན་གྱིས་བརླབས་པ་ནི། འདོད་སྙིང་ལས། རྣམ་སྣང་ནི་གཟུགས་ཕུང་དག་བྱེད་ཡིན་ལ། གཟུགས་ཕུང་གི་རྟེན་ཀུན་ད་བྱང་སེམས་ཀྱི་གནས་གཙོ་བོ་ཡིན་པས་དེར་བསྒོམ་པ་ཡིན། དེ་ལ་གཟུགས་ཕུང་གནས་མགོ་བོའི་མཚོན་མ་ཞེས་དྲིལ་བུའི་ལུགས་ལ་གསལ་པོར་གསུངས་པས་མཚོན་མ་ནི་སྐྲ་མཚམས་ནས་རང་སོར་བཞིའི་མཚམས་ཡིན་པས་བྷྲུཾ་དཀར་པོ་ལས་གཟུགས་ཕུང་རྣམ་སྣང་ཕྱག་གཡས་འཁོར་ལོ་སོགས་འདོན་ཆའི་ཚིག་ཟིན་ལྟར་དང༌། ཚོར་ཕུང་དག་བྱེད་རྡོ་རྗེ་ཉི་མ་ཡིན་ལ། ཚོར་བ་གཙོ་བོ་དྲོད་ལ་བརྟེན་ཞིང་གཏུམ་མོ་མེ་དྲོད་གཙོ་བོ་ལྟེ་བ་ཡིན་པས་དེར་བསྒོམ་པ་ན་ལྟེ་བར་ཨཾ་སེར་ལས་རིན་འབྱུང་ངམ་རྡོ་རྗེ་ཉི་མ་སེར་པོ་གཡས་རིན་པོ་ཆེ་སོགས་དང༌། འདུ་ཤེས་ཡུལ་ལ་གཡོ་བའི་གནས་མགྲིན་པར་ཧྲཱིཿདམར་ལས་པདྨ་གར་དབང་ངམ་འོད་དཔག་མེད་དམར་པོ་གཡས་པདྨ། འདུ་བྱེད་ཀྱི་ཕུང་པོ་སེམས་བྱུང་ཉེ་ཉོན་གྱི་གནས་རྐང་པའི་བོལ་གོང་ངམ་ཤོང་བུར་ཧེ་ལྗང་ལས་རྡོ་རྗེ་རྒྱལ་པོ་འམ་དོན་ཡོད་གྲུབ་པ་ལྗང་ཁུ་གཡས་སྣ་ཚོགས་རྡོ་རྗེ་གདེང་ཤིང༌། གསུམ་ཀས་གཡོན་རོལ་པ་དང་བཅས་པས་དྲིལ་བུ་ཐུགས་ཀར་འཛིན་པ། རྣམ་ཤེས་ཕུང་པོའི་རྟེན་གནས་སྲོག་འཛིན་རླུང་གི་གནས་སྙིང་ག་སྟེ། ནུ་མའི་འོག་ཏུ་ཧཱུྃ་དཀར་ལ་རྡོར་སེམས་དཀར་པོ་གཡས་རྡོ་རྗེ་གཡོན་དྲིལ་བུ་ཀུར་བརྟེན་པ། ཕུང་ལྔ་འདུས་པའི་གནས་སྤྱི་གཙུག་ཏུ་ཧི་ནག་པོ་ལ་བདེ་གཤེགས་སྤྱི་གཟུགས་མི་བསྐྱོད་པ་ཞེས་དྲིལ་བུ་པས་གསུངས་པ། ཧེ་རུ་ཀ་ནག་པོ་གཡས་ས་གནོན་རྡོ་རྗེ་དང༌། གཡོན་དྲིལ་བུ་ཀུར་བརྟེན་པ་རྣམ་པ་ཧེ་རུ་ཀ་ལ་ངོ་བོ་རིགས་དྲུག་པ་རྡོ་རྗེ་འཆང་གི་ངོ་བོ་གསལ་བའོ། །ལྷ་དྲུག་པོ་ཞལ་གཅིག་ཕྱག་གཉིས་སྤྱན་གསུམ་མཆེ་བ་གཙིགས་པ་རལ་པའི་ཐོར་གཙུག་དར་གྱི་ཅོད་པཎ་ཅན། ཕྱག་རྒྱ་ལྔས་བརྒྱན་པ། ཞལ་མདུན་དུ་བལྟ་བས་གཡས་བརྐྱང་གིས་པད་ཉིར་བཞུགས་པར་གསལ་བའོ། །

**གཉིས་པ་སྐྱེ་མཆེད་དྲུག་བྱིན་གྱིས་བརླབས་པ།**

སྐྱེ་མཆེད་དྲུག་བྱིན་རླབས་ནི། མིག་གི་སྐྱེ་མཆེད་གཏི་མུག་རྡོ་རྗེ་སྟེ་རྒྱུད་གཞན་དུ་ས་ཡི་སྙིང་པོར་གྲགས་པ་ཨོཾ་དཀར་ལས་གཏི་མུག་འཇོམས་པའམ་ཟད་པར་བྱེད་པའི་རྡོ་རྗེ་དཀར་པོ་སོགས་དང༌། རྣ་བའི་སྐྱེ་མཆེད་ཞེ་སྡང་རྡོ་རྗེ་རྒྱུད་གཞན་ལས་ཕྱག་རྡོར་སྟེ། རྣ་བའི་བུག་པ་གཉིས་སུ་ཧཱུྃ་ནག་པོ་ལས་ཞེ་སྡང་ཟད་པར་བྱེད་པའི་རྡོ་རྗེ་ནག་པོ་སོགས་དང༌། སྣ་ཡི་སྐྱེ་མཆེད་ཕྲག་དོག་རྡོ་རྗེ་ཞེས་རྒྱུད་གཞན་ལས་སྒྲིབ་སེལ་སྟེ་སྣ་བུག་གཉིས་སུ། ཏྲཾ་སེར་ལས་ཕྲག་དོག་ཟད་པར་བྱེད་པའི་རྡོ་རྗེ་སེར་པོ་སོགས་དང་། ལྕེ་ཡི་སྐྱེ་མཆེད་འདོད་ཆགས་རྡོ་རྗེ་ཞེས་རྒྱུད་གཞན་དུ་འཇིག་རྟེན་དབང་ཕྱུག་སྟེ། ལྕེ་ཡི་རྩ་བར་ཨཾ་དམར་ལས་འདོད་ཆགས་འཇོམས་པའམ་ཟད་པར་བྱེད་པའི་རྡོ་རྗེ་དམར་པོ་སོགས་དང་། ལུས་ཀྱི་སྐྱེ་མཆེད་སེར་སྣ་རྡོ་རྗེ་རྒྱུད་གཞན་ལས་ནམ་སྙིང་སྟེ། དཔྲལ་བར་ཁཾ་ལྗང་གུ་ལས་སེར་སྣ་ཟད་པར་བྱེད་པའི་རྡོ་རྗེ་ལྗང་གུ་སོགས། འདི་ནི་ཨ་བྷི་དྷ་དང༌། དཔྱིད་ཐིག་སོགས་ལས། སྣ་ལ་ཕྲག་དོག་རྡོ་རྗེ་དང༌། དཔྲལ་བར་སེར་སྣ་རྡོ་རྗེ་གསུངས། རྒྱུད་འགའ་ལ་གོ་ལྡོག་པའང་ཡོད་ལ། མིང་ཙམ་ལས་དོན་གཅིག་གོ །རྔོག་པའི་ཡིག་ཆར་སྙིང་གར་ནུ་མའི་བར་ཡིད་ཀྱི་སྐྱེ་མཆེད་དབང་ཕྱུག་རྡོ་རྗེ་ཞེས་རྒྱུད་གཞན་དུ་ཀུན་ཏུ་བཟང་པོ་སྟེ། ཁྲི་པས་སྙིང་གར་རྡོར་སེམས་རྒྱབ་ཏུ་ཧཾ་དཀར་པོ་ལས་དབང་ཕྱུག་རྡོ་རྗེ་དཀར་པོ་གསུངས་ལ། དེ་ཐམས་ཅད་ཞལ་གཅིག་ཕྱག་གཉིས་རང་རང་གི་ཕྱག་མཚན་རྣམས་གཡས་དང༌། གཡོན་དྲིལ་བུ་ཚིག་ཟིན་ལྟར་ལ། སྤྱན་གསུམ། ཕྱག་རྒྱ་ལྔས་བརྒྱན་པ། རལ་པའི་ཅོད་པཎ་ཅན་ཞལ་མདུན་དུ་ལྟ་བ་གཡས་བརྐྱང་གིས་པད་ཉིའི་གདན་ལ་བཞུགས་པར་བསྒོམ།

**གསུམ་པ་ཁམས་ལྔ་བྱིན་གྱིས་བརླབས་པ།**

ཁམས་ལྔ་བྱིན་རླབས་ནི། ལྟེ་བར་རྡོ་རྗེ་ཉི་མའི་མདུན་དུ་ས་དཀྱིལ་སེར་པོ་གྲུ་བཞིར་ས་ཁམས་རྣམ་པར་དག་པ་ལྟུང་བྱེད་མ་ཞེས་རྒྱུད་གཞན་དུ་སངས་རྒྱས་སྤྱན་མར་གྲགས་པ་ལཾ་སེར་ལས་ཞལ་གཅིག་ཕྱག་བཞི་མ་གཡས་དང་པོས་འཁོར་ལོ་འཛིན་པ། ཞལ་རྡོ་རྗེ་ཉི་མར་ཕྱོགས་པ། སྙིང་ཁར་རྡོར་སེམས་ཀྱི་མདུན་དུ་ཆུ་དཀྱིལ་ཟླུམ་པོ་དཀར་པོ་ལ་མཾ་ནག་པོ་ལས་ཆུ་ཁམས་རྣམ་པར་དག་པ་གསོད་བྱེད་མའམ་རྒྱུད་གཞན་དུ་མ་མ་ཀི་ཞེས་གྲགས་པ་གཡས་དང་པོས་རྡོ་རྗེ་འཛིན་པ། ཞལ་རྡོར་སེམས་ལ་ཕྱོགས་པ། མགྲིན་པར་གར་དབང་གི་མདུན་དུ་མེ་དཀྱིལ་གྲུ་གསུམ་སྟེང་དུ་པཾ་ལས་མེ་ཁམས་འགུགས་བྱེད་མ་དམར་མོའམ། རྒྱུད་གཞན་དུ་གོས་དཀར་མོ་གཡས་དང་པོ་པདྨ་འཛིན་པ། ཞལ་གར་དབང་ལ་ཕྱོགས་པ། དཔྲལ་བར་རྣམ་སྣང་གི་མདུན་དུ་རླུང་དཀྱིལ་ཟླ་གམ་ལྗང་གུ་ལ་ཏཾ་ལས་རླུང་ཁམས་གར་དབང་མའམ་རྒྱུད་གཞན་དུ་དམ་ཚིག་སྒྲོལ་མར་གྲགས་པ་གཡས་དང་པོས་རལ་གྲི་འཛིན་པ། ཞལ་རྣམ་སྣང་ལ་ཕྱོགས་པ། བཞི་ཀས་གཡས་གཉིས་པས་གྲི་གུག གཡོན་གཉིས་ཀྱི་ཐོད་པ་ཁ་ཊཾ་ག་འཛིན་པ། གསང་གནས་ཆོས་འབྱུང་གྲུ་གསུམ་མཐིང་ནག་གི་དཀྱིལ་དུ་ཁཾ་ལས་མཁའ་ཁམས་པདྨའི་དྲྭ་བ་ཅན་ནམ་རྒྱུད་གཞན་དུ་དབྱིངས་ཕྱུག་མ་ཞེས་གྲགས་ལ། ཞལ་གསུམ་ཕྱག་དྲུག་ཚིག་ཟིན་ལྟར་བསྒོམ། ལྔ་ཀ་གཅེར་བུ་སྐྲ་གྲོལ་བ་སྤྱན་གསུམ་ཕྱག་རྒྱ་ལྔས་རྒྱན་པ་གཡས་རྐྱང་སྟབས་ཀྱིས་བཞུགས་པ། དེ་ལྟར་ཕུང་ཁམས་སྐྱེ་མཆེད་ལྷ་རྣམས་མཐེ་བོང་ཙམ། ཕྱག་རྒྱ་ལྔ་ཞེས་པ་འདི་ལ། ནོར་བུ་རྣ་ཆ་མགུལ་ཆུ་གདུབ། །འཁོར་ལོ་རྣམས་ནི་ཕྱག་རྒྱ་ལྔ། །ཅེས་རྒྱུད་ལས་གསུངས་སོ། །

དགོས་པ་ནི། ཕུང་ཁམས་སྐྱེ་མཆེད་ཐམས་ཅད་ལྷ་ཡི་རང་བཞིན་དུ་ཤེས་པས་ཐ་མལ་དུ་འཛིན་པ་དག ཚོགས་གསོག་པའི་རྟེན་ཁྱད་པར་ཅན་དུ་འགྱུར། དེ་ཡང་མེད་པ་ཚོལ་བ་མ་ཡིན་ཏེ། ཡོད་པ་ངོ་ཤེས་པའི་དོན་དུ་ལྷ་ཉེ་བར་བསྙེན་པ་ཡིན་ནོ། །དེ་ལྟར་ཡང་ངེས་བརྗོད་ལས། དེ་ལྟར་ཕུང་པོ་ཁམས་རྣམས་དང། །སྐྱེ་མཆེད་རྣམས་ནི་རྣལ་འབྱོར་པས། །ཐ་མལ་དངོས་པོའི་རང་བཞིན་ནི། །ཡོངས་སུ་དག་པ་ཤེས་པར་བྱ། །ཐ་མལ་ཆོས་སྐུ་ཡོངས་དག་སྟེ། །བདག་ཀྱང་ཡོངས་སུ་དག་པར་སྣང༌། །ཞེས་དང་དགོངས་གཅིག་ལས། བསྐྱེད་པའི་རིམ་པ་གདོད་ནས་ཡོངས་སུ་གྲུབ། །ཅེས་གསུངས་སོ། །ངེས་བརྗོད་དང་ཕག་མོ་མངོན་བརྗོད་ལས་བྱུང་བའི་སྔགས། ཨོཾ་པྲ་ཀྲྀ་ཏ་པ་རི་ཤུདྡྷ་སརྦ་དྷརྨ་པ་རི་ཤུདྡྷོ་྅ཧཾ། ཞེས་པས་ཕུང་ཁམས་སྐྱེ་མཆེད་རང་བཞིན་གྱིས་ཡོངས་སུ་དག་པ་ཆོས་ཐམས་ཅད་སྟོང་གསལ་རིག་པའི་སྙིང་པོའི་ཧེ་རུ་ཀའི་ང་རྒྱལ་ལྡན་པས་པད་སྐོར་འཁྱུད་རྒྱ་བྱའོ། །སྡོམ་འབྱུང་རྒྱུད་ལས། ཕྱག་གཉིས་ཧེ་རུ་ཀ་སྦྱོར་ལྡན། །ཕུང་པོ་ལ་སོགས་ང་རྒྱལ་བྱ། །ཞེས་གསུངས་པས་བདག་སྲུང་བའང་ཡིན་པར་བཤད་དོ། །

**༣ རྣལ་འབྱོར་གྱི་ཡན་ལག་གསུམ་པ།**

རྣལ་འབྱོར་གྱི་ཡན་ལག་གསུམ་པ་ལ། ཇི་སྐད་དུ། སྲུང་འཁོར་སྒྲིབ་སྦྱང་། ཞེས་གསུངས་པ་ལྟར་སྲུང་འཁོར་བསྒོམ་པ་དང་། སྒྲིབ་པ་སྦྱང་བ་གཉིས་ལས།

**དང་པོ་སྲུང་འཁོར་བསྒོམ་པ།**

དང་པོ་སྲུང་འཁོར་བསྒོམ་པ་ནི། ལྷ་བུའི་བདུད་ཀྱིས་མི་ཚུགས་པར་བྱ་བའི་ཕྱིར་གནས་སྲུང་བ་དང༌། ཡེ་ཤེས་ཀྱི་ཚོགས་བསྒོམ་པ་ལ་བར་ཆད་མི་འབྱུང་བའི་ཕྱིར་སྟེ། རྩ་རྒྱུད་བཤད་པ་ཐུན་མོང་མ་ཡིན་པའི་ལུགས་ལ་སྒོ་མཚམས་མ་ཁ་འུག་ཁྱི་ཕག་གདོང་ཅན་བཞི་དང༌། གཤིན་རྗེ་བརྟན་པ། ཕོ་ཉ་མོ། མཆེ་བ་མ། འཇོམ་མ་བཞི་སྟེ་བརྒྱད། ཁཎྜ་རོ་ཧེ་གཉིས་སྟེ་བཅུ་སྤྲོས་པས་ཤར་དང་སྟེང་དུ་དུས་གཅིག་སྤྲོས། ནུབ་དང་འོག་ཏུ་དུས་གཅིག་སྤྲོས་ཏེ་ས་ཕྱོགས་དེའི་བགེགས་ཐམས་ཅད་སྤྲད་པར་བསམ་ཞེས་བཤད་ལ། འདིར་རྭ་བས་སྲུང་བ་དང༌། བགེགས་ལ་ཕུར་བུ་གདབ་པ་གཉིས་ལས།

**1 རྭ་བས་སྲུང་བ།**

དང་པོ་རྭ་བས་སྲུང་བ་ནི། རང་ཉིད་ཧེ་རུ་ཀ་ཕུང་ཁམས་སྐྱེ་མཆེད་ལྷའི་རང་བཞིན་གྱི་ང་རྒྱལ་ལྡན་པ་ལས་གཡོན་པའི་སྡིག་མཛུབ་ཕྱོགས་བཅུར་བསྟན་མཐེབ་མཛུབ་ཀྱིས་ཤར་དུ་སེ་གོལ་བཏོག་ཅིང༌། ལཱུ་ཧི་པའི་མངོན་རྟོགས་ལས། དེ་ནས་གཡོན་པའི་མཐེབ་མཛུབ་ཀྱིས། །སེ་གོལ་བཏོག་པ་སྔོན་དུ་བཏང་། །ཞེས་གསུངས་པ་ལྟར། ཨོཾ་སུམྦྷ་ནི་སུམྦྷ་ནི་ཧཱུཾ་ཧཱུཾ་ཕཊ། ཅེས་བརྗོད་པས་ཤར་དུ་སྔགས་དེ་ཉིད་ཁ་དོག་ནག་པོ་གཟུགས་ཤིན་ཏུ་ཆེ་བ་གྱེན་བསྒྲེང་དུ་གནས་པ་ཞིག་བསམ། དེ་བཞིན་དུ་གཡོན་སྐོར་བྱང་དུ་སེ་གོལ་དང་བཅས། ཨོཾ་གྷྲྀ་ཧྞ་གྷྲི་ཧྞ་ཧཱུཾ་ཧཱུཾ་ཕཊ། ཅེས་བརྗོད་པས་བྱང་དུ་སྔགས་ལྗང་ཁུ་གཟུགས་སོགས་གོང་བཞིན། ནུབ་ཏུ་སེ་གོལ་བཅས། ཨོཾ་གྲྀ་ཧྞ་པ་ཡ་གྲྀ་ཧྞ་པ་ཡ་ཧཱུཾ་ཧཱུཾ་ཕཊ། ཅེས་བརྗོད་པས་སྔགས་དམར་པོ། ལྷོར་སེ་གོལ་བཅས། ཨོཾ་ཨཱ་ན་ཡ་ཧོ་བྷ་ག་ཝཱན་བཛྲ་ཧཱུཾ་ཧཱུཾ་ཕཊཿ བརྗོད་པས་སྔགས་སེར་པོ་བཅས། སྔགས་རྣམས་སྟེང་ཚངས་པའི་འཇིག་རྟེན་ནས་འོག་ཕྱོགས་འཇིག་རྟེན་ལ་ཐུག་གི་བར་ཁྱབ་པ་འོད་ཟེར་རང་མདོག་འབར་བ་སྤྲོས། བགེགས་ཐམས་ཅད་སྤྲད་ཅིང་ཚར་བཅད་འོད་ཟེར་ཚུར་འདུས་སྔགས་ལ་ཐིམ་པས། དབུས་སུ་ཧཱུཾ་ནག་པོ་ལས་བྱུང་བའི་སྣ་ཚོགས་རྡོ་རྗེ་ལྟེ་བ་སྔོ་བ་རྭ་བཅུ་གཉིས་པ་དང་ཉི་ཤུ་འདེམ་ག་ཞེས་འབེ་ལོ་ཚེ་དབང་ཀུན་ཁྱབ་ཀྱིས་བདེ་མཆོག་རྣམ་བཤད་ལས་གསུངས། རྭ་རྣམས་ཤར་ནག བྱང་ལྗང༌། ནུབ་དམར། ལྷོ་སེར། ལྟེ་བར་ཧཱུཾ་ནག་གྱེན་བསྒྲེངས་ཀྱིས་མཚན་པ་ལས་འོད་ཟེར་གྱི་སྣ་ལ་རྡོ་རྗེ་ཆེ་ཕྲ་གྲངས་མེད་ཁ་དོག་སྣ་ཚོགས་ཀྱིས་ས་གཞི་རྡོ་རྗེའི་རང་བཞིན་དུ་གྱུར་པར་བསམ་ལ། ཨོཾ་མེ་དི་བཛྲི་བྷ་ཝ་བཛྲ་བྷནྡྷ་ཧཱུཾ། བརྗོད་པས་བྱིན་རླབས། དེ་དང་མཉམ་དུ་རྡོ་རྗེའི་རྭ་བ་གྲུ་བཞི་པ་རབ་ཏུ་འབར་བ་ཕྱོགས་མདོག་རྩིགས་ཐབས་སུ་གནས་པ་རྒྱ་ཆེ་ཞིང་དཔང་མཐུག་པ་ཚངས་པའི་འཇིག་རྟེན་ནས་ས་འོག་ལ་ཐུག་པར་བསམ་ལ། ཨོཾ་བཛྲ་པྲ་ཀཱ་ར་ཧཱུཾ་བཾ་ཧཱུཾ། བརྗོད་པས་བྱིན་རླབས། རྭ་བ་ལས་འོད་འཕྲོས་པས་སྟེང་དུ་རྡོ་རྗེའི་གུར་གྱི་རྩེ་རྡོ་རྗེའི་ཏོག་དང་བཅས་པ་ལོགས་ཐམས་ཅད་ཁྱབ་པའི་རྡོ་རྗེ་རྩེ་ལྔ་རྭ་གདེང་མདེའུ་ཅན་རྩེ་མོ་ཕྱོགས་བཅུར་བསྟན་པ་བསྣོལ་མ་འཁྱུག་ཅིང་སྣུན་པས་འབིགས་པར་བྱེད་པས་བདུད་བགེགས་ཐལ་བར་བརླགས་པར་བསམ་ལ། ཨོཾ་བཛྲ་པཉྩ་ར་ཧཱུཾ་བཾ་ཧཱུཾ། བརྗོད་པས་བྱིན་རླབས། གུར་ལས་འོད་ཟེར་འཕྲོས་པས་རྡོ་རྗེའི་བླ་བྲེ་སྟེ་གུར་དང་རྭ་བ་འཕྲད་མཚམས་སུ་རྡོ་རྗེའི་བླ་བྲེ་བསྒྲེང་བ་ཆེ་ཕྲ་གསེང་དང་སྲུབ་མེད་པར་སྲ་བརྟན་རྡོ་རྗེའི་རང་བཞིན་དུ་བསམ་ལ། ཨོཾ་བཛྲ་བི་ཏཱ་ན་ཁཾ་ཧཱུཾ། བརྗོད་པས་བྱིན་རླབས། བླ་རེ་ལས་འོད་ཟེར་འཕྲོས་པས་རྡོ་རྗེའི་མདའ་ཡི་དྲྭ་བ་རྡོ་རྗེ་སྐེད་རིང་བ་ཁ་གྱེས་པ་མདེའུ་ཅན་འཁྱུག་ཅིང་བུ་ཡུག་ལྟར་འཚུབ་པས་བདུད་བགེགས་ཐལ་བྱུང་དུ་འབིགས་པས་བརླགས་པ་སྟེ། ངེས་བརྗོད་ལས། མདའ་ཡི་དྲྭ་བ་ཞེས་བྱ་བ། །རྡོ་རྗེའི་རྡུལ་ཕྲན་ལས་བྱུང་བ། །འཁོར་ལོ་ཆེན་པོ་བསྒོམ་པར་བྱ། །ཞེས་གསུངས་པ་བཞིན་བསྒོམ་ལ། ཨོཾ་བཛྲ་ཤྭ་ར་ཛྭ་ལ་ཏྲཾ་སཾ་ཏྲཾ། ཞེས་བརྗོད་པས་བྱིན་རླབས། དེ་ཐམས་ཅད་ལས་མེ་དཔུང་ཡེ་ཤེས་ལྔའི་རང་བཞིན་རྡོ་རྗེའི་མེ་ལྕེ་བྱང་ཤར་ནས་བརྩམ་སྟེ་དཀར་སེར་དམར་ལྗང་སྔོ་བའི་རིམ་པ་གཡོན་སྐོར་དུ་འཁྱིལ་ཞིང་སྟེང་འོག་འཇིག་རྟེན་ཐམས་ཅད་ཁྱབ་པས་བཟོད་པར་དཀའ་བའི་གཟི་བརྗིད་ཅན་དུ་བསམ་ལ། ཨོཾ་བཛྲ་ཛྭ་ལ་ཨ་ན་ལ་ཨརྐ་ཧཱུཾ་ཧཱུཾ་ཧཱུཾ། བརྗོད་པས་བྱིན་རླབས། སྔགས་གསུམ་རེ་བརྗོད་པས་དང་པོས་སྤྲོས། གཉིས་པས་བྱིན་རླབས། གསུམ་པས་བརྟན་པར་བྱའོ་གསུངས། ལན་གཅིག་བརྗོད་ན་བརྟན་བྱེད་དུ་བྱའོ་ཞེས་རྔོག་གི་ཡིག་ཆར་གསལ། རྡོ་རྗེའི་རྭ་དང་མེ་རིའི་བར་དུ་ཁྲོ་བོ་ཁྲོ་མོ་རྣམས་བསྒོམ་པ་ཇོ་བོའི་འགྲེལ་བ་ལས་ཀྱང་བཤད་དོ། །མངོན་བརྗོད་ལས་འབྱུང་བའི་སྔགས་ཚན་དྲུག་པོའི་གནས་སྲུང་བར་བཞེད་དོ། །

**2 བགེགས་ལ་ཕུར་བུ་གདབ་པ།**

གཉིས་པ་ཕུར་གདབ་ལ། བགེགས་འགུགས་པ་དང༌། དེ་ལ་ཕུར་པ་གདབ་པར་གསུངས་པས། དང་པོ། ལག་གཡོན་པས་སྡིག་མཛུབ་ཕྱོགས་བཅུར་བརྟན་ཅིང་མཐེབ་མཛུབ་ཀྱིས་སེ་གོལ་བཏོག་ཅིང་ཤར་ནས་བཟུང་གཡོན་དུ་སྒོ་མ་གདོང་ཅན་བཞི་སྟེང་འོག་གཉིས་ཏེ་དྲུག་བསྒོམ་པ་ལ། ཤར་དུ། ཨོཾ་སུམྦྷ་ནི་སུམྦྷ་ནི་ཧཱུཾ་ཧཱུཾ་ཕཊ། ལན་གཉིས་བརྗོད་པས་སྔགས་ཁ་དོག་ནག་པོ་ཤིན་ཏུ་ཆེ་བ་གཉིས་ཤར་དང་སྟེང་དུ་འཕྲོས་པས་སྔགས་དེ་ལས་གྲུབ་པའི་ཁཱ་ཏཱའི་གདོང་ཅན་སྐུ་མདོག་ནག་མོ་གཉིས། ཞལ་གཅིག་ཕྱག་གཉིས་འོད་ཟེར་རབ་ཏུ་འབར་བ་དབུ་ཚངས་པའི་འཇིག་རྟེན་དང་སྨད་ཕུར་དབྱིབས་ཅན་ཞབས་ས་འོག་འཇིག་རྟེན་ལ་ཐུག་པ་ཤིན་ཏུ་ཆེ་བ་ཕྱག་གཡོན་ན་རང་འདྲའི་ཁ་གདོང་ལྟེ་བ་མན་ཆད་ཕུར་པ་ཅན་ཐོགས་པ། གཡས་ན་རྡོ་རྗེའི་ཐོ་བ་ཐོགས་པ་སྟེང་དང་ཤར་དུ་བསྒོམ། དེ་བཞིན་དུ་བྱང་དུ་སེ་གོལ་བཏོག་བཞིན། ཨོཾ་གྷྲི་ཧྞ་གྷྲི་ཧྞ་ཧཱུཾ་ཧཱུཾ་ཕཊ། བརྗོད་པས་སྔགས་ལྗང་གུ་ལས་གྲུབ་པའི་འུག་གདོང་ལྗང་མོ་ཕུར་གཤམ་ཅན་ལ་ཕྱག་གཡོན་རང་འདྲའི་འུག་གདོང་ཕུར་བུ་ཐོག་པ། གཡས་ན་རྡོ་རྗེའི་ཐོ་བ་ཅན་དང༌། ནུབ་དུ་སེ་གོལ་བཅས། ཨོཾ་གྷྲི་ཧྞ་པ་ཡ་གྷྲི་ཧྞ་པ་ཡ་ཧཱུཾ་ཧཱུཾ་ཕཊ། ལན་གཉིས་བརྗོད་པས་སྔགས་དམར་པོ་གཉིས་ནུབ་དང་འོག་ཏུ་འཕྲོས་པ་ལས་ཁྱི་གདོང་མ་དམར་མོ་ཕྱག་གཡོན་རང་འདྲའི་ཕུར་བུ་ཐོགས་པ། གཡས་རྡོ་རྗེའི་ཐོ་བ་ཅན་དང༌། ཨོཾ་ཨཱ་ན་ཡ་ཧོ་བྷ་ག་ཝཱན་བཛྲ་ཧཱུཾ་ཧཱུཾ་ཕཊ། སྔགས་སེར་པོ་ལྷོར་འཕྲོས་པ་ལས་ཕག་གདོང་སེར་མོ་གཡོན་ཕག་གདོང་ཕུར་གཤམ་ཅན་ཐོག་པ། གཡས་རྡོ་རྗེའི་ཐོ་བ་ཅན་དེ་རྣམས་གྲངས་མེད་སྤྲོས་སྟེང་ཚངས་པའི་འཇིག་རྟེན་ནས་འོག་ཕྱོགས་འཇིག་རྟེན་ལ་ཐུག་གི་བར་ཁྱབ་པས་བགེགས་རྣམས་ཚར་བཅད་ཚུར་འདུས། རྡོ་རྗེའི་རྭ་བ་དང་མེ་རིའི་བར་དུ་རབ་ཏུ་ཁྲོས་པས་ཞལ་ཕྱིར་གཟིགས་ནས་བཞུགས་པར་དམིགས། མཚམས་མ་བཞི་བསྐྱེད་པ་ལ་སླར་ཡང་མཐེབ་མཛུབ་ཀྱིས་སེ་གོལ་གཉིས་གཡས་སྐོར་དུ་ཤར་ལྷོར་བཏོག་པ་དང་སྦྲགས་སྔགས། ཨོཾ་སུམྦྷ་ནི་སུམྦྷ་ནི་ཧཱུཾ་ཧཱུཾ་ཕཊ། སྔོན་པོ་དང༌། ཨོཾ་ཨ་ན་ཡ་ཧོ་བྷ་ག་ཝཱན་བཛྲ་ཧཱུཾ་ཧཱུཾ་ཕཊ། སེར་པོ་དེ་གཉིས་མཉམ་དུ་སྤྲོས་པ་ལས་གཤིན་རྗེ་བརྟན་མ་གཡས་སྔོན་གཡོན་སེར་དང༌། ལྷོ་ནུབ་ཏུ་སེ་གོལ་གཉིས་བཏོག་པ་དང་སྦྲགས་སྔགས། ཨོཾ་ཨཱ་ན་ཡ་ཧོ་བྷ་ག་ཝཱན་བཛྲ་ཧཱུཾ་ཧཱུཾ་ཕཊ། སེར་པོ་དང༌། ཨོཾ་གྷྲི་ཧྞ་པ་ཡ་གྷྲི་ཧྞ་པ་ཡ་ཧཱུཾ་ཧཱུཾ་ཕཊ། དམར་པོ་དེ་གཉིས་མཉམ་དུ་སྤྲོས་ཤིང་བརྗོད་པ་ལས་གཤིན་རྗེ་ཕོ་ཉ་མོ་གཡས་སེར་གཡོན་དམར། ནུབ་བྱང་དུ་སེ་གོལ་གཉིས་བཏོག་པ་དང་སྔགས། ཨོཾ་གྷྲི་ཧྞ་པ་ཡ་གྷྲི་ཧྞ་པ་ཡ་ཧཱུཾ་ཧཱུཾ་ཕཊ། དམར་པོ་དང༌། ཨོཾ་གྷྲི་ཧྞ་གྷྲི་ཧྞ་ཧཱུཾ་ཧཱུཾ་ཕཊ། ལྗང་གུ་དེ་གཉིས་མཉམ་དུ་སྤྲོས་ཤིང་བརྗོད་པས་སྔགས་དམར་ལྗང་གཉིས་ལས་གྲུབ་པའི་གཤིན་རྗེ་མཆེ་བ་མ་གཡས་དམར་གཡོན་ལྗང་བ། བྱང་ཤར་དུ་སེ་གོལ་གཉིས་བཅས་སྔགས། ཨོཾ་གྷྲི་ཧྞ་གྷྲི་ཧྞ་ཧཱུཾ་ཧཱུཾ་ཕཊ། ལྗང་གུ་དང༌། ཨོཾ་སུམྦྷ་ནི་སུམྦྷ་ནི་ཧཱུཾ་ཧཱུཾ་ཕཊ། སྔོན་པོ་མཉམ་དུ་སྤྲོས་ཤིང་བརྗོད་པས་སྔགས་ལྗང་སྔོ་གཉིས་ལས་བྱུང་བའི་གཤིན་རྗེ་འཇོམ་མ་གཡས་ལྗང་གཡོན་སྔོ་བ། དེ་རྣམས་ཞལ་གཅིག་ཕྱག་གཉིས་ཤིན་ཏུ་ཁྲོས་པ་སྐྲ་སེར་པོ་གྱེན་དུ་བརྫེས་པ་སྦྲུལ་གྱི་རྒྱན་ཅན་ལྟེ་བ་མན་ཆད་ཟུར་གསུམ་ཕུར་བུ་ཕྱག་གཡོན་ན་རང་འདྲའི་ཕུར་པ་ཐོགས་པ་གཡས་རྡོ་རྗེའི་ཐོ་བ་བསྣམས་པའོ། །

འབེ་ལོའི་རྣམ་བཤད་དུ་ཕུར་གཤམ་དེ་རྡོ་རྗེ་རྩེ་གཅིག་གམ། མདུང་ཐུང་ཕུར་བུ་རྣམས་འདྲ་ཞིང་སྨད་ཟུར་གསུམ་པ་ཡིན། ཕུར་བུའི་དབལ་མདའ་སྒྲོ་འདྲ་བ་འདི་རྒྱ་ནག་གི་བཟོ་སྒྲོས་ཡིན་པས་འདིར་མི་འདོད། རྒྱ་མདུད་བརྒྱད་གཞོག་ཆུ་སྲིན་བཅད་མི་དགོས་ལུགས་བཤད་འདུག ལུ་ཧི་པ་ནས་རྒྱུད་པའི་ནཱ་རོའི་ལུགས་ལ་སྒོ་མཚམས་བརྒྱད་སྐུ་མདོག་དམར་པོར་གསུངས་འདུག་པ་རྔོག་པའི་ཡིག་ཆར་གསལ། འབེ་ལོས་སྦྱོང་བའི་ཡོན་ཏན་སྒྲུབ་ཐབས་ནས་ལུང་དྲངས་པ་འདི་ལྟར། སྣ་ཚོགས་པདྨ་ཉི་དཀྱིལ་འཁོར། །དེ་ནི་ཧཱུྂ་ལས་བྱུང་བ་ནི། །ལས་ཀྱི་རྡོ་རྗེའི་དབུས་གནས་པར། །ཧཱུྂ་གི་དེ་ཉིད་རྣམ་པའོ། །འོད་ཟེར་སྣ་ཚོགས་འབར་བ་ལས། །མཁའ་འགྲོ་མ་ཡི་འཁོར་ལོ་སྤྲོ། །ཞལ་གཅིག་ཕྱག་གཉིས་སྤྱན་གསུམ་པ། །སྐུ་མདོག་དམར་པོ་དྲག་ཆེན་པོ། །མདུང་གི་དབྱིབས་ཅན་འཇིག་པའི་གཟུགས། །སྤྱན་དམར་སྐྲ་སེར་གྱེན་དུ་བརྫེས། །སྟག་གི་ལྤགས་པའི་ཤམ་ཐབ་ཅན། །ལྗགས་སྒྲིལ་བས་ན་ཆེར་འཇིག་པ། །འཇིག་པ་མཐའ་དག་འཇིག་པར་མཛད། །ཅེས་གསུངས་པ་བཞིན་ཡིན་ལ། སྤྲུལ་པ་དུ་མ་ཕྱོགས་བཅུར་འགྱེད། །ཅེས་སོགས་ནི་སྒོ་མཚམས་མ་བརྒྱད་ཀྱི་སྤྲུལ་པ་རང་འདྲ་བའི་ལྷ་མོ་ཁ་དོག་ཁ་ཅིག་ཕྱོགས་མདོག་གསུངས་ཀྱང༌། སྒྲུབ་ཐབས་གཙུག་ནོར་དང༌། རྡོ་རྗེ་མཁའ་འགྲོའི་སྒྲུབ་ཐབས་ཀ་མ་ལ་ཀམྦས་མཛད་པ་ལས་དང༌། ལོ་ཙཱ་བ་བཞིའི་མན་ངག་དང་མཐུན་པར་བགེགས་སྲོག་དབང་དུ་བྱ་བའི་ཕྱིར་དམར་མོར་གསུངས་པ་བཞིན་ལེགས་ཞེས་གསུངས། སུམྦྷ་ནི་སྔགས་ཚན་རྗེས་མ་དེ་དཀྲུག་ནས་འདོན་པ་དེ་ལ། འབེ་ལོའི་བདེ་མཆོག་རྣམ་བཤད་མན་ངག་བསྡུས་དོན་ཚོགས་ལྡན་འདོད་བུམ་ལས། འདི་ཡི་སྔ་ཕྱིར་ལྷ་སྔགས་གོ་ལྡོག་དགོས་པ་ནི། ཀུན་སྤྱོད་ལས། ལྷ་རྣམས་ལྡོག་སྟེ་བཀོད་པ་དང༌། །སྔགས་ཀྱི་དབྱེ་བ་ལྡོག་པ་དང༌། །བསྒོམ་པའི་གསང་བའི་ལྡོག་པ་ནི། །དངོས་གྲུབ་ཐམས་ཅད་བྱེད་པའོ། །ཞེས་གསུངས་ཏེ། ལྷ་སྔགས་ཀྱི་རྣལ་འབྱོར་བཟླས་པ་གཞན་དང་མི་མཚུངས་པ་བསྐྱེད་རྫོགས་གཞན་ལས་དངོས་གྲུབ་མྱུར་བ་གཞན་དང་མི་མཚུངས་པ་ཞིག་ཡིན་ནོ་ཞེས་མཚོན་པའི་ཕྱིར་རོ། །ཞེས་གསལ་བ་དང༌། ཁྲི་པའི་རྣམ་བཤད་ལས་ཀྱང༌། འདི་ཕྱོགས་ནས་སྔགས་ཚན་རྗེས་མ་རྣམས་མི་དཀྲུག་པ་ཚང་མ་ཚར་གཉིས་བརྗོད་ཀྱང་དམིགས་པ་མཚམས་གཡས་སྐོར་དགོས་འདྲ། ཞེས་གསུངས་འདུག་པ་མ་ཟད་འགྲེལ་བ་ལ་སྔགས་དཀྲུག་པ་རྒྱུད་དོན་བཞིན་མཛད་འདུག་པ་དང་། དྲིལ་བུའི་སྒྲུབ་ཐབས་ཡིད་ནོར་ལས། ཧཱུྃ་གྱུར་བདེ་ཆེན་ཕྱག་གཉིས་བསམ། །ཤར་སོགས་ལུགས་དང་མི་མཐུན་དང་། །ལུགས་མཐུན་གཡོན་མཛུབ་སེ་གོལ་བཏོག །ཅེས་གསུངས། གཞན་ས་ཀར་སོགས་ཀྱི་སྒྲུབ་ཐབས་ལ་རྒྱུད་དོན་བཞིན་དཀྲུགས་ནས་གསུངས་བཞིན་འདུག་པར་བརྟེན་རང་རེའི་གདན་ས་སོགས་ཀྱིས་འདིར་ཡང་རྟོག་འཇུག་གནང་གལ་ཆེ་སྙམ་མོ། །

དེ་ནས་ཕྱོགས་མཚམས་སྟེང་འོག་བཅུ་ཡི་སྒོ་མཚམས་མས་ཧཱུཾ་བརྗོད་པའི་སྒྲ་འབྲུག་ལྟར་བསྒྲགས་པས་ཧཱུཾ་ལས་བྱུང་བའི་བཙོན་དུང་གྲུ་གསུམ་ཁྲོན་པ་གཏིང་ཟབ་པ་ཁ་ཁྱེར་སྤུ་གྲིའི་སོ་ལྟ་བུའི་ཕྱོགས་མཚམས་བརྒྱད་དང༌། ཤར་གྱི་ཕྱི་རོལ་སྟེང་གདོན་བགེགས་དང༌། ནུབ་ཀྱི་ཕྱི་རོལ་འོག་གདོན་བགེགས་རྣམས་བཅུག་སའི་ཁྲོན་པ་གཉིས་བཅས་བྲུབ་ཁུང་ཁྲོན་པ་བཅུ་རྡོ་རྗེའི་རྭ་བ་ཕྱི་མའི་རྒྱབ་དུ་བསྒོམ། སྒོ་མཚམས་མ་རྣམས་ཀྱིས་སྤྲུལ་པ་ཕྱོགས་བཅུར་གྲངས་མེད་འགྱེད་པས་གདོན་བགེགས་ནག་པོའི་རིགས་ཅན་རྣམས་བསྒྲལ། ཁ་ཅིག་བྱང་ཆུབ་ལམ་དུ་བཀོད། བགེགས་ཀྱི་གཙོ་བོ་དབང་པོ། མེ་ལྷ། གཤིན་རྗེ། སྲིན་པོ། ཆུ་བདག རླུང་ལྷ། གནོད་སྦྱིན། འབྱུང་པོ། ཚངས་པ། ས་བདག་བཅས་ཕྱོགས་སྐྱོང་བཅུ་པོའི་སྙིང་ལྕགས་ཀྱུ་དང༌། མགྲིན་པ་ཞགས་པས་དྲངས་ཏེ་བཀུག་པས་འཁོར་ཐམས་ཅད་རང་དབང་མེད་པར་འདུས་པ་བཀུག་ནས་ཁྲོན་པའི་འོབས་ཀྱི་ཁ་ཁྱེར་དུ་འཁོད་པར་བསམ་ལ་སྤྲུལ་པ་རྣམས་སྤྲུལ་གཞིར་བསྟིམ། ཕུར་གདབ་ལ། རང་བདེ་མཆོག་སྟོབས་ཆེན་དྲག་ཤུག་ཁྲག་འཐུང་ཆེན་པོས་ཁྲོ་མོ་རྣམས་ལ་ཕུར་པ་ཐོབ་ཅིག་ཅེས། ཨོཾ་གྷ་གྷ་གྷ་ཏ་ཡ་སོགས་ཀྱིས་བཀའ་བསྒོས་པས་ཕྱོགས་སྐྱོང་གི་སྤྱི་བོར་ཕུར་པ་གདབ་པར་བསམ། ཨོཾ་བཛྲ་མུད་ཀ་ར་སོགས་རྡོ་རྗེའི་ཐོ་བས་བརྡུང་ཤིག་ཅེས་བཀའ་བསྒོས་པས་རྔོག་པའི་ཡིག་ཆ་ལྟར་ན། སྟེང་གི་བགེགས་རྣམས་ཤར་གྱི་ཤར་དང༌། འོག་གི་བགེགས་རྣམས་ནུབ་ཀྱི་ནུབ་དུ་ཁྲོན་པར་བཅུག་ཕྱོགས་མཚམས་རྣམས་ཕྱོགས་མཚམས་ཀྱི་ཁྲོན་པར་བཅུག ཁྲོ་མོ་རྣམས་ཀྱིས་བགེགས་རྣམས་ལག་པ་བཅིང་ཤིང་དེ་རྐང་པའི་མགོ་གཉིས་ཀྱང་བསྣོལ་སྟེ་བཅིང་པ་བཤང་ལམ་དུ་བཞག་ནས་ཕུར་པ་སྤྱི་བོར་བཏབ་པ་ཕུར་མགོ་རྡོ་རྗེའི་ཐོ་བས་བརྡུང༌། མགོ་ནས་གཤང་ལམ་ལག་པ་རྐང་མཐིལ་བཅས་པ་ཐལ་བྱུང་དུ་ཕུག་པས་གསེར་གྱི་ས་གཞི་ལ་ཐུག་པར་འཛེར་བ་སྟེ། མངོན་བརྗོད་ལས། གསང་སྔགས་རྒྱལ་པོ་འདི་ཡིས་ནི། །བགེགས་ཀུན་གྱི་ནི་ཀླད་པ་ལ། །ལུགས་སུ་འབྱུང་དང་ལྡོག་པ་ཡིས། །རྡོ་རྗེ་ཕུར་བུས་འགོད་ཅིང་མནན། །སོགས་དང༌། ཁྲོ་བོའི་ལྟ་བས་བལྟས་ནས་ནི། །རྡོ་རྗེ་ཕུར་བུ་གདབ་བྱ་སྟེ། །ལུགས་སུ་འབྱུང་དང་ལྡོག་པ་ཡིས། །རྡོ་རྗེའི་དངོས་གྲུབ་བློས་བརྡུང་བྱ། །ཞེས་གསུངས་པ་བཞིན་ནོ། །དེ་ལྟར་གདབ་པས་བགེགས་རྣམས་ལུས་ངག་ཡིད་གསུམ་བྱ་བྱེད་མེད་པར་འོད་གསལ་བདེ་བ་ཆེན་པོ་དེ་བཞིན་ཉིད་དུ་རོ་གཅིག་པའི་ངོ་བོར་གྱུར་ནས་སྒྲིབ་པ་སྦྱང་མི་བསྐྱོད་པའི་ཞིང་དུ་སྐྱེས་ནས་སངས་རྒྱས་པར་བསམ་མོ། །

དེ་ནས་ཁྲོ་མོ་རྣམས་འོད་ཟེར་རབ་ཏུ་འབར་བའི་ཚོགས་སུ་གྱུར་ནས་མདའ་ཡི་དྲྭ་བ་ལ་ཐིམ་མ་ཐག་ཆུ་ལ་ཆུ་བརྡབ་པའི་བརླབས་སམ་ཟེགས་མ་འཐོར་བ་བཞིན་ཏུ་འོད་ཟེར་ཕྱིར་འཕྲོས་རྡོ་རྗེ་སྔོན་པོ། པདྨ་དམར་པོ། འཁོར་ལོ་དཀར་པོ། དེའི་ཕྱི་རོལ་མཚོན་ཆའི་འཁོར་ལོའི་རྭ་བ་རིམ་གསུམ་ཟླུམ་པོ་དུམ་བུ་གཅིག་ཏུ་གྱུར་པའི་ཕྱི་རོལ་ཏུ་དེའི་འོད་ཟེར་འབར་བ་ལས་མཆེད་པའི་རྡོ་རྗེའི་མེ་དཔུང་བྱང་ཤར་ནས་བརྩམ་ཏེ་དཀར་སེར་དམར་ལྗང་སྔོ་བའི་རིམ་པ་དྲུག་བཅུ་རེ་བཞི་གཡོན་སྐོར་དུ་སྟེང་འོག་ཕྱོགས་མཚམས་ཀུན་ཏུ་བསྐྱོད་ཅིང་འབར་ཞིང་འཁྲུགས་པ། འགྲོ་བ་རྣམས་ཧེ་རུ་ཀའི་གོ་འཕང་མ་ཐོབ་ཀྱི་བར་དུ་ལོག་འདྲེན་བདུད་བགེགས་བར་ཆད་ཀྱིས་མི་ཚུགས་པར་གྱུར་པར་བསམ་སྟེ། དྲིལ་བུ་པའི་སྒྲུབ་ཐབས་ཡིད་ནོར་ལས། ཐོ་བས་བརྡུངས་ཏེ་ཕུར་བུས་བཏབ། །བགེགས་རྣམས་རྫོགས་པའི་བྱང་ཆུབ་འགྱུར། །ལྷ་མོ་འོད་གྱུར་འདུ་འཕྲོ་ལས། །རྡོ་རྗེ་པདྨ་འཁོར་ལོ་མེ། །ཞེས་གསུངས་པ་ལྟར་བསྒོམ་ཏེ། ཨོཾ་བཛྲ་པྲ་ཀཱ་ར་ཧཱུཾ། དེ་བཞིན་པདྨ་དང༌། ཙཀྲ་སོགས་སྔགས་ཀྱིས་བྱིན་གྱིས་བརླབས་སོ། །

**གཉིས་པ་སྒྲིབ་པ་སྦྱང་བ།**

སྒྲིབ་པ་སྦྱང་ཕྱིར་རྡོར་སེམས་བསྒོམ་པ་ནི། རྒྱུད་མངོན་བརྗོད་བླ་མའི་ལེའུ་ཉེར་ལྔ་པར། ཐོག་མ་དབུས་དང་མཐར་ཐུག་པ། །ཡི་གེ་བརྒྱ་པའི་གཟུང་སྔགས་བཟླ། །ཞེས་གསུངས་པས་སྡིག་སྒྲིབ་སྦྱང་ཕྱིར། རང་གི་སྤྱི་བོར་སོགས་ཚིག་ཟིན་ལྟར་བླ་མ་དང་རྡོ་རྗེ་སེམས་དཔའ་དབྱེར་མེད་པར་བསྒོམ། སྐུ་ལ་རུས་རྒྱན་དང་ཞབས་མཉམ་བཞེངས་ཞབས་མཐིལ་རང་གི་ཚངས་བུག་ལ་གཏད་པ། ཐུགས་ཀར་ཟླ་དཀྱིལ་དབུས་སུ་ཧཱུྂ་དཀར་དངུལ་ཆུའི་མདོག་ཚོན་གང་བ་གདན་ལ་ཁབ་བཙུགས་པ་ལྟར་གྱི་མཐའ་མར་སྔགས་ཕྲེང་དཀར་པོ་གཡས་སྐོར་ལས་འོད་འཕྲོས། འགྲོ་དྲུག་སེམས་ཅན་ཐམས་ཅད་ཀྱི་སྡིག་སྒྲིབ་སྦྱངས། བླ་མ་སངས་རྒྱས་སྲས་བཅས་མཆོད། བྱིན་རླབས་བསྡུས། སྔགས་ཕྲེང་ལ་ཐིམ་པས་ཧཱུྂ་ཡིག་སྔགས་ཕྲེང་ལས་བདུད་རྩིའི་རྒྱུན་བྱུང་བ་སྦྱོར་མཚམས་དང་ཞབས་མཐིལ་ནས་བབས་པས་ཐོག་མེད་ནས་བསགས་པའི་སྡིག་སྒྲིབ་ཉེས་ལྟུང་ཐམས་ཅད་འོག་སྒོ་རྐང་སེན་བུ་ག་ནས་ཐོན། ལུས་ཟག་མེད་ཀྱི་བདུད་རྩིས་གང༌། སེམས་རྟོག་བྲལ་བདེ་སྟོང་ཡེ་ཤེས་ཀྱི་ཉམས་སྐྱེས་པར་བསྒོམ་པ་གོ་སླ། ཧེ་རུ་ཀའི་ཡིག་བརྒྱ་རྒྱུད་ནས་གསུངས་པ་འདི་གསལ་དག་བཟླ། ཨོཾ་བཛྲ་ཧེ་རུ་ཀ ས་མ་ཡ། མ་ནུ་པཱ་ལ་ཡ། ཧེ་རུ་ཀ་ཏེ་ནོ་པ་ཏེཥྛ། དྲི་དྷོ་མེ་བྷ་ཝ། བཟླས་ལ། རྒྱུད་ཨ་བྷི་དྷ་ནའི་ལེའུ་ཉེར་དྲུག་པར་གསུངས་པའི་བཤགས་ཚིག བདག་ནི་མི་ཤེས་རྨོངས་པ་ཡིས། །སོགས་སྟོབས་བཞི་ཚང་བའི་སྒོ་ནས་བཤགས་པས། ཧེ་རུ་ཀའི་ཞལ་ནས་ཁྱོད་ཀྱི་སྡིག་སྒྲིབ་དག་གོ་ཞེས་གནང་བ་བྱིན་ནས་རྡོར་སེམས་ཧེ་རུ་ཀ་རང་ལ་ཐིམ་པར་བསམ་མོ། །

༤ **རྣལ་འབྱོར་གྱི་ཡན་ལག་བཞི་པ།**

རྣལ་འབྱོར་གྱི་ཡན་ལག་བཞི་པ་ལ། ཇི་སྐད་དུ། ཚོགས་གཉིས་བསགས། །ཞེས་པ་ལྟར་ཚོགས་བསགས་པ་ལ་ཀུན་རྫོབ་ཀྱི་བདེན་པ་སྦྱངས་ཕྱིར་བསོད་ནམས་དང་ཡེ་ཤེས་ཀྱི་ཚོགས་གཉིས་ལས། ཚོགས་ཞིང་གསལ་འདེབས་པ་ལ། ཚངས་པ་སྟོང་གིས་ཀྱང་མི་ཤིགས་པའི་སྲུང་འཁོར་གྱི་དབུས་སུ་རང་ཉིད་བཅོམ་ལྡན་འདས་སྔོ་སང་ཤེལ་གོང་རྡུལ་བྲལ་ལྟར་སྟོང་གསལ་འོད་ཀྱི་རང་བཞིན་དུ་གནས་པའི་ཐུགས་ཀར་ཉི་དཀྱིལ་གྱི་དབུས་སུ་ཧཱུྂ་སྔོན་དངུལ་ཆུའི་ཟེར་འོད་ལྟ་བུ་ཡེ་ཤེས་ལྔའི་བདག་ཉིད་ཡིན་ཕྱིར་འོད་ལྔ་འཕྲོ་བ། དེ་ཡང་རིགས་ལྔ་འདུས་པའི་ངོ་བོར་གནས་པ་ནི་དཔལ་འཇིག་མེད་འབྱུང་གནས་སམ། ཨ་བྷྱ་ཀ་རས། ཨུ་ཡིག་དོན་གྲུབ་ཧ་སྣང་མཐའ། །མགོ་བོ་རིན་འབྱུང་ཟླ་རྣམ་སྣང༌། །ཐིག་ལེ་ན་དཱ་མི་བསྐྱོད་པ། །གསུངས་སོ། །ཧཱུྂ་ཡིག་སྔོ་ལ་མཐའ་སྐྱ་ཁྲི་པས་གསུངས་འདུག་རུང་རྔོག་པའི་རྒྱུད་འགྲེལ་ལ་ཧཱུྂ་སྔོན་དངུལ་ཆུའི་མདོག་གསལ་བས་དངུལ་ཆུའི་མདོག་སྔོན་ཚོན་མདོག་དེང་དུས་མཐོང་ཆོས་སུ་ཡོད་པས་ཤེས་སླའོ། །འོད་ལྔ་དཀར་པོ་མེ་ལོང་ཡེ་ཤེས། སེར་པོ་མཉམ་ཉིད། དམར་པོ་སོར་རྟོག ལྗང་གུ་བྱ་གྲུབ། མཐིང་ག་ཆོས་དབྱིངས་ཡེ་ཤེས་ཏེ་ཡེ་ཤེས་ལྔའི་མདང་འོད་འཕྲོས་པས་ལུས་ཀྱི་ནང་ཐམས་ཅད་གང་སྒོ་གསུམ་གྱི་སྒྲིབ་པ་སྦྱང་། བ་སྤུའི་བུ་ག་ནས་རང་འོད་ཕྱིར་འཕྲོས་པས་བླ་མ་མི་བསྐྱོད་པའི་དབུ་རྒྱན་ཅན་གྱི་དཔལ་འཁོར་ལོ་སྡོམ་པའི་ལྷ་ཚོགས་རྟེན་དང་བརྟེན་པར་བཅས་པ་ལ། སངས་རྒྱས་བྱང་སེམས་དཔག་ཏུ་མེད་པས་བསྐོར་བ་སྤྱན་དྲངས་ནས་མདུན་མཁར་བཞུགས་པར་བསམ་ལ། འདི་སྨིན་མཚམ་མཛོད་སྤུ་ལས་དམའ་བར་བསམ་མི་རུང་བར་རྔོག་པའི་གཞུང་ལས་བཤད། འོད་དེ་ཚུར་སྙིང་གར་ཐིམ་པར་བསམ་པ་དེ་བཞིན་གྲུབ་ཆེན་ལ་བ་པས་ཀྱང་གསུངས་སོ། །ཚོགས་ཞིང་བླ་མ་བདེ་མཆོག་དཀྱིལ་འཁོར་མདུན་མཁར་བཞུགས་པ་ལ་སྔགས་ཀྱི་ཡན་ལག་བརྒྱད་པས་བསོད་ནམས་ཀྱི་ཚོགས་བསགས་པ་ལ།

དང་པོ་ཕྱག་འཚལ་བའི་ཡན་ལག་ནི། གང་གི་དྲིན་གྱིས་སོགས། བླ་མ་དང༌། ཧེ་རུ་ཀ་དཔལ་དཔའ་བོ་ཆེ། །སོགས་ཡི་དམ་དཀྱིལ་འཁོར་ལྷ་ཚོགས་ལ། རང་ཉིད་ཡི་དམ་གྱི་ཐུགས་ལས་སྤྲོས་པའི་རང་ལུས་ཐ་མལ་པ་རྡུལ་སྙེད་དུ་སྤྲུལ་ནས་ལུས་གུས་པའི་ཐལ་སྦྱར་གྱིས་ཕྱག་རྒྱ། ངག་གུས་པའི་བསྟོད་དབྱངས། ཡིད་ཆེ་བའི་ཡོན་ཏན་དྲན་པའི་དད་གུས་དང་བཅས་སྤྱིར་ཕྱག་འཚལ་བ་ལུས་ཀྱི་མ་ལྔ་ས་ལ་ཕབ་ནས་ཕྱག་འཚལ་བས་འགྲོ་བ་རྒྱུད་ལྔར་སྐྱེས་པ་རྣམས་ལ་ཚུལ་ཁྲིམས་དང༌། ཏིང་འཛིན། ཤེས་རབ། རྣམ་པར་གྲོལ་བ། རྣམ་གྲོལ་གྱི་ཡེ་ཤེས་མཐོང་བ་ཁྱད་པར་འཕགས་པར་གྱུར་ཅིག་བསམ་པར་བྱ། དེ་ལྟར་ཡང་རྗེ་འཇིག་རྟེན་མགོན་པོས། སྐུ་གསུམ་སེམས་ཀྱི་ངོ་བོ་རྡོ་རྗེ་འཆང༌། །དབྱེར་མེད་བདེ་བ་ཆེན་པོ་ཁྱོད་ཉིད་ལས། །དཔག་མེད་ལུས་ཀྱི་སྤྲིན་ཚོགས་བཏུད་བྱས་ཏེ། །གདུང་བའི་ང་རོས་ཕྱག་འཚལ་སྐྱབས་སུ་མཆི། །ཞེས་དང་། དྲིལ་བུ་པའི་སྒྲུབ་ཐབས་ཡིད་བཞིན་ནོར་བུར། སངས་རྒྱས་བྱང་ཆུབ་སེམས་སོགས་ཀུན། །ནམ་མཁའ་ཀུན་གང་མདུན་དུ་བལྟ། །ལུས་སྣ་ཚོགས་ཀྱིས་ཕྱག་འཚལ་ཞིང༌། །དེ་དག་འགྲོ་བའི་དོན་དུ་འབུལ། །ཞེས་གསུངས་སོ། །ཁྱད་པར་ཕྱག་ནི་ང་རྒྱལ་གྱི་གཉེན་པོར་གསུངས་སོ། །

གཉིས་པ་མཆོད་པ་འབུལ་བའི་ཡན་ལག་ནི། སླར་ཡང་སྙིང་གའི་ས་བོན་ལས་མཆོད་པའི་ལྷ་མོའི་ཚོགས་དཔག་མེད་སྤྲོས་ཏེ། ཨོཾ་ཤྲཱི་ཧེ་རུ་ཀ་པ་ས་པ་རི་ཝཱ་ར་ཨརྒྷཾ་སོགས་ཆུ་གསུམ་ནས་ཤཔྟའི་བར་གྱིས་མཆོད། རིག་མ་བཅུ་དྲུག་ཨོཾ་བཛྲ་ཝི་ཎི་ཧཱུྂ་ཧཱུྂ་ཕཊ། རྡོ་རྗེ་པི་ཝཾ་མ་སྔོན་མོ། ཝཾ་ཤེ་གླིང་བུ་མ་སེར་མོ། མྲྀ་ཏཾ་གི་རྔ་ཟླུམ་མ་དམར་མོ། མུ་ར་ཛེ་རྫ་རྔ་མ་ལྗང་མོ་རྣམས་ཞལ་གཅིག་ཕྱག་བཞི་མ། རྩ་བའི་ཕྱག་དང་པོ་གཉིས་ཀྱིས་རང་རང་གི་རོལ་མོ་འཁྲོལ་ཞིང་། མཐའ་གཉིས་རྡོ་དྲིལ་འཛིན་པ། བཛྲ་ཧ་སྱ་རྡོ་རྗེ་བཞད་མ་དམར་སྐྱ། ལསྱེ་སྒེགས་མ་སྔོན་མོ། གཱི་ཏི་གླུ་མ་སེར་མོ། ནིརྟི་གར་མ་ལྗང་གུ་རྣམས་ཀྱང་ཞལ་གཅིག་ཕྱག་བཞི་མ། བཞད་མས་ཕྱག་དང་པོ་གཉིས་བཞད་རྒྱ་ཞལ་གྱི་ཐད། སྒེགས་མས་ཕྱག་དང་པོ་གཉིས་ཀྱི་སྒེགས་རྒྱ་དཀུར་བརྟེན་པ་སྙེམས་པའི་ཚུལ་དང༌། གླུ་མས་དང་པོའི་ཕྱག་གཉིས་ཀྱི་ཏིང་ཤག་བརྡུང་བ། གར་མས་ཕྱག་དང་པོ་གཉིས་ཀྱི་སྤྱི་བོར་པད་ཀོར་མཛད་པ། བཞི་ཀས་འོག་མ་གཉིས་ཀྱི་གཡས་ཐོད་པ་གཡོན་ཅང་ཏེའུ་འཛིན་པའོ། །པུཥྤེ་མེ་ཏོག་མ་དཀར་མོ། དྷུ་པེ་བདུག་སྤོས་མ་དུད་ཁ། དཱི་པེ་མར་མེ་མ་དམར་མོ། གྷནྡྷེ་དྲི་མ་ལྗང་མོ་བཞི་གཡས་གཉིས་རང་རང་གི་ཕྱག་མཚན་དང་ཌཱ་མ་རུ། གཡོན་གཉིས་ཐོད་པ་དང་ཁ་ཊཾ་ག རུ་པ་བཛྲ་གཟུགས་རྡོ་རྗེ་མ་དཀར་མོ་གཡས་དང་པོས་མེ་ལོང༌། རཱ་སྱ་བཛྲ་རོ་རྡོ་རྗེ་མ་དམར་མོ་ཕྱག་གཡས་དང་པོས་སྦྲང་ཆང༌། སྤརྴེ་བཛྲ་རེག་བྱ་རྡོ་རྗེ་མ་ལྗང་གུ་དར་གོས་སྣ་ཚོགས་ཕྱག་གཡས་དང་པོར་བསྣམ་པ། དྷརྨ་དྷཱ་ཏུ་བཛྲ་ཆོས་དབྱིངས་རྡོ་རྗེ་མ་དཀར་མོ་ཕྱག་གཡས་དང་པོས་ཆོས་འབྱུང་འཛིན་པ། དེ་ཐམས་ཅད་ཀྱི་ཕྱག་གཡས་འོག་མས་ཌཱ་རུ་དང་གཡོན་ཐོད་པ་ཁ་ཊཾ་ག་འཛིན་པའོ། །ཁྲི་པས་བདུག་སྤོས་མ་དུད་ཁ་དང་། དྲི་མ་དམར་མོ་གསུངས་པ་གཞུང་དང་མི་མཐུན་པར་སྣང་ངོ། །

འོན་ཀྱང་འདོད་ཡོན་ལྔའི་སྐབས་སུ་འདོད་སྙིང་དང་བཤད་པ་མཐུན་པས་སྐབས་འཆོལ་བ་ཙམ་མོ། དེ་རྣམས་ཡིད་ཀྱིས་ལྷ་མོ་དཔག་མེད་སྤྲུལ་སྟེ་མཆོད། དེ་ལྟར་རྒྱལ་བ་འཇིག་རྟེན་གསུམ་མགོན་གྱིས། མཆོད་པའི་ལྷ་་མོ་མཛེས་མ་དཔག་མེད་རྣམས། །ཡོན་ཆབ་མེ་ཏོག་བདུག་སྤོས་སྣང་གསལ་དང༌། །དྲི་ཆབ་ཞལ་ཟས་མཆོད་པའི་སྤྲིན་ཕུང་ལས། །དུས་གསུམ་རྒྱལ་བ་མཉེས་པའི་ཆར་ཕབ་ནས། །ཞིང་ཁམས་བཀང་ནས་དུས་གསུམ་རྒྱལ་བ་མཆོད། །ཅེས་གསུངས་པ་ལྟར་དང༌། དྲིལ་བུ་པའི་སྒྲུབ་ཐབས་ཡིད་བཞིན་ནོར་བུ་ལས། ཧཱུྂ་གི་འོད་ཟེར་ལས་བྱུང་བའི། །གཟུགས་སྒྲ་དྲི་རོ་རེག་ལ་སོགས། །བསོད་ནམས་ཀྱི་ཚོགས་རྒྱས་པར་བྱ། །ཞེས་གསུངས་པ་ལྟར་རོ། །རིག་མ་བཅུ་དྲུག་གི་མཆོད་པ་ཐམས་ཅད་ལ་དམིགས་པ་གཅིག་པ་གོང་གི་མཆོད་པ་སོགས་ལ་འདི་ངེས་པར་བྱ་དགོས།

ནང་གི་མཆོད་པ་ལ། སླར་ཡང་སྙིང་གི་ཧཱུྂ་ལས་སྤྲོས་པའི་མཁའ་འགྲོ་མ་སྔོན་མོ། ལཱ་མ་ལྗང་གུ། དུམ་སྐྱེས་མ་དམར་མོ། གཟུགས་ཅན་མ་སེར་མོ་བཞིས་ཤ་ལྔ་བདུད་རྩི་ལྔ་གང་བའི་ཐོད་པ་ཐོགས་ཏེ་མཆོད་པར་བསམ་ལ། དྲིལ་བུ་པས། བཅོམ་ལྡན་འདས་དང་རྣལ་འབྱོར་མ་རྣམས་ལྕེ། །ཡི་གེ་ཧཱུྃ་ཆུང་རྡོ་རྗེ་རྩེ་གསུམ་པ། །དཀར་པོ་ནས་འབྲུ་ཙམ་བཀོད་སྦུ་གུས་དྲངས། །བདུད་རྩི་གསོལ་བས་ལྷ་ཚོགས་མཆོད་ཚིམ་བལྟ། །ཞེས་གསུངས། ལཱ་བ་པས། ལྕེ་རྩེ་ཧཱུྃ་ལས་རྡོ་རྗེ་དཀར་པོ་བསྐྱེད་པར་གསུངས་པས་དེ་ལྟར་བསྐྱེད། ཨོཾ་པཉྩ་ཨ་མྲྀ་ཏ་སོགས་ཀྱི་ནང་མཆོད་ཐིག་ཕྱག་གཡོན་པའི་འཐེབ་སྲིན་གྱིས་གཏོར་ལ་ཤ་ལྔ་བདུད་རྩི་ལྔ་ཡི་མཆོད་སྤྲིན་རྒྱ་མཚོ་དམ་ཚིག་གི་རྟེན་དུ་འབུལ་གྱིས་གཉིས་མེད་བདེ་བ་ཆེན་པོར་བཞེས་སུ་གསོལ་ཞེས་ཕུལ་ནས། ལྷ་མོ་རྣམས་ཚོགས་ཞིང་བཅོམ་ལྡན་འདས་ལ་ཐིམ་ཞིང་ཟག་མེད་བདེ་ཆེན་ལྷན་སྐྱེས་ཡེ་ཤེས་ཀྱི་མཆོད་པས་མཉེས་པར་བསམ་ལ། ཨོཾ་ཤྲཱི་མ་ཧ་སུ་ཁ་སོགས།  ངོ་བོ་དེ་ཁོ་ན་ཉིད་ལ་མཉམ་པར་བཞག །དེ་ལྟར་ཡང་རྒྱལ་བ་འཇིག་རྟེན་གསུམ་མགོན་གྱིས། ཕྱི་ནང་གསང་བའི་མཆོད་སྤྲིན་སྣ་ཚོགས་ཀུན། །ཀུན་བཟང་སེམས་ཀྱི་དཀྱིལ་འཁོར་ཡངས་པ་འདིར། །གཉིས་མེད་འགྱུར་བ་མེད་པའི་ངང་ཚུལ་གྱིས། །དེ་བཞིན་ཉིད་མཆོད་བླ་ན་མེད་པས་མཆོད། །ཅེས་གསུངས། མཆོད་པའི་ཡན་ལག་ནི་ཁྱད་པར་འདོད་ཆགས་ཀྱི་གཉེན་པོ་འགྲོ་བ་ཡིན་ནོ། །

གསུམ་པ་བཤགས་པའི་ཡན་ལག་ནི། འདོད་ཆགས་ཞེ་སྡང་སོགས་ཤོ་ལོ་ཀས་དུག་གསུམ་སོགས་ཉོན་མོངས་པ་དང་། དེས་སླང་བའི་ལས་ངན་སོགས་མདོར་ན་སྡིག་སྒྲིབ་དམ་ཚིག་ཉམས་ཆག་འཁོར་བ་དང་ངན་སོང་གི་རྒྱུར་གྱུར་པ་ཐམས་ཅད་བཤགས་བསྡོམ་བྱ་བ་སྟེ། དེ་ལྟར་ཡང་རྒྱལ་བ་འཇིག་རྟེན་གསུམ་མགོན་གྱིས། ཆོས་ཀུན་གདོད་ནས་སེམས་ཉིད་རྣམ་དག་ལ། །བདག་གཞན་གཉིས་སྣང་བཟང་ངན་ཐ་དད་དུ། །ཆགས་སྡང་འཁྲུལ་པར་གྱུར་པ་ཅི་མཆིས་པ། །སོ་སོར་བཤགས་སོ་རང་སར་དག་གྱུར་ཅིག །ཅེས་གསུངས་ཁྱད་པར་ཞེ་སྡང་གྱི་གཉེན་པོར་བཤགས་པའི་ཡན་ལག་གོ །

བཞི་པ་རྗེས་སུ་ཡི་རང་བའི་ཡན་ལག་ནི། གང་ཡང་དེ་བཞིན་གཤེགས་སོགས་ཤོ་ལོ་ཀས་ཁྱད་པར་ཕྲག་དོག་གི་གཉེན་པོ་རྗེས་སུ་ཡི་རང་བ་རྒྱལ་དང་འཕགས་ཚོགས་སོ་སྐྱེའི་དགེ་བ་ཚོགས་གཉིས་ཅི་བསགས་ལ་དགའ་བས་རྗེས་སུ་ཡི་རང་བའི་ཡན་ལག་གོ །

ལྔ་བ་སྐྱབས་སུ་འགྲོ་བའི་ཡན་ལག་ནི། དུས་གསུམ་ཀུན་ཏུ་སོགས་ཚིག་བཞིན། ཆོས་ཀྱི་རྨང་གཞི་ཆོས་ཀུན་གཅིག་འདུས་སྐྱབས་སུ་འགྲོ་བའི་ཡན་ལག་གོ །

དྲུག་པ་སེམས་བསྐྱེད་པའི་ཡན་ལག་ནི། ཐེག་པ་ཆེན་པོའི་ཁྱད་པར་སྨོན་འཇུག་དུ་སེམས་བསྐྱེད་པའོ། །

བདུན་པ་དམ་བཅའ་བའི་ཡན་ལག་ནི། སྡིག་པ་ཐམས་ཅད་སོགས་ཚིག་བཞི་དང་སྔགས་ལམ་དུ་གནས་པར་དམ་བཅའ་བའི་ཡན་ལག་གོ །

བརྒྱད་པ་ལུས་འབུལ་བའི་ཡན་ལག་ནི། ཚངས་པ་དབང་པོ་སོགས་བཞི་དང༌། རྔོག་པའི་དྲིལ་ལུགས་ཀྱི་ཡིག་ཆ་དང༌། དྲིལ་ལུགས་སྒྲུབ་ཐབས་ཡིད་ནོར་ལས་ཀྱང་གོང་དུ། ལུས་སྣ་ཚོགས་ཀྱིས་ཕྱག་འཚལ་ཞིང༌། དེ་དག་འགྲོ་བའི་དོན་དུ་འབུལ། །ཞེས་པའི་དོན་བཞིན། བསྒྲོད་དཀའ་སྲིད་པའི་རྒྱ་མཚོ་སོགས་ཀྱིས་བདག་འཛིན་གྱི་གཉེན་པོ་ལུས་འབུལ་བའི་ཡན་ལག་བཅས་ཡན་ལག་བརྒྱད་པས་ཚོགས་བསགས་པའོ། །

དགོས་པ་ནི་བསོད་ནམས་ཀྱི་ཚོགས་རྫོགས་ལ། གོང་མའི་ཡོན་ཏན་རྒྱུད་ལ་སྐྱེ། འབྲས་བུ་གཟུགས་སྐུ་འགྲུབ། གནས་སྐབས་རྒྱུ་གང་སོང་གི་འབྲས་བུ་ཕུན་སུམ་ཚོགས་པའོ། །རྡོ་རྗེའི་གུར་ལས། བླ་མ་རྡོ་རྗེ་ཅན་མཆོད་ཅིང༌། །བདུན་པོ་རྣམ་པར་དག་པ་སྦྱང༌། །ཞེས་དང་མཐུན་པའོ། །

དོན་དམ་གྱི་བདེན་པ་ཁོང་དུ་ཆུད་ཕྱིར་ཡེེ་ཤེས་ཀྱི་ཚོགས་བསགས་པ་ནི། འཁོར་ལོ་སྡོམ་པའི་ཟབ་གནད་བདག་གཞན་གཞི་སྦྱང་བསྒྱུར་ཞེས་པ། བདག་གི་གཞི་སྦྱང་བ་ལ། རང་གི་སྤྱི་བོར་ཡིག་འབྲུ་ཧེ་དཀར་པོ། མགྲིན་པར་རུ་དམར་པོ། སྙིང་ཁར་ཀ་མཐིང་ཀ་གསལ་གདབས་པ་གཞུང་གི་ཚིག་དོན་བཞིན་ཧེ་ནི་རྒྱུ་སོགས་སྟོང་པ་ཉིད་དང༌། རུ་ནི་ཚོགས་པ་དང་བྲལ་བས་མཚན་མ་མེད་པ། ཀ་ནི་གང་དུའང་མི་གནས་པས་སྨོན་པ་མེད་པ་སྟེ་རྣམ་ཐར་སྒོ་གསུམ་གྱི་རང་བཞིན་སེམས་ཅན་ཐམས་ཅད་ཀྱིས་ཧེ་རུ་ཀ་ཡི་དོན་དེ་ལྟ་བུ་ཆོས་ཉིད་རང་བཞིན་མ་ཤེས་པས་བདག་མེད་པ་ལ་བདག་ཏུ་བཟུང་ནས་འཁོར་བར་འཁྱམ་པ་སྙིང་རེ་རྗེ། དེའི་ཕྱིར་ན་བདག་ཧེ་རུ་ཀར་གྱུར་ནས་གཟུང་འཛིན་གཉིས་དང་བྲལ་བའི་ཆོས་དེ་ཁོང་དུ་ཆུད་པར་བྱའོ་སྙམ་པའི་ཆོས་ལ་དམིགས་པའི་སྙིང་རྗེ་བསྐྱེད། དེ་ནས་དངོས་གཞི་བསྐྱེད་རིམ་ལ་སྔགས་བླ་མེད་སྤྱི་ལ་གྲགས་པའི་སྐུ་གསུམ་ལམ་འཁྱེར་གྱི་དང་པོ་འཆི་བ་ཆོས་སྐུ་ལམ་དུ་འཁྱེར་བ།

རྟེན་འབྲེལ་གྱི་སྣང་བ་ཙམ་དེ་ཡང་བློ་ངོར་བསྡུས་ནས་སྭཱ་བྷཱ་ཝའི་སྔགས་དོན་ཡིད་ལ་བྱེད་པ་ཡིན། སྔགས་དོན་ནི། ཨོཾ་སྭཱ་བྷ་ཝཱ་ལ་སོགས་པས། སེམས་རང་བཞིན་གྱི་རྣམ་པར་དག་པ་ཡིན་ལ། འཁོར་འདས་ཀྱི་ཆོས་ཐམས་ཅད་ཀྱང་དེ་ལས་གཞན་དུ་མེད་པས་ཆོས་ཐམས་ཅད་རང་བཞིན་གྱི་རྣམ་པར་དག་གོ །དེ་ཡང་རང་སེམས་ངོ་བོ་ཉིད་པས་སོ། །ཞེས་པའོ། །

འདི་མཐར་ཐུག་གི་དོན་དམ་མིན་ཡང་དེ་ལ་འཇུག་ཚུལ་ཁྱད་པར་ཅན་ཞིག་ཡིན་ཞིང༌། འདི་སྐབས་བོད་ལ་འདོད་པ་མི་འདྲ་བ་འགའ་རེ་ཡོད་འདུག་ཀྱང་སྔགས་ཚུལ་འདི་ཡི་རང་ལུགས་ནི་རྣམ་པར་མི་རྟོག་པ་ལ་འཇོག་པ་ཁོ་ན་ཡིན་ཏེ། དཔྱད་པའི་སྟོང་ཉིད་སོགས་ནི་འཆི་བའི་འོད་གསལ་དང་འབྲས་བུ་ཆོས་སྐུ་གཉིས་ཀ་དང་རྣམ་པ་མི་མཚུངས་ལ། མི་རྟོག་པ་ནི་དེ་གཉིས་ཀ་ལ་མཚུངས་པའི་ཕྱིར་རོ་ཞེས་བདེ་མཆོག་རྣམ་བཤད་བསྡུས་པ་མན་ངག་ཚོགས་ལྡན་འདོད་བུམ་ཟིན་བྲིས་ལས་ཀྱང་བཤད་དོ། །

གཞན་གྱི་གཞི་སྦྱང་བ་ལ། ལཱ་བ་པའི་ལུགས་ལྟར་ཁམས་གསུམ་རང་བཞིན་གྱི་སྟོང་པ་ཉིད་དུ་བསྒོམ། དེའི་ངང་ལས་སྔོན་སྨོན་ལམ་གྱི་སྟོབས་ལས་རང་གི་སེམས་ཉིད་ཨོཾ་དཀར་ཨཱཿདམར་ཧཱུྂ་མཐིང་གསུམ་བརྩེགས་མར་བསྒོམ། དེ་ལས་འཁོར་ལོ་གསུམ་གྱི་ལྷ་སྤྲོས་པ་གོང་དུ་གསལ་པོར་ཡོད་ཀྱང་ཡིད་འཇག་བདེ་ཕྱིར་སྐུ་འཁོར་གྱི་ལྷ་ནི། སྟོབས་ཆེན་རིན་ཆེན་རྡོ་རྗེ་དང༌། །རྟ་མགྲིན་ནམ་སྙིང་ཧེ་རུ་ཀ། །པདྨ་གར་དབང་རྣམ་སྣང་མཛད། །རྡོ་རྗེ་སེམས་རྣམས་དཔའ་བོ་བརྒྱད། །འཁོར་ཤུག་ཁཎྜ་རོ་ཧེ་དང༌། །ཆང་འཚོང་གོ་ཆ་རབ་དཔའ་མོ། །སྟོབས་ཆེན་འཁོར་ལོའི་བསྒྱུར་མ་སྟེ། །བརྩོན་ཆེན་མ་སྟེ་དཔའ་མོ་བརྒྱད། །སྐུ་མདོག་དཀར་པོ་བདེ་ཕག་ཡབ་ཡུམ་ལྟར་དང༌། གསུངས་འཁོར་གྱི་ལྷ༌ནི། མྱུ་གུ་ཅན་དང་རལ་པ་ཅན། །དཔལ་ཆེན་ཧཱུྂ་མཛད་རབ་བཟང་དང༌། །རྡོ་རྗེ་བཟང་དང་འཇིག་བྱེད་ཆེ། །མིག་མི་བཟང་རྣམས་དཔའ་བོ་བརྒྱད། །ས་སྲུང་མ་དང་འཇིག་བྱེད་ཆེ། །རླུང་ཤུགས་འཆང་ཐུང་ལྗང་ལྷ་མོ། །ཤིན་ཏུ་བཟང་དང་རྟ་རྣ་མ། །བྱ་གདོང་མ་སྟེ་དཔའ་མོ་བརྒྱད། །དེ་རྣམས་དམར་པོ་བདེ་ཕག་ཡབ་ཡུམ་ཇི་བཞིན་དང༌། ཐུགས་འཁོར་གྱི་ལྷ་ནི། ཐོད་པ་དུམ་བུ་ཀེང་རུས་ཆེ། །ཀེང་རུས་མཆེ་བརྩེགས་ལྷ་ཡི་སྒྲ། །འོད་དཔག་མེད་དང་རྡོ་རྗེའི་འོད། །རྡོ་རྗེའི་སྐུ་སྟེ་དཔའ་བོ་བརྒྱད། །རབ་གཏུམ་མ་དང་གཏུམ་མིག་མ། །འོད་ལྡན་སྣ་ཆེན་དཔའ་མོ་བློ། །མིའུ་ཐུང་ལངྐའི་དབང་ཕྱུག་མ། །ཤིང་སྒྲིབ་མ་སྟེ་དཔའ་མོ་བརྒྱད། །དེ་རྣམས་སྔོན་པོ་བདེ་ཕག་ཡབ་ཡུམ་བཞིན་སྤྲོས་ཏེ་འགྲོ་བ་རྣམས་ཀྱི་རྒྱུད་སྦྱང་བ་ནི་གཞན་གྱི་གཞི་སྦྱང་བའོ། །འགྲོ་བ་རྣམས་སྐུ་གསུང་ཐུགས་ཀྱི་འཁོར་ལོའི་ལྷར་བྱས་པ་ནི་གཞན་གྱི་གཞི་བསྒྱུར་བའོ། །

དེ་ཐམས་ཅད་སྙོམ་འཇུག་གིས་ཞུ་བ་ཡི་གེ་གསུམ་གོང་ནས་མར་ཐིམ་མཐར་ཧཱུྂ་ཞབས་ཀྱུ་ནས་ཡར་ལ་ཐིམ་པས་ཐིག་ལེའི་རྩེ་མོ་ནཱ་ད་ཤིན་དུ་ཕྲ་བ་སྐྲ་རྩེ་སྟོང་དུ་གཏུབ་པའི་ཆ་ཙམ་དུ་གནས་པར་བསམ། སྡོམ་འབྱུང་ལས། སེམས་ཙམ་ཉིད་ལ་རྣམ་གནས་ཤིང༌། །བྱང་ཆུབ་ཚོགས་ནི་བསྒོམ་པར་བྱ། །ཞེས་པའི་དོན་ནོ། །

སེམས་ཅན་ཐམས་ཅད་ཀྱི་ཆོས་ཉིད་མ་རྟོགས་པས་འཁོར་བར་འཁྱམས་པས། ཆོས་ཉིད་མངོན་དུ་རྟོགས་པར་བྱས་ནས་སེམས་ཅན་ཐམས་ཅད་ཀྱང་དེ་ཁོང་དུ་ཆུད་པར་བྱའོ་སྙམ་དུ་དམིགས་མེད་སྙིང་རྗེའི་རྒྱུར་གྱུར་པར་བསྒོམ་པ་ལ། ཨོཾ་ཤུ་ནྱ་ཏ་ཛྙཱ་ན་བཛྲ་ཞེས་སྟོང་ཉིད་ཡེ་ཤེས་རྡོ་རྗེ་ཟེར་བས་སེམས་ཅན་ཐམས་ཅད་ཆོས་ཉིད་ཡོངས་གྲུབ་དོན་དམ་པ་མ་རྟོགས་པ་ཀུན་བཏགས་དང་གཞན་དབང་གིས་འཁོར་བར་འཁྱམས་པ་ལ། སྟོང་ཉིད་ཡེ་ཤེས་རྡོ་རྗེ་རང་བཞིན་བབས་ཀྱི་གནས་ལུགས་མངོན་དུ་བྱས་ནས་འགྲོ་བ་རྣམས་ཀྱང་ངེས་དོན་ཟབ་མོའི་མཐར་ཐུག་དེ་བཞིན་ཉིད་འདི་རྟོགས་པར་བྱའོ། །ཞེས་ཆོས་ཉིད་དམིགས་མེད་ཀྱི་སྙིང་རྗེ་བསྐྱེད། སྙིང་རྗེ་འདི་འབའ་ཞིག་པའི་སྙིང་རྗེ་ལ་མི་བྱ་ཡི་དཔལ་ས་ར་ཧ་པས། འོན་ཏེ་སྙིང་རྗེ་འབའ་ཞིག་གོམ་ན་ཡང༌། །འཁོར་བ་འདིར་གནས་མྱ་ངན་འདས་མི་འགྱུར། །ཞེས་གསུངས་པས། སྟོང་ཉིད་སྙིང་རྗེའི་སྙིང་པོ་ཅན་གྱི་རྣལ་འབྱོར་བྱ་དགོས་སོ། །འདིར་རང་གཞན་གྱི་སྡུག་བསྔལ་འཇོམ་པའི་ཕྱིར་ན་བདེ་ཆེན་སྙིང་རྗེ་ཆེན་པོ་སྡུག་བསྔལ་ཅན་ཡོངས་སུ་སྐྱོབ་པ་ནི་སྙིང་རྗེ་ཆེན་པོའི་མཚན་ཉིད་ཡིན་པའི་ཕྱིར་དང༌། དེ་ཡང་སྙིང་རྗེའི་སྒྲ་བཤད་ཙམ་མིན་ཏེ། མ་ལུས་འགྲོ་ལ་བརྩེ་བ་ཆེན་པོས་རྣམ་པའམ་འཛིན་སྟངས་ཅན་འཆར་བ་ཡིན་ཞིང༌། དེའང་གཟུང་འཛིན་གཉིས་སྣང་འགགས་ཤིང་སྤྲོས་བྲལ་རྒྱ་ལས་མ་འདས་པས་དམིགས་མེད་སྙིང་རྗེ་ཞེས་བྱའོ། །མར་པའི་རྒྱ་ཆེ་བ་ལྷན་སྐྱེས་སྒྲུབ་ཐབས་ལས། ཆོས་རྣམས་ཐམས་ཅད་སྐྱེ་མེད་སྟོང་པའི་ངང་། །མ་ནོར་མ་བཅོས་སྙིང་པོ་སེམས་ཉིད་ཀློང་། །ཡེ་ནས་སྤྲོས་བྲལ་བདག་མེད་དེ་བཞིན་ཉིད། །མ་བཅོས་སྤྲོས་མེད་དབྱིངས་སུ་བསྒོམ་པར་བྱ། །ཅེས་གསུངས། དེས་ནཱ་ད་སྐྲ་རྩེ་སྟོང་དུ་གཤགས་པ་ཙམ་དུ་གནས་པ་དེ་ཡོངས་སུ་སྤངས་ཏེ་སྟོང་གསལ་བསམ་མི་ཁྱབ་པའི་དོན་ལ་མཉམ་པར་བཞག་གོ །དེ་ནི་ངེས་བརྗོད་ལས། རང་བཞིན་དག་པའི་ཆོས་རྣམས་ནི། །ནམ་མཁའ་ལྟ་བུ་དྲི་མ་མེད། །སྟོང་ཉིད་ཡེ་ཤེས་རྡོ་རྗེ་ཡིས། །སྟོང་ཉིད་རྟག་ཏུ་བསྒོམ་པར་བྱ། །ཞེས་གསུངས་པ་ལྟར་རོ། །

བདེ་མཆོག་རྣམ་བཤད་བསྡུས་དོན་ནང༌། ཤུ་ནྱ་ཏའི་སྔགས་དོན་ནི། ཤུ་ནྱ་སྟོང་པ་ཉིད། རྣམ་ཤེས་དག་པའི་སེམས་དེ་ཡང་རང་ངོ་མ་གྲུབ་སྟེ་གདོད་ནས་སྟོང་པའོ། །འོ་ན་སེམས་ཀྱང་མེད་པས་ཅིའང་མེད་པའོ་སྙམ་ན་མ་ཡིན་ཏེ། ཛྙཱ་ན་ནི་ཡེ་ཤེས་ཏེ། དོན་དམ་རིག་པ་རྣམ་པ་ཐམས་ཅད་དུ་འཆར་བའོ། །བཛྲ་རྡོ་རྗེ་སྟེ་འདུས་མ་བྱས་རྟག་བརྟན་ཞི་བ་གཡུང་དྲུང་གི་ངོ་བོའོ། །སྭཱ་བྷ་བ་རང་བཞིན་ཏེ། རང་བཞིན་དེ་ཆེན་པོ་གསུམ་སོགས་བློ་རྟོག་པས་བཅོས་སླད་བྲལ་བ་རང་བཞིན་བབས་ཀྱི་གནས་ལུགས་སོ། །ཨརྨ་ཀྭ་བདག་ཉིད་དེ། དེ་ནི་དོན་དམ་པའི་གནས་ལུགས་ལ་ཡོད་ཅིང་ངོ་བོ་བདེན་གྲུབ་མེད་པ་ཨ་ཧཾ་བདག་གོ །རང་གི་སེམས་ཉིད་ཀྱི་རང་བཞིན་དེ་ལྟར་ཡིན་ནོ། །འདོད་སྙིང་ལས། ཨ་ཧཾ་ངའོ་ཞེས་ཡུལ་སྟོང་པ་དང་ཡུལ་ཅན་བདེ་ཆེན་ཡེ་ཤེས་དབྱེར་མི་ཕྱེད་པའི་བདག་ཉིད་ངའོ། །ཞེས་གསུངས་པ་ལྟར། མཚན་བརྗོད་ལས། ཐོག་མ་མེད་པ་སྤྲོས་མེད་བདག །དེ་བཞིན་ཉིད་དུ་དག་པའི་བདག །ཅེས་དང༌། དགོངས་གཅིག་ལས། ཆེན་པོ་གསུམ་གྱི་མ་རེག་རྟོགས་པའི་མཆོག །ཅེས་གསུངས་པ་ལྟར་འཛིན་རྟོག་སྤྲོས་པའི་མཚན་མ་ཉེ་བར་ཞི་བ་དེས་ཡེ་ཤེས་ཀྱི་ཚོགས་བསགས་པའོ། །

དཔལ་ནཱ་རོ་པས། ལུས་ནི་བྱང་ཆུབ་རྣམ་པ་ལྔ། །གསུངས་པ་དེ། སྔ་མའི་ལུས་ཕུང་ཁམས་སྐྱེ་མཆེད་འབྱུང་བ་ཡེ་ཤེས་དང༌བཅས་པ་ཐིམ་ཏེ་འོད་གསལ་དུ་འཇུག་པ་དང་མཐུན་པ། འདིར་འོད་གསལ་སྟོང་ཉིད་དུ་འཇུག་པ་སྤྱིར་མངོན་པར་བྱང་ཆུབ་པ་ལྔ་ཡི་དང་པོ་ཆོས་ཉིད་སྟོང་པ་ཉིད་ལ་བྱང་ཆུབ་པའོ། །དགོས་པ་ནི་དངོས་པོར་འཛིན་པ་སྤོང༌། ཡེ་ཤེས་ཀྱི་ཚོགས་རྫོགས་རྟེན་དང་རྟེན་པའི་དལ་སྟོང་པའི་རྣམ་འཕྲུལ་དུ་རྟོགས། འབྲས་བུ་ཆོས་སྐུ་ཐོབ་ཅེས་རྔོག་པའི་ཡིག་ཆར་གསལ་ལ། ཇོ་བོ་རྗེས། སྟོང་ཉིད་རྟོགས་ནུས་པ་དང་། སྟོང་པ་ཉིད་ཀྱི་དྲན་པ་གསོ་བ་དང༌། གནས་པ་བརྟན་པ་དང་། ཡེ་ཤེས་ཀྱི་ཚོགས་རྫོགས་པ་དང༌། ཐ་མལ་པའི་ལུས་ངག་ཡིད་གསུམ་གྱི་རྟོག་པ་སྤོང་བ་དང༌། རྟེན་དང་རྟེན་པ་ཐམས་ཅད་སྟོང་པའི་རྣམ་འཕྲུལ་དུ་རྟོགས་པའི་ཕྱིར་རོ། །ཞེས་གསུངས་སོ། །དེའང༌། སྤྲོས་བྲལ་སྐྱེ་མེད་སྟོང་ཉིད་དུ་ཐག་ཆོད་པའི་ལྟ་བ་ལ་གོམས་པས་ནི་དེ་ཉིད་དྲན་པར་བྱེད་པ་དང༌། མ་གོམས་པས་ནི་གཞིག་ནས་སྟོང་ཉིད་ངེས་པར་བྱ་དགོས་པར་གྲུབ་ཆེན་གྱི་གཞུང་ལས་བཤད་དེ། དེ་ལ་ནི་སྣོད་བཅུད་ཀྱི་སྣང་བ་འོད་གསལ་དུ་བསྡུས་ཏེ་མི་དམིགས་པ་དང་སྔགས་དོན་གྱི་སྟོང་ཉིད་དྲན་པ་གཉིས་ཀ་དགོས་པར་གསུངས་སོ། །

**དངོས་གཞིའི་དངོས་གཞི།**

གཞུང་གི་དངོས་གཞིར་ཇི་ལྟར་བྱ་བའི་སྡོམ་ནི། ནཱ་དར་ལྡང་དང་གཞི་བརྟེན་བསྐྱེད། །རྣལ་འབྱོར་རྣམ་བཞི་རིམ་བཞིན་བསྒོམ། །ཞེས་པ་ལྟར། ནཱ་དར་ལྡང་བ་དང་། གཞི་རྟེན་བསྐྱེད་པ། རྣལ་འབྱོར་རྣམ་བཞི་བསྒོམ་པ་སྟེ་གསུམ་ལས།

**1 བར་དོ་ལོངས་སྐུའི་ལམ་འཁྱེར།**

དང་པོ་ནཱ་དར་ལྡང་བ་བར་དོ་ལོངས་སྐུའི་ལམ་འཁྱེར་ལ། དང་པོའི་རྣལ་འབྱོར་འཆི་བ་འོད་གསལ་ལས་ལང་མ་ཐག་རླུང་སེམས་ལས་ཉོན་སྒྲིབ་པ་མ་དག་པའི་ཡིད་ལུས་སྐྱེ་གནས་དེར་འཕེན་བྱེད་ཀྱི་ལས་ཀྱིས་གསོས་བཏབ་ནས་མངལ་དུ་འཇུག་པའི་བག་ཆགས་སྦྱང་སླད། འདིར་ཡང་སྙིང་རྗེས་གསོས་བཏབ་ནས་དཀྱིལ་འཁོར་གྱི་འཁོར་ལོར་བཞེངས་དགོས་པས་དག་པའི་སྒྱུ་ལུས་ལོངས་སྐུ་ལྡང་བའི་སླད་དུ། སླར་ཡང་རང་གི་སེམས་ནཱ་ད་ཤིན་ཏུ་ཕྲ་བའི་གཟུགས་དཀར་ལ་དམར་བའི་མདངས་ཅན་གྱེན་བསྒྲེངས་ནམ་མཁར་གནས་པར་བསམ། འདི་ནི་མ་དག་སྒྲིབ་པས་དབེན་པའི་དག་པའི་རླུང་སེམས་སྒྱུ་མ་ཙམ་གྱི་སྟོང་གཟུགས་ཤིན་ཏུ་ཕྲ་བ་དེ་ནི་སྒྱུ་ལུས་ལོངས་སྐུ་ལྡང་བ་བར་དོ་ལོངས་སྐུའི་ལམ་འཁྱེར་རོ། །

**2 གཞི་རྟེན་བསྐྱེད་པ།**

གཉིས་པ་གཞི་རྟེན་བསྐྱེད་པ་ནི། རྔོག་པའི་ཡིག་ཆ་ལཱུ་ཧི་པའི་གཞུང་ནས་གསལ་བ་ལྟར་ན། སྔར་གྱི་འཕེན་པས་བདག་སེམས་ཅན་ཐམས་ཅད་ཀྱི་དོན་དུ་ཧེ་རུ་ཀར་བྱའོ་སྙམ་པའི་སྙིང་རྗེས་སླར་ནཱ་ད་དེ་ལས་འོད་འཕྲོས་པས་ཡཾ་ལས་རླུང་དཀྱིལ་གསུངས་འདུག་ཀྱང༌། དྲིལ་བུའི་ལུགས་བདེ་མཆོག་ལྷ་ལྔའི་སྒྲུབ་ཐབས་ཡིད་ནོར་གྱིས། དུང་ཆེན་པོ་ཡི་རང་བཞིན་བྱ། །ཞེས་པའི་དགོངས་པར་རྒྱ་བོད་གཞན་གྱིས་རླུང་དཀྱིལ་བསྒོམ་པར་བཤད་ཀྱང༌། ཁྲི་པས་དུང་ཆེན་ཞེས་པ་བདེ་བ་ཆེན་པོ་ཡང་བསྒྱུར་དུ་རུང་བ་དང༌། ནམ་མཁར་ཡང་ཤིན་ཏུ་འབྲེལ་མཚུངས་པར་གསུངས་པ་མ་ཟད། རྒྱུད་གཞུང་ཕལ་ཆེ་བར་ཆོས་འབྱུང་དང་འབྱུང་བ་རིམ་བརྩེགས་བཤད་པས་འདིར་ཡང་མར་པའི་རྒྱུད་གུར་གྱི་སྲོག་ཤིང་ལས། ཆོས་འབྱུང་ལས་སྐྱེས་འཁོར་ལོ་ཉིད། །ཅེས་གསལ་བ་ལྟར། རང་ལུགས་སྟོང་པའི་ངང་ལས་ཆོས་ཀྱི་འབྱུང་གནས་སོགས་འདོན་ཆའི་ཚིག་ལྟར་ལ་ཁྲི་པའི་འགྲེལ་བར་གསལ་བས་བསྐྱར་ཟློས་མ་བྱས་སོ། །

**3 དང་པོའི་རྣལ་འབྱོར་ནི།**

3 གསུམ་པ་ལ་རྣལ་འབྱོར་བཞི་ལས་དང་པོའི་རྣལ་འབྱོར་ནི། མར་པའི་བདེ་མཆོག་ལྷ་དྲུག་བཅུ་རྩ་གཉིས་མངོན་རྟོགས་རྒྱས་པའི་ནང་བདག་ཧེ་རུ་ཀར་བྱའོ་སྙམ་པའི་སྔོན་གྱིས་སྨོན་ལམ་གྱི་འཕེན་པ་དེས་སྲུང་འཁོར་དབུས་སུ་ཨེ་ལས་ནམ་མཁའི་ཆོས་འབྱུང་ཟུར་གསུམ་པ་རྩ་བ་ཕྲ་བ་ཐུར་དུ་ཟུག་པ་གདེང་ཁ་ཆེ་བ་གྱེན་དུ་ཕྱོགས་པ་འོད་ཀྱི་ཁང་པ་ཕྱི་དཀར་ལ་ནང་དམར་བ་ཡངས་ཤིང་རྒྱ་ཆེ་བ་ཞེས་གསུངས་པ་ལྟར་གྱི་པདྨའི་ལྟེ་བར་ཟླ་བ་དཀར་ལ་དམར་བའི་མདང་ཅན་ལ་མཚན་སོ་གཉིས་ཀྱི་ངོ་བོ་དབྱངས་དཀར་པོ་བཅུ་དྲུག་པ་གཡས་ངོས་ནས་ཟླ་བ་ཕྱེད་ཙམ་དང༌། དེ་བཞིན་དུ་ལུགས་ལྡོག་གཡོན་ངོས་ནས་བསྐོར་བ་མདུན་བར་རིམ་གཅིག་བཀོད་དེ། སྡོམ་འབྱུང་ལས། ལུས་ཀྱི་རྩ་གཡོན་དང་གཡས་སུ་བྱང་སེམས་འབབས་པའི་རིམ་པར་གསུངས་པ་དང༌མཐུན་ཞེས་ཁྲི་པས་གསུངས། དེ་བཞིན་ཉི་མ་ལ་དཔེ་བྱད་བརྒྱད་བཅུའི་ངོ་བོ་གསལ་བྱེད་ཀྱང་ལུགས་འབྱུང་ལུགས་ལྡོག་སྤེལ་ཏེ། མངོན་བརྗོད་ལས། ཨ་ལི་ཀ་ལི་ལུགས་འབྱུང་དང་ལུགས་ལྡོག་གི་ཚུལ་དུ་གཉིས་ལྡན་དུ་བྱས་ལ། ཞེས་པ་ལྟར་རོ། །དེ་བཞིན་ལུ་ཧི་པའི་སྒྲུབ་ཐབས་གཙུག་ནོར་ནས་ཀྱང་བཤད་པ་དང༌། ཟླ་ཉི་ནི་ཁམས་དཀར་དམར་མཚོན་པས་དབྱངས་གསལ་རྣམས་མཚན་དཔེའི་ངོ་བོ་མེ་ལོང་ལ་གཟུགས་བརྙན་ཤར་བ་བཞིན་བསྒོམ་པ་ནི་གཤེད་དམར་ནག་རྒྱུད་ལས། རྡོ་རྗེ་སེམས་དཔའ་རྫོགས་པ་ནི། །རྣལ་འབྱོར་ཞེས་པ་མངོན་བརྗོད་བྱ། །ཞེས་གསུངས་སོ། །སྤྱིར་མངོན་བྱང་གཉིས་པ་གདན་ཉི་ཟླ་ལ་བྱང་ཆུབ་པའོ། །

**4 རྗེས་སུ་རྣལ་འབྱོར།**

གཉིས་པ་རྗེས་སུ་རྣལ་འབྱོར་ནི། མངོན་བརྗོད་ལས། མངལ་སྐྱེས་གླུ་ཡི་སྦྱོར་བ་ཡིས། །བསྒོམ་པ་རྣམས་ནི་ཡོངས་སུ་བརྟག །སྒོང་སྐྱེས་གླུ་ནི་མེད་པ་སྟེ། །སྒྲ་དང་སྒྲ་ཉམ་སྤང་པའོ། །ཞེས་པ་ལྟར་རོ། །སྐྱེ་གནས་བཞི་སྦྱང་ཆེད་དུ་ལྷ་ཡི་བསྐྱེད་ཆོག་ཡང་དེ་བཞིན་གསུངས་པས་འདི་ནི་སྒོང་སྐྱེས་སུ་བསྐྱེད་པའི་ལུགས་སུ་ལུ་ཧི་པའི་དཀའ་གནད་གསལ་བྱེད་ལས་གསུངས་པ་ལྟར་བྱང་ཆུབ་པ་ལྔ་ལས་བསྐྱེད་པ་སྟེ། ཟླ་བ་ཐབས་ཀྱི་རང་བཞིན་ཨ་ལིས་མཚན་པ་མེ་ལོང་ལྟ་བུའི་ཡེ་ཤེས་ལ་བྱང་ཆུབ་པ་དང༌གཅིག ཉི་མ་ཤེས་རབ་ཀྱི་རང་བཞིན་ཀ་ལིས་མཚན་པ་མཉམ་པ་ཉིད་ཀྱི་ཡེ་ཤེས་ལ་བྱང་ཆུབ་པ་དང་གཉིས། དེའི་དབུས་སུ་ནཱ་དཱ་ཞུགས་པ་དེ་ཡང་ཐིག་ལེ་ནས་དེ་ལས་ཟླ་ཚེས་མགོ་བོ་ཧ་ཡི་ལུས་དེ་ལས་ཨུ་ཡི་བར་གྲུབ་པའི་ཧཱུྂ་ནི་རྒྱུ་རྡོ་རྗེ་འཆང་ངམ། རྡོ་རྗེ་སེམས་དཔའི་རང་བཞིན་དེ་ཡང་བརྟག་གཉིས་ལས། ཨ་ལི་ཟླ་བ་ཀ་ལི་ཉི། །ས་བོན་ནང་དུ་སོན་གྱུར་པས། །རྡོ་རྗེ་སེམས་དཔའ་ཞེས་བརྗོད་དེ། །མཆོག་ཏུ་དགའ་བའི་རང་བཞིན་ཅན། །ཞེས་སོ། །

ཟླ་ཉི་ཁ་སྦྱར་བ་སྒོ་ངའི་ཚུལ་ལ་ཧཱུྂ་ཡིག་འོད་ཟེར་ཁ་དོག་སྣ་ཚོགས་འཕྲོ་བ་སྒོང་བཅུད་ཀྱི་ཚུལ་ཏེ་སོ་སོར་རྟོག་པའི་ཡེ་ཤེས་སུ་བྱང་ཆུབ་པ་དང་གསུམ། དེ་ལས་ལྷ་སྤྲོས་ཏེ་འགྲོ་རྣམས་སྒྲིབ་པ་དང་ཟག་བཅས་ཀྱི་ཕུང་པོ་སྦྱང་ནས་དཀྱིལ་འཁོར་གྱི་ལྷར་བྱས། ཕྱོགས་བཅུར་བཞུགས་པའི་དཔའ་བོ་དང་རྣལ་འབྱོར་སོགས་སྙོམ་འཇུག་གི་བྱང་སེམས་ཞུ་བ་ཟླ་ཉི་ཁ་སྦྱར་བར་དུ་ཧཱུྂ་གི་ནཱ་དར་ཐིམ་པ་བྱ་བ་གྲུབ་པའི་ཡེ་ཤེས་ལ་བྱང་ཆུབ་པ་དང་བཞི་སྟེ། དེའི་རྒྱུ་མཐུན་ལྷ་གང་ཞིག །རྗེས་སུ་རྣལ་འབྱོར་རྣམས་བསྒོེམ་པའོ། །ཞེས་གསུངས་སོ། །སྐུ་ཡོངས་སུ་རྫོགས་པ་ཆོས་དབྱིངས་ཡེ་ཤེས་སུ་བྱང་ཆུབ་པ་སྟེ། བདག་གི་གཞི་བསྒྱུར་བའང་ཡིན། སཾ་བྷོ་ཊ་ལས། ཟླ་བ་མེ་ལོང་ཡེ་ཤེས་ལྡན། །དེ་བཞིན་ཉི་མ་མཉམ་པ་ཉིད། །རང་ལྷའི་ས་བོན་ཕྱག་མཚན་ཉིད། །སོ་སོར་རྟོག་པ་བརྗོད་པ་བྱ། །ཐམས་ཅད་གཅིག་གྱུར་ནན་ཏན་ཉིད། །རྫོགས་པ་ཆོས་དབྱིངས་དག་པ་སྟེ། །ཞེས་གསུངས་སོ། །

དེར་མ་ཟད་བསྡུས་པའི་མངོན་བྱང་ལྔ་ཀ་ཧཱུྂ་ཁོ་ནར་མངལ་དུ་ལུས་འཕེལ་བའི་ཚུལ་དུ་སྦྱར་བ། བསྡོམ་འབྱུང་ལས། མི་བསྐྱོད་གཟུགས་ནི་ནུར་ནུར་པོ། །མེར་མེར་པོ་ནི་རིན་ཆེན་འབྱུང༌། །དཔག་མེད་པོ་ནི་སྟར་སྟར་པོ། །དོན་ཡོད་གྲུབ་པ་གོར་གོར་པོ། །འཁྲང་འགྱུར་རྣམ་པར་སྣང་མཛད་དོ། །ཞེས་སོ། །སྤྱིར་མངོན་བྱང་ལྔ་བསྐྱེད་ལྟར་ན་གསུང་ཡིག་འབྲུ་ལ་བྱང་ཆུབ་པ་མངོན་བྱང་གསུམ་པའོ། །འདི་ནི་ཟླ་ཉི་དཀར་དམར་དབུས་སུ་བར་སྲིད་ནཱ་ད་ཞུགས་ཏེ་དཀར་དམར་སེམས་གསུམ་ཚོགས་པ་ལས་མ་དག་སྒྱུ་ལུས་བཟུང་བ་སྦྱོང་ཞིང༌། བསྐྱེད་རིམ་གྱི་སྐབས་ཟླ་ཉི་སོགས་ཡེ་ཤེས་ལྔ་པོ་བསྒོམ་པ་དང༌། རྫོགས་རིམ་གྱི་སྐབས་དཀར་དམར་རླུང་སེམས་ཆ་དང་བཅས་པ་གནད་དུ་བསྣུན་པའི་ཡེ་ཤེས་ལྔ་དང་བཅས་པ་ལམ་གྱི་མངོན་བྱང༌། ཧཱུྂ་གི་འོད་ཀྱི་བྱིན་རླབས་བསྡུས་རྡོ་རྗེ་སྔོན་པོ་ཧཱུྂ་དང་བཅས་པ་སྤྱིར་མངོན་བྱང་ལྟར་ན་ཐུགས་ཕྱག་མཚན་ལ་བྱང་ཆུབ་པ་བཞི་པའོ། །དེས་སྒྱུ་ལུས་དག་པ་ལྷའི་སྐུར་ལྡང་བ་སྐྱེ་བ་སྤྲུལ་སྐུའི་ལམ་འཁྱེར་རོ། །

དོན་ཧྲིལ་གྱིས་དྲིལ་ན། འཆི་བའི་རྒྱུ་རླུང་སེམས་གཉིས་ཡིན་ལ། འཆི་བའི་རྒྱུ་གང་ཡིན་པ་དེ་སྐྱེ་བའི་རྒྱུའང་ཡིན་པས་སྐྱེ་ཤི་འཁོར་བའི་རྩ་བ་གཉིས་པོ་འདི་ཡིན། དབྱེ་ན། འཆི་བ་སེམས་རྣམ་རྟོག་ནང་དུ་བསྡུད་པ་ཡིན་ལ་སེམས་འཕོ་བ་ཡིན། སྐྱེ་བ་ནི་སེམས་འཁྲུལ་བའི་རྩལ་སྣང་ཕྱིར་བསྐྱོད་དེ་ལུས་འཛིན་པས་སྣང་བ་རག་པ་འཆར་བ་ཡིན། སྐྱེ་ཤི་གཉིས་འདི་ལ་བརྟེན་པས། སེམས་རྣམ་རྟོག་གི་སྟོང་ཆ་ཆོས་སྐུའི་འོད་གསལ་གྱིས་སྦྱོང༌། ལུས་རྡུལ་ཕྲ་རགས་ཀྱི་ཆ་གཟུགས་སྐུའི་འོད་གསལ་གྱིས་སྦྱོང་བས་ན། མངའ་བདག་མར་པའི་རྗེས་འབྲང་བླ་མེད་རྣལ་འབྱོར་གཙོ་བོར་འབྲེལ་བ་འདི་ལ། རྡོ་རྗེའི་ཆིང་ཆེན་པོ་གསུམ་གྱི་སྒོ་ནས་རྟོགས་དགོས་པས། དེ་ལ། གཞི་དངོས་པོའི་གནས་ལུགས། ལམ་བསྒྲོད་པའི་རིམ་པ། འབྲས་བུ་མངོན་དུ་བྱེད་པ་གསུམ་ཡིན། དང་པོ་གཞི་དངོས་པོའི་གནས་ལུགས་ལ། ལུས་དངོས་པོའི་གནས་ལུགས་དང༌། སེམས་དངོས་པོའི་གནས་ལུགས་གཉིས། དེ་གཉིས་ཀ་ལའང༌། རགས་དང་ཕྲ་དང་ཤིན་ཏུ་ཕྲ། །ཐུན་མོང་དབྱེར་མེད་རིམ་ཤེས་བྱ། །ཞེས་གསུངས་པ། བསྐྱེད་རིམ་བསྒོམ་པའི་དང་པོ་སྟོང་ཉིད་སྦྱང་བྱ་མ་དག་པའི་ལུས་ཕུང་ཁམས་སྐྱེ་མཆེད་དང་བཅས་པ་དེ་རགས་པའི་ལུས། རྩ་རླུང་ཐིག་གསུམ་ལ་སྐུ་གསུང་ཐུགས་ཀྱི་དཀྱིལ་འཁོར་ལྷར་སྒྲུབ་བྱ་དེ་ཕྲ་བའི་ལུས། འབྲས་དུས་རྡོ་རྗེ་གསུམ་མམ་སྐུ་གསུམ་འབྲལ་མི་ཤེས་པའི་དངོས་པོ་གཉུག་མའི་ལུས་ཤིན་ཏུ་ཕྲ་བའི་ལུས་ཏེ་དེ་དག་སྦྱང་གཞི་ཞེས་བྱ། རགས་པ་ནི་སྦྱང་གཞི་བཏགས་པ་བ། ཕྲ་བ་གནས་སྐབས་ཀྱི་སྦྱང་གཞི། ཤིན་ཏུ་ཕྲ་བ་མཐར་ཐུག་གི་སྦྱང་གཞི་ཡིན། འདི་དག་སྦྱང་གཞིར་གྱུར་པའི་གཉེན་པོ་ནི་སྔགས་བླ་མེད་རྡོ་རྗེ་ཐེག་པའི་ལམ་ཁོ་ནར་བསྟན་པས་ན། གསང་སྔགས་བསྒྲོད་གཅིག་ལམ་དུ་བསྟན་པའི་རྒྱུ་མཚན་མཐར་ཐུག་པ་ནི་དེ་ཡིན་ནོ། །

**5 ཤིན་ཏུ་རྣལ་འབྱོར།**

གསུམ་པ་ཤིན་ཏུ་རྣལ་འབྱོར་འབྲས་བུ་སྐུ་གསུམ་གྱི་དཀྱིལ་འཁོར་བསྐྱེད་པར་བསྟན་པ་ལ་རྟེན་བསྐྱེད་པ་དང་། བརྟེན་པ་ལྷ་བསྐྱེད་པ། དེ་དག་པ་དྲན་པ། རྫོགས་བྱེད་ཀྱི་ཡན་ལག་དང་གོ་བསྒོ་བ། ཡེ་ཤེས་པ་བསྟིམ་ཞིང་དབང་བསྐུར་བ། མཆོད་ཅིང་བསྟོད་པ། སྟེ་དྲུག་ལས་དང་པོ་ནི།

**༡ རྟེན་བསྐྱེད་པ།**

བདེ་མཆོག་རྩ་རྒྱུད་ལས། དེ་ནི་སྐུ་གསུམ་བཤད་བྱ་སྟེ། །ཧེ་རུ་ཀ་དཔལ་གཉིས་མེད་སྦྱོར། །གང་ཕྱིར་ཤེས་པ་ཙམ་གྱིས་ནི། །འདི་འགྲུབ་ཐེ་ཚོམ་མེད་པའོ། །ཞེས་གསུངས་པ་དང༌། དཔལ་ནཱ་རོ་པས་བསྐྱེད་རིམ་ཡན་ལག་དྲུག་དང༌། རྫོགས་རིམ་རིམ་པ་ལྔ་གསུངས་པ། དེ་བཞིན་ཀླུ་སྒྲུབ་དང༌། མི་ཐུབ་ཟླ་བ་དང་། བརྟག་གཉིས་ལས་ཀྱང་བཤད་པའི་རྣམ་སྣང་གི་ཡན་ལག་ནི། གཞལ་ཡས་ཁང་འཇིག་རྟེན་ཁམས་དང་བཅས་པ་རྟེན་གཞལ་ཡས་བསྐྱེད་ནས་བརྟེན་པ་ལྷ་བསྐྱེད་པ་ཡིན། རྒྱུ་མཚན་ནི། གཟུགས་སམ་ལུས་ནི་ལྷ་རྣམས་ཀྱི་རྟེན་ཡིན་ལ་རྣམ་སྣང་གཟུགས་ཕུང་གི་ངོ་བོ་ཡིན་པས་རྟེན་གཞལ་ཡས་ཁང་བསྐྱེད་པའོ། །དེ་ལ་ཕྱི་ཡུལ་གྱི་དག་པ་སྤྲུལ་སྐུའི་དལ་བསྟན་པའི་རྟེན་དང་བརྟེན་པའི་ཚུལ་དུ་གནས་པ། ཞེས་རྔོག་པའི་དཀའ་འགྲེལ་ལྟར་རྟེན་ཕྱི་སྣོད་གཞལ་ཡས་ཁང་དུ་གནས་པ། རྟེན་པ་ནང་བཅུད་སེམས་ཅན་ལྷ་ཡི་དལ་དུ་གསལ་བའོ། །དེ་ལ་སྣོད་ཇི་ལྟར་ཆགས་པ་བཞིན་སྟོན་པས་དཀྱིལ་འཁོར་དུ་སྤྲུལ་པ་སྟེ། ངེས་བརྗོད་དུ། ཁམས་གསུམ་གྱི་བདག་པོས་གསུངས་པ། རླུང་དང་ཆུ་དང་མེ་དང་དབང་ཆེན་གྱི་སྟེང་དུ་རི་རབ་སྣ་ཚོགས་རིན་པོ་ཆེའི་གཟི་བརྗིད་ཀྱིས་མཛེས་པའི་སྟེང་དུ་དཔལ་རྡོ་རྗེ་སེམས་དཔའ་ཆོས་ཀྱི་དབྱིངས་ལས་ཁྲོ་བོ་ཆེན་པོ་བྱུང་ནས་སྤྲོས་ཏེ། རྡོ་རྗེ་འཆང་ཆེན་པོའི་གཞལ་ཡས་ཁང་དལ་ཆེན་པོའི་རྒྱལ་པོར་སྤྲུལ་སྟེ་རྡོ་རྗེ་འཁོར་ལོ་དང་ལྷན་གཅིག་ཏུ་ཕྱུང་ནས་བརྟན་པར་བཞུགས་སོ། །གསུངས་པ་ལྟར། སྔོན་བྱུང་སྟོན་པས་དཀྱིལ་འཁོར་ཇི་ལྟར་སྤྲུལ་པ་དེ་བཞིན་རྗེས་འཇུག་གིས་མངོན་རྟོགས་ཀྱི་རིམ་པ་བསྒོམ་པ་ཡིན་པ་ལ། ཞིབ་པར་འདོན་ཆའི་ཚིག་ཟིན་ལྟར་སྲུང་འཁོར་རྡོ་རྗེའི་རྭ་གུར་མེ་རི་དང་བཅས་པ་སྔར་ལྟར་གསལ་བའི་སྟེང་དུ་འབྱུང་བ་རིམ་བརྩེགས་རི་རབ་ཀྱི་སྟེང་དུ་སྣ་ཚོགས་པདྨ་རྒྱ་ཚད་ལས་འདས་པའི་ལྟེ་བར་སྣ་ཚོགས་རྡོ་རྗེ་དང༌། དེའི་ལྟེ་བར་གཞལ་ཡས་ཁང་གསལ་གདབས་པ་ཏེ། མངོན་བརྗོད་ལས། བྷྲུཾ་ནི་དཀར་པོ་ལས་བྱུང་བའི། །དེ་ལྟར་འཁོར་ལོ་བཅས་པ་དག །ཁང་པ་རྩིགས་པ་རྣམ་པར་བསམ། །ཟུར་བཞི་པ་ལ་སྒོ་བཞི་པ། །སོགས་གསུངས་པས། རྣམ་པར་སྣང་མཛད་ཀྱི་ས་བོན་བྷྲུཾ་ལས་མཚན་ཉིད་ཐམས་ཅད་ཡོངས་སུ་རྫོགས་པའི་གཞལ་ཡས་ཁང་སོགས་ཁྲི་པའི་རྣམ་བཤད་དུ་ཆ་ཚད་དང་སྣམ་བུ་བཅུ་གཅིག་པ་སོགས་གསལ་བས་འདིར་བསྐྱར་བརྗོད་མ་དགོས་ལ། རྩིགས་པ་ནག་ལྗང་དམར་སེར་དཀར་བའི་རིམ་པ་ལྔ་དེ་ནང་ནས་ཕྱི་ལ་གསུངས་པ་ཕྱི་མ་དཀར་པོ་བྱ་དགོས་པར་གསུངས། བརྟག་གཉིས་ལས། གྲུ་བཞི་ཡང་དག་འབར་བ་ཉིད། །སྒོ་བཞི་གཟི་བརྗིད་ཆེན་པོ་སྟེ། །དོ་ཤལ་དོ་ཤལ་ཕྱེད་པས་བརྒྱན།   །ཕྲེང་བ་ལ་སོགས་རྔ་ཡབ་ལྡན། །ཀ་བ་བརྒྱད་ཀྱིས་ཉེ་བར་བརྒྱན། །སོགས་རྒྱུད་མཐའ་དག་ལས་གསུངས་སོ། །

དུར་ཁྲོད་ནི་གཞལ་ཡས་ཁང་གི་ཕྱི་རོལ་དུ་བསྒོམ་པར་བཤད་ཅིང༌། སྡོམ་འབྱུང་ལས་དུར་ཁྲོད་རྡོ་རྭའི་ནང་དང༌།  རྡོ་རྗེ་མཁའ་འགྲོ་ལས་འོད་ཕྲེང་གི་ཕྱི་རོལ་དུ་བྱ་བར་བཤད་པས། ཁྲི་པས་རྡོ་རྭ་མེ་རིའི་ཕྱི་རོལ་དུ་དུར་ཁྲོད་བརྒྱད་གསུངས་པ་ལྟར། གཡོན་སྐོར་དུ་བདེ་མཆོག་སྡོམ་འབྱུང་ལས། གཏུམ་དྲག་དེ་བཞིན་ཚང་ཚིང་འཁྲིགས། །རྡོ་རྗེ་འབར་བ་ཀེང་རུས་ཅན། །དབང་ལྡན་དུ་ནི་མི་བཟད་བཞད། །བྱིན་ཟ་རུ་ནི་བཀྲ་ཤིས་མཆོག །མུན་པ་དྲག་པོ་བདེན་བྲལ་དུ། །རླུང་ཕྱོགས་ཀི་ལི་ཀི་ལི་སྒྲགས། །ཞེས་གསུངས་པ་ལྟར་ཤར་གཏུམ་དྲག་ཚལ་བྲག་རི་མཚོན་ཆ་ལྟ་བུ་དུག་ཤིང་སོགས་དང༌། བྱང་ཚང་ཚིང་འཁྲིགས་ནགས་ཚལ་སྣ་ཚོགས་འཁྲིགས་པ། ནུབ་རྡོ་རྗེ་འབར་བ་འུར་འུར་ཐུག་ཆོམ་སྒྲ་མེ་འབར་བས་ཁྱབ་པ། ལྷོར་ཀེང་རུས་ཅན་རོ་ལང་འཇིག་སུ་རུང་བས་གང་བ། བྱང་ཤར་མི་བཟད་བཞད་ཧ་ཧ་རྒོད་པའམ་ཧ་བགད་སྒྲོགས་པ། ཤར་ལྷོ་བཀྲ་ཤིས་མཆོག་ནགས་ཚལ་མེ་ཏོག་ཕུན་སུམ་ཚོགས་པ། ལྷོ་ནུབ་མུན་པ་དྲག་པོ་སྨུག་པ་དང་མུན་པ་འཐིབས་པ། ནུབ་བྱང་ཀི་ལི་ཀི་ལི་སྒྲོགས་པ་དུར་གཏམ་བྱེད་པ། ཤིང་བརྒྱད་རྣམས་ཡལ་འདབས་བཤན་ཞིང་སྣུམ་པ་ལོ་འདབས་རྒྱས་པ་དྲི་ཞིམ་པ་ངད་ལྡང་བ་རྩ་བའི་ཆ་དམར་ལ་སྣུམ་པའོ། །སྡོམ་འབྱུང་ལས། ཤར་སོགས་ཤརྵ་ཨ་ཤྭ་ཐ། །ཆུ་ཤིང་ཨད་པར་ཨ་མྲྀ་ཤིང༌། །པཱ་ཊ་དེ་བཞིན་ཀརཉྫ། །ལ་ཊ་པརྐ་སར་ཐི་བ། །ཞེས་བརྒྱད་དོ། །ཞེས་རྔོག་པའི་ཡིག་ཆ་སོགས་ལས་གསུངས་སོ། །

རོའི་སྤྱོད་ལམ་རྣམ་བཞི་ཞེས། རོ་མགོ་མེད་འཆག་པ། རོ་སྐེ་གདམ་པ་དཔྱངས་པ་ལང་པ། རོ་འགྱེལ་བས་ནི་ཉལ་བ། རོ་གསལ་ཤིང་ལ་བསྐྱོན་པ་ནི་འདུག་པའི་བྱ་བ་བྱེད་པའོ། །སྡོམ་འབྱུང་ལས། ཀེང་རུས་དང་ནི་མདུང་གིས་ཕུལ། །འཕྱངས་ཏེ་ཕྱེད་ཚིག་པ་དང་མགོ། །ཐོད་པ་བྱིན་པ་མགོ་ཟླུམ་དང༌། །རྩིགས་པའི་མགོ་དང་རུས་པ་དང༌། །ཞེས་རོ་དང་རུས་དུམ་སྐྲ་སྣ་ཚོགས་ཀྱིས་གང་བས་འཇིག་པར་བྱེད་པ་ཁྱད་པར་གྱི་ཆོས་སོ། །

ཕྱོགས་སྐྱོང་བརྒྱད་ནི། ཤར་དུ་དབང་པོ་སེར་པོ་གླང་ཆེན། བྱང་དུ་གནོད་སྦྱིན་སེར་པོ་མི་འམ་རྟ་དམར།  ནུབ་ཏུ་ཆུ་ལྷ་དཀར་པོ་ཆུ་སྲིན། ལྷོར་གཤིན་རྗེ་སྔོན་པོ་མ་ཧེ། བྱང་ཤར་དབང་ཕྱུག་དཀར་པོ་བ་གླང༌། ཤར་ལྷོར་མེ་ལྷ་དམར་པོ་ར་སྐྱེས། ལྷོ་ནུབ་སྲིན་པོ་སྔོན་པོ་རོ་ལང༌། ནུབ་བྱང་རླུང་ལྷ་སྔོན་པོ་ཤྭ་བ་ལ་ཞོན་པ་ཐམས་ཅད་ཞལ་གཅིག་ཕྱག་བཞིའི་དང་པོ་གཉིས་ཐལ་སྦྱར། གཡས་གཉིས་པ་རྣམས་དབང་པོས་རྡོ་རྗེ། གནོད་སྦྱིན་གྱིས་ནེའུ་ལེ། ཆུ་ལྷས་སྦྲུལ་ཞགས། གཤིན་རྗེས་བེ་ཅོན། དབང་ཕྱུག་གིས་རྩེ་གསུམ། མེ་ལྷས་ཕྲེང་བ་སྤྱི་བླུག སྲིན་པོས་རལ་གྲི། རླུང་ལྷས་བ་དན་བསྣམས་ཤིང༌། གཡོན་གཉིས་པས་ཐོད་པ་ཐོགས་ནས་རང་རང་གི་ཆུང་མར་འཁྱུད་པ་སོ་སོའི་རྒྱན་ཆས་རྫོགས་པའོ། །

ཞིང་སྐྱོང་ནི་ཁྲི་པའི་རྣམ་བཤད་ལས་རང་ཕྱོགས་ཀྱི་ཕྱོགས་སྐྱོང་གི་བཞོན་པའི་མགོ་བརྙན་ཅན་གཡས་གཏོར་མ་དང་གཡོན་ཐོད་པ་འཛིན་པ་གསུངས་མོད། རྔོག་ཞེ་སྡང་རྡོ་རྗེའི་དཀའ་འགྲེལ་ལས། ཞིང་སྐྱོང་ཕྱོགས་བཞི་ཁ་གདོང་མ་སོགས་དང་མཐུན་ལ། མཚམ་བཞིར་གཤིན་རྗེ་བརྟན་མ་སོགས་དང་མཐུན་པའི་ཕྱེད་གཟུགས་གྲི་ཐོད་བསྣམ་ཞིང་ཤིང་གསེབ་ནས་སྐུ་སྟོད་ཕྱུང་ནས་གནས་པར་གསུངས་སོ། །

ལྷ་ཆེན་པོ་བརྒྱད་ནི། ཤར་དུ་དབང་ཕྱུག་ཆེན་པོ་དམར་པོ། བྱང་དུ་ཁྱབ་འཇུག་སྔོན་པོ། ནུབ་ཏུ་ཚངས་པ་དཀར་པོ། ལྷོར་ལྷ་དབང་སེར་པོ། དབང་ལྡན་དུ་གཞོན་ནུ་ཀིརྟི་ཀ་དུད་ཁ། ཤར་ལྷོར་འདོད་པའི་དབང་ཕྱུག་ལྗང་གུ ལྷོ་ནུབ་ཏུ་ཚོགས་བདག་དཀར་པོ། ནུབ་བྱང་དུ་བྷྲིང་གི་རི་ཏི་སེར་པོ་རྣམས་སོ། །

ཀླུ་ཆེན་པོ་བརྒྱད་ནི། ཤར་དུ་ཀླུ་ནོར་རྒྱས་དཀར་པོ། བྱང་དུ་འཇོག་པོ་དམར་པོ། ནུབ་ཏུ་ཀ་རྐོ་ཊ་སྟོབས་རྒྱུ་སྔོན་པོ། ལྷོར་པདྨ་དམར་པོ། བྱང་ཤར་དུ་པདྨ་ཆེན་པོ་དཀར་པོ། ཤར་ལྷོར་མཐའ་ཡས་སྣ་ཚོགས་མདོག ལྷོ་ནུབ་ཏུ་རིགས་ལྡན་དཀར་པོ། ནུབ་བྱང་དུ་དུང་སྐྱོང་སེར་པོ་བརྒྱད་རྣམས་སོ། །

ནམ་མཁའི་སྤྲིན་བརྒྱད་ནི། ཤར་དུ་སྒྲ་སྒྲོག་ནག་པོ། བྱང་དུ་རྨུག་འཛིན་ཁྲ་བོ། ནུབ་ཏུ་མུན་པ་དམར་སེར། ལྷོར་ཀུན་ཏུ་འཁྱིལ་བ་སྔོན་པོ། དབང་ལྡན་དུ་ཕྲིན་ལས་པ་དཀར་པོ། ཤར་ལྷོར་གང་པ་སེར་པོ། ལྷོ་ནུབ་ཏུ་ཆར་འབེབས་ཁམ་ནག ནུབ་བྱང་ཏུ་དྲག་པོ་སྤྲིན་གྱི་བདག་པོ་ཁམ་ནག་རྣམས་སོ། །

རྡོ་རྗེའི་བྲག་རི་བརྒྱད་ནི། ཤར་རི་སྣ་ཚོགས་མདོག བྱང་རི་སེར་པོ། ནུབ་རི་ནག་པོ། ལྷོ་རི་དཀར་པོ། ཤར་ལྷོའི་རི་དཀར་པོ། ལྷོ་ནུབ་རི་ལྗང་གུ །ནུབ་བྱང་རི་སེར་པོ། བྱང་ཤར་རི་སྔོན་པོ་རྣམས་སོ། །

བསྲེག་པའི་མེ་བརྒྱད་ནི། ཤར་དུ་འདོད་ཆགས་ཀྱི་མེ་དཀར་པོ་བདེ་ཆེན། བྱང་དུ་ཕྲག་དོག་མེ་ཆེར་འཁྲུག་པ། ནུབ་ཏུ་ཞེ་སྡང་མེ་དམར་ནག་འབར་བ་ཟ་བྱེད། ལྷོར་སེར་སྣའི་མེ་ལམ་ཆེན་པོ། བྱང་ཤར་དུ་ང་རྒྱལ་མེ་ཡལ་ག་ཅན་འབར་བ། ཤར་ལྷོར་སྲིན་པོའི་མེ་མེ་སྟག་སྤུངས་པ་འདྲ་བ། ལྷོ་ནུབ་ཏུ་མ་རིག་པའི་མེ་ལྷབ་ལྷབ་དྲག་པོ། ནུབ་བྱང་དུ་འདོད་པའི་མེ་མགར་མེ་ནས་འབར་བ་རྣམས་སོ། །

འབབ་པའི་ཆུ་བརྒྱད་ནི། ཤར་དུ་གངྒ། བྱང་དུ་ན་ལན་ཛ་ར། ནུབ་ཏུ་སྲིན་པོ་འདུལ་བ། ལྷོར་པག་ཥུ། དབང་ལྡན་དུ་པྲ་མ་གྷི་ཏི། ཤར་ལྷོར་དུག་ཆུ་ཁོལ་བ། ལྷོ་ནུབ་དུ་འོ་ཆུ་ཁྲག་འབབ། ནུབ་བྱང་དུ་ནོར་བུ་མུར་ཅན་ནོ་རྣམས་སོ། །

རང་བྱུང་གི་མཆོད་རྟེན་བརྒྱད་ནི། ཤར་དུ་ལྷ་བབ་མཆོད་རྟེན། ལྷོར་བྱང་ཆུབ་མཆོད་རྟེན། ནུབ་ཏུ་པད་བརྩེགས་མཆོད་རྟེན། བྱང་དུ་བཀྲ་ཤིས་སྒོ་མང་། དབང་ལྡན་དུ་ཕྲིན་ལས་བཞིའི་མཆོད་རྟེན། བྱིན་ཟར་རང་བྱུང་མཆོད་རྟེན། བདེན་བྲལ་དུ་འཁོར་ལོ་བརྩེགས་པ། རླུང་དུ་ཆོ་འཕྲུལ་མཆོད་རྟེན་རྣམས་སོ། །

གནས་ཀྱི་མ་མོ་བརྒྱད་ནི། ཤར་དུ་མ་མོ་ཆེན་མོ་ནག་མོ། བྱང་དུ་ཆང་འཐུང་མ། ནུབ་ཏུ་སྟོེེེབས་མཆོག་མ། ལྷོར་སྟོབས་བཟང་མ། ཤར་ལྷོར་རབ་ཏུ་གཞལ་མ། ལྷོ་ནུབ་ཏུ་རྣལ་འབྱོར་མ། ནུབ་བྱང་དུ་རྒན་བྱེད་མ། བྱང་ཤར་དུ་གཞལ་མེད་མ་རྣམས་སོ།

རྣལ་འབྱོར་བརྒྱད་ནི། ཤར་ཨནྜ་བྷོ་ཏི། བྱང་དུ་ཀུ་ཀུ་རི་པ། ནུབ་ཏུ་པདྨ་བཛྲ། ལྷོར་འཕགས་པ་ཀླུ་སྒྲུབ། དབང་ལྡན་དུ་ས་ར་ཧ། བྱིན་ཟར་ཌོཾ་བི་ཧེ་རུ་ཀ། བདེན་བྲལ་དུ་ལུ་ཧི་པ། རླུང་དུ་དྲིལ་བུ་པ་རྣམས་སོ། །

གཞན་ཡང་རོ་ལང་འབྱུང་པོ་ལྕེ་སྤྱང་སོགས་ཀྱིས་གང་བ་སྟེ། ངེས་བརྗོད་ལས། ཕྱི་རོལ་དུར་ཁྲོད་མ་རུང་པ། །སྣ་ཚོགས་མདོག་ཅན་མཆོག་དམ་པ། །སྣ་ཚོགས་ཤིང་གི་ཉམས་དགའ་བ། །ཁྱི་དང་ལྕེ་སྤྱང་འཇིག་པ་དང༌། །བྱ་རོག་འུག་པ་ཆུ་སྐྱལ་དང༌། །བྱ་རྒོད་དང་ནི་སེ་བི་ཀ། །བསྲེགས་པ་ས་ཡ་དེ་བཞིན་ཏེ། །ཀེང་རུས་གསར་པ་ཤིང་སྐྱོན་དང༌། །རག་རོ་བསྲེགས་དང་རྣམ་པར་འཕྱང༌། །མགོ་དང་ཁོག་པ་རྗེ་ངར་དང༌། །ཁོག་པ་ལག་པ་རྐང་པ་དང༌། །སྦྲུལ་ནི་སྣ་ཚོགས་དགའ་བར་གནས། །ར་དང་ལུག་དང་དེ་བཞིན་དུ། །གླང་པོ་ཁྱི་དང་བོང་བུ་དང༌། །རྔ་མོ་སྣ་ཚོགས་རྣམ་པར་གནས། །ཞེས་གསུངས་སོ། དེ་ལྟ་བུའི་དུར་ཁྲོད་བརྒྱད་དུ་ངེས་པ་ནི་རྣམ་ཤེས་ཚོགས་བརྒྱད་སྟོང་ཞིང་བདག་མེད་པའི་ངོ་བོ་རྟོགས་པར་བྱ་ལ། དེ་ལས་བྱུང་བའང་ཡིན་པར་མཚོན་པའོ། །

དུར་ཁྲོད་ནི་རོའི་གནས་ཏེ་དེར་རོ་ཡོད་ལ། རོ་ལ་དབུགས་འབྱུང་རྔུབ་དང་རྟོག་པ་མེད་པའི་ཕྱིར། གཞལ་ཡས་ཀྱི་ཕྱི་རོལ་དུ་དུར་ཁྲོད་བསྒོམ་པས་ཀྱང་དཀྱིལ་འཁོར་ཐམས་ཅད་བདག་མེད་པའི་ངོ་བོ་རྟོགས་པར་བྱ་བའམ། སྐྱེ་བ་མེད་པ་ལས་སྐྱེ་བའི་ཆོ་འཕྲུལ་འབྱུང་བ་ཡིན་ནོ་ཞེས་མཚོན་པའོ། །རྒྱུད་ལས། ཆོས་ཀྱི་དབྱིངས་ཀྱི་དུར་དུ་མཆི། །གསང་བ་རིག་པའི་ཡེ་ཤེས་ཁྲོད། །རྣམ་ཤེས་དག་པས་དུར་ཁྲོད་བརྒྱད། །ཕྱོགས་སྐྱོང་མི་དགེ་བཅུ་པོ་སྤོངས། །སངས་རྒྱས་བརྒྱད་ཀྱི་མཚན་མ་ཤིང་། །ཞིང་སྐྱོང་སྔགས་ཀྱི་ཐེག་པ་སྲུང་། །གདུགས་པ་འཇོམས་ཕྱིར་ཀླུ་བརྒྱད་འགོད། །མཆོད་རྟེན་རང་སངས་རྒྱས་ཀྱི་གནས། །རྣལ་འབྱོར་བརྟུལ་ཞུགས་སྤྱོད་པར་བྱེད། །ཆུ་ནི་བརྗོད་བྱ་ཟབ་པ་ལ། །མེ་སོགས་རྟོག་པ་བྲལ་བའོ། །ཞེས་གསུངས་སོ། །

འཁོར་ལོ་བདེ་མཆོག་འཁོར་འདས་ཐམས་ཅད་ཀྱི་སྤྱི་དཔལ་དུ་བསྟན་པ་ནི། གཟུགས་སྐུ་ལ་མི་བྱེད་དེ་ཆོས་སྐུ་དབྱིངས་ཡེ་ནས་སྟོང་ཉིད་སྙིང་རྗེ་གཉིས་མེད་ལ་བྱེད་པས་ཆོས་སྐུ་ཐོག་མ་མེད་པའི་བྱང་ཆུབ་ཀྱི་སེམས་རྟོགས་པའི་ཚེ་ཡེ་ཤེས་ཀྱི་ཆོ་འཕྲུལ་དག་པའི་སྣང་བ་གཞལ་ཡས་ཁང་དང༌། ལྷ་རྣམས་མྱང་འདས་ཡེ་ཤེས་ཀྱི་ཆོ་རོལ་ཡིན་ལ། དབྱིངས་དེ་མ་རྟོགས་པས་འཁོར་བར་སྣང་བ་ཡིན། དེས་དུར་ཁྲོད་ལ་གནས་པའི་ཀླུ་སོགས་དང་རོ་ལང་སོགས་མཚོན་པས་མ་རྟོགས་འཁོར་བ་སྣང་བ་དུར་ཁྲོད་བརྒྱད་མཚོན་པའོ། །ཡེ་ཤེས་ཀྱི་མེ་བརྒྱད། ཐུགས་རྗེའི་ཆུ་བརྒྱད། བྱང་ཆུབ་ཀྱི་ཤིང་བརྒྱད་དོ། །ཞིང་སྐྱོང་བརྒྱད་ནི་འདས་པའི་སངས་རྒྱས་དྲུག་ད་ལྟ་བ་དང་བདུན་མ་འོངས་པ་དང་བརྒྱད་མཚོན་པའོ། །རྣལ་འབྱོར་བརྒྱད་དུ་བྱོན་པ་ནི་དུས་གསུམ་སངས་རྒྱས་ཐམས་ཅད་གསང་སྔགས་རྡོ་རྗེ་ཐེག་པའི་སྒོ་ནས་སངས་རྒྱ་བ་དང༌། གསང་སྔགས་ཀྱི་རྣལ་འབྱོར་པ་རྣམས་དུས་གསུམ་གྱི་སངས་རྒྱས་ཀྱིས་རྒྱུན་ཆད་མེད་པར་སྐྱོང་བར་བསྟན་པའོ། །ཞེས་རྔོག་པའི་ཡིག་ཆ་སོགས་ལས་འབྱུང་ངོ། །

**༢ བརྟེན་པ་ལྷ་བསྐྱེད་པ།**

གཉིས་པ་བརྟེན་པ་ལྷ་བསྐྱེད་པ་ནི། གཞལ་ཡས་ཁང་གི་པདྨའི་ལྟེ་བར་ཉི་མ་ལ་འཇིགས་དུས། ཕྱོགས་ཀྱི་འདབ་མ་ལ་དབུགས་བྲལ་གྱི་གདན་དང་བཅས་པ། གདན་དབུས་མའི་སྟེང་དུ་ཧཱུྂ་མཐིང་ཁ་འོད་འབར་བ་སོགས་ནས་དེ་ལས་འོད་འཕྲོས་སངས་རྒྱས་བྱང་སེམས་ཀྱི་བྱིན་རླབས་འོད་ཟེར་གྱི་རྣམ་པར་བསྡུས་སོགས་དང་། རྣམ་སྨིན་གྱི་ལུས་ཀྱི་བག་ཆགས་སྦྱོང་ཕྱིར་བདག་ཉིད་དཔལ་ཧེ་རུ་ཀ་ཆོས་ཉིད་མི་འགྱུར་བའི་བརྡར་སྐུ་མདོག་མཐིང་ཀ་སོགས་ཚིག་ཟིན་ལྟར་ལ་ཕྱག་རྒྱ་དྲུག་ལ་ངོས་འཛིན་སྟང་མ་འདྲ་བ་རེ་ཟུང་མཐོང་བས། གཅིག་ལ་གདུབ་བུ་རྣ་ཆ་སྤྱི་གཙུག་ནོར་བུ་དང་། མཆོད་ཕྱིར་ཐོག་དང་ཐལ་ཆེན་རྣམ་པ་དྲུག ཞེས་འདོད་སྙིང་ལས་གསུངས། རྣལ་འབྱོར་བ་ཀུན་སྤྱོད་ལས། མགུལ་ཆུ་དཔུང་རྒྱན་རྣ་ཆ་དང་། །ཐོད་པའི་ཕྲེང་བས་རྣམ་པར་བརྒྱན། །མཆོད་ཕྱིར་ཐོག་དང་ཐལ་བ་ནི། །ཕྱག་རྒྱ་དྲུག་པར་རབ་ཏུ་གྲགས། །ཞེས་གསུངས་སོ། །

༼༡༽རུས་ཆེན་གྱི་འཁོར་ལོ་རྩིབ་བརྒྱད་ཞེས་རུས་པ་དཀར་པོ་བུ་ག་བརྒྱད་ཕུག་སྟེ། རུས་ཕྲེང་འཁོར་ལོའི་རྩིབ་ལྟར་གྱུར་པ་བརྒྱད། དེའི་རྒྱབ་ཀྱི་རྩིབ་གསུམ་མ་གཏོག་པ་རྩིབས་ལྔ་པའི་ཐད་ཀར་མི་ཐོད་སོར་ལྔའི་ཚད་མི་མགོའི་རི་མོ་བརྐོས་པའམ་བྲིས་པ་རེ་བཞག དེ་དག་གི་སྟེང་འོག་གཉིས་ན་རུས་ཕྲེང་ཐོད་པ་འཁོར་བར་བྱ། ཐོད་པའི་བར་མཚམས་བསྡམ་པར་ཕྲེང་བ་ཐོད་པ་འཁོར་བ་གསུམ་དཔྲལ་ཐད་སོར་གསུམ་ཙམ་གྱི་ཐད་ཀར་དྲྭ་བ་དྲྭ་ཕྱེད་བྱས་པ། གཞན་རྣམས་སུ་རྣ་བས་ཕྱེད་ནོན་ཙམ་གྱིས་དྲྭ་བ་དྲྭ་ཕྱེད་བྱས་པ། འཁོར་ལོའི་རྒྱབ་ངོས་ཀྱི་ཐད་ཀར་སྣ་ཚོགས་རྡོ་རྗེ་དང༌། དེའི་གཡོན་ངོས་སུ་ཟླ་ཚེས་བྱས་ལ་སྐྲའི་ཐོར་ཚུགས་ཀྱི་ཅོད་པཎ་ལ་བརྟེན་པར་བྱས་པའོ། །

༼༢༽རྣ་རྒྱན་ནི་རུས་པའི་འཁོར་ལོ་ཁུག་པ་གསུམ་དང༌། ཁུག་ཕྱེད་གཉིས་སྟེ་ལྔས་བརྒྱན་པའོ། །

༼༣༽མགུལ་རྒྱན་ནི་གཞུང་གཡས་གཡོན་གཉིས་དབུས་དང་གསུམ་ལ་ཕྲེང་བ་བརྒྱད་ཀྱི་བར་བསྡམ་པ་དང༌། དེ་ལ་དོ་ཤལ་གྱི་ཚུལ་དུ་འཕྱང་བ་རུས་པའི་མདུང་རྩེ་དུ་མས་མཛེས་པ་བརྒྱད་དེ་བཅུ་དྲུག་ཡིན་ནོ། །

༼༤༽དཔུང་རྒྱན་ལག་གདུབ་རྐང་རྒྱན་གཉིས་ཏེ་དྲུག་ནི་རུས་པའི་གཞུང་གསུམ་ལ་ཕྲེང་བ་ལྔ་ལྔས་བར་གདམ་པ་ལ་དྲྭ་ཕྱེད་དང་ཨེར་ཀ་རུས་པའི་མདུང་རྩེ་དུ་མས་མཛེས་པའོ། །

༼༥༽སྐ་རག་གི་གཞུང་གསུམ་ཕད་ཚུད་སྟེ་ཕྲེང་བ་བརྒྱད་རིམ་མམ་བཅུ་དྲུག་གི་བར་བསྡམ་པ་ལ་དྲྭ་ཕྱེད་དང་ཨེར་ཀ་རུས་པའི་མདུང་རྩེ་དུ་མས་མཛེས་པར་བྱས་པ་མཐེབ་སོར་བརྒྱད་ཀྱི་ཚད་མཉམ་པ། དྲྭ་བ་ལྔ་དང༌། དྲྭ་ཕྱེད་བཅོ་བརྒྱད་ཀྱིས་མཛེས་པ་གཡས་གཡོན་གྱི་དྲྭ་ཕྱེད་གསུམ་རེ་ལ་གཉིས་ཀྱི་པུས་མོའི་ཐད་ཀར་སླེབས། དབུས་མ་ནི་བྱིན་པའི་དཀྱིལ་ཙམ་དུ་སླེབས་ཤིང་དེ་དག་ལ་དྲིལ་ཆུང་གིས་མཛེས་པའོ། །

༼༦༽རུས་པའི་ཚངས་སྐུད་ནི་རུས་པའི་འཁོར་ལོ་གཉིས་ལ་བུ་ག་བརྒྱད་ཕུག་སྟེ་རྒྱ་གྲམ་དུ་འཁོར་ལོ་མདུན་དང་རྒྱབ་དུ་འོང་བར་བྱས་ལ་རྒྱ་གྲམ་དུ་བཅིང་བའོ། །དེ་ནི་རུས་པའི་རྒྱན་དྲུག་གོ །རུས་པའི་ཚངས་སྐུད་མེད་ཀྱང་ཆོག་སྟེ། རྐུན་པོ་བསད་པའི་སྐྲ་ལ་བྱས་པའི་སྐུད་པ་སུམ་སྒྲིལ་སུམ་ཁུག་གམ་ལྔ་ཁུག་རྡོ་རྗེའི་མདུད་པས་བསྡམ་ལ་དེ་སེ་རལ་ཁར་ལག་པ་གཡས་པ་བཏོན་ལ་གོན་པ་ཚངས་སྐུད་དངོས་ཡིན་ནོ། །བདེ་མཆོག་རྩ་རྒྱུད་ལས། གདུབ་བུ་སྦྱིན་པའི་ཕར་ཕྱིན། སྐ་རག་ཚུལ་ཁྲིམས། རྣ་རྒྱན་བཟོད་པ། མགུལ་རྒྱན་བརྩོན་འགྲུས། མགོ་རྒྱན་བསམ་གཏན། ཐལ་བ་དང་མཆོད་ཕྱིར་ཐོགས་ཤེས་རབ་ཕར་ཕྱིན་ནོ། །

**༣ ལྷ་ཡི་དག་པ་དྲན་པ།**

གསུམ་པ་ལྷ་ཡི་དག་པ་དྲན་པ་ལ་སྤྱིར་དག་པ་བསྒོམ་པ་དང་། ཁྱད་པར་དུ་དྲན་པ་ཉེར་བཞག་བཞིའི་སྒོ་ནས་དག་པ་བསྒོམ་པའོ། །

**དང་པོ་སྤྱིར་དག་པ་བསྒོམ་པ།**

དང་པོ་ནི། བརྟག་གཉིས་ལས། སྤྱི་བོའི་འཁོར་ལོ་མི་བསྐྱོད་པ། །རྣ་ཆའི་བདག་ཉིད་འོད་དཔག་མེད། །མགུལ་རྒྱན་ཕྲེང་བ་རིན་ཆེན་འབྱུང༌། །གདུབ་བུ་རྣམ་པར་སྣང་མཛད་དེ། །སྐ་རག་ལ་ནི་དོན་ཡོད་གནས། །ཞེས་སོ། །ཐལ་བ་དང་མཆོད་ཕྱིར་ཐོགས་རྡོ་རྗེ་འཆང་གི་ངོ་བོའི་སྟེ་ལྷ་ཡི་དག་པའོ། །ཁྲི་པས་རུས་པའི་ཕྱག་རྒྱ་ལྔ་གསུངས་ཏེ། སྤྱི་བོ་རུས་ཆེན་འཁོར་ལོ་རྩིབས་བརྒྱད་པའི་ལྟེ་བར་བཙུག་པའི་ནོར་བུའི་ཏོག་གི་སྟེང་དུ་རྡོ་རྗེ་རྩེ་ལྔ་རྫོགས་པས་མཚན་པ། འཁོར་ལོའི་རྩིབས་བར་དུ་དབུ་སྐྲ་དྲང་པའི་རལ་པའི་ཐོར་ཅོག་བཅིངས་པས་ལྟེ་བའི་ནོར་བུ་དང་རྡོ་རྗེ་མི་མངོན་པ་ལྟར་སྦས་པ། འཁོར་ལོའི་མཐའ་ཡི་མུ་ཁྱུད་ཀྱི་སྟེང་དུ་རྡོ་རྗེའི་ཕྲེང་བ་གོང་འོག་གཉིས་ལ་སྦྲེལ་བའི་ཐོད་སྐམ་རིན་པོ་ཆེའི་རྩེ་ཕྲན་ཅན་དང༌། རུས་པའི་ཕྲེང་བའི་མགུལ་རྒྱན། ཕྱག་ཞབས་གདུབ་བུ་རྣ་ཆ། ཀ་རག་བཅས་ཕྱག་ལྔ་དང༌། ཐལ་ཆེན་གྱི་བྱུག་པ་སྟེ་ཕྱག་རྒྱ་དྲུག གཞན་ཡང་མཆོད་ཕྱིར་ཐོགས་ཞེས་གསུངས་པས། མཆོད་ཕྱིར་ཐོགས་ཕྱག་རྒྱ་དྲུག་མ་བརྩིས་པར་བཞེད་བཟོར་མཐོང༌། དེ་ཡང༌། སྐུ་མདོག་མཐིང་ཀ་ནི་ཆོས་དབྱིངས་འགྱུར་བ་མེད་པའི་བརྡ་རྟགས་དང༌། དཔལ་ཕག་གྲུས་ནམ་མཁའ་དང་མཉམ་པའི་རྒྱུད་འགྲེལ་ལས། ཆོས་ཉིད་རང་བཞིན་གྱི་རྣམ་པར་དག་པ་བློ་བུར་གྱི་དྲི་མས་མ་གོས་པའི་བརྡར་སྐུ་མདོག་མཐིང་ག་སྔོ་སངས། ཕག་གྲུས་ཐམས་ཅད་ཆོས་སྐུར་རོ་གཅིག་པས་ན་ཞལ་གཅིག་པར་གསུངས་པ་གཞན་ལས་ཆོས་སྐུ་ཐིག་ལེ་ཉག་གཅིག་བརྡ། སྤྱན་གསུམ་ཁམས་གསུམ་ལ་གཟིགས་ཤིང་དུས་གསུམ་གྱི་དངོས་པོ་མཁྱེན་པའི་བརྡའོ། །མཆེ་བ་བཞི་ཅུང་ཟད་བརྩེགས་པ་བདུད་བཞི་ལས་རྒྱལ་བའི་རྟགས། ཚོགས་གཉིས་ཡོངས་སུ་རྫོགས་པའི་བརྡར་དབུ་སྐྲ་རལ་པའི་ཐོར་ཚུགས་བཅིངས་ཞིང་ཅོད་པཎ་གྱི་རྩེ་མོར་སྙིང་རྗེའི་ཉམས་མཚོན་པའི་ནོར་བུ་དམར་པོ། ཕྲིན་ལས་སྣ་ཚོགས་ཀྱིས་སེམས་ཅན་གྱི་དོན་མཛད་པའི་བརྡར་མདུན་དུ་སྣ་ཚོགས་རྡོ་རྗེ། བྱང་ཆུབ་ཀྱི་སེམས་གོང་དུ་འཕེལ་བའི་བརྡར་ཚེས་གསུམ་ཟླ་བས་བརྒྱན་པ། བདེ་གཤེགས་ཕག་གྲུས་ཉོན་མོངས་པའི་གདུང་བ་སེལ་ཞིང༌། ཁམས་བྱང་ཆུབ་སེམས་དང་ལྡན་པའི་ཕྱིར་ཟླ་ཕྱེད་བསིལ་བའི་འོད་དང་ལྡན་པས་བརྒྱན་པར་གསུངས། ཐུབ་པ་མི་བསྐྱོད་པས་དབུ་རྒྱན་མཛད་པ་ཐུགས་ཀྱི་རིགས་མཚོན་པ། རྡོ་རྗེའི་ཕྲེང་བའི་ཐོད་སྐམ་ལྔ་སོགས་ནི་ཡེ་ཤེས་ལྔའི་རང་བཞིན་དང༌། འདུ་བྱེད་ལྔ་བཅུ་དག་པ་དང༌། ཡི་གེ་ཨ་ལི་ཀ་ལི་ལྔ་བཅུ་འཕྱང་བའི་བརྡར་ཐོད་རློན་ལྔ་བཅུའི་དོ་ཤལ། ཐུགས་རྗེས་སེམས་ཅན་གྱི་དོན་མཛད་པའི་བརྡར་སུམ་ཁུགས་སུ་འཁྱོགས་པའི་དར་དཔྱང་གིས་མཛེས་པའོ། །

སྒེགས་པ་སོགས་གར་དགུ་ལ། བདེ་མཆོག་སྐབས་འདིར། སྒེགས་པ་ནི་འཕྱོར་སྒེགས་སྟེ་སྐུ་ལུས་ཐམས་ཅད་མཚམས་ཞིང་མཛེས་པ་ཡུམ་དང་བཅས་པ་སྒེགས་ཉམས་ཀྱིས་ལྷ་དབང་ཕྱུག་ཆེན་པོའི་ཨུ་མ་ལ་ཆགས་པའི་ཉམས་ཟིལ་གྱིས་གནོན་པའམ་བཅོམ་པ། དཔའ་བ་ནི་སྟོབས་དང་ལྡན་པས་ཐུབ་པར་དཀའ་བའི་འཁྲང་བག་ཅན་སྐུ་ཤེད་ལྡན་པས་འཇིགས་བྱེད་དང་དུས་མཚན་ཞབས་འོག་ཏུ་མནན་པས་དཔའ་བའི་གར་གྱིས་ལྷ་གཞོན་ནུ་གདོང་དྲུག་གི་ཉམས་བཅོམ་པ། འཇིགས་རུང་མི་སྡུག་པའི་ཁྲོ་གཉེར་མཆེ་བ་ཅུང་ཟད་མཐོང་བ་ཙམ་གྱིས་ལོག་པར་ལྟ་བ་ཐམས་ཅད་སྐྲག་པའི་གར་གྱིས་ལྷ་ཆེན་ཚོགས་བདག་གི་ཉམས་བཅོམ་པ་སྟེ་སྐུ་ཡི་གར་ཉམས་གསུམ།

རྒོད་པའམ་བཞད་པ་ནི། ཆགས་དང་དགྱེས་པའི་ཁྲོ་མཛུམ་བཞད་མདང་གར་གྱིས་ལྷ་ཚངས་པའི་ཉམས་བཅོམ། གཤེ་བའམ་དྲག་ཤུལ་གྱི་ཉམས་ཀྱིས་བདུད་སོགས་ལོག་འདྲེན་འདུལ་བའི་ཁྲོ་གར་གྱིས་ལྷ་ཁྱབ་འཇུག་གི་ཉམས་བཅོམ་པ། རྔམ་པའམ་འཇིགས་རུང་ཧ་ཧའི་ང་རོ་ཁྲོ་གད་དུར་ཁྲོད་རྒྱན་གྱིས་བརྒྱན་པའི་འཇིགས་རུང་གར་གྱིས་དབང་པོ་ཉེ་དབང་དྲག་པོ་ལེགས་ལྡན་ཚོགས་ཐམས་ཅད་བཅོམ་པ་སྟེ། གསུང་གི་གར་གསུམ།

སྙིང་རྗེ་ནི་དམིགས་མེད་བདེ་ཆེན་ཐུགས་རྗེས་ཡིད་བཞིན་རེ་བ་བསྐོང་བ། ཞི་བ་ནི་རྣམ་པར་མི་རྟོག་པའི་ཐུགས་ལྡན་ཞི་བ་ཆེན་པོའི་མདང་མཚན་དཔེས་བརྒྱན་ཞིང་སྣང་བ་དང་སྤྲོས་པའི་མཐའ་ལས་འདས་པའི་དོན་གྱི་ཞི་བའི་ཉམས་ཀྱི་ཞི་བ་ཉན་རང་གི་ཉམས་བཅོམ་པ། ངོ་མཚར་བ་ནི་རྔམ་པ་སྟེ། སངས་རྒྱས་ཀྱི་ཡོན་ཏན་ཡོངས་སུ་རྫོགས་པའི་རྟགས་སུ་ཡེ་ཤེས་ཀྱི་མེ་རིའི་དབུས་ན་བཞུགས་པ་མ་རིག་ལས་ཉོན་ཐམས་ཅད་བསྲེག་ཅིང་ཟད་པ་ནི་ངོ་མཚར་རྨད་དུ་བྱུང་བའི་གར་ཉམས་སོ། །ཧེ་རུ་ཀ་མངོན་བྱུང་རྒྱུད་ལས། སྒེག་ཅིང་དཔའ་དང་མི་སྡུག་དང༌། །བཞད་དང་ཁྲོ་དང་འཇིགས་པ་དང༌། །སྙིང་རྗེ་རྨད་བྱུང་ཞི་བ་སྟེ། །གར་སྟབས་དགུ་དང་ལྡན་པའོ། །ཞེས་གསུངས་སོ། །གར་ཉམས་དགུ་ལ་ཡང༌། སྒེགས་ཉམ་རྣམ་སྣང༌། དཔའ་བའི་ཉམས་རྡོ་རྗེ་ཉི་མ། མི་སྡུག་པ་མི་བསྐྱོད། བཞད་པ་པདྨ་གར་དབང༌། དྲག་ཤུལ་རྡོ་རྗེ་རྒྱལ་པོ། འཇིགས་རུང་གསོད་བྱེད་མ། སྙིང་རྗེ་གར་དབང་མ། རྔམ་པ་འགུགས་བྱེད་མ། ཞི་བ་ལྟུང་བྱེད་མ་ཞེས། རྔོག་པའི་ཡིག་ཆར་བཤད། དཔལ་ཕག་གྲུའི་རྒྱུད་འགྲེལ་ལས། ཕྱིན་ཅི་ལོག་བཞི་འཇོམ་པའི་ཕྱིར་སྟག་པགས་ཤམ་ཐབ་གྲོལ་བ་གསུངས། ཐབས་ཀྱིས་དགེ་བའི་ཆོས་མཐའ་དག་སྡུད་ཅིང་ཡེ་ཤེས་ལྔ་རོ་གཅིག་པའི་བརྡར་ཕྱག་གཡས་རྡོ་རྗེ་དང༌། ཤེས་རབ་ཀྱིས་དེའི་མི་མཐུན་ཕྱོགས་གཅོད་ཅིང་སྟོང་ཉིད་ཆོས་སྒྲ་སྒྲོགས་པའི་བརྡར་དྲིལ་བུ་གཡོན་དུ་བསྣམ་ཞིང༌། ཐབས་ཤེས་གཉིས་སུ་མེད་པའི་བརྡར་ཡུམ་ལ་འཁྱུད་པ། ཞེ་སྡང་དག་པ་ཐབས་ཐུགས་རྗེ་ཆེན་པོའི་རང་བཞིན་སེམས་ཅན་ཡོངས་ལ་ཁྱབ་པའི་བརྡར་ཞབས་གཡས་བརྐྱང་པས་དུས་མཚན་མ་དམར་མོ་ཤིན་ཏུ་རིད་པ་གྲི་གུག་དང་ཐོད་པ་བཟུང་བ་སྐྲ་དམར་སེར་ཅན་ཆགས་པའི་གནས་ནུ་མའི་བར་དང་། སྐྱེ་གནས་ལྟོ་བ་མནན་པ་ནི་ཆགས་པ་ཆེན་པོའི་མྱང་འདས་ཀྱི་མཐའ་ལ་མི་གནས་པའི་བརྡ། འདོད་ཆགས་དག་པ་ཤེས་རབ་ཆེན་པོའི་རང་བཞིན་ཞབས་གཡོན་བསྐུམ་པས་འགྲོ་བ་རྣམས་འཁོར་བ་ལས་སྒྲོལ་བའི་བརྡར་འཇིགས་བྱེད་ནག་པོ་ལག་པ་བཞི་པ་གཡས་ཌ་རུ་དང་གྲི་གུག་གཡོན་ཁ་ཊཾ་དང་ཐོད་པ་འཛིན་པ། ཁ་སྦུབ་ཏུ་འགྱེལ་བའི་ཞེ་སྡང་གི་གནས་སྙིང་དང་ཕྲག་དོག་གི་གནས་དཔྲལ་བར་བརྫེས་པས་མགོ་བོ་རྒྱབ་ཏུ་ལྟེབ་པའི་ལྟག་པས་རྒྱབ་ཀྱི་སྙིང་ཐད་མནན་པས་སྲིད་པ་འཁོར་བའི་མཐའ་ལ་མི་གནས་པའི་བརྡ་སྟེ། ངེས་བརྗོད་ལས། འཇིགས་བྱེད་དང་ནི་དུས་མཚན་དག །ཆགས་པ་ཞེ་སྡང་ཞབས་ཀྱིས་མནན། །ཞེས་གསུངས་པ་དང༌། སློབ་དཔོན་ཆེན་པོས། གདན་ཆེ་ལ་བརྟན་པས་ཚེ་རིང་བ། ཞབས་བསྒྲད་ཁམས་ཆེ་བས་སྡོད་ཚུགས་པ། སྐུ་ལང་ཚོ་རྒྱས་ཤིང་ཡིད་དུ་འོང་བར་བསྒོམ་པས་བཀའ་ལ་ཉན་ཅིང་སྣང་བ་དབང་དུ་འདུས་པའི་རྟེན་འབྲེལ་ཡོད་པར་གསུངས། ཡུམ་རྡོ་རྗེ་ཕག་མོ་ཐུགས་རྗེས་སེམས་ཅན་ལ་རྗེས་སུ་ཆགས་པའི་བརྡར། སྐུ་མདོག་དམར་མོ་གཞོན་ནུ་མཛེས་མ། ཆོས་ཐམས་ཅད་དེ་བཞིན་ཉིད་དུ་རོ་གཅིག་པའི་བརྡར་ཞལ་གཅིག་པ། ཐབས་ཤེས་འདུ་འབྲལ་མེད་པའི་བརྡར་ཕྱག་གཉིས། ཁམས་གསུམ་ལ་དུས་གསུམ་དུ་གཟིགས་ཤིང་མཁྱེན་པའི་བརྡར་སྤྱན་གསུམ། གཟུང་འཛིན་གྲོལ་བའི་བརྡར་དབུ་སྐྲ་གྲོལ་བ། ཡེ་ཤེས་ལྔའི་རང་བཞིན་རིགས་ལྔའི་བརྡར་ཐོད་སྐམ་དབུ་ལ་བརྒྱན་པ། བདེ་གཤེགས་ཕག་གྲུས་འདུ་བྱེད་དག་པའི་བརྡར་ཐོད་སྐམ་ལྔ་བཅུའི་དོ་ཤལ་ཅན། ཞེས་གསུངས། ཕྱག་རྒྱ་ལྔ་ཞེས་པ། ཐལ་བ་སྟེ་སེ་རལ་ཁར་སྤང་པའི་ལྷག་མ་ཕྱག་རྒྱ་ལྔས་སྤྲས་པ་ཞེས། བདེ་མཆོག་རྣམ་བཤད་ཉེར་མཁོའི་ཚོགས་ལྡན་འདོད་བུམ་ལས་བཤད་པ་དང༌། ལཱུ་ཧི་པའི་མངོན་རྟོགས་བསྒོམ་རིམ་ལས། ཐལ་བ་དང་མཆོད་ཕྱིར་ཐོགས་མ་གཏོགས་རྒྱན་ཆ་ལྔ་ནི་ཕར་ཕྱིན་ལྔ་སྟེ། ཤེས་རབ་ནི་ལྷ་མོ་ཉིད་ཡིན་པའི་ཕྱིར་རོ། །ཤེས་རབ་ལ་ཤེས་རབ་ཀྱི་རྒྱས་གདབ་མི་དགོས་པའི་ཕྱིར་ཐལ་བ་སྤངས་ཏེ་ཐབས་ཕྱག་རྒྱ་ལྔས་རྒྱས་བཏབ་པའོ། །ཞེས་གསལ། ཁ་ཅིག་སྣང་བ་དང་སྟོང་པའི་ཕྱོགས་སུ་ཐལ་གྱིས་དོག་ནས་ཕྱག་རྒྱ་ལྔ་བྱས་སོ་ཟེར་མོད། བཤད་རུང་ཙམ་སྣང་ཡང་དངོས་དོན་མ་ཡིན་ཏེ། བརྟག་གཉིས་ལས། ཐལ་བ་སྐྲ་ཡི་མཆོད་ཕྱིར་ཐོགས། །རྣལ་འབྱོར་སྤྱོད་པ་པ་ཡིས་འཛིན། །ཞེས་བཤད་པས། མུ་སྟེགས་ཚངས་པ་བས་མ་ཡི་རུས་པའི་ཐལ་བ་དཀར་པོ་ལ་གཡས་གཡོན་གུང་མཛུབ་གཉིས་ཀྱིས་རེག་སྟེ་སྟོད་དུ་རྒྱ་གྲམ་གྱིས་རྗེས་གཏོད་པ་ནི་ཐལ་བ། དེ་སྟེང་སྐྲ་ཡི་སྐུད་པ་གཉིས་རིམ་དུ་བྱས་པ་རྒྱ་གྲམ་དུ་གྱོན་པ་ཚངས་པའི་མཚན་མ་སྟེ་ཚངས་སྐུད་དང༌། མཆོད་སྦྱིན་བྱེད་པའི་ཕྱིར་ཐོགས་པས་མཆོད་ཕྱིར་ཐོགས་ཞེས་བྱ། སེ་ར་ཁ་ཞེས་ཀྱང་བྱ་ཞིང༌། དབང་ཕྱུག་པ་ཁ་ཅིག་རུས་ཕྲེང་དེ་ལྟར་དུ་ཐོགས་པར་བྱེད་ལ། འདིར་ཡང་ཚངས་པ་དང་དབང་ཕྱུག་འདུལ་བའི་ཕྱིར། ཧེ་རུ་ཀའི་ཆས་སུ་དུར་ཁྲོད་ཐལ་ཆེན་གསུངས་པ་ནི། རྡོ་རྗེ་སེམས་དཔའ་ཤེས་རབ་ཕར་ཕྱིན་བརྡ་ཡིན་ནོ། །

གཡས་རྡོ་རྗེའི་གྲི་གུག་སྡིག་མཛུབ་ཀྱིས་འཕྱར་ཞིང་ཕྱོགས་བཅུར་སྡིག་པ་ནི། བདུད་ལ་སྡིག་ཅིང་རྣམ་རྟོག་གཅོད་པ་དང་ཉོན་མོངས་པ་ཚར་གཅོད་པའི་བརྡ། སྡིག་མཛུབ་ལ་གཉིས་ཏེ། མཐེ་བོང་ལ་གུང་མོས་མནན་པ་ཁྲོ་བོའི་སྡིག་མཛུབ་དང༌། མཐེ་བོང་གིས་གུང་སྲིན་མནན་པ་རྡོ་རྗེའི་སྡིག་མཛུབ་སྟེ་འདིར་ཕྱི་མའོ། །ཞེས་རྣམ་བཤད་ཚོགས་ལྡན་འདོད་བུམ་ལས་གསལ། གཡོན་པདྨའི་སྣོད་བདུད་རྩིས་གང་བ་ཞེས་པར། དཔལ་ཕག་གྲུའི་འགྲེལ་བར། རྡོ་རྗེ་པདྨའི་སྣོད་བསྣམ་ཞེས་བྱ་བ་ནི། ཉོན་མོངས་པ་ལྔ་དང་རྣམ་པར་རྟོག་པ་ཐམས་ཅད་ཆོས་ཉིད་སྟོང་པར་འཇོམ་པའི་ཕྱིར་ཕྱག་གཡས་ཀྱི་སྡིག་མཛུབ་དང་བཅས་རྡོ་རྗེ་བསྣམ་པ། བདུད་བཞིའི་ཁྲག་ལ་རོལ་ཞིང་ཟག་པ་མེད་པའི་བདེ་བ་སྐྱོང་བའི་ཕྱིར་ཐོད་པ་ཁྲག་གིས་བསྐངས་བ་བསྣམ་པ། ཡབ་ལ་འཁྱུད་ཅིང་ཅེས་པ་ནི་ཕྱག་གཡོན་པས་ཐོད་པ་ཡབ་ལ་སྟོབས་པའི་ཚུལ་གྱིས་འཁྱུད་པའོ། །བརྐྱང་བསྐུམ་ཚུལ་ཞེས་པ་ནི། སྟོང་པས་འཁོར་བར་མི་གནས་པའི་ཕྱིར་ཞབས་གཡས་བསྐུམ་སྟེ་ཡབ་ལ་འཁྱུད་པ། སྙིང་རྗེས་ཞི་བ་མྱང་འདས་ལ་མི་གནས་པའི་ཕྱིར་ཞབས་གཡོན་བརྐྱང་པ། རྣམ་པར་རྟོག་པའི་འཆིང་བ་ལས་གྲོལ་བའི་ཕྱིར་དབུ་སྐྲ་ནག་པོ་ཚོགས་སོ། །དགའ་བ་བཅུ་དྲུག་མཚོན་ཕྱིར་བུ་མོ་ལོ་བཅུ་དྲུག་མ་ལྟར་གཟུགས་མཛེས་ཤིང་གཉིས་སུ་མེད་པའི་སྦྱོར་བ་ལ་བརྩོན་ཞིང་བདེ་བ་རྒྱས་པའོ། །ཞེས་གསུངས་ལ། དྲིལ་བུ་པ་དང་ལཱུ་ཧི་པའི་མངོན་རྟོགས་ལས། གཡོན་པདྨའི་སྣོད་བདུད་རྩིས་གང་བ་ཞེས་པ་ཐོད་པ་པདྨའི་དབྱིབས་ཅན་དབང་གི་ཐོད་པར་བཤད་པས་གཏི་མུག་རྩད་ནས་བཅད་པའི་བརྡར་ཐོད་པར་འདོད་ཆགས་དང་ཞེ་སྡང་གི་རང་བཞིན་ལྷ་མ་ཡིན་གྱི་ཁྲག་གིས་བསྐང་བ་ཞེས་གསུངས་པ་བཞིན་འཛིན་པས་ཡབ་ལ་འཁྱུད་པ། ཐབས་དང་མི་འབྲལ་བའི་བརྡར་ཞབས་གཡོན་ཡབ་དང་ལྷན་གཅིག་བརྐྱང་ཤིང་གཡས་ཀྱི་བྱིན་པ་ཡབ་ལ་འཁྲིལ་བ། ཉོན་མོངས་པའི་སྒྲིབ་གཡོག་བྲལ་བའི་བརྡར་སྐུ་གཅེར་བུ་དང་བཅས་བདེ་བ་ཆེན་པོའི་ཡེ་ཤེས་ཀྱི་ཉམས་རྒྱས་པ། དེ་ལྟར་སྣང་བ་དང༌། ཐབས་དང༌། ལྷག་མཐོང་དང༌། སྙིང་རྗེ་ཆེན་པོའི་རང་བཞིན་ཡབ་དང༌། སྟོང་པ་དང༌། ཤེས་རབ་དང༌། ཞི་གནས་དང༌། བདེ་བ་ཆེན་པོའི་ངོ་བོ་ཡུམ་ཡིན་ལ། ཞལ་སྦྱོར་གྱི་རྣམ་པ་ནི་ཟུང་འཇུག་གི་རང་བཞིན་ཕྱི་ནང་བདུད་ཐམས་ཅད་སྐྲག་པར་བྱེད་པའམ་བདུད་བཞིའི་འཇིགས་པ་དང་བྲལ་བའི་བརྡར་ཡེ་ཤེས་བསྐལ་པའི་མེ་ལྟར་འབར་བའི་གཟི་བརྗིད་དང་ལྡན་པའོ། །དཔལ་ཕག་མོ་གྲུས་པས་བདེ་མཆོག་ནམ་མཁའ་དང་མཉམ་པའི་རྒྱུད་འགྲེལ་ལས། ཆགས་པ་མེད་པའི་ཤན་ཐབ་ཅན་ཞེས་པ་ནི། མཚན་དང་དཔེ་བྱད་སྟོབས་དང་མི་འཇིགས་པ་སོགས་པས་རྒྱན་པའོ། །ཞེས་གསུངས་པ་དང༌། དགོངས་གཅིག་ལས། ལྷ་རྣམས་ཐམས་ཅད་མཚན་དཔེའི་ཡོན་ཏན་ལྡན། །ཞེས་གསུངས་སོ། །

ཕྱོགས་ཀྱི་འདབ་མ་ལ་མདུན་དུ་ཆུ་ཁམས་རྣམ་དག་མཁའ་འགྲོ་མ་སོགས་ཚིག་ཟིན་ལྟར་ལ། མཚན་རྒྱ་གར་སྐད་ལ། ཌཱ་ཀི། ལ་མཱ། ཁཎྜ་རོ་ཧེ། རུ་པའི་ནི་དང༌། བོད་སྐད་དུ། མཁའ་འགྲོ། གར་མཛེས་མ། དུམ་སྐྱེས་མ། གཟུགས་སྐྱེས་མ་བཞི་ཡིན། དེ་ནི་འབྱུང་བཞིའི་ཁམས་བཞི་དག་པ་ཡུམ་བཞིའི་རང་བཞིན་ཡིན་པ། ཀུན་སྤྱོད་ལས། སངས་རྒྱས་སྤྱན་དང་མ་མ་ཀི། གོས་དཀར་མོ་དང་སྒྲོལ་མ། ཞེས་གསུངས། ལེའུ་བཅུ་བདུན་པར། མཁའ་འགྲོ་མ་བཞི་པདྨར་གནས། །མ་མ་ཀི་སོགས་མཛེས་མ་ཡིན། །ཞེས་གསུངས་པ་དང༌། སྤྱིར་གདུལ་བྱ་འཇིག་རྟེན་གྱི་སྲིན་མོ་རྫུ་འཕྲུལ་ཅན་རོ་ལ་ཞོན་སྟེ་མཁའ་ལ་འགྲོ་ཞིང་གཞན་སྲོག་འཕྲོག་པས་འཇིག་རྟེན་མཁའ་འགྲོ་མ་དང་གསོད་བྱེད་མ་ཟེར། དེ་རྣམས་དུས་སུ་མཆོད་པས་མགུ་ན་མི་གཟུགས་སུ་བརྫུ་ནས་དགའ་བའི་རོལ་རྩེད་འདོད་པའི་རྒྱུ་རྩལ་དང་གཡོ་བའི་མཛེས་སྒེགས་ཉམས་འགྱུར་གྱི་གར་བྱེད་པས་ན་ལཱ་མའམ་གར་མཛེས་སྟེ་གར་གྱི་དབང་ཕྱུག་མའོ། །སྒེགས་མཛེས་དང་ལྡན་པས་མཛེས་པའི་དབང་ཕྱུག་མའང་བསྒྱུར་འདུག ཁ་ཅིག་མགོ་བརྙན་སྣ་ཚོགས་སོགས་ལུས་ཀྱི་དུམ་བུའི་སྤྲུལ་བསྒྱུར་གྱིས་ལུང་དང་རིགས་སྔགས་སྟོན་པས་འཇིག་རྟེན་དབང་དུ་འགུགས་པས་དུམ་སྐྱེས་མའོ། །ཁ་ཅིག་རྒན་གཞོན་མི་དང་དུད་འགྲོ་ལྗོན་ཤིང༌། སྡུག་པ་དང་མི་སྡུག་པའི་གཟུགས་སྣ་ཚོགས་ཀྱིས་འཁྲུལ་ཞིང་རྨོངས་པར་བྱེད་པས་གཟུགས་སྐྱེས་མ་ཞེས་འཇིག་རྟེན་གྱི་མཁའ་འགྲོ་མ་དེ་རྣམས་འདུལ་བའི་ཕྱིར་ཡུམ་བཞི་ཡི་མཚན་ཡིན་པ་དང༌། སྐབས་འདིར་ཐུགས་སྤྲོས་བྲལ་གྱི་མཁའ་ལ་གྱ་གྱུར་འགྲོ་བས་མཁའ་འགྲོ་མ། དུམ་བུའི་སྐུ་ལས་གསུང་གི་སྣང་བ་བསྐྱེད་པས་དུམ་སྐྱེས་མ། མཐའ་དག་གཟུགས་སུ་སྐུ་ཡི་སྤྲུལ་པ་སྟོན་པས་གཟུགས་སྐྱེས་མ། ཡེ་ཤེས་ཀྱི་དགའ་བའི་གར་ལ་རོལ་བའི་ཕྱིར་ལཱ་མའམ། གར་གྱི་དབང་ཕྱུག་མའོ། །བཞི་ཀའང་ཞལ་གཅིག་ཕྱག་གཉིས་ཚིག་ཟིན་ལྟར་རོ། །

གཡས་གྲི་གུག་ནི་ཡེ་ཤེས། གཡོན་ཐོད་པ་སྙིང་རྗེ། ཁ་ཊཾ་ག་ནི་བསམ་གཏན། གཞན་སྔར་བཞིན་ནོ། གྲུ་མོར་ཁ་ཊཾ་ག་ནི། སྒྲ་ཡི་འཇུག་པ་ལ། ཁ་ཞེས་པ་ནམ་མཁའ་དང༌། ཊཾ་ག་ཞེས་པ་ཀེང་རུས་སམ་དབྱུག་པ་སྟེ། ནམ་མཁའི་ཀེང་རུས་སམ་ནམ་མཁའི་དབྱུག་པ་ཞེས་བྱ་སྟེ། ཏྲི་ཤུ་ལ་རྩེ་གསུམ་དང་མ་འཁྲུལ་བར་བྱ་དགོས་ཏེ། འདི་ནི་རྡོ་རྗེའི་ཁ་ཊཾ་ག་ཞེས་དེ་ཡི་མཚན་ཉིད་ནི། རྩེ་མོ་རྡོ་རྗེ་རྩེ་ལྔ་པ་ཕྱེད་པར་བཤད་ཀྱང༌། ཁྲི་པས་རྡོ་རྗེ་རྩེ་ལྔ་པ་རྫོགས་པ་གསུངས་འདུག་པ་སྟེ་སྐུ་དང་ཡེ་ཤེས་དབྱེར་མེད་ཡོངས་སུ་རྫོགས་པའོ། །དེའི་འོག་ཏུ་མི་མགོ་སྐམ་པོ་དཀར་པོ་ནི་ཆོས་སྐུ་སྤྲོས་བྲལ། རྙིང་པ་སྔོ་དམར་ནི་རྒྱལ་སྲས་འདུལ་བ་ལོངས་སྐུ། རློན་པ་དམར་པོ་ནི་སོ་སྐྱེ་འདུལ་བ་སྤྲུལ་སྐུ་སྟེ་སྐུ་གསུམ་གའང་རྟོག་པའི་མཚན་མ་ཞི་བས་རྟོག་མེད་མི་མགོའི་རྣམ་པ། དེ་འོག་བུམ་པ་བདུད་རྩིས་གང་བ་སྤྲོས་བྲལ་ཡེ་ཤེས་ཤེས་རབ་ཕར་ཕྱིན་གྱི་རྣམ་པ་བུམ་པའོ། །དེ་འོག་སྣ་ཚོགས་རྡོ་རྗེ་རྒྱ་གྲམ་ནི་འབྱུང་བཞི་དག་པ་ཕྲིན་ལས་བཞི་ཡིས་འགྲོ་བ་འདུལ་བར་མཚོན་པའོ། །ཁྲི་པའི་རྣམ་བཤད་དུ་བུམ་པ་དང་སྣ་ཚོགས་རྡོ་རྗེ་གོང་འོག་གོ་ལྡོག་གནང་འདུག་པ་ཇི་ཡིན་མ་ངེས་པ་དང༌། དེ་ལ་ཌཱ་དྲིལ་དར་དཔྱང་བ་དན་ཀྱང་རླུང་གིས་བསྐྱོད་པར་འཕྱང་བ་ནི། ཐབས་ཤེས་ཆོས་འཁོར་གྱི་བདག་ཉིད་ཌཱ་དྲིལ་སྒྲ་དང་བཅས་པས་གདུལ་བྱའི་དབང་ལས་ཐེག་པ་སྣ་ཚོགས་པ་ཆོས་ཀྱི་བདག་ཉིད་དར་དཔྱང་རླུང་གིས་བསྐྱོད་པ་གཞན་དོན་རྒྱ་ཆེན་འབྱུང་བའི་བརྡ་དང༌། འདི་ཡན་འབྲས་བུ་བླ་མེད་བྱང་ཆུབ་དང་བཅས་པའི་བདག་ཉིད་དོ། །

ཡུ་བ་བརྒྱད་གཞོག་ནི་འཕགས་ལམ་ཡན་ལག་བརྒྱད་དང༌། གསུམ་ནི་རྣམ་ཐར་སྒོ་གསུམ། ཟླུམ་པོ་དེ་ཉིད་ཤེས་པ་གསང་ཆེན་རིགས་གཅིག་མཚོན་པར་གསུངས་པ་ཡུ་བའི་དབྱིབས་དེ་གསུམ་མོ། །ཟིན་བྲིས་རྣམས་སུ་གྲུ་བཞི་ཟླ་གམ་སོགས་ཀྱང་བཤད་དོ། །མར་རྩེ་ནི་རྡོ་རྗེ་རྩེ་ལྔ་ཕྱེད་པ་སྟེ་གཞི་རང་བཞིན་གྱི་རྣམ་པར་དག་པ་རྡོ་རྗེའི་ཁམས་ཀྱི་ངོ་བོའོ། །རིང་ཐུང་ནི་ལྷའི་དབུ་གཙུག་དང་མཉམ་ཞིང་གྲུ་མོར་འཆང་བ་སྐུ་ལུས་ཀྱི་ཚད་དང་མཉམ་པའོ། །དམ་ཚིག་གི་རྫས་སུ་འཆང་བའི་ཁ་ཊཾ་དཔང་དུ་སོར་བཅུ་གཉིས། བཅུ་དྲུག །ཉི་ཤུ་སོགས་ནི་དམ་རྫས་སྦས་པའི་ཁ་ཊཾ་གི་དབང་དུ་བྱས་པ་ཡིན་པས་རྟེན་འབྲེལ་བཅུ་གཉིས་དང༌། དགའ་བ་བཅུ་དྲུག །འཇིག་ལྟ་ཉི་ཤུ་བཅས་བྲལ་བའི་བརྡ་མཚོན་ཉིད་དེ། ཁ་ཊཾ་ག་ནི་གསང་སྔགས་བླ་མེད་ལྷ་ཡི་ཕྱག་མཚན་ཁོ་ན་ཡིན་ལ། ཊི་ཤུ་ལ་ནི་སྔགས་ཀྱི་ལྷ་དང་བླ་མས་འཛིན་པའང་རེ་ཤས་ཡོད་ཀྱང༌། གཙོ་བོ་ནི་ཕྱི་རོལ་པའི་དབང་ཕྱུག་གི་ལག་ཆ་ཤས་ཆེ་བས་མ་འདྲེས་པ་ཤེས་པར་བྱའོ། །

ཁ་ཊཾ་གའི་མཚན་ཉིད་དག་པ་སོགས་ནི་རྒྱས་པར་རྒྱ་གཞུང་སམྦྷུ་ཊ་དང་དེའི་འགྲེལ་བ་ཨ་བྷི་དྷ་ནའི་ལེའུ་དགུ་པ་བཅས་ནས་གསལ་ལ། བོད་གཞུང་ནི་དཔའ་བོ་གཙུག་ལག་གིས་ཕག་མོའི་རྣམ་བཤད་སོགས་ལས་གསལ་བ་ལྟར་མཁྱེན་པར་མཚལ། གཞུང་གི་བསྐྱེད་རིམ་ཚིག་ཟིན་བཞིན་རོའི་གདན་ལ་གཡས་བརྐྱང་བའི་སྟབས་ཀྱིས་བཞེངས་པ། དེ་ཡང་གཙོ་བོའི་གདན་འཇིགས་དུས་གསོན་པོ་དང༌། འཁོར་བཞི་དབུགས་བྲལ་དུ་འདོད།

མཚམས་ཀྱི་འདབས་མར་བུམ་ཐོད་ནི། འདོད་འབྱུང་རིན་པོ་ཆེའི་བུམ་པར་དྲི་ཆེན་དྲི་ཆུ་ཁྲག་ཀླད་ཁུ་བ་སྟེ། བདུད་རྩི་ལྔ་དངོས་གྲུབ་ཀྱི་ནུས་པ་སྨིན་པའམ་སྦར་བའི་མཚུངས་དཔེར་སྒྲོན་མ་ལྔ་དང༌། བུམ་སྟེང་མཚན་ལྡན་ཐོད་པ་མི་བ་ཁྱི་རྟ་གླང་ཆེན་སྟེང༌། ཤ་ལྔས་གང་བ་ནི་དངོས་གྲུབ་བསྡུད་པའམ་འགུགས་པའི་མཚུངས་དཔེ་ལྕགས་ཀྱུ་ལྔ་ཞེས་བདེ་ཆེན་ཡེ་ཤེས་ལྔས་གང་བའི་བརྡ་སྟེ། ངེས་བརྗོད་ལེའུ་བདུན་པར། མཚམས་བཞི་དག་དུ་བུམ་པ་བཞི། །ཡེ་ཤེས་ལྔ་ཡི་ཡོངས་གང་བའི། །ཐོད་པ་བདུད་རྩིས་གང་བ་བཞི། །བུམ་པའི་སྟེང་དུ་བཞག་པར་བྱ། །ཞེས་གསུངས། རྣམ་བཤད་འདོད་བུམ་ལས། ལྷ་མིན་ཐགས་བཟང་རིས་སོགས་ཀྱི་ཐོད་པ་བཞི་དང་བཅས་པ་ནི། རྣམ་སྣང་སོགས་དེ་བཞིན་གཤེགས་པ་བཞི་ཡི་ངོ་བོར་བཤད་དོ། །

བུམ་ཐོད་བཞི་འདི་ཚེ་དང་ཡེ་ཤེས་རྒྱས་པའི་བརྡ་དང་དགོས་པར་མཚོན་པ་འདྲ་སྟེ། ཨ་བྷི་དྷ་ནར། མཚམས་ནི་བཞི་པོ་དག་ཏུ་ཡང༌། །འཆི་མེད་ལྔ་པོའི་བུམ་སྟེང་དུ། །བྱང་ཆུབ་སེམས་ཀྱི་སྣོད་ཀྱང་བཞག །ཅེས་སོགས་གསུངས་པས་སོ། །དེ་ལྟར་རྟེན་གཞལ་ཡས་ཁང་དང༌། བརྟེན་པ་ལྷ་ཡི་དཀྱིལ་འཁོར་ཐམས་ཅད་སྣང་ལ་རང་བཞིན་གྱིས་མ་གྲུབ་པ་མ་འདྲེས་གསལ་རྫོགས་ཆུ་ཟླ་འཇའ་ཚོན་བཞིན། དབུ་དང་ཕྱག་ཞབས་རྒྱན་ཆ་སོགས་སྟོང་གསལ་རིག་པའི་སྙིང་པོ་ཅན་དུ་རྣམ་པ་གསལ་བས་སྣང་ཡུལ་གྱི་ཞེན་པ་སྦྱོང་བར་བྱེད་པའོ། །

**གཉིས་པ་ཁྱད་པར་གྱི་དག་པ་བསྒོམ་པ།**

གཉིས་པ་ཁྱད་པར་དུ་དྲན་པ་ཉེར་བཞག་བཞིའི་སྒོ་ནས་དག་པ་བསྒོམ་པ་ལ། ལཱུ་ཧི་པ་དང༌། དྲིལ་བུ་པས་འདིར་གསུངས་པ་བཞིན་ལུས་དྲན་པ་ཉེ་བར་བཞག་པ་ནི་མཁའ་འགྲོ་མའོ། །ཞེས་པ་ནི། ཉན་ཐོས་པས་ལུས་མི་གཙང་བ་དང་མི་སྡུག་པ་སོགས་སུ་བལྟས་ནས་ལུས་ལ་ཆགས་པ་སྤོང་བའི་དྲན་ཉེ། ཐེག་ཆེན་པས་ལུས་ལ་རང་བཞིན་མེད་པར་ལྟ་ཞིང་ལུས་ལ་ལུས་སུ་མི་རྟོག་པའི་དྲན་ཉེ། སྔགས་སུ་ལུས་ལྷར་དྲན་པའི་དྲན་ཉེ་སྟེ། འཁོར་བའི་གདོས་བཅས་ལུས་ཞེས་མི་གཙང་བར་མི་བསྒོམ་པ་དེ་དང་མཐུན་པར་ལྷ་ཡི་ལུས་སུ་སྣང་བའི་ཕྱིར་ལུས་དྲན་པ་ཉེ་བར་བཞག་པ་དང་། དེ་ནི་བག་ཆགས་སྤང་པའི་ཕྱིར་གཙང་བ་དམ་པའི་ཕ་རོལ་དུ་ཕྱིན་པ་སྟེ། ཆུ་ཁམས་ཆོས་ཉིད་དྭངས་མ་མེ་ལོང་ཡེ་ཤེས་ནི་ཆུ་ཁམས་ཀྱི་ཡེ་ཤེས་ཡིན་པའི་ཕྱིར་མཁའ་འགྲོ་མ་ཏེ་འཁོར་བའི་བག་ཆགས་ཀྱི་དྲི་མ་དག་པའི་དག་པ་གཉིས་ལྡན་གྱི་གཙང་བའི་དམ་པའོ། །

ཚོར་བ་དྲན་པ་ཉེ་བར་བཞག་པ་ལཱ་མ་ནི། ཉན་ཐོས་ཀྱིས་སྡུག་བསྔལ་དུ་ལྟ་བའི་དྲན་ཉེ། ཐེག་ཆེན་པས་ཚོར་བ་རང་བཞིན་མེད་པའི་ཚོར་བ་ཚོར་བར་མི་རྟོག་པའི་དྲན་ཉེ། སྔགས་ཀྱིས་ཚོར་བ་རྗེས་མཐུན་སྡུག་བསྔལ་གྱི་ཚོར་བ་མི་བསྒོམ་པ་དེ་དང་མཐུན་པར་ཚོར་བ་འདི་ནི་སྙིང་རྗེ་ཆེན་པོའི་བདག་ཉིད་ཡིན་ལ། དེས་གཞན་དོན་མཛད་པ་ཡིན་ཞིང་སྙིང་རྗེ་དེ་ཡང་བླ་མེད་ཐེག་པ་འདིར་བདེ་བ་ཆེན་པོ་ཡིན་ལ། དེ་ཡང་ལས་རླུང་ཡན་ལག་དང་བཅས་པ་འགགས་ན་རླུང་ཁམས་དྭངས་མ་བདེ་ཆེན་མཐར་ཐུག་མངོན་དུ་གྱུར་པ་བདེ་ཆེན་བདེ་བ་དམ་པའི་ཕ་རོལ་དུ་ཕྱིན་པ། དེས་མ་རིག་བག་ཆགས་ཡིད་བྱུང་སྡུག་བསྔལ་ཕྲ་མོའང་འགགས་པས་ཚོར་བ་གཞན་ལྟ་ཅི་སྨོས་ཚོར་བ་དག་པའི་ཕྱིར་ཚོར་བ་དྲན་པ་ཉེ་བར་བཞག་པ་སྟེ། རླུང་ཁམས་དྭངས་མ་བྱ་གྲུབ་ཡེ་ཤེས་ཀྱི་ངོ་བོ་ཡིན་པའི་ཕྱིར་ལཱ་མའོ། །

ཆོས་དྲན་པ་ཉེ་བར་བཞག་པ་དུམ་སྐྱེས་མ་ནི། ཉན་ཐོས་པས་ཆོས་ཐམས་ཅད་སྒྱུ་མའི་རྟ་གླང་ལྟར་གང་ཟག་བདག་མེད་ཀྱི་དྲན་ཉེ། ཐེག་ཆེན་པས་ཆོས་ཐམས་ཅད་རང་བཞིན་མེད་པར་ལྟ་བའི་དྲན་ཉེ། སྔགས་ཀྱིས་ཆོས་ནི་མཚན་ཉིད་འཛིན་བྱེད་ཕུང་ཁམས་སྐྱེ་མཆེད་རྗེས་དྲན་མ་ཡིན་པ་དེ་དང་མཐུན་པར་གང་བདེན་གྲུབ་འདུ་བྱས་མི་རྟག་པ་ཞིག་ཡོད་ན་ཡུལ་དུས་སོ་སོ་ཡིན་པས་མཉམ་པ་ཉིད་དུ་མི་འགྱུར་ལ། དེས་ན་སྐད་ཅིག་རེ་རེ་དང་རྣམ་འགྱུར་ཕྲ་མོའི་སྐབས་ལྟ་ཅི་སྨོས། འཁོར་འདས་སེམས་སྣང་ཙམ་མ་གཏོགས་གདོད་ནས་མ་གྲུབ་པས་གནས་ལུགས་དེ་ལ་འཁོར་བས་རྙོག་པ་མེད་ལ། མྱང་འདས་སུ་དག་པའང་མེད་པའི་ཕྱིར་མི་རྟག་འགྱུར་བའི་གནས་སྐབས་མ་གྲུབ་པས། དེས་ན་ཆོས་ཐམས་ཅད་ཇི་ལྟ་ཇི་སྙེད་རྟོགས་པས་ན་ཆོས་དྲན་པ་ཉེ་བར་བཞག་པ་དང༌། མེ་ཁམས་དྭངས་མ་སོར་རྟོག་ཡེ་ཤེས་འགྱུར་མེད་རྟག་པ་དམ་པའི་ཕ་རོལ་དུ་ཕྱིན་པའི་ངོ་བོ་ཡིན་པའི་ཕྱིར་དུམ་སྐྱེས་མའོ། །

སེམས་དྲན་པ་ཉེ་བར་བཞག་པ་གཟུགས་སྐྱེས་མ་ནི། ཉན་ཐོས་པས་སེམས་སྐད་ཅིག་མའི་རྒྱུན་མི་རྟག་པར་ལྟ་བའི་དྲན་ཉེ། ཐེག་ཆེན་པས་སེམས་ལ་ཡང་དག་པར་རང་བཞིན་མེད་པར་ལྟ་བའི་དྲན་ཉེ། སྔགས་སུ་སེམས་རྣམ་ཤེས་ཚོགས་དྲུག་ལ་རྗེས་དྲན་ཉེར་བཞག་མི་རྟག་བསྒོམ་པ་ཙམ་མ་ཡིན་པར་བདག་གཞན་ཆོས་ཐམས་ཅད་སྟོང་པར་མཉམ། གསལ་བར་མཉམ། མཉམ་པ་དེ་ཡང་འདྲ་མཚུངས་ཚོགས་ཙམ་པའི་དོན་མ་ཡིན་པ། དུས་གསུམ་མཉམ་པ་ཉིད་དུ་རང་བཞིན་གཅིག་པ་གཉིས་སུ་མེད་པ་ཡིན་ལ། དེ་ལྟར་ན་བདག་ལྟ་ཅི་སྨོས་གཞན་ལོགས་སུ་བཀར་ཏེ་རང་ངམ་འདི་ཞེས་ཚུགས་ཐུབ་ཞིག་མི་སྣང་ཞིང་བདག་མེད་སྤྲོས་བྲལ་མཉམ་ཉིད་དེ་འགྱུར་མེད་རིག་པའི་རྒྱལ་པོར་གྲུབ་པས།  ཡོད་མེད་སྤྲོས་པ་ལས་འདས་པའི་གནས་ལུགས་སུ་བཞུགས་པ་དང་། བདག་མེད་སེམས་ཀྱི་གནས་ལུགས་སོ་སོ་རང་རིག་པའི་ཡེ་ཤེས་ཀྱི་སྤྱོད་ཡུལ་ཡིན་པའི་ཕྱིར་སེམས་དྲན་པ་ཉེ་བར་བཞག་པ། གནས་ལུགས་ལ་བཞུགས་པས་ན་བདག་དམ་པའི་ཕ་རོལ་དུ་ཕྱིན་པ་དང༌། ས་ཁམས་དྭངས་མ་མཉམ་ཉིད་ཡེ་ཤེས་ཀྱི་ངོ་བོ་གཟུགས་སྐྱེས་མའོ། །ཡང་དག་པའི་ཏིང་ངེ་འཛིན་ནི་བཅོམ་ལྡན་འདས་དཔལ་ཧེ་རུ་ཀ་རྡོ་རྗེའོ། །ཞེས་ཡང་དག་པའི་ཏིང་ངེ་འཛིན་ནི་བྱང་ཆུབ་ཕྱོགས་ཆོས་ཐམས་ཅད་ཏིང་འཛིན་གཅིག་པུར་འདུ་ཞིང༌། སྒྱུ་མ་དང༌། དཔའ་བར་འགྲོ་བ་སོགས་བྱང་ཆུབ་སེམས་དཔའི་ཏིང་འཛིན་ཡང་རབ་འབྱམས་ཞིང་གི་རྡུལ་སྙེད་ཡིན་མོད་ཀྱི། དེས་ཀྱང་དེ་བཞིན་གཤེགས་པའི་ཏིང་འཛིན་བྱེ་བའི་ཆ་ཡང་བསྐྲུན་མི་ནུས་པས། ཏིང་འཛིན་དེ་དག་བདེ་ཆེན་ལྷན་སྐྱེས་གཅིག་པུའི་ངོ་བོར་གནས་པའི་ཡང་དག་པའི་ཏིང་ངེ་འཛིན་ཉིད་དེ། དེ་ནི་རྡོ་རྗེ་ལྟ་བུའི་ཏིང་ངེ་འཛིན་ཏེ་དེ་ཉིད་བཅོམ་ལྡན་འདས་དཔལ་ཧེ་རུ་ཀ་རྡོ་རྗེའོ། །ཀུན་སྤྱོད་ལས། འདི་ཡིས་ཐམས་ཅད་ཁྱབ་པར་བསྟན། །ལུས་ཅན་ཀུན་ལ་རྣམ་པར་གནས། །དེ་ཉིད་སངས་རྒྱས་ཡེ་ཤེས་ཏེ། །ཧེ་རུ་ཀ་དཔལ་ཡིན་པར་བཤད། །ཅེས་གསུངས་སོ། །

བྱང་ཕྱོགས་སྐོར་འདི་རྣམས་བོད་མང་ཆེ་བས་མདོ་དང་ཐུན་མོང་ཙམ་ལས་མ་བཤད། ལམ་གྱི་ཆོས་ཐུན་མོང་མིན་པ་གཉིས་དང༌། འབྲས་བུ་སོ་བདུན་ལ། ཐབས་ཤེས་གཉིས་ཀའི་རྒྱས་བཏབ་ཅན་འཆད་པ་སོགས་ཆོས་འདི་ཡི་སྲོག་ཤིང་དུ་སྣང་ཞེས་མཁས་དབང་འབེ་ལོ་ཚེ་དབང་ཀུན་ཁྱབ་གྱིས་གསུངས་པས། འདི་ནི་འབྲས་བུའི་ཆོས་རྣམས་བཤད་པའོ། །དྲན་ཉེའི་འབྲས་བུ། ཉན་ཐོས་ཀྱིས་འཕགས་པའི་བདེན་བཞི་ལ་བློ་འཇུག་ཅིང་ཕྱིན་ཅི་ལོག་བཞི་ལ་བློ་ལྡོག །ཐེག་ཆེན་པས་བདེན་གཉིས་ལ་བློ་འཇུག་ཅིང་དངོས་འཛིན་ལ་བློ་ལྡོག །སྔགས་ལམ་པས་བསྐྱེད་རྫོགས་ལ་བློ་འཇུག་ཅིང་སྟོང་ཉིད་སྙིང་རྗེ་ཟུང་འཇུག་བདེ་ཆེན་ཡེ་ཤེས་ཀྱི་འཁོར་ལོ་ཐ་མལ་འཁྲུལ་བའི་མཚན་རྟོག་ཐམས་ཅད་ལས་ལྡོག་པའོ། །གཞན་ཡང་རྡོ་རྗེ་ཐེག་པ་ནི། སྤྱིར་ལམ་ལྔ་མཐུན་ཀྱང་སྦྱོར་ལུགས་མི་མཐུན་ཏེ། བྱང་ཕྱོགས་སོ་བདུན་ཡོ་ག་དཀྱིལ་འཁོར་ལ་སྦྱར། དགྱེས་རྡོར་རྩ་རླུང་ཐིག་ལེར་སྦྱར། བདེ་མཆོག་ལྷ་་གྲངས་ལ་སྦྱར། འབྲས་བུ་སྐུ་ལྔ་ཡེ་ཤེས་ལྔ་ལྡན་བཞེད་པ་སྦྱོར་ལུགས་མི་མཐུན་ཀྱང༌། དོན་གྱི་ངོ་བོ་གཅིག་པ་དང་རྒྱུ་འབྲས་ལ་ཐ་དད་མེད་པ། སམྦུ་ཊ་ལས། གང་ཕྱིར་ཆོས་རྣམས་དུ་མས་ནི། །ཆུ་བོའི་རྒྱུན་ནི་རྒྱ་མཚོ་ལྟར། །ཐ་དད་ཉིད་ནི་གཅིག་པུ་ཉིད། །མང་པོ་དམིགས་པར་མི་འགྱུར་རོ། །ཞེས་མན་ངག་རིན་སྤུངས་ལས་བཤད་པ་དང༌། དགོངས་གཅིག་གསལ་བྱེད་ལུང་རིགས་སྙིང་པོའི་གཏེར་ལས། བྱང་ཕྱོགས་སོ་བདུན་བདེ་གཤེགས་སྙིང་པོར་ཡོད། །ཅེས་པའི་འགྲེལ་བར། དྲན་པ་ཉེ་བར་བཞག་པ་བཞི་ལ་སོགས་པའི་བྱང་ཕྱོགས་ཀྱི་ཆོས་སོ་བདུན་པོ་ཡང་བདེ་གཤེགས་སྙིང་པོར་གཉིས་སུ་མེད་པར་ཡོད་པ་ཡིན་ཏེ། ཆོས་དབྱིངས་སྤྲོས་བྲལ་འདུས་མ་བྱས་ལ་གཞི་ལམ་འབྲས་གསུམ་དབྱེར་མེད་པའི་གནད་ཀྱིས་སོ། །ཚུལ་འདི་དག་རྒྱུད་བླ་མར་བདེ་གཤེགས་སྙིང་པོ་ལ་རྒྱུ་འབྲས་ཀྱི་ཡོན་ཏན་ལྡན་ཚུལ་གསུངས་པ་དང༌། དཔལ་འཁོར་ལོ་སྡོམ་པར་ལུས་དྲན་པ་ཉེ་བར་བཞག་པ་ནི་མཁའ་འགྲོ་མའོ་ཞེས་སོགས་བྱང་ཕྱོགས་སོ་བདུན་དཀྱིལ་འཁོར་གྱི་ལྷ་སོ་བདུན་དུ་གསུངས་པ་སོགས་དང་དོན་གྱི་གནད་གཅིག་གོ །ཞེས་གསུངས་པས། དེ་ལྟར་ཆོས་ཉིད་ལ་གསལ་སྣང་འཕེལ་བའི་ཁྱད་པར་ལས། སྣང་སྲིད་རྣམ་དག་ཏུ་མཐོང་ཚུལ་ཀྱང༌། ཚོགས་ལམ་དུ་མོས་པའི་ལྷ་སྐུ། སྦྱོར་ལམ་དུ་རླུང་སེམས་ལྷ་སྐུ། མཐོང་ལམ་དུ་འོད་གསལ་ལྷ་སྐུ། བསྒོམ་ལམ་དུ་སློབ་པ་ཟུང་འཇུག་གི་ལྷ་སྐུ། མཐར་ཐུག་མི་སློབ་དུ་ཟུང་འཇུག་ལྷ་སྐུའི་རྣམ་བཞག་མཛད་འདུག་པ་དང༌། བདེ་མཆོག་བསྐྱེད་རིམ་དུ་ལྷ་དང་སྦྱར། རྫོགས་རིམ་རླུང་སེམས་དང་སྦྱར་བས། འབྱུང་བཞི་རླུང་ཟིན་སྟོབས་ཀྱིས་ལུས་ཡངས་ཤིང་ཟོ་མདོག་བདེ་བ་ལུས་དྲན་ཉེ། རླུང་དབུ་མར་ཚུད་པའི་ཚོར་བདེ་ཚོར་བ་དྲན་ཉེ། དེས་སེམས་མི་རྟོག་པར་འགྱུར་བ་སེམས་དྲན་ཉེ། དེས་ཆོས་ཐམས་ཅད་ཡིད་བྱེད་བྲལ་བ་སྐྱེ་བ་ཆོས་དྲན་ཉེ། ལས་རླུང་ཉི་ཁྲི་ཆིག་སྟོང་དྲུག་བརྒྱ་མ་སྐྱེས་པ་མི་བསྐྱེད། བསྐྱེད་པ་སྤོང་བ། ཡེ་ཤེས་རླུང་མ་བསྐྱེད་པ་བསྐྱེད། བསྐྱེད་པ་འཕེལ་བ་སྟེ་ཡང་དག་སྤོང་བ་བཞི། འབྱུང་བཞི་རླུང་ལ་བརྟེན་ནས་རྟོགས་པ་གོང་ནས་གོང་དུ་མྱུར་བ་རྫུ་འཕྲུལ་གྱི་རྐང་པ་བཞི། ཡེ་ཤེས་ཀྱི་རླུང་ལྔ་དབང་དུ་གྱུར་པ་དབང་པོ་ལྔ། ལས་རླུང་ལྔ་འཇོམ་པ་སྟོབས་སུ་རྫོགས་པ་གྱུར་པ་སྟོབས་ལྔ། ཉེར་བཞིའི་ཡུལ་བཞིའི་རླུང་འགགས་པ་ལས་ས་དང་པོའི་རྟོགས་པ་སྐྱེ་བ་ནི་བྱང་ཆུབ་ཡན་ལག་བདུན། ཡུལ་ལྷག་མ་རྣམས་ཐིམ་པ་ལས་ས་བཅུའི་བར་དུ་རྟོགས་པ་སྐྱེ་བ་ནི་འཕགས་ལམ་ཡན་ལག་བརྒྱད་དོ། །

དེ་ལྟར་དུར་ཁྲོད་བརྒྱད་བསྐོར་བ་ཕོ་བྲང་བྱང་ཕྱོགས་སོ་བདུན་སོགས་སངས་རྒྱས་ཀྱི་ཆོས་ཀྱི་རང་བཞིན་རིན་པོ་ཆེ་སྣ་ཚོགས་ལས་གྲུབ་པའི་རྣམ་པར་སྣང་བ། དེའི་དབུས་སུ་འཁོར་ལོ་སྡོམ་པ་མཚན་དཔེས་སྤྲས་ཤིང་འབར་བ། རྣལ་འབྱོར་མ་དང་བསྙོམ་པར་བཞུགས་ཤིང་བདེ་བ་ཆེན་པོ་ཉམས་སུ་མྱོང་བ་ནི་ལོངས་སྐུ། དེ་ལས་དེ་བཞིན་གཤེགས་པ་སོགས་སྤྲོ་བསྡུའི་སྒོ་ནས་འགྲོ་བའི་དོན་མཛད་པ་སྤྲུལ་སྐུ། བདེ་བ་ཆེན་པོ་རྟོག་བྲལ་ཡེ་ཤེས་ཆོས་སྐུ་སྟེ་སྐུ་གསུམ་གྱི་བདག་ཉིད། ཡང་བདེ་ཆེན་ཡེ་ཤེས་ཀྱི་འཁོར་ལོ། ཐུགས། གསུང་། སྐུ། དམ་ཚིག་གི་འཁོར་ལོ་བཅས་ཏེ་ལྔ་ནི་དེ་བཞིན་གཤེགས་པ་ལྔའི་བདག་ཉིད་ཡིན་པའི་ཕྱིར་ཡེ་ཤེས་ལྔའི་བདག་ཉིད་དོ། །ཕྱི་སྤྲུལ་སྐུ། ནང་ཆོས་སྐུ། གསང་བའི་བདག་ཉིད་ལོངས་སྤྱོད་རྫོགས་སྐུ་སྟེ་སྐུ་གསུམ་དབྱེར་མེད་དུ་བསྒོམ་པའི་སྐུ་གསུམ་མངོན་རྟོགས་འདི་བླ་མེད་རྒྱུད་ཀྱི་མཆོག་ཏུ་ཤེས་པར་བྱའོ། །དཔལ་སྤྲུལ་རིན་པོ་ཆེས། འདི་ནི་སྟོང་ཉིད་སྙིང་རྗེའི་སྙིང་པོ་ཅན་གྱིས་འཕེན་པས་སྤྲུལ་པའི་ལྷ་སྐུ་ཞལ་ཕྱག་ཅན་གྱི་རྣམ་པར་བཞེངས་ནས་ཕྲིན་ལས་རྣམ་པ་བཞིས་གཞན་ཕན་སྒྲུབ་པ་ནི་ཚོགས་གཉིས་ཟུང་དུ་འཇུག་པའི་ཐེག་ཆེན་གྱི་ལམ་མ་ནོར་བ་ཡིན་ཞིང་ཞེས་དང༌། སྙོང་ཉིད་སྙིང་རྗེའི་རྩི་དང་མ་བྲལ་བས་བསྐྱེད་རིམ་རང་རྒྱུད་དུ་གོལ་མི་སྲིད་ཅིང་། ལམ་ངེས་རྫོགས་ལྟར་བསྒོམ་ནས་དེ་ཉིད་ལ་བརྟན་པ་ཐོབ་པར་བྱས་ན། བསྐྱེད་རྫོགས་ཟུང་འཇུག་ཏུ་འགྱུར་ཞིང༌། སློབ་དཔོན་སངས་རྒྱས་ཡེ་ཤེས་ཞབས་ཀྱིས་བཞེད་པའི་ཟབ་གསལ་གཉིས་མེད་ཀྱི་རྫོགས་རིམ་མཚན་བཅས་པ་རྒྱུད་ལ་སྐྱེ། དེ་ན་ཡེ་ཤེས་ཞབས་ཀྱིས་བསྐྱེད་རིམ་ལ་རྫོགས་རིམ་གྱི་རྒྱས་བཏབ་ནས་བསྒོམ་པར་བཞེད་པ་ལ་སྔ་མ་དག་དགོངས་པ་མ་ལོན་ཞེས་གསུངས་པ་ཡང་སྔ་འགྱུར་པའི་ཆོས་སྐད་ཐུན་མོང་མ་ཡིན་པ་དང་མཐུན་ཞེས་གསུངས་སོ། །

དཀྱིལ་འཁོར་ཞེས་པ། རྟེན་གཞལ་ཡས་ཁང་ནི་སྣང་བ་དང་སྟོང་པ་གཉིས་སུ་མེད་པས་ཆོས་ཐམས་ཅད་མཉམ་པ་ཉིད་དུ་འགྱུར་པ་ལ་བརྗོད་དེ། ངེས་བརྗོད་ལས། སྒོ་བཞི་ནི་རྣམ་པར་ཐར་པའི་སྒོ་བཞིའོ། །ཞེས་པས་སྟོང་ཉིད་དང༌། མཚན་མ་མེད་པ་སྨོན་པ་མེད་པ། མངོན་པར་འདུ་བྱ་བ་མེད་པའོ། །དཀྱིལ་ནི་མཐའ་ཐམས་ཅད་དང་བྲལ་བ་སྟེ། དཔལ་ཧེ་རུ་ཀ་ཞེས་བྱ་བ་གཉིས་སུ་མེད་པའི་ཡེ་ཤེས་དེ་ཉིད་ལ་བརྗོད། འཁོར་ནི་སེམས་ལས་བྱུང་བའི་བྱང་ཆུབ་ཕྱོགས་ཆོས་སོ་བདུན་ལྷ་ཡི་དལ་དུ་མཐོང་བའོ། །དེ་ལྟར་རྟེན་དང་རྟེན་པའི་དཀྱིལ་འཁོར་སྣང་སྟོང་གཉིས་སུ་མེད་པར་རྟོགས་པ་ལ། ཆོས་སྐུ་བདེ་མཆོག་འཁོར་ལོ་ཞེས་བརྗོད་དོ། །སྡོམ་འབྱུང་ལས། རྣམ་ཀུན་གཅིག་པའི་བདེ་མཆོག་ནི། །རང་བྱུང་ལྷན་ཅིག་སྐྱེས་ཞེས་བརྗོད། །རྣམ་ཀུན་མཆོག་ལྡན་ཆོས་ཉིད་ནི། །དེ་ཉིད་དལ་ལ་ཤེས་པར་བྱ། །ཞེས་སོགས་ཀྱི་ལུང་དང་བཅས་རྔོག་གིས་བདེ་མཆོག་དཀའ་འགྲེལ་ལས་གསུངས་སོ། །

དེ་ལྟར་དམ་ཚིག་སེམས་དཔའ་བསྐྱེད་པའི་དགོས་པ་ནི། རྣམ་དག་ངོ་སྤྲོད་པ་དང༌། ལྷ་ལ་དངོས་པོར་ཞེས་པ་སྤོང་བ་དང༌། སེམས་ཆོས་སྐུའི་དལ་དུ་རྟོགས་པར་བྱེད་པའོ། །ཞེས་དང༌། ཐ་མལ་དུ་འཛིན་པ་སྤོང༌། བསོད་ནམས་དང་ཡེ་ཤེས་ཀྱི་ཚོགས་རྫོགས། ཟབ་མོའི་དོན་རྟོགས་ཤིང་ཁོང་དུ་ཆུད། ཚེ་འདི་ཉིད་དུ་རྫོགས་པའི་བྱང་ཆུབ་དུ་འཚང་རྒྱ། ཞེས་རྔོག་པའི་ཡིག་ཆར་གསུངས་ལ། ཇོ་བོ་རྗེ་ཡིས། ཧེ་རུ་ཀའི་ལྷ་ཚོགས་རྣམས་ཆོས་སྐུའི་རང་བཞིན་དུ་བསྟན་པ་དང༌། ལྷར་ཞེན་པ་ལྡོག་པ་དང༌། བདེ་སྟོང་གཉིས་མེད་དུ་མཚོན་པ། ཐེག་ཆེན་དང་ལམ་གཅིག་ཏུ་ཤེས་པའི་ཕྱིར། གསུངས་སོ། །

**༤ རྫོགས་བྱེད་ཀྱི་ཡན་ལག་དང་གོ་བསྒོ་བ།**

བཞི་པ་རྫོགས་བྱེད་ཀྱི་ཡན་ལག་དང་གོ་བསྒོ་བ་ལ། གཙོ་འཁོར་ཐམས་ཅད་ཀྱི་སྤྱི་བོར་སོགས་འདོན་ཆའི་ཚིག་ལྟར་བསྒོམ་པ་ནི། ངེས་བརྗོད་ལས། ཨོཾ་ནི་སྐུ་ཡི་རྡོ་རྗེ་སྟེ། །ཨཱ་ནི་གསུང་དུ་གྱུར་པ་ཡིན། །ཧཱུྂ་ནི་ཐུགས་ཀྱི་རྡོ་རྗེ་སྟེ། །རྡོ་རྗེ་པདྨ་འཁོར་ལོའི་དབུས། །ཞེས་རྣམ་སྣང༌། འོད་དཔག་མེད། མི་བསྐྱོད་པའི་ངོ་བོར་སྐུ་གསུང་ཐུགས་ཀྱི་རྡོ་རྗེས་རྒྱས་གདབ་ནས་བྱིན་གྱིས་བརླབས་པའོ། །

དགོས་པ་ནི། ཐ་མལ་གྱི་ལུས་ངག་ཡིད་གསུམ་དག གཞན་གྱིས་མནན་པ་དང་བཅིང་བར་མི་ནུས། དེ་བཞིན་གཤེགས་པ་ཐམས་ཅད་ཀྱི་སྐུ་གསུང་ཐུགས་རྡོ་རྗེའི་རང་བཞིན་དུ་འགྱུར་ཞིང་དངོས་གྲུབ་ཐོབ་པའི་དགོས་པ་ཡོད་པར་རྔོག་གི་ཡིག་ཆར་གསུངས་སོ། །

གོ་ཆ་བསྒོ་བ་ནི། བཅོམ་ལྡན་འདས་ཀྱི་སྙིང་གར་ཨོཾ་ཧ་སོགས་འདོན་ཟིན་ལྟར་བསྐྱེད་པ། ངེས་བརྗོད་ལས། ཨོཾ་ཧ་ནི་དཀར་པོ་རྡོ་རྗེ་སེམས་པ་སྙིང་ཁ། ནི་མ་ཧི་ནི་རྣམ་སྣང་སེར་པོ་མགོ །སྤྱི་གཙུག་པདྨ་གར་དབང་སྭཱ་ཧ་ཧུ་དམར་པོ། ཕྲག་པར་དཔལ་ཧེ་རུ་ཀ་བཽ་ཥྚ་ཧེ་ནག་པོ། མིག་ལ་ཧཱུྂ་ཧཱུྂ་ཧོ་དམར་སེར་རྡོ་རྗེ་ཉི་མའོ། །ཡན་ལག་ཀུན་ལ་རྟ་མགྲིན་ངོ་བོ་ཕཊ་ཧཾ་ལྗང་གུ། ཡུམ་གྱི་ལྟེ་བར་ཨོཾ་བཾ་ཕག་མོ་དམར་མོ། སྙིང་ཁར་གཤིན་རྗེ་མ་ཧཾ་ཡཾ་སྔོན་མོ། ཁར་རྨོང་བྱེད་མ་ཧྲིཾ་མཾ་དཀར་མོ། མགོ་བོར་ཧྲིཾ་ཧྲིཾ་སེར་པོ་བསོད་བྱེད་མ། སྤྱི་གཙུག་ཧཱུྂ་ཧཱུྂ་ལྗང་ཁུ་སྐྲག་བྱེད་མ། ཡན་ལག་ཐམས་ཅད་ཙཎྚ་ཀའི་ངོ་བོ་ཕཊ་ཕཊ་དུད་ཁའོ། །ཞེས་པ་འདིར་ལྷ་སྔགས་ངོ་བོ་གཅིག་པས་ན་ལྷ་ཡི་སྐུ་མདོག་ཕྱག་མཚན་བསྒོམ་མི་དགོས་ཏེ། སྡོམ་འབྱུང་ལས། སྔགས་ནི་རྣལ་འབྱོར་མ་ཡི་གཟུགས། །རྣལ་འབྱོར་མ་ཡང་སྔགས་ཀྱི་གཟུགས། །གལ་ཏེ་དངོས་གྲུབ་མཆོག་འདོད་པས། །དེ་ལ་ཐ་དད་མི་བཏག་གོ །ཞེས་གསུངས། དེ་རྣམས་གནས་སོ་སོར་དཔེར་ན་ཤ་ལྤགས་ཀྱི་མཚམས་ལྟ་བུར་བསྒོམ་དགོས་ཤིང༌། སློབ་དཔོན་བཱིར་བཛྲའི་མངོན་རྟོགས་དཀའ་འགྲེལ་དུ། རྒྱ་དང་རྒྱ་ཡི་འབུར་བཞིན་དུ་ཤེས་པར་བྱའོ་ཞེས་གསུངས། སྔགས་ཚར་གཉིས་རེ་ཁ་སྤྲད་པའི་རྣམ་པ་ཅན་མཐེ་བོང་ཙམ་དུ་དགོས་པར་གསུངས། དེའང༌ཡན་ལག་ཐམས་ཅད་ཟེར་བ། དཔུང་མགོ་གཉིས་དང་བར་ལྷུ་གཉིས། དཔྱི་གཉིས་པུས་མོ་གཉིས་ཏེ་ཚིག་ཆེན་དུ་བཀོད་ནས་འོད་ཀྱིས་ལུས་ཁྱབ་པར་བྱེད་པའོ། །

དགོས་པ་ནི། ཏིང་ངེ་འཛིན་བརྟན་པ། ཕྱི་ནང་གི་བར་ཆད་ཀྱིས་མི་ཚུགས། ཟབ་མོའི་དོན་ཁུང་དུ་ཆུད། ཕུང་ཁམས་སྐྱེ་མཆེད་ཐམས་ཅད་ལྷ་དང་ལྷ་མོར་བསྟན་པའོ། །

**༥ ཡེ་ཤེས་པ་བསྟིམ་ཞིང་དབང་བསྐུར་བ།**

ལྔ་པ་ཡེ་ཤེས་པ་བསྟིམ་ཞིང་དབང་བསྐུར་བ་ནི། སྒྲུབ་ཐབས་ཀྱི་གཞུང་དུ་གསལ་བ་ལྟར། སྙིང་ཁར་ཉི་མ་ལ་གནས་པའི་ཧཱུྂ་གིས་འོད་ཟེར་གྱིས་ཡེ་ཤེས་པ་ཕྱོགས་བཅུ་ན་བཞུགས་པའི་དཔའ་བོ་དང་རྣལ་འབྱོར་མའི་ཚོགས་དབང་ལྷ་དང་བཅས་སྤྱན་དྲངས་ལ། ཕཻཾ་སྒྲ་དང་བཅས་ཕྱག་རྒྱ་བཞིས་མདུན་མཁར་འབྱོན་པར་ངེས་ཏེ། ལུ་ཧི་པས། སྔགས་དང་ཕྱག་རྒྱའི་སྦྱོར་ལྡན་པས། །ཡེ་ཤེས་འཁོར་ལོའི་རྣམ་པར་བསམ། །ཞེས་གསུངས་སོ། །ཕཻཾ་ཞེས་འབར་བའི་ཕྱག་རྒྱས་སྐོར་བ་དེ་ལ། སྡོམ་འབྱུང་ལས། མཛུབ་མོ་མདུད་བྱས་གུང་མོ་ངེས་པར་སྦྱར། །མཐེ་བོང་རྡོ་རྗེ་བརྟན་པར་རབ་ཏུ་སྦྱར། །དེ་ནས་དཔྲལ་བའི་དབུས་སུ་རབ་བཞག་ནས། །བསྐོར་ཞིང་བསྐོར་བས་ཀུན་ཏུ་བསྐོར་བར་བྱ། །རྐང་པ་མནན་ཅིང་སྟེང་དུ་བལྟ། །གྱེན་དུ་ཕཻཾ་གྱི་སྒྲ་སྒྲོགས་ཤིང་། །ཕྱོགས་བཅུའི་འཇིག་རྟེན་ཁམས་བཞུགས་པའི། །དཔའ་བོ་རྣལ་འབྱོར་མ་རྣམས་བཀུག །ཅེས་གསུངས་པ་དང་། རྔོག་པའི་བདེ་མཆོག་དཀའ་འགྲེལ་ལས། མཛུབ་མོ་གཉིས་ནང་དུ་མདུད། གུང་མོ་གཉིས་བརྐྱང་སྟེ་རྩེ་སྤྲད་ནས་སྦྱར། མཐེ་བོང་གཉིས་སྦྱར། སོར་མོ་ལྷག་མ་རྣམས་འབར་བའི་ཚུལ་བྱས་པའི་ཕྱག་རྒྱ་དཔྲལ་བའི་དབུས་སུ་བཞག་པས་གཡོན་བསྐོར་དུ་བསྒྱུར། མིག་གྱེན་དུ་ཕྱག་རྒྱའི་སྟེང་དུ་ལྟ་བ་དང་བཅས། གདོང་བསྒྱུར། རྐང་པ་གཡས་པས་གཡོན་པའི་བོལ་གོང་མནན་ལ། རྐང་པའི་ཕྱག་རྒྱ། མིག་གི་ཕྱག་རྒྱ། ངག་གི་ཕྱག་རྒྱ། ལག་པའི་ཕྱག་རྒྱ་སྟེ་ཕྱག་རྒྱ་བཞིས་མགྲོན་འགུག་པར་བཤད། ཁྲི་པའི་རྣམ་བཤད་དུ་ཕཻཾ་ཞེས་འབར་བའི་ཕྱག་རྒྱ་དཔྲལ་བར་གཡོན་དང་གཡས་སུ་བསྐོར་ཏེ་གསུངས་འདུག་ཀྱང༌། རྒྱུད་ཀྱི་འགྲེལ་བ་ལྟར་འབར་བའི་ཕྱག་རྒྱ་དཔྲལ་བར་བཞག་ལ་གཡོན་དུ་བསྐོར་བ་ལས་གཡས་སུ་བསྐོར་མི་དགོས་པར་སེམས་སོ། །

ཕྱག་རྒྱ་བཞི་ཡི་མཚོན་དོན་ནི། སློབ་དཔོན་དཔའ་བོས་རྡོ་རྗེ་ཀུན་སྤྱོད་འགྲེལ་བར་བཤད་པ་དེ་ཁྲི་པས་གསལ་ཁ་གཏོད་པ་ལྟར་ན། མཛུབ་མོ་མདུད་པ་ནི། ཐབས་ལམ་དང་སྦྱར་ན། གཞན་ལུས་སྐབས་སུ་ལས་ཀྱི་ཕྱག་རྒྱ་ཐབས་ཤེས་འཁྱུད་པའམ་འདུ་འབྲལ་མེད་པའི་བརྡ། གྲོལ་ལམ་པས་རླུང་རྒྱུ་བ་བཀག་ནས་བཟུང་བ། དོན་དམ་པར་ཟུང་འཇུག་དཔེ་ཡི་ལྷན་སྐྱེས་ཡེ་ཤེས་མཚོན་པས་རྟག་ཆད་ལས་འདས་པར་མཚོན་པའོ། །

གུང་མོ་སྦྱར་བ་ནི། གཞན་ལུས་སྐབས་སུ་མཁའ་གསང་རྡོ་རྗེ་པདྨ་མཉམ་སྦྱོར་གྱིས་རོལ་བའི་བརྡ། གྲོལ་ལམ་པར་ལས་རླུང་དབུ་མར་འཛུད་པ། དོན་དམ་པར་རླུང་སེམས་དབུ་མར་ཚུད་པས་རྟོག་ཚོགས་ཡེ་ཤེས་དབྱིངས་སུ་ཡལ་བར་མཚོན་པའོ། །

ལྷག་མ་གསུམ་འབར་བའི་ཚུལ་ནི། ཐོག་མར་ཨ་ཝ་དྷུ་ཏིའི་སྒོ་སྤྲད་པ། བར་དུ་ལྟེ་བ་དྷུ་ཏིར་སྦྱར་བ། ཐ་མ་སོར་རྟོག་ཡེ་ཤེས་ཀྱི་རང་བཞིན།

མཐེ་བོང་རྡོ་རྗེ་བརྟན་པ་སྦྱར་ཞིང་དཔྲལ་བར་བཞག་པ་ནི། ཆགས་ལམ་པར་ནམ་མཁའི་རྩ་སྤྲད་པ། གྲོལ་ལམ་པར་དྷུ་ཏིའི་སྤྱི་གཙུག་ཏུ་དམིགས་པ། ལྷག་པར་བདེ་ཆེན་ཆོས་དབྱིངས་སུ་འཇོག་པའོ། །

བསྒྱུར་ཞིང་བསྐོར་བ་ནི། དང་པོ་ཧཱུྃ་ཕཊ་བསྐྱེད་པས་བྱིན་གྱིས་བརླབས་པ། གཉིས་པ་གཡས་གཡོན་སྲུབ་ཐག་གིས་སྲུབ་པ། གསུམ་པ་ཐོས་བསམ་བསྒོམ་གསུམ་གྱིས་སྦྱོང་བའོ། །

རྐང་པ་མནན་པ་དང་པོས། བཤང་བའི་རླུང་དགག་པ། གཉིས་པ་གྱེན་དུ་འདྲེན་པ། གསུམ་པས་མཐའ་གཉིས་དགག་པ་ལྷན་སྐྱེས་བདེ་ཆེན་ཉམས་སུ་མྱོང་བའོ། །

སྟེང་དུ་ལྟ་བ་ནི། དང་པོས་འཁོར་ལོ་བཞིར་དམིགས་པ། གཉིས་པས་དགའ་བཞི་ངོས་བཟུང་བ། གསུམ་པས་ལམ་ལྔ་དང་འབྲེལ་བའི་ཟག་བྲལ་ཡེ་ཤེས་བདེ་བ་ཆེན་པོར་སྦྱོར་བའོ། །

གྱེན་དུ་ཕཻཾ་སྒྲ་ནི། དང་པོས། གཏུམ་མོའི་མེ་སྦར་བ། གཉིས་པས་བདེ་སྟོང་ལྷན་སྐྱེས་སྦར་བ། གསུམ་པས་འཁོར་ལོའི་རྩ་མདུད་གྲོལ་ནས་གསུང་རབ་ཡན་ལག་བཅུ་གཉིས་ཀྱིས་གཞན་དོན་བྱེད་པའོ། །

ཕྱོགས་བཅུའི་དཔའ་བོ་མཁའ་འགྲོ་འགུགས་པ་ནི། དང་པོས་བདེ་ཆེན་འཁོར་ལོའི་རྩ་འཁོར་སོ་གཉིས་ནས་བྱང་སེམས་སྤྱན་འདྲེན་པ། གཉིས་པས་རང་རྒྱུད་རྫོགས་པའི་ཡེ་ཤེས་སེམས་དཔའ་འགུགས་པ། གསུམ་པས་བདག་གཞན་ཐ་དད་གྱི་རྟོག་བྲལ་རོ་མཉམ་ཆེན་པོར་ཟུང་འཇུག་བདེ་བ་ཆེན་པོར་དག་པ་དང་མཉམ་པར་རྫོགས་པའོ། །འདིར་སྤྱན་འདྲེན་པའི་ཡེ་ཤེས་པའི་ཕཻཾ་སྒྲའི་འབར་བའི་ཕྱག་རྒྱ་གོང་འོག་ཐམས་ཅད་འདི་ཡིན་པར་ཤེས་པར་བྱའོ། །

མཆོད་པས་མཉེས་པར་བྱེད་པ་ལ་རང་གི་ཐུགས་ལས་མཆོད་ལྷ་སྤྲོས་པའི་སྤྲུལ་པའི་ལྷ་མོས་པི་ཝཾ་སོགས་མཆོད་རྫས་ཐོགས་པའི་དམིགས་པ་སོགས་གོང་དུ་བཤད་ཟིན་པ་ལྟར་རིག་མ་བཅུ་དྲུག་གི་རྫས་སྔགས་དང་ཕྱག་རྒྱ་ཏིང་འཛིན་གྱིས་མཆོད། དྲིལ་བུ་པས་ཛཿཧཱུྂ་བཾ་ཧོ་ཞེས་བྱ་བས། འགུགས་དང་བཞུགས་དང་བཅིང་དང་མཉེས། །ཞེས་གསུངས་པ་ལྟར་ཛཿཡིས་བྱམས་པས་སྤྱན་འདྲེན་པ་ལྕགས་ཀྱུའི་ཕྱག་རྒྱས་འགུགས། ཧཱུྂ་གིས་སྙིང་རྗེ་ཞགས་པའི་རྒྱ་ཡིས་སྤྱི་བོར་བཞུགས་པར་བསམ། བཾ་གྱིས་དགའ་བ་ལྕགས་སྒྲོགས་རྒྱ་ཡིས་གཉིས་སུ་མེད་པར་བསྟིམས་པས་བཅིང༌། ཧོ་ཡིས་དགྱེས་པ་ཆེན་པོའི་བཏང་བསྙོམ་དྲིལ་བུའི་རྒྱ་ཡིས་རོ་མཉམ་ཆེན་པོར་གྱུར་པར་བསམ་ལ་དབང་ལྷ་མ་གཏོགས་པའི་ཡེ་ཤེས་པ་དམ་ཚིག་པ་ལ་བསྟིམ། ཡེ་ཤེས་པ་བསྟིམ་པའི་ཕྱག་རྒྱ་གཉིས་བསྣོན་ནས་དཔུང་ཐད་སེ་གོལ་གདབ་པ་ནི། རྒྱུད་སངས་རྒྱས་མཉམ་སྦྱོར་ལས། རྡོ་རྗེ་སེམས་པའི་སྦྱོར་བ་ཡིས། །དཔུང་པ་གཉིས་ཀྱི་རྡོ་རྗེ་བཅིང༌། །རྡོ་རྗེ་སེ་གོལ་གདབས་པ་ཡིས། །སངས་རྒྱས་ཐམས་ཅད་འདུ་མཛད་ན། །གཞན་རྣམས་ཐམས་ཅད་སྨོས་ཅི་དགོས། །ཞེས་གསུངས། པདྨ་དགྱེས་པའི་གར་དང་བཅས་ཞེས་པ་རྣམ་ལྔ་འདོད་སྐོར་ལ། ཨ་བྷ་ཡས། སྤྱི་བོ་དཔྲལ་བར་གཡས་གཡོན་དང་། ལྟེ་བར་སྙིང་ག་ལྔ་བཤད་ཀྱང་། ཆོས་དཔལ་བཟང་པོ་སོགས་ཀྱིས་སྙིང་གར་གཅིག གཡོན་དུ་གཅིག སྙིང་གར་གཅིག གཡས་སུ་གཅིག སྙིང་གར་གཅིག་མཐར་འཁྱུད་རྒྱ། ཨོཾ་ཡོ་ག་ཤུདྡྷ་སོགས་སྔགས་དང་སྦྲགས་པ་སྟེ། ལྷ་རྣམས་ཟག་མེད་ཀྱི་བདེ་བར་བཞུགས་པར་བྱ་སྟེ། ཡེ་ཤེས་སྒྲོན་མེའི་རྒྱུད་ལས། རྒྱལ་བའི་ཡེ་ཤེས་འཁོར་ལོ་ནི། །དམ་ཚིག་འཁོར་ལོའི་སྐུ་རུ་བཞུགས། །སངས་རྒྱས་བྱང་ཆུབ་སེམས་དཔའ་ཉིད། །ཐོབ་པར་འགྱུར་གྱི་གཞན་དུ་མིན། །ཞེས་གསུངས་སོ། །དེ་ཡང༌། སྤྱན་དྲངས་པའི་ཡེ་ཤེས་དཀྱིལ་འཁོར་ལྷ་ལྔའི་རྣམ་པ་དང༌། ཕྱོགས་བཅུར་བཞུགས་པའི་དཔའ་བོ་རྣལ་འབྱོར་མ་རྣམས་དང༌། དབང་ལྷ་རྒྱལ་བ་སྲས་དང་བཅས་པ་ཐམས་ཅད་དཔལ་འཁོར་ལོ་སྡོམ་པ་ལྷ་སོ་བདུན་གྱི་རྣམ་པར་སྤྱན་དྲངས་ཞེས་བདེ་མཆོག་ལྷ་ལྔའི་རྣམ་བཤད་བསྡུད་འགྲེལ་འདོད་བུམ་ལས་གསུངས་སོ། །

ཡེ་ཤེས་པ་བཅུག་པའི་དགོས་པ་ནི། དེ་བཞིན་གཤེགས་པ་ཐམས་ཅད་བདག་ཉིད་གཅིག་པ་དང་ལྷག་པར་མོས་པས་མཉམ་པ་ཉིད་དུ་ཡིད་ཆེས་པའི་དོན་དུ་མན་ངག་སྙེ་མར་བཤད་ལ། ཇོ་བོ་རྗེས་བདག་དང་ཡེ་ཤེས་པ་ཐ་དད་དུ་རྟོག་པ་འགོག་པ་དང༌། དབྱེར་མེད་དུ་ང་རྒྱལ་བརྟན་པ་དང་བྱིན་རླབས་པའི་དོན་ཡིན་པར་གསུངས་སོ། །དེ་ཡང་ཐ་མལ་གྱི་འཁྲུལ་སྣང་ལྡོག་པའི་ཕྱིར་བསྐྱེད་རིམ་སྟེ། བསྐྱེད་རིམ་གྱི་ང་རྒྱལ་བརྟན་པས་ཐ་མལ་གྱི་ངར་འཛིན་གཞོམ་པར་འགྱུར་བས་ན། ཨོཾ་ཡོ་ག་ཤུདྡྷ་སོགས་བརྗོད་པས་རྣམ་ལྔ་འདོད་བསྐོར་གྱི་རྒྱ་དང་བཅས་འཁྱུད་ཚུལ་བྱས་ལ། སྔགས་དོན་བཞིན་དག་པའི་རྣལ་འབྱོར་གྱིས་ཆོས་ཐམས་ཅད་ཀྱི་རྣལ་འབྱོར་དུ་དག་པ་ངའོ་བདག་གོ །ཞེས་ལྷར་སྣང་དེ་ཡང་། ཐོག་མ་མེད་པ་སྤྲོས་མེད་བདག །དེ་བཞིན་ཉིད་དུ་དག་པའི་བདག །ཞེས་མཚན་བརྗོད་ནས་གསུངས་པ་ལྟར་སྣང་སྟོང་དག་མཉམ་ཆེན་པོའི་དོན་ལ་བཞག་གོ །

དབང་བསྐུར་བ་ནི། ཆུ་དབང་བསྐུར་བ་མི་བསྐྱོད་པའི་ཡན་ལག་ཡིན་ཏེ། ཅི་ཡི་ཕྱིར་ཞེ་ན། ཆུ་དབང་མི་བསྐྱོད་པའི་ངོ་བོ་ཡིན་པའི་ཕྱིར་རོ། །ཡེ་ཤེས་པ་དང་ལྷན་ཅིག་སྤྱན་དྲངས་པའི་དབང་ལྷ་མདུན་མཁར་བཞུགས་པ་ལ་ཉེར་སྤྱོད་དང་རིག་མ་བཅུ་དྲུག་གི་མཆོད་པ་ཆོ་གའི་ཚིག་ཟིན་ལྟར་ལ། དགྱེས་རྡོར་རྒྱུད་ལས། དེ་བཞིན་གཤེགས་པ་ལྔ་ཡི་བདག་ཉིད་ཀྱི་བདུད་རྩིས་དབང་བསྐུར་བྱའོ། །ཞེས་གསུངས་པ་ལྟར། དེ་བཞིན་གཤེགས་པ་ཐམས་ཅད་ཀྱི་བདག་ལ་མངོན་པར་དབང་བསྐུར་དུ་གསོལ། ཞེས་གསོལ་བ་བཏབ་པས་ཁཱ་གདོང་མ་སོགས་སྒོ་མཚམས་མ་བརྒྱད་ཀྱིས་བགེགས་བསྐྲད། འཁོར་ལོ་གསུམ་གྱི་དཔའ་བོ་ཉེར་བཞིས་ཤིས་པ་བརྗོད། དཔའ་མོ་ཉེར་བཞིས་རྡོ་རྗེའི་གླུ་ལེན། གཙོ་བོའི་དབང་བསྐུར་བའི་དགོངས་པ་མཛད། སྤྱན་མ་སོགས་ཡུམ་བཞི་དང་རྡོ་རྗེ་ཕག་མོ་བཅས་པས་རིན་པོ་ཆེའི་བུམ་པ་བདུད་རྩིས་གང་བ་བསྣམ་ནས། ཇི་ལྟར་བལྟམ་པ་སོགས་ཀྱིས། བདུད་རྩིའི་རྒྱུན་གྱིས་དབང་བསྐུར་བས། ལུས་ཀྱི་ཕྱི་ནང་ཐམས་ཅད་ཁྱབ་སྟེ་ཐ་མལ་དུ་འཛིན་པའི་དྲི་མ་དག་ནས་སྣང་སྟོང་ལྷའི་སྐུར་བརྟན་པར་བྱ་བ་ནི་བུམ་དབང་ངོ་། །སྙིང་པོའི་རྣལ་འབྱོར་མ་བཞི་ཕག་མོ་ལ་ཐིམ་ནས་དེ་དང་བདེ་མཆོག་སྦྱོར་བའི་སྦྱོར་མཚམས་ནས་བྱང་སེམས་ཀྱི་ཐིག་ལེ་དཀར་དམར་ཨ་ལི་ཀ་ལིའི་རྣམ་པར་བྱོན་ནས་ལྗགས་ཀྱི་སྟེང་ནས་རྩ་གནས་ཐམས་ཅད་ཁྱབ་པས་བདེ་སྟོང་གཉིས་སུ་མེད་པར་བསྒོམ་པ་གསང་དབང༌། ཐུགས་ཀ་ནས་ཡེ་ཤེས་ལྔ་ཡི་འོད་ཟེར་ཁ་དོག་ལྔར་བྱོན་སྟེ་སྙིང་གར་སེམས་དང་དབྱེར་མེད་ཁྱབ་སྟེ་ཉོན་མོངས་ལྔར་འཛིན་པའི་དྲི་མ་དག་ནས་ཡེ་ཤེས་ལྔར་ཤེས་པར་བྱ་བ་ནི་དབང་གསུམ་པ། དེ་ཐམས་ཅད་བདག་ཉིད་ལ་ཐིམ་པས་སེམས་དང་ལུས་དང་སྣང་བའི་འཛིན་པ་ཐམས་ཅད་དག་སྟེ་བསམ་མི་ཁྱབ་པའི་ཕྱག་རྒྱ་ཆེན་པོ་རྟོགས་པར་བྱ་བ་ནི་དབང་བཞི་པ་སྟེ། ངེས་བརྗོད་ལས། མདུན་དུ་ཡེ་ཤེས་དམ་ཚིག་གི །དལ་ལ་མཆོག་ནི་མཐོང་བ་ནས། །མངོན་བརྗོད་དམ་ཚིག་དེ་བཞིན་མཆོག །རིམ་པ་བཞིན་དུ་དབང་ཡང་བསྐུར། །ཞེས་གསུངས་སོ། །ཞེས་རྔོག་པའི་དཀའ་འགྲེལ་ལས་བཤད་དོ། །

དབང་བསྐུར་ནི་གཞུང་ཕལ་ཆེ་བར་ཆུ་དབང་ཙམ་ལས་མ་གསུངས་ཀྱང༌། མཚོ་སྐྱེས་དང་ཇོ་བོ་རྗེས་དབང་བཞི་བསྐུར་བའང་བཤད། རྔོག་པའི་ཡིག་ཆར་དེ་དང་མཐུན་པར་གསུངས་ལ། དཔལ་འཇམ་མགོན་ཆོས་ཀྱི་གྲགས་པས་ལྔ་ལྡན་འཁྲུལ་མེད་སྙིང་པོར། སྐབས་འདིར་དབང་བཞི་བསྐུར་བར་མཛད་པ་མ་ཟད། དབང་བཞིའི་ཆུ་བོ་མ་ནུབ་ཅེས་སྐུ་བཞི་ཡེ་ཤེས་ལྔ་ཡི་རྟེན་འབྲེལ་སྒྲིག་པའི་ཐབས་རྨད་དུ་བྱུང་བ་ཡིན་པས་གལ་ཆེའོ། །ཞེས་གསུངས་སོ། །ཁ་ཅིག་བསྐྱེད་རིམ་ཁོ་ན་བསྒོམ་པ་ལ་ནི་འདིར་བུམ་དབང་ཙམ་གྱིས་རུང་ལ། རྫོགས་རིམ་དང་འབྲེལ་ན་ནི་དབང་བཞི་ག་དགོས་པར་བཞེད་ཀྱང་མ་ངེས་སོ་ཞེས་འཇམ་མགོན་ཡོན་ཏན་རྒྱ་མཚོས་གསུངས་སོ། །

དགོས་པ་ནི། རྔོག་པས། སྒོ་གསུམ་གྱི་དྲི་མ་དག །བཟླས་བསྒོམ་ཀྱི་ནུས་མཐུ་གྲུབ། དམ་བསྡོམ་གྱི་དྲི་མ་སྐོང༌། ཁམས་བྱང་སེམས་ཉམས་པ་སེལ། བགེགས་དང་ཐེག་དམན་སེལ། ལས་བཞི་སྒྲུབ་པ་ལ་དབང༌། མ་འོངས་པར་སངས་རྒྱས་སུ་དབང་བསྐུར་བའི་དགོས་པ་ཁྱད་པར་ཅན་དུ་བཤད་ལ། ཇོ་བོ་རྗེས་ཀྱང་དེ་བཞིན་གསུངས་སོ། །ཆུ་ལྷག་སྤྱི་བོར་འཁྱིལ་བ་ལས་བཅོམ་ལྡན་འདས་མི་བསྐྱོད་པ་སྟེ་རྒྱུ་རྣམ་ཤེས་ཀྱི་ཕུང་པོ་ལ་འབྲས་བུའི་མི་བསྐྱོད་པས་རྒྱས་བཏབ། སྟོང་ཉིད་ཆོས་སྐུ་ཕག་མོ་ལ་གཟུགས་ཕུང་རྣམ་སྣང་སྟེ་ཆོས་སྐུ་ལ་གཟུགས་སྐུའི་རྒྱས་འདེབས། མཁའ་འགྲོ་མ་བཞི་ལ་རིན་འབྱུང་སྟེ། རིགས་སུ་ངེས་པའི་ཕྱིར་ཡིན་པར་ཁྲི་པའི་རྣམ་བཤད་ལས་གསུངས། དེ་རྗེས་དབང་ལྷ་རྣམས་ཉིད་ལ་བསྟིམ་པ་མངོན་བརྗོད་ཀྱི་དགོངས་པར་ཇོ་བོ་རྗེ་ཡིས་གསུངས་ལ།

རྒྱས་འདེབས་ཀྱི་དགོས་པ་ནི་མཆོག་ཐུན་དངོས་གྲུབ་སྒྲུབ་པར་རིགས་མི་འཆོལ་བར་བསྒོམ་དགོས་པའི་ཆེད་དུ་སྟེ། བརྟག་གཉིས་ལས། ཕྱག་རྒྱ་རྟགས་དང་མཚན་མ་སྟེ། །འདིས་ནི་རིགས་ནི་མཚོན་པར་བྱ། །རིགས་འཆོལ་བསྒོམ་པའི་སྦྱོར་བ་ལས། །དངོས་གྲུབ་མེད་ཅིང་སྒྲུབ་པའང་མེད། །ཅེས་སོ། །དེས་ན་གང་གིས་ཡོངས་སུ་འཛིན་པ་པོ་ནི་རིགས་བདག་དང་དེ་ཡོངས་སུ་བཟུང་བ་ནི་རིགས་ཡིན་ཏེ། རྒྱུད་རྡོ་རྗེ་རྩེ་མོ་ལས། མགོན་དེས་ཡོངས་སུ་བཟུང་བ་ནི། །དེ་ཡི་རིགས་ཀྱི་དཀྱིལ་འཁོར་རོ། །ཞེས་གསུངས་པའི་ཕྱིར་རོ། །

**༦ མཆོད་ཅིང་བསྟོད་པ།**

དྲུག་པ་མཆོད་ཅིང་བསྟོད་པ་ནི། མཆོད་པ་དོན་གྲུབ་ཀྱི་ཡན་ལག་སྟེ། ཅི་ཡི་ཕྱིར་ཞེ་ན། དོན་གྲུབ་ལས་ཀྱི་རིགས་ཡིན་ལ། སངས་རྒྱས་མཆོད་ན་སེམས་ཅན་གྱི་དོན་བྱ་བའི་ལས་ལ་དབང་བའི་ཕྱིར་རོ། །སྤྱིར་ཀུན་བཟང་རྣམ་ཐར་བཞིན་སངས་རྒྱས་བྱང་སེམས་ཀྱི་ཐུགས་རྗེས་བྱིན་རླབས་མཐུ་དང༌། རྫས་སྔགས་ཕྱག་རྒྱ་ཏིང་འཛིན་མོས་པ་སྨོན་ལམ་གྱི་དབང་གིས་མཆོད་སྤྲིན་མི་ཟད་པའི་གཏེར་ལྟ་བུ། ཐུགས་ཀའི་ས་བོན་གྱི་འོད་ཟེར་ལས་བྱུང་བའི་ལྷ་མོ་མཆོད་རྫས་འཛིན་པ་ནམ་ཁའ་གང་བས་དཀྱིལ་འཁོར་པར་མཆོད་པར་བསམ་ལ། དབང་བཞི་དང་འབྲེལ་བའི་མཆོད་པ་ལ།

བུམ་དབང་དང་འབྲེལ་བ་ཕྱི་མཆོད་ནི། ཨརྒྷཾ་སོགས་ཆུ་བཞི་ཉེར་སྤྱོད་སོགས་ཀྱིས་མཆོད་པ་དང༌། དེ་བཞིན་དུ་རིག་མ་བཅུ་དྲུག་སོགས་སྔགས་དམིགས་སྔར་བཤད་པ་བཞིན་མཆོད།  རྒྱུད་རྡོ་རྗེ་རྒྱལ་པོ་ལས། ཕྱི་ཡི་མཆོད་པ་བཤད་པར་བྱ། །མེ་ཏོག་བདུག་སྤོས་མར་མེ་དང༌། །དྲི་དང་ལྷ་བཤོས་བཏུང་བ་དང༌། །རོལ་མོ་སིལ་སྙན་དབྱངས་ཉིད་དང༌། །སྒེགས་དག་རྒོད་དང་གར་ཉིད་དང༌། །རྟ་དང་གླང་པོ་རིན་ཆེན་སོགས། །ཞེས་གསུངས་སོ། །

གསང་དབང་དང་འབྲེལ་བ་ནང་མཆོད་ནི། བདུད་རྩི་མྱང་བ་འོད་དཔག་མེད་ཀྱི་ཡན་ལག་སྟེ། ཅིའི་ཕྱིར་ཞེ་ན། འོད་དཔག་མེད་གསུང་རྡོ་རྗེ་ཡིན་ལ། བདུད་རྩིས་གསུང་རྡོ་རྗེ་ཚིམས་པའི་ཕྱིར་རོ། །དེ་ལ་ནང་མཆོད་ཐོད་པ་ལག་གཡས་སུ་ཐོགས་ལ། གཡོན་པའི་མཐེབ་སྲིན་གྱིས་མཆོད་དེ། ཡུམ་བཞིས་བདུད་རྩིས་གང་བའི་ཐོད་པ་ཐོགས་ནས་མཆོད་པས་ལྷ་ཐམས་ཅད་ལྗགས་ཧཱུྂ་ལས་སོགས་ཚིག་ཟིན་བཞིན་དམིགས་པ་ནི། དྲིལ་བུ་པས། བཅོམ་ལྡན་འདས་དང་རྣལ་འབྱོར་མ་རྣམས་ལྕེ། །ཡི་གེ་ཧཱུྂ་བྱུང་རྡོ་རྗེ་རྩེ་གསུམ་པ། །དཀར་པོ་ནས་འབྲུ་ཙམ་བཀོད་སྦུ་གུ་དྲངས། །བདུད་རྩི་གསོལ་བས་ལྷ་ཚོགས་ཚིམས་པར་བལྟ། །ཞེས་པའི་དོན་ནོ། །

ཤེར་དབང་དང་འབྲེལ་བའི་གསང་མཆོད་ནི། རྗེས་ཆགས་རྡོ་རྗེ་སེམས་དཔའི་ཡན་ལག་སྟེ། ཅིའི་ཕྱིར་ཞེ་ན་འཁོར་རྣམས་གཙོ་བོ་ཡབ་ཡུམ་ལས་སྤྲོས་པའི་ཕྱིར་རྗེས་སུ་ཆགས་པའི་ཡེ་ཤེས་ཡིན་པའི་ཕྱིར་རོ། །དྲིལ་བུའི་ཞབས་ཀྱིས། མྱུར་དུ་དངོས་གྲུབ་བྱེད་པའི་ཕྱིར། །ཕྱག་རྒྱའི་མཆོད་འདི་ཐེ་ཚོམ་མེད། །ཅེས་གསུངས་པ་བཞིན་ཡབ་ཀྱི་གསང་བ་མི་དམིགས་པ་སོགས་འདོན་ཆའི་ཚིག་ཟིན་བཞིན་གསལ་ལ། འདུ་ཤེས་སུམ་ལྡན་གྱིས་བསྙོམ་འཇུག་མཛད་པས། དགའ་བཞི་ལུགས་འབྱུང་ལུགས་ལྡོག་གིས་འཕོ་མེད་ལྷན་སྐྱེས་ཡེ་ཤེས་ཉམས་སུ་མྱོང་ནས། ལྷ་་ཐམས་ཅད་ཀྱང་བདེ་བ་ཉམས་སུ་མྱོང་བས་མཆོད་ལ། ཁྲི་པས་དྲིལ་བུའི་ཞལ་ལུང་དུ། འཕོ་མེད་ལྷན་ཅིག་སྐྱེས་པའི་དགའ་བདེ་ཉམས་སུ་མྱོང་ནས། ལྷ་་ཚོགས་ཐམས་ཅད་ཀྱང་བདེ་བ་ཉམས་སུ་མྱོང་བས་མཆོད་ལ། ཞེས་གསུངས། གནད་ཀྱི་དོན་ནི་ཐ་མལ་པའི་ཚོར་བ་དགའ་བདེ་ཉམས་སུ་མྱོང་བ་ལ་ཆགས་པའི་ཀུན་སློང་གིས་དངོས་གཞི་ཁམས་མི་འཕོ་བ་ཙམ་གྱི་བདེ་བ་ལ་ཞེན་ཅིང༌། མཐར་ཆགས་པའི་ས་བོན་སེམས་ལ་བཞག་སྟེ་འཆིང་བར་འགྱུར་ཏེ། དུས་འཁོར་འགྲེལ་ཆེན་དུ། མཆོག་ཏུ་མི་འགྱུར་བའི་བདེ་བ་ཆེན་པོ་ནི་རིག་པ་སྟེ། མ་རིག་པ་ནི་སེམས་ཅན་རྣམས་ཀྱིས་ཐོག་མ་མེད་པའི་འདོད་ཆགས་ཀྱི་བག་ཆགས་སོ། །ཞེས་གསུངས་པས། ལྷ་ཐམས་ཅད་བདེ་བ་ཆེན་པོ་ཉམས་སུ་མྱོང་བར་གྱུར། ཞེས་པ་དགའ་བདེའི་བདེ་བ་ཙམ་མ་ཡིན་པ་དང༌། ཆེན་པོའི་སྒྲས་ཚོར་བདེ་དང་སྟོང་འཛིན་གྱི་འདུ་ཤེས་མིན་པ། མཆོག་ཏུ་མི་འགྱུར་བའི་བདེ་བ་བསྐྱེད་པའི་ནུས་པ་ཐུན་མིན་གྱི་སྟོང་ཉིད་ནི་རྣམ་ཀུན་མཆོག་ལྡན་གྱི་སྟོང་ཉིད་ཁོ་ན་ཡིན་པའི་ཕྱིར། སྟོང་ཉིད་དེའི་ངོ་བོ་རང་བཞིན་མེད་ཅིང་རྟོག་པ་དང་བྲལ་བ། མ་འཁྲུལ་བ་མངོན་སུམ་གྱི་རིག་པ་འོད་གསལ་ཡེ་ཤེས་བདེ་བ་ཆེན་པོའི་འབྱུང་གནས་སུ་གྱུར་པ་སྟོང་ཉིད་སྙིང་རྗེ་དབྱེར་མེད་ཀྱི་བདག་ཉིད་ཀྱང་ཡིན་ཅིང༌། ཟུང་འཇུག་གི་སྟོང་ཉིད་ཡིན་པའི་སྒོ་ནས་དབུ་མའི་ལམ་མཆོག་ཏུ་ཤེས་པར་བྱ་ཞིང༌། ངེས་དོན་མཐར་ཐུག་གི་ལྟ་བ་དང༌། སྟོབས་སོགས་ཀྱི་འབྱུང་གནས་དང་བདེ་ཆེན་གྱི་གནས་སུ་བསྟན་པའི་སྒོ་ནས། ཆོས་འབྱུང་དང༌། རྒྱལ་བའི་ཡུམ་སོགས་ཐུན་མིན་ཤེས་རབ་ཕྱོགས་སུ་གསུངས་ཤིང༌།

བདེ་བ་ཆེན་པོ་ནམ་མཁའི་ཁམས་སྟོང་པ་ཉིད་ཡུལ་ཅན་དུ་གནས་པ་ནི་བདེ་བ་གཞན་ལས་མཆོག་ཡིན་པའི་ཕྱིར་ཏེ། རྩ་རྒྱུད་ལས། ནམ་མཁའ་ཁམས་སུ་གནས་པས་ཀྱང་། །དེ་ནི་བདེ་བའི་མཆོག་ཏུ་བརྗོད། །ཞེས་སྦས་དོན་རབ་གསལ་ལས་གསུངས་སོ། །

བདེ་ཆེན་ཡེ་ཤེས་དེ་གཟུང་འཛིན་གྱི་སྣང་བ་འགགས་ཙམ་ན་གཞན་གྱི་སྣང་བ་ཅིའང་མེད་པའི་སྟོང་ཉིད་ཁོ་ནར་གྱུར་པའི་ཕྱང་ཆད་པ་དེ་ཡིན་ནམ་སྙམ་ན། དེ་ནི་མ་ཡིན་ཏེ། དེ་ལྟ་བུ་ནི་ཅི་ཡང་མེད་པའི་ལྟ་བ་རྒྱུད་ལྡན་གྱི་ཕྱི་རོལ་པ་ལའང་ཡོད་པའི་ཕྱིར་རོ། །དེས་ན་འདི་ནི་དམིགས་བཅས་སྤྲོས་པའི་མཚན་རྟོག་རྩོལ་བཅས་རྣམས་བཀག་ཙམ་མ་ཡིན་གྱི། བདེ་ཆེན་ཡེ་ཤེས་སྤྲོས་པ་དང་བྲལ་བའི་དབྱིངས་རང་གི་རིག་པའི་དོན་དེ་ཡིན་ལ། བདེ་བ་ཆེན་པོ་འདིས་རང་གཞན་གྱི་སྲིད་པའི་སྡུག་བསྔལ་འཇོམ་པའི་ཕྱིར་ན་སྙིང་རྗེ་ཆེན་པོ་སྟེ་སྡུག་བསྔལ་ཡོངས་སུ་སྐྱོབས་པ་སྙིང་རྗེ་ཆེན་པོའི་མཚན་ཉིད་ཡིན་པའི་ཕྱིར་རོ། །དེའང་ཤེས་བྱ་ཤེས་བྱེད་གཅིག་འདྲེས་ཟུང་འཇུག་ནི་སྟོང་ཉིད་སྙིང་རྗེ་དབྱེར་མེད་ཟུང་འཇུག་ཏུ་ཤེས་དགོས་ཏེ། ཟུང་འཇུག་དེའང་བཤད་མ་ཐག་པའི་མི་འགྱུར་བའི་བདེ་བ་ཆེན་པོའི་ཡེ་ཤེས་དང༌། རྣམ་ཀུན་མཆོག་ལྡན་གྱི་སྟོང་ཉིད་ཟུང་འཇུག་གི་བདག་ཉིད་དེ། སྟོང་སྙིང་རྗེ་ཟུང་འཇུག་དང༌། སྒྱུ་ལུས་འོད་གསལ་ཟུང་དུ་འཇུག་པའང་ཡིན་ནོ། །འདུས་པ་རྒྱུད་ཕྱི་མ་ལས། རྣལ་འབྱོར་ཐབས་ཀྱི་ལུས་དང་ནི། །ཤེས་རབ་གཅིག་པུས་འགྱུར་མ་ཡིན། །ཐབས་དང་ཤེས་རབ་སྙོམ་འཇུག་པ། །རྣལ་འབྱོར་དེ་བཞིན་གཤེགས་པས་གསུངས། །ཞེས་གསུངས་པས། མདོར་ན་གཞི་དུས་ཆོས་ཉིད་ཟུང་འཇུག་ངོ་བོར་གནས་པས་འབྲས་བུ་ཡེ་ཤེས་ཀྱང་ཟུང་འཇུག་གི་བདག་ཉིད་ཡིན་ལ། རྒྱུ་མཚན་དེའི་ཕྱིར། དེ་སྒྲུབ་བྱེད་ཐབས་སམ་ལམ་ཡང་ཟུང་འཇུག་གི་མཚན་ཉིད་ཅན་ཞིག་དགོས་ཏེ། མཐུན་པའི་རྒྱུ་ལས་མཐུན་པའི་འབྲས་བུ་འབྱུང་བ་དངོས་པོའི་ཆོས་ཉིད་ཡིན་པའི་ཕྱིར་རོ། །

ཨོཾ་སརྦ་ཏ་ཐཱ་ག་ཏ་ཨ་ནུ་ར་ག་བཛྲ་སྭཱ་བྷ་ཝ་ཨཱརྨ་ཀྭ྅་ཧཾ། སྔགས་དོན་ནི། དེ་བཞིན་གཤེགས་པ་ཐམས་ཅད་རྗེས་ཆགས་རྡོ་རྗེའི་རང་བཞིན་གྱི་བདག་ཉིད། ཅེས་བདེ་གཤེགས་ཐམས་ཅད་ཀྱི་ཐུགས་རྗེས་ཆགས་སྙིང་རྗེ་ཆེན་པོ་འཕོ་བྲལ་འདུས་མ་བྱས་པ་སྟོང་ཉིད་ཡེ་ཤེས་རྡོ་རྗེའི་རང་བཞིན་ཟག་མེད་བདེ་བ་ཆེན་པོར་གཉིས་སུ་མེད་པར་མཉམ་པར་བཞག་པ་ནི་དོན་གྱི་མཆོད་པ་ཆེན་པོ་སྟེ། མངོན་བརྗོད་ཕྱི་མར། རང་བཞིན་མེད་པའི་གནས་བསྒོམ་པས། །ལྷ་ཡི་སྙིང་པོ་བསྒོམ་བྱེད་པ། །དེ་ནི་མཆོད་པ་ཆེན་པོ་འདོད། །སངས་རྒྱས་ཐམས་ཅད་རྟོགས་བྱེད་པའོ། །ཞེས་གསུངས་སོ། །

བསྟོད་པ་རིན་འབྱུང་གི་ཡན་ལག་ནི། ཅི་ཡི་ཕྱིར་ན། བསྟོད་པ་ནི་ཡོན་ཏན་བརྗོད་པ་ཡིན་པས་སྐུ་གསུང་ཐུགས་ཡོན་ཏན་ཕྲིན་ལས་ལྔ་ལས། ཡོན་ཏན་རིན་ཆེན་འབྱུང་ལྡན་དུ་ངེས་པའོ། །གཞུང་གཞན་ལ་བསྟོད་པའི་སྐབས་འདིར་འཁོར་བ་ལ་ཆེ་བ་ཚངས་དབང་དང་བརྒྱ་བྱིན་སོགས་ལྷ་ཆེན་པོ་རྣམས་དང༌། འདས་པ་ལ་ཆེ་བ་འཇམ་དཔལ་དང་ཕྱག་རྡོར་སོགས་བྱང་སེམས་རྣམས་ཀྱི་གཙོས་པའི་འཁོར་འདས་ཐམས་ཅད་དང་། འབྱུང་བའི་རང་སྒྲ་ལས་ཀྱང་བསྟོད་པའི་སྒྲ་དབྱངས་འུར་གྱི་སྒྲོགས་པས་བསྟོད་པར་བཤད་དོ། །ཆེ་བའི་ཡོན་ཏན་དྲན་པའི་སྒོ་ནས་རྐང་པ་བརྒྱད་པའི་བསྟོད་པ་ཟུང་གིས་བསྟོད། རྐང་བརྒྱད་ཀྱི་བསྟོད་པ་འདི་བྱིན་རླབས་ཤིན་ཏུ་ཆེ་བར་གྲགས་པ་ཡིན་ཏེ། སྔོན་མི་ཞིག་གིས་ཕ་བོང་ཁར་བསྡད་ནས་བདེ་མཆོག་ཡབ་ཡུམ་གྱི་རྐང་བརྒྱད་བསྟོད་པ་ཚར་གཅིག་བཀླག་ནས་ཕྱིན་པས་མིག་མཐོང་མཁན་ཞིག་གིས་ཕ་བོང་དེ་ལ་མི་མ་ཡིན་གྱིས་བསྐོར་བ་བྱེད་པ་མཐོང་བའི་ཚུལ་སོགས་བྱིན་རླབས་ཆེ་ཞེས་གྲུབ་དབང་ཁྱུང་དགའ་རིན་པོ་ཆེའི་ཞལ་ནས་ཐོས། དེ་དག་ནི་གཞུང་ལས། ལྷ་མོ་དྲུག་དང་བཞི་རྣམས་ཀྱིས། །ཕྱི་ནང་གསང་བ་ཡང་དག་མཆོད། །དཀྱིལ་འཁོར་ལྷ་རྣམས་ལ་བསྟོད་ནས། །ཞེས་གསུངས་པའི་དོན་ནོ། །གསང་བ་སྤྱོད་པའི་རྒྱུད་ལས། ཕོ་བྲང་རྣམ་པར་སྣང་མཛད་རྫོགས། །རྗེས་སུ་བསྐྱེད་པ་ཧེ་རུ་ཀ །དབང་བསྐུར་བཅོམ་ལྡན་མི་བསྐྱོད་པ། །བསྟོད་པ་རིན་ཆེན་འབྱུང་ལྡན་ཡིན། །མཆོད་པ་དོན་ཡོད་གྲུབ་པའོ། །བདུད་རྩི་མྱང་བ་འོད་དཔག་མེད། །ཡན་ལག་དྲུག་ལས་བྱུང་བ་ཡིན། །དངོས་གྲུབ་འདི་ནི་ཁྱད་པར་འཕགས། །ཞེས་གསུངས། དེ་ལྟར་ཐབས་བསྐྱེད་རིམ་ཡན་ལག་དྲུག རྫོགས་རིམ་ཆོས་དྲུག འབྲས་བུ་རིགས་དྲུག་བདག་ཉིད་རྡོ་རྗེ་འཆང་ངོ་། །

**6 རྣལ་འབྱོར་ཆེན་པོ་རྫོགས་པའི་རིམ་པ།**

བཞི་པ་རྣལ་འབྱོར་ཆེན་པོ་རྫོགས་པའི་རིམ་པ་ནི། རྒྱས་པར་དཔལ་སྒ་ལོ་ཙཱའི་ལུགས་ཀྱི་རྫོགས་རིམ་དབང་པོ་རབ་འབྲིང་ཐ་གསུམ་གྱི་ཉམས་ལེན་དང༌། མངའ་བདག་མར་པ་ལོ་ཙཱ་ནས་བརྒྱུད་པའི་ནཱ་རོ་ཆོས་དྲུག་ལྟར་ཉམས་སུ་ལེན་ཚུལ་གཞན་དུ་ཤེས་ལ། འདིར་བསྡུས་པར་ན་སྒ་ལོའི་ལུགས་ཀྱི་བཟླས་དམིགས་ཆོ་ག་གཞུང་དང་ཁྲི་པའི་རྣམ་བཤད་ལས་གསལ་བ་ལྟར་ལ། སྐྱེས་མཆོག་ལོ་ཙཱ་བ་ཆེན་པོ་མར་པ་ནས་བརྒྱུད་པའི་དྲིལ་ལུགས་བདེ་མཆོག་ལྷ་ལྔ་ཀརྨ་པ་མི་བསྐྱོད་རྡོ་རྗེའི་གསུང་ལའང་ཚིག་བཅད་ལྷུག་མ་གཏོག་དོན་གཅིག་པ་ཡིན་ནོ། །

**༡ བཟླས་པའི་དམིགས་པ།**

བཟླས་པའི་སྐབས་འདིར་དཔྱིད་ཐིག་ཁ་སྦྱོར་བཟུང་བའི་རྫོགས་རིམ་དངོས་དེ་སྟོན་པའི་སྦྱོར་བ་འདི་ལ། བསྐྱེད་རིམ་གྱི་ཕྲ་ཐིག་བསྒོམ་ཞེས་རྣམ་བཤད་འདོད་བུམ་ལས། དེ་ཡང་རང་ཉིད་གཙོ་བོ་ཡབ་ཡུམ་དུ་གསལ་བའི་སྐུའི་ནང་དུ་རྩ་གསུམ་འཁོར་ལོ་བཞི་རྣམས་གསལ་བཏབ་ལ། སྤྱི་བོའི་འཁོར་ལོའི་དབུས་སུ་ཧཾ་ཡིག་དཀར་པོ་མགོ་མཐུར་བསྟན། མགྲིན་པར་ཨོཾ་དཀར་པོ་མགོ་གྱེན་བསྟན། སྙིང་གར་ཧཱུྂ་སྔོན་པོ་མགོ་མཐུར་བསྟན་པ་དེ་ནི་དཔྱིད་ཀྱི་ཡི་གེའོ། །ལྟེ་བར་ཨ་ཡིག་དམར་པོ་ནི་གཏུཾ་མོའམ་ཐིག་ལེའོ། །དཔྱིད་ཐིག་དངོས་ཀྱི་ཚེ་རོ་རྐྱང་གི་ནང་དུ་ཡི་གེ་འགོད་པའང་དགོས་མོད། འདིར་དེ་ཙམ་མི་དགོས་དེ་ནས་རླུང་ཁ་སྦྱོར་དུ་བཟུང་ནས་རླུང་བུད་པས་རོ་རྐྱང་རླུང་གིས་ལྟེ་བའི་ཨ་ལས་གཏུཾ་མོའི་མེ་འབར་ཧཱུྂ་དང་ཨོཾ་ཡིག་ཕུག སྤྱི་བོའི་ཧཾ་ལ་རེག་པས་ཧཾ་ཡིག་ཞུ་བའི་བདུད་རྩི་སྨིན་མཚམས་ནས་ཕྱིར་སྤྲོས་སངས་རྒྱས་ཐམས་ཅད་བདུད་རྩིའི་རྣམ་པར་བཀུག་སྤྱི་བོ་ནས་ཞུགས་ཏེ་ཧཾ་ལ་འདྲེས། དེ་ལས་བྱང་སེམས་ཀྱི་ཐིག་པ་བབས། ཨོཾ་དང་ཧཱུྂ་ཡིག་བརྒྱུད་དེ་ལྟེ་བའི་ཨ་ལ་ཐིམ་པས་བདེ་བ་རྒྱས་པ་ཡང་ཡང་བསྒོམ་པ་ནི་འདོན་ཆའི་ཚིག་ཟིན་ལྟར་རོ། །ཞེས་འབྱུང་ངོ་། །

རང་རེ་ཁམས་དྲུག་ལྡན་གྱི་ལུས་ལ་བརྟེན་པ་དག་ནི་གསང་སྔགས་རྡོ་རྗེ་ཐེག་པའི་ལམ་གྱི་གདུལ་བྱ་གཙོ་བོ་ཡིན་ཏེ། སྡོམ་འབྱུང་ལས། གླིང་གསུམ་སྐྱེས་པ་ཁམས་དྲུག་ལྡན། །མཆོག་ཡིན་འཛམ་གླིང་ལེགས་སྐྱེས་པ། །ལས་ཀྱི་ས་པར་རབ་ཏུ་གྲགས། །ཞེས་གསུངས་པའི་ཕྱིར་རོ། །ད་ལྟ་རགས་པའི་ལུས་འདི་ཡང་དོན་དུ་དཀར་དམར་རླུང་གསུམ་ལས་གཞན་དུ་མེད། དཀར་དམར་རླུང་གསུམ་དེ་ཡང་དག་པ་ཡེ་ཤེས་ཀྱི་ཆ་དང༌། མ་དག་འཁོར་བའི་ཆ་གཉིས་ཆུ་དང་འཁྱག་རོམ་བཞིན་ངོ་བོ་དབྱེར་མེད་པའི་ཚུལ་དང༌། ཏིལ་དང་ཏིལ་མར་ལྟར་ཁྱབ་བྱ་ཁྱབ་བྱེད་དུ་བཞུགས། དྭངས་མའི་ཆ་གནད་དུ་བསྣུན་པས་སྙིགས་མའི་ཆ་རང་ཤུགས་ལ་འགགས་པ་རྡོ་རྗེ་ཐེག་པའི་ཁྱད་ཆོས་ཏེ་རྟེན་འབྲེལ་ལུས་ལ་སྒྲིགས་ན་རྟོགས་པ་སེམས་ལ་འཆར་ཟེར་བ་དེ་ཡིན་ནོ། །ཁམས་དམར་ཆ་མེ་ཁམས་ཐིག་ལེར་གྲགས་པ་ཤེས་རབ་ཡུམ་གྱི་རང་བཞིན། ཁམས་དཀར་ཆ་ཆུ་ཁམས་དཔྱིད་ཀྱི་གོང་བུ་ཉིད་ནི་ཐབས་བདེ་ཆེན་ཡབ་ཀྱི་རང་བཞིན་དུ་གནས་པས། དཔྱིད་ཐིག་ཟུང་འཇུག་གི་བྱེད་ལས་སྣང་གསུམ་གྱིས་དྲངས་པའི་བདེ་ཆེན་ཡེ་ཤེས་ཀྱི་རང་ངོ་མ་ཤེས་པས་འཁོར་བ་དང༌། ཤེས་པས་མྱང་འདས་ཏེ་གཉིས་ཀའི་སྣང་བ་སྣ་ཚོགས་སུ་འཆར་བའི་ཕྱི་མོ་ཡིན། དེ་ལ་འཁོར་བ་པས་ཕྱི་ཡུལ་གྱི་རེག་བྱ་དོན་གཉེར་བྱེད་པའི་དཔྱིད་ཐིག་ཕྱི་རོལ་དུ་ཞལ་མཇལ་བ་འཛག་པའི་བདེ་བ་དང༌། ནང་དུ་རླུང་གི་རེག་བྱ་གནས་སུ་བསྐྱེད་པར་བྱེད་པའི་དཔྱིད་ཐིག་ནང་དུ་ཞལ་མཇལ་བ་ནི་འཕོ་བའི་བདེ་བ་དང༌། དྭངས་མ་གཡོ་བྱེད་བྲལ་བ་ཉིད་དཀར་དམར་ཡེ་ཤེས་ཀྱི་ཐིག་ལེ་སྙིང་དབུས་མི་ཤིགས་པའི་ཐིག་ལེར་འདུས་པ་ནི་མི་འགྱུར་བའི་བདེ་བ་ཆེན་པོ་ཞེས་བྱ་བའོ། །དེས་ན་ཇི་སྲིད་འཛག་བདེ་ཉམས་སུ་མྱོང་བ་དེ་སྲིད་དུ་ཤ་ཁྲག་གདོས་བཅས་རགས་ལུས་ཡོད་ལ། དེའི་དབང་གིས་གློ་བུར་དུའམ་ཡང་ན་འབྱུང་བའི་རྐྱེན་གྱིས་འཆི་བའང་ཡོད། མི་འགྱུར་བའི་བདེ་བ་མངོན་དུ་བྱས་ནས་ཀྱང་ཇི་སྲིད་སྣང་གསུམ་ཕྲ་བའི་བག་ཆགས་མ་དག་པ་དེ་སྲིད་དུ་དག་པ་ཡིད་ཀྱི་ལུས་ཡོད་ལ་བསམ་གྱིས་མི་ཁྱབ་པའི་འཆི་འཕོ་བའང་ཡོད་པར་བཤད། དེས་ན་དྭངས་མ་འཛག་མེད་དུ་བཅིང་པའི་མི་འགྱུར་བའི་བདེ་ཆེན་སྒྲུབ་པ་ཉིད་ཀྱིས་ནི་འབྱུང་བ་སྙིགས་མའི་ལུས་རྡུལ་ཕྲ་རབ་ཀྱི་རང་བཞིན་དྭངས་མ་ཡེ་ཤེས་ཀྱི་རང་བཞིན་དུ་འགྱུར་ཏེ་ཟུང་འཇུག་རྡོ་རྗེ་ལྟ་བུའི་སྐུ་གྲུབ་ནས་འཆི་བའི་རྒྱུ་སྲོག་རླུང་གི་འཕོ་བ་སྤངས་ཏེ་འཆི་མེད་གཉུག་མའི་རང་བཞིན་མངོན་དུ་མཛད་པས་སྐྱེ་འཆི་བསྒྲེས་རྒུད་བྲལ་བའི་སྐུ་མངོན་དུ་མཛད་པ་ཡིན་ནོ། །

**༢ བཟླས་པའི་རྣམ་དབྱེ།**

མངོན་བརྗོད་ལས། སྲོག་རྩོལ་ལས་དང་ཆོ་ག་བཞིན། །ཡེ་ཤེས་ཀྱི་ནི་བཟླས་པ་བྱ། །སྤྲོ་དང་བསྡུ་བའི་སྦྱོར་བ་ཡིས། །མྱུར་དུ་དངོས་གྲུབ་ཐོབ་པར་འགྱུར། །ཞེས་གསུངས་པའི་ཡེ་ཤེས་ཀྱི་བཟླས་པ་ལ། གཙོ་བོའི་ཐུགས་ཀར་སྣ་ཚོགས་ཉི་མ་ལ་ས་བོན་ཧཱུྃ་ལས་འོད་སྔོན་པོ་འཕྲོས་ཡབ་ཀྱི་ཞལ་ནས་ཐོན་ཡུམ་གྱི་ཞལ་དུ་ཞུགས་སྐུ་ཡི་དབྱིབས་བརྒྱུད་ཡུམ་གྱི་མཁའ་ནས་རྡོ་རྗེར་ཞུགས་ཐུགས་ཀའི་ས་བོན་ལ་ཐིམ་པར་བསམ་པ་རྒྱུན་གྱི་སྐབས་སོ། །ཞེས་རྣམ་བཤད་འདོད་བུམ་ལས་གསུངས། འདི་ནི་བྱང་སེམས་བརྟན་པའི་བཟླས་པའང་ཡིན་ལ། སྐབས་འགར་ཁྲོ་བོའི་བཟླས་པའང་ཟེར་སྲོལ་མཆིས་སོ། །དེ་ཉིད་གོ་ལྡོག་པ་ནི་འཁྱོག་གི་བཟླས་པའོ། །འདི་ནི་རླུང་བརྟན་པའི་བཟླས་པར་བཤད།

མངོན་བརྗོད་ལས། བདུད་རྩི་ལྔ་དང་ལྡན་བྱས་ནས། །འཁོར་ལོ་དམ་ཚིག་བཟླས་པ་ནི། །ཁྲོ་བོ་དམ་ཚིག་བཟླས་བྱས་ནས། །དངོས་གྲུབ་ཐམས་ཅད་བདེ་བ་ཐོབ། །ཅེས་པའི་དགོངས་པ་ནི། འོད་ཟེར་སྔགས་ཕྲེང་དུ་བསྒྱུར་ནས་བསྒོམ་པའོ། །དེ་ནི་འཁོར་ལོའི་བཟླས་པ་ཞེས་ལྷ་ཁྲོ་བོ་ལ་བསྔགས་པར་བཤད་དོ། །

རླུང་བརྟན་པའི་བཟླས་པ་ནི་ཆོག་གཞུང་གི་ཚིག་ཟིན་བཞིན་ནོ། །རྩ་རྒྱུད་ལས། ཁ་སྦྱར་སྦྱང་པར་གྱུར་པ་ན། །རྡོ་རྗེ་ལུ་གུ་རྒྱུད་བཅིང་པས། །ཞེས་དང༌། ཕན་ཚུན་འདུད་པའི་གསང་སྔགས་ནི། །ཡུལ་ཉིད་ཀྱིས་ནི་རབ་ཕྱེ་བའོ། །ཞེས་གསུངས་པ་ནི། ཐིག་ལེ་བརྟན་པ་གཞུང་དུ་གསལ་བ་དེ་བཞིན་ནོ། །

སྤྲོ་བསྡུ་དམ་ཚིག་གི་བཟླས་པ་ནི། ཁྲི་པས་ལྟེ་བའི་དཀྱིལ་འཁོར་དབུས་ཟླ་བའི་དཀྱིལ་འཁོར་གྱི་སྟེང་དུ་ནཱ་ད་ཁྱོགས་པོ་གསལ་བཏབས། དེ་ལས་ངོ་བོ་སྔགས་ཕྲེང་ལ་རྣམ་པ་མེ་ཏོག་གི་ཕྲེང་བ་ལྟ་བུ་སོགས་གཞུང་གི་ཚིག་ཟིན་བཞིན་ནོ། །འདོད་བུམ་ལས། ལྟེ་བ་སྤྲུལ་པའི་འཁོར་ལོའི་པདྨའི་ལྟེ་བར་ནཱ་དའི་རྩེ་མོ་ནས་སྔགས་ཕྲེང་འཕྲོས་ཞེས་གསུངས་པ་ལས་གཞན་གཅིག་པར་བཤད། ཁྲི་པའི་རྣམ་བཤད་ལ། ཨོཾ་ཤྲཱི་བཛྲ་དཔལ་རྡོ་རྗེ། ཧེ་ཧེ་རུ་རུ་ཀཾ་ཁྲག་འཐུང་དུ་བསྒྱུར་བ་མི་ལེགས་གསུངས་ཀྱང༌། གཞན་འདི་དང་འདིར་བསྒྱུར་སོགས་མི་གསལ། དོན་དེ་རང་དུ་བབས་པ་འདྲ་གསུངས་པར་བདག་གིས་སྒྲའི་ཟུར་ཙམ་མི་ཤེས་པའི་བླུན་པོའི་ཆགས་འཇོག་གམ་གོ་ཚུལ་ལ། དོན་བསྒྱུར་ལྟར་ན་ཆགས་པ་ཆེན་པོར་རོལ་བ། ཞེས་བསྒྱུར་ན་རུང་ཚོད་བསྙམ་པ་སྔོན་གྱི་སྒྲ་བསྒྱུར་ལོ་ཙཱ་བ་དང༌། ཕྱི་འགྱུར་ལོ་ཙཱའི་རྣམ་ཐར་རམ་ལོ་རྒྱུས་ལ་རྗེས་སུ་དཔག་པས་དེ་ལྟར་དུ་གོའོ། །མཚན་བརྗོད་ལས། མཆོད་པ་ཆེན་པོ་ཆགས་པ་ཆེ། །ཆགས་པ་ཐམས་ཅད་སེལ་བར་བྱེད། །གསུངས་པ་ལྟར། ཤྲཱི་འཁོར་འདས་སྤྱི་དཔལ། བཛྲ་རྡོ་རྗེ་ནི་འདུ་མ་བྱས་པ་སྟོང་ཉིད་ཡེ་ཤེས་རྡོ་རྗེ། ཧེ་ཧེ་རུ་རུ་ཀཾ ཆགས་པ་ཆེན་པོར་གཉིས་སུ་མེད་པར་རོལ་བས་ལྷན་སྐྱེས་ཡེ་ཤེས་མངོན་དུ་གྱུར་པའོ་སྙམ། ཅིའི་ཕྱིར་ན། རྩ་རྒྱུད་ལེའུ་ཐ་མ་ལས། བསམ་མི་ཁྱབ་པའི་ཆོས་ཉིད་ནི། །འཕེལ་འགྲིབ་མེད་པར་གནས་པ་ཡིན། །ཞེས་རང་གི་སེམས་ཉིད་ལྷན་སྐྱེས་ཡེ་ཤེས་རྟོགས་ཤིང་མངོན་དུ་གྱུར་པ་ལ་དཔལ་ཧེ་རུ་ཀ་ཡབ་ཡུམ་གཉིས་སུ་མེད་པར་རོལ་ཞེས་བརྗོད་དེ། ཀུན་སྤྱོད་ལས། དེ་ཉིད་སངས་རྒྱས་ཡེ་ཤེས་སྟེ། །ཧེ་རུ་ཀ་དཔལ་ཡིན་པར་བཤད། །གསུངས་པའི་ཕྱིར་སྙམ་མོ། །

ཌཱཀྐི་ནི་ཛཱ་ལ་སཾ་བྷ་རཾ། ཞེས་པ་འདི་ལ་སྔགས་བཀླགས་པའི་སྐབས་སུ་མང་ཆེ་བས་ཛོ་ལ་སང་ཝ་རང་ཞེས་ཀློག་འདུག་པ། ཛྭ་ལ་ཞེས་འབར་བ་དང་སཾ་ཝ་ར་བསྡོམ་པ་ཡིན་པར། འབར་བ་བསྡོམ་པར་འགྱུར་བས། ཛཱ་ལ་ཀློག་ན་དྲྭ་བ་སྡོམ་པར་འགྱུར་ཞེས་མཁྱེན་དབང་༧སྐྱབས་མགོན་དོན་གྲུབ་ཆོས་རྒྱལ་གྱིས་མཛད་པའི་བདེ་མཆོག་བསྙེན་དམིགས་ཡིག་ཆུང་དུ་གསལ་བས་དེར་ཐུགས་སྣང་གནང་ན་འགལ་བ་མེད་པར་སེམས་སོ། །གཞན་གཞུང་གི་ཚིག་ཟིན་ལ་གསལ་པོར་མཆིས་པས་འབྲི་དགོས་མ་མཆིས་སྙམ།

ཕྲིན་ལས་བཞི་ཡི་བཟླས་པའི་སྐབས། ཞི་བ་ལ་སྔགས་ཀྱི་ཡིག་འབྲུ་རྣམས་ཅུང་ཟད་མ་རེག་པ་ཡིག་འབྲུ་རེ་རེ་ལས་འོད་ཟེར་དཀར་པོ་འཕྲོ་བ་དལ་གྱིས་འགྲོ་བ་བསིལ་བའི་རེག་བྱ་ཅན་དགོས་པ་གནད་དུ་གསུངས། རྒྱས་པའི་སྐབས་ཡིག་འབྲུ་རེ་རེ་ལ་འོད་སེར་པོ་ཡིག་འབྲུ་སྨད་རྒྱས་པ་ལ་རྩེ་མོ་ཅུང་ཟད་འཁྱིལ་བའམ་དྲིལ་བ་སྟེ། མང་པོ་གཤིབ་པ་རྨ་བྱའི་སྒྲོ་ཆུན་ལྟ་བུ་དྲོད་ཀྱི་རེག་བྱ་བསྒོམ་པར་གནད་དུ་གསུངས། ཡིག་འབྲུ་དམར་ལ་འོད་དམར་འཕྲོ་བ་ཡིག་འབྲུ་སྔ་མའི་ཞབས་ལ་འོད་ཟེར་ལྕགས་ཀྱུ་ལྟ་བུ་ཡོད་པ། ཕྱི་མའི་མགོ་ལ་འོད་ཟེར་ཞགས་མིག་ལྟ་བུ་ཡོད་པ་དེ་ལ་ལྕགས་ཀྱུས་བཏབ་ཏེ་སྔ་མས་ཕྱི་མ་དྲང་བ་ལྕགས་སྒྲོགས་ལྟ་བུ་ཞེས་ལུ་གུ་རྒྱུད་འགྲོས་བདེ་བའི་རེག་བྱ་ཡོད་པ་གནད་དུ་གསུངས། དྲག་པོ་ལ་ཡིག་འབྲུ་སྔ་མས་ཕྱི་མ་འཕུལ་ཞིང་ཤིན་ཏུ་མྱུར་བ་མདའི་ཤུགས་ལྟར་འགྲོ་བ་ཚ་ལ་རྩུབ་པས་རེག་པ་ཙམ་གྱིས་དབང་མེད་དུ་བསྲེགས་ཅིང་བརླགས་པར་གསུངས་སོ། །

འཁོར་གྱི་བཟླས་པ་ནི། མཁའ་འགྲོ་མ་བཞིའི་ཐུགས་ཀར་ཉི་མའི་དཀྱིལ་འཁོར་གྱི་དབུས་སུ་མཾ་ལཾ་པཾ་ཏཾ་ཞེས་གསུངས་པས་དེ་ལྟར་ན། མཁའ་འགྲོ་མའི་ཐུགས་སྲོག་མཾ། ལཱ་མ་ཏཾ། དུམ་སྐྱེས་མ་པཾ། གཟུགས་སྐྱེས་མ་ལཾ་ཞེས་ནོ་ནོ་བསྟན་པའི་ལྔ་ལྡན་ནང་གསལ་བ་བཞིན་ལ། ཁྲི་པས་འཁོར་གྱི་བཟླས་དམིགས་གཞུང་དུ་མི་གསལ་ཡང༌། འཁོར་རྣམས་ཀྱི་ཐུགས་ཀར་ཉི་གདན་ལ། ཏིང་འཛིན་སེམས་དཔའ་ཧཱུྂ་མཐར་བཟླ་བྱའི་སྔགས་ཀྱིས་བསྐོར་བ་དམིགས་ལ་བཟླ། ཞེས་གསུངས། དྲིལ་བུ་པའི་བསྐྱེད་རིམ་གཞན་ལ། གཡོན་སྐོར་གྱིས་ལཾ་མཾ་པཾ་ཏཾ་བཞིར་གནས་པ་ནི་སྙིང་པོའི་རྣལ་འབྱོར་མ་བཞིར་མོས་པ་ཤར་དུ་མཁའ་འགྲོ་མ་ནག་མོ། བྱང་དུ་ལཱ་མ་ལྗང་གུ། ནུབ་ཏུ་ཁཎྜ་རོ་ཧེ་དམར་མོ། ལྷོར་གཟུགས་སྐྱེས་མ་སེར་མོར་འདུག་པ། དེ་ལྟར་ན། མཁའ་འགྲོ་མ་ལཾ། ལཱ་མ་མཾ། ཁཎྜ་རོ་ཧེ་པཾ། གཟུགས་སྐྱེས་མ་ཏཾ་ཡོངས་འདུག་ནའང་རང་ལུགས་ནི་གོང་ལྟར་རོ། །

བསྒྲང་ཕྲེང་བྱིན་རླབས་དང༌། བཟླས་པའི་གྲངས་དུས་རྟགས་ཚད་དང་བཟླ་ཚུལ་སོགས་ཆོག་གཞུང་དང༌། ཁྲི་པའི་རྣམ་བཤད། ཆོས་ཀྱི་གྲགས་པའི་བསྙེན་སྒྲུབ་ཡིག་ཆུང་སོགས་ལས་གསལ་བས་འདིར་མ་བྲིས་ལ། དབང་བསྐུར་བའི་སློབ་དཔོན་ཡིན་ན་ཡེ་ཤེས་དབབ་པའི་སྔགས་ཁྲི་བཟླ་བར་གྲུབ་ཆེ་དཱ་རི་ཀ་པ་སོགས་ཀྱིས་བཞེད་པ་བཞིན་༧སྐྱབས་མགོན་དོན་གྲུབ་ཆོས་རྒྱལ་ཀྱིས་བཟླ་དགོས་པར་གསུངས་སོ། །བཟླས་པའི་སྐབས་འདིར་སྦྱང་བྱ་རིགས་དྲུག་སོ་སོའི་སྐད་སྣ་ཚོགས་རྫུན་ཕྲ་ངག་སྒྲིབ་ཐམས་ཅད་དང༌། དེ་དག་གི་བག་ཆགས་སེམས་ལ་ཚང༌། དེ་རྒྱ་བོད་ཡི་གེའི་རྣམ་པར་ཤར་བ་ཐམས་ཅད་སྦྱོང་བྱེད་སྔགས་ཕྲེང་དུ་བསྒོམ། རླུང་སྒྲ་གདངས་སུ་བསྒོམ། རྣམ་རྟོག་འོད་ཟེར་དུ་བསྒོམ་པས་སྲིད་གསུམ་ཐ་མལ་གྱི་སྒྲ་དབྱངས་ཐམས་ཅད་དཔལ་འཁོར་ལོ་སྡོམ་པའི་ལྷ་སྔགས་སུ་སྒྲུབ་པར་བྱེད་པའི་གདམས་ངག་གོ །དཔལ་འཇམ་མགོན་ཆོས་ཀྱི་གྲགས་པས་དོན་གཉིས་འདོད་འཇོར། ཨོཾ་ཤྲཱི་བཛྲ་ཧེ་རུ་རུ་ཀཾ་ཧཱུྃ་ཧཱུྃ་ཕཊ། ཌཱ་ཀི་ནི་ཛཱ་ལ་སམྦ་རཾ་སྭ་ཧཱ། འདི་བདག་མེད་བསྟོད་འགྲེལ་ལས་ནི། ཡི་གེ་ཉེར་གཉིས་པ་རྩ་བའི་སྔགས་དང༌། ཨོཾ་ཧཾ་ཧྲེཾ་ཧྲེཾ་ཧཱུྃ་ཕཊ། ཅེས་པ་སྙིང་པོ་ཡི་གེ་དྲུག་པ་ཡིན་ལ། ཨོཾ་ཧྲཱིཿཧ་ཧ་ཧཱུཾ་ཧཱུྃ་ཕཊ། ཡི་གེ་བདུན་པ་ནི་ཉེ་བའི་སྙིང་པོར་གསུངས་འདུག་པ་གཞུང་བཙུན་པར་འདོག་གོ །དེས་ཡི་གེ་དྲུག་པ་འདི་འང་འབུམ་ཕྲག་ལྔ་བཟླ་བར་གནད་ཆེ་བར་འདུག་གོ །ཞེས་གསལ། བདེ་མཆོག་སྡོམ་འབྱུང་ལས། འཇིག་རྟེན་འཇིག་རྟེན་འདས་དངོས་གྲུབ། །མྱུར་དུ་འགྲུབ་སྟེ་གཞན་དུ་མིན། །ཞེས་དང༌། རྩ་རྒྱུད་ལེའུ་ལྔ་པར། འདི་ལས་ཤིན་ཏུ་མཆོག་གྱུར་པ། །འཇིག་རྟེན་འདི་ལ་ཡོད་མིན་ཏེ། །དཔལ་ལྡན་ཁྲག་འཐུང་སྔགས་ཤེས་ན། །གཞན་དག་སྙིང་པོ་མེད་དང་མཚུངས། །ཞེས་དང༌། ངེས་བརྗོད་ལས། གསང་སྔགས་འདི་ནི་གསང་སྔགས་ཆེ། །ལས་རྣམས་ཐམས་ཅད་བྱེད་པའི་མཆོག །འདི་ནི་བཀླག་པ་ཙམ་གྱིས་འགྲུབ། །གསང་སྔགས་ཀུན་གྱི་གསང་སྔགས་གཙོ། །ཐོད་པ་དུམ་བུ་ལ་སོགས་པ། །དཔའ་བོ་ཀུན་གྱི་སྙིང་པོ་མཆོག །གསང་སྔགས་འདི་ནི་མཆོག་དམ་པ། །འདོད་པའི་དོན་ཀུན་སྒྲུབ་བྱེད་ཡིན། །ཞེས་གཙོ་བོའི་སྙིང་པོའི་ལས་ཐམས་ཅད་འགྲུབ་པ་དང༌། ཉེ་སྙིང་ནི། ཆར་དབབ་པ་དང་གཏེར་དང་ནི། །ངག་གི་དངོས་གྲུབ་བསྒྲུབ་པར་བྱེད། །ཅེས་དང༌། ཕག་མོའི་སྙིང་པོ་ལ། ངེས་བརྗོད་ལེའུ་དྲུག་པར། རྡོ་རྗེ་ཕག་མོའི་སྙིང་པོ་མཆོག །གང་གིས་བཟླས་དང་བསྒོམ་པ་ཡིན། །དེ་ཡིས་ལས་རྣམས་ཀུན་འགྲུབ་སྟེ། །ཐེ་ཚོམ་མེད་པར་མོད་ལ་འགྲུབ། །སོགས་མཐའ་ཡས་སོ། །

སྔགས་འདི་གཞན་ལས་ཁྱད་པར་དུ་འཕགས་པས་ན་ཤིན་ཏུ་གསང་སྟེ་བཟླ་དགོས་སྟེ། རྩ་རྒྱུད་ལེའུ་བདུན་པར། སྔགས་ནི་བག་མེད་པས་འདོན་ན། །དེ་ལ་ང་ནི་མི་ལྟ་སྟེ། །མཁའ་འགྲོ་སྟོང་ཕྲག་དུ་མ་ཡིས། །ངན་པའི་བདག་ཉིད་ཅན་དེ་ཟ། །ཞེས་གསུངས་སོ། །དགོས་པ་ནི་ཐ་མལ་གྱི་རྟོག་པས་བར་དུ་མི་ཆོད། ལྷའི་རྣལ་འབྱོར་ལ་དམིགས་པ་བརྟན། བསོད་ནམས་དང་ཡེ་ཤེས་ཀྱི་ཚོགས་རྫོགས། མཆོག་ཐུན་དངོས་གྲུབ་ཐོབ་པའོ། །

དེ་ལ་བསྐྱེད་རྫོགས་ཀྱི་རིམ་པ་ཐམས་ཅད་ལ་བོད་སྔ་རབས་པ་རྣམས་ཀྱིས་ལམ་བྱེད་བཞིའི་ཐ་སྙད་མཛད་དེ། ཐོག་མར་རྣམ་པ་ལམ་བྱེད་ནི་འབྲས་བུ་དང་རྣམ་པ་མཐུན་པར་བསྒོམ་པས་གསལ་སྣང་སྐྱེས་ནས་མ་དག་པའི་སྣང་བ་འགོག་པ་སྟེ། ཀེང་རུས་བསྒོམ་པས་གསལ་སྣང་སྐྱེས་ཚེ་འཁྲིག་པའི་འདོད་ཆགས་འགོག་པ་བཞིན་ནོ། །མོས་པ་ལམ་བྱེད་ནི་གོང་དུ་སྨོས་པ་དེ་མངོན་དུ་འགྱུར་བ་སྟེ་མནར་མེད་ཀྱི་མེ་ཕུང་ཤཱ་རིའི་བུས་ཆུར་མཐོང་བ་བཞིན་ནོ། །འབྲས་བུ་ལམ་བྱེད་ནི་འབྲས་བུ་ཐོབ་བྱ་དེ་ཉིད་བསྒོམ་པས་དེ་ཉིད་འགྲུབ་པར་འགྱུར་བ་སྟེ་ཞི་དྲག་གི་རྣམ་པར་བསྒོམ་པས་བསམ་གཏན་གྱི་སེམས་གྲུབ་པ་བཞིན་ནོ། །བྱིན་རླབས་ལམ་བྱེད་ནི་སངས་རྒྱས་སོགས་ཀྱི་བྱིན་རླབས་ཀྱིས་ཐ་མལ་པའི་ལུས་སེམས་ཡེ་ཤེས་སུ་བསྒྱུར་བ་སྟེ། བ་ཡི་ལྕི་བ་གསེར་དུ་བྱིན་རླབས་མཛད་པས་གསེར་དུ་བསྒྱུར་བ་དཔེར་ན་ནཱ་རོ་དང་མར་པ་ཐེངས་རྗེས་མ་མཇལ་འཕྲད་ཀྱི་སྐབས་ལྟ་བུའོ། །

དང་པོ་ལྷ་སྐུ་དང་བདེ་སྟོང་ཐམས་ཅད་ཡིན་ལ། བར་པ་གཉིས་ཀྱང་བསྐྱེད་རིམ་གྱི་ལྷ་སྐུ་ཐམས་ཅད་ལ་ཡོད། ཕྱི་མ་ནི་ཡེ་ཤེས་ཀྱི་ལྷ་ཚོགས་རང་ལ་བསྟིམ་པ་དང༌། རང་དང་རྩ་ཁམས་ལྷར་བསྐྱེད་པས་དེའི་བྱིན་རླབས་འབྱུང་བ་དང༌། སྔགས་བཟླས་དང་མཆོད་གཏོར་འབུལ་བ་སོགས་ཡིན་མོད་ཀྱི་གཙོ་བོར་ནི། བླ་མའི་བྱིན་རླབས་ཙམ་གྱིས་ནི། །སྐད་ཅིག་ཉིད་ལ་འབྱུང་གང་ཡིན། །ཞེས་པ་ལྟར། མོས་གུས་དང་བླ་མའི་བྱིན་རླབས་ཀྱིས་ཕྱག་རྒྱ་ཆེན་པོ་མངོན་གསུམ་ལམ་དུ་བྱེད་པ་ཡིན་ནོ། །ལས་དང་པོ་པས། གསལ་སྣང་ཡང་ཡང་འདོན་ཅིང་ལྷ་ཡི་ང་རྒྱལ་ཤིན་ཏུ་བརྟན་པར་བསྒོམ་པ་ནི་རྣམ་རྟོག་ལམ་བྱེད་ཅེས་གདམས་ངག་གི་གནད་དོ། །

བསྐྱེད་རིམ་ལ་སློབ་པའི་སྐབས་སུ་སྣང་ཕྱོགས་ལྷ་ཡི་དཀྱིལ་འཁོར་ཡིད་ཡུལ་དུ་ཤར་བ་ཐམས་ཅད་ཀུན་རྫོབ་ཏུ་སྣང་ཙམ་ལ་ངོ་བོ་ཉིད་དུ་མ་གྲུབ་པ་དོན་དམ་སྟོང་ཉིད་དུ་ཤེས་པར་བྱས་ནས་སྒྱུ་མ་ལྟ་བུའི་ཏིང་འཛིན་ལ་སློབ་དགོས་ཏེ། དཔལ་ནཱ་རོ་པས། ཕྱི་ན་སྣང་བ་སྒྱུ་མ་ཙམ། །ནང་ན་ཉམས་མྱོང་སྨྲར་མི་གཏུབ། །ཉིན་མཚན་སྣང་བ་སྤྲུལ་པའི་སྐུ། །མིང་ཡང་སྒྱུ་ལུས་ཀྱི་གདམས་པ་ཟེར། །ཞེན་པ་ལོག་གམ་ལོ་ཙཱ་བ། །ཞེས་མར་པ་ལ་གསུངས་པ་ལྟར། གསང་འདུས་རིམ་ལྔ་ལས། རྣམ་ཤེས་གསུམ་པོ་སླར་ཡང་ནི། །རྣལ་འབྱོར་པ་ཡི་ལུས་ལ་འབྱུང༌། །སྒྱུ་མའི་ལུས་ཞེས་དེ་ལ་བྱ། །ཁ་དོག་རྣམས་ནི་འཇའ་ལྟ་བུ། །ཁྱབ་པ་ཆུ་ཡི་ཟླ་བ་བཞིན། །ཞེས་དང༌། ཁོང་སྟོང་ཁྱོད་ཀྱི་སྐུ་ལ་མེད། །ཤ་དང་རུས་པ་ཁྲག་ཀྱང་མེད། །ནམ་མཁའ་ལ་ནི་འཇའ་ཚོན་བཞིན། །ཁྱོད་ཀྱི་སྐུ་ནི་སྟོན་པར་མཛད། །ཅེས་པའི་དོན་ནི་སེམས་ཀྱི་རང་བཞིན་བདེ་བ་ཆེན་པོའི་ལྷ་སྐུ་ཤར་བའི་དོན་ཡིན་ནོ། །ཞེས་རྒྱལ་དབང་ཀུན་དགའ་རིན་ཆེན་གྱིས་ཆོས་དྲུག་ལས་གསུངས་པ་བཞིན། སྒྱུ་ལུས་ལྷ་སྐུར་འཆར་ཞིང༌། མཐར་ཐུག་ལྷར་སྣང་དང་ང་རྒྱལ་ཞུ་བདེས་བྱིན་གྱིས་རླབས་པའི་རྣམ་པ་མ་འགགས་པ་ལ་ངོ་བོ་སྤྲོས་བྲལ་ཡེ་ཤེས་སུ་འཆར་བ་ཞིག་དགོས་ཤིང༌། དེ་ལྟར་མི་ནུས་པའི་སྐབས་སུ་སྟོང་ཉིད་གོ་བའི་ངེས་ཤེས་ཀྱི་གསལ་སྣང་ལ་སྟོང་ཉིད་ཀྱིས་རྒྱས་འདེབས། རླུང་གི་རྣལ་འབྱོར་དང༌། ཐིག་ལེའི་རྣལ་འབྱོར་སྲོག་རྩོལ་སྦྱོར་བས་ཞུ་བདེ་དྲངས་ཏེ་གསལ་སྣང་ལ་བདེ་བས་རྒྱས་འདེབས། མདོར་ན་ལྷའི་འཁོར་ལོའི་གསལ་སྣང་ལ་བདེ་སྟོང་གི་རྒྱས་གདབས་པས་ལྷ་སྐུའི་སྣང་བ་དེ་ཡང་བདེ་སྟོང་གི་ངོ་བོར་ལམ་གྱིས་ཤར་བ་ན། དེ་ཉིད་ལ་ནན་ཏན་དུ་བསྒོམ་པ་རླུང་རྣམས་དྷུ་ཏིར་ཐིམ། རྫོགས་རིམ་གྱིས་རྟོགས་པར་འཕོ་བས་བདེ་བ་སྐྱེ་ཞིང་དེ་དང་ལྷ་སྐུ་གཉིས་ཆེད་དུ་བསྲེས་ནས་རྒྱས་བཏབ་མི་དགོས་པར་ལྷན་ཅིག་ཏུ་འཆར་ཞིང༌། རྣམ་རྟོག་གི་བར་མ་ཆོད་པ་ན་དྲན་པ་གཅིག་པ་ལ་གནས་པ་ཞེས་བྱ། དེ་ཉིད་བསྒོམ་པས་རིག་མཐོང་གི་མཚན་མ་རྙེད་པའི་ཚེ་རྟོགས་པའི་རྣལ་འབྱོར་ལ་གནས་པའོ། །དཔེར་ན་སྤྱན་སྔ་གྲགས་པ་འབྱུང་གནས་དང༌། མགར་ཆོས་ལྡིང་པ་ལྟ་བུའོ། །

**༣ ཕོ་ཉ་རྣམ་གསུམ་བསྲེ་བ།**

དེ་ལྟར་རྟེན་དང་བརྟེན་པར་བསྐྱེད་ནས་ཕོ་ཉ་བསྲེ་བ་ལ། བདེ་མཆོག་རྩ་རྒྱུད་ལས། ཕོ་ཉ་རྣམ་གསུམ་ལེགས་འདྲེས་ནས། །སྒྲུབ་པ་པོ་ལ་དངོས་གྲུབ་སྟེར། །ཞེས་གསུངས་པས། སྤྱིར་ཕོ་ཉ་ཞེས་རྒྱལ་པོའི་ཕོ་ཉ་དང་འདྲ་སྟེ། དངོས་གྲུབ་འགུགས་པ་ལ་ཤིན་ཏུ་མྱུར་བས་ན་ཕོ་ཉ་ཟེར། རྣམ་གསུམ་ནི། སྔགས་སྐྱེས་དང་། ཞིང་སྐྱེས་དང༌། ལྷན་སྐྱེས་གསུམ་ཡིན་ལ་དེ་བསྲེ་བ་བདེ་མཆོག་གི་ཁྱད་ཆོས་ཡིན་ནོ། །

དེ་འང་རང་གི་བསྒོམ་པ་ལུས་ཀྱི་དཀྱིལ་འཁོར་ལ་སྔགས་ཀྱི་བྱིན་རླབས་དང་བཅས་པས་བསྐྱེད་པའི་རིམ་པ་སྔགས་ལས་བྱུང་བས་བསྒོམ་པ་བློ་སྣང་ནི་སྔགས་སྐྱེས། འཛམ་གླིང་གནས་ཡུལ་ཉེར་བཞི་སོགས་ཕྱི་གནས་ཡུལ་དཀྱིལ་འཁོར་དུ་སྤྲུལ་པའི་སྐུ་བཞུགས་པ་ནི་ཞིང་སྐྱེས། འོག་མིན་ལོངས་སྐུའི་ཞིང་དུ་བཞུགས་པ་ནི་ལྷན་སྐྱེས་སོ། །

དེ་ལ་བློ་ཆུང་ལས་དང་པོ་པས་ནི། རང་གི་བློ་སྣང་ལྷ་ཡི་དཀྱིལ་འཁོར་འདི་ལ་མགོ་བོའི་མཚོན་མ་པུ་ལི་ར་མ་ལ་ཡ་ན། རྩ་དཔའ་མོ་རབ་གཏུམ་མ་དང༌། ཁམས་དཔའ་བོ་ཐོད་པ་དུམ་བུ་གཉིས་སུ་མེད་པར་བཞུགས་པ་འདི། འཛམ་གླིང་ན་བཞུགས་པའི་ཡུལ་ཉིད་འདི་ཡིན་ལ། དེ་འོག་མིན་ན་བཞུགས་པའི་ཡུལ་དེ་ཉིད་ཡིན་ཞིང༌། དེ་ཆོས་སྐུ་ལས་བྱུང་བ་ཡིན་ནོ་སྙམ་དུ་ཡུལ་ལ་ཡུལ་གྱི་ཞེན་པ་བྱ། ཡང་བློ་སྣང་རྩ་དཔའ་མོ་རབ་གཏུཾ་མ་ཁམས་ཐོད་པ་དུམ་བུ་འདི་འཛམ་གླིང་ན་བཞུགས་པའི་སྤྲུལ་སྐུའི་བདེ་མཆོག་དེ་ཉིད་ཡིན་ལ། དེ་ཉིད་འོག་མིན་ན་བཞུགས་པའི་ལོངས་སྐུའི་བཅོམ་ལྡན་འདས་ཡིན་ཞིང་དེ་ཉིད་ཆོས་སྐུ་ལས་བྱུང་བའོ་སྙམ་པའི་ལྷ་ལ་ལྷ་ཡི་ཞེན་པ་བྱའོ། །དེ་བཞིན་དུ་ཡུལ་ཉེར་བཞི་སོ་སོ་དང་རྩ་ཁམས་ལྷ་ཡོངས་སུ་རྫོགས་པ་བསྲེ་བར་བྱའོ། །

བློ་འབྲིང་གིས་འཁོར་ལོ་གསུམ་པོ་རེ་རེ་བཞིན་དུ། མཁའ་སྤྱོད་ཐུགས་ཀྱི་འཁོར་ལོའི་པུ་ལི་ལ་སོགས་ཡུལ་བརྒྱད་པོ་ལུས་ལྷའི་མགོ་བོའི་མཚོན་མ། སྤྱི་བོ་ལྟག་པ་རྣ་བ་གཡས་གཡོན་སོགས་ཡིན་ལ། དེ་ཉིད་འོག་མིན་ན་བཞུགས་པའི་ཡུལ་ཉིད་ཡིན་ཞིང༌། དེ་ཆོས་སྐུ་ལས་བྱུང་བའོ་སྙམ་པའི་ཡུལ་ལ་ཡུལ་གྱི་ཞེན་པ། དེ་བཞིན་དུ་རྩ་དཔའ་མོ་དང་ཁམས་དཔའ་བོ་དེ་དག་འཛམ་གླིང་ན་བཞུགས་པའི་སྤྲུལ་སྐུའི་དཔའ་བོ་དང་རྣལ་འབྱོར་མ་ཡིན་ལ། དེ་ཉིད་འོག་མིན་ན་བཞུགས་པའི་ལོངས་སྐུའི་དཔའ་བོ་དང་རྣལ་འབྱོར་མ་ཡིན་ཞིང༌། དེ་ནི་ཆོས་སྐུ་ལས་བྱུང་བ་ཡིན་སྙམ་དུ་ལྷ་ལ་ལྷ་ཡི་ཞེན་པ་བྱའོ། །དེ་བཞིན་དུ་ས་སྟེང་གསུང་འཁོར་དང༌། ས་འོག་སྐུ་འཁོར་སོགས་འཁོར་ལོ་སོ་སོའི་ཡུལ་དང་ལྷ་ཡི་ཞེན་པ་བྱ་ལ།  དེ་ལྟར་ལྷ་རྣམས་བསྲེ་བར་བྱའོ། །

བློ་ཆེན་གྱིས་ཐམས་ཅད་དུས་གཅིག་ཏུ་བསྲེ་ལ་བློ་ངོར་སྣང་བའི་གཞལ་ཡས་ཁང་སྲུང་འཁོར་དུར་ཁྲོད་དང་བཅས་པ་འདི་ནི་ཕྱི་རོལ་སྣོད་ལ་བཞུགས་པའི་ཞིང་སྐྱེས་ཀྱི་གནས་ཡུལ་ཉེར་བཞི་རྣམས་ཡིན་ལ། དེ་ཉིད་འོག་མིན་དུ་བཞུགས་པའི་ལྷན་སྐྱེས་ཀྱི་གཞལ་ཡས་ཁང་ཡིན། དེ་ཆོས་སྐུ་ལས་བྱུང་བ་ཡིན་སྙམ་དུ་ཡུལ་ལ་ཡུལ་གྱི་ཞེན་པ་དང༌། ཡང་བློ་སྣང་ལྷ་ཡི་དཀྱིལ་འཁོར་སྔགས་སྐྱེས་འདི་ཉིད་འཛམ་གླིང་ན་བཞུགས་པའི་སྤྲུལ་སྐུ་ཞིང་སྐྱེས་ཡིན་ལ། དེ་ཉིད་འོག་མིན་ན་བཞུགས་པའི་ལྷན་སྐྱེས་ཀྱི་ལྷ་རྣམས་ཡིན་ཞིང༌།  དེ་ཆོས་སྐུ་ལས་བྱུང་བའོ་སྙམ་དུ་ལྷ་ལ་ལྷ་ཡི་ཞེན་པར་བྱའོ། །དེ་ནི་བློའི་ཡུལ་གཅིག་ལ་ཕོ་ཉ་གསུམ་བསྲེ་བ་ཞེས་བྱ་བ་ཡིན་ནོ། །

དེ་ལྟར་བསྲེས་པས་ག་ལ་འདྲེས་སྙམ་ན། ཞེན་པ་འཇུག་ཅིང་འབྲེལ་བས་མི་བསླུ་བའི་ཕྱིར། ཇི་ལྟར་ཞེ་ན། ལམ་བསྒོམ་པའི་དུས་སུ་ཞིང་སྐྱེས་དང་ལྷན་སྐྱེས་ལ་ཞེན་ཅིང་འཇུག་པ་ནི། སྔགས་སྐྱེས་ལ་ཞུགས་པས་འབྲེལ་བས་མི་བསླུ་སྟེ། དཔེར་ན་ནམ་མཁའ་ནས་ཟླ་བ་བྱུང་ན་ཆུ་ནང་འཆར་བ་བཞིན་དུ། ཆོས་སྐུའི་བྱིན་རླབས་ཀྱིས་འོག་མིན་དུ་ལོངས་སྐུ་བྱུང་ལ། དེའི་མཐུས་འཛམ་གླིང་དུ་སྤྲུལ་སྐུ་འབྱུང་། དེའི་མཐུས་སྒྲུབ་པ་པོའི་བློ་ལ་སྣང་བ་ཡིན་ལ། བསྒོམ་པ་མས་བསྒོམ་ལ། བྱིན་རླབས་ཡས་རློབས་ཡིན་ཏེ། སྔགས་སྐྱེས་ལ་ཞིང་སྐྱེས་ཀྱི་བྱིན་གྱིས་རློབས། ཞིང་སྐྱེས་ལ་ལྷན་སྐྱེས་ཀྱིས་བྱིན་གྱིས་རློབས། དེ་ལ་ཆོས་སྐུས་བྱིན་གྱིས་རློབས་པའི་ཕྱིར་རོ། །ཡང་བསྒོམ་པ་མས་བསྒོམ་ལ། རྟོགས་པ་ཡས་འཆར་ཡིན་ཏེ། བསྒོམ་པ་མས་བསྒོམ་ནི་སྔགས་སྐྱེས་ཁོ་ན་ལ་འཇུག་པ་ཡིན་ལ། རྟོགས་པ་ཡས་འཆར་ནི་ཐོག་མར་ཆོས་ཐམས་ཅད་ཀྱི་རང་བཞིན་ཆོས་སྐུའི་རྟོགས་པ་སྐྱེས་ལ། དེས་ལྷན་སྐྱེས་ལོངས་སྐུ་འགྲུབ་ཅིང་དེའི་ཐུགས་རྗེས་སེམས་ཅན་དོན་དུ་སྤྲུལ་སྐུ་ཞིང་སྐྱེས་སྣང༌། དེས་སྒྲུབ་པ་པོའི་རྒྱུད་བྱིན་གྱིས་རློབས་པས་སྔགས་སྐྱེས་སྣང་བ་འབྱུང་བ་ཡིན་ནོ། །གཞན་ཡང་ལྷ་རེ་རེའི་རྟེན་དང་བརྟེན་པར་བཅས་པའི་དཀྱིལ་འཁོར་ཐམས་ཅད་ཚང་བ་ཡོད་པས་ན། ལྷ་རེ་རེ་བསྲེས་པས་ཐམས་ཅད་བསྲེས་པར་འགྱུར་རོ། །

ཡང་ཕྱིའི་དཀྱིལ་འཁོར་དག་པ་དང་བཅས་པ་ཕྱི་རོལ་དུ་ཡོད་པ་དང་མཐུན་པས་ཕོ་ཉ་ཞིང་སྐྱེས། ལུས་དཀྱིལ་འཁོར་སྔགས་ཀྱི་བྱིན་གྱིས་རླབས་པ་དང་བཅས་སྔགས་ལས་བྱུང་བས་ཕོ་ཉ་སྔགས་སྐྱེས། རྫོགས་རིམ་སྤྱོད་པ་དང་བཅས་པ་རང་བཞིན་མེད་པའི་ངོ་བོ་ཡིན་པའི་ཕྱིར་ཕོ་ཉ་ལྷན་སྐྱེས་ཏེ་མངོན་རྟོགས་རྫོགས་པ་གཅིག་ལ་ཕོ་ཉ་གསུམ་བསྲེ་བ་ཞེས་བྱའོ། །

ཡང་དཀྱིལ་འཁོར་གྱི་འཁོར་ལོ་གཅིག་ཕོ་ཉ་གསུམ་བསྲེས་ན། བདེ་ཆེན་འཁོར་ལོ་ལྷན་སྐྱེས། འཁོར་ལོ་གསུམ་ཞིང་སྐྱེས། སྒོ་མཚམས་མ་བརྒྱད་ཕོ་ཉ་སྔགས་སྐྱེས་ཡིན་པ་ཤེས་པར་བྱའོ། །

ཤིན་ཏུ་བློ་ཆེན་རྣམས་ཀྱིས། ཕྱི་ནང་གཞན་གསུམ་དབྱེར་མེད་དག་མཉམ་ཆེན་པོར་ཕོ་ཉ་རྣམ་གསུམ་བསྲེ་བ་ཡིན་ཚོད་སྙམ་མོ། །ཅིའི་ཕྱིར་ཞེ་ན། ཕྱི་ཡི་གནས་ཡུལ་དཔའ་བོ་མཁའ་འགྲོ་རང་ལུས་རྩ་རླུང་ཐིག་གསུམ་ལ་ཚང་བ་སྔགས་སྐྱེས། དེ་གཞན་དཀྱིལ་འཁོར་གྱི་འཁོར་ལོར་ཤར་བ་ཞིང་སྐྱེས། དེ་རང་རིག་ལྷན་སྐྱེས་སུ་རྫོགས་པས་ན་ཕོ་ཉ་གསུམ་ཕྱི་ནང་གཞན་གསུམ་དབྱེར་མེད་དུ་རྫོགས་པའོ། །དེ་ལྟར་ཡང་ནམ་མཁའ་དང་མཉམ་པའི་རྒྱུད་ལས། རྩ་རྣམས་ལྷ་མོ་རྣམས་ཡིན་ཏེ། །ཁམས་ནི་དཔའ་བོ་ཞེས་གྲགས་པའོ། །ཞེས་གསུངས་པ་དང༌། དགོངས་གཅིག་ཚིག་བཅད་མར། རྡོ་རྗེའི་ལུས་ནི་ཟབ་མོའི་འཁོར་ལོ་བཞེད། །ཞེས་པ་རྡོ་རྗེའི་ལུས་འདིའི་རྩ་རླུང་ཐིག་གསུམ་གྱི་གནས་ཚུལ་ནི་རྒྱལ་ཀུན་གསང་གསུམ་རྡོ་རྗེའི་སྐུ་གསུམ་གྱི་དཀྱིལ་འཁོར་གདོད་ནས་ལྷུན་གྲུབ་ཟབ་མོའི་འཁོར་ལོ་ཡེ་ནས་གནས་པར་བཞེད་པ་ཡིན་ནོ། །རས་ཆུང་བདེ་མཆོག་སྙན་རྒྱུད་ལས། བསྐྱེད་རིམ་དམས་ཏེ་མར་མ་ཤོར། རྫོགས་རིམ་མཐོ་སྟེ་ཡར་མ་ཤོར། བསྒོམ་པ་བསྐྱེད་རིམ་བསྒོམ་པས་བྱུང་བ་རྫོགས་རིམ་བྱུང་བ་འདི་ཐུན་མོང་བའི་བསྐྱེད་རིམ་བསྒོམ་པས་མི་འབྱུང་བས་ཕྱག་རྒྱ་ཆེན་པོ་རྟོགས་པ་ཁོ་ནའི་ཁྱད་ཆོས་ཡིན་ཞེས་གསུངས་པས། ལྔ་ལྡན་ལྟར་ན་བསྐྱེད་རིམ་ཕྱག་རྒྱ་ཆེན་པོའོ། །

དཔལ་ཆེན་རྒ་ཙཱའི་ལོའི་རྒྱ་གཞུང་ལས། གཞན་ཡང་དབང་པོ་མཆོག་གྱུར་པས། །ཟུང་འཇུག་ལོངས་སྤྱོད་རྫོགས་པའི་སྐུ། །སྟོང་པའི་ངོ་བོ་བདེ་བ་ཆེ། །ཇི་ལྟར་སྣང་ཞིང་བདེན་སྤང་པ། །མེ་ལོང་ནང་གི་གཟུགས་བརྙན་བཞིན། །གཟུང་དང་འཛིན་པ་མེད་གྱུར་ཅིང་། །དམིགས་པ་ཐམས་ཅད་རྣམ་སྤངས་ཏེ། །སྟོང་དང་མི་སྟོང་ལས་འདས་པ། །དེས་ནི་བདུད་དང་ཉོན་མོངས་ཚོགས། །འཇོམས་མཛད་བདེ་བར་གཤེགས་པ་འཆར། །འབར་བའི་ཕྲེང་བ་འཁྲིགས་ཤིང་དྲག །ཧེ་རུ་ཀ་གྲགས་ཆེན་པོར་བཞེངས། །ཞེས་གསུངས་སོ། །

**༣༽ རྗེས་ཀྱི་བྱ་བ།**

གསུམ་པ་རྗེས་ཀྱི་བྱ་བ་ལ་ཐུན་བསྡུ་བ་དང་། གཏོར་མའི་རྣལ་འབྱོར། ལག་མཆོད་དང་ཚོགས་འཁོར།

**1 ཐུན་བསྡུ་བ།**

དང་པོ་ཐུན་བསྡུ་བ་ནི། དྲིལ་བུ་པའི་གཞུང་ལས། གང་ཚེ་བཟླས་པས་སྐྱོ་བར་གྱུར་པ་ན། །ས་བོན་འོད་ཀྱིས་ཤེས་རབ་བདག་པོ་དང༌། །འཁོར་ལོ་པ་དང་ཁང་པ་བརྩེགས་པ་རྣམས། །སྣང་བར་བྱས་ཏེ་འོད་གྱུར་རིམ་བཞིན་བསྡུ། །ཧཱུྂ་དེ་ཡོངས་སུ་གྱུར་ལས་བདག་ཉིད་ནི། །ཞལ་གཅིག་ཕྱག་གཉིས་གཡས་བརྐྱང་གོམ་པས་གནས། །ལང་ཚོ་གཞོན་པ་འགྱིང་བག་མཚན་དང་ལྡན། །ཕྱག་རྒྱ་དྲུག་ལྡན་རྡོ་རྗེ་དྲིལ་བུ་འཆང༌། །ཞེས་གསུངས་པ་ལྟར་ཆོག་གཞུང་དུ། ཐུགས་ཀའི་ཧཱུྂ་གི་འོད་ཀྱིས་སོགས་ནས་ནཱ་ད་ཡང་མི་དམིགས་པར་མཉམ་པར་བཞག་པ་ནི། རྔོག་པའི་དཀའ་འགྲེལ་དུ། དེའི་ལུས་ནི་འདས་གྱུར་ཏེ། །ཞེས་པ་ཧེ་རུ་ཀའི་ཐུགས་ཀར་ཉི་མ་ལ་གནས་པའི་ཧཱུྂ་གི་ཆ་ལྔ་ཡེ་ཤེས་ལྔའི་རང་བཞིན་ཅན་དེ་ལས་འོད་འཕྲོས་སྣོད་བཅུད་ཐམས་ཅད་ལ་ཁྱབ་པས་བཟུང་འཛིན་གྱི་རྟོག་པ་དང་བྲལ་ནས་སྣང་ལ་རང་བཞིན་མེད་པ་སྒྱུ་མ་ལྟ་བུར་རྟོགས་པར་བྱའོ། །

སྣོད་བཅུད་སྒྱུ་མ་ཙམ་དེ་ཡང་མེ་ལོང་ལ་ཁ་ཡི་རླངས་པས་གོས་པ་འདུས་པ་ཞི་བ་བཞིན་རིམ་གྱིས་འོད་དུ་ཡལ་བ་སྣོད་བཅུད་དམ་ཚིག་སེམས་དཔའ་དང་། ཡེ་ཤེས་སེམས་དཔའ་དང་། ཏིང་ངེ་འཛིན་སེམས་དཔའ་ནས་ཟླ་ཚེས་ནཱ་དའི་བར་དུ་ཐིམ་པས་ཆོས་ཐམས་ཅད་རང་བཞིན་གྱི་རྣམ་པར་དག་པ་སྟོང་པ་ཉིད་དུ་གྱུར་པ་སྟེ། སྡོམ་འབྱུང་ལས། གོང་བུ་ལས་འདས་གོ་འཕང་གནས། །དེ་ནས་དེ་ཡི་བདག་ཉིད་དུ། །ཆོས་རྣམས་རང་བཞིན་ཡོངས་དག་པར། །གྱུར་པས་སངས་རྒྱས་ཉིད་ཐོབ་འགྱུར། །ཞེས་གསུངས་སོ། །དཔལ་ཁ་སྦྱོར་ཐིག་ལེ་ལས། རྣམ་མི་རྟོག་ལས་སངས་རྒྱས་མིན། །དེ་བཞིན་རྣམ་རྟོག་ལས་བཅས་མིན། །ཤིན་ཏུ་རྣམ་དག་ཡོངས་ཤེས་ན། །མཁས་པ་རྣམས་ནི་འགྱུར་བ་ཉིད། །ཅེས་གསུངས་པས། རྣམ་པར་དག་ཅིང་བསམ་གྱིས་མི་ཁྱབ་པར་གནས་པ་ནི་ཕྱག་རྒྱ་ཆེན་པོ་བསམ་གྱིས་མི་ཁྱབ་པ་སྟེ། ངེས་བརྗོད་ལེའུ་གཉིས་པར། རྒྱུ་དང་མི་རྒྱུ་ཐམས་ཅད་ཀུན། །རང་བཞིན་དག་པའི་དེ་བཞིན་ཉིད། །ཆོས་རྣམས་རང་བཞིན་གཅིག་པ་སྟེ། །སྲིད་པ་མཆོག་ཏུ་བྱས་པ་ཡིན། །ཞེས་གསུངས་སོ། །སེམས་ཀྱི་རང་བཞིན་དེ་མ་རྟོགས་པས་སེམས་དང་ལས་དང་ལས་ཀྱི་རྣམ་སྨིན་འཁོར་བའི་ཚོགས་བསམ་གྱིས་མི་ཁྱབ་པ་དང༌། སེམས་ཀྱི་རང་བཞིན་རྟོགས་པ་མྱང་འདས་ཀྱི་ས་ལམ་འབྲས་བུའི་ཡོན་ཏན་གྱི་ཚོགས་བསམ་གྱིས་མི་ཁྱབ་སྟེ། དེ་ཐམས་ཅད་སེམས་ཉིད་གདོད་ནས་སྐྱེ་མེད་ཆོས་སྐུར་རྟོགས་པའི་ངང་དུ་རོ་གཅིག་པས་ན། ངེས་བརྗོད་ལེའུ་བདུན་པ་ལས། འདི་ལྟར་དངོས་དང་དངོས་མེད་མཉམ། །ཐམས་ཅད་ཆོས་སྐུ་རོ་གཅིག་སྟེ། །མཉམ་ཉིད་ཟུང་འཇུག་དག་པ་འདི། །རྣལ་འབྱོར་དམ་ཚིག་ཅན་གྱིས་སྐྱོང༌། །ཞེས་གསུངས་སོ། །དེ་ཉིད་ཕྱག་རྒྱ་ཆེན་པོ་ཡིན་པས་བསམ་དུ་མེད་པ་དྲན་པ་བསྐྱང་ཞིང་བློ་བུར་གྱི་རྣམ་རྟོག་ཐམས་ཅད་སྤང་གཉེན་གཉིས་མེད་དུ་རྟོགས་པར་བྱ་སྟེ། ངེས་བརྗོད་ལེའུ་བཅུ་གཉིས་པར། རྟེན་འབྲེལ་ཆོས་ཀྱང་མཁའ་དང་མཉམ། །དངོས་པོ་མེད་ཅིང་མཚན་མ་མེད། །དེ་བཞིན་ཉིད་ལ་འདིར་གནས་ན། །ཡེ་ཤེས་མིག་གིས་མཐོང་བ་ཡིན། །ཞེས་གསུངས་སོ། །

དེ་ལྟའི་ཟུང་འཇུག་གི་རིག་པ་དེ་རྒྱུན་ཆད་མེད་པར་བསྐྱངས་པས་མི་བརྗེད་པའི་གཟུངས་འཐོབ་སྟེ། རྡོ་རྗེ་དྲིལ་བུ་པས། བསྟན་བཅོས་ཐམས་ཅད་ལ་ནི་མཁས་པ་དང་། །རྒོལ་བ་འཇོམས་པའི་སྨྲ་བ་ཆེན་པོར་འགྱུར། །ཅེས་དང་། སྡོམ་འབྱུང་ལས། ཆོས་སྐུ་ཡོངས་སུ་ཤེས་པའི་དོན། །བསྒོམ་པ་དེ་ཉིད་བསྒོམ་དུ་མེད། །རྫོགས་བྱང་བྱང་ཆུབ་བདེ་བ་ཆེ། །ཕྱག་རྒྱ་ཆེན་པོ་མཆོག་དེ་ཡིན། །ཞེས་དང༌། ངེས་བརྗོད་ལེའུ་གསུམ་པར། ཐབས་དང་ཤེས་རབ་གཉིས་མེད་པར། །ཕྱག་རྒྱ་ཆེ་དང་ངེས་པར་རོལ། །བསྒོམ་པ་མངོན་དུ་གྱུར་པ་ཡིས། །རྣམ་གྲོལ་སངས་རྒྱས་ཉིད་དག་ཀྱང༌། །སྐྱེ་བ་འདི་ལ་ཐོབ་པར་འགྱུར། །ཞེས་གསུངས་སོ། །

དགོས་པ་ནི། བསྐྱེད་རིམ་དུ་ཞེན་པ་སྤོང༌། གཟུང་འཛིན་གྱི་སྒྲིབ་པ་དག ཟུང་འཇུག་གི་རྟོགས་པ་འཆར། ཚེ་གཅིག་གི་རྫོགས་པའི་བྱང་ཆུབ་དུ་འཚང་རྒྱའོ། །ཞེས་རྔོག་པའི་ཡིག་ཆ་ལས་འབྱུང་ངོ་། །

སླར་དེའི་ངང་ལས་རང་ཉིད་ཧེ་རུ་ཀ་ཞལ་གཅིག་ཕྱག་གཉིས་པ་ཡབ་དཔའ་གཅིག་གི་རྣམ་པར་སྐུར་ལྡང་ལ་གནས་གསུམ་ཡི་གེ་དང༌། གོ་ཆ་བསྒོ་བ་སོགས་གཞུང་གི་ཚིག་ཟིན་ལ་གསལ་བ་བཞིན་ནོ། །དཔལ་ཕག་མོ་གྲུ་པས་ནམ་མཁའ་དང་མཉམ་པའི་རྒྱུད་འགྲེལ་ལས། དབང་པོ་རབ་ཀྱི་རིལ་པོར་འཛིན་པའི་ཏིང་ངེ་འཛིན་གྱིས་གཅིག་ཆར་དུ་མངོན་དུ་བྱེད་པ་ནི། མ་སྐྱེ་རྟོག་པ་བྲལ་བའི་སྐུ། །ཞེས་གསུངས་པས། ལྷའི་རྣལ་འབྱོར་དེ་ཉིད་ངང་ལ་སྐད་ཅིག་གིས། རང་སེམས་གདོད་མ་ནས་སྐྱེ་བ་མེད་པ་གཟུང་འཛིན་གྱི་རྣམ་པར་རྟོག་པ་དང༌། བསྒོམ་བྱ་བསྒོམ་བྱེད་ཀྱི་བློ་ཐམས་ཅད་བྲལ་བ་བཞིན་རྣམ་པར་དག་པའི་འོད་གསལ་ཆོས་སྐུ་ངོ་ཤེས་པར་བྱས་ལ་སེམས་ཉིད་མ་བཅོས་པར་བཞག་པར་བྱའོ། །ཞེས་སོགས་གསུངས་སོ། །

སྤྱིར་བསྐྱེད་རིམ་རྐྱང་པས་འོག་མིན་བར་གྱི་འཇིག་རྟེན་པའི་དངོས་གྲུབ་སྒྲུབ་ནུས་ཀྱི། བསྐྱེད་རྫོགས་ཟུང་འཇུག་གི་ཚུལ་ཟབ་མོ་འདི་ལྟ་བུ་མཐར་ཕྱིན་པས་ནི་རྫོགས་རིམ་ངང་གིས་དྲངས་ནས་བདེན་དོན་མཐོང་བ་ཡང་ཡོད་པ་ལ་རིགས་པས་མི་གནོད་དོ། །

ཡང་མངོན་རྟོགས་དངོས་ཀྱི་བྱེ་བྲག་མ་དག་འཁོར་བའི་གནས་ཚུལ་དང་མཐུན་པའི་བག་ཆགས་སྦྱོང་ཚུལ་ལ་འབྲས་བུ་རྡོ་རྗེ་འཛིན་པར་བཞེངས་པའི་མངོན་བྱང་ལྔ་བསྐྱེད་སྐབས་ཧཱུྂ་ཡིག་སོགས་ས་བོན་བསྒོམ་པ་མངལ་གྱི་གནས་སྐབས་ལྔ་སྦྱོང༌། རྡོ་རྗེ་རྩེ་ལྔས་ཡན་ལག་ལྔ་གྲུབ་པ་དང༌། སྟེང་གི་རྩེ་ལྔས་རྐང་ལག་སོར་མོ་ལྔ་ལྔ་དང༌། མགོ་བོ་མིག་རྣ་སྣ་ལྕེ་ལུས་ཀྱི་ཆ་ཤས་བཅས་པ་སྦྱང༌། ས་བོན་ལས་ཕྱག་མཚན་སོགས་རིམ་པ་ལྷའི་སྐུར་བསྐྱེད་པ་ཉ་ཡི་རྣམ་པ་ཡན་ལག་སྐྱེ་བ་སོགས་ཀྱི་རིམ་པ་ལུས་རྫོགས་པ། དམ་ཚིག་སེམས་དཔའ་ནི་སྐྱེས་བུའི་འབྱུང་བ་དང༌། འབྱུང་འགྱུར་རགས་ལུས་གནས་སྐབས་ཀྱི་ལུས། ཡེ་ཤེས་སེམས་དཔའ་བྱང་ཆུབ་སེམས་ཀྱི་དྭངས་མ་ཏིང་འཛིན་སེམས་དཔའ་རླུང་སེམས་ཙམ་གྱི་ལུས་ཕྲ་བ་གཉུག་མའི་ལུས་དང་ཆོས་མཐུན་ཅིང་དེ་དག་གི་བག་ཆགས་སྦྱོང༌། སྐྱེ་མཆེད་རྣམས་དང་གནས་གསུམ་བྱིན་གྱིས་རླབས་པས་ནི་དབང་པོ་རྣམས་དང་སྒོ་གསུམ་རིམ་གྱིས་ནུས་པ་རྒྱས་ཤིང་ལྷག་པར་བརྟན་པས་ཡུལ་ལ་ལོངས་སྤྱོད་ནུས་སུ་གྱུར་པ། དཀྱིལ་འཁོར་གྱི་ལྷ་སྤྲོ་བ་ནི། སྐྱེས་བུའི་བུ་དང་བུ་མོ་སྐྱེད་པ་རྣམས་སྦྱོང་བར་བྱེད་དོ། །

རྫོགས་བྱེད་ཆོ་ག་ལ་སྦྱང་གཞི་དང་ཆོས་མཐུན་སྦྱར་ཚུལ་གཞུང་རྣམས་ལས་ཆེར་མི་འབྱུང་ཡང༌། བླ་མ་རྣམས་ཀྱིས་བཞེད་པས། ཡེ་ཤེས་པ་བསྟིམ་པ་ན་ཡུལ་ལ་བྱེ་བྲག་ཕྱེད་པ་འམ་ཀུན་གཞི་ལས་འཇུག་ཤེས་རྣམས་སད་དེ་ཕྱི་རོལ་དངོས་པོ་རྣམས་བཀུག་ནས་ཀུན་གཞི་ལ་ལྡོག་པ། དབང་བསྐུར་བ་ཕྱིས་པའི་དྲི་མ་འཁྲུད་ཅིང་མངའ་ཐང་ལེན་པ། རྒྱས་གདབ། རང་གི་རིགས་ཆོས་ལ་འདུག་པ། མཆོད་པ་ནི་དབང་པོ་ཡུལ་ལ་ཞེན་ཅིང་སྲིད་པ་འཕེལ་བའི་རོ་མྱང་བ། བསྟོད་པ་ནི་འཇིག་རྟེན་གྱི་ཡོན་ཏན་དང་ལྡན་པ་ན་སྐྱེ་བོས་བསྔགས་པ་ཐོབ་པ་སྟེ། མདོར་ན་དེ་དག་འདོད་ཡོན་ལྔ་ལ་རོལ་ཞིང་ལོངས་སྤྱོད་པ། བཟླས་པ་ནི་ཐ་མལ་གྱི་དབུགས་དང་ལོངས་གཏམ། ཁ་ཟས་རྗེས་ཆགས་ལ་སོགས་པ་དེ་དང་དེ་དག བསྡུ་ལྡང་འཆི་རིམ་གྱིས་མཐར་འོད་གསལ་ལ་ཞུགས་པ་དང༌། སླར་རླུང་སེམས་ཙམ་ཀྱི་བར་དོའི་ཡིད་ལུས་སུ་ལྡངས་ཏེ་ཡང་སྲིད་ལེན་པ་མཚོན་པས་དེ་དག་སོ་སོ་དང་ཆོས་མཐུན་རིམ་གྱིས་སྦྱོང་བར་བྱེད་དོ། །

སྦྱང་འབྲས་དག་པ་མྱང་འདས་དང་མཐུན་པའི་ཚུལ་ནི། གཞལ་ཡས་ལ་སོགས་གང་དུ་འཚང་རྒྱ་བའི་གནས་ཆོ་གས་ལྷ་བསྐྱེད་པ་ཇི་ལྟར་འཚང་རྒྱ་ཚུལ། མཆོད་བསྟོད་བཟླས་པ་དཀྱིལ་འཁོར་ཉེར་བསྡུ་ཐུན་མཚམས་ཀྱི་བྱ་བ་སོགས་སངས་རྒྱས་ནས་ཕྲིན་ལས་མཛད་པ་དང་ཆོས་མཐུན་པས་འབྲས་བུ་ལམ་དུ་བྱེད་པའོ། །གཞན་ཡང་སྐུ་གསུམ་ངོ་བོ་དང་རྣམ་པ་མཚུངས་པར་སྦྱོར་དུ་ཡོད་ཅིང་སྤྲུལ་སྐུའི་ཁྱད་ཆོས་རྒྱས་པ་རྣམས་ཚང་བར་ཡོད་དེ་ཕྱོགས་བཅུའི་སངས་རྒྱས་རྣམས་ལས་དབང་བསྐུར་བ་བརྙེས་ནས་འགྲོ་དོན་སྤྱོད་པ་དང༌། དག་པའི་འཁོར་ལ་ཆོས་སྟོན་པ། མ་དག་གདུལ་བྱ་རྣམས་ལ་མྱ་ངན་འདའ་བར་སྣང་བ། སྤྲུལ་པས་འགྲོ་དོན་རྒྱུན་མི་ཆད་པ་རྣམས་སྦྱོར་བར་བྱ་བ་ཡིན་ནོ། །དེའི་ཕྱིར་ཡར་རྣམ་བྱང་དང་མར་འཁོར་བའི་འདྲ་འབག་མཐུན་ཞེས་མཆོག་གཟིགས་རྣམས་ཀྱིས་གསུངས་པ་སྟེ། མངོན་རྟོགས་ཀྱི་རིམ་པའི་གཙོ་བོ་རྣམས་ཀྱང་གཞི་ཡི་གནས་ཚུལ་མཐུན་པས་དེ་སྦྱོང་བའི་ནུས་པ་ཡོད་པ་དང༌། འབྲས་བུའི་གནས་ཚུལ་མཐུན་པས་དེ་མཐོང་བའི་ནུས་པ་ཡོད་པའོ། །

ཆོས་ཀྱི་རྒྱལ་པོ་རིན་ཆེན་ཕུན་ཚོགས་ཀྱིས་དོན་གཉིས་མཆོག་རྩོལ་ལས་ཆེད་དུ་གསུངས་པར་བརྟེན་འདིར་ཡང་བསྐྱར་དུ་གླེང་བ། བསྐྱེད་རྫོགས་གདམས་པ་ཉམས་ལེན་བྱེད་པ་ལ་གནད་འདི་གལ་ཆེ་སྟེ། རྗེ་བཙུན་མི་ལའི་ཞལ་ནས། རང་བཞིན་ལམ་གྱི་བར་དོ་རུ། །གཉུག་མའི་ཡེ་ཤེས་ངོས་བཟུང་ཕྱིར། །སྙན་བརྒྱུད་གདམས་པ་ལེན་ཡང་འཚལ། །ཞེས་གསུངས་པ་ལྟར། གཉུག་མ་ལྷན་ཅིག་སྐྱེས་པའི་ཡེ་ཤེས་ཀྱི་རང་བཞིན་ངོ་བོ་བདེན་པས་སྟོང་པ་ལ་གློ་བུར་དྲི་མས་དེ་ལ་གོས་པ་མེད་དེ། སངས་རྒྱས་དང་སེམས་ཅན་གྱི་བཅོས་སླད་བྲལ་བ་ནི། བདེ་སྟོང་ལྷན་ཅིག་སྐྱེས་པ་དོན་གྱི་ཡེ་གདོད་མའི་ཤེས་པ་རང་འོད་ཡུལ་མེད་ཀྱི་གསལ་མདངས་འགགས་མེད་དུ་བཞུགས་པ་དེ། བསྐྱེད་རིམ་གྱི་སྐབས་སུ་གཞི་སྐྱེ་བ་མེད་པའི་མདངས་འགགས་མེད་ཀྱི་ལྷར་བསྐྱེད་པ་ལ་བསྐྱེད་རིམ་ཡོངས་གྲུབ་ཏུ་མིང་གདགས་པའི་བསྐྱེད་རིམ་དང༌། རྫོགས་རིམ་སྣང་ཆ་ཕྲ་བའི་ཕྲ་བ་ནང་ཚན་སོ་སོ་བ་རྣམས་ཀྱང༌། བདག་གཞན་ངོ་བོའི་སྟོང་པའི་དོན་ལ་མཉམ་པར་འཇོག་ཅིང༌། དེ་ཉིད་ཀྱང་དངོས་སུ་ལྷར་ལྡང་ལུགས། འབྲས་བུ་སྐུ་གསུམ་གཞི་འབྲས་དབྱེར་མེད་ཉམས་སུ་ལེན་པའི་དུས་སུ། སྐུ་གསུམ་དང་རྗེས་སུ་མཐུན་པའི་བསྐྱེད་རྫོགས་བསྒོམ་པས། སྐུ་གསུམ་མངོན་དུ་བྱེད་པའི་གནད་ཤེས་པ་ལ་བརྟེན། བཀའ་བརྒྱུད་རིན་པོ་ཆེའི་ལུགས་ཀྱིས་སེམས་ཀྱིས་ལུས་བྱིན་གྱིས་རླབས་པས། དག་པ་ཡེ་ཤེས་ཀྱི་སྣང་བ་དཀྱིལ་འཁོར་གྱི་འཁོར་ལོར་ཤར་ཚེ་འགྲོ་བ་འདུལ་བའི་ཕྲིན་ལས་ཀྱི་སྒོ་མཐའ་ཡས་པ་འབྱུང་བའི་གདམས་པ་ཟབ་མོ་ཁོང་དུ་ཆུད་ན་འཁྲུལ་མེད་གདེངས་དང་ལྡན་པ་ཞིག་འབྱུང་བར་འགྱུར་རོ། །ཞེས་གསུངས་སོ། །

**2 གཏོར་མའི་རྣལ་འབྱོར།**

གཉིས་པ་གཏོར་མའི་རྣལ་འབྱོར་ནི། ཨ་བྷི་དྷ་ན་ལས། ཇི་ལྟར་བདེ་བས་དཀྱིལ་འཁོར་དུ། །ཆོ་ག་བཞིན་དུ་གཏོར་མ་ནི། །ལྷོ་ཕྱོགས་ཁ་བལྟས་འདུག་པ་ཡིས། །མཚན་ཕྱེད་དུས་སུ་སྦྱིན་པར་བྱ། །ཞེས་དང༌། རྒྱུད་ལེའུ་ཉེར་བདུན་པར། མཚན་མོ་སྒྲེ་ནི་གྲོལ་འགྱུར་བས། །བརྟུལ་ཞུགས་གོས་མེད་གཏོར་མ་སྦྱིན། །ཧེ་རུ་ཀ་དཔལ་རྣལ་འབྱོར་བདག །དེས་ནི་མ་མོ་དགའ་བར་འགྱུར། །ཞེས་གསུངས་པ་ལྟར་འཇིག་རྟེན་ལས་འདས་པའི་གཏོར་མ་དང༌། འཇིག་རྟེན་པ་ལ་གཏོར་མ་གཉིས།

**༡ གཏོར་ནང་མ་འཇིག་རྟེན་འདས་གཏོར།**

དང་པོ་འདས་གཏོར་ནང་མ་ལ་ཁཎྜ་རོ་ཧེས་བསང༌། སྭཱ་བྷ་བས་སྦྱངས། སྟོང་པའི་ངང་ལས་སོགས་སྔོན་གཏོར་སྐབས་ལྟར་བྱིན་རླབས་པའི་དམིགས་པ་སྔར་བཞིན་རྫས་སྦྱང་རྟོགས་སྦར་བའི་ཏིང་ངེ་འཛིན་གྱིས་བྱིན་རླབས་ལ་ཕཻཾ་ཞེས་འབར་བའི་རྒྱ་བཞིས་ཕྱི་ཡི་དཀྱིལ་འཁོར་དུར་ཁྲོད་བརྒྱད་དང་བཅས་པ་བདག་ཉིད་ལྷའི་ཐུགས་ཀའི་ས་བོན་འོད་ཀྱིས་ཡེ་ཤེས་ཀྱི་དུར་ཁྲོད་བརྒྱད་དང་བཅས་པ་སྤྱན་དྲངས། པད་ཀོར་བཅས་མཁའ་འགྲོ་མ་དྲྭ་བ་དམ་པའི་བདེ་བས་ས་མ་ཡ་སྟྭཾ་ཞེས་པའི་དོན་ནི་མཁའ་འགྲོའི་དམ་ཚིག་གིས་བཞུགས་ལ་གཟིགས་ཤིག་དམ་ཚིག་གོ་ཞེས་བརྟན་པར་བྱས་ལ་ཚིག་ཟིན་ལྟར་ལག་གཡོན་ཨཱ་ཨ་སོགས་དབྱངས་ཡིག་ལས་ཟླ་བ་དང༌། གཡས་ཀ་ཁ་སོགས་གསལ་བྱེད་ལས་ཉི་མར་གྱུར་པའི་དབུས་སུ་ཧཱུྂ་སྔོན་བཅས་རྡོ་རྗེའི་ཐལ་མོ་གཏོར་མ་བཏེགས་པར་བསམ། ལྷ་ཚོགས་ཐམས་ཅད་ལྗགས་ཧཱུྂ་ལས་བྱུང་བའི་རྡོ་རྗེ་དཀར་པོའི་སྦུ་གུ་ཅན་རྩེ་གཅིག་པའི་རྣམ་པའི་འོད་ཟེར་གྱིས་གསོལ་བར་བསམ་ལ། སྔགས་ཨོཾ་བཛྲ་ཨ་ར་ལི་ཧོའི་སྔགས་ལན་གཅིག་བརྗོད་པས་བདེ་ཆེན་འཁོར་ལོ། གཉིས་པས་ཐུགས་འཁོར། གསུམ་པས་གསུང་འཁོར། བཞི་པས་སྐུ་འཁོར། ལྔ་པས་དམ་ཚིག་གི་འཁོར་ལོ་ལ་འབུལ་བར་བྱའོ་ཞེས་རྔོག་པའི་བདེ་མཆོག་དཀའ་འགྲེལ་ལས་གསུངས།

ཕྱི་རོལ་ཏུ་མཆོད་གཏོར་མཐོང་རྒྱུན་བཞིན་གཤམས་ལ། ཚོགས་ཆེན་སྐབས་ཐོག་མར་ཆོས་ཁྲིམས་བཞེངས་ནས་ལྕགས་རྒྱུག་བསྣམ་བཞིན་ཕྱི་རོལ་དུ་སྣ་དྲངས་ནས་ཕེབས། དེ་རྗེས་རྩ་གྲལ་མཇུག་ནས་གྲྭ་པ་ཆུང་རིམ་རྣམས་བཞེངས་ཏེ་ཆོས་ཁྲིམས་པའི་རྗེས་སུ་ཐམས་ཅད་ཀྱིས་ཕྱག་ན་རྡོ་དྲིལ་བསྣམ་བཞིན་ཕེབས་པའི་རྗེས་སུ་མཆོད་གྲལ་གཡས་གཡོན་སོགས་རིམ་པ་བཞིན། མཐར་མདུན་གྲལ་བཅས་གྲོལ་རིམ་བཞིན་ཁྱམས་རལ་གཡོན་སྐོར་ཆོས་ཁྲིམས་པས་སྣེ་ཁྲིད་ནས་སྒོར་འཁྱིལ་ལེར་བཞེངས་གྲུབ་མཚམས་དབུ་མཛད་པས་གསུངས་འདོན་དབུ་འཛུག་སྲོལ་འདུག་གོ །

**༢ གཏོར་ཕྱི་མ་འཇིག་རྟེན་པའི་གཏོར་མ།**

གཉིས་པ་གཏོར་ཕྱི་མ་འཇིག་རྟེན་པའི་གཏོར་མ་ལ་འདོན་ཟིན་ལྟར་རྫས་རྣམས་གོང་བཞིན་བྱིན་རླབས། ཕྱོགས་སྐྱོང་འཛམ་གླིང་ན་གདོད་ནས་གྲུབ་པའི་དུར་ཁྲོད་བརྒྱད་ལ་གནས་པ་སྤྱན་དྲངས། ཕཻཾ་སྒྲས་འབར་བའི་རྒྱས་བཀུག་ཛ་ཧཱུྂ་བཾ་ཧོས་བདག་གིས་བསྐྱེད་པའི་དུར་ཁྲོད་བརྒྱད་ལ་སྟིམ་སྔགས་བཅས་མཆོད་པ་ཕྱི་མཆོད་དང༌། པད་ཀོར་རྡོ་ཐལ་རྒྱས་ཨོཾ་ཁ་ཁ་སོགས་སྔགས་ཀྱིས་འཇིག་རྟེན་སྐྱོང་བ་རྣམས་ལ་ཕུལ་བས་བསྟོད་པ་དང་འདོད་དོན་གསོལ་བ་གདབ་པ་དང་ཕྲིན་ལས་བཅོལ། ཡིག་བརྒྱས་ལྷག་ཆད་ཁ་བསྐོང་བ་དང་། ཨ་བྷི་དྷ་ནའི་ལེའུ་ཉེར་ལྔ་པ་ལས། ཐོག་མ་བར་དང་ཐ་མ་རུ། །དམ་ཚིག་ཉམས་པ་བཀང་བ་དང༌། །དཔའ་བོ་དང་ནི་རྣལ་འབྱོར་མ། །འཁོར་ལོ་དག་ནི་བརྟན་པའི་ཕྱིར། །ཡི་གེ་བརྒྱ་པའི་གསང་སྔགས་བཟླ། །ཞེས་གསུངས། ཨོཾ་ཡོ་ག་ཤུདྡྷ་སོགས་པད་དཀོར་གྱི་འཁྱུད་ཚུལ་བྱས་ལ་ཆོས་ཐམས་ཅད་རྣམ་པར་དག་པའི་རྣལ་འབྱོར་གྱི་བདག་ཉིད་དུ་མཉམ་པར་བཞག་ལ། ཨོཾ་ཁྱེད་ཀྱི་སོགས། བཛྲ་མུས་མཐེབ་སྲིན་གྱི་སེ་གོལ་ཕྱིར་བརྡབ་པས་འཇིག་རྟེན་པ་གཤེགས། ཡེ་ཤེས་པ་རང་ལ་བསྟིམ་པ་སོགས་གཞུང་བཞིན་བྱའོ། །

དགོས་པ་ནི། ཕྱི་ནང་བར་ཆད་སེལ། བསོད་ནམས་ཚོགས་རྫོགས། གང་འདོད་པའི་དོན་འགྲུབ། མཆོག་ཐུན་དངོས་གྲུབ་ཐམས་ཅད་ཐོབ་པར་གསུངས་སོ། །དེ་ནས་སར་བཞུགས་ལ་ཙོག་པུར་འདུག་པའི་ལག་གཉིས་པུས་མོའི་ནང་དུ་སོན་པར་བྱ་ཞིང༌། གཡོན་པས་དྲི་བཟང་གི་ཆུ་འཁྱོར་བར་བཟུང་ལ་གཡས་ཀྱི་ཐལ་མོ་བཀན་པའི་གུང་མོ་མིང་མེད་བསྐུམ་པ་ཆུ་ལ་རེག་ནས། མཆུ་དང་རྣ་མིག་སྣ་ལག་ལྟོ་བ་མགོ་བཅས་ལ་ཉེ་རེག་ལན་གསུམ་བྱས་ལ་ཚོགས་ཆེན་སྐབས་ཡིན་ན་འཁྱམ་རལ་སྒོར་བཞུགས་གནང་ཡོད་པས། ཆོས་ཁྲིམས་པའི་ཕྱག་གིས་ལྕགས་རྒྱུག་ཕྱིར་སྣུན་པའི་ཆགས་སྒྲ་བྱུང་བ་དང་རིམ་པས་བཞེངས་ནས་དབུ་མཛད་པས་ཌཱ་རུ་ཕྱིར་བསྐོར་ནས་ནམ་མཁར་སྟེགས་པའི་ཌཱར་སྡེབས་དང་སྦྲག་རོལ་མོ་སིལ་སྙན་ལྷ་ཚོགས་ཀླུ་ཚོགས་མའི་མཆོད་རོལ་བཀྲོལ་བཞིན་རྡོ་རྗེའི་རྐང་པས་བསྐོར་ཞིང་སློབ་དཔོན་གྱིས་རྟིང་མནན་ནས་གཙུག་ལག་གི་ནང་དུ་ཕེབས། ཞལ་བཞི་པའི་སྔགས་ཀྱི་སྲུང་བ་ཨོཾ་སུཾ་བྷ་ནི་བརྗོད་བཞིན་མདུན་གྱི་དཀྱིལ་འཁོར་ལ་གཡོན་དུ་བསྐོར་བ་གསུམ་གྱི་མཐར་ནུབ་སྒོར་གནས་པ་དང་རོལ་མཚམ་བཞག །སྒོ་དབྱེ་བའི་ཕྱག་རྒྱས་ཨོཾ་བཛྲ་གྷོ་ཊའི་སྔགས་བརྗོད་དེ་སྒོ་ཕྱེ་བར་བསམ་ལ། ཨོཾ་པ་ར་མ་སུ་ཁཱ་སོགས་ཀྱིས་མེ་ཏོག་འཐོར། སླར་མེ་ཏོག་ཕྲེང་བས་མདུན་ནས་དབང་བསྐུར་བའི་མོས་པས་མེ་ཏོག་གི་འབྲུ་རང་གི་སྤྱི་བོར་ཅུང་ཟད་བཞག །ཡིད་ཀྱི་ཕྱག་ལས་འདིར་ཕྱག་དངོས་འཚལ་སྲོལ་མི་འདུག །ཕྱག་གཉིས་ཐར་སྦྱར་གྱིས་དེངས་སེམས་ཅན་ཐམས་ཅད་ལ་དངོས་གྲུབ་ཐམས་ཅད་བཀའ་དྲིན་མཛོད་ཅིག ཅེས་གསོལ་བ་གདབས་ནས་གྲལ་དུ་འཁོད་དོ། །

**3 ལག་མཆོད་དང་ཚོགས་འཁོར།**

གསུམ་པ་ལག་པ་མཆོད་ཅིང་ཚོགས་ཀྱི་འཁོར་ལོ་ཇི་ལྟར་བྱ་བ་ནི། ལག་གཡོན་པའི་མཐིལ་དུ་ཚོམ་བུ་ལྔ་དབུས་སུ་གཅིག་བཅས་བཀོད་ལ་དུམ་སྐྱེས་མའི་སྔགས་ཁཎྜ་རོ་ཧེས་ལག་པ་གཡོན་པའི་ནང་མཆོད་གཡས་པའི་མཐེབ་སྲིན་གྱིས་བསང་གཏོར་བྱ་ཞེས་ཁྲི་པས་གསུངས། སྭཱ་བྷ་ཝས་སྦྱངས་ལ་སྟོང་པའི་ངང་ལས་ལག་པ་གཡོན་པ་འབྱུང་བ་ལྔའི་ངོ་བོ་སྙིང་པོའི་རྣལ་འབྱོར་མ་བཞི་ཕག་མོ་དང་ལྔ་ཡིན་བསྙམ་པའི་མོས་པ་དགོས་ཞེས་དྲིལ་ལུགས་མངོན་རྟོགས་གཞན་ལས་གསུངས། ཁྲི་པས་ལག་པའི་ཤ་ས་ཁམས། ཁྲག་ཆུ་ཁམས། དྲོད་མེ་ཁམས། གཡོ་བ་རླུང་ཁམས། བར་སྟོང་མཁའ་ཁམས་ཏེ། ལྟུང་བྱེད། གསོད་བྱེད། འགུགས་བྱེད། པདྨ་གར་དབང་མ། པདྨའི་དྲྭ་བ་ཅན་སོགས་ལྷ་མོ་ལྔར་མོས་པ་བྱ་བར་གསུངས། ལག་མཐིལ་པདྨ་འདབ་མ་ལྔ་པའི་ལྟེ་བར་ཨོཾ་བཾ་དམར་པོ་རྡོ་རྗེ་ཕག་མོ། མདུན་གྱི་འདབ་མར་ཧཾ་ཡཾ་སྔོན་པོ་ལས་གཤིན་རྗེ་མ། གཡོན་སྐོར་བྱང་འདབ་དུ་ཧྲིཾ་མཾ་དཀར་པོ་ལས་རྨོངས་བྱེད་མ། ནུབ་འདབ་དུ་ཧྲིཾ་ཧྲིཾ་སེར་པོ་སྐྱོད་བྱེད་མའམ་སྦྱིན་བྱེད་མ། ལྷོ་འདབ་དུ་ཧཱུྂ་ཧཱུྂ་ལྗང་གུ་སྐྲག་བྱེད་མ། ལྷོ་ཤར་འདབ་མར་ཕཊ་ཕཊ་དུད་ཁ་ལས་ཙཎྜི་ཀར་མོས་ལ། སོར་མོ་ལྔ་ཅུང་ཟད་བསྡུས་ལ་ཁྲི་པའི་རྣམ་བཤད་ལྟར་ན། མཐེ་བོང་ལ་ཟླ་གདན། གཞན་བཞི་ལ་ཉི་གདན་བསྡུས་པའི་སོར་མོར་ཉི་གདན། མཐེ་བོང་ཨོཾ་ཧ། མཛུབ་མོ་སོགས་བཞི་ལ། ནི་མ་ཧི། སྭཱ་ཧཱ་ཧུ། བོ་ཥ་ཊ་ཧེ། ཧཱུྂ་ཧཱུྂ་ཧོ་རྣམས་དང༌། སོར་མོ་བསྡུས་པར་ཕཊ་ཕཊ་ཧཾ་རྣམས་གསལ་བ་ལྷ་དེ་དང་དེའི་ངོ་བོ་ཡིན་པར་བསམ་པ་ཙམ་གྱི་ཆོག་པར་གཞུང་མང་པོ་ནས་བཤད་ལ། གཞན་གྱི་དྲིལ་ལུགས་ལུས་དཀྱིལ་ལག་མཆོད་ལ། སོར་མོ་ལྔ་དང་བསྡུས་པོ་བཅས་ཟླ་དཀྱིལ་ལ། མཐེ་བོང་ཨོཾ་ཧ་དཀར་པོ་རྡོ་རྗེ་སེམས་དཔའ། མཛུབ་མོར་ནི་མ་ཧི་སེར་པོ་རྣམ་སྣང༌། གུང་མོ་སྭཱ་ཧཱ་ཧུ་དམར་པོ་པདྨ་གར་དབང༌། སྲིན་མཛུབ་བོ་ཤ་ཊ་ཧེ་ནག་པོ་མི་བསྐྱོད། མཐེའུ་ཆུང་ཧཱུྂ་ཧཱུྂ་ཧོ་སེར་པོ་རྡོ་རྗེ་ཉི་མ། ཟླ་དཀྱིལ་ལྷག་མར་ཕཊ་ཧཾ་ལྗང་གུ་རྟ་མཆོག་ཏུ་མོས་པས་བྱའོ་ཞེས་གསུངས། ལག་པའི་རྒྱབ་བོར་དུའང་བདེ་མཆོག་ལྷ་ལྔའི་དཀྱིལ་འཁོར་མེ་ལོང་ནང་གི་གཟུགས་བརྙན་བཞིན་བསྒོམ་ལ། རྒྱས་ན་སོ་སོའི་སྔགས་མཐར་ཉེར་སྤྱོད་ལྔ་སྦྱར་བ་དང༌། འབྲིང་པོར་ཨོཾ་སརྦ་བི་ར་ཡོ་གི་ནི་ས་པ་རི་ཝཱ་ར་བཛྲ་པུཥྤཾ་པྲ་ཏི་ཙྪ་སྭཱ་ཧཱ་སོགས་དང༌། བསྡུ་ན་ཨོཾ་བཛྲ་པུཥྤེ་སོགས་ཀྱིས་མཆོད་ལ་རྐང་བརྒྱད་ཀྱིས་བསྟོད། ཐོག་མར་ཞུ་བའི་རྫས་ཆང་མཐེབ་སྲིན་གྱིས་གཏོར་དེ་ནས་གོང་བུའི་རྫས་ཤ་ཟན་རྣམས་ལག་མཐིལ་འབྲུ་སྟེང་དུ། ཨོཾ་བཾ་སོགས་ཤ་ཟན་གཡོན་སྐོར་དང༌། སོར་མོར་ཨོཾ་ཧ་སོགས་གཡས་སྐོར་དུ་འབུལ་བས་མཆོད། ཆང་གི་བདུད་རྩིའི་ཐིག་གཏོར་ཞིང་མཆོད་རྗེས། རྫས་ཕྱེད་དེ་ཚོགས་ལ་བསྲེས་ནས་ལོངས་སྤྱད། ཕྱེད་ནི་ཐོད་པར་བླུགས་ཏེ་དབེན་པར་བཞག་ནས་ལོངས་སྤྱོད་འབྱུང་བའི་རྟེན་འབྲེལ་ཡིན། ལག་པར་འགོས་པའི་རྫས་རྣམས་ཕན་ཚུན་མཉེད་ལ་ལུས་ལ་བྱུགས་པས་ཡི་གེ་རྣམས་ལག་དང་ལུས་ལ་ཐིམ་པར་བསྒོམ་པ་ནི་བར་ཆད་སྲུང་བའི་རྟེན་འབྲེལ་ཡིན་ནོ་ཞེས་དྲིལ་ལུགས་ལུས་དཀྱིལ་མངོན་རྟོགས་ལས་གསལ། ཐལ་མོ་སྦྱར་བ་གནས་གསུམ་དུ་བཞག་ལ་ཨོཾ་ཨཱཿཧཱུྂ་ཧཱུྂ་ཨཱ་ཨོཾ་གྱིས་ལྷ་རྣམས་བསྟིམ་མོ། །ཀུན་སྤྱོད་ལས། རྣལ་འབྱོར་པ་ཡི་ལག་མཆོད་ཀྱིས། །དབུལ་བ་ཡིས་ནི་འདོད་དོན་འགྱུར། །སེམས་ཀྱི་བསམ་པ་མ་བྱས་ཀྱང༌། །བཟའ་བཏུང་གོས་སོགས་ཐོབ་པར་འགྱུར། །རྟག་ཏུ་མཆོད་པ་བྱས་པ་ཡིས། །ཡིད་ལ་བསམ་པ་འགྲུབ་པར་འགྱུར། །ཅེས་གསུངས་སོ། །ལག་པའི་མཆོད་པ་སྔོན་ལ་བྱེད་པ་ནི། དཔེར་ན་རྒྱལ་པོས་ཕྱག་ཚང་པ་སྔོན་ལ་ཚིམས་པར་བྱས་ནས་གདོད་རྒྱལ་པོའི་སྟོན་མོ་བྱེད་པ་བཞིན་སྔོན་ལ་ལག་པར་མཆོད་ནས་དེ་ནས་ལག་པས་གཞན་ལ་མཆོད་པར་བྱེད་པ་ཡིན་ཞེས་རྔོག་པའི་ཡིག་ཆར་བཤད་དོ། །

ཚོགས་ཀྱི་འཁོར་ལོ་ནི། ཨ་བྷ་ཡ་ཀ་རས། ཉེ་བར་འཚེ་མེད་དུར་ཁྲོད་དགོན། །རྫིང་བུའི་འགྲམ་དང་སྐྱེད་མོས་ཚལ། །མཚོ་ངོག་ཆུ་ཀླུང་རི་སུལ་དང༌། །རང་གི་ཁྱིམ་སོགས་འབྲས་བུར་བཅས། །ཞེས་དང༌། སྔགས་པས་ཁྱད་པར་མཚན་མོའི་དུས། །ཞག་རེ་འམ་ནི་ཇི་སྙེད་པར། །ཟླ་རེ་དང་ནི་ལོ་རེ་ལ། །འཁོར་ལོ་ལས་འདས་ཉམས་པར་འགྱུར། །ཞེས་གསང་སྔགས་ལ་མ་དད་པའི་སྐྱེ་བོས་དབེན་པའི་གནས་སུ་མ་མཐའ་ན་ལོ་རེ་མ་བྱས་ན་དམ་ཚིག་ཉམས་པར་གསུངས་ལ། བདེ་མཆོག་སྡོམ་རྒྱུད་ལས། ནག་པོའི་ཕྱོགས་དང་དཀར་ཕྱོགས་ཀྱི། །བཅུ་པ་ལ་ནི་རབ་ཏུ་མཆོད། །སོགས་དང༌། ལྷག་པར་མཚན་མོར་བསྔགས་པའོ། །རྗེ་མར་པས། ཚོགས་ཀྱི་འཁོར་ལོ་སྐད་པ་དེ། །སྨིན་ལམ་དབང་བཞི་བསྐུར་བ་དང༌། །རབ་ཏུ་གནས་པ་བྱེད་པ་དང༌། །མཁའ་འགྲོའི་བྱིན་རླབས་ཞུ་བ་དང༌། །རྒྱུད་སྡེའི་ཉན་བཤད་བྱེད་པ་དང༌། །གདམ་ངག་ཟབ་མོ་ཞུ་བའི་ཚེ། །ཚོགས་ཀྱི་འཁོར་ལོ་དགོས་པ་ཡིན། །ཞེས་སྔོན་ཆང་ཚོང་བུ་མོ་ཀུཎྜ་ལིས་མཁར་བའི་མཎྜལ་ལ་ཀརྴ་པ་ཎིའི་རྒྱན་བཀོད་ཕུལ་ནས་གྲུབ་ཆེན་ནཱ་རོ་པ་ལ་ལོ་གཅིག་སྔོན་དུ་ཚོགས་འཁོར་བསྐོར་བར་གསོལ་བཏབ་ཞལ་བཞེས་བཞིན། བདེ་མཆོག་འཁོར་ལོ་དྲུག་བཅུ་རྩ་གཉིས་ཀྱི་གྲངས་མཉམ་རྣལ་འབྱོར་ཕོ་མོའི་ཚོགས་ཁང་རིམ་གསུམ་བསྐོར་བའི་ནང་དཔལ་འཁོར་ལོ་སྡོམ་པའི་ཚོགས་འཁོར་ཆོ་ག་རྒྱས་པ་མཛད་སྐབས་མཁས་གྲུབ་ཆེན་པོ་ནཱ་རོ་པའི་སྐུ་ལ་རུས་རྒྱན་གསོལ་ནས་ཁྲུ་གང་ཙམ་གྱི་ནམ་མཁར་གཡས་རྐྱང་གར་གྱིས། ཕྱག་རྡོར་དྲིལ་བཅས་བཞུགས་པ་རྣལ་འབྱོར་ཕོ་མོ་རྣམས་ཕྱག་གཡས་ཌ་རུ་དང་གཡོན་ཏིང་ཤག་བསྣམ་པ་གཟིགས་ནས་ཚོགས་འཁོར་གནང་ལུགས་གསུངས་པ་ལྟར་འདུ་བ་པོའི་གང་ཟག་ལ་ཡང་དམ་ཚིག་ལྡན་པ་ཞིག་དགོས་པ་ནི། ཌོམྦྷི་པས། དེ་ནི་གཞན་ཡང་དམ་ཚིག་ལྡན། །བླ་མ་ལ་གུས་རྟོག་པ་ཆུང༌། །འཁོན་གཅུག་མེད་ཅིང་རང་དད་པའི། །ལྷ་གྲངས་མི་ལ་གསོལ་བ་གདབས། །ཞེས་དང༌། ཨ་བྷ་ཡ་ཀ་རས། དཔལ་ལྡན་ཆོག་ཤེས་སྙིང་རྗེ་ལྡན། །འཇིག་རྟེན་ཆོས་ལ་མི་ཆགས་ཤིང༌། །སྲིད་དང་སྒྱུ་སོགས་རྣམ་པར་སྤངས། །བཟོད་ཅན་བརྟན་ལ་བརྩོན་འགྲུས་ལྡན། །ཚོགས་ཀྱི་འཁོར་ལོའི་དབང་ཕྱུག་ཏུ། །དཔལ་ལྡན་རྡོ་རྗེ་སེམས་དཔས་གསུངས། །འཁོར་ལོ་པའང་དེ་ཉིད་ཀྱི། །སློབ་མ་སྲེད་སོགས་རྣམ་པར་སྤངས། །དབང་བསྐུར་ཐོབ་ཅིང་བློ་ལྡན་བཟོད། །བརྩོན་དང་དྲན་པ་ལ་སོགས་ལྡན། །དམ་ཚིག་སྤྱད་བྱ་སྤྱོད་པ་རྣམས། །རྒན་པའི་རིམ་པ་བཞིན་དུ་འདོད། །དབང་མ་ཐོབ་པས་མི་རིག་པར། །སྒྲུབ་པོའི་འཁོར་ལོ་དེ་བྱའོ། །ཞེས་སོགས་སློབ་དཔོན་དང༌། ལས་ཀྱི་རྡོ་རྗེ་སོགས་ཀྱི་མཚན་ཉིད་གསུངས་པ་རྣམས་ངེས་པ་གལ་ཆེ་ཞིང༌། བསོད་ནམས་ནང་ནས་ཚོགས་འཁོར་མཆོག །གསུངས་པ་བཞིན། སྐལ་ལྡན་འདུས་པའི་ཚོགས་ཀྱིས། འབྱོར་ལྡན་ཡོ་བྱད་ཀྱི་ཚོགས་འདུ་བྱས་ལ། དངོས་གྲུབ་ཡི་དམ་ལྷ་ཚོགས་ལ་ཕུལ་བས། བསོད་ནམས་དང་ཡེ་ཤེས་ཀྱི་ཚོགས་བསགས་པས་ན། སྔགས་སྤྱོད་ཟབ་མོ་འདུ་བར་འོས་པའི་ཚོགས་ཁང་དུ་དམ་ལྡན་རྣལ་འབྱོར་ཕོ་མོ་ཟུང་དུ་ཚོགས་པ་སྟེ། གལ་སྟེ་ཟུང་ལྡན་མིན་ཚེ་དཔའ་བོའི་དགའ་སྟོན་དང༌། དཔའ་མོའི་དགའ་སྟོན་དུ་འགྱུར་བར་གསུངས་སོ། །

རབ་གནས་དགའ་སྟོན་ལ་ནི་ཙ་རུ་བཟའ་བ་ཞེས་བྱ་ལ། ལྷ་མི་འདྲ་བ་བསྒོམ་པ་འདུ་ན་མཛའ་བ་འདུ་བ་ཞེས་བྱའོ། །ཚོགས་ཀྱི་གདན་སྟག་པགས་བཤད་པར་རྟག་གཉིས་སྤྱི་དོན་རྡོ་རྗེ་དྲཱ་བར་དཔྱད་གཞིར་སྣང་གསུངས་ཀྱང༌། དཔའ་བོ་གཙུག་ལག་ཕག་མོའི་རྣམ་བཤད་ལས་བཟའ་བཏུང་སྟག་པགས་སྟེང་དུ་བཞག་པར་བྱ་སྟེ། དམ་ཚིག་མ་ལ་ཏིན་དྡྷ་ནི། །སྟག་གི་པགས་པའི་སྟེང་དུ་བཟའ། །ཞེས་གསུངས། ཚོགས་ཀྱི་ཡོ་བྱད། ཌོམྦྷི་པས་མགྲོན་རྣམས་དགའ་བར་བྱ་བའི་ཕྱིར། །དེ་ལ་ཤ་དང་ཆང་དག་དང་། །འབྲས་ཆེན་ལ་དུ་འཁུར་བ་དང༌། །དེ་བཞིན་བཟའ་དང་བཅའ་བ་དང༌། །བཏུང་དང་དེ་བཞིན་བལྡག་དང་མྱང༌། །འཇིག་རྟེན་པ་ཡི་འབྱོར་པ་ཡི། །ཚོགས་ནི་འབྱོར་ཚད་སྟ་གོན་བྱ། །ཞེས་སོགས་གསུངས་པས། ཕྱི་ནང་གསང་བའི་མཆོད་རྫས་སུ་འོས་པ་འབྱོར་ཚད་བསགས་ལ། ཁྱད་པར་བདེ་མཆོག་རྩ་རྒྱུད་ལས། རྡོ་རྗེ་ལྷ་མོ་སྨྱོས་བྱེད་ཤ་རྣམས་ཀྱིས། །སྐྱེ་བོ་གུས་པས་དེ་རྣམས་མཆོད་བྱས་ན། །ཧེ་རུ་ཀ་དཔའ་མངོན་དགར་གྱུར་པ་ཡིས། །གང་ཕྱིར་དེ་རྣམས་ལག་ན་མཆོག་གི་གནས། །མགུ་བའི་སེམས་ཀྱི་མཆོག་རྣམས་རྩོལ་བར་འགྱུར། །ཞེས་གསུངས་པ་དང༌། ཤ་ནི་ཚོགས་འཁོར་ལ་ཆེད་དུ་བསད་པ་དང་ལོག་འཚོ་དང༌། བཟའ་བཏུང་གཞན་རྣམས་ཁ་ན་མ་ཐོ་བ་མེད་པ་ཉིད་འདུ་བྱའོ། །

དབང་ཐོབ་སྔ་ཕྱི་དང་ཡེ་ཤེས་ལ་དབང་བ་སོགས་ཀྱི་གྲལ་རིམ་བཞིན་ཕྱག་དང་བཅས་པས་གྲལ་ལ་འཁོད། ལས་རྡོར་གྱིས་ཕྱག་བཅས་ཏིང་འཛིན་དཀྱིལ་འཁོར་ལ་གནས་པར་གསོལ་བ་གདབ་ལ། རྒྱུད་ལས། ཐམས་ཅད་དམ་ཚིག་གཅིག་པ་དང༌། །ཐམས་ཅད་རྟོག་པ་མེད་པ་དང༌། །སེར་སྣ་ང་རྒྱལ་སྤང་པ་དང༌། །འདོད་ཆགས་ཞེ་སྡང་བྲལ་བ་དང༌། །བླ་མ་ལ་གུས་བསམ་གཏན་ལྡན། །ཕྲག་དོག་མེད་ཅིང་རྩེ་གཅིག་ལ། །དེ་ལྟར་བགྱིས་ལ་ཚོགས་འཁོར་ལོ། །མཁས་པས་འབད་དེ་གཞུག་པར་བྱ། །ཞེས་པ་ལྟར་ཚོགས་གྲལ་དུ་ཐ་མལ་པའི་སྣང་ཞེན་སྤངས་ཏེ་ལྷ་ཡི་རྣལ་འབྱོར་གྱིས།

ཁཎྜ་རོས་བསང་། སྭཱ་བྷ་ཝས་སྦྱང༌། བདུད་རྩི་བྱིན་རླབས་ལྟར་ཚོགས་རྫས་བཟའ་བཏུང་སྦྱང་རྟོགས་སྦར་ཞིང་བྱིན་གྱིས་རླབས་ཚོགས་མགྲོན་སྤྱན་དྲངས་བྱིན་དབབ་པ་བཅས་ཚོགས་ཕུད་རིམ་པ་ཕུལ། འཇིག་རྟེན་དང་འཇིག་རྟེན་ལས་འདས་པའི་ཆོས་སྐྱོང་ལ་གཏོར་མ་གསུངས་པ་འདིར་གཏོར་ཕྱི་མ་ལ་ཀར་ལུགས་སུ་ཚོགས་མཆོད་གྲངས་སུ་གནང་འདུག་པ་དང༌། ཚོགས་འཁོར་གྱི་རིང༌། ལག་རྡོ་དྲིལ། ངག་བརྡ་ཚིག །ཡིད་ལྷ་སྔགས་ཏིང་འཛིན་གྱི་རོལ་པ་འབའ་ཞིག་གི་ཚུལ་དུ་གནས་པ་ལས་ཐ་མལ་ལོང་གཏམ་རྩེད་མོ་སོགས་ཅུང་ཟད་ཀྱང་མི་རུང་བར་གསུངས། དེ་ནས་ལས་ཀྱི་རྡོ་རྗེས་མ་ད་ནའི་སྣོད་ལག་གཡས་པས་བཟུང༌། གཡོན་གྱི་རྩེ་གསུམ་ཕྱག་རྒྱ་བཅས་རྣལ་འབྱོར་ཅན་རྣམས་ལ་མཐོང་བའི་ཆོས་ནི་སོགས་བརྗོད་པས་འབུལ། ལེན་པ་པོས་གཡོན་བ་དན་གསུམ་པའི་ཕྱག་རྒྱ་དང༌། གཡས་ཀྱིས་བླང་ལ། བདེ་གཤེགས་ཆོས་ལ་སོགས་བརྗོད་པས་རྩ་ཁམས་ལྷ་ཚོགས་ལ་ནང་གི་བསྲེགས་བླུགས་ཀྱིས་ཕུང་ཁམས་སྐྱེ་མཆེད་ལྷ་རྣམས་ཚིམ་པར་བྱ་སྟེ། དྲིལ་བུ་པས། ཟས་ཀྱི་རྡོ་རྗེ་སེམས་སོགས་དང༌། །སྙིང་ཁའི་དཀྱིལ་འཁོར་སྦྱིན་སྲེག་བྱ། །ཞེས་གསུངས་པ་དང༌། ཕྱག་ཆེན་ཐིག་ལེར། ཧཱུྂ་གི་རྡོ་རྗེ་དཀར་ལེགས་སྦྱངས། །ཨཱ་ཡིས་རབ་ཏུ་རྟོགས་བྱས་ཤིང༌། །ཨོཾ་གྱིས་འོད་ནི་འབར་གྱུར་བར། །བྱིན་གྱིས་རླབས་ནས་མངོན་དུ་བཟའ། །རང་ལྕེ་པད་འདབ་དབུས་མ་རུ། །ཧཱུྂ་བྱུང་རྡོ་རྗེ་དཀར་པོ་འགོད། །ཕྱི་ནང་བདག་ཉིད་ཐམས་ཅད་ཀུན། །འཁོར་ལོ་དེ་ཡི་རབ་ཚིམ་བྱས། །ཞེས་པ་ལྟར་རོ། །

དེའི་ཚེ་སྤྱོད་ལམ་ཡང་། དེ་ཉིད་ལས། ཚོགས་ཀྱི་འཁོར་ལོའི་དབུས་སུ་ནི། །མཚན་མ་ལ་སོགས་དོར་མི་བྱ། །གཏམ་ཡང་སྨྲ་བར་མི་བྱ་སྟེ། །རྐང་པ་ལ་སོགས་བརྐྱང་མི་བྱ། །ཕྱག་རྒྱའི་བརྡ་དང་གསང་བའི་སྐད། །དེ་ལ་འབད་པར་བྱ་བའོ། །བཀའ་ལུང་མེད་པར་གར་དང་གླུ། །ནམ་ཡང་ཚོགས་ཀྱིས་མི་བྱའོ། །ཞེས་དང་། ཡང་ཡེ་ཐིག་ལས། ཤིན་ཏུ་དབྱངས་ནི་སྙན་པ་ཡིས། །ཡིད་འཕྲོག་པ་ཡི་གླུ་བླང་བྱ། །ཞེས་སློབ་དཔོན་བཀའ་ཁྲོལ་ན་བླང་བར་བཤད་པའོ། །

འདིར་ནི་བླ་མ་རྣམས་ཚོགས་གྲལ་དུ་སྣོད་སྟོང་མི་བཞག། ཚོགས་ས་རྗེན་ལ་མི་བཞག །འགྲོ་འདུག་གླུ་གར་སོགས་བླ་མའི་བཀའ་མེད་པར་མི་བྱེད། དྲི་ལན་དང་སྨྲ་བ་ཀུ་ཅོ་རྒོད་བག་དང་རྩེ་འཇོ་མི་བྱ། ལས་ཐམས་ཅད་དལ་བུས་བྱ། གཟི་བ་དང་སེམས་གཡེང་ཐམས་ཅད་དངོས་གྲུབ་མེད་ཅིང་ངུ་འབོད་དུ་སྐྱེ་བར་གསུངས་སོ། །མཁས་པ་དག་གིས། ཏིང་འཛིན་དཀྱིལ་འཁོར་མཆོད་པས་ཚིམས་པ། ཡེ་ཤེས་དཀྱིལ་འཁོར་བདུད་རྩིས་ཚིམས་པ། ཆོས་སྐྱོང་འབྱུང་པོ་གཏོར་མས་ཚིམས་པ། དཔའ་བོ་དཔའ་མོ་ཁ་ཟས་ཀྱིས་ཚིམས་པ། སྐྱེ་མཆེད་ཀྱི་ལྷ་གླུ་གར་གྱིས་ཚིམས་པ། བདེ་ཆེན་ལྷན་སྐྱེས་ཡེ་ཤེས་ཀྱི་ཚིམས་པ་སྟེ་ཚིམ་པ་དྲུག་ལྡན་ཞེས་གསུངས་སོ། །དགོངས་གཅིག་ལས། འདོད་པས་བར་དུ་གཅོད་པ་མདོ་སྔགས་གཅིག །གསུངས་པས། དེ་ལྟར་ཐ་མལ་གྱི་སྣང་ཞེན་སྤངས་ཏེ་ལྷ་སྔགས་ཏིང་འཛིན་གྱིས་རོལ་པ་འབའ་ཞིག་དུ་གནས་པས་གཙང་དམེ་མེད་པའི་ཚུལ་དུ་མཉམ་རོལ་མཛད་པའོ། །

དེ་ནས་རྡོ་རྗེའི་གླུ་དབྱངས་མངོན་བརྗོད་ནས་གསུངས་པའི། བདེ་ཆེན་བདེ་བའི་གར་གྱིས་རོལ། །སོགས་རྡོ་རྗེའི་གླུ་གར་བདེ་སྟོང་སྦྱོར་མཆོད་སོགས་མདོར་ན་ཕྱི་ནང་གསང་བ་དེ་ཁོ་ན་ཉིད་ཀྱི་མཆོད་པ་རྣམས་ཡོངས་སུ་རྫོགས་པར་བྱ་བའོ། །འོན་ཀྱང་ལྟ་དགོངས་ཏིང་འཛིན་དང་ལྡན་པ་གལ་ཆེ་བ། དགོངས་གཅིག་ལས། འདུལ་བར་མི་དགེ་སྔགས་སུ་དགེ་མི་འགྱུར་གསུངས་པས་སོ། །

ཚོགས་འཁོར་གྱི་མགྲོན་དུ་དབང་ཐོབ་ཅིང་དམ་ཚིག་གཅིག་པ་མ་གཏོགས་གཞན་གྱིས་མ་མཐོང་བར་བྱ། ཚོགས་ལ་ཕལ་གྱི་ཟས་སྐོམ་གྱི་འདུ་ཤེས་མི་བྱ། མགྲོན་དང་རྙེད་བརྩོན་མི་བྱ། སྐྱེལ་མ་སྟེར་བ་དང་གསོག་འཇོག་མི་བྱ་བ་སོགས་ཚོགས་འཁོར་དམ་ཚིག་ལ་མ་འགལ་བ་བྱའོ། །དེ་ནས་བདེ་བ་ཕུན་ཚོགས་སོགས་སྨོན་ལམ་གྱི་མཐའ་བརྒྱན་པར་བྱའོ། །

དེ་ནས་ཚོགས་ལྷག་བསྡུས་པ་རྣམས་ལ་སློབ་དཔོན་གྱིས་མཁའ་གསང་རྒྱ་ཡི་ནང་དུ་ལས་རྡོར་རྡོ་རྗེ་རྩེ་གཅིག་པའི་རྒྱ་ཡིས་ཁ་ཕྲུའི་ཚུལ་དུ་བདུད་རྩི་ལྷག་མར་བླུག་ལ། ཨོཾ་སརྦ་ཁ་ཁ་ཁ་ཧི་སོགས་ཀྱིས་འབྱུང་པོ་འཆོལ་བ་རྣམས་ལ་སྦྱིན་ནོ། །

གསང་སྔགས་བླ་མེད་ཀྱི་ཚོགས་མཆོད་འདི་ནི། ཞིང་དག་པ་བཅོམ་འདས་དྲྭ་བ་སྡོམ་པ་ནི་སངས་རྒྱས་ཉིད་ཡིན་ལ། དེར་སྣང་སྲིད་ཐམས་ཅད་ཡེ་དག་དཀྱིལ་འཁོར་དུ་ཤེས་པས་མཆོད་ན་སྲིད་ཞི་མཉམ་ཉིད་དུ་ཚིམས་པ་དང༌། སྒོ་གསུམ་རྡོ་རྗེ་གསུམ་གྱི་རྣམ་པས་ཡུལ་ལ་རོལ་པས་སངས་རྒྱས་དངོས་སུ་མཆོད་པ་དང་ཁྱད་མེད་འཕགས་པས་སོ། །ཡེ་ཤེས་སྐུ་ཅན་སངས་རྒྱས་ལ་མཉེས་མ་མཉེས་འཛིན་རྟོག་མེད་ཀྱང་། ཡེ་ཤེས་ཀྱི་སྐུ་དུས་ཐམས་ཅད་དུ་གདུལ་བྱའི་མོས་བློར་འཇུག་པས་ན་སྔགས་ཀྱི་ལྷ་མཉེས་པས་དངོས་གྲུབ་ཐོབ་པའོ། །

དགོས་པ་ནི། བསོད་ནམས་དང་ཡེ་ཤེས་ཀྱི་ཚོགས་གཉིས་ཡོངས་སུ་རྫོགས་པ་སྟེ། གྲུབ་ཆེན་ཤ་བ་རི་པས། ཚོགས་གཉིས་ཚོགས་ནི་བསགས་པ་དང༌། །རྣལ་འབྱོར་དམ་ཚིག་གསོ་བ་དང༌། །བདེ་གཤེགས་མཁའ་འགྲོ་མཆོད་བྱའི་ཕྱིར། །དཔའ་བོའི་སྟོན་མོ་ཚོགས་འཁོར་མཆོག །ཞེས་དང༌། རཏྣ་རཀྵ་ཏས། དམ་ཚིག་ཉམས་པའི་སྐྱོན་སེལ་ཅིང༌། །མི་མཐུན་ཕྱོགས་རྣམས་འཇོམས་བྱེད་པ། །འདོད་པའི་དོན་ཀུན་སྒྲུབ་པ་ཉིད། །ལྷག་པའི་ལྷ་ཡང་ཚིམ་པར་འགྱུར། །ཕྱག་རྒྱ་ཆེན་པོའི་དངོས་གྲུབ་ནི། །མྱུར་དུ་ལུང་བསྟན་ཐོབ་པར་བྱེད། །ཚོགས་ཀྱི་འཁོར་ལོའི་ཆོ་ག་ཡིས། །རིམ་འདིས་འདོད་པའི་འབྲས་བུ་འབྱིན། །ཞེས་དང༌། གུར་ལས། རྫོགས་སངས་རྒྱས་དང་ཉན་ཐོས་དང༌། །སོགས་ནས། ལྷ་དང་ལྷ་མིན་མི་རྣམས་དང༌། །སྦྱིན་བསྲེགས་ཆོ་གས་མགུལ་འགྱུར་ཏེ། །དེ་བཞིན་ཚོགས་ཀྱི་དཀྱིལ་འཁོར་རོ། །ཞེས་པས་སྦྱིན་བསྲེགས་དང་ཚོགས་འཁོར་ཁྱད་པར་འཕགས་པས་རིགས་དྲུག་ཐམས་ཅད་ཚིམ་པར་གསུངས་སོ། །

བཟའ་བཏུང་སོགས་གཡོན་ནས་བྱེད་པར་བསྔགས་པ་བསྡོམ་འབྱུང་ལས། འཇིག་རྟེན་གསུམ་པོ་རྒྱུ་མི་རྒྱུ། །འགྲོ་ཀུན་གཡོན་ནས་བྱུང་བས་ན། །རྣལ་འབྱོར་མ་རྟག་གཡོན་ལ་སྤྱོད། །རྐང་པ་གཡོན་པ་སྔོན་ལ་འདོར། །ལག་པ་གཡོན་གྱིས་མཆོད་པ་བྱ། །གཡོན་པ་ཡིས་ནི་ཚིམ་པར་བཟའ། །ཞེས་སོགས་གསུངས་པའི་དོན་རྒྱལ་བ་འཇིག་རྟེན་གསུམ་མགོན་གྱིས་དེ་བཞིན་བསྔགས་སོ། །

**3 ཐ་མར་དགེ་བ་ཡི་དམ་འདི་ཉིད་ལ་འཇུག་པ་ཟབ་པའི་ཚུལ།**

གསུམ་པ་ཐ་མར་དགེ་བ་ཡི་དམ་འདི་ཉིད་ལ་འཇུག་པ་ཟབ་པའི་ཚུལ་ནི།དེ་ལྟ་བུའི་དཔལ་འཁོར་ལོ་སྡོམ་པ་འདི་ཉིད་ལ་མོས་པའི་སྒོ་ནས་མཚན་བརྗོད་པ་ཙམ་ཞིག་དང༌། བྲིས་སམ་བཀླག་པ་ཙམ་གྱིས་སམ། བསྒོམ་བཟླས་བྱ་བ་དག་ལྷ་མིའི་སྐྱེ་གནས་ཐོབ་པར་འགྱུར་ན། དབང་ཐོབ་ཅིང་བསྐྱེད་རྫོགས་ཏིང་འཛིན་བསྒོམ་པ་རྣམས་ནི་ལྟ་ཅི་སྨོས་སྟེ། རྩ་རྒྱུད་ལེའུ་ཐ་མར། བསམ་གཏན་བསམ་པ་ཙམ་གྱིས་སམ། །ཀློག་གམ་གླེགས་བམ་བྲིས་པ་ཡིས། །མཐོ་རིས་ལོངས་སྤྱོད་ཐོབ་འགྱུར་ཞིང༌། །ཡང་ན་འཁོར་ལོའི་བསྒྱུར་བ་ཐོབ། །ཞེས་དང༌། དེ་བཞིན་ཀུན་སྤྱོད་ནས་ཀྱང་གསུངས་སོ། །

**སྣོད་མིན་གསང་ཞིང་སྣོད་ལྡན་སྟོན་པར་གདམས་པ།**

དེ་ལྟ་བུའི་རྒྱུད་དོན་ཉམས་ལེན་སྒྲུབ་ཐབས་འདི་སྣོད་མིན་དང༌། རྟོག་གེ་དབུ་བ་འདུས་པའི་ཕུང་པོ་ལ་གཅིག་ཏུ་ཞེན་པའི་རྒོལ་བ་པ་ལ་བསྟན་དུ་འཕང་ཤིང་ཉམ་ལེན་བཤད་མི་རུང་བ་སྟེ། རྗེ་མི་ལས། རྣལ་འབྱོར་ཉམས་སུ་ལེན་རྒྱུ་ལ། །རྒོལ་དང་ཕྱིར་རྒོལ་རྩོད་པ་འཕང༌། །ཞེས་དང༌། ངེས་བརྗོད་ལེའུ་གསུམ་པར། གླེགས་བམ་སྣོད་མིན་ལ་སྟེར་བ། །ངན་པ་དེ་མ་ཐག་ཏུ་འཆི། །ཕོལ་མིག་རིམ་དང་དུག་གི་ནད། །མཁའ་འགྲོའི་གདོན་གྱིས་བརྩེས་པར་འགྱུར། །ཞེས་དང༌། ཡང༌། ཇི་སྲིད་འབད་པས་ཐམས་ཅད་ཀྱིས། །བླ་མ་སློབ་མ་རིམ་བཞིན་དུ། །དེ་ཉིད་རྟག་ཏུ་སྦས་ནས་ནི། །མྱུར་དུ་སྔགས་ཀྱི་དངོས་གྲུབ་འགྱུར། །ཞེས་ཉམས་ལེན་བསྐྱེད་རྫོགས་འདི་དག་གསང་ཞིང་རིམ་པར་སྣོད་ལྡན་ལ་སྦྱིན་པར་གདམས་པ་ནི། སྡོམ་འབྱུང་ལས། འཇིགས་དང་སྡིག་པ་སྤངས་པ་དང༌། །བདེན་པ་དང་ནི་ལྡན་པ་ཉིད། །དམ་ཚིག་སྤྱོད་པ་སྲུང་བྱེད་པ། །དེ་ལ་རིམ་པར་བསྟན་པར་བྱ། །ཞེས་དང༌། མན་ངག་རིན་ཆེན་སྤུངས་པ་ལས། བླ་མ་གསང་སྔགས་ཡིད་ཆེས་པ། །ཟབ་མོའི་དཀྱིལ་འཁོར་མཐོང་བས་ཀྱང༌། །ཐོག་མེད་འཁོར་བར་བསགས་པ་ཡི། །སྔོན་བྱོན་སྡིག་པ་ཀུན་བྱང་གསུངས། །ཞེས་གསུངས་པས་སྔགས་ལ་ཡིད་ཆེས་ལྡན་པས་ཉམས་སུ་ལེན་རྒྱུ་ཡིན་པ་ལས་ཐེ་ཚོམ་རྟོག་སྤྱོད་ཀྱི་ཡུལ་མ་ཡིན་པས། ཌོམ་བྷི་ཧེ་རུ་ཀའི་དབང་གི་ལྡེའུ་མིག་ལས། གསང་བའི་ཐེག་པ་འདི་ཉིད་ལ། །ཀུན་ཏུ་རྟོག་པར་མི་བྱ་སྟེ། །ཐེ་ཚོམ་ཞུག་པར་གྱུར་པ་དག །ཛ་ལན་དྷ་རི་གནས་སུ་ནི། །བྷིི་ན་ས་ར་ཞེས་བྱ་བ། །རྣམ་འབྱོར་ཕོ་མོ་རོལ་པ་ལ། །རྒོད་པ་ཙམ་གྱིས་ཁྲག་ཏུ་སྐྱུགས། །ཞེས་དང༌། ཚོགས་འཁོར་དམ་རྫས་ལ་རྟོག་པ་བྱ་མི་རུང་སྟེ། ན་རྟོག་བྲམ་ཟེའི་རྟོག་པ་ཡིས། །དེ་ཝི་ཀོ་ཊར་ཕྱིན་པ་ན། །དམ་རྫས་གཙང་རྨེ་བལྟས་པ་ཡིས། །རང་དབང་མེད་པ་སྲོག་བཅད་གྱུར། །ཞེས་གསུངས་སོ། །

དེ་ལྟར་ཚུལ་དང་ལྡན་པས་སྒྲུབ་ན། རྡོ་རྗེ་དྲིལ་བུ་པས། དམ་ཚིག་ལྡན་ཞིང་བླ་མ་ལ་གུས་དང༌། །སྒོམ་སྒྲུབ་བརྩོན་ལ་དངོས་གྲུབ་ཐམས་ཅད་འབྱུང༌། །ཚེ་དང་ལོངས་སྤྱོད་ཕུན་སུམ་ཚོགས་པ་དང༌། །དཔལ་དང་དབང་ཕྱུག་གཟི་བརྗིད་ལས་རྣམས་འགྲུབ། །བསྟན་བཅོས་ཐམས་ཅད་ལ་ནི་མཁས་པ་དང༌། །རྒོལ་བ་འཇོམས་པའི་སྨྲ་བ་ཆེན་པོར་འགྱུར། །རྡོ་རྗེ་འཆང་ཆེན་ཉིད་ཀྱང་མྱུར་དུ་འཐོབ། །ཞེས་དང༌། སྡོམ་འབྱུང་ལས། རྣལ་འབྱོར་པ་རྣམས་འཆི་བའི་ཚེ། །ཁྲག་འཐུང་དཔལ་སོགས་རྣལ་འབྱོར་པས། །ལག་ན་མེ་ཏོག་སྣ་ཚོགས་ཐོགས། །རྒྱལ་མཚན་བ་དན་སྣ་ཚོགས་དང༌། །རོལ་མོའི་སྒྲ་ནི་སྣ་ཚོགས་དང༌། །སྣ་ཚོགས་གླུ་ཡི་མཆོད་པ་ཡིས། །འཆི་བ་ཞེས་བྱ་རྣམ་རྟོག་སྟེ། །མཁའ་སྤྱོད་གནས་སུ་འཁྲིད་པར་བྱེད། །ཞེས་སོགས་གསུངས་པ་དང༌། མན་ངག་རིན་ཆེན་སྤུངས་པ་ལས། དད་གུས་བརྩོན་འགྲུས་ལྡན་པ་ཡིས། །བསྐྱེད་རྫོགས་ཐབས་ཀྱིས་ཁྱད་པར་ལ། །ཐུན་བཞི་སྦྱོར་བས་ཉམས་བླང་ན། །ཚེ་འདིར་སངས་རྒྱས་ཐོབ་པར་ངེས། །ཐེག་པ་གཞན་གྱི་སྤང་བྱ་རྣམས། །བྱང་ཆུབ་ལམ་བསྒྱུར་གསེར་རྩི་ཡིན། །ཐ་མར་སྣོད་བཅུད་ཞེས་པ་རྣམས། །ཅིག་ཆར་སྤང་བའི་ཐབས་ཆེན་ཡིན། །ལྷན་ཅིག་སྐྱེས་པའི་ཡེ་ཤེས་དེ། །མངོན་སུམ་སྟོན་པའི་མེ་ལོང་ཡིན། །ཞེས་གསུངས་པ་དང༌། རྗེ་མར་པས། ལར་སྙིང་ནས་དམ་ཆོས་མཛད་དགོངས་ན། །ནཱ་རོ་མེ་ཏྲིའི་བརྒྱུད་པ་ཟུངས། །བུ་སློབ་མ་བས་ཀྱང་ཡང་སློབ་བཟང༌། །བདེ་ནས་བདེ་བར་འགྲོ་སྟེ་མཆི། །ཞེས་གསུངས་པས། དཔལ་ནཱ་རོ་པའི་བརྒྱུད་པ་རིན་པོ་ཆེ་འདི་ཉིད་ལས་བྱུང་བའི་བླ་མེད་རྒྱུད་སྡེའི་ཡང་སྙིང་དཔལ་འཁོར་ལོ་སྡོམ་པའི་མངོན་རྟོགས་གི་གནད་ཅུང་ཟད་ཙམ་བསྟན་པ་འདི་ནི། བཀའ་བརྒྱུད་གྲུབ་པའི་རྣལ་འབྱོར་པ་སྤྱི་དང༌། ཁྱད་པར་ནཱ་རོ་པ་དང་མར་རྔོག་ཡབ་སྲས། དཔལ་ཕག་མོ་གྲུ་པ། རྒྱལ་བ་འཇིག་རྟེན་གསུམ་མགོན་གྱི་དགོངས་པ་བཞིན་དུ་དཔལ་དགོན་བླ་མའི་གསུང་གཙོ་བོར་བཟུང་ནས་མདོ་ཙམ་བསྟན་ཁུལ་ཡིན་ལ། འོན་ཀྱང་དེའི་གནད་ཟབ་མོ་མྱོང་བ་ནི་མཚན་ཉིད་ལྡན་པའི་རྒྱུད་ལྡན་བླ་མ་ལས་དབང་གིས་སྨིན་པར་བྱས་ནས་དོན་བརྒྱུད་བྱིན་རླབས་ཐོབ་པ་དང༌། གྲོལ་བྱེད་མན་ངག་ཟབ་མོ་ཞལ་ལས་འབད་པས་ཉན་པར་བྱ་བ་ལ་རགས་ལས་སོ། །

**དགེ་རྩ་གཞན་དོན་དུ་བསྔོ་ནས་མཐའ་བརྒྱན་པ།**

དེ་ལྟར་བདེ་མཆོག་སྙན་རྒྱུད་ཀྱི་གནད་འདི་ལྟ་བུ་རྣམས་ནི་ལུགས་གཞན་ལ་ཚུལ་བཞིན་སྨྲ་བ་ནི་དཀོན་སྟེ། ཟླ་བ་གྲགས་པས། འདི་ལས་གཞན་ན་ཆོས་འདི་ནི། །ཇི་ལྟར་མེད་པ་དེ་བཞིན་དུ། །འདིར་འབྱུང་ལུགས་ཀྱང་གཞན་ན་ནི། །མེད་ཅེས་མཁས་རྣམས་མཁྱེན་པར་མཛོད། །ཅེས་གསུངས་པ་བཞིན་རྙེད་པར་དཀའ་བའི་འདུ་ཤེས་ཀྱིས་ཤིན་ཏུ་གཅེས་སྤྲས་སུ་བྱ་ཞིང༌། དད་མེད་བློ་ཆུང་སོགས་སྣོད་མིན་ལ་གསང་ཞིང༌། སྣོད་ལྡན་ལ་ལེགས་པར་བསྟན་པའི་སྒོ་ནས་མ་རྒྱུད་མཁའ་འགྲོའི་སྙིང་ཁྲག་དྭངས་མ་འདི་ཉིད་ཉམས་སུ་ལེན་ཅིང་སྙིང་པོའི་བསྟན་པ་རིན་པོ་ཆེ་ཕྱོགས་དུས་ཀུན་ཏུ་དར་ཞིང་རྒྱས་པར་འབད་པ་དྲག་པོས་སྒྲུབ་བརྒྱུད་གོང་མའི་རྣམ་ཐར་འཛིན་པར་སྙིང་ནས་གསོལ་བ་ལན་བརྒྱར་འདེབས་པ་དང༌། བདག་ཀྱང་སྐྱེ་དང་ཚེ་རབས་ཀུན་ཏུ་ལམ་མཆོག་འདི་ཉིད་ལ་འབྲལ་བ་མེད་པར་མཐའ་ཡས་འགྲོ་བ་འདྲེན་པའི་མཐུ་ཐོབ་ནས་འཇིག་རྟེན་མགོན་པོའི་བསྟན་པ་རྒྱས་པའི་དོན་བྱེད་ནུས་པ་དང་། མ་རྣམས་རྣམ་མཁྱེན་གྱི་གོ་འཕང་འཐོབ་པའི་རྒྱུར་འགྱུར་བར་བླ་མ་བཀའ་དྲིན་ཅན་གྱིས་བྱིན་གྱི་བརླབ་ཏུ་གསོལ། ཇི་སྐད་དུ་རྒྱལ་མཆོག་ལྔ་པས། མཁས་རློམ་ཕལ་ཆེར་ཆོས་སྤོང་སྒྲིབ་པ་སྦགས། །བློ་ལྡན་རྣམས་ཀྱང་ཟབ་ཆོས་སྐལ་བས་དབེན། །དེ་ཕྱིར་གསང་སྔགས་ཟབ་མོའི་ལེགས་བཤད་གཏམ། །ཐེག་མཆོག་སྙིང་པོའི་བཅུད་འདི་དགོས་པ་ཅི། །འོན་ཀྱང་རང་ཉིད་དྲན་པ་གསོ་བ་དང༌། །གཟུར་གནས་འགའ་ལ་ཕན་ཕྱིར་བདག་གིས་བྲིས། །དབང་ལུང་མན་ངག་འཕོང་པའི་བླ་ཆེན་དང༌། །ཐ་སྙད་ཚིག་ཙམ་ལྷུར་ལེན་རྟོག་གེ་བ། །བླང་དོར་ལྟ་བའི་མིག་ལྡོང་བླུན་པོ་ལ། །འདི་འདྲ་བསྟན་ཀྱང་སྦྲུལ་ལ་གླ་རྩི་བཞིན། །ཞེས་གསུངས་པ་ལྟར། རང་ཉིད་དྲན་གསོའི་རྒྱུ་ལས་མ་འདས་ཀྱང༌། དད་པས་མིག་སུག་ངལ་འབད་བྱས་ཁུལ་ལགས་སོ། །

སྨྲས་པ། །རྡོ་རྗེ་ཐེག་པའི་ལམ་མཆོག་གིས།   །ཅི་བྱས་ཆོས་སུ་འགྲོ་བ་ཡི། །བསྐྱེད་རྫོགས་གནད་འགག་ཤེས་གྱུར་ན། །གྲགས་ཅན་སངས་རྒྱས་མི་རིང་སྟེ། །རྒྱལ་གསུངས་མེས་པོའི་ཞལ་སྒོ་ལས། །བབས་པའི་སྡེ་སྣོད་རྣམ་པ་གསུམ། །འགལ་མེད་གཅིག་ཏུ་སྟོན་མཁས་པ། །སྔོན་མེད་འཇིག་རྟེན་མགོན་ཞེས་གླེང༌། །གང་དེས་བསྐྱེད་རྫོགས་ཉམས་བླང་པས། །གྲུབ་བརྒྱར་རོལ་རྩེད་ངོམས་པའི་ཆུ། །ཡན་ལག་བརྒྱད་ལྡན་མཚོ་འགྲམ་དུ། །བ་ཚྭའི་ཁྲོན་པས་ཅི་ཞིག་བྱ། །ཚིག་གི་རི་དྭགས་གཟུགས་བྲལ་ཡང༌། །དོན་གྱི་ཆ་ཤས་ཡོངས་རྫོགས་པའི། །རྣམ་བཤད་མཁའ་ཟླ་གསར་ཚེས་གང༌། །བདག་བློའི་རྫིང་བུར་འཆར་སྲིད་དམ། །འོན་ཏེ་དྲིན་ཆེན་བླ་མ་རྗེས། །གསུངས་དང་དགོངས་པ་གཏད་པའི་མཐུས། །སྙིང་ལ་དད་མཚོ་མ་རྙོགས་པས། །བྱིན་མཐུའི་ཟླ་དཀར་འཆར་སྙམ་སེམས། །རྒྱུད་ལུང་མན་ངག་ཟབ་གསང་གི །སྦས་དོན་རྗེན་པར་བཀྲལ་བ་དང་། །འགལ་འཁྲུལ་ནོང་གྱུར་ཅི་མཆིས་པ། །དཔའ་བོ་མཁའ་འགྲོ་སྲུང་མར་བཤགས། །དགེ་འདིས་མ་གྱུར་ཡིད་ཅན་ཀུན། །སྣང་སྲིད་ལྷན་སྐྱེས་དཀྱིལ་འཁོར་དུ། །ཕྱག་རྒྱ་ཆེན་པོ་མྱུར་འགྲུབ་ཏེ། །འགྲོ་དོན་མཁའ་དང་མཉམ་གྱུར་ཅིག །ཅེས་པ་འདི་ནི་ཐེ་དཔེ་སྒམ་པོ་པའི་ཆོས་གླིང་དུ་མཆོག་སྤྲུལ་མགར་རྣམ་རོལ་རིན་པོ་ཆེ། མཁན་པོ་ཐུབ་བསྟན་ཡེ་ཤེས། མཁན་པོ་ཚུལ་ཁྲིམས་བཀྲ་ཤིས། སློབ་དཔོན་ཡེ་ཤེས་རབ་རྒྱས། དབུ་མཛད་འབྲི་གུང་ཟླ་བ་བཅས་ལ་དཔལ་འཁོར་ལོ་སྡོམ་པ་ལྷན་སྐྱེས་ལྷ་ལྔའི་སྒྲུབ་ཐབས་དོན་གཉིས་མཆོག་སྩོལ་བཤད་ཁྲིད་བྱས་པར་སློབ་དཔོན་ཡེ་ཤེས་རབ་རྒྱས་ཀྱིས་ཆོག་གཞུང་འདིར་འགྲེལ་བཤད་ཅིག་ཅིས་ཀྱང་འབྲི་ཐུབ་པ་དགོས་ཞེས་རེ་འདུན་ཆེན་པོས་བསྐུལ་མ་བྱུང་བ་དང༌། རང་ཉིད་ཀྱིས་བརྗེད་ཐོ་དང་གཞན་ལ་དྲན་བསྐུལ་ཡོང་རེའི་འབྲི་གུང་ལམ་མཁྱེན་པའི་མཚན་གྱིས་བྱིན་གྱིས་རླབས་པ་འབྲོང་རིགས་བན་དེ་རྒྱལ་པོས་རྩ་གསུམ་ལྷ་ལ་གསོལ་བ་བཏབ་སྟེ། རྒྱུད་ལུང་དང་དཔལ་མགོན་བླ་མ་རྣམས་ཀྱི་གསུང་གི་སྣང་བ་མ་བྲལ་བར་བློ་གྲོས་ཀྱི་འཇུག་པས་ས་བྱི་ (སྤྱི་ལོ་2008) ཟླ་བ་བརྒྱད་པའི་ཚེས་བཅུ་བདུན་རེས་བཟའ་ཕུར་བུ་ཕུན་ཚོགས་སྦྱོར་བའི་ཉིན་གྲུབ་པ་འདིས་ཀྱང་དོན་རྒྱུད་སྙིང་པོའི་བསྟན་པ་ཕྱོགས་དུས་ཀུན་ཏུ་འཕེལ་རྒྱས་ཀྱི་རྒྱུར་འགྱུར་པ་དང༌། མ་གྱུར་མཁའ་ཁྱབ་འགྲོ་ཀུན་རྡོ་རྗེ་འཆང་གི་གོ་འཕང་དམ་པ་འཐོབ་པའི་རྒྱུར་གྱུར་ཅིག། དགེའོ། །དགེའོ། །དགེའོ།།

སྨྲས་པ། བླ་མེད་བསྟན་པ་བསྒྲེས་པའི་དུས་སྐབས་སུ། །ཚུལ་འདིར་ཐོས་དོན་གཉེར་བའང་ཉིན་སྐར་ཙམ། །མ་ཐོས་བསྒོམ་བརྩོན་འགའ་ལ་མཁོ་སྲིད་པས། །རྣམ་དཀར་དད་སེམས་ཀྱིས་བྱས་དགེ་བ་འདིས། །ཀླུ་དབང་གཉིས་པའི་བསྟན་པའི་རྒྱལ་མཚན་བསྒྲེང༌། །དོན་བརྒྱུད་ལུང་རྟོགས་རྒྱལ་རྔ་ཕྱོགས་ཀུན་བསྒྲགས། །བསྟན་སྙིང་དགོངས་གཅིག་ལུང་རིག་སེང་གེའི་སྒྲས། །ས་གསུམ་སྐྱེ་དགུའི་དཔལ་དུ་འབར་གྱུར་ཅིག །དབང་རྟགས་བསྒོམ་ཞྭ་སྤྱི་བོར་མཛེས་པའི་ལྷ། །ཨ་མགོན་ཆོས་སྲུང་ཡེ་ཤེས་སྤྱན་གྱི་མེས། །ལོག་སྲེད་སྡེ་བཅས་བསྲེགས་དང་ཆབས་ཅིག་པར། །འབྲི་བསྟན་རྒྱལ་མཚན་སྲིད་རྩེར་བསྒྲེང་གྱུར་ཅིག །བཀའ་བརྒྱུད་བླ་མའི་བྱིན་རླབས་སྙིང་ལ་ཞུགས། །བཤད་དང་སྒྲུབ་པས་བསྟན་པའི་སྙིང་པོ་འཕེལ། །རྩ་གསུམ་ཆོས་སྐྱོང་དགྱེས་པའི་གཟི་བྱིན་གྱིས། །འཇིག་རྟེན་དགེ་ལེགས་ཆེན་པོས་ཁྱབ་པར་ཤོག །སརྦ་མངྒ་ལཾ། ཅེས་པའང་མཆོག་སྤྲུལ་ཕྲིན་ལས་རྒྱ་མཚོའི་སྐྱེ་མིང་ལམ་མཁྱེན་པ་རཱ་ཛས་སོ།། སྒྲུབ་བླ་མགོན་འཕེན་ཚུལ་ཁྲིམས་ནས་པར་རྩ་མཛུབ་བྲིས་བྱས་པས་དགེ་ལེགས་འཕེལ།

**3**

**རྐང་བརྒྱད་བསྟོད་པའི་འགྲེལ་བ།**

དཔལ་འཁོར་ལོ་བསྡོམ་པའི་རྐང་བརྒྱད་བསྟོད་པའི་འགྲེལ་བ་

རྟེན་འབྲེལ་བདེ་སྟོང་སྒྱུ་མའི་རོལ་རྩེད་

ཞེས་བྱ་བ་བཞུགས་སོ།།

ན་མོ་གུ་རུ་ཤྲཱི་ཙཀྲ་སཾ་ཝ་ར་ཡ།

འཁོར་འདས་མཉམ་ཉིད་ཡེ་ཤེས་བདེ་བ་ཆེ། །ལྷན་སྐྱེས་ཟག་མེད་དབྱིངས་སུ་རྟག་རོལ་ཏེ། །

ཟུང་འཇུག་ཕྱག་རྒྱ་ཆེན་པོའི་སྐུར་བཞེངས་པ། །བླ་མ་འཁོར་ལོ་སྡོམ་པར་གུས་ཕྱག་འཚལ། །

འདིར་དཔལ་འཁོར་ལོ་སྡོམ་པའི་རྐང་བརྒྱད་ཀྱི་ཚིག་དོན་འཆད་པ་ལ། དངོས་དང་ཕན་ཡོན་བསྟན་པའོ། །དང་པོ་ལ་ཡབ་དང་ཡུམ་གྱི་རྐང་བརྒྱད་གཉིས་ལས། དང་པོ་ཡབ་ཀྱི་བསྐང་བརྒྱད་ཀྱི་དོན་ནི། ཨོཾ་ན་མོ་བྷག་ཝ་ཏེ་ཝི་རི་ཤཱ་ཡ་ཧུཾ་ཧཱུྂ་ཕཊ། བོད་སྐད་དུ་བསྒྱུར་བ། ཨོཾ་བཅོམ་ལྡན་དཔའ་བོའི་དབང་པོ་ལ་ཕྱག་འཚལ་ཧུཾ་ཧཱུྂ་ཕཊ། ཨོཾ་ནི་རྐང་པ་ཐམས་ཅད་ཀྱི་མགོ་འདྲེན་པ་ཡིན་ཅིང༌། ཧུཾ་ཧཱུྂ་ཕཊ། མཐར་སྦྱར་དགོས་པ་ནི། རྩ་རྒྱུད་ལེའུ་བདུན་པར། ཡི་གེ་ཨོཾ་ནི་དང་པོ་སྟེ། ། ཧུཾ་ཧཱུྂ་ཕཊ་ནི་ཐ་མར་སྦྱར། །ཞེས་གསུངས་པ་དང༌། དེ་ཡང་ཧཱུྂ་ཐུང་ངུ་ཡིན་པར། རྩ་རྒྱུད་ལེའུ་ལྔ་པར། སྦས་པ་བརྒྱད་མཐར་སྦྱར་བྱས་ཏེ། །ཞེས་གསུངས་པས། བརྒྱད་མཐའ་ནི་ཡ་ནས་རྩིས་པའི་ཧ་དང༌། དེ་ལ་ཨུ་ཐིག་ལེ་དང་བཅས་པ་མཚམས་སྦྱོར་ཡིན་པས་རིང་པོ་མེད་པའི་ཧུཾ ་ཞེས་གྲུབ་ཆེན་ལྭ་བ་པས་བཞེད་དོ། །འདིར་རྐང་བརྒྱད་མགོར་ཨོཾ་དང༌། མཐར་ཧུཾ ་ཧཱུྂ་ཕཊ་ཅེས་སྦྱར་དགོས་པ་ནི་དཔལ་ཧེ་རུ་ཀ་མངོན་བརྗོད་བསྡུས་བརྒྱུད་ལེའུ་བདུན་པའི་འགྲེལ་བ་ཁག་ལས་ཡི་གེ་ཨོཾ་ནི་རྩ་སྔགས་ཀྱི་དང་པོར་སྦྱར་ཏེ། ཧུཾ ་ཧཱུྂ་ཕཊ་མཐའ་མར་སྦྱར་བ་ནི་རྩ་བའི་སྔགས་ཏེ། སྔགས་འདི་ནི་དངོས་གྲུབ་ཐམས་ཅད་སྒྲུབ་པར་བྱེད་པ་ཡིན་ནོ་ཞེས་གསུངས་པ་དང༌། སྦས་པ་དེ་དགོས་པ་གང་གི་ཕྱིར་ཞེ་ན་ཉན་ཐོས་ལ་སོགས་པ་ཐེག་པ་ཆེན་པོ་གསང་སྔགས་ལ་མོས་པ་དམན་པ་དག་དང༌། མུ་སྟེགས་རྨོངས་པ་དོན་ཟབ་མོ་མི་ཤེས་པའི་སེམས་དང་ལྡན་པ་རྣམས་ཀྱི་སྨོད་པ་སྲུང་བའི་དོན་དུ་སྦས་སོ། །ཞེས་གསུངས་པས་བོད་སྐད་ལའང་ཐོག་མཐར་སྦྱར་མི་དགོས་པའི་སྒྲུབ་བྱེད་མེད་ལ་བོད་ཀྱི་མཁས་གྲུབ་གཞན་གྱིས་སྦྱར་བཞིན་པའང་མཁྱེན་པར་འོས་སོ། །དེས་ན་ཨོཾ་ནི་ཨ་དང་ཨོ་དང་མ་གསུམ་གཅིག་ཏུ་བསྡུས་པ་སྟེ། སངས་རྒྱས་ཐམས་ཅད་ཀྱི་གསང་གསུམ་ཡེ་ཤེས་རྡོ་རྗེ་གསུམ་གཅིག་ཏུ་བསྡུས་པ། གཞི་ལུས་ངག་སྐུ་གསུང་ཐུགས་རྡོ་རྗེ་གསུམ་གྱི་རྣལ་འབྱོར་གྱི་སྦྱང་འབྲས་སྐུ་གསུམ་དང་རང་བཞིན་གཅིག་ཏུ་སྦྱོར་བར་བྱེད་པའི་ས་བོན་ནོ། །དེ་ཡང་རྒྱུད་རྡོ་རྗེ་རྩེ་མོ་ལས། ཨོཾ་ནི་ཅི་ཞིག་ཡིན་པར་བཤད། །མཆོག་དང་ནོར་སྟེར་དཔལ་དང་གཡང༌། །སྐལ་བཟང་རྣམ་པ་དང་ལྡན་ཞིང༌། །དམ་བཅའ་བ་དང་བཀྲ་ཤིས་དོན། །ནོར་བུ་འཛིན་པའི་སྙིང་པོ་ཡིན། །ཞེས་གསུངས་པས། དངོས་གྲུབ་སྩོལ་བ་དང་དམ་བཅའ་བ་སྟེ་སྔགས་ཀྱི་མགོ་འདྲེན་པ་དང༌། དེའི་སྒོ་ནས་ངག་ཏུ་བཀྲ་ཤིས་པར་བྱེད་པའི་ཡོན་ཏན་རྣམ་པ་བདུན་དང་ལྡན་པའོ། །ཧཱུྂ་གིས་ཆ་ལྔ་ཡེ་ཤེས་མཚོན་པ་སྟེ། གཟུང་འཛིན་གཉིས་བསྡུས་ཀྱི་ཆོས་ཐམས་ཅད་ཐབས་ཤེས་དབྱེར་མེད་བདེ་ཆེན་ཡེ་ཤེས་ཀྱིས་སྦྱང་འབྲས་ཡེ་ཤེས་ཆེན་མོ་ལ་ཆོས་སྐུ་དང་གཟུགས་སྐུའི་རྒྱས་འདེབས་པའི་དོན་དང༌། ཕཊ་ནི་མཚན་མར་འཛིན་པའི་རྟོག་ཚོགས་གཅོད་པའི་དོན་ཡིན་པས་བོད་སྐད་ལ་རྐང་པ་བརྒྱད་ཀ་ལ་སྦྱར་ཏེ། དེ་ཡང་ན་མོ་ནི་ཕྱག་འཚལ་བའོ། །གང་ལ་ཕྱག་འཚལ་བའི་ཡུལ་ནི། བྷ་ག་ཝ་ཏེ་བཅོམ་ལྡན་དང༌། བཱི་རེ་ཤཱ་ཡ། དཔའ་བོའི་དབང་ཕྱུག་ཞེས་ཁྱད་གཞི་འཁོར་ལོ་སྡོམ་པ་ལ་བསྟོད་ཕྱག་དང༌། ཁྱད་ཆོས། མ་ཧཱ་ཀལྤ། སྐལ་པ་ཆེན་པོ་སྟེ། བསྐལ་དོན་གསུམ་ལས་འདི་ནི་རང་བཞིན་ནམ། ངོ་བོའི་བསྐལ་དོན་ཏེ་དེའི་རང་བཞིན་རྟོགས་པ། བསྐལ་པ་ཆེན་པོ་ནི་ཕུན་ཚོགས་དྲུག་དང་དབང་ཕྱུག་བརྒྱད་དང་ལྡན་པས་ཆེན་པོའོ། །ཕུན་སུམ་ཚོགས་པ་དྲུག་ནི། ཁ་སྦྱོར་ལས། དབང་ཕྱུག་དང་ནི་གཟུགས་བཟང་དང༌། །དཔལ་དང་གྲགས་དང་ཡེ་ཤེས་དང༌། །བརྩོན་འགྲུས་ཕུན་གསུམ་ཚོགས་པ་སྟེ། །དྲུག་པོ་ལ་ནི་སྐལ་ཞེས་བྱ། །ཞེས་གསུངས་པ་ལྟར་དེ་དང་ལྡན་པས་སྐལ་པ་དང་ལྡན་པ་དང༌། དབང་ཕྱུག་བརྒྱད་ནི། སྤྱོད་བསྡུས་ལས། གཟུགས་ཕྲ་བ་དང་རགས་པ་ཡང༌། །ཁྱབ་པ་ཡང་དག་ཐོབ་པ་ཉིད། །རབ་ཏུ་གསལ་བ་ཉིད་བརྟན་པ། །དབང་ཕྱུག་ཉིད་དང་འདོད་རྒུར་འབྱུང༌། །ཞེས་གཟུགས་སྐུའི་མཐར་ཐུག་ལོངས་སྤྲུལ་གྱི་ཡོན་ཏན་ལྡན་པ་མངོན་དུ་གྱུར་པས་སྐུ་མཚན་དཔེས་སྤྲས་པ་གཟུགས་ཕུན་སུམ་ཚོགས་པའི་དབང་ཕྱུག །བརྟན་གཡོ་ཐམས་ཅད་ལ་དབང་བསྒྱུར་བ་ཕྲ་བ་དང་རགས་པའི་དབང་ཕྱུག །གསུང་དབྱངས་ཡན་ལག་དྲུག་བཅུར་དབང་བསྒྱུར་བ་རེག་པར་ཡང་བའི་དབང་ཕྱུག །དེ་གཉིས་ཀ་སྐྱེ་འཇིག་བྱེད་པའི་ཁམས་གསུམ་ལ་རང་དབང་བསྒྱུར་བ་རྫུ་འཕྲུལ་གྱི་དབང་ཕྱུག །ཀུན་ཁྱབ་གདུལ་བྱའི་སར་རྩོལ་མེད་དུ་གཤེགས་ཤིང་འོད་དང་གཟི་བརྗིད་ཚད་མེད་པས་གཞན་སྣང་ཟིལ་གྱིས་གནོན་པ་ཀུན་ཏུ་འགྲོ་ཞིང་རབ་ཏུ་གསལ་བའི་དབང་ཕྱུག །ཐར་པ་ཆེན་པོའི་དཀྱིལ་འཁོར་དུ་རྟག་ཏུ་བཞུགས་པ་ཡང་དག་ཐོབ་པ་གནས་ཀྱི་དབང་ཕྱུག །འདོད་པའི་ཡོན་ཏན་ཐམས་ཅད་ལ་མངའ་དབང་འབྱོར་བ་འདོད་རྒུར་བསྒྱུར་བའི་དབང་ཕྱུག །རྡོ་རྗེ་བཙུན་མོའི་འཁོར་གྱིས་རོལ་བ་ཅི་འདོད་དུ་དབང་བའི་དབང་ཕྱུག་བརྒྱད་དོ། །ཡང་ན། ཆགས་ཐོག་མེད་པར་འཇུག་པ་སྨྲ་བའི་དབང་ཕྱུག །གཞོམ་གཞིག་དང་བྲལ་བ་མཁའ་དང་མཉམ་པར་འགྲོ་བ་རེག་པ་ཡང་བའི་དབང་ཕྱུག །ཕྱོགས་བྲལ་ཀུན་ཏུ་གཞན་དོན་བྱེད་པའི་ནུས་པས་ཁྱབ་པའི་དབང་ཕྱུག །རྩོལ་མེད་བཅོས་བྲལ་སྣང་སྲིད་སྒྱུ་མ་ལྟར་འཆར་བའི་རང་བྱུང་རིག་པ་ཡང་དག་ཐོབ་པའི་དབང་ཕྱུག །དཔག་མེད་ཀྱི་རྫུ་འཕྲུལ་ཁམས་གསུམ་ལ་སྟོན་པས་རབ་ཏུ་སྣང་བའི་དབང་ཕྱུག །འདུས་མ་བྱས་ཀྱི་རང་བཞིན་བསྙེངས་བྲལ་རྡོ་རྗེའི་ཆོས་ལྟར་རབ་ཏུ་བརྟན་པའི་དབང་ཕྱུག །འབད་མེད་ལྷུན་གྲུབ་རང་གཞན་གྱི་དོན་ལ་རང་དབང་འབྱོར་བའི་དབང་ཕྱུག །ལས་བཞི་གྲུབ་བརྒྱད་སོགས་མཆོག་ཐུན་ཅི་འདོད་འགྲུབ་པས་འདོད་དགུར་བསྒྱུར་བའི་དབང་ཕྱུག་སྟེ། སྐུ་དང་གསུང་དང་ཐུགས་ཀྱི་དབང་ཕྱུག་དང༌། །རྫུ་འཕྲུལ་ཀུན་འགྲོ་གནས་ཀྱི་དབང་ཕྱུག་དང༌། །ཅི་འདོད་བསྐྱེད་དང་ཡོན་ཏན་དབང་ཕྱུག་བརྒྱད། །ཅེས་གསུངས་པ་ལྟར་གྱི་དབང་ཕྱུག་བརྒྱད་ལྡན་གྱི་དོན་ཏོ། །མདོར་ན་དབང་ཕྱུག་ཕུན་ཚོགས་ནི། སྒྲིབ་གཉིས་བག་ཆགས་དང་བཅས་པ་སྤངས་ཤིང་གཞན་དབང་དུ་མ་བྱུང་བའོ། །དེ་སུ་ཞེ་ན་བཅོམ་ལྡན་དཔའ་བོའི་དབང་པོ་ནི་དཔལ་འཁོར་ལོ་སྡོམ་པའོ། །དེ་ལ་སྒོ་གསུམ་རབ་དད་དང་བས་བསྟོད་ཕྱག་འཚལ་བའོ། །ཕྱག་འཚལ་ཚུལ་ཇི་ལྟ་བུ་ཞེ་ན། དྲང་དོན་ལྷན་ཅིག་སྐྱེས་པའི་ཧེ་རུ་ཀ་གཟུགས་སྐུར་ཤར་བ་བསྐལ་པ་ཆེན་པོ་དུས་མཐའི་མེ་ལྟ་བུ་ཇི་ལྟ་བ་བཞིན་འོད་ཟེར་རབ་ཏུ་འབར་བའི་དབུས་སུ། ངེས་དོན་ལྟར་ན། སྔོན་བསགས་མཚམས་མེད་ལྔ་སོགས་ལས་སྒྲིབ་དེ་ཉིད་བསྐལ་ཆེན་དུས་མཐའི་མེ་ལྟར་རྣམ་སྨིན་རྩུབ་པོས་བསྲེགས་པར་བྱེད་པའི་སྒྲིབ་པ་དེ་ཟད་པའི་མཐར་བྱེད་པའོ། །དེ་ཡང་ལས་ཐམས་ཅད་ཀྱི་རྩ་བ་གཟུང་འཛིན་ལ་བདེན་ཞེན་བློ་དང་བྲལ་བར་བྱོས་ཤིག་གོ །རལ་པའི་ཚོགས་ཀྱི་ཅོད་པཎ་གྱེན་དུ་བཅིངས་པ་སྟེ། སྣ་ཚོགས་རྡོ་རྗེ་དང་ཟླ་ཕྱེད་ཐོད་སྐམ་གྱི་རྒྱན་ལ་སོགས་པའི་རྒྱན་དང་ལྡན་པའོ། །ངེས་དོན་ལྟར་ན་རལ་པ་ནི་དེ་བཞིན་གཤེགས་པ་ཚོགས་ཀྱི་ཅོད་པཎ། དོན་དམ་པར་རང་བཞིན་ཅི་ཡང་མེད་བཞིན་དུ་ཀུན་རྫོབ་དུ་བདེན་པར་ཡོད་པར་སྣང་བ། དེ་དག་བཅིངས་པ་ནི་བདག་མེད་པའི་འཁོར་ལོ་སྡོམ་པས་གཅིག་ཏུ་བྱ་བ་སྟེ་དབྱེར་མེད་རོ་གཅིག་ཏུ་བྱ་བ་དང༌། བདུད་བཞི་བཅོམས་ཤིང་རྣམ་པར་རྒྱས་ཕྱིར་མཆེ་བ་བཞི་གཙིགས་པས་དྲག་ཅིང་འཇིགས་སུ་རུང་བའི་ཞལ་དང༌། ངེས་དོན་ལ་ལས་སྒྲིབ་ཀྱི་རྩ་བ་བདེན་ཞེན་ཟད་དགོས་པ་དང༌། དེ་ཟད་པ་ལ་བདེན་འཛིན་ཅན་རྣམས་སྐྲག་པར་བྱེད་པའི་མཆེ་གཙིགས་དྲག་ཅིང་འཇིགས་སུ་རུང་བའི་ཞལ་སྒྱུ་མ་ལྟ་བུ་ཀུན་རྫོབ་བདེན་པ་དང་དོན་དམ་བདེན་པ་གཉིས་དབྱེར་མི་ཕྱེད་པར་རྟོགས་དགོས་པ། དེའང་རིག་པ་ཙམ་གྱི་གཏན་ལ་དབབས་པ་མ་ཡིན་པ། ངེས་པའི་ལུང་དང་ཉམས་ལེན་མན་ངག་གིས་གཏན་ལ་དབབ་དགོས་པར་བསྟན་པའོ། །ཕྱག་གི་བཀོད་པ་ནི་མ་ངེས་སྣ་ཚོགས་ལས་འབར་བའི་འོད་ཟེར་ཉིན་བྱེད་སྟོང་ཕྲག་འབར་བ་དང་ལྡན་པ་པོ་སྟེ། ཕྱག་ན་དགྲ་སྟ་ཞག་འཕྱར་མདུང་དང་ཁ་ཊཾ་སོགས་ཀྱི་མཚོན་སྟེ་རྡོ་དྲིལ་གླང་ལྤགས་གྲི་ཐོད་ཚངས་མགོ་ལ་སོགས་པའི་ཕྱག་མཚན་སྣ་ཚོགས་པ་འཛིན་པ་དང༌། སྐུ་སྨད་ལ་སྟག་གི་པགས་པ་གྲོལ་བར་མཛད་པའི་ན་བཟའ་འཆང་བར་མཛད་པ་དང༌། མ་ཧཱ་དྷུམྲནྡྷ་ཀ་ར་ནི་ཞེས་པ་མཐར་བྱེད་དུ་བའི་མདོག་ཅན་ནམ། ཁ་ཅིག་མུན་པའི་མདོག་དུ་འཆད་པས་དུ་བ་མུན་ཆེན་མདོག་དང་མཚུངས་པའི་སྐུ་མདོག་མཐིང་ནག་བགེགས་ཚོགས་འཇིག་པ་ཞེས་བགེགས་ཐམས་ཅད་བརླག་པར་བྱེད་པའི་དོན་ཏེ། དོན་དམ་པར་ཞལ་དང་ཕྱག་དང་ཕྱག་མཚན་རྒྱན་ཆ་མདོག་དང་བཅས་པ་སྣང་སྟོང་ལྷ་སྐུའི་གཟུགས་ཀྱི་སྤྱི་བོར་གནས་པའི་ཟླ་བ་ཕྱེད་པ་བྱང་སེམས་སྤྱི་བོ་ནས་དང་པོར་སྤྱན་དྲངས་བ་དེས་དགང་བ་ནི་དབང་ཡུལ་ཕུང་པོ་ལྔ་སོགས་སྟོང་ཉིད་རྟོགས་པས་རོ་གཅིག་དུ་བྱས། དེ་རྣམས་ཉི་གདན་ལ་མཉམ་པོར་སྦྱོར་བ་ན་རྟོག་ཚོགས་ནུབ་ནས་ལྷན་ཅིག་སྐྱེས་པའི་རང་བཞིན་རྟོགས་པར་འགྱུར་རོ་ཞེས་སྟོན་ཏེ། ལྷན་སྐྱེས་ཡེ་ཤེས་ཀྱིས་གཉིས་འཛིན་བག་ཆགས་སམ། སྣང་གསུམ་སྒྲིབ་པ་ཤིན་ཏུ་ཕྲ་བ་སྤངས་ཏེ་འགྲོ་བ་གཞན་གྱི་བག་ཆགས་རྩད་ནས་འཇོམ་པར་མཛད་པའི་གོ་འཕང་མངོན་དུ་གྱུར་པའི་དཔའ་བོ་མཆོག་གྱུར་དཔལ་ཧེ་རུ་ཀ་དེ་ལ་འདུད་ཅིང་ཕྱག་འཚལ་ལོ། །ཞེས་པའི་དོན་ཏེ། རྐང་པ་དང་པོས་བཅོམ་ལྡན་གྱི་མདོར་བསྟན། རྐང་པ་གཞན་གྱིས་དཔལ་ཧེ་རུ་ཀ་ལ་རང་དོན་ཕུན་སུམ་ཚོགས་པ་དང༌། གཞན་དོན་ཕུན་སུམ་ཚོགས་པ། གཞན་དོན་སྒྲུབ་པའི་ཐབས་ཕུན་སུམ་ཚོགས་པ་ཐམས་ཅད་མངའ་བ་དེ་ལྟ་བུའི་ཡོན་ཏན་ཀུན་ལྡན་ལ་དད་མོས་གདུང་བས་བསྟོད་པའོ། །

གཉིས་པ་ཡུམ་གྱི་བསྟོད་པ་ནི། ཨོཾ་ནི་ཨ་ཨོ་མ་གསུམ་ཚོགས་པའི་ཡི་གེ་ཡིན་པས། གང་བདེ་ལེགས་སུ་བྱ་བ་སེམས་ཅན་རྣམས་ལུས་ངག་ཡིད་གསུམ་གྱི་ཚོགས་པ་དང༌། གང་གིས་བདེ་ལེགས་སུ་བྱེད་པ་སངས་རྒྱས་རྣམས་ཀྱི་རྡོ་རྗེ་གསུམ་གྱི་རང་བཞིན་མཚོན་པར་བྱས་ནས། གང་ཡང་གནས་སྐབས་སུ་བདེ་བ་དང་མཐར་ཐུག་ལེགས་པའི་དོན་སྨོས་པ་སྟེ། རྒྱུད་རྡོ་རྗེ་རྩེ་མོ་ལས་ནོར་དང་དཔལ་གཡང་བཀྲ་ཤིས་པའི་དངོས་གྲུབ་ཀྱི་དོན་དང༌། དམ་བཅའ་བ་ཡིན་པར་བཤད་པ་ལྟར་སྔགས་ཀྱི་མགོ་འདྲེན་པ་ཡིན། བྷ་ག་བ་ཏི་བཅོམ་ལྡན་འདས་མ་ཞེས་བདུད་བཞི་ཉོན་མོངས་པ་ཐམས་ཅད་བཅོམ་ཞིང་ལེགས་པ་ཡོན་ཏན་གྱི་བསྐལ་བ་ལྡན་མ་སྟེ། ཁ་སྦྱོར་ལས། དབང་ཕྱུག་དང་ནི་གཟུགས་བཟང་དང༌། །དཔལ་དང་གྲགས་དང་ཡེ་ཤེས་དང༌། །བརྩོན་འགྲུས་ཕུན་སུམ་ཚོགས་པ་སྟེ། །དྲུག་པོ་རྣམས་ལ་བསྐལ་ཞེས་བྱ། །ཞེས་ཕུན་སུམ་ཚོགས་པ་དྲུག་ལ་བསྐལ་བར་གསུངས་ཤིང༌། དེ་ལྡན་པའི་དོན་ནི་དེ་དྲུག་མངའ་བ་ལ་བཤད་དོ། །བྷ་ག་ཝན་ཞེས་པ་འཇིག་རྟེན་གྱི་ལྷ་ཆེན་རྣམས་ལ་འཇུག་པས། དེ་དག་ལས་འདས་པར་བསྟན་པའི་ཕྱིར་ཡུལ་དེ་བཞིན་ཉིད་ཇི་ལྟ་བ་བཞིན་དུ་ཡུལ་ཅན་གྱི་ཡེ་ཤེས་མཐར་ཐུག་པར་གཤེགས་པས་ན་དེ་བཞིན་གཤེགས་པ་ཡིན་ལ། དེ་ཉིད་གསལ་བ་ལས་མཆོག་ཏུ་དགའ་བའི་ངོ་བོ་སྟེ། འདི་ནི་རང་བྱུང་གཅིག་པུ་ཉིད། །འདི་ནི་བཅོམ་ལྡན་འདས་སུ་གསུངས། །ཞེས་པས་བསྟན་ཏེ། མཆོག་ཏུ་དགའ་བ་ལྷན་སྐྱེས་ཡེ་ཤེས་ལ་སྐལ་བ་དང་ལྡན་པས་བཅོམ་ལྡན་འདས་མ་དང༌། རང་གི་མི་མཐུན་སོགས་འཇོམ་པའི་ནུས་པ་ཅི་རིགས་པ་དང་ལྡན་པ་ལ་བྱའོ། །གསང་བ་ཆོས་ཀྱི་འབྱུང་གནས་བྷ་ག་ཡིན་ཏེ། བདེ་ཆེན་གྱི་གནས་སུ་བཞུགས་ཞེས་པའི་གནས་ཀྱང་དེ་ཉིད། དེ་ལ་བརྟེན་ནས་བདེ་ཆེན་ཡེ་ཤེས་སྐྱེ་བས་སོ། །རྡོ་རྗེ་ཕག་མོ་ལ་ནི་ཕྱག་འཚལ་ལོ། །ཞེས་པ་དེ་ལ་འདིར་བསྐྱེད་རྫོགས་གཉིས་དང་སྦྱར་ནས་འགྲེལ་ན། རྡོ་རྗེ་ནི་བསྐྱེད་པའི་རིམ་པས་ཐ་མལ་སྣང་ཞེན་གཅོད་པར་བྱེད་པ་དང༌། ཕག་ནི་ལྷ་སྐུའི་ཞལ་ཕྱག་རྣམ་པ་ཅན་གསལ་བའི་ངང་དུ་ཐ་མལ་རྟོག་ཚོགས་ཟ་བར་ནུས་པ་དང༌། མོ་ནི་གཟུགས་སྐུ་བསྐྱེད་བྱེད་ཀྱི་ཡུམ་ཡིན་པས་ན། དེ་ལ་ཕྱག་འཚལ་བའོ། །རྫོགས་རིམ་ལྟར་ན་དོན་གྱི་རྡོ་རྗེ་ཕག་མོ་སེམས་ཉིད་སྤྲོས་མཐའ་བྲལ་བ་ཉིད་འདུས་མ་བྱས་པའི་རང་བཞིན་རྡོ་རྗེ་ཞེས་བྱ་སྟེ། རྟོག་གེའི་བློས་མི་ཆོད་པ། ཐ་སྙད་རིག་པས་མི་ཤིག་པ། གནས་ལུགས་ཇི་ལྟ་བ་བཞིན་བདེན་པ། སྐལ་དམན་གྱི་རྟོགས་དཀའ་བས་སྲ་བ། ངོ་བོ་ལ་འཕོ་འགྱུར་བྲལ་བས་བརྟན་པ། འཁོར་འདས་ཐམས་ཅད་ལ་ཁྱབ་ཅིང་འཇུག་པ་ཐོག་པ་མེད་པ། གང་གིས་ཀྱང་རྫི་བར་མི་ནུས་པས་མི་ཕམ་པ་སྟེ། རྡོ་རྗེའི་ཆོས་བདུན་ལྡན་པས་ཚུལ་གང་གིས་ཀྱང་གཞིག་པར་མི་ནུས་པར། སྟོང་ཉིད་ཡེ་ཤེས་རྡོ་རྗེས་ཕར་མཚན་རྟོག་ཐམས་ཅད་འཇོམ་པས་ན། རྒྱུད་རྡོ་རྗེ་རྩེ་མོ་ལས། སྲ་ཞིང་སྙིང་པོ་ཁོག་སྟོང་མེད། །གཅད་དང་གཞིག་པར་བྱ་བ་མེད། །བསྲེག་པར་བྱར་མེད་འཇིག་མེད་པས། །སྟོང་ཉིད་རྡོ་རྗེ་བརྗོད་པར་བྱ། །ཅེས་གསུངས། ཕག་ནི། ཕག་པས་གཙང་རྨེའི་འཛིན་རྟོག་མེད་པ་ཟ་བ་ལྟར་སྟོང་ཉིད་ཡེ་ཤེས་ཀྱིས་མཚན་རྟོག་ཐམས་ཅད་ཟ་བར་ནུས་པས་ན། ཇི་སྐད་དུ། ཅི་ཤར་རིག་སྟོང་རྗེན་པའི་ཟས། །ཞེས་གསུངས་པའོ། །མོ་ནི་གནས་ལུགས་སྟོང་ཉིད་དུས་གསུམ་སངས་རྒྱས་བསྐྱེད་པའི་ཡུམ་ཡིན་པའི་ཕྱིར་མོ་ཞེས་བྱ་སྟེ། ཇི་སྐད་དུ། སྨྲ་བསམ་བརྗོད་མེད་ཤེས་རབ་ཕ་རོལ་ཕྱིན། །མ་སྐྱེ་ས་མི་འགག་ནམ་མཁའི་ངོ་བོ་ཉིད། །སོ་སོ་རང་རིག་ཡེ་ཤེས་སྤྱོད་ཡུལ་བ། །དུས་གསུམ་རྒྱལ་བའི་ཡུམ་ལ་ཕྱག་འཚལ་ལོ། །ཞེས་པ་ལྟར་ཕྱག་བྱ་བའོ། །འཕགས་མ་འཇིག་རྟེན་གསུམ་ཡུམ་ཞེས་པ་ནི། སྲིད་ཞི་གཉིས་ལས་འཕགས་པའི་མ། ས་འོག་ས་སྟེང་ས་བླའི་འཇིག་རྟེན་གསུམ་ན་རྙེད་པར་དཀའ་བའི་དོན་ཟག་བཅས་ཀྱི་དངོས་པོ་གསུམ་ལ་རྙེད་པར་མི་འགྱུར་བ་ལ་བཤད་པ་ལྟར་ན། འཇིག་རྟེན་གསུམ་ན་དགའ་བ་དང་མཆོག་དགའ་དང༌། ཁྱད་པར་གྱི་དགའ་བ་གསུམ་པོ་དེ་དག་གིས་ནི་གང་ལས་རྙེད་དཀའ་བ་སྟེ། གང་རྙེད་པ་དཀའ་ན་ལྷན་ཅིག་སྐྱེས་པའི་ཡེ་ཤེས་དེ་ཉིད་ཇི་ལྟ་བ་བསྐྱེད་པར་བྱེད་པའི་ཡུམ་དང༌། གཞན་གྱི་མི་ཐུབ་རིག་པའི་དབང་ཕྱུག་ཆེ། ཞེས་པ་ནི། གདོད་ནས་གཉིས་སྣང་མཚན་འཛིན་སྤྲོས་པ་འཇོམ་པར་བྱེད་པ་གཞོམ་བྲལ་གཞན་གྱིས་མི་ཐུབ་པ་རིག་པའི་ཡེ་ཤེས་སམ་སོ་སོར་རྟོགས་པའི་ཡེ་ཤེས། དབང་ཕྱུག་ཆེ་ནི་ སྐྱེས་མཆོག་མར་པ་ལོ་ཙཱ་བ་ཆེན་པོས་རྟག་གཉིས་རྒྱུད་འགྲེལ་བཀའ་ཡང་དག་པའི་ཚད་མ་ལས། སྐུ་ཡི་དབང་ཕྱུག་གསུང་གི་དབང་ཕྱུག་དང༌། །དེ་བཞིན་ཐུགས་དང་གནས་ཀྱི་དབང་ཕྱུག་དང༌། །རྫུ་འཕྲུལ་ཀུན་ཏུ་འགྲོ་བའི་དབང་ཕྱུག་དང༌། །ཅི་འདོད་བསྐྱེད་དང་ཡོན་ཏན་བརྒྱད་པའོ། །ཞེས་གསུངས་པས་སྐུ་མཚན་དཔེ་གསལ་རྫོགས་སྤྲས་པ་སྐུའི་དབང་ཕྱུག །གསུང་ཡན་ལག་དྲུག་ཅུ་གསུང་གི་དབང་ཕྱུག །ཐུགས་ཇི་སྙེད་མངོན་སུམ་ས་ལེར་གཟིགས་པ་ཐུགས་ཀྱི་དབང་ཕྱུག །ཁམས་གསུམ་ལ་རང་དབང་བསྒྱུར་བ་རྫུ་འཕྲུལ་གྱི་དབང་ཕྱུག །ཀུན་ཁྱབ་གདུལ་བྱའི་སར་རྩོལ་མེད་དུ་གཤེགས་པ་ཀུན་འགྲོའི་དབང་ཕྱུག །ཐར་པའི་དཀྱིལ་འཁོར་ཆེན་པོར་རྟག་ཏུ་བཞུགས་པ་གནས་ཀྱི་དབང་ཕྱུག །ཆགས་མེད་ཆགས་པ་ཆེན་པོ་འདོད་ཡོན་ལྔ་ལ་རོལ་བ་ཅི་འདོད་བསྐྱེད་པའི་དབང་ཕྱུག །དཔའ་བོ་དང་དཔའ་མོ་སངས་རྒྱས་བྱང་སེམས་ཐམས་ཅད་ཀྱི་དཀྱིལ་འཁོར་འཁོར་ལོའིི་དབང་ཕྱུག་ཆེན་མོའོ། །འབྱུང་པོ་ཐམས་ཅད་འཇིག་མཛད་ཞེས་པ་དྲང་དོན་ལྟར་ན། མི་མིན་འབྱུང་པོ་ཤ་ཟ་རོ་ལངས་སྨྱོ་བྱེད་བརྗེད་བྱེད་གདོན་བགེགས་ཐམས་ཅད་འཇིག་པར་མཛད་པའམ་བྱེད་པ། ངེས་དོན་ལྟར་ན་འཁྲུལ་སྣང་འཁོར་བའི་རྟོག་ཚོགས་འདི་ཉིད་འཁྲུལ་བའི་སེམས་འབྲལ་མི་ཤེས་པར་གནས་ཤིང༌། འཇིག་རྟེན་འཁྲུལ་སྣང་གི་གཞོན་པར་གྱུར་པ་ལུས་དང་ཡུལ་སྣང་ཇི་སྙེད་ཀྱི་ས་བོན་ཀུན་གཞིའི་སེམས་དང་ལྷན་ཏུ་དཀར་དམར་ཆ་དང་གཡོ་བྱེད་རླུང་བཅས་སྣང་གསུམ་འཕོ་བའི་བག་ཆགས་ཞེས་བྱ་སྟེ། དེ་དག་ཀྱང་རླུང་ཕྲ་རགས་རྒྱུ་བའི་དབང་གིས་ལུས་སྣང་ཡང་ཕྲ་རགས་སོ་སོར་སྨིན་ཏེ། དཔེར་ན་ཆུ་རང་བཞིན་གྱིས་མཉེན་པར་སྣང་ནའང་རླུང་གིས་གྲང་རེག་གིས་བསྡམས་པས་ཆབ་རོམ་སྲ་བར་སྨིན་པ་ལྟར། འཁྲུལ་བའི་སེམས་ཀྱིས་དཀར་དམར་གྱི་སྣང་ཆ་ཤིན་ཏུ་ཕྲ་བ་ཉིད་རླུང་གིས་དཀྲུགས་པས་འགྲོ་བ་རྣམས་ཀྱི་ལུས་ངག་ཡིད་གསུམ་སྨིན་སོ་གསུམ་དུ་བྱས་ཏེ་རིགས་དྲུག་རང་རང་གི་རྟོག་སྣང་མཐུན་པར་རྟོག་པའི་ལྷ་འདྲེ་བདེ་སྡུག་སོ་སོར་སྤྱོད་པའི་བག་ཆགས་འབྱུང་པོ་ཐམས་ཅད་འཇིགས་པར་མཛད་པ་དང༌། ཀུན་ཏུ་འབེབས་མ་རྡོ་རྗེ་ཆེན་མོ་ཉིད་ནི། དྲང་དོན་ལྟར་ན་དུག་གསུམ་དབང་གྱུར་འཁྲུལ་སྣང་གི་རང་གཟུགས་གདོན་བགེགས་འབྱུང་པོ་ཀུན་ལ་མངོན་སྤྱོད་དྲག་པོས་ཀུན་ཏུ་འབེབས་པར་མཛད་མ་རྡོ་རྗེའི་མཚོན་ཆ་ཆེན་མོ་ཉིད། ངེས་དོན་ལྟར་ན་དཀར་དམར་རླུང་གསུམ་དག་པ་ཡེ་ཤེས་ཆ་དང་མ་དག་འཁོར་བའི་ཆ་གཉིས་རྟེན་དང་བརྟེན་པའམ་རྒྱུ་དང་འབྲས་བུའི་ཚུལ་དུ་ཡོད་པ། དྭངས་མའི་ཆ་གནད་དུ་བསྣུན་པས་ཀུན་ཏུ་འབེབས་པས། སྙིང་མའི་ཆ་རང་ཤུགས་ཀྱིས་དག་པར་བྱེད་མ། དེའང་ཆབ་རོམ་ཆུར་ཞུ་བ་ལྟར་མ་དག་རླུང་སེམས་དག་པ་ཡེ་ཤེས་དྷུ་ཏིར་བཙུད། དེ་སྐད་ཅིག་རྟོག་བྲལ་དབུ་མར་དྭངས་མ་མི་ཤིག་རྡོ་རྗེ་ཆེན་མོའི་རང་བཞིན་མངོན་དུ་བྱེད་པ་ཉིད་དོ། །རྡོ་རྗེ་གདན་མ་མི་ཕམ་གཞན་གྱིས་མི་ཐུབ་ཞེས་པ་ནི་གང་གིས་ཀྱང་གཞོམ་གཞིག་བྲལ་བ་རྡོ་རྗེ་གདན་ཇི་ལྟ་བ་འདུ་མ་བྱས་པའི་རང་བཞིན་བདུད་བཞིའི་གཡུལ་ལས་རྒྱལ་བས་མི་ཕམ་ཞིང་མཐུ་སྟོབས་ཐོག་པ་མེད་པས་གཞན་གྱིས་མི་ཐུབ་པ། ངེས་དོན་ལྟར་ན། བདེ་སྟོང་ཡེ་ཤེས་འཕོ་འགྱུར་བྲལ་བ་མི་ཤེས་རྡོ་རྗེ་གདན། དུས་གསུམ་རྒྱལ་བ་རབ་འབྱམས་སྤྲོ་བསྡུ་བྱེད་མ་རྡོ་རྗེ་ཕག་མོ་དེ་ཉིད་ལ་རྡོ་རྗེ་གདན་མ་ཞེས་

ཟག་བཅས་འཁྲུལ་པ་དང་བྲལ་བས་མི་ཕམ་པ། ལས་ཉོན་བདུད་བཞིའི་གཡུལ་ལས་རྣམ་པར་རྒྱལ་བས་གཞན་གྱིས་མི་ཐུབ་པ་དང༌། དབང་མཛད་གཡོ་བའི་སྤྱན་ནི་དྲང་དོན་ལྟར་ན་ཁམས་གསུམ་ལ་མངའ་དབང་མཛད་པའི་རབ་ཏུ་གཡོ་བའི་སྤྱན་གསུམ་དང་ལྡན་ཞིང༌། རྡོ་རྗེ་རྣལ་འབྱོར་མའི་ལྷ་སྔགས་ཏིང་འཛིན་གྱི་མཐུས་དུག་ཀྱང་སྐེམ་པར་མཛད་པ་མ་ཟད་འཇིགས་སུ་རུང་བའི་ཁྲོ་མོ་ཁྲོ་གཉེར་རྩིགས་བྱེད་མོ། ངེས་དོན་ལྟར་ན། དྭངས་མ་ཡེ་ཤེས་ཀྱི་རང་བཞིན་ཟུང་འཇུག་རྡོ་རྗེའི་སྐུ་སྐྱེ་འཆི་བསྒྲེས་རྒུད་བྲལ་བར་དབང་མཛད་པས་རྗེས་ཆགས་ཐུགས་རྗེ་གཡོ་བའི་ཡེ་ཤེས་སྤྱན་གྱིས་གཟིར་བས་དུག་གཞན་ལྟ་ཅི་སྨོས་ཉོན་མོངས་པའི་དུག་ཀྱང་སྐེམས་པར་མཛད་མ། གཟི་བརྗིད་འཇིགས་སུ་རུང་བས་བདུད་དང་མ་རིག་གཏི་མུག་བཅོམ་པའི་ཁྲོ་མོ་ཚད་མེད་བཞིའི་མཆེ་བ་གཙིགས་པར་བྱེད་པ་མོ། དེ་རྗེས་ཚིག་རྐང་ནི། དྲང་དོན་ལྟར་ན་ལོག་འདྲེན་དགྲ་གདོན་བགེགས་རིགས་ཚོགས་ཀུན་སྐྲག་བྱེད་གསོད་བྱེད་རབ་ཏུ་འབྱེད་པར་བྱེད་ཅིང་ཕ་རོལ་གྱི་གནོད་པ་བར་ཆད་མི་མཐུན་ཕྱོགས་ལས་རྒྱལ་བར་བྱེད་མ། འཇིག་བརྒྱད་བཅུ་དྲུག་སོགས་གཟུགས་ཅན་གཟུགས་མེད་ཀྱི་གནོད་པས་མི་ཚུགས་ཤིང་རྣམ་པར་རྒྱལ་མ་གདོན་དང་རོ་ལང་གནོད་སྦྱིན་ཚོགས་རྣམས་རྨུག་པར་བྱེད་ཅིང་རེངས་དང་རྨུགས་པར་མཛད་པ་མོ། ངེས་དོན་ལྟར་ན། མུ་སྟེགས་རྟག་ཆད་ལྟ་བ་བདེན་ཞེན་ཅན་རྣམས་སྐྲག་པར་བྱེད་ཅིང་ཉོན་མོངས་གཟུང་འཛིན་རྣམ་རྟོག་གསོད་བྱེད་འཁོར་འདས་དགེ་སྡིག་རབ་ཏུ་འབྱེད་པར་བྱེད་ཅིང་ལེགས་ཉེས་སྟངས་འཛིན་ཀུན་རྟོག་འཆིང་བ་གཅོད་མཛད་མ།

སྲིད་པ་ཁམས་གསུམ་ལ་མི་གནས་པས་འཁོར་བའི་ཕ་རོལ་ལས་རྒྱལ་ཞིང་། ཞི་བ་ཉན་རང་མྱང་འདས་ཀྱི་གོ་འཕང་ལ་མི་གནས་པས་རྣམ་པར་རྒྱལ་མ་སྟེ་མི་གནས་མྱང་འདས་ཀྱི་བཅོམ་ལྡན་འདས་མའོ། །འཇིག་ཚོགས་ལྟ་བ་རྨུགས་པར་མཛད་ཅིང་ཐེག་དམན་ཉན་རང་འགོག་པར་ཞུག་ལས་རེངས་པ་དང༌། མཆོག་ཏུ་གསང་བ་ལྷན་སྐྱེས་ཡེ་ཤེས་འོད་གསལ་འགྱུར་མེད་བདེ་བ་ཆེན་པོའི་དཀྱིལ་འཁོར་ཇི་ལྟ་བ་ཉིད་མཐོང་བའི་སྐལ་བ་དབེན་པ་དག་མགོ་བོ་རྨོངས་པར་མཛད་པ་མོ། རྡོ་རྗེ་ཕག་མོ་ནི་གོང་དུ་བཀྲལ་བ་ལྟར་གཉིས་མེད་ཡེ་ཤེས་རྡོ་རྗེར་གཙང་རྨེའི་འཛིན་རྟོག་བྲལ་བའི་ཕག་མོ་དེ་ཉིད་རྟོག་བྲལ་འོད་གསལ་རང་རིག་དོན་གྱི་རྣལ་འབྱོར་ཆེན་མོ་ཡིན་པས་ན། དེ་ཉིད་མཚན་དཔེ་ཞལ་ཕྱག་གི་རྣམ་པར་སྣང་བ་ལོངས་སྐུའི་རྣལ་འབྱོར་མ། མ་དག་གདུལ་བྱའི་བློ་སྣང་སྤྲུལ་སྐུའི་རྣལ་འབྱོར་མ། རྣལ་འབྱོར་པའི་མཉམ་བཞག་ཡེ་ཤེས་སྤྲོས་བྲལ་གཅིག་ཉིད་འབྲས་ཆོས་རྒྱ་མཚོའི་རྟེན་དུ་གྱུར་པ་ནི་ཆོས་སྐུ་ཞེས་བྱ་ལ། ཡོན་ཏན་ལྷུན་གྲུབ་ཀྱི་ཆ་ནས་ལོངས་སྤྱོད་རྫོགས་པ། ཐུགས་རྗེ་འགགས་མེད་རྩལ་ནི་སྤྲུལ་སྐུ་སྟེ། སྐུ་གསུམ་ཡེ་ཤེས་གཅིག་ཏུ་འདུས་པས་ན་སྙིང་པོ་དོན་གྱི་རྣལ་འབྱོར་ཆེན་མོའོ། །དེ་ལྟར་ཤེས་ན་འདོད་པའི་དབང་ཕྱུག་ཞེས་ཐར་པ་ཆེན་པོའི་མི་འགྱུར་མཆོག་གི་བདེ་ཆེན་ཟུང་འཇུག་གི་གོ་འཕང་མངོན་དུ་བྱེད་མ་དེ་ལ་གཉིས་མེད་མཉམ་པ་ཆེན་པོའི་ཕྱག་གིས་འདུད་པར་བྱེད་པའོ། །གཉིས་པ་དེ་ལྟར་རྐང་བརྒྱད་བསྟོད་པའི་ཕན་ཡོན་ནི། རྩ་རྒྱུད་ལས། དཔའ་བོ་རྩ་བའི་གསང་སྔགས་མཆོག །ལན་བདུན་དུ་ནི་བརྗོད་པར་བྱ། །རབ་སྔགས་ཧཱུཾ་ལ་སོགས་པས་ཕྱེ། དེ་ནས་འབད་དེ་ཕྱག་བྱས་ན། །སངས་རྒྱས་ལ་སོགས་ཐམས་ཅད་མཆོད། །རྟག་པར་ཉིད་དུ་དཔའ་ཆེན་དང༌། །རོལ་པར་ལྡན་པ་ཐེ་ཚོམ་མེད། །དེ་ཡི་ཐུགས་ཀར་གནས་ཕག་མོ། །ང་དང་དཔའ་བོ་རྣལ་འབྱོར་མ། །ཕོ་ཉ་རྣམས་དང་ལྷན་ཅིག་བཅས། །དེ་དང་གང་ཞིག་ལས་སྐྱེས་པའི། སྲོག་ཆག་བསོད་ནམས་མཐོང་བ་ཡིན། །ཞེས་རྐང་བརྒྱད་ཀྱི་བསྟོད་པ་འདིའི་སྒོ་ནས་བསྟོད་པ་བགྱིས་ན། ཕྱོགས་བཅུ་དུས་གསུམ་གྱི་སངས་རྒྱས་བྱང་སེམས་ལ་བསྟོད་པར་འགྱུར་ཞིང༌། གང་དེའི་རྒྱུད་ལ་དཔལ་ཧེ་རུ་ཀ་དུས་ཐམས་ཅད་དུ་ལྷན་སྐྱེས་བདེ་སྟོང་ཆེན་པོ་མི་འབྲལ་ལྷན་ཅིག་རོལ་བའི་སྐལ་པ་ཅན་དུ་འགྱུར་བ་དང༌། སྙིང་ལ་ཧེ་རུ་ཀ་ཡབ་ཡུམ་དཔའ་བོ་མཁའ་འགྲོའི་ཚོགས་ཐམས་ཅད་མངོན་སུམ་དུ་བཞུགས་ནས་བྱིན་གྱིས་རློབས་པ་དང༌། དེ་ལྟ་བུའི་རྣལ་འབྱོར་པ་མཐོང་ཐོས་དྲན་རེག་རྣམས་ཀྱང་འབྲེལ་ཚད་དོན་ལྡན་བསོད་ནམས་ཀྱི་ཚོགས་རྒྱ་ཆེན་པོ་བསགས་པ་དོན་ལྡན་གྱི་སྐལ་བ་ཅན་དུ་འགྱུར་བར་གསུངས་སོ། །རྐང་པ་བརྒྱད་པའི་དགོངས་ཟབ་རྒྱ་མཚོའི་འཇིངས། །གཏིང་མཐའ་མི་མངོན་དཔོག་པར་དཀའ་ན་ཡང༌། །དད་དང་བློ་གྲོས་ཀུ་ཤའི་རྩེ་ཕྲ་མོས། །བླང་འདི་མཁས་ལ་དགོས་པ་མེད་སྲིད་ཀྱང༌། །མཁའ་འགྲོ་རྒྱ་མཚོའི་ཐུགས་དང་གཉིས་སུ་མེད། །ཁྲག་འཐུང་རྒྱ་མཚོར་གཉེར་གཏད་ཆེས་ཟབ་པའི། །བསྟོད་པ་རྒྱ་མཚོའི་འགྲེལ་བཤད་ཟེགས་མ་ཙམ། །མོས་གུས་རྒྱ་མཚོའི་རླབས་ཕྲེང་གཡོས་ཏེ་བྲིས། །འཁྲུལ་སྣང་སྒྱུ་མ་རྨི་ལམ་གྲོང་ཁྱེར་དུ། །འཁྲུལ་རྟོག་བདེན་བཟུང་རྫུན་གྱི་རི་མོ་ལ། །འཁྲུལ་པའི་བློས་བྱས་སྐྱེས་སྦྱངས་སྟོབས་དམན་པས། །འཁྲུལ་པར་ནོངས་གྱུར་བླ་མ་ལྷ་ལ་བཤགས། །རྣམ་དཀར་དགེ་བས་བདག་དང་འགྲོ་བ་ཀུན། །གསང་ཆེན་ལམ་རྟོགས་རྡོ་རྗེ་འཛིན་དབང་ཐོབ། །དཔལ་མགོན་བླ་མའི་སྐུ་ཚེ་མཛད་ཕྲིན་རྒྱས། །ཀུན་ཀྱང་བསྟན་པ་རྒྱས་པའི་རྒྱུར་གྱུར་ཅིག །སརྦ་མངྒ་ལཾ་བི་ཛ་ཡནྟུ། ཅེས་པ་འདི་ནི་རྨི་ལམ་རྟེན་འབྲེལ་ལ་བརྟེན་ནས་༢༠༡༣ སྤྱི་ཟླ་༤ ཚེས་༡༣ བོད་ཆུ་སྦྲུལ་ནག་ཟླའི་ཡར་ཚེས་བཞི་པ་འཕེལ་འགྱུར་སྦྱོར་བའི་ཉིན་འབྲོང་བན་རཏྣ་བཛྲ་བིཛ་ཡ་རཱ་ཛས་རང་གནས་འཇམ་དཔལ་འོད་གསལ་ཁང་དུ་སྦྱར་བའོ།། །།

ཨོཾ་བཅོམ་ལྡན་དཔའ་བོའི་དབང་ཕྱུག་ལ་ཕྱག་འཚལ་ཧུཾ་ཧཱུྃ་ཕཊ།

ཨོཾ་བསྐལ་པ་ཆེན་པོའི་མེ་ལྟར་འབར་བའི་འོད་ཧུཾ་ཧཱུྃ་ཕཊ།

ཨོཾ་རལ་པའི་ཅོད་པཎ་མི་བཟད་པ་དང་ལྡན་ཧུཾ་ཧཱུྃ་ཕཊ།

ཨོཾ་མཆེ་བ་རྣམ་པར་བརྩེགས་པ་འཇིགས་པའི་ཞལ་ཧུཾ་ཧཱུྃ་ཕཊ།

ཨོཾ་སྟོང་ཕྲག་ཕྱག་ནི་འབར་བའི་འོད་དང་ལྡན་ཧུཾ་ཧཱུྃ་ཕཊ།

ཨོཾ་དགྲ་སྟྭ་ཞགས་གདེངས་མདུང་དང་ཁ་ཊཾ་འཛིན་ཧུཾ་ཧཱུྃ་ཕཊ།

ཨོཾ་སྟག་གི་པགས་པའི་ན་བཟའ་འཛིན་པ་ཅན་ཧུཾ་ཧཱུྃ་ཕཊ།

ཨོཾ་སྐུ་ཆེན་དུད་ཀ་བགེགས་མཐར་མཛད་ལ་འདུད་ཧུཾ་ཧཱུྃ་ཕཊ།

ཞེས་འགྱུར་ཚུལ་མ་འདྲ་བ་དང་རང་སྡེ་གཞན་གྱིས་ཀློག་སྟང་བཅས་མཁྱེན་ཆུབ་ཆེད་བཀོད།

**4**

**ལྔ་ལྡན་རྡོ་རྗེའི་མགུར་གྱི་ཚིག་འགྲེལ།**

༄༅། །ཕྱག་ཆེན་ལྔ་ལྡན་རྡོ་རྗེའི་མགུར་གྱི་ཚིག་འགྲེལ་

རྒྱལ་ཀུན་ཡེ་ཤེས་རྟེན་འབྲེལ་ལམ་བཟང་

ཞེས་བྱ་བ་བཞུགས་སོ།།

ན་མོ་མཉྫུ་ཤྲཱི་ཡེ། །

སྐུ་གསུམ་ལྷུན་འགྲུབ་འཇམ་དཔལ་རྡོ་རྗེ་འཆང༌། །གསང་གསུམ་སྒྱུ་འཕྲུལ་དྲྭ་བའི་ཟློས་གར་གྱིས། །

བཤེས་གཉེན་ཚུལ་འཛིན་དཔལ་མགོན་བླ་མ་དང༌། །དབྱེར་མེད་ཀུན་མཁྱེན་འབྲི་གུང་པ་ལ་འདུད། །

རྒྱལ་བའི་གསུང་རབ་ཀུན་གྱི་ཟ་མ་ཏོག །ཡབ་གཅིག་འཇིག་རྟེན་གསུམ་མགོན་རྡོ་རྗེའི་གསུང༌། །

ལྔ་ལྡན་རྩ་བའི་ཚིག་འགྲེལ་བརྗེད་ཐོ་ཙམ། །བཀའ་བཞིན་བླ་མའི་དྲིན་གྱིས་གང་ཤེས་འབྲི། །

དེ་ཡང་གངས་ཅན་གྱི་ལྗོངས་འདིར། གསང་སྔགས་བླ་ན་མེད་པའི་ལམ་སྲོལ་འདི་སྐྱེས་ཆེན་དམ་པ་རྣམས་ཀྱིས་གདུལ་བྱའི་དབང་པོ་དང་འཚམས་པར་བཀྲལ་བའི་བཀའ་སྲོལ་མི་འདྲ་བ་མང་དུ་མཆིས་མོད། །རྫོགས་པའི་སངས་རྒྱས་མགོན་པོ་འབྲི་གུང་པ་ཆེན་པོའི་ཕྱག་ཆེན་ལྔ་ལྡན་གྱི་གདམས་པ་ནི། ལམ་གྱི་རྩ་བའམ་སྙིང་པོའི་དོན་གྱི་ཆོས་ལྔ་པོ་སྟོན་པར་མཛད་པ་ཡིན་ལ་ཆོས་ཐམས་ཅད་སྙིང་པོའི་དོན་ལ་སྦྱོར་ཤེས་དགོས་པ་ནི་གལ་ཆེ་བས། ཐེག་པ་ཆེན་པོ་རྒྱུད་བླ་མ་ལས་རྡོ་རྗེའི་གནས་ཀྱི་ནང་ནས་བདེ་བར་གཤེགས་པའི་སྙིང་པོ་ལ་བརྗོད་བྱའི་དངོས་གཞིར་མཛད་པ་དང༌། ནཱ་རོ་དང༌། མཻ་ཏྲི་པ་ནས་བརྒྱུད་པའི་དེ་ཁོ་ན་ཉིད་གཙོ་བོར་འཆད་པ་ལ་སྙིང་པོའི་སྐོར་པ་ཞེས་གྲགས་ཤིང༌། ལོ་ཙཱ་བ་ཆེན་པོ་མར་པས། རྗེ་སྙིང་པོའི་དོན་སྟོན་ཆོས་ཀྱི་སྐུ། ཞེས་གསུངས་པ་དང༌། བརྒྱུད་པ་འདི་ལ་ཡང་དོན་བརྒྱུད་སྙིང་པོ་རྒྱལ་བ་འབྲི་གུང་པ་ཞེས་གྲགས་ཤིང༌། སྙིང་པོའི་དོན་ཉམས་སུ་བླངས་པས་ཆོས་ཐམས་ཅད་མ་འདྲེས་གསལ་རྫོགས་ཉམས་སུ་བླངས་པར་ཡང་ཤེས་དགོས་ཏེ། བསྟན་པ་ཐམས་ཅད་འགལ་མེད་དམ། ཆོས་ཐམས་ཅད་དུ་མ་རོ་གཅིག་ཅེས་པས་བཀའ་བརྒྱུད་གོང་མའི་ཉམས་ལེན་གྱི་གནད་མཐའ་དག་ཐུགས་སུ་ཆུད་པ་རྣམས་ཀྱི་གསུང་ལས་ཇི་སྐད་འབྱུང་བ་བཞིན་རྒྱུད་ལྡན་གྱི་དཔལ་མགོན་བླ་མ་དམ་པ་ནས་ལེགས་པར་བསླབ་དགོས་ཏེ། རྗེ་མི་ལས། ང་ཡི་བརྒྱུད་པ་ངོ་མཚར་ཆེ། །དྲུག་པ་རྡོ་རྗེ་འཆང་ཆེན་ནས། །སྒྲ་སྒྱུར་ལོ་ཙཱ་ཡན་ཆད་དུ། །བདེ་གཤེེགས་སྤྲུལ་པ་མ་ལགས་པ། །གང་ཟག་རྒྱུད་པས་བར་མ་ཆོད། །ཅེས་གསུངས་པ་བཞིན། དོན་བརྒྱུད་སྙིང་པོའི་བསྟན་པ་འདིའི་རྗེས་སུ་ཞུགས་ཤིང་། བྱང་ཆུབ་བསྒྲུབ་པར་འདོད་པ་ཀུན་གྱི་ཉམས་སུ་ལེན་བྱར་མེད་དུ་མི་རུང་བ་ནི་ཕྱག་རྒྱ་ཆེན་པོ་ལྔ་ལྡན་འདི་ཡིན་ཞིང༌། གྲུབ་པའི་དབང་ཕྱུག་མི་ལ་རས་ཆེན་གྱིས་ལྔ་ལྡན་ཞེས་མཚན་སྨོས་པར་མ་མཛད་ཀྱང༌། དོན་གྱི་ཚིག་རྐང་རྣམས་སྟོན་པར་མཛད་པ་ཞིག་སྟེ། ཉ་མ་ལེགས་སེ་འབུམ་ལ་གདམས་པ་ལས། སེམས་ཅན་རྣམས་ལ་སྙིང་རྗེ་སྒོམས། །རང་ལུས་ཐུགས་རྗེ་ཆེན་པོར་སྒོམས། །སྤྱི་བོར་རྩ་བའི་བླ་མ་སྒོམས། །ཕྱག་རྒྱ་ཆེ་ལ་སྒོམ་ཡུན་སྲིངས། །རྗེས་ལ་བསྔོ་བའི་རྒྱ་ཡིས་ཐོབ། །དེ་གོ་བར་གྱིས་ལ་ལྷ་ཆོས་མཛོད། །ཅེས་གསུངས་པ་དང༌། བདེ་གཤེགས་འཁོར་བ་འཇིག་དངོས་ཕག་མོ་གྲུ་པས། མཉམ་མེད་དྭགས་པོ་རིན་པོ་ཆེ་ནས་བརྒྱུད་པའི་སྡེ་སྣོད་གསུམ་དང་རྒྱུད་སྡེའི་དོན་རྣམས་ཉམས་སུ་ལེན་ལུགས་ལྔ་རུ་བསྡུས་ནས་ཕུན་སུམ་ཚོགས་པའི་དགེ་འདུན་ལྔ་སྟོང་ལ་ཚོགས་སུ་གསུངས་པས་གཞན་རྣམས་ཀྱིས་ཟབ་མོའི་དོན་གྱི་ངེས་པ་མ་རྙེད་པ་ལ། འཇིག་རྟེན་གསུམ་གྱི་མགོན་པོ་འབྲི་གུང་པས་བུམ་པ་གང་བྱོའི་ཚུལ་དུ་ཐུགས་སུ་ཆུབ་ནས་ཉམས་སུ་བཞེས་པས་རེ་རེས་ཀྱང་གནས་སྐབས་དང་མཐར་ཐུག་གི་ནད་དང་བར་ཆད་ཞི་བ་དང་། མཆོག་དང་ཐུན་མོང་གི་ཡོན་ཏན་ཐམས་ཅད་ཐོག་པ་མེད་པར་ཐོབ་པ་མཁྱེན་ནས་ཟབ་པ་དང་རྒྱ་ཆེ་བའི་བཀའ་བསྩལ་ཇི་སྙེད་པ་ཐམས་ཅད་ཀྱང་འདིའི་གནད་སྟོན་པ་ཡིན་ཏེ། དེ་བཞིན་གཤེགས་པའི་གསུང་གི་མཛོད་ཆེན་པོའང་ཡིན་ནོ། །དེའི་ཚུལ་ནི། བྱང་ཆུབ་སེམས་དང་ཡི་དམ་ལྷ། །བླ་མ་ཕྱག་རྒྱ་ཆེན་པོ་དང༌། །བསྔོ་བའི་ཆོས་ཀྱིས་ཉམས་སུ་བླང༌། །ཞེས་ཕྱག་ཆེན་ལྔ་ལྡན་དུ་གྲགས་ལ། རྗེ་ཕག་མོ་གྲུ་པས་སྐྱོབ་པ་འཇིག་རྟེན་གསུམ་མགོན་ལ་བུ་ཁྱོད་བྱང་ཆུབ་མ་ཐོབ་བར་དུ་དམ་པའི་ཆོས་ལྔ་པོ་དང་ནམ་ཡང་འབྲལ་བར་མ་བྱེད་ཅེས་གདམས་པར་མཛད་པ་བཞིན། ཀླུ་སྒྲུབ་གཉིས་པ་སྐྱོབ་པ་འཇིག་རྟེན་གསུམ་གྱི་མགོན་པོས་རྩལ་དུ་བཏོན་པར་མཛད་པའི་འབྲི་གུང་ཕྱག་ཆེན་ལྔ་ལྡན་ཞེས་མཚན་ཡོངས་སུ་གྲགས་པ། བླ་མའི་མན་ངག་ཚད་མ། བདེ་བར་གཤེགས་པའི་བཀའ་ལུང་ཚད་མ། རྣལ་འབྱོར་པའི་ཉམས་མྱོང་ཚད་མ། རྟེན་འབྱུང་གི་ལོ་རྒྱུས་ཚད་མ་སྟེ། ཚད་མ་བཞི་པོས་ལེགས་པར་གཏན་ལ་ཕབས་ནས་སྟོན་པར་མཛད་པའི་སྙིང་པོ། མདོ་རྒྱུད་ལུང་དང་འབྲེལ་བའི་ཆེ་བ། དངོས་སྟོབས་རིག་པས་གྲུབ་པའི་ཆེ་བ། མན་ངག་མྱོང་བས་བརྒྱན་པའི་ཆེ་བ། བྱིན་རླབས་ཚན་ཁ་ཆེ་བའི་ཆེ་བ། བདེ་བར་གཤེགས་པའི་གསུང་གི་མཛོད་ཡིན་པའི་ཆེ་བ་སྟེ། ཆེ་བ་ལྔ་དང་ལྡན་པ། གསང་ཆེན་གདམས་པ་རྒྱ་མཚོའི་སྙིང་བཅུད། ཚེ་གཅིག་སངས་རྒྱས་སྒྲུབ་པའི་ཉེ་ལམ། འབྲེལ་ཚད་དོན་ལྡན་གྱི་ཆོས་མཆོག་འདི་ཉིད་ཚུལ་བཞིན་ཉམས་སུ་ལེན་ཤེས་ན། ཚེ་འདི་ཉིད་ལ་འབྲས་བུ་རྡོ་རྗེ་འཆང་གི་གོ་འཕང་མངོན་དུ་བྱེད་པར་འགྱུར་བ་བཀའ་བརྒྱུད་གྲུབ་ཐོབ་རྒྱ་མཚོའི་ཤུལ་ལམ་འཁྲུལ་མེད་ཞིག་སྟེ། རྗེ་སྒམ་པོ་པས། དོན་མ་ནོར་ཉམས་སུ་ལེན་ཤེས་ན། །ཚེ་འདི་ལ་འབྲས་བུ་མངོན་སུམ་སྟེར། །དུས་ཕྱི་མར་མི་འགྱང་བློ་རེ་བདེ། །ཞེས་གསུངས་པ་ལྟར། དེ་དག་གི་དོན་ཟབ་ཅིང་ཕྲ་བ་ནི། དཔལ་མགོན་བླ་མ་མཉེས་པའི་གསུང་གི་གསང་བ་ཟབ་མོ་ལས་རིམ་པས་འབད་དེ་ཤེས་པར་བྱས་ནས་འཁྲིད་དགོས་ཏེ། དེ་ལ་ཚིག་ཁྲིད་བློ་ལ་ཐེབས་པ། མྱོང་ཁྲིད་ཉམས་སུ་མྱོང་བ། དོན་ཁྲིད་རྒྱུད་ལ་སྐྱེ་བར་བྱེད་པའི་འཁྲིད་ལུགས་རྣམ་པ་གསུམ་ཡོད་པ་ལས། ཚིག་ཁྲིད་ཀྱིས་དོན་སྤྱི་བློ་ལ་ཤར་བའི་གོ་བ་རྙེད། མྱོང་ཁྲིད་ཀྱིས་རང་མཚན་ཉམས་འོག་ཏུ་ཚུད་པའི་མྱོང་བ། དོན་ཁྲིད་ཀྱིས་ཡིན་ལུགས་ཚུལ་བཞིན་དུ་གྱུར་པ་རྟོགས་པར་འགྱུར་བ་ཡིན་ལ། འདིར་ནི་ཚིག་འབྲེལ་དོན་སྤྱི་ཙམ་དགོས་གལ་ཞེས་སྒྲུབ་བརྒྱུད་བསྟན་པ་རྒྱ་མཚོའི་མངའ་བདག་འབྲི་གུང་༧སྐྱབས་མགོན་དཀོན་མཆོག་བསྟན་འཛིན་ཀུན་བཟང་ཕྲིན་ལས་ལྷུན་གྲུབ་དཔལ་བཟང་པོ་མཆོག་ནས་བཀའ་གསུང་སྤྱི་བོར་ཕེབས་པར་བརྟེན། བདག་གི་སྐལ་བས་ཅི་ལྟར་དཔོག་པའི་ཚིག་དོན་གྱི་ཆ་ཅུང་ཟད་ཙམ་ཞིག་བཀའ་དྲིན་འཁོར་མེད་དཔལ་མགོན་བླ་མའི་ཞལ་དྲོད་ལ་གཞི་བཅོལ་ནས་འཆད་པ་ལ། ཐོག་མར།

**༡** **བྱང་ཆུབ་ཀྱི་སེམས།**

བྱམས་དང་སྙིང་རྗེའི་རྟ་ཕོ་ལ། །

གཞན་ཕན་གྱི་དཀྱུས་ཐོག་མ་བཅད་ན། །

ཁྲོམ་ལྷ་མིའི་འོར་ཆེ་མི་འབྱུང་བས། །

སེམས་སྔོན་འགྲོ་འདི་ལ་ནན་ཏན་མཛོད།

༑ དཔལ་ཕག་མོ་གྲུ་པའི་ཅེས་པས་དོན་གཉིས་ཕུན་སུམ་ཚོགས་པའི་*དཔལ****་***དང་ལྡན་པ་བཀའ་དྲིན་མཚུངས་མེད་རྩ་བའི་བླ་མ་འགྲོ་མགོན་ཕག་གྲུ་རྡོ་རྗེ་རྒྱལ་པོ་ལ་ཕྱག་མཛད་པ་སྟེ། ཁམས་པ་རྡོ་རྗེ་རྒྱལ་པོ་ལ་ཕག་མོ་གྲུ་པ་ཞེས་ཅིའི་ཕྱིར་ཞུ་སྙམ་ན། མཉམ་མེད་དྭགས་པོས་བུ་ཆེན་རྣམས་ལ་སྒྲུབ་གནས་རེ་ལུང་བསྟན་གནང་སྐབས། ཕག་གྲུ་རྡོ་རྗེ་རྒྱལ་པོ་ལ་ཀུན་བཟང་ནགས་ཁྲོད་དང། ཁམས་པ་དབུ་སེའམ་ཀརྨ་པ་དུས་གསུམ་མཁྱེན་པ་ལ་ཀམ་པོ་གནས་ནང༌། གསལ་སྟོང་ཤྭ་སྒོམ་ལ་མི་གཡེལ་དཔལ་གྱི་ཕུག་པ་སོགས་བུ་ཆེན་རྣམས་ལ་ལུང་བསྟན་པ་བཞིན་སྒྲུབ་གནས་སོ་སོར་སྒྲུབ་པ་གྱིས་ཤིག་གསུངས་པར། ཕག་གྲུ་རྡོ་རྗེ་རྒྱལ་པོས་ང་བླ་མ་དང་འབྲལ་བར་མི་འདོད་པས་ཇི་སྲིད་བཞུགས་ཀྱི་བར་འདིར་སྡོད་ཆོག་པར་གནང་དུ་གསོལ་ཞུས་པས། བླ་མས་བུ་དེ་ལྟར་ཡིན་ན་ཤིན་ཏུ་ལེགས་ང་དང་འབྲལ་བ་མེད་པར་འདིར་སྡོད་གསུངས་པ་བཞིན་བཞུགས་ཤིང་དྭགས་པོ་རིན་པོ་ཆེས་ཐུགས་རྩིས་ཆེ་བར་བསྐྱངས། དེར་བཞུགས་པའི་དགེ་འདུན་ཐམས་ཅད་ཀྱི་གྲལ་གྱི་མགོར་བཞུགས་སུ་གསོལ་ཏེ། ང་དང་དགེ་བཤེས་ཁམས་པ་གཉིས་ལ་ཁྱད་པར་རྟ་རྔ་ཙམ་མེད་ཅེས་ཞལ་གྱིས་བཞེས་པས་དོན་བརྒྱུད་ཀྱི་བདག་པོར་དབང་བསྐུར་ཞིང༌། དྭགས་པོ་རིན་པོ་ཆེའི་དགོངས་རྫོགས་གྲུབ་ནས་ལོ་གཅིག་གི་རྗེས་སུ་འགྲོ་མགོན་ཕག་གྲུས་བླ་མས་ལུང་བསྟན་པའི་གནས་དེ་བཙལ་བར། ཇི་བཞིན་མ་རྙེད་པས་ཡར་འོན་གྱི་ཕུ་མདའ་ཐམས་ཅད་ལ་གཟིགས། ཨེ་རོང་ཕྱོགས་ལ་བྱོན་ནས་གདན་ས་ཆེན་པོའི་ནགས་ཁྲོད་དེ་གཟིགས་པས་ཐུགས་མཉེས་པོ་བྱུང༌། ལུང་པ་ཕ་གིར་ཅི་ཟེར་ཞེས་དྲིས་པས་མོ་ལུང་པ་ཟེར། འདི་ལ་ཅི་ཟེར་དྲིས་པས་ཕག་ཟེར། གྲུ་འདི་ལ་ཅི་ཟེར། ཕག་དང་མོ་ཡི་གྲུ་ཡིན་པས་ཕག་མོ་གྲུ་ཟེར་དགོས་ཡོང་ཞུས་པས། རྟེན་འབྲེལ་བཟང༌། ཕག་ནི་གཙང་དམེའི་རྟོག་པ་ཆུང་བས་གཟུང་འཛིན་དང་བྲལ་བའི་བརྡ། མོ་ནི་ཡོན་ཏན་སྐྱེད་བྱེད་ཤེས་རབ་ཀྱི་བརྡ། གྲུ་འདི་འཁོར་བའི་རྒྱ་མཚོ་ལས་སྒྲོལ་བའི་བརྡ་རུ་འདུག་པས། བླ་མས་ལུང་བསྟན་པའི་གནས་དེ་ཕ་གི་རང་ཡིན་པར་འདུག་དགོངས་ནས་ཕེབས། ཡུལ་དེའི་བདག་པོ་ཚ་རོང་བཙད་པོ་ཤྭ་རྒྱག་བཞིན་འདུག་པའི་སར་བྱོན་ནས། ཁྱེད་ཀྱི་ཕུ་ཡ་གིར་ངས་སྤྱིལ་ཆུང་ཞིག་བཏབ་ཨེ་ཆོག་བྱས་པས། ལན་མ་བཏབ་བསྐྱར་ནས་ལན་གསུམ་དྲིས་པར། ཁོང་གིས་ཤྭ་བཤད་དང་སྦྲག ཐོབ་ཐོབ་བརྒྱ་དགོས་ན་སྡོད་དགོས་ན་ཐོབ་ཟེར། རྟེན་འབྲེལ་ལེགས། སློབ་ཚོགས་བརྒྱ་སྟོང་ཡོང་བ་འདྲ་དགོངས་ནས་དེའི་ཉིན་པར་མཐའ་རྩ་དཔལ་གྱི་ནགས་ཁྲོད་དུ་བྱོན། ས་མིག་གཟིགས་ཏེ་བྲག་སེངྒེ་བསྣོལ་བ་འདྲ་བའི་སྟེང་དུ་གཟིམ་སྤྱིལ་བཏབས་ནས་མཚམས་ལ་བཞུགས་པས། བདེ་གཤེགས་**ཕག་མོ་གྲུ་པ་**ཞེས་མཚན་ཡོངས་སུ་གྲགས་པ་དང༌། མདོ་སྡེ་དྭངས་སྙིགས་འབྱེད་པ་ལས་ཀྱང༌། གང་ཞིག་དྲང་སྲོང་བཟང་སྐྱོང་ནི། །གྲུ་ཞེས་བྱ་བ་འབྱུང་བར་འགྱུར། །དགེ་བཤེས་གཟི་བརྗིད་མཚན་རྟགས་ཅན། །འཁོར་ནི་ཞི་ལྷག་བསམ་གཏན་པ། །བྱང་ཆུབ་སེམས་དཔའ་འབའ་ཞིག་འབྱུང༌། །དེ་ནས་འཕོས་ཏེ་ལྷོ་ཕྱོགས་སུ། །འཇིག་རྟེན་དབང་ཕྱུག་རྒྱལ་བ་ཞེས། །བདེ་བ་ཅན་གྱི་བཀོད་པ་འདྲ། །དེ་ལ་དད་པས་འཛིན་པའང་། །དེ་རུ་སྐྱེ། ཞེས་ལུང་བསྟན་པ་དང་ཡང་མཐུན་པར་མཚན་སྨོས་པའོ། **ཞབས་ལ་འདུད།** **ཅེས**་པ་བཀའ་དྲིན་ཅན་གྱི་བླ་མ་དེ་ཉིད་ནམ་ཡང་སྙིང་དབུས་སུ་འབྲལ་མེད་ཞབས་པད་སྤྱི་བོར་བཀོད་དེ་ཕྱག་འཚལ་བ་ཡིན་ལ། འཚལ་བའི་ཚུལ་ཡང༌། ཐོག་མར་བཀའ་དྲིན་དྲན་པ་མོས་གུས་ཀྱི་ཕྱག། བར་དུ་སྒོམ་པ་གོམས་པའི་ཏིང་ངེ་འཛིན་གྱི་ཕྱག མཐར་ཐུག་ལྟ་བ་མཇལ་བ་དོན་གྱི་ཕྱག་གོ རྡོ་རྗེའི་མགུར་གྱི་བསྒོམ་བྱ་སྙིང་པོ་དོན་གྱི་ཆོས་ལྔ་བསྟན་པ་ལས། དང་པོ། བྱམས་དང་སྙིང་རྗེའི་ཞེས་པའི་ཤོ་ལོ་ཀས་རྒྱུ་ཡི་སྙིང་པོ་**བྱམས**་པ་**དང་སྙིང་རྗེ་**ལས་བྱུང་**བའི།** བྱང་ཆུབ་ཀྱི་སེམས་སྟོན་པར་མཛད་པ་སྟེ། དེ་ཡང་བྱམས་པ་ནི་མཐའ་ཡས་པའི་སེམས་ཅན་ཐམས་ཅད་བདེ་བ་འདོད་པར་བསམ་པའོ། དེ་ལ་གསུམ། དང་པོ་སེམས་ཅན་ལ་དམིགས་པའི་བྱམས་པ་ནི། ཕ་མའི་དྲིན་སོགས་ལ་བསམས་ནས་སེམས་ཅན་ཐམས་ཅད་ལ་དམིགས་པ་དང༌། གཉིས་པ་ཆོས་ལ་དམིགས་པའི་བྱམས་པ་ནི། རྒྱུ་དང་འབྲས་བུའི་གནས་ལ་རྨོངས་པའི་སེམས་ཅན་རྣམས་ལས་ཀྱི་རྣམ་སྨིན་བྲལ་ནས་བདེ་བ་ཐོབ་པར་འདོད་པ་དང༌། གསུམ་པ་དམིགས་པ་མེད་པའི་བྱམས་པ་ནི། དེ་དག་རང་བཞིན་མ་གྲུབ་པ་ནམ་མཁའ་ལྟར་མཉམ་པའོ། །དེ་ཡང་བློ་གྲོས་མི་ཟད་པའི་མདོ་ལས། སེམས་ཅན་ལ་དམིགས་པའི་བྱམས་པ་ནི། སེམས་དང་པོ་བསྐྱེད་པའི་བྱང་ཆུབ་སེམས་དཔའ་རྣམས་ཀྱིའོ། ཆོས་ལ་དམིགས་པའི་བྱམས་པ་ནི། སྤྱོད་པ་ལ་ཞུགས་པའི་བྱང་ཆུབ་སེམས་དཔའ་རྣམས་ཀྱིའོ། དམིགས་པ་མེད་པའི་བྱམས་པ་ནི། མི་སྐྱེ་བའི་ཆོས་ལ་བཟོད་པ་ཐོབ་པ་རྣམས་ཀྱིའོ། ཞེས་གསུངས་པས། སྐབས་འདིར་སེམས་ཅན་ལ་དམིགས་པའི་བྱམས་པ་དག་གོ །སྙིང་རྗེ་ཞེས་པས་སེམས་ཅན་སྡུག་བསྔལ་དང་བྲལ་འདོད་ཀྱི་བསམ་པ་དེ་སྙིང་རྗེ་ཡིན་ལ། དེའང་བྱམས་པ་ལ་བརྟེན་ནས་སྙིང་རྗེ་སྐྱེ་བ་ཡིན་ཏེ། དཀོན་མཆོག་སྤྲིན་གྱི་མདོ་ལས། གང་དག་འགྲོ་ལ་རྟག་ཏུ་བྱམས་པར་བལྟ། །དེ་ལས་སྙིང་རྗེ་ཆེན་པོའི་རྩ་བ་བརྟན། གང་དག་སྙིང་རྗེ་ཆེན་པོའི་རྩ་བ་བརྟན། །འགྲོ་ཀུན་ཆོས་དགའ་དགེ་བའི་དཔང་པོར་འགྱུར། ཞེས་གསུངས་པས། བྱམས་པའི་སེམས་ཀྱིས་སེམས་ཅན་ལ་བལྟས་པས་སྙིང་རྗེ་སྐྱེ་བ་ཡིན། དེ་ལ་གསུམ་སྟེ་སེམས་ཅན་ལ་དམིགས་པའི་སྙིང་རྗེ་ནི་རང་གི་རྩ་བའི་མ་ལ་སོགས་པའི་སྡུག་བསྔལ་ལ་དམིགས་ནས་མཐར་ཚད་མེད་པའི་མཁའ་ཁྱབ་སེམས་ཅན་ལ་དམིགས་པ་ཡིན། དཔལ་ཕག་མོ་གྲུ་པས། སྙིང་རྗེའི་རླན་དང་མི་ལྡན་ན། བྱང་ཆུབ་ཀྱི་མེ་ཏོག་མི་འཁྲུངས་པས། སྟོང་རྐྱང་ལ་བྱང་ཆུབ་མ་རེ་ཨང༌། ཞེས་གསུངས་པས། ཞིབ་ཆ་རྒྱུད་པ་འདི་ཡི་ལུགས་ཀྱི་མན་ངག་ལས་རྟོགས་པར་བྱ་དགོས་སོ། ཆོས་ལ་དམིགས་པའི་སྙིང་རྗེ་ནི། སེམས་ཅན་འདོད་ཆགས་སོགས་རེ་དོགས་ཁོ་ན་ཉམས་སུ་མྱོང་ནས་སྡུག་བསྔལ་བ་དེ་དག་ལ་དམིགས་པའོ། །དམིགས་པ་མེད་པའི་སྙིང་རྗེ་ནི། ཡུལ་ཡུལ་ཅན་གཉིས་སུ་མེད་པ་སྟེེ། ནམ་མཁའ་མདོག་བཟང་གི་བཟོད་པའི་མདོ་ལས། རིགས་ཀྱི་བུ་བདག་དང་སེམས་ཅན་དང་སྙིང་རྗེ་གསུམ་དུ་རྟོག་པ་ནི་སྙིང་རྗེ་ཆུང་ངུ་ཡིན་ནོ། །རིགས་ཀྱི་བུ་འདི་ལྟ་སྟེ་བདག་དང་སེམས་ཅན་དང་སྙིང་རྗེ་གསུམ་དུ་མི་དམིགས་པ་ནི་སྙིང་རྗེ་ཆེན་པོའོ། །ཞེས་གསུངས་པས། རྒྱུད་པ་འདིས་རྣམ་པ་ཐམས་ཅད་དུ་སྟོང་ཉིད་སྙིང་རྗེའི་སྙིང་པོ་ཅན་དང་མ་བྲལ་བ་མཛད་པ་ཡིན་ཞིང༌། སྙིང་རྗེ་གནད་དུ་སོང་ན་༧སྐྱོབ་པ་འཇིག་རྟེན་གསུམ་གྱི་མགོན་པོ་དེ་ཉིད་ཨེ་ཆུང་ཕུག་ཏུ་སྒྲུབ་པ་མཛད་པའི་ཚེ། སྟོང་ཉིད་སྙིང་རྗེ་ཆེན་པོས་གདུག་པ་ཅན་གྱི་ས་བདག་བདུད་ཚོགས་བཏུལ་ནས་ཐོ་རངས་ཟླ་བ་སྒྲ་ཅན་ལས་གྲོལ་བ་བཞིན་དུ་རྡོ་རྗེ་འཆང་ཆེན་པོ་མངོན་དུ་མཛད་པས་ན། དེ་ཉིད་ཀྱི་རྡོ་རྗེ་མགུར་ལས། མཉམ་རྗེས་གཉིས་ཀྱི་འཛིན་པ་དག །རྣལ་འབྱོར་དབང་ཕྱུག་ཡིན་ནམ་སྙམ། །ལས་ངན་དྲག་པོའི་མཛེ་ནད་ལ། །སྟོང་པ་སྙིང་རྗེའི་གདམས་ངག་གོ །མཛེ་འུར་འདེད་ཆེན་པོར་ཡོངས་སུ་གྲགས། ཞེས་གསུངས་པ་བཞིན་ནོ། །**རྟ་ཕོ་ལ་**ཞེས་པ་ཐར་པའི་ས་ལམ་བགྲོད་བྱེད་རྟ་མཆོག་རིན་པོ་ཆེ་ལྟ་བུའི་བྱམས་པ་དང་སྙིང་རྗེ་ཡོད་ན་ས་ལམ་ཡུད་ཀྱིས་བགྲོད་པར་འགྱུར་ལ། དེ་རྟ་ཕོ་མགྱོགས་པ་བང་གིས་བསྐུལ་ནས་དཀྱུས་ཐོག་གམ་མགྱོགས་པའི་ཁྲོམ་ཐོག་གཅོད་པ་ལྟར། **གཞན་ཕན་**བྱང་ཆུབ་སེམས་**ཀྱི**་བློ་ཡི་**དཀྱུས་ཐོག**་གཅོད་དགོས། དེ་ལྟར་**མ་བཅད་ན་**རྟ་རྒྱུགས་སར་ལྟ་མཁན་གྱི་**ཁྲོམ་ལྷ་མིས་**ལེགས་སོ་འམ། **འོར་ཆེ**་བརྗོད་པ་**མི་འབྱུང་བས**། དེས་ན་རྟ་ལྕག་གིས་བསྐུལ་བ་བཞིན་སྙིང་རྗེ་ལ་བརྟེན་ནས་གཞན་ཕན་བྱང་ཆུབ་སེམས་སྐྱེ་བ་ཞིག་གིས་དཀྱུས་ཐོག་གཅོད་དགོས། དེ་ཇི་ལྟར་གཅོད་ཅེ་ན། ཟུར་གཉིས་སམ་དོན་གཉིས་དང་ལྡན་པ་ཞིག་དགོས་ཏེ། རྒྱལ་ཚབ་བྱམས་པས། སེམས་བསྐྱེད་པ་ནི་གཞན་དོན་ཕྱིར། །ཡང་དག་རྫོགས་པའི་བྱང་ཆུབ་འདོད། ཅེས་པས། དང་པོ་མ་སེམས་ཅན་ཐམས་ཅད་སྡུག་བསྔལ་གྱི་རྒྱུ་འབྲས་གཉིས་དང་བྲལ་བ་ཞིག་གང་དྲག་སྙམ་པ་སྙིང་རྗེས་སེམས་ཅན་ལ་དམིགས་པ་ཡིན། དོན་གཉིས་པ་སྡུག་བསྔལ་དེ་དག་བྲལ་ཏེ་རྫོགས་པའི་སངས་རྒྱས་ཀྱི་གོ་འཕང་རིན་པོ་ཆེ་ཐོབ་པར་བྱ་སྙམ་པ་སྟེ་ཤེས་རབ་ཀྱིས་རྫོགས་བྱང་ལ་དམིགས་པ་ཡིན་པས། དེ་གཉིས་པོ་ཡ་མ་བྲལ་བ་བྱ་དགོས། དེ་ལྟ་བུས་བྱང་ཆུབ་བསྒྲུབ་སྙམ་པ་སྙིང་ནས་སྨོན་པ་དེ་སྨོན་པ་སེམས་བསྐྱེད་དང༌། འཇུག་པ་སེམས་བསྐྱེད་སངས་རྒྱས་སྒྲུབ་པའི་རྒྱུ་ཕར་ཕྱིན་དྲུག་སོགས་ཡིན་ཀྱང༌། དེ་དག་ཚོགས་གཉིས་ལ་འདུ་ཕྱིར། སྦྱིན་པ་དང་ཚུལ་ཁྲིིམས་བསོད་ནམས་ཀྱི་ཚོགས་དང༌། ལྷག་མཐོང་ཡེ་ཤེས་ཀྱི་ཚོགས། གཉིས་ཀར་གཏོགས་པ་ཞི་གནས་བསམ་གཏན་ཏེ། དེ་དག་ལེ་ལོ་མེད་པ་བཟོད་བརྩོན་དང་དམ་བཅའ་བཅས་རྩེ་གཅིག་ཏུ་སྒྲུབ་དགོས། མདོ་སྡེ་རྒྱན་ལས། སྦྱིན་དང་ཚུལ་ཁྲིམས་བསོད་ནམས་ཀྱི། །ཚོགས་ཡིན་ཤེས་རབ་ཡེ་ཤེས་ཀྱི། །གསུམ་པོ་གཞན་ནི་གཉིས་གའི་སྟེ། །ཞེས་འབྱུང་ངོ༌། །དེ་ལ་ངོ་བོའི་སྒོ་ནས་ཀུན་རྫོབ་བྱང་སེམས་དང༌། དོན་དམ་བྱང་སེམས་གཉིས་ལས། ཀུན་རྫོབ་བྱང་སེམས་བློ་རྣམ་པར་རྟོག་པ་འདི་ཡི་སྟེང་ནས་བསྐྱེད་སྡུད་བྱེད་པ་ཡིན་ལ༌། དོན་དམ་བྱང་ཆུབ་སེམས་རྣམ་རྟོག་གི་རྒྱུ་བ་དབྱིངས་སུ་ནུབ་པའི་ཡེ་ཤེས་དེ་ཡིན། ཀུན་རྫོབ་བྱང་སེམས་དེ་ལ་སྨོན་འཇུག་གཉིས། འབྲས་བུ་ལ་དམ་བཅའ་བ་སྨོན་པའི་སེམས་དང༌། དེ་ཐོབ་པའི་རྒྱུ་ཕར་ཕྱིན་སོགས་བསྒྲུབ་འདོད་ཀྱི་བསམ་པ་དེ་རྒྱུ་ལ་དམ་བཅའ་བ་འཇུག་པའི་སེམས་ཡིན། དེ་ནི་ཆོ་ག་ལ་བརྟེན་ནས་སྐྱེ་དགོས། དོན་དམ་སེམས་བསྐྱེད་༧སྐྱོབ་པ་འཇིག་རྟེན་གསུམ་གྱི་མགོན་པོས་ཆོ་ག་ལ་བརྟེན་ནས་སྐྱེ་བར་བཞེད་ལ་གསང་སྔགས་ལུགས་དང་སློབ་དཔོན་ཀླུ་སྒྲུབ་ཀྱིས་མདོ་ལུགས་སུ་མཛད་པའི་དོན་དམ་སེམས་བསྐྱེད་ཀྱི་ཆོ་ག་ཡང་ཡོད། དོན་དམ་སེམས་བསྐྱེད་མཚན་ཉིད་པ་ནི་གོམས་སྟོབས་ལས་སྐྱེ་དགོས། གོམས་པར་གྱུར་ན་མ་རྟོགས་འཁྲུལ་པའི་སེམས་ཅན་ལ་བཟོད་དུ་མེད་པའི་སྙིང་རྗེ་སྐྱེ་བར་འགྱུར་ཏེ། ས་ར་ཧ་པས། །རྟོགས་པའི་རང་སྤྱོད་རྩིས་མེད་དེའི་ངང་ནས༌། །རྨོངས་པའི་འགྲོ་བ་ཉམ་ཐག་མངོན་གྱུར་ཚེ། །བཟོད་མེད་སྙིང་རྗེའི་ཤུགས་ཀྱིས་མཆི་མ་འབྱུང༌། །བདག་གཞན་བཟློག་ནས་ཕན་པ་ཉིད་དུ་འཇུག །ཞེསདང༌། ཀུན་མཁྱེན་རང་བྱུང་རྡོ་རྗེས། བཟོད་མེད་སྙིང་རྗེའི་རྩལ་ཡང་མ་འགག་པ། བརྩེ་དུས་ངོ་བོ་སྟོང་དོན་རྗེན་པར་ཤར། །ཟུང་འཇུག་གོལ་ས་བྲལ་བའི་ལམ་མཆོག་དེ། འབྲལ་མེད་ཉིན་མཚན་ཀུན་ཏུ་བསྒོམ་པར་ཤོག །ཅེས་གསུངས་པ་ལྟར་རོ། །**སེམས་**ཞེས་པས་དགེ་སྡིག་གང་བྱས་སེམས་ཀྱི་རྣམ་རྟོག་ཡིན་པས་ཀུན་སློང་བཟང་པོའི་སེམས་དེ་གནད་ཆེ་ཞིང༌། **སྔོན་འགྲོ་**ཞེས་པས་ཕྱག་ཆེན་གྱི་སྔོན་དུ་འགྲོ་དགོས་པས་ན། ཡར་གྱི་སྲིད་པའི་རྩེ་མོ་མན་ཆད། མར་གྱི་ངན་སོང་གསུམ་པོ་ཡན་ཆད། འཁོར་བའི་གནས་འདི་མེ་ཡི་འོབས་ལྟ་བུར་ཤེས་པའི་ཞེན་ལོག་སྒོམ་གྱི་རྐང་པ་སོགས་སྔོན་འགྲོ་གཞན་ཡང་ཤུགས་ལ་བསྟན་པས། སྐྱོབ་པ་འཇིག་རྟེན་མགོན་པོས། ཆོས་དངོས་གཞི་ལས་ཀྱང་སྔོན་འགྲོ་ཟབ། །ཅེས་གསུངས་ལ། མ་ལུས་མཁྱེན་གཟིགས་ཁུ་ནུ་སེམས་དཔའ་ཆེན་པོས། །མི་རྟག་འཆི་བ་མ་དྲན་ན། །གསང་བ་འདུས་པ་མི་ཟབ་ཏེ། །མི་རྟག་འཆི་བ་དྲན་གྱུར་ན། །སྐྱབས་འགྲོ་ཚིག་གཅིག་ཡིན་ཡང་ཟབ། ཅེས་དང༌། བྱང་སེམས་མེད་ན་རྒྱལ་སྲས་མིན། །ཚེ་འདིར་ཞེན་ན་སྐྱེས་བུ་མིན། བློ་ལྡོག་མེད་ན་ངེས་འབྱུང་མིན། །མཐའ་དང་བཅས་ན་ལྟ་བ་མིན། །ཞེས་དང༌། དཔལ་སྤྲུལ་རིན་པོ་ཆེ་ཡིས། སེམས་ཐུལ་སེམས་ཐུལ་རང་སེམས་ཆོས་ཀྱིས་ཐུལ། །བློ་ལྡོག་རྣམ་བཞིས་རང་གི་སེམས་ཐུལ་ན། ལྟ་སྒོམ་བཟླས་བརྗོད་བསྐྱེད་རྫོགས་མེད་ན་ཡང༌། ཐར་པའི་ལམ་ལས་གཞན་དུ་འཆུགས་ས་མེད། །བློ་སྦྱོང་བློ་སྦྱོང་རང་གི་བློ་འདི་སྦྱོང༌། བྱང་ཆུབ་སེམས་ཀྱིས་རང་གི་བློ་སྦྱང་ན། །ལུས་ངག་དགེ་བ་སྣེ་གཅིག་མ་འགྲུབ་ཀྱང༌། །རང་གཞན་དོན་གཉིས་མ་འབད་ལྷུན་གྱིས་འགྲུབ། ཅེས་དང༌། འབྲི་གུང་ཀུན་མཁྱེན་ཆོས་ཀྱི་རྒྱལ་པོས། གཞན་དོན་བརྩོན་པའི་གོ་ཆ་བགོས། །ཐེག་ཆེན་སེམས་བསྐྱེད་ཕུན་སུམ་ཚོགས། །ཞེས་པ་ལྟར། **འདི་ལ་ནན་ཏན་མཛོད།** ཅེས་རྒྱལ་བ་འབྲི་གུང་པ་ཆེན་པོས་གདམས་པར་མཛད་པ་ཡིན་ནོ། །

**༢** **ཡི་དམ་གྱི་ལྷ།**

རང་ལུས་ལྷ་སྐུའི་རྒྱལ་པོ་ལ། །

གཞི་འགྱུར་མེད་ཀྱི་བརྟན་ས་མ་ཟིན་ན། །

མ་མཁའ་འགྲོའི་འཁོར་འབངས་མི་འདུ་བས། །

ལུས་ཡི་དམ་གྱི་ལྷ་ལ་ནན་ཏན་མཛོད།

༑ རང་ལུས་ལྷ་སྐུ་ཞེས་པའི་ཚིགས་སུ་བཅད་པས་གསང་སྔགས་ཀྱི་སྙིང་པོ་ཡི་དམ་གྱི་ལྷ་སྒོམ་པར་བསྟན་པས། **རང་ལུས་**ཕུང་པོ་ལྔ་རྒྱལ་བ་རིགས་ལྔ། ཁམས་ལྔ་ཡུམ་ལྔ་སོགས་གདོད་ནས་ཡོངས་སུ་གྲུབ་པ་སྟེ། གསང་བ་འདུས་པ་ལས། མདོར་ན་ཕུང་པོ་ལྔ་རྣམས་ནི། །སངས་རྒྱས་ལྔ་ནི་རབ་ཏུ་གྲགས། ཞེས་པས་ཡེ་ནས་ཡིན་པ་ལ་ཡིན་བཞིན་རིག་པ་བྱང་ཆུབ་སེམས་ཀྱི་རང་གཟུགས་**ལྷ**་ཡི་**སྐུ**་རུ་གསལ་བར་བསྐྱེད་པ་**རྒྱལ་པོ**་ལྟ་བུ་ཡིན་**ལ**། སྡུད་པ་ལས། རྒྱལ་པོ་གྲོང་དུ་མི་འགྲོ་ཡུལ་འཁོར་མི་འགྲོ་བར། །རང་གི་ཡུལ་ནས་འདུ་བ་ཐམས་ཅད་སྡུད་པ་ལྟར། བྱང་ཆུབ་སེམས་དཔའི་ཆོས་ཉིད་གང་དུ་མི་འགྲོ་ལ། །སངས་རྒྱས་ས་ཡི་ཡོན་ཏན་གང་ཡིན་ཐམས་ཅད་སྡུད། །ཅེས་པ་ལྟར། གསལ་སྣང་མི་འགྱུར་བའི་ཏིང་འཛིན་བརྟན་པོ་ལས་མི་གཡོ་བཞིན་ཐ་མལ་གྱི་མཚན་འཛིན་རྟོག་ཚོགས་ཟིལ་གྱིས་གནོན་ཞིང་བཟླས་སྔགས་འཕྲོ་འདུས་ཕྲིན་ལས་བཞི་སོགས་སངས་རྒྱས་ཀྱི་མཛད་པ་ལམ་དུ་བྱེད་པས་ཅི་འདོད་ཡོན་ཏན་ཐམས་ཅད་ལྷུན་གྱིས་འགྲུབ་པར་འགྱུར་ལ། **གཞི**་རིག་པ་རང་སྣང་ལྷ་སྐུར་རྣམ་རྟོག་གིས་གཡོ་བར་མི་ནུས་པ་**འགྱུར་མེད་ཀྱི་**ང་རྒྱལ་བརྟན་པོས་**གདན་ས་**བཟུང་དགོས་ཤིང༌། དེ་**མ་ཟིན་ན།** **མ་མཁའ་འགྲོའི་**འཁོར་ཚོགས་རྣམས་རྒྱལ་པོའི་**འཁོར་འབངས་**བཞིན་དུ་**མི་འདུ་བས**། དེས་ན་**ལུས་ཡི་དམ་གྱི**་**ལྷ་རུ**་གསལ་བ་བརྟན་པ་དག་པ་གསུམ་ཚད་དུ་ཕྱིན་པ་ལ་**ནན་ཏན་མཛོད**། ཅེས་པའི་དོན་ནོ། །འདི་མན་ལྔ་ལྡན་བཞུགས་ཟིན་པ་རྣམས་ཀྱིས་ལྔ་ལྡན་རྒྱུན་གྱི་ཉམས་ལེན་སྦྱོར་དངོས་རྗེས་གསུམ་ཕྱག་ཆེན་ལྟ་བས་རྩིས་ཟིན་པའི་དབང་དུ་བྱས་ནས་བསྐྱེད་རིམ་ཕྱག་རྒྱ་ཆེན་པོ་བླ་མའི་མན་ངག་བཞིན་མངལ་སྐྱེས་གཙོ་བོར་བྱས་ནས་རོབ་ཙམ་ཞུས་ན། གཞི་ཡི་མངོན་བྱང༌། ལམ་གྱི་མངོན་བྱང༌། འབྲས་བུའི་མངོན་བྱང་གསུམ། མདོར་ན་ཕ་མའི་ཁུ་ཁྲག་གཉིས་བར་དོའི་རྣམ་ཤེས་གསུམ་འཛོམས་སྟེ་བརྒྱལ་ནས། རྟེན་རྩ་འཁོར་བཞི་རིམ་གྱིས་འཕེལ་ཏེ་ལུས་མངོན་བྱང་ལྔ་ཡི་ཚུལ་དུ་གྲུབ་པ་ཡིན་ལ། འཆི་བའི་ཚེ་དཀར་ལམ་དམར་ལམ་ནག་ལམ་ཤར་ཏེ་འོད་གསལ་ངོས་མ་ཟིན་པར་བརྒྱལ་ནས་སླར་ཡང་བར་དོའི་ལུས་གྲུབ་སྟེ་ལུས་ལེན་པ་དེ་ཡང་ལུས་ངག་ཡིད་གསུམ་ཚོགས་པ་དང་བཅས་པའམ་དཀར་དམར་རླུང་སེམས་ཚོགས་པ་དང་བཅས་པ་ཡེ་ནས་ཡེ་ཤེས་ལྔ་ཡི་ངོ་བོར་སངས་རྒྱས་པ་ནི་གཞི་དུས་ཀྱི་མངོན་བྱང༌། འདི་དག་འཁོར་བའི་རང་བཞིན་ངོ་བོར་གནས་པ་ནི་སྦྱང་གཞི། ཚོགས་སྦྱོར་དུ་དཔེ་ཡི་ཡེ་ཤེས་དང་མཐོང་སྒོམ་དུ་དོན་གྱི་འོད་གསལ་མངོན་དུ་བྱས་པའི་སྟོང་བཞི་ཟུང་འཇུག་དང་བཅས་པ་ནི་ལམ་གྱི་མངོན་བྱང༌། དེ་རྒྱུད་ལ་སྐྱེད་བྱེད། ལུས་ནི་བྱང་ཆུབ་རྣམ་པ་ལྔ། ཞེས་ནཱ་རོ་པས་གསུངས་པ་རྣལ་འབྱོར་པ་སྐྱེ་བ་སྔ་མའི་ལུས་ཀྱི་ཕུང་ཁམས་སྐྱེ་མཆེད་འབྱུང་བ་ཡེ་ཤེས་དང་བཅས་པ་ཐིམ་ཏེ་འོད་གསལ་དུ་འཇུག་པ་ནི་ཆོས་ཉིད་སྟོང་པ་ཉིད་ལ་མངོན་པར་བྱང་ཆུབ་པ། དེ་ནས་མ་ཡི་མངལ་དུ་ཁུ་ཁྲག་དཀར་དམར་གྱི་དབུས་སུ་ཞུགས་པ་ནི་གདན་ཉི་ཟླ་ལ་བྱང་ཆུབ་པ། ཁུ་ཁྲག་འདྲེས་ཚེ་གོང་བུའི་རྗེས་སུ་ང་རོའི་རྣམ་པར་གནས་པ་གསུང་ཡིག་འབྲུ་ལ་བྱང་ཆུབ་པ། གོང་བུ་ལས་གཟུགས་ཀྱི་རྣམ་པ་སྟོད་སྨད་སྦོམ་ཞིང་སྐེད་པ་ཕྲ་བའི་རྣམ་པ་ཅན་ཐུགས་ཕྱག་མཚན་ལ་བྱང་ཆུབ་པ། ལུས་ཡོངས་སུ་རྫོགས་ཏེ་སྐྱེ་བ་ནི་ལྷ་ཡི་སྐུ་ཡོངས་སུ་རྫོགས་པ་ལས་མངོན་པར་བྱང་ཆུབ་པ་སྟེ། སམ་བྷོ་ཊ་ལས། ཟླ་བ་མེ་ལོང་ཡེ་ཤེས་ལྡན། །དེ་བཞིན་ཉི་མ་མཉམ་པ་ཉིད། །རང་ལྷའི་ས་བོན་ཕྱག་མཚན་ནི། །སོ་སོར་རྟོགས་པ་བརྗོད་པར་བྱ། །ཐམས་ཅད་གཅིག་གྱུར་ནན་ཏན་ཉིད། །རྫོགས་པ་ཆོས་དབྱིངས་དག་པ་སྟེ། ཞེས་པ་ཡེ་ཤེས་ལྔ་ཡི་ངོ་བོར་གནས་པ་ཕྱི་ནང་རྟེན་འབྲེལ་གཞི་འབྲས་བསྲེ་བའི་ཐབས་ཀྱིས་མངོན་བྱང་ལྔ་སྒོམ་པས་རྫོགས་རིམ་སྨིན་བྱེད་དུ་འགྲོ་བ་དང༌། རྫོགས་རིམ་དུ་དཀར་དམར་རླུང་སེམས་ཆ་དང་བཅས་པ་གནད་དུ་བསྣུན་པའི་ཡེ་ཤེས་ལྔ་པོ་དང་བཅས་པ་ལམ་གྱི་མངོན་བྱང་སྟེ། ལམ་གྱི་བྱེད་རྩོལ་ལ་བརྟེན་ནས་རྒྱུད་ལ་བསྐྱེད་པས་སྦྱོང་བྱེད་ཡིན། བསྐྱེད་རིམ་གྱི་ལམ་ཐམས་ཅད་མར་འཁོར་བ་དང་གནས་ཚུལ་མཐུན་པས་དེ་དང་དེའི་བག་ཆགས་སྦྱོངས་ཤིང་དག ཡར་མྱང་འདས་དང་བཞུགས་ཚུལ་མཐུན་པས་སངས་རྒྱས་ཀྱི་མཛད་པ་ལམ་དུ་བྱེད་པས་འབྲས་བུ་གཞི་ལ་རྫོགས། བར་དུ་རྫོགས་རིམ་གྱི་གནད་དང་མཐུན་པས་ལམ་རིམ་པ་གཉིས་པའི་སྨིན་བྱེད་དུ་འགྲོ་བ་སྟེ་དག་རྫོགས་སྨིན་གསུམ་ཤེས་དགོས་ལ། དེ་ལྟར་ཐབས་བསྐྱེད་པའི་རིིིམ་པ་ཡེ་ནས་ཡོངས་གྲུབ་ཏུ་གནས་པས། དགོངས་གཅིིག་ལས། བསྐྱེད་པའི་རིམ་པ་གདོད་ནས་ཡོངས་སུ་གྲུབ། །ཅེས་སོ། དཀར་དམར་སེམས་གསུམ་སྐུ་གསུང་ཐུགས་ཀྱི་རྡོ་རྗེར་དག་ནས་ཐུགས་ཆོས་སྐུའིིི་ཡེ་ཤེས་མཐར་ཐུག་འབྲས་བུའིི་འོད་གསལ་དང་དབྱེར་མེད་པ་ལོངས་སྐུ་མཚན་དཔེའི་ཡོན་ཏན་རྒྱ་མཚོའི་བདག་ཉིད་དུ་བཞེངས་པ་ནི། དགོངས་གཅིག་ལས། ལྷ་རྣམས་ཐམས་ཅད་མཚན་དཔེའིི་ཡོན་ཏན་ལྡན། །ཞེས་མི་སློབ་པའིི་ཟུང་འཇུག་སྟེ་མཐར་འབྲས་བུའི་མངོན་བྱང་ཡིན། དེ་ལ་ཐུན་མོང་སྤྲུལ་སྐུའི་མཚན་དཔེའི་ཡོན་ཏན་གཅིག་པུ་མ་ཡིན་པ་ཐུན་མིན་ལོངས་སྐུའི་མཚན་དཔེའི་ཡོན་ཏན་སོགས་ཀྱིི་གོ་དོན་ཡོད་འདྲ་བས་རྡོར་གསུང་དགོངས་གཅིག་གི་འགྲེལ་བ་གཞན་དང༌། རྩེ་ལེ་སྣ་ཚོགས་རང་གྲོལ་གྱི་དྲི་ལེན་བདུད་རྩི་འདོད་འཇོ་སོགས་ལ་གཟིགས་གནང་གལ། འདི་དག་སྦྱང་གཞི་སྦྱོང་བྱེད་སྦྱང་འབྲས་བཅས་པ་ལྟོ་སྦྱར་ནས་ལེགས་པར་ཤེས་ན་རྡོ་རྗེ་ཐེག་པའི་ལམ་གནད་ཐུན་མོང་མ་ཡིན་པ་ཐམས་ཅད་མཐོང་བར་འགྱུར་རོ། །མདོར་ན་རྒྱུ་དུས་ཀྱི་ལུས་སེམས་གཉིས་མངོན་བྱང་ལྔ་ཡི་ཚུལ་དུ་རང་གྲུབ་ཏུ་ཡོད་པ་སྦྱང་གཞི་ཡིན་ལ། དེ་ལ་གསང་དབང་དང་ཤེས་རབ་ཡེ་ཤེས་གཉིས་མངོན་བྱང་ལྔའི་ཚུལ་དུ་བསྐུར་བས་བསྐྱེད་རིམ་གྱི་མངོན་བྱང་ལྔ་གྲུབ་པའི་རྒྱུ་བྱེེེེད་ལ། ལམ་དུ་བསྐྱེད་རིམ་གྱི་ལྷ་རྣམས་མངོན་བྱང་ལྔ་ཡི་ཚུལ་དུ་བསྒོམས་པས་རྫོགས་རིམ་གཉིས་ཀྱི་སྨིན་བྱེད་དུ་འགྲོ་ལ། དེས་རྫོགས་རིམ་བསྒོམས་པས་འབྲས་བུ་ཡེ་ཤེས་ལྔ་མངོན་དུ་གྱུར་ནས་འཚང་རྒྱ་བ་ཡིན་པས་འདི་རྣམས་རྒྱུ་འབྲས་སུ་འགྲོ་བའི་བཤད་པ་ཤེས་དགོས་ཀྱི། མཚོན་དོན་འགྲིགས་པ་ཙམ་གྱི་བཤད་པ་ལ་སྙིང་པོ་མེད་དོ་ཞེས་ལམ་འབྲས་ཟླ་ཟེར་ལས་གསུངས་པས། གདན་ཉི་ཟླ་དང༌། གསུང་ཡིག་འབྲུ་སོགས་གྲངས་ཀ་ལྔ་འདྲེན་པ་ཙམ་ལ་མངོན་བྱང་ལྔ་དང༌། སྐུ་མདོོོག་ཕྱག་མཚན་ཤེས་པ་ཙམ་ལ་བསྐྱེད་རིམ་གྱི་གོ་དོན་ཇི་བཞིན་མ་ཆགས་པ་འདྲ་བས་བསྐྱེད་རིམ་ཤེས་པ་ལ་དང་པོ་ལུས་ཀྱི་དེ་ཉིད་ཤེས་པ་གལ་ཆེ་བས། ཇི་སྐད་དུ། ཆོས་ཀྱི་ཕུང་པོ་བརྒྱད་ཁྲི་དང༌། །བཞི་སྟོང་གི་ནི་ཆོ་ག་ཡང༌། །ལུས་ཀྱི་དེ་ཉིད་མ་ཤེས་ན། །དེ་དག་ཐམས་ཅད་འབྲས་མེད་འགྱུར། །ཞེས་གསུང་པས། ཟབ་མོ་ནང་དོན་དང་ཡང་དགོན་པའི་རྡོ་རྗེའི་ལུས་ཀྱི་སྦས་བཤད་སོགས་ལ་གཟིགས་པ་གལ་ཆེ་སྙམ། མདོ་ཕྱོགས་ཀྱི་ལམ་གྱི་སྣང་གསུམ་འཕོ་བའི་བག་ཆགས་མི་སྦྱོང་ཞིང་གསང་སྔགས་རྡོ་རྗེ་ཐེག་པས་སྦྱོང་བར་གསུང་པས་བསྐྱེད་རིམ་དུས་སུ་གནད་འདི་འདྲས་ཟིན་པའི་རྒྱུ་མཚན་གྱིས་ཡིན། དེ་ལ་མན་ངག་ཉམས་སུ་ལེན་པ་ལ་སྣང་སྲིད་འཁོར་འདས་ཀྱིས་བསྡུས་པའི་ཆོས་ཐམས་ཅད་རྡོ་རྗེའི་ལུས་ལ་ཚང་ཞིང༌། དང་པོ་ཁམས་གསུམ་རིགས་དྲུག་གི་ས་བོན། བར་དུ་རྣལ་འབྱོར་ཉམས་ཀྱི་སྣང་བ། མཐར་སྐུ་དང་ཡེ་ཤེས་ཀྱི་སྣང་བ་དེ་རྣམས་འབྱུང་བའི་རྒྱུ་ཐམས་ཅད་ལུས་ལ་རྩ་ཡིག་གི་ཚུལ་དུ་ཡོད་པ་དེར་རླུང་སེམས་རྒྱུ་འགྲུལ་གྱིས་མ་དག་པ་འཁོར་བའི་སྣང་བ་དང༌། དག་པ་ཉམས་ཀྱི་སྣང་བ། ཤིན་ཏུ་དག་པ་སྐུ་དང་ཡེ་ཤེས་ཀྱི་སྣང་བ་ཙམ་ཡིན་པས། དགོངས་གཅིག་ལས། འཁོར་འདས་ཆོས་ཀུན་རང་གི་སེམས་སྣང་ཙམ། །ཞེས་པ་ལྟར་ཡིན་ལ། དེ་ཐམས་ཅད་ད་ལྟའི་སེམས་ཉིད་རིག་པ་སྐད་ཅིག་མ་འདི་ལ་ཚང་ཞིང༌། དེའང་བརྟགས་ན་སྐྱེ་འགག་གནས་གསུམ་དང་བྲལ་བས་མཐའ་བྲལ་ལྟ་བའི་ངང་ལས་མ་གཡོས་བཞིན་དུ་རིས་མེད་བརྩེ་བའི་སྙིང་རྗེའི་གསལ་སྣང་མ་འགག་པ་དོན་དམ་པའི་བྱང་ཆུབ་སེམས་ཀྱི་རང་མདངས་སྒྱུ་མ་ལྟ་བུ་ལྷ་སྐུའི་དཀྱིལ་འཁོར་བསྒོམ་པ་སྟེ། མཁའ་འགྲོ་སྒྱུ་མ་བདེ་མཆོག་ལས། བྱང་ཆུབ་སེམས་ལ་རབ་བརྩོན་ན། །དེ་ཉིད་རྣལ་འབྱོར་ལྷར་འགྱུར་རོ། །ཞེས་དང༌། དཔའ་བོ་གཙུག་ལག་ཞབས་ཀྱིས་བསྐྱེད་རིམ་ཐམས་ཅད་ཀྱི་འགོར་སྭཱ་བྷ་ཝའི་སྔགས་དེ་ཆོས་ཐམས་ཅད་གཟོད་ནས་རང་བཞིན་དང་བཅོས་མས་དག་པ་དེ་ཐམས་ཅད་ཀྱི་བདག་ཉིད་ནི་རང་གི་སེམས་ཉིད་ལས་གཞན་མ་ཡིན་པར་རྟོགས་པས་འཆིང་གྲོལ་གྱི་མཚན་མ་ཞིག་སྟེ་བཅོས་མིན་གཉུག་མར་གནས་པ་ནི་ཆོས་འདི་ཡི་བསྒྲུབ་བྱ་ཡིན་ཞེས་གསུངས་ཤིང༌། མདོར་ན་སྟོང་པ་ནམ་མཁའི་རང་བཞིན་ལས་སྣོད་བཅུད་ཆགས་དེ་ཉིད་ཀྱི་ངོ་བོར་འཇིག བར་དོའི་རྣམ་ཤེས་སྟོང་པ་ཡིད་ཙམ་གྱི་ལུས་གཟུགས་གྲུབ། མཐར་སྟོང་པ་དེའི་ངོ་བོར་འཇུག །གཞི་གནས་སྟོང་ཆེན་སྤྲོས་བྲལ་གཞོམ་མེད་ཡེ་ཤེས་ལས་ས་ལམ་བགྲོད། མཐར་བྲལ་འབྲས་འོད་གསལ་ཆོས་སྐུ་མངོན་དུ་བྱེད། དེས་ན་སྟོང་ཉིད་ལས་འཁོར་འདས་ཐམས་ཅད་སྣང་རུང་བ་དབུ་མ་ནས་བཤད་པ་བཞིན། སྟོང་ཉིད་ལ་ལྷ་བསྐྱེད་རུང་ཡིན་ལ་བསྐྱེད་རིམ་སྐབས་སུ་མངོན་བྱང་དང་པོའི་མཚན་རྟོག་སྦྱང་པ་སྟོང་ཉིད་ལས་མངོན་བྱང་གཞན་རིམ་འཇུག་གིས་སྒྱུ་མའི་སྐུར་ལྡང་བའི་བསྐྱེད་རིམ་གྱི་ཕྲིན་ལས་རྣམས་ཟིན་ནས་སླར་འོད་གསལ་སྟོང་ཆེན་ལ་ཞུགས་པར་མཛད་པ་དེའི་ཕྱིར། དཔའ་བོ་གཙུག་ལག་གིས་འདིར་ལམ་གྱི་དངོས་གཞིར་རིགས་ཀྱི་བོད་མང་པོས་འདི་སྔོན་འགྲོའི་ཚོགས་བསག་ཁོངས་སུ་བསྡུ་བ་ནི་སྤྱི་དོན་ཚུལ་ལ་ཞེན་ནས་སྦས་དོན་མ་ཤེས་པར་ཟད་དོ། །ཞེས་དང༌། ཇོ་བོ་རྗེས། སྭཱ་བྷ་ཝ་དང་ཤུ་ནྱ་ཏ་སོགས་སྔགས་གཉིས་ཀྱི་དགོས་ཆེད་ནི། སྟོང་པ་ཉིད་རྟོགས་ནུས་པ་དང་ཡེ་ཤེས་ཀྱི་ཚོགས་རྫོགས་པ་ཐ་མལ་པའི་ལུས་ངག་ཡིད་གསུམ་གྱི་ཞེན་རྟོག་སྤོང་བ་དང་རྟེན་དང་བརྟེན་པ་ཐམས་ཅད་སྟོང་པ་ཉིད་ཀྱི་རྣམ་པར་ལྷུན་གྲུབ་ཏུ་རྟོགས་པའི་ཕྱིར་ཞེས་གསུངས། དེས་ན་སྟོང་ཉིད་སྙིང་རྗེ་དེ་བསྐྱེད་རིམ་གྱི་སྲོག་ཡིན། དཔལ་སྤྲུལ་རིན་པོ་ཆེས། འདི་གཉིས་བསྐྱེད་རིམ་ཐེག་ཆེན་ལམ་དུ་འགྲོོ་བའི་བྱེད་པོ་ཡིན་པས། འདི་དང་བྲལ་བའི་བསྐྱེད་རིམ་མུ་སྟེགས་ཅན་དང་ཐུན་མོང་ཡིན་ནོ། ཞེས་གསུངས། རྗེ་མར་པས། སྐྱེ་མེད་ངང་ལས་དང་དག་པ་ཆོས་སྐུའི་ཚིག་བཞིས་སྟོང་ཉིད་སྙིང་རྗེའི་བསྐྱེད་རིམ་བསྟན་མོད། བསྐྱེད་རིམ་མ་གོམས་པའི་སྐབས་སུ་བདག་ལྷ་ཡིན་ལྷ་དེ་ལྟ་བུ་ཡིན་ནོ་སྙམ་པ་རྟོག་དཔྱོད་ཀྱི་བློ་ངོར་གསལ་བས་ན་ཡིད་ཡུལ་དུ་གསལ་བ་ཞེས་བྱ། ལྷར་སྣང་ལ་བརྟན་པ་ཐོབ་ནས་འདི་ཡིན་གྱི་རྟོག་དཔྱོད་རྒྱས་འདེབས་མ་དགོས་པར་རྟོག་མེད་ཞི་གནས་ཀྱི་རྩི་དང་མ་བྲལ་བའི་ངང་ནས་སྤྱན་གྱི་དཀར་ནག་ཚུན་ཆད་མ་འདྲེས་པར་གསལ་བ་ནི་དབང་པོའི་ཡུལ་དུ་གསལ་བ་ཞེས་བྱ། མཐར་བསྐྱེད་རིམ་གྱད་དུ་གྱུར་ཏེ་སྣང་ཆ་ལྷ་ཡི་དཀྱིལ་འཁོར་དང་འདྲེས་ནས་ཐ་མལ་མ་དག་པའི་སྣང་བ་གཏན་ནས་མི་འཆར་ཞིང་སྒྱུ་ལུས་སམ་ཟུང་འཇུག་གི་ལྷ་སྐུ་མངོན་དུ་གྱུར་པ་ནི་རིག་པའི་ཡུལ་དུ་གསལ་བ་ཞེས་བྱ་ལ། སྣང་ཆ་ལ་སྲུང་བའི་རྭ་གུར་ནས་ཐུགས་སྲོག་ཡེ་ཤེས་སེམས་དཔའ་ཚུན་ཆོད་ཕྱག་ཞབས་རྣམ་འགྱུར་རྒྱན་ཆས་དཀར་ནག་སོགས་རང་མདོག་མ་འདྲེས་པ་འཇའ་ཚོན་ལྟ་བུར་གསལ་བ། སེམས་མེད་བེམ་པོ་འཇའ་འདྲ་བ་མ་ཡིན་པ་མཁྱེན་པའི་ཡེ་ཤེས་བཀྲ་ཧྲིག་གེར་ཡོད་པ་སྟོང་གསལ་རིག་པའི་སྙིང་པོ་ཅན་གྱི་སྐུ་རུ་གསལ་དགོས། དཔེར་ན་ཕག་མོའི་ཞབས་གདན་གཅིག་པུ་ལ་མཚོན་ན་གདན་པདྨ་ཡུ་བ་དང་བཅས་པ་མི་རོ་སེར་པོ་རང་བཞིན་བརྒྱད་ཅུའི་རྟོག་པ་འགག་པའི་བརྡར་ཕྱི་དབུགས་ཆད་ཅིང་ནང་དབུགས་མ་ཆད་པ་དྲོད་མ་ཡལ་བ་ཚོ་ཞིང་སྣུམ་པ་དབང་པོའི་སྒོ་ནས་ཁྲག་ཅུང་ཟད་འཛགས་པ་མགོ་བོ་གཡོན་དུ་བལྟ་བ་གན་རྐྱལ་དུ་འགྱེལ་བ་སོགས་དེ་བཞིན་ཞིབ་ཕྲ་ཁོང་དུ་ཆུད་པ་གསལ་འདེབས་དགོས་སོ། །རྗེ་མི་ལས། །ཡི་དམ་གྱི་བསྐྱེད་རིམ་བསྒོམ་ཙ་ན། །ལུས་སྣང་སྟོང་བར་སྣང་འཇའ་ཚོན་འདྲ། །དེ་ལ་ངོས་བཟུང་མེད་པས་སྲིད་པ་ཟད། །ངག་གྲགས་སྟོང་ལུང་སྟོང་གི་བྲག་ཆ་འདྲ། །དེ་ལ་བཟང་ངན་མེད་པས་བླང་དོར་ཟད། །སེམས་གསལ་སྟོང་ཉི་ཟླའི་འོད་དང་འདྲ། །དེ་ལ་ཕྱོགས་རིས་མེད་པས་བདག་འཛིན་ཟད། །རང་བྱུང་རྒྱལ་བའི་སྐུ་གསུང་ཐུགས། །སྒོ་གསུམ་ཐ་མལ་དུ་མ་ལུས་བློ་རེ་བདེ། །ཞེས་དང༌། རྒྱལ་དབང་རྗེ་ཡིས། སྣོད་བཅུད་ལྷ་རུ་རྟོགས་པ་དག་སྣང་ཕྱི་ཡི་བསྐྱེད་རིམ། གཟུང་འཛིན་དབུ་མ་རུ་ཚུད་པ་གསལ་སྣང་ནང་གི་བསྐྱེད་རིམ། བདེ་སྟོང་སེམས་ལ་ཤར་བ་གསང་བའི་བསྐྱེད་རིམ། སྣང་སྲིད་ཆོས་སྐུར་རྟོགས་པ་ཡེ་ཤེས་དེ་ཁོ་ན་ཉིད་ཀྱི་བསྐྱེད་རིམ་སྟེ། འདི་ལྔ་ལྡན་ལྟར་ན་བསྐྱེད་རིམ་ཕྱག་རྒྱ་ཆེན་པོའོ། ཞེས་དང༌། རས་ཆུང་སྙན་རྒྱུད་ལས། །བསྐྱེད་རིམ་དམས་ཏེ་མར་མ་ཤོར། །རྫོགས་རིམ་མཐོ་ཏེ་ཡར་མ་ཤོར། །སྒོོོམ་པ་བསྐྱེད་རིམ་བསྒོམས་པས། བྱུང་བ་རྫོགས་རིམ་བྱུང་བ་འདི་ཐུན་མོང་པའི་བསྐྱེད་རིམ་བསྒོམས་པས་མི་འབྱུང་བས་ཕྱག་རྒྱ་ཆེན་པོ་རྟོགས་པ་ཁོ་ནའི་ཁྱད་ཆོས་ཡིན་ཞེས་གསུངས། རྡོ་རྗེ་བཞི་བསྐྱེད་ནི། དགྱེས་རྡོོོར་ལས། དང་པོ་སྟོང་ཉིད་བྱང་ཆུབ་སེམས། །གཉིས་པ་ལ་ནི་ས་བོན་སྡུད། གསུམ་པ་གཟུགས་ཉིད་རྫོགས་པ་སྟེ། བཞི་པ་ཡི་གེ་འགོད་པའོ། །ཞེས་སོ། སྐད་ཅིག་ཀྲོང་བསྐྱེད་ནི། དགོངས་གཅིག་ལས། ལྷ་ལ་ཅིག་ཆར་འཇུག་པ་ཟབ་མོའི་གནད། ཅེས་པའི་གོ་དོན་སྤྱི་ཙམ་ཞིག་བཤད་པ་ལས་མ་མཐོང་སྟེ། འཇམ་དཔལ་མཚན་བརྗོད་ལས། །སྟོང་ཉིད་སྨྲ་བའི་ཁྱུ་མཆོག་སྟེ། །ཟབ་ཅིང་རྒྱ་ཆེར་སྒྲ་སྒྲོགས་པ། །ཞེས་གསུངས་པས། ཟབ་ཅེས་པ་ཟབ་མོ་སྟོང་པ་ཉིད་ཡིན། དེ་ལ་ལྷུན་གྲུབ་སྣང་སྟོང་དུ་ཤར་བ་ཟབ་མོའི་བསྐྱེད་རིམ་གསུངས་པས་ན། རང་ཉིད་སྐད་ཅིག་གིས་ལྷན་ཅིག་སྐྱེས་པའི་སྐུར་གསལ་ཞེས་པས་སྟོང་གསལ་རིག་པ་སྐད་ཅིག་མ་ལས་མ་གཡོས་བཞིན་དུ་ཅིག་ཆར་གསལ་དགོས། སྒྱུ་འཕྲུལ་དྲྭ་བའི་རྒྱུད་ལས། །རྣམ་པ་ཀུན་གྱི་མཆོག་ལྡན་པ། །སྤྲོ་དང་བསྡུ་བའི་བྱེད་པ་པོ། །ཡེ་ཤེས་སྐད་ཅིག་གིས་རྫོགས་པ། །རྫོགས་པའི་རྣལ་འབྱོར་ཞེས་བརྗོད་དོ། །ཅེས་པས་དཔེར་ན་ཤེལ་ཏོག་མེད་པའི་གློག་སྐད་ཅིག་ལ་སྤར་ན་ཤེལ་ཏོག་ཡོད་མེད་ཀྱི་གསལ་མིན་ཁྱད་པར་བཞིན་ཐ་མལ་རྨོངས་ཆ་ཡོད་བཞིན་སྐད་ཅིག་ལྷར་གསལ་ན་ངར་འཛིན་ལྷ་དེས་ཇི་འགྱུར་མི་ཤེས་ཏེ། ཡབ་རྗེ་འཇིགས་མེད་གླིང་པས། །གོ་ཡུལ་ཤོར་བའི་སྟོང་ལྟ་དང༌། །ལྟ་བས་མ་ཟིན་བསྐྱེད་རིམ་རྣམས། །སངས་རྒྱས་ལམ་ལ་ཐག་རིང་བས། ཞེས་གསུངས་ལ། རིག་པ་སྐད་ཅིག་མའི་གསལ་སྣང་ལྷ་དེ་བསྐྱེད་རིམ་གྱི་གནད་ཐམས་ཅད་ཅིག་ཆར་དུ་འདུས་པས། ཟབ་མོའི་བསྐྱེད་རིམ་ཕྱག་རྒྱ་ཆེན་པོ་ཡིན་ཏེ། རྗེ་མར་པས། །མི་གནས་སྲིད་དང་ཞི་བའི་མཐའ། །སྙིང་རྗེ་སྟོང་པའི་སྙིང་པོ་ཅན། །ཐབས་དང་ཤེས་རབ་ཟུང་དུ་འཇུག །འདི་ནི་རང་བྱུང་ལྷན་ཅིག་སྐྱེས། ཞེས་དང༌། འཇམ་དབྱངས་བླ་མའི་ཞལ་ལུང་བདུད་རྩིའི་ཐིག་པ་ལས། རང་ཉིད་སྐད་ཅིག་གི་ཀྱེེ་རྡོ་རྗེར་བསྐྱེད། དེའང་སྐད་ཅིག་ཅེས་པ་རིག་པ་སྐད་ཅིག་མ་ངོ་ཤེས་ན་གདོད་ནས་ཀྱེ་རྡོ་རྗེ་ཡིན་པ་གསལ་ཐེབས་པ་ཡིན། ཞེས་གསུངས། མདོར་ན་ཀྲོང་བསྐྱེད་དང་རིམ་བསྐྱེད་གང་ཡིན་ཡང་མཐའ་བྲལ་སྟོང་ཉིད་དང་རིས་མེད་བརྩེ་བའི་གསལ་སྣང་ལས་མ་གཡོས་བཞིན་རྣམ་པ་ལྷ་ཡི་རྟེན་དང་བརྟེན་པའི་དཀྱིལ་འཁོར་སྣང་སྲིད་དག་པ་རབ་འབྱམས་ལམ་དུ་འཁྱེར་བའི་ཟུང་འཇུག་ཉམས་ལེན་འདི་ལ་བདག་འཛིན་གཉིས་དང་གཟུང་འཛིན་གྱི་རྟོག་པ་གྱ་ནོམ་ལྷར་ཞེན་གྱིས་མ་བསླད་པར་དག་སྣང་གི་ང་རྒྱལ་འཛིན་ཤེས་ན། །ཤྲཱི་ནི་གཉིས་མེད་ཡེ་ཤེས་ཏེ། །སོགས་ཀྱི་དག་དྲན་དེ་ཡིན་པས་བསྐྱེད་རིམ་གྱི་གོ་བ་དཔྱིས་ཕྱིན་པ་ཡིན་ནོ། འཇིག་རྟེན་གསུམ་གྱི་མགོན་པོས། ཆོས་ཐམས་ཅད་ཀྱི་རྩ་བ་སྟོང་ཉིད་སྙིང་རྗེ་ཡིན། ཞེས་ཡང་ཡང་གསུངས་པ་དང༌། དཔལ་སྤྲུལ་རིན་པོ་ཆེས། སྟོང་ཉིད་ཀྱི་གོ་ཡུལ་ཡོད་པ་བསྐྱེད་རིམ་གསལ་སྣང་ཐོན་པ་བཟླས་གྲངས་འཁྱོར་བས་རྒྱལ་འགོང་དུ་སྐྱེ་བ་དུ་མ་མཐོང༌། སྟོང་ཉིད་སྙིང་རྗེའིི་རྩི་དང་མ་བྲལ་བའི་གདུག་འདྲེ་གང་དུའང་མ་མཐོང་པའོ། །ཞེས་གསུངས་པ་དང༌། དགོངས་གཅིག་ལས། །རྒྱུ་འབྲས་སྐད་ཅིག་བསམ་པའི་རང་གཟུགས་ཡིན། ཞེས་པ་ལྟར་རོ། བསྡུ་རིམ་ནི་འཆི་བའི་འོོད་གསལ་སྦྱོང་ཞིང་ཆོས་སྐུའི་རྟེན་འབྲེལ་སྒྲིག་པ་དང་སྒྱུ་ལུས་འོད་གསལ་དུ་བསྡུ་བའི་རྫོགས་རིམ་ལམ་གྱི་སྨིན་བྱེད་ཡིན་པས་གལ་ཏེ་ཚེ་འདིར་མ་གྲོལ་ཀྱང་བར་དོ་དང་པོའི་འོད་གསལ་ཆོས་སྐུའི་དགོངས་པ་ལ་མཉམ་པར་བཞག་ནས་ཟུང་འཇུག་ལོངས་སྤྱོད་རྫོགས་སྐུར་བཞེངས་པར་འདོད་པ་རྣམས་ཀྱིས་བསྐྱེད་རིམ་ལས་ཀྱང་བསྡུ་རིམ་དོ་གལ་དུ་དགོས་སོ་ཞེས་གསར་རྙིང་མང་པོ་ནས་གསུངས་པས་བསྡུ་རིམ་ལ་ད་དུང་གནད་མང་འདུས་པས་ན་བསྐྱེད་རིམ་དཀའ་གནད་སོགས་ལ་གཟིགས་ན་མཁྱེན་པར་འགྱུར་རོ། །ལྷ་མྱུར་དུ་འགྲུབ་པའི་ཐབས་ལ་དེ་ཉིད་གསུམ་དང་ལྡན་པའི་ཐོག་ཡི་དམ་སོགས་གསང་དགོས་མ་གསང་ན་སྐྱོན་དུ་འགྱུར་ཏེ། དགྱེས་རྡོར་ལས། །གླེགས་བམ་དང་ནི་བགྲང་ཕྲེང་ཉིད། །གལ་ཏེ་སྐལ་མེད་མཐོང་ན་ནི། །སྐྱེ་བ་འདིར་ཡང་དངོས་གྲུབ་མེད། །འཇིག་རྟེན་ཕ་རོལ་སྤྱོད་ཡུལ་མིན། །ཞེས་སོ། ཚུལ་བཞིན་སྒྲུབ་ན་འགྲུབ་པར་འགྱུར་བ་སྟེ། འབྲི་གུང་ཀུན་མཁྱེན་ཆོས་ཀྱི་རྒྱལ་པོས། །སྣང་སྲིད་ཆོས་སྐུར་གོ་བར་གྱིས། །གསང་སྔགས་བསྐྱེད་རིམ་ཕུན་སུམ་ཚོགས། །ཞེས་གསུངས་པ་བཞིན་བསྐྱེད་རིམ་གནད་དུ་སོང་བ། གྲུབ་ཆེན་མགར་ཆོས་ལྡིང་པ་ལྟ་བུའོ། དེ་ལྟ་བུའི་བསྐྱེད་རིམ་འདི་ལ་ནན་ཏན་མཛོད་ཅེས་༧སྐྱོབ་པ་འཇིག་རྟེན་གསུམ་གྱི་མགོན་པོས་གདམས་པར་མཛད་པ་ཡིན་ནོ།།

**༣ བླ་མའི་རྣལ་འབྱོར།**

བླ་མ་སྐུ་བཞིའི་གངས་རི་ལ། །

མོས་གུས་ཀྱི་ཉི་མ་མ་ཤར་ན། །

བྱིན་རླབས་ཀྱི་ཆུ་རྒྱུན་མི་འབྱུང་བས། །

སེམས་མོས་གུས་འདི་ལ་ནན་ཏན་མཛོད། །

༑ བླ་མ་སྐུ་བཞི་ཞེས་པའི་ཤོ་ལོ་ཀས་ཡོན་ཏན་གྱི་སྙིང་པོ་བླ་མ་སྒོམ་པར་བསྟན་པས། **བླ་མ**་ཞེས་པ་བླ་ན་མངོན་པར་ཁྱད་དུ་འཕགས་པའི་དོན་ཡིན་ཏེ། ཇི་སྐད་དུ། །བླ་མ་ཀུན་གྱི་སྐུ་གཅིག་པུ། །རྩ་བའི་བླ་མ་སངས་རྒྱས་དངོས། །བཀའ་དྲིན་སངས་རྒྱས་ཀུན་ལས་ལྷག །རྒྱུད་གསུམ་བླ་མ་ཀུན་ཀྱང་ངོ་བོ་གཅིག །ཐ་དད་བླ་མ་ཀུན་ཀྱང་དབྱེ་བ་མེད། །མཛད་པ་ཐ་དད་མེད་ཀྱང་གཤེགས་བཞུགས་མེད། །གང་ལས་བཀའ་དྲིན་ཐོབ་པ་དེ་རྩ་བ། ཞེས་གསུངས་པ་བཞིན། བླ་མ་ཐམས་ཅད་ངོ་བོ་གཅིག་ནའང་རང་ལ་སེམས་ཉིད་ཆོས་སྐུར་ངོ་སྤྲོད་གནང་ནས་འཕྲོད་པའི་བླ་མ་དེ་ལ་རྩ་བའི་བླ་མ་ཟེར་བ་ཡིན་པས། ཆོས་དྲུག་གསོལ་འདེབས་རིགས་དྲུག་མ་ལས། ཐུབ་བསྟན་སྒོར་ཞུགས་སྒོམ་ཚེ་འཁྲུལ་ཤེས་ཀྱི། །མཐོང་ལམ་ངོ་སྤྲད་སླར་ཡང་སྙི་སྒོམ་གྱིས། །ངེས་དོན་གདམ་པས་རང་གྲོལ་རྡོ་རྗེ་རྒྱལ། །ཞེས་པ་ལྟར་ལས་རྩ་བའི་བླ་མ་དེ་རྒྱལ་ཀུན་སྤྱི་གཟུགས་སུ་ཤེས་པས་གསོལ་བ་བཏབ་ན་བྱིན་རླབས་འཇུག་ངེས་པས་ན་གཞན་ལས་ཁྱད་དུ་འཕགས་པ་ཡིན། དེང་སང་དུས་ངན་པས་སློབ་མ་ཡང་སྣོད་ལྡན་དཀོན་ལ་བླ་མ་ཡང་སྐྱོན་ཟད་ཡོན་ཏན་ཀུན་རྫོགས་མི་རྙེད། རང་རྒྱུད་ལ་འཆི་བ་མི་རྟག་ནས་སྨིན་གྲོལ་གྱི་ལམ་སྟོན་མཁན་ཡིན་ཕྱིན་ཆད་དེ་རྣམ་པ་ཚུལ་ཇི་ལྟར་བསྟན་ཀྱང་ངོ་བོ་སངས་རྒྱས་ལས་ཁྱད་མེད་པར་ཤེས་ན་ཡེ་ཤེས་སྐྱེ་བའི་སྣ་འདྲེན་ཐབས་གང་གིས་བྱེད་ངེས་པ་མེད་དེ། ས་པཎ་གྱིས། །སྔ་མའི་ལས་འཕྲོའི་བྱེ་བྲག་དང༌། །ནང་གི་རྟེན་འབྲེལ་ཁྱད་པར་གྱིས། །ཡེ་ཤེས་སྐྱེ་བའི་སྣ་འདྲེན་ནི། །ཐབས་ཀྱི་དབྱེ་བས་བྱེད་པར་གསུངས། །ཞེས་གསུངས་པས། བཀའ་བརྒྱུད་རྒྱལ་བ་ཡབ་སྲས་རྣམས་ལ་གསོལ་བཏབ་བྱིན་རླབས་འཇུག་པར་ཐེ་ཚོམ་ག་ལ་ཡོད། ཆགས་མེད་ཞབས་ཀྱིས། དེང་སང་ཡོན་ཏན་ཐམས་ཅད་དང་ལྡན་པའི་བླ་མ་དཀོན་པས། བཀའ་བརྒྱུད་རྒྱལ་བ་ཡབ་སྲས་ལ་གསོལ་བ་འདེབས་པ་རང་ལེགས། ཁོང་རྣམས་བསམ་བཞིན་སངས་རྒྱས་ཀྱི་ཕྲིན་ལས་ལ་ཕེབས་པ་ཡིན་ཞེས་གསུངས་པས། རྒྱལ་བ་འབྲི་གུང་པ་ཆེན་པོ༧སྐྱབས་མགོན་རྣམ་གཉིས་ནི་རྒྱལ་བ་ཡོངས་ཀྱི་ཕྲིན་ལས་༧སྐྱོོོབ་པ་འཇིག་རྟེན་གསུམ་མགོན་གྱི་སྐུ་ཡི་གདུང་འཚོབ། གསུང་གི་མཛོད་འཛིན། ཐུགས་ཀྱི་གསང་བ་འཆང་བ་པོ་ཡིན་པས་ལྟ་ཅི་སྨོས། རྗེ་སུམ་ལྡན་གྱི་བླ་མ་རིན་པོ་ཆེ། མཚན་ཡོངས་སུ་གྲགས་པའི་འབྲི་གུང་པ། སྤྱིར་འཁོར་འདས་ཀྱི་བདེ་སྐྱིད་གང་ལགས་པ། །རྗེ་ཁྱེད་རང་ལ་གསོལ་བ་བཏབ་ལས་བྱུང༌། ཞེས་གསུངས་པ་ལྟར། རྗེས་འཇུག་ཙམ་ཡིན་ནའང་སྲིད་མཚོ་ལས་སྒྲོལ་བ་མི་བསླུ་བའི་རྡོ་རྗེའི་གསུང་གིས་དབུགས་དབྱུང་བར་མཛད་པ་སྟེ། རྨ་བྱ་སེངྒེ་ལས། །གཞན་མཚན་ཐོས་དྲན་པར་གྱུར་པ་ཀུན། །སེམས་མོས་དང་གུས་པའི་བསམ་པ་ཡི། །ཁོང་ང་ཕྱིར་བྱ་བ་བྱེད་པ་རྣམས།། ད་སྲིད་པའི་མཚོ་ལས་བསྒྲལ་ལོ་གསུངས། །ཞེས་གསུངས་པ་ལྟར་ཡིན་པས། བླ་མ་རིན་པོ་ཆེ་ནི་སྐྱབས་གནས་རྒྱ་མཚོའི་སྤྲོ་བསྡུ་བྱེད་པོ་ཡིན་པར་ཤེས་དགོས། **སྐུ་བཞི་**ཞེས་པ་སྐྱེ་བ་མེད་པ་ཆོས་སྐུ་འགག་པ་མེད་པ་ལོངས་སྐུ་སྐྱེ་འགག་གཉིས་མེད་ཐབས་ཀྱིས་འགྲོ་བ་འདུལ་བ་སྤྲུལ་སྐུ། དེ་གསུམ་དབྱེར་མི་ཕྱེད་པ་ངོ་བོ་ཉིད་སྐུ་སྟེ་སྐུ་བཞི། དེ་གཅིག་ཏུ་འདུས་པ་བླ་མ་ཡིན། དྲང་དོན་ལྟར་ན་སངས་རྒྱས་རྣམས་ཀྱིས་གདུལ་བྱའི་དོན་དུ་གང་ལ་གང་འདུལ་སྤྲུལ་སྐུའི་གཟུགས་སུ་སངས་རྒྱས་ཀྱི་ཐུགས་རྗེ་སྨོན་ལམ་དང་གདུལ་བྱའི་བསོད་ནམས་སྟོབས་ཀྱི་རྟེན་འབྲེལ་ཆུ་ཟླ་ལྟ་བུར་སྣང་བ་ཡིན་ཏེ། གང་ཕྱིར་རྡོ་རྗེ་སེམས་དཔའ་ཞེས། །དེ་ཉིད་སློབ་དཔོན་གཟུགས་སུ་སྟེ། །སེམས་ཅན་འདུལ་བའི་དོན་དམིགས་ནས། །ཕལ་པའི་གཟུགས་སུ་སྟོན་པར་མཛད། །ཅེས་དང༌། བཅོམ་ལྡན་འདས་ཀྱིས། སྨྲེ་ངག་མ་འདོན་ཀུན་དགའ་བོ། །ལྔ་བརྒྱ་ཐ་མར་གྱུར་པ་ན། །ང་ནི་དགེ་བའི་བཤེས་བགྱིད་དེ། །ཁྱོད་ལ་སོགས་པའི་དོན་བྱེད་འགྱུར། ཞེས་མདོ་རྒྱུད་དུ་མ་ནས་གསུངས་པ་ལྟར་རོ། །ཐུན་མིན་ལྟར་ན་བླ་མའི་ཐུགས་གཞི་གནས་ཡེ་ཤེས་དེ་ངོ་བོ་ཡེ་དག་གི་སངས་རྒྱས་གཞོོོམ་བྲལ་འགྱུར་མེད་འདུས་མ་བྱས་པ་ཆོས་སྐུ་ཡིན་ཏེ། རྡོ་རྗེ་གཅོད་པ་ལས། སངས་རྒྱས་རྣམས་ནི་ཆོས་ཉིད་ལྟ། །འདྲེན་པ་རྣམས་ནི་ཆོས་ཀྱི་སྐུ། །ཞེས་པ་ལྟར། གཞི་འབྲས་དབྱེར་མེད་ཀྱི་སངས་རྒྱས་ཆོས་སྐུ། ཆོས་སྐུའི་རང་རྩལ་ལམ་རྣམ་རོལ་སྟོང་པའི་གཟུགས་བརྙན་བླ་མའི་སྐུ་གསུང་ཐུགས་མི་ཟད་རྒྱན་གྱི་འཁོར་ལོར་སྣང་བའི་གཟུགས་སྐུ་དངོས་ཡིན། གཟུགས་སྐུའི་ངོ་བོ་ཆོས་སྐུ་ཆོས་སྐུའི་རྣམ་འགྱུར་གཟུགས་སྐུ་དོན་དུ་དབྱེར་མེད་མཉམ་པ་ཆེན་པོ་ངོ་བོ་ཉིད་སྐུ། ཟུང་འཇུག་རྡོ་རྗེ་འཆང༌། རྣམ་སྣང༌། རྡོར་སེམས། སྤྱན་རས་གཟིགས། འཇམ་དབྱངས་སོགས་མདོར་ན་རིགས་ཐམས་ཅད་ཀྱི་ཁྱབ་བདག་སྲིད་ཞི་ཀུན་ཁྱབ་ཡིན་པས་ན། སྡོམ་འབྱུང་ལས། བླ་མ་སངས་རྒྱས་བླ་མ་ཆོས། །དེ་བཞིན་བླ་མ་དགེ་འདུན་ཏེ། ཀུན་གྱི་བྱེད་པོ་བླ་མ་ཡིན། །སོགས་མཐའ་ཡས་ཤིང༌། མདོར་ན་ནང་མཚོན་བྱ་དོན་གྱི་ཡེ་ཤེས་བླ་མའི་ཐུགས་ཆོས་སྐུ་ཡིན་ལ། དེ་མཚོན་བྱེད་རྟགས་ཀྱི་བླ་མ་སྐུ་བཞིའི་བདག་ཉིད་ཡིན་པ་དེ་**གངས་རི་ལ་**དཔེར་བཀོད་ནས། དེ་ལ་**མོས་གུས་ཀྱི་ཉི་མ་**ཚ་ཟེར་གཟི་འོད་རབ་ཏུ་འབར་བ་ལྟ་བུ་ཅིག་**མ་ཤར་ན་**གངས་རི་ནས་ཆུ་རྒྱུན་མི་འབྱུང་ལ། ཉི་མའི་ཚ་ཟེར་གྱིས་དྲོས་ནས་ཆུ་རྒྱུན་འབྱུང་བ་ལྟར་སློབ་མའི་བཟོད་མེད་མོས་གུས་གདུང་ཤུགས་ཀྱིས་ཐུགས་རྒྱུད་བསྐུལ་ནས་བླ་མའི་**བྱིན་རླབས་ཀྱི་**དབང་བཞིའི་**ཆུ་རྒྱུན**་གྱིས་དྲི་མ་སྦྱོང་ཞིང་ཐུགས་ཡིད་འདྲེས་པར་འགྱུར་ལ་མོས་གུས་མེད་ན་**མི་འབྱུང་བས**། དེས་ན་རང་**སེམས**་ལོག་ལྟས་མ་བསླད་པར་བླ་མ་སངས་རྒྱས་སུ་ཤེས། དེ་སྐྱབས་གནས་ཀུན་འདུས་ཡིན་པར་ཤེས། ཅི་མཛད་སངས་རྒྱས་ཀྱི་མཛད་པར་ཤེས། རང་ངོ་ལ་སངས་རྒྱས་ལས་ཀྱང་བཀའ་དྲིན་ཆེ་བར་ཤེས། དེ་ལ་གསོལ་བ་བཏབ་ན་རྐྱེན་གཞན་ལ་མི་ལྟོས་པར་རྟོགས་པའི་ཡེ་ཤེས་སྐྱེ་བར་ཤེས་པ་ལྔ་ཡི་སྒོ་ནས་མདོ་དོན་ལྟོག་པའི་མི་ལ་ཟན་རྣ་བར་གོ་བས་མི་ཕན་ཁ་ལ་སྤྲད་མཁན་དེ་དྲིན་ཆེ་བ་བཞིན་སངས་རྒྱས་རྣམས་ཀྱིས་མ་ཐུལ་བ་འཁོར་བར་ལུས་པའི་ལས་ངན་བདག་ལ་ཐུགས་བརྩེ་བས་རྗེས་སུ་བཟུང༌། བྱམས་པས་བླང་དོར་བསྟན། མི་དགེ་སྤང་ཚུལ་བསྟན་ཏེ་ངན་སོང་སྒོ་འཕར་བཅད་དགེ་བ་སྒྲུབ་ཚུལ་བསླབས་ཏེ་མཐོ་རིས་ཐེམ་སྐས་བཙུགས། བྱང་ཆུབ་སེམས་བསྐྱེད་ཆེན་པོ་གནང་ནས་རྣམ་མཁྱེན་གྱི་ས་བོན་བཏབ། ཕྱག་རྒྱ་ཆེན་པོའི་ངོ་སྤྲད་ནས་མཐར་ཐུག་ཆོས་སྐུའི་ཕ་ཕོག་བསྩལ་སངས་རྒྱས་ལག་གཏད་བྱས་པས་བཀའ་དྲིན་ཅན་མཆོག་གསུམ་ཡི་དམ་ཞི་ཁྲོ་མཁའ་འགྲོ་ཆོས་སྐྱོང་ནོར་ལྷ་ཐམས་ཅད་སྤྲོ་བསྡུ་བྱེད་པོ་སངས་རྒྱས་འདི་ཡིན་སྙམ་པའི་འདུ་ཤེས་ཀྱིས་ཐམས་ཅད་བླ་མའི་ངོ་བོར་ཐག་མ་ཆོད་ན། རྗེ་མར་པ་ལ་ནཱ་རོ་པས་དགྱེས་རྡོར་སྤྲུལ་ནས་ཁྱོད་ཀྱིས་ཡི་དམ་ལ་ཕྱག་འཚལ་ལམ། བླ་མ་ལ་ཕྱག་འཚལ་གསུངས་པར། ཡི་དམ་ལ་ཕྱག་འཚལ་བས། ནཱ་རོས། །བླ་མ་མེད་པའི་གོང་རོལ་ན། །སངས་རྒྱས་བྱ་བའི་མིང་ཡང་མེད། །བསྐལ་པ་སྟོང་གི་སངས་རྒྱས་ཀྱང༌། །བླ་མ་དག་ལ་བསྟེན་ནས་བྱུང༌། བྱ་བ་ལགས། འདི་ཁོ་བོའི་སྤྲུལ་པ་ཡིན་གསུངས། ཡི་དམ་ཡང་བླ་མའི་ཐུགས་ཀར་ཐིམ་དེའི་རྟེན་འབྲེལ་གྱིས་ཁྱེད་ཀྱི་མི་རྒྱུད་མི་ཡོང་སྟེ་ཆོས་རྒྱུད་སངས་རྒྱས་ཀྱི་བསྟན་པ་ནམ་གནས་བར་ཡོང་བར་ལུང་བསྟན་པ་ཡིན། དེས་ན་བླ་མ་ཡི་དམ་ཐ་དད་དུ་མི་ལྟ་བར་ཐམས་ཅད་བླ་མའི་ངོ་བོར་ཤེས་ན། ཡང་རྗེ་མར་པ་རྒྱ་གར་དུ་ཕེབས་ཐེངས་རྗེས་མ་ལ་ནཱ་རོ་པ་སྤྱོད་པ་ལ་གཤེགས་ནས་མཁའ་འགྲོའི་ཚོགས་གྲལ་འགྲིམས་པའི་སྐབས་སུ་མར་པས་ཟླ་བ་བརྒྱད་ཀྱི་རིང་ལ་བཙལ་བས་མཐོང་སྣང་འདྲ་མིན་ལས་ནཱ་རོ་མ་མཇལ་བས་ཐུགས་སྐྱོ་ནས་དཔེ་ཆ་གཟིགས་ཏེ་བཞུགས་པས་བླ་མ་ནཱ་རོ་དྲན་ནས་མ་བཟོད་པར་དཔེ་ཆ་ལྟ་འཕྲོ་ལ་བོར་ནས་རི་མུན་པ་ཅན་གྱི་ནགས་ལ་འཚོལ་དུ་བྱོན། ཕྱུག་རྫི་ཞིག་ལ་དྲིས་པས་རྔན་པ་དགོས་ཟེར་གསེར་བྱིན་རྗེས་ཤེལ་གྱི་ཕ་བོང་ལ་ནཱ་རོའི་ཞབས་རྗེས་ཡོད་པ་ཞིག་བསྟན་པས་དེ་མཇལ་བས་བླ་མ་དྲན་ནས་བཟོད་མེད་གདུང་ཤུགས་དྲག་པོས་གསོལ་བ་བཏབ་པས་ཙན་དན་སྡོང་པོའི་རྩེ་མོར་དགྱེས་རྡོར་ལྷ་དགུ་མཐོང་བས་འདི་བླ་མའི་སྤྲུལ་པ་ཡིན་སྙམ། ངུ་འབོད་ཀྱིས་ལྟོས་མེད་མཆོངས་པས་ནཱ་རོ་པའི་སྐུ་ལ་དངོས་སུ་འཁྱུད་ནས་གདན་འདྲེན་རྒྱུ་བྱུང་བ་ལྟར་ཡིན། ལར་ཡི་དམ་སྒོོམ་པའི་སྐབས་སུ་རིགས་བདག་དེ་བླ་མའི་ངོ་བོར་ཤེས་དགོས། རྗེ་མི་ལའི་ཡི་དམ་བདེ་མཆོག་གི་རིགས་བདག་མི་བསྐྱོད་པ་ཡིན་སྟབས། །རྗེ་མི་བསྐྱོད་ངོ་བོ་རྡོ་རྗེ་འཆང༌། །སྒྲ་བསྒྱུར་མར་པའི་ཞབས་ལ་འདུད། ཅེས་བླ་མ་རིགས་ཀྱི་བདག་པོར་སྨོས་པར་མཛད་པས་གནད་དེ་རྣམས་གལ་ཆེ། དེ་ལྟར་དུ་ཤེས་པའི་སྒོ་ནས་བླ་མ་སྒྲུབ་ཤེས་ན་ལྔ་ལྡན་གྱི་དབུ་སྐྱབས་འགྲོ་ནས་བཟུང་མཐར་ཐུག་ཕྱག་རྒྱ་ཆེན་པོ་དང་བཅས་པར་མོས་གུས་བླ་མའི་ལམ་གྱིས་འགྲོ་དགོས། དེ་ལ་ཕྱི་ལྟར་བླ་མ་ཚོགས་ཞིང་དུ་བྱེད་ནས་མཎྜལ་འབུལ་བ། རིགས་བདག་ཏུ་བྱེད་ནས་སྒྲིབ་པ་སྦྱང་བ། སྐྱབས་གནས་སུ་བྱེད་ནས་གསོལ་བ་འདེབས་པ། རང་སེམས་དང་བསྲེས་ཏེ་བར་ཆད་སེལ་བ། ནང་ལྟར་རིང་རྒྱུད་ཁྲོམ་ཚོགས་སུ་བསྐྱེད་པ། ཉེ་རྒྱུད་ཐོག་བརྩེགས་སུ་བསྐྱེད་པ། ཀུན་འདུས་ནོར་བུ་ལུགས་སུ་བསྐྱེད་པ། གསང་བ་ལྟར། མོས་པ་ལམ་བྱེད་སྤྲུལ་སྐུ་ལམ་འཁྱེར་བླ་མ་སྤྲུལ་སྐུར་སྒྲུབ་པ། རྣམ་པ་ལམ་བྱེད་ལོངས་སྐུ་ལམ་འཁྱེར་བླ་མ་ལོངས་སྐུར་སྒྲུབ་པ། མངོན་སུམ་ལམ་བྱེད་ཆོས་སྐུ་ལམ་འཁྱེར་བླ་མ་ཆོས་སྐུར་སྒྲུབ་པ། ཐམས་ཅད་གཅིག་བསྡུས་ངོ་བོ་ཉིད་སྐུར་སྒྲུབ་པ་བླ་མ་སྐུ་བཞི་དང༌། དེ་ཡང༌། ཆགས་མེད་ཞབས་ཀྱིས། །སྙན་རྒྱུད་ཀུན་གྱི་མཐར་ཐུག་པ། །ཡི་དམ་བླ་མའི་རྣལ་འབྱོར་ཡིན། ཞེས་གསུངས་པ་བཞིན། མོས་གུས་སྲོག་གི་འཁོར་ལོ་ཁྱད་པར་གྱི་བླ་སྒྲུབ་བདེ་བའི་རྡོ་རྗེ་བཅས་བརྒྱུད་པ་གཞན་ལ་མེད་པའི་གདམས་པ་རང་ལ་ཡོད་པའི་གསུང་རབ་རྣམས་འབུ་སྲིན་གྱི་ཚང་འཆའ་བྱེད་ཙམ་དུ་མ་བཞག་པར་བླ་མ་དགྱེས་པའི་གསུང་ལས་ཤེས་པར་བྱ་དགོས། **མོས་གུས་འདི་ལ་**ཞེས་པས། དཔེར་ན་ནད་ཐམས་ཅད་སྨན་དཀར་པོ་ཆིག་ཐུབ་བསྟེན་པས་མེད་པར་འགྱུར་བ་བཞིན། མོས་གུས་དཀར་པོ་ཆིག་ཐུབ་ཁོ་ན་སྲོག་བཟུང་དགོས་ཏེ། དཔལ་སྤྲུལ་རིན་པོ་ཆེས། །བླ་མ་བསྟེན་དང་བླ་མ་བསྒྲུབ། །འདི་ལ་ཆོས་སྒོ་བརྒྱད་ཁྲི་འདུས། །འདི་ཡི་གནད་ཅིག་མཐར་ཐུག་པ། །མོས་གུས་དཀར་པོ་ཆིག་ཐུབ་ཡིན། །ཞེས་གསུངས་པ་དང༌། རྗེ་ཕག་གྲུས། མཉམ་མེད་དྭགས་པོ་ལ། ཁྱེད་ལ་ཚེ་གཅིག་ལ་ཡོན་ཏན་འདི་ལྟ་བུ་མངའ་བ། ལམ་གང་ཉམས་སུ་བླངས་པ་ལས་བྱུང་ཞུས་པས། ངའི་ཡོན་ཏན་ནི་ཉམས་སུ་བླངས་པ་ལས་བྱུང་བ་མིན་གསུངས། འོ་ན་ཇི་ལྟར་ལགས་ཞུས་པས། རྗེ་བཙུན་མི་ལ་རས་པ་དེ་སྙིང་གི་དཀྱིལ་དུ་ཟུག་ནས་བརྗེད་མི་ཉམས་པ་ཞིག་བྱུང། དེ་ནས་རང་གི་སེམས་ཀྱི་ངོ་བོ་རང་གི་ཤེས་པ་འདྲ་ཞིག་བྱུང་གསུངས་པས་དེ་ལྟར་དུ་མོས་གུས་སྙིང་ལ་ཟུག་པ་ཞིག་དགོས། བརྒྱུད་པ་འདི་ལ་མོས་གུས་ཀྱི་ངར་དང་གཅོད་དང་ཡོན་ཏན་གསུམ་ལྟ་སྒོོོམ་སྤྱོད་གསུམ་སོགས་གཞན་དང་མ་འདྲ་བའི་བཤད་ཚུལ་དང་མན་ངག་ཡོད་པ་མཁྱེན་དགོས་བློ་བླ་མ་ལ་ཕར་མི་འགེལ་བར་ཚུར་ཐུགས་ལ་འདོགས་རྒྱུའི་བསམ་པ་མི་ཉན། རྗེ་མི་ལས། །རང་བློ་བླ་མ་ལ་མི་གཏོད་པ། །ཚུར་ཐུགས་ལ་འདོགས་པ་འདི་མ་རེ་མཛོད། ཅེས་གསུངས་ལ། དུས་དང་གནས་སྐབས་ཐམས་ཅད་དུ་བསམ་རྒྱུ་བླ་མ་ལས་མེད་པ་བློ་སྣ་བླ་མས་འཕྲོག་པ་ཞིག་ཡོང་བའི་མོས་གུས་ལ་འབད་དགོས་ཏེ། རྗེ་མི་ལས། །བླ་མ་དུས་གསུམ་སངས་རྒྱས་ལ། །ཡིད་དུང་ངེ་བ་ལ་འབྲལ་བ་མེད། གསུངས་པ་བཞིན། ཟ་ཉལ་འགྲོ་འདུག་ཐམས་ཅད་ལ་མོས་གུས་དང་མ་བྲལ་བ་དགོས། བཀའ་བརྒྱུད་ཀྱི་གསོལ་འདེབས་ཁྱི་ཟུག་མ་ཟེར་བའི་དཔེ་བཞིན་བླ་མ་ལ་གདུང་འབོད་གསོལ་འདེབས་གལ་ཆེ་བ་སྟེ། རྗེ་མི་ལས། མི་མེད་ལུང་སྟོང་གི་འོ་དོད་འདི། །ཕ་བླ་མའི་སྙན་ལ་གཟན་ལགས་ཀྱང༌། །སྤྲང་འདི་མིན་གྱི་སྣང་བས་ཚིམ་མ་ནུས། །ཞེས་གསུངས་པ་ལྟར། མོས་གུས་བྱས་ན་མོས་གུས་ཀྱིས་ཉམས་ལེན་གྱི་གེགས་སེལ། ཆོས་ཀྱི་སྒོ་འབྱེད། གདམས་ངག་གི་བོག་འདོན། བླ་མའི་ཐུགས་རྒྱུད་སྐུལ། བྱིན་རླབས་ཀྱི་སྣོད་དུ་འགྱུར། དངོས་གྲུབ་ཀྱི་བཅུད་སྡུད། བར་ཆད་ཀྱི་བདུད་ལས་རྒྱལ། ལོག་པའི་བསམ་པ་འགགས། འཆི་བའི་ཚེ་མནར་གཅོད་མེད། བར་དོའི་འཁྲུལ་སྣང་ཞི། ཚེ་འདི་ལ་བླ་མས་རྗེས་སུ་འཛིན། འཆི་ཁ་བླ་མའི་སྣང་བ་འཆར། སྐྱབས་གནས་ཐམས་ཅད་འབྲལ་བ་མེད། བསམ་དོན་ལྷུན་གྱིས་འགྲུབ། དགེ་སེམས་གོང་དུ་འཕེལ། ས་ལམ་རྟོགས་པ་སྐྱེ། མཐར་ཐུག་ཐུགས་ཡིད་འདྲེས་པ་བཅས་མོས་གུས་ཁོ་ནས་འབྱུང་ཞིང༌། དཔའ་བོ་གཙུག་ལག་ཞབས་ཀྱིས་དམ་ཚིག་རྣམ་བཤད་ལས། བླ་མ་དཀྱིལ་འཁོར་གྱི་ལྷ་ཐ་དད་མི་འབྱེད་པར་རྟག་ཏུ་གསོལ་བ་འདེབས་པ་ནི་སྡོམ་པ་དང་དམ་ཚིག་དབང་རིམ་གཉིས་ལ་སོགས་པ་ཐམས་ཅད་གཅིག་ཏུ་གྱུར་པའི་སྙིང་པོ་ནི་འདི་ཁོ་ན་སྟེ། དེའི་ཕྱིར་སྒྲུབ་བརྒྱུད་རིན་པོ་ཆེ་འདིས་མོས་གུས་དཀར་པོ་ཆིག་ཐུབ་ཅེས་དང༌། ལམ་ཟབ་མོ་བླ་མའི་མོས་གུས་ཀྱི་ལམ་ཞེས་བཞེད་པ་ཡིན་ནོ། །ཞེས་གསུངས་པ་དང༌། རྒྱལ་དབང་རྗེ་ཡིས། མོས་གུས་ཉག་ཅིག་གིས་གཞི་ཡི་དུས་སུ་སྔོན་འགྲོ། ལམ་གྱི་དུས་སུ་བརྟན་པ་མི་ཉམས་པར་བྱེད་པའི་རྟེན། འབྲས་བུའི་དུས་སུ་བརྟན་པ་ཐོབ་པར་བྱེད་པའི་ཐབས་འདི་ལས་ཟབ་པ་ཡོད་རེ སྐན། ཞེས་དང༌། དགོངས་གཅིག་ལས། །རྟོགས་པ་སྐྱེ་ཐབས་མོས་གུས་ཁོ་ནར་ངེས། །ཞེས་གསུངས་པས། མོས་གུས་ཉག་ཅིག་གི་རྐྱེན་གྱིས་ཁ་ལོ་བསྒྱུར་ནས་འཁོར་འདས་གཉིས་ཀྱི་སྒྲོ་འདོགས་དུས་གཅིག་ལ་ཆོད་ནས་གདེངས་ཚོད་སེམས་ལ་རྙེད། བླ་མ་རང་སེམས་དབྱེར་མི་ཕྱེད་པའི་ཐུགས་ཡིད་གཅིག་ཏུ་འདྲེས་པ་ཤེས་པར་བྱའོ། །བྱིན་རླབས་ཀྱི་གོ་རྒྱུ་ཡང་གནས་ལུགས་རྟོགས་པའི་གཟི་བྱིན་རབ་ཏུ་འབར་ནས་འཁྲུལ་བའི་སྣང་བ་ཐམས་ཅད་རང་བཞིན་དུ་བརླབས་པ་ལ་ཟེར། དཔེར་ན་ཉི་མ་ཤར་བ་ན་མུན་པ་མི་སངས་བ་མེད་པ་བཞིན་ནོ། མཁྱེན་གཟིགས་ཁུ་ནུ་སེམས་དཔའ་ཆེན་པོས། སྒོོོམ་སྲན་གྱི་གྲོལ་བ་ཐེ་ཚོམ་དང༌། །མོས་གུས་ཀྱིས་གྲོལ་བ་ཐེ་ཚོམ་མེད། །ཟེར་བ་ཡིན། དེ་དཔེ་ལྡོག་ཕྱོགས་ཀྱི་སྒོ་ནས་བསྟན་པ་རེད། མདོར་ན། སྐྱིད་སྡུག་ལེགས་ཉེས། མི་འདོད་ཉེར་འཚེ། ན་ཚ་གདོན་བགེགས། སྒོམ་སྐྱོན་སོགས་ཅི་བྱུང་ཡང་བླ་མ་བསྒོམ་ལ་གསོལ་བ་འདེབས། ཁམས་འདུས་དད་པས་གསོ། རྐྱེན་ངན་ལམ་དུ་འཁྱེར་གསུངས་པ་བཞིན་སྐྱིད་ཆགས་སྡུག་ཆགས་ཞིག་གི་སྒོ་ནས་ཐམས་ཅད་བླ་མའི་རང་བཞིན་དུ་ཤེས་པས་གསོལ་བ་འདེབས་པ་ནི་མོས་གུས་སྒོམ་གྱི་མགོ་བོ་ཞེས་གསུངས་པའི་གནད་ཀྱི་གདམས་པའི་སྙིང་པོ་ཡིན་གསུངས། དེ་ལྟར་ཉམས་སུ་བླང་ན་མོས་གུས་གནད་དུ་སོང་བ་རྫོགས་ཆེན་པ་དོན་གྲུབ་སྐལ་བཟང་བཞིན་ཡིན་ཏེ། སྤྱན་སྔ་ཆོས་ཀྱི་རྒྱལ་པོས། བླ་མ་ཆོས་སྐུར་གོ་བར་གྱིས། །གཉིས་མེད་མོས་གུས་ཕུན་སུམ་ཚོགས། ཞེས་པ་བཞིན་**འདི་ལ་ནན་ཏན་མཛོད་**ཅེས༧སྐྱོབ་པ་འཇིག་རྟེན་གསུམ་མགོན་གྱིས་གདམས་པ་མཛད་པ་ཡིན་ནོ།།

**༤ ཕྱག་རྒྱའི་ཆེན་པོ།**

སེམས་ཉིད་ཀྱི་ནམ་མཁའ་ཡངས་པ་ལ། །

རྣམ་རྟོག་གི་སྤྲིན་ཚོགས་མ་དེངས་ན། །

མཁྱེན་གཉིས་ཀྱི་གཟའ་སྐར་མི་བཀྲ་བས། །

སེམས་མི་རྟོག་འདི་ལ་ནན་ཏན་མཛོད།

༑ སེམས་ཉིད་ནམ་མཁའ་ཞེས་པའི་ཚིགས་སུ་བཅད་པས་དོན་གྱི་སྙིང་པོ་ཕྱག་རྒྱ་ཆེན་པོ་སྟོན་པར་མཛད་པ་སྟེ། སངས་རྒྱས་ཕལ་པོ་ཆེ་ལས། རྒྱལ་བའི་སྤྱོད་ཡུལ་འདི་ལ་གང་ཞིག་འཇུག་འདོད་པས། དེ་ནི་བསམ་པ་ནམ་མཁའ་ལྟ་བུ་རྣམ་པར་སྦྱོང༌། རྟོག་དང་རྣམ་པར་རྟོག་དང་འདུ་ཤེས་འཛིན་སྤོང་ལ། །ནམ་མཁའ་ལྟ་བུའི་ཡིད་ཀྱིས་འདི་ལ་འཇུག་པར་གྱིས། །ཞེས་གསུངས་པས། **སེམས་ཉིད་**དེ་**ནམ་མཁའ་ཡངས་པ་ལ་**དཔེར་བཞག་པ་ནི། བདེ་བར་གཤེགས་པའི་སྙིིིང་པོ་ཡེ་ནས་འོད་གསལ་བའི་ཆོས་ཉིད་འདུས་མ་བྱས་ཤིང་ལྷུན་གྱིས་གྲུབ་པ། སྟོང་པའི་ངོས་ནས་དངོས་མཚན་གང་དུའང་མ་གྲུབ་ཅིང་འཁོར་འདས་གང་དུའང་མ་ཆད་པས་མཐའ་བྲལ་ནམ་མཁའ་ལྟ་བུ། གསལ་བའི་ངོ་ནས་སྐུ་དང་ཡེ་ཤེས་ཀྱི་རང་བཞིན་ཡེ་ལྡན་དུ་ལྷུན་གྱིས་གྲུབ་ཅིང་འོད་གསལ་བ་དེ་གཉིས་ཀ་འདུ་བྲལ་མེད་པའི་ཆོས་ཉིད་དུ་ཡེ་ནས་གནས་པ་ནི། སྙིང་པོ་རབ་ཏུ་བསྟན་པའི་མདོ་ལས། །ཐོག་མ་མེད་པ་དུས་ཀྱི་དབྱིངས། །ཆོས་རྣམས་ཀུན་གྱི་གནས་ཡིན་ཏེ། །དེ་ཡོད་པས་ན་འགྲོ་བ་ཀུན། མྱ་ངན་འདས་པ་ཐོབ་པ་ཡིན། ཞེས་དང༌། རིན་ཆེན་རྒྱ་མཚོའི་རྒྱུད་ལས། ཡེ་ནས་འོད་གསལ་བདེ་གཤེགས་སྙིང་པོ་ནི། །ནོར་བུ་བཞིན་དུ་ཡོན་ཏན་མ་ལུས་རྫོགས། །དྲི་མེད་མཁའ་དང་ཉི་མའི་དཀྱིལ་འཁོར་བཞིན། །སྐུ་དང་ཡེ་ཤེས་ལྷུན་གྱིས་གྲུབ་པ་ཉིད། ཅེས་པ་ལ་སོགས་གསུངས་པ་ལྟར་འོད་གསལ་བའི་ཡེ་ཤེས་ནི་གདོད་མའི་གཞིར་གནས་ལུགས་ཕྱག་རྒྱ་ཆེན་པོ་ལྟ་བས་གཏན་ལ་དབབ་པའོ། །འགའ་ཞིག་གིས་ནི་སྟོང་རྐྱང་ཅི་ཡང་མེད་པ་ལ་གཞི་བྱེད་པ་ནི་སྙིང་པོ་དོན་གྱིས་དགོངས་པ་དང་མི་མཐུན་ཏེ་ཅི་ཡང་མེད་པའི་གཞི་ཉམས་སུ་བླངས་པས་འབྲས་བུ་སངས་རྒྱས་ཡོན་ཏན་ཐམས་ཅད་དང་ལྡན་པ་མི་འབྱུང་སྟེ་གཞི་ལམ་འབྲས་གསུམ་འཛོལ་བའི་ཕྱིར་རོ། །སངས་རྒྱས་ནི་འདུས་མ་བྱས་ཤིང་ལྷུན་གྱིས་གྲུབ་པའི་ཡོན་ཏན་ཅན་བྲལ་འབྲས་མངོན་དུ་གྱུར་པ་ཡིན་པའི་ཕྱིར་རོ། །འདིར་ནི་འདུས་མ་བྱས་ལྷུན་གྱིས་གྲུབ་པའི་འོད་གསལ་བ་ཉིད་གཞིར་འདོད་པའོ། །གཞི་དེ་རང་ངོ་མ་ཤེས་པ་རྩ་བའི་མ་རིག་པ་སྟེ་འཁྲུལ་པ་བསྐྱེད་པའི་རྟེན་གཞིར་གྱུར་པའི་ངང་ལས་རང་བཞིན་རྣམ་དག་ནམ་མཁའ་དང་འདྲ་བ་དེ་ཉིད་ལ་གློ་བུར་རྣམ་རྟོག་གཡོས་པས་བདག་དང་བདག་གིར་བཟུང་བས་གཉིས་འཛིན་དུ་འཁྲུལ་ནས་འཁོར་བའི་རང་སྣང་བདེ་སྡུག་སོ་སོར་སྤྱོད་པ་ནི། སྡུད་པ་ལས། །སེམས་ཅན་ཐ་མ་འབྲིང་དང་མཆོག་གྱུར་ཇི་སྙེད་པ། །དེ་ཀུན་མ་རིག་ལས་བྱུང་བདེ་བར་གཤེགས་པས་གསུངས། །ཞེས་དང༌། སྒྱུ་འཕྲུལ་དྲྭ་བ་ལས། ཨེ་མ་ཧོ། བདེ་གཤེགས་སྙིང་པོ་ལས། །རང་གི་རྣམ་རྟོག་ལས་ཀྱིས་འཁྲུལ། ཞེས་སོ། བདེ་གཤེགས་སྙིང་པོ་ནི་ངན་དུ་མ་སོང་བ་སེམས་ཅན་ཐམས་ཅད་ལ་ཁྱབ་བྱེད་དུ་གནས་ཏེ། དཔལ་ཕྲེང་གི་མདོ་ལས། །བདེ་གཤེགས་སྙིང་པོ་འགྲོ་བ་ཡོངས་ལ་ཁྱབ། ཅེས་དང༌། རྒྱུད་བླ་མ་ལས། །རྫོགས་སངས་སྐུ་ནི་འཕྲོ་ཕྱིར་དང༌། །དེ་བཞིན་ཉིད་དབྱེར་མེད་ཕྱིར་དང༌། །རིགས་ཡོད་ཕྱིར་ན་ལུས་ཅན་ཀུན། །རྟག་ཏུ་སངས་རྒྱས་སྙིང་པོ་ཅན། །ཞེས་གསུངས་པ་ལྟར་རོ། །དེའང་སེམས་ཅན་དུས་ན་བདེ་གཤེགས་སྙིང་པོ་དེ་སེམས་ཀྱིས་སྒྲིབ་སྟེ་དྲི་མ་དང་བཅས་པ་གནས་པ་ནི། རྒྱུད་བླ་མ་ལས། །ཇི་ལྟར་མི་དབུལ་ཁྱིམ་ནང་ས་འོག་ན། །མི་ཟད་པ་ཡི་གཏེར་ནི་ཡོད་གྱུར་ལ། །མི་དེས་ངོ་མ་ཤེས་ཤིང་གཏེར་དེ་ཡང༌། །དེ་ལ་ང་འདིར་ཡོད་ཅེས་མི་སྨྲ་ལྟར། །དེ་བཞིན་ཡིད་ཀྱི་ནང་ཆུད་རིན་ཆེན་གཏེར། །དྲི་མེད་བསལ་དང་བཞག་མེད་ཆོས་ཉིད་ཀྱང༌། །མ་རྟོགས་པས་ན་དབུལ་བའི་སྡུག་བསྔལ་ཉིད། །རྣམ་པ་ཀུན་ཏུ་སྐྱེ་རྒུས་འདི་མྱོང་ངོ༌། ཞེས་པ་ལྟར་རོ། །དེ་ཡང་བདེ་གཤེགས་སྙིང་པོ་ནི་ནམ་མཁའ་ཉི་མའི་དཀྱིལ་འཁོར་ལྟ་བུ་ཡིན་ལ། སེམས་སེམས་བྱུང་རྣམ་རྟོག་ཐམས་ཅད་སྤྲིན་དང་འདྲ་བ་ཡིན་ནོ། ཁ་ཅིིིིག་སེམས་སེམས་བྱུང་སྒྲིབ་པར་མི་འཐད་དེ་སེམས་བསྐྱེད་པའི་ཕྱིར་དང༌། སེམས་ཉིད་འོད་གསལ་བ་ཁམས་ཡིན་པའི་ཕྱིར་རོ། །དེས་ན་སེམས་རྟོག་མེད་བྱང་ཆུབ་ཀྱི་ཡན་ལག་ཏིང་ངེ་འཛིན་དུ་འདོད་དོ་ཟེར་བ་ནི། མདོ་རྒྱུད་ཀྱི་དགོངས་པ་མ་ལོན་པའི་རྣམ་འགྱུར་ཡིན་ཏེ་སེམས་བསྐྱེད་པའང་འཁོར་བའི་གནས་སྐབས་ན་བླང་དོར་དུ་བྱེད་པའི་རྟོག་པ་མིན་ནམ། ཡིན་ན་མཐར་ཐུག་འགགས་དགོས་ལ། སེམས་ཉིད་ལ་ཟེར་ན་ནི་བསྐྱེད་བྱ་སྐྱེད་བྱེད་གཉིས་མེད་པས་མི་གྲུབ་པའི་ཕྱིར་འོས་པ་མ་ཡིན་ནོ། །སེམས་དང་སེམས་ཉིད་སོ་སོར་མ་ཕྱེས་པར་སྣང་སྟེ། སེམས་ནི་ཁམས་གསུམ་པའི་རྒྱུད་ཀྱི་རྟོག་དཔྱོད་ཆ་དང་བཅས་པས་སྒྲོ་བཏགས་འཁྲུལ་པའི་རྣམ་པ་འཛིན་བྱེད་ཀུན་གཞི་ཚོགས་བརྒྱད་དང་བཅས་པ་ཡིན་ཏེ། དབུ་མ་བདེན་གཉིས་ལས། །སེམས་དང་སེམས་བྱུང་ཁམས་གསུམ་པའི། །སྒྲོ་བཏགས་རྣམ་པ་ཅན་རྟོག་ཡིན། །ཞེས་སོ། སེམས་ཉིད་ནི་བདེ་གཤེགས་སྙིང་པོ་འོད་གསལ་བའི་ཡེ་ཤེས་ཏེ། དེའང་སེམས་འགགས་ཤིང་མ་མཆིས་པའི་ཚེ་སེམས་ཉིད་འོད་གསལ་བའི་ཡེ་ཤེས་སོ་སོར་རང་གི་རིག་པ་ལ་སྣང་བ་ཡིན་ནོ། །བརྒྱད་སྟོང་པ་ལས། །སེམས་ལ་སེམས་མ་མཆིས་ཏེ། །སེམས་ཀྱི་རང་བཞིན་འོད་གསལ་བའོ། །ཞེས་གསུངས་པ་བཞིན་ནོ། མདོར་ན་ཁམས་གསུམ་པའི་སེམས་སེམས་བྱུང་ཆ་དང་བཅས་པ་ཐོག་མེད་ནས་བརྒྱུད་པའི་བག་ཆགས་ཅན་སྒྲིབ་གཉིས་ཀྱི་ངོ་བོ་འཛིན་ཅིང་བསྐྱེད་པར་བསྟན་པས་སྤང་བྱར་བཤད་པ་ཡིན་ནོ། དེ་ཡང་སེམས་ཉིད་འོད་གསལ་བའི་ངང་ལ་བརྟེན་པ་མེད་པའི་ཚུལ་གྱིས་དེ་ལ་བརྟེན་པ་ནི་ནམ་མཁའ་ལ་སྤྲིན་ཚོགས་ལྡིང་བ་ལྟར་འདོད་དེ། རྒྱུད་བླ་མ་ལས། །ས་ནི་ཆུ་ལ་ཆུ་རླུང་ལ། །རླུང་ནི་མཁའ་ལ་རབ་ཏུ་གནས། །མཁའ་ནི་རླུང་དང་ཆུ་དག་དང༌། །ས་ཡི་ཁམས་ལ་གནས་མ་ཡིན། །དེ་ནས་ཕུང་པོ་ཁམས་དབང་རྣམས། །ལས་དང་ཉོན་མོངས་དག་ལ་བརྟེན། །ལས་དང་ཉོན་མོངས་ཚུལ་བཞིན་མིན། །ཚུལ་བཞིན་མ་ཡིན་ཡིད་བྱེད་ནི། །སེམས་ཀྱི་དག་པ་ལ་རབ་གནས། །སེམས་ཀྱི་རང་བཞིན་ཆོས་རྣམས་ནི། །གང་ལ་ཡང་ནི་གནས་མ་ཡིན། །ཞེས་སོ། རྣམ་འགྲེལ་ལས། །སེམས་ཀྱི་རང་བཞིན་འོད་གསལ་བ། །དྲི་མ་རྣམས་ནི་གློ་བུར་བ། །ཞེས་པའང་ཚུལ་དེ་དང་མཐུན་ཏེ་སེམས་ཀྱི་རང་བཞིན་སེམས་ཀྱི་ཆོས་ཉིད་སེམས་ཉིད་དབྱིངས་རང་བཞིན་གྱི་དག་པ། དྲི་མ་མེད་པའི་རིག་པ། དོན་དམ་པའི་གནས་ལུགས་རྣམས་དོན་གཅིག་ཡིན་པའི་ཕྱིར་རོ། སེམས་དེ་ཡང་ཁམས་གསུམ་གྱི་དབྱེ་བས་རྟོག་མེད་རྩེ་གཅིག་པ་དང༌། གསལ་བ་དང༌། རྟོག་བཅས་ཀྱི་སྐབས་གསུམ་མོ། དེའང་སེམས་ལ་བརྟེན་ཅིང་བག་ཆགས་ཀྱིས་འཁྲུལ་སྣང་འཁོར་བའི་ཆོས་འདི་དག་མི་བདེན་བསླུ་བའི་རང་བཞིན་སྒྱུ་མའི་དཔེ་བརྒྱད་ཀྱིས་བསྟན་ཏེ་རྨི་ལམ་ཆུ་ཟླ་སྨིག་སྒྱུའི་རྣམ་པ་ལྟར། ར་རི་འལ་འོལ་མེད་བཞིིན་སྣང་བ་སྣང་དུས་ཉིད་ནས་རང་བཞིིན་མེད་པ། ཀུན་རྫོབ་འཁྲུལ་ངོར་སྣང་ཙམ་དྷ་དུ་ར་ཟོས་པའི་སྣང་བ་དང་འདྲ་བ་བར་སྐབས་སུ་གཟུང་འཛིན་བདེན་ཞེན་གྱི་མཐུས་སྣང་བ་ཤེས་པར་བྱའོ། །འོད་གསལ་བའི་སྙིང་པོ་ནི། དོན་དམ་བདེན་པ་རྟག་བརྟན་འཕོ་མེད་རབ་ཏུ་ཞི་བ་མི་བསླུ་བ་ཐོག་མ་མེད་པ་ནས་ཐ་མའི་བར་གཞི་ཇི་བཞིིན་པ་ཡེ་ཤེས་ཀྱི་ངོ་བོ་སྤྲོས་པའི་མཐའ་ཐམས་ཅད་དང་བྲལ་ཞིང་སེམས་དང་སེམས་ལས་བྱུང་བའི་ཆོས་ཐམས་ཅད་ཀྱི་དྲི་མས་མ་གོས་མི་གོས་གོས་པ་མེད་པའི་རང་བཞིན་མཉམ་པ་ཉི་མའི་དཀྱིལ་འཁོར་སྒྲིབ་པ་མེད་པ་ལྟ་བུར་ཤེས་པར་བྱའོ། །དེའང་སྦྱང་བྱ་གློ་བུར་འཁྲུལ་པའི་དྲི་མ་སེམས་**རྣམ་རྟོག་གི་**བག་ཆགས་ཉོན་ཤེས་ཀྱི་སྒྲིབ་པ་**སྤྲིན་ཚོགས་**ལྟ་བུ་རང་སར་**མ་དེངས་ན།** མཁའ་ལ་**མཁྱེན**་པ་**གཉིས**་**ཀྱི**་**གཟའ**་དང་རྒྱུ་**སྐར་**ལྟ་བུ་**མི་བཀྲ་བས།** རྣམ་སྣང་མངོན་བྱང་ལས། །རྣམ་རྟོག་མ་རིག་ཆེན་པོ་སྟེ། །འཁོར་བའི་རྒྱ་མཚོར་ལྟུང་བྱེད་ཡིན། །མི་རྟོག་ཏིང་འཛིན་ལ་གནས་ན། །མཁའ་བཞིན་དྲི་མ་མེད་པར་འགྱུར། །ཞེས་པ་ལྟར། སྦྱོང་བྱེད་ཕྱག་ཆེན་རྣལ་འབྱོར་བཞི་ཡི་རིམ་པས། སྦྱང་འབྲས་སྒྲིབ་གཉིས་རང་དག་སོང་ན་ཇི་ལྟ་བ་དང་ཇི་སྙེད་མཁྱེན་པ་གཉིས་སྟོན་གྱི་ནམ་མཁའ་གཡའ་དག་པ་ལས་གཟའ་སྐར་བཀྲ་བའམ་ལག་མཐིལ་དུ་སྐྱུ་རུ་ར་བཞག་པ་བཞིན་ལམ་མེར་གསལ་བ་ཡིིན་ནོ། །དེ་ཡང་**སེམས**་རྟོག་བཅས་ཀྱི་བཅོས་ལྷད་མེད་པའི་དུས་གསུམ་དང་བྲལ་བ་སོ་མ་རང་བབ་**མི་རྟོག་**པའི་ཡེ་ཤེས་ཆོས་སྐུ་བློ་འདས་ཀྱི་དགོངས་པ་**འདི**་ཉིད་**ལ**་ཡེངས་མེད་སྒོམ་གྱི་དངོས་གཞིར་གསུངས་པས་ན་**ནན་ཏན་**དགོས་གལ་ཆེ་བས་དེ་ལྟར་**མཛོད**་ཅེས་པའོ།།

༈ འདི་མན་བཀའ་རྒྱ་ཡིན་པས་སློབ་དཔོན་ཀླུ་སྒྲུབ་ཀྱི་ཐུགས་སྲས་གྲུབ་ཆེན་ཤཱ་ཝ་རི་པའིིི་དངོས་སློབ་མངའ་བདག་མཻ་ཏྲི་པ་ཡི་བཞེད་པ་གང་ཟག་རིམ་གྱིས་པ་ལ་ཐབས་ལམ་གྱི་ངོ་སྤྲོད་དང༌། ཅིག་ཆར་པ་ལ་མངོན་སུམ་ངོ་སྤྲོད་མཛད་པ་སྟེ། རྗེ་མར་པས། ཕ་ཁོང་གི་བཞེད་པ་འདི་ལྟར་ལགས། །རིམ་གྱིས་པ་ཡི་གང་ཟག་ལ། །སྲོག་རྩོལ་གཏུམ་མོའི་གདམས་ངག་དང༌། སོགས་ནས། ཐབས་མཆོག་གཞི་ལམ་འབྲས་བུར་འཁྲིད། །ཅིག་ཆར་པ་ཡི་གང་ཟག་ལ། ཕྱག་ཆེན་གཅེར་མཐོང་ངོ་སྤྲོད་མཛད། །ཅེས་དང༌། རྗེ་མི་ལས། །གཅེར་མཐོང་ངོ་སྤྲོད་མི་མངའ་བའི། །སེམས་ངོ་མཐོང་བ་འདི་མ་རེ་མཛོད། །ཅེས་གསུངས་པས། །ཕྱག་ཆེན་གཅེར་མཐོང་ངོ་སྤྲོད་ཀྱི་ཐབས་དུ་མ་ཡོད་པ་ལས། འདིར་ལྔ་ལྡན་གྱི་སེམས་མི་རྟོག་འདི་ལ་ནན་ཏན་མཛོད་གསུངས་པ་བཞིན་ཉམས་སུ་བླང་བ་དངོས་ནི། སྟན་བདེ་བར་ལུས་གནད་དང་ལྡན་པས་སྐྱབས་འགྲོ་དང༌། བྱང་ཆུབ་ཀྱི་སེམས་བསྐྱེེད། ཡི་དམ་གྱི་ལྷར་སྐད་ཅིག་ལ་གསལ་གདབ། བླ་མ་སྤྱི་བོ་ནས་སྙིང་གར་ཐིམ་རྗེས། གང་ལའང་མིི་རྟོག་ཅིང་ཅི་ལ་ཡང་མི་འཛིན་ཡུལ་སྣང་ཐོག་ཏུ་བློས་མ་གཟུང་བའི་རིག་པ་ས་ལེ་སིང་ངེ་ཝ་ལེ་བའི་ངང་ལ་མཉམ་པར་བཞག་པ་ནི་འོད་གསལ་བའི་དོན་ལ་འཇོག་པ་ཡིིན་ཏེ། རྗེ་མར་པས། །ཐ་མལ་ཤེས་པ་རང་ལུགས་འདི༌། །མ་བཅོས་སོ་མ་ཉིད་དུ་ཞོག །ཅེས་དང༌། རྗེ་མི་ལས། །དོན་ཡིན་ལུགས་ཀྱི་སྟེང་དུ་རྩོལ་མེད་བཞག །མ་ཡེངས་ངང་དུ་གློད་ལ་བཞག །མི་རྟོག་ངང་དུ་ལྷན་ནེར་བཞག །ཞེས་དང༌། ཀླུ་སྒྲུབ་ཀྱི་དབུ་མ་སྐྱེ་མེད་རིན་ཆེན་མཛོད་ལས། གང་ཡང་མི་རྟོག་ཅི་ཡང་མ་འཛིན་ཅིག །བཅས་བཅོས་མ་བྱེད་རང་བཞིན་ལྷུག་པར་ཞོག །མ་བཅོས་པ་ནི་སྐྱེེ་མེད་རང་བཞིན་མཛོད། །དུས་གསུམ་རྒྱལ་བ་ཀུན་གྱི་གཤེགས་ཤུལ་ལགས། །ཞེས་དང༌། ཀོའུ་ཤི་ཀས་ཞུས་མདོ་ལས། །ཆུ་བོ་དག་ལ་བརྟེན་པས་རྙོག །མ་འགུལ་བཞག་པས་དྭངས་པར་འགྱུར། །ཞེས་དང༌། ཧེ་རུ་ཀ་གལ་པོ་ལས། བསམ་དུ་མེད་པའི་སེམས་ཉིད་ནམ་མཁའ་ཆེ། །སེམས་ཉིད་ནམ་མཁའ་བསམ་པ་ཀུན་དང་བྲལ། །བསམ་དུ་མེད་པའི་སེམས་ཉིད་ནམ་མཁའ་ནི། །ནམ་མཁའ་མི་དམིགས་པ་ཡང་དམིགས་སུ་མེད། །ཅེས་སོ། །དེ་ཡང་དེའི་ཚེ་སེམས་དང་སེམས་བྱུང་ཐམས་ཅད་འགགས་ནས་རྣམ་པར་མི་རྟོག་པའི་ཡེ་ཤེས་སོ་སོ་རང་རིག་པའི་ངོ་བོར་གནས་པ་སྟེ། ལུང་ལས། སྨྲ་བསམ་བརྗོད་མེད་ཤེས་རབ་ཕ་རོལ་ཕྱིན། །མ་སྐྱེས་མི་འགགས་ནམ་མཁའི་ངོ་བོ་ཉིད། །སོ་སོ་རང་རིག་ཡེ་ཤེས་སྤྱོད་ཡུལ་བ། །དུས་གསུམ་རྒྱལ་བའིི་ཡུམ་ལ་ཕྱག་འཚལ་ལོ། །ཞེས་སོ། དེའང་བློ་འདས་ཕྱག་རྒྱ་ཆེན་པོའམ། དོན་དམ་པའི་བདེན་པ་ནི་སེམས་བློའི་ཡུལ་ལས་འདས་པ་ཞེས་པའང་ཚུལ་དེ་ལ་ཟེར་གྱི། སེམས་འགགས་ཤིང་བློ་ལས་འདས་པའི་དུས་ན་ཡེ་ཤེས་རང་ལ་གནས་པ་དེ་ནི་ཆོས་ཉིད་དེ་སྤྲིན་དང་བྲལ་བའི་ནམ་མཁའ་འམ་ཉི་མ་གསལ་བ་བཞིན་ནོ། དེ་ཡང་རྗེ་མི་ལས། །གནས་ལུགས་རིག་པའི་ཡེ་ཤེས་དེ། །སྤྲིན་ཐག་ཆད་པའི་ནམ་མཁའ་འདྲ། ཞེས་སོ། དེ་ལྟར་མཉམ་པར་འཇོག་པ་ལ་དྭངས་སྙིགས་ཕྱེད་པའི་བོག་འབྱིན་དུ་ནམ་མཁའ་སྤྲིན་མེད་པའི་ཉི་མ་ལ་རྒྱབ་ཕྱོགས་པར་འདུག་སྟེ། མིག་ནམ་མཁའི་དཀྱིལ་ལམ་ངོས་དེར་བལྟས་པས་ཤེས་པ་དྭངས་ལ་རྟོག་མེད་འབྱུང་ལ། དེའང་རྗེ་མར་པས།  །ཕྱོགས་དང་ཆ་ལ་མི་གནས་ཤིང༌། །སྤྲོས་བྲལ་ནམ་མཁའི་དཀྱིལ་དུ་ལྟོས། །ཞེས་དང༌། །རྗེ་མི་ལས། ལྷོད་ཀྱིས་གློད་པས་རང་ས་ཟིན། །རིག་པའི་ཆུ་བོ་དྭངས་སྙིགས་ཕྱེད། །ཞེས་དང༌། རྗེ་སྒམ་པོ་པས། བལྟ་ཤེས་མཁན་ལ་ནམ་མཁའ་ལྟད་མོ་ཆེ། ཞེས་སོ། དེའི་ཚེ་སེམས་འགགས་པས་ཕྱི་རོལ་སྣང་ཡུལ་ལ་དངོས་པོ་ངོས་བཟུང་དུ་འཛིན་པ་དང༌། ནང་སེམས་དངོས་པོ་ངོས་བཟུང་དུ་འཛིན་པ་གཉིས་དམིགས་པ་མེད་པས་དངོས་པོ་མེད་པ་ལ་མི་རྟོག་པས་ན་དེ་གཉིས་ལས་གཞན་དུ་འཛིན་པའི་ཕུང་པོ་གསུམ་པ་དམིགས་པ་མེད་པ་ཞི་བ་སྟེ། སྤྱོད་འཇུག་ལས། །གང་ཚེ་དངོས་དང་དངོས་མེད་དག །བློ་ཡི་མདུན་ན་མི་གནས་པ། །དེ་ཚེ་རྣམ་པ་གཞན་མེད་པས། །དམིགས་པ་མེད་པ་རབ་ཏུ་ཞི། ཞེས་དང༌། མཚན་བརྗོད་ལས། །སོ་སོ་རང་རིག་མི་གཡོ་བ། །ཞེས་པ་དང༌། ཏོག་རྩེ་པས། །སེམས་ཀྱིས་བསྒོམ་པ་སྒོམ་མ་ཡིན། །མི་བསྒོམ་པའང་སྒོམ་མ་ཡིན། །བསྒོམ་དང་མི་བསྒོམ་ལས་འདས་པ། །ཡིད་ལ་མེད་དོ་ཕྱག་རྒྱ་ཆེ། །ཞེས་གསུངས་པའི་དོན་ཏེ། དེ་ཚེ་སེམས་འགགས་པའི་དོན་རིག་པ་ཡེ་ཤེས་ཀྱི་སྐུ་མངོན་དུ་གྱུར་པ་སྟེ། རྗེ་མར་པས། །སེམས་དང་སེམས་བྱུང་འགགས་པ་ཡི། །དབྱིངས་དང་རིག་པ་དབྱེར་མེད་དེ། ཞེས་དང༌། ཏིལླི་པས་ཕྱག་ཆེན་གངྒ་མ་ལས། །རང་སེམས་རྩ་བ་ཆོད་ལ་རིག་པ་གཅེར་བུར་ཞོག །རྟོག་པ་དྲི་མའི་ཆུ་དེ་དྭངས་སུ་ཆུག །སྣང་བ་དགག་སྒྲུབ་མི་བྱ་རང་སོར་ཞོག །ཞེས་པ་དང༌། འཇུག་པ་ལས། སེམས་འགགས་པ་དེ་སྐུ་ཡི་མངོན་སུམ་མཛད། །ཅེས་པའི་ཟུར་གཅིག་ཡིན་ནོ། འདིར་ནི་ཕྱག་ཆེན། རྫོགས་ཆེན། དབུ་མ་ཆེན་པོ་སོགས་གྲུབ་མཐའ་བློ་ཡི་འཛིན་སྟངས་བྲལ་བས་ན། དགོངས་གཅིག་ལས། །ཆེན་པོ་གསུམ་གྱི་མ་རེག་རྟོགས་པའི་མཆོག །ཅེས་པ་ཡིན་པ་འདྲའོ། །དེ་ཡང་ཏིང་ངེ་འཛིན་ཡང་དག་པ་ཞིག་ཡིན་ན་ཀུན་གཞི་དང་ཀུན་གཞིའི་རྣམ་ཤེས་ཀྱི་སེམས་དང་ཡིད་ཤེས་དང་སྒོ་ལྔའི་རྣམ་པར་ཤེས་པ་ཐམས་ཅད་དང་བྲལ་བའི་རིག་པའི་ངང་ལས་མི་གཡོ་བ་འབྱུང་སྟེ། འཇིག་རྟེན་གསུམ་གྱི་མགོན་པོས། །ཕྱག་རྒྱ་ཆེན་པོ་ཞེས་པ་དེ། །རང་གི་རིག་པ་འདི་ཉིད་ཡིན། ཞེས་དང༌། དཀོན་བརྩེགས་གསང་བ་བསམ་གྱིས་མི་ཁྱབ་པའི་ལེའུ་ལས། སེམས་དང་ཡིད་དང་རྣམ་པར་ཤེས་པ་དང་བྲལ་ལ། །ཏིང་ངེ་འཛིན་གྱི་གནས་ཀྱང་མི་འདོར་བ་སྟེ། ཞེས་གསུངས་པ་ཡིན་ནོ། །དེ་ལྟར་བསྒོམ་པས་ཉམས་བདེ་བ་གསལ་བ་མི་རྟོག་པ་གསུམ་ངང་གིས་འབྱུང་ཞིང་གཞན་ཡང་ཚད་མེད་དོ། །མདོ་གདམས་ངག་འབོག་པའི་རྒྱལ་པོ་ལས། །བསམ་དུ་མེད་པའི་སེམས་ཉིད་ལ། །བསམ་དུ་མེད་པའི་བློ་བཞག་ན། །ཕྱོགས་རིས་མེད་པའི་ཉམས་མྱོང་སྐྱེ། །ཞེས་སོ། དེའང་ཏིང་ངེ་འཛིན་འདི་ཉིད་ཁམས་གསུམ་པའི་སེམས་དང་བྲལ་བའི་ཚུལ་ནི། གཟུགས་མེད་ན་རྟོག་མེད་རྩེ་གཅིག་པ་སྣང་ཡུལ་མེད་པ་ཡིན་ལ། འདི་ནི་རྣམ་རྟོག་མེད་ཀྱང་ཡུལ་སྣང་བ་མི་འགོག་པ་དང་རྩེ་གཅིག་པའི་འཛིན་པ་མེད་པའོ། །གཟུགས་ཀྱི་སེམས་ནི་ཡུལ་སྣང་བ་ཡིན་ཡང་རྟོག་དཔྱོད་ཀྱི་ཆ་དང་བཅས་པ་དང་རྟོག་དཔྱོད་མེད་ཀྱང་བསམ་གཏན་གྱིས་དགའ་བས་བརྒྱན་ཞིང་འཛིན་པ་ལས་མ་འདས་པ་སྟེ་མཐའ་མ་ཆོད་པས་བློའི་ཡུལ་ལས་མ་འདས་པ་དང༌། འདིར་ནི་བློ་ལས་འདས་པའོ། །འདོད་པའི་སེམས་ནི་གཙོ་བོ་རྟོག་དཔྱོད་དང་བཅས་པ་སྟེ། འདིར་ནི་མི་རྟོག་པའི་ཡེ་ཤེས་ཡིན་པ་དང༌། གཞན་ཡང་ཁམས་གསུམ་སོ་སོའི་ཏིང་ངེ་འཛིན་དེ་ནི་སེམས་ཀྱི་སྣང་ཡུལ་བག་ཆགས་དང་བཅས་པས་གནས་ལུགས་རང་བཞིན་མ་ཤེས་བཞིན་དུ་གནས་ལ། འདིར་ནི་རང་བཞིན་འོད་གསལ་བའི་གཞིའི་ངོ་བོ་རྟོགས་པ་དང་སེམས་བསྐྱེད་པས་ཟིན་པ་དང༌། ཐབས་དང་ཤེས་རབ་ཟུང་དུ་འབྲེལ་བ་ལ་སོགས་པའི་ཁྱད་པར་དུ་མ་དང་བཅས་པའོ། །དེ་ལྟར་སྐྱོན་མེད་པའི་ཏིང་ངེ་འཛིན་གྱི་ཉམས་ལ་འཛིན་པ་བྱུང་ན་ཁམས་གསུམ་དུ་འཁོར་བའི་རྒྱུ་ཡིན་པས་འགག་དགོས་པས་ན། དགོངས་གཅིག་ལས། སྐྱོན་མེད་ཏིང་འཛིན་ཁམས་གསུམ་འཁོར་བའི་རྒྱུ། །ཞེས་པ་དེ་ཡིན་འདྲའོ། །དེ་ལྟར་ན་འོད་གསལ་བའི་ཡེ་ཤེས་རིམ་གྱིས་གོམས་པ་ལས་ས་ལམ་ཐམས་ཅད་གོང་ནས་གོང་དུ་བགྲོད་ཅིང་སྤྱན་དང་མངོན་ཤེས་ལ་སོགས་རང་ཆས་སུ་ཡོད་པ་རྣམས་འཆར་བ་ནི་ཆུ་དྭངས་པ་ན་གཟུགས་བརྙན་ངང་གིས་འཆར་བ་བཞིན་ནོ། །དེའང་མཉམ་མེད་དྭགས་པོས། རྩེ་གཅིག་གི་རྣལ་འབྱོར། སྤྲོས་བྲལ་གྱི་རྣལ་འབྱོར། རོ་གཅིག་རྣལ་འབྱོར། སྒོམ་མེད་ཀྱི་རྣལ་འབྱོར་བཞིར་བཞེད་པ་དང༌། དེ་ལ་རྟོགས་གོམས་ཆེ་ཆུང་གིས་ཆུང་འབྲིང་ཆེ་གསུམ་བདེ་གཤེགས་ཕག་གྲུས་བཞེད་དོ། འགའ་ཡིས་དེ་ལ་དྭགས་པོའི་རྟོག་ཆོས་ཟེར་ཡང༌། སློབ་དཔོན་པདྨ་སཾ་བྷ་བ་དང༌། ཤནྟི་པ། ནཱ་རོ་པ། རྗེ་མི་ལ་དང༌། རྒྱུད་གསང་བ་བསམ་གྱིས་མི་ཁྱབ་པ་དང༌། མདོ་ལང་ཀར་གཤེགས་པ་སོགས་མདོ་རྒྱུད་དང༌། བླ་མའི་དགོངས་པ་གསལ་བར་མཛད་པས་མདོ་ཙམ་སྨོས་ན། ལྡོང་བྱ་བྲལ་བའམ་ལ་ཕྱི་བ་ནམ་མཁའ་རྒྱལ་མཚན་གྱིས། རྟོགས་དང་གོམས་དང་མཐར་ཕྱིན་ཆུང་འབྲིང་ཆེ། །ཆུང་ངུ་རྟག་ཅིང་མི་བརྟན་འཕེལ་འགྲིབ་ཆེ། །འབྲིང་པོ་ཏིང་འཛིན་ལས་རུང་འཕེལ་འགྲིབ་མེད། །ཆེན་པོ་གསལ་སྟོང་ཉམས་ཀྱི་འཁོར་ཡུག་འབྲེལ། །ཞེས་གསུངས་པས། སེམས་གསལ་སྟོང་འབད་ན་གནས་པ་མ་འབད་ན་མི་གནས་པ་བདེ་གསལ་གྱི་ངོ་བོ་མཐོང་བ་རྩེ་གཅིག་ཆུང་ངུ༌། གསལ་སྟོང་བདེ་ཉམས་ཅན་འབད་རྩོལ་ཆེར་མི་དགོས་པ། ཏིང་ངེ་འཛིན་དེ་ལ་རང་དབང་ཐོབ་པ་འབྲིང་པོ། དེ་བཞིན་མ་འབད་རང་ཤུགས་སྐྱེ་བ་དེའི་ཉམས་འཁོར་ཡུག་ཏུ་སོང་བ་རྩེ་གཅིག་རྣལ་འབྱོར་ཆེན་པོའོ། །རྩེ་གཅིག་ཅེས་པ་རང་སེམས་གནས་ལུགས་ཀྱི་དོན་ལ་མ་ཡེངས་པར་དྲན་པ་རྩེ་གཅིག་པས་སམ་གནས་འགྱུ་འདྲེས་པའི་རིག་པ་རྩེ་གཅིག་པ་ན་རྩེ་གཅིག་ཅེས་བྱའོ། དེ་ལ་སེམས་ངོ་མཐོང་བའི་མཐོང་དོན་ལ་རིག་པ་རྩེ་གཅིག་ཏུ་གནས་པ་ཞིག་དང༌། གནས་འགྱུ་རོ་མཉམ་དུ་འདྲེས་ཤིང་རང་ངོ་ཤེས་པའི་དྲན་རིག་ཡོད་པ་ཞིག་དགོས་སོ། །དེ་ཡང་རྗེ་མི་ལས། སེམས་དངོས་པོར་འཛིན་པ་འཁོར་བའིི་རྒྱུ། །གསལ་ལ་འཛིན་མེད་རང་རིག་དེ། །ལྷུན་འགྲུབ་ཡིན་པར་ངོ་ཤེས་ན། །རྩེ་གཅིག་མཐའ་རུ་ཕྱིན་པ་ཡིན། །ཞེས་དང༌། གསང་བ་བསམ་གྱིས་མི་ཁྱབ་པའི་རྒྱུད་ལས། སེང་གེ་རྣམ་པར་འགྱིང་བའི་ཏིང་འཛིན་གྱིས། །མི་གཡོ་རྩེ་གཅིག་དྭངས་པའི་ཤེས་པ་གསལ། །རང་རིག་ཡེ་ཤེས་ཁོང་ནས་སད་པར་བྱེད། །བཟོད་པ་བརྟན་པོ་ངན་སོང་སྡུག་བསྔལ་སྤོངས། །ཞེས་པ་དེའོ། །དེ་ལྟར་བསྐྱངས་པས་ཇི་ཞིག་ན། རྩེ་གཅིག་གི་མྱོང་ཞེན་ཉམས་ཀྱི་འཛིན་པ་དག་ནས་སྒོམ་སྤྲོས་བྲལ་གྱི་རྟོགས་པ་འཆར་རོ། །ལྡོང་ལ་ཕྱི་པས། སེམས་ཀྱི་ངོ་བོ་རྩ་བྲལ་སྟོང་པ་ཉིད། །ངོས་བཟུང་སྤྲོས་པའི་མཐའ་དང་བྲལ་བར་རྟོགས། །དོན་དམ་བདེན་མཐོང་སྤྲོས་བྲལ་རྣལ་འབྱོར་ཡིན། །ཞེས་སོ། །དེ་ཡང་རང་སེམས་སྤྲོས་པའི་མཐའ་དང་བྲལ་བ་སྐྱེ་མེད་དུ་རྟོགས་པ་སྤྲོས་བྲལ་ཆུང་ངུ་། སྤྲོས་བྲལ་རང་སྐབས་ཀྱི་སྤང་བྱ་ཕྲ་རགས་རྩ་བྲལ་དུ་རྟོགས་པ་འབྲིང་པོ། རྟོགས་པ་གདེངས་སུ་གྱུར་ཏེ་ཕྱི་ནང་གི་ཆོས་ཐམས་ཅད་སྒྲོ་འདོགས་ཆོད་པ་སྤྲོས་བྲལ་རྣལ་འབྱོར་ཆེན་པོའོ། ལྡོང་ལ་ཕྱི་པས། ཆུང་ངུས་རིག་སྟོང་ལམ་ལྷོང་ངེས་་ཤེས་སྐྱེ། །འབྲིང་པོས་སྟོང་ཞེན་ངེས་ཤེས་རིམ་གྱིས་དག །ཆེན་པོས་ཕྱི་ནང་ཆོས་ལ་སྒྲོ་འདོགས་ཆོད། །རིག་པ་རྟོག་མེད་གཅེར་བུ་ལྷེང་པར་བུད། །ཅེས་སོ། སྤྲོས་བྲལ་ཅེས་པ་སེམས་ཀྱི་གནས་ལུགས་ནམ་མཁའ་ལྟར་སྐྱེ་འགག་གནས་གསུམ་རྟག་ཆད་འགྲོ་འོང་གི་སྤྲོས་པ་དང་བྲལ་བས་ན་སྤྲོས་བྲལ་ཞེས་བྱའོ། ཁ་ཅིག་གཟུང་འཛིན་གྱི་སྤྲོས་པ་མེད་པ་ལ་སྤྲོས་བྲལ་དུ་འདོད། ལ་ལས་ཆོས་ཀུན་སྟོང་ཉིད་དུ་ཤེས་པའི་ངེས་ཤེས་སྤྲོས་བྲལ་དུ་འདོད་པ་སྣང་ཡང་མི་འཐད་དེ། སྔ་མ་ལྟར་ན་རྟོག་མེད་ཞི་གནས་ཙམ་ཡང་སྤྲོས་བྲལ་དུ་འགྱུར་རོ། ཕྱི་མ་ལྟར་ན་སྟོང་ཉིད་བདེན་མེད་ཀྱི་འཛིན་ཞེན་ཡང་སྤྲོས་བྲལ་དུ་འགྱུར་རོ། །དེས་ན་སྤྲོས་བྲལ་གྱི་དུས་སུ་སེམས་ཀྱི་རང་བཞིན་རྟོགས་པར་གསུངས་ཤིང༌། སེམས་ཀྱི་རང་བཞིན་ནི་ནམ་མཁའ་ལྟར་འཕོ་འགྱུར་བྲལ་བ་འདུས་མ་བྱས་སུ་བཤད་དེ། མདོ་ལས། ཟབ་ཞི་སྤྲོས་བྲལ་འོད་གསལ་འདུས་མ་བྱས། །ཞེས་པ་ལྟར་རོ། །དེ་ཡང་རྗེ་མི་ལས། གསལ་ལ་འཛིན་མེད་རང་སེམས་དེ། །སྤྲོས་བྲལ་བདེ་བའི་སྙིང་པོ་ཅན། །ངོ་བོ་མཁའ་ལྟར་གསལ་ཙ་ན། །སྤྲོས་བྲལ་མཐའ་རུ་ཕྱིན་པ་ཡིན། །ཞེས་དང༌། བསམ་མི་ཁྱབ་པའི་རྒྱུད་ལས། གཉིས་པ་སྒྱུ་མ་ལྟ་བུ་ཏིང་འཛིན་གྱི། །སྤྲོས་དང་བྲལ་བའི་མཉམ་བཞག་ཆེན་པོ་ལས། བསམ་གྱིས་མི་ཁྱབ་ཏིང་འཛིན་རྩལ་དུ་འཆར། །དྲོད་ཐོབ་ནས་ནི་སྐྱེ་ལ་དབང་བ་ཡིན། །ཞེས་པ་དེའོ། དེ་ལྟར་བསྐྱངས་པས་ཅི་ཞིག་ན་འཁོར་འདས་ཀྱི་ཆོས་ཐམས་ཅད་སྤྲོས་པ་བྲལ་མ་བྲལ་སྟོང་མི་སྟོང་སྤང་བླང་དགག་སྒྲུབ་མེད་པ་ཅི་སྣང་ཐམས་ཅད་གྲྭ་མ་ཆག་ཟུར་མ་ཉམས་པ་ཕྱག་རྒྱ་ཆེན་པོའི་ངོ་བོར་རོ་གཅིག་པའི་རྣལ་འབྱོར་འཆར་རོ། །དེ་ལ་ལྡོང་ལ་ཕྱི་པས། སེམས་ཀྱི་མཚན་ཉིད་མ་སྐྱེས་མི་འགག་ཅིང། །དབྱེར་མེད་ཟུང་འཇུག་མཐའ་བྲལ་ལྷུན་འགྲུབ་རྟོགས། །བདེན་གཉིས་དབྱེར་མེད་རྣལ་འབྱོར་རོ་གཅིག་ཡིན། །ཞེས་པས་སེམས་ཀྱི་མཚན་ཉིད་དུ་མ་རོ་གཅིག་ཏུ་འདྲེས་པ་རོ་གཅིག་ཆུང་ངུ༌། སྤང་བྱ་ཕྲ་རགས་ཆོད་ནས་རྟོགས་དོན་གོམས་འདྲེས་བརྟན་གསུམ་གྱིས་གཟུང་འཛིན་གྱི་རྩ་བ་ཆོད་པ་འབྲིང་པོ། དེ་ཉིད་མངོན་དུ་གྱུར་ཏེ་ཆོས་ཐམས་ཅད་མཉམ་ཉིད་ཀྱི་ངང་དུ་ཞི་བ་རོ་གཅིག་རྣལ་འབྱོར་ཆེན་པོའོ། །རོ་གཅིག་ཞེས་པ་སྣང་སྲིད་འཁོར་འདས་ཀྱིས་བསྡུས་པའི་ཆོས་ཐམས་ཅད་ཆོས་ཉིད་སྟོང་པ་ཉིད་དུ་རོ་གཅིག་པས་ན་རོ་གཅིག་གོ །དེ་ལ་སྣང་བ་དང་མི་སྣང་བ་ལྟ་བུའི་ཚུལ་མི་འདྲ་བའི་གཉིས་ཆོས་དུ་མ་ཡང་ཟུང་འཇུག་གི་ངོ་བོར་རོ་གཅིག་པའི་རོ་གཅིག་སྟེ། དཔལ་ཕག་མོ་གྲུ་པས། སྣང་དང་མི་སྣང་སྣ་ཚོགས་སེམས་ཀྱིས་སྟོང༌། །སྟོང་དང་མི་སྟོང་རོ་གཅིག་དབྱེར་མེད་རྟོགས། །རྟོགས་དང་མི་རྟོགས་རོ་གཅིག་མཉམ་རྗེས་མེད། བསྒོམ་དང་མི་སྒོམ་རོ་གཅིག་དག་པའི་ངང༌། །སྤྲོས་དང་སྤྲོས་བྲལ་རོ་གཅིག་ཆོས་ཀྱི་དབྱིངས། །ཞེས་སོ། ཁ་ཅིག་སྤྱིར་བསྟན་གྱི་རོ་གཅིག་ལྟར་ཆོས་ཐམས་ཅད་ངོ་བོ་སྟོང་ཉིད་དུ་རོ་གཅིག་པ་སྐབས་འདིའི་རོ་གཅིག་ཏུ་སྨྲ་བ་མི་འཐད་དེ། དེ་ལྟར་ན་དེ་ལྟ་བུའི་རྣལ་འབྱོར་རོ་གཅིག་སྨྲ་དགོས་པར་འགྱུར་ལ། དེ་སྨྲ་ན་སྤྲོས་བྲལ་ཆུང་འབྲིང་ཡང་རོ་གཅིག་གི་རྣལ་འབྱོར་དུ་སྨྲ་དགོས་ཏེ། རྒྱུ་མཚན་མཚུངས་པའི་ཕྱིར་རོ། །དེ་ཡང་སྤྲོས་བྲལ་གྱི་སྐབས་སུ་ཆོས་ཐམས་ཅད་སྟོང་ཉིད་དུ་རྟོགས་པ་ཡོད་ཀྱང༌། སྟོང་ཕྱོགས་ལ་བདེ་ཞིང་སྣང་ཕྱོགས་ལ་ཅུང་ཟད་མི་བདེ་བ་ཡོད་པར་བཤད་པས་ཇི་ལྟ་བའི་ཟུང་འཇུག་གི་རྟོགས་པ་མེད་ལ། རོ་གཅིག་གཤའ་མ་རྟོགས་པས་སྣང་བ་གྲ་མ་ཆགས་ཟུར་མ་ཉམས་པ་བཤད་པས་དེས་ན་གཉིས་ཆོས་དུ་མ་ཟུང་འཇུག་ཏུ་རོ་གཅིག་པ་སྐབས་འདིའི་རོ་གཅིག་ཏུ་འཐད་པ་ཡིན་ནོ། །དེ་ཡང་རྗེ་མི་ལས། སྣང་སྟོང་གཉིས་མེད་ཆོས་སྐུ་ལ། །འཁོར་འདས་གཅིག་ཏུ་ཉམས་སུ་མྱོང༌། །སངས་རྒྱས་སེམས་ཅན་འདྲེས་པ་ན། །རོ་གཅིག་མཐའ་རུ་ཕྱིན་པ་ཡིན། ཞེས་དང༌། བསམ་མི་ཁྱབ་པའི་རྒྱུད་དེ་ཉིད་ལས། གསུམ་པ་དཔའ་བར་འགྲོ་བའི་ཏིང་འཛིན་གྱིས། །དུ་མ་རོ་གཅིག་ས་བཅུའི་རྟོགས་པ་འཆར། །དུས་གསུམ་རྒྱལ་བའི་སྲས་པོ་གཞན་དོན་མཛད། །རྩེ་མོ་ཐོབ་ནས་འཕེལ་བ་རྒྱུན་མི་འཆད། །ཞེས་པ་དེའོ། །དེ་ལྟར་བསྐྱངས་པས། ཉམས་མྱོང་གི་དྲི་མ་དག་ལམ་གྱི་རྟོགས་པ་དང་རང་བཞིན་གནས་ལུགས་དང་འདྲེས་ནས་མཉམ་རྗེས་དང་དྲན་ཡེངས་མེད་པའི་སྒོམ་མེད་ཀྱི་རྟོགས་པ་འཆར་རོ། ལྡོང་ལ་ཕྱི་པས། ཡང་དག་དྲན་པ་རྟོགས་ནས་སྒོམ་དང་བྲལ། །མ་བསྒོམས་རང་བྱུང་ཡེ་ཤེས་འདུ་བྲལ་མེད། །མཉམ་བཞག་ཡེ་ཤེས་འཁོར་ཡུག་བསྒོམ་མེད་ཡིན། །ཞེས་པས་བསྒོམ་བྱ་སྒོམ་བྱེད་དང་བྲལ་བས་ཤེས་བྱའི་བག་ཉལ་གྱི་སྒྲིབ་པ་ཕྲ་བའི་ཕྲ་བ་ཡོད་པའི་ཆ་ནས་བསྒོམ་མེད་ཆུང་ངུ༌། ལྷུན་འགྲུབ་ཀྱི་རང་ས་ཟིན་པ་སྒོམ་མེད་འབྲིང་པོ། སྒྲིབ་གསུམ་གཏན་དག་སོང་ནས་འོད་གསལ་གཉིས་འདྲེས་པ་སྒོམ་མེད་རྣལ་འབྱོར་ཆེན་པོའོ། ལྡོང་ལ་ཕྱིིིི་པས། རྟོགས་དང་གོམས་དང་མཐར་ཕྱིན་ཆུང་འབྲིང་ཆེ། །འོག་མ་ལས་འཕགས་འོག་མའི་ལྟོས་ཆོས་ཡིན། །ཆུང་འབྲིང་བག་ལ་ཉལ་བ་གཉིས་ཀྱི་ཕྱེ། །དེ་ལྟར་སྒོམ་མེད་རང་རྩལ་རྫོགས་ཙ་ན། །མ་ལུས་སྐྱོན་དག་ཡོན་ཏན་ཐམས་ཅད་ཀུན། །འབད་མེད་རང་བཞིན་ལྷུན་གྱིས་གྲུབ་པའོ། །ཞེས་སོ། །སྒོམ་མེད་ཅེས་པའི་དོན་སྤྱིར་བསྟན་ཙམ་དུ་བསྒོམ་བྱའི་དངོས་པོ་མི་དམིགས་པའམ་རང་བཞིན་མེད་པའི་དོན་དུ་སྒོམ་མེད་དུ་བཞག་པ་ནི་དུས་འཁོར་དང་གསང་འདུས་སོགས་ཀྱི། དངོས་པོ་མེད་པ་བསྒོམ་པ་མེད། །བསྒོམ་པར་བྱ་བ་སྒོམ་པ་མིན །དེ་ལྟར་དངོས་པོ་དངོས་མེད་པ། །སྒོམ་པ་དམིགས་སུ་མེད་པའོ། ཞེས་པ་ལྟར་རོ། བསྒོམ་བྱ་སྒོམ་བྱེད་གཉིས་སུ་མེད་པའི་དོན་ནི། ས་ར་ཧས། ཀྱཻ་མ་རང་བཞིན་བྲལ་བ་དེ་ཉིད་བསྒོམ་དུ་ཡོད་མ་ཟེར། །གལ་ཏེ་བསྒོམ་པར་བྱ་དང་སྒོམ་བྱེད་གཉིས་རྟོགས་ན། །གཉིས་སུ་འཛིན་པའི་ཡིད་ཀྱིས་བྱང་ཆུབ་སེམས་སྤངས་ནས། །ཞེས་པ་ལྟར་རོ། །རྒྱུ་མཚན་འདི་ལ་བརྟེན་ནས་ཁ་ཅིག་དེ་གཉིས་སྒོམ་མེད་རྣལ་འབྱོར་དོན་དུ་འདོད་པ་མི་འཐད་དེ། སྔ་མ་ལྟར་ན་སྤྲོས་བྲལ་རྣལ་འབྱོར་ཡན་སྒོམ་མེད་དུ་འགྱུར་རོ། ཕྱི་མ་ལྟར་ན་རོ་གཅིག་སྐབས་ཀྱང་སྒོམ་མེད་ཀྱི་རྣལ་འབྱོར་དུ་འགྱུར་བའི་ཕྱིར་རོ། །འོ་ན་ཇི་ལྟར་ཞེ་ན་རོ་གཅིག་སྐབས་སུ་བསྒོམ་བྱ་སྒོམ་བྱེད་ཀྱི་བློ་ཕྲ་མོ་ཞིག་ཡོད་པ་དེ་ཡང་དག་ནས། མཉམ་རྗེས་མེད་པ་བསྒོམ་བྱ་རྩོལ་དང་བྲལ་བས་སྒོམ་མེད་ཅེས་བྱ་སྟེ། ཞང་གིས། སྒོམ་མེད་ཀྱིི་རྣལ་འབྱོར་ཤར་དུས་སུ། །རིག་པའི་ངོ་བོ་རྟེན་དང་བྲལ། །རྣལ་འབྱོར་པ་ལ་སྒོམ་རྒྱུ་མེད། །སྒོམ་མཁན་མི་འདུག་ཕྱལ་བར་སོང༌། །ཞེས་པ་ལྟར་རོ། སྒོམ་མེད་ཀྱི་རྟོགས་པ་མཐར་ཕྱིན་པ་སངས་རྒྱས་པ་དུས་མཉམ་པས་ཚེ་འདིར་སྒོམ་མེད་དཔྱིས་ཕྱིན་པ་ཐོབ་པ་སྲིད་པ་ཙམ་ལས་ཚེ་འདིར་འཆར་བའི་སྒོམ་མེད་བཏགས་པ་ཙམ་དུ་བཞེད་དོ། །རྒྱ་རས་ཀྱི་ཞབས་ཀྱིས། བསྒོམ་མེད་ཆོས་སྐུའི་གདན་ས་ཡིན། །ཕལ་ཆེར་བསྒོམ་མེད་བཏགས་པར་སོང༌། །ཞེས་སོ། ཚེ་འདིར་འཆར་བའི་སྒོམ་མེད་མཐར་ཐུག་ནི་རང་སེམས་སངས་རྒྱས་སུ་གོ །སྤང་གཉེན་འདག་བྱ་དག་བྱེད་བྲལ། ཤི་མ་ཤི་མེད་པའི་ངེས་པ་གཏིང་ནས་ཐོབ། སྐྱེ་འཆི་ཡིི་བར་ལག་འགྱེལ། འཆི་མེད་གཉུག་མའི་བཙན་ས་ཟིན། མཉམ་རྗེས་ཀྱི་འཛིན་པ་རང་དག་སོང༌། བྱ་རྒོད་པོ་ནམ་འཕང་ཆོད་པ་ལྟ་བུའོ། རྗེ་མི་ལས། །རྣམ་རྟོག་ཡེ་ཤེས་སྙིང་པོ་ཅན། །ལྷུན་འགྲུབ་རྒྱུ་འབྲས་གཉིས་སུ་མེད། །སྐུ་གསུམ་རང་ལ་ཚང་ཙ་ན། །སྒོམ་མེད་མཐའ་རུ་ཕྱིན་པ་ཡིན། །ཞེས་དང༌། བསམ་མི་ཁྱབ་པའི་རྒྱུད་དེ་ཉིད་ལས། བཞི་པ་རྡོ་རྗེ་ལྟ་བུ་ཏིང་འཛིན་གྱི། །བསྒོམ་དུ་མེད་པའི་ཉམས་མྱོང་བརྩོན་པ་ལས། །མཁྱེན་པའི་ཡེ་ཤེས་སངས་རྒྱས་ཞིང་ཁམས་མཐོང༌། །མ་བཙལ་ལྷུན་གྲུབ་ཆོས་མཆོག་ཆེན་པོའི་ངང༌། ཞེས་པ་དེའོ། ཡང་དྲན་པའི་ཁྱད་པར་བཞི་ནི། རྩེ་གཅིག་སྐབས་སུ་འགྱུ་དྲན་གྱི་དྲན་པ་ཉམས་མྱོང་ངེས་ཤེས་དང་བཅས་པའི་ཐོག་ནས་དྲན་པ་བཅུན་ནས་འཇོག་དགོས་པ་དང༌། སྤྲོས་བྲལ་སྐབས་ངོ་ཤེས་ཀྱི་དྲན་པའམ་གཟུང་དྲན་ནི་ཅི་ཤར་ཅི་སྣང་ཐམས་ཅད་སྟོང་ཉིད་དུ་རང་ངོ་ཤེས་ཤིང་ཐག་ཆོད་པའི་ངོ་ཤེས་ཀྱི་དྲན་རྒྱུན་འཛིན་པ་དང༌། རོ་གཅིག་སྐབས་སུ་ཡང་དག་དྲན་པ་ངེས་ཤེས་ཀྱི་དྲན་འཛིན་ཕྲ་མོའང་ཡོངས་སུ་གྲོལ་ནས་དྲན་འཛིན་ལ་མ་ལྟོས་པར་རྟོགས་པ་ཤུགས་འབྱུང་དུ་འཆར་བ་དང༌། བསྒོམ་མེད་སྐབས་སུ་བློ་འདས་ཀྱི་དྲན་པའམ་གཉུག་མའི་དྲན་པ་བསྒོམ་བྱ་སྒོམ་བྱེད་ཐམས་ཅད་མཉམ་ཉིད་གཉུག་མ་ཆེན་པོའི་རང་བཞིན་དུ་དག་ནས་རྒྱུན་ཆད་པའི་དྲན་པ་ཡེ་ཤེས་ཀྱི་འཁོར་ལོ་བཞེད་དོ། །དེ་བཞིན་ཕར་ཕྱིན་ཐེག་པ་དང་རྗེས་སུ་མཐུན་པའི་ས་ལམ་རྫོགས་ཚུལ་ཐུན་མིན་བཞེད་པའི་སྙིང་པོ་རྣལ་འབྱོར་བཞི་རིམ་ལའང༌། རྩེ་གཅིག་འཇིག་རྟེན་ཚོགས་ལམ། སྤྲོས་བྲལ་ཆུང་ངུ་དང་འབྲིང་པོ་ནས་ངོ་བོའི་བཞུགས་ཚུལ་དང༌། ཉམས་མྱོང་རྣལ་མར་སྦྱོར་བས་སྦྱོར་ལམ། དེ་མཐར་ཕྱིན་ནས་ཕྱི་རོལ་སྣང་ཆ་ཐམས་ཅད་སེམས་ཀྱི་རོལ་པར་ཤེས་པ་དང༌། དེ་ཡང་བློ་འདས་ལྷུན་གྲུབ་ཏུ་རྟོགས་པས་ཆོས་ཉིད་ཀྱི་བདེན་པ་མཐོང་བ་མཐོང་ལམ། དུས་དེར་དྲན་པས་ཟིན་ཙམ་ནས་རྩོལ་བྲལ་མཉམ་བཞག་ལ་དབང་བསྒྱུར་ཞིང་དེ་ལས་ལྡོག་ཚེ་འཁྲུལ་བཅས་རྗེས་ཐོབ་ཡིན་ཕྱིར་དྲན་འཛིན་གལ་ཆེ་ཞིང་མཐོང་ཟིན་ཡིད་བྱེད་ལས་འདས་པས་བསྒོམས་པར་བྱ་བ་སྒོམ་ལམ། རོ་གཅིག་ཆུང་འབྲིང་ཆེན་པོ་ནས་བསྒོམ་མེད་ཆེན་པོ་མཐར་ཕྱིན་པ་ན་མི་སློབ་པའི་ལམ་ཞེས་བཞེད་དོ། །དེ་ལ་རྩེ་གཅིག་སྐབས་སུ་གནས་འགྱུའི་བར་ལག་འགྱེལ། སྤྲོས་བྲལ་སྐབས་སུ་འཁྲུལ་གྲོལ་བར་ལག་འགྱེལ། རོ་གཅིག་སྐབས་སུ་སྣང་སེམས་བར་ལག་འགྱེལ། སྒོམ་མེད་སྐབས་སུ་མཉམ་རྗེས་ཀྱི་བར་ལག་འགྱེལ་ཞིང༌། གཞན་ཡང་མཉམ་བཞག་རྗེས་ཐོབ་ཉམས་དང་བོག་འབྱིན་སོགས་རེ་རེ་ལ་ཁྱད་པར་ཞིབ་ཕྲ་མཆོག་ཏུ་གྱུར་པ་ཕྱག་ཆེན་ཟླ་བའི་འོད་ཟེར་དང༌། ལམ་བཟང་ཡེ་ཤེས་སྙིང་པོ་གཉིས་སུ་གསལ་རྒྱས་ཡོད་པ་དང༌། རྣལ་འབྱོར་བཞི་རིམ་གྱི་ཁྲིད་ནི། རྗེ་འཇིག་རྟེན་གསུམ་གྱི་མགོན་པོ་སོགས་བཀའ་བརྒྱུད་གོང་མའི་གསུང་ལས་མཁྱེན་པར་འགྱུར་ཞིང༌། འདིར་ནི་བླ་མའི་གསུང་དྲན་རྟེན་ཙམ་མོ། །འབྲས་བུ་སྒོམ་མེད་ཆེན་པོ་སངས་རྒྱས་ཀྱི་ས་ནི། དེ་ལྟར་གཞི་ཤེས་ནས་ལམ་སྒོམ་པས་ཁམས་ལ་སྒྲིབ་པའི་སེམས་སེམས་བྱུང་དྲི་མ་ཆ་དང་བཅས་པ་དག་ནས་ས་བཅུའི་རྒྱུན་མཐའ་རྡོ་རྗེ་ལྟ་བུའི་ཏིང་ངེ་འཛིན་གྱིས་རྗེས་ལ་སངས་རྒྱས་ཀྱི་ཡེ་ཤེས་འཆར་བ་ནི། ཁམས་ཉིད་དྲི་མ་མཐའ་དག་བྲལ་བས་བྱང་ཆུབ་ཏུ་གནས་འགྱུར་བ་ཞེས་བྱའོ། །དེ་ཡི་ཚེ་ཆོས་ཀྱི་སྐུ་འོད་གསལ་བ་སོ་སོ་རང་རིག་ཡེ་ཤེས་ཀྱི་སེམས་འགག་པའི་འགོག་པ་དམ་པ་མངོན་དུ་མཛད་དོ། འཇུག་པ་ལས། ཤེས་བྱའི་བུད་ཤིང་སྐམ་པོ་མ་ལུས་པ། །བསྲེགས་པས་ཞི་དེ་རྒྱལ་རྣམས་ཆོས་སྐུ་སྟེ། །དེ་ཚེ་སྐྱེ་བ་མེད་ཅིང་འགག་པ་མེད། །སེམས་འགག་པ་དེ་སྐུ་ཡི་མངོན་སུམ་མཛད། །ཅེས་སོ། སྐུ་དེ་ཡང་ཆོས་སྐུ་རང་བཞིན་འོད་གསལ། ལོངས་སྐུ་ངེས་པ་ལྔ་ལྡན། སྤྲུལ་སྐུ་གང་ལ་གང་འདུལ་དུ་སྣང་སྟེ། ནོར་བུ་ལྟར་ཡོན་ཏན་ལྷུན་གྲུབ་འཁོར་བ་ཇི་སྲིད་བར་དོན་གཉིས་ཕྲིན་ལས་འབད་མེད་འབྱུང་བ་འདི་ནི་སྤྲོས་པ་ཐམས་ཅད་དང་བྲལ་བའི་ཡེ་ཤེས་ཀྱི་སྐུ་ལ་སྣང་ཞིང་མངོན་དུ་མཛད་པ་ནི། དེ་ཉིད་ལས། ཞི་སྐུ་དཔག་བསམ་ཤིང་ལྟར་གསལ་འགྱུར་ཞིང༌། ཡིད་བཞིན་ནོར་བུ་ཇི་བཞིན་རྣམ་མི་རྟོག །འགྲོ་གྲོལ་བར་དུ་འཇིག་རྟེན་འབྱོར་སླད་རྟག །འདི་ནི་སྤྲོས་དང་བྲལ་ལ་སྣང་བ་ཡིན། །ཞེས་སོ། དེའང་སངས་རྒྱས་ཚེ་སེམས་དང་སེམས་བྱུང་འགགས་ཀྱང༌། ཡེ་ཤེས་མི་འགགས་པས་བེམ་སྟོང་ནམ་མཁའ་ལྟ་བུ་མ་ཡིན་ཏེ། སྤང་བའི་ཡོན་ཏན་སྒྲིབ་པ་ཐམས་ཅད་དང་བྲལ་ཞིང༌། རྟོགས་པའི་ཡོན་ཏན་སྟོབས་བཅུ་སོགས་བསམ་མི་ཁྱབ་པའི་མཁྱེན་རབ་དང་ཐུགས་རྗེས་སེམས་ཅན་གྱི་དོན་མཛད་ཅིང་འདུས་མ་བྱས་ཤིང་ལྷུན་གྱིས་གྲུབ་པ་ནི་ཁམས་ལ་ཡོན་ཏན་ཡེ་ལྡན་དུ་ཡོད་པའི་ནུས་པ་མངོན་དུ་གྱུར་པ་སྟེ། རྒྱུད་བླ་མ་ལས། འདུས་མ་བྱས་ཤིང་ལྷུན་གྱིས་གྲུབ། །གཞན་གྱིས་རྐྱེན་གྱིས་རྟོགས་མིན་དང༌། །མཁྱེན་དང་བརྩེ་དང་ནུས་པར་ལྡན། །དོན་གཉིས་ལྡན་པའི་སངས་རྒྱས་ཉིད། །ཅེས་སོ། །དེས་ན། རྒྱལ་དབང་རྗེ་ཡིས། ཕྱི་ས་ལམ་གྱི་དྲོད་རྟགས་འབྱེད་པ་དང༌། །ནང་ཉམས་མྱོང་གི་སྤུ་རིས་འབྱེད་པ་དང༌། །དོན་སེམས་ཐོག་ཏུ་རྡོ་རུས་ཐུག་པ་འདི། །ལམ་རྣལ་འབྱོར་བཞི་ཡི་ཁྱད་ཆོས་ཡིན། །ཞེས་དང༌། འབྲི་གུང་པ་སྤྱན་སྔ་འཛམ་གླིང་ཆོས་ཀྱི་རྒྱལ་པོས། འཛིན་མེད་ངང་ནས་ཡེངས་མེད་སྐྱོངས། །ཕྱག་ཆེན་ཉམས་ལེན་ཕུན་སུམ་ཚོགས། །ཞེས་གསུངས་པ་བཞིན་ཡེངས་མེད་སྒོམ་གྱི་དངོས་གཞི་འདི་ལ་འབད་བརྩོན་ཆེན་པོས་ནན་ཏན་མཛོད། ཅེས་སྐྱོབ་པ་འཇིག་རྟེན་གསུམ་མགོན་གྱིས་གདམས་པར་མཛད་པའོ།།

**༥ བསྔོ་བ་དང་སྨོན་ལམ།**

ཚོགས་གཉིས་ཡིད་བཞིན་གྱི་ནོར་བུ་ལ། །

སྨོན་ལམ་གྱིས་བྱི་དོར་མ་བྱས་ན། །

དགོས་འདོད་ཀྱི་འབྲས་བུ་མི་འབྱུང་བས། །

རྗེས་བསྔོ་བ་འདི་ལ་ནན་ཏན་མཛོད། །

༑ ཚོགས་གཉིས་ཡིད་བཞིན་ཞེས་པའི་ཚིགས་བཅད་ཀྱིས་ཐབས་ཀྱི་སྙིང་པོ་བསྔོ་བས་རྒྱས་བཏབ་པ་བསྟན་ཏེ། **ཚོགས་གཉིས་**ཞེས་པ་དམིགས་བཅས་བསོད་ནམས་ཀྱི་ཚོགས་དང་དམིགས་མེད་ཡེ་ཤེས་གཉིས། དམིགས་བཅས་བསོད་ནམས་ཀྱི་ཚོགས་ནི། སྦྱིན་པ་ནས་བསམ་གཏན་བར་ཐབས་སྤྱོད་པའི་ཕྱོགས་ལྔ། ཤེས་རབ་ཡེ་ཤེས་ཀྱི་ཚོགས་ཡིན་ལ། ཚོགས་གཉིས་པོ་མ་བསགས་ན་འབྲས་བུ་ཆོས་སྐུ་དམ་པ་དང་གཟུགས་སྐུ་དམ་པ་གཉིས་མི་ཐོབ་ལ། རྐྱེན་ཚོགས་གཉིས་པོ་བསགས་ན་འབྲས་བུ་སྐུ་གཉིས་ཐོོོོབ་པ། དཔེར་ན་**ཡིད་བཞིན་ནོར་བུ་**བཞིན། དེ་**ལ་སྨོན་ལམ་གྱི་**ཞེས་པས། བདེ་བར་གཤེགས་པ་མ་ལུས་པ་དང་པོ་བྱང་ཆུབ་མཆོག་ཏུ་སེམས་བསྐྱེད་པའི་རྩ་བ་སྨོན་པ་བྱང་ཆུབ་ཀྱི་ངོ་བོ་སྨོན་ལམ་དུ་གནས་པ་དང༌། བར་དུ་བསྐལ་པ་གྲངས་མེད་དུ་ཚོགས་གཉིས་གསོག་པའི་དགེ་བ་ཚེ་རབས་ཀུན་ཏུ་རྒྱུན་མི་འཆད་པ་བསྔོ་བ་དང་སྨོན་ལམ་ལ་རག་ལས་པ་དང༌། མཐར་གཞན་དོན་འཁོར་བ་མ་སྟོང་བར་དུ་འབད་མེད་འབྱུང་བ་ཡང་བསྔོ་བ་་དང་སྨོན་ལམ་ལས་བྱུང་བས་ན་སྨོན་ལམ་གྱི་**བྱི་དོར་**བྱས་ན་ནོར་བུ་ལས་དགོས་པའི་འབྲས་བུ་འབྱུང་ལ་**མ་བྱས་ན་དགོས་འདོད་ཀྱི**་**འབྲས་བུ་མི་འབྱུང་བས།** དེས་ན་དགེ་བ་གང་བྱས་**རྗེས**་སུ་**བསྔོ་བ**ས་རྒྱས་གདབ་པ་ནི་ཤིན་ཏུ་གལ་ཆེ་བ་ཡིན་ནོ།།

དེ་ལ་དགེ་བ་བསྔོ་བའི་དཔང་པོ་ཕྱོགས་བཅུ་རྒྱལ་བ་སྲས་བཅས། དགེ་རྩ་གང་གིས་བསྡུ་ན་བསམ་པ་དག་པ་བྱང་ཆུབ་སེམས་ཀྱི་ཀུན་སློང་གིས་འཁོར་གསུམ་ཡོངས་དག་གི་བསྔོ་བས་བསྡུ། དངོས་པོ་དག་པ་བདག་གིས་དུས་གསུམ་དུ་བྱས་བསགས་ཡི་རང་གི་དགེ་བ་ཐམས་ཅད་དང་འདས་པའི་རྒྱལ་བ་སྲས་བཅས་ཀྱི་ཟག་མེད་ཀྱི་དགེ་བ། འཁོར་བའི་སེམས་ཅན་ཐམས་ཅད་ཀྱི་ཟག་བཅས་དགེ་བ། ཡོད་པའི་དགེ་བ་ཞེས་པ་སེམས་ཅན་པའི་སེམས་ཉིད་འོད་གསལ་བ་ནི་དྲི་མ་དང་བཅས་པའི་དེ་བཞིན་ཉིད་ཡིན་པས་ཆོས་ཁམས་དགེ་བ་དེ་བཞིན་གཤེགས་པའི་སྙིང་པོ་གདོད་ནས་ཡོད་པ་དེ་གཤིས་ཀྱི་དགེ་བ་བསྔོ་རྒྱུའི་གཙོ་བོ་ཡིན་ཏེ། རྒྱན་སྟུག་པོའི་མདོ་ལས། ཆུ་དང་མེ་ཤེལ་ནོར་བུ་དག །ཡོངས་སུ་དག་པའི་མཚན་ཉིད་ཅན། །ཉི་ཟླའི་ཟེར་གྱིས་ཕོག་པ་ན། །དེ་དག་རང་གི་ཡོན་ཏན་འབྱིན། །དེ་བཞིན་ཀུན་གཞིའི་རྣམ་ཤེས་ནི། །བདེ་གཤེགས་སྙིང་པོ་ཁམས་དགེ་བ། །ཟག་མེད་ཡོན་ཏན་ལྡན་པ་དེ། །རྟོགས་པར་གྱུར་ན་ཡོན་ཏན་འབྱིན། ཞེས་གསུངས་པ་བཞིན་སེམས་ཅན་ཐམས་ཅད་ལ་བྱམས་བརྩེའི་བསམ་པ་གཤིས་ཀྱི་དགེ་བ་ཡོད་པ་དེ་ཚོགས་བསགས་ཤིང་བསྔོས་པས་ཀུན་རྫོབ་དང་དོན་དམ་བྱང་ཆུབ་སེམས་སུ་རྟོགས་ཤིང་མངོན་དུ་འགྱུར་བ་ཡིན་ཏེ། རྒྱུད་བླ་མ་ལས། ཤེས་བྱ་མཐར་ཐུག་རྟོགས་པའི་བློས། །ཐམས་ཅད་མཁྱེན་པའི་ཆོས་ཉིད་ནི། །སེམས་ཅན་ཐམས་ཅད་ལ་ཡོད་པ། །མཐོང་ཕྱིར་ཇི་སྙེད་ཡོད་པ་ཡིན། ཞེས་དང༌། རྡོ་རྗེ་རྒྱལ་མཚན་བསྔོས་པའི་ལེའུ་ལས། བདེ་གཤེགས་སྙིང་པོ་ཁམས་དགེ་བ། །བསྔོ་ན་འབྲས་བུ་འབྱིན་པར་འགྱུར། ཞེས་དང༌། བྱམས་སྨོན་ལས། བདག་གི་ཀུན་མཁྱེན་ས་བོན་ཏེ། །ཞེས་གསུངས་པ་དེ་ཐམས་ཅད་གཅིག་ཏུ་བློས་ཡོངས་སུ་བསྡོམས་ཏེ། གང་ལ་བསྔོ་ན། ཡུལ་མ་སེམས་ཅན་ཐམས་ཅད་དང་ཁྱད་པར་ནད་པ་ནད་བདག་ཚེ་འདས་གཤིན་པོ་དང་བཅས་པ་ཐམས་ཅད་ལ། གང་གི་ཆེད་དུ་བསྔོ་ན་སེམས་ཅན་དེ་ཐམས་ཅད་ཀྱི་ཆེད་དུ་ཞིང་དག་པ་རྣམ་མཁྱེན་སངས་རྒྱས་ཐོབ་པའི་རྒྱུར་བྱང་ཆུབ་ཆེན་པོར་བསྔོའོ། །གཞན་ཆོས་བརྒྱད་འཁོར་བའི་རྒྱུ་འབྲས་རང་དོན་ཉེ་རང་ཐེག་དམན་སོགས་ཀྱི་རྒྱུ་ལོག་པར་མི་བསྔོ། ཇི་ལྟར་བསྔོ་ན། ཞིང་བསམ་དངོས་གསུམ་དག་པའི་འཁོར་གསུམ་དམིགས་མེད་ཀྱི་བསྔོ་བ་སྟེ། ལུང་ལས་ཇི་སྐད་དུ། བསྔོ་བྱ་སྔོ་བྱེད་བསྔོ་བ་རྣམས། རང་བཞིན་གྱིས་ནི་མི་དམིགས་པ། །དམིགས་པ་མེད་པར་བསྔོ་བ་ནི། །བསྔོ་བ་བླ་ན་མེད་པར་གསུངས། ཞེས་གསུངས་པས་ལས་དང་པོ་པའི་སྐབས་སུ་དམིགས་མེད་ཀྱི་བསྔོ་བ་མཚན་ཉིད་པ་མི་འོང་ཀྱང་དེ་དང་རྗེས་མཐུན་འཁོར་གསུམ་པོ་སྣང་ལ་རང་བཞིན་མེད་པའི་ངེས་ཤེས་འདྲོང་བའམ་དེ་ལྟར་མ་ཤེས་ན་འཇམ་དཔལ་དཔའ་བོ་དང་ཀུན་ཏུ་བཟང་པོ་སོགས་ཀྱིས་གང་བསྔོས་པ་བཞིན་བསྔོ་བ་ཡིན། འཁོར་གསུམ་དམིགས་མེད་ཀྱི་བསྔོ་བ་མཚན་ཉིད་པ་ནི། འཕགས་པ་རྣམས་ཀྱི་འཁོར་གསུམ་དུ་བདེན་པའི་བློ་དང་ཞེན་འཁྲིས་མེད་པར་རྣམ་ཀུན་མཆོག་ལྡན་གྱི་སྟོང་ཉིད་བསྔོ་བ་མཚན་ཉིད་པ་ཡིན། དགེ་རྩའི་འབྲས་བུ་གང་འདྲ་ཞིག་ཏུ་འགྱུར་འགྲོ་མི་ཤེས་པས་རང་གི་གང་ཐོབ་པར་འདུན་པའི་འབྲས་བུ་དེ་ཐོབ་པའི་ཆེད་དུ་བསྔོ་དགོས། དེས་ན་བསྔོ་བ་དང་སྨོན་ལམ་གྱི་འདུན་པ་བསྒྱུར་བ་གལ་ཆེ། དེ་ཡང༌། ཀུན་མཁྱེན་རིག་འཛིན་ཆོས་ཀྱི་གྲགས་པས། འགྲོ་ལ་ཕན་བདེ་རྒྱ་ཆེན་འབྱུང་བར་འདོད་ན་བྱམས་དང་སྙིང་རྗེ་བྱང་ཆུབ་སེམས་ཀྱི་ངང་ནས་བསྔོ། བླ་མའི་ཐུགས་ལ་འདོགས་ཤིང་ཡོན་ཏན་ཐམས་ཅད་འབྱུང་བར་འདོད་ན་མོས་གུས་ཀྱི་ངང་ནས་བསྔོ། རྟོགས་པ་གོང་འཕེལ་གྱི་བོག་ཐོན་པར་འདོད་ན་ཕྱག་རྒྱ་ཆེན་པོའི་ངང་ནས་བསྔོ། གསུངས་པ་དང༌། བསྟན་པ་རྒྱས་པ་དང་བླ་མའི་སྐུ་ཚེ་བརྟན་པའི་ཆེད་དུ་བསྔོ་བ་ཡང་གལ་ཆེ་བ་ཡིན། རྒྱུ་དགེ་རྩ་བསྔོ་རྒྱུ་ཡོད་ན་བསྔོ་བ་དང་མེད་ན་འབྲས་བུ་ལ་སྨོན་པ་སྨོན་ལམ་ཡིན། དེ་ལྟར་རང་གི་བསྔོ་བ་སྨོན་ལམ་བྱེད་པ་ལ་རྒྱལ་བ་སྲས་བཅས་ཀྱིས་མཐུན་འགྱུར་མཛད་པར་བསམ་པ་གལ་ཆེ་ཞིང་མ་བསྔོས་ན་དགེ་རྩ་འཛད་པ་ཡིན་ལ། ད་བར་འཁོར་བར་འཁྱམས་པ་དེ་དགེ་རྩ་བསྔོ་མ་ཤེས་པས་ལན་པ་ཡིན་བསྔོ་བས་རྒྱས་མ་ཐེབས་པ་ལྷ་མིའི་བདེ་འབྲས་ཙམ་མྱོང་ནས་དགེ་རྩ་ཟད་པས་མ་སྨིན་པ་ཡིན་ལ། ཁོང་ཁྲོ་དང་ང་རྒྱལ་འགྱོད་པ་ལོག་ལྟ་བཅས་ཀྱིས་དགེ་རྩ་ཟད་པར་འགྱུར་བས་ན། འཁོར་གསུམ་དམིགས་མེད་ཀྱི་ཡོངས་སུ་བསྔོ་བས་རྒྱས་འདེབས་པ་སྟེ། འབྲི་གུང་ཀུན་མཁྱེན་ཆོས་ཀྱི་རྒྱལ་པོས། དམིགས་མེད་བསྔོ་བས་རྒྱས་འདེབས་མཛད། །ལྔ་ལྡན་ཉམས་ལེན་ཕུན་སུམ་ཚོགས། ཞེས་གསུངས་པ་བཞིན་**འདི་ལ་ནན་ཏན་མཛོད་**ཅེས་སྐྱོབ་པ་འཇིག་རྟེན་གསུམ་གྱི་མགོན་པོས་གདམས་པར་མཛད་པ་ཡིན་ནོ། །

དེ་དག་སེམས་བསྐྱེད། མོས་གུས། བསྐྱེད་རིམ། རྫོགས་རིམ། བསྔོ་བ་ལྔ་སྟེ། དང་པོ་ཐ་མ་གཉིས་ཐེག་པ་ཐུན་མོང་བ་ཡིན་ལ། བར་པ་གསུམ་ནི་གསང་སྔགས་ཐུན་མོང་མ་ཡིན་པའི་ཉམས་ལེན་ཡིན་དེས་ན། ཕྱག་རྒྱ་ཆེན་པོ་སེང་གེ་འདྲ། །ལྔ་ལྡན་མེད་ན་མིག་མེད་ཡིན། །ཅེས་གསུངས་ཏེ། གཞི་ཉོན་མོངས་པ་ལྔ་ལ་གནད་དུ་འགྲོ། ལམ་དུས་སུ་ཁྱད་པར་ཅན་གྱི་ལག་རྗེས་ལྔ་ཐོན། གདོན་རིགས་ལྔ་ཞི་ཞིང་འགྲོ་བ་ལྔ་འདུལ་བྱར་འགྱུར། འབྲས་བུའི་སྐབས་སྐུ་ལྔ་ཡེ་ཤེས་ལྔ་འཆར་བའོ། །དེ་དག་ལ་བརྟན་པ་ཐོབ་ན་ཐམས་ཅད་ཕྱག་རྒྱ་ཆེན་པོར་འགྱུར་ཏེ། དམིགས་པ་མེད་པའི་བྱང་སེམས། སྣང་སྟོང་ཟུང་འཇུག་གི་ལྷ་སྐུ། འཁོར་འདས་བླ་མའི་རོལ་པ། རིག་སྟོང་དབྱེར་མེད་ཀྱི་ཕྱག་ཆེན། འཁོར་གསུམ་ཡོངས་དག་གི་བསྔོ་བ་སོགས་ཆོས་ལྔ་པོ་རེ་རེ་ལ་ཕྱག་ཆེན་ཞེས་བརྗོད་དུ་རུང་ཞིང་དོན་ལའང་གནས་པས་ཕྱག་རྒྱ་ཆེན་པོ་ལྔ་ལྡན་ཞེས་ཡོངས་སུ་གྲགས་པ་ཡིན་ནོ། །སླར་སྨྲས་པ། ཁྱབ་བདག་རྫོགས་པའི་སངས་རྒྱས་མི་གཟུགས་ཅན། །ཡིད་བཞིན་ནོར་བུ་འགྲོ་བ་ཡོངས་ཀྱི་མགོན། །དྲན་པའི་གདུང་སེལ་རྒྱལ་བ་འབྲི་གུང་པ། །སྙིགས་དུས་བསྟན་པའི་སྲོག་ཁྱོད་སླར་ཡང་དྲན། མ་ནོར་བརྒྱུད་པའི་བཀའ་སྲོལ་གྲོལ་ལམ་མཆོག ཐེག་ཆེན་རྩ་བ་སྙིང་རྗེ་བྱང་སེམས་འབྱོང༌། །དངོས་གྲུབ་རྩ་བ་བླ་མ་ལྷ་རུ་མཐོང༌། །བྱིན་རླབས་རྩ་བ་མོས་གུས་ལམ་དུ་ལོང༌། །ཆོས་ཀུན་རྩ་བ་སེམས་ཀྱི་དེ་ཉིད་རིག །ཐབས་ཀྱི་རྩ་བ་བསྔོ་བས་རྒྱས་གདབ་སྟེ། །འཆུག་མེད་དོན་གྱི་སྙིང་པོ་རྩ་བ་ལྔས། །ལམ་གྱི་སྲོག་རྩ་ཟིན་པར་བྱིན་གྱིས་རློབས། །ལེགས་གསུངས་མདོ་རྒྱུད་ཀུན་གྱི་སྙིང་པོའི་བཅུད། །འཇིག་རྟེན་གསུམ་མགོན་ཞལ་ཆབ་བདུད་རྩིའི་རྒྱུན། ཚིག་ཙམ་ཐོས་ན་འཆི་མེད་མཆོག་སྦྱིན་འདི། །བཀའ་བརྒྱུད་རྗེས་འཇུག་ཡོངས་ཀྱི་སྤྱི་ནོར་ལགས། །ཨེ་མ་དུས་ཀྱི་ཐ་མར་གྱུར་ཚེ་ཡང༌། །ཆོས་ཀྱི་ཐོག་མར་གྱུར་པའི་བདུད་རྩི་འདི། །བདག་ཅག་རྗེས་འཇུག་སྐལ་བར་སོན་པ་ན། རབ་བརྟན་གླང་པོ་རྙེད་ནས་བ་གླང་གཞན། །འཚོལ་བ་དང་འདྲས་ངལ་བ་བྱེད་དགོས་སམ། །སོ་སྐྱེས་བྱིས་པ་བདག་འདྲའི་ཁ་སྒོ་ནས། །རྡོ་རྗེའི་ཚིག་འགྲེལ་ལེགས་བཤད་མི་འབྱུང་མོད། མཁྱེན་གཟིགས་ཁུ་ནུ་བསྟན་འཛིན་རྒྱལ་མཚན་དང༌། བླ་མའི་དྲིན་གྱིས་གང་ཤེས་འདི་རུ་བཀོད། །སློབ་སྦྱང་མཚམས་སྒྲུབ་ཉམས་ལེན་མེད་པ་དང༌། །བུ་སློབ་སྤྲུལ་སྐུའི་གྲགས་སྦིར་མེད་པས་ན། །འཁོས་ཆུང་བདག་འདྲས་དོན་དུ་མི་འགྱུར་བས། །དགོས་པ་ཆུང་ཕྱིར་ཞིབ་རྒྱས་འདིར་མ་བྲིས། རང་མགོ་མ་ཐོན་མི་མགོ་འདོན་མདོག་དང༌། །ཉམས་སུ་མ་ལོན་ཁ་ཆོས་བཤད་འདོད་ཀྱི། མཁས་འདོད་གྲགས་སྐམ་སྟོང་འུར་མ་ཡིན་ཡང༌། །སྤྱན་རས་གཟིགས་དབང་༧སྐྱབས་མགོན་རིན་པོ་ཆེས། །བཀའ་སྩལ་སྤྱི་བོར་ཕེབས་པའི་རྟེན་འབྲེལ་དང༌། །རང་གི་སྔོན་སྨོན་མོས་དད་ཉེར་ལེན་དང༌། །བླ་མ་ཆོས་སྲུང་ཐུགས་རྗེ་བྱིན་རླབས་མཐུས། །གཏམ་འདི་གླེང་བའི་གོ་སྐབས་ཅུང་ཟད་རྙེད། །འོན་ཀྱང་མ་སྦྱང་རྒྱུད་ཚོད་དམན་པས་ན། །དངོས་བརྒྱུད་བླ་མའི་དགོངས་པ་ཇི་བཞིན་དུ། །ཟབ་དོན་འཆད་ལ་དབང་བར་མ་གྱུར་པའི། །འགལ་འཁྲུལ་ནོངས་པ་ལྷ་དང་བླ་མར་འཆགས། །འདི་བྲིས་དགེ་བས་སྐྱེ་ཀུན་བླ་མ་དང༌། མི་འབྲལ་རྗེས་སུ་འཛིན་ཅིང་འབྲེལ་ཐོགས་རྣམས། །རྡོ་རྗེ་འཆང་གི་གོ་འཕང་ཐོབ་པ་དང༌། །ཀུན་ཀྱང་བསྟན་པ་རྒྱས་པའི་རྒྱུར་འགྱུར་ཤོག ཅེས་པ་འདི་ནང་ཆེན་འབྲོང་དཔོན་རྭ་ཛའམ་དཀོན་མཆོག་བསྟན་འཛིན་རྒྱལ་མཚན་གྱིས་རབ་བྱུང་བཅུ་དྲུག་པའི་མེ་སྟག་ཟླ་བ་དྲུག་པའི་ཚེས་བཞི་ལ་དབུ་བརྩམས་ཚེས་ཉེར་ལྔ་ལ་རྫོགས་པར་བྱས་པའི་དགེ་བས་འགྲོ་རྣམས་སངས་རྒྱས་ཐོབ་པའི་རྒྱུར་གྱུར་ཅིག དགེའོ། དགེའོ། །དགེའོ།། །།

༡ བརྒྱུད་གསུམ་བླ་མའི་བྱིན་རླབས་་བདུད་རྩིའི་ཆུ། །ལམ་མཁྱེན་ཐུགས་ཀྱི་མཚོ་མོར་ལེགས་བསྲུབས་པས། །ཐོན་པའི་ལེགས་བཤད་བསིལ་ཟེར་བརྒྱ་པ་འདི། །དད་ལྡན་ཀུ་མུད་བཞད་པའི་དཔལ་དུ་འཆར། ༢ །དམ་ཆོས་ལྔ་ལྡན་ཡིད་བཞིན་དབང་གི་རྒྱལ། །འགྲེལ་བཟང་ཙནྡ་བརླན་གྱིས་ལེགས་བཀྲུས་ཏེ། །དད་གསུམ་བ་གམ་རྩེ་མོར་མངོན་མཆོད་ཚེ། །སྲིད་ཞིའི་འདོད་རྒུ་མི་སྦྱིན་ག་ལ་སྲིད། ༣ །ཁམ་གཅིག་ཟས་ཙམ་སྦྱིན་ཡང་ཡོན་ཆེ་ན། །ཆོས་སྦྱིན་མི་ཟད་ནམ་མཁའ་མཛོད་ཀྱི་སྒོ། །ལེགས་པར་ཕྱེ་བའི་སྐལ་བཟང་སྐྱེ་བོ་དེའི། །བསོད་ནམས་ཇི་འབྱུང་རྣམ་མཁྱེན་ཁོ་ནའི་ཡུལ། ༤ །རྒྱུ་སྦྱོར་བྱེད་པོ་གཙོ་བྱས་མཁའ་ཁྱབ་འགྲོའི། གནས་སྐབས་ཚེ་རིང་ནད་མེད་འདོད་རྒུ་རྒྱས། །མཐར་ཐུག་རྒྱལ་བསྟན་མདོ་སྔགས་ལམ་བཟང་ལ། །འཇུག་ནས་འགྲོ་འདྲེན་དེད་དཔོན་ཉིད་གྱུར་ཅིག ༥ འཇིག་རྟེན་ཁམས་འདིར་ནད་མུག་འཁྲུག་རྩོད་སོགས། །ཞི་ཞིང་བདེེ་དགའི་དཔལ་ལ་རོལ་བ་དང༌། །རྒྱལ་བསྟན་དར་ཞིང་རིས་མེད་བསྟན་འཛིན་ཚོགས། །ཞབས་པད་བརྟན་ཅིང་མཛད་ཕྲིན་རྒྱས་པར་སྨོན། ཅེས་པ་འདི་ཡང་དཔར་བྱང་སྨོན་ཚིག་ཏུ་འབྲི་གདན་ནུབ་པ་སྤྲུལ་སྐུ་དཀོན་མཆོག་བསྟན་འཛིན་ནས་སྨོན་པའོ། ཅེས་ཀཿ་བཀྲ་ཤིས་དགོན་གྱི་གྲྭ་རིགས་མཁན་མིང་འཛིན་པ་དཀོན་མཆོག་བསྟན་འཛིན་ཉི་མས་ལྷག་བསམ་མཁར་བ་བཟང་པོ་ལ་བརྟེན་ནས་སྦྱོར་བརྩོན་མཛུབ་བྲིས་དང་དག་བཅོས་ངལ་ཁུལ་བྱས་པས་འདི་དགེས་ཆབས་ཅིག་ཕྱག་རྒྱ་ཆེན་པོ་མཆོག་གི་གོ་འཕང་ཐོབ་པར་སྨོན། །དགེ་ལེགས་འཕེལ།། །།སརྦ་མངྒ་ལཾ། །

5

**རྡོར་འཆང་མའི་འབྲུ་འགྲེལ།**

༈ གསོལ་འདེབས་རྡོ་རྗེ་འཆང་ཆེན་མའི་འབྲུ་འགྲེལ་

མོས་གུས་ཉི་གཞོན་བྱིན་རླབས་ལམ་སྣང་

ཞེས་བྱ་བ་བཞུགས་སོ།

ན་མོ་གུ་རུ་དྷརྨ་ཀ་ཡ། །སྐྱེ་མེད་རང་བྱུང་སྤྲོས་བྲལ་འདུས་མ་བྱས། །འགག་མེད་རང་གསལ་ལྷན་སྐྱེས་ཆོས་ཀྱི་སྐུ། །དྲི་མེད་རང་གཤིས་སྟོན་མཛད་དྲིན་ཆེན་རྗེ།།འབྲལ་མེད་གུས་པས་རང་ཞལ་མཇལ་ཕྱག་འཚལ། །བཀའ་བརྒྱུད་ཡབ་སྲས་རྒྱུད་པ་རིན་པོ་ཆེར། །མོས་གུས་གསོལ་འདེབས་བྱིན་རླབས་དགོངས་བརྒྱུད་ཀྱི། །ངེས་པའི་དོན་སྟོན་རྟོགས་པའི་ཉམས་མྱོང་ཚིག །དམ་པའི་ཞལ་ལས་ཐོས་འགའ་མདོ་ཙམ་བཤད། འདིར་བན་སྒར་འཇམ་དཔལ་བཟང་པོས་མཛད་པའི་བཀའ་བརྒྱུད་སྤྱི་ལ་གསོལ་བ་འདེབས་པ་རྡོར་འཆང་མ་ཞེས་གྲགས་པ་འདི་ཉིད་ཅུང་ཟད་འབྲུ་འགྲེལ་གྱི་དབང་དུ་བྱས་ནས་བཤད་ན། ཐོག་མར་བརྒྱུད་པ་ངོས་འཛིན་པའི་སྒོ་ནས་གསོལ་བ་འདེབས་པ་ནི། **རྡོ་རྗེ་འཆང་ཆེན་ཏིལླི་ནཱ་རོ་དང༌། །མར་པ་མི་ལ་ཆོས་རྗེ་སྒམ་པོ་པ།** ཞེས་པས་རྒྱལ་བ་ཡན་ལག་བདུན་ལྡན་ཁྱབ་བདག་དྲུག་པ་**རྡོ་རྗེ་འཆང་ཆེན་**པོ་དང༌། བཀའ་བབས་བཞི་ཡི་བརྒྱུད་ལྡན་གྱི་རྣལ་འབྱོར་པ་ཆེན་པོ་**ཏིལླི**་ཤེས་རབ་བཟང་པོ་དང༌། འཕགས་ཡུལ་མཁས་པ་སྒོ་དྲུག་གི་ཡ་གྱལ་དཔལ་ན་ལནྡྲའི་བྱང་སྒོ་སྲུང་བའི་པཎྜི་ཏ་ཆེན་པོ་ལུས་སྲོག་གཅེས་འཛིན་ཡོངས་སུ་བཏང་ཤིང༌། དཀའ་བ་མི་འདྲ་བ་ཉི་ཤུ་རྩ་བཞི་སྐུ་ལུས་གཅིག་གི་ཐོག་ནས་སྤྱད་པས། བླ་མ་མཉེས་པར་བསྒྲུབས་པའི་མཐར་ཟབ་མོའི་བརྡའི་དབང་ལ་བརྟེན་ནས་སྐད་ཅིག་དེ་ཉིད་ལ་ཟུང་འཇུག་གོ་སར་གཤེགས་པའི་མཁས་པ་**ནཱ་རོ་**པཎ་ཆེན་**དང**༌། དཔལ་དགྱེས་པ་རྡོ་རྗེ་མི་གཟུགས་སུ་སྣང་བ་སྒྲ་བསྒྱུར་གྱི་དབང་ཕྱུག་ཆེན་པོ། སྙན་རྒྱུད་གདམས་པའི་མཛོད་འཛིན་མངའ་བདག་**མར་པ་**ཆོས་ཀྱི་བློ་གྲོས་དང༌། སྐུ་ཚེ་གཅིག་ལ་ཟུང་འཇུག་གི་གོ་འཕང་བརྙེས་པ་གངས་ལྗོངས་གྲུབ་པའི་དབང་པོ་**མི་ལ**་བཞད པའི་རྡོ་རྗེ། རྒྱལ་བས་ལུང་བསྟན་དོན་བརྒྱུད་བསྟན་པའི་སྲོག་ཤིང་**ཆོས་རྗེ་སྒམ་པོ་པ་**ཆེན་པོ་ནས་སྤྱིར་དྭགས་པོ་བཀའ་བརྒྱུད་དང༌། **དུས་གསུམ་ཤེས་བྱ་ཀུན་མཁྱེན་ཀརྨ་པ། །ཆེ་བཞི་ཆུང་བརྒྱད་བརྒྱུད་པ་འཛིན་རྣམས་དང༌།** ཞེས་པར་**དུས་གསུམ་ཤེས་བྱའི**་ཆོས་**ཀུན་**ཆགས་ཐོག་དང་བྲལ་བར་**མཁྱེན་**ཅིང་གཟིགས་པ་རྒྱལ་བ་ཡོངས་ཀྱི་ཕྲིན་ལས་**ཀརྨ་པ**་དང༌། དེ་ཉིད་ཀྱི་རྒྱུད་འཛིན། ༡ འགྲོ་མགོན་རས་ཆེན། ༢ གཙང་པ་དཀོན་སེང༌། ༣ རང་བྱུང་སངས་རྒྱས། ༤ གྱལ་གང་པ་ཏེ་**ཆེ་བཞི**། ནམ་མཁའ་འོད། ཡེ་ཤེས་འོད། ཡོན་ཏན་འོད། དགེ་འདུན་འོད། སྨོན་ལམ་འོད། ཚུལ་ཁྲིམས་འོད། བྱང་ཆུབ་འོད། ཤེས་རབ་འོད། བཅས་**ཆུང་བརྒྱད་**ཅེས་འཕགས་པ་ཀ་ཏྱ་ནའི་རྣམ་འཕྲུལ་མཁས་གྲུབ་འཇམ་དབྱངས་རྣམ་རྒྱལ་གྱི་ཞལ་སློབ་རྟོགས་ལྡན་ཀརྨ་ཡེ་ཤེས་འགྱུར་མེད་ཀྱི་ཞལ་སྔ་ནས་གསན་པའི་ཀརྨའི་མཁན་རྒན་རིན་ཆེན་དར་རྒྱས་ཀྱིས་བཞེད་པས། དེ་དག་གི་**རྒྱུད་པ་འཛིན་**པའི་མཁས་ཤིང་གྲུབ་པ་བརྙེས་པ་**རྣམས་དང་། འབྲི་སྟག་ཚལ་གསུམ་དཔལ་ལྡན་འབྲུག་པ་སོགས།** ཞེས་པས་མཉམ་མེད་དྭགས་པོའི་དངོས་སློབ་ང་དང་དགེ་བཤེས་ཁམས་པ་ལ་ཁྱད་པར་རྟ་རྔ་ཙམ་མེད་པས་ཐམས་ཅད་ཀྱིས་འདུད་ཅིང་ཆོས་ཞུས་གསུངས་ནས་རྒྱལ་ཚབ་ཏུ་དབང་བསྐུར་བ་བདེ་གཤེགས་འཁོར་བ་འཇིག་དངོས་ཕག་གྲུ་རྡོ་རྗེ་རྒྱལ་པོ་དེ་ཉིད་གཤེགས་ཁར་ཐུགས་ཀ་ནས་གསེར་གྱི་རྡོ་རྗེ་ཞིག་ཐུགས་ཀར་ཐིམ་པ་ཐུན་མོང་སྣང་ངོར་གྱུར་པ་རྒྱལ་བའི་དགོངས་པ་ཕྱིན་ཅི་མ་ལོག་པར་སྟོན་པ། འཕགས་པ་ཤེས་རབ་ཀྱི་ཉི་མ་དྲི་མ་མེད་པས་ལྟ་བ་ངན་པའི་འཐིབས་པོ་སེལ་བར་མཛད་པ་དཔལ་མགོན་ཀླུ་སྒྲུབ་གཉིས་པ་སྐྱོབ་པ་འཇིག་རྟེན་གསུམ་མགོན་དཔལ་ལྡན་ཕག་གྲུའི་རྒྱལ་ཚབ་རྒྱལ་བ་འབྲི་གུང་པ་ལས་**འབྲི**་གུང་བཀའ་བརྒྱུད། མོས་གུས་མཐར་ཕྱིན་ཐང་པ་བཀྲ་ཤིས་དཔལ་ལས་**སྟག་**ལུང་བཀའ་བརྒྱུད། དབོན་སྒོམ་ཚུལ་ཁྲིམས་སྙིང་པོའི་བུ་སློབ་ཞང་ཚལ་པ་བརྩོན་འགྲུས་གྲགས་པ་ལས་**ཚལ**་པ་བཀའ་བརྒྱུད་དེ་**གསུམ། དཔལ་ལྡན་**ཕག་གྲུའི་དངོས་སློབ་རྒྱ་གར་ཆུ་མོ་གངྒའི་ཚུན་རྟོགས་པ་མཐོང་བར་གྲགས་པའི་གྲུབ་ཆེན་གླིང་རས་པདྨ་རྡོ་རྗེ་དང་རྒྱ་རས་ལས་**འབྲུག་པ་**བཀའ་བརྒྱུད་**སོགས**། ཞེས་པའི་སོགས་ཁུངས་སུ་འབའ་རོམ། གཡའ་ཤུགས། སྨར་ཡེལ། ཁྲོ་ཕུ་སོགས་ཚིག་གི་དངོས་ཤུགས་སུ་གསལ་པོར་བསྟན་འདུག་པ་དེ་ལྟར་ཡང༌། འགྲེལ་ཁྲིད་འགའ་ལས་ཆེ་བཞི་ཆུང་བརྒྱད་ཞེས་པར། འབའ་རོམ། ཕག་གྲུ ཀརྨ། ཚལ་པ་བཅས་བཀའ་བརྒྱུད་ཆེ་བཞི་ཞེས་བཤད་པ། དེ་ལྟར་ན་ཆེ་བཞིའི་ཁུངས་སུ་བཀའ་བརྒྱུད་ཐམས་ཅད་འདུས་པས་ན་སླར་ཆུང་བརྒྱད་ཅེས་ཟུར་དུ་བགྲང་དོན་མེད་པ། དཔེར་ན། དྭགས་པོ་བཀའ་བརྒྱུད་ཀྱི་ཁུངས་སུ་དྭགས་པོ་ནས་བརྒྱུད་པའི་བཀའ་བརྒྱུད་ཚང་མ་འདུས་པ་ལྟར། ཕག་གྲུ་བཀའ་བརྒྱུད་ཁོངས་སུ་ཟུང་བཞི་ཡ་བརྒྱད་འདུས་ཀྱང༌། ད་དུང་དམིགས་སུ་བཀར་ནས་ཆུང་བརྒྱད་ཅེས་བསྐྱར་ཟློས་ཐོག དེས་ཀྱང་མ་འཐུས་པ་འབྲི་སྟག་ཚལ་གསུམ་དཔལ་ལྡན་འབྲུག་པ་སོགས་ཞེས་ཡང་ཟློས་དགོས་མེད་ཡིན་སྟབས་རྗེ་བན་སྒར་གྱི་དགོངས་པ་ཇི་ལྟ་བ་མིན་པ་གསལ་པོར་བསྟན་པ་དང༌། སྤྱིར་བཀའ་བརྒྱུད་ཆེ་བཞི་ཞེས་མཉམ་མེད་དྭགས་པོའི་རང་དང་ཁྱད་མེད་ཞལ་གྱིས་བཞེས་པའི་བདེ་གཤེགས་ཕག་གྲུ་རྡོ་རྗེ་རྒྱལ་པོ་ལས། ཕག་གྲུ་བཀའ་བརྒྱུད། སྒམ་པོའི་སྒོམ་ཆེན་བརྒྱད་བརྒྱའི་ནང་ནས་སྒོམ་སྲན་ཆེ་བར་གྲགས་པའི་དཔལ་ལྡན་དུས་གསུམ་མཁྱེན་པ་ལས། ཀརྨ་བཀའ་བརྒྱུད། དྭགས་པོའི་སྐུའི་རྐྱེན་བཞི་བཟློག་པའི་གྲུབ་ཆེན་འབའ་རོམ་དར་མ་དབང་ཕྱུག་ལས། འབའ་རོམ་བཀའ་བརྒྱུད། དྭགས་པོའི་དངོས་སློབ་མིན་ཡང་དབོན་སྒོམ་ཚུལ་ཁྲིམས་སྙིང་པོའི་སློབ་ཆེན། གཡུལ་ལས་རྣམ་རྒྱལ་གྱི་རྟུལ་ཞུགས་ཅན་ཞང་ཚལ་པ་བརྩོན་འགྲུས་གྲགས་པ་ལས། ཚལ་པ་བཀའ་བརྒྱུད་ཅེས་གྲགས་ཀྱང༌། འགའ་ཡིས་དྭགས་པོའི་དངོས་སློབ་ལ་ཆེ་བཞི་དང༌། ཡང་སློབ་ལ་ཆུང་བརྒྱད་བཏགས་པར་སྙམ་ན། དེ་མ་ཡིན་ཏེ། ཞང་ཚལ་པ་རྗེ་སྒོམ་ཚུལ་གྱི་སློབ་མ་ཡིན་པས་དེ་ལྟར་ན་ཆེ་གསུམ་ཆུང་དགུར་འགྱུར་རོ། སྤྱིར་མིང་ནི་ཡུལ་དུས་གནས་སྐབས་ལ་བརྟེན་ནས་བྱུང་བས་ན། ཁྱད་པར་ཕྲིན་ལས་ནམ་མཁའ་དང་མཉམ་པ་ཀརྨ་བཀའ་བརྒྱུད། འབྲི་གུང་བཀའ་བརྒྱུད། འབྲུག་པ་བཀའ་བརྒྱུད། སྟག་ལུང་བཀའ་བརྒྱུད་དེ་ཀ་ཐོག་རིག་འཛིན་ཚེ་དབང་ནོར་བུའི་རྒྱལ་བསྟན་འབྱུང་རྩ་་བཙན་པོའི་གདུང་རབས་དོན་གསལ་ཡིད་ཀྱི་མེ་ལོང་ལས། བཀའ་བརྒྱུད་ཀྱི་འབྱུང་ཁུངས་ཆེན་པོ་དྭགས་པོ་ལྷ་རྗེ་དང༌། ཁམས་པ་མི་གསུམ། འབྲི་སྟག་འབྲུག་པ་སོགས་ཞེས་གསལ་བ་དང༌། རག་ར་ངག་དབང་བསྟན་པའི་རྒྱལ་མཚན་གྱིས་མཛད་པའི་རྒྱལ་རབས་ཆོས་འབྱུང་ཤེལ་དཀར་མེ་ལོང་མཁས་པའི་མགུལ་རྒྱན་ལས། གསོལ་འདེབས་སུ་ཆེ་བཞི་ཆུང་བརྒྱད་རྒྱུད་པ་འཛིན་པ་རྣམས་དང་ཞེས་པ་ལྟར། ཆེ་བ་བཞི་ནི། འབྲི་སྟག་མཚུར་གསུམ་འབྲུག་པ་དང་བཞི་དེང་སང་བར་ཡོངས་གྲགས་ལྟར་དང༌། ཆུང་བརྒྱད་ནི། ཚལ་པ། འོག་ནས་འབྱུང་བའི་གདན་རབས་བཀའ་བརྒྱུད་དམ་སྤྱན་སྔ་བཀའ་བརྒྱུད། གཞན་ཡང་འབའ་རོམ། ཁྲོ་ཕུ། ཡེལ་པ། གཡའ་བཟང་སོགས་ཡོད་ལ་ཞེས་གསལ་བ་དང༌། གོང་ས་ཐམས་ཅད་མཁྱེན་པའི་ལེགས་བཤད་བློ་གསལ་མིག་འབྱེད་ལས། ཀཾ་ཚང་པ། འབྲི་གུང་པ། སྟག་ལུང་པ། འབྲུག་པ། སོགས་བཀའ་བརྒྱུད་ཆེ་བཞི་ཞེས་གསུངས་པ་དང༌། སྤྱིར་རྗེ་བདུན་པའི་སྐབས་ཙམ་ནས་ཆུང་བརྒྱད་ཅེས་གླེང་བའི་འགོ་བརྩམས་ནས་བཟུང་གསོལ་འདེབས་སོགས་ལ་འབྲི་འདོན་སྲོལ་རྒྱུན་རྣ་བར་འཇགས་སྟབས། གྲགས་པའི་རྗེས་འབྲང་མ་བརྟགས་ཉམས་དགའི་ངོར་འཐད་ནའང༌། དཔྱོད་ལྡན་གཟུར་གནས་ལོ་རྒྱུས་སྨྲ་བའི་ངོར་འཐད་པར་མ་མཐོང་སྟེ། དཔེར་ན། ནམ་མཁའ་ནས་ཆར་པ་འབབ་པའི་སྐབས་སུ༌། བྱང་འབྲོག་དང་བར་ཁམས་ཀྱི་ཡུལ་སྐད་ལ་གནམ་བབས་སོང་བརྗོད་པ་དང་མཚུངས་པར། ནམ་མཁའ་ས་ལ་འབབ་རྒྱུ་མེད་པ་ཀུན་གསལ་ཡང༌། ཆར་པ་ལ་གནམ་བཏགས་པ་དང་འདྲ་སྟེ། སྔར་གྱི་ཆོས་འབྱུང་འགོས་ལོའི་དེབ་སྔོན། ཚལ་པའི་དེབ་དམར། ཀུན་མཁྱེན་ཀློང་ཆེན་པའི་ཆོས་འབྱུང༌། ལྷོ་རོང་ཆོས་འབྱུང༌། པད་དཀར་ཆོས་འབྱུང༌། སྟག་ལུང་ཆོས་འབྱུང༌། ངོར་དཀོན་མཆོག་ལྷུན་གྲུབ་ཆོས་འབྱུང༌། ཐུའུ་ཀྭན་ཆོས་འབྱུང༌། ལྔ་པའི་ཆོས་འབྱུང༌། སྨིན་གླིང་ཆོས་འབྱུང་བསྟན་པའི་ཉི་མ། གུ་བཀྲའི་ཆོས་འབྱུང་ཁག་སོགས་ལས་མི་གསལ་བ་དང༌། ལྷོ་འབྲུག་ཆོས་འབྱུང་ལས་ཆུང་བརྒྱད་ཀྱི་ཐ་སྙད་མི་འཐད་ལུགས་བཤད་པ་དང༌། དཔའ་བོ་གཙུག་ལག་གི་ཆོས་འབྱུང་མཁས་པའི་དགའ་སྟོན་ལས་བཀའ་བརྒྱུད་ཚུགས་པའི་བུ་ཆེན་གྱི་གཙོ་བོ་བརྒྱད་ཅེས་གསུངས་པ་དང་མཚུངས་པར། ཆེ་བཞི་མཆོག་བརྒྱད་ཅེས་འབོད་པ་དོན་ལ་གནས་ཤིང༌། དཔལ་ནཱ་རོ་པས། བུ་སེངྒེ་ཁྱུང་གི་ཕྲུ་གུ་བཞིན། །སློབ་མ་བས་ཀྱང་ཡང་སློབ་བཟང༌། ཞེས་ལུང་བསྟན་པ་བཞིན་དུ། དཔལ་ལྡན་ཕག་གྲུའི་བུ་སློབ་གསེར་གདུགས་ཐོགས་པ་ལྔ་བརྒྱའི་ནང་ནས་གཙོ་བོ་ལྟ་བུ་མཆོག་བརྒྱད་དེ། རྒྱལ་བ་འབྲི་གུང་པ་འཇིག་རྟེན་གསུམ་མགོན་ལས། འབྲི་གུང་བཀའ་བརྒྱུད། ཐང་པ་བཀྲ་ཤིས་དཔལ་ལས། སྟག་ལུང་བཀའ་བརྒྱུད། རྒྱ་ཚ་ཀུན་དགའ་ཤེས་རབ་དང༌། མཚན་གཞན་རིན་ཆེན་མགོན་ཡང་ཟེར་མཆན།༼འདིར་དེ་ལས་བརྒྱུད་པ་གང་ཡིན་བྲིས་མེད་པ་འདྲ༽ ཀུན་ལྡན་རས་པ་འམ་ཀུན་ལྡན་གཙང་པ་རས་ཆུང་ལས། མཚན་དངོས་ཞི་བ་ཚུལ་ཁྲིམས་ཡིན་མཆན་ཁྲོ་ཕུ་བཀའ་བརྒྱུད། གླེང་རས་པདྨ་རྡོ་རྗེ་ལས། འབྲུག་པ་བཀའ་བརྒྱུད། སྨར་པ་ཤེས་རབ་སེང་གེ་ལས། སྨར་པ་བཀའ་བརྒྱུད། ཡེལ་པ་ཡེ་ཤེས་བརྩེག་པ་ལས། ཡེལ་པ་བཀའ་བརྒྱུད། ཟ་ར་བ་སྐལ་ལྡན་ཡེ་ཤེས་སེང་གེ་ལས། གཡའ་བཟང་བཀའ་བརྒྱུད། སྙི་ཕུའི་གྱེར་སྒོམ་ཆེན་པོ་ལས། ཤུགས་གསེབ་བཀའ་བརྒྱུད་དང་བརྒྱད་ཡིན་པ་དང༌། འཇམ་མགོན་ཤེས་བྱ་མཛོད་ལས། །རྒྱལ་བ་ལུང་བསྟན་དགེ་སློང་འཚོ་བྱེད་སྲས། །འབའ་རོམ་ཕག་གྲུ་ཀཾ་ཚང་ཚལ་པ་སྟེ། །ཆེ་བཞི་རྩ་བའི་རྒྱུད་འཛིན་བཅས་སྟེ་ལྔ༌། །ཕག་གྲུའི་སློབ་མ་འབྲི་སྟག་ཁྲོོ་གླིང་གཉིས། །སྨར་ཡེལ་གཡའ་ཤུགས་ཟུང་བཞི་ཡ་བརྒྱད་ལས། །གླིང་སྲས་འབྲུག་པ་སྟོད་སྨད་བར་དང་གསུམ། །དྲུག་པ་སེང་གེ་དུས་མཁྱེན་རྩ་བའི་རྒྱུད། །ཟུར་མང་གནས་མདོ་གསུམ་སྟེ་ཕྱི་མ་ལས། །ཀར་རྙིང་རྒྱུད་འཛིན་མདོ་སྨད་ཕལ་ཆེར་ཁྱབ། །ཞེས་པ་ལྟར་སྔར་གྱི་ཆོས་འབྱུང་འགའ་རེར་ཟུང་བཞི་ཡ་བརྒྱད་དུ་འབོད་པ་དང༌། ཕྱིས་ཀྱི་ཆོས་འབྱུང་དུ་ཆུང་བརྒྱད་འབོད་པ་མང་དུ་ཕྱིན་པ་མ་ཟད། དེང་སང་ནི་ཆེ་ཆུང་གི་ཐ་སྙད་ལ་འབད་བརྩོན་ཆེ་བར་མངོན་ནའང་ཆེ་བཞི་མཆོག་བརྒྱད་ཅེས་པ་དོན་ལ་གནས་སོ། **ཟབ་ལམ་ཕྱག་རྒྱ་ཆེ་ལ་མངའ་བརྙེས་པའི།** །ཞེས་**ཟབ**་མོ་རྡོ་རྗེ་ཐེག་པའི་རྫོགས་རིམ་མཐར་ཐུག་གི་ཉེ་**ལམ་ཕྱག་རྒྱ་ཆེན་**པོ་ལ་དབང་བསྒྱུར་ཞིང་**མངའ་བརྙེས་པའི། མཉམ་མེད་འགྲོ་མགོན་དྭགས་པོ་བཀའ་བརྒྱུད་ལ། །གསོལ་བ་འདེབས་སོ་བཀའ་བརྒྱུད་བླ་མ་རྣམས༌། །རྒྱུད་པ་འཛིན་ནོ་རྣམ་ཐར་བྱིན་གྱིས་རློབས།** །ཞེས་པས་**མཉམ་མེད་འགྲོ་**བའི་**མགོན**་པོ་སྐྱབས་གནས་དམ་པ་**དྭགས་པོ་**བཀའ་བརྒྱུད་གྲུབ་ཐོབ་རྒྱ་མཚོ་ལ། སྙིང་ཁོང་རུས་པའི་གཏིང་ནས་བུ་ཆུང་མ་ལ་འབོད་པའི་འོ་དོད་ཀྱིས་གདུང་བས་**གསོལ་བ་འདེབས་སོ།** སྐྱབས་ཡུལ་**བཀའ**་བབས་དོན་གྱི་**བརྒྱུད**་པའི་**བླ་མ་**དམ་པ་**རྣམས་**ཀྱི་རྗེས་སུ་བདག་གིས་བསྙེགས་ཏེ་**རྒྱུད་པ**་རིན་པོ་ཆེ་**འཛིན་ནོ།** དེས་ན་རྗེ་བཙུན་རས་ཆེན་སོགས་བཀའ་བརྒྱུད་ཀྱི་**རྣམ་ཐར་**བཞིན། མཚན་ལྡན་གྱི་བླ་མ། སྣོད་ལྡན་གྱི་སློབ་མ། ཟབ་གནད་ཀྱི་གདམས་ངག་གྲོལ་ལམ་ཕྱག་རྒྱ་ཆེན་པོ་དང༌། ཐབས་ལམ་ནཱ་རོ་ཆོས་དྲུག་ལ་ཉམས་ལེན་གྱི་མཐིལ་བཟུང་ནས། རི་ཡི་བུ་བྱེད། ན་བུན་གྱི་གོས་གྱོན། རི་ཁྲོད་དང༌། གངས་ཁྲོད། ནགས་ཁྲོད་དབེན་གནས་སུ་སེང་གེ་དང་སྟག་མོ་རི་སུལ་འགྲིམ་བཞིན་རྒྱུ་བའི་ཚེ། ན་དགའ་ཤི་སྐྱིད་ཀྱི་རྟོགས་ལྡན་རྣལ་འབྱོར་པ་ཆེན་པོ་རྗེ་བཙུན་ཁྱེད་རང་ལྟ་བུར་ཕ་རྗེས་བུ་ཡིས་ཟིན་པར་ཕྱག་རྒྱ་ཆེན་པོ་མཆོག་གི་དངོས་གྲུབ་ཚེ་འདིར་ཐོབ་ཅིང༌། ཕྲིན་ལས་འགྲན་ཟླ་དང་བྲལ་བར་འགྲོ་བའི་དོན་བྱེད་ནུས་པར་**བྱིན་གྱིས་རློབས་**ཤིག་ཅེས་སྣང་བ་འགྱུར་ངེས་སུ་གསོལ་བ་གདབ་ཅིང༌། གཉིས་པ་སྔོན་འགྲོ་ལ་ཐུན་མོང་དང་ཐུན་མིན་གཉིས་ལས། དང་པོ་ནི། ས་བཅད་བཞི་ཡི་སྒོ་ནས་སྐལ་ལྡན་རྗེས་སུ་སྐྱོང་བ་ཡིན་ལ། དེའང༌། **ཞེན་ལོག་སྒོམ་གྱི་རྐང་པར་གསུངས་པ་བཞིན། །ཟས་ནོར་ཀུན་ལ་ཆགས་ཞེན་མེད་པ་དང༌། །ཚེ་འདིའི་གདོས་ཐག་ཆོད་པའི་སྒོམ་ཆེན་ལ། །རྙེད་བཀུར་ཞེན་པ་མེད་པར་བྱིན་གྱིས་རློབས།** ཞེས་གསུངས་པས། དལ་འབྱོར་རྙེད་དཀའ་བ། འཆི་བ་མི་རྟག་པ། ལས་རྒྱུ་འབྲས། འཁོར་བའི་ཉེས་དམིགསཏེ། ཐུན་མོང་སྔོན་འགྲོ་བཞིའི་སྒོ་ནས་འཁྲིད་ཚུལ་རྣམ་གྲངས་དུ་མ་ལ་བརྟེན་ནས་ཚེ་འདིར་སྣང་ཆོས་བརྒྱད་དང་ཟས་ནོར་སོགས་ཀྱི་ཞེན་པ་རྦད་ཀྱིས་བཅད་དེ། བློ་ཕུག་ཆོས་ལ་གཏད། ཆོས་ཕུག་སྤྲང་ལ་གཏད། སྤྲང་ཕུག་ཤི་ལ་གཏད། ཤི་ཕུག་གྲོག་སྟོང་ལ་གཏད་པ་དང༌། མི་གྲལ་ནས་བུད། ཁྱི་གྲལ་ལ་སྙེག །ལྷ་གྲལ་དེ་ཐོབ་པ་དམ་པའི་ཆོས་ཁོ་ན་ལས་གཞན་ཡིད་སྨོན་ཕྲ་རག་གང་ཡང་རྨི་ལམ་དུ་ཡང་མི་བྱ་བ་ནི་བཀའ་བརྒྱུད་རིན་པོ་ཆེའི་ཟབ་ཆོས་ཡིན་ལ། འདི་ཉིད་ཀྱི་སྒོ་ནས་འཁོར་བར་བློ་ལྡོག་པ་ནི་གྲུབ་པའི་འབྲས་བུ་ཚེ་འདི་ལ་འབྱིན་ངེས་སུ་བྱ་བ་སྒོམ་གྱི་ཐོག་མ་ཏེ། ཐུན་མོང་གི་སྔོན་འགྲོར་གྱུར་པ་རྐང་པ་ལྟ་བུར་ཡིན་པ་དེའི་ཕྱིར། རྒྱལ་བ་འཇིག་རྟེན་གསུམ་མགོན་གྱིས། ཆོས་དངོས་གཞི་བས་ཀྱང་སྔོན་འགྲོ་ཟབ། ཞེས་དང༌། སེམས་སྔོན་འགྲོ་འདི་ལ་ནན་ཏན་མཛོད། ཅེས་གསུངས་པ་དང༌། དཔལ་ཕག་མོ་གྲུ་པས། སྒོམ་སྐྱེས་བདག་པོ་མེད་པ་ནི། །ནོར་བུ་རིན་ཆེན་འདམ་གསེབ་ཤོར། །རྒྱལ་པོ་དམངས་སུ་འབེབས་པ་བཞིན། །སེང་གེ་ཁྱི་ཡི་ཟླ་ལ་ཤོར། །དེ་ལ་ཞེན་ལོག་བདག་པོ་དགོས། །ཞེས་གསུངས་པས། ཁམས་གསུམ་འཁོར་བའི་གནས་འདི་མཐོང་ཚེ། སྲིན་གླིང༌། མེ་འོབ། དུག་སྦྲུལ་ཚང་དང༌། མི་གཙང་པས་གང་བའི་འབུ་སྲིན་གྱི་གླིང་ངམ༌། མཁྲིས་ནད་ཅན་ལ་བརྩོ་ཟན་བྱིན་པ་བཞིན་**ཞེན**་པ་གཏིང་ནས་**ལོག**་པ་ན་**སྒོམ་གྱི་རྐང་པ་**ལྟ་བུར་གྲུབ་པའི་དབང་ཕྱུག་བླ་མ་གོང་མ་རྣམས་ཀྱིས་ཇི་ལྟར་**གསུངས་པ་བཞིན། ཟས་ནོར་**འཁོར་གཡོག་མངའ་ཐང་སྙན་གྲགས་སོགས་བདེ་སྐྱིད་**ཀུན་ལ་ཆགས་**ཤིང་**ཞེན་**པའི་འཁྲི་བ་སྤུ་ཙམ་**མེད་པ**་ངེས་འབྱུང་རྣམ་དག་གིས་ཚེ་འདིར་སྣང་ལ་ཞེན་པ་ལོག་པ་**དང་།** བདེ་སྡུག་འབྱོར་རྒུད་མི་རྟག་པས། ལྷ་མིའི་བདེ་འབྱོར་ལ་ཞེན་པ་ལོག་པ། དགྲ་གཉེན་འཁོར་གྲོགས་ལ་ངེས་པ་མེད་པས། འཁོར་བ་ལ་ཞེན་པ་ལོག་པ། རྒྱུ་འབྲས་བསླུ་མེད་དུ་ངེས་པས། མི་དགེ་བ་ལ་ཞེན་པ་ལོག་པས་བློ་ཆོས་སུ་འགྲོ་བ་དང༌། མདོར་ན། **ཚེ་འདིར་**སྣང་གི་**གདོས་ཐག་**མ་ལུས་པ་ཧྲིལ་གྱིས་**ཆོད**་ཅིང་མི་མེད་ལུང་པའི་བྲག་ཕུག་གི་དབེན་གནས་ཁོ་ནར་མཚམས་པོ་ཆེ་བཅད་དེ་བླ་མ་དམ་པའི་གདམས་ངག་ཟབ་མོ་ལ་སེམས་རྩེ་གཅིག་ཏུ་བཞག་ཅིང་རིག་པ་ངོས་ཟིན་**པའི་སྒོམ་ཆེན་ལ།** སྔོན་ལས་གྱི་མཚོ་བརྡོལ་བ་ན་ཚ་ཤི་རྐྱེན་སོགས་སྡུག་བསྔལ་སྣ་ཚོགས་འབྱུང་བས་སྒྱིད་ལུག་པ་དང༌། འཕྲལ་རྐྱེན་བདུད་ཀྱི་བར་ཆད་སོགས་ཟས་ནོར་འདུ་འཛི་སྙན་གྲགས་སོགས་**རྙེད**་པ་དང༌། **བཀུར་**བསྟི་ལ་**ཞེན་པ་མེད་པར་**ཆོས་ལམ་དུ་འགྲོ་བར་**བྱིན་གྱིས་རློབས་**ཤིག་ཅེས་ཐུན་མོང་གི་སྔོན་འགྲོ་དང༌། ཐུན་མོང་མ་ཡིན་པ་སྐྱབས་འགྲོ་སེམས་བསྐྱེད་ཀྱིས་གཞི་བཟུང༌། རྡོ་རྗེ་སེམས་དཔའི་བསྒོམ་བཟླས་སོགས་རང་རྒྱུད་དག་པ་སྣོད་རུང་དུ་བྱས་ཏེ། མཎྜལ་འབུལ་བ་ལ་སོགས་བསོད་ནམས་དང་ཡེ་ཤེས་ཀྱི་ཚོགས་བསགས་པ་སྔོན་དུ་བཏང་ནས་ཟབ་ཆོས་འདི་ཉིད་བྱིན་རླབས་ཀྱི་ལམ་ཁོ་ན་ལ་བརྟེན་ནས་གྲུབ་པའི་གོ་འཕང་མཐོན་པོར་གཤེགས་པའི་ཤུལ་ཡིན་པའི་ཕྱིར། སྔོན་རྗེས་ཐམས་ཅད་དུ་འགྲོ་དགོས་པ་མ་ཟད། སྒོམ་གྱི་འགོ་ཚུགས་པ་དང་ཡོན་ཏན་སྐྱེ་བ་ལ་མེད་དུ་མི་རུང་བའི་ཆོས་ནི་བླ་མ་དམ་པ་ལ་མོས་གུས་སྙིང་ཕུར་དུ་བཏབ་པ་ཁོ་ན་ཡིན་པས་ན། རྗེ་འཇིག་རྟེན་གསུམ་གྱི་མགོན་པོས། དམིགས་པ་རྣམས་ཀྱི་ཆོས་གཅིག་པུ། །བླ་མ་ཡིན་ནོ་རྣལ་འབྱོར་པ། །བོག་འདོན་རྣམས་ཀྱི་ཆོས་གཅིག་པུ། །མོས་གུས་ཡིན་ནོ་རྣལ་འབྱོར་པ། །ཞེས་དང༌། མོས་གུས་རྒྱུན་ཆད་མ་མཆིས་ན། །ཡོན་ཏན་མི་ཟད་གཏེར་དང་མཇལ། །ཞེས་གསུངས་པས་ན། **མོས་གུས་སྒོམ་གྱི་མགོ་བོར་གསུངས་པ་བཞིན། །མན་ངག་གཏེར་སྒོ་འབྱེད་པའི་བླ་མ་ལ། །རྒྱུན་དུ་གསོལ་བ་འདེབས་པ་སྒོམ་ཆེན་ལ། །བཅོས་མིན་མོས་གུས་སྐྱེ་བར་བྱིན་གྱིས་རློབས།** །ཞེས་པ་སྟེ། བཅོས་མ་མིན་པའི་**མོས་གུས་**རྒྱུད་ལ་སྐྱེ་བ་ནི་ཕྱག་རྒྱ་ཆེན་པོའི་**སྒོམ་གྱི**་ཐོག་མར་ཐུན་མོང་གི་སྔོན་འགྲོ་སྟེ་**མགོ་བོ་**ཚུགས་པ་ཡིན་པར་**གསུངས་པ་བཞིན།** རང་ལ་ཕྱག་རྒྱ་ཆེན་པོའི་**མན་ངག་གི་གཏེར་སྒོ་**ངོ་འཕྲོད་ངེས་སུ་**འབྱེད་པའི་**མཚན་ལྡན་དྲིན་ཆེན་རྩ་བའི་**བླ་མ་ལ།** དུས་**རྒྱུན་དུ་གསོལ་བ་**སྙིང་ནས་**འདེབས་པའི་**རྟོགས་པ་དོན་རྒྱུད་ཀྱི་**སྒོམ་ཆེན་**བདག་**ལ།** **བཅོས་**མ་**མིན**་པའི་**མོས་གུས་**ཁ་ཙམ་ཚིག་ཙམ་མ་ཡིན་པར་འདི་ཕྱིའི་རེ་ལྟོས་གཅིག་ཆོག་སྙིང་ནས་འཆའ་ཞིང༌། ཇི་སྐད་དུ། སྐྱབས་གནས་ཐམས་ཅད་བླ་མའི་ངོ་བོར་མཐོང༌། །དགེ་སྦྱོར་ཐམས་ཅད་བླ་མ་ལམ་དུ་ཤར། །འཁོར་འདས་ཐམས་ཅད་བླ་མའི་རོལ་པར་ཤེས། །སྣང་སྲིད་བླ་མར་འཆར་བར་བྱིན་གྱིས་རློབས། །ཞེས་པ་ལྟར་ཐམས་ཅད་བླ་མར་ཤེས་ཤིང་རྗེ་འཇིག་རྟེན་མགོན་པོས། སྣང་སྲིད་རྣམ་དག་གི་བླ་མ་ལ། །སྣང་སྲིད་གཞི་བཞེངས་སུ་མཆོད་པ་འབུལ། །ཁམས་གསུམ་ཡོངས་གྲོལ་དུ་གསོལ་བ་འདེབས། །འཁོར་བ་དོང་སྤྲུག་ཏུ་བྱིན་གྱིས་རློབས། །གསུངས་པ་བཞིན་སྣང་བ་བརྡ་ཡི་བླ་མར་ཤར་ནས་མོས་གུས་རྣལ་མ་རྒྱུད་ལ་སྐྱེས་ཤིང་འབར་བ་ལོག་ལྟས་མི་ཕྱེད་པ་ཞིག་དགོས་ཏེ། དཔལ་ས་ར་ཧ་པས། ཐམས་ཅད་ཐམས་ཅད་དམ་པའི་དུས་སུ་ཉེར་མཐོང་ནས། །བླ་མར་མ་གྱུར་པ་ཡི་ཆོས་ནི་གང་ཡང་མེད། ཞེས་གསུངས་པས། བསམ་རྒྱུ་བླ་མ། བློ་སྣ་མོས་གུས། གང་བྱུང་བྱིན་རླབས་སུ་ཤེས་པར་བློ་སྦྱང༌། སྣང་བ་བླ་མ། གྲགས་པ་གསོལ་འདེབས། །དྲན་རྟོག་མོས་གུས་སུ་འཆར་ཞིང༌། མཚན་ཐོས་པ་ཙམ་གྱིས་ལུས་ཀྱི་བ་སྤུ་གཡོ། མིག་མཆི་མ་འཁྲུག སེམས་གཏད་མེད་དུ་འགྲོ། འཇིག་རྟེན་ཚེ་འདིར་སྣང་གི་ཞེན་པ་ནུབ་ནས་བླ་མ་སངས་རྒྱས་ཆོས་སྐུ་རྗེན་པར་རྟོགས་པ་ཞིག་**སྐྱེ་བར་བྱིན་གྱིས་རློབས་**ཤིག །ཅེས་པས་སྔོན་འགྲོའི་ཆོས་རྣམས་མདོ་ཙམ་བསྟན་ནས། དངོས་གཞི་ཞི་གནས་དང་ལྷག་མཐོང་བསྒོམ་ཞིང་ངོ་སྤྲོད་པ་ནི། དང་པོ། **ཡེངས་མེད་སྒོམ་གྱི་དངོས་གཞིར་གསུངས་པ་བཞིན། གང་ཤར་རྟོག་པའི་ངོ་བོ་སོ་མ་དེར། མ་བཅོས་དེ་ཀར་འཇོག་པའི་སྒོམ་ཆེན་ལ། །བསྒོམ་བྱ་བློ་དང་བྲལ་བར་བྱིན་གྱིས་རློབས།** ཞེས་པས་དངོས་གཞི་ཐོག་མར་སེམས་གནས་ཐབས་དགུ་སྟེ། འཇོག་པ་དང་ནི་རྒྱུན་དུ་འཇོག །བླན་ཏེ་ཡང་ཡང་འཇོག་པ་དང༌། །ཉེ་བར་འཇོག་དང་དུལ་བར་བྱེད། །རྣམ་རྟོག་ཞི་བར་བྱེད་པ་དང༌། རབ་ཏུ་རྣམ་པར་ཞི་བ་དང༌། །རྩེ་གཅིག་པ་དང་མཉམ་པར་འཇོག །ཞེས་སོགས་ཐབས་དུ་མར་གསུངས་ཀྱང༌། །འདིར་ནི་བྱིན་རླབས་དང་རྟེན་འབྲེལ་གྱི་གནད་ཡོད་པས་དེ་བཞིན་གཤེགས་པའི་སྐུ་ཆེ་ཆུང་གང་བདེ་ཞིག་ཡིད་ཀྱི་ཡུལ་དུ་བཟུང་སྟེ་བསྒོམ་པ་དང༌། བྱུང་གནས་འགྲོ་གསུམ་གནས་འཇུ་རིག་གསུམ་སོགས་ཞི་ལྷག་གི་བྱུང་གནས་ཐུན་མོང་དང་ཐུན་མིན་རྣམས་ཅི་ནུས་སུ་བསླབ་ཅིང༌། ཁྱད་པར་དུ་མངའ་བདག་མེ་ཏྲི་པས། ངང་ལ་མ་ཡེངས་གནས་པ་ལ། །ལུས་ངག་བཅོས་ཤིང་བསྒོམ་དུ་མེད། ཞེས་གསུངས་པ་ལྟར། གང་ཤར་རྣམ་རྟོག་གི་རྗེས་སུ་མི་འབྲང་བར་རང་བབ་རིག་པའི་ངོ་བོ་དེའི་ངང་ལ་མ་ཡེངས་པར་མ་བཅོས་པ་དེ་ཀ་ཁོ་ནར་ལྷོད་དེ་འཇོག་པས་རྣམ་རྟོག་འོད་གསལ་དུ་རང་ཞིར་འགྲོ་ཡང༌། རྣམ་རྟོག་འཕྲོ་བྱུང་ན་དེ་ཉིད་དམིགས་རྟེན་བྱས་ནས་ཅི་གནས་སུ་འཇོག་ཅིང༌། རྗེ་རང་བྱུང་རྡོ་རྗེས། ཕྲ་རག་རྟོག་པའི་རྦ་རླབས་རང་སར་དེངས། །གཡོ་མེད་སེམས་ཀྱི་ཆུ་བོ་ངང་གིས་གནས། །བྱིང་རྨུག་རྙོག་པའི་དྲི་མ་དང་བྲལ་ཞིང༌། །ཞི་གནས་རྒྱ་མཚོ་མི་གཡོ་བརྟན་པར་ཤོག །གསུངས་པ་ལྟར་གནད་ཀྱིས་ཟིན་ན་དངོས་གཞི་ཡང་དེ་ཀ་ཡིན་ཀྱང༌། སྐབས་འདིའི་ཞི་གནས་ཀྱི་གོམས་ཆ་གཙོ་བོ་འདི་ཁོ་ན་ལ་བརྟེན་ནས་འདོན་དགོས་པ་ནི་གནད་ཆེ་བར་གསུངས་ལ། ཀོའུ་ཤི་ཀའི་ཞུས་མདོ་ལས། ཆུ་བོ་དག་ལ་བརྟེན་པས་རྙོག་མ་འགུལ་བཞག་པ་དྭངས་པར་འགྱུར། ཞེས་དང༌། ཏིང་ངེ་འཛིན་རྒྱལ་པོའི་མདོ་ལས། རྟོག་མེད་ཏིང་འཛིན་ལ་གནས་ན། །ནམ་མཁའ་བཞིན་དུ་རྟོག་མེད་གསལ། ཞེས་དང༌། གྲུབ་ཆེན་ཏོག་རྩེ་པས། །དུབ་པ་སེམས་ཉིད་མགྲོན་པོ་དག །སྤྲོས་དང་བྲལ་བར་ངལ་གསོས་ཤིག །སོ་མ་གཉུག་མ་རང་བབ་འདི། །བློ་འདས་ཕྱག་རྒྱ་ཆེན་པོ་ཡིན། །ཞེས་གསུངས། དུས་གསུམ་གྱི་རྟོག་པས་མ་བསླད་པ་ངོ་བོ་ཉིད་ཡིན་པས་ན་སོ་མ། དེ་ཉིད་གདོད་མའི་ཤེས་པའམ་རིག་པ་ཡིན་པའི་ཕྱིར་གཉུག་མ། །དུས་གསུམ་ངོ་བོ་ཉིད་ཀྱིས་རྣམ་པར་དབྱེར་མེད་པའི་རང་བབ་སྟེ་དོན་དེ་ཉིད་བློས་བསམ་པའི་ཡུལ་མ་ཡིན་པའི་ཕྱིར་བློ་འདས་ཕྱག་རྒྱ་ཆེན་པོ་ཆོས་ཉིད་རང་བབ་ལས་གཞན་དུ་**ཡེང་**བ་**མེད**་པ་སེམས་ཉིད་རྩེ་གཅིག་ཏུ་གནས་པ་ནི་**སྒོམ་གྱི་དངོས་གཞི་**ཡིན་པར་**གསུངས་པ་བཞིན།** འཆར་སྒོ་གང་དང་**གང་ཤར་**གྱི་རྣམ་པ་**རྟོག་པའི་ངོ་བོ་**ད་ལྟའི་རིག་པ་**སོ་མ་དེ་**ཉིད་**མ་བཅོས་**པ་**དེ་ཀར་**ཅམ་གྱིས་འཇོག་པ་ཡིན་ཏེ། རྒྱལ་བ་འཇིག་རྟེན་གསུམ་གྱི་མགོན་པོས། རང་རིག་ཐ་མལ་གྱི་ཤེས་པ་མ་བཅོས་པར་ད་ལྟར་གྱི་རང་བབ་ཇི་ལྟར་འདུག་པ་འདི་ལ་ཕྱག་རྒྱ་ཆེན་པོ་ཟེར་བ་ཡིན་པས་འདི་ཁོ་ན་དྲན་པས་བསྐྱང་ངོ། ཞེས་གསུངས་པ་དང༌། ཏིལླི་པས། མི་བརྣོ་མི་བསམ་མི་སེམས་ཞིང༌། །མི་བསྒོམ་མི་དཔྱད་རང་བཞིན་བཞག། །ཞེས་པས་འདས་པའི་རྣམ་རྟོག་གི་རྗེས་འདེད་མི་བྱེད་པས་མི་བརྣོ། ད་ལྟའི་སེམས་སྣང་གི་རྩིས་གདབ་མི་བསམ། མ་འོངས་འདི་བྱེད་མི་སེམས། བློ་ཡིས་གང་ཡང་མི་བསྒོམ། སྤྲོས་པ་ཞི་བའི་ངང་དེར་སླར་མི་དཔྱད། བཟོ་མེད་རང་རིག་དེ་ཀ་རང་དུ་རང་བཞིན་བཞག་པར་གསུངས་པས། དེ་ལྟར་དུ་**འཇོག་པའི་སྒོམ་ཆེན་ལ**། སྒོམ་ལེགས་སུ་རེ་བ་དང༌། ཉེས་སུ་དོགས་པ་དང༌། སྒོམ་རྒྱུ་མེད་སྙམ་པ་དང༌། ཡོད་སྙམ་པ་དང༌། འཕྲོ་རྒོད་རྨུག་འཐིབས་སོགས་ཇི་ལྟར་བྱུང་ཡང་དེ་ལ་ཆེད་དུ་འཛིན་པ་ལྟ་བུ་བྱ་བ་ནི་བཅོས་མའི་སྒོམ་དུ་གསུངས་ཏེ། དཔལ་བདེ་གཤེགས་ཕག་གྲུས། །བརྟགས་ཤིང་དཔྱད་ན་དངོས་མ་གྲུབ། །དབྱིབས་དང་ཁ་དོག་ཡུལ་ལས་འདས། །བློ་ཡིས་རེག་ན་དུག་དུ་འགྱུར། །དེས་ན་མ་བཅོས་རང་སོར་ཞོག །ཅེས་དང༌། སྤྱན་རས་གཟིགས་ཀྱིས། །གང་སྐྱེས་གཉུག་མ་ཉིད་ཡིན་ཕྱིར། །གང་ཤར་དྲན་པས་སོར་བཞག་ན། །དེ་ཤར་སྟོང་པ་ཉིད་དག་ཏུ། །རྣལ་འབྱོར་རྒྱལ་པོ་གདོན་མི་ཟ། །ཞེས་གསུངས་པ་བཞིན་བསྒོམ་ཡོད་སྙམ་གྱིས་ཕུང་ཟེར་བས། **བསྒོམ་བྱ་**ཕྲ་རགས་ཀྱི་འཛིན་པའི་**བློ་དང་བྲལ་**ནས་ལམ་གྱི་འཁྲུལ་པ་སེལ་**བར་བྱིན་གྱིས་རློབས་**ཤིག་ཅེས་པ་སྟེ། རྗེ་མི་ལས། བསྒོམ་མེད་ངང་ནས་ཡེངས་མེད་འཕྱོ། །འདི་བསྒོམ་གྱི་མཚན་མ་རང་སར་གྲོལ། །དེ་རྣལ་འབྱོར་ང་ཡི་བསྒོམ་པའི་གདེང༌། །ཞེས་དང༌། མཻ་ཏྲི་པས། ངང་ལ་མ་ཡེངས་གནས་པ་ལས། །ལུས་ངག་བཅོས་ཤིང་བསྒོམ་དུ་མེད། ཅེས་དང༌། ཕྱག་ཆེན་གངྒ་མ་ལས། བློ་འདས་བྱར་མེད་ཆོས་འདི་ཐོབ་འདོད་ན། །རང་སེམས་རྩ་བ་ཆོད་ལ་རིག་པ་གཅེར་བུར་ཞོག རྟོག་མ་དྲི་མའི་ཆུ་དེ་དྭངས་སུ་ཆུག སྣང་བ་དགག་སྒྲུབ་མ་བྱེད་རང་སར་ཞོག །ཅེས་སོགས་བཅོས་མའི་སྒོམ་ནི་འཁྲུལ་པ་ཡིན་པར་གསུངས་སོ། མདོར་ན་བླ་མ་གོང་མ་རྣམས་ཀྱིས། སོ་མ། རང་བབས། མ་བཅོས། ཞེས་དང༌། ལྷོད་ཀྱིས་ཀློད། ཤིག་གིས་བཤིགས་རྩེན་གྱིས་ཞོག། ཅེས་པ་མ་བཅོས་རང་དྭངས་རང་བབས་སུ་འཇོག་པ་ནི་ཞི་ལྷག་ཟུང་འབྲེལ་གྱི་མན་ངག་བླ་ན་མེད་པར་བཞེད་དེ། ཏིལླི་པས། སེམས་ནི་ནམ་མཁའི་དཀྱིལ་ལྟར་བསམ་པའི་ཡུལ་ལས་འདས། །དེ་ཡི་ངང་ལ་བཏང་བཞག་མེད་པར་ཀློད་ལ་ཞོག །དེ་ལ་གོམས་ཤིང་འདྲིས་ན་བླ་མེད་བྱང་ཆུབ་ཐོབ། །ཅེས་དང༌། ཞང་རིན་པོ་ཆེས། ཤེས་པ་ལྷོད་ཀྱིས་ཀློད་པའི་ཚེ། །གསལ་ལ་རྟོག་པ་མེད་པའི་ཉམས། །བར་སྣང་དག་པའི་དཀྱིལ་ལྟར་འཆར། །དེ་ནི་འོད་གསལ་ཆོས་སྐུ་ཡིན། །ཞེས་གསུངས་སོ། གཉིས་པ་ལྷག་མཐོང་ནི། **རྣམ་རྟོག་ངོ་བོ་ཆོས་སྐུར་གསུངས་པ་བཞིན། །ཅི་ཡང་མ་ཡིན་ཅི་ཡང་འཆར་བ་ལ། །མ་འགགས་རོལ་པར་འཆར་བའི་སྒོམ་ཆེན་ལ། །འཁོར་འདས་དབྱེར་མེད་རྟོགས་པར་བྱིན་གྱིས་རློབས།** །ཞེས་པས་དེ་ཡང་གང་ཤར་**རྣམ་རྟོག་**གི་ངོ་**བོ་ངོས་**བཟུང་མཐའ་དག་དང་བྲལ་བ་ནི་སངས་རྒྱས་**ཆོས་སྐུ**་ཡིན་པར་གྲུབ་པའི་དབང་ཕྱུག་རྣམས་ཀྱིས་**གསུངས་པ་བཞིན།** རྣམ་པར་རྟོག་པ་ཅི་ཤར་ཡང་རང་གི་ངོ་བོར་**ཅི་ཡང་**གྲུབ་པ་**མ་ཡིན་**པའི་དོན་རིག་ཐོག་ཏུ་ཐེ་ཚོམ་བྲལ་བར་ཐག་ཆོད་པ་ལ་ལྷག་མཐོང་ཞེས་བྱ་བ་སྟེ། གསང་བ་བསམ་མི་ཁྱབ་པའི་མདོ་ལས། བྱང་ཆུབ་སེམས་དཔའ་རྣམས་ཀྱི་ཞི་གནས་ཀྱི་མཚན་ཉིད་ནི་སེམས་ལས་སུ་རུང་བར་འགྱུར་རོ། བྱང་ཆུབ་སེམས་དཔའ་རྣམས་ཀྱི་ལྷག་མཐོང་གི་མཚན་ཉིད་ནི་ཐེ་ཚོམ་དང་བྲལ་བར་འགྱུར་རོ། ཞེས་གསུངས་པས་རྣམ་རྟོག་གི་ངོ་བོ་སྟོང་པ་ཉིད་ལས་མ་འདས་ཤིང་སྟོང་ཉིད་ཀྱི་འཆར་སྒོ་མ་འགགས་པ་ལ་ཞེན་འཛིན་རང་སར་དག་པ་ཞི་གནས་དང༌། དེ་ཉིད་སྟོང་ཉིད་སྐྱེ་མེད་ཆོས་སྐུའི་རང་ངོ་མཐོང་བ་མེད་པའི་ཚུལ་གྱིས་མཐོང་བ་ནི་ལྷག་མཐོང༌། དེ་གཉིས་དབྱེར་མེད་པ་ཞི་ལྷག་ཟུང་དུ་འཇུག་པ་ཏེ། གོ་ཆ་བཀོད་པ་བསྟན་པའི་མདོ་ལས། བྱང་ཆུབ་སེམས་དཔས་རབ་བརྟགས་པ། །ཤེས་རབ་ཆེན་པོའི་སྟོབས་དག་གིས། །ཆོས་འགའ་ཡང་ནི་མི་དམིགས་པས། །སྤང་ཞིང་བསལ་དུ་ཅི་ཡང་མེད། །རྟག་ཏུ་ཐབས་ལ་མཁས་པ་ཡིས། །ཞི་གནས་ལྷག་མཐོང་ལེགས་བསྡུས་ལ། །མཚན་ཉིད་གཅིག་ཏུ་རྟོག་པའི་ཕྱིར། །ཞེས་དང༌། རྗེ་རང་བྱུང་རྡོ་རྗེས། ལྟར་མེད་སེམས་ཡང་ཡང་བལྟས་པའི་ཚེ། །མཐོང་མེད་དོན་ནི་ཇི་བཞིན་ལྷག་གེར་མཐོང༌། །ཡིན་མིན་དོན་ལ་ཐེ་ཚོམ་ཆོད་པ་ཡི། །འཁྲུལ་མེད་རང་ངོ་རང་གིས་ཤེས་པར་ཤོག །གསུངས་པས་བློ་འདས་བརྗོད་མེད་ཕྱག་རྒྱ་ཆེན་པོ་ལ་བཟླ་ཞིང་སྨྲ་བསམ་བརྗོད་བྲལ་གྱི་རང་བཞིན་དེ་ལྟར་ཡིན་ཏེ། རྒྱལ་བ་ཡང་སྒོམ་པས། །སེམས་ངོས་བཟུང་མེད་པ་སྟོང་པའི་དབྱིངས། །འགགས་མེད་དུ་གསལ་བ་རིག་པའི་སྒོ། །བློ་བྲལ་གྱི་གསལ་སྟོང་རྗེན་པ་འདི། །རང་ས་རུ་ཞོག་གིན་རང་ལ་ལྟོས། །སྒོམ་ལྷག་མཐོང་གི་རང་ཞལ་མཐོང་བ་ཞིག་འོང་གིས། ཞེས་གསུངས་པས། །འཁོར་འདས་བདེ་སྡུག་མཐོ་དམན་སྣ་ཚོགས་ཀྱི་སྣང་བ་སོགས་ཉམས་སྣང་བསམ་གྱིས་མི་ཁྱབ་པའི་ཆོས་ཚུལ་མཐའ་ཡས་པ་**ཅི་ཡང་འཆར་བ་**ཡིན་**ལ**། དེ་ལྟར་ཤར་ཙམ་ཉིད་ནས་གྲོལ་བས་འཆར་བ་དེ་ཡང་ངོ་བོ་སྟོང་པ། རང་བཞིན་གསལ་བ། རྣམ་པ་**མ་འགགས་**པའི་**རོལ་པར་**སྐུ་གསུམ་གྱི་ངེས་ཤེས་འཆར་བ་ཞིག་སྟེ། གཉིས་མེད་རྣམ་རྒྱལ་ལས། སྐྱེ་བ་མེད་པ་ཆོས་ཀྱི་སྐུ། །འགགས་པ་མེད་པ་ལོངས་སྤྱོད་རྫོགས། །གང་དུའང་མི་གནས་སྤྲུལ་པའི་སྐུ། །དབྱེར་མེད་ཚུལ་འདི་བསྟན་པའོ། །ཞེས་དང༌། རྒྱལ་བ་ཡང་སྒོམ་པས། །བློ་རྟོག་པ་རུ་འགྱུ་བ་གནས་ལུགས་གྱི་སྒོ། །རང་ངོ་ཤེས་པ་གནས་ལུགས་ཀྱི་ངང༌། །རང་ཞལ་དང་མཇལ་བ་རང་དུ་འདྲེས། །རང་མིན་གྱི་རྣམ་རྟོག་འདུག་གམ་ལྟོས་དང༌། །གནས་འགྱུ་བར་ལག་འགྱེལ་བ་ཞིག་འོང་གི །ཞེས་གསུངས་པ་བཞིན་རྣམ་རྟོག་རང་གྲོལ་དུ་**འཆར་བའི་སྒོམ་ཆེན་ལ།** །བདེ་སྟོང་ཟུང་འཇུག་ཕྱག་རྒྱ་ཆེན་པོའི་རང་བཞིན་**འཁོར་འདས་དབྱེར་མེད་**དུ་གྲུབ་པའི་ལྟ་བ་དང་གཉིས་སུ་མེད་པ་སོ་སོ་རང་རིག་པའི་ཡེ་ཤེས་ཀྱིས་མངོན་སུམ་དུ་འཁྲུལ་པ་ཡེ་ཤེས་སུ་འཆར་བའམ་**རྟོགས་པར་**དྲིན་ཆེན་ཆོས་རྗེ་བླ་མས་**བྱིན་གྱིས་རློབས་ཤིག་**གསུངས་སོ། དོན་དེ་ལ་མཉམ་མེད་སྒམ་པོ་པས། །མཚན་མར་སྐྱེས་པའི་རྣམ་རྟོག་འདི། །ཆོས་སྐུ་ཡིན་པར་རྩིར་གྱིས་བཟུང༌། །ཞེས་གསུངས་པས། །མཚན་མར་སྐྱེས་པའི་རྣམ་རྟོག་ཤར་ཙམ་འདི་འཛིན་མེད་རང་ཤར་གཉུག་མའི་གནས་ལུགས་རྟོགས་པའི་རྣལ་འབྱོར་པ་ལ་རྟོག་པ་ཤར་ཙམ་དེ་མ་ཐག་རྩ་བྲལ་རང་སྟོང་ཆོས་སྐུ་ཡིན་པར་གཡོ་མེད་རྩིར་གྱིས་རང་ས་བཟུང་བར་གསུངས་པ་དང༌། བིར་ཝ་པས། བླ་མས་བསྟན་པའི་གཉུག་མའི་དེ་ཉིད་རྟོགས་གྱུར་ན། །དྲན་རིག་ཐམས་ཅད་ཆོས་ཀྱི་དབྱིངས་སུ་རང་བརླག་སྟེ། ཞེས་གསུངས་པ་དང༌། སྤྱིར་རྣམ་རྟོག་ཆོས་སྐུ་ཞེས་པའི་ཐ་སྙད་འདི་ལ། གནས་ལུགས་ཕྱག་ཆེན་དང་མཐུན་པར་ལས་དང་པོ་པའི་གང་ཟག་མྱོང་རྟོགས་ཇི་ཙམ་སྐྱེ་བའི་རྟོགས་ཚད་དང་བསྟུན་ཏེ་རྣམ་རྟོག་ཆོས་སྐུའི་ཐ་སྙད་བྱས་པ་ཞིག་དང༌། སྔགས་བླ་མེད་ཀྱི་ཟབ་དོན་ཐུན་མིན་སྙིང་པོའི་ཕྱག་ཆེན་དང་མཐུན་པར་གང་ཟག་ཅིག་ཆར་བའམ་རྟོགས་པ་མངོན་གྱུར་བའི་མྱོང་རྟོགས་ཇི་ཙམ་སྐྱེ་བའི་ཚད་དང་བསྟུན་ཏེ་རྣམ་རྟོག་ཆོས་སྐུར་མཚན་གསོལ་བ་ཞིག་དང་གཉིས་སུ་ཡོད་པ་ལས། དང་པོ་ལྟར་ན་རྣམ་རྟོག་འཆར་ཚུལ་མ་འགགས་པ་གསལ་བཞིན་དུ་རྟོག་པ་དེ་ཉིད་ངོ་བོ་ངོས་བཟུང་རྒྱུ་ཅིའང་མེད་པའི་སྟོང་ཉིད་གཉིས་དབྱེར་མི་ཕྱེད་པ་སྟེ། དཔེར་ན་ཆུ་རླབས་ཆུ་ལས་མ་འདས་ཤིང༌། ཆུ་ཉིད་རླབས་སུ་ཤར་དུས་ནས་ཀྱང་ཆུ་ལས་གཞན་མིན་པ་ལྟར་རྣམ་རྟོག་ཀྱང་ངོ་བོ་སྟོང་ཉིད་ལས་མ་འདས་ཤིང་རྟེན་ཅིང་འབྲེལ་འབྱུང་ལས་རྟོག་པའི་རྣམ་པ་ཙམ་དུ་ཤར་ཡང་གང་ཤར་གྱི་ངོ་བོ་ཆོས་ཉིད་ལས་གཞན་མིན་པས་ཆོས་ཉིད་སྟོང་པའི་ངོ་བོ་ཆོས་སྐུར་གནས་པ་ལ་དགོངས་ནས་རྣམ་རྟོག་ངོ་བོ་ཆོས་སྐུར་གསུངས་པ་དང༌། དེའང་རྣམ་རྟོག་ཁོ་རང་དཔྱད་མཐར་མ་རྙེད་པའི་མེད་རྐྱང་ཙམ་གྱི་སྟོང་ཉིད་ལ་ནི་ངེས་པར་མི་བཞེད་དེ། དེ་ནི་མེད་དགག་པའི་འཛིན་བཅས་བློ་ཡི་དཔྱོད་ཡུལ་ཡིན་ལ། སེམས་ཀྱི་ཆོས་ཉིད་བློ་ལས་འདས་པ་ཡིན་པས་ན། ཕུང་པོ་རྣམ་དཔྱད་སྟོང་པ་ཉིད། །ཆུ་ཤིང་བཞིན་དུ་སྙིང་པོ་མེད། །རྣམ་པ་ཀུན་གྱི་མཆོག་ལྡན་པ། །སྟོང་ཉིད་དེ་ལྟར་འགྱུར་བ་མེད། །ཞེས་གསུངས་པ་ལྟར་ཀུན་རྫོབ་རང་སྟོང་དང༌། དོན་དམ་གཞན་སྟོང་དུ་གསུངས་པས། བློ་ཡུལ་དུ་འདི་ཞེས་ངོས་བཟུང་མེད་པ་རྣམ་རྟོག་གང་ཤར་དེ་ངོར་བལྟས་པས་གསལ་སྟོང་རྗེན་པར་རྟོགས་པའི་མྱོང་བ་ནང་ནས་འཆར་བ་ཞིག་ལ་རྣམ་རྟོག་ངོ་བོ་ཆོས་སྐུར་བཞེད་པ་ཡིན་ནོ། གཉིས་པ་སྙིང་པོའི་ཕྱག་ཆེན་དང་མཐུན་པར་གོམས་པ་ཀློང་གྱུར་གྱི་གང་ཟག་གི་མྱོང་རྟོགས་དང་བསྟུན་ཏེ་རྣམ་རྟོག་ཆོས་སྐུའི་ཐ་སྙད་འདོད་ཚུལ་ནི། གང་ཟག་ལས་དང་པོ་པོའི་ངོར་རྣམ་རྟོག་དང་ཆོས་སྐུ་གཉིས་པོ་མཚན་ཉིད་བྱེད་ལས་སོགས་ཐ་དད་པ་ལྟར་སྣང་ཡང༌། གནས་ཚུལ་མཐར་ཐུག་འཁོར་འདས་གཉིས་མེད་དབང་དུ་བྱས་ཏེ་རྣམ་པར་རྟོག་པ་ཙམ་དུ་སྣང་བའི་ཆོས་འདི་མཐའ་དག་ཆོས་དབྱིངས་བདེ་བ་ཆེན་པོ་ལས་མ་འདས་པས་སྣང་ཙམ་ཉིད་ནས་ཆོས་སྐུར་གྲུབ་པ། དཔེར་ན་ཆུ་ནང་ཟླ་བརྙན་སྣང་ཙམ་དེ་ཉིད་ཆུར་གྲུབ་པ་བཞིན་ཐུགས་སུ་བྱོན་པའི་གསུངས་ཡིན་པ་སྟེ། དགྱེས་རྡོར་རྟགས་གཉིས་ལས། རྨོངས་ཕྱིར་འཁོར་བ་གཟུགས་ཅན་ཉིད། །རྨོངས་མེད་འཁོར་བ་དག་པ་ནི། །འཁོར་བ་མྱ་ངན་འདས་པར་འགྱུར། །གསུངས་པ་ལྟར་ཉོན་མོངས་དང་རྣམ་རྟོག་འཁྲུལ་ངོར་སྣང་བ་ཙམ་ལས་ཡང་དག་པར་རྣམ་རྟོག་རང་མཚན་པ་ནི་གདོད་ནས་ཡོད་མ་མྱོང་བ་གཞི་མེད་རྩ་བྲལ་སྣང་སྲིད་འཁོར་འདས་ཀྱིས་བསྡུས་པའི་ཆོས་ཐམས་ཅད་རང་བྱུང་ཡེ་ཤེས་བདེ་ཆེན་གཅིག་གི་རྣམ་འཕྲུལ་ཡིན་པའི་གནད་ཀྱིས་གང་ཤར་ཆོས་སྐུའི་ཡོ་ལང་དུ་ཤར་ནས་རང་རིག་ཆོས་སྐུར་རྟོགས་པས་མ་རིག་པ་ཡུལ་བུད་པ་དེའི་ཕྱིར། རྟགས་གཉིས་ལས། རྣམ་དག་ཡེ་ཤེས་གཟུགས་ཅན་དང༌། །འཁོར་བ་རྣམ་པར་རྟོགས་པ་གཉིས། །ཁྱད་པར་ཅུང་ཟད་ཡོད་མ་ཡིན། ཞེས་དང༌། དཀོན་མཆོག་ཏ་ལ་ལས། རྐྱེན་ལས་སྐྱེས་པ་རང་གི་དངོས་མ་སྐྱེས། །ཆོས་ཀྱི་ལུས་ནི་རྒྱལ་བ་རྣམས་ཀྱི་སྐུ། །ཆོས་ཉིད་རྟག་ཏུ་གནས་པ་ནམ་མཁའ་བཞིན། །བསྟན་ན་ཆོས་ཀྱི་སྦྱོང་བ་ཐོབ་པར་འགྱུར། །གསུངས་པ་ལྟར་དང༌། ས་ར་ཧ་པས། བླུན་རྣམས་གང་གིས་འཆིང་འགྱུར་བ། །མཁས་རྣམས་དེ་ཡིས་མྱུར་དུ་གྲོལ། །ཞེས་པ་དེ་ཡིན་པས། བློ་གྲོས་མི་ཟད་པ་བསྟན་པའི་མདོ་ལས། ཉོན་མོངས་པ་འདི་དག་རྟོགས་པའི་ཕྱིར་བྱང་ཆུབ་སྟེ། །ཉོན་མོངས་པའི་ངོ་བོ་ཉིད་གང་ཡིན་པ་བྱང་ཆུབ་སེམས་ཀྱི་ངོ་བོ་ཉིད་ཀྱང་དེ་ཡིན་ཞེས་གསུངས་པའོ། གཞན་དུ་རྣམ་རྟོག་ཆོས་སྐུ་ཡིན་པས་རྟོག་དཔྱོད་ཀྱི་ཕྲེང་ཚབ་མཐུད་པ་ཙམ་གྱིས་གྲོལ་བ་སྨྲ་བ་ནམ་ཡང་མ་ཡིན་ནོ། དེ་ལྟར་ཉམས་མྱོང་གི་གོ་རྟོགས་བསྐྱེད་པ་ལ་མཚན་ལྡན་བླ་མའི་གདམས་ངག་གི་ངོ་འཕྲོད་ངེས་ཤེས་སྐྱེས་པ་དྲོད་རླངས་མ་ཡལ་བ་དེ་མ་ཐག་པ་དེ་ན་བར་མ་ཆད་པ་རྒྱུན་དུ་འབད་པས་བསྒོམ་ན་རིམ་པས་སྨིན་པར་འགྱུར་བས་དེ་ཡང་རྐྱེན་དང་བསྲེས་ཏེ་བསྒོམ་དགོས་ཏེ། འགྲོ་མགོན་གཙང་པ་རྒྱ་རས་ཀྱིས། ཆོས་ཀུན་རྐྱེན་གྱི་འབྱེད་པ་ལ། །རྐྱེན་དང་མི་བསྲེ་སྙིང་མེད་པོ། གསུངས་པས་རྐྱེན་བཟང་ངན་ཐོག་ཏུ་བབས་དུས་ཐ་མལ་དུ་མ་ལུས་པ་ཞིག་དགོས་པ་དང༌། སྡོང་པོ་བཀོད་པའི་མདོ་ལས། ཡང་དག་སངས་རྒྱས་བསྟན་པ་འདི། །ཐོས་པ་ཙམ་གྱིས་མི་འགྲུབ་བོོ། ཞེས་དང༌། ཇི་ལྟར་སྨན་པ་ལ་ལ་ཞིག །སྨན་རྣམས་ཐམས་ཅད་བདོག་བཞིན་དུ། །རང་ཉིད་ནད་ཀྱིས་ཤི་བ་ལྟར། །ཆོས་ལ་མ་བསྒོམ་དེ་བཞིན་ནོ། །གསུངས་པས་གདམས་ངག་ཐོས་ཀྱང་མ་བསྒོམས་ན་མི་ཕན་པས་རྣམ་གཡེང་སྤང་ལ་བསྒོམ་ཡུན་བསྲིང་དགོས་པ་ཡིན་ཏེ། གྲུབ་ཐོབ་རྒྱ་རས་ཞབས་ཀྱིས། །བློ་ངན་གོམས་བག་ཆགས་ཤོག་དྲིལ་འདྲ། །སྒོམ་ཡུན་ཐུང་གིས་རྣམ་རྟོག་མི་ཁེག་པས། །སྒོམ་ཡུན་བསྲིང་མཛོད་རྟོགས་ལྡན་ཀུན། །ཞེས་གསུངས་པ་དང༌། དེ་ལྟར་ངེས་དོན་ཕྱག་རྒྱ་ཆེན་པོ་ཅུང་ཟད་ཙམ་སྒོམ་པ་ལ་ཡང་ཕན་ཡོན་དཔག་ཏུ་མེད་དེ། དེ་ཁོ་ན་ཉིད་བསྟན་པའི་མདོ་ལས། ཤཱ་རིའི་བུ་གང་བསྐལ་པ་གཅིག་གི་བར་དུ་ཉན་པ་བས་གང་གི་སེ་གོལ་གཏོག་པ་ཙམ་ཏུ་དེ་ཁོ་ན་ཉིད་ཀྱི་ཏིང་ངེ་འཛིན་སྒོམ་པ་བསོད་ནམས་ཆེའོ་ཞེས་དང༌། གུར་ལས། སྐྱེ་འདི་སངས་རྒྱས་མཆོག་ཉིད་དུ། །སེམས་སྒོམ་པས་ནི་སངས་རྒྱས་ཐོབ། །ཅེས་དང༌། ཏིལླི་པས། དཔེར་ན་བསྐལ་པ་སྟོང་དུ་བསགས་པའི་མུན་པ་ཡང༌། །སྒྲོན་མེ་གཅིག་གིས་མུན་པའི་ཚོགས་ཀུན་སེལ། །དེ་བཞིན་རང་སེམས་འོད་གསལ་སྐད་ཅིག་གིས། །བསྐལ་པར་བསགས་པའི་མ་རིག་སྡིག་སྒྲིབ་སེལ། །ཞེས་སོགས་མདོ་རྒྱུད་བསྟན་བཅོས་རྣམས་ནས་རྒྱ་ཆེར་གསུངས་པས་ན་བསྒོམ་པ་ལ་འབད་བརྩོན་བྱ་བར་གཅེས་སོ། དོན་འདི་ལ་མ་བཅོས་ལྷུག་པར་འཇོག་པ་དང༌། རིག་པ་རྐྱང་འདེད་གཉིས་སུ་གསུངས་པས། མ་བཅོས་པ་ནི་ཐོག་མར་ཐབས་དུ་མའི་སྒོ་ནས་རང་ངོ་ཐག་ཆོད་དུ་ཤེས་ཤིང་ངོ་འཕྲོད་པ་དག་བསྐྱང་པར་བཞེད་པའང་ཡོད་ཀྱང༌། རང་ལུགས་ལ་རྗེ་བླ་མ་རྡོ་རྗེ་འཆང་གི་ཞལ་ནས། ད་ལྟའི་རིག་པ་གསལ་ལ་དྭངས་པ། ས་ལེ། ཧྲིག་གེ། རྗེན་ནེ་བ་བཅས་བཅོས་གང་ཡང་མ་བྱས་པ་འདི་ཐོག་མར་ངོ་སྤྲོད་བྱ། བར་དུ་བསྐྱང་བྱ་ཐ་མ་བརྟན་པ་ཐོབ་བྱ་ཡིན་གསུངས་པ་དང༌། ཕྱག་ཆེན་གངྒཱ་མ་ལས། རང་སེམས་རྩ་བ་ཆོད་ལ་རིག་པ་གཅེར་བུར་ཞོག །རྟོག་པ་དྲི་མའི་ཆུ་དེ་དྭངས་སུ་ཆུག ཞེས་དང༌། མར་པས། སེམས་དང་སེམས་བྱུང་འགག་པ་ཡིས། །དབྱིངས་དང་རིག་པ་དབྱེར་མེད་དེ། །བདེ་སྟོང་གསལ་ལ་མ་འགག་པ། །འོད་གསལ་འགྲོ་འོང་མེད་པར་ཤར། །གཉུག་མ་ངོ་སྤྲོད་ལྟ་བའི་གནད། །ཞེས་དང༌། མི་ལས། ཤེས་བྱ་གཤིས་ལ་ཕེབས་རྩ་ན། །གནས་ལུགས་རིག་པའི་ཡེ་ཤེས་དེ། །སྤྲིན་ཐག་ཆད་པའི་ནམ་མཁའ་འདྲ། ཞེས་དང༌། རྒྱལ་བ་འཇིག་རྟེན་གསུམ་གྱི་མགོན་པོས། ཕྱག་རྒྱ་ཆེན་པོ་ཞེས་བྱ་བ། །རང་གི་རིག་པ་འདི་ཉིད་ཡིན། །ཞེས་གསུངས་པས། ལྟ་ཉུལ་མང་པོ་མི་བྱེད་པར་ཐོག་མ་ནས་རང་གི་རིག་པ་རྗེན་པ་དེ་ངོ་སྤྲོད་ཅིང་དེ་ཉིད་ལ་ཧད་དེ། ཆད་དེ་འཇོག་ཅིང་སྐྱོང་བ་ལ་སྣང་བ་ཐུག་ཕྲད་ཅེས་ཐུགས་རྩིེས་ཆེན་པོ་མཛད་དེ། རྗེ་མི་ལས། ནང་རིག་པ་སེམས་ལ་ཚུར་ལྟོས་དང༌། །རྩ་བྲལ་གྱི་སེམས་ཉིད་ཡེ་ནས་སྟོང༌། །དེ་བླ་མ་རྒྱུད་པའི་བྱིན་རླབས་དང༌། །རང་གཅིག་པུར་བསྒོམ་པའི་ཡོན་ཏན་གྱིས། །རྗེ་ནཱ་རོ་ཆེན་པོས་བརྒྱུད་པས་རྟོགས། །ཞེས་དང༌། མཉམ་མེད་དྭགས་པོས། རང་རིག་ཡེ་ཤེས་འོད་གསལ་འདི། །ཡོད་མེད་མཐའ་ལས་འདས་པ་ཅིག །རྟག་ཆད་གཉིས་ཀྱི་སྟོང་པ་ཅིག །ངོས་བཟུང་མེད་པ་གསལ་བ་ཅིག །ཡེ་ཤེས་ཡིན་ཕྱིར་སྐྱེ་འགགས་བྲལ། །སྤྲོས་མེད་བདེ་བའི་ངོ་བོ་ཅན། །དམིགས་པ་རྟེན་མེད་ངོ་བོ་གསལ། །བདེ་བ་ངོས་བཟུང་མེད་པའི་ཉམས། །སྟོང་པ་ཡེ་ཤེས་གསལ་བའི་ཉམས། །ཞེས་གསུངས་པ་དང༌། ལོ་ཆེན་བཻ་རོ་ཙ་ནས། བསམ་དུ་མེད་པའི་ཆོས་དབྱིངས་རྗེན་པ་ལ། །བསྒོམ་དུ་མེད་པའི་རིག་པ་མ་ཡེངས་ཞོག །རྟོག་པ་བྱུང་ན་རང་བྱུང་རང་གིས་གྲོལ། །ལྟ་སྒོམ་མན་ངག་རྩ་བ་འདི་ལས་མེད། །ཅེས་གསུངས་པ་དང་གནད་གཅིག་གོ །རིག་པ་རྐྱང་འདེད་ནི། ཆོས་ཐུན་རྣམ་གྲངས་མང་དུ་ཡོད་ཀྱང༌། རྣམ་རྟོག་གང་འཕྲོས་དམིགས་རྟེན་དུ་བཟུང་ནས་དེའི་གཟུགས་དང་ཁ་དོག་བྱུང་གནས་འགྲོ་གསུམ་རྣམ་རྟོག་ཅི་ཤར་ཐང་མ་ཆད་བར་དེད་ནས་མཐར་གསལ་དྭངས་རྗེན་པར་ངལ་གསོ། ཡང་དེ་བཞིན་སེམས་ཀྱི་བརྡར་ཤ་བཅད་དེ་ཡོད་མེད་སོགས་མདོར་ན་སེམས་འཛིན་གླེང་མོ་བྱེད་པ་ཙམ་གྱིས་ཡོད་མེད་སྤྲོས་པ་ནང་ནས་ཆོད་ཅིང་བློ་འདས་སྤྲོས་བྲལ་བརྗོད་མེད་དུ་ཆམ་གྱིས་མ་སོང་བར་འབད་ཅིང་དེའི་ཀློང་དུ་ལ་བཟླ་བར་བྱ་དགོས་པར་བཤད་དོ། སྐྱེ་བ་ཀུན་ཏུ་སོགས་གོ་སླའོ། སྨྲས་པ། ཡུལ་དུས་དམན་དང་དད་བརྩོན་ཤེས་རབ་ཞན། །མཁས་པའི་ཚིག་དང་གྲུབ་པའི་རྟོགས་པ་ཅིི། །དེ་ལྟ་ནའང་རང་བློའི་གང་དཔོག་དེ། །ཟོལ་མེད་དྲང་པོར་བརྗོད་པ་རང་གི་གཤིས། །ཐམས་ཅད་མགུ་བ་རྒྱལ་བས་ཀྱང་དཀའ་ན། །བདག་འདྲས་དོན་དུ་འགྱུར་བ་ལྟ་ཅི་ཞིག །འདི་ཡིས་གཞན་ལ་ཕན་པ་དཀའ་ན་ཡང༌། །རང་རྒྱུད་བག་ཆགས་འཇོག་ཕྱིར་གོ་ཚོད་བཤད། །གཞུང་ལ་མ་སྦྱང་ཡུན་རིང་མ་བསྒོམ་པའི། །འབྲོག་རྒན་བདག་འདྲས་འདི་ལྟར་མི་འོས་ཀྱང༌། །ཆོས་ལ་སྤྱོད་པའི་བྱ་བ་ཡིན་རློམ་གྱིས། །ཅུང་ཟད་འདི་ཡང་རྒྱུད་ལྡན་བླ་མའི་དྲིན། །འདི་བྲིས་དགེ་བའི་ཉི་གཞོན་ཟེར་འོད་ཀྱིས། །འགྲོ་རྣམས་མ་རིག་མུན་བསལ་རང་རིག་གི །ཡེ་ཤེས་སྣང་བ་རྒྱས་པའི་རྒྱུར་འགྱུར་ཞིང༌། །དོན་བརྒྱུད་དགོངས་པའི་ཆོས་མཛོད་འཛིན་པར་ཤོག །ཅེས་པ་འདི་ནི་སྙིང་པོའི་བསྟན་པའི་མངའ་བདག་མཉམ་མེད་དྭགས་པོ་བཀའ་བརྒྱུད་རིན་པོ་ཆེའི་ཟབ་ཆོས་ལ་བག་ཆགས་འཇོག་པའི་ཕྱིར་དུ་འབྲོང་བན་རཱ་ཛས་སྔ་ནས་བྲིས་པ་ལ་སླར་ཞིབ་འཇུག་དང་འབྲེལ་བོད་མེ་ཁྱི་ལོའི་གྲོ་བཞིན་ཟླ་བའི་ཡར་ཚེས་བདུན་པར་འཕྲོད་སྦྱོར་དགེ་བའི་ཉིན་གྲུབ་པར་བགྱིས་པའི་དགེ་བས་བཀའ་བརྒྱུད་རིན་པོ་ཆེའི་བསྟན་པ་གོང་འཕེལ་དར་ཞིང་རྒྱས་པའི་རྒྱུར་གྱུར་ཅིག། སརྦ་དྭཀ་ལྱ་ནཾ་བྷ་བནྟུ། ཡི་གེ་པ་མཁན་པོ་བསྟན་འཛིན་ཉི་མས་སོ།

**6**

**སྙན་བརྒྱུད་རྡོ་རྗེའི་ཚིག་རྐང་།**

༄༅། །སྙན་བརྒྱུད་རྡོ་རྗེའི་ཚིག་རྐང་གི་འགྲེལ་བ་

ཡིད་བཞིན་ནོར་བུ་ཞེས་བྱ་བ་

བཞུགས་སོ།

༄༅། །**ན་མོ་གུ་རུ་དེ་ཝཱ་ཌཱ་ཀི་ནི།** བྱིན་བརླབ་འབྱུང་གནས་མཆོད་འོས་ཀུན་འདུས་རྩ་བརྒྱུད་བླ་མ་དང༌། མཆོག་དང་ཐུན་མོང་དངོས་གྲུབ་སྩོལ་མཛད་ཡི་དམ་ལྷ་ཚོགས་དང༌། ཕྲིན་ལས་སྒྲུབ་བྱེད་མཁའ་འགྲོ་ཆོས་སྐྱོང་སྲུང་མའི་ཚོགས་རྣམས་ལ། ལུས་ངག་ཡིད་གསུམ་གུས་པས་ཕྱག་འཚལ་བདག་རྒྱུད་བྱིན་གྱིས་རློབས། གསུང་རབ་ཀུན་གྱི་སྙིང་པོ་མཁའ་འགྲོའི་གསང་ཚིག་དམ་པ་འདི། ཏིལླི་དེད་དཔོན་དམ་པས་སྐལ་ལྡན་དོན་དུ་སྤྱན་དྲངས་པ། ཡིད་བཞིན་ནོར་བུ་ལུང་རྟོགས་རྒྱལ་མཚན་རྩེར་མཆོད་གསོལ་གདབ་ཀྱི། མཆོད་འོས་རྣམས་ཀྱི་དགྱེས་གནང་བདག་སོགས་འགྲོ་ལ་དགོས་འདོད་སྩོལ། འདིར་བདེ་བར་གཤེགས་པའི་གསུང་མཐའ་དག་གི་དོན་བསྡུས་པའི་བཅུད། རྣལ་འབྱོར་བླ་ན་མེད་པའི་རྒྱུད་ཀྱི་ཡང་སྙིང་མཁའ་འགྲོའི་གསང་ཚིག་འདི་ལ་དོན་གསུམ་གྱི་ཐོག་མར་ཀླད་ཀྱི་དོན་ལ་གཉིས་ལས། དང་པོ་མཚན་དོན་བཤད་པ་ནི། **རྒྱ་གར་**ནུབ་ཕྱོགས་ཨུ་རྒྱན་གསང་སྔགས་གླིང་གི་ཡེ་ཤེས་མཁའ་འགྲོའི་**སྐད་དུ།** **ཀརྣ་ཏནྡྲ་བཛྲ་ཡོ་གི་ན་མ།** ཞེས་བྱ་བ་དེ་**བོད་སྐད་དུ་**བསྒྱུར་བས། **སྙན་བརྒྱུད་རྡོ་རྗེའི་རྣལ་འབྱོར་མ་ཞེས་བྱ་བ་**ཅེས་བཀོད་པའོ། གཉིས་པ་ལོ་ཙཱ་བས་བཀོད་པའི་འགྱུར་གྱི་ཕྱག་ནི། **བཅོམ་ལྡན་འདས་དཔལ་རྡོ་རྗེ་འཆང་ལ་ཕྱག་འཚལ་ལོ།** ཞེས་སོ། གཉིས་པ་སྤྱིར་གདམས་པ་དངོས་ལ་གསུམ་ལས། སྤྱི་དོན་དང་པོ་གླེང་གཞིས་ལུས་རྣམ་པར་བཞག་པ་འཆད་ཅིང་ཉན་པར་བསྐུལ་བས་མདོར་བསྟན་པ་ནི། འདིའི་གོང་ན་ཟབ་པ་དང་ངོ་མཚར་ཆེ་བའི་ཆོས་གཞན་མེད་པས། རྡོ་རྗེ་འཆང་གིས་ཆོས་འདི་འཆད་པ་ལ་དགྱེས་པའི་འཛུམ་པ་དང་བཅས་ཏེ། **ཨེ་མ་ཧོ།** དུས་གསུམ་གྱི་སངས་**རྒྱས་ཀུན་གྱི་**ཐུགས་ཀྱི་དགོངས་པ་**ཡང་དག་**པ། སྐལ་མེད་རྣམས་ལ་**གསང་བ**འི་ལམ་**མཆོག**་ཟབ་མོ་འདི་ཉིད་བརྒྱུད་ལྡན་བླ་མ་དམ་པ་ལས། རང་ལུས་ལ་སོགས་པའི་སྣང་བ་ཐམས་ཅད་ལྷན་སྐྱེས་དང་**བདེ་ཆེན་**ཡེ་ཤེས་སུ་ངོ་སྤྲོད་པའི་བུམ་དབང་ཆ་ལག་དང་བཅས་པ་ཐོབ་ཅིང་**རྒྱལ་པོ**་ཆོས་ཉིད་མི་འགྱུར་བའི་གདམས་པ་བསྐྱེད་རིམ་བསྒོམ་པ་དང༌། བླ་མ་ཡབ་ཡུམ་གྱི་གསང་གནས་ནས་**ཐིག་ལེ**་དཀར་དམར་སྤྱན་དྲངས་ཏེ་བུའི་ལྕེ་ཐོག་ཏུ་བཞག་ཏེ་གསང་དབང་བསྐུར་ཞིང་གཏུམ་མོ་བསྒོམ་པ་དང༌། སྤང་བྱ་ཉོན་མོངས་རྣམས་མི་སྤོང་བར་ལམ་དུ་བྱས་ནས་ཚེ་འདིར་**མཆོག་གི་**གོ་འཕང་སྟེར་བའི་མྱུར་**ལམ་**མཚན་ལྡན་རིག་མ་ལ་བརྟེན་ཏེ་ཤེས་རབ་ཡེ་ཤེས་དབང་བསྐུར་ཞིང༌། དེ་དང་འབྲལ་མེད་དུ་དགའ་བཞི་ཉམས་སུ་ལེན་པ་དང༌། གཉུག་མ་སེམས་ཀྱི་གནས་ལུགས་ཡོད་མེད་ལ་སོགས་པའི་**ཚིག་ཏུ་བརྗོད་པ་ཀུན་དང་བྲལ་བའི་དོན་**དེ་ཉིད་བརྡའི་སྒོ་ནས་རང་རིག་པ་གཅེར་མཐོང་དུ་ངོ་སྤྲོད་པའི་ཚིག་དབང་བསྐུར་ཞིང་ཉམས་སུ་བླངས་པའི་འབྲས་བུ་སྐུ་བཞི་ཐོབ་པར་འགྱུར་བའི་གདམས་པ་གསང་བ་བླ་ན་མེད་པའི་**ཐེག་**པ་**ཆེན་**པོ་འདི་ངོ་བོ་**སྐྱེ་**བ་**མེད་**པ་སྤྲོས་པའི་མཐའ་ཐམས་ཅད་དང་བྲལ་བའི་དབྱིངས་ལས་གདངས་**རང་སྒྲ**་འགག་པ་མེད་པ་སྣ་ཚོགས་སུ་འཆར་བ་**འདི་སྐད་ཐོས་**པ་ནི། མཚན་མས་གཞོམ་གཞིག་བྲལ་བ་སྟོང་ཉིད་ཡེ་ཤེས་ཀྱིས་**རྡོ་རྗེ**་རེས་འཇོག་མེད་པར་འཆར་བས་ན་**འཆང**་བའོ། **ངས**་སློབ་མའི་མཚན་ཉིད་ཚང་བའི་**སྐལ**་པ་དང་**ལྡན་**པ་རྣམས་སྨིན་ཅིང་གྲོལ་བ་དང་བསྟན་པ་དང་སེམས་ཅན་གྱི་**དོན་དུ་བཤད་**པར་བྱ་བ་ལ། མཁའ་འགྲོའི་གསང་ཚིག་ཟབ་མོ་འདི་སྟོན་པ་ལ་ལུས་**གུས**་པས་ཉེ་བར་**བཏུད་ནས་ནི།** མཁྱེན་གཉིས་ཀྱི་**ཡེ་ཤེས་**དང་ལྡན་པ། ཆོས་ཉིད་ཀྱི་**མཁའ**་ལ་ཆོས་ཅན་མཁྱེན་བརྩེའི་ཕྲིན་ལས་ཀྱིས་**འགྲོ་**བའི་རྣལ་འབྱོར་མ་ཁྱོད་ཀྱང་རང་གཞན་ཐམས་ཅད་ཀྱི་དོན་དུ་ཡིད་དད་པའི་སྒོ་ནས་ལེགས་པར་**ཉོན**་ཅིག

༡ **སྤྲུལ་སྐུའི་གདམས་པ།**

**བླ་མའི་མཚན་ཉིད།**

གཉིས་པ་རྒྱས་པར་བཤད་པ་ལ་སྙན་བརྒྱུད་ཀྱི་གདམས་པ་ནོར་བུ་སྐོར་གསུམ་ལས། དང་པོ་ཕྱི་སྒྲོ་འདོགས་གཅོད་པ་སྤྲུལ་པའི་སྐུའི་གདམས་ངག་བརྒྱུད་པ་ཡིད་བཞིན་ནོར་བུ་ལ་གཉིས་ལས། ཐོག་མར་བརྒྱུད་པ་བླ་མའི་མཚན་ཉིད་ནི། སྤྱིར་སྡོམ་པ་གསུམ་དང་ཁྱད་པར་དུ་གསང་སྔགས་ཀྱི་རྩ་བ་དང་ཡན་ལག་གི་ལྟུང་བས་མ་གོས་པའི་ཚུལ་ཁྲིམས་དང༌། ཐོས་བསམ་གྱི་སྒོ་ནས་གསུང་རབ་སྤྱིའི་དོན་གོ་ཞིང་ཐེག་པ་མཐོ་དམན་གྱི་བྱེ་བྲག་དང་གདམས་ངག་གི་ཟབ་ཁྱད་རིག་པའི་ཤེས་རབ་དང༌། རླུང་སེམས་ལ་རང་དབང་ཐོབ་པས་ཉོན་མོངས་པའི་དབང་དུ་མི་འཆོར་བའི་ཏིང་ངེ་འཛིན་དང་བཅས་**བསླབ་**པ་**གསུམ་**དང༌། རྡོ་རྗེ་འཆང་ནས་རིམ་བཞིན་**བརྒྱུད**་པ་དང་**ལྡན་**པའི་ཐོས་བསམ་ནོར་ལྡན་རྩ་རླུང་ཐིག་ལེའི་མན་ངག་ལྟ་སྒོམ་**ཉམས་མྱོང་**ཅན་གྱི་རྩ་བའི་**བླ་མ་**ལས་དབང་གདམས་ངག་རྣམས་རྫོགས་པར་ཐོབ་པ་དང༌། ཐོས་པ་ཙམ་དུ་མ་ཟད་དཀའ་སྤྱད་དང་བརྩོན་འགྲུས་དྲག་པོས་ཉམས་སུ་བླངས་པས་གདམས་ངག་ལ་རང་བྱན་ཚུད་དེ། རྐྱེན་བཟང་ངན་ཐམས་ཅད་གྲོགས་སུ་འཆར་བའི་མྱོང་བ་བརྟན་པ་དང༌། སློབ་མའི་དབང་པོའི་རིམ་པ་དང་སྦྱར་བའི་གདམས་པ་དང་གེགས་སེལ་དང་བོགས་འདོན་ལ་མཁས་པའི་བླ་མ་དེ་ནི་**མཆོག་**གི་གོ་འཕང་ལ་ཁྲིད་པའི་ལམ་མཁན་བླ་ན་མེད་པའོ།

**སློབ་མའི་མཚན་ཉིད།**

གཉིས་པ་བརྒྱུད་འཛིན་སློབ་མའི་མཚན་ཉིད་ནི། དད་པ་མེད་ན་རུས་སྦལ་གྱི་སྤུ་ལྟར་དཀར་པོའི་ཞིང་ས་མེད་པས་དྭངས་འདོད་ཡིད་ཆེས་ཀྱི་**དད**་པ་ལྡན་པ་དང༌། གདམས་པ་ལ་ཐང་ལྷོད་མེད་པར་ཉམས་སུ་ལེན་པའི་བརྩོན་འགྲུས་མེད་ན་མོ་གཤམ་གྱི་བུ་ལྟར་ཡོན་ཏན་མི་སྐྱེ་བས་རྒྱུན་ཆད་མེད་པའི་**བརྩོན་**པ་དང༌། ཤེས་རབ་མེད་པ་རྟོག་ཅན་གྱི་སེནྡྷ་པ་ལྟ་བུ་མ་ཡིན་པར་ཐོས་བསམ་བསྒོམ་པའི་**ཤེས་རབ་**དང༌། སྙིང་རྗེ་མེད་ན་སངས་རྒྱས་སྒྲུབ་པའི་རིགས་ཆད་པ་སྟེ། དེ་ལྟ་བུ་མ་ཡིན་པར་བདག་བས་གཞན་གཅེས་ཀྱི་བློ་**སྙིང་རྗེ་**ཆེན་པོ་དང་དེར་མ་ཟད་**སློབ་མ**འི་ཡོན་ཏན་གྱི་རྩ་བ་**ནི**་འཁོར་བ་ལ་སྐྱོ་བའི་ངེས་འབྱུང་ཡིན་པས་དེ་མེད་པ་ཚེ་འདིར་སྒྲུབ་པའི་གཞན་དབང་དུ་སོང་བ་བྲན་ལྟ་བུ་མ་ཡིན་པར་འཁོར་བའི་གནས་རིས་ཐམས་ཅད་སྡུག་བསྔལ་གསུམ་གྱི་རང་བཞིན་དུ་མཐོང་བ**འོ**། དེ་ཡང་**ཉེས་དམིགས་དྲན་པས་**ཐར་པའི་ཡོན་ཏན་གྱི་ཡིད་འཕྲོག་ཏེ་ཆོས་ཕྱིར་ལུས་སྲོག་གཏོང་བའི་བློ་དང༌། འཇིག་རྟེན་**ཚེ་འདིའི་བྱ་བ་**སྙན་པ་དང༌། བསྟོད་པ་དང་གྲགས་པ་དང་རྙེད་པ་སྟེ། མཐུན་ཕྱོགས་བཞི་དང༌། མི་སྙན་པ་དང་སྨད་པ་དང་མ་གྲགས་པ་དང་མ་རྙེད་པ་སྟེ་མི་མཐུན་ཕྱོགས་བཞི་སྟེ་ཆོས་བརྒྱད་བློས་**བཏང་**བ་དང་ལྡན་པའི་གང་ཟག་དེ་ནི་ཚེ་འདིར་སངས་རྒྱས་སྒྲུབ་པའི་སྐལ་པ་དང་ལྡན་པའོ། །

**༢ ལོངས་སྐུའི་གདམས་པ།**

གཉིས་པ་ནང་ལོངས་སྤྱོད་རྫོགས་པའི་སྐུའི་གདམས་པ་སྨིན་ལམ་ཡིད་བཞིན་ནོར་བུ་ནི། དབང་ཞེས་བྱ་བ་གཞི་ཇི་བཞིན་ཡིན་ཐོག་ཏུ་སྐྱེལ་བའི་ཐབས་ལ་ངོ་སྤྲོད་པའམ། སྨིན་པར་བྱེད་པའམ་དབང་བསྐུར་བ་ཞེས་བྱ། དེ་ངོ་འཕྲོད་པ་ལ་སྨིན་པའམ་དབང་ཐོབ་པ་ཞེས་སམ། གྲོལ་ལམ་བསྒོམ་པ་ལ་དབང་བས་དབང་ཞེས་བྱའོ། དེ་ལ་**ཐོག་མར་**གང་ཟག་རིམ་གྱིས་པ་རྣམས་ཡབ་**འཁོར་ལོ་སྡོམ་པ་ལ་རྟེན་ནས།** གཙོ་བོ་ཡབ་ཡུམ་གཉིས་དང༌། མཁའ་འགྲོ་བཞི་དང༌། ཐུགས་དང་གསུང་དང་སྐུའི་དཔའ་བོ་དང་དཔའ་མོ་ཞེ་བརྒྱད་དང༌། སྒོ་མ་བཞི་དང༌། མཚམས་མ་བཞི་སྟེ་དྲིལ་བས་ལྷ་**དྲུག་ཅུ་རྩ་གཉིས་**ཀྱི་རྡུལ་ཚོན་གྱི་**དཀྱིལ་འཁོར་**དུ་ལུས་གདོད་ནས་ལྷ་སྐུར་ལྷུན་གྲུབ་ཏུ་གནས་ཀྱང་ངོ་མ་ཤེས་པར་དམན་པར་འཛིན་པའི་དྲི་མ་སྐྱེ་གནས་རྣམ་བཞི་སྦྱོང་བའི་ཆོ་ག་བཞི་གང་རུང་གིས་ལྷར་བསྐྱེད་ནས་བུམ་ཆུའི་དབང་བསྐུར་ཞིང་རང་ལུས་ལྷ་སྐུར་ངོ་སྤྲད་པས་ཡིད་ཆེས་ཏེ་བསྐྱེད་རིམ་བསྒོམ་པ་ལ་དབང་བ། བུམ་པའི་དབང་དེ་ལྟ་བུར་བྱ་སྟེ། གཞན་ཡང་ཅོད་པཎ་དང༌། རྡོ་རྗེ་དང་དྲིལ་བུ་དང་མིང་དང་བརྟུལ་ཞུགས་དང་མངའ་དབུལ་དང་རྗེས་གནང་དང་ལུང་བསྟན་དང་དབུགས་དབྱུང་དང་གཟེངས་བསྟོད་དེ་བུམ་དབང་བཅུ་གཅིག་གོ །

དེ་བཞིན་དུ་ངག་སྔགས་སུ་ཡེ་ནས་གནས་པ་ལ་དམན་འཛིན་གྱི་དྲི་མ་དེ་དག་བྱེད་ཡབ་ཡུམ་གྱི་གསང་གནས་ནས་བྱུང་བའི་བྱང་སེམས་དཀར་དམར་ཨཱ་ལི་ཀཱ་ལིའི་ངོ་བོ་ལྕེ་ཐོག་ཏུ་བཞག་སྟེ་ངོ་སྤྲད་པས་ངག་གི་དྲི་མ་དག་ནས་སྟེང་སྒོ་རྣམ་པར་གྲོལ་བའི་ཆོས་དྲུག་བསྒོམ་པ་ལ་དབང་བ་གསང་བའི་དབང་དང༌།

ཡིད་རང་བཞིན་གྱིས་བདེ་སྟོང་ཟུང་འཇུག་ཡེ་ཤེས་ལྔའི་རོལ་པ་ལ་ཉོན་མོངས་པར་འཛིན་པའི་དྲི་མ་ཤེས་རབ་མ་དང་མཉམ་པར་སྦྱོར་བའི་བདེ་བས་ངོ་སྤྲད་དེ། དྲི་མ་དག་ནས་འོག་སྒོ་མཁའ་འགྲོའི་གསང་གྲོགས་བསྒོམ་པ་ལ་དབང་བ་ཤེས་རབ་ཡེ་ཤེས་ཀྱི་དབང་དང༌།

སྒོ་གསུམ་དབྱེར་མེད་ངོ་བོ་ཉིད་སྐུ་ལྷུན་གྲུབ་ཏུ་གནས་པའི་རང་རྩལ་ལ་དངོས་པོ་ཐ་དད་དུ་འཛིན་པའི་དྲི་མ་ངོ་བོ་གང་ཡང་མ་གྲུབ་ལ་བློ་འབྲིང་རྣམས་ཅིར་ཡང་འཆར་བར་ངོ་སྤྲད་དེ། དྲི་མ་དག་ནས་ཕྱག་རྒྱ་ཆེན་པོ་བསྒོམ་པ་ལ་དབང་བ་ཚིག་དབང་སྟེ་**དབང་བཞི་**རིམ་པ་བཞིན་བློ་དམན་རིམ་སྐྱེས་པ་སྤྲོས་པ་ལ་དགའ་བ་རྣམས་ལ་**བསྐུར་**རོ། །ཐོད་རྒལ་བ་རྣམས་ལ་ཡུམ་**རྡོ་རྗེ་ཕག་མོ་སིནྡྷུ་ར་ཡི་**དཀྱིལ་འཁོར་དུ་**དབང་**བཞི་ནི་གཙོ་བོ་དང་གོ་ཆའི་ལྷ་མོ་དྲུག་དང༌། སྒོ་མཚམས་མ་བརྒྱད་དེ་**ལྷ་མོ་བཅོ་ལྔ་**ལ་བརྟེན་ཏེ་བསྐུར་རོ། །དབང་པོ་ཡང་རབ་པ་གཅིག་ཆར་བ་རྣམས་ལ་བླ་མའི་སྐུ་གསུང་ཐུགས་ཀྱི་དཀྱིལ་འཁོར་ལ་བརྟེན་པའི་**དབང་བཞི་**དང༌། རས་ཡུག་ལ་སོགས་པའི་**བརྡ་ཡིས་**དཔེ་**མཚོན་**བྱེད་དུ་བྱས་ནས་དབང་བསྐུར་བར་བྱའོ། །

**༣ ཆོས་སྐུའི་གདམས་པ།**

**ཟབ་དོན་དང་པོ།**

གསུམ་པ་གསང་བ་ཟབ་དོན་ཆོས་སྐུའི་གདམས་པ་གྲོལ་ལམ་ཡིད་བཞིན་ནོར་བུ་ལ་གསུམ་གྱི། ཟབ་དོན་དང་པོ་བསྐྱེད་རྫོགས་ཟུང་འབྲེལ་དུ་མདོར་བསྟན་པ་ནི། དེ་ལྟར་དབང་གིས་**སྨིན་པར་བྱས་ནས།** གྲོལ་ལམ་**ཐབས་**བསྐྱེད་རིམ་དང་**ཤེས་**རབ་རྫོགས་རིམ་**ཟུང་དུ་སྦྲེལ་**ཏེ་གདམས་ངག་རྣམས་བསྟན་པར་བྱ་དགོས་སོ། །

གཉིས་པ་དབང་བཞིའི་ཉམས་ལེན་གྱི་སྒོ་ནས་རྒྱས་པར་བཤད་པ་ལ་གསུམ་གྱི་དབང་བཞིའི་དང་པོ་བུམ་དབང་དང་འབྲེལ་བའི་ཉམས་ལེན་གྱི་གཙོ་བོ་བསྐྱེད་རིམ་སྟོན་པ་ཐུན་མོང་ཡིད་བཞིན་ནོར་བུ་ལ་གཉིས་ཀྱི་དང་པོ་ནི། བརྟན་གཡོའི་དངོས་པོ་ཐམས་ཅད་གདོད་ནས་དཀྱིལ་འཁོར་དང་ལྷར་གྲུབ་ཀྱང༌། དེ་ལྟར་མ་རིག་པ་རིག་པར་བྱ་བའི་ཕྱིར་བསྐྱེད་རིམ་གྱིས་ལྷར་ངོ་འཕྲོད་པའི་རྣལ་མའི་སེམས་ཀྱིས་འཁོར་འདས་ཀུན་ལ་དབང་བསྒྱུར་བའི་**རྒྱལ་པོ**་ཆོས་ཉིད་མི་འགྱུར་བའི་གདམས་ངག་དང༌། བླ་མའི་རྣལ་འབྱོར་དང་བདག་འཇུག་ཏིང་ངེ་འཛིན་གྱི་དབང་ཞུ་བ་དང་རྡོ་རྗེའི་སེམས་དཔའི་བསྒོམ་བཟླས་ཏེ་བསྐྱེད་རིམ་གྱི་ཁ་ལོ་བསྒྱུར་བར་བྱེད་པའི་**བློན་པོ་**རིགས་གསུམ་ལས་བྱེད་དང༌། སྤྱོད་ལམ་རྣམ་བཞི་ཐམས་ཅད་བྱང་ཆུབ་ལམ་དུ་བསྒྱུར་བ་བཟའ་བ་ཟས་ཀྱི་རྣལ་འབྱོར་དང༌། བགོ་བ་གོས་ཀྱི་རྣལ་འབྱོར་དང༌། ཉལ་བ་གཉིད་ཀྱི་རྣལ་འབྱོར་དང༌། འགྲོ་འདུག་བསྐོར་བའི་རྣལ་འབྱོར་དང༌། སྨྲ་བརྗོད་བཟླས་པའི་རྣལ་འབྱོར་དང༌། བཀྲུ་བ་ཁྲུས་ཀྱི་རྣལ་འབྱོར་དང༌། མཆོད་སྦྱིན་གཏོར་མའི་**རྣལ་འབྱོར་**ཏེ་**བདུན་ལ་འབད་**པ་ནི་དམངས་ཕྲིན་ལས་མཐུན་སྦྱོར་གྱི་གདམས་པའོ། །

གཉིས་པ་དངོས་པོ་ཐམས་ཅད་ལ་བསྲེས་པས་བྱང་ཆུབ་ཀྱི་ལམ་དུ་བསྒྱུར་བར་བྱེད་པ་བསྲེ་བ་རོ་སྙོམས་ཀྱི་གདམས་པ་ནི། བསྐྱེད་རིམ་བསྒོམ་པ་ལ་སོགས་པ་ཐམས་ཅད་ཀྱང་སྣང་བ་དང་སྟོང་པ་དབྱེར་མེད་དུ་**བསྲེ་བ**ར་བྱས་ནས་ཟུང་འཇུག་མཉམ་ཉིད་ཀྱི་དབྱིངས་སུ་**རོ་སྙོམས་**པར་བྱའོ། །

**ཟབ་དོན་གཉིས་པ།**

ཟབ་དོན་གཉིས་པ་དབང་སྤྱི་དང་འབྲེལ་བར་བསྲུང་བྱ་གཙོར་བོར་བསྟན་པ་དམ་ཚིག་ཡིད་བཞིན་ནོར་བུ་ནི། བསྲུང་བྱ་དམ་ཚིག་གི་རྩ་བ་དབང་བཞིའི་ཉམས་ལེན་ཡིན་ཞིང༌། དེ་ཡང་བླ་མའི་སྐུ་གསུང་ཐུགས་ཀྱི་དམ་ཚིག་བསྲུང་བས་ཚང་སྟེ། རྒྱ་ཆེ་བ་སྐུའི་དམ་ཚིག་གི་རྩ་བ་བསྐྱེད་རིམ་བསྒོམ་པ་དང༌། གཉིས་སུ་མེད་པ་གསུང་གི་དམ་ཚིག་གི་རྩ་བ་རྩ་རླུང་ཐིག་གསུམ་བསྒོམ་པ་དང༌། ཟབ་པ་ཐུགས་ཀྱི་དམ་ཚིག་གི་རྩ་བ་ཕྱག་རྒྱ་ཆེན་པོ་བསྒོམ་པ་སྟེ། **དམ་ཚིག་གསུམ་ལ་**ལེ་ལོ་དང་ཕྱི་བཤོལ་མེད་པར་འབད་པས་རང་གི་རྒྱུད་ལ་**སྦྱང་**བར་བྱའོ། །

དེ་དག་གི་ཡན་ལག་ཏུ་མི་བསགས་པ་དང་སྒྲུབ་པ་དང་མི་འབྲལ་བ་དང་བཟའ་བ་དང་གསང་བ་དང་བསྲུང་བའི་དམ་ཚིག་རྣམས་ནི།

སྐུའི་མི་བསགས་པའི་དམ་ཚིག་ཏུ་ལུས་ཀྱི་སྒོ་ནས་མི་དགེ་གསུམ་སོགས་བག་མེད་ཀྱི་སྤྱོད་པ་མཐའ་དག་སྤང་བ་དང༌། སྒྲུབ་པའི་དམ་ཚིག་ཏུ་ལུས་གནད་དང་འཕྲུལ་འཁོར་སོགས་ལ་བརྩོན་པ་དང་། མི་འབྲལ་བའི་དམ་ཚིག་ཏུ་བྲིས་སྐུ། གཡང་གཞི། རུས་རྒྱན། ལྕང་ལོ། ཁ་ཊྭཾ། དབུ་རྒྱན་རྣམས་འཆང་བའོ། །

གསུང་གི་མི་བསགས་པའི་དམ་ཚིག་ཏུ་ངག་གི་མི་དགེ་བ་རྣམས་སྤང་བ་དང་། སྒྲུབ་པའི་དམ་ཚིག་ཏུ་ཡི་དམ་གྱི་སྙིང་པོ་བཟླ་བ། སྨྲ་བཅད། རླུང་འཛིན་རྣམས་ལ་བརྩོན་པ་དང༌། མི་འབྲལ་བའི་དམ་ཚིག་ཏུ། རྐང་གླིང༌། ཌ་མ་རུ། དྲིལ་བུ། གཡེལ་ཁ། ཏིང་ཤག དགང་བླུགས་རྣམས་བརྟེན་པའོ། །

ཐུགས་ཀྱི་མི་བསགས་པའི་དམ་ཚིག་ཏུ་ཚེ་འདིའི་སྒྲུབ་པའི་བསམ་པ་ཐམས་ཅད་སྤང་བ་དང༌། སྒྲུབ་པའི་དམ་ཚིག་ཏུ་ཡིད་ཀྱི་དགེ་བའི་རྒྱུ་སོགས་དྲན་ཤེས་དང་བག་ཡོད་མ་བྲལ་བར་བྱ་བ་དང༌། མི་འབྲལ་བའི་དམ་ཚིག་ཏུ་ཕྱག་རྒྱ། རྡོ་རྗེ། གྲི་གུག ཐོད་པ། བདུད་རྩི་རྣམས་བརྟེན་པའོ། །

མདོར་ན་སྐུ་གསུང་ཐུགས་ཀྱི་མི་བསགས་པའི་དམ་ཚིག་ཏུ་སྒོ་གསུམ་ཉོན་མོངས་པའི་དབང་དུ་གྱུར་པའི་སྡིག་པ་རྣམས་སྤང་བ་དང༌། སྒྲུབ་པའི་དམ་ཚིག་ཏུ་ཚངས་པའི་གནས་བཞིའི་ཏིང་ངེ་འཛིན་དང་མི་འབྲལ་བ་དང༌། སྣོད་བཅུད་དག་པའི་དཀྱིལ་འཁོར་དུ་ཡིད་ཆེས་པར་བྱས་ཏེ་སྐྱེ་འགྲོ་ལ་གུས་པས་སྲིད་ཞུ་བྱ་བའོ། །

མི་འབྲལ་བའི་དམ་ཚིག་ཏུ་མཉམ་རྗེ་གཉིས་སུ་བསྐྱེད་རྫོགས་ཀྱི་དྲན་པ་དང༌། ཉམས་བཟང་ངན་ཐམས་ཅད་བྱུང་རྒྱལ་དུ་བསྐྱང༌། གདམས་ངག་གི་ཚིག་དོན་རྣམས་ཁོང་དུ་ཆུད་ན་མ་བརྗེད་པར་བྱ་ཞིང༌། མ་ཆུད་ན་བེ་བུམ་དང་དེ་ལ་བལྟ་རྟོག་མ་བྲལ་བར་བྱའོ། །

བཟའ་བའི་དམ་ཚིག་ཏུ་ལས་དང་པོ་པས་བཟའ་བཏུང་བདུད་རྩིར་མོས་པར་དང་གདམས་པས། ཤ་ལྔ་དང་བདུད་རྩི་ལྔ་ལས་རོལ་ཞིང༌། གཞན་ཡང་ཁམས་འཕེལ་བའི་བཅུད་རྣམས་བརྟེན་པའོ། །

གསང་བའི་དམ་ཚིག་ནི། བསྐུར་བའི་དབང༌། བརྟེན་པའི་རྫས། བསྟན་པའི་གདམས་པ། སྐྱེས་པའི་ཉམས་དང་ཡོན་ཏན། ཐོབ་པའི་ལུང་བསྟན་སོགས་ཐམས་ཅད་བླ་མ་མ་གཏོགས་ཀུན་ལ་གསང་བར་བྱའོ། །

བསྲུང་བའི་དམ་ཚིག་ནི། གོང་གི་དམ་ཚིག་རྣམས་མི་ཉམས་པར་གོང་འཕེལ་བྱ་བའི་ཕྱིར་འགལ་རྐྱེན་རྣམས་ལྡོག་པ་དང་མཐུན་རྐྱེན་སྒྲུབ་པ་ལ་སྲོག་དང་བསྡོས་ནས་འབད་པར་བྱའོ། །

**ཟབ་དོན་གསུམ་པ།**

**༡ གཏུམ་མོ་བདེ་དྲོད་རང་འབར།**

ཟབ་དོན་གསུམ་པ་མཆོག་དབང་གསུམ་དང་འབྲེལ་བའི་ཉམས་ལེན་གྱི་གཙོ་བོར་རྫོགས་རིམ་དང་ངོ་སྤྲོད་སྟོན་པ་གནས་ལུགས་ཡིད་བཞིན་ནོར་བུ་ལ་དྲུག་གི །དང་པོ་དབང་བཞིའི་གཉིས་པ་གསང་དབང་གི་ཉམས་ལེན་གྱི་གཙོ་བོར་རྩ་ཐིག་རླུང་གསུམ་སྟོན་པ་སྟེང་སྒོ་རྣམ་པར་གྲོལ་བའི་ཆོས་དྲུག་ལས། ཆོས་དྲུག་གི་དང་པོ་གཏུམ་མོ་བདེ་དྲོད་རང་འབར་གྱིས་ལམ་གྱི་གཞུང་བསྲང་བ་ལ་གཉིས་ཀྱི། དང་པོ་ལུས་རྣམ་བཞག་ནི། གསང་སྔགས་ཀྱི་ཉམས་ལེན་མཐའ་དག་གི་གཙོ་བོ་ཡིན་ཞིང༌། སྤང་བྱ་མི་མཐུན་ཕྱོགས་ཐམས་ཅད་བཙན་ཐབས་སུ་གཞོམ་པར་བྱེད་པས་**གཏུམ།** ཐོབ་བྱའི་ཡོན་ཏན་ཐམས་ཅད་གཅིག་ཆར་དུ་སྐྱེད་བྱེད་ཀྱི་ཡུམ་ཡིན་པས་ན་**མོ་**ཞེས་བྱ་ཞིང༌། ལྷན་ཅིག་སྐྱེས་པའི་**བདེ**་བ་དང་**དྲོད**་ཕྱིའི་མེ་ཉི་སོགས་ལ་མ་ལྟོས་པར་གནད་**རང་འབར་**རུ་བྱེད་པའི་**ལམ**་**གྱི་**ཉམས་ལེན་ལ་**གཞུང་**བསྲང་སྟེ་འབད་པར་བྱའོ། །

གཉིས་པ་རྒྱས་བཤད་ཉམས་ལེན་གྱི་ལས་ལ་སྦྱར་བའི་གདམས་པ་ལ་བཞིའི། དང་པོ་ཕྱིའི་གཏུམ་མོ་མེ་དང་འདྲ་བ་གཞི་ལུས་ཀྱི་བཅའ་ཐབས་ནི། གཏུམ་མོའི་**ལུས་གནད་**སྡོད་པའི་འཕྲུལ་འཁོར་བཞིའི་གཙོ་བོ་རྣམ་སྣང་ཆོས་**བདུན་**དང་**ལྡན**་པར་བྱས་ལ། རང་ལུས་ཡི་དམ་གྱི་**ལྷ་སྐུ་**ཕྱི་གསལ་ནང་གསལ་དྭངས་ཤིང་ཐོགས་པ་མེད་པ་སྐུའི་འོད་ཀྱིས་འཇིག་རྟེན་གྱི་ཁམས་ཐམས་ཅད་འགེངས་ནུས་པའི་**སྟོང་ར**་བསྒོམ་པར་ཤིན་ཏུ་**གནད་**ཆེའོ། །

གཉིས་པ་ནང་གི་གཏུམ་མོ་སྨན་དང་འདྲ་བ་སྣོད་བཅུད་ལོངསསྤྱོད་ཀྱི་གནས་ཚུལ་ལ་བརྟེན་ནས་འབར་འཛག་བསྒོམ་པ་ནི། ཕྱི་ལྷ་སྐུའི་སྟོང་ར་ཕྲ་མ་ཕུས་བཏབ་པ་ལྟར་གསལ་བའི་དབུས་ན་**དྷུ་ཏི**་ཏེ་དབུ་མའི་ཡར་སྣ་ཚངས་བུག་དང་མར་སྣ་གསང་གནས་སུ་འབྲེལ་བ། དེ་ཡང་མཚན་ཉིད་བཞི་ལྡན་ཏེ། ཆུ་ཤིང་གི་སྡོང་པོ་ལྟར་དྲང་བ། རྒྱ་སྐྱེགས་ཀྱི་ཁུ་བ་ལྟར་དམར་ཞིང་སྣུམ་པ། པད་འདབ་ལྟར་འཇམ་ཞིང་མཉེན་པ། ཏིལ་གྱི་མར་མེ་ལྟར་གསལ་ཞིང་དྭངས་པའོ། །དེའི་གཡས་སུ་ལྟེ་འོག་སོར་བཞིའི་མཚམས་ནས་སྐྱེས་པའི་**ལ་ལཱ**་ཏེ་རོ་མ་དམར་མོ་དམར་ལ་དཀར་བའི་མདངས་དང་ལྡན་པ། གཡོན་དུ་**ར་སཱ་**ཏེ་རྐྱང་མ་དཀར་མོ་དཀར་ལ་དམར་བའི་མདངས་དང་ལྡན་པ་གཉིས་ཀ་དབུ་མ་ལས་སུམ་འགྱུར་གྱིས་ཕྲ་བའི་རྩ་སྣ་བུག་གཉིས་དང་འབྲེལ་བའོ། །

ལྟེ་བ་སྙིང་ག་མགྲིན་པ་སྤྱི་བོ་རྣམས་ཀྱི་ཐམས་ཅད་པོར་ཀུན་འདར་མ་ལས་ཕྱོགས་བཞིར་རྩ་བཞི་བཞིར་གྱེས་པ་ལ་ཐུན་ཆེན་བཞི་ནི་རླུང་རྒྱུ། དེ་རྣམས་ཀྱི་རྩེ་གཉིས་སུ་གྱེས་པ་ལ་ཐུན་ཕྲན་བརྒྱད་དེ་གཉིད་མཐུག་སྐབས་གཏི་མུག་བསྐྱེད་པར་བྱེད་པ་སྙིང་ག་ཆོས་ཀྱི་འཁོར་ལོ་དེས་ཚང་ངོ། །

འཁོར་ལོ་གཞན་གསུམ་གྱི་རྩ་བརྒྱད་རྣམས་གཉིས་གཉིས་སུ་གྱེས་པས་འཕོ་བ་བཅུ་དྲུག་སྟེ། ཉིང་འཁྲུལ་གནས་སྐབས་རྨི་ལམ་བསྐྱེད་པ་བྱེད་པ། མགྲིན་པ་ལོངས་སྤྱོད་ཀྱི་འཁོར་ལོ་དང༌། འཁོར་ལོ་གཞན་གཉིས་ཀྱི་རྩ་བ་བཅུ་དྲུག་པ་དག །གཉིས་སུ་གྱེས་པ་ཆུ་ཚོད་སོ་གཉིས་ཏེ། སྙོམ་འཇུག་གནས་སྐབས་འཕོ་ཞིང་ལས་བསྐྱེད་པར་བྱེད་པ། སྤྱི་བོ་བདེ་ཆེན་གྱི་འཁོར་ལོ་དང༌། ལྟེ་བའི་སོ་གཉིས་ཀྱི་རྩེ་གཉིས་གཉིས་སུ་གྱེས་པ་དབྱུག་གུ་དྲུག་ཅུ་རྩ་བཞི་སྟེ། སད་པའི་གནས་སྐབས་ཏེ་འདུས་བྱེད་བསྐྱེད་པར་བྱེད། ལྟེ་བ་སྤྲུལ་པའི་འཁོར་ལོ་དེས་ཚང་བས་རྩ་**འཁོར་ལོ་བཞི**འོ།

དབུ་མའི་མར་སྣ་རྩ་གསུམ་མདུད་མདོར་མ་ལས་ཐོབ་པའི་དྭངས་མ་**ཨ་**དང་ཡར་སྣ་ཕ་ལས་ཐོབ་པའི་དྭངས་མ་**ཧཾ་**ཡིག་གཉིས་ལས་ཨ་ཤད་མར་མེའི་རྣམ་པ་ལྟར་**འབར**་བར་དམིགས་ཤིང༌། དེ་ཡང་མཚན་ཉིད་བཞི་ལྡན་ཏེ། མདོག་དམར་ལ་འཚེར་བ། འབར་བའི་རྩེ་མོ་རྣོ་ལ་མཉེན་པ། རེག་བྱ་ཚ་ལ་ངད་པ། ངོ་བོ་ཤེས་རབ་ཡུམ་གྱི་རང་བཞིན་ནོ། །

སྟེང་གི་ཧཾ་ནི་ཆབ་རོམ་ལ་མེས་རེག་པ་དེ་ཆུ་ལྟར་**འཛག་**པའོ། དེ་ཡང་མཚན་ཉིད་བཞི་ལྡན་ཏེ། ཁ་དོག་དཀར་ལ་འཚེར་བ། འཛག་པའི་རྒྱུན་ཁྱུག་ལ་འདྲིལ་བ། རེག་བྱ་བསིལ་ལ་བདེ་བ། ངོ་བོ་ཐབས་ཡབ་ཀྱི་རང་བཞིན་དུ་ཤེས་ཤིང་བསྒོམ་པར་བྱའོ། །

གསུམ་པ་གསང་བའི་གཏུམ་མོ་སེང་གེ་དང་འདྲ་བ་ལས་རླུང་བདག་པོའི་བྱེད་ལས་ནི། སྟེང་རླུང་ནང་དུ་འོང་བ་དང་གནས་པ་དང་གཡོན་ནས་རྒྱུ་བའི་ཚེ་ཚེ་དཔལ་དང་བདེ་སྟོང་གི་ཡེ་ཤེས་སྐྱེས་པས་**སྲོག་**དང༌། ཕྱིར་རྒྱུ་བ་དང་གཡས་ནས་རྒྱུ་ཚེ་ནད་དང་སྡུག་བསྔལ་དང་ཉོན་མོངས་པའི་རྟོག་པ་སྐྱེད་པས་**རྩོལ་**བ་ཞེས་བྱའོ། འོག་སྒོ་ལ་རྒྱུ་བའི་**ཐུར་སེལ་**གྱི་རླུང་གིས་སྟེང་འོག་གི་ལས་རྣམས་བྱེད་པ་དང༌། མན་ངག་གི་མ་ཟིན་ཚེ་ལས་ཉོན་སྐྱེད་པས་ལས་རླུང་ཞེས་བྱ་ལ། དེ་ཡེ་ཤེས་ཀྱི་རླུང་དུ་གོ་འཕོ་བར་བྱ་བའི་ཕྱིར་རླུང་གཉིས་ལྟེ་འོག་ཏུ་ཁ་སྦྱར་ཏེ་དྲག་རླུང་སྦྱོར་བ་བཞི་ལྡན་སོགས་ཀྱིས་བུམ་པ་ཅན་དུ་**གཅུད་**ལ་བོར་ནས་ཨ་ཤད་ལ་གནད་དུ་བསྣུན་པ་སོགས་བྱ་ཞིང༌། གཞན་ཡང་རླུང་ནང་དུ་འཇུག་པ་ཨོཾ་དཀར་པོ་སྣ་བུག་གཡས་གཡོན་ནས་ཞུགས། གནས་པ་ལྟེ་འོག་ཏུ་ཨཱཿདམར་པོ། ཕྱིར་དབྱུང་བ་ཧཱུྂ་སྔོན་པོར་བསྒོམ་པ་ཡིད་**རྡོ་རྗེའི་བཟླས་པ་**དང༌། ཐུར་སེལ་ནམ་མཁའི་རླུང་དང༌། མེ་མཉམ་སའི་རླུང་དང༌། སྲོག་འཛིན་ཆུའི་རླུང་དང༌། གྱེན་རྒྱུ་མེའི་རླུང་དང༌། ཁྱབ་བྱེད་རླུང་གི་རླུང་སྟེ། འཁོར་ལོའི་ལྟེ་བ་ལྟ་བུ་**རྩ་བའི་རླུང་ལྔ་**ལ་བཅུན་པའི་མན་ངག་**བསྒོམ་**པས་ཡན་ལག་གི་རླུང་འཁོར་ལོའི་རྩིབས་དང་མུ་ཁྱུད་ལྟ་བུར་འབྱོངས་པའི་གདམས་པ་རྣམས་བླ་མ་དམ་པའི་ཞལ་ལ་བརྟེན་ནས་ཤེས་པར་བྱའོ། །

བཞི་པ་དེ་ཁོ་ན་ཉིད་ཀྱི་གཏུམ་མོ་མེ་ལོང་དང་འདྲ་བ་འབྲས་བུ་ཡོན་ཏན་གྱི་ཐོབ་ཚུལ་ནི། རབ་དངོས་འབྲིང་ཉམས་ཐ་མ་རྨི་ལམ་དུ་ས་ཆུ་མེ་རླུང་ནམ་མཁའི་རླུང་རྣམས་རང་རང་གི་གནས་སུ་སེམས་དང་ལྷན་ཅིག་**ཟིན་**པའི་རྟགས་སུ་རིམ་བཞིན་དུ་བ་དང་སྨིག་སྒྱུ་དང་མེ་ཁྱེར་དང་མར་མེ་དང་ནམ་མཁའ་སྤྲིན་མེད་པ་རྣམས་འབྱུང་བ་**དང༌།** ཁྱད་པར་མེ་མཉམ་**བརྟན་པས་**འདུག་ཚུགས་པ་དང༌། གསེར་གྱི་ས་གཞི་དང་ཐང་ཆེན་པོ་དང་ཉི་མའི་ཟེར་མཐོང་ངོ། སྲོག་འཛིན་གྱིས་ཆུའི་སྣང་བ་དང་ཟླ་ཟེར་མཐོང༌། གྱེན་རྒྱུས་མེ་འབར་བ་དང་གློག་གི་ཟེར་མཐོང༌། ཁྱབ་བྱེད་ཀྱིས་སྟོབས་ཆེ་བ་དང་མགྱོགས་པ་དང་འཇའ་ཚོན་མཐོང༌། ཐུར་སེལ་གྱིས་ལུས་བདེ་བ་ང་ཡོད་དུ་མི་ཚོར་བ་དང་མདངས་བཟང་བ་དང་ཉི་ཟླ་འདྲེས་པ་མཐོང་ངོ། །ཀུན་དབུ་མར་ཟིན་ཅིང་བརྟན་ན་སྣ་སྒོར་རླུང་ལྔའི་ཁ་དོག་འཇའ་ཚོན་རིན་ཆེན་སྣ་ལྔའི་སྲད་བུ་གཤིབས་ཏེ་བཀྱང་པ་ལྟར་མཐོང༌། སྤྲུལ་སྐུ་དང་ལོངས་སྐུ་དང༌། དེ་དག་གི་ཞིང་དང་རིགས་དྲུག་གི་སེམས་ཅན་གནས་དང་བཅས་པ་མཐོང་བ་འབྱུང་ངོ། །གཞན་ཡང་ཉི་ཟླ་གཏོད་ལ་མནན་པ་དང༌། མཁའ་ལ་སྤྱོད་ལམ་རྣམ་བཞི་བྱེད་པ་དང༌། ཆུ་བོ་གྱེན་དུ་བཟློག་པ་དང༌། ལྟ་སྟངས་ཀྱིས་ཕ་རོལ་རེངས་ནུས་པ་སྟེ་རྫུ་འཕྲུལ་གྱི་ཡོན་ཏན་བཞི་དང༌། རྩས་ནོར་དང་རླུང་གིས་མི་དང་ཐིག་ལེས་མཁའ་འགྲོ་དབང་དུ་འདུ་བ་སྟེ། ཐུན་མོང་གི་ཡོན་ཏན་འདུ་བ་གསུམ་འབྱུང་བས་སྣང་བ་ཐབས་དང་སྟོང་པ་**ཤེས་རབ་**དབྱེར་མེད་རོ་**སྙོམས་པར་**ཟུང་**འཇུག་**ཏུ་རྟོགས་པས་རང་གཞན་གྱི་དོན་འགྲུབ་པ་དང༌། དགའ་བ་དང་མཆོག་དགའ་དང་དགའ་བྲལ་དང་ལྷན་སྐྱེས་ཏེ་**དགའ་**བ་**བཞི**་ལ་ལུགས་འབྱུང་ལུགས་ལྡོག་ཀྱི་ཉམས་ལེན་**གོམས་པས་རྩ་**ཐམས་ཅད་དབུ་མར་དོན་གཅིག་ཏུ་འདྲེས་པ་དགའ་བ། ཁམས་དཀར་དམར་འདྲེས་པ་མཆོག་དགའ། **རླུང**་ལྔ་དབུ་མར་འདྲེས་པ་དགའ་བྲལ་གྱི་དགའ་བ། **ཐིག་ལེ་**རླུང་སེམས་**འདྲེས་**པ་དབྱེར་མེད་དུ་རྒྱུ་བ་ལྷན་ཅིག་སྐྱེས་པའི་དགའ་བ་སྟེ། འབྲས་བུའི་དགའ་བ་བཞིའི་ཡོན་ཏན་རྣམས་ཐོབ་པའི་གནས་དྷུ་ཏིར་ཡིན་ཞིང༌། རྐྱེན་**རླུང་སེམས་དྷུ་ཏིར་ཚུད་**དེ་དབྱེར་མེད་དུ་འདུས་**པས**་ཡུལ་དང་ཡུལ་ཅན་གང་དུའང་རྣམ་པར་**མི་རྟོག་པ་**དང༌། **ཉོན་མོངས་**པ་ཐམས་ཅད་**རང་**གྲོལ་དུ་**ཞི་**ཞིང༌། རང་བྱུང་ལྷན་སྐྱེས་**བདེ**་ཆེན་གྱི་འོད་**གསལ་རྒྱུན་མི་ཆད་**པ། ཁྱབ་བརྡལ་ཡེ་ཤེས་ཆེན་པོའི་**ངོ་བོ་**མངོན་སུམ་པ་**མཐོང་ནས་**སྒྲོ་བསྐུར་ཐམས་ཅད་དང་བྲལ་བ་**ཆོས་སྐུའི་ངང་དུ་གནས་**པར་འགྱུར་རོ། །

**༢ སྒྱུ་ལུས་ཆོས་བརྒྱད་རང་གྲོལ།**

ཆོས་དྲུག་གི་གཉིས་པ་སྒྱུ་ལུས་ཆོས་བརྒྱད་རང་གྲོལ་གྱིས་ལམ་གྱི་བོགས་དབྱུང་བ་ལ་གཉིས་ལས། དང་པོ་ལུས་རྣམ་བཞག་ནི། གཏུམ་མོ་བསྒོམ་པས་གཅིག་ཆར་དུ་ལམ་མཐར་ཕྱིན་ན་**བོགས་འདོན་**པའི་ཕྱིར་**སྒྱུ**་མ་མཁན་གྱིས་རྡེའུ་སོགས་ལ་སྔགས་བཏབ་ནས་སྤྲུལ་པ་རྟ་གླང་ལ་སོགས་པའི་**ལུས་**དངོས་པོ་མེད་པར་སྣང་བ་བཞིན་འཇིག་རྟེན་**ཆོས་བརྒྱད་**ཀྱི་བསམ་སྦྱོར་རྣམས་**རང་གྲོལ་**དུ་ཤེས་པའི་གདམས་པ་**ལ་**འཇུག་པར་བྱའོ། །

གཉིས་པ་ཡན་ལག་རྒྱས་པར་བཤད་པ་ལ་གསུམ་གྱི་དང་པོ་ཆོས་ཐམས་ཅད་སྒྱུ་མར་སྦྱང་བ་ནི། མ་དག་པ་**འཁོར་**བའི་གནས་རིས་དང་དག་པ་མྱ་ངན་ལས་**འདས་**པ་སངས་རྒྱས་ཀྱི་སྐུ་དང་ཞིང་ཁམས་ལ་སོགས་པའི་ཆོས་**ཐམས་ཅད་སྒྱུ་མ**་ལྟ་བུར་**ཤེས་**པར་**བྱ་སྟེ་སྒྱུ་མའང་**རང་བཞིན་མེད་པ་**འཇའ་ཚོན་**དང་**ཆུ་ཟླ**་དང་སྨིག་སྒྱུ་ལ་སོགས་པ་**ལྟ་བུའོ།** །

གཉིས་པ་སྦྱང་བྱའི་རང་བཞིན་རྩ་བྲལ་དུ་བསྟན་པ་ནི། གོང་དུ་བསྟན་པ་**འདི་ལྟར་**མ་ཡིན་པར། **སྣང་བའི་དངོས་པོའི་ཆོས་རྣམས་ནི་**དོན་དམ་པར་**བདེན་**པ་གྲུབ་**ཅིང་རྟག**་པ་ཡིན་**ན།** དངོས་པོ་ཐམས་ཅད་མ་ངེས་པར་**འགྱུར**་**བ**ར་**ག་ལ་རིགས་**ཏེ་མི་འཐད་དོ། །རྒྱུ་མཚན་དེ་ལྟ་བས་ན་ད་ལྟར་སྣང་བའི་ཚོགས་དྲུག་གི་ཡུལ་འདི་རྣམས་སྟོང་ཉིད་འགགས་མེད་ཀྱི་རང་རྩལ་ཡིན་པར་བྱིས་པ་སོ་སོའི་སྐྱེ་བོ་རྣམས་ཀྱིས་མ་ཤེས་ཏེ་**འཁྲུལ་གཟུགས་**སུ་སྒྲོ་བཏགས་པ་**ཡིན་**པའི་**ཕྱིར་**འཕགས་པ་རྣམས་ཀྱི་སྣང་བའི་རང་མཚང་རིག་པ་**དོན་**དམ་པའི་རང་ངོ་**ལ**་སྟོང་པ་ལས་གུད་ན་སྣང་བ་**གྲུབ་པ་མེད་**པས་**གཟུགས་རྣམས་སྣང་སྟོང་**གཟུགས་སུ་ཤར་བ་དང༌། **སྒྲ་**རུ་གྲགས་པ་**རྣམས་བྲག་ཆ་**ལྟར་ཆོས་ཐམས་ཅད་རང་བཞིན་མ་གྲུབ་པར་**ལྟོས**་ལ་དྲན་པ་མ་ཡེངས་པར་སྤངས་རྟོགས་མཐར་མ་ཕྱིན་གྱི་བར་དུ་བསྒོམ་པར་བྱའོ། །

གསུམ་པ་སྒྱུ་མ་འབྱོངས་པའི་ཕན་ཡོན་ནི། སྣང་བ་སེམས་སུ་ཐག་ཆོད་སེམས་གདོད་ནས་སྟོང་པར་ཐག་ཆོད་པས་**གཉིས་**སུ་**འཛིན་**པ་ཐམས་ཅད་**ཞིག་པས་**ཡིད་དུ་འོང་བ་ལ་**ཆགས**་པ་དང་ཡིད་དུ་མི་འོང་བ་ལ་**སྡང་**བ་སོགས་སྤང་བླང་**ཀུན་དང་བྲལ་**བ་ཡིན་ནོ། །**དེ་ལྟར་**ཆོས་རྣམས་ཀྱི་རང་བཞིན་**ཤེས་པས་**བདེ་སྡུག་གི་སྣང་བ་**སྣ་ཚོགས་**ཅི་བྱུང་ཡང་སྒོ་གསུམ་**ཞེན་མེད་**དུ་**སྤྱོད**་དེ་ཉམས་སུ་བླང་བས་མཐར་ཕྱིན་ཏེ། **འཇའ་ལུས་ཆོས་**ཀྱི་**སྐུ་**མངོན་དུ་**ཐོབ་པར་འགྱུར་རོ་ཀྱེ་**ཞེས་འབོད་པའོ། །

**༣ རྨི་ལམ་འཁྲུལ་པ་རང་སངས།**

ཆོས་དྲུག་གི་གསུམ་པ་རྨི་ལམ་འཁྲུལ་པ་རང་སངས་ཀྱིས་ལམ་གྱི་ཚོད་བཟུང་བ་ལ་གཉིས་ཀྱི། དང་པོ་ལུས་རྣམ་བཞག་ནི། **མཚན་**མོའི་**དུས་**སུ་**རྨི་ལམ་**གྱི་གདམས་པ་བསྒོམ་པས་ཉིན་སྣང་ལ་བདེན་འཛིན་གྱི་**འཁྲུལ་པ་རང་**སར་**སངས**་པའི་གདམས་པ་**ལ་**བརྟེན་ཏེ། ལམ་གྱི་དྲོད་རྟགས་ཚོད་རིག་ཅིང་འཛིན་པར་བྱེད་པའོ། །

གཉིས་པ་ཡན་ལག་རྒྱས་བཤད་ལ་གསུམ་གྱི། དང་པོ་སྔོན་འགྲོ་ཡེངས་མེད་དུ་སེམས་ཀྱི་གླང་པོ་དྲན་པའི་ལྕགས་ཀྱུས་བཟུང་བ་ནི། ལུས་བྱ་བ་དང་འབྲེལ་བ་སྤངས་ཤིང༌། ངག་གི་རྨི་ལམ་ཡིན་སོགས་དང༌། ཡིད་རྟོག་པ་གཞན་གྱི་བར་མ་ཆོད་པར་**སྒོ་གསུམ་**གྱི་རྨི་ལམ་འཛིན་པའི་ཏིང་ངེ་འཛིན་གྱི་གདམས་པ་ལ་**འབད་པས་**ཉམས་སུ་བླང་བར་བྱ་སྟེ། རང་ཡི་དམ་དུ་གསལ་བའི་མགྲིན་པར་པདྨ་འདབ་མ་བཅུ་དྲུག་པའི་ཟེའུ་འབྲུའི་སྟེང་དུ་ཉི་མའི་གདན་འོད་འཚེར་བ། དེའི་སྟེང་དུ་རང་སེམས་བླ་མ་ཡི་དམ་ཐ་མི་དད་པ་ཡི་གེ་ཨོཾ་དམར་པོ་གསལ་ཞིང་དྭངས་པའི་འོད་ཀྱིས་འཇིག་རྟེན་གྱི་ཁམས་ཐམས་ཅད་དམར་ལམ་མེ་གང་ནུས་པ་ཞིག་ལ་སེམས་གཏད་དེ་མ་བརྗེད་པར་**དྲན་པའི་ལྕགས་ཀྱུས་བཟུང་**བར་བྱའོ། །

གཉིས་པ་དངོས་གཞི་ཟིན་ནས་རྫུ་འཕྲུལ་ཉམས་ཀྱི་རྩེ་མོ་རྩེ་ཞིང་སྦྱང་བ་ནི། རྨི་ལམ་**ཟིན**་རུང་རང་གི་དྲན་པ་མི་བརྟན་པ་སོགས་ཀྱིས་འཁྲུལ་འབྱམས་སུ་འགྲོ་ཉེན་ཡོད་པས་མ་ཡེངས་པར་ཡུན་རིང་དུ་གནས་པར་**སྦྱོང་**ཞིང༌། འབྱོངས་བའི་ཚེ་གཅིག་ལས་མང་པོར་**སྤེལ་**བ་དང༌། ངན་པ་བཟང་པོར་**བསྒྱུར་**བ་དང༌། རང་ལ་གནོད་པ་གང་དང་གང་བྱུང་བ་དེའི་གཉེན་པོར་**སྤྲུལ**་**ཞིང༌།** རྨི་ལམ་མི་ཟིན་པའི་**གེགས**་ཚེ་འདིར་ཞེན་པ་དང་དུག་ལྔ་ཤས་ཆེ་བ་དང༌། མོས་གུས་དང་སྙིང་རྗེ་ཆུང་བ་དང༌། ཉམས་ལེན་ལ་རྩལ་ཞེན་པ་**རྣམས**་སྐྱོན་ཡིན་པས་**བསལ**་ལ་དྲན་འདུན་དྲག་ལ་བརྟན་པས་འབད་པར་བྱའོ། །

གཞན་ཡང་**ཉི་ཟླ་**ལ་**ཞོན་**ནས་རི་རབ་ལ་བསྐོར་བ་ལུགས་ལྡོག་སོགས་བྱེད་པ་**དང༌**། གོས་ལ་གཤོག་པ་བྱས་ཏེ་འཕུར་བ་སོགས་ཀྱིས་སངས་རྒྱས་ཀྱི་**ཞིང་ཁམས་མཐའ་དག་**ལ་**བསྒྲོད**་དེ་ཆོས་ཉན་པ་སོགས་ཀྱིས་བོགས་དབྱུང་བར་བྱ་ཞིང༌། མདོར་ན་རྨི་ལམ་**བཟང་ངན་**གང་རྨིས་རུང་སེམས་ཉིད་མ་འགགས་པའི་འཆར་སྒོ་ཡིན་པས་རང་མཚན་མ་གྲུབ་སྟེ་**སྒྱུ་མ**འི་དཔེ་ལྟར་**ཅིར་སྣང་**ཐམས་ཅད་**རང་གྲོལ་**དུ་**ལྟོས་**ལ་ཉམས་སུ་ལོངས་ཤིག

གསུམ་པ་རྗེས་འབྲས་བུ་ཐོབ་ཚུལ་ནི། དེ་ལྟར་ཉམས་སུ་བླངས་པས་ཉིན་མཚན་གྱི་སྣང་བ་ཐམས་ཅད་གཅིག་ཏུ་ཤེས་པ་ཉམས་རྟོགས་**མཐར་ཕྱིན་**ཏེ་**ས་བཅུ་ནོན་ནས་བདེ་ཆེན་**རྫོགས་པའི་སངས་རྒྱས་ཚེ་འདིར་**ཐོབ་**པར་འགྱུར་རོ། །

**༤ འོད་གསལ་མ་རིག་མུན་བྲལ**།

ཆོས་དྲུག་གི་བཞི་པ་འོད་གསལ་མ་རིག་མུན་བྲལ་གྱིས་ལམ་གྱི་གོལ་ས་བཅད་པ་ལ་གཉིས་ཀྱི། དང་པོ་ལུས་རྣམ་བཞག་ནི། **ཁྱད་པར་**དུ་ཉམས་ཀྱི་**འོད་གསལ་**ལ་སྦྱངས་པས་རྟོགས་པའི་འོད་གསལ་མངོན་དུ་བྱས་ནས་**མ་རིག་**འཁྲུལ་པའི་**མུན་**པ་**བྲལ་**བ་**ལ་**བསླབ་པར་བྱའོ། །

གཉིས་པ་ཡན་ལག་རྒྱས་བཤད་ལ་གསུམ་ལས། དང་པོ་སྔོན་འགྲོ་ལུས་གནད་ལ་བརྟེན་ཏེ་སེམས་མལ་དུ་གཞུག་པ་ནི། དབེན་པའི་གནས་སུ་མཚམས་བཅད་དེ་གྲིབ་ལ་འཛེམ་ཞིང༌། མི་ཤས་བརྒྱན་པའི་གཏོར་མ་དང་ཞུན་ཆེན་གྱི་སྣང་གསལ་སོགས་ཀྱི་མཆོད་པ་བཤམས། རང་གི་ལུས་ཆུ་དྲོན་མོ་དང་ཆང་དང་བདུན་རྩི་རྣམས་ཀྱིས་རིམ་པར་བཀྲུས་པའི་མཐར་ཡོད་ན་ཞུན་ཆེན་དང་མེད་ན་མར་གྱིས་བྱུག་པར་བྱ། ཟས་བཅུད་ཅན་བརྟེན། རླུང་རྩོལ་མ་གཏོགས་ལུས་ཀྱི་བྱ་བ་ཐམས་ཅད་སྤང༌། **ལུས་གནད་**རབ་ཙོག་པུ་དང༌། མིན་ན་མགོ་ཤར་ལ་བསྟན་པའི་སེང་གེའི་ཉལ་**ཐབས་**སོགས་དང་**ལྡན**་པར་བྱའོ། །

གཉིས་པ་དངོས་གཞི་སེམས་གནད་ལ་བརྟེན་ནས་འོད་གསལ་ཉམས་སུ་ལེན་པ་ནི། སྙིང་གར་སྣ་ཚོགས་པདྨ་འདབ་བརྒྱད་དང་ཉི་ཟླའི་སྟེང་དུ་ངོ་བོ་བླ་མ་ཡི་དམ་རང་སེམས་དབྱེར་མེད་པ་ལ་རྣམ་པ་ཐིག་ལེ་དང་ཡིག་འབྲུ་དང་ཕྱག་མཚན་དང་ལྷ་སྐུ་བཅས་པ་**ཏིང་འཛིན་བཞི་ལ་སྦྱང་**སྟེ་འོད་གསལ་ལ་ཉམས་ལེན་གོམས་པར་བྱའོ། །དེ་ཡང་**ཐིག་ལེར་**སྲོག་དང་བསྡོས་ནས་**གུས་**པ་དང་**ལྡན**་པས་བསྲུང་བ་དང༌། ཉོན་མོངས་**དུག་གསུམ་**ལ་**འཛིན**་པ་དང་བྲལ་བ་འོད་གསལ་རང་ངོ་ལ་ལྟོས**་**ཏེ་ཉམས་སུ་ལོངས་ཤིག །མཚན་མོ་རྟོག་པ་ཐམས་ཅད་འགགས་ནས་**གཉིད་**དུ་སོང་བ་**དང་རྨི་ལམ་**མ་བྱུང་གི་བར་དེ་དང་ཉིན་མོ་**རྣམ་རྟོག་**སྔ་མ་འགགས་ཕྱི་མ་མ་ཤར་བའི་**བར་དེར**་གཤིས་རང་ཐོག་བཟོ་མེད་ཀྱི་ངང་ལ་གནས་པ་ཡིན་པས་མན་ངག་གི་གནད་དང་ལྡན་པས་ངོས་**བཟུང་**བར་བྱ་ཏེ། སྣང་བ་དང་མཆེད་པ་དང་ཐོབ་པ་དང་ཉེ་བར་ཐོབ་པ་སྟེ་**རིམ་པ་བཞི་དང་ཉིན་**སྣང་ལུགས་ལྡོག་དང་**མཚན་**མོ་ཐིམ་པ་ལུགས་འབྱུང་གི་སྣང་མཆེད་ཐོབ་པ་ཉེར་ཐོབ་རྣམས་སྟོང་པ་དང་ཤིན་ཏུ་སྟོང་པ་དང་སྟོང་པ་ཆེན་པོ་དང་ཐམས་ཅད་སྟོང་པའི་ཏིང་ངེ་འཛིན་གྱི་འོད་གསལ་དང་**བསྲེ་ཞིང་བསྒོམ་**པར་བྱའོ། །

གསུམ་པ་རྗེས་ཉམས་སུ་མྱོང་བའི་འོད་གསལ་ངོ་སྤྲད་པ་ནི། སེམས་རྟོགས་རུང་**མ་རྟོགས་**རུང་**སྦྱང་གཞི་**ལས་གུད་ན་སྦྱོང་བྱེད་མེད་དེ། ཐམས་ཅད་ཆོས་སྐུ་འོད་གསལ་**ཕྱག་རྒྱ་ཆེན་པོ**འི་རོལ་པའི་ངང་དུ་**ལྟ**འོ། བཟང་ངན་ཇི་ལྟར་སྣང་ཡང་ངོ་བོ་གདོད་ནས་**གསལ་སྟོང་འཛིན་**པ་དང་**བྲལ**་བ། གདངས་མ་འགགས་པ་ཀུན་གྱི་གཞིར་གྱུར་པ། རང་བྱུང་**ལྷན་**ཅིག་**སྐྱེས་**པའི་**ཡེ་ཤེས་ཏེ།** སྣང་བ་སེམས་ཀྱི་འཆར་སྒོར་ངོ་འཕྲོད་ཅིང༌། སེམས་གདོད་ནས་སྐྱེ་མེད་དུ་ཐག་ཆོད་དེ་ངོ་བོ་རང་ཐོག་ཏུ་གནས་པས་ངག་གིས་**བརྗོད་དུ་མེད་པའི་འོད་གསལ་**གྱི་ཉམས་མྱོང་**རྒྱུན་མི་འཆད་**པར་འབྱུང་བའོ། །

**༥ འཕོ་བ་མ་བསྒོམ་སངས་རྒྱས།**

ཆོས་དྲུག་གི་ལྔ་པ་འཕོ་བ་མ་བསྒོམ་སངས་རྒྱས་གསེར་འགྱུར་གྱི་རྩིས་ལམ་གྱི་མཚམས་སྦྱར་བ་ལ་འཕོ་བ་དང་གྲོང་འཇུག་གོ །དང་པོ་འཕོ་བ་ལ་གཉིས་ཀྱི། དང་པོ་ལུས་རྣམ་བཞག་ནི། སེམས་ཅན་སངས་རྒྱས་སུ་**འཕོ་བ་གསེར་འགྱུར་**གྱི་རྩི་ལྟ་བུའི་གདམས་པ་**མ་བསྒོམ་**པར་**སངས་རྒྱས་**པའི་ཟབ་ལམ་**ནི**་ཞེས་སོ། །

གཉིས་པ་ཡན་ལག་རྒྱས་པར་བཤད་པ་ལ་མན་ངག་གིས་ཕྱེ་ནས་སྔོན་འགྲོ་གདེངས་ཚད་དང་ལྡན་པར་འབྱོངས་ངེས་སུ་སྦྱང་བ་དང༌། དངོས་གཞི་ཡན་ལག་རྒྱད་པར་བཤད་པ་གཉིས་ཀྱི་དང་པོ་ནི། རང་ཡི་དམ་གྱི་སྟོང་རའི་ནང་དུ་རྩ་དབུ་མ་མདའ་སྨྱུག་ཙམ་པ་ཆོས་བཞི་ལྡན། མར་སྣ་བུག་པ་མེད་པའི་ཡར་སྣ་སྤྱི་བོར་ཁ་བྱེ་བའི་བུ་ག་ཀྵ་ཡིག་ནག་པོའི་བཀག་པ་སྙིང་གའི་ཐད་སོར་རླུང་སེམས་ཀྱི་ངོ་བོ་ཡི་གེ་ཧཱུྂ་སྔོན་པོ་འོད་ཀྱི་རང་བཞིན་ཅན་ཞིག་ཏུ་བསམ། མདུན་གྱི་ནམ་མཁའ་སེང་གེ་བརྒྱད་ཀྱི་བཏེགས་པའི་རིན་པོ་ཆེའི་ཁྲི་པདྨ་ཉི་ཟླའི་གདན་གྱི་སྟེང་དུ་རང་གི་བླ་མ་ཡི་དམ་དབྱེར་མེད་པ་འོད་དཔག་མེད་སོགས་གང་མོས་དེའི་སྐུ་མཚན་དཔེས་སྤྲས་པའི་འོད་ཀྱི་མཁའ་ཁྱབ་གསལ་ནུས་པའི་ཐུགས་དེ་པདྨ་ཁ་བྱེ་བའི་ཚུལ་དུ་གསལ། གསོལ་བ་བཏབ་ཅིང་རླུང་སྦྱོར་དང་ལྡན་པ་ཧིག་ཅེས་བརྗོད་པས་ཀྵ་ཡིག་བསལ་ནས་སྙིང་གའི་ཧཱུྂ་དེ་བླ་མའི་ཐུགས་ཀར་སོང༌། སྲོག་གི་རྒྱུན་བ་ཐག་ལྟ་བུའི་འབྲེལ་ཡོད་པར་བསམ་ཞིང་རླུང་ཚད་དུ་མ་སླེབ་པར་བཞག ཚད་དུ་ཕྱིན་ཚེ་ཀ་ཞེས་པའི་རླུང་སྦྱོར་གྱིས་མར་ཕུལ། སྲོག་གི་རྒྱུན་བ་ཐག་ལྟ་བུས་ཀྱང་ནང་ནས་མར་འཐེན་ནས་སྔར་བཞིན་གནས་པར་བསམ་ཞིང་ཡང་ཡང་སྐྱར་ལ་སྦྱང༌། རྗེས་གནས་ལུགས་ཀྱི་ངང་ལ་མཉམ་པར་བཞག་གོ །ཐུན་མཚམས་སུ་སྤྱི་བོ་ཀྵ་ཡིག་གིས་བཀག་པར་དམིགས། འབྱོངས་པའི་ཚད་རབ་སྤྱི་བོར་ཆུ་སེར་འབྱུང༌། འབྲིང་འཕར་བ་དང་གཡའ་ཞིང་སྦྲིད་པ་དང༌། ཐ་མ་རླུང་སྟོད་དུ་འཚངས་ནས་དབུགས་འདོན་དཀའ་ཞིང་སེམས་རྩ་འཕྱོ་བ་སོགས་མ་བྱུང་བར་བསྒོམ་པ་བྱའོ། །

གཉིས་པ་ཡན་ལག་རྒྱས་བཤད་དངོས་ལ་གཉིས་ཀྱི་དང་པོ་ནམ་འཕོ་བའི་དུས་ནི། རིམ་གཉིས་ཉམས་སུ་ལེན་པའི་རྣལ་འབྱོར་པས་དུས་མིན་ལ་འཕོས་ན་ཡི་དམ་གྱི་ལྷ་བསད་པའི་ཉེས་པ་འབྱུང་བས་**འཆི་**བའི་**ལྟས་**རིང་བ་དང་ཉེ་བ་རྣམས་**ཤར་ཚེ་**འཕོ་བར་བྱའོ། །

གཉིས་པ་ཇི་ལྟར་འཕོ་བའི་ཚུལ་ལ་གཉིས་ཀྱི་དང་པོ་སྔོན་འགྲོ་ནི། སངས་རྒྱས་ཀྱི་ཞིང་གི་ཡོན་ཏན་ལ་བསམ་སྟེ། དེར་སྐྱེ་འདོད་པའི་**དགའ་ཞིང༌།** ཚེ་འདིའི་འདོད་ཡོན་གྱི་སྐྱོན་དང་འཁོར་བའི་སྡུག་བསྔལ་ལ་བསམ་ནས་**ཞེན་པ་བཏང་**བ་དང༌། ཁྱད་པར་དུ་རྣམ་ཤེས། མཚན་མ་ནས་དམྱལ་བ། བཤང་ལམ་ནས་དུད་འགྲོ། ཁ་ནས་ཡི་དྭགས། སྣ་ནས་ལྷ་མིན། མིག་ནས་མི། རྣ་བ་ནས་ཐོན་ན་ལྷར་སྐྱེ་བས་**སྒོ་དགུ་**པ་དེ་དག་རླུང་སྦྱོར་ནུས་ན་འོག་ཏུ་འཐེན་ས་སྲིན་ཞལ་དང་མཚན་མ་རྟིང་པས་**བཀག་ལ་**གཞན་རྣམས་སེངྒེ་རྣམ་གྲོལ་གྱི་ཕྱག་རྒྱས་བཀག་གོ །དེ་ལྟར་མི་ནུས་ན་སེངྒེའི་ཉལ་ཐབས་བྱས་ལ་བུ་ག་རྣམས་ཧཱུྂ་རེ་རེས་བཀག་པར་བསྒོམ། སྤྱི་བོ་ཚངས་པའི་བུ་གར་ནུས་པ་ཅན་གྱི་**རྫས**་རྡོ་ཁབ་ལེན། གཡེར་མ། རྒྱ་ཚྭ་རྣམས་བྱུག་སྟེ་སྐྲ་ནས་དལ་བུས་འཐེན་པ་**དང༌།** ལྷག་བསམ་གྱི་ངང་ནས་གསོལ་འདེབས་དང་དག་པའི་ཞིང་དུ་སྐྱེ་བའི་**སྨོན་ལམ་**གྱིས་མཚམས་**བརྒྱན་**པར་བྱའོ། །

གཉིས་པ་དངོས་གཞི་རྣམ་ཤེས་དཔག་ཆེན་གྱི་མདའ་དམིགས་ཡུལ་གྱི་འབེན་ལ་འཕངས་བ་ནི། རྣམ་པར་ཤེས་པའི་ངོ་བོ་**ཧཱུྂ་དང་རླུང་སེམས་དབྱེར་མེད་**པ་**དྷུ་ཏིར་**ནང་སྙིང་གའི་ཐད་སོར་ནས་ཡར་**དྲངས**་ཏེ། སྔར་སྦྱང་བའི་དུས་ཀྱི་**ཀྵ་ཡིག་**བསྒོམ་པ་དེ་**བསལ་ལ་**སྤྱི་བོ་**ཚངས་པའི་**བུ་ག་ཟང་ཐལ་དུ་ཡོད་པའི་**ལམ་ནས།** རྩའི་གཞུ་རླུང་གི་རྒྱུད་བསམ་སྦྱོར་གྱི་མདེའུ་བཀང་ནས་རྣམ་ཤེས་ཀྱི་མདའ་ཧི་ཀ་གི་སྒྲ་དང་བཅས་ཏེ་**འཕང་**བར་བྱ་སྟེ། དེའང་འཕེན་ཡུལ་འབེན་རབ་**ཆོས་**ཀྱི་**སྐུ་**དང་འབྲིང་ངོ་བོ་**བླ་མ་**དང་ཡི་དམ་དབྱེར་མེད་ལ་རྣམ་པ་ལོངས་སྤྱོད་རྫོགས་སྐུ་དང༌། ཐ་མས་སྤྲུལ་སྐུ་**རྒྱལ་བའི་ཞིང་དུ་འཕོ་**བར་བྱའོ། །

**གྲོང་འཇུག་སྦྲུལ་སྤགས་འདོར་ལེན།**

ཆོས་དྲུག་གི་འཕོ་བའི་ནང་ཚན་གཉིས་པ། གྲོང་འཇུག་སྦྲུལ་སྤགས་འདོར་བྱེད་ཀྱིས་ལམ་གྱི་ཉམས་སད་པ་ལ་གཉིས་ཀྱི་དང་པོ་ལུས་རྣམ་བཞག་ནི། **ཁྱད་པར་**དུ་གཞན་གྱི་དོན་བྱ་བའི་ཕྱིར་**གྲོང་འཇུག་**གི་གདམས་པ་ལུས་རྙིང་པ་**སྦྲུལ་ལྤགས་**ལྟར་**འདོར་**ནས་ལུས་གསར་པ་**ལེན**་པར་བྱེད་པའི་ཚུལ་**ནི་**ཞེས་སོ། །

གཉིས་པ་ཡན་ལག་རྒྱས་བཤད་ལ་བཞིའི་དང་པོ་གང་གིས་བྱེད་པའི་གང་ཟག་ནི། **རླུང་སེམས་**ལའང་**དབང་ཐོབ་**པ་དང་**བསྐྱེད་རྫོགས་**ལ་**བརྟན་པ**་ཐོབ་སྟེ། རྟགས་བཅུ་ཡོན་ཏན་བརྒྱད་དང་ལྡན་པའི་གང་ཟག་ཞིག་གིས་གཞན་དོན་དུ་བྱ་**ཡིས།** རང་དོན་དུ་བྱ་དགོས་མེད་དོ། །

གཉིས་པ་གང་ལ་འཇུག་པའི་ཡུལ་ནི་ཧ་ཅང་རྒས་པ་མ་ཡིན་ཞིང་དར་མའི་རོ་རུལ་བ་དང་འཁྱག་པ་རྨ་སོགས་**སྐྱོན**་གང་ཡང་**མེད**་པའི་**རོ་ལ་**འཇུག་གོ །

གསུམ་པ་ཇི་ལྟར་འཇུག་པའི་ཚུལ་ནི། སྐྱོན་མེད་ཀྱི་རོ་དེ་ཁྲུས་བྱས་དཀྱིལ་འཁོར་གྱི་སྟེང་དུ་ཤར་དུ་ཁ་བསྟན་ནས་མཐར་མཆོད་པ་བཤམས། རང་ཡི་དམ་བསྐྱེད་རིམ་རྫོགས་པར་བྱས་ཏེ་མཐར་རྫོགས་རིམ་གྱིས་**རྣམ་ཤེས་ཡིག་འབྲུ་**ཧཱུྂ་དུ་བསྡུས་པའི་ཡེ་ཤེས་པ་དེ། རོ་དམ་ཚིག་པར་བསྐྱེད་ལ་**འཕང**་བའོ། །དེའང་རང་ལུས་རྒས་པ་སོགས་གྱིས་འགྲོ་དོན་མི་ནུས་པའི་**དུས་**གྲོང་འཇུག་བྱ་བ་སྟེ། འཇུག་**ཡུལ་**གསར་པ་ལ་ཞུགས་མ་ཐག་ཉམས་པ་གསོ་བའི་ནུས་ལྡན་གྱི་**རྫས་**བྱང་སེམས་དཀར་དམར་རྒྱ་ཚྭ་ཀ་ར་རྣམས་སྨྱུག་སྦུག་ནང་ནས་སྣ་སྒོར་བླུགས་པ་**དང༌།** **གྲོགས་**བློ་མཐུན་པོ་ཞིག་གིས་གསར་པ་ལ་རྣམ་ཤེས་ཀྱི་བཀྲག་ཅུང་ཟད་རྙེད་པ་ན་རྣ་བར་གསང་མཚན་ནས་བོས་ལ་ཁྱོད་ཀྱི་གྲོང་འཇུག་བྱས་སོ་སོགས་གསལ་འདེབས་དང་གོས་ཀྱི་གཡོགས། རྐང་མཐིལ་བརྡུང༌། ཟས་བཅུད་ཅན་གྱི་དུད་པ་བཏང༌། དྲན་པས་ཟིན་མ་ཐག་རོ་རྙིང་པ་མི་མཐོང་སར་སྦ་བ་སོགས་ཀྱི་**གནད་**དང་ལྡན་པར་བྱས་ན་རོ་གསར་པས་དོན་གཉིས་**མངོན་དུ**་བྱེད་ནུས་པར་**འགྱུ**ར་རོ། །

བཞི་པ་དེ་ལྟར་ཞུགས་པའི་ཕན་ཡོན་ནི། བསྐྱེད་རྫོགས་ལ་བརྟན་པ་ཐོབ་ནས་བསམ་པ་གཞན་དོན་དུ་འགྱུར་རམ་མི་འགྱུར་སྙམ་པའི་**ཐེ་ཚོམ་**དང་**བྲལ་བའི་སྐྱེས་བུ**ས**་**སྦྱོར་བ་སྣ་ཚོགས་ཀྱི་སྒོ་ནས་**གཞན་དོན་**རླབས་ཆེན་འབད་མེད་དུ་**སྤྱོད་**པའོ། །

དབང་བཞིའི་གསུམ་པ་ཤེས་རབ་ཡེ་ཤེས་ཀྱི་དབང་དང་འབྲེལ་བ་ཉམས་ལེན་གྱི་གཙོ་བོ་ཕོ་ཉའི་ལམ་སྟོན་པ་འོག་སྒོ་མཁའ་འགྲོའི་གསང་གྲོགས་ལ་གཉིས་ཀྱི་དང་པོ་ལུས་རྣམ་བཞག་ནི། ཡེ་ཤེས་ཀྱི་**མཁའ་འགྲོ**འི་མན་ངག་སྐལ་མེད་ལ་**གསང**་ནས་སྐལ་ལྡན་ལ་དབང་པོ་གཉིས་སྦྱོར་གྱི་བདེ་བའི་**ལམ**་ལ་བརྟེན་ནས་མཆོག་གི་**བདེ་བ་ཆེན་པོ**འི་རང་བཞིན་ལྷན་སྐྱེས་མངོན་སུམ་དུ་བྱེད་པའི་གདམས་ངག་**ནི་**ཞེས་སོ། །

གཉིས་པ་ཡན་ལག་རྒྱས་བཤད་ལ་བཞི། གང་ལ་བརྟེན་ནས་ཉམས་སུ་ལེན་པའི་ཡུལ་ནི། ལང་ཚོའི་ཅན་མ་དེ་ལོ་**བཅུ་དྲུག་**ནས་**ཉེར་ལྔའི་བར་གྱི་རིག་མ་དག་**གཟུགས་དང་ལང་ཚོ་དར་ལ་བབ་ཅིང་ཁམས་དཀར་དམར་ཤིན་ཏུ་རྒྱས་པའི་དུས་བསྟེན་པ་སྟེ། དབྱེ་ན་མི་བསྐྱོད་པའི་རིགས་**པདྨ**་ཅན་ནི་ཁ་དོག་དམར་སྨུག་ལ་བྷ་གའི་ནང་ན་ཟ་རོ་གདོང་ཅན་སྐྱིལ་ཀྲུང་དུ་འདུག་ན་ཕྱིར་མངོན་ལ་དྲོས་ན་ཁ་བྱེ་ཞིང་འཁྱག་ན་འཐམ་འགྲོ་བའོ། འོད་དཔག་མེད་ཀྱི་རིགས་**རི་དྭགས་**ཅན་ནི་ཁ་དོག་དཀར་ལ་རྩའི་སྣར་གླ་རྩི་ལྟར་ཁྲག་ཆགས་པས་བཀག་པའོ། རྣམ་སྣང་གི་རིགས་**དུང་ཅན་**མ་ནི་ཁ་དོག་དཀར་པོ་རྩའི་སྣ་ཕྲ་ཞིང་བར་རྒྱས་ལ་རྩ་བ་ཤིན་དུ་ཕྲ་བ་དུང་གི་དབྱིབ་ལྟ་བུ་**ལ་སོགས་པ་**སྟེ། རིན་འབྱུང་གི་རིགས་གླང་པོ་ཅན་ནི་ཁ་དོག་དཀར་སེར་རྩ་སྣ་གླང་པོའི་སྣ་ལྟར་རགས་པ་གྱེན་དུ་ལྟ་བའོ། དོན་གྲུབ་ཀྱི་རིགས་རི་མོ་ཅན་ནི་སྔོ་སངས་རྩ་སྣ་འཇའ་དང་སྤུ་འཁྱིལ་ལམ་དུང་གི་རི་མོ་ལྟར་འཁྱིལ་བའི་སྣ་ནང་དུ་ལོག་པ་སྟེ། ཐམས་ཅད་ཀྱང་རཀྟ་འབབ་དཀའ་བ་སྟེ། ལུགས་ལས་ལྡོག་པའི་རིགས་སོ། མདོར་ན་**ཕྱག་རྒྱ་**ལུས་ཀྱི་ཁ་དོག་ལེགས་ཤིང་རིང་ཐུང་རན་པ། ངག་སྙན་ཞིང་སྤྱོད་ལམ་དལ་བ། ཡིད་སློབ་མའི་མཚན་ཉིད་དྲུག་དང་ལྡན་པས་བླ་མའི་ཅི་གསུང་སྒྲུབ་པ་མཐོང་ཐོས་བསམ་པ་ཙམ་གྱིས་བདེ་བ་གཡོ་ནུས་པའི་**མཚན་ལྡན་**དེ་སྔགས་ཕྱག་རྒྱ་རྫས་ལྟ་སྟངས་ཀྱི་ནུས་པས་བཀུག་ལ་ཐེག་པའི་རིམ་པ་ལ་བློ་སྦྱང་བར་བྱའོ། །

གཉིས་པ་ཇི་ལྟར་ཉམས་སུ་ལེན་པའི་ཚུལ་ནི། མཚན་ལྡན་གྱི་རིག་མ་དེ་**རྡོ་རྗེ་རྣལ་འབྱོར་མ་**དང༌། ཕོ་ཉའི་ལམ་ཉམས་སུ་ལེན་པའི་**སྐལ་ལྡན་**གྱི་**སྐྱེས་བུ**་དེ་**ཧེ་རུ་ཀ་རུ་ལྟ་**ཞིང༌། མཁའ་གསང་བྱིན་རླབས་བྱས་ནས་ཡབ་ཐབས་དང་ཡུམ་ཤེས་རབ་**གཉིས་**སུ་**མེད་**པར་ཕན་ཚུན་**འཁྲིལ་**ཞིང༌། དབང་པོ་གཉིས་**སྦྱོར**་ལས་བྱུང་བའི་ཞུ་བདེ་ལྷན་སྐྱེས་**ཟག་བཅས་**ཀྱི་བདེ་བ་དེ་མན་ངག་གིས་རང་བཞིན་ལྷན་སྐྱེས་**ཟག་མེད་**ཀྱི་བདེ་བར་**རོལ་**པའོ། །དེ་ཡང་**ཐིག་ལེ་དབབ་**པ་ལ་མཁས་པ་མགར་བས་མེ་ལོང་བརྡུང་བ་ལྟ་བུ་རུས་སྦལ་འགྲོས་དང༌། **བཟུང་**བ་ལ་མཁས་པ་རླུང་གསེབ་ཏུ་མར་མེ་འཛིན་པ་ལྟ་བུ་སྒོ་གསུམ་མ་ཡེངས་པར་ལྟ་སྟངས་དྲུག་གིས་འཛིན་པ་དང༌། **ལྡོག**་པ་ལ་མཁས་པ་གླང་པོ་ཆེས་ཆུ་འཐུང་བ་ལྟ་བུ་དུད་འགྲོའི་འགྱུར་བཞི་དང༌། **འགྲམ**་ཞིང་རང་**གནས་སུ་སྐྱེལ་**བ་ལ་མཁས་པ་ཞིང་པས་སོ་ནམ་བྱེད་པ་ལྟ་བུ་བག་ཡངས་སེངྒེས་ཁྱབ་པར་འགྲམ་པའི་གདམས་ངག་རྣམས་བླ་མའི་ཞལ་ལས་ཤེས་པར་བྱའོ། །དེ་དག་གི་གེགས་སེལ་དང་བོགས་འདོན་དུ་**བྱ་རྒོད་བཅུད་ལ་སེང་གེ་གླང་ཆེན་དང༌།** **རྨ་བྱ་སྟག་མོ་རུས་སྦལ་ལ་སོགས་བྱ།** ཞེས་པ་སྟེ། སྟོབས་ཆེན་རྩ་བའི་འཕྲུལ་འཁོར་དྲུག་ཡན་ལག་དང་བཅས་པ་རྣམས་ཀྱང་བྱའོ། །དེ་ཡང་ལུས་ཀྱི་སྦྱོར་བ་ལས་བྱུང་བའི་དགའ་བའི་རྣམ་པ་ཡེ་ཤེས་དེ་སེམས་ཀྱི་བསམ་པས་ངོས་བཟུང་སྟེ་དགའ་བའི་གནས་རེ་རེར་ཏིང་ངེ་འཛིན་ཐུན་རེ་བསྒོམ་སྟེ། བྱང་སེམས་སྤྱི་བོ་ནས་གཡོས་ཏེ་མགྲིན་པར་བྱོན་ཚེ་དགའ་བ། དེ་བཞིན་དུ་སྙིང་ཀ་ལྟེ་བ་གསང་གནས་སུ་བྱོན་ཚེ་མཆོག་དགའ་དང་དགའ་བྲལ་གྱི་དགའ་བ་དང་ལྷན་ཅིག་སྐྱེས་པའི་དགའ་བ་སྟེ་སྲིད་པ་ལུགས་འབྱུང་གི་དགའ་བ་བཞི་དང༌། ཡང་བྱང་སེམས་གསང་གནས་ནས་ཡར་ལྟེ་བར་བྱོན་ཚེ་དགའ་བ་སོགས་སྤྱི་བོའི་བར་བྱོན་པ་སྲིད་པ་ལུགས་ལྡོག་གི་དགའ་བ་བཞིའོ། །ལུགས་ལྡོག་གི་དགའ་བ་མྱོང་མ་ཐག་བྱང་སེམས་རང་གནས་སུ་སྐྱལ་ཞིང་བཀྲམ་པའི་མཐར་སྣང་བ་ཐམས་ཅད་སྟོང་པར་གསལ་བ་དགའ་བ། སྟོང་པ་དེ་བདེ་བར་ཤར་བ་མཆོག་དགའ། བདེ་སྟོང་ཟུང་འཇུག་གི་མི་རྟོག་པ་དགའ་བྲལ་གྱི་དགའ་བ། དེ་གསུམ་དབྱེར་མི་ཕྱེད་པ་ལྷན་ཅིག་སྐྱེས་པའི་དགའ་བ་སྟེ་འབྲས་བུའི་དགའ་བ་བཞིའོ། དེ་ལྟར་**དགའ་བ་བཞི་གསུམ་བཅུ་གཉིས་**ཀྱི་**དོན་ལ་**དྲན་པ་ཡེངས་མེད་ཀྱིས་བ**ལྟ་**ཞིང་ཉམས་སུ་བླང་བར་བྱའོ། །

གསུམ་པ་དེ་ལྟར་ཉམས་སུ་བླངས་པའི་དགོས་པ་ནི། རྩ་བ་དང་ཡན་ལག་གི་ལྟུང་བས་མ་གོས་པར་འབད་པས་ཞུ་བདེ་**ལྷན**་ཅིག་**སྐྱེས་**པའི་**ཡེ་ཤེས་**དེས་**རང་བཞིན་**ལྷན་ཅིག་སྐྱེས་པའི་ཡེ་ཤེས་དང་**དབྱེར་མེད་**པའི་རང་ཞལ་མངོན་སུམ་དུ་**སྟོན་**ཅིང༌། **སྣང་སྲིད་**སྡུག་བསྔལ་གྱི་རྣམ་པ་**ཐམས་ཅད་ཟག་མེད་བདེ་བ་**ཆེན་པོའི་རོལ་པར་**འཆར་**བའོ། །

བཞི་པ་རྡོ་རྗེའི་ལུས་ཀྱི་སྒྲུབ་བྱའི་དམ་ཚིག་ནི། སྤྱིར་ལུས་ཀྱི་ཕྱི་རོལ་དུ་ཁམས་ཡུངས་འབྲུ་ཙམ་ཡང་འདོད་སྲིད་ཀྱི་དབང་གིས་མི་འཕོ་ཞིང་རྒྱས་པར་བྱ་བ་སྒྲུབ་བྱའི་དམ་ཚིག་གི་གཙོ་བོ་ཡིན་ལ། བྱེ་བྲག་ཏུ་བྱང་ཆུབ་སེམས་དཔས་ཡང་སྲིད་འཚོལ་བ་མཐོང་བ་དང་སློབ་མ་ལ་**གསང་དབང་**བསྐུར་བ་དང༌། **ཕྱག་རྒྱ**་མའི་ཁམས་དམར་པོ་འགལ་བ་སོགས་ཁམས་དཀར་པོ་ཕན་པའི་ནད་བྱུང་བ་དང༌། **བདུད་རྩི་རིལ་བུའི་**སྦྱོར་བ་རྣམས་ཀྱི་**ཕྱིར་**འཕོ་ན། **ཐིག་ལེ**་ལུགས་འབྱུང་དུ་ཕབ་ནས་ཆ་**བཅུ་དྲུག་**ཏུ་བགོས་པའི་བཞི་གསུམ་སྐྱིལ་ཏེ་**ཕྱེད་ཕྱེད་**ཕབ་པའི་**བཞི་ཆ**་གསང་དབང་ལ་ལྕེ་ཐོག་དང༌། ཕྱག་རྒྱ་ལ་མཁའ་ནང༌། བདུད་རྩི་རིལ་བུ་ལ་ཉྭ་ཕྱེས་སོགས་ཀྱི་སྣོད་དུ་**སྦྱིན**་ནས་ལྷག་མ་ཆ་**བཞི་གསུམ་**བཅུ་གཉིས་པོ་རྩའི་**འཁོར་ལོ་དག་ལ་**གོང་ལྟར་**བཀྲམ་པར་བྱའོ**། །དེ་ལྟར་མ་ཡིན་པ་དགོས་མེད་དུ་སྒོ་གསུམ་**བག་མེད་**པ་དང༌། **འདོད**་ཡོན་ལ་**སྲེད་**པ་ཆེ་བ་དང༌། དམ་ཚིག་བསྲུང་བའི་དྲན་ཤེས་མེད་པ་སེམས་ཉོན་མོངས་པའི་**གཞན་དབང་**དུ་གྱུར་པ་དང༌། **ཆང་གི་མྱོས་**པ་སོགས་ཀྱིས་ཁམས་ཕྱིར་འཕོས་ན། ཚེ་འདིའི་ཕུན་ཚོགས་སྐབས་ཀྱི་བདེ་བ་དང༌། ལམ་བསྒོམ་པའི་དྲོད་རྟགས་སོགས་ཐུན་མོང་གི་དངོས་གྲུབ་དང༌། ལམ་མཐར་ཕྱིན་འབྲས་བུ་མཆོག་གི་དངོས་གྲུབ་ཀྱི་**དོན་**རྣམས་**ལས**་**ཉམས་ཤིང་**དེར་མ་ཟད་**སླར་ཡང་**ཚེ་འཕོས་མ་ཐག་**ངན་སོང་**གསུམ་དུ་**ལྟུང་**ནས་སྡུག་བསྔལ་བཟོད་གླགས་མེད་པ་མྱོང་དགོས་པས་**དེས་ན་རྡོ་རྗེའི་ལུས་ལ་**གདམས་ངག་གི་**གནད་དུ་བསྣུན་**པས་**ཚེ**་ལུས་**འདིར་སངས་རྒྱས་**ཀྱི་གོ་འཕང་**སྟེར་བར་ཐེ་ཚོམ་མེད་**པས་དམ་ཚིག་བསྲུང་བ་ཤིན་ཏུ་གལ་ཆེའོ། །

དབང་བཞི་པ་ཚིག་དབང་དང་འབྲེལ་བ་གཙོ་བོ་གཞི་ཐོག་ཏུ་ཉམས་སུ་ལེན་པ་སྐུ་གསུམ་སེམས་ལ་ངོ་སྤྲོད་པ་**ཕྱག་རྒྱ་ཆེན་པོ་ཡེ་ཤེས་གསལ་བྱེད་**ལ་གཉིས་ཀྱི་དང་པོ་ལུས་རྣམ་བཞག་**ནི།** གཞི་ལམ་འབྲས་བུ་དབྱེར་མེད་ཕྱག་རྒྱ་ཆེན་པོ་ཡེ་ཤེས་གསལ་བྱེད་གཉུག་མ་གཏན་ལ་འབེབས་པའི་གདམས་པ་ནི། ཞེས་སོ། ། གཉིས་པ་ཡན་ལག་རྒྱས་བཤད་ལ་གསུམ་གྱི་དང་པོ་མཉམ་བཞག་གི་སྒོ་ནས་གཞི་སྐྱེ་མེད་ཕྱག་རྒྱ་ཆེན་པོ་གཏན་ལ་དབབ་པ་ནི། ལུས་ངག་ཡིད་ཀྱི་**སྒོ་གསུམ་གཡོ་**འགུལ་**མེད་**པ་དབང་པོ་**སྒོ་ལྔ**་ཡུལ་གྱི་རྗེས་སུ་མི་འབྲལ་བར་**ཧར་གདངས་**རང་ཐད་**བཞག་**སྟེ། རིག་པའི་རང་ངོ་ལ་**བལྟས་པས་**གཟུགས་དང་དབྱིབས་སོགས་གང་ཡང་མ་གྲུབ་པས་འདིའོ་ཞེས་**མཐོང་**རྒྱུ་**མེད་**རུང༌། **སེམས་ཀྱི་མཚན་ཉིད་**གཏན་ལ་ཕབ་ནས་**ལྟོས**་ཤིག དེ་ལྟར་བལྟས་པས་དངོས་པོ་དང་ཁ་དོག་སོགས་**དམིགས་སུ་མེད་པས་**སྒོ་གསུམ་**མ་བཅོས་**པ་སོག་ཁུར་ཕོན་ཐག་ཆད་པ་ལྟར་**རང་སོར་ཞོག་**ལ། སེམས་རང་ངོ་ལས་**གཞན་དུ་མ་ཚོལ་**བར་རང་གི་**ངོ་བོ་**ལ་ལྟོས་ལ་**རྟོགས་པར་གྱིས་**ཤིག །སེམས་ཉིད་**གཞི**་ཡི་**གནས་**ལུགས་རང་བཞིན་གཤིས་བབ་གང་ཡིན་པ་དེ་ཉིད་བཟང་ངན་གང་དུའང་མ་གྲུབ་པས་**མ་བཅོས་**པ་དེའི་རང་བཞིན་**ཡེ་**གདོད་མ་**ནས**་སྐུ་གསུམ་**ལྷུན་གྲུབ་**ཏུ་གནས་པ་**ལ།** **ཐ་མལ་**ཤེས་པ་**རང་ལུགས་**གདལ་བ་**ཆེན་པོ**་ལ་མཉམ་པར་**བཞག་པ་ན**། འདུས་བྱས་སུ་**འཕོ་འགྱུར་མེད་པ་ནམ་མཁའ་**ལྟ་བུའི་ཆོས་ཉིད་ཀྱི་**ཀློང་ཡངས་སུ།** སེམས་ཉིད་རིག་སྟོང་**སྐྱེ་ཤི**་**མེད་པ་**གཉུག་མ་ཟག་མེད་**ཆོས**་ཀྱི་**སྐུའི་ལུས་ཐོབ་**པར་**འགྱུར་**རོ། །

གཉིས་པ་རྗེ་ཐོབ་ཀྱི་སྒོ་ནས་འགགས་མེད་ལམ་གྱི་ཕྱག་རྒྱ་ཆེན་པོ་ངོ་སྤྲོད་པ་ནི། **ཕྱི་རོལ་**དུ་གཟུང་བའི་**ཡུལ་**གཟུགས་ལ་སོགས་པ་**སྣང་**བའི་**ཆོས་རྣམས་ཇི་སྙེད་པ་**ཐམས་ཅད་**རང་སེམས་**འགག་མེད་དུ་ཤར་བའི་གདངས་**ཡིན་**པའི་**ཕྱིར་**སེམས་ལས་**གཞན་དུ་**ཆོས་ཤིག་**གྲུབ་པ་མེད་**དོ། །དེ་བས་ན་**འཁྲུལ**་པའི་རྣམ་པར་**རྟོག་**པ་**གཉིས་**སུ་**འཛིན་**པའི་**རྣམ་པ**འམ་སྣང་བ་སྣ་ཚོགས་པ་**གང་**འདྲ་ཞིག་**ཤར་ཡང༌།** དེ་རྣམས་སེམས་སྟོང་པའི་རང་གདངས་ཡིན་པའི་ཕྱིར། **ཅིར་སྣང་གཞི་མེད་རང་བྱུང་རང་**དག**་ལ་ལྟོས་**ཤིག དེའང་**སེམས་ཉིད་**ཀྱི་ངོ་བོ་**སྐྱེ་མེད་སྟོང་པ་ཆོས་ཀྱི་སྐུ་**དང༌། རྣམ་པ་**འགག་མེད་གསལ་**བའི་**གདངས་གང་**ཡང་**ཤར**་བ་དེ་**སྤྲུལ་པའི་སྐུ་**དང༌། །རང་བཞིན་**གནས་མེད་**སྣང་སྟོང་**ཟུང་**དུ་**འཇུག་**པ་**བདེ་ཆེན་ལོངས་སྤྱོད་རྫོགས་**སྐུ་སྟེ། དག་པ་སྐུ་གསུམ་ཁོར་ཡུག་གི་རང་བཞིན་དང་མ་བྲལ་བའོ། །

**ཕྱག་ནི**་སྐྱེ་བ་མེད་པ་གདོད་ནས་གཉུག་མ་དེ་ཁོ་ན་ཉིད་དུ་གནས་པ་གཞི་གནས་རང་བྱུང་བདེ་བ་ཆེན་པོ་རིག་སྟོང་**གཉིས་**སུ་**མེད་**པའི་**ཡེ་ཤེས་**དེ་ཉིད། བློ་བྱས་སེམས་རྟོག་རྙོག་མས་མ་བསླད་པར་རིག་སྟོང་གསལ་བཞག་བྲལ་བའི་རང་བྱུང་གི་རིག་པ་**ངོ་ཡིས་ཟིན་**པ་དེ་རང་བབ་སུ་བཞག་པས། **རྒྱ་ནི་**མ་དག་**འཁོར་བའི་**ཀུན་གཞི་སེམས་དང་ལྷན་གཅིག་པར་དཀར་དམར་གྱི་ཆ་གཡོ་བྱེད་རླུང་དང་བཅས་པ་དྭངས་མ་དང་སྙིགས་མ་ཕྲ་རག་རྒྱུ་དང་འབྲས་བུའི་ཚུལ་དུ་བཞུགས་པ། དྭངས་མ་གནད་དུ་བསྣུན་པས་སྙིགས་མ་རང་ཤུགས་ཀྱི་དག་ནས་རྣམ་སྨིན་ལུས་རྒྱའི་མདུད་པ། སེམས་སྣ་ལོངས་སྤྱོད་ཀྱི་མདུད་པ། ཉམ་ཞེན་སེམས་ཀྱི་མདུད་པ། མདོར་ན་མ་དག་ལས་ཉོན་འཁོར་བའི་འཆིང་རྒྱར་ཆུད་པའི་**མདུད་པ**་རང་སར་**གྲོལ་བ་སྟེ།** སེམས་ཀྱི་ཆོས་ཉིད་དེ་ནི་འཁོར་འདས་ཡོངས་ལ་ཁྱབ་ཅིང་འདོད་རྒུར་བསྒྱུར་བའི་རྒྱལ་པོའི་ཚུལ་དུ་རང་བྱུང་ཡེ་ཤེས་**ཆེན་པོ་**ཡིན་ལ། དེའི་རང་བཞིན་རྩ་གསལ་སྟོང་དབྱེར་མེད། །རླུང་སྣང་སྟོང་དབྱེར་མེད། ཐིག་ལེ་བདེ་སྟོང་དབྱེར་མེད། དེ་དག་**ཟུང་འཇུག་**རིག་སྟོང་ཡེ་ཤེས་སུ་རྟོགས་པས་ཟག་བྲལ་མི་འགྱུར་བདེ་བ་ཆེན་པོར་གཞི་ལམ་འབྲས་གསུམ་རང་བྱུང་འོད་གསལ་སྐྱེ་མེད་ཟུང་འཇུག་མི་ཤིགས་རིག་སྟོང་རྡོ་རྗེའི་སྐུ་གྲུབ་ནས་འཆི་མེད་གཉུག་མའི་རྒྱལ་ས་ཟིན་པས་འཆི་བདག་སོགས་བདུད་བཞིའི་འཇིགས་པ་ལས་རྒྱལ་བས་རང་རིག་པའི་ཡེ་ཤེས་ཀྱི་**སྒྲོན་མེ་བལྟམས་པ་ལས།** **གཞན་གྱི་**ཐོབ་བྱ་ཡོད་པ་**མ་ཡིན་**ཏེ། བཅིངས་པ་མེད་པ་རིག་པ་**རང**་སར་བཅིང་**གྲོལ་**ལས་འདས་པ་དེ་ནི་**ཆོས་**ཀྱི་**སྐུའོ**། །

གསུམ་པ་ཟུང་འཇུག་གི་སྒོ་ནས་བརྗོད་མེད་འབྲས་བུ་ཕྱག་རྒྱ་ཆེན་པོ་ཐོབ་ཚུལ་ནི། སྤང་བྱ་ཉོན་མོངས་པ་དང་ཤེས་བྱའི་**སྒྲིབ་**པ་**གཉིས་**གཅིག་ཆར་དུ་**རང་**སར་**དག**་ཅིང་ཕྱི་རོལ་གྱི་**གཟུང་**བ་དང་ནང་**འཛིན**་པའི་**མཐའ་དང་བྲལ་**ཞིང༌། **འདུ་ཤེས་**ཀྱི་**བློ་དང༌།** སྲིད་པ་**འཁོར་**བའི་མཐའ་དང༌། ཞི་བ་མྱ་ངན་ལས་**འདས**་པའི་མཐའ་ལ་མི་གནས་པའི་འཁོར་འདས་ཀྱི་**ཆོས་རྣམས་**ཐམས་ཅད་**ཟད་**སར་སྐྱལ་ཏེ། ཐོབ་བྱའི་ཆོས་**མཁྱེན་བརྩེའི་**མཛད་པ་དང་**ཡོན་ཏན་ཇི་སྙེད་**མཆིས་པ་ཐམས་ཅད་**རང་**གི་སེམས་ཀྱི་དེ་ཁོ་ན་ཉིད་རྟོགས་པ་**ལ་རྫོགས་**པས་རང་བཞིན་གདོད་ནས་དག་པ་**བསམ་བརྗོད་བློ་འདས་**དོན་གྱི་སྙིང་པོ་**སངས་རྒྱས་རང་**ལ་**འཁྲུངས**་ཏེ་འབྲས་བུ་ཕྱག་རྒྱ་ཆེན་པོ་ལ་མངོན་དུ་གྱུར་པ་**ཡིན་**ནོ། །

**༦ བར་དོ་ཡང་དག་ཟབ་དོན།**

ཆོས་དྲུག་གི་དྲུག་པ་འབྱུང་ངེས་ཀྱི་ཆོས་ངོས་ཟིན་པས་སངས་རྒྱས་**བར་དོ་**ཡང་དག་ཟབ་དོན་ལ་གཉིས་ཀྱི་དང་པོ་མདོར་བསྟན་ནི། སྣང་བ་ཆོས་ཅན་མཚན་མ་ཆོས་ཉིད་ཀྱི་བར་དོ་དང༌། སྟོང་པ་ཆོས་ཉིད་བསམ་གཏན་མཚན་མའི་བར་དོ་གཉིས་རིམ་པ་བཞིན་དུ་རང་བཞིན་ལྷུན་གྲུབ་ཀྱི་བསྐྱེད་རིམ་གཟུགས་སྐུ་དང་རྫོགས་རིམ་ཆོས་སྐུར་**ངོ་སྤྲོད་ཡང་དག་**མཐར་ཐུག་གི་**ཟབ་དོན་བསྟན་**པར་བྱའོ། །

གཉིས་པ་ཡན་ལག་རྒྱས་བཤད་ལ་ལྔའི་དང་པོ་སྦྱང་བྱ་ལུས་ལྡན་གྱི་བར་དོ་ངོས་བཟུང་བ་ནི། ཐོག་མ་རྣམ་སྨིན་ཤ་ཁྲག་གི་ལུས་སྐྱེ་བ་ནས་བརྩམས་ཏེ་ནམ་ཤི་བའི་བར་ན་གནས་པ་**སྐྱེ་ཤིའི་**བར་དོ་དང༌། གཉིད་ཀྱི་རྐྱེན་གྱིས་ཉིན་སྣང་ནུབ་སྟེ་འོད་གསལ་སྔ་ཕྱི་གཉིས་ཀྱི་བར་དོ་ན་བག་ཆགས་ཀྱི་ཡིད་ལུས་སུ་གནས་པ་**རྨི་ལམ་**བར་དོ་དང༌། ཚེ་འདིའི་སྣང་བ་ནུབ་ནས་སྐྱེ་བ་ཕྱི་མའི་བར་ན་གནས་པ་**སྲིད་པའི་བར་དོ་**སྟེ་གསུམ་པོར་ཆོས་ཉིད་ཀྱི་བར་མ་དོར་མཚན་མ་ཆོས་ཅན་གྱི་སྣང་བ་ཡིན་པས་སྣང་བ་སྟོང་པར་ངོ་སྤྲད་ནས་ཕྱག་རྒྱ་ཆེན་པོས་གཅིག་ཆར་དུ་**གཅོད**་པ་ཡིན་ནོ། །

གཉིས་པ་སྦྱང་གཞི་མཚན་མའི་བར་དོ་ཆོས་ཉིད་འོད་གསལ་མའི་གནས་ལུགས་བསྟན་པ་ནི། རང་རིག་པ་དེ་ཉིད་ལས་གཞན་པའི་ཡུལ་ལ་**ལྟར་མེད་**ལ། དེའི་ངང་ལ་མཉམ་པར་བཞག་སྟེ་**བལྟས་པས།** རྟག་ཆད་སོགས་གང་དུའང་**མཐོང་**དུ་**མེད་**པར་སྤྲོས་པ་ཐམས་ཅད་ལས་འདས་པ་དེ་ནི་དོན་དམ་པའི་བདེན་པ་སྟེ། བསླུ་བའི་ཆོས་ཐམས་ཅད་འཇིག་པར་བྱེད་པས་**མཐོང་བའི་**ཆོས་རྣམས་ཀྱི་ནང་ནས་**མཆོག**་ཡིན་ནོ། །དེ་ལྟར་**རང་རིག་**རྟོགས་པས་**གསལ་སྟོང་**རྣམ་པར་**མི་རྟོག་**པ་ལ་མ་རིག་པ་དང་བཟང་ངན་དུ་འཛིན་པའི་**སྒྲིབ་གཡོགས་**དང་**བྲལ་**བས་ཐམས་ཅད་**བདེ་ཆེན་ཆོས་དབྱིངས་ཡེ་ཤེས་**ཀྱི་རོལ་པ་**རྣམ་པར་དག་**པའི་**རང་བཞིན་**དང་**དབྱེར་མེད་**པ་**སྐུ་གསུམ་རང་ཤར་**ལྷུན་གྲུབ་ཏུ་**ལྟོས**་ཤིག

གསུམ་པ་སྦྱང་བྱ་དྲི་མ་ཅན་ཆོས་ཅན་ཆོས་ཀྱི་བར་དོ་བསྟན་པ་ནི། གནས་ལུགས་ཀྱི་དོན་**མ་རྟོགས་**པས་རགས་པ་**ལུས་ལྡན་**གྱི་**བར་དོ་རྣམ་**པ་**གསུམ་ལ་**སྐྱེ་འགག་གནས་གསུམ་གྱི་དྲི་མ་གསུམ་པོ་སྦྱང་བྱ་ཡིན་ནོ། །

བཞི་པ་དྲི་མ་དེ་དག་སྦྱོང་བྱེད་བསྲེ་བ་ལམ་གྱི་གདམས་པས་འོད་གསལ་བུའི་འཆར་ཐབས་བསྟན་པ་ནི། སྐྱེ་བ་གདོད་ནས་སྤྲུལ་སྐུའི་རང་བཞིན་ཡིན་པ་ལ་མ་རྟོགས་པའི་དྲི་མ་དེ་སྦྱང་ནས་**བསྐྱེད་རིམ་**གྱི་གདམས་པ་བསྒོམ་པ་དང༌། གནས་པ་ལོངས་སྐུ་ལ་དངོས་འཛིན་ཨ་འཐས་ཀྱི་དྲི་མ་རྨི་ལམ་དང་**སྒྱུ་ལུས་**བསྲེ་ལ་བསྒོམ་པ་དང༌། འཆི་བ་ཆོས་སྐུའི་རང་བཞིན་མ་རྟོགས་པའི་དྲི་མ་སྦྱང་ནས་ཡིན་ཐོག་ཏུ་སྐྱེལ་བ་ལ་རྫོགས་རིམ་མཐའ་དག་དང་ཁྱད་པར་གཉིད་**འོད་གསལ་ཆོས་སྐུར་བསྲེ་**ལ་སྦྱང་བར་བྱའོ། །

ལྔ་པ་གང་ཟག་གི་དབང་པོའི་རིམ་པས་སྦྱང་འབྲས་མངོན་དུ་གྱུར་ཚུལ་སྟོན་པ་ནི། རང་འཆི་ནད་ཀྱིས་བཏབ་སྟེ་ཚེའི་འདུ་བྱེད་གཏོང་བའི་ཚེ། །ལྟེ་བའི་རྩ་མདུད་ཞིག་པས་མེ་མཉམ་**ས**འི་རླུང་ཐིམ་པའི་རྟགས་སུ་ལུས་མདངས་འཆོར་ཞིང་ཚུགས་མི་ཐུབ་པ་དང༌། ཤེས་པ་བྱིང་ཞིང་དུ་བ་ལྟ་བུའི་ཉམས་འཆར། སྙིང་གའི་རྩ་མདུད་ཞིག་པས་སྲོག་འཛིན་**ཆུ**འི་རླུང་གིས་ཁ་ཆུ་སོགས་འཆོར་ཞིང་ཤེས་པ་གསལ་འགྲིབ་ཅན་སྨིག་སྒྱུ་ལྟ་བུ་དང༌། མགྲིན་པའི་རྩ་མདུད་ཞིག་པས་གྱེན་རྒྱུ་**མེ**འི་རླུང་གིས་ལུས་དྲོད་བསྡུད་ཅིང་ཤེས་པ་མེ་ཁྱེར་ལྟ་བུ་འཚུབ་པ་དང༌། སྤྱི་བོའི་རྩ་མདུད་ཞིག་པས་ཁྱབ་བྱེད་**རླུང་**གི་རླུང་གིས་དབུགས་ཕྱིར་རྒྱུ་ཞིང་ནང་དུ་སྡུད་མི་ནུས། ཤེས་པ་མར་མེ་རླུང་གི་མ་བསྐྱོད་པ་ལྟ་བུ་གསལ་ལ་བརྟན་པ་དང༌། གསང་གནས་ཀྱི་རྩ་མདུད་ཞིག་པས་ཐུར་སེལ་ནམ་མཁའི་རླུང་གིས་རྩ་ཆུ་སྡོམ་མི་ཐུབ་ཅིང་རྟོག་པ་ཕལ་ཆེར་འགགས་ནས་སྤྲིན་མེད་ཀྱི་ནམ་མཁའ་ལྟ་བུའི་ཉམས་འཆར་རོ། །དེ་ལྟར་རྩ་བ་**འབྱུང་བ**འི་རླུང་རྣམས་དབུ་མར་ཐིམ་པ་དང་མཉམ་དུ་ཡན་ལག་གི་རླུང་རྒྱུ་བ་དང༌། རྣམ་པར་རྒྱུ་བ་དང༌། ཡང་དག་པར་རྒྱུ་བ་དང༌། རབ་ཏུ་རྒྱུ་བ་དང༌། ཤིན་ཏུ་རྒྱུ་བ་རྣམས་**རིམ་གྱིས་ཐིམ་**པས་གཟུགས་སྐུའི་དྲི་རོ་རེག་བྱ་རྣམས་འགགས་ཤིང་ཕྱི་རོལ་ལས་རླུང་རོ་རྐྱང་གི་རྒྱུ་བ་རྫོགས་པའི་དུས་ནང་དུ་ཡེ་ཤེས་ཀྱི་རླུང་གི་བྱེད་པས་རྣམ་ཤེས་སྣང་བ་ལ་ཐིམ་པས་སྣང་བ་དཀར་ལམ་པ་ཞིག་འབྱུང་ཞིང་ཞེ་སྡང་གི་ཀུན་རྟོག་སོ་གསུམ་འགགས་སྟེ་སྟོང་པའི་དུས་སོ། །

སྣང་བ་མཆེད་པ་ལ་ཐིམ་པས་དམར་ལམ་གྱི་སྣང་བ་འཆར་ཞིང་འདོད་ཆགས་ཀྱི་རྟོག་པ་བཞི་བཅུ་འགགས་ཏེ་ཤིན་ཏུ་སྟོང་པའི་དུས་སོ། །

མཆེད་པ་ཉེར་ཐོབ་ལ་ཐིམ་པས་ནག་ལམ་གྱི་སྣང་བ་འབྱུང་ཞིང་དྲན་མེད་དུ་འགྲོ་བ་སྟོང་པ་ཆེན་པོའི་དུས་ཏེ་རང་བཞིན་གྱི་ཀུན་རྟོག་**བརྒྱད་བཅུ་འགགས་ནས་སྣང་བ་**དང་མཆེད་པ་དང་ཉེར་ཐོབ་**གསུམ་**ལས་**འདས་ཏེ་**ལས་རླུང་རྒྱུན་ཆད་པས་ཁམས་**དཀར་དམར་**གཉིས་ཀྱི་བར་དུ་ཡེ་ཤེས་ཀྱི་རླུང་དང་**སེམས**་དབྱེར་མེད་པའི་**གསུམ**་པོ་སྙིང་ག་**ཆུ་སྐྱེས་**དབུ་མའི་**ནང་དུ་འཛོམ་**པ་དྲན་མེད་དེ་སངས་ནས་ཉེར་ཐོབ་འོད་གསལ་ལ་ཐིམ་པ་ཐམས་ཅད་སྟོང་པའི་དུས་ཏེ་གཞིའི་འོད་གསལ་མངོན་སུམ་འཆར་བའི་དུས་དེར་ལམ་གྱི་**འོད་གསལ་**གྱིས་**ངོས་ཟིན་**ནས་**མ་བུ་དབྱེར་མེད་**དུ་**འདྲེས**་ཏེ་**ཆོས་སྐུར་འཚང་རྒྱ་**བ་**དབང་པོ་ཡང་རབ་བོ**། །

ལམ་ལ་གོམས་འདྲིས་མེད་པའི་གང་ཟག་རྣམས་ཀྱི་འོད་གསལ་**དེ་ལ**་ངོས་**མ་ཟིན་**ན་སྟོང་པའི་འོད་གསལ་ལ་རང་ཚུགས་མི་ཐུབ་ཅིང་མ་རིག་པའི་རྐྱེན་གྱིས་ཁྱབ་བྱེད་དང་མེ་མཉམ་དང་སྲོག་འཛིན་གྱི་**རླུང་གསུམ་**རྒྱུ་བའི་**རྐྱེན་གྱིས་འཆིང་**སྟེ་ཐོབ་པ་དང་མཆེད་པ་དང་སྣང་བ་སྟེ་དུག་གསུམ་གྱི་རྟོག་པ་རིམ་གྱིས་འཆར་རོ། །དེ་ལ་དབང་པོ་**འབྲིང་པོ་ཆུ་ལ་**གནས་པའི་**ཉ་**ཆུ་དང་བྲལ་བས་སྡུག་བསྔལ་ཡང་དེ་མ་ཐག་ཆུ་དང་ཕྲད་པས་**རྩལ**་དང་ལྡན་པ་**ལྟར**་གདམས་ངག་བསྒོམ་པའི་མྱོང་བ་ལྡན་ཡང་སྐྱེལ་བསུ་བར་དོའི་དྲན་པ་དང་བྲལ་ཏེ་ཉམས་ཐག་པ་ལ་སྲིད་པ་བར་དོའི་ལུས་སུ་གྲུབ་མ་ཐག་གདམས་ངག་དྲན་པས་ངོས་ཟིན་ཏེ་**ལོངས་**སྤྱོད་རྫོགས་**སྐུར་ལྡང་**བར་འགྱུར་རོ། །དེའང་གདང་**རྩལ**་རྩ་བའི་རླུང་**ལྔ**འི་རང་འོད་ཀྱི་གཞིར་གྱུར་པ་མ་རྟོགས་པས་དུག་ལྔ་དང་ཕུང་པོ་ལྔ་རྟོགས་པས་ཡེ་ཤེས་ལྔ་དང་རྒྱལ་བ་རིགས་ལྔའི་མདང་འོད་སེམས་ཀྱི་འཆར་སྒོ་འོད་ཟེར་དཀར་པོ་དང་མཐིང་ག་དང་སེར་པོ་དང་དམར་པོ་དང་ལྗང་གུའི་**ཟེར་ལྔ་**འཇའ་ཚོན་ལྟ་བུ་འཆར་བ་ལ་ངོས་མ་ཟིན་ན་སྔར་གོམ་ཤེས་ཀྱི་**དུག་གསུམ་**དང་**ལས་ཀྱི་དབང་**གིས་ལམ་རྒྱུད་ལྔར་སྐྱེ་བ་ལེན་པའི་འོད་ལམ་དུ་ཞུགས་པས་ཕ་མས་སམ་འཁྲིག་པའི་སྦྱོར་བ་བྱེད་པ་མཐོང་ནས་**ཆགས་སྡང་གཉིས་ཀྱི**ས་ཉིང་མཚམས་སྦྱར་ཏེ་**མངལ་དུ་འཇུག་**པར་**འགྱུར་བས་**དུས་འདིར་རྣལ་འབྱོར་པས་སྐྱེ་བ་ལེན་ལྟས་སུ་ཤེས་ནས་མངལ་སྒོ་བཀག་པའི་གདམས་པ་འདོད་ཆགས་གཏུམ་མོ་དང་བསྲེས་ནས་སོ་སོར་རྟོག་པའི་ཡེ་ཤེས་ལམ་དུ་འཁྱེར་བ་དང༌། ཞེ་སྡང་སྒྱུ་ལུས་དང་བསྲེས་ནས་མེ་ལོང་ལྟ་བུའི་ཡེ་ཤེས་ལམ་དུ་འཁྱེར་བ་དང༌། གཏི་མུག་འོད་གསལ་དང་བསྲེས་ཏེ་ཆོས་དབྱིངས་ཡེ་ཤེས་ལམ་དུ་འཁྱེར་བ་དང༌། ང་རྒྱལ་བསྐྱེད་རིམ་དང་བསྲེས་ཏེ་མཉམ་ཉིད་ཡེ་ཤེས་ལམ་དུ་འཁྱེར་བ་དང༌། ཕྲག་དོག་དག་སྣང་དང་བསྲེས་ཏེ་བྱ་གྲུབ་ཡེ་ཤེས་ལམ་དུ་འཁྱེར་བ་སྟེ་**བསྲེ་བ་ལྔ་ལྡན་**དང༌། གཞན་ཡང་འཁྲུལ་པ་**ལམ་**དུ་**འཁྱེར**་བའི་གདམས་པ་ལས་ཀྱི་ཕྱག་རྒྱ་དང༌། ཆོས་ཀྱི་ཕྱག་རྒྱ་དང༌། དམ་ཚིག་གི་ཕྱག་རྒྱ་དང༌། ཕྱག་རྒྱ་ཆེན་པོ་སྟེ་**ཕྱག་རྒྱ་**རྣམ་**བཞི**འི་མན་ངག་རྣམས་ལ་**སྔར་སྦྱངས་**པ་དང་**ལྡན་པས་**ཡིན་ན་**བར་དོ**འི་གནས་སྐབས་སུ་གསལ་བཏབ་ལ་བསྒོམ་པས་**རང་གྲོལ་**དུ་**འགྱུར་**རོ། །

གལ་ཏེ་ཉམས་ལེན་ལ་རྩལ་ཞན་པ་དང་དབང་པོ་རྟུལ་བ་ལ་ལོངས་སྐུ་མ་ཐོབ་རུང༌། གར་སྐྱེས་རང་དབང་ཐོབ་སྟེ་**ཐ་མ་**ཕ་མ་ལ་**ཆགས་སྡང་**ཕྲག་དོག་གི་མིག་སེར་ལས་**གྲོལ་ནས་**སྐྱེ་བ་དེ་ཉིད་ལ་རང་དོན་ཆོས་སྐུ་མངོན་དུ་བྱས་པ་ལས་གཟུགས་སྐུའི་གཞན་དོན་མཐའ་ཡས་ནུས་པ་མཆོག་གི་**སྤྲུལ་སྐུ་ཐོབ་**པར་འགྱུར་རོ། །

**སྤྱི་དོན་གཉིས་པ།**

སྤྱི་དོན་གཉིས་པ་ལ་གེགས་སེལ་བོག་འདོན་འབྲས་བུ་བཅས་གསུམ་ལས། དང་པོ་ལམ་གྱི་བར་ཆད་ཀྱི་གེགས་སེལ་བའི་ཐབས་ནི། ལམ་ཉམས་སུ་ལེན་པའི་**གདམས་པ་སྤྱི་ལ་**ཡང་བླ་ན་མེད་པའི་བདེ་བ་ཐོབ་པ་ལ་བར་དུ་གཅོད་པ་རྣམས་**གེགས**་ཡིན་པས་**སེལ་**བར་བྱ་ཞིང་**བདུད་ངོས་བཟུང་**སྟེ་དེའང་ལྷ་བུའི་བདུད་འཇིག་རྟེན་ཆོས་བརྒྱད་དང༌། ཉོན་མོངས་པའི་བདུད་དུག་ལྔའི་དབང་དུ་གྱུར་པ་རྣམས་བསམ་པ་ཞེན་ལོག་དང་ངེས་འབྱུང་དྲག་པོས་བསལ། ཕུང་པོ་དང་འཆི་བདག་གི་བདུད་ནད་དྲག་པོ་དང་ལོང་མེད་དུ་འཆི་བ་རྣམས་ཡིན་པས་རོ་སྙོམས་དང་བསྐྱེད་རྫོགས་ཀྱི་གདེངས་ལྡན་པ་ལ་གླགས་མི་རྙེད་ལ། དེ་མིན་སྨན་དཔྱད་དང་ཚེ་སྒྲུབ་དང་སྲུང་འཁོར་སོགས་ལ་འབད་དོ། །

སྤྱིར་ལུང་བསྟན་སོགས་བླ་མ་ཡི་དམ་མཁའ་འགྲོ་ཆོས་སྐྱོང་གང་རུང་གི་རྣམ་པར་བྱུང་ན་རིམ་པར་གསང་མཚན་དང་སྙིང་པོ་དང་འཕྲུལ་འཁོར་གྱི་ཕྱག་རྒྱ་དང་ཕྲིན་ལས་བཅོལ་བ་རྣམས་བྱས་པས་ལན་ཇི་ལྟ་བ་བཞིན་འོང་ཞིང་རང་གི་སེམས་ཀྱང་དག་སྣང་དང་སྙིང་རྗེ་ཇེ་ཆེ་ལ་འགྲོ །བདུད་ཡིན་ན་ལན་ཇི་ལྟ་བར་མི་འོང་བས་ཁྲོ་བོའི་ལྟ་སྟངས་དང་གད་མོ་བྱས་པས་ཡལ་འགྲོ། ཉམས་ཡིན་ན་ཡལ་མི་འགྲོ་བས་ཅི་བྱུང་དགག་སྒྲུབ་མེད་པར་རང་སོ་ལ་བཞག་པར་བྱའོ། །གཞན་ཡང་ཡན་ལག་གི་གེགས་འཕྲུལ་འཁོར་ཟབ་མོས་བསལ་བ་ནི། **རྩ་བ་དྲུག་ལ་ཡན་ལག་སོ་དགུ་ཡི། རྡོ་རྗེ་ལུས་ཀྱི་འཕྲུལ་འཁོར་གནད་དུ་བསྣུན།** ཅེས་པ་སྟེ། རྗེ་བཙུན་མར་པ་ལོ་ཙཱས་མཛད་པ་ཟུར་དུ་ཡོད་པ་ལྟར་ཉམས་སུ་བླང་བར་བྱའོ། །

གཉིས་པ་སྤྱོད་པས་ལམ་གྱི་བོགས་འདོན་ཅིང་འབྲས་བུ་ལ་སྦྱོར་བ་བྱ་སྤྱོད་ཚོགས་བསྒྱུར་ལམ་གྱི་གདམས་ངག་ནི། སྣང་བ་ཐབས་ཀྱི་ཆ་ཐམས་ཅད་བསོད་ནམས་ཀྱི་ཚོགས་དང་སྟོང་པ་ཤེས་རབ་ཀྱི་ཆ་ཐམས་ཅད་ཡེ་ཤེས་ཀྱི་ཚོགས་ཏེ་སྒོ་གསུམ་གྱི་**བྱ་སྤྱོད་ཐམས་ཅད་ཚོགས་**གཉིས་**སུ་བསྒྱུར་བར་བྱ་**ཞིིང༌། ཁྱད་པར་དུ་འདོད་ཆགས་ཅན་གྱིས་ཤེས་རབ་ཡེ་ཤེས་ཀྱི་དབང་གི་ཉམས་ལེན་དུ་དྲིལ་ཞིང་བྱ་སྤྱོད་ཐམས་ཅད་ཟག་མེད་བདེ་ཆེན་དང་སོ་སོར་རྟོག་པའི་ཡེ་ཤེས་སུ་བསྒྱུར་ལ་བོགས་འདོན་པ་དང༌། ཞེ་སྡང་ཅན་གྱིས་སྒྱུ་ལུས་ཀྱི་ཉམས་ལེན་དང་མ་བྲལ་བར་བྱས་ལ་བྱ་སྤྱོད་ཐམས་ཅད་མེ་ལོང་ལྟ་བུའི་ཡེ་ཤེས་སུ་བསྒྱུར་ལ་བོག་འདོན་པ་དང༌། གཏི་མུག་ཅན་གྱིས་འོད་གསལ་གདམས་པ་ཉམས་སུ་བླང་ཞིང་བྱ་སྤྱོད་ཐམས་ཅད་ཆོས་དབྱིངས་ཡེ་ཤེས་སུ་བསྒྱུར་བ་དང༌། ང་རྒྱལ་ཅན་གྱིས་སྣོད་བཅུད་དཀྱིལ་འཁོར་གྱི་རོལ་པར་ལྟ་ཞིང་བྱ་སྤྱོད་ཐམས་ཅད་མཉམ་ཉིད་ཡེ་ཤེས་སུ་བསྒྱུར་བ་དང༌། ཕྲག་དོག་ཅན་གྱིས་ཐམས་ཅད་བླ་མར་ལྟ་བའི་ངང་ནས་དབང་བླང་ཞིང་སྲི་ཞུ་དང་ཕྱག་མཆོད་བྱས་ལ་བྱ་སྤྱོད་ཐམས་ཅད་བྱ་གྲུབ་ཡེ་ཤེས་ཀྱི་ཚོགས་སུ་བསྒྱུར་ལ་བོགས་འདོན་པར་བྱའོ། །

སྤྱི་དོན་གསུམ་པ་དབང་བཞིའི་ཉམས་ལེན་མཐར་ཕྱིན་ཏེ་འབྲས་བུ་ལ་རེག་ཚུལ་ག་དར་གྱི་དོན་བསྡུ་བ་ལ་དང་པོ་བུམ་དབང་གི་འབྲས་བུ་ནི། ཐོག་མར་བླ་མ་མཚན་ལྡན་ལས་སྨིན་བྱེད་དང་གྲོལ་བྱེད་**གོ་རིམ་མ་ནོར་**བ་རྫོགས་པར་ཐོབ་ཅིང་བརྩོན་པས་**ཉམས་སུ་བླངས་**པར་**གྱུར་ན།** རྣམ་པ་སྣ་ཚོགས་དང༌། རྣམ་པར་སྨིན་པ་དང༌། རྣམ་པར་ཉེད་པ་དང༌། མཚན་ཉིད་དང་བྲལ་བ་སྟེ་དགའ་བཞི་ཉམས་སུ་མྱོང་བའི་དུས་**སྐད་ཅིག་**མ་**བཞི་ལ**། ཡས་བརྟན་དང༌། མས་བརྟན་དང༌། ཟུང་འཇུག་གམ་འབྲས་བུའི་**དགའ་བ་**སྟེ། **གསུམ་སོན་**པའི་ཉམས་སུ་མྱོང་བར་འགྱུར་**ཏེ།** སྤྱི་བོའི་ཧཾ་ལས་ཁམས་དཀར་པོའི་**དྭངས་མ་ཡས་**ནས་མར་**བྱོན**་ཏེ་**འགྱུར་མེད་**དུ་བརྟན་པས་བྱས། ལྟེ་བའི་ཨ་ལས་དམར་པོའི་དྭངས་མ་**མས་**ནས་ཡར་བྱོན་ཏེ་འགྱུར་མེད་དུ་མས་**བརྟན**་པར་བྱས་**པས།** འཁོར་ལོ་བཞི་ལས་གྱེས་པའི་**རྩ་**ཕྲ་བའི་**མདུད**་པ་གྲོལ་ཞིང་ནང་དུ་རླུང་སེམས་ཅུང་ཟད་བརྟན་པ་ཚོགས་ལམ་དང༌། རྩ་ཕྲན་ནང་གི་རླུང་དང་ཁམས་རྣམས་རྩ་རགས་པའི་ནང་དུ་སྦྱོར་ཞིང་རྩ་མདུད་ཀྱང་གྲོལ་ནས་རླུང་སེམས་དབུ་མར་སྦྱོར་བས་སྦྱོར་ལམ་མོ། །

དེ་ལ་སྤྱི་བོ་དང་མགྲིན་འཁོར་བཅས་དབུ་མ་ལ་མདུད་པ་དྲུག་ཡོད་པའི་དང་པོ་གཉིས་གྲོལ་ཏེ་སྤྱི་བོའི་ཕྱེད་ཡན་ཆད་དང༌། ལག་པའི་མཁྲིག་མ་ཡན་ཆད་བརྟན་པ་དང་ཁམས་དཀར་པོ་དབང་དུ་འགྱུར། མས་བརྟན་གྱི་གསང་རྩའི་མདུད་པ་དང་གྲོལ་ཏེ་གསང་བའི་ཕྱེད་དང་བོལ་གོང་མན་ཆད་ཁྱབ་པས་ཁམས་དཀར་པོ་ཕྱིར་མི་འཆུག་ཅིང་ས་དང་པོ་ཐོབ་པའོ། །ཡས་བརྟན་གྱིས་སྤྱི་མགྲིན་གྱི་མདུད་པ་བར་མ་གཉིས་གྲོལ་བས་སྨིན་མཚམས་ཡན་དང་གྲུ་མོ་ཡན་ཁྱབ་པ་དང༌། མས་བརྟན་གྱིས་གསང་ལྟེའི་བར་གྱི་མདུད་པ་དྲུག་གི་འོག་མ་གསུམ་གྲོལ་ནས། ས་གཉིས་པ་ཐོབ། ཡས་ནས་སྤྱི་མགྲིན་གྱི་མདུད་པ་འོག་མ་གཉིས་གྲོལ་ཕྲག་པའི་ཕན་ཁྱབ། མས་ནས་གསང་ལྟེའི་བར་གྱི་མདུད་པ་གསུམ་གྲོལ་ཏེ་ལྟེ་བ་དང་བརླ་གཉིས་མན་ཁྱབ་པས་ས་གསུམ་པ་ཐོབ། ཡས་བརྟན་གྱིས་མགྲིན་སྙིང་བར་གྱི་མདུད་པ་དགུ་ལས་དང་པོ་གསུམ་གྲོལ་ཏེ་དེ་ཡན་ཁྱབ། མས་བརྟན་པས་ལྟེ་སྙིང་བར་གྱི་མདུད་པ་དགུ་ལས་འོག་མ་གསུམ་གྲོལ་ནས་ས་བཞི་པ་ཐོབ། ཡས་བརྟན་གྱིས་མགྲིན་སྙིང་གི་མདུད་པ་བར་མ་གསུམ་དང༌། མས་བརྟན་པས་ལྟེ་སྙིང་གི་མདུད་པ་བར་མ་གསུམ་གྲོལ་ཏེ་ཁྱབ་པ་ས་ལྔ་པའོ། །ཡས་བརྟན་གྱིས་མགྲིན་སྙིང་གི་མདུད་པ་འོག་མ་གསུམ་གྲོལ། མས་བརྟན་གྱིས་ལྟེ་སྙིང་གི་མདུད་པ་གོང་མ་གསུམ་གྲོལ་ནས་སྙིང་གི་འཁོར་ལོའི་དབུས་སུ་དཀར་དམར་ཞལ་མཇལ་ཏེ་ས་དྲུག་པ་ཐོབ། དེ་ནས་ཡས་བརྟན་དང་མས་བརྟན་གྱིས་སྔར་རྩ་མདུད་གྲོལ་ཏེ་ས་ཐོབ་པའི་གནས་རྣམས་སུ་ཁྱབ་པས་ས་རེ་བགྲོད་ཅིང༌། མཐར་སྤྱི་བོའི་ཧཾ་ཡིག་གོང་གི་རྩ་མདུད་གཅིག་པོ་གྲོལ་ཏེ་དཀར་དམར་འདྲེས་པའི་དྭངས་མས་ལུས་ཐམས་ཅད་གང་བ་དང་བཅས་ཏེ་གཙུག་ཏོར་དུ་གྱུར། དབུ་མའི་མར་སྣ་ཡར་ཐིམ་སྟེ་འདོམས་ཀྱི་སྦ་བ་སྦུབས་སུ་ནུབ་ཅིང་ས་བཅུ་གསུམ་པ་ཐོབ་པའོ། དེ་ལྟར་**རིམ་པར་**དབུ་མ་ལ་མདུད་པ་སོ་གཉིས་ཡོད་པ་ཐམས་ཅད་**གྲོལ་ནས་**རྣམ་པ་རྩ་གསུམ་འཁོར་ལོ་ཡན་ལག་དང་བཅས་པ་སྣང་བ་ལ་ངོ་བོ་**དྷུ་ཏིར་**གཅིག་ཏུ་**འགྱུར་**བ་ནི་བུམ་དབང་ཉམས་སུ་བླངས་པའི་འབྲལ་རྟགས་སོ། །

གཉིས་པ་གསང་དབང་གི་འབྲས་བུ་ནི། ལམ་ལ་མ་ཞུགས་པའི་དུས་ལས་ཀྱི་རླུང་ཉིན་ཞག་གཅིག་ལ་རྒྱུ་བའི་**ཉི་ཁྲི་ཆིག་སྟོང་དྲུག་བརྒྱ་**དང༌། **རྩ་བ་ལྔ**འི་**རླུང་དང་ཉོན་མོངས**་པ་རྣམས་ཚོགས་སྦྱོར་ནས་དམ་ཚིག་པ་དང་མཐོང་ལམ་ནས་ཡེ་ཤེས་པར་གྱུར་ཏེ་ས་རེ་ཐོབ་པས་ལས་རླུང་སོར་རེ་དབུ་མར་ཐིམ་སྟེ་ཡེ་ཤེས་ཀྱི་རླུང་དུ་གྱུར་ཅིང་ཕྱིར་རྒྱུ་བའི་རླུང་སྟོང་ཕྲག་བརྒྱད་བརྒྱ་རེ་**འགགས**་པ་དང་མཐར་རླུང་ཐམས་ཅད་འགགས་**ནས་ཡེ་ཤེས་**ཀྱི་རླུང་གཅིག་པུར་**འགྱུར་**བའོ། །

ཤེས་རབ་ཡེ་ཤེས་ཀྱི་དབང་གི་འབྲས་རྟགས་ནི། པུ་ལི་ར་མ་དང་ཛཱ་ལནྡྷ་སྟེ་**གནས་དང༌།** ཨུ་རྒྱན་དང་ཨརྤུ་ཏ་སྟེ་**ཉེ་**བའི་**གནས་**དང༌། ལ་སོགས་པས་གོ་དཱ་ཝ་རི་དང་རཱ་མེ་ཤྭ་ར་སྟེ་ཞིང་དང༌། དེ་ཝཱི་ཀོ་ཊ་དང༌། མ་ལ་ཝ་སྟེ་ཉེ་བའི་ཞིང་དང༌། ཀཱ་མ་རུ་པ་དང༌། ཨོ་ཊི་ཡ་སྟེ་ཚནྡྷོ་དང༌། ཏྲི་ཤ་ཀུ་ནི་དང༌། ཀོ་ས་ལ་སྟེ་ཉེ་བའི་ཚནྡྷོ་དང༌། ཀ་ལིངྐ་དང་ལཾ་བྷཱ་ཀ་སྟེ་འདུ་བ་དང༌། ཀཉྩི་ཀ་དང་ཧི་མ་ལ་ཡ་སྟེ་ཉེ་བའི་འདུ་བ་དང༌། པྲེ་ཏ་པུ་རི་དང་གྲི་ཧ་དེ་ཝ་སྟེ་འཐུང་སྤྱོད་དང༌། སཽ་རཥྚ་དང་སུ་ཝ་རྞ་དཱི་པ་སྟེ་ཉེ་བའི་འཐུང་སྤྱོད་དང༌། ནཱ་ག་ར་དང་སིནྡྷུ་སྟེ་དུར་ཁྲོད་དང༌། མ་རུ་དང་ཀུ་ལུ་ཏ་སྟེ་ཉེ་བའི་དུར་ཁྲོད་དེ་ཕྱིར་རོལ་དུ་ཡུལ་**ཉི་ཤུ་**རྩ་**བཞི་ལ་སོགས་**པ་དང༌། ནང་དུ་གཙུག་ཏོར་**པུ་ལི་ར་མ་མན་**དང་རྐང་མཐིབ་མ་རུ་ཡན་**ཆད**་དུ་ཁམས་དྭངས་མས་**གང་བར་**གྱུར་པས་རྡོ་རྗེའི་ལུས་ཡེ་ཤེས་ནས་ཕྱི་ནང་གཞན་གསུམ་དབྱེར་མེད་པ་དཀྱིལ་འཁོར་གྱི་འཁོར་ལོར་གྲུབ་པ་བཞིན་མངོན་དུ་**འགྱུར**་རོ། །

བཞི་པ་ཚིག་དབང་ཉམས་སུ་བླངས་པའི་འབྲས་རྟགས་ནི། མཉམ་བཞག་གི་ཚེ་སེམས་མི་གཡོ་ཞིང་རྗེས་ཐོབ་ཏུ་ཚོགས་སྦྱོར་གྱི་སྐབས་སུ་རླུང་ཟིན་པའི་རྟགས་དང་རང་ཉམས་རྨི་ལམ་དུ་རྐྱེན་ཕྲ་མོ་བཟོད་པའི་དྲོད་དང་སངས་རྒྱས་བྱང་སེམས་ཀྱི་སྤྲུལ་པས་ཞལ་སྟོན་པ་སོགས་འབྱུང་ཞིང༌། མཐོང་ལམ་ནས་ས་ལྔ་པའི་བར་དུ་**སྤྲུལ་སྐུ་**དང་ས་དྲུག་པ་ནས་བཅུ་པའི་བར་**ལོངས་སྐུ**་དང་**ལ་སོགས་**པས་ས་བཅུ་གཅིག་པ་ནས་ཆོས་སྐུའི་**ཞལ་མཐོང་ཞིང་**ཆོས་ཉན་པ་དང༌། **མངོན་ཤེས་**དང་རྫུ་འཕྲུལ་ལ་སོགས་པའི་**ཡོན་ཏན་**རྣམས་**བརྒྱ**་ཕྲག་ནས་སྟོང་**དང་**ཁྲི་དང་འབུམ་དང་ས་ཡ་དང་བྱེ་བ་དང་དུང་ཕྱུར་ཐེར་འབུམ་སོགས་བཅུ་འགྱུར་དུ་**རབ་བཀྲམ་ཐོབ་**པ་ནི་ཚིག་དབང་ཉམས་སུ་བླངས་པའི་འབྲས་རྟགས་སོ། །**དུས་འདིར་ས་**དང་**ལམ**་རྣམས་བསྐལ་པ་གྲངས་མེད་གསུམ་སོགས་དུས་རིང་པོ་ལ་མི་ལྟོས་པར་མོས་གུས་ཅན་ལ་བྱིན་རླབས་ཀྱིས་སྟོབས་དང་བརྩོན་འགྲུས་ཅན་ལ་བསྒོམ་པའི་སྟོབས་ཀྱིས་**རིམ་པར་བགྲོད་**པ་**བྱས་ཏེ**། སྐུ་བཞིའི་བདག་ཉིད་**རྡོ་རྗེ་འཛིན་པའི་གོ་འཕང་**ཚེ་དེར་**ཐོབ་པར་འགྱུར**་རོ། །

**སྤྱི་དོན་གསུམ་པ།**

སྤྱི་དོན་གསུམ་པ་མཐར་བཀའ་རྒྱ་དང་བཅས་ཏེ་གདམས་ངག་གི་དོན་དྲིལ་བ་ནི། རྡོ་རྗེ་འཆང་བདག་གིས་བརྒྱུད་པ་**བཅུ་གསུམ་**གྱི་**བར་དུ་ཆིག་བརྒྱུད་**ཁོ་ན་ལས་སྐལ་མེད་ལ་གསང་བའི་**རྒྱ་ཡིས་བཏབ་**སྟེ། **མདོ་རྒྱུད་ཀུན་གྱི་**མཐར་ཐུག་དྲང་དོན་གྱིས་མ་སྒྲིབ་པར་ངེས་དོན་**སྙིང་པོ**་མཆོག་གི་དོན་གཅེར་མཐོང་དུ་བསྟན་པ་**འདི་ཡིན་པས་**ཤེས་པར་གྱིས་ལ། **སྐལ་ལྡན་**རྣམས་འཆིང་བ་མཐའ་དག་ལས་**གྲོལ་བའི་**ཕྱིར་**གསང་བའི་ངེས་དོན་**འདི་སྟོན་པ་ཉམས་སུ་ལེན་པར་**མཛོད་**ཅིག **ཅེས་ཡེ་ཤེས་**ཀྱི་**མཁའ་འགྲོ་མ་ལ་གདམས་པ་སྙན་བརྒྱུད་རྡོ་རྗེའི་ཚིག་རྐང་རྫོགས་སོ།** །

གསུམ་པ་མཇུག་ཏུ་ལོ་པཎ་གང་གི་བསྒྱུར་བྱང་བཤད་པ་ནི། **རྒྱ་གར་གྱི་མཁས་གྲུབ་ནཱ་རོ་པཎ་ཆེན་གྱི་ཞལ་སྔ་ནས་དང༌། བོད་ཀྱི་ལོ་ཙཱ་བ་མར་པ་ཆོས་ཀྱི་བློ་གྲོས་ཀྱིས་ཕུལླ་ཧ་རིར་བསྒྱུར་ཞིང་ཞུས་ཏེ་གཏན་ལ་ཕབ་པའོ།** །སྨྲས་པ། །ཟབ་ལམ་ཀུན་གྱི་མཐར་ཐུག་མཁའ་འགྲོའི་སྙན་བརྒྱུད་གདམས་པའི་གཞུང༌། །གྲུབ་བརྙེས་གོང་མའི་གསུང་ལ་བརྟེན་ནས་ཅུང་ཟད་གསལ་བར་བཀོད། འདི་ལ་མ་རྟོགས་ལོག་རྟོག་གསང་བ་བསྒྲགས་སོགས་ཉེས་མཆིས་ན། །འཕྲལ་ཡུན་སྡིག་སྒྲིབ་དག་བཅས་རྩ་གསུམ་ཆོས་སྲུང་ཚོགས་ལ་བཤགས། །དགེ་བ་གང་དེས་སྲས་བཅས་རྒྱལ་བའི་ཐུགས་དགོངས་ཡོངས་རྫོགས་ཤིང༌། །མཁའ་མཉམ་མར་གྱུར་ཀུན་ཀྱང་སྨིན་གྲོལ་ལམ་མཆོག་འདིར་ཞུགས་ནས། །རྟེན་དེར་ཡན་ལག་བདུན་ལྡན་རྡོ་རྗེ་འཆང་དབང་མངོན་གྱུར་ཏེ། །གཞན་དོན་གཟུགས་སྐུའི་ཕྲིན་ལས་རྒྱུན་མི་འཆད་པའི་བཀྲ་ཤིས་ཤོག །ཅེས་པ་འདིའང་སྒྲུབ་བརྒྱུད་བསྟན་པའི་འབྱུང་གནས་འབྲི་གུང་བྱང་ཆུབ་གླིང་གི་ཡང་དགོན་དུ་ཟབ་ལམ་འདི་ཉིད་ལ་མོས་པ་ལྷུར་ལེན་པའི་བསྐལ་པ་ཅན་པདྨ་བཛྲ་རྩལ་ཞེས་བྱ་བས་བྲིས་པ་ཚེ་རབས་ཀུན་དུ་སྙིང་པོའི་བསྟན་པ་ལ་བྱ་བ་བྱེད་ནུས་ཤིང་དོན་གཉིས་འགྲུབ་པའི་རྒྱུར་གྱུར་ཅིག །མངྒ་ལཾ། ཛམྦུ་དཱི་ཝ་ལངྐར་ཀུ་རྭནྟུ། ཤུབྷཾ་མསྟུ།། འཕྲོས་དོན། འདི་ཉིད་འགྲེལ་བ་མཛད་པ་པོ་པདྨ་བཛྲ་རྩལ་ཞེས་ཡོངས་འཛིན་ཨ་དབྱངས་ཐུབ་བསྟན་རིན་པོ་ཆེའི་གསང་མཚན་ཡིན་པ་འདྲ་བས། འགྲེལ་བ་འདི་གཞི་རྩ་ཤིན་ཏུ་ལེགས་ཀྱང་འགའ་ཞིག་རྩ་བའི་ཚིག་ཆད་པ་དང༌། དག་བཅོས་སྐབས་སུ་གཞུང་ཚིག་དང་མཐུན་མིན་ཅུང་ཟད་ཡོད་འདུག་པ་མ་ཟད། དབང་བཞིའི་རིམ་པ་དང་ས་བཅད་གོ་རིམ་འཁྲུག་པ། ཆོས་དྲུག་ལའང་དབྱེ་བསྡུ་འགའ་ཞིག་མཆིས་ཀྱང༌། དཔལ་ནཱ་རོ་པ་དང་རྗེ་སྒམ་པོ་པ་སོགས་ཀྱི་དགོངས་པ་བཞིན་རང་ལུགས་ལ་གཏུམ་མོ་སྒྱུ་ལུས་རྨི་ལམ་འོད་གསལ་སྟེ་རྩ་བའི་ཆོས་བཞི། ཡན་ལག་འཕོ་བ་བར་དོ་སྟེ་དྲུག་དུ་བཞེས་ནས་གྲོང་འཇུག་འཕོ་བའི་ཁོང་སུ་བསྡུ་བར་མཛད་པ་དང༌། རས་ཆུང་ལུགས་སུ་གྲོང་འཇུག་དང་བར་དོ་བཅས་ཆོས་བདུན་དུ་མཛད་ཀྱང༌། ནཱ་རོ་ཆོས་དྲུག་ཞེས་ཡོང་གྲགས་ཆེ་བས་དེ་ལྟར་ས་བཅད་བརྗོད་བདེ་བ་དང་། ཁོ་བོས་སྟག་ལུང་ཞབས་དྲུང་རིན་པོ་ཆེའི་མདུན་ནས་བདེ་མཆོག་སྙན་རྒྱུད་ཀྱི་དབང་ཁྲིད་དང་སྙན་རྒྱུད་རྡོ་རྗེའི་ཚིག་རྐང་མི་ལའི་དོན་འགྲེལ་དང་ངག་དབང་རྣམ་རྒྱལ་འགྲེལ་ཆེན་བཅས་ཆ་ཚང་ཐོབ་པ་དང༌། ཕྱག་ཆེན་ཡེ་ཤེས་གསལ་བྱེད་ཚིག་རྐང་མི་ལའི་དོན་ཁྲིད་དེ་གཅིག་པུ་ནི་གྲུབ་དབང་ཁྱུང་དགའི་མདུན་ནས་ཐོབ། མཁས་གྲུབ་ཆེན་པོ་མཉྫུ་ཀིརྟིའམ་འགྲུ་འཇམ་དབྱངས་གྲགས་པའི་དངོས་སློབ་བྱ་བྲལ་ཡོ་འགེ་རིག་འཛིན་མཆོག་གི་མདུན་ནས་སྙན་རྒྱུད་རྡོ་རྗེའི་ཚིག་རྐང་ཆ་ཚང་ཐོབ་པ་སོགས་ལ་བརྟེན་ནས་ས་བཅད་ལས་གཞན་རྗེ་མི་ལས་རས་ཆུང་པ་ལ་གནང་བའི་རྡོ་རྗེའི་ཚིག་རྐང་དོན་ཁྲིད་དེ་ཡི་དགོངས་པ་གཙོར་བཟུང་ཐོག་ཡི་གེ་ནོར་བཅོས་སུ་བརློམ་ནས་འབྲི་གུང་ལམ་མཁྱེན་པའི་མཚན་གྱིས་བྱིན་རླབས་བསྩལ་བ་འབྲོང་པ་རྒྱལ་པོས་བྲིས་པ་ལ། འདིར་རང་བརྩོམ་ཁུངས་སུ་སྤར་བསྐུར་ཞུས་པར་ཉམས་མྱོང་ལྡན་པའི་དཔྱོད་ལྡན་གྱིས་གཟིགས་ཚེ། གསུང་རབ་དང་འགལ་བའམ་འགའ་འཁྲུལ་མཆིས་ཚེ་དགེ་འདོན་སྐྱོན་སེལ་གནང་འོས་ན་སྙིང་ནས་དགའ་བསུ་ཞུ་རྒྱུ་དང༌། རྡོ་རྗེའི་ཚིག་རྐང་འགྲེལ་བ་གཞི་རྩ་དེ་འབྲི་གུང་ཆོས་མཛོད་ཁུངས་སུ་བཞུགས་འདུག་པ་ལ་གཟིགས་འདོད་ཡོད་རིགས་དེར་གཟིགས་ཆོག་མཆིས་པས། འདི་ལྟར་བྲིས་ཚེ་འགལ་བ་དེ་ཙམ་མེད་ཚོད་སྙམ་ཡང༌། རྨོངས་བློའི་མ་རྟོགས་ལོག་རྟོག་སོགས་འགལ་ནོར་འཁྲུལ་པ་དང་གསང་སྒྲོགས་ཀྱི་ཉེས་ནོང་གང་མཆིས་ཚེ་རབས་ནས་བསགས་སྡིག་སྒྲིབ་དང་ཆབ་ཅིག་བླ་མ་ལྷ་དང་རྡོ་རྗེ་སྤུན་གྲོགས་ཆོས་སྲུང་རྣམས་ལ་བཤགས་ཤིང༌། དགེ་བས་སྙིང་པོའི་བསྟན་པ་རྒྱས་པ་དང་མ་གྱུར་སེམས་ཅན་ཐམས་ཅད་རྡོ་རྗེ་འཆང་གི་གོ་འཕང་ཐོབ་པའི་རྒྱུར་འགྱུར་བར་དཔལ་མགོན་བླ་མས་བྱིན་གྱིས་བརླབ་ཏུ་གསོལ། སརྦ་མངྒ་ལཾ།། དགེ་འོ། །